
CAPITOLUL 1 


Mari speranţe 


Shannon 


Era 10 ianuarie 2005. 

Un an nou și prima zi de şcoală după vacanţa de 
Crăciun. 

Şi aveam emoţii — de fapt, atât de multe emoţii încât 
vomitasem de nu mai puţin de trei ori în dimineața aceea. 

Pulsul mi se zbătea într-un ritm îngrijorător. Anxietatea 
se făcea vinovată pentru bătăile neregulate ale inimii mele, 
ca să nu mai vorbim de cauza vărsăturilor supărătoare 
care mă chinuiau. 

Netezindu-mi noua uniformă de şcoală, mi-am privit 
reflexia în oglinda de la baie şi abia dacă m-am 
recunoscut. 

Pulover bleumarin cu emblema Tommen College pe 
piept, cămaşă albă şi cravată roşie. Fusta gri până la 
genunchi, dezvăluind două picioare slăbănoage şi 
subdezvoltate, terminându-se cu colanţi cafenii, şosete 
bleumarin şi pantofi negri cu toc mic. 

Arătam aşa de nelalocul meu! 

Aşa mă şi simţeam. 

Singura consolare era că pantofii cumpăraţi de mama 
mă făceau să ajung la 1,52 metri. Eram, din toate punctele 
de vedere, ridicol de mică pentru vârsta mea. 

Eram teribil de slabă şi nedezvoltată, cu două ouă 
prăjite în loc de sâni, evident rămânând neatinsă de 
explozia pubertăţii prin care trecuse orice fată la anii mei. 

Părul meu lung şi castaniu era desfăcut şi îmi aluneca 
până la mijlocul spatelui, prins cu o bentiță roșie simplă. 
Nu eram machiată, părând astfel la fel de tânără şi de mică 


pe cât mă simțeam. Ochii erau prea mari pentru fața mea 
şi aveau o nuanţă șocantă de un albastru-închis. 

Am încercat să mijesc ochii ca să văd dacă asta îi face să 
pară mai umani şi m-am chinuit să-mi subțiez buzele 
pline trăgându-mi-le ușor în gură. 

Nu. 

Ochii mijiţi nu mă făceau decât să arăt ciudat - şi puţin 
rigidă. 

Scoţând un oftat frustrat, mi-am atins obrajii cu vârful 
degetelor şi am răsuflat tremurat. 

Îmi plăcea să cred că, pentru ce îmi lipsea la capitolul 
înălțime şi sâni, compensam ca nivel de maturitate. Eram 
o fată cu capul pe umeri și cu un suflet bătrân. 

Dădaca Murphy îmi spunea mereu că m-am născut cu o 
minte bătrână. 

Era adevărat într-o oarecare măsură. 

Nu fusesem niciodată genul care să se lase orbită de 
băieți sau de mofturi. 

Pur şi simplu nu eram genul. 

Am citit o dată undeva că ne maturizăm odată cu 
suferinţa, nu cu vârsta. 

Dacă este adevărat, pe scară emoţională, eu eram o 
pensionară foarte bătrână. 

De multe ori mi-am făcut griji că nu funcţionez precum 
celelalte fete. Nu aveam aceleaşi nevoi sau interese față de 
băieţi. Eu nu eram interesată de nimeni şi de nimic - 
băieți, fete, actori celebri, modele atrăgătoare, clovni, 
căţei... Bine, mă interesau cățeluşii drăguţi şi câinii mari şi 
pufoşi, dar de restul nu-mi păsa. 

Nu mă interesa deloc să mă sărut, să mă ating sau să mă 
giugiulesc. Nici nu puteam să mă gândesc la aşa ceva. Îmi 
închipui că problemele dezvăluite de relația părinţilor mei 
m-au făcut să renunţ la ideea unei vieţi alături de alt om. 
Dacă relaţia dintre părinţii mei era întruchiparea iubirii, 
atunci nu voiam să am de-a face cu aşa ceva. 

Preferam să fiu singură. 

Clătinând din cap pentru a-mi limpezi gândurile 
furtunoase înainte de a mi se cufunda într-un întuneric 


fără fund, m-am uitat lung la reflexia din oglindă şi m-am 
forțat să exersez ceva ce rar făceam în ultima vreme: să 
zâmbesc. 

„Inspiră adânc“, mi-am spus. „E un nou început.“ 

Am deschis robinetul, m-am spălat pe mâini şi m-am 
stropit cu apă pe faţă, disperată să liniştesc anxietatea 
fierbinte care îmi ardea în corp, perspectiva primei zile la 
o nouă școală fiind o idee înfricoşătoare pentru mine. 

„Orice şcoală trebuie să fie mai bună decât cea pe care o 
las în urmă.“ Gândul mi s-a strecurat în minte și am 
tresărit de rușine. „Şcoli“, m-am gândit abătută. „La 
plural.“ 

Am suferit de pe urma unui bullying necruţător şi în 
şcoala primară, şi în gimnaziu. 

Dintr-un motiv crud, care îmi rămânea necunoscut, 
fusesem ţinta frustrărilor oricărui copil încă de la patru 
ani. 

Cele mai multe dintre fetiţele din clasa mea deciseseră 
că nu mă plăceau încă din prima zi la grupa mică şi că nu 
eram genul cu care să se împrietenească. Iar băieții, chiar 
dacă nu la fel de sadici în atacurile lor, nu erau cu nimic 
mai buni. 

Asta nu avea nici un sens pentru că mă înţelegeam bine 
cu ceilalți copii de pe strada noastră şi nu mă certam 
niciodată cu nimeni din zona în care locuiam. 

Dar la şcoală? 

Școala era ca un al șaptelea cerc al infernului pentru 
mine, toţi cei nouă ani - în loc de cei opt pe care îi făceai 
în mod obişnuit - în ciclul primar fiind un adevărat chin. 

Preşcolarii erau atât de antipatici încât atât mama, cât şi 
învăţătoarea mea au decis că era mai bine să mă opresc un 
an şi să repet clasa întâi alături de un colectiv nou. Chiar 
dacă am fost la fel de nefericită în noua mea clasă, mi-am 
făcut câteva prietene apropiate, pe Claire și Lizzie, a căror 
prietenie a făcut ca școala să devină suportabilă. 

Când a venit timpul să alegem un gimnaziu în ultimul 
an de școală primară, mi-am dat seama că eram foarte 
diferită de prietenele mele. 


Claire şi Lizzie urmau să se ducă la Tommen College în 
septembrie. O şcoală privată de elită, cu finanțare masivă 
şi facilități de top - furnizate de buzunarele părinților 
bogaţi, hotărâți să se asigure că odraslele lor primeau cel 
mai înalt nivel de educaţie pe care îl puteau cumpăra 
banii. 

Între timp, eu fusesem înscrisă la şcoala publică, 
supraaglomerată, din centrul oraşului. 

Încă aveam sentimentul înspăimântător al gândului de 
a fi despărțită de prietenele mele. 

Fusesem atât de disperată să scap de huligani și bătăuși, 
încât chiar o implorasem pe mama să mă trimită să-mi 
termin studiile în Beara la sora ei, mătușa Alice, și la 
familia acesteia. 

N-am cuvinte pentru a descrie sentimentul de devastare 
care m-a cuprins când tata a refuzat din capul locului 
ideea de pleca la mătușa Alice. 

Mama mă iubea, dar era slabă de înger și epuizată şi nu 
s-a opus când tata a insistat să mă duc la şcoala 
comunitară Ballylaggin. 

După aceea, lucrurile n-au făcut decât să se 
înrăutăţească. 

Totul a devenit şi mai îngrozitor. 

Mai violent. 

Mai fizic. 

În prima lună din primul an, am fost hăituită de mai 
multe găşti de băieţi, toți cerându-mi lucruri pe care nu 
eram dispusă să le ofer. 

După aceea, am fost etichetată drept sperietoare 
pentru că mă încăpățânam să n-am de-a face cu băieţii 
care îmi făcuseră viața un iad ani întregi. 

Cei mai răi dintre ei îmi aruncau insulte crude, 
sugerând că eram o sperietoare pentru că sub fustă eram 
băiat. 

Oricât cât de cruzi ar fi fost băieţii, fetele erau mult mai 
inventive. 

Și cu atât mai rele. 


Au răspândit zvonuri răutăcioase despre mine, 
sugerând că eram anorexică şi vărsam prânzul la toaletă în 
fiecare zi. 

Nu eram anorexică - şi nici bulimică, de altfel. 

Eram îngrozită când mă aflam la școală şi nu puteam să 
mănânc nimic, iar faptul că vomitam, ceea ce se întâmpla 
adesea, era o reacţie directă la povara insuportabilă a 
stresului. Eram şi mică pentru vârsta mea. Scundă, 
subdezvoltată şi slabă, ceea ce nu mă ajuta în încercarea de 
a demonta zvonurile despre mine care se auzeau pe la 
colţuri. 

Când am împlinit 15 ani și încă nu-mi venise prima 
menstruaţie, mama a făcut o programare la medicul de 
familie din oraş. După mai multe analize de sânge şi 
investigaţii, medicul de familie ne-a asigurat pe mine şi pe 
mama că eram perfect sănătoasă şi că era un lucru 
obişnuit ca unele fete să se dezvolte mai târziu decât altele. 

Trecuse aproape un an de atunci şi, în afară de un ciclu 
neregulat peste vară, care durase ceva mai puţin de o 
jumătate de zi, încă nu aveam o menstruaţie regulată. 

Sincer, renunțasem la gândul că trupul meu putea 
funcţiona ca al oricărei fete normale de vreme ce era mai 
mult decât clar că nu eram o fată normală. 

Doctorul o încurajase pe mama să cerceteze un pic 
situația mea de la şcoală, sugerând că stresul putea să fie 
un factor care contribuia la problemele fizice de 
dezvoltare pe care era evident că le aveam. 

După o discuţie aprinsă între părinţii mei, în care mama 
îmi ţinuse partea, m-au trimis înapoi la şcoală, unde am 
fost supusă unor suplicii înspăimântătoare. 

Cruzimea elevilor era nesfârşită — de la insulte și tot 
felul de zvonuri până la a-mi lipi absorbante pe spate şi 
agresiuni fizice. 

O dată, la ora de economie casnică, câteva dintre fetele 
din spate mi-au tăiat o bucată din coadă cu foarfeca de 
bucătărie şi au fluturat-o ca pe un trofeu. 

Toată lumea a râs și cred că în acel moment i-am urât 
mai mult pe cei care râdeau de suferința mea decât pe cei 


care o provocaseră. 

Altă dată, la ora de sport, aceleaşi fete mi-au făcut o 
poză în lenjerie intimă cu unul dintre telefoanele cu 
cameră şi le-au trimis-o tuturor elevilor din anul nostru. 
Directorul a rezolvat repede problema și a suspendat-o pe 
eleva care deținea telefonul în cauză, dar nu înainte ca 
jumătate din şcoală să râdă de mine pe înfundate. 

Îmi amintesc că am plâns aşa de tare în ziua aceea — 
desigur, nu de față cu ei, ci în toaletă. M-am încuiat într-o 
cabină şi m-am gândit să o termin cu toate. Să înghit pur 
şi simplu un pumn de pastile şi să se ducă totul naibii. 

Pentru mine, viața era o mare dezamăgire, iar la acea 
vreme nu-mi doream să mai fiu parte din aşa ceva. 

Nu am făcut-o pentru că eram prea laşă. 

Mi-a fost prea teamă că nu avea să iasă, că aveam să mă 
trezesc şi trebuia să suport consecinţele. 

Eram un dezastru. 

Fratele meu, Joey, mi-a spus că eram ţinta lor pentru că 
arătam bine şi le-a numit pe cele care mă chinuiau scorpii 
geloase. Mi-a spus că eram superbă şi m-a sfătuit să 
depăşesc momentul. 

Era mai ușor de zis decât de făcut şi nici nu eram atât de 
încrezătoare în faptul că eram superbă. 

Multe dintre fetele care se luau de mine erau aceleaşi 
care mă hărțuiau încă de la grădiniță. 

Mă îndoiam că felul în care arătam avea vreo legătură 
cu asta. 

Eram pur şi simplu greu de suportat. 

În plus, oricât de mult a încercat să-mi fie alături şi să- 
mi apere onoarea, Joey nu înţelegea cum era pentru mine 
viaţa la şcoală. 

Fratele meu mai mare era exact opusul meu. 

Eu eram scundă, el era înalt. Eu aveam ochii albaștri, el 
îi avea verzi. Eu aveam părul negru, el îl avea blond. Pielea 
lui era aurie şi bronzată. Eu eram albă ca varul. Fl era 
deschis şi gălăgios, în timp ce eu eram tăcută şi ţineam 
totul în mine. 


Cel mai mare contrast dintre noi era că fratele meu era 
adorat de toată lumea de la Ballylaggin Community 
School, adică BCS, liceul public din oraş la care studiam 
amândoi. 

Desigur, faptul că juca în echipa de hurling! din Cork a 
sporit popularitatea dobândită de Joey între timp, dar, 
chiar şi fără echipa de sport, el era un tip grozav. 

Şi fiind un tip grozav, Joey a încercat să mă protejeze de 
toate astea, dar era o sarcină imposibilă pentru un singur 
om. 

Eu şi Joey aveam un frate mai mare, Darren, şi trei frați 
mai mici: Tadhg, Ollie şi Sean. Însă nici unul dintre noi nu 
a mai vorbit cu Darren de când a plecat de acasă în urmă 
cu cinci ani, după încă una dintre cumplitele certuri cu 
tata. Tadhg şi Ollie, care aveau 11 și nouă ani, abia 
începuseră şcoala primară, iar Sean, care avea trei ani, 
tocmai ieşise din scutece, aşa că nu prea puteam să mă 
laud că aveam la cine să mă duc ca să mă apere. 

În astfel de zile îmi era dor de fratele meu mai mare. 

La 23 de ani, Darren era cu şapte ani mai mare ca mine. 
Masiv şi neînfricat, fusese fratele mai mare model pentru 
orice fetiță. 

De mică adorasem pământul pe care mergea, ținându- 
mă scai de el şi prietenii lui, umblând după el peste tot pe 
unde se ducea. Mă proteja mereu, luând vina asupra lui 
atunci când făceam vreo boacănă. 

Nu i-a fost uşor și, fiind mult mai mică decât el, nu 
înțelesesem pe deplin amploarea strădaniilor lui. Mama şi 
tata se vedeau de câteva luni când, la 15 ani, ea a rămas 
însărcinată cu Darren. 

Copil din flori, pentru că s-a născut în afara căsătoriei 
într-o Irlandă catolică din anii 1980, viaţa a fost mereu o 
provocare pentru fratele meu. După ce a împlinit 11 ani, 
lucrurile s-au complicat şi mai mult pentru el. 

La fel ca Joey, Darren era un aruncător fenomenal şi, la 
fel ca pe mine, tata îl disprețuia. Mereu găsea ceva în 
neregulă la Darren, fie că era vorba de părul sau de scrisul 


lui de mână, de performanţele pe teren sau de partenerul 
pe care şi-l alegea. 

Darren era gay, iar tata nu a putut niciodată să accepte 
asta. 

A dat vina pe un incident din trecut pentru orientarea 
sexuală a fratelui meu și nimic din ce i-ar fi putut spune 
cineva nu l-ar fi făcut pe tata să priceapă că a fi gay nu era 
o alegere. 

Darren se născuse gay, la fel cum Joey se născuse hetero 
şi eu mă născusem goală pe dinăuntru. 

EI era cine era, iar faptul că nu a fost acceptat de familia 
lui mi-a frânt inima. 

A fost un chin pentru fratele meu să aibă un tată 
homofob. 

Îl uram pe tata pentru asta mai mult decât îl uram 
pentru toate celelalte lucruri îngrozitoare pe care le făcuse 
de-a lungul anilor. 

Intoleranţa tatei şi purtarea evident discriminatorie față 
de propriul fiu erau de departe cele mai josnice dintre 
trăsăturile sale. 

Când Darren şi-a luat un an de pauză de la hurling ca să 
se concentreze asupra examenului de la finalul liceului şi a 
înscrierii la facultate, tata a luat-o razna. Lunile de discuţii 
aprinse şi altercaţii fizice au culminat cu o uriașă ceartă, 
după care Darren şi-a făcut bagajele, a ieşit pe uşă şi dus a 
fost. 

Au trecut cinci ani din acea seară și, în afară de 
felicitarea de Crăciun trimisă în fiecare an prin poştă, nici 
unul dintre noi nu l-a mai văzut şi nu a mai aflat nimic de 
el. 

Nu aveam nici măcar un număr de telefon sau o adresă. 

A dispărut de parcă l-ar fi înghițit pământul. 

După aceea, toată presiunea pe care tata o pusese pe 
Darren a fost transferată asupra băieţilor mai mici — care 
erau, în ochii tatei, fiii lui normali. 

Când nu era la cârciumă sau pe la casele de pariuri, tata 
îi târa pe băieți la antrenamente şi la meciuri. 

Şi-a concentrat toată atenția asupra lor. 


Nu îi folosea la nimic să aibă o fiică. 

Eu nu eram bună la sport şi nu excelam la școală sau la 
vreo activitate de club. 

În ochii tatălui meu, eram doar o gură de hrănit până la 
18 ani. 

Şi nu era o idee pe care să o fi născocit eu. Tata mi-a 
spus asta în nenumărate rânduri. 

După a cincea sau a șasea oară, am devenit imună la 
cuvintele lui. 

Fl nu se interesa de mine, iar eu nu eram nicidecum 
interesată să mă ridic la înălțimea vreuneia dintre 
aşteptările lui exagerate. Nu aveam să fiu niciodată băiat şi 
nu avea nici un rost să mulțumesc un bărbat a cărui minte 
rămăsese prinsă în anii '50. 

Mă săturasem de mult să cerşesc iubirea unui bărbat 
care, după cum spunea chiar el, nu m-a vrut niciodată. 

Însă presiunea pe care o punea pe Joey mă îngrijora, 
acesta fiind motivul pentru care mă simțeam atât de 
vinovată de fiecare dată când fratele meu îmi sărea în 
ajutor. 

EI era în anul şase, ultimul an de liceu, și le avea pe ale 
lui: era prins cu GAA?, slujba part-time de la benzinărie, 
examenul de la finalul liceului şi iubita lui, Aoife. 

Ştiam că, atunci când sufeream, suferea şi Joey. Nu 
voiam să fiu o povară pe umerii lui, cineva de care trebuia 
să aibă mereu grijă. Însă lucrurile au stat aşa de când mă 
ştiam. 

Sincer, nu suportam să mai văd nici măcar un minut 
dezamăgirea din ochii fratelui meu în şcoala aia. Treceam 
pe lângă el pe holuri şi ştiam că, atunci când se uita la 
mine, expresia lui se schimba. 

La drept vorbind, profesorii de la BCS au încercat să mă 
protejeze de şicanările colegilor mei, iar profesoara 
responsabilă de consiliere de la BCS, doamna Falvy, chiar 
mi-a aranjat sesiuni de consiliere o dată la două săptămâni 
cu un psiholog şcolar în anul doi, până când s-a întrerupt 
finanţarea. 


Mama reuşise să strângă banii ca să mă văd cu un 
consilier personal, dar din cauză că şedinţa costa 80 de 
euro şi trebuia să-mi cenzurez gândurile la cererea mamei, 
ne-am văzut doar de cinci ori înainte să decid să o mint pe 
mama şi să-i spun că mă simţeam mai bine. 

Nu m-am simțit mai bine. 

Nu m-am simţit niciodată mai bine. 

Doar că nu suportam să o văd pe mama chinuindu-se. 

Dispreţuiam gândul de a fi o povară financiară pentru 
ea, aşa că mi-am luat inima în dinţi, mi-am lipit un 
zâmbet pe buze şi am continuat să mă duc în iad în fiecare 
zi. 

Dar bullyingul nu a încetat niciodată. 

Nimic nu a încetat. 

Până într-o zi, când totul s-a terminat. 

Cu o săptămână înainte de vacanţa de Crăciun de luna 
trecută - la doar trei săptămâni după un incident similar 
cu acelaşi grup de fete —, mă întorsesem acasă înecată de 
atâta plâns, cu puloverul de şcoală rupt în faţă şi nasul plin 
cu şerveţele ca să opresc sângerarea provocată de bătaia pe 
care o mâncasem de la nişte fete din anul cinci, care 
sugeraseră răspicat că încercasem să mă încurc cu unul 
dintre iubiții lor. 

Era o minciună sfruntată din moment ce nu aruncasem 
niciodată vreo privire spre băiatul pe care m-au acuzat că 
încercasem să-l seduc - încă unul dintr-un şir lung de 
pretexte jalnice ca să mă bată. 

A fost ziua în care eu am încetat să mai fac tot ce 
făceam. 

Am încetat să mai mint. 

Am încetat să mă mai prefac. 

Am încetat pur şi simplu. 

Acea zi nu a fost doar momentul în care am ajuns eu la 
limită, ci şi Joey. A venit acasă cu o săptămână de 
suspendare la activ pentru că îl bătuse măr pe fratele celei 
care mă chinuia cel mai tare, Ciara Maloney. 

Mama m-a măsurat din priviri şi m-a retras de la şcoală. 


În ciuda dorințelor tatei, care credea că trebuia să mă 
călesc, mama s-a dus la asociaţia de credit din oraș şi a luat 
un împrumut ca să plătească taxele de admitere la 
Tommen College, liceul privat, aflat la vreo douăzeci de 
kilometri în nord față de Ballylaggin. 

Deși îmi făceam griji pentru mama, ştiam că, dacă 
trebuia să mai trec o dată pragul acelei școli, nu aveam să 
mă mai întorc acasă. 

Îmi atinsesem limita. 

Perspectiva unei vieţi mai bune, a unei vieți mai fericite, 
mi-a fost fluturată prin față şi a trebuit să mă prind de ea 
cu ambele mâini. 

Şi chiar dacă îmi era teamă de reacția copiilor din 
cartier pentru că urma să mă duc la o şcoală privată, ştiam 
că nu avea cum să fie mai rău decât nenorocirile îndurate 
în şcoala pe care o lăsam în urmă. 

În plus, Claire Biggs şi Lizzie Young, cele două fete cu 
care eram prietenă din școala primară, aveau să fie în clasa 
mea la Tommen College - directorul, domnul Twomey, 
mă asigurase de asta când eu şi mama ne-am întâlnit cu el 
pentru a mă înscrie, undeva în perioada sărbătorilor de 
Crăciun. 

Atât mama, cât şi Joey m-au susținut neobosit, mama 
făcând ture suplimentare de curăţenie la spital pentru a- 
mi plăti cărţile şi noua uniformă, care includea şi un 
Sacou. 

Înainte de Tommen College, singurele sacouri pe care le 
văzusem vreodată erau cele purtate de bărbaţi la liturghia 
de duminică, niciodată de adolescenţi, iar acum urma să 
am unul în garderoba de zi cu zi. 

Faptul că plecam de la liceul din oraş în mijlocul anului 
trei - un an cu examene importante - a provocat o 
ruptură uriaşă în familia noastră, tata fiind furios că se 
cheltuiau mii de euro pe o şcolarizare care era gratuită la 
şcoala publică aflată la o aruncătură de băț de casă. 

Când am încercat să-i explic tatei că, pentru mine, 
şcoala nu a fost la fel de uşoară ca pentru scumpul lui fiu, 
vedetă în GAA, el nu m-a luat în seamă, refuzând să mă 


asculte şi anunţându-mă că nu avea să mă sprijine pentru 
a mă duce la o apreciată şcoală pregătitoare de rugby, cu o 
grămadă de fanfaroni privilegiați şi cu nasul pe sus. 

Încă îmi amintesc diferite replici ale tatei: „Coboară cu 
picioarele pe pământ, fetițo!“, „N-are treabă cu rugbyul și 
cu şcolile pregătitoare cu care eşti tu obișnuită“, ca să nu 
mai vorbim de preferata mea: „Nu o să te integrezi 
niciodată printre ticăloşii ăia“. 

Am vrut să urlu la el şi să-i spun „Nu o să plăteşti tu 
pentru asta!“ din moment ce tata nu lucrase nici măcar o 
zi de când aveam şapte ani, toate grijile familiei fiind lăsate 
în seama mamei, dar preţuiam prea mult şansa pe care o 
aveam ca să-i zic ceva. 

Tata nu înţelegea, dar aveam senzaţia că nu fusese 
victimă a bullyingului nici o zi în viaţa lui. Când venea 
vorba de bullying, Teddy Lynch era maestru. 

Dumnezeu ştie că a hărțuit-o de ajuns pe mama. 

Din cauza indignării tatei când venea vorba de şcoala 
mea, mi-am petrecut cea mai mare parte din vacanța de 
iarnă ascunsă în camera mea, încercând să mă feresc din 
calea lui. 

Fiind singura fată în familie, cu cinci frați, aveam 
camera mea. Şi Joey avea camera lui, chiar dacă era mult 
mai mare decât a mea, împărţind-o cu Darren până când a 
plecat de acasă. Tadhg şi Ollie împărțeau un dormitor mai 
mare, în vreme ce Sean şi părinții mei stăteau în cel mai 
mare dormitor din casă. 

Chiar dacă era doar o cameră cât o cutie de chibrituri, 
în care abia dacă aveai loc să arunci un ac, apreciam 
intimitatea pe care mi-o oferea uşa - încuiată cu cheia — a 
dormitorului meu. 

Spre deosebire de cele patru dormitoare de la etaj, casa 
noastră era micuță, cu un living, o bucătărie şi o baie 
pentru toată familia. Era o casă semidecomandată şi se afla 
la marginea Elk's Terrace, cel mai mare cartier de locuinţe 
din Ballylaggin. 

Era o zonă periculoasă şi plină de infractori, iar eu 
evitam toată realitatea asta ascunzându-mă în camera 


mea. 

Micul dormitor era sanctuarul meu într-o casă — și pe o 
stradă -— care forfotea de agitaţie şi nebunie, dar ştiam că 
situația nu avea să dureze la nesfârşit. 

Însă nu aveam să mă bucur prea mult de intimitatea 
mea, pentru că mama era iarăşi însărcinată. 

Dacă avea să fie fată, urma să-mi pierd sanctuarul. 

- Shan! Loviturile s-au auzit de cealaltă parte a uşii de la 
baie, trezindu-mă din fantasmagoriile mele. Grăbeşte-te, 
hai! Fac pe mine! 

- Două minute, Joey, am răspuns înapoi, apoi am 
continuat să-mi cercetez înfăţişarea. Poţi să faci asta, mi- 
am şoptit. Poţi să faci asta, Shannon. 

Loviturile în uşă s-au auzit din nou, aşa că mi-am șters 
în grabă mâinile de prosopul atârnat pe suport și am 
descuiat ușa, dând cu ochii de fratele meu, îmbrăcat doar 
într-o pereche de boxeri negri şi scărpinându-se pe piept. 

A făcut ochii mari când m-a văzut, expresia lui 
somnoroasă devenind alertă şi surprinsă. Avea un ochi 
care era pe cale să i se învinețească după partida de 
hurling jucată în weekend, dar nu-i păsa prea mult de asta. 

- Arăţi... 

Vocea fratelui meu s-a stins în timp ce m-a cercetat cu 
ochi de frate mai mare. M-am pregătit pentru eventuale 
glumiţe inevitabile pe seama mea, dar pe care nu le făcea 
niciodată. 

- Minunat, spuse el cu afecţiune în ochii de un verde- 
deschis plini de o îngrijorare nespusă. Ţi se potriveşte 
uniforma, Shan. 

- Crezi că o să fie bine? l-am întrebat încet ca să nu 
trezesc restul familiei. 

Mama făcuse o tură dublă cu o seară înainte, iar ea şi 
tata încă dormeau. Auzeam sforăitul puternic al tatei de 
după ușa închisă a dormitorului lor, iar băieţii mai mici 
trebuiau treziți cu forța mai târziu ca să se ducă la școală. 

Ca de obicei, eram doar eu şi Joey. 

Cei doi prieteni. 


- Crezi că o să mă integrez, Joey? l-am întrebat, 
exprimându-mi îngrijorarea cu voce tare. 

Puteam să fac asta cu Joey. El era singurul din familie cu 
care simţeam că puteam vorbi şi căruia mă destăinuiam. 
Am coborât privirea spre uniformă şi am ridicat 
neputincioasă din umeri. 

În ochii lui ardea o emoție nerostită în timp ce mă 
privea lung. Ştiam că nu se trezise atât de devreme pentru 
că era disperat să se ducă la baie, ci pentru că voia să mă 
vadă plecând la școală în prima mea zi. 

Era 6.15 dimineaţa. 

La Tommen College, la fel ca la BCS, nu începeam 
înainte de 9.05, dar aveam de prins un autobuz, iar 
singurul care trecea prin zonă venea la 6.45. 

Era primul autobuz din zi care pleca din Ballylaggin, 
dar singurul care ajungea la timp pentru şcoală. Mama 
lucra în cele mai multe dimineţi şi tata refuza să mă ducă. 

Când îl rugasem pe tata să mă ducă la şcoală cu o seară 
în urmă, îmi spusese că, dacă aș fi coborât cu picioarele pe 
pământ şi m-aş fi întors la şcoala comunitară Ballylaggin, 
ca Joey şi toţi ceilalți copii de pe strada noastră, n-aş mai fi 
avut nevoie să mă ducă la şcoală. 

- Sunt atât de mândru de tine, Shan, a spus Joey cu o 
voce încărcată de emoție. Nici nu-ţi dai seama cât de 
curajoasă eşti. Dregându-și glasul de câteva ori, a adăugat: 
Stai... Am ceva pentru tine. A traversat holul îngust și a 
intrat în dormitorul lui, revenind nici un minut mai 
târziu. Poftim, a mormăit el, îndesându-mi în mână două 
bancnote de 5 euro. 

- Joey, nu! Am respins imediat ideea de a lua acei bani 
obţinuţi cu greu. Pentru început, nu câştiga mare lucru la 
benzinărie, iar banii se obțineau greu în familia noastră, 
aşa că a lua 10 euro de la fratele meu era un lucru de 
neimaginat. Nu pot să... 

- Ia banii, Shannon! Sunt doar 10 euro, mi-a spus el cu 
o expresie serioasă. Ştiu că Nanny ţi-a dat bani de 
autobuz, dar să ai ceva în buzunar. Nu ştiu cum merg 


lucrurile în locul ăsta, nu vreau să te duci acolo fără o 
leţcaie. 

Mi-am înghiţit nodul de emoție din gât şi am spus cu o 
voce stinsă: 

- Eşti sigur? 

Joey a încuviințat din cap, apoi m-a cuprins într-o 
îmbrăţișare. 

- O să te descurci de minune, mi-a şoptit el la ureche, 
îmbrăţişându-mă atât de tare, încât nu mai ştiam sigur pe 
cine încerca să convingă sau să consoleze. Dacă face 
cineva măcar o aluzie, trimite-mi un mesaj, apoi vin acolo 
şi fac prăpăd în şcoala aia nenorocită, ca să nu mai zic de 
nemernicii de rugbiști din ea. 

Ăsta era un gând îngrijorător. 

- O să fie bine, am spus, de data asta imprimându-mi 
ceva forță în voce, având nevoie să cred în propriile 
cuvinte. Dar o să întârzii dacă nu plec acum și n-am 
nevoie de una ca asta în prima zi. 

Dându-i o ultimă îmbrăţișare fratelui meu, mi-am pus 
haina şi mi-am luat ghiozdanul, punându-l în spate 
înainte de a o lua spre scară. 

- Îmi scrii! a strigat Joey când ajunsesem la jumătatea 
scărilor. Vorbesc serios, cea mai mică chestie, vin să rezolv 
problema pentru tine. 

- Pot să fac asta, Joey, am şoptit, aruncând iute o privire 
spre locul în care stătea rezemat de balustradă, 
urmărindu-mă cu ochi îngrijorați. Pot. 

- Ştiu că poţi. Vocea lui a răsunat încet și îndurerat. Eu 
doar... sunt aici pentru tine, da? a încheiat el cu o 
răsuflare apăsată. Sunt mereu aici pentru tine. 

Mi-am dat seama că fratelui meu îi era greu în timp ce 
îmi făcea semn cu mâna să mă duc la şcoală, ca un părinte 
neliniştit cu primul copil. El îmi ducea mereu bătăliile, 
sărea mereu să mă apere şi să mă pună la adăpost. 

Îmi doream să fie mândru de mine, să mă vadă mai 
mult decât ca pe o fetiță care avea nevoie de protecţia lui 
neîncetată. 

Trebuia să fac asta pentru mine. 


Cu o hotărâre reînnoită, i-am trimis un zâmbet larg şi 
am ieşit în grabă din casă ca să prind autobuzul. 


1 Sport irlandez jucat cu crose şi o minge (n.red.) 
2 Gaelic Athletic Association este cea mai mare organizaţie sportivă 
din Irlanda. (n.tr.) 


CAPITOLUL 2 


Totul s-a schimbat 


Shannon 


Când am coborât din autobuz, am fost ușurată să 
descopăr că uşile Tommen College erau deschise pentru 
elevi la 7.00 dimineaţa, evident pentru diferitele programe 
ale copiilor care stăteau în internat şi ale celor care făceau 
naveta. 

M-am grăbit să intru în clădire ca să mă pun la adăpost 
de vremea rea. 

Afară ploua cu găleata şi, în orice altă situaţie, aş fi luat- 
o ca pe un semn rău, dar era vorba de Irlanda, unde ploua 
în medie între 150 şi 225 de zile pe an. 

Era și început de ianuarie, sezonul tipic de ploaie. 

Am descoperit că nu eram singura matinală care 
ajungea înainte de ore, observând că deja câţiva elevi 
hoinăreau pe coridoare şi leneveau în sala de mese și în 
zonele comune. 

Da, zone comune. 

Tommen College avea ceea ce puteam descrie drept 
încăperi de zi spaţioase pentru fiecare an. 

Spre marea mea surpriză, am descoperit că nu am 
devenit ţinta imediată a bătăușilor, aşa cum se întâmplase 
în orice altă şcoală la care mai fusesem. 

Elevii au trecut şuierând pe lângă mine, deloc interesaţi 
de prezenţa mea, evident prinşi în propriile vieți. 

Am aşteptat cu sufletul la gură să aud un comentariu 
crud sau să fiu împinsă într-o parte. 

Nu s-a întâmplat. 

Transferându-mă la jumătatea anului de la şcoala 
publică vecină, mă aşteptam la o tiradă de noi batjocuri şi 
de noi duşmani. 


Dar nu s-a întâmplat nimic. 

În afară de câteva priviri curioase, nimeni nu s-a 
apropiat de mine. 

Elevii de la Tommen fie nu ştiau cine eram, fie nu erau 
interesaţi de asta. 

În orice caz, nu atrăgeam atenţia în şcoala asta, iar ideea 
îmi plăcea la nebunie. 

Alinată de pelerina invizibilă care m-a învăluit dintr- 
odată şi simțindu-mă mai optimistă decât în ultimele 
câteva luni, am cercetat zona comună pentru anul trei. 

Era o încăpere mare şi luminoasă, cu ferestre din podea 
până în tavan pe o parte, care dădeau spre o curte cu 
clădiri. Plăcuţe şi fotografii ale elevilor din alți ani 
împodobeau pereţii vopsiți într-un galben lămâie. 
Canapele de pluş şi scaune confortabile umpleau spaţiul 
mare, alături de câteva mese rotunde şi scaune de stejar 
asortate. În colţ era amenajată o micuță chicinetă cu 
fierbător, prăjitor de pâine şi cuptor cu microunde. 

Ce grozav! 

Deci aşa se trăia de cealaltă parte. 

Ai fi zis că erai în altă lume la Tommen College. 

Un univers alternativ celui din care veneau eu. 

Uau! 

Puteam să-mi aduc câteva felii de pâine şi să-mi beau 
ceaiul cu pâine prăjită la şcoală. 

Simţindu-mă intimidată, m-am strecurat afară şi am 
rătăcit prin fiecare sală şi coridor, încercând să mă 
orientez. 

Studiindu-mi orarul, am memorat unde se afla fiecare 
clădire şi aripă în care aveam ore. 

Mă simțeam destul de încrezătoare când a sunat 
clopoţelul la 8.50, lăsând să se înțeleagă că mai erau 
cincisprezece minute înainte de începerea zilei de şcoală, 
iar când am fost întâmpinată de o voce familiară, aproape 
că mi-a venit să urlu sub forţa uşurării care m-a cuprins. 

- Oh, Doamne! Oh, Doamne! 

O blondă înaltă, cu forme generoase şi un zâmbet mare 
de-ţi lua ochii a ţipat cât au ţinut-o plămânii, atrăgând nu 


doar atenția mea, ci şi pe a celorlalţi în timp ce s-a 
strecurat printre mai multe grupuri de elevi în încercarea 
de a ajunge la mine. 

Nu am fost nici pe departe pregătită pentru 
îmbrăţişarea zdravănă în care am fost cuprinsă când a 
ajuns în dreptul meu, deși nu ar fi trebuit să mă aştept la 
mai puţin din partea lui Claire Biggs. 

Să fiu întâmpinată de chipuri prietenoase şi zâmbitoare, 
în loc de realitatea cu care eram obișnuită, era un lucru 
copleşitor pentru mine. 

- Shannon Lynch, a spus Claire pe jumătate chicotind, 
pe jumătate sufocându-se şi strângându-mă tare în braţe. 
Chiar eşti aici! 

- Sunt aici, am încuviinţat cu un surâs şi bătând-o uşor 
pe spate în timp ce am încercat fără prea mult succes să 
mă eliberez din îmbrăţişarea ei zdrobitoare. Dar nu o să 
mai fiu multă vreme dacă nu încetezi să mă strângi. 

- Oh, la naiba! Scuze, a râs Claire, făcând imediat un 
pas înapoi şi eliberându-mă din strânsoarea ei 
nimicitoare. Am uitat că n-ai mai crescut din clasa a patra. 
A mai făcut un pas înapoi şi m-a privit. Bine, din clasa a 
treia, a chicotit ea cu un licăr de malițiozitate în ochi. 

Nu era o aluzie răutăcioasă, ci pur şi simplu o 
observaţie — şi un fapt. 

Eram extraordinar de mică pentru vârsta mea, părând 
cu atât mai minionă pe lângă prietena mea de 1,75. 

Ea era înaltă, cu o constituţie atletică şi excepţional de 
frumoasă. 

Chiar nu era o frumuseţe modestă. 

Nu, îţi sărea în ochi ca o rază de soare. 

Claire era pur şi simplu uluitoare, cu ochi mari, căprui 
şi blânzi şi bucle de un blond-deschis. Avea o bună 
dispoziţie contagioasă şi un zâmbet care putea încălzi cele 
mai reci inimi. 

Chiar și la vârsta de patru ani, înţelesesem că fata asta 
era diferită. 

Am simţit bunătatea pe care o emana. Am simţit-o în 
cei opt ani lungi în care mi-a stat alături şi mi-a ţinut 


partea, apărându-mă în defavoarea ei. 

Ştia să facă diferenţa între bine şi rău şi era pregătită să 
intervină pentru oricine era mai slab decât ea. 

Era ca un înger păzitor. 

Ne-am distanțat de când am început să mergem la şcoli 
diferite, dar o simplă privire aruncată spre ea mi-a dat de 
înțeles că rămăsese aceeaşi Claire. 

- Nu putem să fim toți înalți ca un vrej de fasole, am 
răspuns cu bunăvoință, ştiind că vorbele ei nu erau menite 
să mă rănească. 

- Doamne, cât mă bucur că eşti aici! A clătinat din cap 
şi mi-a zâmbit. A început să ţopăie fericită şi m-a mai 
cuprins o dată în braţe. Nu-mi vine să cred că părinţii tăi 
au făcut, în sfârşit, ce trebuie pentru tine. 

- Da, am răspuns eu, din nou stânjenită. În sfârşit! 

- Shan, aici nu o să fie așa. Tonul lui Claire a devenit 
serios, iar ochii îi erau plini de o emoție nerostită. Toate 
mizeriile prin care ai trecut? Sunt de domeniul trecutului. 

A oftat din nou şi am ştiut că se abţine ca să nu spună 
tot ce voia. 

Claire ştia. 

A fost cu mine în şcoala primară. 

A văzut cum a fost pentru mine la vremea aceea. 

Dintr-un motiv necunoscut, mă bucuram că nu văzuse 
cât se înrăutățiseră lucrurile după aceea. 

Era o umilință pe care nu voiam să o mai simt vreodată. 

- Sunt aici pentru tine, a continuat ea. Lizzie, la fel — 
dacă decide să-şi ridice fundul din pat şi să vină la şcoală. 

Cu un zâmbet strălucitor, mi-am alungat demonii 
undeva în străfundul minţii şi am spus: 

- Pentru un nou început. 

- Da, fetiţo! a spus Claire cu un entuziasm sincer, 
lovindu-mă uşor cu pumnul. Un nou început şi un strop 
de noroc. 


Prima jumătate a zilei s-a scurs mai bine decât mi-aş fi 
închipuit vreodată. Claire mi-a făcut cunoştinţă cu 
prietenii ei şi, deşi nu-mi aminteam numele celor mai 


mulți dintre oamenii pe care i-am întâlnit, m-am simţit 
incredibil de recunoscătoare că am fost inclusă în grup şi, 
îndrăznesc să spun, acceptată. 

Includerea nu era un lucru cu care să fiu obişnuită şi m- 
am trezit străduindu-mă din greu să ţin pasul cu iureşul 
neîncetat de discuţii și întrebări prietenoase care mi-au 
fost adresate. 

Petrecând atât de mult timp singură, îmi era greu să mă 
integrez din nou într-un grup normal de adolescenţi. Să 
fiu în compania altor oameni în afară de Joey şi prietenii 
lui, dispuşi să stea cu mine, să vorbească şi să se plimbe cu 
mine prin şcoală era o experienţă absolut uluitoare. 

Când cealaltă prietenă a mea din şcoala primară, Lizzie 
Young, a apărut în sfârşit la şcoală pe la jumătatea celei 
de-a treia ore, dând vina pe o programare la dentist 
pentru absența ei, am revenit imediat la prietenia familiară 
care ne legase dintotdeauna. 

Lizzie a venit la şcoală în pantaloni şi cu adidaşi de 
băiat, fără a o interesa ce spunea lumea despre înfăţişarea 
ei. Chiar nu părea să bage în seamă ce credeau oamenii. Se 
îmbrăca în funcţie de starea ei de spirit şi la fel era aerul pe 
care îl emana. Putea la fel de bine să apară a doua zi într-o 
fustă şi cu fața plină de machiaj. Făcea ce voia şi când voia, 
fără să fie atentă ori să-i pese de părerea altora. 

Emana un fel de încredere molcomă prin părul lung, de 
un blond-închis şi strâns la spate în coadă, şi cu fața 
nemachiată, care îi sublinia ochii mari şi albaştri. 

Pe tot parcursul orelor, am mai observat că Lizzie se 
bucura de multă atenţie din partea băieţilor, indiferent de 
pantalonii largi pe care îi purta şi părul ciufulit, dovedind 
că nu trebuia să umbli dezbrăcată şi să-ţi pictezi fața ca să 
atragi privirea băieţilor. 

Erau de ajuns un zâmbet autentic şi o personalitate 
plăcută. 

Lizzie semăna mult cu Claire în multe privinţe, dar era 
complet diferită în altele. 

Precum Claire, Lizzie era blondă şi cu picioare lungi. 


Amândouă erau înalte pentru vârsta lor şi extraordinar 
de frumoase. 

Dar pe când Claire era deschisă şi uneori puţin prea 
agitată, Lizzie era relaxată şi uşor introvertită. 

Claire nu avea obiceiul să se cenzureze prea mult, iar 
Lizzie cugeta când trebuia să ia o decizie. 

Claire era impecabilă în orice moment, cu fața machiată 
şi o ţinută perfect adaptată pentru orice ocazie, în timp ce 
Lizzie avea un stil imprevizibil. 

În tot acest timp, eu eram o mică brunetă care umbla cu 
cele mai frumoase fete din clasă. 

„Of...“ 

- Eşti bine, Shan? m-a întrebat Lizzie după pauza mare. 

Ne îndreptam spre următoarea oră — engleză în aripa de 
sud -, când m-am oprit brusc, făcând ca o mulțime de 
elevi să se ciocnească în spatele meu. 

- Oh, la naiba! am mormăit, dându-mi brusc seama de 
gafa mea. Mi-am uitat telefonul în baie. 

Claire, care era în stânga mea, s-a întors şi s-a încruntat. 

- Du-te şi ia-l, te aşteptăm. 

- Baia din clădirea cu laboratoarele de ştiinţă, am 
răspuns cu un geamăt. 

Tommen era ridicol de mare, multe ore diferite având 
loc în clădiri împrăştiate pe vasta proprietate a şcolii. 

- Trebuie să-l recuperez, am adăugat, simțindu-mă 
neliniştită la gândul că îmi putea găsi cineva telefonul, 
invadându-mi intimitatea. Telefonul nu valora mare 
lucru, era unul dintre cele mai ieftine de pe piaţă şi nici 
măcar nu avea cameră, dar era al meu. Era plin cu mesaje 
personale şi aveam nevoie să-l recuperez. La naiba! 

- Nu intra în panică, interveni Lizzie. Venim cu tine. 

- Nu. Am ridicat o mână şi am clătinat din cap. Nu 
vreau să întârziați la oră din cauza mea. Mă duc eu să-l 
iau. 

Eram nouă. Era prima mea zi de şcoală. Mă îndoiam că 
profesorul avea să fie prea exigent cu mine pentru că 
aveam să întârzii la oră. Claire şi Lizzie, pe de altă parte, 


nu erau noi şi nu aveau nici o scuză pentru a nu ajunge la 
timp. 

Puteam să fac asta. 

Nu aveam sau cel puţin nu ar fi trebuit să am nevoie de 
cineva care să mă dădăcească şi să meargă cu mine prin 
şcoală. 

Claire s-a încruntat, neîncrederea ei fiind evidentă. 

- Eşti sigură? 

- Da. Am încuviinţat din cap. Ştiu drumul. 

- Nu ştiu ce să zic, Shan. Lizzie şi-a prins uşor între 
dinți buza de jos. Poate că una din noi ar trebui să vină cu 
tine. Cu o ridicare din umeri, a adăugat: Ştii tu, pentru 
orice eventualitate... 

Al doilea clopoțel a sunat tare, marcând începutul 
orelor. 

- Voi mergeţi, le-am îndemnat, făcându-le semn să 
plece. O să mă descurc. 

Întorcându-mă pe călcâie, am traversat grăbită 
coridorul până la intrare şi am luat-o la fugă când am 
ajuns în curte. A fost nevoie de nouă minute bune de 
alergare în viteză, prin ploaia torențială, pe o alee care 
înconjura mai multe terenuri de sport pentru a ajunge la 
clădirea cu laboratoare - şi nu este ușor să faci asta pe 
tocuri. 

Când am ajuns în baia fetelor, rămăsesem fără suflare, 
lac de transpiratie. 

Din fericire, telefonul era exact acolo unde îl lăsasem - 
pe chiuvetă, de lângă dozatorul de săpun. 

Cuprinsă de un val de uşurare, l-am luat de pe chiuvetă, 
l-am verificat repede - din nou uşurată când am văzut 
ecranul blocat neatins - şi l-am lăsat să alunece în 
buzunarul din față al ghiozdanului de şcoală. 

Dacă s-ar fi întâmplat una ca asta în fosta mea şcoală, 
un telefon lăsat nesupravegheat într-o baie nu ar fi rămas 
acolo cincisprezece secunde, darămite cincisprezece 
minute. 

„Acum mergi umăr la umăr cu bogaţii, Shannon“, mi- 
am spus în sinea mea. „Ei nu vor telefonul tău de doi 


bani.“ 

Stropindu-mă cu apă pe faţă, mi-am pus ghiozdanul pe 
spate, folosindu-mă de ambele curele, ca o tocilară. Încă 
nu ajunsesem la dulăpiorul meu şi parcă duceam în spate 
pietre de moară. Ambele curele erau absolut necesare în 
cazul de față. 

Când am ieşit din clădirea de laboratoare şi m-am uitat 
spre aleea lungă şi neinteresantă care ducea înapoi spre 
clădirea principală unde se ţinea ora mea, mi-am înăbușit 
un geamăt. 

Nu mai aveam de gând să alerg. 

Fizic, nu mai puteam să fac asta. 

Toată energia mea se dusese pe apa Sâmbetei. 

Deznădăjduită, privirea mi-a cutreierat între aleea 
neinteresantă şi terenurile de sport. 

Erau trei terenuri în acea parte a şcolii. 

Două mai mici, frumos îngrijite, care erau goale, şi un 
teren mai mare, ocupat de vreo treizeci de băieţi şi un 
profesor care urla tot felul de ordine. 

M-am gândit la opțiunile pe care le aveam. 

Dacă treceam direct pe terenurile de sport, îmi scurtam 
drumul cu câteva minute. 

Băieţii nici nu aveau să mă observe. 

Eram mică şi iute. 

Dar şi obosită şi anxioasă. 

Să traversez terenurile era mişcarea logică. 

Sigur, era un mal abrupt, cu iarbă în colțul opus 
terenului, care îl despărțea de curte, dar aș fi reușit să trec 
de el fără nici o problemă. 

Verificându-mi ceasul, m-am simţit cuprinsă de un val 
de spaimă când am văzut că ratasem deja cincisprezece 
minute dintr-o oră de patruzeci. 

Cu decizia deja luată, am sărit gardul mic de lemn care 
separa terenul de sport de alee şi am plecat iute spre 
destinația mea. 

Cu capul în jos şi inima bătându-mi să-mi sară din 
piept, m-am grăbit să traversez terenurile goale, ezitând 


abia când am ajuns la cel mai mare dintre terenurile de 
sport — cel plin de băieți. 

Băieți uriași. 

Băieți murdari. 

Băieți care păreau supăraţi. 

Care se uitau urât la mine. 

Oh, la naiba! 

- Ce faci? 

- Dă-te de pe teren! 

- Doamne fereşte! 

- Fete afurisite! 

- Mişcă-te odată! 

Panicată, am ignorat strigătele şi remarcile zeflemitoare 
în timp ce am trecut cu sufletul la gură pe lângă ei, evident 
deranjându-le antrenamentul. 

Groaza mi s-a strecurat prin fiecare colţişor din corp în 
timp ce am mărit pasul, lansându-mă într-o alergare 
stângace. 

Pământul era ud şi noroios din cauza ploii, așa că nu m- 
am putut mișca atât de repede cât mi-aş fi dorit eu — sau 
băieţii. 

Când am ajuns la marginea terenului, mi-a venit să urlu 
de uşurare în timp ce m-am năpustit spre malul abrupt. 
Totuși, ușurarea mea a fost doar o senzaţie de o clipă, 
înlocuită repede de o durere mistuitoare, când ceva foarte 
tare şi foarte greu m-a izbit în ceafă, lăsându-mă fără aer şi 
făcându-mă să cad din picioare. 

Câteva clipe mai târziu, am simţit cum cad pe spate, 
prăbușindu-mă pe malul plin de noroi, durerea ricoşând 
în cap, fiindu-mi imposibil să mai gândesc limpede sau să 
evit în vreun fel căderea. 

Ultimul gând coerent înainte de a lovi pământul cu o 
bufnitură grea şi ca un nor gros de întuneric să mă înghită 
a fost „Nimic nu se schimbă“. 

Însă m-am înşelat. 

Totul s-a schimbat după acea zi. 

Totul. 


CAPITOLUL 3 


Mingi zburătoare 


Băiatul-minune cucereşte stafful tehnic de la Academie 


Tânărul Johnny Kavanagh, 17 ani, originar din 
Blackrock, Dublin, locuind în prezent în 
Ballylaggin County Cork, a trecut cu brio de 
evaluarea medicală pentru a-și asigura poziţia în 
cadrul prestigioasei Academii de rugby din Cork. 
Suferind de pe urma unei leziuni cronice în zona 
abdomenului încă de la începutul sezonului 
trecut, tânărul a primit undă verde de la medicii 
echipei. În acest weekend, elevul de la Tommen 
College urmează să dispute al cincisprezecelea 
meci din poziţia de căpitan pentru Academie, 
după ce a primit numărul 13 în apreciata echipă 
de tineret. Fundașul de un talent înnăscut a 
atras atenţia antrenorilor la nivel internaţional, 
inclusiv a cluburilor din Marea Britanie și din 
emisfera sudică. Când a fost rugat să comen- 
teze evoluția  fulminantă a elevului în 
clasamente, antrenorul echipei de tineret U20 a 
Irlandei, Liam Delaney, a spus: „Suntem încântați 
de nivelul extraordinar de joc și de jucătorii care 
vin din toată ţara. Viitorul pare să sune bine 
pentru rugbyul irlandez“. Când a fost întrebat 
punctual despre elevul din Cork, Delaney a spus: 
„Am fost conștienți de Kavanagh încă din 
perioada în care juca la Dublin și am purtat 
negocieri cu antrenorii și instructorii lui în 
ultimele optsprezece luni. Antrenorii echipei U18 
sunt uluiţi. Îi monitorizăm atent evoluţia și 
suntem impresionați de nivelul de inteligență și 
de maturitate de care dă dovadă în mod natural 
pe teren. Fără îndoială, este un jucător care va 


trebui urmărit cu atenţie de îndată ce va trece la 
profesioniști”. 


Johnny 


Eram epuizat. 

Serios, eram atât de obosit, încât îmi era greu să-mi ţin 
ochii deschişi și să mă concentrez. Ziua mea infernală se 
transforma în săptămâna infernală, o ispravă cu totul 
specială din moment ce era abia luni. 

Era efectul revenirii directe la școală, ca să nu mai 
vorbim de antrenament și sală de sport şase seri pe 
săptămână. 

Sincer să fiu, simțeam că mergeam în gol încă de vara 
trecută, după ce  revenisem dintr-o campanie 
internațională pentru U18, unde jucam alături de cei mai 
buni din Europa, doar ca să sfârşesc direct într-un 
cantonament intens de pregătire de şase săptămâni la 
Dublin. 

După aceea, am avut o pauză de zece zile înainte de a 
mă întoarce la şcoală şi de a-mi relua angajamentele față 
de clubul meu şi de Academie. 

Îmi era și foame, ceea ce nu era un semn bun pentru 
răbdarea mea. 

Nu mă înţelegeam prea bine cu pauzele lungi între 
mese. 

Stilul meu de viață şi antrenamentul intens îmi cereau 
să mănânc la intervale regulate şi atent distribuite. 

La fiecare două ore, era ideal pentru corpul meu când 
aveam o dietă de 4 500 de calorii pe zi. 

Dacă îmi lăsam stomacul să aştepte mai mult de patru 
ore, mă transformam într-un nemernic capricios şi 
supărat. 

Nu era ca şi cum aș fi aşteptat cu nerăbdare muntele de 
peşte şi de legume fierte din cutia de prânz, dar eram prins 
într-o rutină, la naiba! 

Să-mi dau regimul peste cap era metoda sigură de a 
trezi bestia înfometată dinăuntrul meu. 


Eram pe teren de mai puţin de o jumătate de oră şi deja 
îmi scosesem din joc trei coechipieri şi mă alesesem cu o 
mușştruluială de toată frumuseţea de la antrenorul nostru. 

În apărarea mea, fiecare mișcare făcută era perfect 
legală, chiar dacă un pic lipsită de milă. 

Dar asta era ideea, la naiba! 

Eram prea calificat ca să o las mai moale cu băieţii care 
nu se apropiau de nivelul meu de joc. 

Băieți era cuvântul potrivit în acest caz. 

Erau băieți. 

Eu jucam cu bărbaţi. 

De multe ori m-am întrebat ce rost avea să joc în echipa 
şcolii. 

Nu mă ajuta cu nimic. 

Nivelul de club era şi aşa destul de elementar, dar 
rugbyul de la şcoală era o adevărată pierdere de timp. 

Mai ales la această şcoală. 

Astăzi era prima zi după vacanţa de Crăciun, dar echipa 
şcolii se antrena din septembrie. 

Patru luni. 

Patru luni și păream mai dezorganizaţi ca niciodată. 

Pentru a milioana oară în ultimii șase ani, m-am 
înfuriat iarăşi pe decizia părinților mei de a ne muta aici. 

Dacă am fi rămas în Dublin, aş fi jucat într-o echipă de 
calitate, cu jucători de calitate şi chiar aş fi făcut progrese 
în adevăratul sens al cuvântului. 

Dar nu, eu eram aici, în mijlocul pustietății, făcând ce 
îmi dicta un antrenor neexperimentat şi dându-mi sufletul 
ca să mențin echipa pe linia de plutire în perspectiva 
calificărilor. 

Am câștigat Cupa Ligii anul trecut pentru că aveam o 
echipă solidă, cu capacitatea de a juca într-adevăr un 
rugby decent. 

Odată cu absenţa mai multor jucători din lotul de anul 
trecut, care s-au dus la facultate, agitația şi îngrijorarea 
mea pentru şansele pe care le aveam anul ăsta au sporit cu 
fiecare minut. 

Nu eram singurul care simţea asta. 


În şcoala de aici au rămas șase sau şapte jucători 
excepționali care erau suficient de buni pentru divizia în 
care jucam, dar asta era problema. 

Aveam nevoie de o bancă de douăzeci şi trei de jucători 
decenți ca să excelăm în ligă. 

Nu de o jumătate de duzină. 

Cel mai bun prieten al meu, de exemplu, Gerard 
Gibson, sau Gibsie pe scurt, era o adevărată excepţie. 

Era, fără urmă de îndoială, cea mai bună aripă de 
grămadă cu care jucasem sau împotriva căruia jucasem la 
nivelul ăsta şi putea avansa cu ușurință în top, doar că îi 
trebuia un dram de angajament şi de efort. 

Spre deosebire de mine însă, Gibsie nu putea spune că 
rugbyul era scopul vieţii lui. 

Să renunțţi la petreceri şi la iubite timp de câţiva ani era 
un preţ mic pentru o carieră de profesionist în acest sport. 
Dacă ar fi lăsat deoparte băutura şi țigările, ar fi fost 
fenomenal. 

Gibs nu era chiar atât de convins, alegând să-și 
irosească timpul preţios de antrenament încurcându-se cu 
nespusă plăcere cu fetele din Ballylaggin şi bând până 
când dădea pe afară. 

Mi se părea o risipă îngrozitoare. 

O altă pasă aruncată de Patrick Feely, noul număr 12 
din echipă şi partenerul meu la mijlocul terenului, m-a 
făcut să revin cu picioarele de pământ chiar în mijlocul 
terenului. 

Scoţându-mi gutiera, am azvârlit-o spre el, nimerindu-l 
chiar în maxilar. 

- Vezi asta? am urlat. Se numeşte că îţi loveşti ținta, ce 
mama naibii? 

- Îmi pare rău, Cap, a mormăit fundașul, cu fața roşie, 
folosind porecla cu care mă alesesem pe teren de când 
devenisem căpitan al echipei în anul patru şi câştigasem 
prima selecție internațională în același an. Promit că o să 
mă străduiesc mai mult! 

Mi-am regretat imediat gestul. 

Patrick era un tip de treabă şi un foarte bun prieten. 


În afară de Gibsie, Hughie Biggs şi Patrick erau cei mai 
apropiaţi prieteni pe care îi aveam. 

Gibs, Feely şi Hughie se cunoşteau deja bine de la Scoil 
Eoin, o şcoală primară de băieți, când am aterizat şi eu în 
clasa lor în ultimul an. 

Uniţi de dragostea pentru rugby, am rămas prieteni 
buni de-a lungul gimnaziului, deşi fiecare îşi alesese deja 
cel mai bun prieten - Hughie cu Patrick, iar eu cu 
palavragiul palavragiilor. 

Patrick era un băiat tăcut. Nu merita mânia mea şi 
sărmanul sigur nu merita să i se arunce în cap o proteză 
plină de salivă. 

Lăsând capul în jos, am alergat spre el şi l-am bătut uşor 
pe umăr, mormăindu-mi scuzele. 

Tocmai de aceea trebuia să mănânc. 

Și poate să mi se dea o pungă de gheaţă pentru scula 
mea. 

Mă îndopam cu destulă carne şi legume şi deveneam alt 
om. 

Un om tolerant. 

Chiar politicos. 

Dar acum singurul meu scop era să nu leşin de foame şi 
de durere, aşa că nu aveam timp de politeţuri. 

Aveam un meci de calificare în cupă în acea săptămână 
şi, spre deosebire de mine, băieţii își petrecuseră timpul 
liber fiind, ei bine, adolescenți. 

Vacanţa de Crăciun era un exemplu excelent în acest 
sens. 

Eu îmi petrecusem timpul lucrând ca un nebun ca să 
revin pe teren, stând pe tuşă din cauza accidentării, în 
timp ce tipii ăştia îşi petrecuseră vacanța mâncând şi bând 
până la refuz. 

Nu aveam nici o problemă cu ideea de a pierde un meci 
dacă eram cu adevărat echipa mai slabă. 

Ceea ce nu puteam accepta era să pierd din lipsă de 
pregătire şi disciplină. 

Indiferent că era vorba de Liga şcolilor sau nu. 


Acest lucru nu era nici pe departe suficient de bun în 
opinia mea. 

Am fost teribil de deranjat când o fată a traversat 
terenul... La naiba, a luat-o chiar pe terenurile de sport! 

Iritat, m-am uitat urât la ea, simțind o furie care 
ameninţa să o ia razna. 

Atât de proastă era echipa asta. 

Celorlalți elevi nici măcar nu le păsa că ne antrenam. 

Câţiva băieți au început să urle la ea, ceea ce nu a făcut 
decât să mă scoată şi mai mult din sărite. 

Nu înţelegeam de ce urlau la ea. 

Era vina lor. 

Aiuriţii ăştia care făceau spume la gură şi urlau ca 
descreieraţii erau cei care trebuiau să ridice calitatea 
jocului sau să renunţe la visurile lor în rugby. 

În loc să se concentreze asupra jocului, ei se concentrau 
asupra fetei. 

Nişte fraieri. 

- Grozavă demonstraţie de căpitan, Kavanagh, m-a luat 
în balon Ronan McGarry, unul dintre ultimii jucători 
recrutaţi şi un mijlocaş la grămadă de toată jena, în timp 
ce a revenit alergând spre mine. Eşti cam supraevaluat, 
nu? a spus în zeflemea băiatul mai tânăr. 

- Tu vezi-ţi de alergatul tău, l-am avertizat în timp ce 
m-am întrebat câte probleme mi-aş fi făcut dacă i-aș fi 
rupt picioarele. 

Chiar nu-mi plăcea deloc tipul ăsta. 

- Poate că ar trebui să-ți urmezi propriul sfat, a spus 
Ronan batjocoritor. Lepădătură de Dublin. 

Hotărând că nu-mi pasă de pedepse, am recuperat 
mingea şi i-am aruncat-o în cap. 

Cu perfectă precizie, mingea l-a nimerit pe McGarry 
chiar acolo unde îmi doream: fix în nas. 

—  Calmează-te, şmecherule! a mârâit antrenorul, 
ducându-se să-l vadă pe Ronan, care îşi ţinea faţa între 
mâini. 

Am pufnit la vederea scenei. 

L-am lovit cu o minge, nu cu pumnul. 


Un pămpălău. 

- Ăsta e un sport de echipă, a spus antrenorul, clocotind 
de furie şi aruncându-mi o privire încruntată. Nu 
spectacolul lui Johnny. 

- Oh, chiar aşa? am răbufnit eu, mârâind, fiindu-mi 
imposibil să nu muşc momeala. 

Domnul Mulcahy, antrenorul principal de rugby al 
şcolii, nu mă plăcea prea mult, iar sentimentul era 
reciproc. 

- Da! a urlat antrenorul. Chiar aşa. 

Alergând spre locul în care aterizase mingea, am 
înşfăcat-o de pe jos şi m-am îndreptat spre el şi spre 
McGarry, nedorindu-mi să renunţ. 

- Poate că vreţi să le amintiţi asta şi ticăloşilor de aici, 
am mârâit, făcând un gest spre colegii mei de echipă, 
pentru că pare că sunt singurul fraier care a venit azi la 
antrenament! 

- Te joci cu focul, băiete, a răbufnit el. Nu sări calul! 

Fiindu-mi imposibil să nu sar calul, am şuierat printre 
dinţi: 

- Echipa asta e o glumă proastă! 

- Treci la duşuri, Kavanagh! mi-a ordonat antrenorul, 
chipul lui colorându-se într-o nuanţă periculoasă de 
violet, în timp ce mi-a înfipt un deget în piept. Te dau 
afară! 

- Afară? am răspuns eu pe un ton zeflemitor. Afară din 
ce anume? 

Nu avea să mă dea afară din nimic. 

Antrenorul nu putea să mă lase pe tuşă. 

Îmi putea interzice să particip la antrenament. 

Mă putea suspenda. 

Să-mi dea liber. 

Nu conta, pentru că în ziua meciului aveam să revin pe 
teren. 

- Nu o să faceţi nimic, am spus cu un surâs batjocoritor, 
lăsându-mă învins de furie. 

- Nu întinde coarda, Johnny, m-a avertizat antrenorul. 
După un telefon scurt dat antrenorilor tăi de fiţe din ţară, 


o să dai de belele şi nici nu o să mai ştii pe unde să scoţi 
cămaşa. 

Ronan, care stătea lângă antrenor, a zâmbit cu un aer 
malițios, evident încântat de perspectiva ca eu să am 
probleme. 

Înfuriat de ameninţare, dar ştiind că am fost învins, am 
lăsat să-mi cadă mingea din mâini, izbind-o cu furia 
orbitoare care îmi sfârâia prin vene, fără să-mi mai pese 
unde ajungea. 

În clipa în care mingea s-a lovit cu un şuierat de gheată, 
furia dinăuntrul meu s-a risipit ca prin minune, 
eliberându-se din corpul meu înfrânt. 

La naiba! 

Eram dificil. 

Ştiam foarte bine asta. 

Amenințarea antrenorului meu legată de Academie era 
o lovitură sub centură, dar ştiam că o meritam. 

O luam razna pe terenul lui, cu echipa lui, fiind prea 
emotiv şi suprasolicitat pentru a mă mai aduna. 

Nici într-un milion de ani n-aş fi simţit o urmă de 
remuşcare pentru că îl lovisem pe McGarry cu mingea, 
nenorocitul o merita cu vârf şi îndesat, dar Feely şi restul 
băieţilor erau cu totul altă poveste. 

Se presupunea că eram căpitanul acestei echipe şi mă 
purtam ca un simplu instrument. 

Nu era deloc bine şi eram dezamăgit de izbucnirea mea. 

Ştiam ce se întâmpla cu mine. 

Mă suprasolicitasem în ultimele luni şi revenisem în joc 
prea devreme după o accidentare. 

Medicii îmi dăduseră voie să revin la antrenamente 
săptămâna asta, dar până şi un orb şi-ar fi dat seama că 
îmi ieşisem din mână, iar chestia asta mă enerva la culme. 

Perspectiva de a jongla între şcoală, antrenamente, 
îndatoririle de la club şi Academie, în timp ce mă 
îngrijeam de o accidentare, punea presiune atât asupra 
minţii, cât şi asupra corpului meu şi mă străduiam din 
răsputeri să regăsesc disciplina impecabilă de care dădeam 
dovadă de obicei. 


În orice caz, nu era o scuză. 

Intenţionam să le cer scuze lui Patrick şi celorlalți băieți 
după ce aveam să mănânc. 

Antrenorul, observându-mi schimbarea de 
comportament, a încuviințat din cap băţos. 

- Bine, a spus el pe un ton ceva mai calm. Acum du-te 
şi spală-te şi, pentru numele lui Dumnezeu, odihneşte-te 
măcar o zi! Eşti doar un copil, Kavanagh, şi arăţi ca naiba! 

Omul nu mă plăcea prea mult şi ne ciocneam în fiecare 
zi ca un cuplu de bătrânei, dar nu m-am îndoit niciodată 
de intenţiile lui. 

Îi pasă de jucătorii lui, nu doar de capacitatea noastră de 
a juca rugby. Ne încuraja să excelăm la toate capitolele 
şcolare şi ridica în slăvi fără încetare importanţa anilor cu 
examene. 

Probabil chiar avea dreptate când zicea că arătam ca 
naiba. Fără îndoială, aşa mă simţeam. 

- Este un an important pentru tine, mi-a amintit el. 
Anul cinci este mai important pentru examenele finale 
decât anul şase şi am nevoie să iei note mari... Oh, la 
dracu’! 

- Ce-i? am întrebat eu speriat. 

Urmărind privirea îngrozită a antrenorilor, m-am 
întors şi am rămas cu ochii aţintiţi spre mingea de pe 
marginea terenului. 

- Oh, la naiba! am mormăit când mintea mea a înţeles 
ce vedeam. 

Fata. 

Afurisita de fată care ţopăise adineauri pe teren era 
întinsă acum pe iarbă. 

O minge zăcea lângă ea. 

Nu orice minge. 

Mingea mea blestemată! 

Îngrozite, picioarele mele s-au pus în mişcare înainte 
să-mi dau seama ce se întâmpla. Am fugit spre ea, cu 
inima bătându-mi nebuneşte la fiecare pas. 

- Hei, eşti bine? am strigat eu, traversând într-un suflet 
spaţiul dintre noi. 


Un geamăt blând, de fată, a zburat de pe buzele ei în 
timp ce a încercat să se ridice în picioare. 

A încercat să se ridice şi a eşuat lamentabil, fiind 
evident speriată. 

Neştiind ce să fac, m-am întins să o ajut să se ridice, dar 
ea m-a plesnit iute peste mâini. 

- Nu mă atinge! a strigat ea pe un ton puţin neclar, iar 
şocul a făcut-o să cadă în genunchi. 

- Bine. Am făcut automat un pas în spate şi am ridicat 
mâinile în aer. Îmi pare atât de rău! 

Dureros de încet, ea s-a ridicat în picioare, legănându- 
se dintr-o parte în alta, cu o expresie de confuzie întipărită 
pe faţă şi cu privirea rătăcită. 

Strângând cu o mână marginea fustei pline de noroi şi 
înşfăcând mingea de rugby cu cealaltă, a privit în jur cu 
ochi înnebuniți. 

Atenţia i s-a pironit pe mingea pe care o ţinea, apoi a 
revenit spre fața mea. 

Un fel de furie înceţoşată s-a aprins în ochii ei în timp 
ce s-a apropiat de mine cu paşi împleticiţi. 

Părul ei era un dezastru total, alunecându-i peste umerii 
mici, cu bucăţi de noroi şi iarbă îngrămădite spre vârfuri. 

Când a ajuns lângă mine, mi-a înfipt mingea în piept şi 
a şuierat: 

- Asta e mingea ta? 

Am fost atât de surprins de imaginea acestei fete 
micuţe, pline de noroi, încât am încuviinţat din cap ca un 
nemernic. 

Dumnezeule, cine era fata asta? 

Mi-am dres glasul, am luat mingea de la ea şi i-am spus: 

- Da. E mingea mea. 

Era mică, al naibii de mică, abia îmi ajungea la piept. 

- Îmi datorezi o fustă, a mârâit ea, încă ţinându-se de 
material în dreptul șoldului. Și o pereche de dresuri, a 
adăugat, aruncând o privire spre gaura uriaşă din 
dresurile de culoarea piciorului. 

Şi-a cercetat corpul, apoi nişte ochi mijiţi s-au fixat pe 
fața mea. 


- Bine, am răspuns cu o încuviinţare din cap - la naiba, 
ce puteam să mai spun? 

- Şi nişte scuze, a adăugat fata înainte de a se prăbuși la 
pământ. 

A căzut cu toată greutatea pe fund şi a scos un mic 
strigăt. 

- Oh, la naiba! am mormăit eu. Aruncând mingea 
deoparte, m-am dus să o ajut. N-am vrut să... 

- Încetează! Din nou m-a plesnit peste mâini. Au, a 
gemut ea, făcând o grimasă când a vorbit. Întinzându-se, 
şi-a cuprins faţa între mâini şi a răsuflat greu. Capul meu. 

- Te simţi bine? am întrebat, neștiind ce naiba să fac. 

Trebuia să o ridic chiar dacă nu voia? 

Nu mi se părea o idee bună. 

Dar nu puteam să o las acolo. 

- Johnny! a urlat antrenorul. E bine? A păţit ceva? 

- Se simte bine! am strigat eu, tresărind când ea a scos 
un sughiţ sugrumat. Te simţi bine, nu-i aşa? 

Fata asta avea să mă bage în belele. 

Şi aşa aveam destule probleme. 

Eram în relaţii proaste cu antrenorul. 

Nu dădea bine să fiu la un pas de a decapita o fată cu o 
minge. 

- De ce ai făcut asta? a şoptit ea, strângându-şi chipul 
micuţ în mâini chiar mai mici. M-ai rănit. 

- Îmi pare rău, am repetat. M-a încercat o senzaţie 
ciudată de neputinţă, un sentiment care nu-mi plăcea 
deloc. N-am vrut. 

Ea şi-a tras nasul, cu ochii albaştri plini de lacrimi, şi am 
simţit cum se rupea ceva în mine. 

„Ah, la naiba!“ 

Îngrozit, mi-am aruncat mâinile în aer şi am izbucnit: 

- Îmi pare atât de rău, am spus înainte de a mă ghemui 
şi a o ridica din iarbă. Dumnezeule, am mormăit eu 
neputincios, în timp ce am ajutat-o să se stabilizeze pe 
picioare. Nu plânge! 

- E prima mea zi, a fornăit ea, legănându-se pe picioare. 
Un nou început pentru mine, iar eu sunt plină de noroi 


din cap până-n picioare. 

Şi chiar era plină de noroi. 

- Tata o să mă omoare, a continuat ea pe un ton 
sugrumat, apucându-se de fusta ruptă. Uniforma mea este 
distrusă. 

A scos un şuierat îndurerat, iar mâna cu care se ţinea de 
fustă s-a îndreptat spre tâmplă, făcând ca bucăţile de 
material rupte să îi alunece de pe corp. 

Fără să vreau, am făcut ochii mari, o reacţie nefericită la 
vederea lenjeriei unei femei. 

Băieţii au izbucnit într-un iureş de fluierături şi urale 
lacome. 

- Doamne! a urlat ea, chinuindu-se stângaci să-şi ridice 
fusta. 

- Nu te sfii, frumuseţe! 

- Fă o piruetă! 

- La dracu', nenorociţilor! am zbierat spre colegii mei, 
păşind în fața fetei ca să le blochez unghiul. 

Îi auzeam pe băieţi luând-o razna în spatele meu, 
râzând şi vorbind tot felul de prostii, dar nu mă puteam 
concentra la nici un cuvânt pentru că mă asurzea 
zgomotul inimii mele zbătându-mi-se în piept. 

- Poftim! Apucându-mi tivul tricoului, l-am dat peste 
cap şi am spus: Pune asta pe tine. 

- E murdar, a suspinat ea, dar nu m-a oprit când mi l- 
am scos peste cap. 

Şi-a strecurat mâinile pe mâneci şi am simţit o uşurare 
imensă când tivul i-a alunecat până la genunchi, 
acoperind-o. 

Dumnezeule, chiar era micuță! 

Dar era suficient de mare ca să meargă la liceu? 

Nu părea. 

Chiar acum părea foarte-foarte mică și... tristă? 

- Kavanagh, fata e bine? a întrebat antrenorul. 

- Se simte bine, am repetat, cuvintele mele răsunând pe 
notele unui lătrat aspru. 

- Du-o în biroul administrativ, m-a instruit el. Asigură- 
te că o verifică Majella. 


Majella era responsabila cu primul ajutor în şcoală. 
Lucra în sala de mese şi era principala persoană de contact 
când un elev se accidenta în vreun fel. 

- Da, domnule, i-am răspuns zăpăcit, aplecându-mă 
repede să-i iau fusta şi ghiozdanul. 

Eu m-am apropiat, iar ea s-a îndepărtat de mine. 

- Încerc doar să te ajut, am spus pe cel mai blând ton de 
care eram în stare, ținându-mi mâinile în sus, parcă 
pentru a-i arăta că nu voiam să îi fac nici un rău. Te duc în 
birou. 

Părea puţin amețţită şi mi-am făcut griji că s-ar putea să- 
i fi provocat o contuzie. 

La norocul meu, fix asta făcusem. 

La naiba! 

Azvârlindu-mi ghiozdanul peste umăr, i-am îndesat 
fusta pe sub banta pantalonilor mei, i-am pus o mână pe 
spate şi am încercat să o duc spre malul care separa 
terenul de sport de curtea şcolii. 

Ea s-a clătinat ca un mânz şi a trebuit să rezist tentaţiei 
de a-mi trece brațul pe după umerii ei. 

Câteva minute mai târziu, a fost exact ce a trebuit să fac 
pentru că ea continua să-şi piardă echilibrul. 

Am fost cuprins de panică. 

Am nenorocit fata. 

I-am spart capul. 

Urma să primesc o suspendare pentru că mi-am pierdut 
cumpătul şi, pe deasupra, un mandat de arestare. 

Eram un ticălos. 

- Îmi pare rău, am continuat să-i spun, aruncând priviri 
furioase spre fiecare nemernic care decidea să se oprească 
în loc şi să ne privească în timp ce înaintam ca doi melci. 

Ea era îmbrăcată în tricoul meu, care aluneca peste 
trupul ei ca o rochie. 

Eu muream de frig lângă ea, îmbrăcat doar într-o 
pereche de pantaloni scurți, şosete şi ghete cu crampoane. 

Ah, şi mai aveam în spate şi afurisitul de ghiozdan roz. 

N-aveau decât să se uite până ce li se lungeau urechile. 
Singura grijă pe care o aveam era să verifice cineva capul 


fetei. 

- Îmi pare sincer foarte rău. 

- Nu-ţi mai cere scuze, a gemut ea, strângându-şi capul 
între mâini. 

- Bine, scuze, am mormăit eu, simțind că îşi lăsa 
greutatea pe mine. Dar îmi pare rău. Ca să fie clar. 

- Nimic nu e clar! a strigat ea cu o voce răgușită, 
încremenind la atingerea mea. Simt că se învârte 
pământul cu mine. 

- Ah, Doamne, nu spune asta! am zis eu gâtuit, 
strângând braţul în jurul corpului ei înmărmurit. Te rog, 
nu spune asta! 

- De ce ai făcut asta? a scâncit ea, atât de firavă, de mică 
şi de acoperită de noroi. 

- Sunt un nenorocit, am informat-o eu, mutând 
ghiozdanul roz înapoi pe spate, în timp ce am strâns-o 
mai aproape de mine. O dau des în bară. 

- Ai făcut-o intenţionat? 

- Poftim? Cuvintele ei m-au uimit atât de tare, încât m- 
am oprit brusc. Nu. M-am întors cu tot corpul ca să îi pot 
privi chipul, m-am încruntat şi am zis: Nu ţi-aş face 
niciodată asta. 

- Promiţi? 

- Da, am mormăit eu, strângând-o cu braţul şi lipindu-i 
corpul de mine. Promit! 

Era ianuarie. 

Era umezeală. 

Era frig. 

Şi, dintr-un motiv ciudat şi deconcertant, eu simţeam că 
ardeam pe dinăuntru. 

Cuvintele mele, indiferent de motiv, au părut să uşureze 
tensiunea din interiorul fetei pentru că a scos un oftat 
uriaş, şi-a lăsat corpul rigid să se relaxeze şi şi-a lăsat toată 
greutatea pe mine. 


CAPITOLUL 4 


Mască 
Johnny 


Cu mult efort şi o surprinzătoare dovadă de stăpânire 
de sine, de altfel în general complet absentă, am reușit să-i 
respect dorinţele şi să o conduc în birou, când tot ce 
voiam să fac era să o ridic în braţe şi să alerg după ajutor. 

Eram panicat şi îngrijorat, iar de fiecare dată când ea 
gemea sau se lăsa pe mine, anxietatea mea creştea şi mai 
mult. 

Totuşi, după ce mi-am petrecut ultimele zece minute în 
faţa biroului directorului, ascultând cum domnul Twomey 
tuna şi fulgera, mi-am pierdut orice urmă de răbdare. 

De ce nu o lua de pe mine? 

De ce naiba mai stăteam în faţa biroului ţinând în braţe 
o fată pe jumătate în comă? 

EI era adultul aici. 

- Mama ei este pe drum, a anunţat domnul Twomey cu 
un oftat exasperat, strecurându-şi telefonul în buzunar. 
Cum s-a putut întâmpla una ca asta, Johnny? 

- V-am mai spus. A fost un accident, am şuierat în 
timp ce am continuat să o menţin pe fată pe picioare, 
ţinându-i trupul firav lipit de mine. Trebuie să o chemaţi 
pe Majella să o vadă, am repetat pentru a mia oară. Cred 
că are o contuzie. 

- Majella este în concediu de maternitate până vineri, a 
răbufnit domnul Twomey. Eu ce să fac cu ea? N-am 
instruire de prim ajutor. 

- Atunci mai bine chemaţi un medic, am ripostat eu 
înfuriat, continuând să o susțin pe fată, pentru că i-am 
spart capul, fir-ar să fie! 


- Ai grijă cum vorbeşti, Kavanagh! s-a răstit domnul 
Twomey. 

Am renunţat la răspunsul standard „da, domnule“, de 
care nu-mi păsa nici cât negru sub unghie. De altfel, nici 
nu-mi părea prea rău pentru ce spusesem. 

Rolul meu în Academia de rugby îmi asigura multă 
libertate în școală, un tratament preferenţial de care alți 
elevi nu se bucurau, dar nu aveam de gând să întrec 
măsura din prima zi în care revenisem după intervenţie. 

Mai ales că întrecusem deja cu mult măsura când o 
nenorocisem pa fata asta. 

- Eşti bine, domnişoară Lynch? a întrebat domnul 
Twomey, înghiontind-o de parcă ar fi fost un curcan 
nefăcut de la care nu voia să ia salmonella. 

- Doare, a gemut ea, lăsându-se pe mine. 

- Ştiu, am consolat-o eu, trăgând-o mai aproape. Îmi 
pare atât de rău! 

- Dumnezeule, Johnny, asta îmi mai trebuia! a şuierat 
domnul Twomey, trecându-şi o mână prin părul cărunt. 
Este prima ei zi. Ultimul lucru de care am nevoie este să 
vină părinţii ei aici şi să distrugă şcoala din temelii. 

- A fost un accident, am izbucnit eu deja supărat. Ea a 
scos un geamăt şi m-am străduit să cobor vocea când am 
adăugat: N-am vrut să o rănesc. 

- Ei bine, spune-i asta mamei ei când apare, a pufnit 
domnul Twomey. Au retras-o deja de la Ballylaggin 
Community School pentru că a fost atacată verbal şi fizic. 
Şi ce se întâmplă în prima ei zi la Tommen? Asta! 

- Nu am atacat-o! m-am răstit eu. A fost o lovitură 
aiurea. 

Mişcând fata sub braţ, am privit încruntat spre aşa-zisa 
figură de autoritate din fața mea. 

- Staţi un pic! am ţipat, înregistrând cuvintele spuse 
mai devreme. Cum adică a fost atacată? 

Am coborât privirea spre fata micuță de sub braţul meu. 

Cine ar fi putut să o atace? 

Era atât de mică. 

Şi de fragilă. 


- Ce i s-a întâmplat? m-am auzit întrebând, cu atenţia 
îndreptată din nou spre director. 

- Cred că o să cad, a murmurat ea, distrăgându-mă de 
la propriile gânduri. Întinzându-se, m-a prins de braţ cu 
mâna ei micuță şi a oftat. Totul se învârte cu mine. 

- Nu te las să cazi, am răspuns automat pe un ton 
liniştitor. Nu se întâmplă nimic. Am simţit cum alunecă şi 
am ajutat-o să se țină pe picioare, căutând din răsputeri să 
o susțin pe micuță. Te ţin eu, am încercat să o conving, 
strângând braţul în jurul ei. Eşti bine. 

- Uite, ia loc cu ea, a ordonat domnul Twomey, făcând 
semn spre băncuţa care se întindea de-a lungul peretelui 
din afara biroului. Mă duc să caut o compresă sau ceva. 

- Mă lăsaţi cu ea? am întrebat uluit. Singur? 

Directorul nu mi-a răspuns. 

Bineînţeles că nu mi-a răspuns, laşul neisprăvit, pentru 
că o luase deja la sănătoasa pe coridor, disperat să scape de 
tipul de responsabilitate pentru care era plătit. 

- Fraier fără caracter, am mârâit în barbă. 

Frustrat, am dus-o spre banca de lemn. 

Lăsând ghiozdanul pe podea, ne-am coborât cu grijă 
corpurile pe bancă până ce am ajuns să stăm aşezaţi unul 
lângă altul. 

Mi-am ţinut braţul pe umerii ei firavi, fără a îndrăzni să 
îi dau drumul de teamă să nu cadă. 

- Minunat, am spus îmbufnat. Absolut minunat! 

- Eşti atât de cald, mi-a şoptit ea şi i-am simţit obrazul 
frecându-se de pieptul meu gol. Ca o sticlă cu apă 
fierbinte. 

- Bine, chiar trebuie să stai cu ochii deschişi, i-am spus, 
panicat de cuvintele ei. Cu genunchii tresăltând agitat, am 
întors-o în braţe şi i-am cuprins fața între mâini. Hei, am 
insistat, scuturându-i uşor chipul cu ambele mâini. Hei, 
fetițo? am adăugat eu stângaci pentru că nici măcar nu 
ştiam cum o chema. Aproape că o ucisesem pe fată şi 
habar nu aveam cum o chema. Deschide ochii! 

Nu i-a deschis. 


- Hei, hei! am spus mai tare. Uită-te la mine! Am 
clătinat din cap. Uită-te la fața mea! 

De data asta s-a uitat. 

A deschis ochii şi, la naiba, fără să vreau, am simţit că 
mi se taie respiraţia. 

Dumnezeule, fata asta era frumoasă! 

Bineînţeles că observasem şi mai devreme, era 
extraordinară, dar acum, văzând-o atât de aproape şi 
putând să-i număr pistruii de pe față - unsprezece, 
apropo —, mi-am dat seama cât era de extraordinară. 

Ochii ei albaştri erau mari, rotunzi și al naibii de 
frumoşi, cu crâmpeie de galben prin întinderea de 
albastru, subliniaţi de gene dese şi lungi. 

Nici măcar nu eram sigur că mai văzusem vreodată o 
asemenea nuanţă de albastru. Sigur nu-mi aminteam să fi 
văzut ceva asemănător. 

Fără doar şi poate, avea cei mai frumoşi ochi pe care îi 
văzusem în viaţa mea. 

Avea părul lung până la cot, de un castaniu-închis, 
bogat şi ondulat la vârfuri. 

Şi ascunsă în spatele muntelui de păr era o față micuță, 
în formă de inimă, cu piele fină şi imaculată şi cu o gropiţă 
în bărbie. 

Sprâncene mai închise la culoare, perfecte, care se 
arcuiau deasupra ochilor uluitori. Un nas minuscul, 
pomeţi înalţi şi buze pline şi senzuale. 

Buze care se desenau într-un roșu trandafiriu natural şi 
care arătau de parcă ar fi supt o înghețată pe băț sau ceva 
de genul ăsta, ceea ce ştiam că nu făcuse pentru că îmi 
petrecusem ultima jumătate de oră încercând să o menţin 
trează. 

- Bună, a spus ea cu respiraţia întretăiată. 

Am răsuflat uşurat. 

- Bună. 

- Ăsta chiar e chipul tău? a întrebat ea, închizând ochii, 
în timp ce mă studia cu o expresie pierdută. E atât de 
frumos! 


- Hm, mulțumesc? am spus stânjenit, încă ţinându-i 
obrajii între mâini. Este singurul pe care îl am. 

- Îmi place, ai un chip frumos, a şoptit ea chiar înainte 
de a închide ochii din nou şi de a se apleca înainte. 

- Nu, nu, nu, am insistat eu, zguduind-o brusc. Stai cu 
mine! 

Cu un geamăt, ea a deschis iar ochii. 

- Bună treabă, am lăudat-o cu o răsuflare apăsată. 
Acum, rămâi trează. 

- Cine eşti? a murmurat ea răgușit, depinzând complet 
de mâinile mele pentru a-şi menţine capul drept. 

- Eu sunt Johnny, i-am spus, înăbuşindu-mi un zâmbet. 
Tu cine eşti? 

- Shannon, a şoptit ea. Pleoapele ei au coborât ușor, dar 
s-au deschis repede când i-am scuturat obrajii. Ca râul, a 
adăugat ea cu un oftat. 

Am chicotit la auzul răspunsului ei. 

- Ei bine, Shannon ca râul, am spus vesel, disperat să-şi 
păstreze concentrarea şi să o ţin de vorbă. Părinţii tăi sunt 
pe drum. Probabil o să te ducă la spital pentru un control. 

- Johnny, a gemut ea şi a tresărit. Johnny. Johnny. 
Johnny. Asta e de rău... 

- Poftim? am îndemnat. Ce e de rău? 

- Tata, a şoptit ea. 

M-am încruntat. 

- Tatăl tău? 

- Mă poţi salva? 

M-am încruntat. 

- Ai nevoie să te salvez? 

- Îhî, a mormăit ea somnoroasă. Mângâie-mă pe păr! 

Am şovăit la rugămintea ei. 

- Vrei să te mângâi pe păr? 

Ea a încuviinţat din cap şi s-a aplecat în față. 

- Doare. 

Dându-mă mai aproape, i-am aranjat corpul astfel încât 
capul ei să se lase pe umărul meu şi, în timp ce i-am 
cuprins faţa cu o mână, cu cealaltă am mângâiat-o pe păr. 
Era o poziţie incomodă, dar m-am descurcat. 


Dumnezeule, ce naiba făceam? 

Am clătinat din cap, simţindu-mă ca un idiot, dar am 
continuat să fac ce mă rugase. 

Toate bune și frumoase până când și-a lipit faţa de 
penisul meu. 

Tresărind la atingerea înnebunitor de intimă, ca să nu 
mai vorbim de penisul care mi s-a trezit brusc la viaţă şi 
de durerea arzătoare din vintre, am încercat să-i mut fața 
dintre picioarele mele, dar ea s-a împotrivit cu un geamăt 
apăsat. 

Apoi şi-a ridicat picioarele pe bancă şi s-a așezat ca să 
tragă un pui de somn pe penisul meu. 

Fir-ar să fie cu viața mea cu tot! 

Ţinându-mi mâinile în aer şi departe de corpul ei, 
pentru că aveam nevoie de o acuzaţie de hărțuire sexuală 
cum aveam nevoie de o gaură în cap, m-am uitat în jur 
după cineva care să mă ajute, dar nu a apărut nimeni. 

Nu se vedea nici ţipenie de adult pe coridoare. 

La naiba cu şcoala asta! 

M-am gândit să dau bir cu fugiţii, dar cu greu aş fi putut 
să o dau de pe mine. 

Da, pentru că nu era destul de rău că îi spărsesem capul. 

Astfel că am rămas acolo, cu capul ei în poală şi obrazul 
lipit de penisul meu, şi m-am rugat la Dumnezeu să-mi 
dea puterea de a ignora senzațiile ce se dezlănţuiau în 
mine şi să NU am o erecţie. 

Pe lângă motivul evident al unei teribile sincronizări, 
penisul meu era defect. 

Ei bine, nu neapărat că penisul meu era defect, ci mai 
degrabă problema era contextul, dar riscam să leşin lângă 
ea dacă mi se scula. 

Dar apoi ea a scos un scâncet, iar sunetul mi-a readus la 
viaţă îngrijorarea, evitând astfel dezastrul. 

De parcă ar fi fost de capul ei, mâna mi s-a îndreptat 
spre chipul fetei. 

- Eşti bine, am spus eu, luptându-mă cu neliniștea, 
dorinţa de a avea grijă de această fată fiind un sentiment 


cu totul nou şi înspăimântător pentru mine. Gata, gata, 
eşti bine. 

Dându-i părul de pe obraz, i-am aranjat şuviţele de un 
castaniu-închis după ureche şi am continuat să îi mângâi 
capul îndurerat. 

Avea un cucui serios acolo unde o nimerise mingea, aşa 
că am mângâiat-o cu atingeri uşoare. 

- E bine? 

- Mmm, a făcut ea cu un suspin. E bine. 

- Bine, am bombănit uşurat şi am continuat să o 
mângâi. 

Urma unei cicatrici, unde tâmpla i se întâlnea cu linia 
părului, mi-a atras atenţia. 

Fără să mai gândesc ce fac, mi-am trecut un deget peste 
proeminenţa de doi centimetri și am întrebat: 

- Ce ţi s-a întâmplat aici? 

- Hm? 

- Aici. Mi-am trecut degetul peste vechiul semn. De 
unde ai asta? 

- De la tata, a răspuns ea, scoțând un oftat apăsat. 

Mi s-a oprit mâna în timp ce am asimilat răspunsul ei. 

- Cum? 

Când ea nu a răspuns, cu cealaltă mână am strâns-o 
uşor de umăr. 

- Shannon? 

- Hm? 

Am atins uşor cu vârful degetului vechea cicatrice şi i- 
am spus: 

- Zici că tatăl tău ţi-a făcut asta? 

Am încercat să-mi păstrez tonul calm, dar era o 
adevărată provocare, o dorinţă bruscă de a mutila şi de a 
ucide clocotind înăuntrul meu. 

- Nu, nu, nu, a şoptit ea. 

- Deci tatăl tău nu a făcut asta? am vrut eu să confirme. 
Sigur nu a făcut-o? 

- Sigur că nu, a murmurat ea. 

„Slavă Cerului!“ 


Am răsuflat tot aerul pe care nu mi-am dat seama că îl 
ținusem în mine. 

- Jimmy? 

- Sunt Johnny. 

- Oh! Johnny? 

- Da? 

- Eşti supărat pe mine? 

- Poftim? Întrebarea, rostită atât de încet, m-a zguduit 
şi m-am uitat lung la ea, simțind cum undeva în 
străfundul meu se dezlănțuia o dorinţă ciudată de a o 
proteja. Nu. Nu sunt supărat pe tine, i-am zis, făcând o 
pauză lungă, cu degetele încremenite, înainte de a întreba: 
Tu ești supărată pe mine? 

- Cred că da, a şoptit ea, începând să se mângâie cu fața 
de piciorul meu. 

Mi-am dat ochii peste cap şi mi-am înăbuşit un geamăt. 

„Ah, la naiba!“ 

- Nu poți să faci asta, am răbufnit eu, ţinându-i capul 
nemișcat. 

- Ce? a oftat ea mulţumită, apoi şi-a frecat obrazul de 
coapsa mea. Să fiu supărată? 

- Nu, am spus gâtuit, ţinându-i iarăşi capul nemișcat. 
N-ai decât să fii supărată cât vrei, doar nu-ţi mai mişca așa 
capul în poala mea. 

- Îmi place în poala ta, a răsuflat ea cu ochii închişi. 
Este ca o pernă. 

- Da, hm, bine... M-am oprit încă o dată pentru a-i ţine 
faţa cu mâinile. Dar mă doare, aşa că am nevoie să nu mai 
faci asta. 

- Ce? 

- Să te freci aşa de mine, am mormăit eu. Acolo. 

- De ce te doare? Ea a oftat greoi şi a întrebat: Și tu eşti 
rănit? 

- Probabil, am recunoscut, mutându-i fața pe coapsa 
bună - ei bine, bună în sensul că durea mai puţin. Stai aşa, 
bine? Era mai mult o rugăminte decât un ordin. Nu te 
mişca! 

Conformându-se, ea nu și-a mai mișcat capul. 


Apăsând cu mâna liberă tensiunea pe care o simţeam la 
tâmplă, m-am gândit la ce probleme voi avea. 

Lipseam de la oră. 

Îmi era foame. 

Aveam antrenament la club în seara aceea. 

O sesiune de antrenament la sală cu Gibsie imediat 
după şcoală. 

Fizioterapie cu Janice a doua zi după școală. 

Vineri aveam un meci la şcoală. 

Mai aveam un antrenament cu echipa de juniori în 
weekend. 

Aveam un program al naibii de încărcat şi chiar nu-mi 
trebuia toată dramoleta asta. 

Am petrecut câteva minute într-o tăcere dureroasă 
înainte ca ea să se miște din nou, iar în tot acest timp m- 
am gândit la toate modurile în care domnul Twomey era 
un director incompetent. 

Aveam deja o listă lungă când ea a încercat să se ridice 
din nou. 

- Ai grijă! am avertizat-o, planând deasupra ei ca o 
cloşcă. 

Am ajutat-o să se ridice şi am reuşit să mă ridic şi eu de 
pe bancă. 

Fiecare muşchi de sub buric a urlat indignat, dar nu m- 
am îndepărtat. 

În schimb, am rămas ghemuit în faţa ei, ţinându-mi 
mâinile de o parte și de alta a taliei ei, așteptând să o prind 
în braţe. 

- Eşti bine, Shannon? 

Părul lung şi castaniu i-a alunecat peste faţă, 
acoperindu-i chipul ca un văl. 

Ea a încuviințat încet din cap, cu sprâncenele arcuite 
într-o încruntare adâncă. 

- Eu... cred că da. 

M-am aplecat în față, simțind o ușurare aproape 
palpabilă. 

- Bine. 


Ea s-a aplecat în față, rezemându-se cu coatele pe 
coapse, cu ochii deschişi şi uitându-se lung în ochii mei, 
iar dintr-odată era mult prea aproape pentru binele meu — 
şi era un lucru demn de remarcat din moment ce îşi 
odihnise fața în poala mea cu nici mai puţin de două 
minute în urmă. 

Eram prea aproape. 

Brusc, m-am simţit foarte expus. 

Mâinile mi s-au mutat de pe talia pe coapsele ei, o 
reacţie automată când o femeie își înclina faţa spre a ta. 

M-am trezit brusc la realitate, retrăgându-mi mâinile 
pentru a le lăsa să se odihnească pe bancă. 

Mi-am dres glasul şi m-am chinuit să schițez un 
zâmbet. 

- Eşti în viaţă. 

- Aproape, a şoptit ea cu o tresărire, ochii albaștri 
arzând într-ai mei şi studiindu-mă cu mai multă luciditate 
acum. Ai o țintă groaznică. 

Am izbucnit în râs la cuvintele ei. 

Erau atât de departe de adevăr încât nu m-am putut 
abține. 

- Ei bine, asta e o premieră, am spus eu gânditor. Nu 
sunt obişnuit să-mi fie criticat talentul de a lovi o minge. 

Nu eram perfect, dar aveam o ţintă decentă şi 
capacitatea de a da pase lungi la nevoie. 

- Da, a bombănit ea. Ei bine, talentul tău de a lovi o 
minge aproape că m-a omorât. 

- Aici ai dreptate, am recunoscut cu o grimasă. 

Fără să mă gândesc de două ori la ce făceam, am întins 
mâna şi i-am dat părul pe după urechi. 

Am simțit cum a tresărit şi m-am certat numaidecât 
pentru mişcare. 

„Nu o atinge, ticălosule!“ 

„Nu pune mâna!“ 

- Vocea ta este ciudată, a anunţat ea, cu ochii albaștri 
aţintiți spre ai mei. 

M-am încruntat. 

- Vocea mea? 


Ea a încuviințat încet din cap, apoi a gemut şi şi-a 
cuprins din nou faţa între mâini. 

- Accentul tău, a clarificat ea, răsuflând greoi. Nu este 
un accent de Cork. 

Încă îşi ţinea capul în mâini, dar acum era mai atentă. 

- Pentru că nu sunt din Cork, i-am răspuns, fiindu-mi 
imposibil să nu întind mâna ca să-i netezesc o şuviță de 
păr. M-am născut şi am crescut în Dublin, m-am auzit 
explicând, aranjând şuvița răzvrătită după ureche. M-am 
mutat în Cork cu părinţii mei când aveam 11 ani. 

- Deci eşti din Dublin, a spus ea, evident amuzată de 
informaţie. Un jackeen:. 

Am pufnit la auzul cuvântului şi i-am răspuns cu 
aceeaşi monedă. 

- Iar tu eşti o culchie:. 

- Verii mei locuiesc în Dublin, mi-a spus ea. 

- Oh, da? Pe unde? 

- Clondalkin, cred, a răspuns. Dar tu? 

- Blackrock. 

- În sud? Zâmbetul ei s-a adâncit, ochii fiind mai atenți 
acum. Eşti un băiat de fiţe. 

Am arcuit o sprânceană. 

- Îţi par de fiţe? 

Ea a ridicat din umeri. 

- Nu te cunosc atât de bine ca să-mi dau cu părerea. 

Nu, nu mă cunoştea. 

- Ei bine, nu sunt, am adăugat, simțindu-mă incomod 
la gândul că şi-ar fi făcut o părere greşită despre mine. 

N-ar fi trebuit să-mi pese. 

La naiba, nu-mi păsa niciodată! 

Şi atunci de ce mă supăra ideea acum? 

- Te cred. Vocea ei plăpândă mi-a întrerupt gândurile. 
N-ai putea fi niciodată un băiat de fiţe. 

- De ce, mă rog? 

- Pentru că înjuri ca un birjar. 

Am râs la raționamentul ei. 

- Da, probabil ai dreptate în privinţa asta. 


Ea a râs împreună cu mine, dar s-a oprit repede şi a 
gemut, strângându-şi tâmplele între mâini. 

M-am simţit copleşit de regrete. 

- Îmi pare rău, i-am spus, acum pe un ton aspru şi gros. 

- Pentru ce? a şoptit ea, părând să se apropie mai mult 
de mine în timp ce şi-a prins buza de jos între dinţi. 

- Pentru că te-am rănit, am răspuns sincer. 
Dumnezeule, vocea mea parcă nu mai era a mea! Era 
încordată şi... aspră. Mi-am dres glasul şi am adăugat: Nu 
o să se mai întâmple. 

- Promiţi? 

„Iarăşi începe cu promisiunile.“ 

- Da, am spus eu acum pe un ton răgușit. Îți promit! 

- Dumnezeule! a gemut ea cu o grimasă. Toată lumea o 
să râdă de mine. 

Cuvintele ei, fraza aceea nenorocită, au trezit în mine o 
emoție pe care nu am experimentat-o înainte. 

- Sunt atât de stânjenită, a continuat ea să mormăie, cu 
privirea în pământ. Toţi o să vorbească despre mine. 

- Uită-te la mine! 

Nu s-a uitat. 

- Hei... Am făcut o pauză şi i-am ridicat bărbia cu 
degetul mare şi cu arătătorul. După ce m-am bucurat din 
nou de atenţia ei, am continuat: Nimeni nu o să spună 
nimic despre tine. 

- Dar toţi m-au văzut... 

- Nimeni nu o să spună nimic despre asta. Dându-mi 
seama că tonul meu căpăta o notă furioasă, am coborât 
uşor vocea şi am încercat din nou: Nici echipa, nici 
antrenorul, nici altcineva. Nu o să-i las. 

Ea clipi confuză. 

- Nu o să-i laşi? 

- Nu, am confirmat cu o încuviințare din cap. Nu o să-i 
las. 

- Promiţi? a şoptit ea, urma unui surâs desenându-i-se 
pe buzele pline. 

- Da, am răspuns hotărât, simțind că eram în stare să 
fac toate promisiunile din lume doar pentru ca fata asta să 


se simtă mai bine. Îţi ţin eu spatele. 

- Nu, tu mi-ai ținut capul, a mormăit ea. A coborât 
privirea spre corpul ei şi a oftat. De fapt, cred că m-ai 
distrus cu totul. 

„La dracu', mersi pentru asta, pentru că acum tu mă 
distrugi cu totul!“, mi-am spus în sinea mea. 

Dumnezeule, de unde naiba a apărut asta? 

Alungându-mi gândul din minte, am decis să merg cu 
un comentariu mai sigur: 

- O să-i pun pe ai mei să-i sune pe ai tăi ca să rezolvăm 
cu factura. 

Cuvintele mele au desenat un zâmbet pe buzele ei, un 
zâmbet sincer, nu unul timid sau umbra unui surâs. 

Era un zâmbet sincer. 

Era atât de drăguță! 

Detestam cuvântul ăsta. Drăguţ era un cuvânt de papă- 
lapte, folosit de femei şi de bătrâni, dar ea chiar era. 

La naiba, aveam senzaţia că fața ei drăguță avea să 
rămână întipărită în mintea mea foarte multă vreme. 

Dar ochii ei frumoşi erau cei care mă bulversau cu 
adevărat şi am simţit un impuls nebunesc de a mă apuca 
să caut pe Google tabele de culori pentru ochi doar ca să- 
mi pot da seama ce nuanţă era albastrul ochilor ei. 

Am decis că aveam să fac asta mai târziu. 

Dubios sau nu, trebuia să aflu. 

- Deci... Mi-am forțat norocul întrebând: E prima ta zi 
aici? 

Ea a încuviințat din nou din cap, iar zâmbetul a şovăit o 
clipită. 

- Cum îți merge? 

Un zâmbet i-a curbat buzele în sus. 

- Îmi mergea bine. 

- Corect. M-am cutremurat. Îmi pare rău din nou. 

- Nu-i nimic, a şoptit ea, studiindu-mi fața cu ochi 
mari. Şi poţi să nu-ți mai ceri scuze acum. Te cred. 

- Mă crezi? 

- Da. Ea a încuviinţat din cap, apoi a răsuflat puternic. 
Te cred când spui că a fost un accident, a rostit cu vocea 


stinsă. Nu cred că ai face cuiva un rău intenţionat. 

- Asta e bine. Habar nu aveam de ce ar fi gândit altceva 
despre mine, dar nu aveam de gând să o întreb. Nu când 
aproape că o schilodisem. Pentru că nu aş face-o. 

Ea a tăcut din nou, retrăgându-se de lângă mine, şi m- 
am trezit chinuindu-mă să găsesc ceva de spus. 

Nu reuşeam să înţeleg de ce voiam să o ţin de vorbă. 
Bănuiesc că puteam explica asta prin nevoia de a o 
menţine conştientă. 

Dar în adâncul sufletului ştiam că nu era ăsta motivul. 

Storcându-mi creierii ca să găsesc ceva de spus, am 
vorbit pe nerăsuflate: 

- Ți-e frig? 

S-a uitat la mine cu o expresie somnoroasă. 

- Hm? 

- Ți-e frig? am repetat, rezistând impulsului de a-mi 
trece mâinile peste braţele ei. Ţi-e suficient de cald? Să-ţi 
aduc o pătură sau ceva? 

- Mi-e... Ea a făcut o pauză şi şi-a întors privirea spre 
genunchi. Eliberând un oftat delicat, s-a uitat din nou la 
mine şi a spus: Chiar mi-e cald. 

- Ai al naibii de multă dreptate. 

Un răspuns foarte nepotrivit, care mi-a scăpat înainte să 
mă mai controlez. 

Imediat am dat să-i ating fruntea, într-o încercare 
jalnică de a-i verifica temperatura, apoi am încuviințat 
serios din cap. 

- Eşti fierbinte. 

- Ţi-am spus. Ochii ei erau mari şi fixați într-ai mei. 
Mi-e foarte-foarte cald. 

Dumnezeule! 

La naiba! 

- Deci, am spus eu nonșalant, încercând să-mi distrag 
atenţia de la gândurile îndărătnice, în ce an eşti? 

„Te rog, spune-mi că eşti în anul cinci!“ 

„Ie rog!“ 

„Ie rog!“ 

„Te rog, Dumnezeule, să spună că este în anul cinci!“ 


- În anul trei. 

Da, şi până aici ne-a fost. 

Era în anul trei. 

Şi uite așa mi-am văzut visul de cinci minute zburând 
pe fereastră. 

La naiba cu... viața mea! 

- Tu? a întrebat ea cu o voce blândă şi dulce. 

- Eu sunt în anul cinci, i-am spus, distrat de săgetarea 
bruscă şi apăsătoare a dezamăgirii. Am 17 ani... şi două 
treimi. 

- Şi două treimi, a chicotit ea. Treimi importante 
pentru tine? 

- Acum sunt, am mormăit în barbă. Oftând resemnat, 
m-am uitat la ea şi i-am explicat: Ar trebui să fiu în anul 
şase, dar am repetat clasa a cincea când m-am mutat în 
Cork. Fac 18 ani în mai. 

- Hei, şi eu! 

- Şi tu ce? am întrebat prudent, încercând să nu-mi fac 
speranţe, dar îmi era greu când stătea atât de aproape de 
mine. 

- Am repetat o clasă în şcoala primară. 

- Da? M-am îndreptat de spate, o fărâmă de speranţă 
aprinzându-se înăuntrul meu. Deci câţi ani ai? 

„Te rog, să ai 17 ani!“ 

„Te rog, ţine cu mine şi spune-mi că ai 17 ani!“ 

- lb ani. 

La naiba cu norocul meu! 

- Nu pot să mă gândesc câte fracțiuni mai am până fac 
16 ani în martie. S-a încruntat o clipă înainte de a adăuga: 
Nu sunt bună la matematică şi mă doare capul. 

- Zece doisprezecimi, am spus eu ursuz. 

uf! 

Pur şi simplu... Uf! 

Eu împlineam 18 ani în mai, iar ea urma să aibă 16 ani 
peste alte zece luni. 

Nu. 

Nici gând! 

Nu avea să se întâmple. 


Un plan foarte prost, Johnny. 

- Ai iubit? 

De ce Dumnezeu am întrebat asta? 

„Eşti cu aproape doi ani mai mare decât fata asta, 
idiotule!“ 

„E prea mică pentru tine.“ 

„Ştii regulile.“ 

„Stai naibii în banca ta!“ 

- Nu, a răspuns ea încet, iar obrajii i s-au colorat în 
trandafiriu. Tu? 

- Nu, Shannon. Am zâmbit. N-am iubit. 

- N-am vrut să spun... Făcând o pauză, a oftat și şi-a 
prins buza de jos între dinţi, evident fâstâcită. Am vrut să 
spun... 

- Ştiu ce ai vrut să spui, am continuat, neputând să-mi 
împiedic zâmbetul să se adâncească, în timp ce i-am 
aranjat din nou bucla rătăcitoare în spatele urechii. 
Făceam mişto. 

- Oh! 

- Da, am tachinat-o eu. Oh! 

- Deci? a insistat ea cu voce slabă. Și-a coborât privirea 
în poală înainte de a reveni cu atenţia spre chipul meu. 
Ai... 

- Shannon! a strigat panicată o voce de femeie, 
distrăgându-ne amândurora atenția. Shannon! 

Mi-am îndreptat privirea spre femeia cu burtică, 
brunetă şi înaltă, care se apropia grăbită de noi pe coridor. 

- Shannon! a strigat ea, apropiindu-se de noi. Ce s-a 
întâmplat? 

- Mamă, a spus Shannon cu vocea răguşită, 
îndreptându-şi atenţia spre mama ei. Sunt bine. 

Foarte stânjenit la vederea pântecului proeminent al 
mamei, am luat-o ca pe un semn de a sta departe de fiica 
ei minoră. 

Femeile însărcinate îmi dădeau emoții, dar nu la fel de 
mult cât îmi dădea Shannon ca râul. 

M-am ridicat şi am dat să mă îndepărtez, doar pentru a 
fi încolţit de ceea ce puteam descrie ca o ursoaică speriată. 


- Ce i-ai făcut fiicei mele? a întrebat ea, înfigându-mi 
un deget în umăr. Deci? i s-a părut amuzant? De ce 
Dumnezeu sunt copiii atât de cruzi? 

- Poftim... Nu! M-am tras înapoi, cu mâinile ridicate în 
semn de capitulare. A fost un accident. N-am vrut să o 
rănesc. 

- Doamnă Lynch, a intervenit directorul, păşind între 
mine şi femeie. Sunt convins că, dacă ne aşezăm şi vorbim 
despre asta... 

- Nu, a izbucnit doamna Lynch cu vocea sugrumată de 
emoție. M-aţi asigurat că nu o să se întâmple aşa ceva în 
şcoala asta și iată ce s-a întâmplat în prima ei zi! S-a întors 
să se uite la Shannon şi expresia de pe chipul ei s-a 
schimonosit de durere. Shannon, nu mai ştiu ce să mă fac 
cu tine, a suspinat femeia. Chiar nu mai ştiu, scumpo. Am 
crezut că o să-ţi fie altfel aici. 

- Mamă, nu a vrut să-mi facă nici un rău, a spus 
Shannon, luându-mi apărarea. Ochii ei albaştri s-au 
îndreptat spre mine pentru o fracțiune de secundă înainte 
de a se întoarce la mama ei. Chiar a fost un accident. 

- Şi de câte ori mi-ai mai spus asta? a întrebat mama ei 
obosită. Nu trebuie să-l acoperi, Shannon! Dacă băiatul 
ăsta îţi face zile fripte, trebuie să spui. 

- Nu fac asta, am protestat eu. 

Apoi Shannon a strigat: 

- Nu-l acopăr! 

- Tu să taci, a şuierat mama ei, izbindu-mă cu putere în 
piept. Fiica mea poate să vorbească şi singură. 

Strângând din dinţi, chiar am tăcut. 

Nu aveam să câştig nici o dispută verbală cu mama ei. 

- Chiar a fost un accident, a repetat Shannon, 
împingându-şi sfidătoare bărbia în faţă, încă ţinându-şi 
capul în mâna mică. Crezi că mai era aici să mă ajute dacă 
ar fi făcut-o intenţionat? 

Cuvintele au făcut-o pe femeie să se oprească o clipă. 

- Nu, a recunoscut ea în cele din urmă. Nu, nu cred că 
ar... Ce Dumnezeu porţi? 

Shannon a coborât privirea şi s-a făcut roşie ca racul. 


- Mi-am rupt fusta când am căzut pe mal, a spus ea 
înghițind în sec. Johnny... hm, mi-a dat tricoul lui, ca să 
nu-mi vadă toată lumea... Ei bine, să nu-mi vadă lenjeria. 

- Hm, da, iată, am bolborosit eu în timp ce am scos 
restul de material cenușiu din talia pantalonilor şi l-am 
întins spre mama ei. Eu, hm, am rupt şi asta. 

Mama ei mi-a smuls fusta din mână, iar eu am făcut un 
pas în spate. 

- Deci ca să înţeleg, a insistat mama ei, cu privirea 
mutându-se de la mine la Shannon. O urmă de 
recunoaștere a licărit în ochii ei de un albastru-deschis — 
habar nu aveam ce anume înţelesese, pentru că simțeam 
că n-aveam idee în clipa aceea. Ţi-a dat una în cap, ţi-a 
rupt hainele şi apoi şi-a pus tricoul lui pe tine? 

Am mormăit un şir de înjurături şi mi-am trecut o 
mână prin păr. 

Suna atât de rău când o spunea aşa! 

- N-am... 

- El m-a ajutat, mamă! s-a răstit Shannon. 

A dat să se ridice şi, ca un nemernic, m-am mişcat să o 
ajut, surprinzând privirea încruntată a mamei ei. 

Oricum m-am dus spre ea. 

La naiba cu toţi! 

O văzusem pe fata asta aproape leşinată cu o oră în 
urmă. 

Nu voiam să-mi asum nici un risc cu ea. 

- Mamă, a oftat Shannon. Făcea antrenament de fotbal 
şi mingea m-a lovit... 

- De rugby, a intervenit cu mândrie domnul Twomey. 
Johnny este cel mai bun jucător de rugby pe care l-a văzut 
Tommen College în ultimii cincizeci de ani. 

Mi-am dat ochii peste cap. 

Nu era momentul să mă ridice în slăvi. 

- Chiar a fost o greşeală, am adăugat, ridicând 
neputincios din umeri. Şi o să plătesc pentru uniforma ei. 

— Şi ce ar trebui să însemne asta? a întrebat mama ei. 

M-am încruntat. 


- Înseamnă că o să plătesc uniforma, am repetat încet. 
Fusta... 

- Şi dresul, a intervenit Shannon. 

- Şi dresul. I-am aruncat un zâmbet îngăduitor, apoi am 
redevenit brusc serios când am fost întâmpinat de privirea 
ucigaşă a mamei ei. O să înlocuiesc totul. 

- Pentru că nu avem bani? a mârâit doamna Lynch. 
Pentru că nu-mi permit să-mi îmbrac propriul copil? 

- Nu, am spus încet, confuz ca naiba de incubatorul 
uman care îmi declara un război tăcut. Pentru că din vina 
mea s-au rupt. 

- Ei bine, nu, mulțumesc, Johnny, a răbufnit ea. Fiica 
mea nu este o operă de caritate. 

Dumnezeule! 

Femeia asta era la un cu totul alt nivel. 

Am încercat din nou: 

- N-am spus niciodată că ar fi, doamnă Lynch... 

- Încetează, mamă! a gemut Shannon, cu obrajii roşii. 
Încearcă să fie drăguţ. 

- Drăguţ ar fi fost să nu te agreseze din prima zi, a 
pufnit doamna Lynch. 

Mi-am înăbuşit geamătul. 

Fără îndoială, nu aveam să câştig un concurs de 
popularitate cu această femeie. 

- Îmi pare rău, am repetat eu pentru a mia oară. 

- Johnny, a spus domnul Twomey, dregându-şi glasul. 
Ce ar fi să te întorci la ale tale, să te schimbi în uniformă şi 
să ajungi la următoarea oră? 

Umerii mi s-au lăsat ușuraţi în față, încântat de 
perspectiva de a scăpa de femeia asta nebună. 

Am făcut câţiva paşi spre intrarea din față, apoi am 
făcut o pauză, şovăind. 

Trebuia să plec? 

Trebuia să rămân? 

Să plec nu-mi părea lucrul potrivit. 

Nesigur, am dat să mă întorc, dar am fost descurajat de 
un ordin urlat în spatele meu. 


- Vezi-ţi de drumul tău, Johnny! a poruncit mama ei, 
arătând cu degetul spre mine. 
Şi asta am făcut. 


3 O persoană de la ţară sau dintr-un comitat din afara Dublinului. 
Folosit de obicei ca insultă prietenoasă (n.tr.) 

1 O persoană din Dublin. Un termen folosit uneori de oameni din 
alte comitate ale Irlandei pentru a se referi la o persoană din Dublin 
(n.tr.) 


CAPITOLUL 5 


Reguli și cum să le încalci 
Johnny 


Când m-am întors în vestiar, după un ocol prin sala de 
mese ca să vorbesc cu directoarea adjunctă, doamna Lane, 
echipa încheiase deja antrenamentul, iar cei mai mulți 
dintre băieţi ieşiseră de la duș. 

Ignorând remarcile şi privirile fâstâcite când am intrat, 
m-am dus direct la Patrick Feely, mi-am cerut scuze că am 
fost un nemernic mai devreme, m-am descărcat şi m-am 
refugiat pe bancă. 

Ghemuindu-mă lângă geanta cu echipamente, mi-am 
întins picioarele, mi-am sprijinit capul de peretele rece din 
faianță şi am răsuflat cu năduf în timp ce mintea mi-a 
luat-o la goană, revenind obsesiv asupra fiecărui detaliu 
din cele întâmplate în acea zi. 

Ce zi de rahat! 

Bullying. 

Eu nu eram vreun huligan. 

Nu o mai văzusem niciodată în viața mea pe fată. 

Se pare că acest detaliu se pierduse pe drum până ce a 
ajuns la directoarea noastră adjunctă, chemată de domnul 
Twomey să ajute la rezolvarea dramei. 

După zece minute de ascultat beşteleala mâinii drepte a 
lui Twomey, am primit instrucțiuni stricte să stau departe 
de fiica familiei Lynch. 

Mama ei credea că eram un huligan şi nu voia să mă 
apropii de fiica ei. 

Dacă mă mai apropiam de ea, aveam să fiu suspendat 
imediat. 

Era o prostie de zile mari şi speram ca Shannon să aibă 
decenţa de a îndrepta situaţia şi să-mi ia partea. 


La naiba! 

În fine... 

Trebuia să stau în banca mea. 

Nu aveam nevoie de bătăi de cap. 

Fetele erau o complicaţie de care chiar mă puteam lipsi. 
Chiar dacă erau minione cu ochi albaştri înnebunitori. 

La naiba, mă gândeam din nou la ochii ei! 

„Încă are tricoul tău“, am remarcat în gând, ceea ce m-a 
întristat din cu totul alt motiv. 

Era nou şi îl purtasem doar o dată. 

Totuși, ei îi stătea mai bine, am recunoscut ros de 
invidie. 

Putea să-l păstreze. 

Speram doar să nu-l arunce. 

Trebuia să plătesc 80 de lire ca să înlocuiesc blestemăţia 
aia. 

- Eşti bine, Johnny? a întrebat Gibsie, întrerupându-mi 
şirul gândurilor, când s-a lăsat pe bancă lângă mine. Era 
proaspăt spălat şi purta o pereche de boxeri. Ce mai face 
fata? a adăugat el, aplecându-se să caute ceva în geanta lui. 

Scuturând din cap, m-am întors să mă uit la el. 

- Hm? 

- Fata, a explicat el, recuperând un deodorant. Cine 
este? 

- Shannon, am mormăit eu. E nouă. În anul trei. Azi e 
prima ei zi. 

- Se simte bine? a întrebat el, dându-se cu Lynx la 
fiecare subraţ, înainte de a-şi arunca deodorantul înapoi 
în geantă şi de a se întinde după pantalonii gri de 
uniformă. Şi-a căutat-o. 

- De unde naiba să ştiu eu, omule: Chiar cred că am 
lovit-o rău la cap, am mormăit cu o ridicare neputincioasă 
din umeri. Mama ei o duce la spital ca să-i facă un control. 

Gibsie s-a oprit cu o încruntare. 

- La naiba! 

- Da, am încuviințat eu sumbru. La naiba! 

- Dumnezeule, trebuie să fi fost îngrozitor pentru ea! 
Îndesându-şi picioarele în cracii de la pantaloni, s-a ridicat 


şi i-a tras peste șolduri. Să-ţi vadă fundul toată echipa de 
rugby în prima zi de şcoală. 

- Da, am răspuns, neavând ce să mai spun. 

Fusese umilitor pentru ea, iar eu eram responsabil 
pentru asta. 

Am răsuflat frustrat. 

- S-a spus ceva despre ea? M-am uitat la colegii noştri, 
apoi am revenit cu privirea spre cel mai bun prieten al 
meu, cu un singur gând în minte. „Să constat răul făcut.“ 
Au vorbit despre ea? 

Gibsie şi-a arcuit sprâncenele la întrebarea mea. 

De fapt, cred că sprâncenele arcuite şi expresia lui 
surprinsă aveau mai mult de-a face cu tonul vocii mele. 

- Ei bine, a început el încet, i-au văzut toate cele, Cap... 
Un fund foarte frumos care se potriveşte de minune cu 
restul corpului ei foarte atrăgător... Așa că, da, prietene, s- 
a vorbit. 

- Ce s-a vorbit? am întrebat eu, simțind cum un val 
irațional de furie clocotea în mine. 

Nu aveam nici o idee de unde venea toată agitația asta, 
dar era acolo, era puternică și mă făcea să simt că o luam 
razna. 

- Cu interes, băiete, a explicat Gibs calm, mult mai calm 
decât mine. Cu mult interes. Întinzând mâna în geantă, şi- 
a scos cămașa albă de şcoală şi a tras-o peste umeri. În caz 
că ţi-a scăpat — şi dacă e să mă iau după reacţia ta, ştiu că 
nu ţi-a scăpat —, fata e incredibilă. 

Şi-a încheiat nasturii de la cămaşă cu mâini sigure. 

Între timp, în mine tremura o energie care trebuia să 
iasă degrabă din corpul meu. 

- E superbă şi e nouă, iar băieții sunt... curioși, a 
adăugat el, alegându-și cu grijă cuvintele. Întotdeauna e 
distractiv să apară cineva nou. A făcut o pauză, zâmbind 
înainte de a adăuga: Dacă e superbă, cu atât mai bine. 

- Încetează, am mârâit eu, agitat la gândul că toți 
coechipierii mei vorbeau despre ea. 

Am văzut-o în ochii ei. 

Am auzit-o în vocea ei. 


Vulnerabilitatea. 

Nu era precum ceilalți. 

Fata asta era diferită. 

Abia dacă o cunoșteam, dar îmi dădeam seama că 
trebuia să fiu atent cu ea. 

Se întâmplase ceva cu Shannon Lynch, ceva destul de 
rău care să fi dus la schimbarea școlii. 

Nu-mi plăcea. 

- Da, a chicotit el când a terminat cu cămașa şi şi-a pus 
cravata roșie. Mult noroc cu povestea asta, omule! 

- Are 15 ani, l-am avertizat eu încordat. 

16 în martie, dar... 

În următoarele două luni, urma să aibă tot 15 ani. 

- E prea mică. 

Gibsie a pufnit. 

- Spune cine e fraierul care şi-a băgat-o în orice mişcă 
din primul an. 

Gibsie a pus punctul pe i cu afirmaţia asta. 

Pentru numele Domnului, mi-am pierdut virginitatea 
în primul an cu Loretta Crowley, care era cu trei ani mai 
mare decât mine - şi avea mult mai multă experiență — 
după ore, în spatele şcolii. 

Da, a fost o catastrofă. 

Eram cu nervii la pământ și aveam numai mișcări 
neîndemânatice, ştiind foarte bine că eram prea tânăr 
pentru a mi-o băga în altceva decât în propria mână. 
Trebuie însă să fi făcut şi ceva bine pentru că Loretta mi s- 
a alăturat cu încântare în spatele şcolii câteva luni bune 
înainte ca eu să devin prea ocupat cu antrenamentele și să 
pun punct întâlnirilor noastre. 

Dacă ar fi fost să spun ce tip de femeie mă interesa, n-aş 
fi spus blondele sau brunetele, cele cu forme sau cele slabe. 

Preferam fetele mai mari, fiecare fată cu care fusesem 
vreodată fiind cu cel puţin doi ani mai mare decât mine. 

Uneori mult mai mari. 

Nu era un fetiş sau altceva. 

Pur şi simplu, îmi plăceau poveştile fără drame pe care 
puteai să le ai cu fetele mai mari. 


Mă bucuram de momentele când eram împreună şi 
apoi mă bucuram cu atât mai mult când nu mai eram. 

Nu însemna că nu-mi plăcea la nebunie fata cu care 
eram într-un anumit moment. 

Îmi plăcea. 

Şi eram fidel. 

Nu îmi pierdeam timpul. 

Dacă o fată îşi dorea o relaţie exclusivă, fără obligaţii, 
eram mai mult decât bucuros să-i fac pe plac. Nu-mi 
plăcea să vânez o fată, lucru care îi atrăgea pe majoritatea 
băieţilor. Dacă o fată se aştepta să umblu ca nebunul după 
ea, atunci nu se uita la tipul potrivit. Nu aveam stofă de 
iubit în clipa asta. Nu că nu mi-aş fi dorit o iubită, pur si 
simplu nu aveam timp de o iubită. Nu aveam timp de 
întâlniri frecvente sau de alte pretenţii de acest fel. 

Eram prea ocupat. 

Mai era un motiv pentru care preferam fetele mai mari. 

Nu se așteptau la minuni din partea mea. 

Acum, de exemplu, îmi făceam de cap cu Bella 
Wilkinson din anul şase, iar asta se întâmpla din aprilie 
trecut. 

La început, mi-a plăcut de Bella pentru că nu-mi sufla 
în ceafă. La 19 ani, era cu vreo doi ani mai mare decât 
mine, nu mă punea în vreun tablou cu standarde invizibile 
la care nu puteam sau nu voiam să mă ridic şi apoi 
puteam să-mi văd de treabă şi să mă concentrez la rugby, 
în timp ce ea mă lăsa în pace. 

Dar, după câteva luni, mi-am dat repede seama că Bella 
nu era interesată de mine. 

Ci de toate porcăriile care veneau la pachet cu mine. 

La Bella era vorba doar despre statut, iar când mi-am 
dat seama, eram deja prea comod şi prea leneş să mai fac 
ceva în privinţa asta. 

Ea voia scula mea. 

Asta era tot. 

Ei bine, scula şi statutul meu. 

Rămăsesem cu ea pentru că îmi era familiară şi îmi era 
lene. 


Bella se aştepta la un singur lucru de la mine, îmi cerea 
ceva ce, până în urmă cu câteva luni, eram mai mult decât 
încântat să îi ofer. 

Nu mai făcusem mare lucru cu Bella dinainte de 
operaţie... Nu mai pusesem un deget pe fată de la început 
de noiembrie, când devenise mult prea dureros şi să mă 
gândesc măcar la asta, dar ideea era că, atunci când se 
întâmpla, era doar sex pentru mine. 

O eliberare permanentă. 

Undeva în mintea mea, îmi dădeam seama că era o 
atitudine nesănătoasă față de viață şi relaţiile cu sexul opus 
şi că probabil eram absolut epuizat, dar era greu să rămâi 
băiat când trăiai în lumea bărbaţilor. 

Nu ajuta nici faptul că jucam rugby la un nivel superior, 
fiind înconjurat de bărbaţi mult mai în vârstă decât mine. 

Cu discuţii de oameni mult mai în vârstă decât mine. 

Cu femei destinate unor bărbaţi mult mai în vârstă 
decât mine. 

Nu fete, ci femei. 

Dumnezeule, dacă ar fi ştiut mama măcar de jumătate 
din femeile care mi se oferiseră - femei în toată firea —, m- 
ar fi scos de guler din Academie şi m-ar fi închis în 
camera mea până ce împlineam 21 de ani! 

Într-un fel, îmi fusese furată copilăria din cauza 
talentului meu la rugby. 

Am crescut foarte repede, asumându-mi rolul unui 
bărbat când eram doar un băieţel. Antrenat şi împins de la 
spate, presat şi aclamat. 

Nu am avut o viață socială şi o copilărie. 

În schimb, aveam aşteptări şi o carieră. 

Sexul era recompensa pe care mi-o permiteam pentru 
că eram, ei bine, bun. 

Pentru că orice alt aspect din viața mea era sub control. 

Pentru că găseam un echilibru între şcoală şi sport 
printr-un control impecabil şi o voinţă de fier. 

Nu eram singurul aşa. 

În afară de câţiva băieţi cu iubite de mai multă vreme, 
restul băieţilor din Academie erau la fel de năbădăioși ca 


mine. 

De fapt, chiar mai rău. 

Eu eram discret. 

Ei, nu. 

- Nu vorbim despre mine, i-am spus lui Gibsie, 
revenind cu atenția în prezent, mânia mea întețindu-se cu 
fiecare secundă. E o copilă, ce naiba, prea mică pentru toți 
băieţașii în călduri, iar fiecare nemernic de aici trebuie să 
respecte asta. 

- La 15 ani ești un copil? a răspuns Gibsie, părând 
confuz. Despre ce naiba vorbeşti, Johnny? 

- La 15 ani ești mic, am răcnit eu frustrat. Şi este ilegal. 

- Oh! Gibsie a zâmbit cu subînţeles. Înţeleg. 

- Nu înţelegi nimic, Gibs, am ripostat. 

- De când a început să-ţi pese ce face oricare dintre noi? 

- Nu-mi pasă. Fă ce vrei şi cu cine naiba vrei, am 
răspuns pe un ton înfierbântat. Numai cu ea nu. 

Fl a schițat un rânjet, evident întărâtându-mă, când m-a 
tachinat: 

- Mai vorbeşte tu aşa şi o să încep să cred că ţi s-au 
aprins călcâiele după fată. 

- Nu glumesc, am ripostat, înghițind momeala. 

- Relaxează-te, Johnny! a spus Gibsie cu un oftat. N-am 
de gând să mă apropii de fată. 

- Bun. 

Am eliberat într-o răsuflare tot aerul pe care nu mi-am 
dat seama că îl ținusem în mine până atunci. 

- Însă n-am cum să bag mâna în foc pentru restul, a 
adăugat el, făcând un semn cu degetul mare în spatele lui. 

Încuviinţând sever din cap, mi-am îndreptat atenţia 
spre vestiarul aglomerat şi m-am ridicat, nervos şi agitat. 

- Ascultaţi-mă! am urlat, atrăgând atenţia tuturor. Fata 
de mai devreme de pe teren? Am așteptat până când 
atenţia colegilor s-a întors spre mine, apoi am așteptat să 
văd dacă ştiu toţi despre ce vorbesc înainte de a mă 
dezlănţui. Ce i s-a întâmplat azi pe teren? Ar fi jenant ca 
naiba pentru oricine şi mai ales pentru o fată. Deci nu 
vreau să aud că se scapă ceva din povestea asta prin şcoală 


sau prin oraş. Vocea mea a căpătat o notă amenințătoare 
când am spus: Dacă aud că vreunul dintre voi a vorbit 
despre ea... Ei bine, nu trebuie să vă explic ce o să se 
întâmple. 

Cineva a chicotit şi mi-am îndreptat privirea încruntată 
spre vinovat. 

- Tu ai două surori, Pierce, l-am întrerupt, uitându-mă 
la nemernicul roşu la față. Cum te-ai simţi dacă s-ar 
întâmpla asta cu Marybeth sau Cadence? Ţi-ar plăcea ca 
băieţii să vorbească aşa despre ele? 

- Nu, nu mi-ar plăcea. Pierce s-a înroșit şi mai tare. Îmi 
pare rău, Cap, a mormăit el. Nu o să auzi nimic de la 
mine. 

- Eşti un băiat de treabă, am răspuns, încuviinţând din 
cap înainte de a mă întoarce spre echipă. Nu povestiţi 
nimănui ce s-a întâmplat cu hainele ei, nici măcar 
amicilor sau prietenilor. Este ca şi cum n-ar fi fost. Totul 
s-a şters. Nu s-a întâmplat niciodată... Și că tot a venit 
vorba, nu vorbiţi cu ea, am adăugat, fiind de acum stăpân 
pe situaţie, de astă-dată ordinele mele având motive 
complet egoiste, la care nu îndrăzneam să mă gândesc 
prea mult. Să nu vă vină cine ştie ce idei stupide. De fapt, 
nici să nu îndrăzniţi să vă uitaţi la ea! 

Ca să fiu cinstit, majoritatea jucătorilor seniori au 
încuviințat din cap şi s-au întors la ce făceau înainte de 
izbucnirea mea, dându-mi de înţeles că eram irațional în 
privinţa asta. 

Dar apoi a intervenit afurisitul de Ronan McGarry cu 
gura lui spurcată ca să confirme ideea. 

Nu-mi plăcea tipul ăsta — sincer, nu-l puteam suferi. 

Era un fanfaron cu gura mare din anul trei, care umbla 
țţanţoş prin şcoală de parcă ar fi fost cel mai tare din 
parcare. 

Atitudinea lui obraznică îl făcuse să devină și mai 
enervant anul ăsta, când a fost adus în echipa de seniori de 
la școală, când o accidentare a ligamentelor încrucişate l-a 
făcut pe Bobby Reilly să încheie sezonul mai devreme. 


McGarry era un jucător de rugby mediocru în cel mai 
bun caz, jucând ca mijlocaş pentru şcoală în sezonul ăsta 
şi o pacoste de zile mari pe care trebuia să o acopăr pe 
teren. 

Făcea parte din echipă în primul rând pentru că mama 
lui era sora antrenorului. Sigur nu pentru talentul lui. 

Îmi făcea o mare plăcere să-i dau peste nas cu orice 
ocazie. 

- De ce? a întrebat batjocoritor din siguranţa oferită de 
colțul opus al vestiarului. O revendici tu? Nemernicul 
blond, încurajat de câţiva prieteni de pe banca de rezerve, 
a continuat: Este a ta acum sau ceva de genul ăsta, 
Kavanagh? 

- Ei bine, cu siguranţă nu este a ta, idiotule! am răspuns 
fără ezitare. Nu că te-aş fi inclus în ce am spus. Trăgând 
aer pe nas, l-am privit încet din cap până-n picioare, cu 
pretinsă nemulțumire, înainte de a adăuga: Da, tu nu eşti 
o problemă pentru mine. 

Câţiva dintre băieţi au început să râdă de McGarry. 

- Du-te dracului! a zis el pe un ton superior. 

- Au! m-am prefăcut rănit, apoi i-am trimis un zâmbet 
larg. Ce tare m-a durut! 

- E în clasa mea, mi-a aruncat-o el. 

- Bravo ţie! Am aplaudat, displăcându-mi nespus 
această nouă informaţie, dar ascunzându-mi supărarea cu 
un sarcasm acid. Vrei o medalie sau un trofeu pentru asta? 
Revenind cu atenţia spre echipa mea, am adăugat: E mică, 
băieţi, prea mică pentru oricare dintre voi. Deci staţi naibii 
departe de ea! 

- Nu și pentru mine, a susținut nemernicul. Suntem de- 
o seamă. 

- Nu. Nu e o chestiune de vârstă pentru tine, am 
ripostat pe un ton indiferent. Doar că e prea bună pentru 
tine. 

Mai multe râsete pe seama lui. 

- Se poartă toată lumea de parcă ai fi un fel de zeu în 
şcoala asta, a mârâit el, dar ea este o partidă bună. 


Umflându-şi pieptul ca o gorilă nebună, a rânjit. Dacă o 
vreau, o s-o am. 

- O partidă bună? Am scos un râset. Dacă o vrei, o s-o 
ai? Dumnezeule, copile, în ce lume trăieşti? 

Obrajii lui Ronan s-au făcut roz. 

- Trăiesc în lumea reală, a spus el dispreţuitor. Cea în 
care oamenii trebuie să muncească pentru ce au, nu să li se 
ofere totul pe tavă pentru că sunt în Academie. 

- Asta crezi? Mi-am arcuit o sprânceană, înclinând 
capul într-o parte pentru a-l măsura din priviri. Se pare că 
nu, de vreme ce trăieşti cu iluzia că mi s-a oferit totul pe 
tavă în viaţa mea, mai ales când te referi la fete ca la o 
partidă bună. Clătinând din cap, am adăugat: Sunt fete, 
McGarry, nu cartonașe Pokemon. 

- Dumnezeule, crezi că ești atât de grozav, nu-i așa? s-a 
răstit el cu maxilarul încleştat. Crezi că eşti absolut 
extraordinar! Ei bine, nu eşti. 

Deja plictisit de maimuţărelile lui, am clătinat din cap şi 
am răspuns: 

- Fă paşi de aici, puştiule! N-am de gând să-ţi fac jocul 
azi. 

- Ce-ar fi mai bine să ne faci tu nouă o favoare şi să te 
cari tu, Johnny! Mi-aş dori să pleci naibii la tineret şi să se 
termine odată povestea asta! a răcnit el, cu fața colorată 
într-o nuanță urâtă de violet. De asta ești în Academie, 
nu? a întrebat el pe un ton furios. Să fii văzut? Să urci în 
topuri şi să obţii un contract, nu-i aşa? Trăgând mânios 
aer în piept, a mârâit: Atunci mișcă! Pleacă de la 
Tommen! Întoarce-te la Dublin! Fă rost de contracte şi 
du-te dracului! 

- Educaţia este foarte importantă, Ronan. Am zâmbit 
larg, delectându-mă cu ura lui față de mine. Asta ne învaţă 
Academia. 

- Pun pariu că şefii irlandezi nici măcar nu te vor, mi-a 
aruncat-o el înfuriat. Toată discuţia despre faptul că în 
vara asta intri în U20 este o aiureală pe care ai inventat-o. 

- Puştiule, acum trebuie să pleci, a intervenit Hughie 
Biggs, jucătorul nostru cu numărul 10 şi un bun prieten 


de-al meu. Vorbeşti ca un măscărici. 

- Eu? a răbufnit Ronan, uitându-se prin cameră la 
Hughie. El este nemernicul care umblă prin oraș de parcă 
ar fi al lui, se bucură de un tratament special din partea 
profesorilor şi aruncă ordine în stânga și-n dreapta la 
toată lumea. Şi voi acceptați pur şi simplu! 

- Iar tu împuţi camera cu gelozia ta, a răspuns Hughie 
tărăgănat. Ia-ți tălpăşița, puştiule, a adăugat el, trecându-şi 
o mână prin părul blond și apropiindu-se de mine şi de 
Gibs. Te faci de râs. 

- Nu-mi mai spune puşti! a urlat Ronan, cu vocea 
frântă, în timp ce s-a năpustit spre noi. Nu sunt nici un 
puști! 

Nici eu, nici Gibsie, nici Hughie n-am făcut vreo 
mişcare, fiind teribil de amuzaţi de accesul lui de furie. 

Ronan fusese o problemă pentru echipă încă din 
septembrie. Sfidând ordinele, încălcând ierarhia, făcând 
cascadorii prosteşti pe teren care aproape ne-au costat 
câteva jocuri. 

Ieşirea de acum nu era prima. 

Era doar încă una dintr-un şir lung de nenumărate 
istericale. 

Era ridicol și trebuia stăpânit. 

Dacă unchiul lui nu era pregătit să facă asta, atunci eu 
eram. 

- E căpitanul tău, a spus Patrick Feely, spre 
surprinderea mea, în timp ce el şi câțiva membri ai echipei 
au venit și s-au postat în fața mea, zădărnicind jalnica 
încercare a lui McGarry de a face paradă de forță şi 
arătând că mă susţin. Arată puţin respect, McGarry! 

Ei bine, la naiba! 

Acum mă simţeam groaznic. 

M-am uitat la Feely, cu ochii plini de remuşcări pentru 
bufoneriile mele de mai devreme pe teren. 

Privirea pe care mi-a aruncat-o m-a asigurat că pentru 
el povestea era de mult uitată. 

Tot nu mi-a picat bine. 


McGarry avea dreptate în privinţa unui lucru: primeam 
tratament preferenţial în oraş. 

Îmi dădeam sufletul pe teren şi eram recompensat 
grozav în afara lui. 

Aveam să mă folosesc de asta ca să-l cinstesc pe Feely cu 
o halbă de bere în Biddies în weekend - și pe Gibs şi 
Hughie. 

- Fugi acasă la mami, Ronan, i-a ordonat Gibsie, 
împingându-l spre ieşirea din vestiar. Poate că îți scoate 
jocurile Lego şi te linișteşti. Deschizând ușa cu o mână, 
Gibsie l-a dat afară cu cealaltă. Nu ești pregătit să te joci cu 
băieţii mari. 

- Pun pariu că Shannon nu o să spună asta, a mârâit 
Ronan, chinuindu-se să revină în încăpere. Sau, mai bine 
zis, nu o să aibă cum să spună asta, a rânjit el cu un aer 
macabru şi ochii aţintiţi spre fața mea, când o să i-o bag pe 
gât. 

- Continuă să mai vorbeşti aşa despre ea! am izbucnit 
eu cu pumnii încleştaţi. Mi-ar plăcea să am un motiv să-ţi 
sparg faţa. 

- Am stat în spatele ei de dimineaţă la franceză, să ştii, a 
spus el în zeflemea, cu un rânjet. Dacă ştiam ce ascundea 
sub fustiță, eram mai prietenos. Făcând cu ochiul, a 
adăugat: Mereu există un mâine. 

- Şi aşa, oameni buni, vă semnaţi singuri condamnarea 
la moarte, a mormăit Hughie, ridicând resemnat mâinile 
în aer. Ameţitule! 

Nimeni nu a încercat să mă oprească când am năvălit 
spre Ronan. 

Nimeni nu a îndrăznit. 

Îmi atinsesem limita de idioţenii suportate pe ziua de 
azi, iar băieţii ştiau asta. 

- Acum ascultă-mă, nenorocitule, am şuierat printre 
dinţi, cu mâna înfășurată în jurul gâtului lui, în timp ce 1- 
am târât înapoi în cameră, închizând uşa cu mâna liberă 
ca să ne ferim de priviri indiscrete. Și ascultă bine, pentru 
că ţi-o mai spun o singură dată! Ţintuindu-l pe Ronan în 
peretele din beton, am pășit în fața lui, înălțându-mă 


deasupra cu mai bine de cincisprezece centimetri. Nu mă 
placi. Înţeleg. Nici eu nu te plac în mod deosebit. L-am 
strâns suficient de tare de gât încât să-i fie greu să respire, 
dar nu cât să i se oprească circulația şi să-l ucid. Încercam 
să demonstrez ceva, nu să comit o crimă. Nu trebuie să mă 
placi, dar, în calitate de căpitan, sigur o să-mi respecţi 
autoritatea pe teren. 

La 16 ani şi 1,78, Ronan nu era nicidecum micuţ, dar la 
17 ani şi 1,90 şi fiind încă în creştere, eu eram mare. 

În afara terenului, îmi foloseam rareori mărimea ca să 
intimidez pe cineva, dar acum eram hotărât să o folosesc. 

Eram sătul până peste cap de acest copil şi de gura lui 
spartă. Nu avea nici un fel de respect și, la naiba, eu 
puteam face faţă atitudinii lui de doi bani şi agresivităţii 
faţă de mine. 

Dar ea, nu. 

Nu-mi plăcea, nu puteam accepta şi nu suportam ca el 
să vorbească aşa despre ea. 

Urma bântuitoare de vulnerabilitate din ochii ei m-a 
mânat înainte, făcându-mă să-mi pierd şi ultima fărâmă 
de cumpăt. 

- Când spun ceva echipei mele, am adăugat, deja 
urlând, amintirea ochilor ei albaştri singuratici 
întunecându-mi judecata, când vă avertizez să lăsaţi în 
pace o fată vulnerabilă, mă aştept să mă ascultați. Mă 
aştept să vă supuneți. Nu mă aştept la vorbe spuse pe la 
spate şi la sfidarea voastră. Când un scurt horcăit s-a auzit 
din gâtul lui Ronan, mi-am slăbit strânsoarea, dar mi-am 
păstrat mâna acolo unde era. Ne-am înţeles? 

- La naiba, a zis Ronan gâtuit, pufnind şi şuierând. Nu 
poţi să-mi spui ce să fac, a scheunat el, fără suflare. Nu eşti 
tata! 

Nenorocitul! 

Era hotărât să mă sfideze chiar şi când nu putea câștiga. 

- Ba sunt pe teren, netrebnicule! Am zâmbit cu un aer 
sumbru și am strâns, tăindu-i respirația. Nu-ţi dai seama 
de asta pentru că eşti un narcisist, un nătâng. Am strâns 
mai tare. Dar ei își dau seama. Am fluturat o mână în 


spatele nostru, făcând semn spre oamenii din echipă care 
stăteau toți deoparte, fără ca vreunul dintre ei să intervină. 
Fiecare în parte. Toţi înţeleg ideea. Toţi ştiu că tu îmi 
aparții, am adăugat calm. Continuă să mă calci pe nervi, 
pușştiule, şi nu o să conteze cu cine ești rudă pentru că o să 
zbori din echipă. Dar, dacă îndrăzneşti să te apropii de 
fată, nu te mai scapă nici bunul Dumnezeu! Hotărând că 
l-am îngrozit pe puşti suficient pentru a-mi impune 
punctul de vedere, i-am dat drumul şi am făcut un pas 
înapoi. Deci, am zis încrucişându-mi braţele pe piept şi 
privindu-l încruntat, ne-am înţeles de data asta? 

- Da, a strigat cu voce răguşită Ronan, încă uitându-se 
urât la mine. 

Nu mi-am bătut capul. 

N-avea decât să se uite urât cât voia. 

N-avea decât să înfigă ace într-o versiune voodoo a mea 
şi să mă urască tot restul vieţii. 

Nu voiam decât să se supună. 

- Ne-am înţeles, a spus el în scârbă. 

- Bravo! L-am bătut uşor pe obraji şi am zâmbit. Acum 
ia-ți tălpăşiţa de aici! 

Ronan a continuat să-şi mormăie îndoielile, dar, cum o 
făcea în barbă, i-am întors spatele şi m-am dus direct spre 
duşurile de acum goale, alegând să las apa să-mi elibereze 
furia din corp. 

- Johnny, poţi vorbi o secundă? m-a întrebat Cormac 
Ryan, mijlocaşul nostru lateral cu numărul 11, în timp ce 
m-a urmat în zona de dușuri. 

M-am întors şi m-am uitat încruntat spre el, degetele 
alunecându-mi de pe centura pantalonilor. 

- E urgent? am întrebat cu tonul încordat şi maxilarul 
încleştat, în timp ce l-am studiat din priviri. 

Când l-am văzut, enervarea s-a aprins înăuntrul meu şi 
am ştiut foarte bine despre ce voia să-mi vorbească - sau 
despre cine voia să-mi vorbească. 

Bella. 

Trebuia să fi vorbit cu luni în urmă. 


Dar acum, cu dispoziția pe care o aveam, şansele să 
vorbim pur şi simplu erau minime. 

Cormac a părut să-şi dea seama de asta pentru că a 
clătinat din cap şi s-a retras din prag. 

- Da, nici o problemă, a răspuns, înghițind în sec când a 
dat înapoi. Discutăm altă dată. 

- Da, am spus pe un ton afectat, privindu-l cum pleca. 
Discutăm. 

Scuturând din cap, m-am dezbrăcat şi am intrat în 
cabina de duş. 

Răsucind robinetul cromat, am păşit sub jetul puternic 
de apă rece ca gheaţa şi am așteptat să se încălzească. 

Apăsând o palmă în peretele din faianță, mi-am lăsat 
capul în jos şi am răsuflat frustrat. 

Nu mai aveam nevoie de un meci la activ. 

Să stau departe de belele era primordial în acest sezon, 
chiar în liga de toată jena a şcolii. 

Ar fi fost o publicitate negativă să-mi iau la bătaie 
propriii colegi de echipă. 

Chiar şi când degetele mă mâncau din dorinţa de a face 
întocmai. 

Băieţii reveniseră de mult la ore când am terminat de 
făcut duș, lăsându-mă singur în vestiar. 

Nu m-am obosit să mă întorc valvârtej în clasă, alegând 
să iau prânzul şi să beau un smoothie cu proteine gata 
pregătit. 

Abia când am terminat de mâncat am observat punga 
albastră de gheață de pe geanta mea. Deasupra era un 
bilețel pe care scria: „Gheaţă ca să te mai răcorești, Cap“. 

Gibsie-afurisitul! 

Cu o clătinare din cap, m-am lăsat pe bancă şi am 
înşfăcat pachetul de gheață. 

Înfăşurându-l cu un tricou vechi, am desfăcut prosopul 
şi am făcut exact ce mi se indica în bilețel. 

După ce mi-am răcorit boaşele, mi-am cercetat în voie 
câteva răni, cea mai îngrijorătoare fiind cicatricea urâtă 
din partea de jos a abdomenului. 


Pielea mă mânca, era fierbinte, umflată şi arăta al naibii 
de dezgustător. 

Să joci cu o accidentare era un lucru obişnuit pentru un 
tip aflat în situaţia mea, dar după optsprezece luni de 
suferit în urma unei accidentări cronice inghinale, 
cedasem presiunilor şi acceptasem operaţia în decembrie. 

Să-mi petrec patru zile întins pe spate în spital, 
zvârcolindu-mă în agonie după ce luasem o infecţie, 
fusese destul de rău, dar ultimele trei săptămâni de 
recuperare postoperatorie fuseseră un chin. 

Potrivit medicului de familie, corpul meu se vindeca 
frumos, aşa că a acceptat să mă declare apt de joc - mai 
ales pentru că mințisem printre dinţi -, dar rămânea de 
văzut ce avea să se întâmple cu vânătăile şi pielea 
decolorată de pe coapse şi din jurul zonei mele intime. 

Mă durea ca naiba acolo, jos. 

Penisul, testiculele, vintrele, coapsele. = 

Fiecare părticică din corp mä durea. 

Neîncetat. 

Nu eram sigur dacă testiculele mă dureau mai mult din 
cauza accidentării sau de nevoia de a se elibera. 

În afară de părinţii şi de antrenorii mei, Gibsie era 
singurul care cunoştea detaliile operaţiei mele - de asta 
îmi lăsase pachetul de gheaţă. 

Era prietenul meu cel mai bun de când m-am mutat la 
Cork. Chiar dacă era un fraier cât un munte, blond, cu o 
slăbiciune pentru administratoarele de şcoală şi talentul de 
a mă scoate din minţi cu atitudinea lui blazată, ştiam că 
mă sprijinea. 

I-am mărturisit pentru că ştiam că putea să păstreze 
discreția. 

În mod normal, păstram pentru mine astfel de lucruri. 

Să dezvălui detalii despre o accidentare reprezenta o 
mişcare periculoasă şi o cale sigură de a-ţi vedea 
accidentarea luată în vizor de echipele adverse. 

În plus, era jenant. 

Eram un om cu încredere în sine de la natură, dar 
umblam cu o sculă atrofiată pentru moment -— fără a şti 


când avea să se termine supliciul meu -—, ceea ce însemna 
că stima mea de sine se deteriorase serios. 

În ultima lună, fusesem înghiontit şi lovit în testicule de 
mai mulți oameni ca niciodată - şi nu doar de 
amuzament. 

Nu a fost o problemă să mi se scoale după operaţie, 
problema era durerea îngrozitoare şi mistuitoare care 
apărea odată cu o erecţie. 

Învăţasem lucrul ăsta pe pielea mea după un maraton 
de filme porno într-o sâmbătă, care dusese la o vizită 
stânjenitoare la Urgenţe. 

S-a întâmplat în seara de Sfântul Ştefan, la zece zile 
după operaţie. Îmi plânsesem de milă toată ziua, după ce 
primisem de la băieți nenumărate mesaje în care mă 
întrebau dacă ies la bar, aşa că, înainte să mă duc la 
culcare în seara aceea, mi-am pus un film ca să-mi mai 
schimb dispoziția proastă. 

În clipa în care actriţa şi-a dezvăluit sânii, penisul meu 
se trezise deja la viață. 

Simţind un ușor disconfort eclipsat de conştientizarea 
că încă aveam o sculă funcţională, mi-am luat-o în mână, 
având grijă să evit cusăturile din zona inghinală. 

După două minute de masturbare, mi-am dat seama ce 
greşeală teribilă făcusem. 

Problema a apărut când mai aveam un pic până să-mi 
dau drumul. 

Testiculele mi s-au întărit, aşa cum făceau mereu când 
sângele izbucnea în capul penisului, dar muşchii coapselor 
şi vintrele au început să se contracte în spasme - şi nu 
într-un sens bun. 

Durerea chinuitoare care mi-a secerat corpul a fost atât 
de puternică, încât am urlat în agonie înainte de a vomita 
pe cearşaf. 

Durerea resimțită nu semăna cu nimic din ce 
experimentasem până atunci. 

Ca şi cum ai fi fost lovit la nesfârşit în testicule, în 
vreme ce ți se aplica pe penis un fier încins. 


Din păcate, cu imaginea femeii cu sâni de plastic 
dezlănţuită pe ecran şi urlete sexy ca naiba când spunea 
„trage-mi-o mai tare“, mi-a fost aproape imposibil să nu- 
mi dau drumul. 

Căzând pe podea, m-am târât în patru labe până la 
televizor, cu intenţia de a-mi înfige pumnul în ecran. 

Acela a fost exact momentul în care mama a dat buzna 
în dormitorul meu. 

A sfârşit prin a fi nevoită să mă ajute să mă îmbrac, eu 
încă fiind tare ca piatra, şi a merge degrabă cu mine la un 
spital, unde doctoriţa de gardă m-a muștruluit bine pentru 
că îmi făcusem de cap. 

„Chiar nu te iau la mişto“ - a folosit exact aceste cuvinte 
înainte de a se lansa într-o tiradă sâcâitoare despre 
pericolele masturbării atât de curând după intervenţia 
chirurgicală avută şi consecinţele pe termen lung pe care 
le-ar fi putut avea asupra penisului meu - cu mama 
alături. 

După şapte ore, o serie de analize de sânge, o injecție cu 
morfină şi o examinare testiculară, am fost trimis acasă cu 
o rețetă pentru o nouă rundă de antibiotice şi instrucțiuni 
stricte de a-mi lăsa penisul în pace. 

Scena asta s-a petrecut cu două săptămâni în urmă, iar 
de atunci nu mi-am mai atins scula. 

Am fost traumatizat. 

Eram un om distrus. 

Ştiam că trebuia să fiu recunoscător că nu mă alesesem 
cu leziuni pe termen lung la nivelul nervilor din zonă şi că 
odată şi odată totul avea să se vindece şi să funcţioneze 
din nou, dar pentru moment eram un tânăr de aproape 18 
ani supărat la culme, cu o sculă defectă şi un ego rănit. 

Nenorocitul Ronan McGarry credea că mi se oferea 
totul pe tavă. 

Dacă şi-ar fi dat seama de sacrificiile pe care le făceam şi 
de limitele peste care îmi împingeam corpul, mă îndoiam 
că ar mai fi simţit același lucru. 

Sau poate că da. 


Avea o problemă așa de mare cu mine, încât mi se părea 
că nimic nu l-ar fi putut distrage de la campania de ură 
împotriva mea. 

Nu că mi-ar fi păsat. 

Mai aveam mai puţin de doi ani în şcoala asta şi poate 
un an în Academie. 

După aceea aveam să plec de la Ballylaggin şi să-l las pe 
invidiosul Ronan McGarry în urmă. 

Întinzându-mi picioarele, mi-am masat ușor zona cu 
gelul antiinflamator prescris, muşcându-mi buza ca să nu 
urlu de durere. 

Strângând tare din dinţi, mi-am forțat mâinile să se 
mişte peste coapse, făcând exercițiul impus de 
kinetoterapeut după fiecare sesiune de antrenament. 

După ce am terminat şi am fost sigur că nu aveam să 
leşin de durere, am trecut la umeri, coate şi glezne, 
trecând şi dezmorţind fiecare durere şi leziune mai veche, 
ca un băiat ascultător. 

Incredibil sau nu, corpul meu era într-o stare excelentă. 

Leziunile suferite jucând rugby în ultimii unsprezece 
ani, inclusiv un apendice rupt şi un milion de oase rupte, 
erau nimic în comparaţie cu ce aveau unii dintre băieții 
din Academie. 

Era un lucru bun pentru mine, fiind pe punctul de a 
semna un contract profitabil şi de a avea o carieră în 
rugbyul profesionist. 

Pentru a reuşi, trebuia să fiu cât mai aproape de 
perfecțiune în fiecare aspect din viața mea. 

Ceea ce însemna să fiu excelent pe teren, să-mi menţin 
sănătatea la un nivel optim atât fizic, cât şi mintal şi să nu- 
mi bag nasul — şi nici penisul — în belele. 

Partea de protecție era un lucru de care nu uitam 
niciodată, deoarece Academia ne sufla în ceafă, ținând 
prelegeri despre faptul că ne aflam într-un moment 
esenţial în cariera noastră şi că nu trebuia sub nici o formă 
să lăsăm o fată să ne sucească mințile sau să ne prindă în 
laţ cu un copil. 

Ca dracu”! 


Preferam să mi se taie scula defectă înainte de a cădea în 
capcana asta. 

Prezervativele şi anticoncepţionalele erau o necesitate 
absolută. 

Mereu aveam unul la mine, mereu îmi puneam unul, 
iar dacă fata cu care eram nu lua anticoncepționale sau 
dacă nu aveam încredere că era sinceră, ieşeam mereu la 
timp. 

Fără riscuri. 

Fără excepţii. 

„Nu că ar mai conta acum“, mi-am spus în timp ce mă 
uitam la boaşele mele învinețite. 

Pe lângă faptul că trebuie să evit să devin tată şi să mă 
protejez de bolile cu transmitere sexuală, trebuia să-mi 
menţin notele ridicate. 

Pentru căutătorii de talente şi pentru potenţialele 
cluburi era important mai ales cum erai perceput, iar ei îşi 
doreau ceea ce era perceput ca perfecțiune. 

Îşi doreau cei mai buni jucători de la cele mai bune şcoli 
şi de la universităţile de top din ţară. 

Îşi doreau merite şi tot tacâmul atât pe teren, cât şi în 
plan academic. 

Era o muncă istovitoare, dar îmi dădeam toată silința. 

Din fericire, eram bun la şcoală. 

Nu-mi plăcea prea tare să mă duc la şcoală, dar eram 
bun. 

Studiam materii de specialitate şi mereu luam la toate 
între 10+ şi 10-, cu excepţia orelor de științe, unde eram 
un elev de nota 7. 

Pur şi simplu, detestam materia asta. 

Dumnezeule, mă treceau fiorii numai când mă 
gândeam la tabelul periodic! 

Nu-mi păsa de materia asta şi era singura prin care 
treceam ca gâsca prin apă. 

Nu a fost nici o surpriză pentru părinţii mei că, atunci 
când a venit momentul să-mi aleg materiile de examen 
pentru absolvirea acestui semestru, am fugit de cele trei 
discipline de ştiinţe ca de ciumă. 


Nu, biologia, chimia şi fizica nu aveau decât să rămână 
pentru deştepţii clasei. 

Eu rămâneam la afaceri şi contabilitate. 

O pasiune improbabilă pentru un jucător de rugby, dar 
chiar erau pe placul meu. 

Urma să obţin o diplomă standard în Afaceri, să joc 
bine până la 30 de ani, să mă retrag înainte ca trupul meu 
să cedeze complet şi apoi să fac masterul. 

Iată, aveam totul planificat pas cu pas. 

Nu exista loc de schimbări. 

Nu exista loc de iubite. 

Și nu exista loc de accidentări. 

Alegerile mele de viață şi rutina strictă o enervau pe 
mama la culme. 

Ştiam că mamei nu-i plăcea stilul meu de viaţă și că 
mereu mă bătea la cap în privinţa asta. 

Îmi spunea că eram limitat. 

Că ratam atât de multe din viaţă. 

Mă ruga să-mi trăiesc copilăria. 

Problema era că nu mai eram un copil de la zece ani. 

Când rugbyul a căpătat amploare pentru mine, am lăsat 
toate astea în urmă, iar visurile mele din copilărie de a 
juca rugby s-au transformat într-o obsesie concentrată, 
înfometată şi hotărâtă. 

Îmi petrecusem ultimii şapte ani ca o fiară 24 de ore din 
24 şi aveam fizicul pentru a dovedi acest lucru. 

Tata o lăsase mai moale în relația cu mine. 

A liniștit-o pe mama şi a convins-o să nu-şi mai facă 
atâtea griji, spunându-i că se putea şi mai rău. Puteam să 
ies în oraş şi să mă apuc de droguri după şcoală sau să 
beau până ce nu mai știam de mine la bar cu restul 
prietenilor mei. 

În loc să fac asta, eu mă antrenam. 

Îmi petreceam zilele studiind, după-amiezile pe teren, 
serile la sală şi weekendurile jonglându-mi timpul între 
cele trei. 

Dumnezeule, nici nu-mi mai aminteam când 
renunţasem ultima dată la sala de sport pentru o seară cu 


băieții sau când mâncasem un cornet de îngheţată fără să- 
mi fac griji legate de calorii inutile şi macronutrienţi 
dezechilibraţi! 

Mâncam cum trebuia, mă antrenam din greu şi 
respectam fiecare ordin, sugestie şi cerință venite de la 
antrenorii şi instructorii mei. 

Nu era un stil de viaţă uşor de susținut, dar era cel pe 
care îl alesesem. 

Aveam încredere în instinctul meu şi îmi urmam 
visurile cu o hotărâre neînduplecată, alinându-mă cu 
gândul că aproape reușisem. 

Până ce aveam să reuşesc — și urma să reuşesc —, eram 
dispus să fac în continuare sacrificiile care mi se 
impuneau şi să rămân concentrat, dedicat şi netulburat de 
aiureli şi drame adolescentine. 

Tocmai de aceea mă simțeam atât de irascibil. 

O fată, la naiba, o femeie pe care o cunoşteam de cel 
mult două ore, reuşise ceea ce nimeni altcineva nu făcuse 
vreodată: mă dăduse peste cap. 

Shannon ca râul plutea în mintea mea şi nu-mi plăcea. 

Nu-mi plăcea că ocupa timp preţios în mintea mea. 

Timp pe care trebuia să nu-l irosesc şi să nu-l dedic 
unui alt lucru - şi altei persoane - în afară de rugby. 

„Au retras-o de la Ballylaggin Community School 
pentru că a fost atacată verbal şi fizic. Şi ce se întâmplă în 
prima ei zi la Tommen? Asta!“ 

„M-aţi asigurat că nu o să se întâmple aşa ceva în şcoala 
asta şi iată ce s-a întâmplat în prima ei zi!“ 

„Shannon, nu mai ştiu ce să mă fac cu tine. Chiar nu 
mai ştiu, scumpo. Am crezut că o să-ţi fie altfel aici.“ 

Ce naiba se întâmpla? 

Ce i se întâmplase? 

Și de ce naiba eram atât de obsedat de ea? 

Abia dacă o cunoşteam pe fată. 

Nu ar fi trebuit să conteze pentru mine. 

Dumnezeule, chiar aveam nevoie de o viaţă! 

Trebuia să mă uit la vreo mizerie de reality la TV sau 
ceva de genul ăsta - la orice care să mă facă să uit 


evenimentele de azi şi ochii aceia albaştri singuratici. 

Forţându-mă să mi-o scot din minte, m-am concentrat 
să-mi îngrijesc rănile, gândindu-mă tot timpul la strategie 
şi la tactici pentru meciul de vineri. 

După ce m-am pansat peste tot şi mi-am pus din nou 
uniforma, am verificat cât era ceasul pe telefon şi am 
observat că, dacă mă grăbeam, ajungeam la ultima oră. 

Am citit câteva mesaje noi primite de la Bella, care mă 
întreba dacă eram mai bine şi dacă voiam să ne întâlnim. 

I-am scris că încă nu revenisem în acţiune şi am 
aşteptat răspunsul ei. 

A venit aproape imediat, urmat de mai multe mesaje. 


încep să mă cam satur de rahatul ăsta, 
Johnny. 

Nu-mi place să fiu ignorată. 

Știi că toată lumea vorbește despre tine. 

Se zice că performanţele tale pe teren se duc 
de râpă. 

A apărut și în ziare. 

Spun că îţi ieși din formă. 

Sunt de acord. 

Ești un nemernic inutil și ai o sculă inutilă. 

Ştiu că nu e nimic în neregulă cu tine. 

Încerci doar să scapi și să nu mă duci la gala 
de premiere de la sfârșit de lună. 

De ce nu mă duci niciodată la evenimentele 
astea? 

Nu-ţi cer niciodată NIMIC. 

Dacă nu începi să mă apreciezi, cunosc o 
mulțime de băieţi care o să... 


Am răsuflat apăsat şi am citit rapid fiecare mesaj. 

Da, situaţia asta scăpa de sub control. 

Simţeam cum laţul se strângea în jurul gâtului meu. 

Am scris repede un răspuns - „Fă ce vrei! Nu sunt 
câinele tău de pază“ — înainte de a-mi închide telefonul şi 
de a reveni în şcoală, oprindu-mă la biroul administrativ. 

- Johnny! a gângurit Dee, secretara şcolii, când am 
trecut de ușă. Te-ai întors deja? m-a întrebat ea, 


cercetându-mi alene corpul din priviri. Domnul Twomey 
nu te-a chemat, dragul meu. 

Secretara noastră era o femeie minionă, la vreo 30 de 
ani, cu părul blond platinat, o tentaţie pentru adolescenţi 
şi o slăbiciune serioasă pentru jucătorii de rugby. 

Ochii ei albaștri erau subliniaţi cu mult prea mult 
creion negru şi un strat gros de rimel, care se amesteca 
bine cu tona de fond de ten de pe chipul ei şi buzele de un 
roşu aprins. 

Nu era o femeie urâtă. 

Avea un corp frumos şi un posterior fantastic. 

Dar era un lup îmbrăcat în blană de miel. 

În ciuda încercărilor ei de femeie mai în vârstă care 
căuta parteneri tineri şi a indecenţelor flagrante, eram 
ciudat de atașat de această femeie. M-a ajutat de 
nenumărate ori de-a lungul anilor, făcându-mă să plec de 
la ore, motivându-mi absenţele, trecându-mi cu vederea 
comportamente nepermise şi tot felul de alte mizerii care 
m-ar fi pus într-o lumină proastă. 

În anul trei, când m-am întors acasă din cantonament, 
i-am oferit un tricou al Irlandei cu autografe ale 
majorităţii membrilor din echipă. 

A fost o dovadă de apreciere de ultim moment din 
partea mea, ştiind că se dăduse peste cap să convingă 
Consiliul de Educaţie să repete un examen oral obligatoriu 
de certificare pentru juniori, pentru că îl ratasem pe 
primul fiind plecat. 

Aveam tricoul în geantă şi i l-am oferit pur şi simplu, 
simțind că trebuia să mă revanşez cumva față de femeie 
pentru eforturile ei. 

După aceea, s-a transformat în cea mai mare 
protectoare a mea, făcându-mi nenumărate favoruri, 
adesea mai mult decât discutabile din punct de vedere 
moral. 

Eu, la rândul meu, îi făceam rost de bilete la meciuri ori 
de câte ori puteam. 

Era o înţelegere bună pentru amândoi. 


- Am venit să te văd pe tine, Dee, i-am răspuns, 
făcându-i cochet cu ochiul. Luptându-mă cu dorinţa de a 
fugi mâncând pământul de femeia căreia îi plăceau 
tinereii, m-am apropiat alene de tejgheaua care separa 
biroul ei de restul recepţiei şi am zâmbit larg. Speram că 
mă poţi ajuta cu ceva. 

- Sunt mereu dispusă să-mi ajut vedeta preferată, a spus 
ea cu un glas tărăgănat. Cu orice. 

- Apreciez, am răspuns, reprimându-mă nevoia de a 
tresări când mi-a întins mâna peste tejghea și şi-a trecut 
unghiile lungi, date cu un roşu aprins, peste degetele mele. 
Ai un plic? 

- Un plic? Sprâncenele ei s-au arcuit surprinse. Oh, a 
mormăit ea, părând un pic întristată. 

Căutând în spatele biroului, a scotocit pe acolo şi a pus 
un plic maro simplu pe blat. 

Scoţându-mi portofelul, am luat două bancnote de 50 
de euro şi le-am îndesat înăuntru. 

- Ai un pix? am întrebat-o eu. 

Cu un pufnet delicat, mi-a întins un pix. 

- M-am salvat, am mormăit eu în timp ce am mâzgălit 
la repezeală câteva cuvinte pe plic înainte de a lăsa pixul 
pe blat. 

- Asta e tot? 

- De fapt, nu, nu este. 

Sprijinindu-mă cu coatele pe blat, m-am jucat cu plicul 
şi i-am zâmbit. 

„Să trecem la atac...“ 

- Am nevoie de niște informaţii despre o elevă. 

Dee s-a încruntat. 

- Informaţii despre o elevă? 

- Da. Am încuviinţat din cap, lăsându-mi zâmbetul să 
se adâncească. Shannon Lynch. 

Pe cine prosteam eu când spuneam să-mi distrag 
atenţia cu reality-show-uri? 

Eram un ticălos obsesiv din fire, cu o minte ce avea 
capacitatea să se gândească exclusiv la un lucru, fiind strict 
concentrată asupra acestuia. 


Trebuia să aflu mai multe. 

Aveam nevoie să ştiu mai mult. 

Nu eram atât de prost încât să cred că nu conta. 

Sau că reacția mea de mai devreme, din vestiare, față de 
McGarry nu conta. 

Conta faptul că putea să aibă un asemenea efect asupra 
mea. 

Conta că, după numai câteva ore, încă mă gândeam la 
ea, mă întrebam care era povestea ei şi, inevitabil, îmi 
făceam griji pentru ea. 

Conta faptul că ea conta când nimeni altcineva nu mai 
contase pentru mine până atunci. 

La naiba, acum toate astea mă derutau! 

- Oh, Johnny! Dee a strâns din buze, iar încruntarea de 
pe chipul ei s-a adâncit, în timp ce m-a făcut să revin cu 
atenţia în prezent. Nu ştiu sigur. Domnul Twomey a spus 
răspicat că nu trebuie să ai nici o legătură cu fata familiei 
Lynch... S-a oprit şi a întins mâna după carnețelul ei. 
Vezi? A bătut cu degetul pe hârtia mâzgălită. Este scris 
totul aici. Mama ei a cerut să fii suspendat pentru 
incidentul de azi de pe teren. A spus că a fost un atac. 
Domnul Twomey s-a chinuit din greu să o împiedice să 
nu sune la poliţie... 

- Haide, Dee, am murmurat eu, înăbuşindu-mi 
indignarea în ce speram să fie farmec. Tu mă cunoşti. N- 
aş face niciodată un rău intenționat unei fete. 

- Bineînţeles că nu, a răspuns ea, clipind spre mine. Eşti 
un băiat bun. 

- Iar tu eşti foarte bună cu mine. Aplecându-mă mai 
aproape, i-am acoperit mâna cu a mea şi i-am şoptit: Deci, 
nu-mi trebuie decât să-mi spui ce ştii despre ea - sau, mai 
bine zis, să mă laşi să-i văd dosarul. 

- În nici un caz, Johnny. Şi-a prins între dinţi buza de 
jos. Dacă ar afla cineva, mi-aş risca slujba... 

- Crezi că te-aş băga în probleme, Dee? am insistat cu o 
clătinare discretă din cap. Poate fi micul nostru secret. 

Dumnezeule, eram un nenorocit de zile mari, pentru că 
mă jucam cu emoțiile sărmanei femei! 


Dar, la naiba, voiam să am acces la dosar. 

Muream de curiozitate să aflu mai multe despre 
Shannon - mai exact, ce s-a întâmplat cu ea la fosta şcoală. 

Cuvintele domnului Twomey îmi rămăseseră întipărite 
în creier şi muream de nerăbdare să aflu. 

- Îmi pare rău, dragul meu, dar de data asta nu te pot 
ajuta, a răspuns Dee cu buzele strânse. Am nevoie de 
slujba asta. 

Frustrat, am clătinat din cap şi m-am chinuit să nu-mi 
pierd cumpătul înainte de a încerca din nou: 

- Poţi măcar să-mi spui ce număr de dulap are? 

Dee a făcut ochii mici. 

- De ce ai nevoie de asta? 

- Pur şi simplu, am răspuns pe un ton prea apăsat. 

Eram enervat. 

Nu eram obişnuit să mi se spună nu. 

Când ceream ceva, de obicei primeam. 

Nu era frumos, dar aşa mergeau lucrurile pentru mine. 

- Ţi-am spus deja, mi-a răspuns ea. Domnul Twomey a 
spus că nu trebuie să te apropii de ea... 

- Cer numărul ei de dulap, Dee, nu adresa de acasă, am 
întrerupt-o cu o iritaţie crescândă. După cum te comporti, 
ai zice că sunt un criminal în serie sau aşa ceva... 

Cu un oftat greu, Dee a încuviințat abătută din cap şi s- 
a îndreptat spre dulapul cu dosare. 

- Bine. 

- Mulţumesc, am răspuns pe un ton încărcat de 
sarcasm. 

- Dar n-ai aflat nimic de la mine, a mormăit ea, 
scotocind prin fiecare sertar până ce a găsit dosarul în 
cauză. 

- Bine. 

- Vorbesc serios, Johnny. N-am nevoie de bătăi de cap. 

- Nici eu. 

Deschizând dosarul, a cercetat repede prima pagină 
înainte de a-l închide. 

- Dulapul 461. În aripa din anul trei. 


- Grozav, mulțumesc. Am luat pixul şi am mâzgălit 
numărul pe podul palmei, înainte de a mă îndrepta spre 
uşă. Oprindu-mă în prag, m-am întors şi am întrebat-o: 
Poţi măcar să-mi spui cum se simte? 

Dee a oftat. 

- Din ce am auzit ultima dată, mama ei o ducea la 
Urgenţe pentru o tomografie. 

- O tomografie? M-am încruntat, o senzaţie de neliniște 
căscându-se înăuntrul meu. Dar se simte bine, nu-i aşa? 
Când a plecat? Mergea şi toate cele, nu? Adică o să fie 
bine, nu? 

- Da, Johnny, sunt sigură că e bine. A luat pixul de pe 
blat şi i-a pus capacul. Este doar o măsură de precauţie. 

- Serios? 

- Îhî. 

Nesigur, am mormăit: 

- Crezi că ar trebui să mă duc... la spital? Ridicând din 
umeri, am adăugat: Ar trebui să îi fac o vizită? E vina mea 
că e la spital. Eu sunt responsabil pentru asta. 

- În nici un caz! s-a răstit Dee, tonul ei căpătând o notă 
de autoritate. Dacă ştii ce e bine pentru tine, Johnny 
Kavanagh, o să stai departe de fată. A scos un pufnet 
puternic înainte de a adăuga pe un ton mult mai liniștit: 
Rămâne între noi, dar mama ei este pe urmele tale. Ai face 
bine să eviţi orice formă de contact cu ea. Şi, sinceră să fiu, 
fata pur şi simplu nu pare... A făcut o pauză, mușcându-şi 
buza de jos înainte de a încheia: ei bine, stabilă. 

M-am încruntat. 

- Cum adică nu e stabilă? 

Dee a prins pixul între dinţi, părând că nu se simţea în 
largul ei. 

- Dee? am insistat eu. Ce vrei să spui cu asta? 

- Poate stabilă nu este cuvântul potrivit, a recunoscut ea 
încet. Dar e ceva... în neregulă cu ea. 

- În neregulă? 

- Ciudat, a clarificat Dee. Apoi s-a corectat spunând: 
Tulburată. Pare tulburată. 

Ei bine, la naiba! 


Numai eu puteam să fac o obsesie pentru oameni 
nebuni. 

- Corect, am mormăit, întorcându-mă din nou spre 
uşă. Mulţumesc pentru pont. 

- Păstrează distanţa, Johnny! a strigat ea după mine. Și 
stai departe de spital! 

Cufundat în gânduri, am ieşit din birou cu plicul în 
mână. 

Am rătăcit prin aripa stângă a clădirii principale, 
oprindu-mă în dreptul unui rând de dulapuri albastre 
proaspăt vopsite din afara zonei comune a celor din anul 
trei. 

Am cercetat rândurile până ce am găsit dulapul cu 
numărul 461. 

Când l-am găsit pe cel pe care îl căutam, am împins 
plicul prin spațiul mic din partea de sus a uşiței metalice. 

Nu-mi păsa dacă mama ei nu voia să accepte banii din 
partea mea, nu avea decât să le dea foc, dar trebuia să le 
dau aceşti bani — trebuia să îi dau aceşti bani. 

Aranjându-mi ghiozdanul pe umăr, mi-am strecurat 
mâna în buzunar şi am scos cheile de la maşină, decizând 
să mă relaxez în restul zilei şi să-l aştept pe Gibsie în 
maşină. 

În plus, nu avea nici un rost să mai merg la ore. 

Nu m-aş fi putut concentra la nişte întrebări de afaceri 
aplicate nici dacă mă picai cu ceară. 

Mintea îmi era prea întunecată cu avertismente şi 
frânturi de imagine cu ochi trişti şi albaştri. 

Îndreptându-mă spre parcarea elevilor, am descuiat 
maşina şi mi-am aruncat lucrurile pe bancheta din spate 
înainte de a mă urca la volan. 

Epuizat şi suferind, am împins scaunul înapoi şi l-am 
reglat pentru a-mi putea întinde picioarele. 

Gândul de a conduce maşina cu durerea care mă 
chinuia de-a lungul coapselor nu mă încânta deloc, dar nu 
era nicidecum grija mea principală în acel moment. 

Erau o mulţime de elevi care stăteau la internat în 
Tommen, elevi care veneau să studieze din toată ţara şi 


din unele părți ale Europei. 

Eu locuiam la o jumătate de oră distanță de şcoală, așa 
că eram unul dintre cei care făceau naveta în fiecare zi. 

Ca de altfel majoritatea prietenilor mei. 

Ştiam că şi Shannon era din Ballylaggin, dar nu o mai 
văzusem niciodată. 

Nu era o regiune foarte vastă, dar era suficient de mare 
încât drumurile noastre să nu se fi intersectat niciodată 
până acum - sau poate că se întâmplase şi pur şi simplu 
nu-mi aminteam de ea. 

Nu reţineam feţe. Nu mă uitam la un chip îndeajuns de 
mult încât să-l memorez. Nu-mi păsa. Şi aşa aveam 
destule nume şi chipuri pe care trebuia să le ţin minte. Îmi 
părea inutil să adaug nume inutile de străini pe listă. 

Până acum. 

Tulburată. 

Aşa o descrisese Dee. 

Dar nu erau toţi adolescenţii puţin zăpăciţi şi tulburaţi 
uneori? 

Eram atât de absorbit de propriile gânduri, încât nici nu 
am auzit sunetul final al clopoţelului, 45 de minute mai 
târziu, sau iureşul de elevi urcând în maşini peste tot în 
jurul meu. Abia când s-a deschis portiera din dreapta m- 
am trezit la realitate. 

- Bună, m-a salutat Gibsie, lăsându-se pe scaunul din 
dreapta. Văd că tot insiști să te desfășori în aura ta de 
semiboschetar pe aici, a adăugat el, dând laoparte o 
grămadă de mizerii de la picioare. Întorcându-se, şi-a 
aruncat geanta pe banchetă. Miroase ca naiba aici, omule! 

- Poţi oricând să te bucuri de aerul curat ducându-te 
acasă pe jos, am mormăit, frecându-mă somnoros la ochi. 

Da, eram al naibii de obosit. 

- Relaxează-te, a răspuns Gibsie. Apoi a chicotit când a 
adăugat: Nu e nevoie să fii aşa de ţâfnos. 

- Foarte amuzant, idiotule! i-am spus afectat, 
mişcându-mi mâna imediat pe penis. Acum chiar poţi să 
ieşi şi să o iei la pas. 


- Poftim. A făcut o pauză ca să-mi arunce în poală un 
dosar de culoarea vaniliei. Nu poţi să mă laşi să merg pe 
jos după ce ţi-am făcut rost de asta. 

Am coborât privirea spre dosar. 

- Ce-i asta? 

- Un cadou, a răspuns Gibsie, ajustând viziera. 

- Teme pentru acasă? i-am întors-o. Uau! Mulţumesc 
mult. 

- Este dosarul lui Shannon a ta, m-a corectat el, 
suflecându-şi mânecile de la pulover. Fără îndoială, 
creierul tău obsedat îl căuta. 

Ei, ce surpriză! 

M-a traversat un val neliniștitor de emoție în timp ce 
am privit lung dosarul pe care îl ţineam în mâini. 

Prietenul meu cel mai bun mă cunoştea mult prea bine. 

- Când nu te-ai întors la oră după antrenament, mi-am 
dat seama că eşti aici, stând îmbufnat din cauza ei sau 
tânjind după ea. A ridicat din umeri înainte de a adăuga: 
Sau cum naiba numeşti ce ai făcut mai devreme în vestiar. 

- Nu stau îmbufnat. 

Fl a pufnit. 

- Nu stau deloc îmbufnat, idiotule, am ripostat eu. Şi 
nici nu jinduiesc după nimic. Nu făceam nimic de genul 
ăsta. Doar... 

- Îţi pierzi minţile? a completat Gibsie cu un rânjet 
ştrengăresc. Nu-ţi face griji. Li se întâmplă şi celor mai 
buni. 

- De ce mi-aş pierde minţile? am întrebat. Apoi i-am 
răspuns la repezeală: Nu-mi pierd absolut nimic! 

- Scuză-mă! Gibsie şi-a ridicat mâinile, dar tonul lui m- 
a asigurat că nu-i părea rău. Probabil am interpretat greşit. 
Dă-mi dosarul înapoi şi îl pun la loc! 

A întins mâna spre dosar şi mi l-a smuls. 

- Ce... Nu! 

Gibsie a izbucnit în râs, dar nu a spus altceva. 

Rânjetul cu subînţeles a fost de ajuns. 

- Cum ai reuşit s-o convingi pe Dee să ţi-l dea? am 
întrebat, schimbând subiectul. 


- Tu cum crezi? 

Mi-am înăbuşit o tresărire. 

- Dumnezeule! 

- Nu e chiar rău. Gibsie a zâmbit. Femeia suge ca un 
aspirator, iar teama de a fi prins face ca totul să fie și mai 
distractiv. 

Am ridicat o mână. 

- Nu trebuia să ştiu asta. 

Fl a pufnit. 

- Ştiai deja. 

- Da, am oftat apăsat. Fi bine, nu trebuia să-mi 
amintești. 

- Dumnezeule, a mormăit el, trăgându-se de gulerul 
bluzei de uniformă ca să-şi poată vedea mai bine gâtul în 
oglinda mică şi dreptunghiulară. Mereu gâtul. 
Nemulțumit de ce vedea, a răsucit oglinda retrovizoare 
spre el şi a oftat. Întorcându-se să se uite la mine, Gibsie a 
spus: Vezi ce sacrificii fac pentru tine? 

Ochii mei au aterizat pe vânătaia purpurie care începea 
să se formeze pe gâtul lui. 

- Sper să merite ce ai de citit acolo, a mormăit el. 

Întorcându-mi atenţia spre dosar, l-am deschis la prima 
pagină şi m-am încordat, ațintindu-mi ochii spre ai lui. 

- Ai citite 

- Nu. 

- De ce nu? 

- Aşa, a răspuns el, căutând ceva în buzunar. Nu e 
treaba mea. A scos un pachet de ţigări şi o brichetă. Îmi 
arde buza să trag un fum. A deschis portiera, a coborât, 
apoi s-a aplecat spre geam. După orgasme, mor de poftă să 
fumez o ţigară, m-a anunţat înainte de a închide portiera 
şi de a-şi aprinde ţigara. 

Clătinând din cap, mi-am îndreptat atenţia spre dosarul 
din mână, concentrat pe fiecare detaliu dezvăluit de 
dosarul confidenţial al lui Shannon Lynch. 

Pagini peste pagini cu incidente şi rapoarte, toate scrise 
frumos pe hârtie albă, transpunând în detaliu fiecare chin 


îngrozitor prin care trecuse fata în fosta ei şcoală - și 
fuseseră multe. 

Paisprezece pagini A4 de incidente. 

Faţă și verso. 

După câteva pagini, am aflat că Shannon se 
transformase dintr-o elevă de nota 10 la începutul 
primului an într-una cu performanţe catastrofale de 4 şi 5 
până la sfârșitul anului doi. 

Ataşate la rezultatele ei mai puţin grozave de la 
examene erau comentariile foştilor profesori, care îi 
lăudau blândeţea, sârguința şi conştiinciozitatea. 

Nu aveam nevoie de un comentariu ca să-mi explic 
scăderea constantă a notelor ei, mi-am dat seama de asta 
după prima pagină. 

Era victimă a bullyingului. 

Îi tăiaseră părul prins în coadă când era în primul an. La 
13 ani. Pedeapsa pentru un asemenea gest fusese o 
suspendare de o săptămână. Serios? O săptămână liberă de 
la şcoală pentru că ai tăiat părul unei fete. 

Fetele. 

Erau al naibii de crude și de rele! 

Cum să te aştepţi ca fata să se concentreze într-o clasă 
atât de nestatornică? Era ceva care mă depășea. 

Serios, ce naiba se întâmpla cu oamenii? 

Ce se întâmpla cu școala şi profesorii de acolo? 

La ce naiba se gândiseră părinţii ei când o lăsaseră să 
înveţe acolo doi ani? 

Cu cât citeam mai mult, cu atât mă simţeam mai rău... 

- Incident la educaţie fizică rezultat cu nas 
spart 

— Incident cu vărsături în baie 

— Incident la ora de educaţie tehnologică cu 
un pistol de lipit 

- Problemă după școală cu fete din anul trei 

— Alt incident cu vărsături în baie 

- Problemă înainte de școală cu fete din anul 
patru 

- Refuzul de a participa la petrecerea de 
peste noapte organizată de școală 


Glumeau? 


- Multe, mult mai multe incidente cu vărsături 

- Trimitere la psihologul școlii 

- Fratele mai mare depune a patra plângere 
de bullying 


Fratele mai mare ar fi trebuit să-şi găsească nişte 
prietene mai mari care să le bată măr pe fetele alea rele. 


- Graffiti pe pereţii băii 
- Atac în curtea școlii, fratele mai mare 
suspendat 


Fratele mai mare trebuie să se fi descurcat de unul 
singur. 


— Izolare raportată de mai mulţi profesori 
- Atac fizic grav a trei elevi mai mari, a fost 
chemată poliţia 


Ei, nu mă înnebuni, Sherlock! 


- Fratele mai mare suspendat din nou pentru 
că a intervenit 
— Retragere din școală la cererea mamei 


Era şi timpul. 


- Fișă școlară cerută de directorul de la 

Tommen College. 

Îngrozit, nu reuşeam să exprim întocmai sentimentele 
care mă încercau când am terminat de citit. 

Nu eram supărat. 

Dezgustat, tulburat şi absolut furios, asta părea o 
descriere mai exactă a sentimentelor mele. 

Dumnezeule, era ca și cum ai fi citit un raport al poliţiei 
despre o victimă a violenţei domestice! 

Nu era de mirare că mama lui Shannon își ieşise din fire 
în acea zi! 

Dacă eram în locul ei, aș fi făcut mult mai rău. 


Dumnezeule, acum eram și mai supărat pe mine pentru 
că o rănisem! 

Cine naiba făcea aşa ceva? 

Serios, ce fel de creaturi educau în şcoala aia? 

- Deci? Vocea lui Gibsie mi-a întrerupt şirul gândurilor 
când a revenit în maşină, mirosind ca o scrumieră. Ai aflat 
ce aveai nevoie? 

- Da, am mormăit eu, dându-i dosarul înapoi înainte de 
a porni motorul. Am aflat. 

S-a uitat la mine nerăbdător. 

- Şi? 

Mi-am îndreptat atenţia spre drum. 

— Şi ce? 

- Pari supărat. 

- Sunt bine. 

Trebuia să fac ceva, să pun piciorul în prag, să-mi dau 
duhul în sala de forță, orice numai ca să scap de tensiunea 
care se aduna în corpul meu. 

- Eşti sigur, omule? 

- Da. 

leşind din parcare, am băgat maşina în a doua, apoi în a 
treia, ignorând indicatoarele cu Atenţie, trecere copii! în 
încercarea mea de a mă încadra pe drumul principal. 

Uneori, ne antrenam în garajul meu transformat de 
acasă, dar acum mă gândeam că drumul de o jumătate de 
oră până la sala de sport din oraş îmi putea face bine. 

Ştiam că întrecusem serios măsura când i-am încălcat 
intimitatea astfel, dar nu regretam. 

La naiba, știam că era vulnerabilă. 

Sentimentul care m-a încercat mai devreme azi? 

Durerea pe care eram atât de sigur că o văzusem în 
ochii ei. 

Era reală, era acolo, o recunoscusem, iar acum puteam 
face ceva în privinţa asta. 

Puteam împiedica să se mai întâmple aşa ceva. 

Nu avea să se mai întâmple. 

Nu sub grija mea. 


CAPITOLUL 6 


Trezirea hormonilor 


Shannon 


Am avut o contuzie uşoară, care s-a soldat cu o noapte 
petrecută la spital pentru observaţie, primind scutire de la 
şcoală pentru restul săptămânii. 

Sincer, aş fi preferat să stau tot timpul în spital sau să 
mă întorc imediat la şcoală, pentru că ideea de a-mi 
petrece săptămâna acasă cu tata suflându-mi în ceafă era o 
formă specială de chin pe care nimeni nu o merita. 

Ca prin minune, am reuşit să supraviețuiesc săptămânii, 
rămânând ascunsă în camera mea toată ziua, în fiecare zi 
şi, în general, evitându-mi tatăl şi toanele lui tumultuoase 
mai ceva ca o ciumă. 

Când m-am întors la şcoală în săptămâna următoare, 
mă aşteptam să fiu asaltată de o ploaie de batjocuri şi 
remarci zeflemitoare. 

Ruşinea era un sentiment problematic pentru mine şi 
uneori îmi era greu să funcționez. 

Mi-am petrecut toată ziua secerată de groază, 
transpirată şi panicată, în alertă maximă, aşteptând să se 
întâmple ceva rău. 

Ceva ce nu a venit niciodată. 

În afară de câteva priviri curioase și zâmbete cu 
subînţeles ale jucătorilor din echipa de rugby - de parcă ei 
ştiau cum arătam în lenjerie —, am scăpat basma curată. 

Nu înțelegeam cum putea rămâne nediscutată o 
asemenea întâmplare umilitoare. 

Nu avea sens pentru mine. 

Nimeni nu a adus în discuţie incidentul de pe teren din 
acea zi. 

De parcă nu s-ar fi întâmplat niciodată. 


Sincer, dacă nu era durerea de cap care încă persista, m- 
aş fi îndoit că se întâmplase totul. 

Zilele s-au transformat în săptămâni, dar liniştea a 
rămas. 

Nu mi s-a spus niciodată nimic. 

Scena nu a mai fost niciodată readusă în discuţie. 

Nu am fost o ţintă. 

Şi m-am bucurat de pace. 

Trecuse aproape o lună de la incidentul de pe teren şi 
am intrat într-o rutină cu Claire şi Lizzie. 

Am început să aştept cu nerăbdare să mă duc la şcoală. 

A fost cea mai ciudată schimbare din viaţa mea, din 
moment ce în cea mai mare parte a vieţii mele urâsem 
şcoala, dar Tommen aproape că devenise un loc sigur 
pentru mine. 

În locul sentimentului obişnuit de groază când coboram 
din autobuz, tot ce simţeam era o imensă uşurare. 

Uşurare să scap de casa mea. 

Uşurare că nu mai eram pe radarul agresorilor. 

Uşurare că scăpam de tata. 

Uşurare pentru că puteam să respir şapte ore pe zi. 

Eram obişnuită să mă descurc singură, să fiu singură, să 
stau singură, să mănânc singură... 

Am fost dintotdeauna singură, aşa că ultima mea 
situație delicată sau, mai bine zis, ultima evoluţie pe scara 
socială a fost neaşteptată. 

Se spunea că solidaritatea stătea în cifre, iar eu credeam 
cu tărie în asta. 

Mă simţeam mai bine când eram cu prietenele mele. 

Poate că era o nesiguranţă a adolescenţei ori un efect al 
trecutului meu, dar îmi plăcea că nu mai trebuia să mă 
duc singură la oră şi că aveam mereu cu cine să stau sau 
care să-mi spună dacă aveam ceva între dinți. 

Prietenia lor însemna pentru mine mai mult decât 
aveau să ştie vreodată, oferindu-mi un sprijin de care 
aveam nevoie disperată şi o zonă tampon în vremuri când 
mă rodea o nesiguranță venită din panică. 


La fosta mea şcoală, eram atât de stresată şi de anxioasă 
în timpul orelor, încât rămâneam mult în urmă şi trebuia 
să lucrez până târziu în majoritatea serilor pentru a fi la zi. 

Fără amenințarea constantă a vreunui atac din partea 
colegilor mei, ţineam pasul fără probleme la ore, 
asimilând lecţiile ca pe un drog. 

Am reuşit chiar să trec majoritatea examenelor de 
certificare, exceptând matematica şi administrarea 
afacerilor. 

Nu aveam cale de scăpare cu materiile astea oricât aş fi 
studiat. 

Dar am luat primul 10 la ştiinţe încă din anul întâi de 
şcoală, aşa că m-am consolat cu gândul ăsta. 

La prânz, stăteam cu fetele - nu de milă la masă cu 
fratele meu şi prietenii lui, ci cu un grup de oameni 
adevărat. 

Nu mai experimentasem niciodată un asemenea nivel 
de normalitate. 

Nu mă mai simţisem niciodată în siguranţă. 

Dar începeam să mă simt. 

Şi aveam sentimentul că el avea legătură cu asta. 

Johnny Kavanagh. 

Adică trebuia să fie aşa, nu? 

Eu nu aveam genul ăsta de putere, aşa că trebuia să fie 
opera lui. 

Nu era o coincidenţă că toată întâmplarea fusese ştearsă 
cu buretele din mintea tuturor. 

Îl văzusem de multe ori după acea zi, trecusem pe lângă 
el de nenumărate ori pe holuri între ore şi în sala de mese 
în pauză şi, chiar dacă nu se apropia niciodată de mine, 
îmi zâmbea mereu în treacăt. 

Sinceră să fiu, eram de-a dreptul surprinsă că îmi 
zâmbea, având în vedere reacția pe care o avusese mama 
în acea zi față de el la intrarea în biroul directorului. 

Nu ştiam dacă trebuia să-mi cer sau nu scuze pentru 
comportamentul ei față de el. 

Mama reacţionase din cale afară de exagerat şi chiar 
ajunsese să-l amenințe, dar, la urma urmei, acţiunile lui 


Johnny făcuseră ca eu să-mi petrec o noapte la spital şi 
încă o săptămână acasă cu tata, așa că am decis să nu-mi 
cer scuze. În plus, lăsasem să treacă prea mult timp. 

Să mă apropii de el acum, după ce trecuseră aproape 
patru săptămâni, ar fi fost pur şi simplu ciudat. 

De la prietenele mele - şi din şoaptele şi zvonurile 
şuşotite de fete pe la baie - aflasem tot felul de detalii şi 
informaţii despre Johnny Kavanagh. 

Era în anul cinci — ceva ce ştiam deja. 

Era de loc din Dublin - din nou, nici o surpriză. 

Era incredibil de popular - bine, asta nu știam, dar nu 
trebuia să fii vreun mare geniu ca să-ţi dai seama, fiind 
înconjurat tot timpul de alţi elevi. 

Avea mare succes în rândul elevelor - iarăși, şi un orb 
şi-ar fi dat seama de asta. 

Şi, dincolo de o ţintă îngrozitoare şi de accidentarea lui 
gravă, se presupunea că era foarte bun la rugby. 

Era căpitanul echipei de rugby a şcolii, iar acest statut 
venea la pachet cu popularitate, fete şi o oarecare atracție 
pe care o emana atât la şcoală, cât şi în rândul elevilor. 

Nu ştiam nimic despre dedesubturile rugbyului, familia 
noastră se învârtea în jurul Campionatului Irlandez de 
hurling, iar mie îmi păsa cu atât mai puţin de ierarhiile de 
popularitate de la şcoală din moment ce, de obicei, mă 
clasam pe ultimele locuri. Însă, după cum îl descriau fetele 
de la şcoală pe Johnny Kavanagh, el nu părea să semene 
deloc cu omul pe care îl cunoscusem în ziua aceea. 

După spusele fetelor, era agresiv, vulcanic şi un snob în 
adevăratul sens al cuvântului, cu un corp de zeu şi o 
atitudine oribilă. 

Mi l-au descris ca pe un jucător de rugby îngâmfat şi 
bogat, obsedat de sport, care juca dur pe teren şi şi-o 
trăgea cu atât mai dur în afara lui - evident, pasiunea lui 
erau fetele mult mai mari. 

Bine, era foarte posibil să fie de fapt aşa, dar îmi era 
greu să fac legătura între aceste informaţii şi persoana pe 
care o cunoscusem. 


Amintirile pe care le aveam din acea zi erau încă 
tulburi, evenimentele care duseseră la accidentul meu 
rămânând învăluite ca într-un fel de ceaţă, iar cele care 
urmaseră erau un talmeş-balmeş confuz, dar îmi 
aminteam de el. 

Îmi aminteam de felul în care a avut grijă de mine. 

Cum a stat cu mine până ce a venit mama. 

Cum m-a atins cu mâini mari, murdare şi blânde. 

Cum mi-a vorbit, de parcă ar fi vrut cu adevărat să audă 
ce aveam de spus. 

Şi apoi m-a ascultat cum băteam câmpii, de parcă ar fi 
fost important pentru el. 

Îmi aminteam şi de părţile stânjenitoare - străfulgerări 
care mă ţineau trează până târziu în noapte, cu obrajii în 
flăcări şi o minte plină de imagini deconcertante şi cuvinte 
stângace. 

Părţile pe care nu îndrăzneam să le recunosc. 

Totuşi, am păstrat plicul, cel pe care îl găsisem în 
dulapul meu în săptămâna când m-am întors la şcoală, 
avânt scrijelite în grabă cuvintele De la mine pentru tine. 

Cele două bancnote de 50 de euro i le dădusem mamei 
când ajunsesem acasă, dar ascunsesem plicul în fața de 
pernă pentru a-l păstra. 

Nu puteam să-mi explic de ce nu l-am aruncat, la fel 
cum nu puteam să explic de ce corpul îmi era năpădit de o 
sudoare rece, mâinile îmi deveneau molatice, inima 
începea să bată cu putere şi stomacul mi se strângea în 
noduri de fiecare dată când dădeam ochii cu el. 

Ei bine, nu era chiar adevărat. 

Exista un motiv evident şi perfect logic pentru reacția 
mea. 

Era frumos. 

Ori de câte ori îl zăream pe coridoare, era ca și cum se 
trezea la viaţă fiecare dorință, sentiment şi hormon 
întârziat care rămăsese în stare latentă în corpul meu în 
ultimii cincisprezece ani. 

Eram dureros de conştientă de el. Între ore, corpul meu 
intra în stare de alertă maximă de fiecare dată când braţele 


ni se atingeau în treacăt pe coridoarele aglomerate. 

Dar nu felul cum arăta sau constituţia lui uriașă şi 
atletică îmi convinseseră hormonii încăpăţânaţi să iasă din 
hibernare. 

Ci felul în care se purtase în acea zi. 

În timpul unei mici pauze de săptămâna trecută, când 
Lizzie m-a surprins uitându-mă lung la Johnny Kavanagh, 
a decis să-mi dezvăluie toate informaţiile pe care le avea. 

Potrivit lui Lizzy, Johnny Kavanagh nu se lega niciodată 
de o anumită fată şi nu se ştia să fie iubitul cuiva, deşi 
exista în peisaj Bella Wilkinson. 

Cei doi umblau împreună de multă vreme. 

Bella era cu câţiva ani mai mare decât el, mai 
experimentată şi, din câte îmi spusese Lizzie - îi 
povestiseră şi ei băieţii —, o sugea mai ceva ca un Dyson. 

Deci, da, mergeai la sigur dacă spuneai că Johnny se 
bucurase de nenumărate felații şi Dumnezeu mai știe ce 
altceva din partea ei. 

Eram recunoscătoare că aveam acasă un aspirator 
Henry şi nu un Dyson de lux, ca să nu mă lupt cu 
imaginea asta de fiecare dată când îmi făceam curat în 
cameră. 

Totuși, nu am fost surprinsă de nimic. 

Johnny avea aproape 18 ani. 

Aveam doi frați mai mari, aşa că eram destul de 
conştientă de ce făceau băieţii ajunşi la vârsta asta în 
spatele uşilor închise ale dormitorului. 

Informaţia era deprimantă, dar a fost doza rece de 
realitate de care aveam nevoie pentru a-mi întări 
hotărârea şi a-mi domoli speranţele. 

Era teribil de neplăcut să mă îndrăgostesc pentru prima 
dată de o persoană ca el, din moment ce vorbiserăm doar 
o singură dată şi el avea o relaţie cu o fată din anul şase 
expertă în felaţii. 

Nu că ar fi fost măcar vag interesat de mine dacă nu ar 
fi fost cu cineva. 

Mie îmi plăcea să merg la sigur. 

În lumea mea, invizibilitatea era egală cu siguranța. 


Eram fericită să fiu ca o plantă şi să mă pierd în peisaj. 

Iar Johnny Kavanagh era mai contrar ideii de invizibil 
decât orice mi-aş fi putut închipui vreodată. 

Înainte de el, nu fusesem niciodată interesată de sexul 
opus. Nu fusesem niciodată interesată de nimeni. Dar de 
el? 

M-am surprins căutându-l la şcoală doar ca să-l sorb 
din priviri. 

Era de-a dreptul dubios din partea mea, dar chiar nu 
mă puteam abţine. 

Mă alina să ştiu că nu aveam de gând să acţionez pe 
baza sentimentelor sau să umblu după prima şi singura 
mea dragoste. 

În orice caz, eram perfect împăcată să privesc de pe 
margine, mulțumindu-mă să arunc câte o privire furişă 
spre el ori de câte ori puteam. 

Mi-am justificat purtarea penibilă amintindu-mi că nu 
eram singura fată din şcoală care tânjea după încântătorul 
Johnny Kavanagh. 

Nu, eu am fost doar una dintr-o listă lungă de multe, 
multe fete. 

Dar era atât de interesant să-l observi! 

Nu se purta ca restul băieţilor de la școală. Părea să fie 
deasupra lor într-un mod ciudat. De parcă ar fi fost mai 
mare decât vârsta pe care o avea. Sau ar fi fost plictisit de 
banalitatea vieţii de şcoală. 

Era greu de descris. 

Părea să vibreze în propriul ritm. Deborda de încredere 
şi avea o atitudine nonşalantă, care era ridicol de 
captivantă. 

Îşi croia propriul drum prin şcoală şi, ca majoritatea 
liderilor înnăscuțţi, toţi ceilalți îl urmau. 

Îmi închipui că asta era cheia popularității. Trebuia să 
nu ţi-o doreşti sau să nu-ţi pese că o aveai. 

Nici faptul că era frumos şi avea un corp perfect nu îi 
afecta în vreun fel situaţia. 

Mă făcea puţin geloasă, dacă era să fiu sinceră până la 
capăt. 


Nu-mi păsa de popularitate, ci de faptul că unora le era 
atât de uşor, în timp ce alţii, inclusiv eu, sufereau atât de 
mult. 

Emana un aer de genul „Sunt cel mai bun. Te pui cu cel 
mai bun de pe aici. Nu o să găsești pe nimeni mai bun 
decât mine. Ghinionul tău“ și avea mereu întipărită pe 
chip expresia „Du-te naibii!“. 

Era un comportament tipic de bărbat alfa care se bătea 
cu pumnii în piept, ceea ce, îmi închipuiam, explica de ce 
fiecare fată de pe o rază de zece kilometri părea să 
graviteze spre el. 

Ideea era că, ori de câte ori ochii lui îi întâlneau pe ai 
mei, nu întrezăream niciodată vreo frântură din acest 
machism fabricat sau din faimoasa lui încruntătură. 

Era greu de descris privirea pe care mi-o arunca pentru 
că, de obicei, când ni se întâlneau ochii, se întâmpla 
pentru că Johnny mă surprindea uitându-mă lung la el fie 
în sala de masă, fie în afara sălilor de clasă, iar eu mă 
întorceam mereu repede şi îngrozită. 

Cu toate astea, în rarele ocazii când reuşeam să mă 
opresc și să-i întâlnesc privirea, eram răsplătită cu o 
înclinare curioasă din cap şi umbra unui zâmbet. 

Nu eram prea sigură ce să înțeleg din asta sau cum să 
mă simt. 

Într-un mod ciudat, mă simţeam ca o răţuşcă, una care 
se agăța şi se atașa de primul om pe care îl vedea când 
ieşea din ou. 

Văzusem un film despre asta când eram mică. 

Oare asta se întâmpla şi acum? 

Poate că mă ataşam de Johnny nu doar pentru că era 
prima persoană pe care o văzusem când ajunsesem aici, ci 
era şi prima persoană care îmi arătase o bunătate 
autentică. 

M-am întrebat dacă ăsta chiar era un lucru care li se 
putea întâmpla oamenilor după ce suferiseră contuzii 
uşoare, dar apoi am respins repede o asemenea idee 
nebunească. 


Asemenea gânduri Nu erau fireşti şi nu aduceau absolut 
nici un beneficiu. 

Nici nu eram ataşată de el. 

Pur și simplu îmi plăcea să-l admir. 

De la o distanţă sigură. 

Când el nu se uita. 

Da, acest lucru nu era deloc nesănătos. 

x 

- Vrei să vii la mine azi după şcoală? m-a întrebat 
Claire miercuri, în timpul unei recreaţii mari. 

Stăteam la capătul uneia dintre mesele uriașe din 
luxoasa sală de mese cu care încă încercam să mă 
familiarizez. 

La BCS, aveam o cantină mică unde lumea stătea la 
mesele rotunde cu rândul. 

Aici, la Tommen, era o adevărată sală de banchet cu 
mese de opt metri, mese calde oferite din partea şcolii şi 
suficient spațiu pentru a găzdui întreaga şcoală. 

Sala de mese era plină cu elevi care ţipau şi vorbeau atât 
de tare încât a trebuit să mă aplec peste masă ca să 
răspund. 

- Acasă la tine? 

Claire a încuviinţat din cap. 

- Putem să stăm liniștite şi să ne uităm la nişte filme sau 
ceva de genul ăsta? 

- Nu te duci cu Lizzie în oraş ca să vă vedeţi cu Pierce? 
am întrebat-o. 

Cel puţin asta credeam că urma să facă azi după şcoală. 

Lizzie vorbise numai despre asta toată dimineaţa. 

Se părea că se vedea cu un anume băiat, Pierce, din anul 
cinci, şi erau împreună, cu despărţiri şi împăcări, de luni 
întregi. 

Din câte îmi dădeam seama, erau din nou împreună. 

Sincer, Lizzie mă invitase să merg cu ei după şcoală, dar 
refuzasem pentru că ultimul loc în care îmi doream 
vreodată să ajung era în oraş. 

Fosta mea şcoală avea sediul chiar în mijlocul orașului 
şi aveam tendința să fug ca naiba de toate zonele din 


împrejurimi. 

Prea multe fețe neplăcute se învârteau pe acolo. 

- Nu, Lizzie e într-o pasă proastă, mi-a explicat Claire, 
înfigându-și lingura în bolul de iaurt. Deci bănuiesc că azi 
s-au certat din nou. 

Asta explica absenţa lui Lizzie la prânz. 

Era o tipă greu de înţeles. 

Era foarte rezervată şi nu ştiam niciodată cu adevărat ce 
gândea sau ce simţea, spre deosebire de Claire, care era ca 
o carte deschisă. 

Bănuiesc că de asta am fost mereu mai apropiată de 
Claire din copilărie. 

O iubeam pe Lizzie, desigur, şi o consideram o prietenă 
bună, dar, dacă era să aleg prietena cea mai bună, atunci 
aceasta era Claire. 

- În plus, nu prea îmi place să fiu a treia roată la căruță 
cu ei doi, a adăugat Claire, aşezându-şi lingura în cutia de 
mâncare. Deci ce zici? Mama o să vină să ne ia şi o să te 
ducă acasă oricând vrei. S-a lăsat pe spate în scaun şi mi-a 
zâmbit larg. Sau ai putea oricând să rămâi să dormi la 
mine, nu? 

Am simţit cum mi se strânge stomacul. 

— Eşti sigură că mama ta nu o să fie deranjată de asta? 

- Shannon, normal că nu, a răspuns Claire, aruncându- 
mi o privire ciudată. Mama și tata te iubesc. Zâmbind, a 
adăugat: Mama mă tot întreabă când mai treci pe la noi. 

M-a inundat o senzaţie de căldură. 

Doamna Biggs era asistentă în unitatea de terapie 
intensivă de la Spitalul din Cork şi era una dintre cele mai 
bune doamne din câte întâlnisem vreodată. 

Claire semăna foarte mult cu mama ei, avea o fire dulce 
şi o inimă bună. 

În copilărie, când Claire şi Lizzie dădeau petrecere 
pentru ziua de naştere sau ne vedeam ca să ne jucăm, 
doamna Biggs venea mereu să mă ia. 

Am fost invitată chiar și la petrecerile aniversare ale 
fratelui mai mare al lui Claire şi, deşi nu am participat 
niciodată la petrecerile lui Hughie, am apreciat invitația. 


Au fost singurele invitații pe care le-am primit în 
copilărie. 

- Mi-ar plăcea, dar trebuie să vorbesc cu părinţii mei, i- 
am spus, apoi mi-am scos telefonul şi i-am trimis un 
mesaj fratelui meu ca să iau pulsul de acasă. 

- O să fie grozav, m-a încurajat ea bucuroasă. Avem o 
cutie de înghețată de la Ben and Jerry's în congelator şi 
noul film Piraţii din Caraibe pe DVD. Arcuindu-şi 
sprâncenele, a adăugat: Johnny şi Orlando! Ce fată poate 
refuza aşa ceva? 

- Tu în nici un caz, am râs eu. 

Claire era obsedată de Johnny Depp. 

Avea fundal cu el pe telefon, iar chipul lui era lipit pe 
toţi pereţii din camera ei. 

- ÎI iubesc, a spus ea cu un oftat visător. Da. Chiar îl 
iubesc cu adevărat, iar într-o zi, când o să vină în Irlanda, 
o să mă vadă şi o să simtă pe loc acelaşi lucru pentru mine. 
Şi apoi o să fugim împreună şi o să avem nişte copii pirați 
hibrizi adorabili. 

- Asta sună ca un plan, am izbucnit eu în râs. Dar îţi dai 
seama că nu este un pirat adevărat, nu? 

- Şşşt! a chicotit Claire. Nu-mi lua plăcerea asta! Lasă- 
mă să mă bucur de imagine! 

Mi-a vibrat telefonul în mână, apoi am primit un mesaj 
de la Joey. 

„Nu e o idee bună, Shan. EI e pe picior de război.“ 

Abătută, mi-am băgat telefonul în buzunar şi am oftat 
apăsat. 

- Nu pot să vin. 

- Tatăl tău? a întrebat ea tristă. 

Am încuviinţat din cap. 

Claire a părut să fie la fel de dezamăgită pe cât mă 
simțeam eu, dar nu a insistat. 

În adâncul sufletului, cred că știa. 

Eu nu o spuneam niciodată răspicat, iar ea nu insista 
niciodată. 

De aceea o iubeam. 

- Atunci, altă dată. 


Claire mi-a oferit un zâmbet larg, care aproape că a 
mascat îngrijorarea din ochii ei căprui. 

Aproape. 

- Ne organizăm mai bine data viitoare... Te anunţ mai 
din timp, a continuat ea la repezeală, dându-și părul lung 
şi blond după urechi. Dar sesiunea noastră cu Johnny şi 
Orlando sigur o să se întâmple! 

- Cum merge treaba, Claire-Bear? ne-a întrebat o voce 
adâncă și masculină, distrăgându-ne amândurora atenţia. 

- Oh, bună, Gerard! a răspuns Claire pe un ton 
nonșalant, în timp ce a ridicat privirea spre băiatul blond 
uriaş care stătea în capătul mesei noastre. Ce mai faci? 

- Mai bine acum, când vorbesc cu tine, a spus el cu un 
glas tărăgănat în timp ce s-a apropiat și s-a rezemat cu 
fundul pe masă, întors cu spatele lui uriaş spre mine şi 
atenţia îndreptată spre prietena mea. Eşti minunată, ca de 
obicei. 

Ochii lui Claire au zburat de pe chipul lui spre al meu şi 
mi-au aruncat o privire nedumerită înainte de a redeveni 
brusc serioasă și de a spune: 

- Nu te-am auzit livrându-i aceeaşi replică şi lui Megan 
Crean miercuri? 

Mi-am înăbușit râsetul în timp ce mi-am privit prietena 
jucând cartea indiferenţei ca o adevărată profesionistă, 
deși era clar tulburată de acest băiat. 

Era înalt şi bronzat, avea un păr vâlvoi de un blond 
murdar şi, evident, nişte muşchi de toată frumuseţea sub 
uniformă. 

Nu aveam cum să o condamn că era impresionată de un 
băiat care arăta așa. 

Majoritatea fetelor ar fi fost. 

Dar nu fata asta. 

- Eşti geloasă? a tachinat Gerard pe un ton extrem de 
cochet. Ştii că tu eşti cea mai importantă pentru mine. 

- Scutește-mă, a spus Claire cu un fals amuzament. 

- Ce am auzit, vii la Donegal cu echipa? a întrebat el. 
Clasa ta a primit undă verde, nu-i aşa? 


- Da, clasa noastră a fost aleasă să se ducă, a răspuns 
Claire pe un ton relaxat. Chiar dacă mama nu a semnat 
încă permisiunea de a mă duce. 

Nici a mea. 

Tommen College avea un meci în deplasare împotriva 
unei şcoli de rugby din Donegal luna viitoare, după 
vacanţa de Paşte. 

Era un meci important pentru echipă, o finală a nu ştiu 
cărei cupe de ligă, iar clasa mea împreună cu o altă clasă 
din anul şase fuseseră selectate să participe. 

Pentru că meciul avea loc în prima vineri în care trebuia 
să revenim la şcoală după vacanţa de Paşte, autobuzul 
şcolar pleca joi seară de la Tommen la 22.45 pentru a evita 
traficul intens şi făcea destule opriri din moment ce 
Donegal era la cel puţin opt ore distanţă în nord faţă de 
Cork. 

După spusele lui Lizzie, conducerea Tommen era 
formată dintr-o grămadă de mironosiţe şi alocaseră 
fonduri doar pentru o noapte de cazare. 

Aveam să dormim în autocar joi noapte, să ne cazăm la 
hotel vineri seară, apoi să ne întoarcem în Cork sâmbătă. 

Lizzie era absolut dezgustată de ideea de a dormi în 
autocar pentru că directorii şcolii erau zgârciți şi nu voiau 
să mai aloce bani pentru o noapte în plus de cazare la 
hotel. 

Eu, personal, nu vedeam unde era problema. 

Era o excursie plătită integral din fondurile şcolii şi o zi 
liberă aprobată. 

În afară de drumul de opt ore cu autocarul, majoritatea 
pasagerilor fiind adolescenţi plini de testosteron, era un 
câştig de ambele părți. 

Desigur, partea asta mă îngrozea până în măduvă, dar 
începeam să învăţ cum să-mi gestionez anxietatea, 
refuzând să permit experiențelor mele din trecut să-mi 
strice şansa la o pauză atât de necesară. 

Mă străduiam din greu să stau deoparte, să-mi acord un 
moment şi să văd lucrurile mai degrabă cu o minte 


limpede şi raţională decât cu paranoia indusă de teroarea 
care părea să mă controleze. 

Indiferent de entuziasmul trezit de perspectiva de a 
evada din Ballylaggin pentru câteva nopţi, nu aveam prea 
multe speranţe că aveam să plec. 

Fiind o excursie peste noapte, şcoala le cerea părinţilor 
să semneze biletul de voie. 

Îi dădusem mamei de săptămâna trecută formularele ce 
trebuiau semnate pentru ca eu să particip. 

Iar azi-dimineaţă documentele încă zăceau nesemnate 
pe coşul de pâine de acasă. 

- Ah, mămica ta o să te lase să mergi, a tachinat-o zeul 
cel blond, ciufulind părul lui Claire. Sigur că fratele mai 
mare o să fie acolo să stea cu ochii pe tine... La fel și eu, se 
ştie. S-a aplecat mai aproape şi i-a dat o şuviță de păr în 
spatele urechii. Mereu joc mai bine când ştiu că te uiţi. 

Am râs de ridicolul acestei replici siropoase de agăţat. 

Ştiam câte ceva despre sport şi încă nu întâlnisem un tip 
care să joace mai bine datorită unei fete. 

Totuşi, când am încercat să-mi înăbuş râsul, a reuşit să- 
mi iasă un pufnet. 

Apăsându-mi o mână peste gură, m-am uitat la expresia 
îngrozită de pe chipul lui Claire şi am rostit un „Îmi pare 
rău“ în spatele degetelor. 

De parcă abia ar fi observat că eram de față, blondul s-a 
întors, probabil pentru a-l căuta pe cel care se făcea 
vinovat de pufnet. 

Privirea lui a aterizat pe fața mea, iar o recunoaștere 
imediată a pâlpâit în ochii lui de un cenuşiu-argintiu. 

- Bună! Micuța Shannon, m-a recunoscut el, zâmbind 
călduros. Cum îți merge? 

- Hm, bine, am răspuns eu gâtuită, în timp ce am 
ridicat privirea spre el şi m-am întrebat de unde naiba ştia 
cum mă chema. 

Am aruncat o privire spre Claire, care a ridicat din 
umeri şi mi-a aruncat o privire care mi-a dat de înţeles că 
era la fel de confuză ca mine. 


- Nu ştiam că eşti prietenă cu Shannon, a spus el, 
îndreptându-şi atenţia spre Claire. Asta ar fi fost o 
informaţie utilă. 

- Hm, eu nu ştiam că tu eşti prieten cu Shannon, a 
replicat Claire nepăsătoare. Şi utilă pentru ce? 

- Nu sunt. Fl a clătinat din cap. Şi nu contează. 

S-a întors spre mine şi a zâmbit din nou. 

- Eu sunt Gerard Gibson, s-a prezentat el. Dar toată 
lumea îmi spune Gibsie. 

- Eu nu-ţi spun aşa, a ripostat Claire fără să se 
sinchisească. 

Gibsie a chicotit. 

- Bine, toată lumea, mai puţin fata de aici, a zis Gibsie. 
El a arătat cu degetul spre prietena mea, trimițându-i un 
zâmbet indulgent înainte de a reveni cu atenţia spre mine. 
Îi place să fie o ciudată. 

- Nu, Gerard, îmi place să mă adresez oamenilor după 
numele lor de botez, l-a corectat Claire, făcându-i 
complice cu ochiul. Şi-a îndreptat atenţia spre mine și a 
început să explice. Gerard este prieten cu fratele meu, 
Hugh. Îţi aminteşti de Hughie, nu, Shan? 

Eu am încuviințat din cap, amintindu-mi fără doar şi 
poate de chipeşul frate mai mare al lui Claire. 

Cu un păr blond-deschis şi ochi căprui, Hugh Biggs era 
varianta masculină a surorii lui, cu excepţia abdomenului, 
a trăsăturilor masculine şi a celorlalte părți evidente de 
băiat. Hugh nu mergea la aceeaşi şcoală ca noi, dar fusese 
mereu prietenos cu mine când mergeam pe la ei pe acasă. 
Era unul dintre puţinii băieţi, în afară de Joey, pe lângă 
care mă simţeam în largul meu. Hughie mă lăsa mereu în 
pace şi apreciam asta. 

- Ei bine, au fost în aceeaşi clasă încă de la grădiniţă, iar 
monstrul ăsta de aici — a făcut o pauză pentru a-i da un 
mic ghiont lui Gibsie înainte de a continua - a fost o 
prezență permanentă în bucătăria mea de când mă știu. Şi 
locuieşte vizavi de noi, a adăugat ea. Din păcate. 

- Hai, Claire-Bear, a tachinat-o el. Aşa se vorbeşte 
despre tipul care ţi-a dat primul sărut? 


- Ăsta a fost rezultatul unui nefericit joc de învârte 
sticla, a ripostat ea îmbujorată în timp ce a ridicat privirea 
încruntată spre el. Și ţi-am spus de un milion de ori să nu- 
mi mai spui așa. 

- E doar de fațadă, m-a informat Gibsie cu un rânjet 
larg. Ea mă iubeşte sincer. 

- Chiar nu, a răspuns Claire, fâstâcită. Îl tolerez pentru 
că îmi aduce prăjituri acasă. S-a întors spre mine şi a spus: 
Mama lui Gerard deţine o brutărie în oraș. Prăjiturile ei 
sunt incredibil de delicioase. 

- Gibs! Hai, băiete! Echipa te așteaptă! a strigat cineva 
din cealaltă parte a sălii de mese, făcându-ne pe toți trei să 
ne întoarcem. 

Inima mi s-a oprit în piept o fracțiune de secundă, 
înainte de a o lua la goană, când privirea mi-a aterizat pe 
Johnny Kavanagh, care stătea sub arcada sălii de mese, 
gesticulând nebunește cu o mână şi cu o expresie 
furtunoasă pe chip. 

- Cinci minute! a strigat Gibsie. 

- Antrenorul vrea să ne ducem acum! s-a răstit Johnny 
cu accentul lui puternic de Dublin, pe care am învăţat să-l 
ascult. Nu peste cinci minute, a adăugat el fără să-i pese 
cine îl asculta. 

Era destul de limpede că nu îi păsa dacă oamenii se 
uitau sau nu la el. 

Ignorându-l, Gibsie a ridicat două degete în aer şi şi-a 
îndreptate atenţia spre Claire. 

A început să-i vorbească pe un ton grav şi scăzut, dar nu 
am apucat să deslușesc nimic din ce spunea. 

Toată atenţia mea se concentra la perechea de ochi 
albaștri care mă priveau ţintă. 

De obicei, când mă surprindea uitându-mă lung, 
întorceam privirea sau fața, dar de data asta nu aveam 
cum. 

M-am simţit prinsă în capcană. 

Complet prinsă în mrejele privirii lui. 

Johnny şi-a înclinat capul într-o parte, privindu-mă cu 
o expresie curioasă, iritarea de mai devreme din ochii lui 


fiind înlocuită de ceva ce nu prea reuşeam să descifrez. 

Inima îmi bătea nebunește în piept. 

Şi apoi a clătinat din cap şi a întors privirea, atenţia 
îndreptându-i-se spre ceasul de la încheietura stângă, 
întrerupând astfel acel contact vizual ciudat, ca în transă. 

Răsuflând tremurat, m-am întors dinspre el, m-am 
aplecat şi mi-am lăsat părul să alunece peste față pentru a- 
mi ascunde obrajii cuprinși de flăcări. 

- Săptămâna viitoare, la finala School Boys Shield, mă 
aştept să văd pompoane şi cuvintele „Îl iubesc pe Gibsie“ 
în litere neon peste sânii tăi, asta a fost tot ce am mai 
reuşit să prind din ce a spus Gibsie înainte să-şi ia rămas- 
bun şi să plece în fugă. 

- Îmi pare rău pentru el, a spus Claire, mutând iute 
privirea dinspre faţa mea undeva în spatele meu. Era roşie 
în obraji, iar ochii îi scânteiau. Şi-a îndepărtat o scamă 
imaginară de pe pulover înainte de a adăuga: E un pic 
ciudat. 

- Te place foarte mult, am spus eu, recunoscătoare că s- 
a ivit un motiv care să-mi întrerupă gândurile. 

- Gerard place pe toată lumea, a răspuns ea cu un oftat 
greu. Ei bine, pe toată lumea care are vagin. 

- Nu ştiu ce să zic, Claire. Chiar pare să te placă, am dat 
să spun, dar ea m-a oprit repede. 

- Ei bine, eu ştiu, Shan, a spus ea, cu obrajii încă roşii. 
Este un jucător. Unul care ţine scorul. Umblă după orice 
fustă, a adăugat ea. Toți fac asta. 

- Toţi? 

- Băieţii din echipa de rugby, mi-a explicat ea. Cu 
excepţia lui Hugh... şi, poate, a lui Patrick. 

Eu am strâmbat din nas. 

- Oh! 

- Da, oh! a răspuns Claire cu o grimasă. Iar singurul 
motiv pentru care Gerard continuă să se poarte așa cu 
mine este că sunt sora mai mică a lui Hughie şi ştie că nu 
mă poate avea. Oftând, a adăugat: Flirtul cu el este un joc 
inofensiv, care nu o să ducă nicăieri. 


- Dar tu? am întrebat eu pe un ton blând. Ce este 
pentru tine? 

Claire şi-a mușcat ușor buza de jos câteva secunde 
înainte de a şopti: 

- Un chin. 

Era singura lămurire de care aveam nevoie pentru a-mi 
confirma bănuielile. 

Lui Claire îi plăcea de Gerard, sau Gibsie, sau cum îl 
chema. 

În acest moment, dată fiind recenta trezire la viaţă a 
hormonilor mei, provocată de apariţia lui Johnny 
Kavanagh în viața mea, puteam să-mi înţeleg prietena mai 
mult ca niciodată. 

- Băieții cu ochi frumoşi şi muşchi puternici îţi strică 
toate ploile, a pufnit Claire. 

- Da, am încuviinţat eu în şoaptă. Cu siguranţă. 

- Ce se întâmplă cu noi? Claire a chicotit uşor. 
Amândurora ne place tot ce e mai rău pentru noi. 

- Mie? Am clătinat din cap şi am dat să neg. Mie nu-mi 
place de nimeni. 

- Da, cum să nu, m-a luat Claire peste picior. Nici 
măcar nu încerca să te prefaci, domnişoară roşie în obraji. 
Te văd cum îl priveşti. 

- Claire! Am clătinat din cap şi am oftat. Ai vedenii. 

- Oh, uite, a rostit ea pe nerăsuflate, arătând undeva în 
spatele meu. Johnny vine aici. 

- Poftim? 

Surprinsă, m-am întors doar ca să descopăr că minţea. 

- Ha! a chicotit Claire. Ştiam eu. 

- Nu e amuzant, am mormăit, bătându-mă uşor pe 
obrajii cuprinşi de flăcări. 

- Nu-ţi face griji, Shan, a răspuns ea cu un zâmbet plin 
de subînţeles. Secretul tău e în siguranţă. 


CAPITOLUL 7 


Albastru ca inima nopţii 
Johnny 


Shannon Lynch avea ochi de un albastru-închis ca 
inima nopţii, ochi care nu voiau nici în ruptul capului sä- 
mi iasă din minte. 

Cel puţin asta era cea mai apropiată comparaţie pe care 
o găsisem în nenumăratele mele căutări pe internet. 

Diagramele de culori de pe internet te induceau în 
eroare, dar nu erau chiar la fel de derutante ca mintea mea 
afurisită care, ca un disc stricat, părea să fie blocată pe 


repeat. 
Piesa aleasă de creierul meu: Shannon ca râul, cu ochi 


albaştri minunaţi, cu un chip de înger şi trecut zbuciumat. 

După ce i-am citit dosarul, am avut nevoie de câteva zile 
ca să asimilez conţinutul şi alte câteva ca să-mi găsesc 
stăpânirea de care aveam nevoie pentru a nu mă duce la 
BCS ca să-i snopesc în bătaie pe agresorii ei. 

În fiecare zi din prima săptămână după vacanţa de 
Crăciun, mi-am făcut griji pentru fată, aşteptând să văd 
dacă avea să se întoarcă la şcoală. 

Anxietatea mea a atins cote de-a dreptul îngrijorătoare 
când a venit ziua de vineri, iar ea nu s-a întors. 

Mă tulburase atât de tare, încât am trecut pe la biroul 
domnului Twomey ca să văd ce se întâmplase. 

Acolo am aflat că, de fapt, îi provocasem fetei o 
contuzie serioasă şi că trebuia să rămână la pat tot restul 
săptămânii. 

Când Shannon s-a întors la şcoală lunea următoare, am 
fost chemat direct în birou, unde am fost întâmpinat de 
domnul Twomey, domnişoara Nyhan, responsabila de 


anul trei, domnul Crowley, responsabilul meu de an, şi 
incubatorul uman, care era doamna Lynch. 

Acolo, mi s-a explicat că, deşi conștienți că acţiunile 
mele de pe teren fuseseră un accident, cel mai bine era să 
păstrez distanța faţă de ea pentru a evita orice alte 
incidente viitoare. 

Am primit şi o pungă de plastic de la mama ei cu tricoul 
meu înăuntru, împreună cu scuze mormăite pentru că mă 
împinsese pe hol în acea zi - evident, încercând să-şi 
acopere spatele pentru că pusese mâna pe un elev - și încă 
o atenţionare serioasă de a sta departe de fiica ei. 

Furios că fusesem prins într-o situație imposibilă - ca să 
nu mai spun că fusesem tratat ca un ticălos pentru o 
greşeală neintenţionată —, am răspuns cu un „Nici o 
problemă“ tăios, înainte de a-mi lua tricoul şi a mă 
întoarce la ore hotărât să fac întocmai. 

Nu aveam nevoie de asemenea bătăi de cap în viața 
mea. 

Nu aveam nevoie să-mi atârne deasupra capului 
ameninţarea cu suspendarea. Îmi încurca planurile și nu 
merita să-mi pun viitorul în pericol pentru nici o fată. 

Respectând regulile, mai mult de dragul meu decât al ei, 
am păstrat distanţa. 

Nu am vorbit cu ea și nu m-am apropiat când o vedeam 
între ore sau în sala de mese la prânz. 

Am stat departe de fată şi de complicațiile care păreau 
să vină odată cu ea. 

Dar, indiferent cât eram de supărat, am continuat să o 
caut pe coridoare. 

Nu conta că eram exagerat de protector faţă de o fată 
vulnerabilă sau altfel, dar ciuleam urechile de fiecare dată 
când venea vorba de Shannon Lynch şi ucideam din faşă 
orice aiureală care putea să se transforme într-o problemă, 
asigurându-mă că se bucura de o tranziţie uşoară la 
Tommen. 

Cu toate astea, după câteva zile, a devenit clar că nu 
avea nevoie de ajutorul nimănui. 

Shannon era plăcută la Tommen. 


Profesorii o plăceau. 

Elevii o plăceau. 

Mie îmi plăcea. 

Asta era problema. 

În plus, avea propriile gărzi de corp în persoana celor 
două blonde care păreau să o flancheze mereu pe oriunde 
se ducea. 

Cea mai protectoare din cele două fete era sora lui 
Hughie Biggs, mijlocaşul la deschidere din echipa noastră 
şi unul dintre cei mai apropiați prieteni ai mei. 

Cealaltă blondă era iubita cu care Pierce O'Neill, alt 
coleg de echipă, avea o relaţie complicată. 

Nu-mi aminteam cum o chema pe iubita lui Pierce, îmi 
aminteam doar că era tare rea de gură şi că orice băiat 
întreg la minte făcea bine să stea departe. 

Cufundându-mă în rutina mea, am încercat să o ignor 
pe Shannon şi să uit de ea, alegând să mă concentrez la 
rugby şi să ignor toate distracţiile din jurul meu, fetele 
fiind cel mai periculos tip de distracție. 

Chiar am încercat din răsputeri. 

Dar apoi unul dintre băieţi făcea cumva și o aducea în 
discuţie sau ea trecea pe lângă mine pe coridor la şcoală şi 
o luam de la capăt. 

Nu înţelegeam ce mi se întâmpla şi am încercat să nu 
mă gândesc prea mult. 

Dar asta nu a împiedicat-o să reapară în fiecare 
conversaţie în care fusesem implicat de când sosise la 
Tommen. 

Băieţii erau nişte măgari, iar vârsta nu însemna nimic 
pentru majoritatea dintre ei. 

Prea mulţi dintre fraierii din anul meu vorbeau despre 
ca, se gândeau la ea şi îşi făceau planuri cu ea, iar chestia 
asta mă scotea din minți. 

Săptămâna trecută, de exemplu, chiar îmi exprimasem 
frustrările, spunând unei mese şocate de colegi de clasă să 
se adune naibii, că fata avea doar 15 ani. 

Pentru ei nu conta că era abia în anul trei, iar eu eram 
enervat că pentru mine conta când chiar nu ar fi trebuit. 


O mulțime de elevi din anul trei se cuplau cu unii din 
anul patru, cinci şi chiar şase. 

Nu eu. 

Niciodată eu. 

Spre deosebire de ceilalți băieţi care nu aveau nici o 
problemă să şi-o tragă cu fete mai mici, eu eram pe deplin 
conştient de implicaţiile ce puteau să apară. 

Mă săturasem de morala făcută de antrenori şi de foști 
jucători profesionişti despre repercusiunile catastrofale ce 
puteau să apară dacă te încurcai cu fata nepotrivită. 

Şi chiar dacă nu eram prea mândru de felul cum mă 
purtasem cu fetele de-a lungul anilor, trăgeam linie când 
venea vorba de cineva mai tânăr decât mine. 

Ştiam că asta mă făcea un ipocrit având în vedere că 
eram mai mult decât dispus să mă încurc cu fete mai mari 
decât mine, dar trebuia să am grijă, la naiba! Aveam un vis 
şi o viziune clară despre ce trebuia să fac pentru a-l 
îndeplini. Să-mi fac de cap cu fete mai tinere era un lucru 
periculos. 

Și tocmai de aceea fata asta mă enerva atât de tare. 

Din clipa în care am văzut-o, am simţit cum ceva m-a 
izbit puternic în piept. 

Ceva necunoscut şi derutant. 

Trecuse peste o lună şi încă nu-mi revenisem. 

Era deja februarie şi eu încă eram obsedat de Shannon 
ca râul. 

Nu-mi plăcea, iar de ea îmi plăcea cu atât mai puţin, 
pentru că era singura cauză a nesiguranței mele. 

Nu avea nici un sens. 

Era o mână de fată, numai piele şi os. Nu avea nici o 
formă şi mă îndoiam că purta măcar sutien dacă era să fiu 
sincer până la capăt. 

Vezi? 

Prea mică. 

Prea al naibii de mică. 

Dar asta nu mă împiedica să o caut prin mulțime. 

Și nu mă împiedica să mă uit la ea când, în sfârșit, o 
găseam. 


Cu cât încercam să o blochez mai mult în mintea mea, 
cu atât o căutam mai mult. 

Până când am ajuns să o caut în fiecare pauză. 

Uneori, o surprindeam privindu-mă la rândul ei. 

Mereu îmi arunca o privire uluită înainte de a-şi 
întoarce faţa. 

Nu ştiam ce să înţeleg din asta. 

Recunoşteam că aveam o reacţie iraţională față de ea. 

Nu era normal. 

Problema era că nu reuşeam să mă controlez. 

Nu puteam să mă adun. 

Bella era altă problemă pentru mine. 

Se săturase de ceea ce numea „să fii folosită“ şi, cu 
câteva săptămâni în urmă, îmi trimisese un mesaj ca să 
ceară o pauză de la ne-întâlnirile noastre. 

Ştiam că ar fi trebuit să simt ceva în legătură cu asta - 
mă culcam cu fata de aproape opt luni -, dar tot ce 
simțeam era un mare gol. 

Nu exista nici o legătură între noi şi eram sătul să mă 
simt folosit. 

Nu era ca şi cum ne întâlneam să vorbim, să mergem la 
cinema sau ceva de genul. 

Ea nu voia asta de la mine. 

Nici măcar când îi ofeream asta. 

Sigur, nu aveam o relație bazată pe sentimente şi nu 
fusesem niciodată interesat să am o relaţie cu ea, dar după 
ce petrecusem şase din opt luni trăgându-mi-o cu ea, nu 
aveam nimic împotrivă să o scot la cină sau să o duc la un 
film. 

Mă oferisem de multe ori şi refuzase de fiecare dată. 

Pentru că nu era suficient de public. 

Pentru că Bella mă dorea doar când eram în văzul 
tuturor la pub sau la şcoală, unde putea să se laude cu 
mine de față cu prietenii ei de parcă aş fi fost taur de 
prăsilă. 

Bella mă informase prin mesaje că trecuse peste 
povestea noastră şi se cuplase cu Cormac Ryan din anul 
şase. 


De ceva vreme, bănuiam că se întâmpla ceva între cei 
doi pentru că el se purta dubios ca naiba în preajma mea. 

Cormac fusese convocat de Academie în timpul verii. 
Participase la câteva serii de antrenament cu tinerii şi 
concurase în mai multe meciuri de probă. 

Până acum, Cormac nu reușise să câştige un contract de 
plasare permanentă, iar tipul nu prea mă dădea pe spate. 

Nu pentru că aş fi fost un ticălos dușmănos. 

Dar eu mă rezumam la fapte. 

Era o aripă de trei sferturi rezonabilă, dar trebuia să se 
chinuiască serios dacă voia să ajungă pe tabela principală a 
clubului. 

Dacă reușea, bravo lui! 

Dacă nu, nu-mi păsa. 

Cormac era cu un an mai mare, așa că nu am fost 
niciodată prieteni, dar, după ce am jucat în aceeași echipă 
în ultimii cinci ani, mă aşteptam la ceva mai multă 
loialitate. 

Şi dacă Bella căuta să obțină o reacție din partea mea, 
trăgându-şi-o cu coechipierul meu, avea să fie teribil de 
dezamăgită, pentru că nu eram dispus să-i ofer niciodată o 
asemenea satisfacție. 

Era dureros? 

Da. 

Mä simțeam trădat? 

Desigur. 

Asta însemna că o voiam înapoi? 

La naiba, nicidecum! 

Pentru că nu mă descurcam cu mincinoşii, iar ea era o 
mincinoasă. 

Nici nu înghițeam prea mult jocurile psihologice, adică 
exact ceea ce încerca să facă şi cu mine. 

Să se despartă de mine, să se cupleze cu colegul meu de 
echipă, apoi să se întoarcă şi să-mi inunde căsuţa de 
mesaje spunându-mi că mă voia înapoi, acesta era un bun 
exemplu pentru jocurile pe care îi plăcea să le joace cu 
mine. 


Ce nu reuşea să înțeleagă era că nu conta câte jocuri 
încerca să joace sau de câte ori îmi promitea că avea să mi- 
o sugă. 

Nu mai era cale de întoarcere. 

Nu pentru mine. 

Poate că eram mort pe dinăuntru, aşa cum sugerase 
Bella în milioanele de mesaje pe care mi le trimisese după 
ce refuzasem ofertele de a ne rezolva problemele. 

Nu credeam că era adevărat. 

Aveam sentimente. 

Îmi păsa. 

Dar nu de mincinoși. 


- Trebuie să-ți fac o mărturisire, a anunţat Gibsie în 
timpul antrenamentului de miercuri. 

Eram la douăzeci şi nouă din treizeci de ture de teren, 
iar el începea să se înmoaie. 

De fapt, eu eram la a douăzeci şi noua tură. 

Restul echipei era la a paisprezecea. 

Gibsie era la a opta şi începuse să rămână fără energie 
de la a patra. 

Acum semăna cu un băiat care ieşise dintr-un club de 
noapte la 3.00 dimineaţa cu burta plină de Jager. 

El împreună cu ceilalți oameni din echipă trebuiau să se 
adune pentru că aveam de jucat în School Boys Shield 
săptămâna viitoare şi nu aveam de gând să-mi dau duhul 
pe teren dacă restul echipei nu se implica în aceeaşi 
măsură. 

Lichelele aveau zece zile la dispoziţie ca să se pună pe 
picioare. 

- Mă asculţi? a mârâit Gibsie cu sufletul la gură, 
apucându-mă de umăr în speranța că aveam să-i trag după 
mine fundul leneş. Pentru că e ceva serios. 

- Te ascult, i-am spus, trăgând o gură de aer şi expirând 
încet. Maărturisește-te! 

- Am o dorință nebună de a-ţi trage una între 
picioare... Gibsie a răsuflat întretăiat înainte de a 
continua: Ca să termin de tot ce ţi-a rămas acolo, jos. 


- Ce naiba? Scuturându-i mâna musculoasă de pe 
umărul meu pentru a suta oară, am schimbat poziţia, 
începând să alerg cu spatele ca să mă uit la nemernic. De 
ce? 

- Pentru că eşti o ciudăţenie a naturii, Kav, a spus el 
într-un suflet, târându-se după mine. Nu se poate ca un 
tip în poziţia ta - a arătat cu degetul spre mine și s-a lăsat 
în față, apăsându-şi mâinile la ceafă —, cu scula defectă, să 
alerge atât de mult fără să cadă lat. Gemând, a adăugat: 
Scula mea este în stare perfectă de funcţionare şi plânge de 
la atâta efort, Johnny! Plânge! Iar boașele mi s-au retras 
în poziţia în care erau înainte de pubertate. 

- Scula mea nu e defectă, idiotule! am mârâit eu, 
uitându-mă în jur ca să văd dacă ne aude cineva. 

Din fericire, restul echipei era de cealaltă parte a 
terenului. 

- Vreau o poză cu ea! a şuierat el. Ca să i-o arăt 
antrenorului şi să spun că e a mea. Nu o să mă mai pună 
să alerg niciodată. 

- Continuă să vorbeşti despre asta şi nu o să ai nevoie 
de o poză pe care să i-o arăţi antrenorului! m-am răstit eu. 
Îţi tai penisul și i-l poţi arăta direct. 

Gibsie a făcut o grimasă. 

- E încă prea devreme pentru glume? 

Am încuviințat din cap sever şi m-am întors, reluându- 
mi ritmul de mai înainte, în timp ce mă apropiam de linia 
de sosire. 

- Îmi pare rău, prietene, a gâfâit el, lansându-se într-o 
alergare șchiopătată alături de mine. Este pur şi simplu 
nefiresc să te mişti cu o asemenea viteză când eşti 
accidentat. 

- Chiar crezi că mie îmi este uşor? am răbufnit. 

Dacă avea impresia asta, atunci era nebun de legat. 

Aveam viteză pentru că îmi petrecusem cea mai mare 
parte din copilărie şi toţi anii adolescenţei lucrând la 
corpul meu. 

În timp ce Gibsie şi băieţii se jucau lapte-gros şi învârtit 
de sticle, eu eram pe un teren. 


Când umblau după fete, eu umblam după partide 
câştigate. 

Rugbyul era viața mea. 

Era tot ce aveam. 

Dar ritmul laborios pe care îl aveam în acea zi era atât 
de departe de standardul meu obișnuit încât era jalnic. 

Ne mişcam greoi şi nu se vedea doar pentru că ăsta era 
nivelul în şcoală. 

Dacă mi-aş fi târâit fundul aşa la Academie, unde jucam 
alături de cei mai buni jucători din ţară, aş fi fost imediat 
dat afară. 

Corpul meu era în flăcări şi mă mişcam din pură voinţă. 

Mă dureau toate până la punctul în care trebuia să 
respir pe nas ca să nu vomit. Aveam să plătesc pentru 
efort cu o noapte nedormită de zvârcoliri în agonie, vreo 
şase analgezice și o baie fierbinte în săruri Epsom. 

Dar nu mă puteam opri. 

Refuzam să cedez. 

Dacă îi dădeam antrenorului Mulcahy un singur semn 
că nu eram în formă maximă, îi suna pe şefii de la 
Academie. 

Şi dacă suna la Academie, eram terminat. 

Am încetinit ritmul când am ajuns în zona de final, 
trecând linia în mers, păstrându-mi muşchii relaxaţi şi în 
mișcare. 

Dacă mă opream brusc, intram în convulsii şi 
intenționam să fac asta în intimitatea maşinii mele. 

Înşfăcând o sticlă de apă de pe pământ, m-am plimbat 
pe margine ca un nebun preţ de câteva minute, încercând 
cu disperare să scap de durere. 

Nu îndrăzneam să fac vreun exercițiu de întindere după 
alergare. 

Nu eram atât de masochist. 

Când bătăile inimii mi-au revenit la normal, am 
aşteptat ca antrenorul să-mi facă semn din cap că puteam 
să plec mai devreme, apoi m-am îndreptat spre vestiare, 
cu munca pentru azi încheiată. 


Nu mi-am dat seama că Gibsie a luat-o pe urmele mele 
pe alee până ce nu l-am auzit scoțând un fluierat gata să- 
mi spargă urechile. 

- Ce bine arăţi, Claire-Bear! 

Curios, i-am urmărit privirea doar pentru a descoperi 
două blonde cunoscute care stăteau sub copertina din 
afara clădirii de laboratoare. 

Una din fete s-a uitat încruntată spre noi cu degetul din 
mijloc îndreptat spre prietenul meu cel mai bun. 

- Iar mă urmăreşti când mă antrenez? a strigat Gibsie 
prin curte. Ştii că-mi place la nebunie când faci asta. 

Mi-a luat câteva secunde ca să-mi dau seama că blonda 
cu picioare lungi era sora mai mică a lui Hughie Biggs. 

- Ce zici? a strigat Claire cu mâna la ureche. Nu te aud. 

- leşi cu mine în oraș! 

- Vezi-ţi de treaba ta, Gerard! 

- Ştii că vrei, a râs Gibsie, răsucindu-şi degetele spre ea 
în semn de salut. Fetița mea cu ochi căprui. 

- Nu o face, Gerard! Faţa lui Claire s-a colorat într-un 
roşu aprins. Să nu îndrăzneşti să cânți asta... 

Gibs a întrerupt-o cu un vers din Van Morrison. 

- Te urăsc, Gerard Gibson! a şuierat Claire când el şi-a 
încheiat serenada ca o cioară nebună. 

- Şi eu te iubesc, a râs el, înainte de a-şi îndrepta atenţia 
spre mine şi a-şi înăbuși un geamăt. Doamne fereşte! a 
gemut astfel încât doar eu să-l aud. Jur pe ce am mai sfânt, 
omule, fata asta mă înnebuneşte! 

- Eşti deja nebun, i-am amintit. Nu ai nevoie de 
ajutorul nimănui pentru asta. 

- Uită-te la ea, Johnny! a oftat el adânc, ignorându-mi 
remarca răutăcioasă. Uite ce frumoasă este fata asta! 
Dumnezeule, o fi de la părul ăla ca soarele, dar jur că 
străluceşte! 

- Nici să nu te gândeşti, au fost cuvintele care mi-au 
ieşit pe gură. 

- Nu o să mă gândesc... pentru moment, a răspuns 
Gibs, cu ochii aprinşi de un licăr de maliţiozitate. Dar am 
senzaţia că o să mă însor cu ea. 


Comentariul lui m-a făcut să mă opresc brusc. 

- Poftim? 

Era prea ciudat. 

Chiar şi pentru el. 

- Cu condiţia să trecem amândoi de tinereţe fără vreun 
copil făcut din greşeală, a adăugat el gânditor. Şi, desigur, 
dacă fratele ei nu-mi taie mai întâi scula. 

- Claire este în anul trei, am spus răspicat. Şi este sora 
mai mică a colegului tău de echipă. Ce naiba se întâmplă 
cu tine, Gibs? 

- Am spus că o să mă însor cu ea azi? a replicat Gibsie. 
Nu, nenorocitule, n-am spus asta, așa că desfundă-ţi 
urechile! Mă refeream la ziua când o să fiu bătrân ca naiba 
şi nu o să-mi mai fac de cap. 

- Bătrân ca naiba? Am rămas cu gura căscată la el. Să-ţi 
faci de cap? 

- Da. Fl a ridicat din umeri. Ştii, la vreo 30 de ani sau 
cam aşa ceva. 

Mi-am dat ochii peste cap. 

- Da, ei bine, vorba înţelepţilor, Gibs: ai grijă cum îţi 
faci de cap! Şi ţine-te departe de fete ca asta! 

- Hei, nu-mi mai arunca privirea asta de justițiar, m-a 
luat în zeflemea Gibsie. Eu am mereu grijă când îmi fac de 
cap. Şi nu e nimic rău să-mi placă de ea. Tu eşti cel care 
are fobie de fetele de vârsta ta, prietene, nu eu. 

Conștient că aveam discuţia asta foarte haotică în curtea 
şcolii, m-am uitat în jur ca să văd dacă nu cumva trage 
cineva cu urechea. 

Gibsie nu era cel mai strălucit om din lume, dar m-aș fi 
simţit foarte aiurea dacă Hughie l-ar fi auzit vorbind aşa 
despre sora lui mai mică și l-ar fi omorât în bătaie. 

Chiar în acel moment privirea mea a aterizat pe micuța 
brunetă, cu braţele pline de cărţi, care cobora treptele 
clădirii de laboratoare şi se apropia grăbită de blonde. 

Pe neaşteptate, am simţit cum pieptul mi se umple când 
mi-am dat seama că bruneta era Shannon. 

La naiba, de ce trebuia să arate așa? 


De ce fiecare lucru la fata asta micuță îmi atrăgea 
atenţia? 

Nu era corect. 

De fapt, la naiba, era de-a dreptul crud! 

Faptul că mi se părea atrăgătoare nu avea nici un sens. 

Nu semăna deloc cu fetele cu care ieşeam de obicei. 

Mie îmi plăceau formele. 

Îmi plăceau sânii. 

Şi aveam o slăbiciune pentru funduri bombate. 

Ea nu avea nimic din toate astea. 

Dar avea picioare. 

Şi păr. 

Şi un zâmbet. 

Şi ochii ăia afurisiţi albaştri ca inima nopţii - asta mi se 
părea că descria suficient de bine culoarea. 

Ar fi trebuit să li se spună albastru de suflet pentru că 
erau adânci ca naiba şi te făceau să te cufunzi ca într-o... 

Și apoi ea a scăpat cărţile din mâini. 

S-au împrăștiat pe jos, iar Shannon s-a aplecat să le 
recupereze, făcând ca fusta să i se ridice mult prea sus. 

Două coapse netede și palide mi-au inundat privirea, 
trimițând un iureş de semnale de alarmă prin creier și un 
val de căldură care mi-a secerat tot corpul. 

- Ah, la naiba! am mormăit în şoaptă, surprins atât de 
vederea ei, cât și de reacția explozivă a corpului meu la 
vederea ei. 

Coborând privirea, am inspirat adânc de câteva ori ca să 
mă liniştesc, încercând cu disperare să-mi recapăt 
controlul asupra penisului meu problematic. 

- Ce s-a întâmplat? a întrebat Gibsie, căutând în jur 
sursa disconfortului meu evident. 

- Nimic, am mormăit, trecându-mi afectat o mână prin 
păr. Să mergem! 

Gibsie, observând problema mea evidentă, şi-a dat 
capul pe spate când mi-a observat reacţia şi a izbucnit 
într-un hohot de râs. 

- Ai un... La naiba, ai! a spus el sufocându-se printre 
hohote de râs. Şi roşeşti! M-a bătut uşor pe umăr şi a 


pufnit zgomotos. Ah, prietene, îmi place la nebunie! 

- Nu e vina mea, am mârâit în timp ce m-am năpustit 
spre vestiare, plimbându-mă ca un cowboy afurisit. Nu 
reușesc să controlez asta în ultima perioadă. 

Am intrat valvârtej în vestiare, m-am dezbrăcat de 
haine şi am intrat direct la duşuri cu intenţia de a-mi 
scoate durerea şi disconfortul din sistem. 

Nu a mers. 

Corpul meu încă era în dureri chinuitoare şi încă mă 
luptam cu urma unei erecții. 

Lăsând capul în jos, m-am uitat lung la jumătatea 
inferioară a corpului meu şi m-am gândit la ce opțiuni 
aveam. 

Dar nu puteam să fac asta. 

Nu puteam să-mi ating propria sculă. 

Eram prea speriat. 

Amintiri vii din drumul îngrozitor până la Urgenţă şi 
avertismentele cumplite pe care mi le dăduseră doctorii de 
Crăciun mă făcuseră să o iau razna. 

Dumnezeule, eram un dezastrul 

Lipindu-mi fruntea de peretele din faianță, am lăsat ca 
apa fierbinte să mă învăluie în timp ce am așteptat parcă o 
veşnicie ca problema mea să se rezolve de la sine, 
muşcându-mi degetele pentru a-mi înăbuşi gemetele de 
durere. 

Ei bine, dacă înainte nu era clar că trebuia să păstrez 
distanța, acum era mai mult decât evident. 

Trebuia să stau departe de fata asta. 

Hristoase... 

- Te simţi mai bine? a chicotit Gibsie când m-am întors 
în sfârşit în vestiar, cu un prosop înfăşurat peste talie. 

Încă eram singuri, slavă Cerului, din moment ce restul 
echipei mai avea de făcut câteva ture. 

Ignorând ironia, m-am întors cu spatele la el şi mi-am 
lăsat prosopul să cadă. 

Înainte de operaţie, nu m-aş fi gândit de două ori să 
umblu gol prin fața nimănui. 

Acum nu prea mai aveam tragere de inimă. 


Pentru că, în afară de nevoia de a-mi ţine problema în 
secret, eram conștient de mine. 

Încă un sentiment nou şi neplăcut. 

Am fost mereu mândru de corpul meu. Am fost 
binecuvântat de la natură cu exces muscular și forță fizică 
şi plătisem pentru fiecare pătrățel de pe abdomen cu un 
regim de antrenament extenuant. 

Am muncit al naibii de tare ca să mă menţin în cea mai 
bună condiţie fizică, dar testiculele mov, scrotul umflat şi 
cicatricea purpurie nu erau ceva ce-mi doream să vadă 
cineva. 

Nici măcar eu. 

Motiv pentru care nu m-am uitat în jos când mi-am pus 
o pereche de boxeri curați. 

În starea mea frenetică de panică, negarea era un fel de 
râu prin Egipt, iar dacă reuşeam să mă eschivez de la 
realitate, totul avea să fie mai bine, pentru că alternativa 
nu era o opţiune. 

Să cedez nu era o opţiune. 

Mai mult timp pe margine nu era o opţiune. 

Să ratez campania de vară cu echipa U20 nu era o 
opţiune. 

Să-mi pierd locul în echipa de start din cauza slăbiciunii 
nu era o opţiune. 

Să joc şi să dau tot ce aveam mai bun era singura mea 
opţiune pentru că refuzam să cedez şi să mă pierd la 17 
ani. 

- Eşti bine, Johnny? a întrebat Gibsie, rupând tăcerea. 

Pentru prima dată, tonul lui era serios, motiv pentru 
care i-am răspuns cu un semn scurt din cap. 

- Eşti pregătit să vorbim despre asta? 

- Sa vorbim despre ce? 

- Despre ce naiba te scoate din minţi de când ne-am 
întors din vacanţa de Crăciun. 

- Nu mă deranjează absolut nimic, am răspuns eu, 
trăgându-mi pantalonii de uniformă peste coapse. 

Mi-am pus cureaua şi m-am întins după cămaşă. 

- Aiurea, a replicat el. 


- Mă simt nemaipomenit, am adăugat, încheindu-mă 
rapid la nasturi. 

- De când te-ai întors la şcoală după Crăciun, eşti ca un 
urs morocănos, a mormăit el. Şi nu-mi spune că este din 
cauza operaţiei, pentru că ştiu că e vorba de mai mult... 

Telefonul meu a început să sune, distrăgându-ne 
amândurora atenţia. 

Am băgat mâna în geantă, l-am scos, am verificat 
ecranul şi am rezistat impulsului de a-l azvârli în perete. 

- La naiba cu Bella! am mormăit, respingând apelul şi 
aruncându-mi telefonul înapoi în geantă. 

Gibsie a schițat o grimasă. 

- Ce se întâmplă în povestea asta? 

- Nimic, i-am răspuns. S-a terminat. 

- Bella ştie asta? 

- Ar trebui să ştie, am răspuns categoric. Ea a pus capăt. 

- Da? 

- Da. Apucându-mă de podul nasului, am răsuflat încet 
ca să mă liniştesc înainte de a adăuga: Acum şi-o trage cu 
Cormac Ryan. 

- Şi asta e în regulă pentru tine? 

- Sincer, mă doare în cot, prietene, am răspuns 
categoric. Sunt mai degrabă uşurat. 

Gibsie a clătinat din cap. 

- Eşti sigur? Ţi-ai făcut de cap cu ea ceva timp. 

- Am terminat-o cu mult timp în urmă, Gibs, am 
recunoscut. Crede-mă, prietene, tot ce-mi doresc este să 
mă lase naibii în pace. 

- Ei bine, dacă este adevărat, atunci este cea mai bună 
veste pe care am auzit-o anul ăsta, a declarat Gibsie. 
Pentru că eu, pe cuvânt îţi spun, nu o suport pe fata asta. E 
o tipă periculoasă. Aproape că mi-a fost teamă că o laşi 
însărcinată şi ne pricopsim cu ea pe viaţă. 

- Nici o şansă să se întâmple asta, i-am spus în timp ce 
mi-am reprimat un fior. Eu am mereu grijă când îmi fac 
de cap. 

- Ea e genul de gaură în prezervativ, prietene, a răspuns 
Gibsie. Iar tu eşti ca o lumină strălucitoare pentru fetele 


astea, cu un neon uriaş în formă de euro atârnând 
deasupra capului. 

- Ies, am răspuns. Mereu. 

- De fiecare dată? 

- De ce mă întrebi despre sănătatea mea sexuală? am 
întrebat pe un ton afectat. 

Gibsie a făcut o grimasă. 

- Pentru că e o ticăloasă. 

- Gibs, nu spui chestii de genul ăsta despre o fată, l-am 
avertizat. Nu se cade. 

- Nu spun asta despre orice fată. A ridicat din umeri şi 
a adăugat: O spun despre fata asta. 

- Eu sunt bine, am răspuns apăsat. Mi-am făcut 
analizele luna trecută şi sunt curat ca lacrima. 

- Slavă Cerului! A oftat, părând ușurat. Pentru că ea... 

- Putem să nu mai vorbim despre ea? l-am întrerupt, 
scârbit la propriu când mă gândeam la ea. M-am săturat 
să aud de ea, Gibs. 

- Bine, dar lasă-mă să-ţi mai pun o întrebare, a răspuns 
el. Doar una singură şi o las baltă. 

Am oftat obosit şi am aşteptat ca el să vorbească, ştiind 
că nu conta dacă eram sau nu de acord. 

Şi-a dres glasul şi a întrebat: 

- Eşti ușurat pentru că Bella a pus punct la ce naiba se 
întâmpla între voi sau pentru că te-ai săturat de ea? Mi-a 
studiat faţa câteva clipe înainte de a adăuga: Sau pentru că 
îți place fata? 

Întrebarea lui m-a făcut să mă opresc din încheiat 
nasturi. 

- Fata? 

- Da, fata. 

- Ce fată? am întrebat, făcându-mă că nu înţelegeam. 

- Fata, Johnny, a mârâit Gibsie, aruncând mâinile în 
aer. Cea pe care ai lovit-o cu mingea. Cea pentru care m- 
am lăsat molestat de Dee ca să-ţi fac rost de dosarul ei. 
Cea căreia îi faci ochi dulci la şcoală. 

- Ochi dulci? Trăgându-mi bluza peste abdomen, m-am 
încălţat. Ce naiba sunt ochii dulci? 


- Ochi încântați, a răbufnit Gibsie deja exasperat. 
Ocheade înflăcărate. Priviri care spun „vreau să te am“. 
Vreau să te mănânc. A clătinat din cap şi a întins mâna 
după un deodorant din geantă. Cum vrei tu să le zici. 

- Eşti dus cu pluta, Gibs, am anunţat, hotărând să-i 
distrag atenţia. Serios, omule, uneori chiar îmi fac griji 
pentru ce se întâmplă în capul tău. 

- Nu se întâmplă nimic în capul meu, Kavs. Tu ești cel 
cu scântei în ochi de fiecare dată când e fata prin zonă. 
Mi-a aruncat deodorantul şi l-am prins din zbor. Să nu 
crezi că n-am înţeles ce se întâmplă. 

- Nu ştiu despre ce vorbeşti, prietene. Am băgat mâna 
sub cămaşă şi m-am dat cu deodorant la subraţ. Ochii mei 
funcționează perfect. 

- Şi scula ta funcţionează perfect, a răspuns el. Şi-a tras 
bluza de uniformă peste cap şi a continuat: Când e fata 
asta prin preajmă. 

Nu am răspuns imediat din două motive. 

Primul era că nu voiam să reacționez din instinct şi să 
mă dau în spectacol. 

Al doilea era că habar nu aveam ce să spun. 

Păstrând tăcerea, m-am concentrat ca să mă leg la 
şireturi. 

- Nu ai de gând să-mi răspunzi? a insistat Gibsie cu un 
rânjet. 

- Nu e nimic de zis, am spus eu, concentrându-mă mult 
prea mult ca să fac nodul perfect de cravată. Nu vorbesc 
despre ea. 

- De ce nu? a insistat el. 

- Pentru că nu vorbesc, Gibs. 

- Pentru că îți place de ea, a afirmat Gibsie. 

- Pentru că nu vorbesc despre ea! m-am răstit. 

- Pentru că îți place mult de ea, s-a corectat el. Pentru 
că o vrei. 

I-am aruncat o încruntătură şi m-am întors spre 
pantofi. 

- Mi-aş dori să recunoşti, prietene, a mormăit Gibsie. 


- Iar eu mi-aş dori să-ţi vezi de ale tale, am propus 
sarcastic. M-am cam plictisit, amice. Eu nu-ţi zic nimic 
despre viața ta amoroasă. 

În clipa în care cuvintele mi-au zburat de pe buze şi am 
văzut licărul din ochii lui, le-am regretat. 

- Ah, deci te gândeşti să te vezi cu ea? a întrebat Gibsie 
entuziasmat, cu ochii scânteind de încântare. La naiba, 
ştiam eu! 

- Nu, am ripostat. Nu mă gândesc. 

- De ce nu? 

— Aşa. 

- Aşa ce? a insistat el. 

- Aşa, că nu vreau, bine? am răbufnit. Acum las-o baltă! 

- Eşti ridicol, a spus Gibsie, aruncându-şi toate lucrurile 
înapoi în geantă. Gândeşti prea mult totul, omule. Spui 
despre mine că sunt dat peste cap, dar în al tău trebuie să 
fie al naibii de complicat după cât despici firul în patru. 

- Las-o baltă, Gibs! 

- Pur şi simplu nu înțeleg care este problema, a 
continuat el. Am văzut cum te uiţi la ea. E clar că îţi place 
Sharon. 

- Nu o cheamă Sharon. l-am aruncat o privire 
încruntată şi m-am întors ca să-mi strâng geanta. O 
cheamă Shannon şi nu-mi place de ea. 

- Asta a fost o întrebare-capcană. El a zâmbit. Şi ai 
trecut-o cu brio. 

Mi-am mormăit răspunsul. 

Zâmbetul lui s-a adâncit când a spus: 

- Şi da, îţi place. 

- Nu, nu-mi place. 

- Ei bine, eu cred că ar trebui să o scoţi pe fata asta, 
Shannon, în oraş, a adăugat Gibsie, aruncându-şi geanta 
peste umăr. Ce se poate întâmpla cel mai rău? 

- Să fiu arestat, am răspuns sarcastic. Are 15 ani. 

- Ba nu, n-ai fi arestat, a spus el amuzat, dându-și ochii 
peste cap. Ai 17 ani, idiotule, nu 70! 

- Pentru încă trei luni. Mi-am tras puloverul pe mine şi 
m-am ridicat. În plus, discuţia asta e irelevantă. 


Ridicându-mi geanta, mi-am aruncat-o peste umăr înainte 
de a adăuga: Eu nu invit fetele în oraş. M-am dus la uşa 
vestiarului şi a deschis-o cu o smucitură. N-am timp de 
rahaturile astea. 

- Iubita lui Hughie, Katie, este cu un an mai mică, a mai 
zis Gibsie, ieşind din vestiar. Iar Pierce O'Neill este în anul 
nostru şi se tot învârte pe lângă nesuferita aia de prietenă a 
lui Claire de secole - care este în anul trei, apropo. 

- Lui Hughie nu-i suflă Academia în ceafă, i-am 
răspuns categoric în timp ce am luat-o pe urmele lui până 
afară. Iar Pierce O'Neill n-are decât să-şi facă de cap cu 
cine vrea. 

- Calmează-te! Gibsie a ridicat mâinile. Tot ce spun este 
că n-ar fi mare brânză dacă ţi-ar plăcea de ea. 

- Nu începe cu asta! 

- Este firesc să fii atras de o fată frumoasă... 

- Încetează! 

- Nimănui nu i-ar păsa dacă ai invita-o în oraş. 

- Serios. la o pauză! 

— Şi ea se uită după tine, să ştii. 

- Taci din gură, Gibsie! 

- Am văzut că face asta. 

- Taci din gură, Gibsie! 

- Pe holuri şi... 

- Taci naibii din gură, Gibsie! 

- Bine, a pufnit el încruntat. Nu mai spun nimic. 

Am numărat în gând, întrebându-mă cât de mult putea 
Gibsie să-şi țină gura, dar am ajuns la şapte când a început 
din nou cu prostiile lui. 

- Cum te descurci cu ejaculatul? 

Mi-am întors brusc capul spre el. 

- Poftim? 

- Cu ejaculatul, a repetat Gibsie, cu faţa serioasă. Pari 
plin de o frustrare reprimată. Mă întreb dacă nu are 
cumva legătură cu scula ta. Te masturbezi, nu? Ştiu că ai 
stat pe bară o vreme când ţi-au tăiat scrotul, dar ţi se mai 
scoală, nu-i aşa? 


- Ce naiba? Am rămas mut de uimire. Tu chiar spui 
cuvintele astea? 

S-a uitat la mine cu o expresie de nerăbdare. 

Dumnezeule, vorbea serios! 

Şi aştepta un răspuns. 

Când Gibsie şi-a dat seama că nu aveam de gând să 
răspund, a continuat să bată câmpii. 

- Oh, prietene, s-a întâmplat înainte de operaţie, nu-i 
aşa? Mi-a aruncat o privire compătimitoare. Nu ţi-ai mai 
dat drumul de luni întregi. Nu e de mirare că eşti așa de 
supărat tot timpul, a mormăit Gibsie cu o încruntare 
îngrijorată. De-aia ți s-a sculat când s-a aplecat Shannon a 
ta şi ţi-a arătat o coapsă. Scula ta, săraca, trebuie să fi 
crezut că a venit Crăciunul. Cu un tremurat, a adăugat: 
Bietul de tine! 

- Nu am de gând să vorbesc despre asta cu tine, i-am 
spus când am intrat în clădirea principală. Sunt unele 
lucruri în viață pe care nu le împărtăşim, Gibs. 

- Păi, dă-mă în judecată pentru că îmi fac griji pentru 
prietenul meu cel mai bun, a răspuns el, luând-o la pas în 
acelaşi ritm cu mine. Hai, Johnny, am văzut, zise el, 
referindu-se la părțile mele reproducătoare mutilate. Poţi 
să vorbeşti cu mine. 

- Nu vreau să vorbesc cu tine, am răbufnit. Și 
niciodată despre asta. 

— Ştii ce dăunător poate să fie pentru testiculele tale să 
nu-ți dai drumul? a exclamat Gibsie, hotărând să mă mai 
tortureze. Chiar e foarte rău, Johnny. Am văzut un video 
pe internet. A fost mai mult decât tulburător. Testiculele 
tipului pur şi simplu s-au umflat până la punctul de a 
explo... 

- Încetează! am spus eu sugrumat. Te rog, oprește-te! 

- Bine. Mai răspunde-mi la o întrebare şi o las moartă! 
Făcându-mă să mă opresc, Gibsie şi-a pus mâinile pe 
umerii mei, m-a privit ţintă în ochi şi m-a întrebat: Îţi faci 
labă? 

Cu o încruntare, m-am izbit în pieptul lui şi am şuierat: 

- Du-te tu să-ţi faci labă! 


- Îmi fac! a rostit Gibsie printre dinţi, cu ochii mari. De 
trei ori pe zi. Tu poţi? 

- Da, n-am de gând să mai ascult asta, am anunţat, 
încercând cu disperare să-mi maschez panica în timp ce 
îmi dansau prin minte imagini cu scroturi care explodau. 

Întorcându-mă, am traversat coridorul până la intrare. 

Mă duceam naibii acasă. 

Ca să scap de bolnavul mintal care era prietenul meu cel 
mai bun. 

Şi să-mi verific testiculele. 

- Mai bine afară decât înăuntru, băiete! a strigat Gibsie 
în urma mea. Repetiţia e mama învăţăturii. Să-mi spui 
cum merge! 


CAPITOLUL 8 


Diaree explozivă 


Shannon 


Sâmbătă a fost ziua mea preferată din săptămână dintr- 
o mulțime de motive. 

Mai întâi, a fost prima zi de weekend şi cea mai 
îndepărtată de luni. 

În al doilea rând, nu aveam şcoală. 

În al treilea rând şi cel mai important, era zi de GAA. 

Joey, Ollie şi Tadhg erau mai mereu plecaţi de acasă cea 
mai mare parte din ziua de sâmbătă, fiind ocupați cu 
antrenamente şi meciuri. 

Din fericire, însemna că şi tata era plecat, participând la 
activități care nu aveau legătură cu consumul de alcool. 

Sâmbăta asta era mai bună decât majoritatea nu numai 
pentru că tata era plecat de acasă toată ziua cu băieţii, dar 
rămânea peste noapte la o petrecere a burlacilor 
organizată în Waterford pentru prietenul lui. 

Știind toate astea şi cu permisiunea mamei, am acceptat 
să mă duc la Claire sâmbătă după-amiază ca să-mi petrec 
timpul cu ea şi cu Lizzie. 

Mi-am terminat toate treburile până la ora 15.00, adică 
am făcut curat în casă de sus până jos, am pus maşina de 
spălat de vreo şase ori şi am pregătit cina. 

Şi chiar dacă aproape mi-a stat inima în loc când fratele 
ci, Hughie, a venit cu iubita lui ca să mă ia, am reuşit să 
mă adun, să urc pe bancheta din spate şi să accept să mă 
ducă până la ei acasă. 

Toată seara ne-am îndopat cu prostii, ne-am uitat la 
reluări din Ruleta destinului şi am bârfit despre toate 
aiurelile. 

A fost cea mai frumoasă sâmbătă din ultimii ani. 


La ora 19.00, eram plină până la refuz şi zăceam în patul 
lui Claire, suferind de pe urma unui exces de zahăr şi o 
ascultam pe Lizzie spunând cât îl dispreţuia pe Pierce. 

- Nu știu ce am văzut la el, a mormăit ea pentru a suta 
oară. Dar, orice ar fi fost, nu a meritat să-mi pierd 
virginitatea. 

- Nu te cred! a strigat Claire, sărind de pe picioarele 
mele ca să se uite uluită la Lizzie. Ai făcut sex cu Pierce? 

- Nu mai eşti virgină, Lizzie? Am rămas cu gura 
căscată. Dar ai doar 16 ani. 

- Nu-mi arunca privirea aia, a mormăit ea, doar pentru 
că n-ai văzut niciodată în viața ta un penis. 

- Eu n-am văzut, a spus Claire, ridicând mâna. Nici 
măcar un pic. 

- Nici eu, am recunoscut sincer, clătinând din cap. Nici 
măcar nu am sărutat un băiat. 

- E trist, Shan, a răspuns Lizzie. 

M-am făcut roşie ca sfecla. 

- Nu fi nemernică! a glumit Claire. Povesteşte-ne! 

Lizzie a ridicat din umeri. 

- Ce e de spus? 

- Când s-a întâmplat? am întrebat. 

- Joi. 

- Şi nu te-ai gândit să ne spui? a chițăit Claire. Doamne, 
Liz, am fost la şcoală cu tine toată ziua de vineri şi n-ai 
suflat o vorbă! 

Lizzie a ridicat din umeri, dar nu a răspuns. 

Eu şi Claire ne-am uitat una la cealaltă înainte ca ea să 
întrebe: 

- Unde s-a întâmplat? 

- În mașina lui. 

- Uf! am gemut amândouă solidare. 

Nici o fată nu-şi dorea ca prima dată să i se întâmple pe 
bancheta din spate a unei mașini. 

- Unde? 

- Pe terenurile GAA. 

- Uf! am răspuns iar în cor. 


- Da, a spus Lizzie afectată. Şi vorba aceea, fetelor, nu 
renunțaţi la ea. Lăsându-se pe o pernă, Lizzie s-a sprijinit 
cu spatele de tăblie și şi-a ridicat revista înainte de a 
adăuga: Doare, e dezamăgitor, iese cu sânge, iar băiatul se 
transformă într-un fel de sondă. 

— Fl s-a despărţit de tine? am întrebat cu sufletul la gură. 

- Îi sparg faţa! a şuierat Claire. 

- Nu, a răspuns Lizzie. Dar de atunci s-a purtat foarte 
distant. 

- Ce nemernic! a mârâit Claire. 

- Da, a încuviinţat Lizzie. 

- Te-a durut foarte tare? am întrebat curioasă. 

- De parcă ţi s-ar înfige un vătrai încins în vagin, a 
răspuns ea. 

Eu şi Claire am tresărit înțelegătoare. 

- Te simţi bine? am întrebat, simțind un val profund de 
empatie pentru prietena mea. 

Lizzie era tare ca piatra şi rareori dezvăluia un dram de 
emoție, dar acum vorbeam despre un lucru important 
pentru orice fată. 

- Sunt mereu bine, Shan, a venit răspunsul ei tăios. 

- Vezi, tocmai de aia nu o să las nimic să se apropie de 
zonele mele intime, a declarat Claire cu o tresărire, 
lăsându-se înapoi şi sprijinindu-şi capul pe picioarele 
mele. Cred că aş muri dacă aş vedea un penis venind spre 
mine. 

- Claire, am chicotit eu. Încetează! 

- Vorbeşte serios, m-a informat Lizzie. Îi este frică. 

- E adevărat, a spus Claire fără nici o urmă de jenă. M- 
am sărutat doar cu un băiat... cu Jamie Kelleher. Am ieșit 
şase săptămâni în anul doi, iar când a încercat să-mi tragă 
mâna spre partea din faţă a blugilor lui la discoteca şcolii, 
am tipat la el. 

- Nu te cred, am spus cu răsuflarea tăiată. 

- Oh, ba da, a răspuns Lizzie. Cât o ţineau plămânii. A 
făcut o scenă pe cinste la discotecă. 

- Am intrat în panică, s-a apărat Claire cu un zâmbet 
larg şi sfios. Nu voiam să-i ating penisul. 


- Ce s-a întâmplat? 

- Mi-a spus că sunt o căţea frigidă și s-a despărţit de 
mine acolo, pe ringul de dans, în faţa întregii școli, a 
răspuns ea. 

- Ce pramatie! m-am răstit eu. 

- Nu-i nimic, a intervenit Lizzie. Claire i-a venit de hac, 
nu-i aşa? 

- Nu intenţionat, s-a împotrivit ea. 

- Oh, hai! Lizzie şi-a dat ochii peste cap. Ştiai exact ce o 
să-i facă atunci când te-ai dus să plângi la el. 

- La cine? am întrebat. Ce ai făcut? 

Lizzie a zâmbit cu un aer de superioritate. 

- S-a dus fuguțţa la protectorul ei din umbră. 

Mi-am arcuit o sprânceană. 

- La cine? 

- La Gibsie, a completat Lizzie. 

- Oh, Doamne! Mi s-au luminat ochii. Şi el ce a făcut? 

- Ce crezi că a făcut? a răspuns Lizzie. A sărit să-i apere 
onoarea. 

- Nu te cred! 

- Ba da, a ciripit veselă Claire. 

- I-a spart nasul lui Jamie, a adăugat Lizzie. 

Claire a oftat fericită. 

- A fost epic. 

- Puteai să vii la mine, a spus Lizzie. I-aș fi dat cu mare 
bucurie una între picioare nemernicului... 

Uşa de la camera lui Claire s-a deschis brusc, luându-ne 
prin surprindere pe toate trei. 

- Dumnezeule! a ţipat Claire, aruncând o pernă în 
băiatul înalt şi blond care îi invadase intimitatea. 

- Am o problemă! a anunţat Gibsie, prinzând perna din 
zbor. 

— Gerard! a şuierat Claire, încruntându-se. Ai auzit 
vreodată că la uşă se bate înainte de a intra? 

- Nu e timp, a răspuns el. Am nevoie de ajutorul tău, 
iubito. 

- Nu sunt iubita ta, a mormăit Claire şi a mai aruncat o 
pernă în direcţia lui. Dacă mă găseai goală aici? 


- Muream fericit, a răspuns el în timp ce a doua pernă 
s-a izbit în pieptul lui. Motanul. 

Ea s-a încruntat. 

- Brian? 

- Ţi-ai numit motanul Brian? am chicotit eu. 

- Nu e motanul meu, a răspuns Gibsie. Nici nu-mi plac 
pisicile. 

M-am încruntat. 

- Atunci al cui este? 

- Al mamei, a răspuns Gibsie. Fl este mândria şi 
bucuria ei. S-a întors spre Claire şi a spus: A mai avut un 
episod. 

- Încă unul? Coborând repede din pat, ea şi-a ajustat 
pantalonii scurți de pijama şi s-a apropiat de el. Unde? 

- Hm... 

Ridicând sfios din umeri, Gibsie a făcut semn spre ușă. 

- E la mine acasă? a strigat Claire. 

- Ce caută motanul tău în casa ei? 

Lizzie a rostit întrebarea care plutea în mintea tuturor. 

- Nu se simţea bine, a răspuns Gibsie. L-am scos la 
plimbare. 

- Ţi-ai scos motanul la plimbare? Lizzie a clătinat din 
cap. Băiatul ăsta trebuie internat undeva. 

- Nu este chiar atât de ciudat, a pufnit el defensiv. 
Locuiesc peste drum. 

- L-ai pus în lesă? 

- Evident. Gibsie s-a uitat la ea de parcă ar fi fost cel 
mai stupid lucru auzit vreodată. Cum altfel trebuia să-l 
plimb până aici? 

Lizzie a clătinat din cap. 

- Atunci rămân la părerea mea de mai devreme. 

- Uau, eşti pusă numai pe glume, nu-i aşa? a răspuns 
Gibsie sarcastic. Pierce este un băiat norocos. 

Lizzie i-a răspuns ridicând degetul din mijloc. 

- Concentrează-te, s-a răstit Claire, pocnind din degete 
în faţa lui Gibsie. Unde este acum? 

- În baia ta. Făcând o grimasă, a adăugat: A avut un 
accident. 


- Ce fel de accident? a mârâit Claire. 

Fl a ridicat sfios din umeri. 

- De genul diaree explozivă? 

- Gerard! a ţipat Claire, dându-i una în bicepșii uriași. 
Ultima dată ţi-am spus să nu-l mai aduci aici. 

- Îmi făceam griji, a gemut el, frecându-și braţul. Îmi 
pare rău. Dar trebuie să mă ajuţi. 

- Roagă-l pe Hughie să te ajute, a mârâit ea, punându-și 
mâinile în şolduri. M-am săturat să te salvez. 

- Nu pot, a oftat el. O lasă pe Katie acasă şi se duce să-i 
ia pe băieţi înainte să ieşim în oraş. 

- Şi atunci tu ce mai cauţi aici? a întrebat Lizzie în 
glumă, răsfoind o revistă. 

- Hei, am avertizat-o încet, dându-i un ghiont în coaste. 
Nu fi răutăcioasă! 

- Uf! a mârâit Claire în timp ce a ieșit din cameră cu 
Gibsie după ea. 

- Băiatul ăsta e un idiot, a mormăit Lizzie, fără să ridice 
privirea din pagină. Prietena noastră s-a îndrăgostit de un 
idiot de mare clasă. 

- Nu e chiar atât de rău, i-am răspuns şi apoi am revenit 
iute asupra cuvintelor ei. Stai! Crezi că este îndrăgostită de 
Gibsie? 

Lizzie s-a uitat la mine. 

- Nu e evident? m-a întrebat ea. Ce fată sănătoasă la cap 
suportă ani de flirt şi de chinuri dacă nu are sentimente 
serioase pentru el? 

- Gerard! a ţipat Claire din răsputeri, distrăgându-ne 
amândurora atenţia. Pisica ta îşi face nevoile în cada mea! 

- Ştiu, a gemut Gibsie zgomotos. Miroase atât de rău şi 
nu se mai oprește. 

- Trebuie să văd asta, am chicotit eu, coborând din pat. 
Vii? 

Lizzie a clătinat din cap. 

- Nu. Am văzut din bufoneriile lor cât să-mi ajungă o 
viaţă, mulţumesc frumos. 

Clătinând din cap, am ieşit în grabă din dormitor și am 
traversat holul, ajungând în ușa băii pentru a vedea o 


pisică persană uriaşă, albă ca zăpada, care stătea pe 
marginea căzii familiei Biggs. 

Din prag, am urmărit interacțiunea lor ciudată cu o 
mână la gură, parţial din cauza mirosului, dar mai ales 
pentru că era atât de amuzant. 

- Brian! a urlat Gibsie. Ce naiba se întâmplă cu tine? A 
deschis apa și a apucat capul de duş. Doamne, e cel mai 
groaznic miros pe care l-am simţit vreodată în viața mea! 

- Da, știu, Gerard, a şuierat Claire, acoperindu-şi nasul 
şi gura cu mâna în timp ce cu cealaltă turna clor în cadă. Îl 
simt şi eu, să ştii. 

- A făcut asta intenționat, i-a spus el pe un ton 
acuzator. Pentru că l-am scos din camera mea aseară. Mă 
pedepsește. 

- Se uită urât la tine, i-a spus ea. 

- Ştiu. Gibsie s-a cutremurat. L-am luat şi l-am dus în 
debara. 

- Acum se uită la mine, a scâncit Claire, îndepărtându- 
se de pisică. 

- Încearcă să te intimideze, scumpo, a încercat Gibsie să 
o convingă. Nu-l privi în ochi. 

- Dumnezeule, e mai înfricoşător decât domnul 
Mulcahy! a gemut Claire, făcându-se mică în spatele 
corpului uriaş al lui Gibsie. 

- Trebuie doar să vii din spatele lui şi să-l iei în braţe, a 
instruit-o el în timp ce ţinea furtunul de duş în faţa lor ca 
pe o armă. Fereşte-te de el, ţine-l la distanţă de corpul tău 
şi ia-o la fugă! 

- Nu-l ridic eu, Gerard, a şuierat Claire, cu ochii mari. 
Zici că mai are un pic şi sare să mă omoare. 

- Te apăr eu, a jurat el curajos. 

- 'Ţi-e frică de el! 

- Bine, ţine asta, a mormăit el, întinzând furtunul spre 
prietena mea. Îi vin eu de hac. 

- Crezi că ar trebui să-l spălăm cu furtunul? l-a întrebat 
Claire. Are caca peste tot pe blană. 

- La naiba, în nici un caz! a exclamat Gibsie. Ultima 
dată când am încercat să-l curăţ la fund, m-a nenorocit. 


Am râs în hohote. 

- Nu e deloc amuzant, Shannon, a mormăit Gibsie, 
surprinzându-mă că îşi amintea numele meu. Din cauza 
lui a trebuit să-mi fac vaccin antitetanos. 

- Îmi pare rău, am râs eu pe înfundate, acoperindu-mi 
gura cu o mână. Nu râd de tine, serios, am chicotit. Mai 
mult de situație. Studiind felina blănoasă, am adăugat: 
Seamănă cu pisica inspectorului Gadget. 

- Da, sigur e la fel de malefic, a răspuns Gibsie. Uneori, 
mă trezesc noaptea şi îl găsesc pe patul meu, cu ochii ăștia 
malefici ațintiţi spre mine. A clătinat din cap. Nu trebuia 
să-l sterilizăm. De atunci e în pasa asta ucigaşă. Aveam o 
viaţă mai uşoară dacă îl lăsam pe bietul ticălos să-şi 
păstreze bărbăţia. 

- Hai, Gerard, a încercat Claire să-l susţină, 
împingându-l pe Gibsie spre cadă. Poţi să faci asta. Am 
toată încrederea în tine. 

- Ah, la naiba, bine! Bine! Cu braţele întinse, Gibsie se 
îndreptă spre pisică. Hai, pis-pis, a căutat să-l convingă, 
întinzându-se peste cadă ca să-l ia în braţe. Ce pisicuță 
cuminte, chiar aşa... Îmi plac pisicuţele la nebunie, chiar 
îmi plac... Nu-ţi fac nimic... Ah! 

Brian şi-a arătat colții şi i-a dat o labă lui Gibsie, care, la 
rândul lui, a țipat mai ceva ca o fată şi s-a ascuns în spatele 
lui Claire. 

- O pisicuţă al naibii de rea, a spus el înfundat, trăgând- 
o pe Claire departe de motanul care sâsâia şi scuipa spre 
amândoi. M-a înhăţat, nu? a întrebat el, băgându-şi mâna 
în faţa ei. Simt că m-a înhățat. 

- Nu ştiu! a ţipat Claire, împingându-i pe amândoi în 
colțul băii. Dar chiar o urăsc pe pisica ta, a spus ea 
încordată, făcându-se mică sub braţul lui. 

- Lăsaţi-mă să vă ajut, m-am oferit eu, păşind în zona 
de pericol. 

Înăbuşindu-mi râsul, am tras un prosop de pe suport şi 
m-am apropiat prudent. 

- Nu face asta, Shannon! m-a avertizat Gibsie în timp ce 
el şi Claire se agățau unul de celălalt, ascunzându-se de 


pisică. E un nemernic cu porniri violente. 

- Nu e adevărat, am spus, ghemuindu-mă în fața căzii, 
cu ochii aţintiți spre impresionanta, chiar dacă 
înfricoşătoarea pisică. Nu eşti un nemernic, nu-i aşa, 
Brian? am întrebat în timp ce am întins mâna și l-am 
mângâiat pe cap pe Brian. 

În mod surprinzător, m-a lăsat să-l mângâi fără să se 
agite. 

- Miau, a miorlăit el răgușit, trăgându-se în spate. 

- Nu s-a întâmplat nimic, l-am liniștit eu, mângâindu-l 
cu blândeţe. Eşti bine. 

- Doamne sfinte, a spus Gibsie cu respiraţia tăiată. Fata 
ta zici că e îmblânzitorul de pisici. 

- Shannon! a ţipat Claire. Te rog să ai grijă! E 
ranchiunos. Poate să te atace într-o fracțiune de secundă. 

- Da, Shannon, a încuviințat Gibsie. Ai mare grijă. 
Numai pe mama şi pe Kav îi lasă să-l țină în braţe. Este 
foarte periculos. 

- Gata, gata, nu ţipaţi, i-am avertizat când Brian a 
început să se înfoaie din nou. Voi îl speriaţi, le-am 
explicat. Vă simte anxietatea, iar asta îl face să atace. 

Am stat acolo câteva minute, doar mângâindu-i faţa și 
urechile până când m-am întins şi l-am luat în braţe. 

- Ce băiat bun, l-am alintat eu cu dragoste, ținându-l la 
piept. 

Din fericire, am fost răsplătită cu un tors tărăgănat. 

Am aruncat o privire spre Gibsie şi l-am întrebat: 

— Cât de departe stai? 

- Chiar peste drum, a răspuns Gibsie. 

- Bine. Am continuat să-l mângâi pe Brian. Vrei să-l 
duc până la tine acasă? 

Fl a încuviinţat din cap recunoscător. 

Am plecat uşor capul spre ușă şi i-am spus: 

- Ia-o înainte! 

Gibsie a luat-o înainte valvârtej, păstrând o distanță 
mare între noi. 

Atentă să nu supăr pisica din braţele mele, am ieşit din 
casa elegantă a familiei Biggs şi am trecut strada spre altă 


proprietate impresionantă cu trei etaje. 

- Eşti o salvatoare de vieţi, micuță Shannon, a anunţat 
Gibsie când Brian a ajuns în siguranţă la el acasă. Serios. 

- Cu plăcere, i-am răspuns, simţindu-mă timidă după 
ce îmi încheiasem misiunea și rămăsesem singură cu un 
om pe care aproape că nu-l cunoşteam. N-a fost mare 
lucru. 

- A fost pentru mine, a chicotit Gibsie în timp ce a 
încuiat uşa din faţă şi a vârât cheia în buzunarul de la 
blugi. Ies în seara asta să beau ceva de ziua mea şi tocmai 
m-ai salvat ca să nu plec plin de zgârieturi peste tot. 

- E ziua ta? l-am întrebat, mergând în pas cu el în timp 
ce traversam strada liniştită înapoi spre casa lui Claire. 
Azi? 

- Da. Gibsie a zâmbit larg. Împlinesc 17 ani. 

- Ei bine, la mulţi ani de 17 ani, am răspuns. Sper să 
aveţi o seară grozavă. 

- Ah, ies la o băută cuminte cu băieţii, a explicat el în 
timp ce a luat-o pe poteca din grădină. Marea petrecere o 
să aibă loc la sfârşit de mai. 

- Ce se întâmplă în mai? 

- Prietenul meu cel mai bun împlineşte 18 ani, mi-a 
spus. Zâmbind cu subînţeles, a adăugat: Îl cunoşti, nu-i 
aşa? Johnny Kavanagh? 

- Oh! Faţa mea a căpătat o nuanţă de roşu aprins la 
menţionarea numelui lui Johnny. Da, ne-am cunoscut. 

- O să fie convocat până atunci, a adăugat Gibsie cu 
mândrie. O să avem o petrecere dublă şi o să ne facem de 
cap în noaptea aia. 

Convocarea? 

Ce convocare? 

Am vrut să-l întreb, dar m-am abținut, ştiind că nu mi- 
ar fi folosit la nimic să ştiu. 

Nu aveam nevoie de alte gânduri obsedate de Johnny în 
mintea mea, care era deja plină de el. 

- Iese cu noi în seara asta, a continuat să sporovăiască 
Gibsie mai departe, indiferent la îmbujorarea din obrajii 
mei. Ceea ce este o minune, având în vedere că nu iese 


niciodată cu noi. A deschis uşa din faţă a casei soților 
Biggs şi mi-a făcut semn să intru prima. De fapt, Hughie 
se duce să-i recupereze pe Kav şi Feely după ce o lasă pe 
Katie acasă. Aruncând o privire spre ceasul agăţat în 
bucătărie, a adăugat: O să ajungă în câteva clipe. Ar trebui 
să aştepţi prin zonă şi să-l saluţi. Făcându-mi cu ochiul, a 
adăugat: Pun pariu că s-ar bucura să te vadă! 

Mă tachina? 

Nu credeam. 

Dar sigur părea că se agita. 

Pur şi simplu, nu eram sigură dacă o făcea sau nu de 
dragul meu. 

În orice caz, nu aveam de gând să salut pe nimeni. 

- Nu, e în regulă, am mormăit, simțind fiecare gram de 
sânge cum îmi lua faţa cu asalt. Mă aşteaptă fetele. 

- Cum vrei, micuță Shannon, a chicotit Gibsie. 

- La mulți ani! Făcându-i un semn cu mâna, am dat să 
urc scările. Seară frumoasă! 

- O să fie! a strigat el după mine. 

Nu a trebuit să mă întorc ca să-mi dau seama că 
zâmbea. O auzeam în vocea lui. 


CAPITOLUL 9 


Zile de naștere și pahare sparte 
Johnny 


Puburile şi barurile erau o ispită de care am încercat să 
stau cât mai departe cu putinţă. 

Cu programul meu de antrenament, nu-mi puteam 
permite să pierd vremea așa cum făceau prietenii mei. 

Alcoolul nu făcea parte din dieta mea şi eram mereu 
apatic câteva zile după ce beam. 

Totuşi, în seara asta era aniversarea de 17 ani a lui 
Gibsie, aşa că, după o ploaie de telefoane şi mesaje 
neîncetate, am cedat şi am acceptat să sărbătoresc cu el şi 
câţiva colegi de echipă la Biddies. 

Biddies? era barul nostru din oraș şi, spre deosebire de 
ce transmitea numele, avea un aer foarte modern, cu tot 
felul de oameni de-ai locului care pierdeau vremea la bar. 

În timpul zilei, Biddies servea cea mai bună mâncare 
din oraş, iar seara se transforma într-un pub pentru 
generația mai tânără. 

Mâncam adesea acolo când nu erau ai mei acasă. 
Coproprietarul şi bucătarul-şef, Liam, era un tip cu 
adevărat de treabă, care nu avea nici o problemă să-mi 
satisfacă nevoile alimentare. Era singurul loc din oraş în 
care ştiam că mi se putea garanta o mâncare curată. 

Cât despre ieşiri, nu beam acolo foarte des, Gibsie era 
mai degrabă expertul în domeniu, dar când se întâmpla să 
ies, ni se garanta că aveam să fim serviţi şi că aveam să 
plecăm de acolo criță. 

Era o idee proastă, din moment ce aveam amândoi un 
meci cu clubul a doua zi dimineață, dar Gibsie ne 
justificase nesăbuinţa repetând la nesfârșit că omul face 17 
ani doar o dată. 


Ceea ce era adevărat. 

Doar că pentru mine nu era fel de uşor. 

Băieţii n-aveau decât să-şi facă de cap într-o noapte şi să 
o ia razna dacă voiau. 

Nimeni, în afară de mamele lor, nu avea să îi judece a 
doua zi. 

Dar, dacă mă făceam eu praf, numele meu era 
împroşcat cu noroi în piaţa publică, şefii din rugby mă 
luau în vizor, iar poziţia mea în Academie risca să fie pusă 
în pericol. 

Un lucru care înrăutățea seara asta din mai multe 
motive. 

Primul era că aveam 17 ani şi cedasem presiunii 
neobosite a lui Gibsie, bând până ce am uitat de mine, cot 
la cot cu el. 

Iar în al doilea rând, Bella era acolo. 

Ambele erau lucruri foarte rele, cu un posibil final 
dezastruos. 

În câteva minute de la sosirea mea în Biddies, a devenit 
mai mult decât limpede că Cormac nu era prioritatea 
principală a Bellei. În momentul în care m-am așezat la 
masă cu băieţii, a venit ţintă la mine, mi s-a așezat în poală 
şi nu s-a mai ridicat de atunci. 

Mi-am petrecut cea mai mare parte a serii încercând să 
nu mă uit la fusta scurtă pe care o purta și la șnurul de 
dantelă neagră care i se întrezărea între coapse de fiecare 
dată când se apleca peste masă ca să spună ceva la ureche 
unei prietene. 

Mă durea fizic. 

Nu pentru că aş fi avut o reacție emoțională faţă de ea 
sau ceva de genul ăsta, ci pentru că mă dureau testiculele. 

Nu însemna că Bella nu ar fi fost o fată atrăgătoare. 

Trebuia să recunosc că probabil era cea mai frumoasă 
fată din bar. 

Cu părul negru tuns bob, un corp înalt cu forme și o 
pereche superbă de sâni, chiar era o frumuseţe. 

Problema era că eu o terminasem cu ea. 


Trecusem peste orice naiba ar fi fost între noi - şi asta 
de multă vreme. 

Şi nu eram interesat să dau înapoi ca să mai încercăm o 
dată. 

Pentru ea nu părea să existe nici o diferență pentru că 
era ca un câine cu un os. 

Eu fiind osul. 

Nici nu mai ştiam de câte ori m-am dus la bar să-mi 
mai iau un pahar, doar ca să mă aşez pe un loc departe de 
ea. 

Nu a mers. 

Fundul ei părea să găsească mereu drumul înapoi în 
poala mea şi am ajuns să mă îmbăt mai repede decât de 
obicei. 

Nici un „nu“, „nu în seara asta“ sau „niciodată“ nu 
părea să facă vreo diferenţă. 

Nu a vrut nici în ruptul capului să mă lase în pace. 
Totuşi, nu voiam să o fac de râs ori să o rănesc. 

Nu eram chiar un nesimţit. 

Motiv pentru care toleram mizeria asta. 

Pe la 1.30, mi se învârtea capul, alcoolul din vene, 
amestecat cu medicamentele puternice pe care încă le 


luam, făcându-mă să fiu stângaci şi lipsit de coordonare. 

Într-o notă mai pozitivă, nu mă mai durea nimic. 

Nu mai simţeam nimic. 

Minunat. 

- Vrei să mergem în altă parte? mi-a spus Bella cu un 
glas mieros, aplecându-se spre urechea mea. Strecurându- 
şi mâna prin cămaşa mea descheiată, şi-a trecut degetele 
peste claviculă. Într-un loc mai intim? 

- Nu. 

Clătinând din cap, i-am dat mâna laoparte - cea care 
urca alene pe brațul meu - şi m-am întins după vodca cu 
Red Bull, la care trecusem după opt halbe de bere. 

Mişcările îmi erau neîndemânatice, vărsând băutură 
peste marginea paharului, stropi care au aterizat pe blugi. 

Toată noaptea încercase să mă sărute şi să mă mângâie 
şi toată noaptea întorsesem capul şi îi dădusem peste 


mâinile hoinare. 

Nu eram genul care să-şi arate afecțiunea în public, iar 
ea ştia asta. 

Să-mi stea aşa în poală nu era un lucru pe care l-aş fi 
tolerat într-o noapte normală, când eram în relaţii bune, 
singurul motiv pentru care nu fusese izgonită din poala 
mea până acum fiind că eram beat ca naiba şi nu voiam să 
o arunc cumva aiurea pe podea şi să-i fac vreun rău. 

Dar nu-mi plăcea deloc. 

Beat sau nu, nu apreciam insistența asta lacrimogenă. 

- Haide, frumuşelule! Neperturbată de acţiunile mele, 
Bella şi-a întins din nou mâna spre gulerul cămășii. Ne- 
am putea oricând duce la mașină, nu-i aşa? a sugerat ea, 
deschizând încă un nasture. 

Era probabil al patrulea pe care reușise să-l descheie. 

- Nu, Bella, am mormăit, rostindu-mi cuvintele cu o 
voce neclară. Încetează! I-am prins mâna de pe cămaşă şi 
i-am pus-o înapoi în poală. N-am chef de asta! 

- Te fac eu să-ți vină cheful, m-a tachinat ea, 
îndreptându-şi mâna spre catarama de la curea. 

- Încetează! I-am prins mâna și i-am aşezat-o hotărât în 
poală. lar. Încă mă recuperez... Iar între noi s-a terminat. 

- Oh, chiar așa? Şi-a strecurat mâna în cămaşa mea, 
ignorând partea în care îi spusesem că am terminat-o. Pot 
să schimb şi asta. 

- Nu. I-am îndepărtat cealaltă mână de pe prohab, 
gemând de durere când m-a cuprins hotărâtă în mână. 
Bella, încetează! M-am oprit ca să mă scutur de mâna care 
se încolăcea în jurul gâtului meu. Te rog, oprește-te! 

Dumnezeule, dacă eu aș fi continuat să o ating pe ea 
după ce îmi spunea să mă opresc, ar fi ieșit un război! 

Standarde duble. 

- Să mă opresc? s-a răstit Bella, uitându-se urât la mine. 

- Da. Punându-i mâna înapoi pe coapsă, m-am tras de 
sub ea. Sunt obosit. 

- Tu eşti mereu obosit, Johnny! a răbufnit. Și nu mai ai 
chef de nimic niciodată. 


„Mă întreb oare de ce naiba?“, mi-am spus în sinea mea, 
dar nu m-am sinchisit să-i răspund. 

Eram atent la ce cuvinte rosteam în preajma fetelor. 

Puteau fi — şi erau -— interpretate greşit în avantajul ei. 

Indiferent cât eram de beat, îmi aminteam întocmai ce 
fusesem învăţat la Academie, iar această fată nu avea să 
mă scoată din sărite. 

„Nu în seara asta, Satană!“ 

Ridicând din umeri, am aruncat o privire tulbure în 
jurul mesei noastre. 

Prietenii noştri ne urmăreau. 

Deloc surprinzător. 

Privirea mi-a aterizat pe Gibsie şi i-am transmis cât am 
putut de bine un „Eşti un nemernic“. 

Grimasa cu care mi-a răspuns era plină de regret. 

- Nu mă ignora când vorbesc cu tine, mi-a poruncit 
Bella pe un ton ascuţit, lăsându-mă să înţeleg, chiar şi în 
starea mea de ebrietate, că era într-o dispoziție mai 
proastă. 

- Nu te ignor, i-am răspuns, încercând să rămân calm 
în toată confuzia. 

- Ba da, a şuierat ea printre dinţi, ridicând vocea. Mă 
ignori! 

- Ba nu, Bella. Am scos un oftat obosit. Nu te ignor. 

- Bine. Cuprinzându-mi fața între mâini, Bella m-a tras 
spre faţa ei şi şi-a apăsat gura pe a mea. Atunci 
demonstrează-mi, a mârâit ea înainte de a-mi zdrobi 
buzele cu ale ei. 

Din cauza alcoolului care îmi curgea prin vene, mi-a 
luat câteva secunde ca să-mi dau seama ce se întâmpla. 

Limba ei alunecând peste buzele mele s-a simţit de 
parcă cineva ar fi aruncat apă peste mine. 

Mi-am smucit capul, dar mă apucase prea strâns de păr, 
ținându-mi buzele lipite de ale ei. 

Simţind cum îmi ieşeam din fire, m-am ridicat brusc, 
lovindu-mă de masă și, din fericire, eliberându-mă de 
strânsoarea ei. 


Băuturile au ajuns pe podea, fiind cioburi peste tot în 
jurul nostru şi atrăgând atenţia tuturor celor din bar spre 
masa noastră. 

- Ce naiba, Johnny! a ţipat Bella, ridicând o privire 
încruntată de pe scaunul ei. Care e problema ta? 

- Când spun nu, am mârâit eu, ştergându-mă la gură în 
timp ce m-am uitat urât la ea, înseamnă Nu, fir-ar să fie! 

- Voiam doar să mă săruţi, a urlat ea. Îți cer prea mult? 

- Nu vreau să te sărut! am răcnit eu, pierzându-mi 
controlul. Nu vreau să-ţi simt gura pe a mea. Nu vreau să- 
ți simt mâinile pe corpul meu. Pentru că nu te vreau pe 
tine! 

Mi-am regretat imediat cuvintele. 

Dar era prea târziu. 

Bella a izbucnit în plâns şi, bineînţeles, eu am fost 
ticălosul care a făcut-o să plângă. 

Cu privirile urâte ale câtorva fete de la masă, toate 
îndreptate spre mine, am încheiat seara asta. 

Scoţând un mârâit înfundat, mi-am trecut mâna prin 
păr şi am luat-o împleticit spre barmaniţă, care a trecut pe 
lângă mine cu o mătură şi un făraş. 

Ieșind afară, mi-am scos telefonul din buzunarul de la 
blugi şi am chemat un taxi, ușurat ca naiba când vocea de 
la celălalt capăt mi-a spus „Cinci minute“. 

Aveam nevoie să plec de acolo cât mai departe de 
deciziile mele proaste. 

Cea mai proastă fiind fata aia afurisită şi periculoasă cu 
care mă încurcasem. 

În clipa aia, m-am bucurat că trupul îmi era suferind. 

M-am bucurat că nu mai putusem să fac sex de la 
Halloween. 

Soarta poate? 

Fără ca scula mea să-mi orbească abilitatea de a face 
alegeri potrivite în loc să vadă numai fete, reuşisem să trec 
dincolo de masca Bellei. 

Şi nu exista nimic frumos acolo. 

Gândul că preferam să mi se jupoaie pielea de pe mine 
decât să o mai ating vreodată mi-a oferit un fel de linişte. 


„Niciodată, Johnny!“ 

„Dar absolut niciodată, prietene!“ 

Rezemat de peretele barului, mi-am lăsat gândurile să 
alunece în voie la ochii aceia singuratici. 

Voiam să văd acei ochi. 

Şi pe fata care îi avea. 

Alcoolul care îmi curgea prin vene mi-a blocat 
conştiinţa, fiindu-mi mai uşor să mă las cuprins de obsesia 
mea pentru Shannon Lynch fără să mă simt ca naiba. 

A doua zi, când aveam să mă trezesc cu capul limpede, 
urma să simt, fără îndoială, fiecare gând îndărătnic, dar 
deocamdată, ducând lipsă de orice busolă morală, mi-am 
permis să-mi explorez toate fanteziile cu lux de detalii şi în 
culori intense. 

Era frumos. 

Era frumos să mă gândesc la ea. 

Era al naibii de frumoasă. 

Vocea ei. 

Părul ei. 

Parfumul ei. 

Felul în care vorbea. 

Fiecare părticică din ea. 

Eram cufundat în gânduri, reflectând cât de diferit ar fi 
fost dacă Shannon ar fi fost cea care să-şi apese gura peste 
a mea, când claxonul taxiului m-a readus la realitate. 

- Johnny, prietene, a strigat spre mine pe un ton fericit 
şoferul de taxi, al cărui nume părea că nu mi-l aminteam 
niciodată. Cum merge treaba? 

Ca să fiu sincer, în rarele ocazii în care ni se 
intersectaseră drumurile, fusesem beat criță. 

- Amicul tău nu e cu tine în seara asta? 

Prin amic se referea la Gibsie. 

Pentru că Gibsie era de obicei creierul din spatele 
deciziilor îngrozitoare precum cea pe care o luasem în 
seara asta. 

- E încă înăuntru, i-am explicat, folosindu-mi fiecare 
strop de concentrare ca să nu mă clatin când m-am 


îndepărtat de perete. Mulţumesc că ai venit atât de repede, 
omule! 

- De parcă te-aş lăsa aici, prietene, a chicotit el. Să nu 
uiţi de vechiul tău prieten, Paddy, când o să ajungi la oraș 
în marea ligă. 

Nu-mi aminteam acum de vechiul meu prieten Paddy, 
dar nu aveam de gând să-i spun asta. 

- Johnny, stai o clipă, amice! a strigat Hughie Biggs în 
timp ce s-a apropiat valvârtej de mine. Apucându-mă de 
braţ, m-a oprit brusc. Trebuie să ne iei cu tine. 

- Pe cine? am răspuns încet. Dacă vorbeşti despre fata 
aia nebună, las-o baltă, Hughie! Ea nu este 
responsabilitatea mea şi prefer mai degrabă să mi se taie 
penisul decât să mă întorc înăuntru şi să mai am de-a face 
cu ea. 

- Cine, Bella? Hughie s-a încruntat şi a clătinat din cap. 
Nu, prietene. Dă-o încolo! S-a întors deja la Cormac. El a 
stat ascuns toată noaptea în salon. Lașul n-a ieșit din 
ascunzătoare până ce n-ai plecat tu. M-a tras până la 
fereastră şi a arătat cu degetul înăuntru. Pe ei nu poţi să-i 
laşi aici. 

Privirea mi-a zburat de la Hughie la Gibsie, rezemat 
acum cu fața pe masă, sforăind de se zguduiau pereţii, la 
Patrick Feely, care era bruscat de una dintre prietenele 
Bellei, la Bella, care îl călărea pe Cormac Ryan, şi apoi din 
nou la Hughie. 

- De ce eu? am mormăit. 

- Pentru că suntem bebeluşii tăi, a anunţat Hughie, 
lăsându-şi greutatea pe mine. 

- Bebeluşii mei? am întrebat nedesluşit. Cum naiba să 
fiţi voi trei bebeluşii cuiva? 

- Tu eşti căpitanul nostru, a spus Hughie cu voce 
neclară. Suntem un fel de responsabilitate de-a ta. 

- Pe teren, afurisitule! 

- Hai, Cap, tu eşti cel cu casa goală. Ştii că mama lui 
Feely o să-şi iasă din minţi dacă îl vede că se întoarce acasă 
în starea asta, iar mama mea o să ne lase să dormim pe 


preş. Şi Gibs... A făcut semn cu degetul mare spre 
fereastră. Este ca un frate pentru tine, prietene. 

„Toate niște triste adevăruri.“ 

- Sunteţi o grămadă de fraieri, asta sunteţi, am mormăit 
înainte de a ceda. Bine. Mi-am trecut o mână prin păr şi 
am oftat. Adu-i aici! Plec acum. 

- Eşti o legendă, Kavanagh, m-a ridicat Hughie în slăvi 
în timp ce s-a întors cu paşi clătinaţi în bar ca să-i 
recupereze pe băieţi. 

Cu orice altă ocazie, m-aş fi oferit să-l ajut. Gibs era 
greu de controlat când se îmbăta, dar preferam mai 
degrabă să merg pe cărbuni încinşi decât să mă întorc 
înăuntru şi să mai dau ochii cu Bella. 

- Îmi pare rău pentru asta, Paddy, am bombănit, 
ducându-mă să mă sprijin de taxi cât aşteptam să iasă din 
bar cei trei nenorociți. Credeam că o fiu singur. 

- Nu-ţi face griji, prietene, a răspuns omul plinuţ. Orice 
prieten de-al lui Johnny Kavanagh este şi prietenul meu. 

- Da? Ei bine, prietenii mei sunt nişte idioţi, am 
recunoscut cu o ridicare din umeri. 

Și cât pe ce să vărs. 

În taxi... 

- Paddy... Scărpinându-mă la ceafă, m-am întors să mă 
uit la el, gândindu-mă la eventualele stricăciuni. 
Aminteşte-mi să-ţi dau câteva bilete la unul dintre 
meciurile noastre de acasă în vara asta, dacă te interesează. 

- Doamne, Johnny, vorbeşti serios? Ochii 
taximetristului s-au luminat. Aș fi încântat, băiete. Atât de 
încântat încât nici nu mai ştiu ce să zic. Mă uit la toate 
meciurile voastre. Chiar o pun pe fiica mea să mi le caute 
în transmisiune live pe cele care nu sunt difuzate la 
televizor. Îi spun mereu soției că tânărul Kavanagh este cel 
mai bun pe care l-am văzut vreodată într-un tricou 13 
verde. 

Am ridicat din umeri, ştiind că la 17 ani ar fi trebuit să 
fiu năucit dacă auzeam un bărbat de trei ori mai mare ca 
mine spunându-mi asemenea cuvinte de laudă, dar 


auzisem fix aceleaşi cuvinte de atâtea ori încât 
complimentul trecea pe lângă mine ca gâsca prin apă. 

- Apreciez susținerea, omule, i-am răspuns. Ai numărul 
meu de telefon în lista de apeluri. Doar trimite-mi un 
mesaj ca să nu uit, pentru că acum sunt beat ca naiba și nu 
o să-mi amintesc nici un cuvânt din dimineața asta. 

- Așa o să fac, a răspuns Paddy. Şi nu vreau să întrec 
măsura, dar faci bine că ai scăpat de fata aia. 

M-am încruntat spre el, chinuindu-mă să-mi amintesc 
că a existat o vreme când am fost atât de prost încât să o 
iau acasă cu mine. Numai aşa ar fi avut de unde să ştie 
şoferul de taxi. 

În ceața din mintea mea, mi-am amintit vag de o noapte 
din vacanţa de Halloween, anul trecut, când Bella făcuse o 
criză de nervi de toată frumuseţea în afara barului pentru 
că refuzasem să o las cu taxiul la ea în drum spre casă. 

A fost una dintre ultimele dăți când m-am mai văzut cu 
ea. 

- Cea despre care vorbea prietenul tău, a explicat el. E o 
piază rea pentru un băiat ca tine. Bătând uşor cu degetul la 
tâmplă, a adăugat: Ai încredere în bătrânul Paddy, băiete! 
Astfel de fete nu fac decât să te sugă de tot ce ai. 

Avea mare dreptate. 

La dracu”! 

Hughie şi Feely au ieşit împleticindu-se din bar, 
cărându-l pe Gibsie, care cânta propria versiune din Trust 
Me l'm A Doctor de la The Blizzard. 

Am clătinat din cap când l-am văzut. 

- Nimeni, am îngânat eu în timp ce m-am apropiat şi l- 
am recuperat de la băieţi, dar absolut nimeni nu ar crede 
vreodată că eşti doctor, Gibs. 

- Viitoarea ta soţie m-a salvat azi de o pisică diabolică, a 
spus el. Cumpără un inel, băiete! Trecându-şi un braţ 
peste umărul meu, a adăugat: Îmblânzitoarea de pisici e de 
păstrat. 

Încruntat, m-am uitat la Hughie, care m-a privit confuz. 

- Cât ai băut, prietene? l-am întrebat pe Gibsie 
chinuindu-mă să-l ţin locului. 


Avea obiceiul de a o lua la sănătoasa când era beat. 

- Destul, a bolborosit Gibsie înainte de a se lansa din 
nou în refrenul cântecului, bătând ritmul din picioare pe 
trotuar. 

- Da, da, nemernicule, i-am răspuns aproape cărându-l 
spre taxi. Eşti un mare doctor. 

- Fără limită, a declamat cu emfază şi a ridicat un deget 
înainte de a se prăbuşi pe bancheta din spate a maşinii. 

- Nu m-am gândit niciodată că ai avea, am încuviinţat, 
urcându-mă lângă el ca să-i pun fraierului centura. 

- Ce mai faci, Paddy? Gibsie a făcut o pauză la mijlocul 
cântecului ca să salute. Spre conacul Kavanagh, a adăugat 
înainte de a reveni la cântecul lui. 

Al naibii Gibsie! 


- Care e treaba cu tine şi Bella? a întrebat Hughie. 

Stăteam pe veranda din faţă a casei, încheind seara cu o 
sticlă de Jameson. 

Whiskyul era un mod groaznic de a încheia o seară, dar 
unul foarte necesar, după ce petrecuserăm ultimele trei 
ore dădăcindu-l pe rând pe Gibsie cu greaţa lui. 

Nemernicul vărsase peste tot în dormitorul de oaspeţi, 
iar acum îşi găsise refugiu în cada de la parter, cu vreo şase 
prosoape aruncate peste el. 

Din fericire, stomacul lui părea să se fi golit şi omul 
sforăia ca o locomotivă. 

Eu şi Hughie eram singurii rămaşi treji. Patrick căzuse 
la datorie pe canapeaua din living din clipa în care 
ajunseserăm acasă. 

- Nu e nici o treabă, prietene, am spus, învârtind 
paharul pe jumătate gol între mâini. 

- Bănuiesc că ai auzit zvonurile? a întrebat el, pe un ton 
prudent şi uşor neclar. 

Am răsuflat puternic. 

- Ce zvonuri? 

- Despre ea şi Cormac? 

- Nu trebuie să auzi nu ştiu ce zvonuri ca să ştii ce se 
întâmplă, prietene, am mormăit. Am văzut-o cu ochii mei 


în seara asta. 

- Nu, a spus Hughie încet. Cele care spun că a plecat 
acasă cu Cormac în noaptea de Sfântul Ștefan. Făcând o 
grimasă, a adăugat: Şi în fiecare weekend după aceea. 

- Nu, am răspuns afectat. Nu ştiam. 

- Ţi-aş fi spus, dar tocmai ieşiseşi din spital, a oftat el 
apăsat. N-am vrut să-ţi strice recuperarea. 

- Nu-ţi face griji, prietene. Învârtind whiskyul în pahar, 
m-am uitat la lichidul chihlimbariu şi am recunoscut 
adevărul. Aveam deja bănuielile mele cu mult înainte. 

- Da? EI şi-a arcuit o sprânceană. De ce nu ai spus 
nimic? 

- Pentru că-mi doream să fiu liniştit? am răspuns cu o 
voce firavă. Sunt un fraier, amice. 

- Ryan e fraierul, m-a corectat Hughie. Să-şi înjunghie 
pe la spate colegul de echipă pentru o fată. 

Prea beat ca să mă mai prefac nepăsător sau să-mi 
ascund emoţiile, mi-am lăsat capul în jos şi am scos un 
oftat greu. 

- Am făcut o greşeală cu fata asta, Hugh. Ridicând 
paharul la buze, am dat pe gât ce mi-a rămas din lichidul 
de culoarea chihlimbarului înainte de a adăuga: O greşeală 
de opt luni. 

- Măcar ai scăpat cu bine, Cap. Întinzând mâna între 
noi, a apucat sticla de whisky pe jumătate goală şi şi-a 
umplut din nou paharul. Putea să fie o greşeală de nouă 
luni, a adăugat el, întinzându-mi sticla. Cu un preţ de 
plătit pe viaţă. 

- Poţi să repeţi asta, am mormăit, luând sticla. Îţi 
imaginezi ce mi-ar fi făcut Dennehy şi O'Brien dacă 
veneam la antrenament cu un copil? 

- Dă-i naibii pe antrenorii de la Academie, a ripostat 
Hughie. Imaginează-ţi ce ţi-ar fi făcut mama ta. 

- La naiba, prietene, nici nu vreau să mă gândesc. 
Umplându-mi paharul, am lăsat sticla înapoi în jos şi am 
clătinat din cap. Ptiu! 

- Prietene, îți imaginezi ce ar spune mama dacă aş 
intra pe uşă cu Katie și i-aș spune că am lăsat-o 


însărcinată? a îngăimat Hughie. Mi-ar tăia scula pe loc. 

- Opreşte-te, prietene! M-am cutremurat din toate 
încheieturile. Nici măcar să nu spui aşa ceva. 

Am bătut amândoi în grinzile de lemn din verandă ca să 
nu cobim. 

Au trecut câteva minute într-o tăcere prietenoasă, 
înainte ca Hughie să vorbească din nou. 

- Ai vorbit vreodată cu Shannon Lynch după ziua aia de 
pe teren? 

Mi-am întors privirea înceţoşată spre el, prea beat ca să- 
mi maschez curiozitatea. 

- Shannon a mea? 

Hughie a râs. 

- Acum este Shannon a ta? 

Am ridicat din umeri, prea beat ca să mă mai apăr sau 
să neg. 

- Trebuie să spun, prietene, că am fost uşurat când ai 
vorbit cu echipa despre incidentul de pe teren şi ai tăiat 
răul din rădăcină, mi-a spus Hughie cu un oftat greu. 
Dacă nu o făceai tu, o făceam eu. Biata fată merită o 
pauză. 

M-am încruntat. 

- O cunoşti? 

- E prietenă cu sora mea încă din copilărie. 

- Claire, am completat şi mi-am stors creierii pentru 
informaţiile de care aveam nevoie. Blonda din anul trei. 

- Da, prietene. Hughie a mai luat o gură din pahar 
înainte de a spune: De fapt, a fost pe la noi azi. 

- Poftim? M-am uitat la el. Nu mi-ai spus niciodată. 

E] a ridicat din umeri. 

- De ce să-ţi fi spus? 

Bine zis! 

- O fată minunată, a adăugat el gânditor. O familie 
oribilă. 

- Ce vrei să spui? 

Hughie a clătinat din cap, dar nu a răspuns. 

Ceea ce m-a deranjat dintr-o mulțime de motive 
diferite. 


Nu-mi plăcea să ştie despre ea lucruri pe care eu nu le 
ştiam. 

- Mă duc să văd ce face comoara noastră în baie, a 
anunţat el când şi-a terminat paharul. Și apoi trag pe 
dreapta. 

- Du-te în orice cameră vrei, am bâiguit, cufundat în 
gânduri. 

Hughie mi-a pus o mână pe umăr. 

- Să ai în continuare grijă de ea, Cap, a spus el, 
strângându-mă de umăr. Cineva trebuie să aibă. 

Şi a plecat. 


3 În argou, înseamnă femei bătrâne. (n.red.) 


CAPITOLUL 10 


Băieţii trebuie să strălucească 


Shannon 


În ultima vineri din februarie, Tommen College disputa 
un meci cu şcoala rivală, Kilbeg Prep, pe terenul şcolii în 
cadrul School Boys Shield. 

Pentru că era unul dintre puţinele meciuri disputate 
acasă din finalul de sezon şi exista o cupă prestigioasă de 
câştigat, toate clasele erau invitate să-şi susțină echipa. 

Potrivit lui Claire, School Boys Shield, pusă la bătaie în 
acea zi, nu era nici pe departe la fel de importantă sau de 
profitabilă pe cât era cupa ligii pentru care echipa avea să 
joace luna viitoare în Donegal, dar era un trofeu, iar 
Tommen adora trofeele. 

Nu a trebuit să stau prea mult la Tommen ca să-mi dau 
seama că tata avusese dreptate când spusese că era o şcoală 
de rugby apreciată. 

Era limpede ca bună ziua că acolo totul se învârtea în 
jurul acestui sport. 

Eu, una, mă puteam gândi la un milion de alte locuri în 
care aş fi preferat să fiu decât să stau să mă uit la nişte 
băieţi prea mari din Tommen care îşi croiau drumul cu 
forța printre băieţii prea mari de la Kilbeg, dar viaţa avea 
un mod amuzant de a te bulversa. 

Înfofolită în geaca de iarnă şi cu o căciulă de lână, 
stăteam între Lizzie şi Claire - care era îmbrăcată în 
culorile şcolii —, recunoscătoare că prinsesem un loc în 
tribune. 

Alte sute de elevi erau nevoiţi să stea pe marginea 
terenului. 

Nu că i-ar fi păsat vreunuia dintre ei că stătea în ploaia 
torențială. 


Erau prea ocupați să urle şi să aplaude echipa de rugby a 
şcolii. 

La zece minute după ce a început meciul, am văzut 
toată agitația creată în jurul lui Johnny Kavanagh. 

Aproape că reuşeam să simt la propriu o formă de 
incandescenţă trosnind în aer când mingea era în mâinile 
lui şi, după forfota urletelor din jur, o simțeau toţi ceilalți 
oameni de pe stadion. 

Părea să se simtă ca la el acasă pe teren. Şi când mingea 
ajungea în mâinile lui? 

Se întâmpla o magie. 

Se întâmplau lucruri frumoase. 

El era atât de înalt, încât nu avea nici un sens ușurința 
cu care se mişca. 

Era lat în umeri şi puternic, masiv şi musculos. 

Dar era şi uşor, şi sprinten. 

Părea ca şi cum ar fi dansat printre adversari cu o 
imaginaţie sofisticată şi mișcări agile ale corpului. 

Avea un ritm nebunesc, iar modul în care sprinta era o 
nebunie. 

Era incredibil. 

Vedeai cum i se mişcau rotiţele creierului în timp ce 
urmărea fiecare manevră de joc, pasă şi atac cu o precizie 
iscusită. 

Era un jucător inteligent, care se pricepea să desluşească 
jocul şi avea o autodisciplină ce părea să rivalizeze cu cea a 
unui sfânt. 

Nu părea să conteze cât de mult era lovit sau vizat de 
echipa adversă - şi clar era vizat —, pentru că reușea să-şi 
păstreze cumpătul. 

După loviturile pe care le primea, după atacurile fizice 
asupra corpului său, se ridica pur şi simplu şi mergea mai 
departe. 

Eram fascinată. 

Felul în care se mişca era extraordinar. 

M-am trezit fermecată de felul în care se mişca pe teren. 

„Nu e de mirare că toată lumea vorbeşte despre el“, mi- 
am spus în sinea mea. 


Era la ani-lumină de cei cu care juca şi credeam că 
merita să joace pe un teren de prestigiu. 

Dacă juca așa la 17 ani, doar îmi puteam închipui ce 
puteau face câțiva ani în plus pentru jocul lui. 

- Da, Hughie! a aclamat Claire, distrăgându-mi atenţia 
de la gândurile mele când fratele ei, numărul 10 din 
Tommen, a lovit mingea peste tuşă, apoi mingea a reușit 
să atingă degetele adversarilor înainte de a ieşi din joc. Da! 
a urlat Claire, ridicând un pumn în aer. Bună treabă, 
băieţi! 

- Ce se întâmplă acum? am întrebat, nesigură de ce 
aplauda când fratele ei, în mod evident, trimisese mingea 
peste poartă. Este bine pentru Tommen? 

Ea era clar mai interesată de joc decât mine, din 
moment ce își petrecuse ultimele cincizeci de minute 
explicându-mi regulile şi urlând tot felul de blasfemii. 

Toate informaţiile treceau pe lângă mine, nervii mei 
fiind prea obosiţi ca să înţeleg ceva mai mult decât 
elementele de bază pe care le ştiam deja după ce 
urmărisem Cupa celor Şase Națiuni în fiecare an, dar m- 
am prefăcut că înţeleg de dragul ei. 

- Nu suntem la fotbal, Shan, a râs ea. E o acţiune 
excelentă. Este punctul nostru. 

- Punctul nostru? 

- Uite! m-a îndemnat ea și a început să urle cât o ţineau 
plămânii când numărul 2 de la Tommen a aruncat 
mingea, iar Gibsie, cu numărul 7, a fost aruncat în sus de 
colegii lui şi a prins mingea în aer. Asta e! a țipat încântată 
Claire, bătând din palme ca o focă nebună. Hai, Gerard! 

Mi se părea amuzant să o aud pe Claire că îi spunea 
Gerard, când toţi ceilalți din jurul nostru îl aclamau cu 
numele Gibsie. 

Chiar nimeni nu îi spunea Gerard în afară de Claire. 

Mingea a zburat şuierând în afara terenului, apoi a 
ajuns în mâinile lui Johnny, iar inima mi s-a strâns în 
piept. 

Pulsul mi s-a accelerat instantaneu când l-am văzut în 
mişcare. 


- Oh, Doamne! am ţipat, cu inima bătându-mi 
nebunește în piept, când patru dintre atacanţii de la Kilbeg 
l-au pus pe Johnny la pământ, îngropându-l sub un munte 
de muşchi şi greutate. Au voie să facă asta? 

Mâini şi picioare zburau care încotro, ghetele de fotbal 
înfigându-se în mormanul de oameni. Am urmărit 
mişcările groteşti de pe teren. 

- Încearcă să-l omoare! am tipat eu, nevenindu-mi să 
cred ce văd. Doamne fereşte! Apucându-mă de braţele 
fetelor, am strâns tare. Se permite așa ceva? 

- Nu mă întreba asta, a răspuns Lizzie, ridicând din 
umeri. Desprinzându-şi brațul din mâna mea, s-a întors la 
răsfoit revista. M-aş putea gândi la un milion de alte 
lucruri mai bune pe care să le fac cu timpul meu decât să 
stau aici ca să mă prefac entuziasmată de un sport de care 
nu-mi pasă. 

Măcar era sinceră. 

Crezusem că aveam să simt acelaşi lucru, dar juca el, iar 
eu eram hipnotizată fără să vreau. 

- E evident că pe el îl ţintesc, am mormăit, uitându-mă 
cum arbitrul fluiera şi alerga spre grămada de băieți. 

- Normal că îl ţintesc, a intervenit Claire, strângându- 
mă de mână. Johnny este cel mai bun jucător de la 
Tommen. ÎI elimini şi eliberezi jocul, a continuat ea. Ar fi 
proşti să nu încerce. 

Am vrut să urlu „Lăsaţi-l în pace!“, dar am zis în 
schimb: 

- Este oribil! 

O grijă copleşitoare pentru el îmi umplea pieptul. 

- Ăsta e rugbyul, a încuviințat Claire. 

- Urăsc rugbyul, a spus Lizzie. 

- Nimănui nu-i pasă ce urăşti tu, domnișoara pesimistă, 
a replicat Claire. Întoarce-te la horoscoapele tale! 

Claire şi Lizzie s-au ciondănit câteva minute, înainte ca 
Lizzie să se ridice brusc în picioare, mormăind ceva că 
trebuia să-şi salveze neuronii, dar nu le mai ascultam. 

Eram absorbită de jocul de pe teren, unde medicul 
echipei se agita în jurul lui Johnny, întinzându-i tifon şi 


bandaje. 

Tricoul lui în dungi, alb cu negru, cu numărul 13 pe 
spate, parcă îi era turnat pe piele, iar pantalonii scurți albi 
pe care îi purta erau pătaţi de iarbă şi de sânge. 

Ambii genunchi îi erau plini de noroi. 

Părul îi era ciufulit şi lucios de la transpiraţie. 

Unul din ochii lui îi devenea violaceu şi se umfla într- 
un ritm îngrijorător, iar o dâră de sânge i se prelingea de 
la sprânceană, dar asta nu părea să-l deranjeze cu nimic. 

Atenţia lui Johnny nu se concentra la doctoriță sau la 
arbitrul care îi urla tot felul de ordine în ureche. 

Era prea ocupat să se uite la mine. 

Inima a început să mi se zbată nebunește în timp ce a 
continuat să se uite nestingherit şi fără nici o ruşine la 
mine cu ochi înflăcăraţi, cu o expresie de o intensitate 
palpabilă. 

Cu răsuflarea întretăiată, şi-a ridicat tivul tricoului şi a 
folosit materialul pentru a-şi şterge sângele de pe frunte, 
desființând încercările sărmanei femei a-l bandaja şi 
dezvăluind un abdomen cu pătrăţele de toată frumuseţea. 

Mișcarea a fost atât de primară, atât de ferm masculină, 
încât m-a lovit direct în piept. 

Faţa a început să-mi ardă și mi-am simţit umerii cum se 
încovoiau în timp ce am cedat sub greutatea privirii lui 
intense. 

- Ce naiba e asta? a şuierat Claire încântată, 
strângându-mă de mână. Johnny Kavanagh se holbează 
lung la tine, Shan. Serios, fata mea, băiatul ăsta se 
holbează la tine! 

- Aiurea. Neștiind ce să fac, dar ştiind că trebuia să fac 
ceva, mi-am întors fața în gâtul lui Claire şi i-am şuierat: 
Ascunde-mă! 

- Poftim? a chiţăit ea. 

- Spune-mi doar când nu se mai uită, bine? am 
implorat, concentrându-mi atenţia la pistruii de pe gâtul 
ei. Prefă-te că vorbeşti cu mine sau aşa ceva. 

La mai puţin de un minut după aceea, Claire a spus: 

- Gata, nu se mai uită. 


Răsuflând uşurată, m-am întors la timp pentru a-l vedea 
pe Johnny alergând înapoi pe poziţii când arbitrul a cerut 
ca Tommen să facă o grămadă. 

- Ce se întâmplă între voi doi? m-a întrebat ea. Parcă 
mi-ai spus că n-ai mai vorbit cu el din ziua aceea în birou, 
nu? 

- Nu se întâmplă nimic între noi, am răspuns, cu obrajii 
arzând. Şi nu, n-am mai vorbit cu el. 

Claire mi-a aruncat o privire plină de neîncredere. 

- Ei bine, privirea pe care tocmai ţi-a aruncat-o nu mi 
s-a părut a fi nimic. 

- N-a fost nimic, am asigurat-o pe ea - și pe mine. 
Serios, Claire, nici măcar nu-l cunosc pe tip... 

În clipa aceea, în jurul nostru au izbucnit huiduieli şi 
fluierături batjocoritoare puternice şi ne-am întors 
amândouă pentru a vedea că numărul 15 de la Kilbeg a 
marcat o încercare. 

Numărul 10 de la ei a transformat-o cu uşurinţă în 
punct, aducând echipele la egalitate. 

- Oh, la naiba! am mormăit, simțindu-mă mult mai 
neliniştită decât trebuia. Cât timp a rămas? 

- Aproape un minut şi jumătate. Şi să nu crezi că nu o 
să vorbim despre asta mai târziu, mi-a spus Claire. Apoi 
şi-a întors atenţia spre meci şi a ţipat: Hai, Tommen! 
Huuu! Kilbeg, eşti de tot rahatul! 

Kilbeg a câştigat startul, intrând în posesia mingii şi 
recuperând câţiva metri. 

Toţi jucătorii păreau complet epuizați, cu excepția lui 
Speedy Gonzalez - alias Johnny Kavanagh -, care părea să 
aibă un rezervor nelimitat de energie. 

Palmele au început să-mi transpire puternic când 
numărul 10 de la Kilbeg a revenit pe poziţie între stâlpi, 
aflându-se în raza de acţiune pentru o lovitură la poartă. 

Ajunseseră la nouăsprezece faze şi erau la egalitate cu 20 
de puncte — cel puţin așa a spus Claire. 

- S-a terminat, a continuat să urle Claire. S-a terminat. 
S-a terminat. Oh, Doamne! Nu pot să mă uit. 

Mi-am ţinut respiraţia, incapabilă să fac faţă așteptării. 


În cele din urmă, numărul 9 de la Kilbeg s-a poziţionat 
în grămadă - cuvântul pe care îl învățasem pentru 
mormanul mare de jucători de pe iarbă. 

Cu mingea în mâini, a aruncat o pasă spre numărul 10 
de la ei. 

Inima mi s-a oprit în piept. 

Suporterii din tribune din jurul meu s-au cufundat într- 
o liniște mormântală. 

„Ratează!“ 

„Ratează!“ 

„Dă-o în bară!“ 

„Aruncă aiurea!“ 

Toate rugăciunile mele au primit un răspuns când 
mingea a plecat din gheata lui şi a fost blocată de Johnny, 
care a trimis mingea în sus în direcția liniei porţii lor. 

Timpul a trecut, cronometrul marcându-i trecerea în 
roşu. 

- Da! a urlat Claire, sărind în picioare odată cu ceilalți 
suporteri de pe margine. Hai, Johnny! Hai, Kav! 

Incapabilă să mai respir, am privit cum trei mijlocaşi de 
la Kilbeg au luat-o pe urmele lui. 

Totuși, nu s-au mişcat destul de repede. 

Ca un fulger, Johnny s-a dus să intercepteze, mişcându- 
se mai iute decât un băiat de talia lui. 

Urlete, ţipete şi răcnete de încurajare au izbucnit din 
tribune când Johnny a lovit mingea, împingând-o mai 
aproape de linia de ţintă în timp ce a alergat cu viteză 
maximă după ea. 

- Hai! a urlat încântată Claire. Da! Aproape ai reuşit. 
Aleargă! Mişcă picioarele alea sexy! 

Mingea s-a rostogolit dincolo de linie. 

Milisecunde mai târziu, Johnny s-a năpustit înainte, 
evitând jucătorii din linia de dinapoi de la Kilbeg, care 
erau pe urmele lui. 

A urmat o învălmășeală de mişcări care a rezultat cu 
Johnny culcând mingea în terenul de ţintă. 

Toată lumea din jurul nostru a înnebunit. 


Numărul 10 de la Tommen s-a mutat în poziţie în fața 
stâlpilor şi a reuşit să transforme momentul, asigurând 
cele două puncte. 

Şi asta a fost. 

S-a terminat. 

Tommen câștigase. 

Iar eu eram tulburată până în adâncul ființei. 

- Ai ceva explicaţii de dat, domnişoară, a zbierat Claire 
în timp ce a sărit în sus de bucurie. Uraaa! Bine Tommen, 
bine! 

- Explicații? am întrebat-o eu. Despre? 

- Despre băiatul care se uită la tine de parcă ar vrea să te 
mănânce, a răspuns ea, apoi a arătat fără rezerve cu un 
deget direct spre Johnny, care se uita din nou fix la mine. 

- Nu ştiu, m-am înecat eu. Habar n-am ce se întâmplă. 

Toţi colegii lui alergau de colo-colo ca nişte apucaţi, 
sărind şi tresăltând de bucurie, iar Johnny părea să fie cu 
gândul în altă parte. 

A fost luat la propriu cu asalt de oameni, de la profesori 
şi elevi până la jurnalişti şi cameramani locali care i-au 
băgat microfoanele în faţă. 

Ce îţi atrăgea atenţia era calmul lui netulburat. 

Nimic din toate astea nu-l destabiliza. 

Nici măcar un pic. 

Părea întruchiparea  relaxării, a calmului şi a 
concentrării câtă vreme a răspuns reporterilor şi mulțimii 
de susţinători care îl băteau pe umăr, dar la fiecare câteva 
minute, privirea lui revenea la mine. 

Nu înţelegeam. 

Mai rău, mă încânta că aveam parte de atenţia lui. 

- De ce îl îngrămădesc aşa? am întrebat-o confuză, 
simțindu-mă prost pentru ceilalți băieți din echipă. 

Claire şi-a dat ochii peste cap. 

- Ah, pentru că el este Johnny Kavanagh! 

- Şi? 

Nu pricepeam. 

- Hai! a strigat ea, apoi m-a apucat de mână, trăgându- 
mă literalmente prin tribune şi ducându-mă pe teren. 


Poate că nu părea nimic deplasat, din moment ce 
jumătate din şcoală era pe teren, dar cu siguranță eu aşa 
mă simțeam în timp ce mă târa stângace după ea. 

- Hughie! a strigat Claire, ducându-se să-şi cuprindă în 
braţe fratele mai mare. Ai fost incredibil! 

- Mersi, surioară, a răspuns el, bătând-o delicat pe 
spate, în timp ce a scrutat mulțimile din priviri. 

Găsind în mod evident ce căuta în persoana unei 
roşcate minione, Hughie şi-a lăsat repede sora deoparte şi 
a plecat grăbit în direcţia ei. 

- Îmi doresc şi eu asta, a oftat Claire, privind cum 
fratele ei îşi ridica iubita în braţe şi făcea o piruetă cu ea. 
Fireşte, nu cu fratele meu, a făcut ea o grimasă. Dar ce este 
între ei... Ea a oftat din nou. Îmi doresc asta într-o bună 
zi. 

- Claire-Bear! a strigat o voce familiară. 

Claire s-a răsucit pe călcâie şi jur că toată fața i s-a 
luminat când l-a observat pe Gibsie alergând spre noi. 

- Aţi reuşit! a țipat ea şi apoi s-a aruncat spre el. 

El a părut la fel de entuziasmat şi a prins-o în braţe. 

I-am urmărit câteva minute, învârtindu-se îmbrăţișaţi, 
complet absorbiți în bula lor, în timp ce au început să 
vorbească încântați despre diferite momente din partidă. 

Ori Claire nu avea nici cea mai vagă idee, ori Gibsie nu 
avea nici cea mai vagă idee, ori erau amândoi la fel de 
orbi, pentru că eu simțeam, vedeam şi înțelegeam chimia 
dintre ei. 

Simţindu-mă stânjenită şi nelalocul meu, mi-am băgat 
mâinile în buzunarele de la geacă şi m-am întors repede, 
strecurându-mă prin mulţimea de susţinători ai Tommen. 

Eram familiarizată cu ziua meciului. 

Fusesem la destule partide ale lui Joey. 

Aici însă era diferit. 

Şi nu mă simţeam în largul meu. 

- Hei!, m-am auzit strigată de o voce dureros de 
familiară, distrăgându-mi atenția de la gândurile mele. 
Stai! 


Natura mea pur umană m-a făcut să mă întorc ca să văd 
cine striga şi dacă mi se adresa. 

Când privirea mi-a aterizat pe Johnny, care alerga spre 
mine, inima mi-a luat-o la goană în piept. 

Oh, Doamne! 

Ce făcea? 

De ce venea spre mine? 

Ce naiba se întâmpla? 

- Cum îţi merge? m-a întrebat Johnny, traversând 
spaţiul dintre noi cu vocea fără suflare, lucru de înţeles 
după efortul de pe teren. 

- Hm... Ah, bine, m-am poticnit eu în propriile 
cuvinte, complet dată peste cap la ideea de a mă regăsi din 
nou atât de aproape de Johnny. Este totul în regulă cu 
tine? am adăugat stânjenită, apoi mi s-au aprins obrajii de 
ruşine. Trebuie să te simţi bine. Oftând, mi-am înăbuşit 
dorința de a izbucni într-un geamăt şi am încheiat cu un 
mormăit: Adică ţie cum îți merge... 

- Îmi merge bine, a răspuns Johnny cu un zâmbet care 
i-a adâncit cele două gropiţe minuscule din obraji. 

Era prima dată când vedeam acele gropiţe, iar mintea 
mea a încercat să le memoreze ca să nu le mai uite 
niciodată. 

- Asta e bine, am spus cu răsuflarea tăiată, chinuindu- 
mă să mă concentrez. 

Era altfel față de ultima dată când am fost aproape de 
el — când vedeam stele verzi — sau pe coridoare, când era 
ca o nălucă sau prea departe ca să-i văd chipul clar, fără 
nici o contuzie la purtător. 

Iar băiatul era incredibil. 

Chiar era uluitor, dureros şi extraordinar de atrăgător! 

Avea o osatură remarcabilă, cu pomeţi înalți şi un 
maxilar puternic, buze pline şi un păr vâlvoi bogat de un 
castaniu-închis, ras elegant în părţi, cu o creastă mai 
lungă. 

Chipul lui păstra semnele unui băiat care fusese prins în 
multe lupte. 


Deasupra sprâncenei stângi se desena o cicatrice 
proaspătă, nasul clar îi fusese rupt o dată sau de două ori, 
iar obrazul drept se învineţea într-un ritm alarmant. 

— Mai ştii cine sunt, nu? a întrebat el, încă zâmbind, 
chiar dacă părea puţin agitat, probabil pentru că mă 
holbam la el ca o ciudată. Shannon ca râul. 

„Oh, Doamne!“ 

- Da, am răspuns cu un nod în gât, simțind cum fiecare 
firicel de sânge din corp îmi năvălea în obraji, în timp ce 
mi-am dat o şuviță după ureche. Mai ştiu. Neştiind ce să 
spun sau ce să fac, am ridicat prosteşte o mână și am 
fluturat-o în aer. Bună, Johnny! 

Ce se întâmpla cu mine? 

Serios? 

Tocmai îi făcusem cu mâna? 

Când vorbeam cu el? 

„Dumnezeule...“ 

Surâsul de pe buzele lui s-a adâncit într-un zâmbet în 
toată regula, cu dinți drepți de un alb sidefiu. 

- Bună, Shannon. 

„Oh, fir-ar...“ 

- Păi, eu sunt bine, am spus pe un ton puţin încordat. Și 
tu eşti bine. Deci toate... bune. 

- Asta e bine, a răspuns el, cu buzele zvâcnind într-un 
surâs. 

- Da, toate bune, i-am răspuns, îngrozindu-mă de 
stinghereala mea. 

Johnny mi-a aruncat un zâmbet afectat. 

- Bun. 

Îngrozită, mi-am ridicat privirea spre faţa lui şi mi-am 
întors-o repede din nou, în timp ce mi-am impus să nu 
mai rostesc niciodată cuvântul bine. 

- Ti-am urmărit meciul, mi-a scăpat porumbelul. 
Felicitări! 

„Da, Shannon, pentru că e mult mai bine aşa.“ 

„Trebuia să rămâi la toate bune, nătângo!“ 

- Ştiu, a răspuns Johnny cu o urmă de zâmbet. Te-am 
văzut. 


Am dat să deschid gura ca să spun ceva, orice ca să mă 
salvez din situaţia asta, dar nu mi-a venit nimic în minte şi 
am ridicat neputincioasă din umeri. 

- Ai primit bilețelul meu? m-a întrebat Johnny, din 
fericire scutindu-mă de încercarea de a formula o frază 
coerentă. 

- Da, şi voiam să-ţi mulțumesc pentru bani, i-am spus 
încet. Pur şi simplu, nu ştiam dacă ar trebui să... 

- Nu-ţi face griji pentru asta, m-a întrerupt el zâmbind. 
Nu mă aşteptam să-mi mulțumești. 

- A fost prea mult, apropo, am adăugat la repezeală, 
dându-mi părul după ureche. Mama mi-a luat o fustă 
nouă cu 30 de euro. 

- Sper că ţi-a luat dresurile pe care ţi le doreai, a 
răspuns el cu un zâmbet înţelegător. 

„Oh, Doamne!“ 

Zâmbetul acestui băiat era cu totul altceva... 

- Da. M-am făcut roșie ca racul. Au fost doar 5 euro. 
Mi-am strecurat mâinile în buzunare, am coborât privirea 
în pământ, am inspirat tremurător aer în piept, apoi m- 
am întors din nou spre el. Pot să-ţi dau restul înapoi... 

- În nici un caz, a respins repede Johnny propunerea 
mea, ştergându-şi o urmă de noroi de pe obraz. Păstrează- 
i! 

- Să-i păstrez? L-am privit nedumerită. Nu vrei 65 de 
euro înapoi? 

- Te-am rănit, a răspuns el, cu ochii de un albastru 
intens aţintiți spre ai mei. Am dat-o în bară. Nu-mi dai 
nimic înapoi. 

„Oh, slavă Cerului, pentru că părinţii mei nu mi-ar da 
niciodată banii înapoi!“ 

- Eşti sigur? am murmurat. 

Johnny a încuviințat din cap şi a spus: 

- Da, bineînţeles. Şi a adăugat: Te mai doare capul? 

I-am zâmbit. 

- Nu. 

- Sigur? m-a întrebat el cu un zâmbet compătimitor. 
Nici o leziune care să mă bage în încurcătură? Nu trebuie 


să-mi sun avocaţii, nu-i aşa? 

- Poftim? Am rămas cu gura căscată. Nu, nu. Mă simt 
bine. Nu te-aş da niciodată în judecată... 

- Glumesc, Shannon, a chicotit Johnny. Clătinând din 
cap, a adăugat: Mă bucur foarte mult că eşti bine. 

- Oh, bine. M-am înroșit. Mulţumesc. 

- Johnny! a strigat o voce puternică de bărbat, 
distrăgându-ne atenția. 

Am întors capul şi am văzut cum un bărbat corpolent se 
îndrepta spre noi cu un aparat impresionant prins la gât. 

- Facem o poză pentru ziar, da, băiete? 

Eram sigură că l-am auzit pe Johnny mormăind un 


s 


„Du-te naibii!“ în barbă, dar s-a întors spre fotograf şi a 
încuviințat politicos din cap. 

- Desigur. 

- Ce om de treabă, l-a lăudat fotograful şi a îndreptat 
camera spre Johnny, doar ca să se oprească şi să se 
întoarcă spre mine. Vrei să te dai puţin într-o parte, 
scumpo? 

- Vorbeam, a spus Johnny tăios. A aruncat o privire 
severă spre fotograf, apoi a venit direct spre mine. 
Zâmbeşte, mi-a spus încet când m-a tras lângă el şi a 
aşezat o mână mare şi plină de noroi pe şoldul meu. 

Uimită, am ridicat nedumerită privirea spre el. 

- Poftim? 

- Zâmbeşte, a repetat calm Johnny, cuprinzându-mă cu 
brațul lui. 

Buimăcită, m-am întors spre fotograf şi am făcut exact 
ce mi-a spus Johnny. 

Am zâmbit larg. 

Fotograful şi-a arcuit o sprânceană şi mi-a aruncat o 
privire curioasă, dar s-a grăbit să surprindă ceea ce mi s- 
au părut a fi un milion de fotografii. 

Bliţurile camerei erau orbitoare, iar când li s-au alăturat 
multe alte blițuri de la alți fotografi, am început să tremur 
de neliniște. 

Ce naiba se întâmpla? 


- Gata, de ajuns, a spus Johnny în timp ce a ridicat o 
mână şi mi-a eliberat şoldul. Mulţumesc că aţi venit azi. 
Apreciez susținerea voastră. 

- Johnny, Johnny? a strigat o femeie din mulțime. Ce 
relaţie este între voi? 

- E personală, a răspuns Johnny pe un ton distant. 

- Cum te cheamă, scumpo? m-a întrebat primul 
fotograf când şi-a scos un pix din buzunarul de la haină. 

Tremurând, am rămas ţintuită acolo, simțindu-mă ca o 
fraieră cu un milion de ochi îndreptaţi spre fața mea. 

- Shannon Lynch, a declarat Johnny cu o încuviințare 
scurtă din cap, apoi, ignorându-i pe cei şase fotografi care 
ne priveau, şi-a întors atenţia spre mine. Vii la petrecerea 
de la şcoală? 

- Ei ce fac? am întrebat nesigură, incapabilă să mă 
concentrez la ce spunea pentru că eram prea ocupată să 
mă uit la fotograful care scria ceva pe dosul palmei şi la 
câţiva reporteri care ne dădeau târcoale. 

- Ignoră-i, a spus Johnny şi a clătinat din cap. O să 
plece. 

— Se uită la tine, am şoptit eu. Şi cred că se uită la mine? 

Scoţând un mârâit frustrat, Johnny s-a întors. 

- Sunt la școală, a spus el pe un ton tăios. Pe terenul 
şcolii. Cu o minoră. 

Din fericire, cuvintele lui au părut să fie de ajuns, 
pentru că oamenii s-au împrăștiat încetul cu încetul. 

- A fost tare ciudat, am spus cu glasul sugrumat când 
Johnny s-a întors din nou spre mine. 

El m-a privit curios. 

- Nu-ţi plac chestiile de genul ăsta? 

- A fost oribil, am spus cu glas sugrumat. Toată atenția 
asta pentru un meci stupid. 

Johnny mi-a mai aruncat o privire curioasă. 

M-am uitat la el, simțindu-mă absolut confuză. 

- Deci vii? m-a întrebat Johnny. Când am continuat să 
îl privesc nedumerită, el a clarificat: La petrecere. Mama 
lui Hughie dă o petrecere pentru echipă la ei acasă. 

- Eu? 


- Da, tu, a răspuns el, aruncându-mi o privire stranie. 

Pulsul mi-a crescut nebunește în timp ce am continuat 
să mă uit la băiatul frumos care mă invita la o petrecere. 

Stai, mă întreba sau mă invita? 

Dumnezeule, nu ştiam! 

Încruntat, Johnny a adăugat: 

- Eşti prietenă cu sora lui, Claire, nu-i aşa? 

- Oh! Am clătinat energic din cap. Oh, ah, nu, nu. 
Adică da, sunt prietenă cu Claire, dar nu vin la petrecere. 

Fl şi-a arcuit o sprânceană. 

- De ce? 

- Pentru că n-am voie să mă duc nică... M-am oprit 
brusc şi mi-am întors repede cuvintele într-o direcție mai 
sigură. Trebuie să o ajut pe mama în seara asta. 

- E însărcinată, a spus el pe un ton gânditor. 

- Da, i-am răspuns şi apoi, pentru că mă pricepeam de 
minune să creez situații incomode, am adăugat: Trebuie să 
nască în august. 

- Felicitări? a adăugat Johnny, mişcându-se stânjenit. 

„Bună treabă, Shannon“, mi-am şuierat în gând. 

- Mulţumesc, am răspuns eu, jenată. 

- Sigur nu vrei să vii? m-a întrebat el. Nu o să beau, așa 
că pot să te duc acasă când vrei să pleci... 

- Cap! a strigat unul dintre coechipierii lui. Mișcă-ţi 
fundul aici, prietene, şi ridică nenorocita asta de cupă! 

- Vorbesc cu cineva, Pierce, s-a răstit Johnny, 
întorcându-se să se uite la cine îl striga. Dă-mi un minut, 
ce naiba! 

- Te cheamă prietenii tăi, m-am grăbit să spun, ştiind că 
trebuie să scap de băiatul ăsta înainte de a face ceva 
incredibil de stupid, cum ar fi fost să-i accept invitaţia. 

Pentru că îmi doream. 

Îmi doream foarte, foarte mult. 

Şi dacă rămâneam acolo și continuam să mă uit la el, 
ştiam că aveam să accept. 

- Mai bine mă duc, am adăugat, făcându-i lui Johnny 
încă un semn stupid. Să vă distraţi! 

Nu am mai așteptat răspunsul lui. 


În schimb, m-am răsucit pe călcâie şi am plecat degrabă 
cu inima bătându-mi nebuneşte în piept. 

— Eşti sigură că nu vrei să vii pentru o oră? l-am auzit pe 
Johnny strigând în urma mea. 

- Sunt sigură, am strigat peste umăr în timp ce m-am 
îndepărtat grăbită. Pa, Johnny! 

- Da, hm, pa, Shannon. 

Băieții râdeau şi chicoteau tare, dar nu am îndrăznit să 
întorc privirea. 

În schimb, am făcut singurul lucru rezonabil şi m-am 
îndepărtat de ispită, cuvintele lui Claire răsunându-mi în 
minte: 

„Băieţii cu ochi frumoși şi muşchi puternici îți strică 
toate ploile.“ 

Câtă dreptate avea! 


Era puţin după 20.00 când am ajuns în sfârşit acasă în 
acea seară. 

La cinci kilometri de Tommen, se stricase autobuzul. 

Timp de două ore, am fost nevoiţi să rămânem în 
autobuz, în vreme ce alt autobuz din Cork a fost trimis să 
ne ducă acasă. 

A fost ridicol. 

Îmi petrecusem fiecare minut din acele două ore 
muștruluindu-mă în gând pentru că nu acceptasem 
invitația lui Johnny. 

Ce naiba se întâmpla cu mine? 

Îl plăceam. 

Îl plăceam foarte mult. 

Mă întrebase dacă voiam să merg la o petrecere, se 
oferise să mă ducă acasă după petrecere, iar eu aproape că 
îi întorsesem spatele şi fugisem de el. 

Nu, mai bine zis, chiar am fugit de el. 

În apărarea mea, mă luase complet prin surprindere. 

În săptămânile de după accidentul meu, nici unul din 
noi nu se apropiase vreodată de celălalt. 

EI încălcase regula închipuită impusă între noi. 


Mă luase prin surprindere pentru că venise să vorbească 
cu mine şi încă eram foarte surprinsă. 

Toată seara mintea mea a continuat să întoarcă 
întâlnirea pe toate părţile, până când am devenit 
exasperată din cauza gândurilor şi dezgustată de mine 
însămi. 

Ar fi trebuit să mă duc la petrecere. 

Dacă m-aş fi dus, nu aş mai fi îngheţat două ore într-un 
autobuz în condiţii ca la Cercul Polar. 

Cel puţin, dacă mă duceam la petrecere, merita să 
întârzii. 

Pentru că expresia de pe chipul tatălui meu, când am 
intrat în casă, m-a asigurat că acele două ore petrecute 
singură într-un autobuz stricat sigur nu meritau. 

- Unde ai fost? m-a întrebat tata, privindu-mă ca un 
şoim de la masa din bucătărie, când am trecut pragul. 

Nodul familiar de panică s-a strâns înăuntrul meu. 

Tata era un bărbat musculos, cam la vreun 1,80, cu 
părul de un blond-închis şi o constituţie atletică pe care o 
avea de pe vremea când juca hurling. 

Şi el jucase pentru Cork, dar, spre deosebire de fraţii 
mei, meritele şi realizările tatălui meu nu erau un lucru 
despre care să vorbesc deschis. 

Pentru că nu eram mândră de bărbatul care se uita lung 
la mine. 

Nu eram sigură nici măcar dacă îl mai iubeam. 

Sau dacă îl iubisem vreodată. 

Nu când mă îngrozea mai rău decât o făcuseră vreodată 
huliganii de la şcoală... 

- Deci? a insistat el cu un glas încordat. Înlocuia 
mânerul de cauciuc la ceea ce părea să fie crosa lui Ollie şi, 
văzându-l cum ţinea crosa de lemn, am simţit cum un fior 
de panică m-a săgetat pe şira spinării. Ai întârziat! 

Brusc m-am simţit foarte recunoscătoare că fugisem de 
Johnny Kavanagh când m-a invitat la petrecerea de după 
meci. 

Un tremur mi-a traversat corpul când m-am gândit la 
ce ar fi făcut tata dacă aş fi acceptat invitaţia lui. 


- S-a stricat autobuzul, am răspuns cu o voce stinsă în 
timp ce mi-am rezemat cu grijă ghiozdanul de perete. A 
trebuit să aşteptăm două ore ca să vină să ne ia alt 
autobuz. 

Tata mi-a aruncat o privire severă. 

Am rămas ţintuită locului, fără să îndrăznesc să mai 
respir măcar. 

În cele din urmă, a încuviinţat din cap. 

- Ale dracului autobuze, a mormăit tata, întorcându-se 
la ce făcea. 

Am eliberat aerul pe care îl tineam în piept într-o 
răsuflare apăsată. 

„Nu-i nimic, Shannon“, mi-am spus. „Nu vorbeşte 
incoerent, nu miroase a whisky şi nu pare să fie nici o 
mobilă spartă.“ 

Dar nu eram atât de nătângă ca să-mi încerc norocul 
când venea vorba de tata şi m-am mutat după coșul de 
pâine cu intenţia de a-mi face un sendviş cu brânză. 

Să ies din bucătărie şi să mă duc în camera mea fără nici 
o confruntare a fost scopul meu pentru următorul minut, 
în timp ce mi-am făcut în grabă un sendviş aproape 
împrăștiat şi mi-am turnat un pahar cu apă de la chiuvetă. 

- Noapte bună, tată, am şoptit după ce mi-am pregătit 
sendvişul şi paharul cu apă. 

- Să nu mai întârzii! Asta a fost tot ce a spus, fără a-şi 
lua ochii de la crosa pe care o ţinea în mâini. Mă auzi, 
fetiţo? 

- Te aud, am murmurat şi m-am grăbit să urc scările 
până ce am ajuns la adăpostul camerei mele. 

Odată ajunsă înăuntru, am tras încuietoarea şi m-am 
lăsat jos lângă uşă, încercând cu disperare să-mi ţin bătăile 
inimii sub control. 

Era vineri. 

Vineri era o zi sigură. 


CAPITOLUL 11 


Un pumn în faţă e de preferat unei plăcinte 
Johnny d 


Îmi simţeam capul praf. 

Corpul terminat. 

Nu puteam să mă bucur de victorie ori să sărbătoresc cu 
adevărat împreună cu echipa pentru că eram supărat. 

Mă supăra ceva ce nu înțelegeam. 

Refuzând nenumăratele sticle de bere care mi-au fost 
împinse în față, am stat gânditor pe canapeaua din livingul 
lui Hughie, cu trofeul Omul Partidei aşezat pe pernă lângă 
mine şi cu medalia câştigătorilor la gât, aşteptând să treacă 
timpul ca să pot pleca, să mă duc acasă şi să mă scufund 
într-o baie rece ca gheaţa. 

Era datoria mea să fiu alături de colegii mei după o 
victorie atât de importantă. 

Fiind căpitan, trebuia să fiu inima petrecerii. 

Muzica dance se auzea tare din combina din colț, l'II Fly 
with You a lui Gigi D'Agostino, şi ştiam că refrenul ăla 
stupid şi strident cu duh-duh avea să-mi răsune în minte 
toată noaptea. 

Casa era plină ochi cu băieţii din echipă şi cu oameni de 
la şcoală. Toţi beau, mâncau şi dansau pe unde apucau. 

În loc să intru în joc, îmi ţineam o pungă de gheaţă pe 
coapsă pentru că, social vorbind, nu ar fi fost acceptabil să 
mi-o pun pe testicule, învârtind de colo-colo în farfurie o 
bucată de friptură pe care mi-o pregătise mama lui 
Hughie, Sinead, şi gândindu-mă la o fată care parcă voia 
să scape de mine cât mai repede. 

Asta spunea totul. 

Toţi ceilalți beau şi se distrau, în timp ce eu îmi 
refăceam stocul de proteine şi înnebuneam cu gândul la o 


fată. 

Aşa se simţea respingerea? 

Dacă da, era foarte nasol. 

Nu aveam să înțeleg niciodată ce mi-a venit să mă duc 
la Shannon, dar toată lumea urla în jurul meu, mulțimea 
era în fața mea, aveam nevoie de un răgaz şi am văzut-o 
stând acolo, cu ochi mari, singură, şi ceva s-a întâmplat 
înăuntrul meu. 

Pe moment, a avut sens să mă duc şi să vorbesc cu ea. 

Pentru că nu voiam să fie singură. 

Pentru că abia reuşisem să mă concentrez în timpul 
meciului, ştiind că mă urmărea. 

Pentru că, atunci când s-a întors să plece, picioarele 
mele parcă s-au mișcat de la sine, disperate să o oprească. 

„Pot să te duc acasă când trebuie să pleci?“ 

Ce naiba? 

Puteam la fel de bine să urlu la fată „Iubeşte-mă, 
iubeşte-mă!“. 

M-am simţit ca un neisprăvit. 

Ce fusese în mintea mea să o invit la petrecere? 

Mai rău, de ce mă aşteptasem să spună da? 

Eram un străin pentru ea. 

„Dumnezeule!“ 

Eram atât de dezamăgit de mine. 

Timp de două luni, mă descurcasem atât, dar atât de 
bine în încercările mele de a sta departe de ea. 

Nu mi-o puteam scoate din cap, dar, la naiba, păstrasem 
distanța! 

Adrenalina victoriei m-a făcut să dau cu bâta în baltă. 

Mai rău decât atât, am tras-o într-o poză cu mine. 

Şi părea îngrozită... 

- Eşti bine, băiete? m-a întrebat Feely, lăsându-se pe 
canapea lângă mine. 

Am mormăit un răspuns, mi-am scos perna de la spate 
şi am pus-o în poală ca să ascund vânătaia ce mi se 
întindea pe coapsa dreaptă. 

Încă eram în echipament, la fel ca majoritatea băieţilor 
din echipă. 


Încă purtau tricourile, pentru că voiau să se dea mari — 
şi pe bună dreptate. 

Câştigarea a cinci meciuri la rând în School Boys Shield 
era un nou record pentru Tommen, iar unii dintre băieţii 
mai tineri simțeau pentru prima dată cum era să ţină o 
cupă în mâini. 

Încă eram în echipament pentru că nu am avut energie 
să mă schimb după meci. 

Dacă nu ar fi fost atât de atrăgător pentru observatori, 
lăsam baltă echipa şcolii şi mă păstram pentru partidele 
din Academie sau pentru cele de club. 

— Ştii, Sinead ar putea să-şi arunce o privire dacă ai 
ruga-o, mi-a întrerupt Feely firul gândurilor. E asistentă, 
prietene. 

M-am întors spre el. 

- Poftim? 

Mi-a făcut semn spre picior. 

- Iar îți dă bătăi de cap? 

Străduindu-mă să-mi stăpânesc iritarea, am clătinat din 
cap şi am spus: 

- Nu, mă simt minunat. Am încasat o lovitură în 
grămadă, nimic mai mult, prietene. 

Patrick mi-a aruncat o privire îngrijorată, dar nu a 
insistat. 

Îmi plăcea asta la el. 

Nu insista aiurea. 

Dacă nu era treaba lui, nu sărea calul. 

- Nu bei în seara asta? l-am întrebat, îndepărtând 
discuţia de problemele mele. Este o mare victorie pentru 
şcoală, prietene. Ar trebui să sărbătoreşti. 

- Eu ar trebui să sărbătoresc? Patrick a zâmbit afectat. 
Dar domnul OM? Dacă cineva ar trebui să se relaxeze, acel 
cineva eşti tu. 

Am zâmbit când am auzit domnul OM - adică omul 
meciului — şi am spus: 

- Sâmbăta am antrenamentele la Academie. Care este 
scuza ta? 

- N-am chef, a răspuns el scurt. 


Ca mai devreme, când nu a insistat să afle mai multe, i- 
am întors favoarea. 

- Chiar mă gândesc să plec, a adăugat el, ridicându-se. 
Mă întrebam dacă m-ai putea duce acasă. 

Ca un câine flămând prin faţa căruia fluturi un os 
delicios, n-am ratat oferta lui. 

Punându-mi farfuria şi punga de gheață pe măsuţa de 
cafea din fața mea, m-am ridicat şi am inspirat de mai 
multe ori pe nas înainte de a-mi lăsa greutatea pe picior. 

- Sunt gata când eşti şi tu. 

Patrick a zâmbit, dar nu a spus nimic despre 
entuziasmul meu exagerat. 

Lăsându-se în jos, mi-a luat trofeul de pe canapea şi mi 
l-a întins - slavă Cerului, pentru că nu mă mai ridicam 
dacă trebuia să mă ghemuiesc din nou. 

- Hei-hei! a strigat Gibsie peste muzică, observând că 
încercam să plec. Stai pe loc, Cap! a poruncit el, arătând 
prin mulțime spre mine. Încă nu pleci nicăieri. 

Am dat să deschid gura ca să-i spun să mă scutească, 
dar doi dintre băieţii din echipă, Luke Casey şi Robbie 
Mac, s-au îndreptat spre mine, împingându-mă la loc pe 
canapea înainte de a mi se alătura de-o parte şi de alta. 

M-am uitat la Patrick, care a ridicat resemnat din 
umeri. 

Amândoi ştiam că nu aveam să plecăm de acolo prea 
curând, nu când Gibsie a oprit muzica și a anunţat: 

- Trebuie să ţin un discurs. 

- Scuze, Cap, a chicotit Robbie Mac. Dar trebuie să auzi 
asta. 

Înăbuşindu-mi impulsul de a urla din cauza durerii care 
mă ardea sub talie, am clătinat din cap şi am întins mâna 
după pachetul de gheaţă. 

- Pentru numele lui Dumnezeu, Gibs! 

Cu medalia încă atârnată de gât, Gibsie a târât măsuţa 
de cafea spre combină şi a sărit pe ea. 

Cu tricoul înfăşurat în jurul capului ca o bandană, a luat 
telecomanda de pe boxa din spatele lui şi a ţinut-o la gură 
de parcă ar fi fost microfonul propriu şi personal. 


Băieţii din echipă şi-au dat capetele pe spate și au 
izbucnit în hohote de râs în timp ce el a bătut în 
telecomandă şi s-a prefăcut că verifica sunetul. 

„Al naibii fraier...“ 

Cu un rânjet pe față, Gibsie a bătut în „microfon“ şi a 
spus: 

- Cum merge treaba în seara asta? A coborât privirea 
spre medalia care i se odihnea pe piept și a zâmbit. Am 
putea să ne obişnuim cu asta, nu-i aşa, băieţi?! 

O explozie asurzitoare de urale şi urlete de încuviințare 
a răsunat prin toată încăperea. 

- Gata, băieți, Doamne, nu e nevoie să urlaţi la mine, a 
râs el. Pentru numele lui Dumnezeu, sunt și eu în aceeași 
cameră! 

Răspunsul lui amuzant a atras un răspuns cu atât mai 
răsunător din partea echipei şi a prietenilor noştri. 

- În orice caz, a chicotit el, să trecem la oile noastre. Aş 
vrea să cânt un cântec pentru persoana specială din viața 
mea. 

Dinspre un grup de fete care stăteau în prag s-au auzit 
„Oh!“ şi „Vai!“. 

Mi-am dat ochii peste cap văzând ușurința cu care le 
putea vrăji frumuşelul care era aripa noastră de grămadă. 

Gibsie şi-a dres glasul pentru un plus de dramatism, 
apoi a spus: 

- Fără mâinile magice ale acestui om special, nu mai 
eram azi aici cu această superbă cupă. A clătinat din cap şi 
şi-a lipit o mână pe inimă. Mulţumesc, dragule! 

Din privirile pe care mi le aruncau băieţii şi chicotele lui 
Robbie şi Luke, mi-am dat seama că spectacolul lui Gibsie 
era pe seama mea. 

- Să nu faci vreo prostie! l-am avertizat pe Gibsie chiar 
când s-a întins şi a apăsat un buton de pe combină. 

Umerii mi s-au încordat brusc când notele familiare din 
Walk of Life de la Dire Straits au început să se audă din 
difuzoare. 

Am ştiut numaidecât ce urmează. 

„Nenorocitul...“ 


- Johnny, dragule, a strigat afurisitul meu prieten cel 
mai bun, cu falsă pasiune în voce, arătând cu degetele spre 
mine. Cântecul ăsta e pentru tine, a chicotit el înainte de a 
începe să cânte, orăcăind versurile care deveniseră 
blestemul vieţii mele încă de când intrasem pe un teren 
alături de nemernicii ăştia în clasa a şasea. 

Băieţii din jurul meu i s-au alăturat lui Gibsie într-un 
cor zgomotos şi complice. 

Scaunele au fost aruncate înapoi, în timp ce băieții au 
început să celebreze victoria noastră. 

Robbie și Luke m-au ridicat de pe canapea, apoi m-au 
aruncat în aer şi m-au ţinut colegii de echipă. 

Feely, trădătorul, a murit de râs pe seama mea. 

Da, acum puteau să râdă cât voiau, dar eu aveam de 
gând să-i nenorocesc pe nemernici la antrenamentul de 
luni. 


CAPITOLUL 12 


Vremea mărturisirilor 


Shannon 


Tocmai terminam de făcut ultima temă duminică 
târziu, când o bătaie în uşa camerei mele mi-a distras 
atenția. 

Închizând caietul, l-am pus în manualul de matematică 
şi am strigat: 

- Intră! 

Uşa s-a deschis, iar capul fratelui meu s-a întrezărit prin 
deschizătură. 

- Ce e, Joey? l-am întrebat, băgându-mi cărțile înapoi în 
ghiozdan. 

- Mă duc la magazin, m-a anunţat fratele meu, 
aruncând în treacăt o privire prin camera mea înainte ca 
ochii lui să revină spre mine. Vrei ceva? 

- Unde este Aoife? 

- În camera mea. 

- Rămâne peste noapte? 

- Da. 

Aoife învăţa la BCS şi era în anul şase cu Joey, aşa că nu 
era un lucru neobişnuit ca unul din ei să rămână la celălalt 
peste noapte în timpul săptămânii și să se ducă la școală 
împreună a doua zi. 

Erau la o vârstă la care erau permise petrecerile în 
pijama. 

Sau cel puţin nimeni nu îi spunea niciodată nimic lui 
Joey când aducea o fată acasă. 

Existau o mulțime de standarde duble în casa asta - o 
casă nemaipomenit de liniştită peste weekend. 

Tata era într-o formă rară. 

Se purta ca un om. 


Chiar ne-a comandat mâncare chinezească seara trecută 
şi mi-a dat telecomanda în loc să mi-o arunce, cum făcea 
de obicei. 

Nu am fost atât de naivă încât să cred că decizia tatei de 
a nu distruge casa în acest weekend avea legătură cu faptul 
că hotărâse să se schimbe. 

Nu, făceam parte din familie de suficient timp pentru a 
recunoaște în această perioadă de linişte calmul dinaintea 
furtunii. 

Avea să izbucnească în curând. 

Mereu făcea asta. 

Nu puteam decât să sper că nu aveam să mă găsesc în 
inima furtunii când urma să se întâmple. 

- Vrei ceva de la magazin sau nu? a întrebat Joey, 
părând nerăbdător. Se închide în curând. 

M-am uitat la ecranul telefonului pentru a vedea cât era 
ceasul. 22.45. 

- De ce te duci la magazin atât de târziu? l-am întrebat. 
Ce-ţi trebuie de e aşa important? 

Joey a zâmbit larg. 

- Vrei un răspuns sincer? 

- Nu, am oftat eu, încurcată când mi-am dat seama. 
Mergi liniştit. 

- Noapte bună, Shan! a chicotit el, închizând ușa. 

- Să ai grijă! am strigat în urma lui. Sunt prea tânără să 
devin mătuşă! 

Telefonul mi-a vibrat pe coapsă, alertându-mă că mă 
suna Claire. 

- Alo? am spus, lipindu-l de ureche. 

- Bună, albinuțo, a spus ea bucuroasă. Ce faci 
weekendul viitor? 

Coborând din pat, m-am grăbit spre uşă şi am încuiat- 
o. 

- Nimic, i-am răspuns. „Ca de obicei.“ De ce? 

- Pentru că, dragul meu prieten Gerard Gibson a luat 
examenul de sală vineri dimineață, iar un idiot a decis să-i 
dea un permis de conducere provizoriu. 


- Serios? am râs eu, gândindu-mă la Gibsie la volanul 
unei maşini. 

- Oh, da! a oftat Claire. Tocmai mi-am petrecut ultima 
oră şi jumătate încercând să-l scot din camera mea. 

- De ce era în camera ta? 

- Ca să se dea mare, mi-a explicat ea. Fluturându-şi 
micul permis verde de parcă ar fi fost regele lumii. 

- Ce legătură are Gibsie, care şi-a luat permisul, cu 
weekendul viitor? 

- Părinţii i-au cumpărat o maşină de ziua lui săptămâna 
trecută, mi-a explicat ea. Vrea să mergem toţi la o 
plimbare cu el. 

Sprâncenele mele s-au arcuit în sus. 

- Cine suntem toţi? 

- Aceeaşi gaşcă, a răspuns Claire veselă. Eu, Gerard, 
Hughie, Katie, Pierce, Lizzie, Patrick, Johnny şi tu, 
desigur. 

Inima mi-a tresărit la auzul numelui lui Johnny. 

Şi apoi a început să bată şi mai tare la gândul de a-mi 
petrece efectiv timp cu el. 

- De ce eu? am reuşit s-o întreb. 

- Cum de ce? Pentru că ești prietena noastră, mi-a 
răspuns ea. 

Eu am clătinat din cap. 

- Nu, Claire, sunt prietena ta. A ta şi a lui Lizzie. 

- Ei bine, Gerard mi-a spus să te invit. 

- De ce? am întrebat-o sugrumată. Nu mă cunoaşte. 

- L-ai ajutat cu Brian? 

Am clătinat din cap. 

- Asta nu ne face prieteni. 

- Ei bine, ştie că ești prietena mea cea mai bună, mi-a 
explicat ea. Ceea ce înseamnă că orice invitaţie primesc eu 
este automat valabilă și pentru tine. 

- Ei bine, nu poate să bage toţi oamenii ăştia într-o 
maşină. 

- Atunci poate că mergi în maşina lui Johnny, a răspuns 
Claire pe un ton malițios. Apropo, te-am văzut cu el pe 
teren vineri, cochetă mică! 


- Nu flirtam cu el, aproape că am murmurat eu. El a 
venit la mine. 

- Şi mai bine, a chicotit ea. El flirta. 

- Nimeni nu flirta, m-am înecat eu. Noi doar... 

- Doar ce? m-a tachinat Claire. 

- Vorbeam, am încheiat eu cu o ridicare neputincioasă 
din umeri. 

- Despre? 

- Nu ştiu, am mormăit. Chestii în general, cred. 

- Şi făceaţi poze împreună, a adăugat ea chicotind. Am 
văzut şi asta. 

- Oh, Doamne! Am oftat înfrântă şi m-am lăsat pe 
pernă. Am fost aşa de luată prin surprindere, am spus eu 
cu o voce răgușită. Trebuia să mă auzi încercând să 
vorbesc cu el, am adăugat, muşcându-mi buza. Mi s-a 
încurcat limba şi m-am făcut la propriu de ruşine în toată 
conversaţia, Claire. A fost absolut umilitor. 

- "Ţi s-a încurcat limba pentru că îţi place de el, a 
insistat ea. 

Fără să mă mai obosesc să neg, am oftat pur şi simplu. 

- Dumnezeule, a spus ea încântată, cu respiraţia tăiată. 
Recunoşti, în sfârşit, că îl placi? 

Am încuviințat din cap şi mi-am dat seama că nu mă 
putea vedea. 

- Nu cred că are rost să mai neg, am şoptit, simţindu- 
mi faţa arzând la acest gând. Îmi place de el, Claire... Cred 
că îmi place foarte mult de el. 

- Oh, uau, Shan! a răspuns Claire cu blândeţe. E lucru 
mare pentru tine. 

Avea dreptate. 

Era uriaş. 

Şi înfricoşător. 

Absolut înspăimântător. 

- E ridicol, am mormăit abătută. Nici măcar nu-l 
cunosc. 

- Ba da, îl cunoşti, a susținut Claire. 

- Nu bine, i-am răspuns cu un oftat. 


- Ei bine, a spus ea cu un aer gânditor, eu nu l-am 
întâlnit niciodată pe Johnny Depp în carne şi oase, iar asta 
nu m-a împiedicat să mă îndrăgostesc nebuneşte de el. 

Mi-am dat ochii peste cap la auzul răspunsului ei. 

- Da, pentru că este fix același lucru. 

- Am numărul lui de telefon, să ştii, s-a oferit Claire. 
Pot să ţi-l dau şi să-i trimiţi un mesaj. 

Am făcut ochii mari. 

- În nici un caz! 

- Eşti sigură? 

- Absolut, m-am fâstâcit eu. Nici în ruptul capului nu 
aş putea fi genul de fată care face asta. Muşcându-mi buza, 
am întrebat-o repede: De unde ai numărul lui? 

- Gerard îmi ia mereu telefonul, mi-a explicat ea. 
Mereu îl sună pe Johnny când îmi foloseşte telefonul. 
Johnny este practic geamănul lui. Deci am salvat numărul 
lui Johnny ca Sună-mă doar pentru sex. Râzând, a 
adăugat: A fost atât de amuzant! Gerard a fost aşa de 
enervat pe mine, întrebându-mă cu cine mi-o trăgeam şi 
de ce nu era el înregistrat în agendă cu numele ăsta. 

- Claire, nu poţi spune nimănui că îmi place de el, am 
îngăimat eu, panicată că îmi scăpase porumbelul. Te rog! 
Nici măcar lui Lizzie şi cu atât mai puţin lui Gibsie. 

- Nu spun, promit, a jurat ea. Dar, dacă i-ai trimite un 
mesaj, cred că ai fi plăcut surprinsă, a adăugat ea. Știu că 
Lizzie ţi-a spus o grămadă de lucruri despre el, dar, sincer, 
cele mai multe sunt doar bârfe inventate. Johnny nu este 
tipul pe care îl descriu toate fetele de la şcoală. 

- Da, am şoptit eu, mi-am dat seama. 

Era mai bun. 

Mult mai bun. 

- Deci vii cu noi weekendul viitor? m-a întrebat ea. 

- Nu o să mă lase să vin. 

- Hai, Shan, nu poţi să spui pur şi simplu nu, s-a văitat 
Claire. Nu fără să întrebi! 

- Nu trebuie să întreb, Claire, am murmurat eu. Știu 
deja răspunsul. 


- Atunci nu întreba, a spus ea la repezeală. Doar 
inventează o scuză sau ceva de genul ăsta şi vino la mine! 
Nici măcar nu trebuie să ne ducem cu băieţii. 

Am oftat cu năduf. 

- Claire... 

- Putem să luăm cina la mine acasă, s-a grăbit ea să 
spună. Şi, ştii, dacă Johnny ar trece din întâmplare pe aici 
din cauza unui mesaj trimis cu măiestrie de pe telefonul 
meu, atunci poate că v-aţi duce în camera mea şi... 

- Încetează, am avertizat-o, tremurând la acest gând. 

Claire a izbucnit în râs. 

— Glumesc. 

- Ai face bine, am mormăit. Pentru că aş muri. 

- Deci vrei să faci asta? m-a întrebat, înăbuşindu-și 
râsul. Să vii la mine, să comandăm ceva de mâncare, să 
mâncăm şi să ne uităm la un film? Sau ne-am putea duce 
la cinema? Ori să mâncăm la restaurant? Orice vrei tu, mi- 
a spus ea. Tu alegi şi eu fac cinste. 

- Te iubesc pentru invitaţie, i-am spus, muşcându-mi 
buza ca să nu tremure. Dar ştii că nu o să mă lase 
niciodată. 

Claire a oftat adânc. 

- Shan... 

- Nu, am implorat eu încet. Te rog să nu spui nimic. 

A urmat o pauză lungă înainte ca ea să şoptească: 

- Nu spun. 

Am răsuflat uşurată. 

- Mulţumesc. Sunt aici pentru tine, a răspuns Claire pe 
un ton trist. Mereu. 


CAPITOLUL 13 
Târâș-grăpiș 
Johnny 


În fiecare zi de când am venit la Tommen, la prânz m- 
am aşezat mereu exact la aceeaşi masă. 

Era aproape de uşă şi avea vreo treizeci de metri, 
înțesată cu colegii mei de echipă şi câteva dintre iubitele 
lor. 

Eu stăteam mereu la capătul mesei, cu spatele la perete 
şi cu faţa spre restul încăperii, de unde aveam o priveliște 
clară a tot ce se petrecea în jurul meu. 

Îmi plăcea, pentru că aveam spaţiu să respir şi nu erau 
fete care să mă pipăie şi să-mi atingă spatele la fiecare 15 
secunde. 

Ca de obicei, Gibs şi Feely erau aşezaţi în faţa mea, iar 
Hughie stătea în dreapta. 

Diferenţa acum era că atât Hughie, cât şi Feely erau 
pedepsiţi, iar Gibsie se uita urât la mine. 

- Ai putea să nu te mai holbezi la ea măcar cinci minute 
şi să te prefaci că mă asculți, a şuierat Gibsie. Serios, 
prietene! Aruncându-şi sendvișul pe masă, şi-a ridicat 
frustrat mâinile în aer. Devine dubios şi îmi piere pofta de 
mâncare. 

- Nu fac nimic, am mormăit în timp ce m-am rezemat 
în scaun şi am rotit distrat sticla de apă între mâini. 

Shannon stătea în colțul opus al sălii de mese cu cele 
două prietene ale ei, zâmbind şi râzând de ceva ce spunea 
sora mai mică a lui Hughie. 

Părul îi era dat pe spate, prins în două cozi lungi 
împletite, odihnindu-se pe umerii ei mici, iar de fiecare 
dată când îşi înfăşura una dintre împletituri în jurul 
degetului, trebuia să-mi înăbuş un geamăt. 


Serios, rămăsesem țintuit acolo în ultimele 25 de 
minute, fără să ascult nici un cuvânt din ce-mi spunea 
Gibsie, pentru că eram prea ocupat să mă uit la o fată care 
clar nu voia să aibă de-a face cu mine. 

Tot weekendul, Shannon plutise undeva în mintea 
mea - bine, fusese principalul meu gând. 

Îmi petrecusem zile întregi gândindu-mă la reacția 
avută faţă de mine vineri pe teren și la felul în care plecase 
valvârtej. 

Când a trecut pe lângă mine pe hol de dimineață, după 
prima oră, m-am simțit mult prea încântat să o revăd. 

Desigur, ea a zâmbit timid înainte de a lăsa capul în jos 
şi a trece în grabă pe lângă mine, dar era acolo. 

Era în spaţiul meu. 

Ceea ce însemna că atât atenția mea, cât şi gândurile 
mele erau concentrate numai asupra ei. 

Şi detestam senzaţia. 

O doream, mi-am dat seama, şi era cu totul nepotrivit şi 
un mare ghinion pentru mine, dar o doream. 

O doream pe Shannon Lynch. 

Şi mai rău decât să o doresc, chiar îmi plăcea de ea. 

Avea un fel de dulceaţă şi îmi plăcea cum mă simţeam 
când eram în preajma ei. 

Îmi plăcea cum arăta, cum vorbea, cum se purta. 

Îmi plăceau o grămadă de lucruri la ea şi, în mod ciudat, 
faptul că o plăceam nu avea de-a face cu ce se ascundea 
sub haine. 

Ei bine, nu era chiar adevărat. 

M-am gândit mult la ce aş fi descoperit sub hainele ei şi 
îmi plăcea nespus ce-mi imaginam. 

Dar era mai mult decât atât. 

Era mai mult când venea vorba de ea. 

Dar nu eram în situația de a-mi investi timpul în relaţia 
cu o fată, iar a-mi petrece timpul cu fata asta în mod 
special îmi putea aduce multe bătăi de cap. 

Ştiam cum se întâmpla. Îţi petreceai prea mult timp cu 
o fată şi apăreau sentimentele, iar acolo unde apăreau 
sentimentele, apăreau şi relaţiile intime. 


Era o margine periculoasă pe care trebuia să te menţii în 
echilibru. 

Una de care nu eram dispus să trec. 

- Nu, nu faci nimic, a spus Gibsie sarcastic, foindu-se 
pe scaun, astfel încât să-mi blocheze unghiul perfect spre 
ea. Doar o dezbraci în mintea ta. 

- Ba nu, am mârâit, aruncându-i o privire peste masă. 

Ba da. 

Ba cum să nu. 

Dumnezeule, eram atât de uşor de citit? 

- Da, eşti atât de uşor de citit, a spus Gibsie, citindu-mi 
clar gândurile. Şi o să-ţi spun cine mai este, a adăugat el, 
făcând un semn cu degetul mare spre dreapta. Scorpia aia 
malefică. 

Nu a trebuit să mă uit ca să ştiu că vorbea despre Bella. 

Stătea cocoţată la capătul opus al mesei noastre cu 
câţiva dintre băieţii din echipă din anul şase, unde îşi 
petrecuse cea mai mare parte din pauza de prânz 
încercând să mă scoată din sărite. 

Nu avea să meargă. 

Nu aveam de gând să cad în plasă. 

- Nu o lua în seamă! Deşurubând dopul de la sticlă, am 
luat o gură zdravănă de apă. Nu merită să-ţi baţi capul! 

- Prietene, ştiu că mă repet, dar, sincer, nu înţeleg cum 
ai putut să o atingi vreodată, a gemut el. 

- Nici eu, am recunoscut, în timp ce mi-am pus dopul 
la sticlă şi m-am întors să mă uit la Shannon. 

EI s-a lăsat pe spate şi şi-a arcuit o sprânceană. 

- Ar trebui să te duci să vorbeşti cu ea. 

- Cu Bella? m-am încruntat eu. Nu, mulțumesc. 

- Nu cu nebuna, a ripostat Gibsie cu o grimasă. Cu 
Shannon. 

Am clătinat din cap. 

- Nu. 

- Îi este frică, ştii, a spus Gibsie cu nonşalanţă. Sau cel 
puţin îi era. Mi-a aruncat o privire tăioasă. Nu i-ai băgat 
limba pe gât, nu-i aşa? 

- Nu, am şuierat printre dinți. 


- Bine atunci, a spus el gânditor. Încă îi este frică. 

M-am încruntat la el. 

— De unde ştii asta? 

- Ascult cu atenţie, a chicotit el, bătându-se ușor la 
tâmplă. 

- Poftim? 

- Le-am auzit pe fete vorbind despre asta în dormitorul 
lui Claire acum ceva vreme, a recunoscut el. Vipera cu 
care şi-o trage Pierce spunea cât de groaznic fusese cu el şi 
a reieşit că Shannon nu a sărutat niciodată un tip. 
Încruntat, a adăugat: Vipera chiar nu mă place. 

- Doamne, am mormăit, acum te-ai apucat să tragi cu 
urechea la uşa fetei? Când el nu a negat, am clătinat din 
cap. Ai o problemă, Gibs. Una mare. 

- E o problemă doar dacă recunoști, a răspuns cu un 
rânjet înţelegător. Nu aşa merge treaba, Johnny? 

- Scuteşte-mă, am mârâit eu, ştiind exact la ce se 
referea. 

- Hai, Johnny! Du-te pur şi simplu şi vorbeşte cu ea, m- 
a încurajat el. Poţi să faci asta. 

- Nu, Gibs, am spus răspicat. Las-o baltă! 

- De ce nu? m-a întrebat el pe un ton exasperat. 

- Pentru că nu vreau, m-am răstit. 

- Mincinosule! 

— Ştii ce? Pentru un tip care zice că este prietenul meu 
cel mai bun, te descurci ca naiba, am mârâit. Ţi-am spus 
că nu mă duc la fată. Ţi-am spus că e prea mică pentru 
mine. 

- Tu eşti cel care nu încetează să se holbeze la ea, lătră 
el. 

- Ei bine, spune-mi să încetez, am răbufnit. Nu-mi 
spune să mă duc la ea. 

- "Ţi-am zis să încetezi, a şuierat Gibsie, părând 
exasperat. Acum două minute. Ţi-am spus să nu te mai 
holbezi la ea ca un dubios, şi totuşi, iată-te, i-o tragi din 
priviri şi zici că ți s-au scufundat toate corăbiile. Şi-a 
azvârlit mâinile în aer. Ce să mă fac cu tine? 


d A 

- Ar trebui să-ţi aminteşti că eu sunt fraierul care 
aproape că a dat ortul popii de dimineaţă ca să fie copilot 
pentru fundul tău de învățăcel, am mormăit. Așa că, în loc 
să mă încurajezi să fac alegeri proaste, nu ar fi mai bine să 
mă susţii o dată în viaţa ta? 

- Sunt un şofer bun! 

Mi-am dat ochii peste cap. 

- Eşti o povară. 

- Iar eu nu fac nimic altceva decât să te susţin, a pufnit 
el cu un aer teatral. Sunt primul care te susține, Johnny 
Kavanagh. Rezemat în scaun, şi-a încrucișat braţele la 
piept şi mi-a aruncat o privire tăioasă. Chiar mi-ai rănit 
sentimentele. 

- Ţi-am rănit sentimentele? Am arcuit o sprânceană. 
Acum cine e un papă-lapte? 

- Cere-ţi scuze! a poruncit el. 

- Fugi de aici, fraiere, am râs eu. 

S-a încruntat spre mine. 

- Spune-mi că îți pare rău! 

- Pentru? 

- Pentru că mi-ai rănit sentimentele, s-a smiorcăit el. 
Acum cere-ți scuze! 

- Îmi pare rău, Gibs, am spus împăciuitor, hotărând că 
era mai uşor să-i dau marelui fraier ce-şi dorea. 

- Ai putea să vorbeşti serios, a continuat el. 

- Iar tu ai putea învăţa să nu întinzi coarda, l-am 
avertizat. 

Ne-am confruntat din priviri vreo cincisprezece 
secunde până când el a zâmbit larg şi mi-a spus: 

- Îţi accept scuzele. 

- Bine, am mormăit. Mă bucur pentru tine. 

- Şi cum pare că n-ai prea mare nevoie de susţinere 
zilele astea... Împingându-și scaunul în spate, Gibsie s-a 
ridicat şi mi-a făcut cu ochiul. Mă duc să vorbesc cu ea în 
locul tău. 

- Să nu îndrăznești... M-am oprit să-l prind, dar a 
scăpat din strânsoarea mea şi dus a fost. Gibs! 


- Relaxează-te, Kav, totul e sub control, mi-a spus în 
timp ce şi-a ajustat cu mare emfază cravata. Încruntându- 
se, a adăugat: Uită-te la mine să vezi cum se face! 

Şi apoi s-a dus direct la masa fetelor şi s-a așezat. 

„Pentru numele lui Dumnezeu...“ 

Mi-am simţit picioarele mişcându-se înainte ca rațiunea 
să mă împiedice să fac pasul greşit pe care urma să-l fac. 


CAPITOLUL 14 


Permis provizoriu 


Shannon 


Luni, am simţit privirea lui Johnny aţintită spre faţa 
mea din colțul opus al sălii de mese. 

Ca o hărțuitoare, ştiam exact unde stătea la prânz în 
fiecare zi: ultimul loc de la capătul mesei jucătorilor de 
rugby, pe rândul dinspre interior, lângă ieşirea cu arcadă. 

În tot timpul prânzului, mi-am ignorat cu încăpățânare 
înflăcărarea din obraji, aceeaşi arsură pe care o simţeam 
din cap până-n picioare, şi m-am concentrat la Claire şi 
Lizzie. 

Pentru că știam ce s-ar fi întâmplat dacă m-aș fi uitat la 
el. 

M-aş fi dat de gol şi nu trebuia să ştie cât de mult mă 
tulbura. 

M-a zăpăcit vinerea trecută şi mă zăpăcea din nou 
acum. 

De ce se uita la mine? 

De ce m-a invitat la acea petrecere? 

De ce îmi făcea inima să bată atât de tare? 

Nu înţelegeam ce se întâmpla şi, în furtuna emoţiilor 
mele învolburate, trebuia să păstrez aparenţa unui control. 

Nu era uşor, dar am scăpat situaţia de sub control când 
Gibsie s-a apropiat de masa noastră, cu părul lui blond şi 
un zâmbet larg. 

- Doamnelor, a spus el pe tonul cochet cu care mă 
obişnuisem când s-a așezat pe un scaun de cealaltă parte a 
lui Claire. Cum merge treaba azi? 

- Ce vrei, Gerard? a mormăit Claire, eliberându-se din 
strânsoarea lui când și-a petrecut braţul peste umărul ei. 
Încercăm să mâncăm. 


— Am ceva să-ţi arăt, i-a spus el, arcuind din sprâncene. 

- Nu mă uit la penisul tău, a şuierat Claire printre dinţi. 
Aşa că nu mai încerca să mi-l arăţi. 

- Nu asta, a pufnit Gibsie și a dat să scoată un set de 
chei din buzunar şi să le fluture prin faţa lui Claire. Ci 
asta. 

- Dumnezeule! a spus Claire cu sufletul la gură, 
smulgându-i cheile din mâini. Părinţii tăi ţi-au dat maşina 
mai devreme? Credeam că nu primeşti cheile până în 
weekend. 

- Au cedat, i-a spus el cu un zâmbet larg. Ceea ce în- 
seamnă că... 

- Un nebun o să umble liber pe străzile din Irlanda? a 
intervenit Lizzie. 

- Doamne, a mormăit Gibsie, încruntându-se peste 
masă la Lizzie. Mor de râs cu tine. 

Lizzie doar i-a arătat degetul din mijloc şi s-a întors la 
prânzul ei. 

Clătinând din cap, Gibsie s-a întors spre Claire. 

- Mai este ceva, a anunţat el, concentrându-se exclusiv 
asupra ei. Au plecat în Tenerife. El a arcuit din sprâncene. 
Până luni. 

— 'Te-au lăsat de capul tău? l-a întrebat Claire. Pe tine? 

- Şi ştii ce mai înseamnă asta, nu-i aşa? I-a făcut cu 
ochiul. Prieteni care rămân peste noapte. 

- Părinţii tăi te-au lăsat să ai grijă de casă? a repetat ea 
şocată. 

El a zâmbit şi i-a înşfăcat mărul din mână. 

- Da. 

- O săptămână întreagă? Claire a clătinat din cap, 
uluită. Singur? Nesupravegheat? 

Zâmbetul lui s-a adâncit când a aruncat mărul în aer. 

- Pari surprinsă, a adăugat el, prinzând mărul fără efort. 

Fascinată de interacţiunea lor, m-am rezemat de masă şi 
am privit cu interes. 

- Pentru că sunt, a murmurat Claire, uitându-se lung la 
el. Chiar nu te cunosc deloc? 


- În mod evident, nu, a pufnit el. Acum, du-te acasă şi 
fă-ți bagajele! A mişcat amuzat din sprâncene înainte de a 
muşca din mărul lui Claire. Pentru că te cazezi la Hotel 
Gibson pentru o săptămână, a adăugat el cu gura plină. 
Distracţie. 

- Oh, chiar aşa? Claire s-a lăsat pe spate în scaun şi a 
zâmbit. Şi Hotelul Gibson are recenzii bune? 

- Vine cu o sculă în dotare, Claire-Bear, a anunţat 
Gibsie și nu chiar încet. O cantitate nelimitată de sculă de 
cinci stele. 

- Spune-o mai tare! a șuierat ea, pocnindu-l peste umăr. 
Nu cred că te-a auzit toată lumea. 

- Vine cu o sculă în dotare, Claire! a tachinat-o el, 
acceptându-i provocarea fără nici o rușine. Scula mea. 

- Fac eu ceva cu scula ta, a mârâit Claire, părând 
îngrozită. 

- Bineînţeles că poţi face, a încuviinţat el cu un rânjet. 
Dar aici nu este chiar locul potrivit. 

- Nu ştiu de ce sunt prietenă cu tine, a mormăit Claire, 
cu obrajii roşii. Ai un comportament atât de nepotrivit. 

- Eşti prietenă cu mine pentru că mă iubeşti, a zis el 
tărăgănat. Pentru că eu sunt singurul care îţi face obrajii să 
se îmbujoreze - a făcut o pauză şi i-a mângâiat obrazul cu 
degetul - mai mult decât crezi. 

- Când aveam 11 ani, Gerard, a ripostat ea. Şi a fost un 
sărut amărât! 

- Sunt gata să repetăm experienţa, i-a spus el. Nu 
trebuie decât să-mi zici, Claire-Bear, spune-mi că eşti 
pregătită pentru noi, iar eu sunt al tău... 

- Poţi să încetezi! a răbufnit Lizzie, cu o privire 
încruntată spre Gibsie. 

— Cu ce? 

- Să te mai joci cu sentimentele ei, a pufnit ea. Nu e un 
joc! 

- Lizzie, nu-i nimic, a dat să spună Claire, dar Lizzie a 
întrerupt-o: 

- Ba nu, s-a răstit ea. Face asta de când aveam patru ani. 
Este greşit! 


- Nu mă joc cu sentimentele ei, a răspuns Gibsie, 
părând confuz. Ştie că o iubesc. 

Claire s-a făcut roşie ca sfecla, iar Lizzie a scos un 
mârâit. 

- Da, idiotule, a şuierat Lizzie. Îţi place de nu mai poți, 
nu-i așa? De aia umbli cu jumătate din şcoală, nu-i aşa? 

- Care este problema ta? a mârâit Gibsie, uitându-se 
urât. 

- Tu, s-a răstit Lizzie. Tu şi prietenii tăi idioţi credeţi că 
sunteți mari şmecheri. Vă jucaţi cu fetele de parcă ar fi un 
mare meci. Sunteţi cu toţii dezgustători. Fiecare dintre 
voi, capete de gumă! 

Gibsie a rămas mut de uimire, părând ofensat. 

- Ce ţi-a făcut ţie Johnny? 

- Da, a întrebat o voce familiară. Ce ţi-am făcut? 

Inima a început să-mi bată de parcă avea să-mi sară din 
piept la auzul accentului familiar de Dublin. 

leşea în evidenţă între toți cei din jurul nostru, la fel 
cum el se evidenția printre noi. 

— Tu eşti la fel de rău ca toţi ceilalți, a şuierat Lizzie, fără 
să se piardă cu firea, în timp ce şi-a îndreptat privirea 
furioasă spre Johnny, care, spre nefericirea mea, a tras de 
sub masă scaunul de lângă mine. Mai rău. Tu eşti liderul 
lor. 

- Ei bine, asta e o veste și pentru mine, a ripostat 
Johnny calm. 

S-a aşezat lângă mine şi am simţit cum colţişorul de 
pâine mi se lipeşte de cerul gurii. 

Înghiţind, m-am uitat la el cu ochi mari şi confuzi. 

Mi-a zâmbit. 

- Bună, Shannon. 

- Bună, Johnny, am şoptit, uitându-mă la el, simțind că 
inima mea mai avea două secunde şi îmi ieşea din piept. 

- Ce mai faci? m-a întrebat el cu o voce adâncă şi ochi 
albaştri care îi priveau intens pe ai mei. 

- Sunt bine, am spus cu respiraţia tăiată. Tu ce mai faci? 

El a zâmbit. 

- Sunt bine. 


La naiba, iarăși acel cuvânt... 

— Ai avut un weekend frumos? 

- A fost OK. Am simţit că roșesc. Tu? 

- Mi l-am petrecut în mare parte antrenându-mă. El a 
zâmbit afectat. Ca de obicei. 

Am încuviințat din cap, fără să înțeleg cu adevărat 
nimic din ce se întâmpla acolo. 

- C-cum a fost petrecerea? 

- N-am stat mult. Johnny şi-a sprijinit cotul pe masă, și- 
a întors corpul spre interior şi mi-a acordat toată atenţia 
lui. Sincer, m-am dus ca să mă arăt la faţă. 

- Cum aşa? l-am întrebat în șoaptă, simțind că mă 
aprindeam stând atât de aproape de el. 

- Angajamente de antrenament, mi-a explicat el, bătând 
darabana cu degetele lungi pe masă, cu ochii albaştri 
aţintiți spre ai mei. Încerc să evit petrecerile în timpul 
sezonului... 

- Doamne, nu şi tu! a mârâit Lizzie. E şi aşa destul de 
rău că Thor, aici de faţă, îşi face jocul cu Claire, nu mai 
trebuie să te încurci și tu cu Shannon. 

Johnny şi-a întors ochii albaştri spre Lizzie. 

- Poftim? 

- M-ai auzit, a răspuns ea. 

- Nu am voie să vorbesc cu ea? a întrebat-o el, arcuind 
o sprânceană. Nu-ţi place să împarţi prietenii? 

- Ştii foarte bine ce faci, a răspuns sfidătoare Lizzie. 

- Ai dreptate, Gibs, a spus Johnny gânditor, cu o 
clătinare din cap. Rezemat pe spate în scaun, a adăugat: 
Pierce este un sfânt. 

- Merită tot respectul, a adăugat Gibsie, sprijinindu-şi 
brațul pe scaunul lui Claire. 

- Uf, a făcut Lizzie pe un ton dispreţuitor, aruncându-le 
lui Johnny şi lui Gibsie o privire dezgustată. Vă urăsc pe 
toți. 

- Când spui toţi, ni se aplică doar nouă - Gibsie a făcut 
un semn de la el la Johnny - sau tuturor bărbaţilor? 

- "ie în mod special, fraier mare şi blond, cu capul de 
minge de rugby, s-a răstit Lizzie. Împingându-și scaunul 


pe spate, s-a ridicat şi a aruncat o privire spre Johnny. Şi 
tu vii imediat după el, Căpitane Fantastic, pentru că nu-l 
controlezi aşa de bine pe blegul ăsta. 

Acestea fiind spuse, Lizzie s-a răsucit pe călcâie şi a ieşit 
din sala de mese. 

- Uau! a răsuflat Gibsie după ce a plecat. Fata asta chiar 
mă urăște. 

- Urăşte pe toată lumea, a răspuns Claire, bătându-l 
liniştitor pe braţ. Nu o lua personal. 

- Este adevărat, am decis să întăresc eu ideea. Îi plac 
doar două persoane. 

- Exact, a încuviinţat Claire. Nu e nimic personal. Lizzie 
ne protejează. 

- Da, ei bine, n-am un cap în formă de minge de rugby, 
a mormăit Gibsie. El s-a uitat la Johnny. Nu? 

- Nu, Gibs, a oftat Johnny. Capul tău nu are forma unei 
mingi de rugby. 

- Serios? Și-a atins capul atent. Pentru că aveam cinci 
kilograme jumate când m-am născut, iar mama s-a lăudat 
mereu la prietenele ei cum am distrus-o cu capul meu 
mare. 

- E un cap perfect normal, Gibs, l-a încurajat Johnny. 
Foarte rotund. 

- Nu e prea mare? 

- Ai crescut odată cu el, l-a asigurat Johnny. Ţi se 
potriveşte tocmai bine acum. 

Fiindu-mi imposibil să mă abţin, am chicotit văzând 
cum Johnny îl consolează pe Gibsie. 

- Iarăşi râzi de ghinionul meu, micuță Shannon? a 
răspuns Gibsie cu un zâmbet complice. Hai, dă-i bătaie! 

Am ridicat din umeri neputincioasă, cu un zâmbet larg. 

Era atât de neobişnuit şi de distractiv totul! 

- Acum să revenim la treaba noastră, a continuat 
Gibsie, lăsându-se pe spătarul scaunului. Ce vrei să vezi în 
seara asta? 

Claire s-a încruntat. 

- În seara asta? 


- Noi mergem la cinema, a declarat el cu un rânjet 
malițios. 

- Noi? a întrebat Johnny caustic, încordându-se lângă 
mine. 

Gibsie a arătat cu degetul spre noi. 

Am rămas fără cuvinte. 

- Hm? 

- Poate veni şi lupoaica, i-a spus el lui Claire. Dacă 
promiţi că-i pui botniţă. 

- Gibs, a zis Johnny pe un ton de avertizare, clătinând 
din cap. 

- Hai, prietene, a continuat Gibsie. Poţi să sacrifici o 
seară... Am nevoie de un copilot până ce mă simt în largul 
meu ca să conduc singur. Întorcându-se spre mine, a spus: 
Ce zici, micuță Shannon? 

M-am uitat la Claire, care mă privea cu aceeaşi 
confuzie, apoi la Johnny, care părea să sufere de un fel de 
durere fizică, înainte de a reveni spre Gibsie. 

„Spune da, Shannon.“ 

„Du-te cu ei!“ 

„Vrei asta.“ 

„Chiar vrei.“ 

„Dar o să te omoare.“ 

„Eşti moartă dacă află.“ 

Am clătinat din cap şi am murmurat: 

- Nu pot. 

- Nu poţi? Gibsie s-a încruntat. De ce nu? 

- Pentru că eu nu... Doar că... Clătinând din cap, am 
răsuflat tremurat. Nu sunt... 

- Nu poate să vină, Gibs, a intervenit cu fericire Johnny. 
Nu mai insista! 

- Dar... 

- Las-o baltă! 

Atunci a sunat clopoţelul, anunțând sfârşitul pauzei de 
prânz, iar Johnny s-a ridicat în picioare. 

- Hai, idiotule, a mârâit el, uitându-se urât la Gibsie. 
Avem lucruri de rezolvat. 


- Trec pe la tine în jur de 7? a întrebat-o Gibsie pe 
Claire. E bine? 

Claire a încuviinţat din cap fericită. 

El i-a aruncat un zâmbet uriaş înainte de a se ridica și 
de a-i ciufuli buclele. 

- Ne vedem, Claire-Bear. 

Privirea mea şi-a croit din nou drum spre Johnny, care 
stătea la marginea mesei, cu o expresie vijelioasă. 

- Pa, Johnny, i-am spus cu o voce slabă. 

Trăsăturile i s-au îndulcit numaidecât în timp ce s-a 
uitat la mine şi a zâmbit. 

- Pa, Shannon. 

- Ei bine, a fost cel mai ciudat lucru care s-a întâmplat 
de ceva vreme, a anunțat Claire după ce au plecat băieţii. 

- Da, am murmurat eu. Foarte ciudat. 


CAPITOLUL 15 


Pauze la toaletă și propuneri 


Shannon 


Când oamenii spun că un lucru este prea bun pentru a 
fi adevărat, de obicei aşa este. 

Exact aşa m-am simţit când am ieşit din baie marţi 
seară, după şcoală, şi m-am izbit într-un piept tare. 

Surprinsă să găsesc pe cineva în baie la multă vreme 
după ce se auzise ultimul clopoțel, am scos un mic chițăit. 

- Cum mai merge treaba, Shannon? a întrebat băiatul 
blond, vag familiar, zâmbindu-mi. 

Sălile erau relativ goale, doar câţiva elevi se mai plimbau 
pe coridoare, ceea ce m-a făcut să cred că mă aşteptase 
acolo. 

La urma urmei, baia fetelor era un loc neobişnuit în 
care să hoinărească un băiat, mai ales unul îmbrăcat în 
tricou, pantaloni scurţi şi ghete de fotbal. 

O panică amestecată cu o doză mare de prudenţă s-a 
aprins înăuntrul meu. 

- Hm, bine, am răspuns, tot aranjându-mi părul după 
ureche, ca un tic nervos. Tu ce mai faci? 

- Mai bine acum, când vorbesc cu tine, a anunţat el, 
confirmându-mi cel mai groaznic coşmar, în timp ce a 
venit mai aproape, zgâriind podeaua cu crampoanele 
ghetelor. 

- Mă aşteptai aici? m-am chinuit să întreb, având 
nevoie de o confirmare cu voce tare. Nu ştiu de ce, dar 
trebuia să clarific toată nebunia asta. Am făcut semn spre 
ținuta lui. În echipament de sport? 

- Mă antrenam şi mi-am uitat gutiera în dulap, mi-a 
explicat el, deloc stânjenit de toate astea. Te-am văzut 
intrând în baie când mă îndreptam spre dulapul meu, aşa 


că m-am gândit să te aştept ca să vorbesc cu tine. Ridicând 
din umeri de parcă explicaţia lui fără sens era perfect 
acceptabilă, a adăugat: Eu sunt Ronan, apropo. Ronan 
McGarry. Facem cursul de franceză împreună. 

Tonul lui era prietenos, dar ştiam că nu trebuia să mă 
las păcălită. 

Prietenos se putea transforma în agresiv într-o clipită. 

- Da. Ştiu. Făcând un pas înapoi pentru a-mi recâștiga 
spaţiul personal, am adăugat: Ei bine, a fost drăguţ din 
partea ta să vii să mă saluţi, dar trebuie să prind autobuzul 
spre casă. Pleacă în curând, iar şoferul nu o să aştepte... 

- Te-am văzut pe teren în ziua aia, Shannon, a 
murmurat el tărăgănat, cu ochii aprinşi de încântare. 
Despre asta voiam să-ți vorbesc. A mai făcut un pas spre 
mine, invadându-mi încă o dată spaţiul. În lenjerie? 
Picioarele tale demenţiale... Am văzut tot. 

Am simţit cum mi s-a oprit inima. 

Fiecare muşchi din corp mi s-a blocat de groază. 

Asta era. 

Ceea ce aşteptam. 

Inevitabila batjocură. 

Îl ştiam vag pe Ronan McGarry, stând în faţa lui la ora 
de franceză în ultimele săptămâni, dar nu mi-am dat 
seama că juca în echipa de rugby. 

Nu îl observasem pe teren săptămâna trecută, dar nu 
observasem pe nimeni altcineva decât pe Johnny în ziua 
aceea. 

Bănuiesc că avea sens totuşi, cu echipamentul plin de 
noroi pe care îl purta acum şi obrazul învineţit. 

Dar nu aveam ce să-i spun, aşa că mi-am ţinut gura şi 
am aşteptat să vorbească. 

Avea să vorbească. 

Mereu vorbeau. 

- Şi trebuie să fiu sincer cu tine, Shannon. S-a întins şi 
m-a tras de codiţa împletită cu mâna lui pătrățoasă şi 
murdară de noroi, nu tare, mai mult cu un aer jucăuş, dar 
nu mi-a plăcut deloc gestul. Nu am încetat să mă gândesc 
la tine de atunci. 


„Prefă-te indiferentă, Shannon!“ 

„Prefă-te că nu-ţi pasă!“ 

Făcând un pas într-o parte pentru a-mi elibera părul 
din strânsoarea lui, i-am ignorat cuvintele cu o mică 
ridicare din umeri şi mi-am rearanjat ghiozdanul. 

S-a uitat lung la mine, cu ochii licărind de entuziasm, 
înainte de a spune: 

- Eşti o fată timidă, nu-i așa? 

- Nu, am replicat, cu voce slabă, şi era adevărat. 

Nu eram timidă. 

Puteam fi la fel de deschisă şi de vorbăreaţă ca oricine 
când eram cu oameni în care aveam încredere. 

Dar eram prudentă. 

Aveam motive întemeiate să fiu. 

Şi nu aveam încredere în el. 

- Păi, timidă sau nu, ești al naibii de minunată pe sub 
hainele alea, a spus el, prinzându-şi buza de jos între dinţi, 
în timp ce ochii lui au început să hoinărească fără ruşine 
pe corpul meu. Mi-ar plăcea foarte mult să am numărul 
tău. 

Am rămas mută de uimire. 

Vorbea serios? 

Am rămas cu gura căscată, încercând să-l măsor din 
priviri. 

Părea foarte serios. 

- Eu, ah, eu, nu... Clătinând din cap, i-am evitat mâna 
încă o dată când a încercat să mă tragă din nou de codița 
împletită. Îmi pare rău, Ronan, dar nu dau numărul meu 
străinilor. 

Ultimul lucru pe care mi-l doream era să dau cuiva, în 
afară de Claire şi Lizzie, numărul meu de telefon. 

Dacă îmi dădeam detaliile personale, asta însemna că 
toţi huliganii aveau o linie directă la psihicul meu zi şi 
noapte. 

Şi, chiar dacă făcusem greşeala asta o dată în fosta mea 
şcoală, un număr nou de telefon și rămășițele usturătoare 
ale unei înțelepciuni câştigate pe pielea mea însemnau că 
nu aveam să mai fac asta niciodată. 


Ronan a pufnit zeflemitor. 

- Nu sunt un străin. 

- Pentru mine eşti, am răspuns, străduindu-mă să 
rămân tare pe poziţie. 

- Hai, Shannon, nu muşc. A continuat să-mi 
zâmbească, dar mai sever, ochii lui fiind un pic mai reci 
acum. Doar dă-mi numărul tău! 

- Nu. Am clătinat din cap. Îmi pare rău, dar nu te 
cunosc suficient de bine ca să-ţi dau numărul meu. 

- Ai putea oricând să mă cunoşti, a spus el cu un glas 
mieros, punându-mi o mână fermă pe umăr. 

Chiar dacă nu îi simțeam atingerea prin haina groasă de 
iarnă, m-am retras imediat, dar el nu şi-a mişcat mâna. 

- Am un autobuz de prins, am spus gâtuită, repetând 
cuvintele de mai devreme. Umerii îmi erau mai încordaţi 
decât betonul când am adăugat: Trebuie să plec acum sau 
îl ratez. Mă agățam de un pai, dar voiam să scap de băiatul 
ăsta. Serios, şoferul nu o să mă aştepte. 

- O să vină alt autobuz, a răspuns el. Altul ca mine nu. 

Dumnezeule, speram să fie aşa! 

- Ascultă, a insistat Ronan, tonul lui căpătând o notă de 
flirt. Se presupune că acum ar trebui să fiu la o discuţie 
după antrenament cu echipa pe teren. Antrenorului îi 
place să ne adune pe toţi ca să vorbim despre joc după 
sesiunile de antrenament. 

Mi-a spus-o de parcă ar fi crezut cu adevărat că mă 
interesa. 

Nu mă interesa. 

Mă interesa doar ca el să plece naibii de lângă mine. 

- Dar nu trebuie să mă duc. Mâna lui mi-a alunecat de 
pe umăr până la cot. Aş putea să-i las baltă pentru tine. 
Mâna lui a coborât mai jos, urmărind tivul fustei mele. Ce 
ai spus? a întrebat el, aplecându-se spre urechea mea. Vrei 
să mergem în cabină şi să mă cunoşti puţin mai bine? 

- Nu, l-am repezit eu, îndepărtându-mă de atingerea 
lui. Nu mă interesează. 

- Hai, Shannon! s-a răstit el pe un ton enervat, cu ochii 
strălucind de frustrare. Uită-te în jur! M-a apucat din nou 


de umăr, dar nu delicat de data asta. Nu o să ne vadă 
nimeni... 

Ronan nu a mai avut şansa să-și termine fraza când a 
fost înșfăcat la propriu şi luat de gât de un băiat mult mai 
masiv şi mai mare ca vârstă. 

- Tu chiar eşti un nemernic sinucigaș, nu-i aşa? a spus 
băiatul pe un ton ciudat de relaxat în timp ce a luat-o agale 
pe coridor, ţinând cu mâna lui uriașă ceafa lui Ronan, 
forțându-l să alerge împleticit ca să meargă în ritm cu 
paşii lui mari. 

Era îmbrăcat în aceeaşi ţinută: un tricou cu dungi în 
alb-negru, pantaloni scurţi albi şi ghete care scoteau 
sunete stridente pe podea în timp ce mergea, iarba şi 
noroiul zburând de pe crampoane. 

Singura diferență erau numărul 9 pe spatele tricoului lui 
Ronan şi numărul 7 pe al tipului masiv. 

L-am recunoscut imediat. 

Numărul 7. 

Gerard „Gibsie“ Gibson. 

Îndrăgostit de Claire. 

Cel care plimba pisicile. 

Ciudăţelul. 

„Slavă Domnului!“ 

Elevii care încă zăboveau pe hol s-au oprit din ce făceau 
ca să urmărească drama, dar nimeni nu a intervenit. 

Nimeni nu a intervenit în favoarea lui Ronan, în timp 
ce uriașul cu părul blond, bărbatul-copil, a defilat cu el pe 
coridor. 

- Ia naibii mâna de pe mine, Gibsie! a țipat Ronan, 
încercând şi nereușind să se elibereze din strânsoarea 
omului-monstru. Glumeam. 

- Ştii că o să te omoare, nu-i așa? l-a întrebat Gibsie pe 
un ton amuzat, în timp ce l-a dus pe Ronan spre intrarea 
din față şi l-a aruncat ceremonios afară pe uşile duble din 
sticlă. 

- Gibsie! a ţipat Ronan, cu faţa roşie, în timp ce se lupta 
cu mânerul de la ușă. Nu te mai prosti! Eram doar 
prietenos cu ea. 


- Nu păreai să fii prietenos, pușştiule, l-a luat Gibsie 
peste picior. Păreai puţin disperat și... cam violator. 

În clipa asta, ambii băieţi trăgeau de uşă - Ronan 
încerca furios să o deschidă, iar Gibsie o ţinea închisă cu 
relativă ușurință. 

- Lasă-mă naibii să intru, Gibsie! a urlat Ronan, trăgând 
de mâner ca un nebun. Era un sistem prin apăsare şi 
tragere, iar el nu reuşea să ajungă înăuntru. Am nevoie de 
inhalator! 

- Nu, nici să nu încerci prostiile astea cu mine, 
McGarry, a strigat Gibsie cu un râset, ţinând ușa închisă 
când Ronan a încercat mânerul. Știai regulile... Şi tu nu ai 
astm. 

- Şi ce dacă? a întrebat Ronan, părând revoltat. O să mă 
ţii la ușa şcolii pentru că el nu a fost de acord? 

„Cum?“ 

- Absolut. 

Despre ce naiba vorbeau? 

- El nu e căpitanul meu! a mârâit Ronan, lipindu-şi 
fruntea de sticlă. 

Eram atât de confuză. 

- Oh, ba cum să nu, a zis Gibsie, râzând în continuare, 
eu fiind sigură că situaţia i se părea extrem de amuzantă. 
Iar căţelandrii care nu ştiu să se poarte în preajma noii 
prietene a lui Cap stau afară. 

- O să plăteşti pentru asta, Gibs, a şuierat Ronan. Jur pe 
ce am mai sfânt, dacă nu mă lași să intru, o să-i povestesc 
unchiului meu despre asta! 

- Chiar aşa? 

- O să fii dat afară din echipă pentru asta. 

- Pentru ameninţare, o să i-o trag maică-tii, McGarry, a 
răspuns Gibsie. Şi apoi o să-mi dau drumul peste sâni şi o 
să-i placă la nebunie fiecare minut. Cu alt chicotit, a spus: 
Du-te şi spune-i unchiaşului tău antrenor tot ce am 
plănuit să fac cu sora lui! 

- O să te omor! a ţipat Ronan, lovind cu pumnii în 
sticlă. 

- Să mă sugi... 


- Ce se întâmplă? a bubuit o voce masculină cunoscută 
prin aer. 

L-am recunoscut imediat. 

Ştiam accentul. 

Fără să vreau, ochii mei l-au căutat înnebuniţi pe 
deţinătorul vocii, iar când l-au văzut ieșind cu paşi țepeni 
din sala de mese, ţinând o pungă de gheață pe coapsa 
dreaptă, inima mi s-a zbătut nebuneşte în piept. 

Fiind la vreo treizeci de metri distanță, nu vedeam bine, 
dar eram suficient de aproape pentru a vedea cum fiecare 
centimetru din partea superioară a corpului lui Johnny s-a 
încordat sub tricou, de la umerii laţi până la bicepşii cât 
un trunchi de copac şi pieptul lung și subţiratic. 

Picioarele lui erau lungi, coapsele groase şi musculoase, 
toate pline de iarbă și noroi. Am observat mica ruptură de 
pe mâneca tricoului, unde bicepsul îi era bombat. 

Doamne, hainele explodau la propriu pe el! 

Era îmbrăcat precum ceilalți băieţi, în tricou și 
pantaloni scurţi, dar era complet diferit din cauza 
dimensiunii pe care o avea corpul lui. 

Era aproape prea mare. 

Prea musculos. 

Prea înfricoşător. 

Prea frumos. 

Prea mult. 

Scuturând din cap pentru a-mi limpezi gândurile 
rătăcitoare, m-am concentrat la discuţiile aprinse din 
colțul opus al sălii. 

- Ce a mai făcut micul ameţit? a întrebat Johnny în 
timp ce a traversat spaţiul dintre el şi Gibsie. 

Am observat în treacăt că mergea cu aceeași şchiopătare 
uşoară pe care o sesizasem în nenumărate ocazii. 

Abia se observa, dar, dacă mă uitam destul de atentă, 
aşa cum păream să fac mai mereu, era clar că încerca să 
nu-şi lase greutatea pe piciorul drept. 

Privirea mea a dansat între ei trei: trecând de la Ronan, 
care nu mai smucea de mâner - de fapt, făcuse câţiva paşi 
mai departe de ușă —, spre Gibsie, care zâmbea ca o pisică 


Cheshire, înainte de a ateriza şi de a rămâne aţintită spre 
Johnny. 

Serios, indiferent cât de înalt era Gibsie, Johnny îl 
întrecea. 

Avea o dâră de noroi uscat pe obraz, pe care încerca să 


o şteargă cu dosul palmei libere. 

Părul lui castaniu-închis stătea în toate părţile. 

Probabil de la transpiraţie, mi-am spus în gând, sau de 
la jocul de afară, în ploaie. 

Stătea în aşa fel încât să-i văd profilul şi felul în care 
încruntarea i s-a adâncit în timp ce Gibsie a început să îi 
vorbească încet la ureche. 

Nu puteam desluși ce-şi spuneau şi nu voiam să plec 
din siguranţa colţului meu din afara băii, ştiind că puteam 
oricând să mă închid înăuntru, să intru într-o cabină de 
toaletă şi să-l sun pe Joey dacă situaţia se înrăutăţea. 

Câteva secunde mai târziu, corpul lui Johnny s-a 
încordat evident. 

— Ce? 

Aruncând punga de gheaţă pe jos, mâinile i s-au 
încleştat în pumni, în timp ce s-a întors spre sticlă, 
dezvăluindu-şi numărul 13 de pe spate. 

A făcut un pas în față, oprindu-se chiar în apropiere de 
uşă, când Gibsie l-a apucat cu o mână de umăr. 

- Sper că glumeşti! a urlat el, reacționând la tot ce îi 
şoptise prietenul lui la ureche. 

Capul lui Johnny s-a întors spre Ronan înainte de a se 
repezi iute spre mine. 

Ochii lui s-au oprit pe faţa mea şi, Dumnezeule, părea 
livid de mânie! 

A fost doar o privire trecătoare pentru că şi-a întors 
repede atenţia spre Ronan. 

De data asta am auzit clar ce spunea. 

- Îţi dau un avans de cinci secunde, nemernicule! a 
răcnit el prin panoul de sticlă. Şi apoi îţi tai scula şi ţi-o 
bag pe gât! 

- La naiba, Kavanagh! a strigat Ronan, dar fața lui era 
mult mai palidă decât mai devreme. N-ai voie să mă 


atingi. 

- Unu, a răbufnit Johnny. Doi, trei, patru... 

- Ce mai aştepţi? a strigat Gibsie, fluturându-și 
încurajator mâinile în aer. Ia-o din loc, Forrest! 

Chiar aveau de gând să se bată? 

Pentru mine? 

Chiar pentru mine? 

Nu se putea una ca asta. 

Nici măcar nu mă cunoşteau. 

În nici un caz. 

Nu-mi plăceau confruntările, nu le făceam faţă şi, cu 
siguranţă, tensiunea părea că avea să crească. 

Hotărând să mă retrag, m-am răsucit pe călcâie și am 
intrat valvârtej în baie, oprindu-mă doar când am ajuns 
încuiată în siguranța unei cabine. 

Cu mâini tremurânde, mi-am dat jos ghiozdanul, 
lăsându-l să se lovească de podeaua din gresie. 

M-am aşezat pe toaletă, m-am aplecat în față, mi-am 
sprijinit coatele pe genunchi şi mi-am îngropat mâinile în 
păr, clătinându-mă. 

Ce naiba se întâmplase? 

Ce fusese asta? 

Ce mă făceam dacă nu apărea Gerard, Gibsie sau cum îl 
chema? 

Unde aş fi fost acum? 

Pe măsură ce adrenalina de mai devreme s-a risipit, 
lacrimile mi s-au prelins pe obraji, dar nu pentru că eram 
supărată. 

Bine, da, eram supărată, dar lacrimile mele erau de 
furie. 

De fapt, eram enervată. 

Cine naiba credea Ronan McGarry că era? 

Mai mult, cine credea că eram eu? 

Să mă invite cu el în baie. 

Doamne, ai fi zis că se aşteptase cu adevărat să spun da! 

Ştergându-mi lacrimile, mi-am încleștat şi descleştat 
pumnii, genunchii tresărindu-mi în timp ce am fost 
traversată de furie şi umilință. 


Uram oamenii. 

Erau o mare dezamăgire. 

Şi când te gândeşti că Dumnezeu a schimbat dinozaurii 
pe om. 

„El trebuie să fie de-a dreptul furios.“ 

Frecându-mi faţa cu o mână, mi-am şters repede obrajii 
umezi și m-am chinuit să-mi controlez emoţiile. 

Eram enervată pe mine pentru că sunt genul de om care 
plânge când e furios. 

Aş fi vrut să fiu genul care să ţipe. 

Un țipăt era mult mai bun decât un plânset. 

Şi eram dezgustată de mine pentru că încremenisem. 

El nu avea dreptul să pună mâinile pe mine, iar eu nu 
am făcut nimic să-l opresc. 

Cuvintele nu păreau a fi suficiente pentru acel băiat şi, 
în loc să-l lovesc între picioare ori să-i dau peste mână, m- 
am închis în mine, cum făceam de obicei. 

Trebuia să înţeleg până acum că nu era un avantaj în a 
fi o fraieră şi că a nu riposta nu era o opţiune. 

În asemenea situaţii, trebuia să ripostez. 

Trebuia să încetez să las frica să mă domine. 

Aveam dreptul să mă apăr. 

Nu agitai spiritele dacă te apărai. 

Ştiam asta, dar problema era că de fiecare dată când 
aveam de-a face cu o confruntare sau o criză de furie, 
corpul și mintea mea reacționau mereu cu același instinct 
defect: încremeneau. 

Oamenii vorbeau despre instinctul de luptă sau de fugă. 

Eu nu îl aveam nici pe unul, nici pe celălalt. 

În loc să ripostez sau să fug, îngheţam. 

De fiecare dată. 

Trăgând de câteva ori aer în piept ca să mă liniştesc, am 
expirat lung şi încet, străduindu-mă să-mi potolesc nervii 
şi bătăile neregulate ale inimii. 

A fost nevoie de trei încercări de a-mi scutura mâna 
înainte de a putea să mă deschei la nasturii de sus ai hainei 
şi să-mi recuperez telefonul din buzunarul cămâăşii de sub 
pulover. 


Tremurând, am deblocat ecranul doar pentru a mi se 
dezlănţui un nou val de panică în sânge, când ochii mi-au 
aterizat pe ceasul digital din partea de sus a ecranului. 

Era 17.47. 

Autobuzul meu plecase la 17.30. 

ÎI ratasem. 

Nu mai trecea nici unul pe traseul meu până la 21.45 în 
seara aceea. 

- Fir-ar! am strigat eu în şoaptă, derulând repede lista 
de contacte pentru a găsi numele fratelui meu. Apăsând pe 
apel, am ţinut telefonul la ureche, dar în loc de sunetul 
tipic de apel, am fost întâmpinată de o voce robotică 
preînregistrată, care mă anunţa că nu am credit suficient 
pentru a da acest telefon. La naiba! 

Gemând, am introdus rapid codul care îmi permitea să 
îi trimit lui Joey un mesaj gratuit „Sună-mă!“. 

Când nu am primit un răspuns imediat, am mai trimis 
unul şi alte trei ca să fiu sigură. 

Mama era la serviciu şi nu avea telefonul la ea, iar eu 
preferam să dorm în cabina asta decât să-l sun pe tata să 
vină să mă ia - nu că ar fi venit chiar dacă l-aş fi rugat. 

Treizeci de minute mai târziu, îi trimisesem fratelui 
meu cel puţin douăzeci de mesaje gratuite cu „Sună-mă!“, 
dar fără nici un rezultat. 

Fie nu avea telefonul la el, fie era pe silențios. 

Pariam că era pe silențios, deoarece Joey rareori ieşea 
din casă fără telefon. Probabil uitase să dezactiveze modul 
silențios când plecase de la şcoală. 

Nu ştiam ce altceva să fac în afară de a aștepta la şcoală 
până la următorul autobuz. 

Ştiam că şcoala rămânea deschisă până târziu pentru 
programe extraşcolare şi meditații. 

Teoretic vorbind, nu se închidea niciodată din moment 
ce aici era şi un internat, dar zona principală rămânea 
deschisă până la ora 21.00 cel puţin. 

Stomacul meu a ghiorăit tare, frângând tăcerea. 

Verificând din nou ceasul, am observat că era 18.18. 

Mai aveam feliile de pâine în cutia de prânz. 


Puteam să mă duc să fac niște pâine prăjită în zona 
comună cât timp aşteptam. 

Urma să am probleme serioase când aveam să ajung 
acasă, dar nu aveam de gând să merg pe jos cei 25 de 
kilometri. 

Eram sigură că mă descurcam cu mersul pe jos. 

Ce mă neliniștea era cu cine mă puteam întâlni pe 
drum. 

Ridicându-mă, mi-am băgat telefonul în buzunarul 
cămăşii, mi-am încheiat nasturii de la haină, am întins 
mâna spre ghiozdan şi am ieșit din cabină, oprindu-mă să 
mă spăl pe mâini înainte de a ieşi din refugiul băii. 

Mi-am lipit urechea de ușă şi am ascultat o vreme. 

Cum nu am mai auzit nici un zgomot de violenţă şi 
urlete din cealaltă parte, am deschis ușa şi am ieșit. 

Ca o înspăimântătoare senzaţie de dejă-vu, am ieșit din 
baie şi am intrat direct într-un piept tare şi plin de muşchi. 


CAPITOLUL 16 


Nu pune mâna! 
Johnny 


Simţeam că testiculele îmi luau foc de durere şi corpul 
îmi clocotea de o mânie abia reținută. 

Să primeşti o gheată între picioare când eşti la baza unei 
grămezi nu era o sesiune de antrenament productivă, 
după standardele mele. 

A trebuit să inspir cinci minute pe nas în timp ce am 
zăcut întins pe teren înainte de a fi sigur că nu aveam să 
vărs şi că mă pot ridica. 

Înăbuşindu-mi reacţia naturală de a-l mutila şi ucide pe 
vinovat, care se întâmpla să fie un Hughie cu o privire 
stingherită, am renunțat la ultimele cinci minute de 
antrenament şi am plecat să caut o pungă de gheaţă. 

Urma să disputăm finala de ligă, iar colegii mei 
nemernici aveau să mă scoată din joc chiar înainte de a 
ajunge pe teren. 

Relaxarea din weekendul trecut fusese plăcută după o 
mică şi frumoasă victorie pentru echipă, dar scopul meu 
era cupa, iar al lor trebuia să fie acelaşi. Dar se părea că nu 
era aşa, asta dacă era să te iei după sesiunea greoaie de 
antrenament din ziua trecută şi neîndemânarea din seara 
aceea. 

leşeam din sala de mese cu o pungă de gheaţă legată de 
mijloc şi alta lipită de coapsă, când vocea lui Gibsie a 
răsunat bubuitor prin aer, urmată de vocea enervantă a lui 
Ronan McGarry. 

- Ce a mai făcut micul ameţit? am zbierat eu când i-am 
reperat, stând de o parte şi de alta a uşii de sticlă de la 
intrare. 


- Să nu o iei razna, a spus Gibsie pe un ton scăzut. Am 
totul sub control. 

- Poftim? l-am întrebat. 

Gibsie a scos un oftat. 

- Se dădea la Shannon la baie. Şi-a frecat faţa cu mâna. 
Încerca să o convingă să meargă cu el într-o cabină. 

Tot corpul mi s-a încordat în timp ce o ceaţă roşie şi 
tulbure mi-a întunecat vederea. 

Fusesem supărat ca naiba pe Gibsie din cauza gestului 
făcut ieri la prânz, dar în clipa asta îi eram recunoscător 
pentru că îşi băgase nasul unde nu-i fierbea oala. 

Aruncând punga de gheaţă pe jos, m-am uitat pe 
fereastră şi am mârâit: 

- Sper că glumeşti! 

- Nu. S-a şi purtat cam de rahat cu ea, a adăugat Gibsie, 
încruntându-se prin sticlă la McGarry. Se pare că 
McGarry are o problemă cu auzul pentru că fata i-a spus 
clar nu. 

Picioarele mele au început să se miște înainte ca 
rațiunea să le prindă din urmă. 

ÎI avertizasem. 

Îl avertizasem pe afurisit să o lase în pace. 

Voiam să-l omor cu mâna mea pe nemernic. 

- Nu face asta! m-a avertizat Gibsie în timp ce m-a 
apucat de umăr şi m-a tras înapoi. Ea e chiar acolo, 
prietene. 

M-am întors şi am văzut cum Shannon se uita cu ochi 
mari la mine. 

Părea îngrozită. 

- Ce mama naibii, am gemut eu, întorcându-mă repede, 
ca să nu mai văd frica din ochii ei mari şi albaştri. 

Toată ziua încercasem din răsputeri să păstrez distanţa, 
dar nenorocitul de McGarry tocmai îmi aruncase toate 
eforturile pe apa Sâmbetei. 

Îl uram. 

Era un cuvânt puternic, dar unul care exprima întocmai 
ce simţeam pentru pramatia asta. 


Îl avertizasem să stea departe de ea, iar el făcuse oricum 
ce îl tăiase capul. 

Poate că, după ce aveam să-mi folosesc pumnii în locul 
cuvintelor, avea să mă ia în serios. 

Dacă nu, urma să avem o problemă şi mai mare. 

Întorcându-mă spre Ronan, am şuierat printre dinți: 

- Îţi dau un avans de cinci secunde, nemernicule, şi 
apoi îţi tai scula şi ţi-o bag pe gât! 

- La naiba, Kavanagh, a spus McGarry pe un ton 
dispreţuitor. N-ai voie să mă atingi. 

- Unu, am mârâit eu, apucând mânerul uşii. Doi, trei, 
patru... 

- Ce mai aştepţi? a chicotit Gibs, făcându-i semn. Ia-o 
din loc, Forrest! 

- Cinci, am mârâit şi am tras de uşă. 

McGarry a zbughit-o ca un câine opărit, alergând cu 
sufletul la gură. 

Se mişca atât de repede pe cât îi permiteau picioarele şi 
tot nu mă putea lăsa în urmă. 

Accidentat sau nu, eram iute ca un glonţ. 

- Îmi pare rău, a răcnit el peste umăr în timp ce a 
traversat de-a valma curtea şcolii. Opreşte-te... îmi pare 
rău! Nu mă mai apropii de ea! 

- E un pic cam târziu, nenorocitule! am răspuns, 
apropiindu-mă de el. 

Întinzând mâna, l-am înșfăcat de spatele tricoului şi 1- 
am obligat să se oprească brusc. 

- Lasă-mă! a şuierat el, zbătându-se în strânsoarea mea. 

- Vino aici, ticălosule! am urlat în timp ce l-am târât pe 
treptele dinspre sala de sport. 

- Opreşte-l! a strigat Ronan spre Gibsie care venise 
după noi. Gibs, hai, prietene! 

- Slabe şanse, puştiule, a răspuns Gibsie. Spre deosebire 
de mintea ta de cocoș, eu n-am intenții suicidale și n-am 
nici un gând să mă pun în bătaia puștii. 

Intrând în hol, am traversat coridorul cu paşi hotărâți şi 
am deschis uşa vestiarului cu o smucitură. 


Toată echipa era în încăpere şi s-a întors să se uite la 
noi. 

- Oh, pentru numele lui Dumnezeu! a gemut Hughie, 
urmărindu-ne cu o expresie resemnată. Ce a mai făcut? 

- A încălcat regulile, a chicotit Gibsie. Băiatul se duce la 
Doamne-Doamne. 

- Şi ne mergea atât de bine, a oftat Feely. 

- Hm, Johnny? a mormăit Cormac Ryan, scărpinându- 
şi barba nerasă. N-ar trebui să-i faci asta nepotului 
antrenorului... 

- Bucură-te că nu eşti tu în locul lui, idiotule! am 
mârâit, ţinându-l strâns pe McGarry în timp ce l-am târât 
spre duş. 

- Opriţi-l! a ţipat Ronan. Băieți... ajutaţi-mă! 

Nimeni nu a făcut nici o mişcare. 

Bun. 

Băieţii erau loiali. 

- Ai crezut că poţi să pui mâna pe ea? am şuierat printre 
dinți când am ajuns la dușuri şi eram departe de echipă. 
Eliberându-l din strânsoare, l-am împins în perete. Da? 

- Doar glumeam cu ea, a mârâit, împingându-se 
dinspre perete. A fost o glumă. Hristoase, relaxează-te! 

- Îţi pare că sunt relaxat? Am făcut un pas spre el. Râd 
cumva, idiotule? 

- Înapoi, m-a avertizat McGarry, ridicând pumnii în 
față. Vorbesc serios, Kavanagh. Dă-te înapoi, la naiba! 

- Frumoase cuvinte, am mârâit, îndreptându-mă spre 
el. Păcat că nu ştii ce înseamnă! 

A încercat să mă lovească şi a reuşit să mă nimerească 
într-o parte a maxilarului. 

O mișcare periculoasă. 

- Ticălos obraznic ce eşti! 

Am traversat spațiul dintre noi, l-am apucat de cap şi 
mi-am izbit capul în podul nasului lui. 

Un zgomot casant de oase, extrem de satisfăcător, mi-a 
răsunat în urechi. 

Sângele care a început să i se prelingă pe față nu a reușit 
să potolească mai deloc furia care ardea în mine. 


- Ah, Doamne! a urlat Ronan, prăbuşindu-se pe podea, 
ținându-se de nas. Cred că mi-ai spart nasul, Johnny. 

- Nasul tău o să se vindece după o pauză. Apucându-l 
de tricou, l-am târât într-o cabină de duş, am plesnit 
robinetul circular şi cromat care ieşea din perete şi am 
văzut cum apa rece ca gheaţa se revărsa peste el. Dar 
coloana nu. Coborând pe vine lângă el, i-am ţinut faţa sub 
apă. Şi exact asta o să-ţi zdrobesc dacă te mai uiţi vreodată 
la ea. 

- Nu făceam decât să vorbesc cu ea, a spus el gâtuit şi 
roşu la față. Dumnezeule! 

- Fi bine, nu mai vorbi cu ea! am răspuns pe un ton 
dispreţuitor, uitându-mă la fața lui tâmpă. Nu te mai uita 
la ea şi nu o atinge! Ea nu este pentru tine. Cu greu m-am 
forțat să-i dau drumul şi să mă retrag. Ne-am înţeles de 
data asta? 

- Absolut, a mormăit McGarry în barbă. 

- Sper că vorbeşti serios de data asta, puştiule, am spus 
pe un ton de avertizare. Pentru că, dacă îmi forțezi mâna, 
te omor. 

- Gata, am terminat-o cu asta, a mormăit el. Drăcia 
dracului! 


ADA 


I-am aruncat lui Ronan o ultimă privire letală înainte de 
a mă întoarce în vestiar. 

Deloc surprinzător, Gibsie stătea cocoţat pe bancă, cu 
un rânjet pe buze. 

- Mai trăieşte? 

- Deocamdată, am răspuns tăios. 

Scoţându-mi ghetele de fotbal, mi-am luat o pereche de 
pantaloni din geantă şi mi i-am pus peste pantalonii 
scurți. 

Puteam să fac un duş când ajungeam acasă. 

În clipa asta, trebuia să plec naibii de acolo înainte să 
dau foc la tot. 

Erau prea mulți nemernici în apropierea mea, McGarry 
şi Ryan, ca să fiu mai precis, şi nu aveam încredere în 
mine. 


În mod ironic, versurile piesei Stuck in the Middle mi- 
au răsunat în minte. 

Alungând gândul, m-am concentrat să-mi umplu 
geanta. 

După ce am pus echipamentul în geantă, am ieșit din 
vestiar fără să le mai adresez vreun cuvânt colegilor de 
echipă. 

Din fericire, Gibsie nu a venit după mine. 

Îmi pusesem deja geanta pe bancheta din spate și mă 
duceam să mă urc la volan, când m-a lovit pe nepusă masă 
umbra nesiguranţei. 

Ea era bine? 

Trebuia să mă întorc ca să văd ce făcea? 

Nu, probabil plecase. 

Trebuia să mă duc acasă. 

Dar dacă ea nu plecase? 

„N-ai timp de asta, idiotule!“, mi-a şuierat creierul. „Ai 
o sesiune de antrenament peste o oră.“ 

Scuturând din cap, am deschis portiera doar ca să o 
trântesc repede la loc şi să revin în şcoală. 

„Ie duci doar să vezi ce face, să te asiguri că e bine şi 
apoi te cari naibii de acolo“, mi-am spus în timp ce am 
traversat şcoala ca să ajung la baia fetelor. „Nu e nimic rău 
în asta.“ 

Dar era. 

A fost ceva cu adevărat grav în povestea asta. 

Stăteam în faţa băii fetelor, așteptând să iasă o fată care 
putea la fel de bine să nu fie acolo. 

Eram la fel de rău ca McGarry. 

Dezgustat de mine, m-am întors să plec. 

Am făcut vreo doi metri înainte de a reveni spre baia aia 
afurisită. 

Ce naiba se întâmpla cu mine? 

Eram cufundat în gânduri, dând o luptă interioară cu 
propria conştiinţă, când uşa de la baie s-a deschis, iar o 
mână de fată a ieşit valvârtej de acolo şi s-a izbit direct de 
pieptul meu. 


În clipa în care ochii mei au aterizat asupra ei, am ştiut 
că am dat de belea. 

„Trebuia să te duci acasă cât mai puteai, fraiere“, mi-a 
murmurat mintea mea. „Acum nu mai e cale de întors.“ 

Şi nu era adevărat? 


CAPITOLUL 17 


Ai o mașină rapidă 


Shannon 


Corpul meu s-a ciocnit de un piept musculos şi 
puternic, făcând ca ghiozdanul să-mi aterizeze pe podea. 

Pe nesimţite, mi-am acoperit fața cu mâinile, activând 
instinctul de supraviețuire. 

Dacă nu aș fi fost atât de speriată, aş fi fost mândră de 
țipătul pe care l-am scos. 

Era un progres. 

Două mâini mari au ţâşnit spre mine, apucându-mă de 
braţele care mi se agitau şi ajutându-mă să rămân pe 
picioare. 

- Hei... Hei, relaxează-te! Am recunoscut imediat un 
accent de Dublin. Şt, relaxează-te! Sunt eu. 

Uşurată, am ridicat privirea spre faţa lui, dându-mi 
seama că îl cunoşteam. 

- Oh, Doamne! Cuvintele mi-au zburat de pe buze cu 
un icnet ascuţit, în timp ce m-am uitat lung la el, răsuflând 
greoi şi repede. Aproape că mi-a stat inima în loc. 

- La naiba, îmi pare rău. Johnny mi-a dat drumul și a 
făcut un pas în spate, întinzându-şi mâinile în față. Ai stat 
atât de mult în baie încât am crezut că trebuie să chem un 
echipaj de salvare. 

A mai făcut un pas în spate, apoi şi-a cuprins ceafa cu o 
mână, părând uşor stânjenit. 

Încă purta acelaşi tricou cu mânecile ușor rupte în zona 
bicepşilor, dar îşi schimbase pantalonii scurţi cu pantaloni 
de trening gri, iar ghetele — cu o pereche de adidaşi. 

- Voiam doar să mă asigur că eşti bine. Ridicând din 
umeri, și-a lăsat mâinile să cadă de-o parte şi de alta a 
corpului și a întrebat: Eşti bine? 


Eram bine? 

— Aşa cred. 

Inima îmi bătea cu o sută de kilometri pe oră şi 
simțeam că mai aveam un pic şi leşinam din cauza 
adrenalinei care îmi pulsa prin vene. 

Apăsându-mi o mână pe piept, am inspirat adânc de 
câteva ori pentru a-mi linişti nervii întinşi la maximum 
înainte de a vorbi. 

Era atât de înalt față de mine, încât a trebuit să-mi las 
capul pe spate ca să mă uit la chipul lui când l-am întrebat: 

- Mă aşteptai aici, afară? 

- Da. Băgându-şi mâinile mari în buzunarele de la 
pantaloni, Johnny a încuviinţat din cap. Am vrut să mă 
asigur că eşti bine. Ştiu de la Gibsie ce ţi-a spus. 

- Da? 

- Da. Johnny a încuviințat din cap cu un aer serios. 
Nenorocitul ăla nu o să se mai ia de tine. 

- Ronan? 

El a încuviințat din cap şi i-a zvâcnit un muşchi în 
maxilar. 

- Ascultă, trebuie să mă crezi când îți spun că treaba 
asta cu McGarry nu a avut de-a face nici cu mine, nici cu 
tine. S-a mişcat stingherit de pe un picior pe altul şi şi-a 
trecut o mână prin părul răvășit. Îi place să forțeze 
limitele... mai ales pe ale mele. 

Să forțeze limitele? 

Mai ales ale lui? 

- Oh! 

Nu eram sigură ce să spun. 

Eram atât de confuză. 

- Mulţumesc, am adăugat eu, pentru că mi se părea că 
trebuia să-i mulțumesc. 

- Cu plăcere. 

- L-ai prins? am întrebat şi am regretat numaidecât 
întrebarea. 

De ce intram în discuţie cu el? 

Era semn că trebuia să plec. 

De ce nu plecam? 


Și de ce inima mea nu înceta să bată de parcă îmi 
sărea din piept? 

Asta urma să se întâmple de fiecare dată când aveam să 
dau peste el? 

Dacă da, trebuia să fac rost de niște pastile. 

- Pe Ronan, l-am lămurit, săpându-mi groapa şi mai 
adânc. Ai numărat până la cinci. 

- După cum ziceam, a răspuns Johnny, cu maxilarul 
încleștat într-o linie încordată, nu o să se mai ia de tine. 

Am făcut ochii mari. 

- Nu l-ai ucis, nu? 

Fl a izbucnit în râs. 

- Nu, Shannon, nu l-am ucis. 

- Oh, bine! Am răsuflat uşurată. Ăsta e un lucru bun. 

El şi-a lăsat uşor capul într-o parte, cu o expresie 
curioasă şi o voce blândă. 

- Este? 

- Păi, eu... Da, am spus, simțind că rămâneam fără aer. 
Bănuiesc că e mereu bine să eviți o acuzaţie de omor. 

- Cred că ai dreptate, a răspuns cu un zâmbet afectat. 

- Deci, ah, sunt bine, am spus cu un glas puţin încordat. 
Mulţumesc că ai venit să vezi ce fac. 

EI şi-a arcuit o sprânceană întunecată. 

- Eşti sigură? 

- Da. 

- Bine. 

- Bine. 

Nu a făcut nici o mişcare să plece şi, în mod ciudat, nici 
cu. 

Am rămas amândoi acolo, la câțiva metri distanţă, el 
privindu-mă şi eu privindu-l la rândul meu. 

Era greu de explicat ce se întâmpla, dar ai fi zis că 
încerca să rememoreze cum arătam. 

Cel puţin, eu asta făceam. 

Ochii lui de un albastru-închis erau aţintiţi spre faţa 
mea, plimbându-se de la ochi până la buze şi înapoi la 
ochi. 


Mă măsura cu privirea şi nici măcar nu încerca să fie 
prea discret. 

Era o senzaţie tulburătoare şi incitantă în acelaşi timp. 

Telefonul mi-a vibrat la piept, luându-mă prin 
surprindere şi, din fericire, oferindu-mi un răgaz, de care 
aveam atâta nevoie, de la tensiunea ciudată care ne 
învăluia. 

Descheind nasturii de la haină, mi-am scos telefonul 
din buzunar, am observat că numele lui Joey clipea pe 
ecran şi am apăsat repede să răspund. 

- Shannon! Ce se întâmplă? m-a întrebat fratele meu 
fără altă introducere. Eşti bine? S-a întâmplat ceva? Vocea 
i s-a frânt și a mârâit direct: Dacă unul dintre ticăloşii ăia 
ferchezuiţi ţi-a făcut ceva, o să-mi pierd orice... 

- Sunt bine, am bolborosit eu, întrerupându-l la 
mijlocul frazei. Sunt bine. Calmează-te! 

Ochii mi-au zburat spre Johnny, care încă era lângă 
mine, urmărindu-mă cu o privire atentă. 

- Am pierdut autobuzul, am continuat, întorcându-mă 
cu spatele la el pentru a mă aduna. Iar următorul vine abia 
la 21.45 în seara asta, i-am explicat repede, vorbind încet. 
E deja întuneric afară şi nu vreau să merg pe jos în caz 
că... M-am oprit înainte de a-mi termina fraza şi m-am 
grăbit să întreb: Eşti cu Aoife? Poţi să vii să mă iei? 

Joey avea permis, dar nu avea maşină. 

Iubita lui, care încă avea permisul provizoriu, avea un 
Opel Corsa vechi de paisprezece ani. 

Era o maşină veche şi lentă, dar mergea. 

Joey era şoferul declarat pe asigurarea ei şi copilot de 
cele mai multe ori. Ştiam că îl lăsa să o împrumute 
oricând. 

- Chiar n-am ce să fac, Joe, am adăugat în şoaptă. Nu 
te-aş ruga să faci asta dacă n-aş fi disperată. 

- Ah, la naiba, Shan! Lucrez până la 21.00, a mormăit 
Joey. M-au chemat să acopăr tura unuia dintre băieţi, iar 
Aoife lucrează până la 22.30 marţea, iar mașina e la ea. Ai 
încercat să vorbeşti cu mama? 


- Lucrează în tura de noapte, am mormăit. Iar pe tata 
nu-l sun. 

- Nu! Doamne fereşte, nu-l suna! a încuviințat Joey 
tăios. A oftat apăsat şi mi-a spus: Uite, închide şi dă-mi 
câteva minute! O să sun la câțiva băieţi, să văd dacă poate 
să vină să te ia cineva. Te sun înapoi imediat. 

- Nu, nu face asta, m-am grăbit să intervin, fiindcă 
gândul de a mă urca în maşină cu unul dintre prietenii lui, 
oricât ar fi fost de toleranţi cu mine, nu-mi surâdea prea 
tare. Şcoala rămâne deschisă până târziu. Pot să aştept aici 
până ce vine autobuzul meu. 

O atingere delicată pe umăr mi-a atras atenţia de la 
discuţie. 

Întorcându-mă, m-am uitat în sus şi am întâlnit 
privirea lui Johnny. 

- Pot să te duc eu acasă, a spus el cu ochii albaștri 
aţintiți spre ai mei. 

- Poftim? 

Am deschis gura, dar n-am fost în stare decât să bâigui 
ceva. 

- Maşina mea e parcată afară. A făcut semn din cap spre 
intrare. Pot să te duc eu acasă. 

- Eu, hm, eu... Clătinând din cap, am tras aer în piept 
şi am încercat să vorbesc din nou. Nu, nu, e în regulă. Nu 
trebuie să faci asta. 

- Ştiu că nu trebuie, a răspuns el încet. Mă ofer. 

- Ce? a izbucnit Joey de la celălalt capăt. Shan? Ce se 
întâmplă? Cu cine vorbeşti? 

- Oh, ah, cu un tip de la şcoală, i-am explicat cu faţa 
cuprinsă de flăcări. 

Johnny şi-a arcuit o sprânceană. 

M-am făcut roşie din cap până-n picioare. 

Reacţia mea a trezit un zâmbet pe buzele lui pline. 

- Un tip? a întrebat fratele meu, atrăgându-mi atenţia 
spre apelul nostru. Ce tip? 

- Un tip pe care-l cunosc, am spus cu o voce ascuţită. 
Mușşcându-mi buza de jos, mi-am ridicat privirea spre 


Johnny şi i-am spus: Serios, totul e OK. Nu trebuie să mă 
duci acasă. 

- Stai... Cine te duce acasă, Shannon? a urlat Joey în 
telefon, distrăgându-mi încă o dată atenţia. De ce vorbeşti 
cu băieți atât de mari încât să te ducă acasă? Tu ai 15 ani! 

- Ştiu câţi ani am, Joey, am răbufnit, cedând nervos. 
Serios, relaxează-te! Apăsându-mi palma pe frunte, am 
spus: Aştept aici până ce vine autobuzul. 

- Dă-mi-l la telefon, mi-a cerut Joey. 

- Poftim? Am rămas cu gura căscată. Pe cine? 

- Băiatul cu maşină care e doar un tip pe care îl cunoşti, 
a spus el, repetându-mi cuvintele. 

Nu voiam. 

- De ce? 

- Pentru că vreau să vorbesc cu el, a răspuns Joey 
nerăbdător. 

M-am uitat la Johnny, care mă privea cu nerăbdare. 

Coborând privirea, am şoptit: 

- De ce vrei să vorbeşti cu el? 

- Pentru că vreau să vorbesc cu nenorocitul care se 
oferă să o ducă acasă pe sora mea mai mică cu mașina lui, 
de aia! 

Eliberând un oftat nerăbdător, Johnny şi-a dres glasul şi 
a întins mâna. 

M-am uitat lung la mâna lui şi am clipit nedumerită. 

- Dă-mi telefonul, mi-a spus el calm. 

- Telefonul meu? 

- Da. Johnny a încuviințat din cap. Telefonul tău. 

Când n-am făcut nici o mişcare să i-l dau, Johnny mi l-a 
luat din mână şi l-a dus la ureche. 

- Bună, sunt Johnny, a spus el, ţinându-mi afurisitul de 
telefon la ureche. Da, o cunosc pe sora ta... S-a oprit 
înainte de a spune: Kavanagh... Da, eu sunt. A urmat altă 
pauză înainte să încuviințeze din cap. Mulţumesc. A fost o 
performanţă excepţională la toate capitolele. 

Îngrozită, am întins mâna şi am încercat să-mi 
recuperez telefonul, dar el era prea înalt. 


Cu o mână între noi ca să mă ţină la distanţă, Johnny a 
continuat să vorbească... cu fratele meu. 

- Probabil, a spus el la telefon. Da, este o mişcare 
riscantă. Nu, biletele pentru turneul de vară nu se pun în 
vânzare până în mai... Da, o să văd ce pot face. Doar 
meciurile acasă, totuşi... Super! 

Ce? 

Serios, ce? 

Confuză nu era cuvântul care să explice pe deplin cum 
mă simţeam în acest moment. 

- Sunt foarte conştient, a spus Johnny pe un ton sec, 
răspunzându-i evident lui Joey. Nu, nu sunt... Suntem, 
hm, da, prieteni... Evident, permis de conducere 
definitiv... Da... Privirea lui a zburat spre fața mea. 17... 
Ştiu că... Da, înţeleg. Știu care e diferenţa... Nu o să fac 
asta, a spus Johnny înainte să încheie apelul şi de a-mi 
întinde telefonul. 

- Ce s-a întâmplat? am întrebat stânjenită, privind spre 
ecranul negru al telefonului. Ce ţi-a spus? 

Johnny a ridicat din umeri, dar nu mi-a răspuns la 
întrebare. 

În schimb, s-a aplecat și mi-a luat ghiozdanul de pe jos. 

- Hai! Punându-şi ghiozdanul meu peste umăr, mi-a 
apăsat o mână pe spate şi m-a îndemnat uşor să o iau 
înainte. Fratele mai mare mi-a dat voie să te duc acasă. 

- Dar ghiozdanul tău? m-am bâlbâit, observând că îl 
duce doar pe al meu. 

- E în maşină, a răspuns el, continuând să mă îndrume 
spre uşă. Hai să mergem! 

Ca un miel dus la tăiere, am plecat cu el, știind că era o 
idee teribilă, dar neputând să-mi împiedic picioarele să nu 
se mişte. 

Pe coridoare mai erau doar câţiva elevi, dar jur că le-am 
simţit fiecare privire în timp ce mă îndreptam spre ușa de 
la intrare cu Johnny. 

Johnny a deschis ușa de sticlă şi a aşteptat să ies înainte 
de a o lua pe urmele mele. 

Habar nu aveam ce să fac sau ce să spun. 


Eram atât de departe din zona mea de confort încât abia 
mai puteam funcţiona. 

La drept vorbind, mă simţeam uşor ameţită. 

Am mers unul lângă altul în tăcere prin curtea şcolii şi 
pe bulevard spre parcarea elevilor. 

Chiar dacă era 1 martie şi a doua lună de primăvară în 
Irlanda, afară era întuneric, ca să nu mai zic de faptul că 
mureai de frig. 

Nu-mi plăcea prea mult să fiu afară în întuneric, aşa că 
m-am trezit venind aproape de el. 

Cu o contuzie sau nu, o parte a creierului meu îmi 
spunea că eram în siguranţă cu băiatul ăsta. 

Probabil tocmai partea cu contuzia îmi spunea 
asta. 

- Nu ţi-a făcut nimic nu-i aşa? a întrebat Johnny, 
frângând tăcerea când am intrat în parcare. 

- Poftim? M-am întors ca să mă uit la el. Nu, nu, sunt 
bine. 

- Eşti sigură? Avea privirea aţintită în faţă, aşa că am 
făcut şi eu acelaşi lucru, simțindu-mă prea expusă în 
preajma lui. Nu a pus mâinile pe tine? 

- Sunt sigură. Mi-am strecurat mâinile în buzunarele 
hainei şi am rămas cu privirea îndreptată spre şirul de 
maşini din faţă. Sunt bine. 

Johnny s-a încordat, iar mişcarea a făcut ca braţul lui să 
se atingă în treacăt de al meu. 

- Ştii, poţi să-mi spui dacă a făcut asta. Şi-a băgat mâna 
în buzunar şi a scos un set de chei. Nu trebuie să-ţi fie 
frică. 

- Nu a făcut-o. 

- Bine, bine, a mormăit el, apăsând un buton de pe o 
cheie neagră elegantă de maşină. Farurile unei maşini din 
apropiere au pâlpâit şi ne-am îndreptat într-acolo. Aici e 
maşina mea. 

- Uau! am mormăit când am ajuns suficient de aproape 
pentru a vedea mai bine impresionanta mașină. Ai un 


Audi? 


- Da, a confirmat el, deschizând una din portierele din 
spate. 

- Este a ta? 

— Altfel, de ce aş conduce-o? 

M-am rușinat de întrebarea mea. 

- M-am gândit că ar putea aparţine părinţilor tăi sau 
aşa ceva. 

— Nu, ea mea, a răspuns el. Ai mei au mașinile lor. 

- Oh! am făcut cu voce joasă, mută de admiraţie. 

Din cauza întunericului, nu-mi dădeam seama dacă era 
neagră sau bleumarin, dar, Dumnezeule, cu sau fără 
lumină, vedeam cu uşurinţă că era o maşină de fiţe! 

Şi nouă. 

Şi rapidă. 

Şi scumpă. 

Nu era de mirare că nu voia cei 65 de euro înapoi. 

- Este un A3? am întrebat uimită. 

- Da, a răspuns Johnny, aruncându-mi ghiozdanul pe 
bancheta din spate, unde s-a alăturat altui ghiozdan şi mai 
multor genţi cu echipamente, toate cu diferite embleme 
ale clubului. 

Recunoşteam o geantă sport de la un kilometru din 
moment ce-mi petrecusem cea mai mare parte din viață 
dând peste ele la tot pasul. 

De asemenea, eram teribil de conștientă de mirosul de 
adolescent care venea dintr-una din acele genţi. Semăna 
cu mirosul care plutea din dormitorul lui Joey - un miros 
specific, o combinaţie de transpiraţie, sex şi bărbat. 

Aruncând o privire peste umărul lui, am ignorat 
mirosul de băiat şi m-am minunat de interiorul din piele. 

- Îţi plac maşinile sau...? a întrebat el, întorcând capul 
la timp pentru a mă surprinde trăgând cu ochiul peste 
umărul lui. 

- Nu chiar. 

Am făcut un pas în spate şi am ridicat din umeri, 
simțind că un val de căldură îmi inundă fața şi am fost 
cuprinsă de un munte de uşurare că mă prinsese uitându- 
mă la maşina şi nu la fundul lui. 


Pentru că făcusem şi asta. 

Era greu să nu o fac. 

Era rotund, ferm şi... 

- Dar fratelui meu Joey îi plac, așa că ştiu o mulțime de 
modele de la el, m-am grăbit să-i explic şi să-mi distrag 
atenţia de la gândurile mele periculoase. E o mașină 
rapidă. 

- Da, e decentă pentru moment. 

- Pentru moment? 

Încuviințând din cap, Johnny a închis portiera din spate 
şi mi-a aruncat repede un zâmbet înainte de a deschide 
portiera din dreapta. 

— Ah, la naiba! a mormăit el, privind consternat. Scuze 
pentru asta. Nu mă aşteptam să am ceva aici. 

Ochii mei au observat haosul absolut care domnea pe 
locul din faţă. 

Sfinte Sisoe! 

Era un dezastru absolut. 

- Pot să stau în spate dacă îţi este mai uşor, nu? m-am 
oferit, nevrând să-l fac să se simtă şi mai stingherit decât 
eram eu deja. 

- Ce... Nu, a mormăit Johnny, frecându-şi maxilarul. 
Dă-mi doar o clipă! 

Dispărând în maşină, a luat un braț de sticle goale, 
şosete, recipiente de plastic, pachete de gumă de mestecat, 
deodorante şi prosoape şi le-a aruncat peste spătarul 
scaunului. 

A trebuit să repete mișcarea de trei ori, azvârlind 
obiectele de pe scaunul din față în spate ca spaţiul să se 
elibereze, făcând o pauză pentru a pune în buzunar un 
portofel negru pe care mi-a spus că îl căuta. 

În cele din urmă, după ce a terminat sesiunea de 
curăţenie improvizată, a ieşit cu un zâmbet sfios: 

— Cred că e OK acum. 

Am zâmbit. 

- Mulţumesc din nou că te-ai oferit să mă duci acasă. 

- Pentru puţin, a răspuns el. Cred că încă îţi sunt dator 
pentru capul spart, nu? 


- Nu l-ai spart, m-am grăbit să clarific. Doar mi-ai 
zguduit un pic creierii. 

Johnny a făcut o grimasă. 

- Cam da, nu? 

- Ei bine, am spus eu gânditoare, sunt vreo 25 de 
kilometri până la mine acasă. Deci, cu banii, ameninţarea 
că îi tai scula lui Ronan şi drumul spre casă, cred că 
suntem chit. 

- El nu e în clasa ta, nu-i aşa? Johnny a scos un oftat 
frustrat. Pentru că putem rezolva şi asta. 

- Avem o singură oră împreună de două ori pe 
săptămână, i-am explicat. 

Raportul dintre băieţi şi fete în anul trei era foarte 
dezechilibrat, cu optzeci de băieți şi doar cinci fete. 

Toate cele cinci fete erau în aceeași clasă, 3A. 

Din fericire pentru mine, Ronan McGarry era în 3D, 
aşa că, cu excepția câtorva ore comune în timpul 
săptămânii, nu ar fi trebuit să dau ochii cu el. 

- Nu mi-a spus niciodată nici măcar un cuvânt până în 
seara asta, am adăugat. 

- Ei bine, dacă îți mai face vreodată ceva, să-mi dai de 
veste, a mârâit Johnny. Şi îndrept situația. 

- O să îndrepţi situaţia? l-am întrebat. Vorbeşti de 
parcă ai fi în mafie sau aşa ceva. 

Johnny a izbucnit în râs şi a ţinut portiera deschisă, 
făcând un gest cu mâna. 

- Hai, Shannon ca râul! Urcă-te în mașina mea! 

Era o prezenţă atât de neașteptată şi eram atât de 
distrasă de el, încât nu am ezitat nici o clipă. 

Am urcat şi mi-am pus centura de siguranță, privind 
cum îmi închidea portiera şi alerga pe lângă maşină spre 
scaunul lui. 

Abia când s-a aşezat pe scaunul de lângă mine, cu 
portierele închise, mi-am simţit bătăile inimii crescând şi 
valul obişnuit de anxietate dezlănțuindu-se înăuntrul meu. 

- Doamne, mori de frig! a anunţat Johnny frecându-şi 
mâinile înainte de a porni motorul. 

Avea dreptate. 


Mureai de frig. 

- E târziu să mai prinzi un autobuz, a adăugat el, 
aprinzând lumina de deasupra capului. Şcoala se termină 
la 16.00. 

- Da, ştiu. Mi-am împreunat mâinile, tot corpul fiindu- 
mi încordat. Dar autobuzul de 17.30 e singurul care trece 
pe lângă casa mea. 

- Nasol! 

- Nu e chiar aşa de rău, am răspuns, ajustându-mi 
centura de siguranță. De obicei, reușesc să-mi fac 
majoritatea temelor înainte de a pleca seara de la şcoală. 

Am fost traversată de un fior rece, iar Johnny a zis 
imediat: 

- Ți-e frig? 

Întinzându-se spre termostat, l-a pornit la maximum, 
apoi a început să-şi frece mâinile şi să tremure. 

- N-ar trebui să dureze mult până ce se mai dezgheaţă, 
a adăugat el, arătând spre stratul subţire de gheaţă de pe 
parbriz. 

- Eu sunt bine, dar tu probabil ar trebui să-ţi pui ceva 
pe tine, am zis, privindu-i braţele dezgolite. Sau măcar un 
pulover. Sunt 2° C afară. O să te îmbolnăveşti. 

- Nu, sunt obişnuit, mi-a spus. Îmi petrec cea mai mare 
parte din iarnă pe un teren în ploaie. 

- Jucând rugby, am completat gânditoare. 

- Da. Apropiindu-şi mâinile de gură, a suflat în ele şi a 
continuat să le frece. Tu faci vreun sport? 

- Nu. Am clătinat din cap şi m-am jucat cu unul dintre 
nasturii de la haină. Totuşi, îmi place să mă uit. 

Înclinând capul într-o parte, mi-a studiat chipul. 

- Te uiţi mult la rugby? 

Am simţit povara privirii lui în obraji. 

Ardeau. 

- Ah, nu, m-am bâlbâit eu. Adică am urmărit meciul de 
săptămâna trecută, mă uit când joacă Irlanda în 
Campionatul Celor Şase Națiuni în fiecare an și uneori mă 
uit la fotbal. Dar mai ales la Campionatul Irlandez de 
Hurling pentru seniori, fotbal galic şi hurling. M-am uitat 


la el. Fratele meu, Joey, tipul de la telefon? Joacă pentru 
Cork. 

- Serios? Sprâncenele lui Johnny s-au arcuit în sus. La 
seniori? 

- Nu, are doar 18 ani, e tot în echipa de minori 
deocamdată, i-am răspuns. Dar se zice că o să fie convocat 
la echipa de seniori sezonul viitor. 

— Ştii, dacă stau să mă gândesc bine, numele Joey Lynch 
îmi pare cunoscut, a spus Johnny gânditor. S-a răsucit pe 
scaun cu fața spre mine, cu o expresie plină de interes pe 
chip. Învață la BCS, nu? E aruncător? 

- Da. Am încuviințat din cap. A făcut ambele sporturi 
ani întregi, ca majoritatea, dar când a fost convocat la 
nivel de comitat, a renunţat la fotbal. 

- Grozav! Johnny a răsuflat lung. Părea impresionat 
când s-a sprijinit de uşă şi a spus: Nu e uşor nicăieri să fii 
convocat la nivel de comitat, cu atât mai puţin în Cork, 
unde concurenţa este şi mai acerbă. 

- Chiar nu. Am rămas cu corpul îndreptat în față, dar 
am întors capul ca să mă uit la el. Oamenii nu înțeleg cât 
de greu este să joci la nivelul ăsta şi să rămâi acolo. Îşi 
închipuie că este floare la ureche pentru sportivi, că sunt 
niște răsfățați care au impresia că totul li se cuvine, dar nu 
văd sacrificiile uriaşe pe care le fac zi de zi. 

- Poţi să scrii asta undeva, a replicat el, încuviinţând din 
cap. 

Sprijinindu-şi un picior pe scaun, Johnny şi-a cuprins 
genunchiul cu braţul, rezemându-l pe celălalt de volan şi 
şi-a concentrat toată atenţia asupra mea. 

- Fratele tău profită de şansă din plin, nu? 

- Bănuiesc, i-am răspuns, gândindu-mă la fratele meu 
şi la atitudinea pe care o avea față de viață. 

Era ciudat. 

De obicei, nu prea vorbeam. 

Cel puţin nu în preajma necunoscuţilor. 

Totuşi, nu mă simţeam aşa în preajma lui. 

Nu în seara aceea, cel puţin. 


Mă simţeam ciudat de deschisă, iar interesul lui Johnny 
pentru ce aveam de spus m-a încurajat să vorbesc în 
continuare. 

În plus, fratele meu era un subiect de discuţie sigur. 

Toată lumea îl iubea pe Joey, inclusiv eu, şi eram extrem 
de mândră de realizările lui. 

- Dar încă e la școală, are examenul de final anul ăsta şi 
o mulţime de lucruri pe cap. Tata vrea să se concentreze la 
hurling zi şi noapte, dar Joey este un tip sociabil. Îi e greu 
să-şi refuze prietenii, am continuat să sporovăiesc eu, iar 
el a continuat să asculte atent ce spuneam. Sincer, Joey are 
talentul și abilitatea să joace la orice nivel, am continuat, 
apreciind fiecare încuviinţare din cap a lui Johnny în timp 
ce vorbeam. Cea mai mare problemă a lui este să rămână 
cu capul pe umeri, iar distracţiile sunt peste tot. Toată 
lumea vrea ceva de la tine când ești o persoană publică, iar 
lui Joey îi este greu să rămână cu picioarele pe pământ. A 
avut nişte probleme acum ceva vreme... 

- Probleme? 

Johnny şi-a arcuit o sprânceană. 

- Hm, da. 

- Cu... 

„Viaţa.“ Am roşit. 

- Hm, doar ceva probleme personale. Am fluturat 
indiferentă o mână în timp ce am continuat să vorbesc. 
Îmi imaginez că e complicat să te ţii cu picioarele pe 
pământ când eşti un adolescent care joacă în lumea 
bărbaţilor şi te bucuri de avantajele care vin la pachet... 
M-am oprit, scoțând un oftat apăsat înainte de a adăuga: 
Ştii cum e cu petrecerile, fetele, presiunea din partea 
colegilor, tratamentul special şi toate celelalte. 

- Da, a răspuns Johnny, frecându-şi maxilarul aproape 
absent. Avea o expresie ciudată în timp ce mă privea, o 
expresie pe care nu o puteam descrie. Chiar ştiu. 

- La fel a fost pentru Darren, am adăugat precaută, 
gândindu-mă cât de asemănătoare erau vieţile fraților mei 
la 18 ani. 

Pe fruntea lui Johnny s-a desenat o încruntare. 


- Darren? 

M-am înroşit. 

- Oh, el este fratele meu cel mai mare. A jucat un an la 
seniori înainte să renunţe. 

- Pe bune? Sprâncenele lui Johnny s-au arcuit în sus. 
De ce a renunţat? 

- Din cauza presiunii? am răspuns cu o voce slabă, 
nedorindu-mi să intru prea mult în detaliile legate de 
problemele familiei mele. Cred că şi-a pierdut inima în 
joc. 

A urmat o pauză lungă, plină de semnificații, în care 
nici unul din noi nu a mai vorbit. 

O tăcere tulburătoare care mi-a trezit din nou la viață 
neliniștea de mai devreme. 

- Scuze, am îngăimat, dându-mi părul după ureche. 
Probabil te-am plictisit de moarte cu toate astea. Dându- 
mi agitată împletitura pe spate, mi-am mutat privirea de la 
parbrizul dezgheţat la el înainte de a spune: Aş zice că 
putem să mergem. 

Johnny nu a făcut nici o mișcare. 

În schimb, m-a surprins întrebându-mă: 

- Şi tu? 

- Şi eu ce? am răspuns, simţindu-mă puţin agitată. 

- Joci bine hurling? Mi-a zâmbit. Pentru că e clar 
moştenire de familie. 

- Ah, nu, am răspuns eu, roşie ca racul. Nicidecum. Nu 
m-am priceput niciodată la asta. Dar îmi place să mă uit. 
Îmi place corporalitatea jocului. 

Johnny a încuviințat din cap, absorbind tot ce îi 
spuneam cu o politeţe absolută, doar pentru a mă 
surprinde al naibii de tare când a spus: 

- Cred că ţi-ar plăcea rugbyul. 

Sprâncenele mele s-au arcuit la auzul afirmației lui 
stranii. 

- Cred că ai vrut să spui că aș putea să Mor jucând 
rugby, l-am corectat, făcând un semn spre corpul meu. În 
caz că nu ai observat, sunt cam mică. 


Un zâmbet larg a înflorit pe fața lui, dezvăluindu-i 
gropiţele. 

- Da, am observat, a chicotit el. Am vrut să spun că ţi-ar 
plăcea să te uiţi la rugby. Dacă îţi place atât de mult 
Campionatul de hurling, ţi-ar plăcea corporalitatea din 
rugby. 

- Chiar îmi place, i-am amintit. Când joacă Irlanda. 

Nu am adăugat că nu pricepeam nimic din ce se 
întâmpla pe teren. 

- Dar echipele locale? Rugbyul de la şcoală? La nivel de 
comitat? Ai mai fost vreodată la un meci înainte de 
săptămâna trecută? 

Mă asalta cu întrebările mai repede decât aș fi putut să 
răspund. 

Am încercat să-i răspund cât de bine puteam. 

- Nu, nu urmăresc nici o echipă în afară de echipa 
națională şi nu am mai fost la un alt meci. 

Johnny a încuviințat iar din cap, de parcă tot ce 
spuneam ar fi fost important. 

- Eu joc, a spus el în cele din urmă. 

- Pentru Tommen. Da, ştiu, am spus în glumă. Te-am 
văzut şi încă am un cucui la ceafă care să-mi dovedească 
asta. 

Johnny a făcut o grimasă. 

- Nu, a insistat el pe un ton ciudat de serios. Vreau să 
zic că eu joc. 

M-am uitat nedumerită la el. 

- Asta e... bine? 

EI a scos un râset nerăbdător. 

- Habar n-ai despre ce vorbesc, nu? 

- Nu. Am clătinat din cap. Sincer, nu. 

EI s-a gândit o vreme înainte de a încuviinţa din cap. 

- Îmi place asta. 

- Ce-ţi place? 

- Că nu știi despre ce vorbesc, a răspuns fără ezitare. 
Este puţin jignitor şi foarte reconfortant. 

- Ei bine, cu plăcere? am comentat, neștiind ce să mai 
spun. Deci rugbyul e specialitatea ta, nu? 


Johnny a zâmbit. 

- Ai putea spune asta. 

Am simţit că îmi scăpa ceva. 

- Şi eşti bun? 

Credeam că era bun. 

Credeam că fusese cel mai bun vinerea trecută, dar nu 
ştiam nimic despre sport. 

Zâmbetul i s-a adâncit, ochii încreţindu-i-se ușor la 
colțuri, în timp ce a repetat cuvintele de mai devreme: 

- Ai putea spune asta. 

Bine, sigur îmi scăpa ceva. 

- O să mă fac de râs? l-am întrebat, storcându-mi 
creierii în căutarea unor informaţii care să mă ajute. 

Nu aveam nici una. 

Sigur, ştiam că era căpitanul echipei şcolii, ştiam de 
fotografii şi reporterii care îi suflau în ceafă, dar mi-am 
închipuit că motivul fusese mai degrabă că el era căpitan şi 
fusese cel mai bun jucător de pe teren în acea zi. 

Cu toate astea, simţeam că îmi scăpa ceva. 

- Dacă te caut pe internet, o să aflu că ești un fel de zeu 
al rugbyului? 

Johnny şi-a dat capul pe spate şi a izbucnit în râs. 

- Nu, a spus el gânditor. Nu sunt un zeu. 

- Atunci? am insistat. 

Cu un zâmbet trist, Johnny mi-a pasat din nou mingea 
la fileu, spunând: 

- Deci Campionatul de hurling e specialitatea ta, nu? 

- Păi, nu prea am de ales în povestea asta, i-am răspuns, 
acceptând să accept diversiunea lui. Am cinci frați şi un 
tată obsedaţi de campionat, așa că... 

Mi-am lăsat cuvintele să plutească suspendate în aer cu 
o mică ridicare din umeri. 

- Nu ai surori? 

- Nu, am răspuns. Suntem doar eu şi băieţii. 

- Cum e asta pentru tine? 

Întrebarea lui m-a surprins şi mi-a luat câteva clipe să 
formulez un răspuns. 

- E bine, presupun. 


Nimeni nu mă întrebase asta până acum. 

Nici măcar părinţii mei. 

- Avem o viaţă de familie plină, am adăugat, simțind 
nevoia să intru în detalii. Uneori, e cam nebunie. 

- Îmi închipui. 

Mutându-şi mâna de pe volan pe piciorul cu care se 
sprijinea în podea, Johnny a început să-și treacă mâna lată 
peste pantalonii de trening, oprindu-se să-şi maseze 
coapsa cu degetele. 

Aş fi fost teribil de înspăimântată de mișcare dacă nu 
părea că făcea asta inconştient, de parcă încerca să aline o 
durere. 

- Eşti apropiată de ei? m-a întrebat, făcându-mă să-mi 
ridic privirea care îmi rămase aţintită spre coapsa lui. 

- Apropiată? Am clipit nedumerită. De... fraţii mei? 

EI a încuviinţat din cap. 

M-am gândit o clipă înainte de a răspunde. 

- Sunt apropiată de Joey, cel cu care ai vorbit la telefon 
mai devreme. A făcut 18 ani de Crăciun, aşa că este cel 
mai apropiat ca vârstă de mine. Darren nu locuieşte în 
Cork, iar cei trei fraţi mai mici au doar 11, nouă şi trei ani, 
aşa că nu suntem foarte apropiaţi. 

- El e bun cu tine? 

- Cine, Joey? 

A încuviinţat din cap. 

- Da. 

Am zâmbit. 

- E un frate extraordinar. 

- Protector? 

Am ridicat din umeri. 

- Uneori. 

Johnny a încuviinţat gânditor înainte de a spune: 

- Deci tu eşti copilul mijlociu? 

- Da, sunt a treia. 

- Mulţi copii. 

- Dar tu? am întors eu întrebarea. Ai surori sau frați? 

- Nu, a răspuns el ridicând din umeri. Sunt singur la 
părinţi. 


„Uau!“ 

- Cum e? 

- Linişte, a glumit el înainte de a-mi pasa din nou 
mingea. Ai locuit aici dintotdeauna? 

- Da. Născută şi crescută în Ballylaggin, am confirmat. 
Tu eşti din Dublin, nu? Te-ai mutat aici când aveai 11 ani? 

Ochii lui s-au luminat. 

- Mai ţii minte asta? 

Am încuviințat din cap. 

- Doamne, păreai aşa de pierdută în ziua aia, nu 
credeam că o să-ţi mai aminteşti ceva, a răspuns el 
gânditor, scărpinându-şi bărbia. 

- Şi dacă nu-mi aminteam, te dă de gol accentul. 

- Da? 

Cu o încuviinţare din cap, mi-am scos din arsenal cel 
mai elegant accent de sud şi i-am spus: 

- Sunt din Blackrock, dragă. 

Johnny a râs la încercarea mea. 

- Nici măcar pe aproape. 

- Lasă-mă să ghicesc, îți place să te plimbi un pic prin 
Sandycove înainte de a te duce să iei prânzul în D4? am 
adăugat cu un chicotit şi încă un accent forțat. 

Obrajii îmi ardeau. 

Dumnezeule, eram atât de penibilă! 

- Nu e nimic elegant la mine, Shannon, a ripostat 
Johnny, iar zâmbetul de pe buzele lui a dispărut. Poate că 
vin dintr-o zonă decentă, dar părinții mei muncesc din 
greu pentru tot ce au. Au plecat de la zero şi au construit 
totul singuri. 

- Ai dreptate. 

Nu părea deloc elegant. 

Încercarea mea de a-l imita a fost un eșec de zile mari. 

„Ce idioată!“ 

Rușinată de gluma mea de o prostie monumentală, m- 
am jucat cu codița împletită între degete şi am mormăit: 

- Îmi pare rău. 

- Să nu-ţi pară rău, a răspuns el nepăsător, zâmbind din 
nou. Acum, mama, pe de altă parte, are un accent de nord 


foarte puternic. 

Mi s-au luminat ochii. 

- Ca în Fair City? 

Johnny a strâmbat din nas. 

- Te uiţi la seriale? 

- Le ador, am recunoscut cu un zâmbet. Fair City este 
preferatul meu. 

- Ei bine, dacă ai auzi-o pe mama, ai fi în elementul tău, 
a chicotit el, fără să ţină seama de mişcările ciudate ale 
mâinii lui pe coapsă. Tata s-a născut și a crescut în 
Ballylaggin. Deci el este originar din Cork, la fel ca tine. 
Ridicând din umeri, a adăugat: Bănuiesc că eu sunt un fel 
de amestec. 

Nu era. 

Nu avea nici o urmă de accent din Cork, era sută la sută 
din Dublin, dar am decis să nu îi spun asta şi să-l întreb în 
schimb: 

- De ce s-a mutat familia ta aici? 

- Mama tatălui meu era bolnavă, mi-a explicat el. A 
vrut să ne întoarcem acasă, ştii tu, aşa că ne-am mutat ca 
să avem grijă de ea. Lăsându-şi mâinile în poală, a început 
să se joace cu degetele mari. Trebuia să fie o chestie 
temporară... Trebuia să merg la Royce College în 
septembrie. Trebuia să mergem acasă după 
înmormântare. 

- Dar nu te-ai mai întors în Dublin? 

EI a clătinat din cap. 

- Nu, părinţii mei au decis că le place viața liniștită de 
aici, aşa că au scos la vânzare casa din Dublin şi ne-am 
mutat definitiv. 

- Cum a fost... să te muţi la vârsta aia? 

Habar nu aveam de ce îi puneam aceste întrebări. 

Nu-mi aminteam să mai fi vorbit vreodată cu cineva 
atât de mult. 

Dar era o senzaţie plăcută, iar Johnny era interesant. 

Era diferit. 

M-a uimit cât de uşor îmi era să vorbesc cu el. 

- Trebuie să fi fost greu. 


- A fost o adevărată bătaie de cap, a mormăit Johnny, 
evident gândindu-se la ce se întâmplase atunci. Să mă mut 
într-o şcoală nouă la jumătatea anului şcolar. Să schimb 
cluburile şi să mă obişnuiesc într-o echipă nouă. Să iau 
locul vreunui tip din echipă şi să mă descurc cu băiatul 
după aceea. EI a clătinat din cap şi şi-a trecut mâna prin 
păr. A trebuit să repet clasa a șasea din cauza asta, nişte 
prostii despre politica şcolii sau cam așa ceva. 

- Unde? 

- La Scoil Eoin, a spus el cu o grimasă. Şcoala catolică 
de băieți. 

Sprâncenele mele s-au arcuit. 

- La fel ca Hughie Biggs? 

El a încuviințat din cap cu un surâs. 

- Da, acolo i-am cunoscut pe Hughie, Gibs şi Feely. 

- Băieţii ăştia sunt prietenii tăi? 

El a încuviinţat din cap, acum zâmbind larg. 

- Din păcate. 

- Te-a deranjat? l-am întrebat. Să repeţi clasa a şasea la 
Scoil Eoin? 

- Am fost furios, Shannon. 

- Da? am întrebat, ignorând felul în care m-am înfiorat 
când mi-a rostit numele. 

De fapt, încercam cu disperare să ignor energia fierbinte 
care îmi pulsa prin vene. 

- Da, abia aşteptam să mă duc la Royce cu prietenii mei 
şi băieţii de la club, mi-a explicat el. Doamne, am făcut 
spume când ai mei m-au scos şi m-au înscris la Tommen! 
A scos un râset, apoi a spus: Au trecut şase ani şi încă sunt 
supărat din cauza asta. 

- Ei bine, pare că te descurci bine aici, mi-am încercat 
eu norocul, neștiind ce să spun. Ai mulţi prieteni, încă joci 
rugby şi toate cele. 

- Şi toate cele, a chicotit Johnny, foarte amuzat de 
cuvintele mele. Mi-a studiat fața o vreme înainte de a mă 
întreba: Dansezi? 

- Nu, de ce ai întrebat asta? 


- Nu ştiu. Johnny a ridicat din umeri. Unele fete 
dansează în loc să facă sport. Şi-a lăsat ochii să 
hoinărească peste mine o fracțiune de secundă înainte de a 
ridica privirea spre faţa mea. Arăţi de parcă ai putea fi una 
dintre acele... Şi-a fluturat mâna în aer, evident căutând 
un cuvânt, înainte de a termina: Ştii tu, una dintre acele 
dansatoare cu tutu. 

Am făcut ochii mari. 

- Crezi că arăt ca o balerină? 

El a încuviințat din cap şi a scăpat un râset. 

- Ce-i? El a zâmbit timid. Eşti minionă. A făcut semn cu 
mâna spre corpul meu înainte de a adăuga: Nu e aşa de 
greu să te gândeşti la asta. 

- Fi bine, nu sunt balerină, am râs. Şi nici altă 
dansatoare, de altfel. Doar m-am oprit din crescut. 

Johnny a arcuit o sprânceană amuzat. 

- Te-ai oprit din crescut? 

- Tu m-ai văzut? Am făcut un gest spre mine. Am 15 
ani, abia am 1,52 metri şi 38 de kilograme. 

- Ai 38 de kilograme? a spus el cu respiraţia tăiată şi 
ochii mari neîncrezători. 

Nu mi-a venit să cred cât de repede a reacționat. 

„Uau!“ 

- Dumnezeule, sunt de două ori cât tine! Johnny s-a 
uitat la mine înainte de a întreba: Serios, ai doar 1,52? 

- Dacă stau chiar dreaptă, da. 

- Dumnezeule, eu am 1,90! A clătinat din cap. Eşti atât 
de micuță! 

- Exact. Am făcut o grimasă. M-am oprit din crescut. 

- Nu-i de mirare că ai căzut lată pe teren când te-a lovit 
mingea, a mormăit Johnny, frecându-şi din nou maxilarul 
în timp ce m-a măsurat cu privirea. Puteam să te rup în 
două. 

— Şi ăsta e un fel de a spune, am răspuns, strâmbând din 
nas la acea analogie. 

- Mama ta mai este supărată pe mine? 

- Mama? 


- Da. El a încuviințat din cap. Părea că mai are puţin și- 
mi crapă capul în ziua aia. 

- Mama a fost doar speriată, m-am bâlbâit eu. A văzut 
că am fost rănită şi s-a pripit să tragă concluziile. 

- Şi prima concluzie a fost că te-am bătut? 

Am ridicat din umeri stingherită, dar nu am spus nimic. 

- Se mai întâmplă. 

- Nu de mine, nu, a subliniat el, ceva mai grav acum, cu 
ochii aţintiţi spre ai mei. Niciodată de mine. 

- Hei, acum, nu sări repede să negi! Am încercat să 
glumesc. Tocmai te-am văzut cum ai ameninţat că îi tai 
penisul lui Ronan. 

- Nemernicul ăla nu contează, a mormăit el răspunsul. 
Nu-l suport pe copilul ăla, dar unchiul lui este antrenorul 
şcolii, aşa că nu am de ales decât să-l tolerez. Mă calcă 
mereu pe nervi şi se dă în stambă pe teren, face tot felul de 
lucruri nesăbuite şi creează drame inutile. E ca şi cum aș 
dădăci un ţânc în timpul meciurilor. Jur, mă străduiesc 
din răsputeri să nu-l strâng de gât pe amețţit. 

Am zâmbit. 

- Deci nu sunteţi prieteni? 

Johnny a pufnit, amuzat de ideea mea. 

- Cu siguranţă nu suntem prieteni. 

- Ei bine, el e încă tânăr, am spus optimistă. Poate că o 
să se maturizeze cu timpul. 

- Ca tine? 

- Poftim? 

- Adică sunteţi în acelaşi an, s-a grăbit să-mi explice. 
Dar tu nu te porți de parcă ai avea 15 ani. 

- Nu? 

EI a clătinat din cap. 

- Pari mult mai mare. 

- Asta pentru că sunt o femeie de 90 de ani deghizată 
într-o adolescentă, am glumit. 

- Asta e... Johnny a strâmbat din nas. O idee 
tulburătoare. 

- Da, am mormăit stânjenită de gluma mea proastă. 
Este. 


- Deci ce faci? m-a surprins întrebându-mă. 

- Ce fac? 

Aproape mă aşteptam să încheie discuţia aici. 

- Da. El a dat din cap încurajator. În timpul liber. 

Am făcut o pauză şi m-am gândit la întrebarea lui. 

- Chiar nu fac nimic, am spus în cele din urmă. Cred că 
mă uit la televizor şi ascult muzică în timpul liber... Ah, şi 
citesc mult. Ridicând din umeri, am adăugat: După cum 
poţi să-ţi dai seama, nu sunt foarte interesantă. 

Johnny a lăsat capul într-o parte, studiindu-mă cu ochi 
albaştri intenşi. 

— Ce fel de cărți? 

- Autobiografii. Ficțiune. Poliţiste. De suspans. De 
dragoste. Am oftat, gândindu-mă la mormanul de cărți 
din camera mea. Nu prefer un gen anume. Trebuie doar 
să-mi placă mesajul. Dacă mă atrage ce scrie pe spatele 
cărții, atunci m-a convins. 

Johnny m-a urmărit cu privirea lui intensă şi 
scrutătoare. 

- Deci citeşti, a spus el în cele din urmă. 

Nu era o întrebare, părea mai degrabă că voia să 
păstreze informaţia asta undeva în minte. 

- Asta e foarte bine. 

- Tu citeşti? l-am întrebat. 

A făcut o grimasă. 

- Nu atât cât ar trebui. 

- Deci deloc? l-am tachinat. 

- Sincer, nu, a recunoscut el cu un zâmbet în colțul 
gurii. Venind mai aproape, a spus: Ultima carte pe care 
am citit-o şi care nu a fost cerută la şcoală a fost despre 
Chicken Licken şi despre modul în care cerul se 
prăbuşește peste toate animăluțele vorbitoare... O ştii pe 
asta? 

- Da, am chicotit eu, cu gândul la un Johnny citind 
poveşti pentru copii. I-am citit-o de câteva ori lui Sean. 

- Sean? 

- Fratele meu mai mic, i-am explicat. Cel de trei ani. 


- N-ar trebui, m-a avertizat Johnny, înăbuşindu-și un 
tremur. Cartea aia m-a speriat ca naiba. De atunci n-am 
mai citit de plăcere. 

Am rămas mută de uimire. 

- Tu vorbeşti serios? 

- La naiba, da, vorbesc serios! a răspuns Johnny, părând 
amuzant de ofensat. Eram doar un copil. Era una dintre 
cărţile alea pe care le citeşti singur, cu imagini în loc 
cuvinte şi toate mizeriile. Ar fi trebuit să o evalueze cu un 
„doar cu acordul părinţilor“ pentru că, îţi jur pe ce am mai 
sfânt, chiar am crezut că cerul avea să se prăbușească peste 
mine. EI a clătinat din cap amintindu-și. Am dormit mai 
degrabă sub pat decât pe pat trei săptămâni, până când 
tata n-a mai suportat şi m-a mutat într-un dormitor la 
parter. 

- De ce? Am râs cu gura până la urechi. Ce rost avea să 
te muţi la parter dacă se prăbuşea cerul? 

Johnny a zâmbit şi gropiţele i s-au adâncit în obraji. 

- Ah, vezi, a chicotit el, bătându-se uşor cu arătătorul în 
cap. În mintea mea naivă, de copil de şase ani, mă 
gândeam că, dacă se prăbuşeşte cerul, o să spargă 
acoperişul, dar nu putea să treacă şi prin tavanul de la 
parter. Credeam că am şanse mai mari să supraviețuiesc la 
parter. 

- Erai un băieţel deştept, nu? 

- Eram oarecum OK, a răspuns Johnny, râzând cu 
mine. Un prostănac. 

- Uau! am chicotit între accesele de râs. Iată ce 
înseamnă supraviețuirea la cote maxime. 

Mi-a aruncat un zâmbet complice. 

- Ai un cercetaș în faţa ta. 

- Ai fost cercetaş? 

- Ei, pe naiba! a zis Johnny, râzând mai tare. Mă 
prosteam. În ochii lui dansa un licăr de amuzament. De 
ce? Tu ai fost cercetaşă? 

- Ah, în nici un caz. Am clătinat din cap, înăbușindu- 
mi un chicot. Abilităţile mele de supravieţuire sunt 
îngrozitoare. 


Vocea lui Johnny a răsunat mai adânc când mi-a spus: 

- Nu ştiu ce să zic. 

Expresia lui s-a schimbat, devenind mai intensă. 

Nemaiputând să îndur înflăcărarea care mă traversa, 
mi-am întors fața şi m-am uitat la ceasul de la bord. 

20.25. 

Dumnezeule, de cât timp stăteam de vorbă? 

- Spune-mi un lucru, mi-a atras Johnny atenţia. Încă 
zâmbea, iar ochii îi erau calzi şi tonul blând când a 
întrebat: De ce te-ai transferat la Tommen? 

Întrebarea lui m-a luat prin surprindere. 

- Eu, hm... Împreunându-mi mâinile, mi-am trosnit 
degetele şi am scos un oftat plin de năduf: Aveam nevoie 
de o schimbare. 

- De o schimbare? Şi-a arcuit neîncrezător o 
sprânceană. La jumătatea anului? 

- E complicat şi cam personal... 

Vocea mi s-a stins şi m-am întors să mă uit pe geam, 
chiar dacă afară nu vedeam decât întunericul. 

Nu mă simțeam în largul meu cu turnura pe care o 
luase discuţia. 

De fiecare dată când mă gândeam la fosta mea şcoală, 
înăuntrul meu se dezlănțuia un iureş de groază. 

Nu eram dispusă să vorbesc cu nimeni despre motivele 
pentru care mă aflam aici. 

- Hei! I-am simţit degetele atingându-mi dosul palmei, 
vocea lui auzindu-se mai aproape, blândă şi curioasă. 
Unde ţi-au zburat gândurile? 

Surprinsă de atingere, mi-am întors brusc capul, iar 
privirea mi-a zburat de pe chipul lui spre locul în care 
degetul lui încă îmi mângâia mâna, desenând cercuri 
delicate pe degetele mele. 

Era doar o atingere inofensivă care să-mi capteze 
atenția, dar ce m-a surprins cel mai mult a fost că nu m- 
am retras imediat. 

Gândul că îmi plăcea atingerea lui era neliniştitor, dar 
nici pe departe la fel de tulburător ca dorinţa de a-mi 
întoarce mâna şi de a-mi împleti degetele cu ale lui. 


- La naiba! 

Îndepărtându-şi mâna, Johnny s-a tras în spate pentru a 
se sprijini de portieră, făcând o grimasă provocată de 
mişcare. 

Mâna lui s-a împins din nou automat la coapsă. 

- Îmi pare rău, a mormăit el, fiind un sunet evident 
îndurerat. Şi-a dres glasul şi a adăugat: Nu trebuia să fac 
asta. 

- Nu-i nimic, am şoptit, muşcându-mi emoţionată buza 
de jos. Nu mă deranjează. 

Fl a expirat puternic şi şi-a trecut mâna liberă prin păr. 

- Nu, nu e în regulă. Privirea lui s-a îndreptat spre gura 
mea şi a mai răsuflat o dată apăsat. Nu e deloc în regulă. 

- Ba este, am încercat să-l liniştesc. Nu fi supărat din 
cauza asta! 

- Nu sunt supărat, a răbufnit Johnny cu maxilarul 
încleştat. Sunt doar... la naiba! 

Era atât de supărat! 

Mi-am îndreptat iute privirea spre piciorul lui drept, cel 
sprijinit în podea, apoi spre locul unde degetele i se 
albiseră din cauza presiunii cu care îşi frământa coapsa. 

Nedumerită de imagine, i-am spus fără să mai gândesc: 

- Ce se întâmplă cu tine? 

Sprâncenele lui Johnny s-au încruntat într-o expresie de 
confuzie. 

- Ce vrei să spui? 

- Mai devreme la şcoală aveai o pungă de gheaţă pe 
picior, am spus, făcând semn cu mâna spre locul în care 
pumnul încă îi era îngropat în coapsă. Ai pățit ceva? 

Privirea lui a urmat-o pe a mea spre coapsă și şi-a retras 
brusc mâna. 

- Doamne, a mormăit el, părând îngrozit, nu mi-am dat 
seama că fac asta. 

- Te atingi de când ne-am urcat în maşină, am anunţat. 

- Doamne! a şuierat Johnny, privindu-mă îngrozit. 

Mi-am regretat imediat cuvintele şi am bătut în 
retragere. 

- Adică nu te atingi. Evident, nu te atingeai... 


- Te rog, nu mai spune nimic, m-a implorat Johnny, 
ridicând o mână. 

Am închis gura şi am încuviințat din cap. 

Mişcându-şi cu grijă corpul, s-a lăsat din nou pe scaun, 
tresărind uşor la acea mişcare. 

L-am privit în tăcere cum şi-a pus centura de siguranță 
şi a inspirat adânc, apoi a expirat încet. 

- Ca să fie clar, a spus el după o lungă tăcere, chiar nu 
făceam nimic dubios sau ceva de genul ăsta. Doar că... 

- Te doare? am dat să spun eu, amintindu-mi cuvintele 
lui din ziua aceea. 

Privirea lui m-a fixat prudentă. 

- Da, a recunoscut cu un oftat îndurerat. 

Am încuviințat din cap înţelegătoare. 

- Eşti accidentat? 

Johnny s-a uitat de la fața mea la piciorul lui, o expresie 
frustrată întunecându-i trăsăturile. 

- Am ceva, da, a mormăit el în şoaptă. Apoi a scos alt 
oftat agitat înainte de a mormăi: Mi-am dat peste cap 
muşchiul aductor când aveam 16 ani. A fost foarte grav. 
Nimic nu ajuta şi îmi afecta jocul. Mă durea mereu, 
Shannon. Mereu. Kinetoterapia nu avea nici un rezultat şi 
nu mai puteam să suport durerea, aşa că am cedat şi m-am 
operat de Crăciun. 

Părea supărat pe el, ceea ce m-a făcut să-l întreb: 

- Şi de ce ești supărat? 

Johnny a clătinat din cap şi şi-a trecut o mână prin păr. 

A rămas tăcut atât de multă vreme, încât nu am crezut 
că avea să-mi răspundă, dar apoi a murmurat: 

- Nu se vindecă. 

- Piciorul? am şoptit, îngrijorarea clocotind înăuntrul 
meu. Sau copcile? 

- Ambele, a spus el cu o clătinare resemnată din cap, 
apoi a şoptit: Nimic nu se vindecă. 

Era o scenă ciudată între doi străini care se destăinuiau 
unul altuia şi am avut senzaţia că Johnny nu era genul care 
să se destăinuie prea des. 


Părea enervat pe sine şi nu eram sigură dacă era așa 
pentru că suferea sau pentru că îmi povestise despre asta. 

Indiferent cum ar fi fost, mi-am dorit nespus să-l alin. 

- Păi... Făcând o pauză, m-am răsucit pe scaun ca să 
mă uit la el şi mi-am adunat gândurile înainte de a spune: 
De obicei, durează mai mult de câteva săptămâni ca să-ți 
revii complet după o operaţie. Nu ești o maşină, Johnny. 
Ai nevoie de timp ca să te vindeci. Un coleg de-al lui Joey 
a făcut o intervenţie anul trecut ca să-și repare tendonul. 
I-a luat cinci luni până când şi-a revenit. 

— La mine au trecut zece săptămâni, a ripostat el pe un 
ton caustic şi cu frustrare în ochi. Chirurgul meu mi-a 
spus că o să mă refac complet, iar medicul de familie mi-a 
permis să joc după trei săptămâni. Trebuia să fie o 
procedură minoră, dar arată al naibii de îngro... Johnny s- 
a oprit scurt şi a clătinat din cap, răsuflând frustrat. Nu ar 
trebui să dureze atât de mult, a repetat, încruntându-se 
spre coapsa lui de parcă ar fi fost un duşman. Arată ca 
naiba. 

- ȚŢi s-a permis să joci după trei săptămâni? M-am 
încruntat. Nu-mi pare un timp suficient de lung ca să se 
vindece corpul, m-am auzit răspunzând pe un ton blând. 

- Da, ei bine, mi s-a permis, a pufnit el. 

- Johnny, am spus eu încet, probabil ar trebui să te duci 
doar la antrenamente acum. 

EI a clătinat din cap şi a mormăit: 

- Nu înţelegi. 

Nu, sigur nu înţelegeam, dar asta nu m-a împiedicat sä- 
i spun: 

- Ai spus că nu ţi s-au vindecat cusăturile? 

Mi-a aruncat o privire prudentă, dar nu mi-a răspuns. 

- Poţi să-mi arăţi? l-am întrebat. Mă pricep la cusături. 

„Am avut destule.“ 

- Shannon, m-am operat la aductor, a răbufnit Johnny 
pe un ton grav şi cu ochii plini de confuzie. 

- Ştiu, am răspuns. Dar am văzut la sport un milion de 
accidentări la picioare şi genunchi, poate că reuşesc să-ţi 
spun care este problema. Ridicând din umeri, am adăugat: 


Probabil durează mai mult până ce se vindecă, pentru că 
stai mereu în picioare. 

- Nu piciorul e problema, Shannon. 

- Oh, îmi pare rău, m-am gândit la asta pentru că te-am 
văzut şchiopătând, i-am răspuns. Ci coapsa? 

— Nu, a spus el categoric. 

Obrajii mei au devenit fierbinţi în timp ce mi-am dat 
seama că accidentarea lui Johnny era mult mai sus decât 
crezusem inițial. 

Gura mi s-a strâns într-un „O“ când imagini vii cu părți 
intime de băiat secționate mi s-au strecurat în minte. 

- Da, a reacţionat Johnny ironic, părând frustrat şi 
stingherit. Oh! 

- Păi, eu... Am clătinat din cap şi am încercat din nou: 
Nu ştiu cum să te ajut cu asta. 

- Relaxează-te, nu aveam de gând să te las să mă 
examinezi, a ripostat el defensiv. 

- Îmi pare rău, am şoptit absolut îngrozită. Nu mi-am 
dat seama unde este. 

- Şi apropo, a adăugat el, cu ochi mici, am fost operat în 
zona inghinală, nu la penis, aşa că aş aprecia să ai toate 
detaliile înainte de a-ţi da drumul la gura pe tema asta. 

Poftim? 

- Să-mi dau drumul la gură? Ochii mi s-au mutat de pe 
faţa lui spre zona dintre picioare, o reacție imposibil de 
oprit la auzul cuvântul „penis“. Eu nu... 

- Știu cum sunt fetele când vine vorba de bârfe, a spus 
el ironic, încleştându-și maxilarul. La naiba, ce fac? 

Am rămas mută de uimire. 

- Bârfe? 

Vorbea serios? 

- Serios, uită ce ţi-am spus, a pufnit el. Se face târziu. 

Întinzându-se între noi, a strâns o mână mare peste 
schimbătorul de viteze şi a pornit motorul. 

- Unde te duc? 

Am scos un oftat. 

- Habar n-am. 

S-a întors spre mine. 


- Ce? 

Eu m-am foit pe scaun. 

- Ce? 

- Adresa ta, Shannon! A bătut nerăbdător cu degetele în 
volan. Trebuie să-mi spui unde locuieşti ca să te duc acasă. 

- Oh! „Dumnezeule!“ Scuze! Hm, cartierul Elk în 
Ballylaggin. 

Cu un semn scurt din cap, Johnny a ieşit din parcare şi 
a turat mașina înainte de a porni în trombă pe aleea școlii. 

Semnalizând, Johnny a încetinit şi s-a oprit o clipă când 
am ajuns la intrare, s-a aplecat şi s-a uitat în stânga şi în 
dreapta, înainte să iasă pe drumul principal cu viteza 
luminii. 

Lipită de scaun, am ridicat o mână şi am apucat 
mânerul, apoi m-am concentrat să număr mașinile care 
treceau pe lângă noi, încercând să nu mă uit obsesiv la 
vitezometrul de la bord. 

Simţeam tensiunea pe care o emana, aerul lui prietenos 
de mai devreme fiind înlocuit de o tăcere mormântală. 
Discuţia noastră fusese catalizatorul din spatele schimbării 
lui de dispoziţie. 

Tăcerea care ne învăluia acum era densă şi incomodă, 
iar eu irațional de dezamăgită de asta. 

Eram mai mult decât dezamăgită. 

Eram tulburată. 

Pentru prima dată în viața mea, mă simţisem bine. 

Mă relaxasem, flecărind despre verzi şi uscate fără 
teama unor, ei bine, reacții negative. 

Şi apoi el mi-a tras covorul de sub picioare. 

Nu mă aşteptasem la asta şi regretam că ieşisem din 
cabina de baie. 

Când Johnny a întins mâna peste consolă şi a dat să 
bage un CD în dispozitivul elegant din mașină, a trebuit 
să-mi înfig unghiile în palme ca să nu apuc volanul. 

Câteva momente mai târziu, s-a oprit la un cântec, piesa 
cu numărul cinci, şi în mașină a răsunat un intro cunoscut 
de chitară, distrăgându-mi atenţia de la învălmășeala 
gândurilor tulburate. 


Johnny a dat volumul la maximum, iar The Middle de 
la Jimmy Eat World a început să se audă atât de tare în 
difuzoarele mașinii, încât am simţit cum îmi vibra basul în 
oase. 

Îmi plăcea la nebunie cântecul ăsta şi era cumva imnul 
meu. 

Serios, mă cufundam în versuri zi de zi. 

Dacă muzica reuşea să vindece o inimă frântă, atunci 
versurile acestui cântec îmi alinau sufletul. 

O aveam pe un CD cu diferite selecţii făcute de prietena 
lui Joey de Crăciun. În mod evident, el nu era atât de 
fascinat de CD-ul pe care îl făcuse Aoife, pentru că i-l 
şterpelisem din dormitor acum o lună, când dereticasem 
la întâmplare ca o soră bună, iar Joey încă nu descoperise 
că lipsea. 

Momentan se afla în CD-playerul meu portabil şi o 
ascultam pe repeat în fiecare seară înainte de culcare. 

Concentrându-mă la versurile pe care le ştiam deja pe 
de rost, am încercat să-mi ţin nervii sub control, dar 
ritmul punk-rock nu părea decât să încurajeze furia din 
şofer, pentru că, în momentul în care am ajuns pe drumul 
principal, Johnny a apăsat accelerația până la capăt. 

Când vitezometrul a trecu de 120 de kilometri pe oră, 
am închis ochii şi am încetat să respir. 

Acoperindu-mi fața cu mâinile, am privit printre 
degete, gemând când scânteierile farurilor de pe banda 
opusă au trecut rapid pe lângă noi. 

- Ce s-a întâmplat? Întinzându-se, a dat mai încet 
muzica. Shannon? Atenţia lui s-a mutat între drum și faţa 
mea. Te simţi bine? 

- Mergi prea repede, am spus eu cu glas înăbușit. 

- Relaxează-te, conducem cu viteza legală, a răspuns el, 
dar a încetinit maşina. Şi conduc bine. Eşti în siguranţă cu 
mine. 

- Bine, am mormăit, încă simțind că mergeam cu mult 
peste 100 de kilometri pe oră. Dar m-aş simți mai bine 
dacă ai încetini. 

Răsuflând adânc, Johnny a încetinit şi mai mult. 


- Eşti mulțumită acum? m-a întrebat el atingând 
bordul. 

Aplecându-mă, am verificat vitezometrul. 

80 de kilometri. 

- Da, am răspuns ușurată, mușchii mei încordaţi 
relaxându-se puţin. Mulţumesc. 

Rezemată pe spate, mi-am lăsat privirea să se îndrepte 
spre el. 

Se uita lung la drumul din față, cu o mână pe 
schimbătorul de viteze şi cu celălalt cot rezemat de 
portieră. 

De parcă ar fi simţit că mă uitam la el, Johnny mi-a 
aruncat o privire şi m-a prins. 

Am schițat un zâmbet. 

S-a uitat cu o privire înflăcărată la mine, fără a zâmbi. 

Zâmbetul meu s-a stins. 

Cu un mârâit încet şi frustrat, s-a întors spre drum. 

Clătinând din cap, a mormăit ceva de neînțeles în 
barbă, cu mâna strânsă pe volan. 

Simţindu-mă respinsă, mi-am împreunat mâinile în 
poală şi m-am uitat spre parbriz, fără să îndrăznesc să-i 
mai arunc vreo privire. 

Nu am vorbit tot restul drumului, doar melodiile de pe 
CD-player frângând tăcerea apăsătoare. 

- Ascultă, a anunţat Johnny, rupând tăcerea când s-au 
ivit în zare luminile orașului Ballylaggin. Ce ţi-am spus 
adineauri? Despre operaţia mea? Tonul îi era indiferent, 
chiar politicos, în timp ce privea drept înainte, 
strecurându-se cu maşina pe străzi și alei înguste. Aş 
aprecia discreţia ta. 

„Ar aprecia discreţia mea?“ 

Îi era ruşine că avea o accidentare în zona inghinală? 

Ar fi trebuit să vadă cum era să ai un tată bun de nimic, 
ale cărui singure talente erau să-și joace banii la jocurile de 
noroc şi să o lase pe mama ta însărcinată, în timp ce-şi 
făcea de cap cu oricine era suficient de prost încât să-l 
accepte. 

Frustrată, m-am întors spre el şi i-am spus: 


- Cui i-aş zice, Johnny? 

- Prietenelor tale, a ripostat el. Apoi a mormăit cu o 
voce mult mai liniştită: Prietenilor mei. 

- Ei bine, n-am de gând să spun nimic nimănui, am 
răspuns, enervată şi insultată. Nu sunt o moară stricată. 

EI şi-a strâns mâna pe volan, dar nu a răspuns. 

Iritată de formalitatea bruscă din vocea lui, ca să nu mai 
vorbim că îşi petrecuse ultimul sfert de oră ignorându-mă, 
i-am aruncat o privire şi am mârâit: 

- De ce m-aş deranja să spun cuiva ceva? 

- Aşa, a zis el sarcastic, ținându-şi atenţia îndreptată 
spre drum. Ştiu cum sunt majoritatea fetelor. 

Majoritatea fetelor? 

Dacă avea impresia că eram ca majoritatea fetelor, de 
ce să-și petreacă tot timpul ăsta vorbind cu mine? 

De ce să-mi pună toate acele întrebări şi să mă facă să 
mă simt în largul meu ca să-i răspund dacă avea impresia 
că eram ca majoritatea fetelor? 

De ce să-şi bată capul cu mine? 

- Eşti ridicol, am mormăit. 

- Sunt precaut, m-a corectat Johnny calm. N-ar fi 
trebuit să-ți spun nimic, a fost o nesăbuinţă din partea 
mea, iar acum îţi cer să-mi faci o favoare şi să ţii totul 
pentru tine. Sunt multe în joc pentru mine, Shannon, iar o 
asemenea veste ar putea să-mi încurce ploile. Mai mult 
decât ţi-ai putea închipui. 

Mi-am încrucișat braţele la piept. 

- În regulă. 

- În regulă? a repetat el prudent. 

- Da, am spus răspicat, privind în faţă. În regulă. 

- Grozav! A scos un oftat greu şi a spus: Mulţumesc. Iar 
la câteva secunde după aceea: Apreciez. 

Apoi s-a aşternut tăcerea — densă, grea şi insuportabilă. 

Eram contrariată de cursul evenimentelor. 

Se jucase cu mine? 

Fusese doar un joc pentru el? 

S-a jucat cu sentimentele mele, fiind amabil şi dându- 
mi un fals sentiment de siguranță cu toată placa despre 


ideea de a ne cunoaşte unul pe altul, apoi ne întorceam la 
discuţia despre şcoală? 

Să-mi fluture prin fața ochilor perspectiva unei prietenii 
cu bunătate şi vorbe goale, apoi să mă lase baltă? 

Nu ar fi fost prima dată când se întâmpla. 

Ar fi trebuit să mă aştept la asta şi eram dezamăgită de 
mine pentru că lăsasem garda jos atât de uşor în preajma 
lui. 

„La naiba!“ 

- Eşti bine? a întrebat el, rupând tăcerea. 

Nu am răspuns pentru că nu puteam. 

Mă străduiam prea mult să nu izbucnesc în plâns. 

- Shannon, n-am... a dat Johnny să spună, dar s-a oprit 
brusc. Şi-a frecat maxilarul şi şi-a lăsat mâna înapoi pe 
volan. Eu nu... S-a oprit din nou, de data asta 
încuviințând din cap. Nu contează. 

Nu am insistat să termine ce încercase să spună. 

Nu voiam să aud. 

Protejându-mă de sursa confuziei şi a frustrării mele - 
şoferul meu de astă-seară -, m-am străduit din răsputeri 
să-l ignor şi să-mi ţin emoțiile în frâu. 

Dacă puteam să sar din maşină, aş fi făcut-o chiar 
atunci, dar conducea repede şi nu credeam să aveam şanse 
de supraviețuire în urma unui impact. 

- La ce te gândeşti? a întrebat în cele din urmă Johnny, 
făcând la stânga spre casa mea. 

Era un drum care urca printre dealuri până la casa mea, 
cu câteva sute de case aliniate de-o parte şi de alta a 
drumului, a mea fiind chiar pe culme. 

Multe case erau căptușite cu scânduri, altele erau 
dărăpănate şi cu grădini neîngrijite — inclusiv a mea —, dar 
acum eram prea enervată ca să-mi pese de ceea ce credea 
el. 

Mi-am întors privirea spre el. 

- Vrei să ştii la ce mă gândesc? 

Johnny mi-a aruncat o privire plină de căldură şi o 
frustrare abia stăpânită şi mi-a făcut un semn scurt din 
cap înainte de a-și întoarce atenţia spre drum. 


- Bine, am cedat eu, clipind ca să înăbușş înţepătura 
familiară a lacrimilor în timp ce am continuat să-i spun 
exact la ce mă gândeam. Mă gândesc că ești paranoic 
gândindu-te că oamenii o să afle că eşti accidentat, 
deoarece știi că nu ar trebui să joci. Cuvintele mi-au ieşit 
din gură înainte de a mai avea ocazia să mă controlez. 
Dar, în loc să-mi cer scuze sau să încerc să le retrag, am 
continuat, şocată de emoția din tonul meu. Mă gândesc că 
nu vrei să accepţi că trebuie să te vindeci şi știu că te 
doare. Şchiopătezi la şcoală. Ştiai? Tot timpul. Alţii s-ar 
putea să nu observe, dar eu observ. Observ, iar tu o faci 
tot timpul! Deci cred că te joci cu corpul tău, Johnny. Şi 
mă gândesc că, dacă medicii tăi ar fi ştiut cât de mult te 
doare de fapt, nu ti-ar fi semnat documentele ca să te lase 
să joci. Habar n-aveam de unde veneau toate astea, dar 
cuvintele îmi ieşeau nestingherite din gură, aşa că le-am 
lăsat să se dezlănţuie: Mă gândesc că am făcut o greşeală 
teribilă... Nu trebuia să accept să mă duci acasă. Mă 
gândesc că ai reacționat exagerat în seara asta. Mă gândesc 
că te-ai purtat groaznic. Şi mă gândesc că ar fi mai bine ca 
noi doi să nu mai vorbim. 

Am răsuflat apăsat, cu pieptul agitat din cauza efortului 
verbal. 

Faţa îmi ardea în flăcări, dar eram mândră că îmi 
luasem piatra asta de pe suflet. 

Era un lucru neobişnuit să am o explozie de o asemenea 
amploare cu cineva care să nu fie din familia mea, dar m- 
am bucurat. 

Bănuiesc că spunea multe faptul că mă aprinsesem şi m- 
am simţit ciudat de în largul meu cu acest băiat, atât cât 
să-mi pierd minţile, dar eram prea obosită să mă mai 
adâncesc în enigma asta. 

Pentru moment, aveam să fierb în teamă şi dezamăgire. 

- Ascultă, apreciez îngrijorarea ta, a răspuns el în cele 
din urmă. A făcut o pauză înainte de a adăuga: Cel puţin 
cred că asta a fost adineauri. Dar nu este nevoie. Gestionez 
situaţia... 

- Este evident că nu, am ripostat eu, întrerupându-l. 


- Habar n-ai despre ce vorbeşti! s-a răstit el. Înţeleg că 
eşti bine intenţionată, dar eu le ştiu pe ale mele. Îmi 
cunosc corpul. 

- Fireşte, eu, nu, am mormăit, întorcându-mi faţa ca să 
mă uit pe geam. Ca majoritatea fetelor. 

- Nu ştii, a continuat el. Nu mă cunoşti, Shannon. 

Ca din senin, am răsuflat dezumflată. 

- Ai dreptate, Johnny, am şoptit eu în acord. Nu te 
cunosc. 

- Nu mai face asta! s-a răstit el, trecându-şi o mână 
nerăbdătoare prin păr. Doamne! 

- Ce să nu mai fac? 

- Să-mi răstălmăceşti cuvintele, a răspuns furios. Să nu- 
mi dai șansa să-ţi explic. Este un obicei al fetelor, nu pot... 
La naiba! a urlat el, apăsând tare frânele ca să evite o 
bicicletă afurisită lăsată în mijlocul drumului. Doamne 
fereşte! Ce naiba se întâmplă cu oamenii? Drumul pare să 
fie locul în care să-ţi parchezi bicicleta? 

- Poţi să mă laşi aici, am spus categoric, desfăcându-mi 
centura de siguranţă. Pot să merg pe jos de aici. 

Am deschis portiera şi am coborât înainte ca el să mai 
apuce să răspundă. 

Trântind portiera, am deschis-o pe cea din spate și am 
întins mâna printre mormanele de resturi şi haine 
murdare ca să-mi recuperez ghiozdanul. 

- Shannon, stai, nu pleca! 

- Pa, Johnny, am şoptit înainte de a închide portiera şi 
am luat-o pe trotuar. 

Nu m-am întors când a coborât geamul şi mi-a strigat 
numele de trei ori. 

Și nu m-am întors nici când s-a oprit lângă trotuar, 
preferând să mă strecor pe alee, cu capul plecat şi 
înțepătura unui regret amar apăsându-mi greu pe umeri. 


ADA 


CAPITOLUL 18 


Reacţii exagerate și visuri năruite 
Johnny 


Am fost furios până acasă, abia mai fiind în stare să mă 
concentrez la drum. 

Când am parcat pe aleea din fața casei, tot corpul îmi 
sfârâia de frustrare. 

Ea mi-a întors spatele. 

Am strigat-o, iar ea a plecat pur şi simplu. 

Nu eram obişnuit să fiu alungat sau ignorat, nu eram un 
rahat îngâmfat. 

Era adevărul. 

A fost o greşeală să o ating. 

Nu-mi permiteam să repet greşeala asta. 

Avea 15 ani. 

Ce naiba se întâmpla cu mine? 

Era şi aşa destul de rău când tot ceea ce aveam erau 
câteva conversații, dar acum, după ce îmi petrecusem 
două ore într-o maşină cu ea, mă simţeam tulburat până 
în străfunduri. 

Întrebările ei aveau mai multă profunzime decât 
aiurelile obișnuite pe care mi le spuneau oamenii. 

Asta m-a derutat. 

Nu o puteam citi. 

Nu-mi dădeam seama la ce se gândea. 

Locuia într-unul dintre cele mai mari cartiere din oraș, 
prin care se făceau descinderi pentru droguri de către 
poliţie. Iar acesta era un gând tulburător. 

Cum naiba cineva ca ea venea dintr-un asemenea loc? 

Când am parcat în locul meu obişnuit din spatele casei, 
eram în toane proaste şi cuprins de o furie scăpată de sub 
control. 


Am oprit motorul şi am rămas în maşină câteva minute, 
uitându-mă lung dincolo de parbriz şi străduindu-mă să 
înțeleg sentimentul îngrozitor de disperare care clocotea 
înăuntrul meu. 

Lăsându-mi capul în mâini, mi-am prins şuvițe de păr 
între degete şi am început să trag pur şi simplu. 

Învăţasem totuși o lecţie importantă în seara asta, şi 
anume să nu întrebi niciodată o fată la ce se gândea dacă 
nu erai pregătit să iei o mare lovitură în ego. 

„Mă gândesc că nu vrei să accepți că trebuie să te 
vindeci şi ştiu că te doare. Cred că te joci cu corpul tău, 
Johnny. Şi mă gândesc că, dacă medicii tăi ar fi ştiut cât de 
mult te doare de fapt, nu ţi-ar fi semnat documentele ca să 
te lase să joci.“ 

Cuvintele ei mă bântuiau. 

Poate pentru că aveau sens. 

Detestam gândul că avea dreptate în privința corpului 
meu. 

Eram un încăpățânat, de asta o luasem atât de personal 
când ea îmi aruncase în față toate prostiile. 

Totuși, Shannon nu mă cunoştea. 

Nu avea nici cea mai vagă idee despre presiunea pe care 
o aveam pe umeri. 

Nimeni nu înţelegea. 

Şi, cu siguranţă, nici ea. 

Şi nu șchiopătam nicidecum! 

Dumnezeule! 

Enervat că încă îi permiteam fetei să plutească în 
gândurile mele, am alungat-o repejor şi m-am concentrat 
foarte tare să nu mă mai gândesc la nimic. 

După ce m-am calmat îndeajuns, am coborât din 
maşină şi am trântit portiera, doar pentru a regreta 
imediat când am auzit niște schelălăituri entuziasmate. 

Luminile cu senzori automaţi din curte s-au aprins, 
dezvăluind cei doi golden retriever care ţopăiau pe peluză 
spre mine, urmaţi de un labrador negru mult mai lent şi 
mai bătrân. 


- Îmi pare rău, fetelor, am strigat eu, furia mea 
dispărând când le-am văzut. N-am vrut să vă trezesc. 

Băgând cheile în buzunar, le-am mângâiat pe cap pe 
Bonnie şi pe Cupcake, câinii mamei, înainte de a mă duce 
spre labradorul mai bătrân. 

La aproape 15 ani, părul din jurul ochilor, nasului şi 
bărbiei lui Sookie albise. Era ţeapănă şi şchiopă în 
majoritatea zilelor, dar încă era o căţeluşă pentru mine și 
avea să fie pentru totdeauna cel mai frumos cadou de 
aniversare primit vreodată de un băiețel de trei ani. 

Sookie a venit împleticindu-se în braţele mele, apoi s-a 
lăsat pe piciorul meu, dând din coadă aşa de tare, încât îi 
tremura spatele. 

- Bună, frumoaso! Lăsându-mă pe un genunchi, mi-am 
luat câinele în braţe. Ce mai face fata mea preferată? 

M-a lipăit cu limba moale pe față şi m-a răsplătit cu o 
încercare greoaie, din cauza artritei de care suferea, de a- 
mi da lăbuţa. 

Cuprinzându-i faţa în mâini, i-am scărpinat urechile şi 
mi-am lipit nasul de al ei. 

- Mi-a fost dor de tine, chiar mi-a fost. 

Doamne, iubeam câinele ăsta! 

Era copilul meu. 

Nu-mi păsa ce spuneau băieţii sau cât de mult mă luau 
peste picior din cauza numelui ei. 

Sookie era fetița mea, loială până-n pânzele albe, şi o 
iubeam la nebunie. 

Bine că nu putea vorbi, pentru că bătrâna ştia mai multe 
despre mine decât oricine altcineva pe lume. Ochii mari şi 
căprui ca de căprioară mă impresionau de fiecare dată, iar 
bărbia albă din jurul gurii îmi făcea inima să mi se strângă 
în piept. 

Nu am înţeles niciodată cum le puteau face oamenii 
vreun rău animalelor, dar mai ales câinilor. 

Erau prea buni pentru noi. 

Oamenii nu meritau dragostea şi loialitatea pe care ni le 
ofereau câinii. 

Eu eram un mare iubitor de câini. 


Aveam încredere în ei. 

Era ceva în felul în care te privea un câine. Lor nu le 
păsa dacă erai un faimos jucător de rugby sau un om al 
străzii. 

Le păsa doar de felul în care te purtai cu ei şi, de îndată 
ce te alegeau să le fii stăpân, aveai un prieten fidel pentru 
tot restul vieții. 

Nu credeam că oamenii erau în stare de o asemenea 
compasiune şi devotament. 

Bonnie și Cupcake, sâcâite de lipsa mea de atenţie, s-au 
supărat şi au sărit să mă zgârie pe spate. 

Dacă n-ar fi fost atât de frig afară şi n-aş fi avut dureri 
atât de mari, aş fi alergat câteva ture de peluză ca să le 
obosesc, dar mă chinuiam nespus să rămân în picioare, 
aşa că am decis să nu o fac. 

Am stat să le mângâi pe toate trei pe burtă, oprindu-mă 
să o scarpin un pic mai mult pe Sookie în spatele urechilor 
înainte de a mă ridica şi de a intra în casă. 

Valiza de lângă uşa din spate mi-a dat de înțeles că 
mama era acasă. 

Dacă nu ar fi fost așa, mi-aş fi dat seama după mirosul 
inconfundabil de tocană de vită care plutea în aer. 

Cu stomacul ghiorăind în acord, am trecut prin camera 
de serviciu, urmărind deliciosul miros până în bucătărie. 

Am găsit-o pe mama lângă aragaz. 

Stătea cu spatele şi era îmbrăcată într-unul din 
costumele cu pantaloni pe care le purta la serviciu. Părul 
ei blond era strâns la spate cu o agrafă frumoasă şi emana 
un aer de acasă. 

La vederea ei, am simţit cum mi se ia o greutate de pe 
umeri. 

Mama lucra pentru o firmă de consultanță în modă cu 
sediul în Londra. 

Călătorea mereu pentru serviciu şi îmi fusese dor de ea 
în ultimele trei săptămâni, cât lipsise. 

Până acum, nu mi-am dat seama cât de dor îmi fusese. 

- Bună, mamă, am mormăit, făcându-mi simțită 
prezenţa. Ce faci? 


- Johnny! Agitându-se cu o lingură de lemn în mână, 
mama mi-a zâmbit fericită. Ai ajuns. A aruncat lingura pe 
blat, şi-a şters mâinile pe şorţ şi a venit spre mine. Vino 
aici şi lasă-mă să te iau în braţe! 

M-am dus pentru o îmbrăţişare rapidă care s-a 
transformat într-o îmbrăţișare de treizeci de secunde. 

- Mamă, am chicotit eu, eliberându-mă din strânsoarea 
ei de moarte. Sunt încă aici. Calmează-te! 

- Mi-a fost aşa de dor de tine! Fără tragere de inimă, 
mi-a dat drumul şi a făcut un pas în spate, lăsându-și să 
alunece peste mine acea privire ciudată de mamă cu care 
mă măsura de fiecare dată. Doamne, ai mai crescut vreo 
treizeci de centimetri! 

Am arcuit o sprânceană. 

- În trei săptămâni? 

Mama mi-a răspuns la sarcasm cu o privire încruntată. 

- Nu face pe deşteptul cu mine! 

- Eu sunt mereu deștept. Am apăsat un sărut pe obrazul 
ei şi am ocolit-o, cu privirea aţintită spre oala cu tocană. 
Mor de foame. 

- Ai mâncat? 

- Desigur. 

- Cum trebuie? 

- Mereu. 

- Cum e la şcoală? 

- Ca la școală. 

Nu a întrebat despre rugby. Mă întreba despre şcoală, 
prietenii, teme, cum îmi fusese ziua şi, Doamne fereşte, 
cum mă simţeam. 

Dar niciodată despre rugby. 

Nu însemna că mamei nu-i păsa de pasiunea mea. Doar 
că îşi făcuse un obicei din a-mi spune întotdeauna că îi 
păsa de cealaltă parte a mea, în primul şi-n primul rând. 

- Şi Gerard? Mama folosea mereu numele de botez al 
lui Gibsie. Ce mai face? 

- Ca de obicei, i-am răspuns, punându-mi tocană într- 
un castron înainte de a mă muta pe insulă. Tata s-a întors 
din Dublin? 


Tata era avocat, unul destul de prolific, şi îşi petrecea 
mare parte din timp între Cork şi biroul lui din Dublin. 
Totul depindea de clientul pe care îl apăra şi de gravitatea 
cazului. Dar practic lucrurile mergeau cam aşa: cu cât era 
infracțiunea mai mare, cu atât timpul în care stătea 
departe de casă era mai lung. 

Cu angajamentele și programul de lucru al părinţilor 
mei, însemna că îmi petreceam mult timp singur când ei 
călătoreau şi exact așa îmi plăcea să fie. 

Până la vârsta de 14 ani, o rugau pe vecina noastră, 
Maura Reilly, să vină să stea cu mine, dar mai ales ca să 
mă ducă la şcoală și la antrenament. Eram suficient de 
matur ca să stau singur și destul de independent. 

Maura încă trecea pe aici când mama era plecată cu 
afaceri, dar mai degrabă pentru a face curăţenie şi a găti 
câteva mese. 

După atâţia ani în care am trăit aşa, ca să nu mai 
vorbim de libertatea nesfârşită de care mă bucurasem, nu 
credeam că m-aş fi descurcat dacă i-aş fi avut în preajmă 
zi şi noapte. 

- Nu se întoarce din Dublin cel puţin până la jumătatea 
lunii martie, a răspuns mama, venind să mi se alăture la 
insulă. Am aterizat în Dublin de dimineaţă și am luat 
prânzul cu el înainte de a veni acasă, mi-a explicat ea 
înainte să se aşeze pe scaunul din fața mea. 

- De ce ai făcut asta? am întrebat între guri de tocană. 
Puteai să mai rămâi cu el câteva zile. 

- Tu de ce crezi? Mama şi-a sprijinit coatele pe blat şi 
mi-a zâmbit. Pentru că voiam să-mi văd băieţelul. 

Mi-am dat ochii peste cap. 

- Nu mai sunt un băiețel, mamă. 

- Tu eşti băieţelul meu, a replicat ea. Și o să rămâi aşa 
pentru totdeauna. Nu-mi pasă dacă te faci de doi metri. O 
să rămâi micuțul meu Johnny. 

„Dumnezeule!“ 

Ce să te faci cu o astfel de femeie? 

Clătinând din cap, am renunţat la lingură şi am dus 
castronul la gură, sorbind până la ultima picătură de pe 


fund înainte de a lăsa vasul jos şi a ofta mulţumit. 

Nimeni nu gătea ca mama. 

Nici bucătarii de la Academie sau de la restaurantele din 
oraş. 

Femeia îmi dăduse viață şi părea să aibă o linie directă 
spre stomacul meu. 

- Observ că nu ţi-au îmbunătăţit manierele, a glumit 
mama, încruntându-se dezaprobator la mine. 

- Nu mă pot abține, mamă, i-am făcut cu ochiul. Sunt 
în creştere. 

În câteva secunde, mi-am umplut castronul şi am rămas 
să mănânc lângă aragaz. 

Nu avea rost să mă mai așez când aveam de gând să 
termin oala. 

- Cum a decurs consultul săptămâna trecută? m-a 
întrebat ea. Doctorul Murphy este mulțumit de felul cum 
te vindeci? 

„Nu aş ști să spun, pentru că nu m-am dus...“ 

Am mormăit un răspuns blazat, prea ocupat să-mi 
înfulec mâncarea. 

- Dar doctorii de la Academie? a insistat ea. Știu că nu- 
şi doreau să te întorci aşa de curând, nu? 

Din nou mi-am mormăit răspunsul, pentru că mă 
puteam lipsi astă-seară de o discuţie pe această temă cu 
mama. 

Avea să îşi dea seama imediat dacă minţeam. 

Dacă îi spuneam adevărul, intra în panică. 

Indiferent cum decurgea discuţia, mama avea să insiste 
să-mi vadă rana, adică penisul şi testiculele. 

Şi, indiferent cum decurgea discuţia, eu riscam să-mi 
pierd cumpătul și să spun nu. 

Apoi avea să reacționeze exagerat, dându-i telefon tatei 
şi plângându-se că nu voiam să-i arăt „părțile mele 
intime“ şi că trebuia ca el să vină acasă să se ocupe de 
mine, pentru că probabil eram pe moarte din cauza unei 
„cangrene a penisului“ sau altă boală îngrozitoare şi 
inventată de mintea ei. 


Distragerea atenţiei şi evitarea erau cheia pentru o 
mamă fără lacrimi şi un Johnny fără traume. 

- Sunt fericit că eşti acasă, mamă, dar acum o să mă duc 
în camera mea ca să mă apuc de teme, am decis să spun. 
Anul cinci îmi dă bătăi de cap. De fapt, mă gândesc să fac 
nişte meditații la irlandeză. 

Am adăugat ultimul detaliu pentru un plus de efect 
dramatic. Nu aveam nevoie de meditații la nimic. Din 
anul trei nu luasem mai puţin de 9 la nici un test sau 
examen. 

De fapt, eu puteam să dau meditații, la naiba! Îmi 
petreceam multă vreme ajutându-i pe băieţi la cursurile de 
afaceri şi contabilitate. 

Dar mișcarea mea de diversiune a mers, îndreptând 
grija mamei dinspre afecțiune spre educaţia mea. 

- Oh, scumpule, e în regulă, a anunţat ea repede pe un 
ton liniștitor. Sunt mândră că ai fost atât de curajos să 
recunoşti că ai o problemă. O să dau câteva telefoane de 
dimineaţă să văd ce găsim. 

- Da, ar fi o idee, am încuviinţat cu un semn grav din 
cap. 

Întinzându-mi braţele deasupra capului, m-am chinuit 
să casc. 

- Pari frânt, scumpule, a spus mama cu ochii căprui 
plini de empatie. De ce nu te duci la culcare mai devreme, 
iar eu îţi scriu un bilet de scutire pentru teme? 

- Mulţumesc, mamă, sunt frânt. 

M-am dus şi am sărutat-o pe obraz, apoi am plecat 
degrabă din bucătărie înainte ca ea să-şi amintească 
întrebarea de mai devreme. 

- Ah, era să uit! a strigat ea, făcându-mă să mă opresc 
brusc. Ți-am făcut rezervare la service pentru maşină. Cel 
mai devreme aveau liber luni, peste două săptămâni, așa 
că o să te duc eu la şcoală şi putem să recuperăm mașina 
după aceea. 

- Ah, la naiba, am mormăit, întorcându-mă în prag cu 
faţa spre ea. 

- Ce-i? 


- Am sesiuni de fizioterapie la Academie în fiecare 
seară luna următoare. Răsuflând frustrat, mi-am frecat 
fruntea. Am nevoie de maşină, mamă. M-am uitat la ea cu 
o expresie plină de speranţă înainte de a adăuga: Vrei să 
mă duci şi să mă iei de la clinică sau poţi să-mi împrumuţi 
jeepul? 

- Nu o să mori dacă pierzi o sesiune, a răspuns mama 
pe un ton egal. 

Nu, probabil că nu - dacă nu ratam sesiunea din seara 
asta din cauza poveştii cu Shannon. 

- În plus, a continuat mama, mă întorc la Londra a 
doua zi după aceea şi voiam să-mi petrec cât mai mult 
timp cu tine înainte să plec. 

Da, ştiam că avea să spună asta. 

Femeia voia să-şi petreacă timpul cu mine. 

La naiba! 

- O să fie finala ligii, am susţinut eu, deşi ştiam că nu 
avea nici un rost. E ceva important pentru şcoală. Trebuie 
să fiu în formă. 

- Şi nu eşti în formă acum? 

- Bineînţeles că sunt. 

- Atunci ce-i cu șchiopătatul tău? 

Am rămas cu gura căscată. 

- Poftim? 

- Piciorul tău, a răspuns ea. Nu-ţi laşi greutatea pe el. 

Mi-au răsunat în gând cuvintele lui Shannon şi am 
încercat să mă eschivez. 

- Nu şchiopătez, la naiba! 

Mama mi-a aruncat o privire severă. 

- Vezi cum vorbeşti, Johnathon! 

- Ei bine, nu şchiopătez, mamă, am ripostat indignat. 

- De ce devii atât de sensibil în privința asta? m-a 
întrebat ea pe un ton calm. Testiculele sunt problema, 
dragul meu? Pentru că poţi să-mi spui dacă e ceva în 
neregulă. 

Am dat să răspund, dar am închis repede gura. 

Nu avea rost să te cerţi cu femeia asta. Nu aveam cum să 
câştig şi, dacă mai insistam mult, avea să facă exact ce 


făceau mamele când te determinau să le dezvălui lucruri 
fără să te întrebe nimic. 

„Dumnezeule!“ 

- Noapte bună, mamă, am spus încordat și m-am întors 
să plec. 

- Încă un lucru! a strigat mama după mine. 

Inspirând ca să mă liniştesc, m-am întors spre ea. 

- Da? 

- Cine e aici? a întrebat ea cu un zâmbet pieziș în timp 
ce a bătut cu degetul pe ziarul deschis pe blat. 

M-am încruntat. 

- Cine-i cine? 

Cu un zâmbet uriaș pe buze, a luat ziarul şi l-a ridicat ca 
să mi-l arate. 

- Fata asta, a întrebat mama cu un zâmbet larg, în timp 
ce a trecut cu unghia peste o poză color cu mine şi 
Shannon la meciul din School Boys Shield de săptămâna 
trecută. 

- Local sau național? 

- Naţional. 

„La naiba!“ 

„Cu viaţa.“ 

„Mea.“ 

- Dă-mi ziarul, m-am repezit, apropiindu-mă furios ca 
să mă uit mai bine. 

Înşfăcând ziarul din mâinile mamei, m-am uitat lung la 
fata care deja mă făcea să o iau razna de două luni. 

Doamne, arăta superb cu ochii mari şi zâmbind în timp 
ce o ţineam lângă mine. 

Părul castaniu era lăsat liber şi în bătaia vântului. 

Creştetul capului ei îmi ajungea la subraţ, atât era de 
mică. 

Şi apoi inima mi-a tresărit în piept când am citit 
comentariul. 


Johnny Kavanagh, 17 ani, fotografiat cu 
prietena de la școală, Shannon Lynch, în timp ce 
sărbătoreau victoria Tommen College în faţa 
Kilbeg în finala School Boys Shield vinerea 


trecută. Kavanagh și-a condus școala la a 
cincea victorie consecutivă din competiţie, 
obținând un nou trofeu în impresionanta sa 
carieră și contrazicând toate zvonurile despre 
eventuale leziuni. Drăguţa elevă părea încântată 
și radia de fericire în fața camerelor, în timp ce îl 
felicit pe Kavanagh pentru o nouă victorie. Când 

a fost rugat să comenteze relaţia dintre ei, 

Kavanagh a refuzat politicos - totuși, se spune 

că o imagine face cât o mie de cuvinte... 

- E o minune de fată, Johnny, a spus mama gânditoare, 
distrăgându-mi atenția. Sunteţi absolut adorabili 
împreună. 

- Lucrurile nu stau aşa, mamă, am mormăit eu, ştiind 
prea bine la ce anume făcea aluzie. E doar o prietenă. 

- Nu te-am mai văzut niciodată prin ziare cu prietene 
care arată aşa, a glumit mama. E o poză superbă, 
scumpule, iar editorul trebuie să fi crezut acelaşi lucru 
pentru că ţi-au rezervat o pagină întreagă. 

- Am dus şcoala în finală săptămâna trecută, am spus 
tăios, fiindu-mi imposibil să mă uit la ea, pentru că toată 
atenția mea era concentrată la imagine. Am câştigat. E 
mare lucru. De aia mi-au rezervat o pagină întreagă. 

- Sunt încântată pentru tine, scumpule, a fredonat 
mama bucuroasă. Deci cum o cheamă? 

- Shannon. 

- ŞI? 

- Şi aşa o cheamă, am răspuns pe un ton mucalit. 

- O să mai primesc vreun detaliu? 

- Ce detaliu îți mai dorești? m-am răţoit. Ţi-am spus 
deja că e doar o prietenă. 

- E o prietenă, a chicotit mama pe un ton plin de 
sarcasm. Cum să nu, iar eu sunt Fecioara Maria. 

- Nu-mi vorbi despre virginitatea ta, am gemut. 

- De ce? a răspuns mama. Ai prefera să vorbesc despre 
a ta? 


cc 
„Nu. 
„Doamne fereşte, nu!“ 


- Mă duc la culcare. 

Mi-am îndesat ziarul sub braţ înainte de a ieși greoi din 
cameră, încercând să nu şchiopătez. 

- Dă-mi ziarul! a strigat mama după mine râzând. 
Vreau să pun poza în ramă. 

- Nu, nici să nu te gândești, am pufnit. 

Când am ajuns în dormitorul meu, am încuiat uşa şi am 
aruncat ziarul pe pat înainte de a mă duce direct în baie. 

Dezbrăcându-mă, am dat drumul la apă şi am intrat sub 
duș. 

Coborându-mă cu grijă pe podea, mi-am strâns brațele 
în jurul genunchilor şi mi-am lăsat capul în jos. 

Nu aveam energie să stau în picioare. 

Mama avea dreptate. 

Nu eram în formă. 

Stând sub apa fierbinte, am închis ochii în timp ce m- 
am lăsat cuprins de un fior. 

Mi-am dat părul de pe față cu o mână şi am scos un 
oftat amar, în timp ce fiecare teamă şi grijă pentru viitorul 
meu s-a trezit în minte. 

Viaţa mea se ducea de râpă. 

Corpul meu ceda. 

Visurile mele se duceau pe apa Sâmbetei. 

Aveam o grămadă de probleme pentru care să-mi fac 
griji. 

Și, totuşi, nu puteam să mi-o scot din cap. 

Ochii albaştri ca inima nopții şi cuvinte de o precizie 
dureroasă. 

Iar acum era cu atât mai rău nu doar pentru că o aveam 
în minte zi şi noapte, dar aveam şi o poză cu ea cu care să 
mă chinuiesc în continuare. 

Și aveam să mă chinuiesc cu poza aceea. 

Era în plan. 


S Se face referire la verbul to suck, care înseamnă a suge. (n.red.) 


CAPITOLUL 19 


Revenind cu picioarele pe pământ noaptea 
târziu 
Shannon 


- Ai avut o zi bună? Au fost cuvintele cu care am fost 
întâmpinată când am intrat pe ușa din față după 
dezastruoasa mea călătorie cu maşina cu Johnny. 

Acum, dacă oricine altcineva din lume mi-ar fi pus 
întrebarea asta, aş fi avut un răspuns, dar era vorba despre 
tatăl meu. 

Stătea în holul mic, cu un ziar împăturit în mână, şi mă 
întreba cum fusese ziua mea, ceea ce era o idee 
înspăimântătoare. 

— Eşti surdă? m-a întrebat el în timp ce s-a uitat urât la 
mine, cu albul din jurul ochilor căprui complet injectat. 
Te-am întrebat ceva, fetiţo! 

Duhoarea de whisky din respirația lui mi-a încremenit 
simțurile şi anxietatea s-a dezlănţuit în mine, încercând 
să-mi dau seama cum să reacționez. 

Îşi primea ajutoarele sociale joia. 

Aceea era ziua urâtă. 

Nu marțea. 

Apoi m-am gândit în ce zi suntem şi m-am certat în 
minte că nu fusesem atentă. 

Azi era 1 martie. 

Și era prima zi de marţi a lunii. 

Ziua alocaţiei pentru copii. 

Ziua în care guvernul irlandez le plătea lunar în 
numerar părinţilor alocaţia pentru fiecare copil pe care îl 
aveau. 

Ceea ce însemna sute de euro irosite prin case de 
pariuri şi prin puburi. 


Ceea ce însemna săptămâni întregi de chin şi trai la li- 
mită pentru familia noastră din cauză că tatăl meu nu se 
putea controla. 

Simţeam că inima mi se opreşte în piept. 

Mormăind la repezeală un răspuns, mi-am scos cheia de 
la uşa dormitorului, mi-am strecurat-o în haină și i-am 
ocolit corpul uriaș cu intenţia de a lua un pachet de 
biscuiţi din dulapul din bucătărie și de a mă refugia în 
camera mea. 

Fără să mă pierd cu firea şi cu creierul în alertă totală, 
am reuşit să ajung în bucătărie, dar ca un miros urât, şi la 
propriu, şi la figurat, tata a venit după mine. 

S-a rezemat de tocul uşii, strângând ziarul în mână și 
blocându-mi ieşirea. 

- Cum a fost la şcoală? 

Am rămas cu spatele la el, concentrată să caut prin 
plicurile de supă şi conservele de fasole când i-am 
răspuns: 

- Bine. 

- Bine? a spus el pe un ton de batjocură. Plătim 4 000 de 
euro pe an pentru bine? 

Iată! 

În sfârșit! 

- A fost bine, tată, am răspuns repede. Am avut o zi 
productivă. 

- O zi productivă? m-a îngânat el pe un ton 
batjocoritor şi crud. Nu face pe isteața cu mine, fetiţo! 

- Nu făceam asta. 

- Şi ai întârziat! a urlat el, cuvintele lui răsunând ca o 
bolboroseală de om beat. De ce naiba ai întârziat iar? 

- Am pierdut autobuzul, am răspuns încet, intrând în 
panică. 

- Ale dracului autobuze, a mârâit el. A dracului școală 
privată. Eşti o pacoste, fetițo! 

Nu era nimic de spus, aşa că am tăcut. 

Felul în care îmi spunea mereu „fetițo“, de parcă ar fi 
fost un fel de jignire să fii fată, nici măcar nu mă mai 
enerva în seara asta. 


Eram cu instinctele de supraviețuire activate la 
maximum, ştiind ce trebuia să fac ca să ies teafără din 
încăpere: să-mi iau ce aveam de luat, să-mi ţin gura și să 
mă rog să mă lase în pace. 

— Ştii unde e maică-ta, fetițo? a mârâit el. 

Din nou nu am răspuns. 

Nu era cu adevărat o întrebare. 

Mă storcea de informaţii înainte să sară la atac. 

- Îşi rupe spatele pentru tine! a răcnit tata. Munceşte pe 
rupte pentru că eşti o nemernică răsfăţată, care are 
impresia că e mai bună decât toată lumea. 

- Nu cred că sunt mai bună decât toată lumea, am 
murmurat şi am regretat imediat că am pus gaz pe foc. 

- Uită-te la tine, a rânjit tata, fluturându-și mâna spre 
mine. În uniforma aia ferchezuită de şcoală privată. Vii 
acasă târziu. Crezând că eşti nu ştiu ce cadou din ceruri. 
Ţi-ai făcut de cap? a întrebat el, făcând câţiva paşi legănaţi 
spre mine. De aia ai întârziat din nou? Ai un drăguţ? 

M-am retras imediat, dar nu am îndrăznit să deschid 
gura ca să mă apăr. 

Oricum nu m-ar fi crezut. 

De nouă ori din zece, doar înrăutățea situaţia. 

Şi zece din zece, dacă îi răspundeam, mă alegeam cu o 
palmă. 

- Asta e, nu-i așa? Ai făcut prostii cu unul din filfizonii 
ăia din echipa de rugby care stau pe banii lui tati la 
scumpa ta şcoală Tommen, a rânjit el. Stând cu picioarele 
desfăcute ca o vagaboandă spurcată ce eşti! 

- N-am iubit, tată, am spus eu cu un nod în gât. 

Trăgând braţul înapoi, m-a plesnit peste față cu ziarul 
făcut sul. 

- Să nu îndrăzneşti să mă minţi, fetiţo! 

- Nu mint, am suspinat, cuprinzându-mi în palmă 
obrazul în flăcări. 

Să fii plesnit peste față cu un ziar făcut sul poate să nu 
pară ceva dureros, dar când bărbatul care face asta este de 
trei ori mai mare decât tine, doare. 


- Atunci explică-mi asta, a zis tata. Deschizând ziarul, a 
răsfoit paginile până ce s-a oprit la secţiunea de sport. 
Explică-mi ce-i cu el! 

Clipind ca să-mi înăbuş lacrimile, m-am uitat la pagina 
pe care mi-o arăta tata şi am simțit imediat că îmi îngheţa 
sângele în vene. 

Iată-mă, în variantă color, zâmbind pentru un fotograf 
tâmp, cu braţul lui Johnny pe talia mea, toată numai 
zâmbete şi bujori în obraji. 

Nu m-am putut gândi la poză sau de ce era tipărită în 
cel mai important ziar din Irlanda, pentru că eram 
îngrozită. 

Eram atât de speriată, încât aproape că simţeam gustul 
fricii. 

„O să mori, Shannon.“ 

„Asta e noaptea în care o să te omoare...“ 

- E căpitanul echipei de rugby, m-am grăbit să spun, 
încercând să mă gândesc la o minciună pentru a scăpa de 
bătaia pe care ştiam bine că aveam să o primesc. Au 
câştigat un meci important, am bătut eu câmpii, 
agățându-mă cu disperare de un pai. Domnul Twomey, 
directorul, ne-a pus pe toţi să facem o poză cu el... Nici 
măcar nu-l cunosc, tată, îți jur! 

Ştiam că ar fi trebuit să anticipez următoarea mișcare a 
tatei, ajunsese să o perfecționeze la nivel de artă de-a 
lungul anilor, dar când m-a strâns de gât şi m-a izbit de 
frigider, tot am fost luată prin surprindere. 

Strângând tare, a şuierat printre dinţi: 

- Mă minţi! 

- Nu... nu, am spus cu un glas sugrumat, zgâriindu-i 
mâinile. Tată... te rog... nu pot... să respir... 

Zgomotele uşii din față deschizându-se şi închizându-se 
la repezeală au răsunat în încăpere. 

Tata mi-a dat drumul şi m-am încovoiat la propriu de 
ușurare. 

Chinuindu-mă să respir, m-am îndepărtat cu pași 
legănaţi de el. 


Câteva secunde mai târziu, Joey a apărut în prag, ca un 
cadou trimis de Dumnezeu, cu faţa pătată de unsoare şi 
salopeta plină de ulei. 

Joey l-a bătut pe tata pe umăr, apoi l-a împins cu 
uşurinţă într-o parte înainte de a intra în bucătărie, 
legănând un set de chei în jurul degetelor. 

- Cum merge treaba, familie? 

Părea relaxat şi vesel, dar ridurile din jurul ochilor lui 
m-au asigurat că nu era deloc aşa. 

Să se poarte de parcă nu avea nici o grijă în lume era 
mecanismul de adaptare al lui Joey. 

Al meu era să tac mâlc. 

- Joey, a spus tata, părând ceva mai atent acum, când se 
afla în prezenţa celui mai puternic bărbat alfa din familie. 

Poate că tata era mare şi aspru, dar Joey era mai mare şi 
mai rapid decât el. 

- Băieţii dorm? a întrebat Joey, luând o cutie de cola din 
frigider. 

Tata a încuviințat din cap, dar nu şi-a luat ochii de la 
mine. 

- Unde e mama? a întrebat Joey, încercând evident să 
reducă tensiunea. Deschizând capacul, a luat o înghiţitură 
mare de suc, apoi şi-a şters gura cu dosul palmei. Încă la 
muncă? 

- Maică-ta e la serviciu şi asta de aici a întârziat iar, a 
urlat tata. A arătat cu degetul spre mine şi mi-a spus: Se 
pare că a ratat afurisitul de autobuz. 

- Ştiu, a răspuns Joey vioi, înainte de a-şi îndrepta 
atenţia spre mine. Cum merge, Shan? 

- Bună, Joe, am spus cu vocea răgușită, încleştând şi 
descleştând pumnii ca să nu-mi duc mâinile la gât, în timp 
ce încercam cu disperare să-mi țin bătăile inimii sub 
control. Nimic. Mi-era doar foame. Voiam să-mi iau ceva 
de ronţăit. 

Joey s-a apropiat de locul în care stăteam, cu picioarele 
parcă înfipte în podea, şi şi-a trecut în joacă articulațiile 
degetelor peste obrazul meu. 


Era o demonstraţie delicată de afecţiune şi o dovadă 
tăcută de solidaritate. 

- Aoife a stat mult când te-a adus acasă? 

Am făcut ochii mari nedumerită. 

Privirea pe care mi-a aruncat-o fratele meu îmi spunea 
să merg pe mâna lui. 

Atunci mi-am dat seama. 

Fratele meu îmi oferea o cale de ieşire. 

- Hm, nu, am răspuns cu un glas gâtuit şi cu ochii fixaţi 
pe Joey. M-a lăsat aici şi a plecat direct acasă. 

Joey mi-a făcut aprobator cu ochiul și s-a strecurat pe 
lângă mine, întinzând mâna undeva spre fundul 
dulapului — cel la care nu puteam ajunge fără să mă urc pe 
un scaun. 

- Poftim! Scoţând un pachet de biscuiţi cu ciocolată, mi 
i-a întins. Sigur pe ăştia îi cauţi, nu? 

- Aici nu suntem la sanatoriu, a spus tata. 

- Asta e mâncarea mea, bătrâne, a răspuns Joey cu 
răceală, întorcându-se spre tatăl nostru. Cumpărată cu 
banii mei. Pe care îi câştig la slujba mea. 

- Asta e casa mea! 

- O casă pe care ţi-a dat-o guvernul, a ripostat Joey cu 
răceală. Pentru că existăm noi. 

- Nu face pe deşteptul cu mine, băiete, a ripostat tata, 
dar tonul lui nu mai avea puterea obișnuită. 

Indiferent cât de beat era, tata era foarte conștient că 
mizeriile care îi mergeau cu mine nu aveau sorți de 
izbândă cu fratele meu. 

Avuseseră mai multe dispute serioase de-a lungul 
anilor, dar cearta care îmi rămăsese întipărită în minte era 
cea din noiembrie trecut. 

Subiectul de ceartă fusese același ca de obicei: 
infidelitatea. 

Tata fusese surprins cu altă femeie - până aici, nici o 
surpriză - şi hotărâse să-şi ia catrafusele și să ne lase 
pentru cealaltă femeie - iarăși, nici o surpriză. 

Mama tocmai aflase că era însărcinată în ziua în care el 
plecase şi se dusese la culcare. 


Aproape două săptămâni, eu şi Joey am avut grijă de 
băieţii mai mici şi am dres situaţia creată de părinţii 
noştri. 

Când tata s-a întors, în cele din urmă, cu coada între 
picioare, zece zile mai târziu, mirosind a whisky și 
vărsându-și pe mama toate rahaturile lui, fratele meu a 
cedat. 

EI şi tata au ajuns să se bată în living, spărgând mobila şi 
obiectele din jur în încăierarea lor. 

Dar nu de aceea mi-a rămas în minte. 

Mi-a rămas în minte pentru că totul s-a încheiat cu tata 
strâns ghem pe podeaua din living, în timp ce fratele meu 
a continuat să îl lovească fără milă în față. 

A fost un adevărat măcel şi, chiar dacă tata reușise să-i 
spargă nasul lui Joey, fratele meu a ieşit învingător. 

Tata a fost într-o stare destul de rea după bătaia pe care 
o luase şi, cumva complet greşit, asta a ieşit în avantajul 
lui, pentru că mamei i s-a făcut milă de el şi l-a acceptat 
înapoi. 

Oricât de deprimantă a fost ziua aceea pentru noi, fiind 
copiii unor părinţi atât de toxici, a adus şi o schimbare de 
putere. 

Evenimentele din acea zi i-au arătat tatei că nu mai era 
cel mai tare. 

Cineva era mai tare ca el — cineva care a luat prea multă 
bătaie de la el şi care era pregătit să riposteze în orice 
moment. 

- Shannon, a spus Joey pe un ton liniștit şi cu ochii 
ațintiți spre tata. Se face târziu. De ce nu te duci la culcare? 

Joey nu a trebuit să-mi repete asta de două ori. 

Profitând de ocazia oferită ca un om căruia i se arunca o 
vestă de salvare, m-am îndreptat valvârtej spre scări, 
oprindu-mă brusc când tata a blocat ușa. 

- N-am terminat de vorbit cu ea, a spus el cu limba 
împleticindu-i-se în gură. 

- Ei bine, ea a terminat de vorbit cu tine, a spus Joey 
sec, venind în spatele meu. Deci dă-te din calea ei, 
bătrâne. Acum! 


Preţ de treizeci de secunde, cei doi s-au fixat din priviri 
înainte ca tata să se dea din drum în cele din urmă. 

Ieşind iute din bucătărie, am urcat scările într-un suflu, 
fără să mă opresc până ce nu am ajuns la mine în cameră, 
cu uşa încuiată în urma mea. 

Abia trăgându-mi sufletul, mi-am aruncat biscuiţii pe 
noptieră, mi-am scos uniforma cât am putut de repede şi 
mi-am pus pijamaua înainte de a mă băga în pat. 

Ghemuindu-mă sub aşternuturi, am întins mâna după 
CD-playerul portabil de sub pernă şi mi-am tras 
cearşafurile până la bărbie. 

Aveam o cască în urechi când au început tipetele. 

Câteva secunde mai târziu, sunetul de mobilă spartă mi- 
a umplut urechile. 

Am simţit un gol în stomac și mi-am pus degrabă 
cealaltă cască în urechi înainte de a porni vechiul CD- 
player. 

Bâjbâind neîndemânatică spre butoane, am apăsat pe 
play şi am dat volumul la maximum, rugându-mă ca 
bateriile să țină suficient cât să acopere iadul din casa mea. 

Selectând cea mai tare şi mai puternică piesă rock de pe 
CD, m-am lăsat pe pernă şi am rămas perfect nemișcată, 
cu corpul înmărmurit şi încordat de tensiune. 

După patru cântece, bătăile inimii au revenit la ritmul 
normal. 

Încă trei cântece și mi-a revenit capacitatea de a 
formula idei coerente. 

Nu era mereu aşa. 

Nopțile din timpul săptămânii erau în mare parte în 
regulă, exceptând ziua de joi, când tata îşi lua banii de 
asistență socială de la poștă. 

Weekendurile puteau să fie dubioase, dar mă pricepeam 
de minune să evit confruntările cu tata. 

Dacă bea într-o zi a săptămânii, mă asiguram 
întotdeauna că veneam acasă de la şcoală, luam cina şi mă 
închideam în dormitorul meu înainte de ora 18.00. 

Dacă bea în weekend, nu ieşeam deloc din camera mea. 


Totuşi, evenimentele de azi mă luaseră prin surprindere 
şi făcusem o greşeală fatală. 

Johnny mă luase prin surprindere. 

Lăsasem garda jos. 

Uitasem. 

Albumul a rulat până la sfârşit și am dat de la început, 
redând cântecele în buclă. 

Abia când am auzit, peste muzica din urechi, ușa de la 
dormitorul de alături trântindu-se, mi-am descleștat 
mușchii încordați. 

El era bine. 

Răsuflând tremurător, am dat volumul mai încet şi am 
ascultat cu atenţie. 

Linişte. 

Scoţându-mi căştile, am azvârlit aşternuturile într-o 
parte și m-am ridicat din pat. 

Mergând pe vârfuri până la uşă, am descuiat şi m-am 
strecurat pe holul gol. 

Găsind drumul spre ușa lui Joey în întuneric, am apăsat 
pe clanță şi m-am strecurat înăuntru. 

- Joey? am şoptit când l-am zărit pe fratele meu, care 
stătea pe marginea patului, în boxeri, ţinând la gură un 
pumn de hârtie igienică. Eşti bine? 

- Perfect, Shan, a răspuns el pe un ton ascuţit, în timp 
ce îşi tampona buza de jos. Ar trebui să te duci la culcare. 

- Ţi-a dat sângele, am spus cu vocea sugrumată şi cu 
ochii pironiți pe hârtia pătată de sânge. 

- E doar o buză spartă, a răspuns el, părând uşor iritat. 
Întoarce-te în camera ta! 

Nu m-am întors. 

Nu am putut. 

Trebuie să fi rămas la uşa lui multă vreme, pentru că, 
atunci când Joey şi-a ridicat privirea spre mine, pe chipul 
lui era întipărită o expresie resemnată. Oftând lung, şi-a 
trecut o mână prin păr şi a bătut cu palma salteaua de 
lângă el. 

- Vino aici! 


Apropiindu-mă de el, m-am prăbușit pe pat şi l-am luat 
pe fratele meu de gât, agățţându-mă de el de parcă ar fi fost 
singurul lucru care mai făcea ca lumea mea să nu se 
destrame. 

Uneori, mă gândeam că era adevărat. 

- Nu-i nimic, Shan, a şoptit el, alinându-mă. 

- Îmi pare rău, am murmurat înfundat, strângându-l 
mai tare în braţe. Lacrimile mi s-au prelins pe obraji. Îmi 
pare atât de rău, Joey! 

- Nu e vina ta, Shan. 

- Dar eu l-am înfuriat... 

- Nu e vina ta, a repetat fratele meu pe un ton sever. 

- Nu vreau să mai fiu aici, Joe. 

- Nici eu. 

- M-am săturat să-mi fie mereu frică. 

- Ştiu. M-a bătut uşor pe spate şi s-a ridicat. Într-o zi, 
cât de curând, totul o să fie mai bine. Îți promit! 

Apropiindu-se de dulapul lui, a deschis uşile şi a scos 
sacul de dormit şi pernele de rezervă pe care le cunoşteam 
atât de bine. 

Nu trebuia să întreb ce avea de gând să facă. Nu când 
ştiam deja, iar gestul lui mi-a făcut inima să se strângă în 
piept. 

După ce a terminat de aranjat patul improvizat pe 
podea, Joey s-a aruncat în el. 

Încrucişându-şi braţele la ceafă, a scos un oftat greu. 

- Stinge lumina, bine, Shan? 

Ascultându-l, m-am aplecat peste pat şi am stins lampa 
înainte de a mă urca în patul lui gol. 

- Mulţumesc, Joey, am zis cu glasul fornăit, ştergându- 
mi nasul cu podul palmei, în timp ce mi-am găsit locul 
sub aşternuturi. 

- N-ai pentru ce. 

Întorcându-mă pe o parte, l-am privit cum stătea întins 
pe podeaua din camera lui. 

Perdelele erau trase, dar felinarele de pe alee învăluiau 
încăperea într-o nuanţă ternă de lumină difuză, luminând 
umbrele de pe chipul fratelui meu. 


- Hei, Joey? 

- Da? 

- Poţi să-mi faci o favoare? 

Şi-a înclinat bărbia în sus, dându-mi de înţeles că mă 
asculta. 

- Te rog să nu-mi faci ce ne-a făcut Darren. 
Încrucișându-mi palmele sub obraz, am şoptit: Să nu mă 
părăseşti! 

- Nu te părăsesc, a jurat fratele meu cu toată 
seriozitatea şi sinceritatea. Nu o să te las niciodată aici cu 
el. 

Am răsuflat tremurat. 

- Mama nu o să-l părăsească niciodată... 

- Mama n-are decât să facă ce vrea, m-a întrerupt Joey 
pe un ton aspru. Şi-a făcut-o cu mâna ei când l-a acceptat 
înapoi ultima dată. N-are decât să-i toarne copii şi să-i 
suporte mizeriile pentru tot restul vieţii ei de rahat, că nu 
îmi pasă. Dar noi doi? Rămânem împreună. Şi-a întors 
fața spre mine şi mi-a spus: Când o să ies din rahatul 
ăsta — şi o să ies —, o să te iau cu mine. 

Muşcându-mi buza, l-am întrebat: 

- Dar băieţii? 

Joey a expirat puternic, dar nu a răspuns. 

Dădaca Murphy, străbunica din partea mamei, îi lua pe 
fraţii noştri mai mici de la şcoală în fiecare zi şi îi aducea 
acasă, îi hrănea şi îi pregătea de culcare pe la 20.00. 

Făcuse acelaşi lucru pentru mine, Darren şi Joey până 
când am ajuns la liceu. 

Era o înţelegere ciudată dacă te gândeai că ea şi părinții 
mei abia dacă îşi vorbeau. O înţelegere despre care am 
întrebat-o la un moment dat. Voiam să ştiu de ce, la 81 de 
ani, continua să-mi ajute părinții când, în mod evident, nu 
aveau nici o formă de apreciere pentru ea. 

Ea le crescuse pe mama şi pe sora ei, Alice, când părinții 
lor muriseră în copilărie, dar ai fi zis că dădaca era o 
străină judecând după modul cum se purta mama cu ea. 

Dădaca mi-a spus că nu o făcea pentru ei. 

O făcea pentru noi. 


Pentru că ne iubea. 

Şi noi nu trebuia să suferim pentru deciziile proaste ale 
părinţilor noştri. 

Avusese grijă de fiecare dintre noi când mama lucrase 
toate orele din lume și tata nu dădea doi bani pe nimic. 

Dădaca Murphy intrase în peisaj când mama şi tatăl 
nostru ieşiseră din peisaj. 

Spusese răspicat că avea să iubească și să se ocupe de 
fiecare copil născut din relaţia lor de rahat, pentru că eram 
strănepoții ei. 

Tadhg, Ollie şi Sean erau oarecum feriţi de crizele tatei 
pentru că aveam norocul unei străbunici care ne iubea. 

Problema era că dădaca înainta în vârstă şi nu putea să 
facă asta pentru totdeauna. 

Nu putea să vină și să salveze situaţia la nesfârşit. 

Începea să aibă probleme de sănătate, bătrâneţea îşi 
spunea cuvântul şi era la fel de strâmtorată cu banii pe cât 
eram şi noi. Nu avea bani să ne hrănească şi pe noi pe 
lângă cei trei fraţi mai mici, iar de fiecare dată când ne 
duceam la ea cu o nouă problemă, încă un rid i se desena 
pe chip şi se adăuga pe listă o nouă programare la medic. 

Era unul dintre nenumăratele motive pentru care eu şi 
Joey am început să o vizităm din ce în ce mai rar. 

- Sunt fraţii noştri, am şoptit, revenind din divagaţiile 
mele. 

- Eu nu sunt tatăl lor, a mormăit Joey. Şi cine ştie, poate 
că mama o să-şi vină în fire înainte să-i nenorocească așa 
cum au făcut cu noi şi Darren. În orice caz, nu pot face 
nimic în privinţa asta. Nu pot să am grijă de ei, Shannon. 
Nu-mi permit şi nici n-am timp. Pe noi ne scot din 
situația asta. E tot ce pot să fac. 

- Promiţit 

EI a încuviinţat din cap. 

- De îndată ce termin școala și încep facultatea anul 
viitor, fac rost de un apartament. Poate că o să-mi ia ceva 
timp să adun banii şi să mă pun pe picioarele mele, dar o 
să plec de aici, Shannon. O să te scot de aici. Asta pot să-ţi 
promit. 


- Te cred, i-am spus. 

Şi chiar îl credeam. 

Îmi povestise despre planul ăsta de când ieşise Darren 
pe uşă în urmă cu cinci ani şi ne lăsase să ne ocupăm 
singuri de furia aburind de whisky a tatălui nostru. 

Credeam că fratele meu rostea cu cea mai mare 
seriozitate fiecare cuvânt, fiecare promisiune. 

Problema era că vedeam sacrificiile inimaginabile pe 
care trebuia să le facă pentru ca lucrurile să ne iasă şi 
ştiam, în adâncul inimii, că probabilitatea să se şi întâmple 
era mică. 

În orice caz, copilul din mine se agăța de promisiune cu 
toată speranţa. 

Şi pentru fetele ca mine, asemenea promisiuni meritau 
totul. 

- Oricum, gata cu prostiile părinţilor, a spus Joey, 
ridicând privirea spre fața mea. Spune-mi de unde îl ştii 
pe Johnny Kavanagh. 

- Poftim? 

M-am uitat nedumerită la el, surprinsă de schimbarea 
bruscă de subiect. 

Nu era un lucru neobişnuit să schimbăm subiectul după 
o seară ca asta și să vorbim despre lucruri ridicole. Pentru 
alții, putea să pară ciudat că reuşeam să trecem de la o 
conversație serioasă şi importantă la ceva banal, dar 
pentru noi era în regulă. 

Avusesem de-a face cu prostiile tatei toată viaţa. 

Schimbarea de subiect venea de la sine pentru noi. Era 
un mecanism de adaptare pe care îl perfecționasem de-a 
lungul timpului, o formă de divagare şi distragere a 
atenţiei. 

Dar mă întreba despre Johnny? 

Asta mă surprindea. 

- Kavanagh, a confirmat Joey, cu ochi scrutători şi 
cercetători. De unde îl cunoşti pe tip? 

- Învață la Tommen, i-am explicat, recunoscătoare 
pentru că lumina difuză nu îi putea dezvălui fratelui meu 
cât de tare mă înroşisem. E în anul cinci, cred. „Știu.“ Și l- 


am văzut de câteva ori la şcoală. EI e cel care m-a lovit din 
greşeală în prima zi. 

Capul lui Joey s-a întors brusc spre mine. 

- Kavanagh a fost cel care te-a lovit? 

- A fost un accident. Am renunţat iute la cuvintele deja 
bine cunoscute pe care le rostisem de nenumărate ori în 
ultima lună. A făcut o pasă proastă, a lovit mingea greşit 
sau aşa ceva... În orice caz, şi-a cerut scuze de un milion 
de ori, aşa că totul e în regulă... Am încheiat cu un oftat 
lung, nedorindu-mi să ofer şi alte informaţii în acest sens. 
Toate bune şi frumoase. 

- Păi, la naiba! a spus Joey gânditor, scărpinându-se pe 
piept. Ai crede că un tip de anvergura lui n-ar face greşeli 
aşa de stupide. 

- Un tip de anvergura lui? am remarcat eu. Sunt ferm 
convinsă că nu e singurul om din lume care loveşte aiurea 
o minge. 

- Nu... Joey a ridicat din umeri. Totuşi, nu credeam că 
la Academie se fac greşeli din astea de preşcolar. 

- Academie? Am scos un pufnet. Se numeşte Tommen 
College, Joe. Nu Academie. 

- Nu vorbesc despre şcoala ta, Shan, a spus Joey. 
Vorbesc despre Academie... Ştii tu, Institutul pentru 
Progrese Ulterioare. Academia e doar o poreclă. 

- Ce naiba este Institutul pentru Progrese Ulterioare? Și 
tu de unde ştii de el? 

- E exact ce-i spune numele - un institut pentru 
progrese ulterioare, a răspuns el sarcastic. Şi toată lumea 
ştie cine este Johnny Kavanagh. 

Eu, nu. 

Eram nedumerită. 

- Atunci de ce i se spune Academia? 

- Pentru că Academia sună mai bine decât Institutul. 
Joey a izbucnit într-un râs blând. Tu chiar nu ştii cine este, 
nu-i aşa? 

Când nu am răspuns, Joey a râs din nou. 

- Asta le întrece pe toate, a zis el gânditor şi clar 
amuzat. Ai mers cu maşina lui în seara asta şi nici măcar 


nu știai. 

- Ce să ştiu? m-am repezit eu, simțindu-mă confuză şi 
enervată pentru că nu pricepeam nimic. 

Mi-au răsunat în gând cuvintele spuse de Johnny mai 
devreme. 

„Eu joc... Nu, vreau să spun, eu joc...“ 

La naiba, ştiam că mă făceam de rușine! 

- Ce anume? am întrebat. E un jucător de rugby celebru 
sau ceva de genul ăsta? 

Joey a pufnit zgomotos. 

- Nu pot să cred că nu ştii. 

- Spune-mi! 

- Trebuia să faci o poză, a adăugat el gânditor. Oh, stai, 
ai făcut-o. Care e povestea cu tine apărând prin ziare cu 
el? Bătrânul mai avea puţin şi-mi scuipa chestia asta în 
faţă. 

- Habar n-am, Joey. Am clătinat din cap şi am răsuflat 
apăsat. Au câştigat o cupă vinerea trecută şi am fost trasă 
într-o poză cu el. Am ridicat din umeri neputincioasă. Nu 
ştiam că o să ajungă în ziare. 

- A ajuns în ziare pentru că el este Johnny Kavanagh, 
a spus fratele meu, rostindu-i numele de parcă ar fi trebuit 
să însemne ceva pentru mine. Hai, Shan! Când am rămas 
în continuare mută, Joey a scos un oftat nerăbdător. E al 
naibii de important în lumea rugbyului. Doamne, trebuie 
doar să deschizi un calculator sau să deschizi ziarele ca să 
citeşti totul despre el, a continuat Joe. A fost recrutat la 
Academia de rugby când avea vreo 14 ani sau, în orice caz, 
când era foarte mic. 

- Ăsta e institutul? M-am mişcat, aplecându-mă spre 
marginea patului ca să mă uit la el. E o chestie 
importantă? 

- E o chestie importantă, Shan, a confirmat Joey. 
Trebuie să fii convocat personal de cei mai buni 
selecționeri de rugby din Irlanda ca să ajungi să dai probe 
la ei. Banii şi importanţa nu înseamnă nimic. Selecţia se 
face exclusiv pe bază de talent şi potenţial. Îi învaţă tot ce 
trebuie să ştie despre o carieră profesionistă în rugby şi 


sunt supravegheați de cei mai buni antrenori, 
kinetoterapeuţi, nutriționişti şi antrenori din ţară. Fac 
nişte programe şi tabere de antrenament draconice pentru 
jucătorii lor şi este cel mai bun loc ca să întâlneşti 
potenţiali selecţioneri. E ca o şcoală de excelență pentru 
viitorii jucători profesioniști de rugby, doar că nu e o 
şcoală. E o bază sportivă de ultimă generație în oraş. De 
fapt, este mai degrabă ca o fermă de cățeluşi unde se 
creează jucători de rugby pursânge, de mare calibru, în loc 
de câini. 

- Câh! Am strâmbat din nas. Ce analogie dezgustătoare, 
Joey. 

- Asta e realitatea, a chicotit el. Doar cei mai 
promițători adolescenţi din ţară au şansa de a lucra cu 
Academia și, chiar și aşa, este un regim dur. Trebuie să ai 
ceva al naibii de special ca să treci de probe şi să prinzi un 
sezon cu ei, darămite să fii selectat din nou. Eu, personal, 
respect al naibii de tare pe oricine are genul ăsta de 
autodisciplină. Trebuie să aibă o etică de lucru 
extraordinară ca să joace la nivelul ăsta în sportul lui. 

- Deci e bun? 

- E mai mult decât bun, Shan, m-a corectat fratele meu. 
Am văzut câteva dintre meciurile lui Kavanagh cu echipa 
U18 la televizor în campania de vară şi pot să-ţi spun cu 
mâna pe inimă că omul e ca un pistol încărcat pe teren. Îi 
laşi cea mai mică portiță de scăpare, iar el îți expune 
breşele din apărare şi atinge ţinta de fiecare dată. La naiba, 
tipul are doar 17 ani şi este în al doilea sezon cu echipa de 
tineret U18 ani a Irlandei. Şi o să treacă direct la 20 după 
ce împlinește 18 ani. Apoi o să fie echipa de seniori. 

Deci Johnny nu glumea când a spus că el juca. 

- Nu ştiam nimic din toate astea, am mormăit, 
simțindu-mă ca o idioată. 

De ce nimeni nu-mi menţionase asta? 

Fetele de la şcoală nu făceau decât să spună că era 
extraordinar la rugby şi că era căpitanul echipei şcolii. 

Nici măcar nu auzisem de chestia asta cu Academia. 

- Roşești, a spus Joey, părând amuzat. 


Era o observaţie absolut corectă, dar pe care am negat-o 
pe furiș. 

- Ba nu. 

El a pufnit. 

- Ba da. 

- E prea întuneric ca să vezi asta, deci de unde ştii că 
roşesc? 

Joey a râs încet. 

- Deci recunoşti? 

- Nu. Mi-am reprimat o înjurătură. Şi nu roşesc. 

El a pufnit din nou. 

- Nu-mi livra mie placa asta. 

- Ce placă? 

- L-ai lăsat să te aducă acasă. 

Am rămas mută de uimire. 

- Da. Şi? 

- Tu nici măcar nu te urci în maşină cu Podge, iar el 
este prietenul meu cel mai bun de când eram de-o 
şchioapă, m-a provocat Joey. Nu te-am văzut şi n-am auzit 
vreodată să fii prietenă cu băieţi. 

- Asta pentru că nu am prieteni, am mârâit eu. Sau nu 
aveam. 

- Deci eşti prietenă cu el? 

- Nu, nu sunt prietenă cu el, am spus răspicat. Am 
pierdut autobuzul. El m-a auzit vorbind cu tine la telefon 
şi s-a oferit să mă lase acasă. Ştii asta. 

- Da, ei bine, hai să-ţi dau un sfat, a răspuns el vesel. 
Nu-ţi face speranţe cu el. 

- Speranţe? 

- Da, Joey a căscat leneş. Nu o să se termine bine 
povestea asta. 

- Ce vrei să... De ce mi-aş face speranţe? am ripostat 
nedumerită. Şi speranţe pentru ce? 

- Pentru orice îşi fac speranțe adolescentele, mi-a 
întors-o Joey, căscând din nou. Cu riscul de a părea un 
frate exagerat de protector: el e prea mare şi mult prea 
experimentat pentru tine. 


- Nu-mi pun speranțe în nimeni, am negat cu 
înverşunare. Apoi am adăugat repede: De ce-mi spui toate 
astea? 

- Nu sunt vreun bătut în cap, Shan, a răspuns Joey. 
Sunt foarte conştient de felul cum se agaţă şi li se aprind 
călcâiele fetelor mai mici după băieţii în poziția lui. S-a 
mişcat pe patul lui improvizat, întinzându-se. Tot ce vreau 
să spun este să nu citeşti mai mult decât trebuie în faptul 
că a făcut o poză cu tine sau că te-a adus acasă. Mai mult 
ca sigur face asta cu o mulţime de fete. 

- Nu citeam nimic în nimic! am izbucnit eu. Nici măcar 
nu ştiam cine este până când nu mi-ai spus tu. Şi ştiu 
foarte bine că invitaţia de a mă aduce acasă a fost o 
încercare de a compensa accidentul. 

- Eşti sigură? 

- Normal. 

- Eşti sigură că ştii că asta-i tot? 

Am refuzat să cedez. 

- Da, Joey. 

- Păi, atunci e bine, a oftat el. Pentru că, din câte am 
citit prin ziare, o să plece de aici după ce-şi ia certificatul 
de absolvire, aşa că ar fi o idee proastă să ţi se aprindă 
călcâiele după el. Cluburile se bat la propriu pentru el 
chiar şi în emisfera sudică. E doar o chestiune de timp 
înainte să fie contactat de cei mai buni. 

- Şi? Tonul meu era defensiv. De ce mi-ar păsa? Nici 
nu-mi place rugbyul! 

- Calmează-te, Shannon, a pufnit Joey. Încercam doar 
să-ți dau nişte sfaturi ca între frați. 

- Ei bine, nu e nevoie, am mormăit cu fața cuprinsă de 
flăcări. Şi ca să ştii şi tu, de fapt, el nu e chiar aşa de 
grozav, am decis să spun pe un ton dispreţuitor. Altercaţia 
de mai devreme cu Johnny încă era proaspătă în mintea 
mea şi am simţit o dorinţă nebună de a-l mai da un pic jos 
de pe piedestal, chiar dacă o făceam doar cu fratele meu. E 
tare capricios şi conduce ca un nebun, iar mașina lui zici 
că-i cocină, aşa e de murdară. 

- Ce maşină are? 


- Un Audi A3. Am făcut o grimasă înainte de a 
recunoaşte fără nici o tragere de inimă: E aşa de frumoasă! 

- Normal. Jucătorilor lor le dau aproape numai maşini 
de lux. Joey a tras aer în piept şi a vorbit aproape ca o fată 
când a rostit: Al naibii norocos! 

Apoi s-a aşternut liniștea peste noi, în timp ce m-am 
lăsat cufundată în gânduri. 

Confuză, am încercat să disec informaţiile pe care mi le 
dăduse Joey. 

Am încercat să le pun în legătură cu Johnny cel pe care 
îl cunoscusem, dar nu am reuşit. 

Mie nu-mi părea a fi o vedetă din lumea rugbyului. 

Bine, desigur, din punct de vedere fizic, se potrivea 
perfect cu descrierea, dar nu era, nu... 

Am clătinat din cap, derutată de confuzie. 

Acum, când ştiam exact cât de legat era de rugby, 
puteam să-i înţeleg reacția iraţională din seara asta. 

Nu voia să ştie nimeni despre leziunile lui pentru că era 
speriat. 

Nu recunoscuse, dar acum, când ştiam care era miza 
pentru el, totul avea sens. 

Dacă viitoarea mea carieră, în care investisem atât de 
mult timp şi energie, ar fi fost pusă în pericol din cauza 
unei accidentări, aş fi făcut tot posibilul să o aduc pe 
drumul cel bun. 

Dar să mintă în privinţa recuperării lui? 

Mi se părea o mişcare riscantă. 

O mișcare periculoasă. 

O spusese și el. Nu se vindeca așa cum trebuia. 

Deci de ce să-și rişte corpul în felul ăsta? 

- Ce se întâmplă cu un băiat când îşi rupe mușchiul 
aductor? 

Întrebarea mi-a zburat de pe buze fără să mă mai 
gândesc. 

- Cum... Adică în zona inghinală? 

- Da. Am încuviinţat din cap. Ce se întâmplă? 

- Depinde de severitatea accidentării, a răspuns Joey 
fără ezitare. Dar l-ar durea ca naiba o vreme. Dacă este 


chiar serios, probabil o să aibă nevoie de kinetoterapie şi 
de recuperare. 

- Dacă este chiar serios? Mi-am ros o clipă unghia şi 
am întrebat: Şi dacă este atât de serios încât a trebuit să se 
opereze acolo, jos? 

- Shannon, încetează! Joey s-a cutremurat evident şi și- 
a pus mâna peste zona intimă. Nici nu vreau să mă 
gândesc la asta. 

- Ar fi chiar rău? am insistat. La un băiat mă refer. Ar 
durea? 

- Hai să zicem aşa, a spus Joey încă tremurând. Prefer 
să-mi rup ambele picioare decât să am o astfel de 
accidentare. 

- Ar durea când ai merge şi ai face alte lucruri? l-am 
întrebat. Dar când faci sport? 

- Shannon, ar durea când ai merge la baie, a spus Joey 
caustic. Darămite să alergi pe un teren. 

Oh, Doamne! 

Nu era de mirare că Johnny avea asemenea dureri. 

- De ce? a întrebat el. 

- Oh, mă întrebam pur şi simplu, pentru că Lizzie mi-a 
spus că prietenul ei, Pierce, a fost operat în decembrie ca 
să-şi repare mușchiul aductor. Ridicând din umeri, am 
continuat să mint printre dinți. Nu ştiam numele de 
familie al iubitului lui Lizzie, darămite în ce stare erau 
mușchii lui aductori. Lizzie mi-a spus că a început să joace 
rugby din nou, dar că încă îl doare foarte tare. M-a 
întrebat dacă ştiu ceva despre asta din moment ce tu joci 
hurling. I-am zis că o să te întreb. 

- Ei bine, poţi să-i zici că amărâtul merită un stoc 
nelimitat cu morfină, a mormăit Joey. Și un pat. Și o 
rezervă nesfârşită de pungi de gheaţă pentru testiculele lui. 

- Pentru testiculele lui? Am înghiţit în sec, cu ochii 
mari. De ce ar avea nevoie de o pungă de gheaţă pentru 
asta? 

- Pentru că, atunci când chirurgii te deschid pentru 
genul ăsta de procedură, îţi fac o incizie chiar sub... Fir- 


ar! Nu pot. Clătinând din cap, Joey a izbucnit: Nici măcar 
nu mă pot gândi la asta fără să empatizez cu amărâtul. 

- Dar dacă... 

- Nu! 

- Dar voiam numai... 

- Noapte bună, Shannon! Întorcându-se cu spatele la 
mine, Joey a mormăit: Mulţumesc pentru viitoarele mele 
coşmaruri. 

Întorcându-mă pe spate, mi-am cuprins ceafa între 
palme și am răsuflat încet ca să mă liniştesc, sperând să-mi 
pot domoli gândurile zbuciumate şi să-mi golesc mintea. 

Când sunetul sforăiturilor adânci ale lui Joey mi-a 
umplut urechile, câteva ore mai târziu, încă eram trează. 

Eram obosită. 

Îmi doream foarte tare să dorm, chemând somnul, dar, 
oricât aş fi încercat, nu-mi puteam opri gândurile. 

Cu privirea aţintită în tavan, mi-am trecut în revistă 
catalogul personal de suferinţe. 

Era o formă bolnăvicioasă de automutilare pentru că 
nu-mi era de nici un folos să mă gândesc la asta. Totuşi, 
am revăzut fiecare ceartă, comentariu crud şi amintire 
dureroasă pe care le îndurasem - de la batjocurile în 
curtea școlii la patru ani până la comentariile făcute de 
tata în seara aceea. 

Era forma supremă de masochism şi un ritual pe care îl 
reluam mereu după o zi proastă. 

Nu mă ajuta prea mult nici să închid ochii. 

De fiecare dată când închideam ochii, imagini cu 
Johnny Kavanagh îmi dansau în spatele pleoapelor. 

Nu eram sigură dacă îl preferam când era doar străinul 
care mă nimerise cu mingea şi îmi zâmbea pe coridoarele 
de la şcoală sau nemernicul căpos şi exagerat, care tunase 
şi fulgerase în seara aceea. 

Ştiam cu siguranţă că regretam că aflasem atâtea despre 
el. 

Descoperirea că Johnny era o vedetă în plină ascensiune 
în lumea rugbyului, cu o carieră viitoare strălucită în sport 


era deprimantă din mai multe motive, dar unul anume 
nu-mi ieşea din cap. 
Și eu aveam un frate-vedetă, un băiat frumos 


Nn 
mie pe 


impecabil, lăudat pentru performanțele lui pe teren ş 
răsplătit cu o libertate deplină pentru asta. 

Pe cât de bun era cu mine, Joey era şi un gigolo de zile 
mari, care lăsase în urma lui o mulţime de inimi frânte, cât 
să-ți ajungă pe drumul de la Ballylaggin în Cork. 

Se vedea doar cu iubita lui, Aoife, de aproximativ opt 
luni şi părea să îi fie complet devotat, dar încă nu se ştia 
dacă se vindecase sau nu de vechile lui metehne. 

Experienţa îmi spunea că băieţii erau niște câini. 

Şi taţii la fel. 

Taţii erau niște nemernici, iar în bărbaţi nu puteai să ai 
încredere. 

Nu în toţi bărbaţii, am recunoscut cu mari rezerve, dar 
cei mai mulți aşa erau. 

Mai ales sportivii. 

Fiind sora unuia dintre ei, ştiam cum gândeau sportivii 
adolescenţi şi ştiam că era cel mai sigur să fii rudă cu ei, 
prieten platonic sau pur şi simplu să-i eviţi ca pe o ciumă. 

Aveau egouri mari, atitudini impunătoare şi dorinţe 
sexuale foarte intense. Erau loiali familiilor, echipei lor şi 
cam atât. 

Aveam deplină încredere că hormonii mei 
adolescenți încăpățânaţi îi miroseau imediat. 

Cum cea mai sigură opţiune era să fii pe deplin 
conştient de situaţie, am decis să las deoparte 
evenimentele din seara aceea, blocând tot ce aflasem 
despre Johnny Kavanagh şi evitându-l. 

Eram mică, dar nu eram vreo prostănacă și ştiam că 
orice fel sentimente, inofensive sau nu, pentru un băiat ca 
Johnny Kavanagh nu aveau să-mi aducă nici un câştig pe 
termen lung. 

Pentru că, sincer, încă din ziua în care m-a nimerit cu 
mingea, am avut o mulțime de sentimente contradictorii 
faţă de el. 


Dar modul groaznic în care Johnny şi-a gestionat 
disconfortul în seara asta şi discuţia avută cu Joey au fost 
duşul rece de care aveam nevoie ca să revin cu picioarele 
pe pământ. 

Trebuia să uit de el. 

Şi aşa aveam de gând să fac. 

Speram. 


CAPITOLUL 20 


Mama știe cel mai bine - numai în filme 


Shannon 


Când m-am trezit să plec la şcoală miercuri dimineaţă, 
mama mă aștepta. 

În graba mea de a ieşi din casă - şi a fi cât mai departe 
de tatăl meu —, aproape că nici n-am apucat să o văd. 

Abia când m-am oprit în hol ca să-mi iau haina am 
observat-o la masa din bucătărie, strângând o cană de 
cafea între mâini. 

- Mamă? 

M-am încruntat la vederea ei. 

Părea epuizată, avea cearcăne sub ochi, tenul palid şi era 
trasă la faţă. 

Era înfășurată în halatul vechi şi uzat, cu buline - 
ultimul cadou de Crăciun făcut de Darren înainte să plece. 

Lăsându-mi haina pe balustradă, am intrat în bucătărie. 

- De ce eşti trează? 

- Shannon, a spus ea, forțându-se să schițeze umbra 
unui zâmbet. Vino şi stai puțin cu mine! 

M-am dus pentru că era atât de neobişnuit să o văd la 
ora aceea a dimineţii şi ştiam că era ceva în neregulă. 

Mi-am verificat ceasul, asigurându-mă că nu dormisem 
din greşeală mai mult sau ceva de genul ăsta. 05.45. 

Nu, mă trezisem devreme şi sigur se întâmpla ceva. 

Trăgând un scaun, m-am aşezat lângă ea şi am întrebat- 


- Ce se întâmplă, mamă? 

- Nu pot să mă trezesc ca să te văd plecând la şcoală? 
Nu. 

Nu chiar. 

Deloc. 


Răspunsul meu nerostit trebuie să fi spus multe, pentru 
că mama a pus cana jos şi s-a întins spre mâna mea. 

- Shannon, a reușit să spună în cele din urmă, ştiu că 
simţi că noi nu... că uneori tatăl tău nu e foarte... Vreau 
doar să ştii că îmi iubesc toţi copiii la fel, dar tu ești copilul 
meu special. 

Era o minciună. 

Nu eram nimic special pentru ea. 

Darren era preferatul ei, iar după plecarea lui, mama nu 
a mai fost niciodată la fel. 

De fapt, între turele de serviciu şi îngrijirea copiilor mai 
mici, abia dacă mă băga în seamă. 

O iubeam pe mama, chiar o iubeam, dar asta nu 
însemna că nu-i uram slăbiciunea, pentru că o uram. 

Nespus. 

Simţindu-mă stânjenită, mi-am strecurat mâna sub a ei 
şi am întrebat-o: 

- Mi-ai semnat permisiunea pentru excursia cu şcoala 
la Donegal? 

Ştiam că nu o făcuse. 

Încă era pe coşul de pâine... nesemnată. 

- Nu mă simt bine să te ştiu atât de departe de casă, 
Shannon, mi-a explicat ea, muşcându-şi buza de jos. 
Donegal este departe. 

Exact. 

- Vreau să merg, mamă, am şoptit. Merg şi Claire, şi 
Lizzie. Şi îmi doresc şi eu mult să merg. Trebuie să 
primesc învoirea înainte de vineri, altfel nu mă lasă să 
merg. 

Bine, era o minciună, aveam timp până după sărbători 
să predau formularul, dar singura şansă ca să o fac să 
semneze formularele era să pun presiune pe ea. 

- Dacă ţi se întâmplă ceva acolo? m-a întrebat mama. Și 
dacă îţi face cineva ceva? 

- Sunt mai multe şanse să se întâmple în casa asta, am 
mormăit în barbă. 

Mama a tresărit. 

- Shannon... 


- Ţi-a spus ce s-a întâmplat aseară? am răbufnit eu, 
ştiind că despre asta voia să-mi vorbească, să se asigure că 
nu aveam să spun nimic. Îndreptându-mi umerii, m-am 
uitat peste masă la mama. Ţi-a spus ce i-a făcut lui Joey? 

- Are un nume, a spus mama cu o voce încordată. 

- Ţi-a spus? a fost tot ce i-am replicat. 

- Da, tatăl tău mi-a spus ce s-a întâmplat, a răspuns ea 
în cele din urmă. 

- Şi asta e tot? M-am lăsat pe spate în scaun și i-am 
studiat chipul. Asta e tot ce ai de zis? 

- Shannon, e complicat. Mama a oftat cu năduf şi a 
lăsat capul în jos. Suntem cu toţii sub o presiune mare în 
clipa asta, cu copilul care o să se nască la vară şi tatăl tău 
şomer. Banii sunt puţini, Shannon, şi asta îl afectează pe 
tatăl tău. Are multe pe cap... 

- I-a spart buza lui Joey, mamă! Mi-am înghițit nodul 
din gât. Pentru un pachet de biscuiţi. Şi dacă îşi face griji 
pentru bani, atunci poate că ar trebui să nu mai joace la 
jocuri de noroc şi să nu mai bea alocaţia copiilor! 

Mama a tresărit la auzul cuvintelor mele, dar m-am 
bucurat că i le-am spus. 

Trebuiau spuse. 

Mi-aş fi dorit doar să înceapă să asculte. 

- Tatăl tău mi-a spus că ai venit târziu de la şcoală, a 
continuat ea. Era foarte supărat pentru o poză cu tine în 
Ziar... 

- A fost o poză făcută la şcoală! 

- Cu un băiat? 

- Dumnezeule! am urlat. Nu începe și tu! 

- Nu. Ea a clătinat din cap. Desigur că nu. Înţeleg 
lucrurile astea, dar tatăl tău a fost foarte supărat din cauza 
asta. Ştii cum face când... 

- Deci e vina mea că mi-a bătut fratele şi a încercat să 
mă sugrume? Mi-am înăbuşit suspinele de indignare care 
amenințau să izbucnească dintr-o clipă în alta. Pentru că 
am ajuns târziu acasă, pentru că am făcut o poză la şcoală 
sau pentru că m-am mutat la Tommen? Pentru ce, mamă? 


Sau tot ce fac e greşit? Sunt eu de vină pentru tot ce nu 
merge în familia asta? 

- Nu, normal că nu e vina ta, Shannon, a încercat ea 
repede să bată în retragere. Nu eşti de vină, iar tatăl tău te 
iubeşte foarte mult. Dar ştii că se teme să nu ajungi ca 
mine. Iar el şi Joey au o relație complicată, a zis ea, 
încercând să scape de propriile responsabilităţi turnând 
minciuni. Joey ştie că nu trebuie să-l enerveze aşa... 

Am întrerupt-o cu o clătinare din cap. 

- Încetează să-i mai iei apărarea! am şuierat, vorbind 
în şoaptă ca să nu-l trezesc pe bărbatul care îmi distrusese 
cu succes viaţa în fiecare zi încă din 13 martie 1989, ziua 
în care venisem pe lume în familia asta toxică. Încetează, 
mamă! Nimic din ce spui vreodată nu e de folos. Doar că 
se întâmplă iar şi iar. Aşa că nu mai cere scuze şi nu mai 
încerca să-i explici comportamentul. Ne-am săturat să 
auzim toate astea. 

- Fac tot ce pot, Shannon, a şoptit mama. 

- Pentru cine, mamă? 

Ochii ei s-au aprins de furie când s-a uitat la mine şi a 
rostit pe un ton dispreţuitor: 

- Pentru familia mea. 

- Pentru el, am mormăit în şoaptă. 

Mama a tresărit, dar nu mi-am retras cuvintele. 

Era adevărul. 

- Nu poţi să-mi vorbeşti aşa, s-a răstit ea la mine. N-ai 
idee cât de greu este să te întorci acasă în fiecare noapte şi 
să dai de al treilea război mondial. 

Nu am răspuns. 

Nu aveam nimic de spus. 

Dacă ea chiar credea că nu ştiam cum era să trăieşti 
într-o zonă de război, atunci avea halucinaţii și era o 
mamă indiferentă. 

- M-am săturat de povestea asta, Shannon, a zis ea. 
Sunt obosită să trăiesc aşa. Și m-am săturat să fiu judecată 
de propriii copii. 

- Păi, bine ai venit în club, mamă, am spus. Cu toţii ne- 
am săturat să trăim aşa. 


- Nu mă lua peste picior, m-a avertizat ea. Nu o să 
accept una ca asta, Shannon. O să te spun... 

- Tatălui meu? am completat în locul ei pe un ton 
ascuţit. Asta aveai de gând să zici, nu-i aşa, mamă? O să-i 
spui lui despre mine? 

- Trebuie să-mi arăţi puţin respect, Shannon, a mârâit 
ea. Mă străduiesc din răsputeri să te ţin la şcoală şi nu îmi 
place deloc că vorbeşti cu mine de parcă aş fi un rahat pe 
pantofii tăi! 

- Ei bine, nici mie nu îmi place să mi se spună că sunt 
curvă de fiecare dată când intru pe uşă! Am rămas fără 
aer, copleşită de emoţii. Sentimentul de vinovăţie pentru 
că o supăram pe mama spumega în mine, amestecat cu 
resentimente, frică și furie adunate de o viață. Pentru că 
aşa îmi zice, mamă, am adăugat cu voce răguşită. După 
spusele tatălui meu, nu sunt altceva decât o curvă infectă. 

- Îşi face griji pentru tine, a răspuns ea. Nu ştia cum ai 
ajuns acasă aseară. 

- Îşi face griji pentru mine, aşa că mi-a zis că sunt o 
curvă? Am clătinat din cap îngrozită. Pentru că asta are 
sens. 

- Pentru că erai în poza aia... 

- Tu ai văzut poza? 

- Nu. 

- Ei bine, dacă o vedeai, îți dădeai seama că nu am 
greşit cu nimic! Îndepărtând o lacrimă trădătoare, am 
spus fornăit: N-am fost niciodată cu un băiat, mamă, şi tu 
ştii asta. Dar el poate să-mi spună că sunt o curvă, iar tu 
nu faci nimic. 

- Am făcut-o, s-a apărat ea. Am vorbit cu tatăl tău 
despre asta și mi-a promis că nu o să se mai repete. 

- Las-o baltă! Împingând scaunul în spate, m-am ridicat 
repede şi m-am îndreptat spre uşă, nedorindu-mi să o 
ascult cum găsea explicaţii pentru faptele tatălui meu. 
Doar las-o baltă, mamă! Auzisem de prea multe ori 
aceste explicaţii de-a lungul anilor. Trebuie să plec, am 
adăugat răguşit. Nu vreau să pierd din nou autobuzul şi să 
provoc alte probleme. 


- Opreşte-te! m-a avertizat ea, venind după mine. N-am 
terminat. 

- Ei bine, eu am terminat! am spus cu un nod în gât, 
dând laoparte mâna pe care mi-a pus-o pe umăr. 

A fost o atingere blândă, dar durea mai rău decât orice 
palmă pe care aş fi putut să o primesc de la el. 

Ignorând protestele mamei, am ieşit din bucătărie. 

- Cum ai ajuns acasă aseară? 

Oprindu-mă la ușa din față, m-am întors cu faţa spre ea. 

- Poftim? 

- Tatăl tău crede că Aoife te-a adus de la şcoală aseară, a 
spus ea cu ochii plini de îngrijorare. Dar eu ştiu că nu este 
adevărat - ea lucrează marți seara. Deci cum ai ajuns 
acasă? 

- Ce contează? 

- Contează pentru că Tommen e la 25 de kilometri de 
casă, Shannon Lynch, şi vreau să ştiu cum ai făcut drumul 
ăsta! a zis ea. Iar ai probleme? Ai pierdut autobuzul 
intenționat ca să eviţi alți huligani? 

- Nu, mamă, n-am probleme la şcoală, m-am răstit eu. 

- N-ar fi prima dată când eviţi autobuzul, Shannon, a 
ripostat cu ochii albaştri aţintiți spre ai mei. Dacă ai 
probleme, poţi să-mi spui. Te pot ajuta. 

- Îmi place mult la Tommen, mamă, sunt fericită 
acolo! 

Cuvintele care mi-au ieşit pe gură m-au surprins, 
pentru că erau adevărate. 

În mod şocant, mi-am dat seama că, de fapt, îmi plăcea 
la nebunie noua şcoală. 

- Atunci cum ai ajuns acasă? a repetat ea pentru a treia 
oară. Spune-mi! 

- Johnny Kavanagh m-a lăsat acasă, am răspuns pe un 
ton acid, rezistând dorinţei de a ţipa cât mă ţineau 
plămânii. Bine? Eşti fericită acum? EI este băiatul cu care 
apar în ziar. Mi s-a făcut o poză cu el săptămâna trecută, 
apoi m-am urcat în maşina lui şi m-a lăsat aseară acasă. 
Bănuiesc că acum poţi să te duci fuguța la tata şi să-i spui 
că a avut dreptate în tot timpul ăsta şi că sunt o curvă. 


Mama s-a făcut lividă. 

- Sun la şcoală. 

- Ce? Am făcut ochii mari. De ce? 

- Băiatul ăla n-ar trebui să se apropie de tine, a răbufnit 
ea. 

- De ce nu? 

- Pentru că te-a rănit, Shannon! 

- A fost un accident. 

- Îl sun pe domnul Twomey. 

Mama a dat să se întoarcă în bucătărie ca să-şi ia 
telefonul şi m-am trezit luând-o pe urmele ei. 

- Nu... Mamă, nu face asta! 

- Dă-mi telefonul, Shannon! mi-a poruncit mama când 
i l-am smuls din mâini. În clipa asta! 

- Nici nu ştii de ce! am urlat, strângându-i mobilul la 
piept. 

- Nu-mi pasă! a strigat mama şi mi-a smuls telefonul 
din mâini. Ştie care sunt regulile. I s-au explicat foarte 
clar. N-ar trebui să vorbească cu tine. A fost avertizat, 
Shannon. În termeni foarte clari. Ar fi trebuit să fie 
suspendat pentru ce ţi-a făcut. Până când reglez eu 
conturile cu el, o să fie. 

- Nu Johnny este problema aici, m-am chinuit să spun. 
Inima îmi bătea cu putere în piept, iar gândul că îl băgam 
din nou pe Johnny în necazuri mă descumpănea. Și-a 
cerut scuze pentru ce s-a întâmplat. Mi-a înlocuit 
uniforma. Mi-a ţinut partea la şcoală când un băiat a 
încercat să-mi facă probleme. A fost bun cu mine, mamă. 

Mama nu era o femeie masivă, dar la 1,72 metri şi fiind 
însărcinată în patru luni şi jumătate, m-am simţit foarte 
mică în comparaţie cu ea în acel moment. 

Când degetele ei au început să apese tastatura 
telefonului, am cedat. 

- Am pierdut autobuzul! am ţipat, intrând în panică 
atunci când a început să formeze un număr. Mi-a fost 
frică să nu întârzii. Mi-a fost frică să nu vin târziu acasă la 
el. Am acceptat să mă aducă acasă pentru că eram 


disperată! Pentru că ştiam ce o să facă dacă o să aştept 
următorul autobuz. 

- Shannon, a şoptit mama, făcând o pauză. Nu trebuie 
să-ți fie frică să vii acasă. 

- Nu? 

Mi-am dat părul de pe faţă şi am arătat spre cicatricea 
de pe tâmplă. 

Cea pe care mi-o lăsase tata când aproape că mă 
mutilase cu o sticlă de whisky la 11 ani. 

Mai erau multe altele, dar ea ştia deja asta. 

- Eşti atât de preocupată să te lupţi cu huliganii de la 
şcoală, mamă, am suspinat eu, lacrimile curgându-mi pe 
obraji, când cel mai mare huligan trăieşte sub acelaşi 
acoperiş cu noi. 

Mama a tresărit de parcă aş fi plesnit-o la propriu. 

Nu o făcusem. 

Ceea ce simţea acum era o doză rece şi dură de realitate 
care o izbea în faţă. 

- Trebuie să-l laşi pe Johnny în pace! am ţipat cât m-au 
ținut plămânii, cu o voce ascuţită şi furioasă. Nu a greşit 
cu Nimic în povestea asta! Cu absolut nimic. 

Nu-mi mai păsa. 

Dacă îl trezeam pe tatăl meu, îl trezeam şi gata. 

Dacă mă bătea măr, aveam să mă vindec. 

Nu mai puteam să mă stăpânesc, iar toate grijile mele 
erau îndreptate spre băiatul care nu făcuse nimic ca să 
merite să fie atras în mijlocul nebuniei mele. 

- Vorbesc serios, mamă, am avertizat-o cu vocea 
ridicată. Sună la şcoală ca să-i faci probleme lui Johnny şi 
o să le spun tot ce nu vrei să se ştie! 

Mama şi-a strâns mâinile la piept şi a clătinat din cap. 

- Shannon. 

- Totul, am rostit hotărâtă. 

De data asta, când m-am răsucit pe călcâie, nu m-am 
mai întors. 

- Shannon, stai! 

Au fost ultimele cuvinte pe care le-am auzit înainte de a 
închide uşa problemelor mele. 


Înălțând capul spre cerul care anunța clocotitor o 
furtună, am închis ochii şi m-am lăsat învăluită de 
senzaţia picăturilor de ploaie pe piele. 

Am rămas nemişcată în mijlocul ploii torențiale de 
martie şi m-am rugat pentru un miracol sau cel puţin 
pentru un mic răgaz de la iadul familiei în care mă 
născusem. 

Nu voiam să mă mai întorc niciodată în casa aceea. 

Faptul că nu aveam de ales şi că trebuia să mă întorc era 
o formă specială a iadului. 

Pentru prima dată în viața mea, mi-am dorit un loc 
sigur spre care să alerg şi de care să fug. 

Simţeam că muream încetul cu încetul în casa aia. 

În casa mea. 

Unde trebuia să-mi odihnesc capul. 

Unde trebuia să mă simt în siguranţă. 

Uşa s-a deschis în spatele meu şi fiecare muşchi din 
corp mi s-a încordat într-o nerăbdare înspăimântată. 

„El era treaz, iar eu eram terminată.“ 

- Shannon. Vocea mamei mi-a răsunat în urechi, 
reușind să risipească o parte din spaima ce amenința să 
mă sufoce. Ai uitat să-ți iei haina. 

Înţepenită, m-am întors şi am găsit-o pe mama stând în 
prag cu haina mea în mâini. 

- Ai nevoie de haină, mi-a explicat ea pe un ton grav, 
fluturând o mână spre cer. Se anunţă o nouă furtună. 

- Nu te-ai săturat de asta, mamă? am întrebat-o cu 
vocea sfâşiată. Clipind ca să-mi înăbuș lacrimile, i-am 
strigat: Nu te saturi niciodată să te prefaci? 

Expresia ei a cedat. 

- Shannon... 

Ea a făcut un pas spre mine, iar eu am făcut încă trei 
înapoi. 

Nu puteam continua să fac asta. 

Nu puteam continua să trăiesc așa. 

Eu îmi deschisesem inima în fața mamei. 

Şi ea îşi bătea capul cu o haină. 


- La naiba cu haina! am spus cu un nod în gât, în timp 
ce am fugit spre staţia de autobuz, disperată să pun o 
distanță atât de necesară între mine şi familia mea. La 
naiba cu viața mea! 


CAPITOLUL 21 


Încheiere de conturi 


Shannon 


Când am ajuns la şcoală, furia nu mi se potolise deloc. 

Eram atât de furioasă încât aproape că îi puteam simţi 
gustul şi, în mod ciudat, mi-am îmbrăţişat emoția. 

Era mai bună decât frica şi disperarea care mă zguduiau 
de obicei. 

Furia mă făcea curajoasă şi îmi dădea îndrăzneala de 
care aveam nevoie ca să fac ce trebuia. 

Indiferent cât de mult îmi spunea mintea că era o idee 
proastă, ştiam că trebuia să fac asta. 

Trebuia să lămuresc câteva lucruri cu Johnny 
Kavanagh, apoi să-mi văd de viața mea cu inima neatinsă 
şi conștiința împăcată pentru că nu puteam, cu bună- 
credință, să ignor ce-mi spusese mama. 

Alimentată de adrenalina care încă îmi curgea prin vene 
după cearta de mai devreme cu mama şi de dezastrul din 
seara precedentă, am tras aer în piept ca să mă linișştesc şi 
am traversat coridorul spre vestiarul celor din anul cinci. 

Când l-am zărit pe Johnny rezemat de dulapurile din 
capătul holului şi vorbind cu câţiva băieţi care păreau mai 
mari, am răsuflat tremurat. 

Să fii invizibil era un lucru frumos, dar şi un instrument 
de supraviețuire căutat de oameni ca mine. 

Să te asociezi cu o viitoare vedetă irlandeză din lumea 
rugbyului era ca şi cum ţi-ai fi dat singur foc la valiză. 

Adunând fiecare dram de curaj din corp, m-am 
apropiat de el, cu încrederea că adrenalina care îmi sfârâia 
prin vene avea să îmi facă picioarele să se îndrepte spre el. 

A ridicat brusc capul când m-am apropiat, privirea lui 
scrutătoare s-a concentrat asupra mea, cu ochi prudenți, 


de un albastru intens, dar nu m-am oprit. 

Nu puteam să mă opresc. 

- Trebuie să vorbesc cu tine, l-am anunţat când am 
ajuns în dreptul lui, tremurând toată, în timp ce am simţit 
că greutatea a ceea ce păreau a fi o mie de perechi de ochi 
îmi zdrobea trupul. 

Mă aşteptam să se întâmple două lucruri în acel 
moment: fie Johnny mă trimitea la plimbare, fie accepta să 
mergem într-un loc mai liniştit şi să vorbim. 

Când Johnny şi-a împins bărbia în faţă şi a rostit un 
„Valea“, mi-am dat seama că nu mă înşelasem în privința 
primului meu scenariu posibil. 

Adrenalina şi curajul au zburat pe fereastră într-o 
clipită şi am simţit cum mi se încovoiau umerii. 

Încuviinţând din cap, m-am întors să plec, simțindu-mă 
complet dezamăgită, doar pentru ca o mână caldă să mă 
apuce de încheietură şi să mă tragă înapoi lângă el. 

- Nu tu, mi-a şoptit Johnny la ureche, trăgându-mă în 
faţa lui. Ei. Ochii albaştri au zburat spre cei doi băieţi mai 
mari care ne priveau cu expresii curioase şi, pe un ton care 
nu lăsa loc de discuţii, el a spus: Luaţi-o înainte! 

Am privit cu o uimire aproape înmărmurită cum cei 
doi băieţi cu care vorbise mai devreme, alături de alţi şapte 
elevi care pierdeau vremea pe coridor, s-au răsucit pe 
călcâie şi au plecat pur şi simplu. 

- Uau! am făcut cu respiraţia tăiată când am rămas 
singuri pe hol. Chiar ai un cuvânt de spus în şcoala asta. 
M-am întors cu faţa spre el şi a trebuit din nou să-mi las 
capul pe spate pentru a-i vedea fața. A fost chiar epic. 

Johnny m-a răsplătit cu un zâmbet ştrengăresc care s-a 
transformat repede într-o încruntare când mi-a cercetat 
chipul din priviri. 

- Ce s-a întâmplat? m-a întrebat el încruntat. Cine 
naiba te-a făcut să plângi? 

- Poftim? am întrebat nedumerită şi am clătinat din 
cap. Nu plâng. 

- Ai ochii roşii şi umflaţi, a spus el. Ai plâns. Privirea i 
s-a mutat pe obrazul meu. Ce naiba s-a întâmplat cu fața 


ta? 

- Poftim? 

- Faţa ta, a zis el pe un ton răsunător. Ai obrazul roşu. 

- Sunt bine, am răspuns cu un nod în gât, făcând un pas 
sigur în spate ca să fiu mai departe de ochii lui, care 
observau prea multe. 

Abia atunci mi-am dat seama că încă mă ţinea de 
încheietură. 

În mod evident, a observat și Johnny, pentru că mi-a 
dat repede drumul și a făcut un pas înapoi, apoi şi-a trecut 
o mână prin părul răvăşit. 

— Ce s-a întâmplat cu fața ta? 

„Tatăl meu m-a bătut cu un ziar...“ 

- Hm, nu-ţi face griji pentru asta, am mormăit, 
trecându-mi podul palmei peste obraji ca să şterg urmele 
lacrimilor. 

- Spune-mi cine a făcut-o, a mârâit Johnny, coborând 
mâinile de-o parte şi de alta a corpului. Și o să mă ocup 
personal de asta. 

- Ce... Nu! Sunt bine, am răspuns la repezeală. Am 
alergii. 

- Şi eu. Sunt alergic la ticăloşi şi rahaturi, a mârâit 
Johnny. Acum spune-mi cine te-a făcut să plângi şi rezolv 
situația. 

Pentru o fracțiune de secundă, m-am gândit să îi spun 
de tata doar ca să văd dacă Johnny avea să se ţină de 
cuvânt şi să îi vină de hac. 

Părea că da. 

Sigur era destul de masiv ca să o facă. 

Clătinând din cap pentru a-mi limpezi gândurile 
ridicole, m-am uitat la el şi i-am zis: 

- Trebuie să-ți spun ceva. 

- Da, da, mi-a întors-o el. Un nume. 

- Poftim? Nu, opreşte-te o secundă! Clătinând din cap, 
am ridicat o mână. Am ceva important să-ţi spun şi îmi 
distragi atenţia. 

Johnny a deschis gura ca să răspundă, dar a închis-o 
repede la loc. 


Cu o venă zvâcnind la gât, a încuviinţat din cap şi a 
spus: 

- Te ascult. 

„Şi acum să începem...“ 

- Se pare că tu nu ar trebui să vorbeşti cu mine, am 
început să spun, vorbind în şoaptă. Cel puţin așa îmi zice 
mama... Ai fost avertizat să stai departe de mine? În orice 
caz, îmi pare rău pentru asta, m-am grăbit să adaug. 
Mama? Faptul că ai fost tratat așa? Habar nu aveam. 

— Cred că „Să nu îndrăzneşti să te apropii de ea!“ au fost 
cuvintele mamei tale, a spus Johnny în glumă, băgându-și 
mâinile în buzunare. Şi nu-ţi face griji, Shannon! 
Încruntat, a adăugat: Sunt băiat mare. Pot să am grijă de 
mine. 

- Dar n-ai făcut asta, nu? l-am întrebat, uimită de cât de 
directă puteam fi cu băiatul ăsta care, din toate punctele 
de vedere, era un străin pentru mine. Adică ai îndrăznit să 
te apropii? 

A încuviinţat încet din cap, cu ochi prudenți şi nesiguri. 

Am scos un oftat. 

- Ei bine, voiam să-ţi spun că nu o să-ți mai facă 
probleme. I-am explicat exact cum stau lucrurile cu tine. 

- Despre asta voiai să vorbim? Johnny m-a privit cu 
prudenţă. Despre mama ta? 

Am încuviințat din cap. 

- Despre asta şi despre faptul că am de gând să-i spun 
răspicat domnului Twomey că nu sunt probleme între noi. 
Am răsuflat apăsat şi m-am străduit să-mi rostesc 
următoarele cuvinte: De asemenea, voiam să-mi cer scuze 
pentru cum s-au terminat lucrurile aseară. 

Umerii lui Johnny au încremenit o fracțiune de 
secundă, apoi l-am auzit oftând adânc. 

- Ai avut dreptate, a zis el în cele din urmă. Am 
reacționat exagerat şi n-am gestionat prea bine situația. 

- Poate că da, am rostit eu stingherită, vocea 
răsunându-mi mai degrabă ca o şoaptă. Dar ieri nu ştiam 
ce înseamnă pentru tine să joci rugby. 


- Şi acum ştii? m-a întrebat încet şi pe un ton aspru. 
Acum crezi că înţelegi? 

- Nu, nu chiar. Mi-am mușcat buza înainte de a adăuga: 
Dar înţeleg frica, ceea ce-mi permite să pricep mai uşor de 
ce ai simți nevoia să joci chiar dacă te doare. 

Încordarea i-a revenit în umeri, apoi a rămas tăcut atât 
de mult, încât am renunţat să aştept un răspuns. 

- Fi bine, asta e tot ce aveam de spus, am şoptit. Pa, 
Johnny! 

Apoi m-am întors şi am plecat. 


Ţinându-mă de promisiune, nu l-am căutat pe Johnny 
Kavanagh după aceea. 

Am lămurit lucrurile şi am plecat. 

Toată ziua m-am ferit să trec pe coridoarele pe unde 
ştiam că avea să fie între ore — cele pe care le învăţasem pe 
de rost în ultimele săptămâni — şi am evitat sala de mese în 
pauza mare. 

EI stătea cu o mulțime uriaşă de jucători de rugby chiar 
lângă intrare, aşa că nu aveam cum să-l ignor. 

Era o încercare inutilă de a-l evita pentru că în puţinele 
ocazii când drumurile ni s-au intersectat în timpul zilei, 
Johnny m-a ignorat cu desăvârşire. Fără zâmbete, fără să 
se uite la mine, iar eu, la rândul meu, m-am prefăcut că 
nu-mi păsa. 

Nu trebuia să-mi pese. 

Ştiam asta. 

Și totuși, îmi păsa... 

Ca o masochistă, am cedat în fața curiozităţii pe care o 
trezea în mine persoana lui şi am cercetat în timpul orelor 
de informatică din acea după-amiază. 

Căutările pe internet în sala de calculatoare, ca să nu 
mai vorbim de cele aflate de la prietenele mele, nu au făcut 
decât să întărească tot ce îmi spusese Joey. 

Johnny Kavanagh era cineva foarte important. 

Concentrându-mă cu totul la temele de la şcoală, am 
încercat să blochez toate gândurile care aveau legătură cu 


el, dar era tare complicat, el fiind subiect de discuţie 
pentru cei mai mulți oameni din şcoală. 

Părea că nu aveam cum să scap de el. 

La prânz, când i-am mărturisit lui Claire că Johnny mă 
dusese acasă, prietena mea a făcut nişte ochi aşa de mari, 
încât am crezut că o să-i iasă din cap. 

A fost o mărturisire pe care am regretat-o imediat, 
pentru că ea nu a vrut să renunțe atât de ușor la discuţie. 

Când nu mă întreba ce discutaserăm cu o seară în urmă, 
fără ca eu să-i dezvălui vreun detaliu, mi-l arăta pe holuri 
sau mâzgălea inimioare cu inițialele S.L. şi J.K. pe caietele 
noastre de teme pentru acasă. 

Din fericire pentru mine, mă pricepeam să distrag 
atenţia şi să neg lucruri, iar după câteva ore în care nu i- 
am căzut în plasă, a renunţat să mai vâneze informaţii de 
la mine. 

Ceea ce m-a bucurat, pentru că îmi doream să nu ştie 
nimeni cât de distrusă mă simţeam pe dinăuntru. 

Ştia că îl plăceam, iar asta era deja destul de rău. 

Singura parte bună din tot calvarul ăsta a fost că Ronan 
McGarry nici măcar nu a îndrăznit să-mi arunce vreo 
privire toată ziua. 

La franceză, în loc să stea în spatele meu, s-a aşezat în 
colțul opus al încăperii şi m-a ignorat de parcă nici n-aş fi 
existat. 

Îmi convenea de minune. 

Nu-mi doream să primesc atenţie din partea nimănui, 
cu atât mai puţin din a lui. 

Totuși, n-am putut să nu observ vânătăile proaspete 
care i se desenau sub ochiul stâng sau buza spartă. 

O buză spartă care, știam, era opera lui Johnny. 

După ore, în drum spre staţia de autobuz, mi s-a părut 
stupid că îmi lăsasem haina acasă, mai ales că fiecare 
colţişor din hainele pe care le purtam era ud leoarcă. 

„Nu.“ Am clătinat din cap. „Dacă stau să mă gândesc 
mai bine, aş prefera mai degrabă să mă înec.“ 

Era mai bine decât să accept penibila propunere de pace 
a mamei sub forma hainei mele. 


În alte zile, îmi oferea ciocolată sau o ceașcă de ceai, o 
nouă pereche de agrafe de păr sau altă formă de mită, 
totul cu intenţia de a-mi închide gura. 

Ştiam foarte bine că mesajul primit de la ea într-o 
pauză, în care spunea „Nu o să-i fac probleme băiatului“, 
fusese trimis cu speranţa de a-i răspunde în aceeași notă. 

Nu am răspuns din două motive. 

Unu, nu aveam credit. 

Doi, ea nu merita să o liniştesc în vreun fel. 

De ce, când eu îmi trăisem toată viaţa într-o stare 
permanentă de neliniște? 

O luasem prin surprindere când amenințasem că aveam 
să îi spun totul directorului. 

Nu era singura uimită de reacţia mea imprevizibilă. 

Mă simţeam ca un animal în cușcă încolţit. 

Nu mai ripostasem niciodată așa. 

Nu mă simţise niciodată atât de puternică într-o 
anumită privinţă. 

Micul meu act de sfidare a fost unul zadarnic, pentru că 
eu aveam să fiu cea care, cel mai probabil, urma să se 
îmbolnăvească, dar, sincer, dacă mi-aş fi luat haina de 
dimineață, ar fi însemnat să închid ochii după cele 
întâmplate. 

Şi refuzam să mai fac asta. 

Când am intrat pe ușa casei, l-am ignorat cu desăvârşire 
pe tatăl meu, care se agita prin bucătărie, şi m-am dus 
ţintă în camera mea, ştiind că mai bine muream de foame 
decât să pun piciorul în bucătărie şi să dau ochii cu el. 

Treaz sau nu în seara aceea, îl uram cu toată ființa mea. 

Înapoi în casa suferinței, mi-am încuiat ușa 
dormitorului, apoi mi-am dezbrăcat repede hainele ude ca 
să-mi pun pijamaua. 

Cu coada ochiului, am observat pe pat un plic cu 
emblema Tommen College gravat pe faţă. 

Întinzându-mă, am înşfăcat plicul şi l-am deschis. 

Am făcut ochii mari când am rămas cu privirea ațintită 
spre biletul de învoire. 

Mama îl semnase. 


Cu învoirea strânsă în mână, m-am întins pe pat şi am 
scos un oftat tremurat. 
Aveam să plec la Donegal. 


CAPITOLUL 22 


Timp cu împrumut 
Johnny 


De pe vremea când aveam şase ani, îmi petreceam 
fiecare zi de sâmbătă pe teren cu o minge de rugby în 
mâini şi visuri intense desfășurându-mi-se prin faţa 
ochilor. 

Pe măsură ce am crescut, zilele de sâmbătă au evoluat 
de la aruncarea mingii cu tata la jocul cu copiii de vârsta 
mea de la antrenamente şi meciuri cu clubul meu și apoi 
la antrenamente la Institutul Naţional de Rugby pentru 
Progrese Ulterioare - adică la Academie - când am 
împlinit 14 ani. 

Rutina s-a schimbat, terenurile erau diferite, dar visul a 
rămas acelaşi. 

Scopul a fost dintotdeauna același. 

Să joc pentru ţara mea. 

Şi fiu cel mai bun. 

Sâmbăta asta, lucrurile stăteau altfel. 

Pentru că aveam probleme. 

Pentru că am dat-o în bară la antrenamentul de la 
Academie. 

Mi-am arătat slăbiciunea şi toţi au sărit pe mine. 

Eram lent şi absent, împleticindu-mă toată dimineața 
când la stânga, când la dreapta, când în centru, până când 
antrenorul m-a scos de pe teren şi m-a chemat la el în 
birou. 

A vrut să ştie ce se întâmpla cu mine. 

Problema mea era simplă. 

Nu puteam să mă mişc cum trebuia. 

Corpul meu ceda. 

Şi mintea îmi era fixată obsesiv pe o fată. 


Strângând din dinţi, am reuşit să găsesc o cale dea o 
scoate la capăt şi a evita alte verificări şi investigaţii, dar 
am fost lăsat să plec de la antrenament mai devreme şi mi 
s-a spus să revin săptămâna viitoare cu mintea limpede. 

Foarte puţin probabil. 

Deprimat şi demoralizat, am condus ore întregi, 
încercând să-mi fac ordine în cap. 

Nu puteam face nimic în privința corpului meu, dar în 
privinţa capului? 

Trebuia să-mi recapăt concentrarea. 

Problema era că nu-mi puteam lua gândul de la 
Shannon Lynch. 

Toate planurile mele măreţe de a uita de ea au zburat pe 
fereastră când, miercurea trecută, s-a apropiat vitează de 
mine la şcoală şi m-a rugat să vorbim. 

Am fost atât de năucit, încât n-am putut face altceva 
decât să rămân încremenit locului, cu gura căscată ca un 
nătărău la o mână de fată care îmi atingea fiecare coardă 
sensibilă. 

Şi parcă n-ar fi fost îndeajuns de rău, s-a apucat să-mi 
facă mintea țăndări când şi-a cerut scuze. 

Nu mă aşteptam şi nu meritam asta. 

Nu eram vreun prost. 

Ştiam că o dădusem în bară rău cu ea. 

Ştiam că reacţionasem exagerat. 

Dacă mi-ar fi lăsat măcar o jumătate de minut ca să-mi 
pun ordine în gânduri, i-aş fi explicat. 

Dar nu. 

În schimb, mi-a întors spatele pur şi simplu - din nou — 
şi nu s-a sinchisit să-mi arunce nici măcar o privire de 
atunci. 

O parte din mine credea că așa era cel mai bine. 

Dacă va continua să mă evite, așa cum știam că trebuia 
să o evit și eu, poate reușeam să trec de faza asta ciudată şi 
să uit de ea. 

Şi apoi m-a săgetat junghiul usturător al regretului când 
a trecut pe lângă mine pe hol fără a-mi mai arunca măcar 
o privire, parfumul de cocos al şamponului ei luându-mi 


prin învăluire toate simţurile ca o bilă de demolare, şi am 
ştiut că lucrurile nu aveau să meargă pentru mine în 
ritmul ăsta. 

Fata asta era de neuitat şi m-am trezit gravitând spre ea, 
dorindu-mi să o surprind când se uita la mine şi devenind 
frustrat când nu o făcea. 

Era înspăimântător să ştiu că îmi doream să ascult tot ce 
avea de spus, de fiecare dată când voia să o facă, indiferent 
de timp sau de situaţie. 

Toată săptămâna m-am surprins umblând ca un nebun 
peste tot, fără să ascult nici măcar un cuvânt din ce 
îngăimau profesorii mei. 

Nu mă puteam concentra la nimic și era numai vina ei. 

Furios pe mine pentru că eram atât de prost şi am 
permis unei străine să mă dea în asemenea hal peste cap, 
m-am chinuit să o îngrop undeva în adâncul minţii, am 
dat CD-playerul mașinii la maximum şi am încercat să 
mi-o scot din sistem. 

Când am ajuns acasă după antrenament, Gibsie mă 
aştepta pe veranda din spate şi am regretat imediat 
mesajul de patru pagini, în care tunam și fulgeram pe 
tema fetelor care se jucau cu mintea noastră, trimis cu o 
seară în urmă. 

- Şi acum să ne înecăm amarul, a anunţat el când am 
coborât din maşină. 

- Nu. Strângându-i mâna când am ajuns în spate, am 
deschis uşa şi am făcut un pas într-o parte ca să-l las pe el 
să intre primul. Nu ne înecăm nici un amar. 

- Ba cum să nu, a susţinut el, intrând în casă. Înecăm 
orice amar. 

Ţinând ușa din spate deschisă, am scos un fluierat şi am 
aşteptat să apară fetița mea. 

leşind cu paşi împleticiți din garaj, Sookie a venit 
valvârtej spre mine. 

- Ce fetiță cuminte, am gângurit eu, încurajând-o să se 
grăbească înainte să o observe celelalte două. M-am întins 
spre ea, am ajutat-o să urce treapta şi am închis repede uşa 
în urma mea. Chiar n-am chef în seara asta, i-am explicat, 


traversând bucătăria ca să ajung în hol cu Sookie după 
mine. Dar tu mergi. Eu rămân acasă. 

- Nu o să-ţi petreci încă o sâmbătă seară singur la 
conac, a spus Gibsie în spatele meu. leşi în oraş cu mine. 

Gibsie îmi numea casa conac - făcea asta de când 
începuse să se lege prietenia noastră în clasa a şasea, la 
şcoala primară, şi îl invitasem pe fraier acasă ca să ne 
jucăm pe PlayStation. 

Ştia că mă enerva la culme, așa că a continuat să îi 
spună așa. 

Era o casă mare, cu opt dormitoare, într-o zonă rurală, 
cu peluze și grădini care se desfăşurau pe mai multe 
hectare, toate împrejmuite cu gard, astfel încât câinii 
familiei să hoinărească în voie. 

Foştii proprietari avuseseră un centru ecvestru pe 
proprietate, astfel că terenul era înțesat cu clădiri de boxe 
şi grajduri nefolosite, iar accesul pe proprietate se făcea 
doar prin intrarea cu închidere electronică din față. 

Mama vorbea adesea despre perspectiva de a cumpăra 
un cal pentru grajduri, dar, din fericire, tata o convinsese 
să renunţe la idee. 

Era o cauză pierdută când era vorba de animale. 

Problema era că mama călătorea mult, aşa că nu era nici 
practic, nici corect. 

Tata trăsese linie după cei trei câini pe care îi aveam 
deja. 

Ai mei transformaseră unul dintre garaje într-o sală de 
sport. 

Îmi susțineau stilul de viaţă şi îmi încurajau visurile, 
chiar dacă nu erau întotdeauna de acord cu metodele prin 
care făceam asta. 

Aveam şi o anexă separată, construită cu câţiva ani în 
urmă, cu jacuzzi şi saună. Acestea mă salvau după 
meciuri. 

Vecinii care stăteau cel mai aproape de noi locuiau la 
vreo doi kilometri distanță, așa că era un loc destul de 
izolat. Iar casa era orientată spre sud şi se bucura mereu 
de soare. 


Chiar dacă îmi lipseau forfota şi agitația din Dublin şi 
petrecusem vreo doi ani încercând să mă obișnuiesc cu 
liniştea, nu puteam nega că locul în care locuiam acum era 
al naibii de frumos. 

Nu era un conac, ci un loc în care era frumos să 
trăieşti. 

- Hai, Johnny! m-a implorat Gibsie. Eşti în toane 
proaste de săptămâni întregi. 

- Mă întreb de ce, am mormăit. Ascultă, prietene, ştiu 
că eşti bine intenționat... M-am oprit să strâng din dinţi 
când o durere usturătoare mi-a săgetat piciorul: Dar nu ies 
în seara asta. 

- Din cauza Bellei? m-a întrebat Gibsie, sprijinindu-se 
de balustradă. Sau din cauza lui Shannon? 

- Din cauza mea, am răbufnit eu, scos din sărite. Pentru 
că dorm pe mine. 

Chinuindu-mă să nu şchiopătez, m-am îndreptat spre 
scară, am tras adânc aer în piept ca să mă liniștesc şi mi- 
am forțat picioarele să mă asculte şi să nu mă lase baltă. 

„Ca mai devreme." 

- Şchiopătezi, Johnny, a observat Gibsie pe un ton calm 
în timp ce m-a urmat până în camera mea. 

- Vorbeşte naibii mai încet! am şuierat printre dinți, 
deschizând uşa dormitorului. Mama e în birou. 

- Ei bine, şchiopătezi, a răspuns el pe un ton ciudat de 
serios. Eşti bine? 

- Am alunecat la antrenament... M-am oprit să o ridic 
pe Sookie în patul meu: Nu e ceva ce nu poate să rezolve o 
noapte de somn. 

- Eşti sigur că e doar atât? m-a întrebat Gibsie, 
trântindu-se într-unul dintre pufurile de lângă televizor — 
puful „lui“. Dacă nu vrei să afle mama ta, pot să te duc eu 
la spital ca să vezi ce şi cum... 

- Sunt bine. Apropiindu-mă de puful de lângă el, m- 
am așezat şi eu, doar ca să scot un şuierat printre dinţi 
când o durere ascuţită mi-a străfulgerat pelvisul. Absolut 
minunat! 


Gibsie a clătinat din cap şi a întins mâna spre 
telecomandă, din fericire, păstrându-şi gândurile pentru 
el. 

A pornit televizorul şi a început să treacă de pe un canal 
pe altul. 

- La ce vrei să te uiţi? 

- Poţi să ieşi în oraș, i-am spus, întinzându-mi 
picioarele în faţă. Nu vreau să te rețin. 

- Nu. Ridicându-se, s-a dus la PS2 şi a pornit consola 
înainte de a se aşeza la loc lângă mine. Încercam doar să te 
scot din casă. 

- Apreciez, am mormăit, luând controlerul pe care mi l- 
a întins. Dar nu în seara asta. 

- O să ajungi în echipa aia, Johnny, a mormăit el în 
timp ce lansa un joc FIFA 05. Ştii asta, nu? 

Expirând lung ca să mă mai domolesc, m-am înăbușit 
valul de teamă ce amenința să mă înghită cu totul şi m-am 
concentrat la ecranul din fața mea. 

- O s-o faci, a adăugat el încet. 

- Sper că da, am zis pe un ton caustic, concentrându- 
mă mult prea tare asupra controlerului din mâna mea. 
Chiar sper, Gibs. 

Altfel, aveam să-mi pierd minţile. 

- Vrei să ne îmbătăm? mi-a propus Gibs. Aici, cu 
whiskyul tatălui tău, fără lipitori care să umble după tine şi 
să te chinuiască? 

M-am gândit la propunerea lui o clipă şi am scos un 
oftat adânc. 

- Da, prietene, am răspuns cu o încuviințare din cap. 
Chiar vreau. 


CAPITOLUL 23 


Foste și în nici un caz viitoare 
Johnny 


Am revăzut-o azi. 

Am trecut unul pe lângă altul de nu mai puţin de cinci 
ori pe hol şi, de fiecare dată, ea a plecat capul şi a trecut pe 
lângă mine fără să-mi arunce măcar o privire. 

Desigur, nimic nou. 

Shannon mă ignora de parcă eram invizibil de mai bine 
de o săptămână. 

Nouă zile, mai exact. 

Nu-mi plăcea deloc să fiu ignorat. 

Era un teritoriu necunoscut pentru mine şi mi-am dat 
seama foarte repede că nu-mi plăcea deloc. 

Mai ales când persoana care mă ignora era aceeaşi care 
îmi chinuia fiecare gând - şi fiecare vis. 

Da. Ajunsesem să o şi visez acum. 

Cât de încurcată era povestea asta? 

Aseară, de exemplu, am visat că Shannon mă urmărea 
când jucam. 

Doar că, în loc să fim pe terenul de la şcoală, ne aflam 
pe stadionul Aviva din Dublin. 

Şi, în loc să port tricoul în alb şi negru de la Tommen, 
purtam verde și alb. 

Shannon purta un tricou asortat în culorile Irlandei, cu 
numele şi numărul meu pe spate, şi îmi făcea galerie din 
tribune. 

Mi-a fost aruncat balonul, dar când l-am prins, 
Shannon a început să plângă. 

Pe bune, faţa îi era contorsionată de durere, iar ea arăta 
cu degetul spre mine. 


Atunci visul a devenit cu adevărat tulburător pentru că 
am coborât privirea şi am văzut că picioarele mele 
dispăruseră. 

În locul lor aveam două cioturi. 

Apoi am început să mă fac tot mai mic, stafidindu-mă 
ca tipul ciudat din cărţile cu Harry Potter. 

Faţa înnebunită de durere a lui Shannon a fost ultimul 
lucru pe care l-am văzut înainte de a mă trezi brusc. 

A fost groaznic. 

M-am trezit lac de apă şi am petrecut cinci minute bune 
bătându-mi uşor picioarele ca să-mi asigur mintea 
panicată că încă erau acolo. 

Nu puteam să mă descotorosesc de senzaţia că era un 
semn de avertizare. 

Habar n-aveam ce fel de avertizare, dar în adâncul meu 
fremăta o senzaţie înfiorătoare de groază, care nu voia să 
dispară nici în ruptul capului. 

Sentimentul nu m-a părăsit toată ziua. 

Păream incapabil să scap de el. 

Păream incapabil să scap de ea. 

Nimic din toate astea nu mai avea vreun sens pentru 
mine şi nu înţelegeam de ce voiam să mă duc spre ea. 

Nu spre Gibs. 

Nu spre mama. 

Nici spre antrenorii mei. 

Simţeam că îmi pierdeam minţile, îngrijorat de moarte 
pentru campania de peste vară, dar eu voiam să mă 
destăinui unei fete pe care abia dacă o cunoşteam, cu ochi 
pătrunzători de un albastru ca sufletul. 

Ceva îmi spunea că puteam face asta. 

Pentru că, undeva în adâncul meu, simțeam că ea mă 
cunoștea. 

De parcă ea m-ar fi putut salva? 

Dumnezeule, o luam razna... 

După o ultimă oră dezastruoasă de vineri - din care n- 
am reţinut nici măcar o iotă din tot ce vorbise 
profesorul -, ieșeam din clădirea principală ca să mă 


îndrept spre sala de sport şi să-l prind din urmă pe 
antrenor, când am auzit că m-a strigat o voce familiară. 

Pentru o fracțiune de secundă, m-am gândit să mă 
prefac că nu am auzit şi să ies pe ușă, dar ea m-a apucat de 
mână şi m-a tras înapoi, iar manierele au ieşit 
învingătoare. 

Am inspirat adânc ca să mă liniştesc, mi-am zis în gând 
să fiu drăguţ şi m-am întors spre ea. 

- Bella, am spus eu cu un semn din cap. 

Arăta la fel de bine ca de obicei, cu părul negru aranjat 
într-o tunsoare bob şi toată fața machiată. 

Era înaltă şi cu forme pe care uniforma stătea perfect în 
cele mai potrivite locuri. 

Din fericire, imaginea m-a lăsat rece. 

- Bună, Johnny, a răspuns Bella cu un zâmbet larg. Era 
înaltă de 1,80 metri, dar tot trebuia să lase capul ușor pe 
spate ca să se uite la mine. Ce faci? 

Mi-a stat pe limbă să-i răspund cu un „de parcă ţi-ar 
păsa“, dar mi-am potolit nerăbdarea și i-am zis: 

- Cum merge treaba? 

- Oh, ştii şi tu, ca de obicei, a răspuns ea, aranjându-şi 
părul negru pe după urechi. 

De fapt, chiar nu ştiam. 

Nu ştiam nimic despre ea, iar ea ştia cu atât mai puţine 
despre mine. 

Noi nu vorbeam. 

Noi ne-o trăgeam. 

Iar aceasta fusese mai degrabă decizia ei. 

- leşeam din clasă şi te-am văzut, a continuat Bella, 
trecându-şi alene un deget peste încheietura mea. Și m-am 
gândit să te salut. 

Eliberându-mă de atingerea ei, mi-am băgat mâinile în 
buzunare şi m-am legănat înainte şi înapoi pe călcâie. 

- Bună. 

- Am impresia că n-am mai vorbit de un secol, a 
adăugat ea. 

I-am aruncat o privire încruntată. 

- Am vorbit acum câteva săptămâni. 


„Când încercai să sari pe mine.“ 

„Și să nu uităm de milioanele de mesaje text şi vocale pe 
care mi le-ai trimis.“ 

- Da? 

Am făcut ochii mici. 

- Da, Bella, chiar așa. 

- Oh, Doamne! a chicotit ea, cu un aer de sfială. Eram 
praf în noaptea aia, a adăugat. Abia dacă-mi mai amintesc 
ceva. A făcut un pas spre mine. Chiar nu-mi amintesc să 
te fi văzut în seara aia. 

Eu am făcut un pas în spate. 

- Ei bine, ne-am văzut. 

Nu credeam în acest convenabil gol de memorie. 

Jucase de prea multe ori cartea asta cu mine. 

- În orice caz, nu mă refeream la asta. Ea şi-a dat părul 
pe după ureche şi mi-a zâmbit. Ci la ultima dată când ne- 
am întâlnit. A fost înainte de Crăciun, nu? 

„Mai degrabă de Halloween“, mi-am zis în sinea mea, 
dar voiam să scap cât mai repede, aşa că n-am contrazis 
datele ei. În schimb, am încuviinţat din cap şi i-am spus: 

- Da, ceva de genul ăsta, am zis, deşi mi-aş fi dorit să 
ştiu cum trebuia să te porți când aveai de-a face cu fete 
răzbunătoare cu care ai fost suficient de idiot să ţi-o tragi. 

- Deci, a murmurat ea, cum ţi-a mai mers? 

- M-ai mai întrebat asta, i-am răspuns pe un ton 
indiferent, încercând să-mi maschez nerăbdarea în faţa 
unei discuţii de complezenţă. Sunt bine. 

- Oh, da, păi, şi eu sunt bine, a rostit Bella cu un oftat 
adânc. Cred că sunt un pic plictisită. 

Da, şi eu eram plictisit. 

De discuţie. 

- Ştii şi tu cum e, a spus ea pentru a doua oară, iar 
pentru a doua oară m-am uitat la ea nedumerit. 

Nu. 

Habar nu aveam despre ce naiba vorbea. 

- Oh, Doamne! a zis ea din senin, strângându-mă încă o 
dată de mână. Am uitat complet să te întreb. Cum mai e 
piciorul? 


Bella nu cunoştea detalii despre operaţia mea, ştia doar 
că făcusem o intervenţie de Crăciun. 

Când îi povestisem că urma să stau pe margine o vreme, 
cea mai mare grijă a ei fusese să mă întrebe cât de repede 
aveam să revin pe teren, dacă aveam să mai joc sau nu la 
vară pentru Irlanda şi când aveam să mi-o trag din nou. 

Nu aveam încredere să-i mărturisesc alte lucruri. 

Una era să fac sex cu ea și cu totul alta să am încredere 
în ea. 

- Mai bine, am răspuns pe un ton plat înainte de a-mi 
retrage mâna. 

- Ce veste fantastică, iubitule! mi-a răspuns ea cu un 
zâmbet larg. Am fost tare îngrijorată pentru tine. 

Ba nu, nu fusese. 

Dacă, la un moment dat, Bella ar fi fost cu adevărat 
îngrijorată pentru mine, ar fi zis altceva decât „Eşti gata să 
ne întâlnim?“ sau „Hai repede, sunt excitată!“ în 
milioanele de mesaje pe care mi le trimisese. 

Nu s-ar fi dus să şi-o tragă cu unul dintre colegii mei de 
echipă. 

- Sunt sigur, am spus eu tărăgănat, auzind sarcasmul 
din propria voce. 

Acum înţelegeam că între noi doi nu fusese niciodată 
nimic serios, dar mă simțeam totuşi trădat de povestea cu 
Cormac. 

În opinia mea, era dubios ca naiba din partea 
amândurora fiindcă eu nu m-aş fi încurcat niciodată cu 
una dintre prietenele ei. 

Măcar o respectam atât cât să-i arăt nivelul ăsta de 
decenţă. 

Evident, Bella nu avea același nivel de respect pentru 
mine. 

Am aruncat o privire peste umărul ei spre uşă, apoi la 
ceas înainte de a întreba: 

- Mai ai nevoie de ceva? Trebuie să mă duc să discut cu 
antrenorul despre un meci. 

- Oh, da, a oftat ea. Urmează finala, nu-i aşa? 

Am încuviințat scurt din cap. 


Din păcate, pentru că pierdusem câteva meciuri la 
începutul sezonului, iar Royce College din Dublin 
câștigase partida de săptămâna trecută, acum eram la 
egalitate de puncte, iar noi ne aflam pe locul doi în Ligă, 
după Levitt. 

Fusese o întorsătură neaşteptată și o adevărată 
problemă pentru că Royce ar fi trebuit să piardă ultimul 
meci, ceea ce ne-ar fi ușurat viaţa din moment ce finala 
fusese deja organizată între Levitt şi Tommen. 

Victoria lor a creat probleme pentru Tommen întrucât 
cei de la Royce erau o adunătură de dubioşi şi nu acceptau 
ca finala să se dispute în Cork. Noi jucasem în deplasare în 
ultimele trei meciuri de ligă, aşa că venise rândul nostru să 
jucăm acasă, dar ei nici nu voiau să audă de asta. 

Refuzaseră deja alte două date propuse pentru finală - 
una în Cork şi una în Dublin. 

Era o şmecherie de doi bani pe care o făceau în speranța 
de a ne încurca şi de a ne da peste cap cu programul 
meciurilor. 

Se apucaseră să conteste totul, de la lovitura de începere 
a partidei şi ziua din săptămână în care trebuia să se 
desfăşoare meciul până la culoarea tricourilor pentru 
echipa aflată în deplasare. 

Cei de la Royce aveau tot dreptul să schimbe zilele, să 
devanseze meciurile şi să modifice locaţia, dar era o 
fanfaronadă şi puţine şcoli se purtaseră vreodată aşa. 

Antrenorul de la Royce făcea pe capriciosul, tot 
ciondănindu-se pe locul în care trebuia să se desfășoare 
meciul şi dându-se de ceasul morţii, întrebându-se dacă 
era corect ca Tommen să aibă un jucător internațional în 
echipă. 

Fraierul se agăța de un fir de aţă, pentru că eram un 
jucător onest. 

Tommen era şcoala mea, iar antrenorul avea dreptul să 
mă scoată pe teren. 

Aș fi fost jucătorul internaţional al celor de la Royce 
dacă ai mei ar fi rămas în Dublin, asta era adevărata 
problemă aici. 


Era motivul pentru care antrenorul voia să discute cât 
mai curând cu mine. 

Voia să-mi verifice programul, pentru că trebuia să 
confirme o dată. 

În următoarea zi de vineri urma să intrăm în vacanță 
pentru sărbătorile de Paşte, așa că trebuia să se decidă cât 
mai repede. 

Eu trebuia să mă concentrez asupra campaniei de vară 
şi aveam selecţioneri de impresionat, aşa că lunile aprilie şi 
mai nu-mi conveneau. 

Antrenorul de la Royce ştia asta, motiv pentru care ne 
aflam într-un impas. 

Poate că liga şcolară mi se părea plictisitoare şi fără nici 
o miză, dar detestam oamenii care nu ştiau să piardă. 

Cu gândurile astea în minte, eram hotărât să îngrop 
Royce College cât mai repede cu putință. 

- Când aveţi meciul? m-a întrebat Bella. 

- Cât mai repede posibil. 

- O să joci împotriva foştilor tăi colegi și prieteni, nu-i 
aşa? m-a întrebat ea. Trebuia să te duci la Royce, nu-i aşa? 

- Sunt aici acum, nu? am răspuns cu un glas tărăgănat. 

- Îţi faci griji că o să joci cu foştii tăi prieteni? 

„Da.“ 

- Nu. 

- Deci eşti pregătit? 

M-am uitat nedumerit la ea. 

- Eu sunt mereu pregătit. 

- Ştiu că eşti, a rostit ea mieros cu o notă cochetă în 
voce. 

„Pfui!“ 

Clătinând din cap, am dat să plec, dar ea a vorbit din 
nou. 

- Voiam să-ţi vorbesc și despre altceva, a adăugat ea, 
făcând un pas mai aproape. 

- Da? M-am întors. Despre? 

- Despre noi, Johnny, a murmurat ea, ridicând ochii 
mari şi albaștri spre mine. 


- Nu există un noi, Bella, am răspuns eu încruntat. Nu a 
existat niciodată. 

- Atunci ce naiba am făcut în ultimul an, Johnny? a 
răbufnit ea, renunțând la masca inocentă de şcolăriţă. 

Grozav! 

Ştiam oricum ce se ascundea dincolo de fațadă. 

Trebuia să se dea în spectacol în fața mea. 

Eram foarte conştient de adevărata ei natură. 

- Nu ştiu, Bella, am răspuns pe un ton nepăsător. Dar 
orice ar fi fost, e ceva ce ţine de domeniul trecutului. 

- Tu îţi baţi joc de mine? m-a întrebat, punându-și 
mâinile în şolduri. Eu încerc să rezolv lucrurile aici. 

Dar ea își bătea joc de mine? 

- Tu ai pus punct, am zis sec. Ţi-o tragi cu colegul meu 
de echipă, Bella. Tu mi-ai spus asta. Cu lux de detalii într- 
un mesaj. Ai fost cu el la Biddies. Chiar în fața mea. Iei 
prânzul cu el. În ceea ce mă priveşte, nu e nimic de 
rezolvat între noi. 

- Nu e nimic serios. 

- Nu-mi pasă. 

- Am crezut că luăm o pauză. 

- Luăm, am confirmat. O pauză definitivă. 

- Nu trebuie să fiu cu el, a continuat ea, fluturându-şi 
genele lungi spre mine. Am putea să-i dăm de cap, nu? 

- Nu, mulţumesc, am răspuns nepăsător. 

- Hai, Johnny, a gemut ea. Ne-am simţit bine 
împreună. 

- Da, am încuviinţat eu. Şi jumătate din timp ţi-ai tras- 
o pe la spatele meu cu aripa mea de trei sferturi. 

Ea a rămas mută de uimire. 

- Despre ce vorbeşti? 

- Despre Cormac. 

- Sunt cu el acum, a răbufnit ea. Nu eram atunci. 

- Nu te mai obosi să minţi, i-am spus. Ştiu deja că îți 
făceai de cap cu el când erai cu mine. 

- Asta-i o minciună, a replicat ea. Cine ţi-a spus aşa 
ceva? 


- "Toată lumea ştie, Bella, i-am răspuns, apoi am scos un 
oftat obosit. Ştiu de ceva vreme. „Doar că am ales să trec 
cu vederea...“ Şi nici n-aţi fost prea discreţi, am decis să 
dau cărţile pe faţă pentru că, sincer, aşa aveam chef să fac. 

- Ei bine, nu eram iubita ta, Johnny. Nu eram într-o 
relaţie exclusivă, a spus ea ca să-și apere acțiunile. Iar tu ai 
dispărut complet din peisaj. N-ai mai vrut să ieşi sau să te 
vezi cu mine. 

- Pentru că îmi reveneam după operaţie! am răspuns 
sarcastic. 

- Luni întregi? m-a întrebat ea pe un ton acuzator. Da, 
cum să nu, Johnny. 

- Da! am urlat eu. 

„Încă îmi revin.“ 

- Şi înainte de asta? m-a întrebat ea. Dar celelalte șase 
săptămâni lungi dinainte de operaţie când ai refuzat să ne 
vedem? Când m-ai ignorat. Ce scuză ai pentru asta? 

- Nu te-am ignorat. 

- Ba da! 

- Ba nu, nicidecum. Doar că nu reuşeam să... 

Închizând gura, am clătinat din cap şi m-am străduit să 
mă abțin. 

„Nu te certa cu fetele“, mi-am amintit. 

„Nu o să câştigi niciodată.“ 

„O să-ţi răstălmăcească vorbele.“ 

- Nu-mi dădeai ce îmi doream, a continuat ea să mă 
chinuiască. Nu-mi dădeai suficientă atenţie! Nu m-ai 
invitat niciodată la festivitățile de premiere şi balurile din 
Dublin de anul trecut, a şuierat ea. N-ai vrut niciodată să- 
ți fiu alături. 

- Pentru că nu ai fost niciodată iubita mea, am ripostat, 
întorcându-i în față cuvintele de mai devreme. 

- Pentru că nu mi-ai cerut niciodată să fiu iubita ta, 
Johnny, s-a răstit ea. 

- Nu, Bella, pentru că nu m-ai dorit niciodată pe mine, 
am continuat. Tu ai vrut doar părţile frumoase din viața 
mea. Faima. Nu te-a interesat niciodată partea reală. Eu, 
aşa cum sunt în realitate. 


- Nu e adevărat! m-a contrazis ea. 

- De ce nu o spui răspicat, Bella? am șuierat printre 
dinţi, ieşindu-mi din fire. Ţi-ai tras-o cu Ryan pentru că ai 
crezut că nu sunt în formă. Ai văzut că sunt accidentat, te- 
ai gândit că nu o să-mi revin la timp pentru campania de 
peste vară, așa că te-ai mulțumit cu următorul pe listă ca 
să te asiguri că-ţi ies pasienţele. 

S-a făcut roşie. 

Știam eu! 

- Întreabă-mă acum, a insistat ea, apropiindu-se de 
mine. Cere-mi să fac toate astea şi le fac! 

- Nu vreau să te întreb nimic, am izbucnit, 
desprinzându-i brațele din jurul gâtului meu. 

- Hai, Johnny, a oftat ea. Nu fi aşa! 

- Întoarce-te la Cormac, am întrerupt-o, complet 
dezgustat. Şi roagă-te să urce în ierarhia Academiei ca să 
te ducă la toate festivitățile alea de premiere la care vrei să 
participi. El e singura ta şansă să ajungi acolo, Bella, 
pentru că lucrurile s-au terminat între noi. 

- Mă simţeam rănită, Johnny, s-a văitat ea. M-am 
cuplat cu Cormac pentru că am vrut să te rănesc şi eu. 

- Să mă răneşti şi tu? am întrebat-o dezaprobator. 
Pentru ce? Că m-am accidentat? Că a trebuit să stau pe 
spate săptămâni întregi în timp ce tu îl călăreai pe 
prietenul meu pe ascuns? Că ţi-am distrus şansele să te 
duci la dineuri de fiţe? Am clătinat din cap şi i-am aruncat 
un zâmbet afectat, regretând că o atinsesem vreodată cu 
un deget. Dumnezeule, chiar sunt un ticălos lipsit de 
consideraţie! 

- Pentru că m-ai ignorat, a şuierat ea roşie în obraji. Că 
m-ai folosit. 

- Eu te-am folosit pe tine? am întrebat-o buimac. Da, 
pentru că așa au stat lucrurile între noi. 

- Aşa m-ai făcut să mă simt, Johnny! 

- Atunci îmi pare rău! am izbucnit, străduindu-mă să 
am răbdare cu furtuna într-un pahar pe care o provoca 
fata asta. 


- Trebuie să-ți pară rău, Johnny, a răspuns ea. Dar tu n- 
ai inimă în tine! 

„Păstrează-ţi calmul!“ 

„Încasează ce e de încasat!“ 

„Şi cară-te naibii de aici!“ 

Am tras aer în piept ca să mă calmez, apoi am răsuflat 
încet înainte de a spune: 

- Bella, îmi pare rău dacă, la un moment dat, te-am 
făcut să te simţi ignorată sau folosită. N-am vrut să te 
simţi aşa. Îmi cer sincer scuze pentru că n-am inimă și 
sentimente şi îți doresc mult succes în planurile tale 
viitoare cu colegul meu de echipă. Acum, dacă îmi 
permiţi, m-am săturat să mă plimb în jurul cozii cu tine şi 
chiar am lucruri de făcut. 

M-am îndreptat spre uşă, dar ea m-a prins din nou de 
mână, trăgându-mă înapoi. 

- Stai... eşti cu altcineva? m-a întrebat ea, strângându- 
mă de mână. Asta e problema? Ea a făcut ochii mari. 
Dumnezeule! a exclamat ea. Eşti, nu-i aşa? 

Dumnezeule! 

La ce naiba mă gândisem când m-am încurcat cu fata 
asta? 

- Nu, Bella, nu sunt cu nimeni. Eliberându-mi mâna, 
am clătinat din cap şi am scos un oftat frustrat. Dar nici cu 
tine nu sunt. Şi nu o să mai fiu niciodată. 

- Am auzit tot felul de zvonuri, Johnny! a insistat Bella, 
ignorându-mi cuvintele. Despre tine şi fata nouă din anul 
trei. Am auzit că l-ai bătut pe Ronan McGarry din cauza 
ei. Și am văzut poza cu voi doi din ziar. 

- Asta nu e treaba ta, am ripostat printre dinţii 
încleştați în timp ce mă străduiam din răsputeri să nu-mi 
pierd cumpătul. 

- Hai, Johnny, m-a provocat ea. N-ai vrut niciodată să 
apar în poze cu tine pentru mass-media, iar cu mine te-ai 
văzut cel mai mult. Care e treaba cu ea? 

- Nu este treaba ta, am răbufnit eu, pierzându-mi orice 
urmă de răbdare. Dumnezeule! 


- De ce te-ai certat cu McGarry pentru ea? m-a întrebat. 
De ce mi-a spus Cormac că ai avertizat toată echipa să nu 
se ia de ea? 

- Nu am de gând să fac asta cu tine, am avertizat-o, 
clătinând din cap. Nu mai fac asta. 

- Nu-mi mai evita întrebarea, Johnny, a şuierat ea. Dacă 
eşti cu altă fată, atunci am dreptul să ştiu. 

- Ți-am dat deja un răspuns, la naiba! m-am răstit, sătul 
de toate prostiile astea. Tu ești cea care pare să nu 
asculte. 

- Minţi! O văd în ochii tăi! a țipat ea destul de tare încât 
să te trezească din morţi. Ţi-e scris în frunte, Johnny. Ceva 
se întâmplă între tine şi fata aia. 

- Trebuie să te aduni, am rostit pe un ton plin de 
dezgust. E penibil. 

- Bine, a rânjit Bella, părând scoasă din sărite. Dacă nu- 
mi spui, o întreb pe ea. Cu un zâmbet macabru, a adăugat: 
Shannon... ăsta e numele ei, nu? 

„Da, la naiba!“ 

- Să stai naibii departe de ea! am șoptit, conştient că 
eram foarte aproape de biroul administrativ. 

Chiar dacă Dee nu-mi făcea probleme, nu-mi surâdea 
ideea ca domnul Twomey să iasă din birou şi să vadă că 
intrasem în belele cu altă fată. 

- Ce se întâmplă între noi nu are nimic de-a face cu 
Shannon. 

- Care-i problema? m-a întrebat ea în zeflemea, 
călcându-mă pe nervi. Ţi-e teamă că o să aflu ceva ce nu 
vrei să aflu? 

- Vorbesc serios, Bella, am mârâit, simțind cum un val 
de furie se dezlănţuia înăuntrul meu. Nu glumesc. Stai 
departe de ea! 

- Ei bine, a zis gânditoare şi cu ochi mici, ia uite cine îşi 
arată sentimentele acum! 

Avea perfectă dreptate. 

Îmi arătam sentimentele. 

Pentru că îmi păsa. 


Îmi păsa mult mai mult de o fată pe care abia dacă o 
cunoşteam decât îmi păsase vreodată de Bella. 

Era o chestie distorsionată, confuză şi complet aiurea, 
dar îmi păsa. 

În loc să recunosc această nouă realitate 
înspăimântătoare, i-am spus: 

- Să o laşi în pace! 

Apoi am făcut ce trebuia să fi făcut din prima clipă când 
am văzut-o. 

Am plecat de lângă Bella Wilkinson. 

- O să te fac să-ţi pară atât de rău că mă laşi baltă! a 
strigat în urma mea. 

- Crede-mă, deja îmi pare, am răspuns. În primul rând, 
îmi pare rău că am ajuns până aici. 

Furios, m-am îndepărtat valvârtej de fata care părea 
hotărâtă să-mi facă viaţa un infern. 

Copleşit de regrete amarnice şi de o furie apăsătoare, 
am cotit după clădirea principală, simțind că mai aveam 
puţin şi loveam ceva. 

Din păcate pentru mine, acel ceva s-a dovedit a fi o fată. 

Şi nu orice fată. 

Ci Shannon. 


CAPITOLUL 24 


Te duc acasă 


Shannon 


Mereu știam când acasă urma să se dezlănțuie iadul. 

Îl puteam simți. 

Era ca un al şaselea simţ, care îmi avertiza corpul în fața 
pericolului şi a suferinței. 

Toată ziua de vineri, la şcoală, am fost chinuită de cel 
mai înspăimântător sentiment de groază undeva în 
adâncul meu. 

Senzaţia de groază m-a urmărit toată ziua şi, indiferent 
cât am încercat să trag aer în piept sau să fac exerciţii de 
calmare, nu am reușit să o alung. 

Era atât de cumplită, atât de puternică şi de 
transparentă încât îmi era frică să mă duc acasă. 

Nici problemele de miercuri seară nu ajutaseră prea 
mult. 

Fusese o noapte în care părinţii mei urlaseră unul la 
altul atât de tare, încât venise poliţia să ne bată la ușă, 
după ce primise un apel anonim pentru tulburarea liniştii. 

Liniştea mea. 

Pentru că eu sunasem. 

Pentru că îmi era teamă să nu îi facă totuşi ceva. 

Furioasă sau nu pe mama, nu suportam gândul să o 
arunce pe scări în timp ce eu mă ascundeam în dormitorul 
meu ca o laşă. 

Joey rămăsese iar peste noapte la Aoife, iar eu nu eram 
suficient de mare sau de curajoasă ca să o salvez. 

Din fericire, tata nu a atins-o pe mama și, după ce i-a 
convins pe cei de la poliţie că soţia lui avea o criză de 
isterie din cauza sarcinii, a plecat şi nu s-a mai întors peste 
noapte. 


Bineînţeles, a revenit ieri-dimineaţă cu un buchet de 
flori şi cu promisiunea că nu avea să mai facă niciodată ce 
naiba făcuse de data asta. 

I-a mers. 

Mama l-a luat în braţe și l-a sărutat, iar eu am fost ferm 
convinsă că, dacă nu ar fi fost deja însărcinată, ar fi rămas 
după ce şi-a petrecut toată dimineaţa închisă cu el în 
dormitor. 

O uram. 

Uneori, mai mult decât îl uram pe el. 

Ieri a fost unul dintre acele momente. 

Când m-am întors la şcoală vineri dimineață, mă 
încercau o durere în gât şi o serioasă lipsă de speranţă. 

Da, pentru că, deşi tata şi mama se împăcaseră din nou, 
eu rămâneam ținta lui preferată. 

Se părea că nu se potolise după ce văzuse poza pe care o 
făcusem cu Johnny. 

Ceva ce mi-a amintit cu o seară în urmă, când am făcut 
prostia de a mă duce în bucătărie ca să-mi iau ceva de 
mâncare şi m-am aruncat singură în gura lupului. 

A adăugat vânătăi proaspete peste cele vechi şi mi-am 
petrecut o bună parte din noapte gândindu-mă la cele mai 
cumplite lucruri. 

Până la finalul ultimei ore, corpul meu era atât de 
încordat, încât cu greu am reuşit să-mi conving picioarele 
să meargă în linie dreaptă de la clădirea de laboratoare 
până la clădirea principală, unde trebuia să ajung. 

Ştiam că trebuia să mă întorc acolo, iar gândul mă 
paraliza. 

Nu voiam să vină weekendul, dar iată că venise și mă 
privea în faţă. 

Era o perspectivă terifiantă. 

Toată ziua m-a chinuit o durere groaznică de stomac, 
aproape insuportabilă. 

Mintea îmi era atât de bântuită de gânduri, revăzând 
listă după listă cu posibile probleme de care m-aș fi putut 
lovi intrând pe ușa din față, încât nu am mai fost atentă la 


ploaia care mă făcea ciuciulete sau la elevii care mișunau 
pe lângă mine. 

Nu eram atentă la nimic. 

Pentru că știam. 

Pur şi simplu ştiam, în adâncul inimii, că se apropia 
pericolul. 

Nu ştiam unde, când sau cum. 

Dar știam că avea să vină. 

Cu toate astea, pericolul pe care îl anticipam s-a 
dezlănțuit mai devreme, când am cotit spre clădirea 
principală şi m-am ciocnit de pieptul puternic al unui 
băiat. 

Am fost atât de nepregătită, atât de cufundată în 
propriile gânduri, încât nu am avut timp să-mi regăsesc 
echilibrul sau să-mi amortizez căderea. 

M-am întins pe jos ca o plăcintă, deloc pe măsura 
persoanei cu care mă ciocnisem, şi am aterizat în fund pe 
pământul rece şi umed. 

- Oh, la naiba... Îmi pare atât de rău! a spus o voce 
adâncă și familiară de undeva de deasupra mea. 

Totuși, nu trebuia să ridic privirea ca să ştiu de cine mă 
lovisem. 

Îi puteam recunoaște vocea oriunde. 

- Shannon, eşti bine? m-a întrebat Johnny când şi-a 
aruncat ghiozdanul pe jos şi s-a întins ca să mă ajute să mă 
ridic. 

- Sunt bine, am bâiguit, dându-i peste mână. 

Nu voiam să mă atingă. 

Eram deja prea tulburată de el. 

Ţinându-mi ochii pironiţi în beton, m-am sprijinit în 
mâini şi genunchi şi m-am ridicat. 

- Îmi pare atât de rău, a spus el. 

- Nu-i nimic, am şoptit, trecându-mi mâna peste fustă. 
Sunt bine. 

- Da? 

Am încuviințat din cap, dar am rămas cu privirea 
coborâtă. 

Nu mă puteam uita la el. 


Nu voiam să mă vadă. 

Nu în halul ăsta. 

- Shannon? 

- Trebuie să plec, am mormăit, apoi l-am ocolit ca să 
mă îndrept spre clădirea principală. 

Cu capul plecat, m-am grăbit să intru în clădirea 
principală şi m-am dus ţintă în zona dulapurilor celor din 
anul trei. 

„Respiră!“ 

„Nu mai intra în panică!“ 

„Doar respiră!“ 

Când am ajuns în zonă, unde din fericire nu era nimeni, 
mi-am lăsat ghiozdanul să-mi alunece de pe umeri şi mi- 
am apăsat fruntea pe metalul rece și tare, inspirând adânc 
aer în piept. 

Tremurând, m-am sprijinit cu braţele de dulap şi doar 
mi-am cuprins capul în mâini, încercând cu disperare să- 
mi stăpânesc teroarea ridicolă ce ameninţa să mă înghită 
cu totul şi să nu vărs. 

Picioarele îmi tremurau atât de tare, încât știam că nu 
aveam să ajung la baie la timp, aşa că singura mea 
speranţă era să mă liniștesc înainte de a vomita. 

Prea târziu, m-am gândit în sinea mea chiar când 
picioarele au cedat sub mine. 

M-am prăbușit pe podea în mâini şi genunchi, în timp 
ce stomacul mi s-a golit chiar acolo, în mijlocul şcolii. 

Nu mâncasem prea mult, nu mâncam niciodată prea 
mult, dar apa şi jumătatea de baton de ciocolată mâncat la 
prânz au reapărut în toată frumuseţea. 

Zgomotul unor paşi traversând coridorul mi-a umplut 
urechile şi am gemut în sinea mea, ştiind că nu aveam să 
mă iert niciodată pentru asta. 

Câteva clipe mai târziu, am simţit o mână pe spate când 
cineva a îngenuncheat lângă mine şi mi-a dat părul de pe 
faţă. 

- Nu-i nimic. Vocea lui Johnny mi-a răsunat în urechi 
în timp ce îmi desena pe spate cercuri liniştitoare cu mâna 
lui mare. $șșt, eşti bine. 

„Doamne, nu!“ 

De ce făcea asta? 

De ce venise după mine? 

Nu trebuia să vorbească cu mine. 

Ăsta era planul. 

Am mai avut senzaţie de vomă vreo două minute 
înainte ca stomacul să se liniştească în sfârşit, iar în tot 
acest timp, el a rămas în genunchi lângă mine, ţinându-mi 
părul din calea vărsăturilor şi mângâindu-mă pe spate. 

- Te simţi bine? m-a întrebat Johnny, când am început 
să respir din nou şi am încetat să mă uit ca o proastă în 
gol. 

Am încuviinţat încet din cap şi i-am simţit încă mâna 
pe spatele meu. 

M-am încordat din instinct. 

- Ce-i asta? l-am auzit întrebând cu câteva clipe înainte 
ca vârfurile degetelor lui să alunece uşor pe gâtul meu, 
chiar deasupra gulerului de la cămaşă. Ai gâtul învineţit. 

Panica mi-a copleșit inima simțind că îmi dă mai mult 
părul deoparte şi mă atinge iar pe gât. 

- Shannon? a repetat Johnny. De unde ai asta? 

- E mai de mult, am murmurat, chinuindu-mă să 
respir. 

- Nu pare mai de mult, a răspuns el, atingându-mi 
gâtul. 

- Ei bine, este, am răbufnit cu un nod în gât, 
scuturându-mă de atingerea lui. 

Din fericire, s-a conformat și s-a îndepărtat de mine. 

Slăbită şi îngrozită, am rămas exact acolo unde eram, în 
mâini şi în genunchi, doar privind lung în podea în timp 
ce am fost traversată de un val de umilință absolută. 

- Shannon? a spus el pe un ton blând, din nou cu mâna 
pe spatele meu. Te simţi bine? 

Încuviinţând din cap, sleită de puteri, m-am ridicat pe 
genunchi, cu mâinile în poală şi privirea în jos. 

- Stai aici, bine? mi-a poruncit Johnny când s-a ridicat 
în picioare. Mă duc să-l chem pe omul de serviciu. 

- Nu, nu, am murmurat îngrozită. O să curăţ. 


- Nu, nu o să cureți nimic, a insistat el. E în regulă. 
Aşteaptă-mă aici, mă întorc imediat! 

Când am auzit că paşii lui se îndepărtează, m-am grăbit 
să mă ridic în picioare, mi-am înșfăcat ghiozdanul şi am 
intrat în cea mai apropiată baie din aripa aceea de şcoală. 

Grăbindu-mă să intru, m-am dus direct la chiuvetă, am 
desfăcut fermoarul de la buzunarul din față al 
ghiozdanului şi mi-am scos periuţa şi pasta de dinţi de 
călătorie pe care le aveam mereu la mine. 

Eram o persoană anxioasă, iar anxietatea mă făcea să- 
mi fie rău. 

Se întâmpla în cele mai nepotrivite și incomode locuri, 
de obicei la şcoală, cum fusese în acea zi, aşa că eram 
mereu pregătită. 

Tremurând din cap până în picioare şi cu lacrimile 
arzându-mi în ochi, m-am spălat repede pe dinţi, 
înecându-mă când periuța m-a atins în partea din spate a 
gâtului. 

După ce m-am spălat pe dinţi, am clătit periuţa și am 
băgat-o înapoi în punguţa cu fermoar alături de pastă, 
înainte de a le pune înapoi în ghiozdan. 

„Eşti bine“, m-am convins în sinea mea în timp ce m- 
am spălat pe mâini şi mi-am dat cu apă pe faţă. „Totul o să 
fie bine.“ 

Dar ştiam că nu eram bine. 

Indiferent cât de mult încercam să mă mint singură, 
nimic nu era bine în viața mea. 

Trăgându-mi nasul, mi-am pus ghiozdanul pe spate, am 
deschis una dintre cabinele de toaletă și am luat o sticlă de 
dezinfectant ascunsă undeva în spatele rezervorului. 

Revenind la chiuvetă, am scos câteva zeci de prosoape 
de hârtie din dozator şi m-am întors la locul faptei. 

Dar totul dispăruse. 

Totul fusese curățat de omul de serviciu, care se plimba 
pe hol cu un mop şi o găleată după el. 

- Ţi-am spus să mă aștepți, s-a auzit o voce familiară în 
apropiere. 


Răsucindu-mă pe călcâie, l-am găsit pe Johnny rezemat 
de dulapuri. 

- A trebuit să mă spăl pe dinţi, am spus, trăgându-mi 
nasul. 

EI şi-a arcuit o sprânceană. 

— La şcoală? 

- Mi se întâmplă de multe ori, m-am auzit spunând cu 
un nod în gât. 

El s-a încruntat, privindu-mă cu ochii lui albaştri 
intenşi. 

- Te simţi mai bine acum? 

Am încuviințat din cap îngrozită. 

- Sunt bine. 

- Bun. 

Îndepărtându-se de dulapuri, Johnny a venit spre mine 
şi mi-a luat dezinfectantul şi prosoapele de hârtie din 
mâini. 

Năucită, l-am văzut cum a deschis ușa de la baia fetelor 
şi a aruncat dezinfectantul și prosoapele de hârtie 
înăuntru. 

- Acum te duc acasă, a spus el când mi-a luat 
ghiozdanul de pe umeri şi l-a pus peste umărul lui stâng. 

Am făcut ochii mari. 

- Nu, nu, nu trebuie să... 

- Te duc acasă, a repetat el, cu ochii albaștri aţintiți spre 
ai mei. Să mergem! 

- De ce? am murmurat. 

Johnny s-a încruntat. 

- De ce... ce? 

- De ce mă ajuţi? 

S-a uitat la mine parcă pentru o eternitate înainte de a 
scoate un oftat puternic. 

- Pentru că vreau. 

- Da? 

El a încuviinţat din cap. 

- Ai o haină? 

- O haină? am murmurat, simţindu-mă neputincioasă 
în timp ce l-am privit lung pe băiatul frumos din fața mea. 


- Da, afară plouă. 

- Eu, hm... Mi-am lipit mâna pe frunte, străduindu-mă 
să-mi adun gândurile. E în cuier, am reuşit să spun în 
sfârșit. În clădirea de laboratoare. 

Cu ochii mari, am privit cum Johnny şi-a deschis 
fermoarul de la haina neagră pe care o purta şi mi-a pus-o 
peste umeri. 

- Să mergem, a rostit el pe un ton categoric, în timp ce 
şi-a înfăşurat un braţ în jurul umerilor mei, m-a lipit de el 
şi m-a condus afară. Am eu grijă de tine. 


CAPITOLUL 25 


Probleme 
Johnny 


Am rănit-o fără să vreau pe Shannon Lynch. 

lar. 

M-am ciocnit de ea de am făcut-o să cadă la şcoală. 

lar. 

Şi apoi aproape că mi-a provocat un infarct. 

Jur, nu am simţit niciodată o frică mai mare decât în 
clipa când am văzut-o prăbuşindu-se pe podea lângă 
dulapul ei. 

Ştiam că era o idee stupidă să mă duc după ea în şcoală, 
dar trebuia să mă asigur că era bine. 

Sincer, îmi era teamă ca Bella să nu vină să o caute. 

Să o găsească aşa pe podea ar fi fost de-a dreptul 
terifiant. 

Inima mi s-a oprit la propriu când am văzut-o şi a 
reînceput să bată doar când am ajuns la ea şi mi-am dat 
seama că era bine. 

Era îngrozită, dar bine. 

Nu-mi păsa de vomă. 

Toată lumea vomită. 

Chiar şi fetele. 

Se părea că fata asta avea stări dese de vomă. 

Îmi aminteam exact ce scria în dosar. 

Vărsa mult. 

Asta mă îngrijora. 

Mai mult decât ar fi trebuit. 

Ce mă îngrijora şi mai mult era de ce se întâmpla asta. 

Era evident că Shannon vărsa din cauza anxietăţii. 

După cum scria în dosarul ei de la şcoală. 


Pentru numele lui Dumnezeu, avea o periuță de dinţi cu 
ea la şcoală! 

Propria formă de anxietate, dată de nevoia de a şti ce 
anume o supărase, nu-mi dădea pace. 

Totuși, nu voiam să-mi forţez norocul ori să înrăutăţesc 
situaţia, aşa că mi-am ţinut gura. 

Probabil nu era cea mai bună idee să o iau cu maşina 
din moment ce părea că nu mai voia să vorbească cu mine 
vreodată, dar nu aveam de gând să o las acolo și să plece 
acasă cu autobuzul ăla de rahat. 

Nu mi-a spus nici un cuvânt tot drumul până la ea 
acasă, exceptând faptul de a se scuza de un milion de ori 
pentru ceva ce, în mod evident, nu putea controla. 

Nu ştiam ce să fac sau să spun ca să o liniştesc. 

I-am tot zis că nu conta, dar ea nu părea să mă audă. 

Era ca şi cum ar fi fost blocată în capul ei, îngrijorându- 
se de moarte pentru ceva ce eu nu puteam să văd. 

Mă simţeam neputincios. 

Voiam să o ajut, dar era imposibil când nu-mi dădeam 
seama cu cine avea probleme. 

- Îmi pare rău, mi-a spus Shannon când am oprit în 
faţa casei, după vreo cinci minute bune în care am 
încercat să aflu care era casa ei. Îmi pare atât de... 

- Nu ai de ce să-ţi ceri scuze, i-am spus înainte de a opri 
motorul și de a mă întoarce spre ea. 

Doamne, ce se întâmpla? 

Îi făcuse cineva ceva la şcoală? 

Iar se lua cineva de ea? 

Părea îngrozită. 

- Johnny, eu, hm... Cuvintele ei au rămas suspendate în 
aer când şi-a aruncat privirea spre căsuţa cu terasă din 
capul străzii și a revenit apoi spre mine. Te rog să nu zici 
nimic, a rostit ea în cele din urmă, cu o voce slabă, cu 
ochii mari și plini de lacrimi. 

M-am încruntat, simțind că inima îmi bătea cu putere. 

- Ce să spun, Shannon? 

Şi-a dat părul după urechi şi a răsuflat tremurător. 

- Ce am făcut la școală. 


Mi-au tremurat mâinile pe volan cât m-am luptat cu 
dorinţa de a o trage în poala mea și de a o lua în brațe. 

- Nu o să zic nimic nimănui, am spus cât am putut de 
blând. 

- Promiţi? a murmurat ea. 

Am încuviinţat din cap. 

- Promit! 

Shannon a mai răsuflat o dată tremurător. 

- Îmi pare rău... Doar că... mi se întâmplă când mă 
sperii. 

Mi-a îngheţat sângele în vene. 

- De ce ţi-e frică, Shannon? M-a surprins calmul cu 
care am vorbit când eram la un pas să-mi pierd orice 
urmă de cumpăt chiar acolo, în mașină. S-a întâmplat 
ceva? 

- Dacă s-a întâmplat ceva? a şoptit ea, mușcându-şi 
buza de jos. 

- La şcoală? Am încuviințat încet din cap. S-a luat 
cineva de tine? Fa a închis ochii și şi-a mușcat buza atât de 
tare, încât am întins mâna şi i-am eliberat-o dintre dinți. 
Nu, am zis cu blândeţe. 

Ea a deschis ochii. 

- Nu? 

- O să-ţi faci rău, i-am spus, retrăgându-mi mâna, deşi 
era ultimul lucru pe care mi-l doream. 

- Îmi pare rău, a şoptit ea. 

- Nu trebuie să-ţi pară rău, am răspuns pe un ton grav. 

Shannon şi-a coborât privirea spre mâinile ei 
împreunate și, după o pauză chinuitoare de tăcere, a 
încuviinţat din cap ca pentru sine. 

- Aş face bine să intru acum, a spus ea în cele din urmă. 
Mulţumesc că m-ai adus acasă. 

Am privit cum şi-a desfăcut centura de siguranţă și a 
deschis portiera, iar panica s-a trezit la viaţă în stomacul 
meu, ceea ce nu avea nici un sens, pentru că nu știam de 
ce naiba îmi făceam griji. 

- Mi-ai spune, nu-i așa? am întrebat-o când cobora din 
maşină. Dacă ţi s-ar întâmpla ceva? M-am aplecat peste 


scaunul pasagerului ca să mă uit la ea, ştiind că făceam o 
greșeală, dar trebuind să o spun oricum. Mi-ai spune dacă 
cineva ţi-ar crea probleme la şcoală, nu? 

Shannon a rămas cu mâna încleștată pe portieră parcă o 
veşnicie, cu ochii mari și albaştri aţintiţi spre ai mei. 

În cele din urmă, a încuviinţat din cap. 

Mi-am simţit corpul traversat de o senzaţie de ușurare. 

- Pa, Johnny, a șoptit ea şi a închis portiera. 

- Pa, Shannon, am mormăit în timp ce răsuceam cheia 
ca să pornesc mașina. 

Trebuia să plec de acolo înainte să fac ceva cu adevărat 
stupid, cum ar fi fost să o aduc înapoi în mașină și să o iau 
acasă cu mine. 

Pentru că o rotiţă stricată din creierul meu îmi spunea 
să fac exact asta. 

Nu mi se părea în ordine să o las acolo. 

„Pleacă, Johnny!“ 

„Întoarce maşina şi pleacă!“ 

„Ea e bine.“ 

„Este perfect în regulă.“ 

„Concentrează-te la joc, Kav!“ 

„Ai antrenament.“ 

„Nu trebuie să-ți pierzi capul din cauza unei fete.“ 

Clătinând din cap, am pornit mașina și m-am străduit 
să mă adun ca să plec. 

Nu a mers. 

Pentru că nu puteam pleca. 

Am lăsat maşina pe avarie, am deschis portiera și am 
coborât. 

- Stai! 

Shannon s-a întors şi s-a uitat la mine cu ochii mari. 

- Hm? 

„Ce faci, Kav?“ 

„Ce naiba faci?“ 

- Vino cu mine! 

Cuvintele mi-au zburat de pe buze înainte să am şansa 
de a le opri sau de a le lua înapoi. 


- Unde să vin cu tine? a şoptit Shannon, privirea ei 
zburând de la mine spre casa de pe stradă. 

„Nu ştiu, Shannon.“ 

„Habar n-am.“ 

„Habar n-am ce mi se întâmplă.“ 

„Ştiu doar că instinctul îmi spune să nu te las chiar 
acum.“ 

- Unde? am repetat. Apoi mi-am dres glasul şi am 
adăugat: Am putea face o plimbare? Sau să mâncăm ceva? 


Doamne, ce era în neregulă cu mine? 
Atunci am văzut o licărire în ochii ei, ceva ce semăna 


foarte mult cu uşurarea. 
- Tu vrei? a întrebat Shannon în şoaptă. Să vin cu tine? 
Am încuviințat din cap nesigur. 
- Da, Shannon. Vocea îmi era groasă. Vreau să vii cu 
mine. 


CAPITOLUL 26 


Băiatul este un erou 


Shannon 


M-am întors în maşina lui. 

Habar n-aveam unde mergeam sau de ce Johnny îmi 
ceruse să merg cu el după ce mă dusese până acasă, dar în 
clipa aceea nici nu-mi păsa. 

Nu-mi păsa că îmi rănise sentimentele cu o săptămână 
în urmă. 

Și nu-mi păsa că puteam să am probleme pentru că am 
plecat cu el. 

Când a deschis portiera maşinii şi mi-a oferit o evadare 
temporară din iadul de acasă, am acceptat. 

Nu doar că am acceptat. 

Aproape că m-am scufundat în scaunul acela. 

Patruzeci şi cinci de minute mai târziu, m-am trezit 
vizavi de el într-un bar din oraş numit Biddies, cu un bol 
de supă pe jumătate mâncată în față, o sticlă de coca-cola 
şi o inimă bătându-mi nebunește în piept. 

În momentul în care am trecut pragul barului forfotind 
de viață, toţi cei dinăuntru s-au întors şi s-au concentrat 
asupra lui Johnny. 

Era incredibil de intimidant doar să-l privesc cum 
încerca să facă față atenţiei care i se acorda. 

Eu eram copleșită, aşa că nu-mi puteam închipui cum 
trebuia să fie pentru Johnny. 

Avea doar 17 ani. 

La fel ca în ziua aceea pe teren cu reporterii, Johnny a 
fost un profesionist desăvârşit, acceptând strângeri de 
mână şi bătăi uşoare pe umăr în timp ce aşteptam la bar ca 
una dintre chelneriţe să ne ia comanda. 


Am fost atât de uimită de atenţia pe care o primea şi de 
mâna pe care o ţinea pe spatele meu în timp ce vorbea, 
încât doar am încuviințat din cap când s-a aplecat la 
urechea mea și m-a întrebat dacă îmi era foame. 

A mai durat vreo cinci minute în care a vorbit cu 
persoane la întâmplare până ce ne-am așezat, în sfârşit, la 
singura masă liberă din bar. 

M-am simţit absolut îngrozită din cauză că mi-a 
cumpărat mâncare şi m-aş fi împotrivit şi m-aș fi oferit să 
o plătesc, dar nu aveam nici un ban. 

Nu aveam nimic să-i ofer acestui băiat. 

Absolut nimic. 

- Cum te simţi acum? m-a întrebat Johnny, trezindu- 
mă din gândurile mele. 

Am ridicat brusc capul, pentru că îmi priveam lung 
mâinile, şi l-am găsit uitându-se la mine de pe cealaltă 
parte a măsuţei rotunde. 

Înăuntrul meu s-a aprins înflăcărarea aceea familiară 
când m-am forțat să-i întâlnesc privirea. Aveam haina lui 
înfășurată strâns în jurul meu, dar asta nu m-a împiedicat 
să tremur. 

- Mă simt, hm, acum mă simt mult mai bine, am 
răspuns, roşind sub greutatea privirii lui. Mulţumesc. 

- Bun. Johnny s-a lăsat pe spate în scaun, cu ochii încă 
aţintiţi spre mine şi a bătut distrat într-un cartonaş de 
bere de pe masă. Mă bucur. 

- Mulţumesc pentru cină, am adăugat, simţindu-mă 
sfioasă, stângace şi traversată de un milion de alte emoţii. 
Chiar apreciez. 

Din anumite motive, cuvintele mele au desenat un 
zâmbet larg pe buzele lui Johnny. 

- Crezi că un bol de supă este cina? a întrebat el, 
zâmbind atât de larg încât i-au apărut gropiţele în obraji. 

- Ei bine, a fost un bol imens, am spus cu o ridicare din 
umeri. Deci, da, aş spune că a fost o cină. 

- E supă, Shannon, a chicotit Johnny. Practic apă 
chioară. 


- De ce? Am privit farfuria goală şi bolul din faţa lui. 
Încă ţi-e foame? 

Nu avea cum. 

Tocmai îl văzusem înfulecând un bol uriaş de supă, 
înainte de a continua cu un munte de legume cu pui. 

Fizic, era imposibil să-ți mai fie foame după ce mâncai o 
asemenea cantitate de mâncare. 

Johnny a pufnit. 

- Asta a fost o gustare. 

- O gustare? Mi-am sprijinit coatele pe masă şi l-am 
întrebat: Ai de gând să mai iei o cină când ajungi acasă? 

- Probabil mai mănânc de cel puţin patru ori înainte să 
mă culc, mi-a spus. 

Am rămas mută de uimire. 

- Dar e ora 17.00. 

- Ştiu. El a clătinat din cap, zâmbind trist. Ar trebui să 
vezi ce mănânc în fiecare zi. Probabil te-ar şoca. 

- Ei bine, nu eşti gras pentru un tip care mănâncă atât 
de mult, mi-a scăpat şi mi-am regretat imediat cuvintele. 

Johnny a râs încet. 

- Nu, nu sunt. 

M-am făcut roşie în obraji. 

- Îmi pare atât de rău, am îngăimat eu. N-am vrut să 
spun că ești... 

- Nu-ţi cere scuze, mi-a zis, încă zâmbind. Mă antrenez. 
Serios. Am nevoie de energie ca să funcţionez. 

- Din cauza rugbyului? l-am întrebat, dându-mi părul 
udat de ploaie pe după urechi. 

Johnny a încuviințat din cap. 

- Trebuie să consum 4 500 de calorii zilnic când fac 
antrenament. 

Am rămas iar cu gura căscată. 

- Asta e omeneşte posibil? 

Johnny a zâmbit. 

- O fac să fie. 

- Cum? am întrebat, complet fascinată. 

- Mese dese, mi-a explicat el. Mănânc ce trebuie când 
trebuie. El a ridicat din umeri înainte de a adăuga: De 


obicei, mănânc la fiecare două sau trei ore. Nutriţionistul 
meu zice că așa este cel mai potrivit pentru corpul meu. 

- Deci ai program după care te hrăneşti? Chicotind, am 
adăugat: Ca un bebeluş. 

Johnny mi-a aruncat un zâmbet îngăduitor şi a luat o 
gură zdravănă din sucul de portocale. 

Ignorând grupul zgomotos de fete de la o masă din 
apropiere, m-am concentrat asupra băiatului din fața mea. 

- Deci nu poţi să mănânci nimic bun? 

- Defineşte bun. 

- Coca-cola. Ciocolată. Îngheţată. Cartofi prăjiţi, am 
enunțat eu o listă scurtă cu mâncărurile mele preferate. 
Jeleuri. Cereale cu ciocolată. Pizza. Cheeseburgeri. 
Chipsuri. Mâncare chinezească. Gogoşi... 

- Sunt în mijlocul unui sezon, m-a întrerupt Johnny, 
aruncându-mi o privire ofensată. Singurele lucruri care 
intră în corpul meu sunt organice, neprocesate şi pline de 
proteine. 

M-am uitat uimită la el. 

- Nici măcar un biscuit cu cremă? 

Johnny a clătinat din cap. 

- De ce... Oh, Dumnezeule! Altfel, ai avea probleme cu 
oamenii de la Academia de rugby? Am făcut ochii mari la 
o asemenea nedreptate. Fratele meu Joey mi-a povestit 
cum îi cresc pe băieţi ca pe nişte căţeluşi. Îngrozită, am 
întrebat: Vă dau o listă cu alimente interzise și vă 
pedepsesc dacă le mâncaţi? 

- Nu, a zis Johnny tărăgănat, acum încruntându-se. Ce 
loc de rahat crezi că este Academia? 

- Dacă nu ai voie să mănânci tot felul de delicii, atunci e 
un loc groaznic, i-am răspuns cu toată seriozitatea. 

- Să mănânc dietetic este alegerea mea, mi-a explicat el, 
privindu-mă cu o expresie uluită. Nu sunt obligat să fac 
nimic. Duc viaţa pe care o vreau eu. Şi să nu mă umflu cu 
chestii procesate şi pline de zahăr se cheamă a mânca 
sănătos şi a-ţi exersa autocontrolul. 

- Dar tot timpul? l-am întrebat. Adică zi și noapte? 


- Eu sunt genul totul sau nimic, a răspuns el. Ori sunt 
de acord cu ceva, ori nu-mi pierd vremea. N-are rost să 
faci ceva cu jumătate de măsură. 

- Ei bine, îmi pare rău pentru tine, am anunţat. Nu știi 
ce ratezi. 

Vârându-mi mâna în buzunarul de la fustă, am scos 
batonul de ciocolată pe jumătate mâncat - marca mea 
preferată — şi am aruncat o privire furișă ca să mă asigur 
că nu vedea chelnerița că am adus mâncare din afară 
înainte de a-l flutura prin faţa lui. 

- Cum miroase e partea cea mai bună, i-am spus. Şi 
primeşti şi endorfine. 

Buzele lui au zvâcnit. 

- Mă antrenez şase ore pe zi, Shannon. N-am nevoie sä- 
mi suplimentez endorfinele cu un baton de ciocolată. 

Rupând ambalajul, am ţinut batonul câteva clipe în fața 
lui. 

- Miroase, l-am încurajat, simțindu-mă ciudat de în 
largul meu. Hai! 

- Fugi de aici! a râs Johnny, dându-mi uşor mâna 
laoparte. 

- Tu pierzi, am spus cu o ridicare din umeri şi am 
muşcat un pătrățel de ciocolată, gemând când am simţit 
deliciul ciocolatei pe limbă. 

- Tu câştigi, a spus el în glumă, în timp ce a învârtit un 
cub de gheaţă în pahar. 

- Uau! am pufnit, strecurându-mi ciocolata înapoi în 
buzunar. Dacă eram mai mare, chiar mi-ai fi rănit serios 
sentimentele. 

- Poftim? O senzaţie de panică i-a traversat chipul. La 
naiba, nu! A fost o glumă. S-a aplecat mai în față pe scaun. 
N-am vrut să spun că... Nu ziceam că eşti grasă... Eşti cel 
mai mic om pe care l-am văzut vreodată... La naiba, eşti 
atât de mică încât aş putea să... 

- Relaxează-te, am chicotit eu. Nu mă simt jignită. 

Johnny s-a uitat la mine vreme îndelungată şi a răsuflat 
ușurat. 


- Doamne, aproape că am făcut infarct! Frecându-şi 
pieptul, a zâmbit maliţios. Ştiu câte gânduri pot să-şi facă 
majoritatea fetelor din cauza greutăţii lor. 

- Ei bine, eu nu sunt ca majoritatea fetelor, i-am 
răspuns cu o grimasă şi am făcut un gest spre mine. După 
cum vezi. 

- Nu, a confirmat Johnny încet, cu ochii urmărindu-mi 
mişcările mâinii. Nu, nu eşti. 

A urmat o pauză lungă şi stânjenitoare, în care ne-am 
uitat lung unul la celălalt. 

Tăcerea era derutantă, dar nu la fel de tulburătoare ca 
intensitatea din ochii lui albaştri. 

Erau prea scrutători. 

Prea le vedeau pe toate. 

Vedeau prea mult. 

- Mai vrei o cola? a întrebat Johnny, frângând tensiunea 
din aer. 

- Hm... M-am uitat la ceas şi m-am întors spre el. Nu 
ştiu. 

Johnny s-a încruntat. 

- Nu ştii? 

„Da.“ 

„Nu.“ 

„Du-te acasă înainte ca tatăl tău să afle că eşti într-un 
bar şi să te omoare!“ 

„Nu, rămâi aici cu el!“ 

„Dumnezeule...“ 

Am ridicat din umeri neputincioasă. 

- Ei bine, ţi-e sete? m-a întrebat el. Crezi că ţi-ai mai 
dori o băutură? 

= Eüs 

Am privit agitată în jur, doar pentru a da peste zeci de 
perechi de ochi îndreptați spre masa noastră. 

Bătăile inimii mele au crescut vertiginos. 

Nu-mi plăcea asta. 

Deloc. 

- Shannon? a spus Johnny, făcându-mă să revin din 
nou cu atenţia spre el. Se uita la mine nerăbdător, cu 


portofelul în mână. Îți mai aduc o băutură? 

- Hm... 

M-am aplecat peste masă şi i-am făcut semn lui Johnny 
să vină spre mine. 

Încruntat, a făcut-o. 

- Johnny, i-am şoptit la ureche. Simt că se uită toată 
lumea la noi. Retrăgându-mă, m-am uitat din nou în jur şi 
am observat că masa adolescentelor părea să se fi apropiat 
cumva de a noastră. Privirea mea a zburat spre el şi am 
încuviințat ferm din cap. Oamenii chiar se uită la noi, 
Johnny. 

Johnny părea incredibil de iritat când a oftat lung şi şi-a 
trecut o mână prin păr. 

- Îmi pare rău pentru asta. 

- E din cauză că joci rugby? 

EI a încuviințat resemnat din cap. 

- Îmi pare rău. Ignoră-i! 

Johnny m-a privit lung o clipă, fără să spună nimic, 
apoi şi-a dat scaunul în spate și s-a ridicat. 

- Hai, m-a anunţat el, întinzându-mi mâna. Mai luăm 
ceva de băut şi ne ducem în salon. 

- În salon? 

- E mai linişte acolo. A privit în jur şi a mormăit în 
şoaptă: Poate că o să ne bucurăm de puţină linişte, la 
naiba! 

Nici lui nu-i plăcea asta. 

Poate că se purta de parcă nu l-ar fi deranjat. 

Dar nu se simţea în largul lui. 

Conștientizând asta, m-am trezit că l-am luat de mână. 

Copleşită, l-am urmat pe Johnny la bar, unde a mai 
comandat ceva de băut, înainte de a trece de ușa dintr-o 
parte a barului şi a intra într-o încăpere cu lumină difuză. 

Salonul avea un aer mai tineresc, cu mese de biliard şi 
cu darts pe pereţi, dar şi un tonomat într-un colţ. 

Am observat în jur câţiva adolescenţi, îmbrăcaţi în 
diferite uniforme de la alte şcoli din zonă. 

Ca mai devreme în barul principal, toată lumea a întors 
privirea spre el, dar după câteva încuviinţări din cap şi 


câte un „Ce mai fac, Kav?“ au revenit la ale lor. 

Johnny m-a condus la o masă dintr-un colţ al salonului, 
dar de data asta, în loc să se așeze pe unul dintre scaunele 
de bar de pe cealaltă parte a mesei, a lăsat băuturile jos şi a 
luat loc lângă mine pe banca de piele. 

De acolo, vedeam perfect tot restul încăperii, 
bucurându-ne că eram un pic mai feriţi de privirile 
indiscrete. 

„Ar trebui să te duci acasă, Shannon“, mi-a spus 
rațiunea. „N-ar trebui să fii aici.“ 

- E mai bine? m-a întrebat Johnny, aşezându-se lângă 
mine. 

Am încuviințat din cap şi m-am întins după cola, cu 
ochii aţintiţi spre ce se petrecea în jurul meu. 

Vedeam câţiva băieţi în colțul opus al salonului purtând 
uniforme BCS, iar asta m-a făcut să vreau să mă bag sub 
masă și să mă ascund. 

Eram atât de agitată, încât a trebuit să folosesc ambele 
mâini ca să-mi opresc sticla din tremurat. 

Văzând-o printre ei pe Ciara Maloney, fata care mă 
chinuise cel mai tare în fosta școală şi cea de la care aveam 
cicatricea pe pleoapă, am simţit cum tot corpul mi s-a 
încordat de groază. 

De parcă ar fi simţit că mă uitam la ea, Ciara a întors 
fața în direcţia mea. 

„Minunat.“ 

„Absolut minunat.“ 

În clipa în care m-a recunoscut, licărirea cunoscută de 
răutate intenționată s-a aprins în ochii ei preţ de vreo 
două secunde, înainte ca privirea să i se mute spre Johnny, 
care stătea lângă mine. 

I-a căzut faţa la propriu şi a început să-i dea ghionturi 
fetei de lângă ea, Hannah Daly - prietena ei cea mai bună 
şi încă una dintre cele care mă chinuiseră. 

Lumea era din nou cu ochii pe noi. 

Dar acum avea legătură mai mult cu mine, cea 
detestată, decât cu el, vedeta locală. 


Cuprinsă de panică, mi-am lăsat privirea spre sticla pe 
care o strângeam între mâini. 
„Respiră, Shannon!“ 


„Doar respiră...“ 
x 


- Eşti o târfă mincinoasă, a mârâit Ciara în timp ce 
m-a țintuit de peretele din spatele școlii și s-a 
încruntat la mine. Te uitai la el. 

Știind că era mai sigur să nu spun nimic, mi-am 
ţinut gura și m-am pregătit pentru bătaia pe care 
știam că aveam să o primesc. 

— Răspunde-mi, nemernico! a mârâit ea, izbindu- 
mă cu umerii în beton și făcând să mi se taie 
respiraţia într-un geamăt puternic și dureros. 

Câteva dintre fetele care stăteau în jurul nostru au 
izbucnit în râs și schițau câte un rânjet când 
scoteam un scâncet îndurerat. 

Mă durea în mai multe moduri decât ar fi putut 
vreodată înțelege oricare dintre fetele alea - ultima 
criză a tatei fiind cauza durerii mele —, iar ele se 
delectau cu disconfortul meu evident. 

Nu era ceva nou pentru mine. 

Eram obișnuită să se râdă de mine. 

Eram obișnuită să fiu un sac de box. 

Și mă uram pentru că acceptam. 

Când Ciara m-a împins din nou în perete, m-am 
forţat să-mi înăbuș suspinele care amenințau să-mi 
izbucnească din gât și m-am chinuit să vorbesc: 

- Nu m-am uitat la iubitul tău. El s-a uitat la mine. 

Asta era adevărat. 

lubitul ei avea groaznicul obicei de a se holba la 
mine. 

Explicaţia aceea m-a făcut să mă aleg cu o palmă 
peste faţă, iar un pumn mi s-a înfipt în păr și m-a tras 
atât de tare, încât m-am clătinat pe picioare, 
simţindu-mă slabă și neputincioasă. 

- O să te distrug! mi-a șuierat ea la ureche înainte 
de a-și înfige unghiile în obrazul meu. 

„N-ai decât, m-am gândit în sinea mea. 

„Dar nu poţi să distrugi ceva deja distrus...“ 


-  Relaxează-te, mi-a şoptit Johnny la ureche, 
distrăgându-mă de la amintirile mele. Eşti în siguranță cu 
mine. 

Cuvintele lui m-au luat prin surprindere şi m-am întors 
să mă uit la el. 

Doamne, era dureros de frumos! 

Totul la Johnny Kavanagh era pură perfecțiune. 

Era mare şi puternic. Iar chipul lui? 

Dumnezeule, era cel frumos chip pe care îl văzusem 
vreodată în viața mea. 

- De ce n-aş fi în siguranţă? 

Era o întrebare defensivă pusă din disperare, pentru că 
băiatul ăsta mă dădea peste cap ca nimeni altcineva. 

Nu-mi dădeam seama ce se întâmpla cu mine, iar 
sărmana mea inimă se chinuia să bată ca să ţină pasul cu 
senzațiile care îmi luau corpul cu asalt pentru că eram atât 
de aproape de el. 

Frica, nesiguranța, dorința şi panica mă asediau fără 
nici o noimă. 

- Îţi spuneam pur şi simplu, a răspuns el, cu ochii 
albaştri fixaţi într-ai mei. Bine? 

Răsuflând tremurat, am încuviințat din cap şi m-am 
apropiat de el. 

Dacă aş fi putut, m-aş fi urcat în poala lui şi mi-aş fi 
îngropat faţa în pieptul lui, dar era un străin pentru mine 
şi n-ar fi fost acceptabil, aşa că m-am mulțumit să mă 
apropii de el. 

Probabil credea că eram nebună, dar mă aflam la un pas 
de un atac de panică în toată regula, iar prezenţa lui mă 
ajuta să păstrez contactul cu realitatea. 

Johnny s-a uitat la mine cu ochi curioşi înainte de a-şi 
îndrepta atenţia spre masa celor din anul şase de la BCS. 

Atunci am văzut — o scânteie de recunoaştere s-a aprins 
în ochii lui Johnny înainte ca pe faţa lui să se ivească o 
expresie împietrită. 

- Putem să plecăm acum? am şoptit, cu inima bătându- 
mi nebunește, în timp ce am rezistat dorinţei de a mă lipi 
de el. Te rog? 


- Plecăm când suntem gata de plecare, a spus el cu o 
voce atât de joasă şi de blândă încât abia se auzea. Capul 
sus, Shannon ca râul. Câteva clipe mai târziu, şi-a 
petrecut braţul peste umărul meu şi m-a tras mai aproape. 
Nimeni nu o să-ți facă rău. 

Uşurată, m-am apropiat, prea aproape pentru nişte 
străini, dar nu-mi păsa. 

El era mare şi puternic şi aveam sentimentul că îmi 
spunea adevărul. 

L-am crezut când mi-a spus că eram în siguranţă cu el. 

- Fetele alea? a întrebat el, înclinând fața în jos ca să se 
uite la mine în timp ce a vorbit. Care e povestea cu ele? 

- Nu este nici o poveste, am murmurat, strângând sticla 
cu putere. 

- De ce mi-e greu să cred? 

Am ridicat din umeri şi am coborând bărbia, lăsându- 
mi părul să alunece peste față, dorindu-mi să am pelerina 
invizibilă a lui Harry Potter peste mine, ca să scap de 
situaţia aceea fără mai multă durere. 

Nu mai suportam. 

- Uită-te la mine! 

Nu m-am uitat. 

- Uită-te la mine! a repetat el pe un ton calm şi hotărât. 

Nu puteam. 

L-am simţit mişcându-se lângă mine, apoi degetele lui 
erau sub bărbia mea și îmi înălțau faţa spre a lui. 

- Eşti în siguranță, mi-a şoptit el, cuprinzându-mi 
obrazul în căușul palmei, cu ochii parcă arzându-mă până 
în suflet. Promit! 

Acel cuvânt. 

Dumnezeule! 

Acel cuvânt m-a frânt. 

Era prea mult. 

Viaţa mea. 

Fetele acelea. 

Tata. 

Şi, în mijlocul furtunii, nu îl puteam vedea decât pe el. 

Pe băiatul de lângă mine. 


CAPITOLUL 27 


Capul sus 
Johnny 


Nu o să înţeleg niciodată pe deplin ce m-a apucat să o 
duc pe Shannon la Biddies, dar în clipa aceea ea era acolo 
şi părea mai supărată decât când o găsisem vărsându-şi 
măruntaiele la şcoală cu o oră în urmă. 

Şi eu eram supărat. 

Încercam să-mi maschez furia, dar mai aveam un pic şi 
puteam să omor pe cineva. 

La propriu. 

Cu adevărat. 

Absolut sigur. 

Shannon era îngrozită de fetele alea. 

Trupul îi tremura din toate încheieturile. 

Tremura. 

Motiv pentru care era lipită de mine, iar brațul meu se 
înfăşura strâns în jurul umerilor ei fragili. 

Ştiam că depăşeam nişte limite serioase, dar refuzam să 
o las să fugă de nenorocitele alea. 

Ştiam că nu ar fi trebuit să o ating, dar cum naiba să nu 
o fi făcut? 

Cum să o las pur şi simplu, când părea atât de speriată 
şi de nesigură? 

Nu puteam. 

Sincer să fiu, era bine că mă atingea pentru că eram la 
un pas să omor pe cineva cu mâna mea şi să putrezesc în 
închisoare tot restul vieții. 

Ăsta nu eram eu. 

Eu nu eram genul care reacționa impulsiv. 

Eu gândeam înainte să reacționez. 

Dar nu când venea vorba de fata asta... 


Blonda în uniforma BCS din colţul opus al salonului 
mi-a surprins din nou privirea şi a zâmbit. 

I-am întâlnit zâmbetul cu o privire rece şi dură, 
delectându-mă într-un fel de plăcere bolnavă când 
zâmbetul i-a dispărut de pe buze și frica i-a invadat ochii. 

„Să-ţi fie frică“, mi-am spus în sinea mea, „habar nu ai 
cu cine te încurci.“ 

Îi puteam distruge pe oamenii ăştia. 

Îmi doream să-i distrug. 

Fiecare neuron din creierul meu nu proiecta altceva 
decât furie şi răzbunare, cerându-mi să revendic ceea ce îi 
furaseră lui Shannon. 

Să le iau mândria aşa cum o furaseră pe a ei. 

Să-i înspăimânt aşa cum o înspăimântaseră pe ea. 

Să le provoc suferință aşa cum ei o chinuiseră pe ea. 

Simţeam gustul furiei pe limbă. 

Îţi dădea o putere extraordinară. 

La naiba, trebuia să-mi ţin cumpătul în frâu, dar de 
fiecare dată când încercam, îmi venea în minte dosarul ei. 

Unele dintre nemernicele astea erau cele care îi tăiaseră 
coada? 

Ceva îmi spunea că blonda. 

Altă problemă pe care o aveam şi care avea să mă facă 
să-mi pierd minţile era felul în care o priveau nemernicele. 

Cu jind. 

Trebuiau să-şi întoarcă privirea de la fata asta, pentru că 
nu mai suportam mult. 

Să nu se mai uite la ea. 

Niciodată. 

O tineam în braţe, pentru numele lui Dumnezeu! 

Ăsta da indiciu! 

Deloc surprinzător că blonda era supărată, mi-am zis. 
Era evident că tăntălăul cu părul negru de alături ieşea cu 
ea şi totuşi se holba la Shannon de parcă ar fi fost masa de 
cină. 

„Cina mea, ticălosule!“, îmi venea să urlu. 

- Sunt gata să plec acum, a spus Shannon, distrăgându- 
mă de la gândurile şi privirea sfidătoare pe care o aţinteam 


spre dobitocul brunet care se uita la ea din colțul opus al 
încăperii. 

Ea a pus sticla goală pe masă şi a ridicat spre mine ochii 
mari şi albaştri. 

- E în regulă? 

„Calmează-te, inimă!“ 

„Potoleşte-te naibii odată!“ 

M-am străduit să zâmbesc. 

- Da, Shannon, e în regulă. 

Din motive evidente, mi-am ţinut braţul înfăşurat în 
jurul ei în timp ce am trecut pe lângă masa nemernicilor 
din fosta ei şcoală. Am observat cum degetele i s-au 
încleştat în puloverul meu sau cum tot corpul i s-a 
încordat când una dintre fete a făcut un comentariu 
malițios despre târfe care umblau după scule bogate. 

Păstrându-mi calmul, am condus-o afară din salon şi 
am îndemnat-o să se oprească la bar. 

- Poţi să te rog ceva? 

Shannon s-a uitat la mine cu ochi mari, încuviinţând 
din cap. 

- Da. Desigur. 

Mi-am scos portofelul şi cheile din buzunar şi i le-am 
întins. 

- Poţi să plăteşti tu şi să mă aştepţi în maşină? 

Faţa ei a pălit. 

- De ce? 

- Trebuie să vorbesc cu unul dintre prietenii mei, am 
mințit cu un zâmbet. Vin imediat! 

Ea m-a privit prudentă câteva clipe, apoi a răsuflat 
apăsat. 

- Sigur, a spus în cele din urmă, părând uşurată. Pot să 
fac asta. 

- Mulţumesc, am răspuns. 

Am aşteptat până când Shannon s-a apropiat de bar 
înainte de a mă răsuci pe călcâie și de a mă întoarce în 
salon, oprindu-mă exact în faţa mesei pline de nemernici. 

- Acum, am schiţat eu un zâmbet strâmb, uitându-mă 
urât la feţele lor, cine vrea să-mi numească iubita târfă pe 


faţă? 

Am folosit cuvântul iubită pentru mai multă eficienţă, 
în acord cu nenumăratele stricăciuni pe care urma să le 
provoc. 

Câteva capete s-au întors în direcția mea, dar nu mi-a 
păsat nici cât negru sub unghie. 

Cineva avea să plătească pentru suferinţa ei. 

- Deci? am zis eu, uitându-mă încruntat la blondă. Tu? 
am întrebat-o înainte de a-mi întoarce privirea spre 
roşcata de lângă ea. Sau tu? 

- Ascultă, nu ştiu ce ţi-a povestit, a dat să spună blonda, 
dar am întrerupt-o cu o clătinare din cap. 

- Ăsta e prietenul tău? am întrebat-o, plecând uşor 
capul spre nătărăul brunet care se holba la Shannon acum 
nici cinci minute, dar care acum tăcea mâlc. Este? 

Blonda s-a înroşit şi a încuviinţat din cap. 

- E bine de ştiut, am spus gânditor, apoi m-am întins 
peste masă, l-am apucat de puloverul lui de şcoală și mi- 
am înfipt pumnul în faţa lui. 

- Ce dracu” faci? a mârâit tipul, chircindu-se de durere. 

- Joc după reguli, nemernicule! am răspuns disprețuitor 
când l-am tras peste masă şi l-am lovit din nou. 

Cele două fete au început să tipe şi să se agite care 
încotro. 

Unul dintre prietenii lui a dat să se îndrepte spre mine. 

- Chiar te invit, am mârâit în timp ce am continuat să-l 
pocnesc pe prietenul lui. 

EI a făcut un pas în spate şi a ridicat mâinile în aer. 

Mi-am dat ochii peste cap. 

„Ce laş!“ 

Eu nici nu mai ştiam în câte încăierări sărise Gibs în 
apărarea mea de-a lungul anilor şi invers. 

Nemernicul ăsta trebuia să-şi facă prieteni mai buni. 

- Încetează! a urlat blonda când am continuat să-mi 
înfig pumnul în faţa iubitului ei. ÎI răneşti! 

- Oh, îţi dai seama de asta, nu-i aşa? am întrebat 
dispreţuitor. Deci știi să faci diferenţa între bine şi rău? 


- Care e problema ta? a ţipat ea. Noi nu ţi-am făcut 
nimic! 

- Dar ei sigur i-ai făcut ceva, am mârâit eu. Şi când vă 
luaţi de ea, vă luaţi de mine! 

Blonda a pălit, iar eu i-am dat drumul iubitului ei. 

Omul s-a prăbușit la podea, cuprinzându-şi faţa între 
mâini şi gemând ca un papă-lapte. 

Ea s-a dus ţintă la el. 

- Ţi-a plăcut? l-am întrebat, încruntându-mă spre 
nemernicul pe care tocmai îl aranjasem. A fost plăcut? 

- Doamne, omule! a gemut tipul, ţinându-se de nas ca 
să oprească sângele. Nu ţi-am făcut nimic. 

- Nu, am răbufnit eu. Iar prietena mea — am arătat spre 
ușa salonului — nu i-a făcut nimic prietenei tale, dar asta 
nu a împiedicat-o să o terorizeze. M-am încruntat spre 
blondă. De la a-i tăia părul la a o lua la bătaie! 

Faţa blondei s-a făcut stacojie. 

„Ştiam eu.“ 

- Pentru numele lui Dumnezeu, Ciara! a gemut tipul cu 
părul negru în timp ce a plesnit-o pe blondă peste mână. 
Ce i-ai mai făcut acum? 

- Nimic, a susținut Ciara. Nici măcar n-am mai văzut-o 
de la Crăciun, iubitule. 

- Îţi place să fii terorizat? l-am întrebat, făcând un pas 
mai aproape. Cum se simte când n-ai putere? 

- Am înţeles, omule, a gemut tipul, fluturând o mână 
prin faţa mea. Clar şi răspicat. 

— Asigură-te că înţelege şi prietena ta, am şuierat printre 
dinţi, uitându-mă urât la el. Pentru că dacă nu... M-am 
oprit ca să arăt şi spre blondă, și spre roșcată înainte de a 
continua: Dacă ea sau vreuna dintre târfele ei de prietene 
mai îndrăznesc să se uite măcar la iubita mea, o să vin 
după tine! 

Am rămas locului un minut, plimbându-mi privirea 
încruntată peste fiecare dintre nemernicii de la BCS şi 
așteptând un răspuns. 

Când nu am primit nici unul, după cum ştiam că avea 
să se întâmple, m-am întors şi am plecat, doar ca să mă 


opresc brusc la uşă. 

Poate că a fost un gest copilăresc, dar nu m-am putut 
abţine să nu mă întorc la masa lor ca să o răstorn. 

Simţindu-mă ridicol de mulţumit când băuturile li s-au 
vărsat şi s-au spart pe podea, m-am răsucit pe călcâie şi 
am ieşit. 

- Johnny! Liam, proprietarul, a strigat la mine când am 
ocolit barul principal. Ce naiba învârţi pe aici, puștiule? 

„La dracu'!“ 

Am tras aer în piept ca să mă calmez şi m-am întors cu 
faţa spre el. 

- Îmi pare rău că ţi-am făcut probleme în bar. Nu o să 
se mai întâmple. 

- Probleme? Şi-a arcuit o sprânceană. Te-am văzut pe 
camere. Puteai să-l omori pe copilul ăla. 

Agitat, mi-am trecut o mână prin păr. 

- Nemernicii ăia i-au dat bătăi de cap prietenei mele, 
am spus cu un glas tăios. Îmi pare rău că am rezolvat 
problema în barul tău. O să plătesc toate paharele sparte şi 
ce am mai stricat, dar asta e ultima dată când mai calc în 
barul tău. 

Liam a respins ideea. 

- Doamne, relaxează-te, Johnny, nu-ţi interzic să mai 
vii! 

- Nu mă asociez cu nemernicii, Liam, i-am spus pe un 
ton încordat. Arătând spre uşa salonului, am adăugat: Iar 
ceva mai ticălos ca nenorociţii ăia cu greu găseşti. Aşa că 
n-ai decât, continuă să-i serveşti, iar eu văd ce fac, poate că 
găsesc un loc nou în care să se strângă echipa mea. 

- Johnny, băiete, stai un pic... 

- Nu, nu cred! am şuierat, îndepărtându-i braţul în 
timp ce mă îndreptam spre uşă. Am o reputaţie de apărat 
şi nu pot să fac asta într-un loc în care îi serveşti pe toți 
neisprăviții. 

- O să fie ultima dată când mai calcă pe aici! a strigat 
Liam după mine. Te aştept ca de obicei mâine? 

M-am oprit în uşă şi m-am întors. 


- O să mă întorc când clientela nu mai este formată din 
huligani nenorociti. 

Şi m-am întors şi am plecat. 

Shannon stătea pe scaunul pasagerului când am urcat în 
maşină. 

- Îmi pare rău, i-am spus în timp ce am închis uşa şi 
mi-am pus centura de siguranță. M-am luat cu vorba. 

- Nu, nu, s-a grăbit să spună Shannon cu vocea ei 
firavă. Nu e nici o problemă. Nu trebuie să-ţi ceri scuze. 

Ba da, trebuia. 

Am lăsat-o să îngheţe în maşină timp de o jumătate de 
oră. 

Nici nu era de ajuns. 

Nu pentru ea. 

- Eşti bine? am întrebat-o, întorcându-mă spre ea. 

- Da, şi îți mulțumesc mult că ai plătit, a spus, iar eu am 
văzut cum obrajii i s-au colorat într-o nuanţă strălucitoare 
de roz. Chiar apreciez. 

Vorbea serios? 

Chiar îmi mulțumea pentru asta? 

Doamne, fata asta nu semăna cu nici una dintre 
celelalte! 

- Nu-i nici o problemă, Shannon, i-am răspuns, 
privind-o cu o curiozitate fierbinte. Au fost doar câteva 
sticle de cola şi un bol de supă. 

- Ei bine, înseamnă mult pentru mine, aşa că 
mulțumesc, a şoptit ea, dându-și frumuseţea de păr pe 
după ureche. 

Ochii ei păreau să vadă atât de adânc înăuntrul meu 
încât a trebuit să întorc privirea înainte să mă pierd pentru 
totdeauna în fata asta. 

Era prea mult. 

Ea era atât de mult. 

- Hm, uite lucrurile tale, a spus ea, punându-mi delicat 
cheile şi portofelul pe coapsa stângă. 

Coapsa bună, mi-am dat seama. 

La naiba, fata asta era prea mult! 


- Îi poţi număra aici dacă vrei, a adăugat Shannon. 
Banii din portofel, vreau să zic. Și-a aranjat altă şuviță de 
păr în spatele urechii. Nu o să mă simt insultată. 

Ce naiba? 

M-am uitat nedumerit la ea. 

- Poftim? 

Shannon s-a făcut roşie. 

- Ei bine, eu doar... mă gândeam că poate... 

- Am încredere în tine, i-am spus. Nu număr nimic. 
Nici nu mi-a trecut prin cap, bine? 

- Eşti sigur? a şoptit ea, omorându-mă cu ochii ei mari. 

Am încuviințat din cap şi am rezistat dorinţei de a mă 
apleca şi de a-i săruta buzele pline până ce uita cum o 
cheamă. 

- Sunt absolut sigur. 

Zâmbetul care i-a luminat fața în clipa aceea a fost atât 
de uluitor, încât mi-a făcut inima să bată într-un ritm 
nesăbuit. 

M-am uitat la ea o eternitate, întrebându-mă cum naiba 
am ajuns aici şi cum naiba aveam să mai scap. 

- Mai bine te duc acasă, am spus în cele din urmă, în 
timp ce am băgat cheia în contact şi am pornit motorul. 

- Desigur, a răspuns Shannon, încă zâmbindu-mi. 

A trebuit să întorc privirea. 

Nu puteam risca să mă mai uit o dată la ea. 

Nu în seara aceea. 

„Pleacă de lângă fata asta înainte să faci o prostie, cum 
ar fi să-ţi pierzi inima şi capul!“, mi-a şuierat mintea când 
am ieşit din parcare, cu nervii întinşi la maximum. 

„Prea târziu, idiotule!“, m-a luat peste picior inima mea. 

- Sau... m-am auzit spunând, cedând dorinţei 
mistuitoare de a o ţine pe fata asta aici cu mine. 

Shannon s-a uitat la mine cu ochi strălucitori. 

— Sau? 

„Nu o face, Johnny!“ 

„Nu sta în calea ispitei!“ 

- Ne-am putea duce să vedem un film, ce zici? am 
propus, ştiind că am fost nebun în clipa în care mi-au ieşit 


vorbele pe gură. 

- Un f-film? m-a întrebat Shannon uimită. 

„Oh, Doamne!“ 

Am încuviințat din cap nesigur. 

- Dacă vrei. 

- La cinema? a întrebat ea, cu obrajii îmbujoraţi. 

Am ridicat din umeri. 

- Sau acasă la mine. 

„Tâmpitu' naibii!“ 

- Eu... nu... nu am... S-a oprit pentru a-şi aranja părul 
după ureche înainte de a spune: Nu am voie să merg. 

- Nu ai voie să mergi unde? am întrebat-o, simțind o 
uriaşă dezamăgire undeva în stomac. 

- Hm, oriunde? a răspuns ea cu o ridicare 
neputincioasă din umeri. Părinţii mei sunt cam protectori 
cu mine. 

De înţeles. 

Dacă eram în locul lor, şi eu aş fi protector cu ea, ştiind 
prin ce trecuse Shannon la fosta ei şcoală. 

La naiba, eram protector acum! 

- Dar vreau, a adăugat ea, zâmbindu-mi sfioasă. De 
fapt, chiar mi-ar plăcea la nebunie... Adică dacă vrei şi tu. 

Fir-ar! 

La naiba! 

Ce naiba să fac acum? 

Mama era acasă, deci asta nu era o opţiune. 

Chinuindu-mă să mă concentrez la drumul din faţă şi 
nu la fata de lângă mine, am aprins semnalizatorul şi am 
luat-o pe drumul spre oraş. 

- Atunci mergem la cinema, i-am răspuns pe un ton cât 
mai relaxat în timp ce pe dinăuntru ardeam. 


CAPITOLUL 28 


Părinţi de rezervă 


Shannon 


Mi-am petrecut toată sâmbăta având grijă de fratele 
meu mai mic, Sean, un lucru obişnuit ori de câte ori 
dădaca se ducea în Beara în vizită la mătuşa Alice şi 
familia ei, iar mama lucra. 

Diferenţa din acest weekend era că tata plecase şi nu 
dădeam de mama. 

Ştiusem că avea să se dezlănțuie furtuna. 

Instinctul meu avea mereu dreptate. 

Cu o zi în urmă, după ce mă lăsase Johnny acasă seara, 
urmase o ceartă urâtă, tata snopindu-mă în bătaie, mai 
ales din cauza acelui articol stupid din ziar pe care 
rămăsese fixat. Mama îl luase de pe mine, alegându-se şi 
ea cu o palmă. Îi ceruse să plece şi să nu se mai întoarcă 
niciodată. 

Tata umpluse maşina familiei cu tot ce avea, spusese că 
eu şi mama eram o şleahtă de curve şi plecase în trombă 
beat mort. 

Mama ieşise valvârtej din casă o oră mai târziu cu un 
bagaj pentru noapte, se urcase într-un taxi şi nu o mai 
văzusem de atunci. 

Nu era ceva nemaiîntâlnit ca mama să dispară din peisaj 
după o ceartă. 

Cu toate astea, rar se întâmpla să nu se întoarcă. 

Ştiam că avea să se întoarcă. 

Era doar o chestiune de timp. 

Ştiam că avea să se întoarcă şi tata. 

Nu era nici o alinare că îl văzusem plecând cu o seară în 
urmă. 

Nu era prima dată când i se ceruse să plece. 


Şi nu era prima dată când mă bătea măr. 

Mai devreme sau mai târziu, avea să se întoarcă, 
promițând câte în lună şi-n stele şi dezlănțuind iadul pe 
pământ. 

Nimic nu se schimba. 

Nimic nu se schimba vreodată. 

Poate că Tadhg, Ollie şi Sean credeau că plecase pentru 
totdeauna, dar eu şi Joey ştiam mai bine. 

Ai noştri fiind plecaţi, eu şi Joey trebuia să ne ocupăm 
de frații mai mici. 

Cum nu am primit nici un semn de la părinţii noştri de 
dimineaţă, Joey şi-a sacrificat sesiunea de antrenament cu 
echipa din Cork pentru a-i duce pe Tadhg şi Ollie la un 
meci de fotbal în care jucau. 

Eu am rămas cu Sean, care își petrecuse cea mai bună 
parte din zi plângând după mama. 

Un dezastru. 

Nenumăratele telefoane date mamei au rămas fără 
răspuns, aşa că am renunţat să mai dau de ea. 

Apucându-mă de lista nesfârşită cu treburi ce-mi erau 
alocate în fiecare săptămână, am făcut curăţenie lună prin 
casă, am spălat pe jos şi am schimbat toate aşternuturile. 

Sâmbătă seară, la 20.00, spălasem deja patru maşini de 
rufe, gătisem prânzul şi cina pentru frații mei, îi făcusem 
baie lui Sean şi îl pregătisem de culcare, apoi făcusem 
curățenie prin casă. 

Desigur, curăţenia nu avusese prea mulți sorți de 
izbândă. 

Odată cu băieții au revenit în casă şi haosul, şi 
dezordinea. 

Ţinând un castron de cereale cu ciocolată într-o mână 
şi un biberon cu lapte în cealaltă, am deschis cu şoldul ușa 
de la living şi am intrat. 

- Poftim, Sean! 

Aşezând castronul şi biberonul pe măsuța de cafea din 
faţa fratelui meu, i-am ciufulit pletele blonde şi ondulate, 
apoi m-am ridicat şi m-am îndreptat de spate. 


- Să mănânci tot înainte de nani, am adăugat, oftând 
uşurată când am simţit cum mi se destindeau muşchii 
spatelui. 

Mă dureau atât de tare, încât îmi era greu să stau 
dreaptă. 

- Vreau la mami, a răspuns Sean, îmbufnându-se spre 
cereale. Mami a plecat. 

- Mami e la serviciu, Sean, am repetat aceeași 
propoziţie pe care o mai spusesem de cincizeci de ori în 
acea zi. Străduindu-mă să-mi păstrez răbdarea, am 
adăugat: O să vină acasă cât de curând. 

Şi am ieşit repede din cameră înainte să mă întrebe 
când avea să vină. 

Nu ştiam ce să îi zic şi nu-mi plăcea deloc să-l mint. 

Adevărul era că habar nu aveam când urma să se 
întoarcă mama. 

Cu umerii încovoiaţi, am revenit în bucătărie şi m-am 
dus la ceainic. 

Aveam nevoie de ceai. 

De mult ceai. 


CAPITOLUL 29 


Tricoul de tăvăleală 
Johnny 


Sâmbăta de antrenamente de la Academie a trecut ca 
naiba. 

Eram slăbit, şi asta s-a văzut pe teren. 

Convocat în biroul antrenorului undeva pe la jumătatea 
dimineţii, antrenorul Dennehy parcă m-a supus unui 
proces demn de Inchiziția Spaniolă. 

Apoi am fost trimis direct la medicul echipei pentru 
încă o examinare, urmată de un control făcut de Janice, 
fizioterapeuta. 

După cum anticipase antrenorul meu, am picat şi testele 
de condiţie fizică, şi pe cele medicale. 

Chinuit de durere şi demoralizat, m-am ales cu o 
muştruluială zdravănă pe tema pericolelor la care mă 
expuneam ascunzându-mi durerile pentru a fi, până la 
urmă, trimis acasă cu o rețetă nouă şi o scrisoare oficială 
prin care eram scutit temporar de toate antrenamentele şi 
îndatoririle față de Academie până la următorul test de 
condiţie fizică de peste trei săptămâni. 

Dacă nu treceam următoarea rundă de teste, ajungeam 
din nou la bisturiu şi rămâneam pe bară de la patru la şase 
săptămâni. 

Asta însemna că nu mai jucam până la mijloc de mai. 

Asta însemna că îmi ratam şansa. 

Era imposibil să-mi revin în două sau patru săptămâni 
pentru a fi selecționat în echipa U20. 

Aşa că da, eram terminat. 

Singura consolare era că mai puteam participa la 
antrenamentele uşoare cu şcoala şi clubul meu - nu aveam 


cum să-mi interzică asta, dar nu era cine ştie ce speranță 
de care să mă agăţ. 

Nu când ştiam că atât antrenorii de la Ballylaggin REC, 
cât şi cei de la Tommen aveau să primească aceeaşi 
scrisoare. 

De acum erau şanse minime să mai prind vreun meci 
cu clubul. 

Antrenorul Mulcahy nu putea să mă lase pe bancă, nu- 
şi putea permite una ca asta, dar aici era vorba de o simplă 
joacă de copii. 

Furios că îmi fusese interzisă participarea la viitoarele 
jocuri din liga de tineret, clocoteam de-a dreptul când am 
ajuns acasă după-amiază într-o - din fericire — casă pustie. 

Mama se dusese să-şi petreacă weekendul cu tata la 
Dublin, aşa că eram scutit de interogatoriile alor mei 
câteva zile. 

Îmi venea să plâng - desigur, nu aveam să plâng, dar 
îmi doream. 

Trebuia să mă lupt cu durerea. 

Nu trebuia să fac niciodată operaţia aia nenorocită. 

Dacă nu aș fi făcut-o, aş fi avut şanse să prind echipa 
pentru campionatul european U20 din iunie. 

U20 era un mare salt de la U18, şi eu îmi doream mai 
mult decât orice să fac saltul ăsta. 

Nu acum. 

Dacă nu mă adunam, ajungeam să nu mă mai vrea 
nimeni. 

Nu când aveam un corp cu probleme. 

Mi-am petrecut restul după-amiezii în sala de sport de 
acasă, muncindu-mi corpul până la epuizare şi dorindu- 
mi din răsputeri să şterg disperarea îngrozitoare care 
stătea să mă copleşească. 

Acest ultim obstacol era cireaşa de pe tort. 

Sincer, regretam că mă întorsesem la şcoală după 
vacanţa de Crăciun. 

Trebuia să rămân naibii în pat şi să o pun pe mama să- 
mi scrie scutiri sau alte aiureli timp de trei luni. 

De atunci totul se dusese naibii pentru mine. 


Corpul meu. 

Creierul meu. 

Gândurile mele. 

Mintea îmi era împrăştiată în toate direcţiile. 

În iureşul descumpănirii, gândurile mele au continuat 
să se concentreze la singura persoană la care nu trebuia să 
mă gândesc. 

La Shannon ca râul, cu ochi albaștri ca inima 
nopții... 

- Ai o problemă, Kavanagh, iar eu o să-ţi sar în ajutor. 

Vocea lui Gibsie mi-a întrerupt gândurile, făcându-mă 
să-mi pierd pentru o clipă concentrarea şi aproape să mă 
accidentez cu haltera de 130 de kilograme. 

- Doamne fereşte! am urlat gâtuit, încordându-mi 
mușchii la timp ca să nu mă sugrum singur. Nu te mai 
furişa aşa la mine acasă, dobitocule! Am ridicat privirea 
dinspre suport şi mi-am văzut cel mai bun prieten în 
pragul garajului. Puteam să mă sinucid. 

- Da, puteai. Desfăcându-și braţele, Gibsie a venit spre 
mine şi mi-a smuls haltera din mâini. Lăsând-o jos, s-a 
întins după prosopul de pe suport şi mi l-a aruncat pe 
piept înainte de a-mi spune: Să nu mai faci asta singur! Cu 
o expresie dezaprobatoare, a arătat spre haltera pusă în 
suport. E o chestie tare iresponsabilă. 

Răsuflând uşurat, mi-am lăsat capul înapoi pe bancă şi 
am tras adânc aer în piept înainte de a încerca să vorbesc. 

- Tu îmi faci mie morală despre ce e responsabil şi ce 
nu? Izbucnind într-un râset înăbușit, mi-am luat prosopul 
de pe piept şi m-am şters. Dumnezeule, ipocritul din tine 
e în formă maximă azi, prietene! 

- Nu încerca să-mi distragi atenţia cu aiurelile tale de la 
misiunea pe care o am, a răspuns el. Am planuri pentru 
tine. 

- Habar n-am despre ce vorbeşti, Gibs. Ridicându-mă 
în fund, am tras de câteva ori aer în piept înainte de a mă 
ridica în picioare. Dar orice ar fi, nu sunt în formă. 

- Orice ar fi, a răspuns Gibsie încântat, noi tot ieşim. 
M-a urmat până la frigiderul din colțul sălii de sport şi a 


şterpelit o doză de cola. Aşa că treci la baie, fă-ţi un duş şi 
bărbiereşte-te, pentru că ne vedem cu băieţii la Biddies în 
jur de 20.30. 

Desfăcând o sticlă de apă, am băut pe nerăsuflate 
înainte să-i răspund. 

- Nu, am spus răspicat, transpirat şi simțindu-mă ca 
naiba. Noi nu mergem nicăieri. 

Liam mă sunase de trei ori cu o zi în urmă ca să încerce 
să mă îmbuneze. Ăsta era motivul pentru care nu voiam să 
ies. 

Problema era că ajunsesem la limită. 

Mai aveam un pic şi-mi pierdeam minţile. 

- Ba cum să nu, a răspuns Gibsie. Am primit mesajul în 
care îmi spuneai că te-a trimis antrenorul acasă şi, sincer 
să fiu, prietene, sunt uşurat că începe lumea să-şi dea 
seama de şarada ta cu „Sunt bine, nu mă doare nimic“. 

- Uau! Mi-am arcuit o sprânceană. Mulţumesc mult, 
prietene. 

- Nu mă lua cu rahaturi din astea, a replicat Gibsie. Ştii 
că îmi doresc mai mult ca oricine să fii convocat în iunie, 
dar nu cu riscul unor leziuni permanente. EI a clătinat din 
cap. E un preţ mult prea mare. 

- Nu înţelegi, am bălmăjit eu, regretând mesajul trimis 
mai devreme. 

- Nu, sincer, probabil nu înţeleg, a răspuns Gibsie. Nu 
m-am concentrat niciodată atât de mult la ceva cum faci 
tu cu rugbyul, dar să ştii că văd ce-ţi faci. Văd, Johnny. 

- Da, bine, am mormăit. Dacă nu reuşesc să fac o 
minune şi să mă adun naibii, totul se duce de râpă. 

- Tocmai de aia vii cu mine, a susţinut el. Trebuie să te 
relaxezi şi să-ţi iei gândul de la rugby. Rânjind, a arătat cu 
degetul spre mine şi a spus: Și cine să te ajute şi pe tine să 
faci asta? 

- Nu știu, Gibs. Aruncând sticla goală în coşul din 
apropiere, mi-am trecut o mână prin păr şi am oftat. Sunt 
destul de afectat. 

Era adevărat. 


Mă obişnuisem cu starea de epuizare, mai ales în ultima 
vreme. Aveam dureri cumplite, iar discuţia asta nu ajuta 
prea mult. 

- Probabil în seara asta o să rămân acasă şi o să uit de 
mine în faţa televizorului. 

- Eşti un robot, la naiba! a răspuns Gibsie. Ei bine, nu 
în seara asta. Apucându-mă de umăr, m-a împins spre ușa 
deschisă a garajului. N-ai antrenamente de dimineaţă şi 
nici vreo aiureală pe la Academie care să te împiedice să te 
bucuri de o ieşire în oraş cu prietenii tăi. 

L-am lăsat să mă conducă afară dintr-un singur motiv - 
eram prea obosit ca să mai ripostez. 

- În seara asta, mergem să ne facem de cap şi - m-a 
strâns de umăr ca să-şi accentueze ideea și m-a îndrumat 
spre casă — o să fii din nou ca un om. Mâine n-ai decât să 
revii la viaţa ta de robot şi la prostiile tale plictisitoare ca 
naiba. 

- Mă doare prea tare, am mormăit. 

- Normal că te doare, a răspuns el. Nu-i dai corpului 
tău timp să-şi revină, nu te odihneşti niciodată și nu ţi-ai 
mai tras-o de luni întregi. Făcându-mi cu ochiul, a 
adăugat: E timpul să-ţi scoţi boaşele de la hibernare şi să-ţi 
tragi tricoul de tăvăleală. 

- Tricoul de tăvăleală? Urma unui zâmbet mi-a 
înseninat proasta dispoziţie. Mai avem cumva 13 ani și ne 
ducem la discotecă? 

- Eu am tricoul de tăvăleală, a răspuns mândru, 
încordându-şi bicepşii ca să-și întărească ideea. Are o rată 
de succes de sută la sută. 

Am arcuit o sprânceană în sus. 

- Probabil pentru că eticheta de pe spate zice că este 
pentru 12-13 ani. 

- Măi... Gibsie a zâmbit larg. Nu fi gelos pe forma mea 
de milioane! 

- Mai degrabă sunt gelos pe aburelile tale de milioane. 

Dându-i peste mână când am ajuns la uşa din spate, am 
deschis-o şi m-am tras într-o parte ca să-l las să intre, apoi 


m-am îndreptat spre locul meu preferat din casă: 
frigiderul. 

- Uite care e planul, a spus Gibsie. Umblând prin 
bucătăria mea de parcă ar fi fost la el acasă - şi chiar așa 
era dacă te gândeai la timpul pe care și-l petrecea aici —, s- 
a apropiat de dulapuri şi a înșfăcat o tigaie şi un cuţit din 
sertar, înainte de a trage un scaun lângă insula din centru 
şi de a se aşeza. Şi nu vreau să aud scuze în seara asta. 

- Cine mai vine? 

- Ne întâlnim cu Hughie şi Katie acolo... A făcut o 
pauză, apoi a spus: Şi e posibil să apară şi Pierce şi Feely. 

- Vine şi vreuna dintre fetele de la școală? 

- Katie, a răspuns Gibsie pe un ton ascuțit. 

- În afară de Katie, l-am repezit eu. 

Katie era normal să vină. 

Hughie venea rareori singur. 

- Nu. Gibsie s-a încruntat la mine. De ce să mai vină 
altcineva? 

M-am uitat la el de parcă ar fi luat-o razna. 

- Pentru că mereu apare vreuna. 

- Contează dacă apare vreuna? 

- N-am chef de ele. 

- Adică n-ai chef de nebună, m-a corectat Gibsie cu o 
grimasă. 

- Nu, n-am, i-am răspuns, căutând prin frigider. N-am 
chef să dau ochii cu ea weekendul ăsta. Cu braţele pline de 
chestii pentru sendvişuri, m-am apropiat de insulă şi le- 
am aruncat pe blatul din marmură neagră. Am nevoie de 
o pauză, Gibs. 

Gibsie a clătinat din cap și s-a întins după pâine. 

- Ce s-a întâmplat? Luând un cuţit şi jambonul, a 
întrebat: Iar umblă după tine? 

- Când nu umblă după mine? am răspuns şi am tăiat 
încet o roşie. Îmi scrie și mă sună zi și noapte. 

Tot timpul. 

Încetasem să citesc mesajele Bellei cu săptămâni în 
urmă, dar tot mă scotea din minţi ori de câte ori mi se 


aprindea lumina telefonului pentru că, nouă din zece, ea 
era cea care mă suna. 

- Trebuie să fii un adevărat maestru în pat, a spus 
Gibsie gânditor, dacă umblă aşa după tine. 

- Nu asta e ideea, Gibs, am mârâit. Nu înseamnă Nu, 
prietene. 

- Poţi să-ţi schimbi numărul de telefon, a propus el. 

- Ce rost ar avea? am mormăit. Cum-necum mi-ar afla 
şi noul număr. 

- Ştiu că o tot spun ca o moară stricată, dar chiar 
trebuie să o mai spun o dată, prietene. Gibsie a uns cu unt 
două felii de pâine, le-a acoperit cu brânză, a pus deasupra 
vreo şase de felii de şuncă, apoi a unit jumătăţile de 
sendviş, pe care l-a îndesat în gură înainte de a continua: 
Nu o să înţeleg niciodată de ce ţi-ai tras-o cu fata asta. 

- M-am ţăcănit de-a binelea, am răspuns cu un aer 
tăios, concentrându-mă mult prea mult să-mi întind 
uniform untul pe felia de pâine. De asta. 

- Poţi să mai spui asta o dată, a zis Gibsie, făcându-şi 
încă un sendviş. Sânii ei mari ti-au luat minţile, a adăugat 
între îmbucături uriașe de şuncă şi brânză. Şi ce ascunde 
sub fustiță. 

- Da. Aruncând cuțitul pe blat, mi-am pus câteva felii 
de roşie pe pâine şi am adăugat câteva bucățele de pui. Ei 
bine, acum m-am trezit. Luând sendvișul, am luat o gură 
uriașă, mestecând şi înghițind înainte de a adăuga: Totul 
este limpede acum. 

- Trebuie să-ţi faci rost de o iubită, prietene, a declarat 
Gibsie. Numai aşa ţi-o scoţi pe Bella din sistem. 

- Nu vreau să-mi fac nici o iubită, am spus răspicat. 
Sunt prea ocupat ca să am iubită, Gibsie. Ştii asta. 

- Ocupat chiar și pentru micuța Shannon? a replicat cu 
un zâmbet larg. 

Mi-a tresărit inima la auzul numelui ei. 

Dumnezeule... 

- Ce ţi-am spus despre ea? m-am repezit, aruncând 
restul sendvişului în farfurie şi pierindu-mi pofta de 
mâncare. Ce naiba îţi tot zic în ultimele două luni? 


- Nu e vorba de ce spui, a replicat cu un chicotit. Ci de 
cum te porți. 

- Nu o să avem discuţia asta, am mârâit. Am spus-o de 
o mie de ori. 

- Şi n-ai decât să o mai spui o dată, a zis Gibsie, 
aruncându-mi un zâmbet ştrengăresc. Tot nu te-aş crede. 

Dumnezeule! 

- Îţi place fata, a continuat pe un ton zeflemitor. Poate 
chiar o iubeee... 

- Dacă accept să vin la Biddies, încetezi să vorbeşti 
despre asta? l-am întrebat, disperat să nu intre în modul 
Gibsie cel de toate zilele şi să mă înnebunească de cap. 
O laşi baltă? 

Prietenul meu cel mai bun a încuviințat din cap 
nerăbdător. 

- Absolut. 

- Bine. Am oftat învins şi m-am îndreptat spre ușă. Mă 
duc să fac un duş. 

- Ce om de treabă! a strigat Gibsie după mine. Eu chem 
un taxi. 

M-am întors spre el. 

- Pot să conduc eu... 

- Nu, nu poţi, m-a întrerupt Gibsie cu telefonul la 
ureche. Ne facem de cap. Amândoi. 

Cu umerii plecaţi, m-am întors şi m-am dus în camera 
mea. 

La naiba cu Gibsie! 


CAPITOLUL 30 


Ne descurcăm noi 


Shannon 


- Cum îţi mai e fața, Shan? m-a întrebat Joey când am 
intrat în bucătărie un pic după miezul nopții. 

Fl şi Aoife stăteau la masă cu două căni de cafea în față 
şi expresii îngrijorate. 

- Doamne! a mormăit el, tresărind când m-a văzut. 

- Sunt bine, Joe. M-am chinuit să-i ofer un zâmbet care 
să-l liniştească. Arată mai rău decât se simte. 

Era o minciună. 

Mă durea de nu mai ştiam de mine. 

Fiecare centimetru din corpul meu era în agonie. 

Eram vânătă din cap până în picioare. 

Din fericire, singura dovadă vizibilă de noaptea trecută 
era o mică vânătaie pe obraz. 

Restul corpului îndurase greul furiei lui. 

Noroc că era frig afară şi îmi puteam ascunde vânătăile 
cu pantaloni de trening largi şi cămăși cu mâneci lungi. 

Dar minciuna nu a părut să-l consoleze pe fratele meu. 

S-a uitat la mine, părând afectat şi învins. 

- Îmi pare atât de rău, Shan, a spus fratele meu cu un 
nod în gât, lăsându-și capul în mâini. Trebuia să fiu aici. 

Cu o seară în urmă, Joey se dusese la cinema cu Aoife şi 
mă bucurasem de asta. 

Dacă ar fi fost acasă, cineva ar fi ieşit din casa asta între 
patru scânduri. 

- Nu e vina ta, i-am spus tăios. Nimic din ce s-a 
întâmplat aseară nu e din vina ta. Ai tot dreptul să-ți vezi 
de viaţa ta, Joey. 

- Ai reuşit să-l faci pe Sean să doarmă? a întrebat Aoife, 
zâmbindu-mi tristă în timp ce, din fericire, a schimbat 


subiectul. 

- În cele din urmă. Am oftat cu năduf. Tadhg şi Ollie au 
căzut laţi. Dar Sean... Doamne, întreabă disperat de 
mama! Mi-am dat părul după urechi şi m-am rezemat de 
blatul din bucătărie. A plâns ore întregi până ce n-a mai 
putut. A plâns până când a adormit. 

- Nenorociţii, a mormăit Joey în barbă. 

- Joey, a sărit Aoife, nu zice asta! 

- Ce să nu zic, iubito? a ripostat el ca scos din sărite. 
Adevărul? Pentru că asta sunt. Doi nenorociți. 

- E mama ta, a replicat Aoife cu tristeţe. 

— Şi ea e mai rea decât el, a răspuns fratele meu. Lasă 
copiii singuri aici. Şi-a trecut o mână prin părul blond și a 
mârâit. Putea să răspundă la telefon şi să vorbească cu 
băieţii, dar nu, ca de obicei, dă bir cu fugiţii şi îşi îngroapă 
capul în nisip. 

Spre deosebire de Aoife, eu nu am tresărit la cuvintele 
fratelui meu. 

Poate că era greu de auzit, dar descriau doar purul 
adevăr. 

Iubita lui Joey era absolut extraordinară, cu o siluetă de 
invidiat, părul lung şi blond şi un chip frumos, dar în 
seara aceea părea zdruncinată. 

Aoife era îndrăgostită de fratele meu şi îmi imaginez că 
asta explica expresia ei îngrozită şi felul în care îşi plimba 
degetele peste dosul palmei lui. 

- Hai să vedem cum ne descurcăm, a spus Joey cu un 
oftat. Băgând mâna în buzunarul de la blugi, şi-a scos 
portofelul şi l-a aruncat pe masă, apoi a făcut același lucru 
cu mărunţişul din blugi. Eu nu primesc banii până joia 
viitoare, a mormăit mai mult în sinea lui, în timp ce a 
răsturnat conţinutul portofelului pe masă și a început să 
numere. Ceea ce înseamnă că avem... A făcut o pauză ca 
să aşeze una peste alta câteva monede. 87 de euro și 30 de 
cenți pentru următoarele şase zile. 

- Asta e bine, nu? a întrebat Aoife cu un optimism 
forțat. 

Joey a încuviințat din cap prudent. 


- Ar trebui să ne descurcăm cumva. 

- Ştii că te-aş ajuta dacă aş putea, am murmurat, 
simțindu-mă ca o mare povară pe umerii fratelui meu. 
Dar el nu mă lasă să-mi iau ceva de lucru... 

- Încetează! mi-a poruncit Joey. Nici să nu te gândeşti 
să-ți asumi vreo vină pentru asta, Shan! 

Dar îmi asumam. 

Mă simţeam incredibil de vinovată. 

Ceva din mine provoca toată suferința asta. 

Dacă n-aş fi fost eu, eram ferm convinsă că familia mea 
nu ar fi avut nici jumătate din problemele cu care se 
confrunta. 

Mama luase bătaie de la tata din cauza mea. 

Pentru că el mă ura pe mine. 

Eu eram problema. 

Joey a scos un oftat puternic. 

- Vezi ce e în frigider. 

Fără tragere de inimă, am făcut cum mi-a zis. 

Am ţinut uşa deschisă pentru ca Joey să vadă cu ochii 
lui. 

- Ai naibii, a mai mârâit el o dată, observând rafturile 
din frigider aproape goale. 

- Dulapurile sunt la fel, am decis să spun înainte să-mi 
ceară să le deschid şi pe ele. De obicei, mama face 
cumpărăturile sâmbăta. 

- De obicei, a spus Joey cu amărăciune. 

- N-ar pleca aşa, pur și simplu, Joe, i-am şoptit. Nu ne- 
ar lăsa niciodată fără să avem ce să mâncăm. 

- Ei bine, a făcut-o! s-a răstit el. Și nu-i nimic, Shan. Ne 
descurcăm noi. 

- Bine, am murmurat. 

Trecându-şi o mână prin păr, Joey şi-a rezemat coatele 
de masă şi a mormăit fără noimă câteva înjurături înainte 
de a spune: 

- Îl sun pe Mark mâine-dimineaţă. Are un post liber la 
sera din oraş săptămâna viitoare. O să întreb dacă are 
nevoie de un zilier. 


- În nici un caz, Joey. Nu poţi să lipseşti de la şcoală, l-a 
avertizat Aoife. Ai examenul final anul ăsta. 

- Nu, iubito, a răspuns Joey obosit. N-am cum să las 
copiii să moară de foame pentru că numai Dumnezeu ştie 
când se întoarce nemernica aia acasă. 

- Pot să te ajut cu... 

- Nu iau bani de la tine, Aoife, a întrerupt-o Joey. Deci 
te rog să nu-mi propui asta! 

- Joey, vreau să te ajut. 

- Şi te iubesc pentru asta, dar nu accept pomană de la 
prietena mea. 

— Ai idee unde este? m-a întrebat atunci Aoife. 

Evident, era disperată să-l consoleze şi nu știa cum. 

Am vrut să-i spun că nu putea s-o facă, pentru că era o 
cauză pierdută, dar mi-am ţinut gura şi am răspuns: 

- Presupun că s-a dus să-l caute. 

Un gând deprimant, dar mai mult ca sigur adevărat. 

- Hei, a zis Aoife pe un ton nervos. Nu mi-o luaţi în 
nume de rău, dar n-ar trebui oare să alertaţi autoritățile? 

Joey s-a uitat la ea de parcă i-ar fi crescut trei capete. 

Panica mi-a izbucnit în piept. 

Observându-ne reacţiile, Aoife s-a făcut roşie. 

- Nu poate să vă facă asta la nesfârşit, a explicat ea la 
repezeală. Şi amândoi sunteți singuri aici, având grijă de 
trei copii mici... Nu este corect sau drept pentru nici unul 
dintre voi. 

- Nu, nu e corect sau drept pentru noi, a răbufnit Joey. 
Dar eu şi Shannon am mai trecut prin asta şi nu mai 
ajungem în aceeași situaţie nici în ruptul capului. 

- Joey! am rostit eu printre dinţi, clătinând din cap. 

- Uită-te la noi, Shan, a oftat el. Îşi dă seama cât de 
amărâţi suntem. 

Ştiam, dar am continuat să clatin din cap. 

Ignorându-mi protestele nerostite, Joey şi-a dat drumul 
la limbă, dezvăluind cea mai mare frică pe care o aveam, 
cea despre care nu vorbeam mai niciodată. 

- Când eram mici. Înainte să se nască băieţii - când 
eram doar eu, Darren şi Shannon -—, am fost în plasament 


şase luni. 

Ochii lui Aoife s-au făcut mari, iar eu mi-am înăbuşit 
un geamăi. 

- Nu mi-ai povestit asta niciodată. 

- Nu prea vorbesc despre asta, iubito, a răspuns el 
ursuz. În plus, aveam doar şase ani pe atunci. Și-a înclinat 
capul spre mine şi a zis: Shan avea doar trei. Mama ne-a 
dat de bunăvoie în plasament, a zis că era prea bolnavă ca 
să mai aibă grijă de noi atunci. Ne-a lăsat acolo şi a plecat. 
Eu şi Shannon am avut noroc. Am ajuns amândoi la o 
familie drăguță. Cu un oftat adânc, a adăugat: Darren avea 
11 ani şi nu a fost atât de norocos. 

Ochii mi s-au umplut de lacrimi pentru că ştiam ce 
urma să spună Joey. 

- Joe, te rog, nu! l-am implorat. 

- A fost trimis la un centru de plasament unde i s-au 
întâmplat lucruri, a zis Joey cu un nod în gât. Lucruri care 
n-ar trebui să li se întâmple copiilor. 

Aoife şi-a dus o mână la gură. 

- Vrei să spui... 

Joey a încuviințat din cap cu un aer sever. 

Ochii ei s-au umplut de lacrimi. 

- Oh, iubitule! 

- Nu, a şoptit el, clătinând din cap. Nu mi s-a întâmplat 
mie. 

- Ştiu, a spus Aoife cu un glas înăbuşit, întinzând mâna. 
Doar că... e îngrozitor. 

- În orice caz, după ce sănătatea mamei s-a 
îmbunătăţit, ea s-a dus în instanță şi a reuşit să ne 
recupereze, s-a grăbit el să adauge. În instanţă s-a aflat tot 
ce se întâmplase în centrul ăla de plasament şi, pentru că 
ea renunțase la noi de bunăvoie din cauza „problemelor 
de sănătate“, a obţinut custodia înapoi. Joey a privit lung 
mâinile lor împreunate, înainte de a continua: Darren nu 
şi-a mai revenit niciodată. Și nici tata. Cu un oftat obosit, a 
adăugat: De fapt, nu a fost un tip chiar atât de rău până 
atunci. Dar, după ce s-a aflat totul despre Darren, bătrânul 
şi-a pierdut minţile. Nu a mai reușit să treacă peste asta şi 


s-a refugiat în băutură. I-a intrat ideea asta ridicolă în cap, 
că tot ce i s-a întâmplat lui Darren l-a transformat cumva. 
Joey a clătinat din cap şi a răsuflat frustrat. Dacă ar fi fost 
măcar un pic atent la noi în copilărie, ar fi ştiut că nu era 
aşa. 

- Nu ştiu ce să zic, a şoptit Aoife, mutându-şi privirea 
de la mine la Joey. 

- Nu este corect ce se întâmplă în casa asta, dar e mai 
bine decât ce se petrece în unele dintre centrele alea, a zis 
Joey. Nici gând să-mi las sora şi fraţii să se ducă la casa de 
copii, iubito. Nici gând! Măcar aici suntem împreună şi 
pot să le ofer o oarecare siguranță. 

- Aveţi pe cine suna? a întrebat ea cu ochii întunecaţi de 
grijă. Vreo rudă sau vreun prieten de familie? 

- Bona are 81 de ani, am şoptit eu, ştergându-mi 
lacrimile. E prea bătrână şi fragilă ca să... 

- Eu şi Shannon ne avem unul pe altul, m-a întrerupt 
Joey, arătând cu un deget între noi. Şi atât. 

- Acum nu mai este aşa, i-a spus Aoife fratelui meu. Mă 
aveţi şi pe mine. Întinzându-se peste masă, i-a acoperit 
mâna cu a ei şi a schițat un zâmbet. Cu toții. 

Umerii lui Joey s-au aplecat în față când ea a dat să 
ridice mâna, iar el a apăsat un sărut pe degetele ei. 

- Doamne, te iubesc! i-a spus el cu o voce scăzută şi 
mâhnită. 

Eu m-am întors pentru că îmi era prea greu să mă uit. 

O iubeam pe Aoife Molloy. 

O iubeam ca pe o soră. 

Dar îi purtam şi pică. 

Pentru că ştiam exact cât de atrăgătoare erau iubirea 
necondiționată, afecțiunea şi siguranța pentru un om ca 
Joey. 

Și pentru mine era la fel. 

Și pentru că ştiam, înăuntrul meu, cum avea să se 
termine povestea asta. 

Joey primea de la ea o formă de iubire pe care şi-o 
refuzase toată viața. 


Și dacă fata asta sărea în gol, era în stare să sară şi el 
după ea. 

Nu aveam cum să-l condamn. 

Dacă aş fi avut şansa, aş fi sărit şi eu. 

Dar îmi era greu ştiind că timpul pe care fratele meu îl 
mai avea de petrecut în casa asta se apropia de sfârşit. 

O simţeam cu toată fiinţa mea. 

Tata avea să se întoarcă. 

Se întorcea mereu. 

Și, sincer, chiar nu-l vedeam pe fratele meu rămânând 
aici după asta. 

Suferise optsprezece ani de pe urma bătăilor şi 
abuzurilor. 

Nu eram convinsă că avea să mai accepte situaţia. 

- Bine! Aoife a bătut din palme şi s-a ridicat. Trăgându- 
şi nasul, şi-a şters lacrimile de pe obraji şi s-a chinuit să 
schițeze un zâmbet larg. Mor de foame şi ştiu că şi voi la 
fel. Aşa că mă duc să iau ceva de mâncare, eu fac cinste. 

Joey a clătinat din cap. 

- Aoife, ţi-am spus... 

- Eu fac cinste, iubitule, l-a întrerupt ea, aruncându-i o 
privire severă fratelui meu. Deci vii cu mine? 

- Da, vin, a mormăit Joey, ridicându-se în picioare. Nu 
te las să conduci singură prin oraş în toiul nopții. 

- Te descurci, Shan? a întrebat Aoife cu un zâmbet trist. 

Eu am încuviințat din cap. 

- Mă descurc. 

- Ce-ai vrea să mănânci? 

- Nimic, mulțumesc, am răspuns, chinuindu-mă să 
casc. Mă duc la culcare. 

- Nu-mi spune că eşti la fel de încăpăţânată ca fratele 
tău şi nu accepţi o afurisită de pungă de chipsuri! Aoife s-a 
încruntat. Eşti prea slăbuță, scumpa mea, a adăugat ea, 
îngrijorarea licărindu-i din nou în ochi. Trebuie să mai 
punem cărniță pe noi. 

Am zâmbit când i-am văzut expresia emoţionată. 

- Serios, sunt prea obosită ca să mai mănânc. 

- Eşti sigură? 


Ea nu părea convinsă. 

- Da. 

- Nu lipsim mult, Shan, a strigat Joey peste umăr în 
timp ce a condus-o pe Aoife afară din bucătărie. 

- Nu vă grăbiţi, am strigat înapoi. Băieţii sunt bine, iar 
eu mă bag în pat. 

Am aşteptat până ce am auzit cheia în broască înainte 
de a mă duce încet la mine în cameră. 

Strecurându-mă în dormitorul meu, nu m-am mai 
obosit să aprind lumina. 

Nu minţisem când am spus că eram obosită. 

Urcându-mă în pat, m-am băgat sub pătură şi m-am 
strâns ghem, ştiind că în seara aia aveam să dorm mai bine 
decât în ultimele - multe - luni acum, când părinţii mei 
plecaseră. 

Aşa de dată peste cap era viața mea. 


CAPITOLUL 31 


Ticăloase și miros de burger 
Johnny 


În clipa în care am păşit în Biddies, am ştiut că făcusem 
o greşeală teribilă. 

Ba nu: în clipa în care l-am lăsat pe Gibsie să deschidă 
sticla de whisky a tatei, am ştiut că făcusem o greșeală 
teribilă. 

După duş, încercasem să-l conving să bem câteva 
pahare la mine ca să nu mai ieşim în oraș, dar whiskyul 
mă făcuse maleabil. 

Mă transformase într-un fraier amabil. 

Și tocmai aşa reuşise Gibsie să mă convingă să ies din 
dispoziţia proastă, să-mi pun ceea ce el numea tricoul de 
tăvăleală şi să ajung pe scaunul pasagerului din mașina lui. 

„Trebuia să-mi dau seama când am văzut că nu bea cot 
la cot cu mine.“ 

„Ticălosul!“ 

Îmi dăduse să beau pahar după pahar de Jameson. Ăsta 
era motivul pentru care stăteam în prag la Biddies, la un 
pas să fiu beat mort, şi îmi doream să fiu oriunde 
altundeva, mai puţin în barul ăsta afurisit. 

Nu doar pentru că jumătate din fetele din anul şase erau 
aici. 

Dar la fel era Bella. 

În momentul în care ne-a observat, Bella l-a apucat cu 
gesturi agitate pe Cormac şi şi-a lipit fața de a lui. 

Orice urmă de entuziasm aş mai fi avut pentru seara 
aceea, gândindu-mă că avea să fie ceva distracţie, a zburat 
pe fereastră când am văzut-o. 

Nu atât de mult pentru că își făcea de cap cu Cormac în 
fața mea, deşi nici asta nu m-a ajutat prea mult, ci pentru 


că încă eram plin de furie după felul în care se purtase la 
şcoală cu o zi în urmă. 

Nu-mi doream decât să plece. 

Să plece şi să mă lase în pace. 

Cu toată sinceritatea, nu credeam că ceream prea mult. 

- Ignoră-i, a murmurat Gibsie la urechea mea. 

- Cam greu, dacă avem în vedere toate lucrurile, am 
ripostat, făcând un semn spre locul în care, la mai puţin de 
trei metri distanţă, fosta mea orice ar fi fost ea îl înghiţea 
de viu pe cel care îmi era aripă de trei sferturi. 

Am simţit numaidecât cum creierul mi se reactiva şi 
începeam să mă trezesc pentru că ştiam întocmai cât de 
periculoasă era fata asta şi, la naiba, trebuia să fiu cu 
simţurile în alertă ca să mă apăr. 

- De înțeles, a spus Gibs înțelegător. Măcar ştii că 
spectacolul este pentru tine. 

- Nu vreau să fie pentru mine. Vreau ca ea să se ducă 
naibii, am mârâit, înăbușindu-mi un fior la vederea lor. Te 
rog, spune-mi că eu n-am fost niciodată aşa cu ea! 

- Ei bine, nu ştiu cum aţi fost în spatele portierelor 
închise ale mașinii, a răspuns Gibs. Dar nu te-ai făcut 
niciodată de râs aşa în public. 

- Slavă Cerului! am mormăit. 

- Hai, Johnny! Apucându-mă cu o mână de umăr, 
Gibsie m-a îndreptat spre masa la care stăteam de obicei. 
Ia loc! Mă duc să iau nişte halbe de bere. 

- Vodcă, Gibs, am rectificat eu, ştiind că aveam nevoie 
de ceva mult mai tare decât berea ca să trec cu bine de 
seara aia. O vodcă dublă, Red Bull... şi o grămadă de 
shoturi. 

La naiba cu ideea de a rămâne treaz! 

Voiam să mă fac mangă. 

Gibsie putea să aibă grijă de mine măcar o dată. 

- Se face, amice! a chicotit Gibsie înainte de a dispărea 
în mulțime. 

Ignorând masa fetelor de la şcoală, care se aşezaseră 
chiar lângă masa noastră, la care stăteau Bella şi Cormac, 
m-am prăbuşit lângă Hughie şi prietena lui, Katie Wilmot. 


- Hughie, am mormăit în semn de salut. 

Am privit lung sticla de 7up cu un pai pe care o 
strângea în mână iubita lui Hughie şi am ţuguiat buzele. 

- Toate bune, Cap? a întrebat Hughie cu un zâmbet 
nonşalant. Cum a fost antrenamentul? 

Mi-am mormăit răspunsul, prea îndurerat şi stingherit 
ca să mai mint. 

De rahat. 

Totul era de rahat. 

Lumea mea se ducea dracului. 

Iar spectacolul din seara aia era cireaşa de pe tort. 

- Feely vine în seara asta? 

Hughie a clătinat din cap. 

- Nu, prietene. A intervenit ceva. 

- Nu mă surprinde cu nimic, am răspuns în cunoştinţă 
de cauză. 

- Mie-mi spui, a zis Hughie cu un oftat obosit. 

Patrick era mut ca un peşte şi, deși eram prieteni la 
cataramă de şapte ani, nu ştiam prea multe despre el, în 
afară de faptul că era evaziv, tăcut şi avea tendinţa să dea 
înapoi în ultimul moment. 

După ce m-am salutat cu Hughie, mi-am aplecat uşor 
capul spre roşcata drăguță de lângă el. 

- Katie. 

- Bună, Johnny, a zis Katie cu un zâmbet timid în timp 
ce s-a cuibărit sub braţul lui Hughie. 

„Nu e de mirare că te cuibăreşti acolo“, m-am gândit. 

Și eu m-aș fi cuibări dacă aş fi fost o fată timidă, de 16 
ani, supusă gurilor spurcate de la cealaltă masă. 

Katie era prea mică pentru a fi într-un bar, cu toții 
eram, dar bravo prietenului meu pentru că avea decenţa să 
nu o îndoape cu băutură! 

Nu că l-aş fi crezut vreodată în stare să facă asta. 

Dintr-un motiv necunoscut, Hughie era obsedat de 
micuța roșcată pe care o ţinea în brațe. 

Fusese obsedat de când intrase pe uşile de la Tommen 
ca boboc în primul an. 


Eram în anul doi când Hughie a dat cărțile pe faţă cu 
Katie Wilmot. 

În acel moment, eu — împreună cu toți ceilalți prieteni 
şi colegi de echipă - am crezut că Hughie a luat-o razna şi 
i-am zis de nenumărate ori ce credeam. 

Dar acum, când aveam vârsta şi experienţa de partea 
mea, trebuia să recunosc că situaţia lui mi se părea mult 
mai atrăgătoare decât a mea. 

Devotamentul trebuia să se simtă mai bine decât 
senzaţia de a fi folosit. 

- Arăţi minunat în seara asta, Katie, i-am spus, pentru 
că era adevărul, iar ea era nesigură. 

Ştiam asta pentru că iubitul ei îmi făcea adesea 
mărturisiri despre relaţia lor. 

Probabil ştiam mult mai multe despre relaţia lor decât i- 
ar fi plăcut lui Katie, dar aveam de gând să iau toate 
detaliile astea în mormânt cu mine. 

Katie a zâmbit sfioasă şi s-a cuibărit mai aproape de 
Hughie. 

- Mulţumesc. 

Hughie mi-a aruncat o privire recunoscătoare. 

Nu trebuia să-mi mulțumească pentru nimic. 

Iubita lui era frumoasă. 

Gibsie a ocolit masa câteva clipe mai târziu, 
distrăgându-mi atenţia cu o tavă plină cu pahare. 

- Până la fund, Cap, a anunţat el, trântind tava în fața 
mea. 

- Noroc! 

Fără să mă mai obosesc să întreb ce aveam în seara aia, 
ştiind că puteam să beau și benzină în starea în care eram, 
am luat două shoturi de pe tavă şi le-am dat pe gât. 

Şi apoi, ca să fiu sigur, am mai băut patru shoturi 
înainte să trec la vodcă şi Red Bull. 

Aveam nevoie de asta pentru că spectacolul de la masa 
alăturată nu era deloc distractiv. 

Din locul meu, o vedeam perfect pe Bella călare pe 
Cormac. 


El avea mâinile sub fusta ei, iar picioarele ei erau 
înfăşurate în jurul taliei lui. 

Ar fi putut la fel de bine să fie dezbrăcaţi şi să şi-o tragă, 
atât era de evident. 

Rezemându-se de scaunul din fața mea, Gibs, din 
fericire, mi-a blocat vederea. 

- Eu sunt mai drăguţ de privit, a anunţat și mi-a făcut 
cu ochiul, apoi a continuat să dea pe gât shot după shot de 
parcă se termina băutura de pe pământ. 

Puteam oricând să mă bazez pe nemernicul ăsta. 

Pe ploaie, grindină sau zăpadă, Gibsie îmi ţinea spatele. 

Era o idee liniştitoare. 

- Ryan e un clovn, a spus cu voce tare Hughie, citindu- 
mi gândurile. Ea face asta intenționat ca să te scoată din 
sărite, iar el o lasă să-l folosească. 

- Ai avut noroc că ai scăpat, Johnny, a încuviințat Katie 
cu un zâmbet compătimitor. 

Am ridicat din umeri şi m-am întins spre alt shot. 

- N-are decât să facă tot ce vrea. Ducând paharul la 
gură, am dat băutura pe gât şi am înghițit repede. 
Amândoi pot să facă asta. 

Vorbeam serios. 

Nu o voiam înapoi. 

Nu m-aş mai fi întors niciodată la ea. 

Dar nu însemna că era un lucru ușor de privit. 

Pentru că nu era. 

Era un atac intenționat şi durea. 

Mai ales pentru că Cormac era părtaş la povestea asta. 

- Da, dar să te freci aşa de faţă cu toată lumea e 
dezgustător, a replicat Katie, încruntându-se spre cei doi. 
Dacă era invers, iar tu făceai asta cu una dintre prietenele 
Bellei chiar în faţa ei, o lua razna. 

— Adevărat, au încuviinţat Gibst şi Hughie la unison. 

În următoarele două ore, i-am ignorat pe Bella şi 
Cormac, concentrându-mi atenţia asupra prietenilor mei 
şi a trupei care cânta live în colţul barului. 

Am încercat să mă relaxez şi să-mi dau frâu liber 
participând la discuţie, dând gata băutură după băutură, 


dar nu mi-a fost uşor. 

Eram prea stresat. 

Când nu încercam cu bună ştiinţă să-i evit pe Bella şi pe 
Cormac, mintea îmi rătăcea la grijile supărătoare la care 
mă străduiam atât de mult să nu mă gândesc. 

Sănătatea mea. 

Problema era că alcoolul care îmi curgea prin vene mă 


împiedica să-mi blochez fricile. 

Dacă nu reuşeam să mă adun? 

Dacă trupul meu nu se vindeca? 

Ce naiba făceam cu viaţa mea? 

Toate speranţele pe care mi le făcusem vreodată se 
concentraseră exclusiv asupra a ce însemna cariera în 
rugby. 

În clipa aceea, totul părea să se ducă de râpă, iar eu 
eram incapabil să schimb cumva situația. 

Cu alte cuvinte, eram absolut neputincios şi terminat pe 
viaţă. 

- Bine, oameni buni, următoarea melodie este de la 
Reckless Kelly, a anunţat solistul la microfon, 
distrăgându-mi atenţia de la gândurile mele de om beat. A 
bătut în chitară şi a adăugat: Wicked Twisted Road. 

Aplecându-mă în față, mi-am pus coatele pe masă şi m- 
am străduit să aud versurile în hărmălaia aia. 

Un vers şi am fost cucerit. 

Indiferent cât de beat eram, ştiam că trebuia să-mi 
amintesc cântecul ăsta. 

Trebuia să îl aud din nou. 

Cuvintele parcă treceau prin mine. 

Le simțeam apăsat şi adânc înăuntrul meu, fiecare 
cuvânt din fiecare vers trezind în mine ceva aprig. 

Deloc surprinzător, dar absolut dubios, chipul lui 
Shannon mi-a zburat prin minte în timp ce versurile se 
strecurau alene în creierul meu. 

„Shannon cu ochii singuratici.“ 

„O viaţă întreagă străduindu-te să faci ce e mai bine.“ 

„Frica de a nu fi suficient de bun.“ 

„Şi senzaţia constantă de groază din pieptul meu.“ 


Scoţându-mi telefonul din buzunar, am scris repede un 
mesaj, sperând că tastam corect numele cântecului, lăsând 
mesajul în ciorne. 

Cu telefonul în mâini, m-am gândit ce aş fi făcut dacă 
aveam numărul de telefon al lui Shannon. 

Bine că nu îl aveam. 

Niciodată în viață nu fusesem atât de beat încât să mă 
apuc să scriu mesaje, dar acum ardeam de dorinţă să o 
sun. 

Ar fi răspuns? 

Şi, dacă da, ce i-aş fi spus? 

Ar fi vorbit cu mine? 

La naiba, voiam să îi aud vocea la celălalt capăt al 
firului! 

„Fata asta e diferită“, a început să fredoneze creierul 
meu prost. „E o fată de pus la rană.“ 

Voiam să mă întorc în camera mea, cu telefonul lipit de 
ureche, ascultând cum se împleticea în cuvinte în timp ce 
îmi povestea fiecare gând. 

Voiam să fiu din nou aici cu ea, uitându-mă cum roşea, 
cum zâmbea şi se uita la mine printre genele lungi şi dese. 

Îmi doream să stau cu ea în sala de cinema cufundată în 
întuneric, fără a acorda vreo atenţie filmului, în timp ce îi 
aruncam priviri furişe, şi să ard când îi surprindeam ochii 
îndreptaţi spre mine. 

O voiam doar pe ea. 

Un gând nebunesc plutea fără încetare în creierul meu: 
„Ai putea să o iubeşti pe fata asta din toată inima dacă ți- 
ai da voie“. 

Un cot ascuțit în coaste m-a făcut să ridic brusc capul. 

- Ce naiba? Mi-am îndreptat privirea spre Hughie, 
enervat să fiu scos din refugiul meu de fericire. Pentru ce 
naiba a fost asta? 

- Avem companie, a mormăit el, înclinând capul. 

- Doamne, iar începe, a mormăit Katie în şoaptă. 

Cu ochii împăienjeniţi, i-am urmat mişcarea, privirea 
mea aterizând pe Cormac Ryan chiar când acesta a făcut 
ocolul mesei noastre, cu fața roşie şi cu ruj pe gură. 


Foarte aproape în urma lui, venea o Bella cu un aer 
înfumurat. 

- Toate bune, băieți? a întrebat Cormac, băgând mâinile 
în buzunare. Cum merge treaba? 

Rezemat de scaun, le-am aruncat amândurora o privire 
nepăsătoare. 

Hughie a încuviinţat scurt din cap spre Cormac, dar nu 
a făcut nici o mişcare ca să intre în discuţii de 
complezenţă cu el. 

Katie nici nu s-a uitat la el. 

Gibsie chiar se uita la el, o expresie ucigaşă înlocuind 
zâmbetul lui de obicei pieziş. 

- Johnny. Privirea prudentă a lui Cormac s-a oprit 
asupra mea. Putem să discutam ceva, prietene? 

Pe îndelete, m-am uitat la el din cap până în picioare, 
înainte de a spune: 

- Dacă despre asta vrei să-mi vorbeşti - am făcut semn 
spre Bella, care stătea în spatele lui cu un zâmbet superior 
pe față —, atunci nu e nevoie. Faptele tale au vorbit de la 
sine în seara asta. 

- Ascultă, Johnny, nu vreau probleme, a continuat 
Cormac, trecându-şi frustrat o mână prin părul negru. 
Voiam doar să lămurim lucrurile şi să mă asigur că nu 
există resentimente între noi. Ridicând din umeri, a 
adăugat: Trebuie să jucăm împreună şi nu vreau să existe 
duşmănie între noi. 

- Trebuia să vorbeşti cu mine despre asta cu luni în 
urmă, am răspuns pe un ton indiferent. Şi, din moment ce 
jucam împreună când ai decis să mă tragi în piept, mi-e 
greu să cred. 

- N-a fost așa, prietene, a răspuns Cormac fâstâcit. 
Credeam că v-aţi despărţit în momentul ăla. 

- Sincer nu-mi pasă, i-am spus. În ceea ce mă priveşte, 
ea e problema ta acum. 

- Johnny, hai... 

- Acum ia-o din loc! l-am întrerupt, făcându-i semn cu 
mâna. Şi mult noroc cu asta... I-am aruncat Bellei o 
privire nimicitoare. Pentru că vei avea nevoie. 


- Cu asta? a scuipat Bella scârbită. Despre cine naiba 
crezi că vorbeşti, Johnny Kavanagh? 

- Vorbesc despre tine, i-am răspuns cu un surâs 
disprețuitor. Şi mă întreb ce naiba m-o fi posedat să mi-o 
bag în ceva al naibii de otrăvitor. 

Un cor de chicoteli a izbucnit la masa de lângă noi. 

Gibsie a râs zgomotos. 

La fel Hughie şi Katie. 

M-aş fi simţit prost pentru comentariul făcut, dar 
alcoolul care mi se învolbura prin vene părea să mă facă să 
muşc din adevăr. 

- Fi bine, tu ai fost un nemernic! a urlat Bella la mine. 
Şi nu o să te mai ating niciodată. 

- Slavă Cerului! am continuat eu pe un ton sarcastic. E 
cea mai bună veste pe care am auzit-o anul ăsta. 

- Hei, nu vorbi așa! m-a avertizat Cormac, așezându-se 
protector în faţa ei. Bella este iubita mea acum şi nu o să-ţi 
permit să vorbeşti aşa cu ea. 

Mi-am arcuit o sprânceană. 

- Iubita ta? 

- Aşa e, a şuierat Bella printre dinţi, cu un zâmbet 
dispreţuitor. Sunt iubita lui. 

- Ah, Doamne! Mi-am trecut o mână pe față şi am 
gemut. Aproape că îmi pare rău pentru tine, Ryan, pentru 
că e clar că n-ai idee cu cine te pui. 

- Ştiu exact cine eşti, Kavanagh, a mârâit el. Ştiu totul 
despre tine. 

- Nu vorbesc de mine, idiotule, am mormăit. Ci de ea! 

Cormac s-a uitat încruntat la mine, fața colorându-i-se 
într-un roşu aprins. 

- Ce vrea să însemne asta? 

- Înseamnă să fii cu ochii pe colegii tăi, prietene, am 
răspuns. Pentru că fata asta nu e material de iubită. 

Fl a făcut ochii mici. 

- Hai afară să-mi spui asta în faţă! 

- 'Ţi-o spun chiar aici, am ripostat caustic. Tot în faţă. 

- Cu o masă în faţa ta și prietenii tăi lângă tine, a zis el 
în zeflemea. Mare şmecher eşti. Vino afară şi vorbeşte-mi 


despre ea în faţă! 

- Nu, a răspuns Gibsie în locul meu, întinzându-se 
după alt pahar. Asta nu o să se întâmple. Așa că vezi-ţi de 
treaba ta, trădătorule, pentru că nu mușcă din momeala ta. 

- Nu-ţi băga nasul unde nu-ţi fierbe oala, Gibs. Cormac 
s-a uitat urât la el. Nu vorbeam cu tine. 

- Poate că nu, a răspuns Gibs, dând pe gât băutura din 
pahar. Dar eu sunt foarte sigur că vorbesc cu tine. 
Împingându-şi scaunul în spate, s-a ridicat în picioare şi s- 
a îndreptat spre Cormac. Acum mişcă-ţi fundul de aici şi 
du-ți iubiţica înapoi în gaura din care aţi ieşit amândoi. 

— Altfel ce o să faci? a mârâit Cormac, apăsându-şi 
fruntea pe a lui Gibsie. 

Mişcare neinspirată din partea lui Ryan. 

- Deasupra capului meu nu atârnă nici un contract, 
cum e în cazul lui, nemernicule, a spus Gibsie clocotind de 
mânie, îndepărtându-se de fruntea lui. Eu n-am nici o 
problemă să intervin în numele lui Kav şi să te bat până ce 
îţi sună apa în cap. 

La 1,82 metri, cei doi băieți aveau aceeași înălțime, dar 
Gibsie îl depăşea pe Cormac cu peste zece kilograme 
pentru că pe teren Cormac era un alergător priceput, iar 
Gibs era ca un taur în plină forță. 

- Oh, pentru numele lui Dumnezeu! a gemut Hughie, 
exprimându-mi gândurile cu voce tare. Trebuia să forțeze 
nota. 

- Da, a fost de acord Katie cu un aer serios. Fără doar şi 
poate. 

Gibsie era un tip echilibrat, dar, după câteva pahare şi 
un motiv pentru care să lupte, se arunca în ring fără alte 
gânduri. 

- Eu n-am nici o problemă cu tine, Gibsie, a izbucnit 
Cormac. Problema mea e cu Kavanagh. 

- Ce păcat, pentru că eu am o mare problemă cu tine, a 
mârâit Gibsie. Cine dracului crezi că ești să vii aici cu ea, 
încercând să faci o scenă? 

- Încercam să lămuresc lucrurile! a urlat Cormac, cu 
maxilarul încleştat. 


- Nu, încercai să-l scoţi din sărite, l-a corectat Gibsie, 
arătându-și colții. Încercai să-i strici sezonul. L-a împins 
pe Cormac cât colo şi a venit mai aproape de el când 
acesta s-a dat înapoi cu paşi împleticiţi. Pentru că eşti un 
ticălos gelos, iar Academia nu te vrea. 

- Dacă mă mai împingi o dată, îți rup picioarele, a 
mârâit Cormac, împingându-l pe Gibsie la rândul lui. 

Nestingherit de ameninţare, Gibsie a continuat să se 
dezlănţuie. 

- Tu şi ticăloasa aia încercaţi să-i faceţi rău pentru că el 
nu o vrea și tu nu te descurci să faci asta acolo unde 
contează. Lipindu-şi fruntea de a lui Cormac, a şuierat: Pe 
teren! 

- Nu vrem probleme în seara asta, băieţi! a strigat 
barmaniţa prin mulțime. Calmaţi-vă! 

- Probleme? Gibsie a râs fără umor, apoi şi-a înfipt 
pumnul direct în maxilarul lui Cormac. O să-i sparg capul 
nenorocitului! a răcnit el, continuând să-l lovească cu 
pumnii. 

Fetele din jurul nostru au izbucnit în ţipete ascuţite 
când cei doi băieți au aterizat pe o masă din apropiere, 
făcând ca scaune şi pahare să se zdrobească de podea. 

Am sărit de pe scaun şi m-am apropiat de prietenul 
meu în câteva secunde. 

- Gibs! am urlat, trăgându-l de pe Cormac, care lovea la 
rândul lui. Încetează, prietene, i-am poruncit pe un ton 
scăzut în timp ce l-am apucat de umăr și l-am tras spre 
mine. Asta nu e lupta ta. 

- Ba cum să nu fie, a mârâit el, avântându-se cu atât de 
multă înverșunare în față încât a trebuit să-mi dublez 
eforturile ca să-l ţin la distanţă. Eşti prietenul meu cel mai 
bun şi ticălosul ăsta îşi bate joc de tine de luni întregi! 

- Lasă-l în treaba lui, i-am răspuns calm, atrăgând 
privirea lui Hughie şi făcându-i semn să vină repede. Mie 
nu-mi pasă şi nici ţie nu trebuie să-ţi pese. 

- Oh, ba îmi pasă, a mârâit Gibsie cu ochii aţintiţi 
asupra lui Cormac. 


- Ia-l pe nebunul ăsta de pe mine sau îl omor cu mâna 
mea! a urlat Cormac furios, ştergându-şi o dâră de sânge 
de la gură. Eşti nebun de legat, Gerard Gibson! 

- Nu o să faci nimic, am mârâit, uitându-mă încruntat 
la Cormac în timp ce am luat o poziţie protectoare în fața 
lui Gibsie. 

Bella, care ţipase tare de pe margine, a decis că era 
momentul perfect să se strecoare pe lângă mine şi să apară 
în fața lui Gibsie. 

- Nemernicule! a țipat ea, plesnindu-l peste faţă. Să nu 
îndrăzneşti să-l atingi! 

- Pleacă din faţa lui, am avertizat-o, împingându-mi în 
spate cel mai bun prieten. Acum. 

- Sau ce? a șuierat ea, plesnindu-mă şi pe mine. O să-ţi 
pui câinele de pază și pe mine? 

- "Ţi-a plăcut? am întrebat-o eu, clocotind de mânie, 
fără să clipesc măcar. Pentru că doar aşa o să mai apuci să 
pui vreodată mâna pe mine. 

Ea s-a dat înapoi şi m-a plesnit din nou. 

Am râs în faţa ei. 

- Continuă! Dă-i mai departe! Plesnește-mă toată 
noaptea! Nimic nu o să se schimbe. 

- Încetează! a poruncit Cormac, împingând-o în spatele 
lui. Nu-l lovi! 

- O merită, ţipă ea. 

- Pentru că nu te vreau? M-am dat înapoi şi am 
izbucnit în râs. Da, pentru că aşa e viaţa. 

- Nu mă faceţi să chem poliţia! a ţipat femeia mai în 
vârstă din spatele barului. Ticăloşi mici ce sunteţi! 

- Nu e nevoie de asta, Mags, a anunţat Hughie, 
chinuindu-se să prindă cu mâna pumnul lui Gibsie. 

- Scoate-l de aici, i-am ordonat, târându-l iarăşi pe 
Gibsie în spate. 

- La tine acasă? a întrebat Hughie. 

- Oriunde. Exasperat, mi-am trecut o mână prin păr. 
Numai să fie în siguranţă. 

Hughie a încuviinţat din cap şi s-a întors spre Gibsie. 


- Hai să mergem, Rocky Balboa! a spus el cu o urmă de 
veselie în glas. Înainte să ne arunci pe toți în celulă peste 
noapte. 

- El a cerut-o, a spus Gibsie. Rahatul cu ochi. 

- Ştiu, prietene, a continuat Hughie. Hai! 

Înfășurându-și braţele în jurul lui Gibsie, l-a scos cu 
forța din bar. 

- Vii, Johnny? a întrebat Katie, aruncând o privire 
agitată între mine şi Cormac. 

- Mă descurc, i-am spus şi mi-am îndreptat atenţia spre 
Cormac. 

- Eşti sigur? a insistat Katie. Ar trebui să vii cu noi... 

- Ia-o înainte, Katie, i-am zis, întorcându-mă ca să-i 
întâlnesc privirea. Vin singur spre casă. 

- Dacă ești sigur... 

- Sunt. 

Am aşteptat până când Katie i-a urmat pe Hughie şi 
Gibsie afară din bar, înainte de a-mi îndrepta atenţia 
înapoi spre Cormac. 

- Vrei să vorbeşti cu mine? am mârâit, făcând semn 
spre uşă. Atunci să mergem! 

Fără să mai aştept un răspuns, mi-am croit drum spre 
ieşire prin barul aglomerat, fiind recompensat cu mai 
multe bătăi pe umeri şi remarci de genul „Tare partida, 
Johnny!“ şi „Abia aştept să te văd în verde în iunie“, în 
timp ce mă chinuiam din răsputeri să merg în linie 
dreaptă. 

„Mă îndoiesc“, m-am gândit. „Mă îndoiesc foarte tare.“ 

Când am ajuns la uşa pubului şi am ieşit în stradă, m- 
am simțit uşurat să nu îi găsesc pe băieţi aşteptându-mă 
afară. 

Câteva minute mai târziu, s-a deschis uşa şi a ieşit 
Cormac. 

- Nu ea! am urlat eu, arătând cu degetul spre Bella, care 
ieşise după el. Ea să stea departe de mine. 

- Este o ţară liberă, a ripostat Bella, privindu-mă cu 
ochi mânioşi. Pot să merg unde am chef. 


- Ori pleacă ea, ori plec eu, am mârâit, adresându-mă 
lui Cormac. Tu decizi. 

Bella a dat să deschidă gura ca să mai spună ceva - plin 
de dușmănie, fără îndoială —, dar Cormac a vorbit primul: 

- Întoarce-te înăuntru, i-a spus el. Vin şi eu imediat. 

- Dar eu... 

- Trebuie să vorbesc cu el, a zis apăsat Cormac. 
Întoarce-te înăuntru! 

Cu mare reticenţă, Bella a intrat înapoi în bar, lăsându- 
mă singur pe stradă cu Cormac. 

- Bun, a mârâit el, rotind din umeri. Hai să-i dăm 
drumul, Kavanagh! 

Mi-am arcuit o sprânceană, amuzat de poziţia de luptă 
pe care o luase Ryan. 

Dacă avea impresia că urma să-mi dau foc la carieră 
pentru un pumn pentru Bella, se înșela amarnic. 

Pentru Shannon, absolut, dar pentru Bella? Nici o 
şansă. 

- Lasă-ţi pumnii deoparte, ameţitule, am urlat. N-am de 
gând să te ating. 

El m-a privit câteva clipe cu ochii plini de neîncredere, 
fără îndoială, așteptând să sar la bătaie. 

Era aproape nostim. 

Aproape. 

- Crezi sau nu, Johnny, a frânt în cele din urmă 
tensiunea, chiar încercam să lămuresc lucrurile între noi. 

- Când suntem amândoi beţi? 

- Ai dreptate, a recunoscut el. Dar n-am vrut să se 
întâmple asta. 

- N-ai vrut să se întâmple ce, mai exact? am întrebat, 
sprijinindu-mi umărul de peretele barului ca să-mi păstrez 
echilibrul. Nu ai vrut să mă înjunghii pe la spate sau nu ai 
vrut să-l loveşti pe prietenul meu cel mai bun prieten și pe 
colegul tău de echipă? 

Aerul nopţii mă izbise ca o ghiulea şi ştiam foarte bine 
că, dacă nu ar fi fost peretele de care să mă sprijin, m-aş fi 
legănat mai ceva ca Turnul din Pisa. 


- Gibs m-a lovit primul, s-a răstit Cormac şi şi-a 
azvârlit mâinile în aer. El era în fața mea. 

- Pentru că tu erai în fața mea, i-am răspuns calm. 
Pentru că ți s-a spus să pleci şi n-ai vrut şi fiindcă eu sunt 
căpitanul lui, iar asta înseamnă ceva pentru el. 

Cormac s-a strâmbat la auzul cuvintelor mele. 

Bun. 

Nemernicul trebuia să le simtă. 

- Şi n-am vrut să te înjunghii pe la spate, a adăugat el, 
cu obrajii roşii. Am crezut că v-aţi despărţit. Chiar îmi 
place fata, Johnny... Mi-a plăcut dintotdeauna. 

- Atunci nu trebuia decât să iei telefonul, i-am întors-o 
eu, cuvintele clocotind în mine, în ciuda eforturilor mele. 
Şi să auzi totul direct de la sursă. 

— Aşa ar fi trebuit, a recunoscut el în cele din urmă. 

- Ştii care e chestia urâtă, am spus gânditor. Dacă îmi 
spuneai că îți place de ea, m-aș fi dat laoparte. 
Încrucişându-mi braţele la piept, m-am uitat la el. Te-aş fi 
respectat pentru că ai fi fost bărbat în privința asta şi m-aş 
fi retras. Între mine şi Bella nu a fost niciodată ceva serios. 
Nu am avut o relaţie cu ea. Dar am avut o relaţie cu tine. 
Şi tu m-ai trădat. 

- Cap... 

- Nu, taci din gură şi lasă-mă să termin! Expirând 
adânc, am spus: Problema nu e că ea a făcut-o cu colegul 
meu de echipă. Ci colegul meu de echipă a făcut-o cu ea 
fără să ştiu. 

Cormac a oftat adânc. 

- Johnny, prietene, n-am vrut să... 

Am ridicat o mână, ignorându-i prostiile. 

- Nu-mi spune că n-ai vrut să se întâmple. Am făcut şi 
eu sex, Cormac, de multe ori, şi amândoi ştim că, atunci 
când ţi-o tragi cu o fată, eşti mereu foarte serios. Nu te ia 
pur şi simplu prin surprindere. 

- Ai dreptate, a recunoscut după o lungă pauză. La 
naiba, prietene, ai dreptate! 

- Știu că am dreptate, am răspuns tăios. 


- Chiar ai terminat-o cu ea? M-a privit cu o expresie 
precaută pe chip. Nu o vrei înapoi? 

Am clătinat din cap şi am scos o răsuflare frustrată. 

- Nu ştiu în câte feluri să-ți mai spun asta, Ryan. Nu 
vreau să am de-a face cu fata asta. Deci vezi-ţi de treabă, 
n-ai decât să faci ce vrei cu ea. Numai ţine-o naibii departe 
de mine şi ţine-ți momentele de afecţiune departe de ochii 
mei şi o să ne meargă de minune. 

- Spui asta ca să salvezi aparențele? a insistat el. 

- Îmi închipuiam că ştiai deja că eu spun lucrurilor pe 
nume, am mârâit. Când îţi spun că am terminat-o, 
vorbesc serios. 

- Deci asta e? 

- Da. Am încuviinţat din cap. Asta e. 

- De ce nu mai eşti supărat pe mine? a întrebat el, 
aruncându-mi o privire neîncrezătoare. 

- Pentru că îmi pare rău pentru tine, i-am spus şi, în 
mod surprinzător, spuneam adevărul. 

Chiar îmi părea rău pentru Cormac. 

Eram şi dezamăgit de el. 

Simţeam o mulțime de lucruri, dar supărat nu eram. 

Nu în clipa aceea, cel puţin. 

Fl era un pion într-unul dintre jocurile Bellei şi, chiar 
dacă eram beat, pentru mine era limpede ca bună ziua. 

- Ascultă-mă, am început, străduindu-mă să nu mă 
bâlbâi în timp ce am încercat să-i destăinui niște adevăruri 
învăţate pe pielea mea. Am fost în jocul ăsta mult timp şi 
ştiu ce se întâmplă. Bella te foloseşte ca să ajungă la mine, 
iar tu o laşi să te joace pe degete. Numai Dumnezeu ştia de 
ce îi dădeam sfaturi după ce mă înjunghiase în spate, dar 
am continuat: Ea nu mai poate să mă aibă, iar tu eşti 
următorul pe listă, am îngăimat. E vorba de bani, Ryan. 
De bani şi statut. Clătinând din cap, am adăugat: Să te baţi 
cu colegul de echipă pentru o fată afurisită e începutul 
sfârşitului. Ia-o pe calea asta, și lucrurile se vor termina 
pentru tine înainte să înceapă! 

Chiar şi în starea mea de beţie, ştiam că eram ipocrit. 

Îmi justificam motivele ştiind că Shannon merita. 


Bella, nu. 

Cormac s-a uitat urât la mine. 

- Crezi că eşti mai bun decât mine. 

Vorbea serios? 

Asta era tot ce înțelegea din efortul meu de a-l ajuta? 

- Sunt mai bun decât tine, m-am repezit, frustrat că nu 
asculta nimic din ce îi ziceam. Dacă vrei să ajungi la 
nivelul meu, treci în teren! Munceşte mai mult! 
Antrenează-te mai mult! Fii mai bun! Şi deschide-ţi naibii 
ochii când dai de pericol! Pentru că aşa-zisa ta iubită o să 
te stoarcă de tot, prietene. 

- Ea este iubita mea, a mârâit el. Nu vorbi aşa despre 
ea! 

„Doamne, dă-mi putere...“ 

- Bine. Mi-am ridicat mâinile în aer. Ţine-ţi prietena 
departe de a mea şi totul o să fie minunat. 

- Tu n-ai prietenă, a răspuns el încet, cu o expresie 
încurcată. 

- De mine, m-am corectat, tulburat de greşeala mea 
neintenţionată. 'Ţine-o departe de mine şi nu o să avem 
nici o problemă. 

- Deci ce se întâmplă acum? m-a întrebat Cormac, cu 
fața contorsionată într-o grimasă îndurerată. O să avem 
probleme pentru că jucăm împreună după asta? 

- Nu. 

- Nu. Sprâncenele lui s-au arcuit în sus. De ce nu? 

- Pentru că nu sunt atât de tâmpit încât să las o 
asemenea fată să mă dea peste cap, am răbufnit eu. Eşti 
un tip foarte de treabă şi echipa are nevoie de tine. Aș fi 
un ticălos egoist dacă aş permite problemelor mele 
personale să afecteze echipa. 

- Şi Bella? a întrebat Cormac după o pauză lungă. Ai de 
gând să-mi faci probleme din cauza ei? 

- Pentru că eşti cu ea? Nu, i-am spus. Dacă se ia cu 
Shannon? Absolut. 

- Shannon? 

- Da, Shannon, am răbufnit pe un ton dur. 

Cormac m-a privit nedumerit. 


- Cine este Shannon? 

- Shannon este motivul pentru care o să te alegi cu 
falca ruptă. 

- Ce naiba? 

- Bella a ameninţat că o să se ia de ea, am mârâit. Dacă 
se întâmplă asta, te bat de-ţi sar capacele! 

EI s-a făcut alb la față. 

- De ce pe mine? 

- Nu pot să lovesc o fată, ceea ce înseamnă că o să mă 
iau de următorul pe listă, i-am explicat. Aşa că ţine minte: 
de fiecare dată când Bella a ta decide să facă o 
amenințare, să răspândească vreun zvon sau să se ia de 
Shannon a mea, o să-ţi întorc favoarea direct în faţă. De 
fiecare dată, la naiba! 

Cormac a pălit evident, iar imaginea lui, deși uşor 
neclară, a fost extrem de satisfăcătoare. 

- Bine, am mormăit, scoțându-mi telefonul din 
buzunar ca să chem un taxi. Mă bucur că ne înţelegem. 

Încuviinţând din cap, am clipit de câteva ori pentru a- 
mi limpezi vederea în timp ce m-am uitat în agenda 
telefonului şi am format numărul cu numele Paddy 
Grasul. 

La naiba cu Gibsie! 

Trebuia să ştiu că nu trebuia să-mi las telefonul cu el 
când m-am dus la duș. 

Ultima dată când mi-a luat telefonul, a redenumit-o pe 
mama Dulceaţă şi pe Bella Diavolul în persoană. 

Toate bune și frumoase până când Dulceaţa mi-a 
trimis un mesaj în miezul nopţii, rugându-mă să cobor şi 
să descui ușa din față pentru că stătea afară şi voia să intre 
în casă. 

Neştiind cine naiba îmi trimitea mesaje, am răspuns cu 
o mulțime de blasfemii înainte de a ameninţa că sun la 
poliţie ca să vină după propria mamă. 

Apropo de neînţelegeri. 

- Vrei să caut eu? a întrebat Cormac, distrăgându-mi 
atenţia de la misiunea mea de a mă duce acasă, în timp ce 
a întins mâna spre mine. 


- Cară-te de aici! M-am încruntat spre mâna lui în timp 
ce mi-am dus telefonul la ureche. Ştiu pe unde a umblat. 

Expresia de pe chip i s-a întunecat, dar a avut bunul- 
simţ să nu-și forţeze norocul în seara asta. 

Clătinând din cap sever, Cormac s-a întors și a intrat în 
bar. 

Când Paddy Grasul nu a răspuns, am mai încercat de 
cinci ori înainte să o las baltă. 

Taxiurile de pe acolo îşi opreau telefoanele sâmbătă 
seara când era aglomerat şi, după numărul mare de 
oameni de pe străzi din seara aceea, am ştiut că aveam să 
aştept mult şi bine până să ajung acasă. 

Frustrat, mi-am îndreptat atenţia spre telefon şi mi-am 
derulat lista de contacte, căutând numele lui Hughie. 

- Ameţitul, l-am înjurat când mi-am dat seama că 
Gibsie schimbase iarăşi numele fiecărui contact din lista 
mea. 

Dulceaţa şi Diavolul în persoană erau din nou 
prezente în contactele mele, alături de alte nume noi 
precum Tăticu' G, Labii mari, Sună-mă dacă te 
arestează, Nu mă suna dacă te arestează şi preferatul 
meu: luda Iscari-jigodia. 

Făcând clic pe numărul în cauză, am recunoscut 
numărul lui Cormac. 

Putea să rămână așa. 

Și Diavolul în persoană. 

Mi-am petrecut ridicol de mult timp încercând să 
găsesc numărul lui Hughie pentru că nu-mi dădeam 
seama cine naiba era cine în telefonul meu. 

După ce am sunat din greşeală la Sex fără obligații şi 
am auzit vocea antrenorului Mulcahy, am închis repede. 

Respingând un apel de la Regele Clitoris — pentru că 
ce om cu scaun la cap ar fi răspuns la un număr numit 
aşa? —, am închis telefonul şi l-am băgat în buzunar. 

Ursuz, mi-am croit drum spre restaurantul Fish and 
Chips şi am comandat vreo şase cheeseburgeri şi două 
pungi de cartofi prăjiţi. 

Nu era nevoie să am grijă de dieta mea acum. 


Nu când corpul meu era hotărât să mă lase baltă. 

Rezemându-mă fără vlagă de un perete în afara Fish 
and Chips, am devorat totul şi m-am delectat cu o sticlă de 
apă. 

Mâncarea grasă avea un gust străin pentru mine şi 
ştiam că aveam să plătesc a doua zi, dar pentru moment 
nu-mi păsa. 

- Johnny Kavanagh? mi-a strigat numele o voce vag 
familiară. Tu eşti? 

Am ridicat privirea şi am văzut un băiat înalt cam de 
vârsta mea care se uita nerăbdător la mine. 

Braţul îi era înfăşurat în jurul unei blonde atrăgătoare. 

„Fan sau prieten?“ 

„Prieten sau fan?“ 

Am încercat să recunosc faţa şi nu am reuşit, așa că mi- 
am zis că era fan. 

- Nu fac poze în seara asta, copii, am spus pe un ton 
caustic, împleticindu-mi-se limba în gură. Johnny are o 
pauză. 

Tipul a râs, dar nu a făcut nici o mişcare ca să-mi 
împingă vreo cameră în față - foarte bine, de altfel, dată 
fiind starea în care eram. 

În schimb, m-a şocat al naibii când a spus: 

- Am vorbit la telefon săptămâna trecută. O cunoşti pe 
sora mea, Shannon. Ai lăsat-o acasă de la şcoală. 

Am ridicat brusc capul şi m-am trezit că mă concentrez 
din răsputeri asupra băiatului din fața mea. 

- Tu eşti aruncătorul... Am făcut o pauză şi m-am 
chinuit să-mi amintesc cum îl chema. Joey! am urlat, 
mândru că am reuşit să-mi amintesc o asemenea 
informaţie în starea în care eram. Joey-aruncătorul şi 
Shannon ca râul. 

- Ca râul? a chicotit fata. Doamne, cât ai băut? 

- Un râu după cum arată, a spus Joey ironic, privindu- 
mă curios. Nu crezi că ar trebui să te duci acasă, omule? a 
adăugat el. Pari cherchelit bine. 

- M-aş duce dacă aş putea, am recunoscut cu un 
mormăit. N-am taxi. 


- Putem să te ducem noi, nu-i așa, iubitule? a anunţat 
fata, arătând spre stradă. Am parcat peste drum. 

Am deschis gura să refuz, dar... 

- Ar fi grozav, mulțumesc, mi-a zburat de pe buze. 

- Da, sigur, nici o problemă, a încuviinţat Joey, părând 
puţin surprins. S-a foit stânjenit de pe un picior pe altul 
preţ de un minut, apoi şi-a lăsat uşor capul într-o parte. Să 
mergem! 

Am reușit să mă ridic, dar a trebuit să mă chinuiesc 
serios ca să mă ţin pe picioare. 

Izbindu-mă cu umărul în perete, am reușit să-mi 
păstrez echilibrul şi să o iau pe urmele lor. 

Din fericire, fata care părea să fie iubita lui Joey nu 
glumise când spusese că parcaseră peste drum. 

După vreo câţiva pași poticniţi, am ajuns la un Opel 
Corsa roşu. 

Cel puţin asta credeam că era. 

Era greu de spus, pentru că mi se învârtea capul, iar 
mașina era o adunătură de fiare vechi. 

La naiba, nu eram în măsură să pun la îndoială cum şi 
în ce călătoreau. 

Eram peste măsură de recunoscător că mă duceau 
acasă. 

- Eu sunt Aoife Molloy, apropo, a spus fata, oferindu- 
mi un zâmbet strălucitor înainte de a se îndrepta spre 
scaunul pasagerului. Iubita lui Joey-aruncătorul. 

A chicotit la ultimele cuvinte și s-a urcat pe scaunul din 
faţă. 

- Mă bucur să te cunosc, am răspuns, sprijinindu-mi 
greutatea de perete în timp ce Joey a deschis portiera din 
dreptul şoferului şi a tras scaunul în față. 

- Trei portiere, a spus el. Va trebui să te urci în spate. 

- E în regulă, prietene. 

M-am îndepărtat de perete şi mi-am sprijinit greutatea 
de maşină înainte de a mă strecura prin spaţiul îngust. 

Eforturile mele au fost la fel de eficiente ca plimbarea cu 
o barcă din hârtie, pentru că Joey a trebuit să mă împingă 
din spate ca să mă bage înăuntru. 


- Doamne, am mormăit eu odată ajuns în maşină. 

Scufundându-mă la mijlocul banchetei, a trebuit să-mi 
răsucesc corpul într-o parte, cu picioarele îndreptate spre 
geam, pentru ca Joey să-şi împingă scaunul înapoi. 

- Eşti bine, Kavanagh? a strigat el când s-a urcat în 
maşină şi şi-a împins scaunul înapoi vreo zece centimetri. 

- Bine, bine, am mormăit, cu trupul ghemuit între 
spătarul scaunului lui și banchetă. Mulţumesc din nou că 
mă duceţi acasă. 

- Cu plăcere, a răspuns Joey. S-a aplecat şi a apăsat un 
sărut pe buzele iubitei lui înainte de a-şi pune centura de 
siguranţă. Încotro? 

„Direct la tine acasă pentru că vreau să mi-o trag cu 
sora ta“, mi-am spus în sinea mea, zâmbind galeș la o 
asemenea idee năstrușnică, dar am izgonit gândul ăsta 
nebunesc cu o scuturare din cap. 

„Probabil o şi iubesc.“ „Al dracului de mult“, m-am 
gândit înainte de a mă descotorosi şi de nebunia asta. 

„Adună-te, idiotule!“ 

- La vreo şase kilometri de cealaltă parte a Tommen 
College, am spus eu. Am încercat să-mi găsesc centura de 
siguranță, dar mâinile mele neîndemânatice nu au vrut să 
coopereze. Ia-o pe drumul principal spre oraș! Renunţând 
la ideea de a mai găsi centura, mi-am lăsat capul pe spate 
şi am oftat. O să-ţi arăt intersecţia pe unde trebuie să o 
luăm când ajungem acolo. 

- Nici o problemă. 

El a pornit motorul şi tocmai o lua pe şosea când am 
simţit că maşina a frânat brusc. 

- Ce naiba? a urlat Joey cu câteva secunde înainte ca 
două mâini să se înfigă în capota maşinii lui. Dă-te de pe 
maşina mea, idiotule! 

- Îmi furi Centrul, a răcnit Gibsie spre geam, în timp ce 
s-a aplecat peste capota mașinii. Dă-mi-l înapoi! Ochii lui 
au zburat de la Joey la mine, cu o scânteie de recunoaştere 
în ei. Hei, Cap. El a zâmbit, cu capul înclinat într-o parte. 
Cum merge treaba? Te-am căutat peste tot. 


— Şi măscăriciul ăsta cine e? m-a întrebat Joey pe un ton 
batjocoritor, cu atenţia fixată spre Gibsie, care vorbea cu 
mine prin parbrizul maşinii. 

- EI este aripa mea de grămadă, am mormăit înainte de 
a-mi îndrepta atenţia asupra uriașului copilăros care se 
ținea de capotă. Gibs! Ce naiba faci, prietene? am urlat, 
uitându-mă urât spre parbriz. Nu trebuia să fi plecat acasă 
cu Hughie? 

- L-a oprit poliţia pentru taxe și asigurări, a spus el prin 
parbriz, de parcă ar fi fost un răspuns la întrebare. 

Am rămas mut de uimire. 

- Şi? Hughie merge legal. 

- El s-a uitat la mine, Johnny! A fluturat torţa lui mare 
chiar prin fața ochilor mei, a strigat Gibs spre mine. Eu 
am intrat în panică şi am sărit din maşină. Ridicând din 
umeri, a adăugat: Alerg prin oraş de atunci. A făcut ochii 
mici. Am încercat să te sun, dar mi-ai tot închis! 

M-am uitat încruntat la el. 

- Tu eşti Regele Clitoris? 

- Da, a chicotit Gibsie. Am uitat de asta. 

- Cum e trecut Hughie? 

- Pubis Roșcat, a răspuns el de parcă ar fi fost cel mai 
evident lucru de pe pământ. 

Nu era. 

- El e blond, am mârâit. 

- Dar iubita lui nu este. 

- Doamne, am gemut, frecându-mi fruntea. 

— Ce vrei să fac cu el? a întrebat Joey. 

Am ridicat din umeri şi m-am gândit să-i spun să treacă 
peste nemernicul ăla enervant, dar am știut că m-aş simţi 
cumplit de singur fără el. 

Şi, la drept vorbind, se alesese cu câteva palme ca să-mi 
apere onoarea în seara aceea. 

- Probabil ar trebui să-l iau cu mine acasă, am 
recunoscut ţâfnos. Sau într-un spital sub supraveghere. 

Joey a mormăit ceva incoerent în barbă şi a coborât. 

Ceva de genul „voi doi, nemernicilor, aţi face bine să nu 
vomitați în mașina asta“. 


Nu promiteam nimic. 

Prietenul meu era expert în asta. 

Trăgând de scaun, Joey l-a dat în față şi i-a ordonat 
unui Gibsie mort de beat să urce. 

A urcat. 

Dar, în loc să urce sau să se strecoare înăuntru, ticălosul 
s-a aruncat pe bancheta din spate. 

- La dracu’! am urlat, chinuindu-mă de durere când 
cotul lui a aterizat între picioarele mele. 

„Şi asta e ultima ta lovitură...“ 

- Ce naiba, omule, te-am nimerit în boaşe? a întrebat 
Gibsie cu limba împleticită, în timp ce a încercat şi nu a 
reuşit să se caţăre peste mine. Îţi aduc gheaţă când 
ajungem acasă. 

- Dă-te de pe mine, am spus cu vocea sugrumată, ferm 
convins că eram vânăt de durere, în timp ce el s-a cățărat 
spre scaun, împingându-se în mine cu coatele şi 
genunchii. 

În cele din urmă, a reușit să-şi mute fundul de cealaltă 
parte a banchetei. 

- Doamne, a zis el gânditor, aşezându-se lângă mine. 
Asta e cea mai strâmtă gaură în care am fost în ultimele 
luni. 

Joey a revenit în maşină şi a pornit motorul înainte de a 
o lua pe stradă. 

- Sper că nu mai sunt alții, a spus el. Maşina trage în 
spate. 

- Îmi pare rău, am dat eu să spun, dar am fost întrerupt 
de Gibsie. 

- E vina lui... Grăsanul ăsta nenorocit, a anunţat el. 
Întorcându-se spre mine, a adăugat: Hei, scula ta e bine, 
omule? Îmi pare foarte rău pentru asta. Sper că nu ţi-am 
strivit testiculele. 

Am făcut ochii mici spre el. 

- Du-te naibii, Gerard! 

- Eram sincer, Jonathon, mi-a întors-o el rănit în 
aripă. Pentru asta, n-ai decât să-ți iei singur gheaţă în 
seara asta... Stai! 


Apucându-mă de partea din față a tricoului, m-a tras 
spre el şi mi-a mirosit gura. 

- Trădătorule! a spus el cu un nod în gât, părând 
amuzant de îngrozit. Te-ai dus la Fish and Chips! 

- Da, am răspuns, îndepărtându-mă de el. A fost al 
naibii de delicios şi nu regret nimic. 

- Ce ţi-ai luat? 

- Câţiva cheeseburgeri şi cartof prăjiți cu curry. 

- Cum au fost? 

- Mai buni decât sexul. 

- Se presupune că suntem la dietă! a şuierat Gibsie pe 
un ton îngrozit. Apoi a întrebat repede: Mi-ai adus ceva? 

- Da, ţi-am luat un burger. 

- Mulţumesc, Johnny. 

- Şi apoi mi s-a făcut foame, aşa că l-am mâncat. 

- Eşti un monstru. 

- Voi doi sunteți tare ciudaţi, a râs Aoife. Nu sunt 
amuzanți, Joey? 

- Da, chiar sunt, a răspuns fratele lui Shannon. 

- Hei! Dându-și brusc seama că se afla în compania 
unor străini, Gibsie s-a aplecat printre scaunele lor şi a 
întrebat: Voi cine naiba sunteţi? 

- Johnny e prieten cu sora iubitului meu, i-a explicat 
Aoife. 

- Sora? 

Cuvântul a părut să-l încurce pe Gibsie, care m-a privit 
nedumerit câteva clipe. 

Rugându-mă la cer şi la pământ să mă pot controla, am 
încuviințat din cap şi am spus: 

- Shannon. 

Gibsie s-a retras lângă mine şi s-a încruntat. 

- Shannon? 

- Da, Shannon. 

M-am uitat urât la el. 

Ochii lui Gibsie s-au făcut mari, dându-şi brusc seama 
despre cine vorbeam. 

- Oh, Shannon! a exclamat el. Ah, da, micuța Shannon 
din anul trei. Cu un rânjet, mi-a dat un ghiont în coaste. 


Johnny are o slăbiciune pentru sora ta. 

- Da? a replicat Joey încordat. 

„La naiba!“ 

- Da, mereu se uită după ea pe la școală, a adăugat 
Gibsie făcându-mi cu ochiul. Se asigură că nu are 
probleme. 

Mi-am înăbuşit un geamăt și am rezistat dorinţei de a- 
mi lua prietenul de gât şi de a-l strânge până ce rămânea 
fără aer. 

Sincer, putea să fie şi mai rău. 

Gibsie era în stare să spună chestii mult mai grave. 

- E minunat, a intervenit Aoife, iar eu am observat cum 
a pus o mână pe genunchiul iubitului ei. Nu e frumos din 
partea lui, Joe? 

- De ce? a întrebat Joey pe un ton aspru şi suspicios. Ţie 
ce-ţi iese la treaba asta? 

Am oftat adânc şi am încercat să găsesc un motiv 
credibil. 

- Pentru că i-am tras... 

- Ce ai făcut? a urlat Joey, apăsând frâna. 

Şocul brusc al frânei ne-a făcut pe mine şi pe Gibsie să 
ne aplecăm în faţă. 

Întorcându-se, Joey s-a uitat încruntat la mine. 

- Ar fi bine să-mi explici în clipa asta, Kavanagh, altfel 
jur pe ce am mai sfânt că te... 

- Pe teren! m-am grăbit să-i explic, trăgându-mă înapoi 
pe banchetă. I-am tras una pe teren în prima zi. Am făcut- 
o de rușine pe teren când am lăsat-o inconștientă. 

„Dar vreau să i-o trag...“ 

„O doresc atât de mult pe sora ta, n-ai idee...“ 

„Ce mi-ar plăcea să-i fac te-ar şoca de-a dreptul...“ 

Am aşteptat ca privirea lui criminală să dispară înainte 
de a continua: 

- Mi-am dat seama că îi sunt dator fetei, aşa că am stat 
cu ochii în patru... M-am asigurat că se acomodează cum 
trebuie. Nu e uşor să o iei de la capăt într-o şcoală nouă. 
Ridicând din umeri, am adăugat: N-am vrut să aibă 
probleme inutile. 


Eram o ţintă sigură şi aşteptam ca fratele ei să facă 
următoarea mişcare. 

Dacă Joey mă lovea, nu aş fi lovit înapoi. 

Nu aș fi ripostat. 

Iată ce era înfricoşător în povestea asta. 

Stând în maşina lui, beat mort, ştiind că eram mai mult 
decât capabil să-l bat măr, dar ştiind că nu aveam să o fac. 

Din cauza ei. 

Pentru că el era important pentru ea. 

Pentru că, dacă îl loveam, o făceam să sufere pe ea. 

Şi să o fac să sufere era un lucru rău. 

Ideea că ea suferea mă făcea să-mi doresc să fac pe 
cineva să sufere şi mai tare. 

Ideea asta era mai ciudată şi mai complicată decât putea 
să priceapă mintea mai afumată. 

Joey nu a răspuns, dar şi-a îndreptat atenţia către drum 
şi a pornit din nou. 

Am răsuflat uşurat. 

Întorcându-mă spre Gibsie, am rostit în şoaptă „Tacă-ţi 
fleanca!“ 

El a răspuns cu o mişcare teatrală în care îşi trăgea 
fermoarul la gură. 

Când am ajuns la intersecția care dădea spre casa mea, 
vreo jumătate de oră mai târziu, am mormăit câteva 
direcții scurte. 

Joey a răspuns cu un semn scurt din cap şi a virat la 
dreapta, părăsind drumul principal spre cel lăturalnic, 
care ducea la intrarea în proprietate. 

Simţeam că gândeam mai limpede acum... Bănuiam că 
ideea de a fi strâns de gât de fratele lui Shannon mă 
adusese întrucâtva cu picioarele pe pământ şi mă făcuse să 
mă trezesc. 

Mi-aş fi dorit să se poată spune același lucru despre 
Gibsie, care zăcea leşinat lângă mine, sforăind ca un urs 
grizzly. 

Când Joey a oprit în afara porţilor, i-am spus: 

- Putem să coborâm aici, omule. 


- Aici locuieşti? a întrebat fratele lui Shannon, vorbind 
pentru prima dată după neînţelegerea de mai devreme, 
care riscase să se termine cu un dezastru. Atenţia îi era 
concentrată asupra porţilor uriaşe de fontă cu vulturii 
urâţi în fiecare vârf de stâlp. Cât mai aveţi de mers până la 
tine? m-a întrebat el. 

- Vreo patru sute de metri. 

- Pe el nu o să-l faci în veci să ajungă atât de departe, a 
mormăit el. Vă duc până la uşă. 

- 310587, am spus eu codul, care se întâmpla să fie data 
mea de naştere. Doar introduci asta pe ecranul de acolo şi 
o să se deschidă uşile. 

Joey a introdus codul şi a aşteptat ca porţile să se 
deschidă. 

- Chiar apreciez, am simţit nevoia să menţionez. Ştiu că 
nu e în drumul vostru. 

- Nu fac decât să-ți întorc favoarea, a răspuns el, 
înaintând pe aleea îngustă spre casă. 

- Ce loc impresionant, a spus Aoife cu un oftat visător. 
Uită-te la toţi copacii ăştia şi... Doamne! Cât de mare e 
casa, a suspinat ea când ni s-a dezvăluit sub priviri casa 
luminată ca un pom de Crăciun. 

Mama era de-a dreptul paranoică, având impresia că 
hoţii puteau crede că era pustie, așa că pusese senzori şi 
iluminare temporizată peste tot. 

În curte. 

În casă. 

Pe peluză. 

Era ridicol, dar beţivul din mine a fost recunoscător 
pentru lumină. 

Joey a oprit motorul şi a coborât, trăgându-şi scaunul în 
faţă cât a putut de mult. 

Mă ţineam mult mai bine pe picioare când am coborât 
decât când am urcat în maşină. 

- Mulţumesc din nou, am spus înainte de a întinde 
mâna la spate şi de a o scoate pe Frumoasa Adormită din 
maşină. Rămân dator. 


Înfăşurând un braţ în jurul taliei lui Gibsie, care încă era 
pe jumătate adormit, l-am târât până la ușa din față şi m- 
am chinuit să-mi scot cheile. 

Nereuşind să le scot din buzunarul de la blugi, l-am 
lăsat pe jos şi m-am chinuit mult să scot cheile din blugii 
mei. 

- Încetează, da, sunt sensibil, a gemut Gibsie înainte de 
a se ghemui şi de a-şi relua sforăitul. 

- Stai! a anunţat Joey când am încercat să bag cheia în 
broască, dar ratând la mustață. Dă-mi voie să te ajut! 

Recunoscător pentru intervenţie, i-am întins cheile şi 
mi-am îndreptat atenţia spre prietenul meu. 

- Ridică-te, am mârâit, înghiontindu-l cu piciorul. Am 
ajuns acasă. 

Nenorocitul nu s-a clintit din loc. 

- Gibsie! am urlat. 

Nimic, în afară de alte sforăituri. 

„Fir-ar să fie!“ 

Eliberând un oftat frustrat, m-am aplecat, l-am luat de 
umeri şi am încercat să-l ridic de pe pământ. 

Joey, care ţinea uşa deschisă, a venit şi m-a ajutat să-l 
ridic. 

Nu aveam cum să-i refuz ajutorul, aşa că, luându-l de o 
parte şi de alta pe prietenul meu, am reuşit să-l duc în 
casă. 

- Lasă-l aici, i-am spus, făcând semn spre living. 

- Eşti sigur? a întrebat Joey, aprinzând lumina. 
Canapeaua aia e albă, omule. 

- E din piele, am mormăit, prea obosit şi îndurerat ca 
să-mi fac griji pentru canapeaua din trei piese a mamei. 
Târâindu-ne spre canapea, l-am azvârlit pe Gibsie: Dacă 
vomită, dimineaţa o să strângă singur. 

- Pare rezonabil, a răspuns Joey ridicând din umeri 
înainte să se întoarcă și să se îndrepte spre ușă. 

M-am dus după el, fără să ştiu ce să spun. 

În noaptea aceea, trecusem de la deprimare la enervare, 
apoi de-a dreptul la confuzie în doar câteva ore. 


- Ascultă, a spus Joey când a păşit pe pietrişul de afară. 
Apropo de Shannon. 

„Să începem“, mi-am spus în sinea mea. 

Aşteptam asta de când mă urcasem în maşina lui de 
rahat. 

„Poartă-te frumos, Kav, ţine-ţi gura!“ 

- Ce e cu Shannon? am întrebat, sprijinindu-mă de 
tocul uşii. 

- E fragilă, a spus el fără alte menajamente. Vulnerabilă. 

- Da. Vocea îmi era posomorâtă, așa că mi-am dres 
glasul şi am încercat din nou. Hm, mi-am dat deja seama. 

Joey a încuviințat din cap şi şi-a băgat mâinile în 
buzunare. 

Eu am tăcut, aşteptând ca el să continue. 

- Ce încerc să spun e că apreciez că ai grijă de sora mea, 
a zis el în cele din urmă. A avut câţiva ani grei, iar 
Tommen pare să fie locul potrivit pentru ea. Deci sper că 
o să stai cu un ochi pe ea la şcoală — ştii tu, ca să te asiguri 
că nimeni nu-i dă bătăi de cap. 

Sprâncenele mele s-au arcuit în sus. 

- Ah, da, sigur. Nici o problemă. 

A  încuviințat din nou din cap, cuvintele lui 
succedându-se într-un ritm mai alert acum. 

- Pare că se acomodează bine la Tommen şi îmi tot 
spune că puştii sunt drăguţi cu ea. Dar eu sunt la BCS, 
deci n-am cum să-mi dau seama dacă e bine sau nu, iar ea 
nu spune ce are pe suflet decât când e prea târziu. 

Eu m-am încruntat. 

- Prea târziu? 

- Tâmpenii de fete afurisite, a explicat el. Sora mea a 
fost ținta lor de când era în scutece. 

- Cam aiurea, am mormăit, ştiind deja toate astea, dar 
având bunul-simţ să nu mă dau de gol în fața fratelui ei. 

- Copiii sunt cruzi, a încuviinţat el. 

- Da, fără îndoială, am mormăit. 

EI s-a uitat lung la mine înainte de a-mi spune: 

- Ai de gând să-mi povesteşti despre asta? 

„Oh, Doamne!“ 


„Ce să-i povestesc?“ 

Ce naiba voia să-i spun? 

M-am chinuit să-mi dau seama și nu am găsit nimic de 
spus, aşa că mi-am ţinut gura. 

- Iubitul Ciarei Maloney, a completat Joey, aruncându- 
mi o privire ciudată. Nu ştiu ce tip de la Tommen l-a 
tăbăcit ieri în oraș. 

- Oh? Mi-am arcuit o sprânceană și mi-am încrucişat 
braţele la piept. Chiar așa? 

Joey a zâmbit afectat. 

- Da, chiar aşa. 

- Ei bine, sper că l-a aranjat, am îngăimat eu, simţindu- 
mi corpul tresărind de furie la amintirea acelor 
nemernice. Am auzit că prietena lui este o ticăloasă. 

- Am auzit că omul nu e prea bine, a răspuns Joey. Un 
nas spart. Câteva copci. 

- Groaznic, am zis tărăgănat. 

Joey s-a uitat lung la mine parcă pentru o eternitate şi a 
încuviințat din cap. 

- În orice caz, voiam doar să ştii că apreciez că are 
cineva grijă de sora mea. Când nu pot să fac eu asta. 

A dat să plece, dar s-a întors imediat. Prieten. A rostit 
acel cuvânt cu o notă tăioasă. Sora mea are nevoie de un 
prieten, Kavanagh, a clarificat el. Nu trebuie să-și facă 
iluzii deșarte cu un tip care o să plece la vară. 

I-am auzit nota de avertizare din voce clar şi răspicat. 

Poate că mintea mea ferfeniță nu a ţinut seama de 
avertisment, dar sigur l-am auzit. 

Fără nici un alt cuvânt, Joey s-a răsucit pe călcâie şi a 
plecat, lăsându-mă în prag, uitându-mă în urma lui cu 
două lucruri în minte. 

Unu: să găsesc o pungă de gheaţă pentru testiculele 
mele. 

Doi: să visez la toate lucrurile teribil de nepotrivite pe 
care îmi doream atât de mult să le fac cu sora lui. 


CAPITOLUL 32 


Zile libere și fraţii din casa groazei 


Shannon 


- Cred că trebuie să-i dai fetei un inel, Joey, am anunţat 
eu în timp ce citeam şi reciteam bileţelul lăsat de Aoife pe 
noptiera fratelui meu duminică dimineaţă. E o fată de pus 
la rană. 

- Da, a mormăit Joey, frecându-şi maxilarul. Chiar cred 
că mă iubeşte. 

- Hm, crezi? Mi-am dat ochii peste cap. Te adoră. 

- Dar nu înţeleg de ce ar face asta pentru mine. 

- Nici eu, l-am tachinat. Mai ales că semeni aşa de tare 
cu Shrek. 

- Obrăznicătură ce ești, a chicotit el, dându-mi în 
glumă un ghiont. Lasă-mă să mai arunc o privire la bilețel! 

I l-am întins - același bilet pe care îl citise deja de cel 
puțin şase ori —, apoi m-am îndreptat spre masa din 
bucătărie cu ceaşca de ceai în mână. 

Aşezându-mă, mi-am privit fratele recitind bileţelul, cu 
sprâncenele încruntate de confuzie. 

- De ce a făcut asta, Shan? Scuturând din cap, a trecut 
de la o ușă de dulap la alta, deschizându-le și închizându- 
le pe fiecare în parte. Trebuie să se fi trezit dis-de- 
dimineață ca să facă asta. A deschis frigiderul, dezvăluind 
mulțimea de cumpărături dinăuntru. Probabil a costat-o o 
avere. 

Joey avea dreptate. 

Aoife trebuia să se fi trezit devreme ca să facă asta din 
moment ce era abia ora 11.00. 

Avea dreptate şi când spunea că o costase o avere. 

Găsisem bonul de 143,67 euro la coş. 


- Spune aici că se întoarce pe la ora 13.00 cu băieţii, a 
adăugat el, recitind bileţelul care nu-i dădea pace de când 
se trezise. Se duc mai întâi la locul de joacă, apoi pe teren 
ca să bată mingea un pic. 

- Ai văzut asta? l-am întrebat în timp ce răsfoiam şapte 
plicuri aşezate frumos, aranjate după fiecare zi din 
săptămână. 

Scuturând unul dintre plicurile maro, am zâmbit când 
am auzit zgomotul monedelor. 

- Iubita ta ţi-a lăsat bani şi i-a aranjat pe zile. 

Joey a rămas mut de uimire. 

- Poftim? 

- Da, am chicotit, punând plicul de marţi la loc în 
grămadă. 

- Nu se poate, a mormăit în timp ce s-a apropiat de 
mine şi a ridicat mănunchiul de plicuri micuţe, 
dreptunghiulare. 

- Şi ţi-a desenat inimioare pe fiecare dintre ele, am râs 
pe înfundate. Ce drăguţ! 

- E normal să fii supărat pe un om pentru că te iubeşte? 
a întrebat fratele meu, privind plicurile confuz. Şi-a întors 
ochii verzi spre mine şi m-a întrebat iar: E normal? 

- De ce mă întrebi pe mine? Am ridicat stingherită din 
umeri. N-am experienţă cu așa ceva. 

- Oh, uită-te la asta, a spus cu un oftat, arătând spre 
bancnota de 20 de euro pusă sub cheile mașinii lui Aoife și 
bileţelul de alături, care spunea: „Fond pentru micul- 
dejun al lui Joey şi al lui Shannon“. 

Cu litere mari dedesubt, scria: „Hrănește-ţi sora, 
iubitule! E prea slăbuţă.“ 

- Prietena mea mi-a lăsat bani de buzunar. Tonul lui 
Joey era plin de sarcasm. Doamne fereşte, Shan! 

- Nu te supăra pe ea, i-am spus. Încearcă să ne ajute. 

- Ştiu. S-a apucat de podul nasului și a răsuflat puternic. 
Și nu sunt supărat. Pur şi simplu nu ştiu cum să 
reacționez. 

- Poate printr-un simplu mulțumesc? am propus. Şi un 
te iubesc? Sau flori? Merg şi astea. 


Joey a zâmbit. 

- Eşti plină de idei, nu-i aşa? 

I-am zâmbit şi am oftat, străduindu-mă să vorbesc 
despre elefantul din cameră - sau mai degrabă despre 
lipsa lui. 

- Crezi că mama o să se întoarcă repede acasă? 

Lumina din ochii fratelui meu s-a stins. 

- Chiar mă doare în cot ce face ea, Shan, a răspuns 
hotărât. Atâta vreme cât ticălosul ăla stă departe de casă. 

„O să se întoarcă, Joey.“ 

„Ştii asta.“ 

„Nu te mai minţi singur!“ 

- Da. Mi-am ros o unghie, gândindu-mă o clipă la 
răspunsul lui. Apoi am întrebat: Ce ne facem dacă mama 
nu se întoarce, Joe? 

Asta nu-mi dădea pace. 

Mama. 

Pentru că nu ne mai lăsase niciodată pe nepusă masă. 

- O să ne descurcăm, Shan, a răspuns Joey, înghiţindu- 
şi nodul din gât. Ne descurcăm întotdeauna. 

- Şi şcoala? am șoptit. 

- Dădaca se întoarce de la Beara în seara asta, a spus 
Joey pe un ton serios. Ea o să se ocupe de băieţi ca de 
obicei, cu şcoala și toate cele. Și-a trecut o mână peste față 
înainte de a adăuga: Tot ce trebuie să facem este să avem 
grijă de casă, să plătim facturile, să le preparăm masa de 
prânz de dimineaţă şi să fim aici seara, când îi aduce 
dădaca. 

- Eu trebuia să merg în excursie cu şcoala după Paște, 
dar dacă ea nu e acasă, o să anulez... 

- Nu! a izbucnit el. Nu o să anulezi nimic. 

- Joey. Am oftat. Dacă mama nu se întoarce până 
atunci, nu poți să ai grijă de băieţi singur. 

- Nu o să fiu singur, a răspuns el. Ţi-am spus deja că o 
să-mi dea o mână de ajutor dădaca... şi Aoife. Nu trebuie 
să ratezi excursia sub nici o formă. Ai nevoie să ieşi din 
cloaca asta, Shan. Mai mult decât oricare dintre noi. 

— Eşti sigur? l-am întrebat cu un glas slab. 


EI a încuviințat din cap. 

Trăgând aer în piept ca să mă liniștesc, i-am spus: 

- Ştiu că nu zic asta des, dar vreau să ştii că te iubesc și 
sunt atât de recunoscătoare că eşti fratele meu mai mare! 

Joey a făcut o grimasă. 

- Mă iei cu binişorul, surioară? 

- Nu. Am roșit. Vreau doar să ştii că ești important 
pentru noi. Şi că apreciem tot ce faci pentru noi. 

„Nu ne părăsi!“ 

„Ie rog să nu mă părăseşti niciodată!“ 

- Ei bine, asemenea, puștoaico, a răspuns el, părând 
puţin stânjenit. 

- O să fii un tată de milioane într-o bună zi, am decis 
să-l tachinez şi să-l fac să se simtă şi mai stânjenit. 

Joey a pufnit. 

- Da, asta nu se va întâmpla niciodată. 

I-am făcut cu ochiul. 

- Niciodată să nu spui niciodată, Joe! 

- Crede-mă, mi-a ajuns să fac pe tăticul cu copiii altuia, 
a răspuns el. Acum, fugi sus şi pune ceva pe tine ca să ne 
ducem la Deli și să luăm nişte rulouri de pui. 

- Avem frigiderul plin, l-am informat. 

- Da. A zâmbit larg. Dar prietena mea mi-a lăsat un 
ordin şi nu sunt așa de bătut în cap să nu-l execut. 

Nu mai mâncasem nimic de ziua trecută, iar stomacul 
începuse să-mi mârâie de foame. 

- Cartofi prăjiţi, am murmurat eu, aproape topindu-mă 
de poftă în timp ce mă gândeam ce să-mi iau. Şi nişte 
jeleuri şi o doză de cola. 

Sărind brusc de pe scaun, m-am grăbit spre scară cu 
gândul la mâncare. 

- Stai, Shan! Era să uit... 

Întrerupându-se la jumătatea frazei, Joey a intrat în 
bucătărie, revenind după câteva clipe cu un pacheţel 
învelit în hârtie de cadouri. 

Joey mi-a dat cadoul şi mi-a ciufulit părul. 

- La mulţi ani, Shan! 

- Mulţumesc, Joey. 


Am zâmbit încântată, ţinând în mână ceea ce ştiam deja 
că era un CD învelit în hârtie roz. 

- Ţi-aş fi luat mai multe dacă puteam, mi-a spus el cu o 
ridicare stânjenită din umeri. Și am uitat să iau vreun card 
cu mine... 

- Încetează, i-am zis în timp ce m-am lăsat pe scări şi 
am rupt hârtia doar ca să continui încântată. Albumul 
McFly! Cu ochii mari de emoție, m-am uitat la CD-ul din 
mâna mea și am zâmbit. Chiar mi-l doream. 

- Ştiu, a pufnit el. Mare figură de fată eşti! Băgând mâna 
în buzunarul de la blugi, mi-a mai aruncat o cutie în 
poală. Asta e de la Aoife, mi-a explicat el. 

Încântată de ideea de a primi două cadouri, am rupt 
hârtia cu buline şi mi s-a tăiat suflarea când am văzut ce 
era înăuntru. 

- Uau! am spus pe nerăsuflate, uluită de sticla de 
parfum din mâinile mele. Trebuie să fi costat o avere. 

- Cred că te iubeşte şi pe tine, m-a tachinat Joey. 

Mi-am dat ochii peste cap. 

- Aha, cum să nu. 

- Fugi şi schimbă-te, mi-a poruncit el, îndreptându-se 
spre uşa din față. Te aştept în maşină. 

Ducându-mă cu cadourile în camera mea, le-am așezat 
cu grijă pe comodă înainte de a-mi scoate pijamaua. 

Trăgând pe mine un pulover şi nişte pantaloni de 
trening, am desfăcut cutia cu noul parfum, m-am dat 
peste tot cu el şi am fugit după Joey. 

Punându-mi în picioare adidașii de pe hol, mi-am luat 
haina de pe balustradă și am ieşit grăbită spre mașină. 

În clipa în care m-am urcat pe scaunul pasagerului, 
mirosul de alcool mi-a luat cu asalt simţurile. 

- Doamne, Joey, am tuşit eu când am coborât geamul. 
Miroase ca la fabrica de bere aici! 

- Ştiu, a răspuns Joey în timp ce a pornit motorul şi s-a 
îndepărtat de bordură. Dă vina pe prietenii tăi de la 
Tommen pentru asta! 

- Prietenii mei? Am clătinat din cap şi m-am uitat lung 
la profilul lui. Cum adică? 


- Johnny Kavanagh, a spus Joey. L-am dus acasă de la 
pub aseară. 

- Oh! 

Stai! 

Ce? 

- L-ai lăsat pe Johnny acasă? Nu-mi plăcea deloc vocea 
apăsată şi ascuţită cu care am întrebat. Când... Cum... De 
ce? 

- Aseară, când luam mâncarea la pachet, mi-a explicat 
Joey în timp ce a ieşit din cartier şi a luat-o spre drumul 
principal. Zăcea lângă un zid afară, la restaurantul Fish 
and Chips din oraş. Nu era într-o stare prea bună. 

- Nu? 

„Oh, Doamne!“ 

Am simţit cum grijile mă apasă în piept. 

- Ce i s-a întâmplat? 

- Era mort de beat, a mormăit Joey. Prietenul lui — şi 
mai rău. 

- Prietenul lui? am întrebat, având grijă să-mi maschez 
emoția din voce. Prietena lui? 

- Nu, un nenorocit mare şi blond, m-a corectat Joey şi 
am răsuflat uşurată în gând. Cred că îl chema Gussie sau 
Gillie. Sau ceva de genul ăsta. 

- Gibsie, am confirmat eu încet, gândindu-mă că erau 
nedespărțiți la școală. 

- Aşa, el. Joey a încuviinţat din cap, apoi a chicotit slab. 
Fraierul s-a aruncat peste maşină, rugându-mă să-i dau 
înapoi centrul. Râzând, a adăugat: Şi părea să vorbească 
foarte serios. De parcă ar fi crezut sincer că îl răpesc pe 
Kavanagh. 

Sprâncenele mele s-au încruntat. 

- De ce a spus Gibsie că Johnny e centrul lui? 

- Poziția lui Johnny e centru exterior la rugby, mi-a 
explicat el. Este numărul 13. 

Oh, da, ştiam asta! 

Îmi aminteam de tricoul lui. 

- Deci i-ai lăsat pe amândoi acasă? l-am întrebat, 
simțind că mă ia cu palpitații. Acasă la Johnny? 


- Da, a confirmat fratele meu. A trebuit să-l ajut pe 
Kavanagh să-l ducă pe tipul ăsta, Gibsie, până în casă. 
Aproape că nu se mai ţinea pe picioare, Shan. Era varză. 
L-am lăsat în living. 

- Ai fost acasă la Johnny? 

Mi-a stat mintea în loc, încercând să asimilez tot ce-mi 
spunea fratele meu. 

EI a fost cu Johnny aseară. 

A fost la el acasă. 

A fost în casa lui. 

Voiam să-l întreb dacă a întrebat de mine, dar am reuşit 
să nu zic nimic. 

- Da, Shan, Şi Doamne, după cum arată proprietatea 
lor, familia lui trebuie să fie tare înstărită. Joey a răsuflat 
apăsat. N-am mai văzut ceva atât de luxos în viața mea... 

S-a auzit soneria unui telefon, distrăgându-ne atenţia. 

Ne-am atins amândoi buzunarele. 

- Nu e al meu, a spus Joey. 

- Nici al meu, am mormăit, uitându-mă spre bord, apoi 
spre podeaua de sub picioarele mele. 

Soneria s-a oprit şi a sunat din nou câteva secunde mai 
târziu, vibrând zgomotos. 

- Verifică bancheta din spate, mi-a spus Joey în timp ce 
a tras pe marginea drumului şi a aprins avariile. 

Desfăcându-mi centura, m-am strecurat printre scaune 
şi m-am lăsat pe bancheta din spate, căutând din priviri să 
văd de unde se auzea sunetul. 

- Ai găsit ceva? a întrebat Joey, revenind în trafic. 

- Nu. 

Coborând între scaune, am aruncat o privire sub 
scaunul șoferului. 

- Oh, stai, e aici! am exclamat, cu ochii aţintiţi spre 
frumosul telefon care se aprindea şi vibra pe podea. Îl văd. 

Soneria s-a oprit, iar eu am întins o mână, recuperând 
telefonul. 

Revenind pe scaun, mi-am pus repede centura de 
siguranţă, cu ochii lipiţi de telefon. 


- E al lui Aoife? Am coborât privirea spre dispozitivul 
care părea să fie scump. A primit un telefon nou de 
Crăciun? 

- Nu, a răspuns Joey. Ai ei i-au făcut cadou de Crăciun 
o placă pentru întins părul. 

Telefonul a început să sune din nou, ecranul licărind cu 
numele Regele Clitoris pe el. 

- Ha, Joe, am gemut. E dezgustător. 

- Ce? 

- Cine sună e trecut în agendă ca Regele Clitoris. 

Fratele meu şi-a dat capul pe spate şi a izbucnit în râs. 

- Nu e amuzant, l-am avertizat, privind cum ecranul se 
face negru din nou. E destul de neplăcut. 

- E omul tău... tipul ăla, Gibsie. L-am auzit pe Johnny 
boscorodindu-l că i-a schimbat contactele aseară, a 
chicotit Joey. El e Regele Clitoris. 

Telefonul s-a aprins din nou, vibrând în mâinile mele şi 
sunând tare. 

- Păi, răspunde, mi-a zis fratele meu pe un ton 
nerăbdător. Probabil îl caută. 

- Nu vreau. Întinzând mâna între scaune, am încercat 
să împing telefonul spre fratele meu. Răspunde tu! 

- Cum naiba să răspund? a şuierat Joey, dându-mi 
mâna laoparte. Sunt la volan, Shannon. Răspunde odată la 
telefon! 

- Nu, am refuzat, clătinând din cap. O să creadă că l-am 
furat. 

- Nu, nu o să creadă că l-ai furat, a răbufnit Joey nervos. 
Sunetul a încetat, iar Joey a scos un mârâit. Când sună din 
nou, răspunde, la naiba! 

Ca un ceas, telefonul a sunat cinci secunde mai târziu. 

Tremurând, am apăsat pe butonul Răspunde şi am pus 
telefonul la ureche. 

- Hm, alo? 

- Ah, la dracu”, nu mă aşteptam să răspundă cineva, a 
spus vocea de la celălalt capăt al firului. Ai telefonul 
prietenului meu. 

- Da, ştiu. Închizând ochii, mi-am apăsat podul palmei 
pe frunte şi am răsuflat puternic. L-a lăsat aseară în 
maşina fratelui meu. 

- Noaptea trecută e cam în ceaţă, a spus tărăgănat 
Gibsie. Deci cred că e nevoie să-mi împrospătezi memoria 
şi să-mi spui cine e fratele tău. 

- Joey Lynch? am răspuns eu şovăitoare, încercând să 
nu-mi dau duhul de faţă cu fratele meu. El şi prietena lui, 
Aoife, v-au dus acasă aseară. Telefonul era sub scaunul lui. 
Foindu-mă stingherită, am adăugat la repezeală: L-am 
descoperit acum două minute. 

- Nu, a răspuns Gibsie după o lungă pauză. Nu-mi 
amintesc să se fi întâmplat asta. 

- Ei bine, s-a întâmplat, am ripostat tulburată. Din 
moment ce telefonul prietenului tău este în maşina 
fratelui meu. 

- Micuţă Shannon? Gibsie a părut amuzat. Tu eşti? 

- Hm, da. M-am făcut roşie din cap până în picioare. 
Eu sunt. 

— Fratele tău e cu tine acum? m-a întrebat el. 

- Da, dar e la volan, aşa că nu poate să vorbească la 
telefon. 

- Mai ştie unde ne-a lăsat aseară? 

- Stai, să întreb... Făcând o pauză, am acoperit 
receptorul şi m-am uitat la Joey. Vor să ştie dacă mai ţii 
minte unde este casa. 

Joey a încuviinţat din cap şi am revenit la telefon. 

- Da, mai ştie. 

- Poţi să mă pui pe difuzor? 

- Încerc. Făcând clic pe câteva butoane, am ridicat 
telefonul la urechea lui Joey. Bine, acum eşti pe difuzor. 

- Salut, omule, ce faci? Vocea lui Gibsie se auzea mult 
mai tare acum, chiar dacă era evident răguşit. 

- Mai bine decât tine, se pare, a glumit fratele meu. De 
ce anume ai nevoie? 

- Ai putea să aduci telefonul lui Kav? a întrebat el. Îmi 
pare rău că te pun pe drumuri, dar, prietene, o ia razna 


aici, lângă mine. E ciudat ca naiba când e vorba de 
informaţiile lui personale. 

— Şi mie ce-mi iese? a răspuns Joey, fără să clipească. 

- Joey, am şoptit eu. 

Mi-a aruncat un zâmbet ştrengăresc. 

- La naiba, omule, nu ştiu, a mormăit Gibsie. Un 
sendviş pe măsură și un ceainic de ceai? N-am prea multe 
să-ți ofer. 

Îngrozită, am clătinat din cap şi am spus nu, dar Joey a 
răspuns: 

- Da, minunat. Ajungem într-o jumătate de oră. 

- Joey! am strigat eu. 

- Mulţumesc din suflet, a răspuns Gibsie, părând 
ușurat. Eşti cel mai tare. 

- Cu plăcere, a răspuns Joey, luându-mi telefonul din 
mână. Şi îmi place friptura de pui, a adăugat el înainte de a 
întrerupe apelul şi de a lăsa telefonul pe scaunul de alături. 
O să facem un mic ocol. 

- Ce faci? am pufnit eu cu ochii mari. Nu ne ducem 
acolo! 

- Care e problema? m-a întrebat. Credeam că sunteți 
prieteni, nu-i aşa? 

- ÎI cunosc de la şcoală, Joey, am spus cu glas sugrumat. 
Asta nu înseamnă că sunt prietena lui! 

- Relaxează-te, doar ne ducem să-i dăm telefonul. 

- Şi tu o să-ţi iei micul-dejun! 

- Ei bine, nu conduc aşa de departe degeaba. Joey a 
izbucni în râs. În plus, mi-e foame. 

- Da, ţi-e foame de un rulou de pui, i-am amintit. 

- M-am răzgândit. 

- Dar Aoife? l-am întrebat eu. Şi băieţii? 

- Aoife şi copiii nu se întorc până la ora 13.00, a 
răspuns el. Chiar ea a zis asta. 

- Joey, nu putem să ne ducem acolo, l-am rugat eu. Te 
rog! 

- Shannon Lynch, a rostit Joey pe un ton plin de 
tachinare. Te înroşeşti cumva? 

- Nu, am mormăit eu. 


- Ştii că n-am nimic împotrivă dacă îţi place de el, nu-i 
aşa? Joey a chicotit. Nu sunt genul ăla de frate. Vreau doar 
să ai grijă. Ţi-am spus cum stau lucrurile cu el. O să plece 
la vară, aşa că depinde de tine dacă vrei să te agăţi de ceva 
temporar sau nu. 

- Nu vreau nimic, am minţit îngrozită. Aşa că las-o 
baltă! 

- Corect, a spus Joey gânditor. Atunci n-ar trebui să ai o 
problemă că ne oprim o secundă să luăm o gustare. 

- Tu n-ai decât să faci ce vrei. Îmbufnată, mi-am 
încrucişat braţele la piept şi am pufnit. Eu nu cobor din 
maşina asta. 

O jumătate de oră de tăcere încordată mai târziu, am 
oprit în faţa a două porţi uriaşe de fier, vopsite în negru, 
iar Joey a coborât geamul, şi-a întins braţul şi a introdus 
un cod pe ecran. 

Câteva clipe mai târziu, porţile au dat să se miște. 

Am rămas trăsnită. 

- Ai parola de la poarta lui? 

Fratele meu a râs pur şi simplu. 

Câteva momente după aceea, porțile uriaşe s-au deschis, 
iar noi am înaintat pe o alee lungă şi şerpuită, de-a lungul 
căreia se aliniau nişte copaci imenşi. 

La scurt timp, ni s-a dezvăluit și o casă în faţa ochilor şi 
mi s-a tăiat respiraţia. 

Oh, Doamne! 

Acolo locuia el? 

Normal. 

- Uau! am şoptit pentru mine, observând uriaşul conac 
în stil victorian, cu un milion de ferestre şi cea mai masivă 
uşă principală pe care o văzusem vreodată. 

- Ştiu, a încuviinţat Joey cu un oftat impresionat. 

Lipindu-mi obrazul de geam, am privit peluzele şi 
grădinile care se desfăşurau prin faţa ochilor mei, în timp 
ce scârţâitul pietrișului care scrâșnea sub cauciucuri îmi 
răsuna în urechi. 

Casa era de un cenușiu ca de piatră, dar era acoperită cu 
atât de multă iederă încât părea de-a dreptul maiestuoasă. 


— Ai zice că e cât şase case ca a noastră lipite una de alta, 
am şoptit, cu privirea înălţată spre proprietate. Numai la 
etaj sunt douăsprezece ferestre. 

Joey a parcat în faţa uşii principale şi a oprit motorul 
înainte de a cobori. 

- Să vezi cum e înăuntru, a spus el în timp ce s-a întins 
şi a apucat telefonul. Absolut incredibil. 

L-am urmărit pe Joey cum s-a apropiat încet de ușa din 
faţă şi a intrat în casă. 

Măi să fie! 

Fratele meu tocmai a intrat în casa lui Johnny 
Kavanagh. 


CAPITOLUL 33 


Regele Clitoris e o mare pacoste 
Johnny 


Mai aveam un pic şi-mi azvârleam salteaua de pe pat 
când Gibsie a intrat în camera mea cu un fluierat. 

- Ți-am găsit telefonul, Kav, m-a anunţat el mândru. 

- Slavă Cerului! Am răsuflat ușurat şi mi-am lăsat 
salteaua în pace. Unde era? 

- În maşina lui Joey. 

Sprâncenele mele s-au arcuit în sus. 

- Joey-aruncătorul? 

Gibsie a încuviinţat din cap. 

- Aşa se pare. 

- Eşti un idiot, am mormăit eu. E numai vina ta. 

- Ştiu, a ciripit el fericit. Dar vine să ţi-l aducă. 

- Da? Am oftat ușurat. Bun. 

Înșfăcându-mi pătura de pe podea, am aruncat-o înapoi 
pe pat şi am ridicat-o atent pe Sookie. 

- Ce fetiță cuminte, am gângurit, simţindu-mă groaznic 
pentru că o deranjasem. 

- Chestia asta nu e deloc igienică, Johnny, a spus Gibsie 
încruntat. Să o lași să doarmă aşa pe patul tău? EI s-a 
cutremurat. E nasol tare, prietene. 

- Ia uite cine vorbeşte despre ce e igienic şi ce nu, am 
mârâit, întorcându-mă cu faţa spre el. Ea e mai curată 
decât tine. I-am aruncat o privire urâtă înainte de a 
adăuga: Măcar Sook nu vomită pe ea în somn şi nu-şi 
întinde voma peste tot pe canapeaua mamei. 

- Ai promis că nu o să mai vorbeşti despre asta, a zis el 
gâtuit, pierzându-şi vocea de emoție şi părând rănit. Nu-ţi 
respecţi promisiunile. 


- Gibs, am spus apăsat, străduindu-mă să am răbdare. 
Sunt obosit. Am stat treaz toată noaptea ca să am grijă de 
fundul tău cherchelit. Mi-am petrecut jumătate din noapte 
întorcându-te de pe o parte pe alta ca să nu te îneci şi 
răsucindu-te ca pe un copil. Iar cealaltă jumătate mi-am 
petrecut-o curățându-ţi voma de peste tot. Mi-ai distrus 
livingul. Ai umplut baia de la parter cu vomă. Aproape că 
m-ai sufocat cu vânturile tale cu miros de Guinness după 
ce te-am adus aici. Lasă-mă câteva ore ca să trec peste 
toată povestea înainte de a-mi cere să nu mai vorbesc 
niciodată despre asta! 

- Ei bine, măcar am făcut curat peste tot, a răspuns 
Gibsie timid. Iar livingul, holul şi baia au revenit la gloria 
lor de altă dată. 

- Bine, am izbucnit eu. Aşa şi trebuie. E voma ta. 

- M-ai pus să dorm pe podea, Johnny! a pufnit el. Asta 
a fost o răutate. 

- Pentru că omul nu poate să aibă încredere în tine 
când e vorba de lucruri frumoase. 

- Nici măcar un pat? 

- Da, Gerard, nici măcar un pat. 

- Da, păi, eu sunt prietenul tău cel mai bun, iar tu m-ai 
pus să dorm pe jos, a răspuns el cu un pufnet. Câinele stă 
la piciorul patului tău și eu pe podea. 

Mi-am arcuit o sprânceană. 

- Adică vrei să dormi la picioarele patului meu? 

Gibsie s-a uitat la mine câteva secunde înainte de a 
chicoti. 

- Da, bine, habar n-am unde voiam să ajung cu asta. 

- Nici eu, prietene, am mormăit, clătinând din cap. Nici 
eu. 

- Apropo, a spus Gibsie cu un rânjet malițios. I-am zis 
omului tău Joey că-i fac cinste cu o masă pentru toată 
bătaia de cap. 

- Bine. Numai să nu faci haos pe aici. Mama se întoarce 
de dimineaţă, am adăugat, prea obosit ca să mă mai 
gândesc la cumplita idee de a-l avea pe Joey Lynch în casa 


mea, când era clar sceptic în privinţa intenţiilor mele față 
de sora lui. 

„Şi pe bună dreptate...“ 

Gibsie s-a uitat la mine nerăbdător. 

- Nu te uita aşa la mine, i-am spus. Ştii unde este 
bucătăria. Eu nu gătesc pentru tine. 

- Nu sunt obişnuit cu gazul. Gibsie a ridicat din umeri 
neputincios. Acasă avem aragaz electric. 

- Mama ta lucrează la brutărie, am răbufnit. Cum să nu 
ştii cum funcționează un aragaz amărât pe gaz? 

- Şi aragazul tău e o chestie de fiţe foarte complicată, 
mi-a întors-o el. Dar nu te văd defilând pe aici în haine de 
blană şi genţi de la Prada. 

- Eşti ca un copil, ştii asta? am mârâit. Eşti ca un copil 
într-un corp de uriaș, care mi-a fost dat în custodie. 

Trecând valvârtej pe lângă el, mi-am târât picioarele 
spre bucătărie. 

- Scoate tigaia... şi ce naiba ai de gând să pregăteşti, i- 
am cerut. Eu nu gătesc pentru tine, am mormăit în timp 
ce m-am apropiat de aragaz şi i-am dat drumul. Eşti mai 
mult decât în stare să te ocupi singur de asta. 

- Să sperăm că da, a chicotit Gibsie, venind spre mine 
cu braţele pline de carne de porc şi o tavă cu ouă. 

- Zici că te descurci fără să dai foc la casă? am glumit în 
timp ce m-am îndepărtat de aragaz. 

- Sunt ferm convins, a răspuns Gibsie când s-a apucat 
de treabă, aplecându-se prudent spre flacără. 

L-am privit precaut, deloc convins. 

- Să nu te arzi! 

- Bine, tată, a răspuns el în zeflemea înainte de a mă 
întreba: Ai brioşe? Întorcându-se spre mine, a adăugat: 
Mi-ar plăcea să mănânc la ceai o brioşă făcută de mama ta. 

Am clătinat din cap şi mi-am ţinut gura, hotărând să nu 
mă înfurii. 

- S-ar putea să mai fie ceva prin congelator... Mai întâi, 
trebuie să le încălzești la cuptor. 

- Știu asta, a râs el. 

- Da? am mormăit în şoaptă. 


Omul era o pacoste. 

O pacoste mare cât casa, stupidă și loială. 

- Ți-am povestit cum m-a salvat fata ta de Brian? a 
întrebat Gibsie în timp ce a spart un ou în tigaie, 
distrăgându-mă de la ale mele. 

- De Brian? am întrebat, gândindu-mă la pisica aia 
afurisită a doamnei Gibson. Shannon te-a salvat de Brian? 

- Pe cinstea mea, a spus el gânditor. Luând o spatulă 
din suport, a început să o răsucească în mână în timp ce 
vorbea. Îmi place că nici măcar nu mai negi că e a ta, 
prietene. 

- Du-te naibii! am mormăit. Curiozitatea a fost mai 
puternică, așa că m-am cocoţat pe un scaun de lângă 
insulă şi m-am uitat la el. Povesteşte-mi! 

Gibsie a chicotit la răspunsul meu. 

- S-a întâmplat de ziua mea, luna trecută, mi-a explicat 
el, aruncând vreo şase cârnaţi în uleiul sfârâitor. Îl 
scosesem pe Brian la o plimbare până la Hughie - ştii cum 
face când rămâne singur prea mult timp. 

- Da. 

Am încuviinţat din cap, fără să clipesc. 

Venise la mine de cel puțin nouă ori în ultimele 
optsprezece luni cu motanul care semăna cu pisica 
inspectorului Gadget. 

- Şi a luat-o razna, prietene, a spus el. A luat-o complet 
razna. A scăpat din lesă și a luat-o spre baie. Și-a făcut 
nevoile în cadă. 

- La fel ca proprietarul lui, am glumit eu. 

- Mama nu și-a făcut niciodată nevoile în cada cuiva, a 
mârâit Gibsie. 

- Nu mama ta, am răspuns eu. Tu. 

Gibsie s-a încruntat și şi-a înclinat capul într-o parte, 
evident chinuindu-se să-şi amintească. 

Am decis să-l ajut. 

- Meciul în deplasare împotriva şcolii din Tipperary, în 
anul trei? 

Trăsăturile lui s-au luminat când şi-a amintit. 


- Da, a chicotit el. Aia nu era o baie. Era o cabină de duş 
în vestiarele şcolii lor, iar nenorociţii ăia o meritau cu vârf 
şi îndesat. Iar în apărarea mea, spun că aveam doar 14 ani. 

- În apărarea lui Brian, el e doar o pisică, am ripostat. 

- Nemernicul ştie exact ce face, a mormăit Gibsie. În 
orice caz, a distrus casa, Johnny, şi s-a apucat să ne atace 
când am încercat să-l luăm de acolo. Shannon a intrat 
chiar atunci în baie, l-a luat pe blănos şi l-a dus acasă. Şi el 
ştii ce a făcut? A tors. Nenorocitul se simţea în elementul 
lui, prietene. Încântat ca naiba că stătea în braţele ei. 

„Ce noroc pe Brian!“ 

- De ce aflu despre asta abia acum? l-am întrebat, 
încercând să-mi păstrez un ton neutru. 

- Îmi pare rău, a chicotit Gibsie. Nu ştiam că trebuie să- 
ți dau repede raportul de fiecare dată când vorbesc cu fata. 

- Nu trebuie, am mormăit eu. Doar... 

Am auzit un ciocănit la intrare cu câteva momente 
înainte ca o ușă să se închidă imediat. 

- Kavanagh? a strigat o voce gravă. 

- Aici! a strigat Gibsie, răspunzând în locul meu. 
Întorcându-se spre mine, mi-a făcut cu ochiul şi a spus: Să 
te porţi frumos, prietene! Fratele mai mare e aici. 

Minunat! 

Absolut perfect. 

- Dumnezeule! a declarat Joey Lynch când a intrat în 
bucătărie câteva clipe mai târziu, cu telefonul meu în 
mână şi o frumuseţe de vânătaie sub ochiul drept, pe care 
fusesem prea beat ca să o remarc cu o seară în urmă. 

În lumina zilei, m-am trezit cercetându-l atent din 
priviri. 

Era înalt, dar eu eram cu vreo şase centimetri mai mare, 
după cum mi se întâmpla cu majoritatea băieţilor de 
vârsta noastră. 

Era evident într-o formă bună, dar avea fizicul unui 
aruncător, multă masă musculară şi o constituţie care îi 
permitea mai degrabă să fie agil şi rapid pe teren decât un 
pachet de muşchi în toată regula. 


- Ar trebui să ai un ghid la uşa din față, a adăugat el, 
uitându-se prin bucătărie înainte de a-şi fixa privirea 
asupra mea. Casa asta e ca un muzeu. 

— Aşa e, a chicotit Gibsie. E un conac. 

Împingându-mi scaunul în spate, m-am dus spre el şi l- 
am salutat. 

- Mulţumesc, am spus, luându-mi telefonul. Apreciez 
că ai bătut drumul până aici ca să mi-l aduci. 

- Da, ei bine, Regele Clitoris a fost foarte convingător, 
a răspuns el cu un zâmbet afectat. Întorcându-şi privirea 
spre Gibsie, şi-a arcuit nerăbdător o sprânceană. Cum 
stăm cu mâncarea mea, chef? 

- Iute ca vântul şi ca gândul, stimate domn, a strigat 
Gibsie peste umăr. Ouă? 

- Amice, a spus Joey gânditor, îndreptându-se spre 
locul în care Gibsie se dădea când într-o parte, când într- 
alta ca să evite stropii de ulei. Tu ai voie să foloseşti 
aragazul fără ajutorul mămicii tale? 

Dumnezeule, ce tupeu avea omul ăsta — să vină în casa 
mea şi să ceară de mâncare. 

În mod ciudat, îmi plăcea atitudinea lui. 

Joey Lynch era un tip direct. 

Respectam asta la un om. 

- Mă îndoiesc, a răspuns Gibsie cu un râset. E prima 
dată când fac asta. 

Gibsie s-a jucat cu butoanele de la aragaz şi o flacără 
uriaşă a izbucnit în sus, pârlindu-i sprânceana. 

- Doamne fereşte! a răcnit Gibsie, plesnindu-se peste 
față. Am luat foc. 

- Dă-mi chestia aia înainte să păţeşti ceva, a poruncit 
Joey, smulgând spatula din mâna lui Gibsie şi luându-i 
locul ca să se ocupe de ochiurile cu bacon. 

Dând plita la foc mediu, Joey a înşfăcat prosopul de pe 
umărul prietenului meu şi a început să şteargă stropii de 
ulei. 

- Ce să ceri de la nişte băieți de şcoală privată, a 
mormăit el în barbă. Obişnuiţi să li se ofere totul la botul 
calului. 


- La naiba, Kav! a chicotit Gibsie, făcând un pas în spate 
dinspre aragaz. M-am înşelat. Nenorocitul ăsta de aici e 
tata. 

- Fă-mi o favoare, Kav, a strigat Joey peste umăr. Du-te 
să o vezi pe sora mea, vrei? 

Inima mi-a tresărit în piept. 

- Pe Shannon? 

Joey a încuviințat din cap şi a întins mâna după o 
farfurie de pe blat. A aruncat mai multe bucăţi de bacon 
pe farfurie şi a adăugat: 

- E în maşină afară. 

- De ce ai lăsat-o în maşină? l-am întrebat încordat. E 
frig de crapă pietrele. 

- Pentru că nu a vrut să vină cu mine, a răspuns Joey pe 
un ton apăsat. N-ai decât să încerci să o convingi, dacă 
vrei, dar nu se clinteşte din loc. 

Nu a trebuit să-mi zică de două ori. 

Sau să-mi dea măcar voie. 

Eram deja în picioare şi mă îndreptam spre uşa din față. 


CAPITOLUL 34 


Asaltată de câini și de sentimente 


Shannon 


Simţindu-mă şocată, m-am pus pe bancheta din spate a 
maşinii lui Aoife şi am privit lung spre reşedinţa 
Kavanagh, gândindu-mă la opţiunile mele. 

Să intru? 

Să aştept aici? 

Să mă fac ghem şi să mă prefac că nu sunt aici? 

Mama lui era înăuntru? 

Tatăl lui era acasă? 

Eram îngrozită de cele întâmplate vineri şi, chiar dacă 
mă simţisem bine la bar şi la cinema, îmi petrecusem 
ultimele două nopţi trează şi chinuită de umilința de a fi 
vomitat în faţa lui Johnny. 

Băiatul ăsta mă scotea din ale mele, şi nu ştiam ce să fac 
acum, că mă aflam în spaţiul lui personal. 

Nu eram sigură că pot face faţă sentimentelor pe 
care le aveam pentru el. 

Gândurile mi-au fost întrerupte când două perechi de 
labe galbene uriaşe au început să lovească în geamul meu. 

Surprinsă, mi-am întors privirea şi am descoperit doi 
câini identici, cu zgărzi de un roz strălucitor, care se uitau 
lung la mine, schelălăind amarnic, cu gura deschisă şi 
limba într-o parte. 

Fără să mă mai gândesc de două ori, m-am strecurat pe 
scaunul lui Joey şi am coborât din maşină. 

În clipa în care am pus picioarele pe pietriș, am fost 
asaltată cu sărutări şi lătraturi, în timp ce ambii câini au 
încercat să se urce pe mine. 

- Bună, băieți! 

M-am aplecat şi i-am mângâiat. 


Afecţiunea mea nu a părut decât să îi încurajeze, pentru 
că unul din câini a sărit spre mine, izbindu-mă puternic 
cu labele în piept. 

- Stati, staţi! 

Pierzându-mi echilibrul, am aterizat în fund cu un oftat 
puternic. 

În clipa în care am fost pusă la pământ, s-au năpustit 
amândoi asupra mea, făcându-mă toată un lac de bale pe 
față şi pe gât. 

Râzând, am încercat să-mi feresc fața, dar degeaba, 
câinii ăştia erau tare insistenţi în dragostea lor. 

Ceea ce nu-mi fusese evident din maşină era că ambii 
câini se cam rostogoliseră prin bălegar în ultima vreme... 
nu doar pentru că blana lor era plină de noroi, dar şi 
pentru că miroseau îngrozitor. 

După o încercare eşuată de a mă ridica, m-am trezit 
întinsă pe pietrişul ud, în timp ce ei au continuat să mă 
adulmece, să-şi treacă labele peste mine şi să-mi lingă 
aproape fiecare centimetru de piele expusă. 

- Sunteţi nişte căţei pe cinste, am zis eu râzând pe 
înfundate, renunțând la orice încercare de a mai scăpa. 

Simţeam cum umezeala mi se strecoară prin haine, dar 
nu am făcut nici o mişcare să mă ridic. 

Nu puteam nici dacă aş fi vrut. 

- Bună! am zis, rânjind către căţeluşa care hotărâse că 
stomacul meu era locul perfect pe care să stea cu fundul. 

Îşi ţinea labele apăsate ferm în umerii mei în timp ce mă 
lingea pe faţă. 

- Eşti o fată tare drăguță, nu-i aşa? am gângurit eu 
încercând să mă eschivez de o limbă lungă de un cot. 

Era absolut inutil, din moment ce cealaltă căţelușă 
stătea lângă capul meu şi se chinuia să-mi atragă atenţia. 

- Ai grijă, am avertizat-o pe cea de la capul meu. Am 
faţa delicată. 

- Bonnie! Cupcake! Jos de pe ea! a poruncit o voce 
familiară de undeva din apropiere, dar nici una din 
căţeluşe nu s-a sinchisit. 


În schimb, au părut să-şi înteţească eforturile de a mă 
iubi într-o disperare canină. 

Câteva clipe mai târziu, am simţit cum două mâini mă 
apucă de la subsuori. 

Surprinsă de bruscheţea contactului, membrele mi s-au 
încordat numaidecât, în timp ce am fost ridicată la 
propriu. 

Johnny m-a pus pe picioare şi m-a împins repede în 
spatele lui când câinii s-au năpustit spre noi. 

- Nu! le-a poruncit el. Ţinând un braţ în jurul meu, l-a 
întins pe celălalt în semn de avertisment. Bonnie, a mârâit 
el. Eşti o fetiță obraznică. Ochii i s-au aţintit spre câinele 
care era mai aproape. Cupcake, nici să nu te gândești la 
una ca asta! 

Băgând mâna în buzunar, a scos o minge de tenis şi a 
fluturat-o prin faţa câinilor, captându-le imediat atenţia. 

- Da, vedeţi asta, nu-i așa? i-a întrebat Johnny şi a 
aruncat-o prin curte. 

Mingea a aterizat undeva departe de privirile noastre, şi 
cele două căţelușe au fugit valvârtej după ea. 

Am profitat de moment pentru a-mi desprinde părul şi 
a-l lăsa să-mi alunece peste umărul stâng, ascunzându-mi 
o parte a feței de privirea lui. 

- Îmi pare rău pentru asta! a spus Johnny după ce câinii 
s-au făcut nevăzuţi. Întorcându-se spre mine, m-a cercetat 
dintr-o privire şi a schițat o grimasă. Doamne, te-au 
nenorocit! 

Eram atât de uluită să îl văd, atât de nesigură de ce să 
fac sau să spun, încât mi-a luat câteva clipe să-mi 
limpezesc mintea şi să înţeleg că vorbea... cu mine. 

- Poftim? 

- Hainele tale, mi-a explicat el, arătând cu mâna în sus 
şi în jos. 

Am coborât privirea spre mine şi am scos un geamăt. 

Da, avea dreptate. 

Hainele îmi erau acum o combinaţie de noroi, apă de 
ploaie, smocuri de păr şi bale de câine. 


- Oh, ah, da. Îngrozită, am încercat să-mi şterg mâinile 
de pantalonii bleumarin de trening, dar saliva mi se lipise 
de degete. Da, aşa este, am spus eu timid, forțând un surâs, 
când tot ce-mi doream să fac era să mă ascund pe 
bancheta din spate a mașinii lui Aoife şi să dispar. 

- Îmi pare rău! s-a scuzat Johnny, părând uşor stânjenit. 
Sunt două sălbăticiuni. 

Scuturând din cap, am oftat apăsat și am spus: 

- Nu, nu-i nimic. Nu m-a deranjat. Bonnie și Cupcake 
sunt foarte drăguţe. 

- Bonnie şi Cupcake sunt groaznic de răsfățate, m-a 
corectat Johnny cu o grimasă. Băgându-şi mâinile în 
buzunarele de la pantalonii de trening gri, a adăugat: Sunt 
câinii mamei. Se poartă cu ele de parcă ar fi oameni, aşa că 
am impresia că şi ele cred același lucru. 

- Ai tăi sunt acasă? l-am întrebat, simţindu-mă teribil 
de agitată la gândul că fratele meu se afla foarte aproape 
de oricare din părinţii lui Johnny. 

Joey era un tip direct şi spunea tot ce-i trecea prin 
minte. 

Era foarte posibil să vorbească despre incidentul cu 
contuzia pe care mi-o provocase Johnny. 

- Nu, sunt plecaţi amândoi la Dublin, mi-a spus 
Johnny. Tatăl meu lucrează acolo pentru moment. 

Am făcut ochii mari. 

- Eşti singur acasă? 

Fl a zâmbit afectat. 

- N-am patru ani. 

- Ştiu asta, am răspuns eu, înroşindu-mă. 

- Ai mei călătoresc în interes de serviciu, mi-a explicat 
el, fiindu-i milă de mine. De obicei, sunt singur. 

Din cine ştie ce motiv, cuvintele m-au deranjat. 

„De obicei, sunt singur.“ 

Era o afirmaţie tristă. 

Încruntat, Johnny s-a întins şi mi-a cuprins — da, la 
propriu — bărbia în palmă. 

- Ce naiba e asta? a întrebat el, cu voce glacială, în timp 
ce ochii lui albaștri s-au aprins. 


- Ce? am chițăit eu, copleșită de panică. 

Ridicându-mi bărbia, mi-a dat părul peste umăr și a 
scos un mârâit scăzut. 

- Asta, a mârâit el, trecându-și degetul mare peste 
obrazul meu. Şi asta, a adăugat, urmărind cu degetul linia 
de sub ochi. 

Atingerea era atât de blândă, încât m-a făcut mai 
degrabă să tresar de emoție decât de durere. 

El şi-a lăsat mâna să alunece de pe faţa mea, dar nu a 
făcut nici o mişcare, fiind atât de aproape, încât îi vedeam 
o venă zvâcnindu-i de-a lungul gâtului când şi-a încleştat 
şi descleştat maxilarul. 

- Shannon, ce s-a întâmplat cu faţa ta? 

- Oh, asta? 

Râzând agitată, mi-am dat părul pe după ureche. 

Mi-am regretat imediat gestul când am simţit saliva 
întinzându-se între degetele mele şi păr. 

Era şi așa destul de rău că arătam ca un om al străzii, 
îmi mai lipsea doar să adaug și bale de căţel în ecuaţie. 

- Da, asta, a spus Johnny, uitându-se încruntat la 
obrazul meu. Cine ţi-a făcut asta? 

- Nimeni. Am căzut aseară peste turnul din Lego al 
fratelui meu și aproape am zburat pe masa din bucătărie, 
mi-a ţâşnit de pe buze, cu precizia iscusită de care aveam 
nevoie pentru a părea credibilă, scuza repetată la nesfârşit 
pentru şcoală. 

Minţeam de atât timp despre cum mă alesesem cu 
rănile şi vânătăile de pe corpul meu, încât a fost floare la 
ureche să spun minciuna învățată pe de rost. 

- Şi te aştepţi să cred asta? m-a uimit Johnny întrebând. 

M-am încruntat spre el. 

Era o explicaţie bună. 

Una credibilă. 

EI de ce nu o credea? 

- Da, am răspuns cu un nod în gât, tulburată de 
întrebarea lui directă. Pentru că asta s-a întâmplat. 

EI şi-a arcuit o sprânceană. 


- Chiar încerci să-mi spui că ţi-ai învineţit singură 
ochiul? 

Am ridicat din umeri fără să insinuez ceva. 

— S-a întâmplat. 

- Nu se întâmplă de obicei, a spus el caustic. Trebuie 
să fi alergat cu toată viteza ca să te loveşti în halul ăsta, a 
adăugat el neîncrezător, cu ochii ațintiți spre ai mei. 
Alergai? m-a întrebat el. De ceva? S-a apropiat mai mult. 
Sau de cineva? 

Instinctul de supraviețuire s-a trezit la viaţă înăuntrul 
meu, chipurile fraților mei mai mici făcându-mă să rostesc 
următoarele cuvinte: 

- Ce încerci să spui? 

- Nu încerc să spun nimic, Shannon, a ripostat el cu 
înflăcărare. Te rog să-mi zici adevărul! 

- Îţi zic adevărul, am răbufnit eu, cu vocea frântă. Nu 
mă mai presa! Am simţit lacrimile cum mi se adună în 
ochi şi le-am înăbușit repede. Doamne! 

Mă simţeam groaznic pentru că îl mințeam tocmai pe 
el, dar nu puteam să fac stânga-mprejur şi să spun: „Oh, 
da, atunci când se îmbată, tatei îi place să mă bată de să 
mă asculte cu urechea și să mă arunce de colo-colo ca pe o 
păpuşă de cârpe“. 

Exact în acel moment a început să toarne cu găleata, o 
ploaie torențială de martie udându-ne până la piele pe 
amândoi. 

Slavă Cerului pentru potopul care s-a dezlănțuit, căci 
m-am răsucit pe vârfuri şi m-am grăbit spre maşină. 

- Nu face asta! a strigat Johnny după mine. Nu te 
întoarce în afurisita aia de maşină! 

Am clătinat din cap şi am deschis portiera cu o 
smucitură. 

- Îmi pare rău, bine? Johnny s-a întins pe lângă mine și 
a închis portiera. Nu te mai presez. Întorcându-mă cu faţa 
spre el, a spus: Nu mai suflu o vorbă în legătură cu asta. 

Şi-a întins o mână ca să-mi atingă fața, dar şi-a deviat 
repede mişcările şi s-a apucat de ceafă. 

- Bine? 


Încuviinţând din cap, am răsuflat tremurat. 

- Bine. 

Johnny a scos un oftat puternic, cu o expresie de 
uşurare pe chip. 

- Deci vrei să vii înăuntru cu mine? 

- Poate ar trebui să aştept în maşină, am murmurat, 
reuşind cu greu să mă uit în ochii lui. Nu vreau să 
deranjez - spre deosebire de fratele meu idiot, care pare să 
intre fără nici o reţinere în casele străinilor şi să le 
mănânce mâncarea. 

- În primul rând, eu nu sunt un străin pentru tine şi nu 
mă deranjezi, a ripostat Johnny ţâfnos în timp ce ploaia s- 
a dezlănţuit deasupra noastră. În al doilea rând, eu te invit 
în casa mea, a adăugat el, trecându-și o mână prin părul 
ud. Te uzi. M-a cercetat iarăși din priviri înainte de a face 
un semn spre casă. Vreau să intri. 

- Eşti sigur? am îngăimat. 

A încuviinţat încet din cap. 

- Absolut. 

- Bine, am şoptit eu, nesigură. Dacă eşti sigur că ești 
sigur... 

- Sunt sigur că sunt sigur, a glumit Johnny. Hai! 

Johnny s-a răsucit pe călcâie şi s-a grăbit spre uşa din 
față, doar ca să se întoarcă şi să alerge spre locul în care eu 
rămăsesem înțepenită în pământ. 

Şi-a pus mâinile pe umerii mei şi m-a condus spre casă. 

- Vezi? a spus când eram amândoi înăuntru, cu uşa 
uriaşă închisă în urma noastră. Nu a fost aşa greu, nu? 

Am clătinat din cap. 

Johnny s-a scuturat ca un câine, împroşcând cu picături 
de ploaie peste tot. 

- Râzi de mine, Shannon ca râul? m-a tachinat el, 
observându-mi zâmbetul. 

Am clătinat din nou din cap. 

Fl mi-a trimis un zâmbet mare, dezvăluindu-și gropiţele 
şi făcându-mi inima să tresalte, înainte de a-mi face semn 
să-l urmez din coridorul lung de la intrare până într-un 


foaier spaţios, cu două arcade uriașe de o parte și de alta, 
ducându-mă Dumnezeu ştie unde. 

Având grijă să-mi ţin gura - şi să nu rămân cu gura 
căscată, cum îmi venea să fac —, am privit lung scara 
impunătoare care ocupa centrul casei, cu balustre 
împodobite cu sculpturi elaborate din lemn şi cu capete 
mici de leu deasupra. 

Privirea mi-a alunecat în sus, spre capătul scării, unde 
palierul se desluşea limpede printre pilonii balustradei de 
lemn care se aliniau de o parte şi de alta a peretelui. 

- E o casă veche, mi-a explicat Johnny. De vreo 150 de 
ani sau așa ceva. Părea să nu se simtă în largul lui în timp 
ce vorbea. Când am cumpărat casa, mama nu a vrut să 
schimbe prea mult designul original. Am renovat 
majoritatea încăperilor şi am refăcut bucătăria, dar mama 
a vrut să păstreze unele dintre părțile originale. Ridicând 
din umeri, a adăugat: Zice că locul ăsta are o personalitate 
a lui sau ceva de genul. 

- Are dreptate, am spus eu încet, rotindu-mă 360 de 
grade ca să admir tavanele ridicol de înalte şi candelabrele 
de cristal. Cred că toată casa mea ar încăpea în holul ăsta. 

- Johnny! a răsunat vocea lui Gibsie dinspre arcada din 
stânga. Masa e gata. 

- 'Ţi-e foame? m-a întrebat Johnny în timp ce m-a 
condus pe holul lung până la uşa din capăt. Cunoscându-l 
pe Gibsie, are de gând să prăjească tot ce e în frigider. 

Am clătinat din cap, ridicând braţele pentru a-mi 
înfăşura corpul, cu un aer aproape protector, în timp ce 
m-am dus după el. 

- Mi-e bine. 

În momentul în care Johnny a deschis ușa de la 
bucătărie, am fost învăluiţi în lumina soarelui şi într-o 
aromă delicioasă de bacon fript. 

- Hei... e micuța Shannon, a ciripit Gibsie, întorcându- 
se dinspre impresionantul aragaz pentru a-mi zâmbi şi a 
flutura o spatulă spre mine. Johnny a reușit să te convingă 
să intri sau ai fost atrasă de aromele mâncării mele 
incredibile? 


- Plouă, am bolborosit eu, înăbuşindu-mi un fior când 
umezeala din haine a început să mi se strecoare până la 
piele. 

- Ai gătit un ou, Gibs, sub atenta mea supraveghere, a 
strigat Joey, care stătea pe un scaun lângă insula din 
centru. Nu eşti Darina Allen. 

- Slavă Cerului, Lynchy! Cu tigaia în mână, Gibsie s-a 
apropiat de fratele meu și i-a trântit un ou în farfurie. Îmi 
plac părţile mele masculine. 

Întinzându-se peste blat, Joey a apucat ceainicul și a 
turnat două ceşti de ceai înainte de a-l întinde spre noi. 

- Shan, Kav, ceai? 

Gibs? 

Lynchy? 

Kav? 

Era un lucru atât de tipic pentru Joey... lega o prietenie 
cu uşurinţa cu care pocnea din degete. 

O străfulgerare bruscă de gelozie s-a aprins în mine, 
gândul la cât de uşoară era viața pentru fratele meu 
făcându-mă să mă simt nedreptăţită. 

Urma de gelozie a fost măturată imediat de uriașul 
tsunami de vină care m-a cuprins în iureşul lui. 

La Joey nu era nimic ușor. 

Profita la maximum de fiecare situaţie. 

Încerca doar să supravieţuiască, la fel ca toţi ceilalți. 

- Să-ţi aduc un prosop sau ceva? s-a oferit Johnny cu 
glas scăzut, uitându-se la mine. Încruntat, a adăugat: Eşti 
udă leoarcă. 

- La naiba, a izbucnit Joey, luându-mă prin 
surprindere. Ce ţi s-a întâmplat, pentru numele lui 
Dumnezeu? 

Lăsând ceainicul jos, s-a ridicat şi s-a îndreptat spre 
mine. 

Venind mai aproape, Joey m-a mirosit şi s-a tras repede 
înapoi. 

- Doamne fereşte, Shannon! Te-ai tăvălit prin... rahat 
de câine? 

„Uau, cât tact la fratele mai mare, mulțumesc mult...“ 


— Nu! am ezitat şi am încercat să mă miros discret. Nu 
miros. 

- Nu simţi? a replicat Joey cu un aer batjocoritor. Puţi 
aşa rău, că-mi dau lacrimile. 

„Doamne, Joey!“ 

- Au asaltat-o câinii mei, a intervenit repede Johnny, 
trecându-și încă o mână prin păr. Picături mari de apă au 
continuat să se prelingă de pe umerii lui laţi pe gresie. Au 
trântit-o la pământ şi au rostogolit-o pe toate părțile. 

- Ce? a izbucnit fratele meu. Amuzant cum sora mea 
pare să fie mereu atacată şi doborâtă când ești tu pe lângă 
ea, Kavanagh! 

Un mușchi a zvâcnit în maxilarul lui Johnny, dar el nu a 
răspuns. 

Îndreptându-şi atenţia spre mine, Joey a spus: 

- Trebuie să-ţi scoţi hainele astea ude de pe tine, Shan, 
ca nu te alegi cu vreo pneumonie. 

Am dat să răspund, dar fratele meu a continuat fără să- 
mi dea șansa de a mai spune ceva. 

- Ai ceva să pună pe ea? a întrebat Joey, uitându-se la 
Johnny. Sau nişte clor ca să scăpăm de mirosul ăsta 
îngrozitor? 

Johnny a încuviințat încet din cap. 

- Da, găsesc eu ceva... 

- Sau putem pleca? am propus eu, uitându-mă la fratele 
meu, rugându-mă să înțeleagă aluzia. Ar trebui să mergem 
acasă, Joey. 

— Nu urci în maşina iubitei mele mirosind în halul ăsta, 
a răspuns Joey. 

- Nu fi prostănac! am mârâit eu. Du-mă acasă! 

- Nu puteţi să plecaţi încă. Nu ne-am băut ceaiul, n-am 
stat la o şuetă, a spus Gibsie. Şi am nişte brioșe în cuptor. 

- Ai făcut brioşe? l-am întrebat, distrasă pe moment. 
Tu? 

- Da, eu, a răspuns Gibsie, părând ușor rănit. Trebuie 
să ştii că sunt un brutar minunat. 

- Îmi cer scuze, i-am răspuns repede, nevrând să-l 
jignesc. Doar că nu pari genul care să fie brutar. 


- Stai liniştită, doar glumesc cu tine, a zis el amuzat. 
Habar n-am ce fac. A arătat spre aragaz și a spus: Din câte 
ştiu eu, brioșele alea ar putea fi letale. 

- Brioşe letale? Am strâmbat din nas la idee. Atunci, 
sper să nu te superi dacă spun pas. 

Gibsie a chicotit. 

- Îmi place de tine. A aruncat o privire pe deasupra 
capului meu și a spus, înainte de a-și întoarce atenţia spre 
mine: Îmi place de ea. Dar nu cum miroase. Şi-a prins 
nasul cu degetele şi a adăugat: Fratele tău are dreptate... 
trebuie să te schimbi. 

- E în regulă, mă duc acasă..., am început, dar am fost 
iarăși întreruptă, de data asta de Gibsie. 

- Johnny, poate să facă un duș aici, nu-i aşa? 

Am făcut ochii cât cepele. 

- Ce? 

- Hmm, da, bănuiesc, a răspuns încet Johnny, care încă 
stătea în spatele meu. Dacă vrea, nu? 

Joey, care se întorsese pe scaunul de lângă insulă, a 
încuviințat din cap. 

- Bună idee, Gibs, a zis el printre îmbucături de ouă şi 
cârnaţi. Scapă de mirosul ăla de câine plouat, ca să nu ne 
dăm duhul până acasă. 

- Nu miros, am mormăit eu. 

- Puţi, au spus Gibsie şi Joey la unison. 

- Ia vedeţi-vă de treabă și lăsaţi-o în pace! a intervenit 
Johnny, părând enervat. Nu miroase deloc urât. 

- Tu nu-ți dai seama pentru că eşti imun, a răspuns 
Gibsie. Întorcându-se spre Joey, a adăugat: Își lasă javra să 
doarmă pe patul lui în fiecare noapte. 

- Dacă îmi mai faci o dată câinele javră, îţi lipesc tigaia 
aia de frunte, l-a avertizat Johnny. 

- Scuze sincere, prietene. Gibsie și-a ridicat mâinile în 
semn de pace. Nu voiam să-ți insult prețioasa potaie. 

Ignorând hohotele de râs şi glumiţele, m-am întors şi 
m-am uitat la Johnny. 

- Îmi pare atât de rău pentru asta! 


Atenţia lui s-a mutat brusc de la băieţi spre mine și a 
rămas îndreptată asupra mea. 

- Nu-i nimic, Shannon. Vocea îi era indiferentă, dar în 
ochii lui ardea ceva ce îmi era teamă să descifrez, pentru 
că aveam impresia că, în acest moment, ochii mei îi 
oglindeau pe ai lui. Poţi să faci duş în baia mea. 

- Nu, sincer, nu-i nici o problemă. Faţa îmi ardea de 
ruşine. Nu trebuie să fac duș la tine acasă. 

- Ah, ba cum să nu?! a strigat Joey. Eu vorbeam serios 
când am zis că nu urci aşa în mașina lui Aoife. Aş putea să 
mă sinucid, la starea în care eşti. 

- Pentru numele lui Dumnezeu! s-a răstit Johnny. 
Deschizând ușa bucătăriei, m-a luat de mână şi practic m- 
a târât pe hol. Hai, mi-a spus el. Am eu grijă de tine. 

- Hmm, bine, am răspuns cu un nod în gât, pentru că 
ce şanse aveam să spun nu când un jucător de rugby uriaş 
mă târa după el prin casa lui? 

- Și ca să ştii şi tu, a strigat Johnny peste umăr în timp 
ce mă trăgea spre scări, cotind la dreapta când am ajuns la 
etaj, nu consider că miroșşi chiar atât de rău. 

- Hmm, mulțumesc? am mai apucat să spun eu 
stingherită, neştiind prea bine ce să îi răspund unui băiat 
care îmi zicea că nu miroseam Chiar atât de rău și fiind 
prea cu sufletul la gură pentru a găsi o replică mai bună. 

El se mişca repede, cu mâna mea încă împletită cu a lui, 
şi a trebuit să fug ca să ţin pasul. 

Nu s-a oprit până când am ajuns la capătul palierului şi 
ne-am trezit în faţa unei uşi închise. 

Am observat că trecuserăm pe lângă cel puţin alte şase 
uşi pe partea asta de palier, dar eram prea ameţită să țin 
pasul cu el ca să mai bag în seamă împrejurimile. 

Dându-mi drumul la mână, Johnny a deschis ușa și a 
păşit înăuntru, făcându-mi semn să o iau după el. 

L-am ascultat... şi a fost de parcă aş fi intrat într-o 
versiune de dormitor tip Hall of Fame. 

Camera era uriașă, cu pereţii albaştri, iar patul enorm 
cu baldachin domina întregul spaţiu. 


Vizavi de pat era o zonă de distracţie care semăna cu un 
cinema în miniatură, dar nici unul dintre detaliile astea nu 
mi-a rămas în minte. 

Ci şirurile nesfârşite de trofee şi medalii care se aliniau 
de-a lungul pereţilor. 

Tricouri înrămate împânzeau pereţii, alături de câteva 
şepci ciudate şi de afişe ale echipei irlandeze de rugby. 

Pe peretele din colțul opus, se vedea un birou uriaş din 
lemn de stejar, între cele două ferestre. 

Pe birou se odihneau un laptop scump și grămezi de 
manuale şi de lucrări corectate. 

Deasupra atârna o tablă uriaşă de plută, fixată în perete. 

Pe tablă erau prinse nenumărate fotografii - cu diferiţi 
sportivi celebri. 

Iar, în ele, Johnny apărea alături de ei. 

- Bun, a spus Johnny ridicând din umeri. Asta este 
camera mea. 

S-a apropiat de pat şi a băgat sub el mai multe haine. 

- E o cameră frumoasă, i-am răspuns, muşcându-mi 
buza în vreme ce am privit în jur. 

În camera tipică unui adolescent era o harababură de 
nedescris, cu nelipsitele afişe cu fete semigoale şi cu sâni 
uriași pe pereți. 

Hainele erau împrăștiate peste tot, iar controlerele 
PlayStation şi jocurile zăceau pe podea lângă televizor, 
alături de câteva fotolii-puf din piele. 

- Poţi face duș aici, a spus Johnny. 

Cu un semn din cap, s-a pus în mișcare, îndreptându-se 
spre o uşă din colțul din stânga al camerei, de lângă patul 
lui. 

- Dacă eşti sigur, am spus eu sfioasă, simţindu-mă 
teribil de intimidată să mă aflu în spaţiul lui personal și să 
mă dezbrac de tot, în cele din urmă. 

Eram, practic, doi străini. 

Mi se părea greşit să fiu în spaţiul lui. 

Mi se părea greșit, dar mă simţeam atât de bine... 

- Da, nu e nici o problemă, mi-a răspuns la repezeală, 
deschizându-mi ușa. Şi-a strecurat capul înăuntru pentru 


o clipă. Ai prosoape curate pe suport. Folosește tot ce-ţi 
place! 

Doamne! 

Era o nebunie. 

Era mult prea suprarealist. 

Plecasem de acasă de dimineaţă ca să cumpăr niște 
cartofi prăjiţi şi o cutie de coca-cola, iar acum stăteam în 
dormitorul lui Johnny Kavanagh şi eram pe cale să fac un 
duș în baia lui personală. 

Cum de ajunsesem aici? 

- Vrei să-ți pun hainele în uscător cât faci duş? m-a 
întrebat el, făcându-mă să-mi revin din reverie. 

- Hainele? Mâinile mi s-au mutat spre mijloc și am 
clătinat repede din cap. Nu, e în regulă. 

EI a încuviințat scurt din cap, şi l-am privit cum bagă şi 
alte haine sub pat. 

- Ţi-aş da ceva de la mama, dar îşi încuie camera cu 
haine când călătoreşte. 

- Camera cu haine? 

- Da, ea, hmm, mama lucrează cu haine. Johnny s-a foit 
stânjenit. E mai degrabă un dulap uriaş, dacă mă întrebi 
pe mine, dar ea îl numeşte biroul ei. El a zâmbit, evident 
gândindu-se la ceva amuzant. Gibs a intrat acolo o dată şi 
a distrus o piesă importantă pentru o linie nouă la care 
lucra, așa că ţine acel loc încuiat când este la Londra. 

- Mama ta creează haine? 

- Da. 

Am făcut ochii mari. 

- Adică, e ca un designer de modă? 

Johnny a încuviinţat din cap. 

- În Londra? 

Încă o încuviinţare din cap. 

- Serios? 

- Da. 

„Uau... 

— Tatăl tău ce este? am mormăit eu. Doctor? 


cc 


- Nu, e avocat, a răspuns el fără să clipească. 
Doamne! 


Mama lui era designer de modă, iar tatăl — un avocat de 
top. 

„Ei bine, măcar aşa se explică reşedinţa în care mă aflu.“ 

Privirea lui Johnny s-a îndreptat spre dulapul de lângă 
noptieră, apoi el s-a dus grăbit într-acolo şi a deschis 
sertarul de sus, înainte să bage în sertar ce era deasupra. 

- Mă duc să-ţi caut prin hainele mele ceva în care să te 
schimbi, a mormăit el, în obraji desenându-i-se o uşoară 
tentă de rozaliu, în timp ce a închis sertarul și a mai 
îndesat sub pat o grămadă de hârtii răsturnate de pe 
dulap. O să-ţi las niște haine pe pat, în caz că vrei să... 
Alege ce-ţi place! 

Am ezitat, făcând un pas în față şi trei paşi înapoi, 
înainte să inspir adânc şi să mă apropii de uşa de la baie. 

Johnny s-a dat laoparte să mă lase să trec, dar era atât de 
mare, încât nu am avut cum să nu mă ating de el în 
treacăt. 

- Mulţumesc, Johnny, am şoptit înainte de a mă grăbi 
să intru în baie cu niște hormoni care o luaseră razna de-a 
binelea şi o inimă care bătea de să-mi sară din piept. 

- Cu plăcere, Shannon, l-am auzit spunând chiar 
înainte să închid uşa. 

Oh, Doamne! 

Ce naiba se întâmpla? 


CAPITOLUL 35 


Răspunsuri 
Johnny 


- Am o întrebare pentru tine, Joey-aruncătorul, am 
mormăit eu când am revenit în bucătărie, după ce am 
lăsat-o pe sora lui goală la dușul meu. 

- Dă-i drumul, domnule Rugby! a răspuns Joey 
netulburat. 

Mi-am întors privirea spre Gibsie şi am făcut semn spre 
uşă. 

- Lasă-ne un minut, Gibs! 

Prietenul meu trebuie să-mi fi văzut furia din ochi, 
pentru că, pentru prima dată în viață, nu a făcut vreun 
comentariu deştept sau vreo glumiță. S-a ridicat şi a ieşit 
din bucătărie, închizând ușa în urma lui. 

- Acum, am spus eu când am rămas singuri, cu ochii 
fixaţi spre Joey, cine naiba îşi pune labele pe sora ta? 

Sprâncenele lui Joey s-au arcuit în sus. 

- Da, m-ai auzit bine, am mârâit. Vineri am găsit-o 
prăbușită la școală, vărsându-şi măruntaiele. Mi-am trecut 
o mână prin păr, furios şi peste măsură de agitat. Se 
întâmplă ceva cu ea, şi vreau să ştiu ce. 

- De ce? 

- Pentru că vreau să rezolv situaţia. 

- De ce? 

- Pentru că nimeni nu ar trebui să o atingă nici cu un 
deget, am izbucnit eu. 

- Ea ce ţi-a spus? m-a întrebat el calm. 

- Că a căzut peste nu ştiu ce piese de Lego, am scuipat. 

„A căzut peste piese de Lego, pe naiba!“ 

„A căzut într-un pumn, mai degrabă.“ 


Joey m-a studiat cu ochi verzi şi scrutători multă vreme 
înainte de a încuviința din cap. 

- Dacă Shannon zice că asta s-a întâmplat, atunci asta s- 
a întâmplat. 

- Nu... nu! Nu-mi livra mie rahatul ăsta, am şuierat eu, 
frustrat. Nu este prima dată când o văd cu semne. Îmi 
aminteam limpede de un semn roşu pe faţa ei de acum 
câteva săptămâni şi semnul de pe ceafa ei de vineri. Ce se 
întâmplă cu ea? 

Joey s-a lăsat pe scaunul lui, privindu-mă cu o expresie 
de superioritate pe care o uram. 

EI ştia ceva ce eu nu ştiam, şi gândul ăsta mă înnebunea. 

„Da, nu sunt sigur că-mi mai place atât de mult Joey- 
aruncătorul.“ 

- Cine îi face rău surorii tale? am repetat. 

Trebuia să-mi spună ceva înainte să-mi trag propriile 
concluzii şi să-l tăbăcesc. 

- 'Ticăloasele de la şcoala ta? 

„S-au luat de ea pentru ce am făcut vineri la bar?“ 

- Ele au fost? am întrebat. Fetele alea? 

Joey a rămas tăcut. 

- Îşi face rău singură? am adăugat. 

Fl a continuat să mă privească lung. 

- Tu îi faci rău? 

Şi-a arcuit o sprânceană. 

- Băiete, ai face bine să vorbeşti, pentru că, frate sau nu, 
te rup în bătaie. 

- Va trebui să vorbeşti cu Shannon, a spus el în cele din 
urmă. Nu pot să-ţi dau răspunsurile pe care ţi le doreşti. 

- Ba poţi, l-am întrerupt eu. Doar dă-ţi drumul la limbă 
şi vorbește! 

- Nu. A scuturat din cap. Nu pot şi nu o să fac asta. 
Dacă are destulă încredere în tine, o să-ţi spună. Dacă nu, 
nu. În orice caz, nu sunt în măsură să-ţi spun nimic. 

- Ce naiba înseamnă asta? am întrebat eu furios. Cum 
adică nu eşti în măsură? 

- E exact aşa, a ripostat Joey. Înseamnă că nu e sarcina 
mea. Dar pot să te asigur că n-am ridicat niciodată mâna 


la sora mea, a adăugat el, aruncându-mi o încruntare 
serioasă. Sau la vreo altă femeie, de altfel. 

- Vreau să ştiu ce se întâmplă aici, Lynch, am răbufnit, 
străduindu-mă din răsputeri să nu-mi pierd cumpătul. 
Dacă este hărțuită sau ceva de genul ăsta, atunci te pot 
ajuta. Pot îndrepta asta dacă îmi spui. 

Sprâncenele lui s-au arcuit în sus. 

- Şi poţi tu să rezolvi asta? 

- Pentru ea? Am încuviințat din cap hotărât. Absolut. 

- O placi. Şi-a arcuit o altă sprânceană spre mine și şi-a 
lăsat capul într-o parte. Poate chiar mai mult decât atât. 

Nu m-am obosit să neg. 

Nu în faţa lui. 

Nu era Gibsie sau unul dintre băieţii de la şcoală care 
încearcă să mă scoată din sărite. 

Era fratele ei. ADA 

Ştiam că nu avea nici un rost să o dau cotită. 

- Vreau să ştiu ce se întâmplă, a fost tot ce am răspuns. 
Trebuie să ştiu. 

- Ascultă, mi-ar plăcea la nebunie să-ţi zic, a spus Joey 
cu un oftat. Nu aş avea nici o problemă să-ţi zic totul. Eu 
nu am nimic de ascuns. Dar ea -— a arătat spre ușa din 
spatele meu - n-ar vrea să fac asta. Ar fi îngrozită dacă ar 
crede că ştie cineva. După toate rahaturile care i s-au 
întâmplat la BCS, vrea să înceapă de la zero la Tommen. 
Asta îmi doresc şi eu pentru ea. 

- Deci este hărțuită? Inima mi s-a oprit în piept. De 
cineva de la Tommen? Dacă cineva de la şcoala mea îi 
făcea asta, aveam de gând să dărâm şcoala din temelii. Sau 
de la fosta şcoală? 

Mi-era greu să cred că tâmpiţii de la bar erau atât de 
proşti încât să mai facă vreo mişcare cu ea. 

Eram poate prea plin de mine, dar îi speriasem de 
moarte vineri. 

Joey m-a privit lung o vreme înainte de a clătina din 
cap. 

- Ascultă, Kavanagh, a spus el în cele din urmă. Dacă 
vrei să ştii ce se întâmplă în mintea ei, atunci să merite. 


- Să merite? M-am încruntat la cuvintele lui. Ce să 
merite? 

— Eşti băiat deştept, a răspuns el. O să-ţi dai seama. 

Am clătinat din cap. 

- Eu nu... 

Cuvintele mi-au fost întrerupte de telefonul lui Joey, 
care a început să sune tare. 

Calm, a ridicat un deget şi a scos telefonul din buzunar, 
a aruncat o privire spre ecran, apoi a mormăit un şir de 
înjurături înainte de a-l duce la ureche. 

- Ce naiba vrei? s-a răstit el. 

Ridicându-se brusc de pe scaun, Joey s-a apropiat de 
aragaz şi s-a întors cu spatele la mine în timp ce a zis în 
şoaptă: Nu, ţi s-a spus... Nu mai există nici un te întorci... 
Nu-mi pasă de cât de rău îţi pare... Nu... Ea unde e? 

Am văzut cum Joey înţepeneşte. 

M-am străduit să aud ce zicea persoana de la celălalt 
capăt, dar mi-a fost imposibil. 

- Când s-a întâmplat asta... şi copilul... bine... nu... ce 
naiba vrei să spun... de ce aş fi trist... e o uşurare, asta e... 
bine... da, o să vin... Tocmai am spus că o să vin, nu-i așa? 

Joey a aruncat o privire în spate şi m-a surprins 
urmărindu-l. 

Mi-am arcuit o sprânceană, fără să mă sinchisesc dacă 
se prindea că trăgeam cu urechea. 

Asta făceam. 

Nu avea sens să neg. 

- Vin, a spus Joey cu glas scăzut. Sunt pe drum. 

Apoi a încheiat apelul şi şi-a băgat telefonul în buzunar. 

- Trebuie să fug, a spus el pe tonul lui calm, rece şi 
degajat. 

- Să fugi? Am rămas cu gura căscată. Unde? 

- Trebuie să ajung undeva, a fost tot ce mi-a răspuns, 
după care a luat-o spre ușă. 

- Stai naibii! i-am ordonat, punându-mă în calea lui. 
Sora ta face duş. 

- Da. Şi-a frecat maxilarul şi a spus: O să am nevoie să 
ai grijă de ea pentru mine. 


- Să am grijă de ea? Am clătinat din cap, străduindu-mă 
să înțeleg ce naiba se întâmpla. Nu vrei decât să am grijă 
de sora ta? 

- Aşa am spus, nu? a replicat Joey apăsat. 

- Tu nu Spui nimic, am mârâit. Asta e problema. Nu- 
mi spui absolut nimic! 

- Ba ţi-am spus! s-a răstit el. Ţi-am spus să o întrebi pe 
Shannon. 

- Deci ce faci, o laşi pur şi simplu aici? l-am întrebat. 
Pentru cât timp? 

- Nu ştiu, a răspuns Joey. 

- Nu ştii? 

- Da, nu ştiu, a răbufnit el. E o problemă? 

- Nici o problemă că ea este aici, am mârâit. Este o 
problemă că o laşi aici şi habar n-am ce să-i spun. 

- Bine, s-a răstit Joey, uitându-se urât la mine, cu ochii 
verzi mânioşi. Spune-i surorii mele că tocmai a sunat tata. 
Mama a avut un avort spontan vineri seară, iar el e în 
drum spre casă de la spital cu ea. 

- La naiba! am mormăit. 

- Habar n-ai, a spus Joey în timp ce a trecut pe lângă 
mine şi a ieşit valvârtej pe hol. 

- Vrei să o aduc direct acasă? am întrebat, neștiind ce să 
fac. Am luat-o pe urmele lui, simțindu-mă complet 
pierdut. Sau să o duc la spital... 

- Vreau să ai grijă de ea! a răcnit Joey. Oprindu-se la 
uşa din față, s-a întors şi s-a uitat la mine. Poţi să faci asta, 
Johnny Kavanagh? Poţi să ai grijă de sora mea pentru 
mine? 

- Da, am ripostat eu, neplăcându-mi deloc tonul lui, dar 
gândindu-mă că probabil suferea. Pot. 

- Bine! s-a răstit el. O să sun când pot să vin să o iau. 
Numai să ai grijă de ea până te sun, bine? 

„Când pot să vin să o iau?“ 

Ce naiba credea că era sora lui? 

Un pachet? 

Știind că tipul trecea, probabil, printr-un iad acum, 
doar am încuviinţat din cap şi am salvat numărul meu în 


telefonul pe care mi l-a întins şi pe care apoi i l-am 
înapoiat. 

- Echiparea! a mârâit Joey, băgându-și repede telefonul 
în buzunar. Plec acum, în caz că vrei să treci prin oraş ca 
să-ţi recuperezi maşina. 

Gibsie a scos capul pe uşa sufrageriei. 

- Toate bune? a întrebat el, privindu-ne confuz. 

- Mergi, i-am spus lui Gibsie, făcându-i semn să-l 
urmeze pe Joey, care o luase deja pe alee spre maşina lui. 

- Sigur? 

Am încuviințat scurt din cap. 

Din fericire, Gibsie a avut atâta minte cât să nu pună 
întrebări. 

În schimb, m-a salutat la repezeală și a fugit iute după 
fratele lui Shannon. 

Răsuflând tremurat, m-am dus la uşă şi am închis-o 
încet. 

Ce naiba aveam să fac? 


CAPITOLUL 36 


Vești proaste 


Shannon 


Mi-a luat ridicol de mult să reglez temperatura potrivită 
în dugul lui Johnny, pentru că probabil îi plăcea să-și ardă 
pielea când se spăla. 

După ce am reuşit, în sfârşit, să ajung la o temperatură 
suportabilă şi am simţit jetul de apă învăluindu-mi cu 
putere corpul, mi-a fost greu să mai ies. 

Serios, duşul lui era extraordinar. 

Era o combinaţie de cadă cu duş deasupra capului, şi a 
trebuit să stau într-o cadă ovală cu o perdea trasă de jur 
împrejur, dar asta nu a făcut decât să intensifice cea mai 
luxuriantă baie făcută în viaţa mea. 

Îmi părea ciudat de nepotrivit să-i folosesc şamponul şi 
săpunul, de parcă era ceva ce nu trebuia să fac, dar eram 
murdară şi chiar miroseam urât, așa că am încercat fiecare 
sticla frumoasă de pe raft. 

Spălată şi mirosind a gel de băiat — mai degrabă decât a 
câine ud —, am ieşit din duş, m-am înfăşurat într-un 
prosop curat şi mi-am strâns hainele murdare. 

Hainele mele miroseau atât de urât, încât le-am aruncat 
imediat pe jos şi a trebuit să respir pe gură câteva clipe ca 
să nu-mi dau duhul. 

Joey şi Gibsie aveau dreptate. 

Chiar puţeam. 

Nu aveam cum să iau pe mine vreuna dintre hainele 
alea fără să vărs. 

Lipindu-mi urechea de uşă, am ascultat atentă, ca să mă 
asigur că dormitorul lui era pustiu înainte de a descuia şi 
de a ieși. 


Văzând că nu era nimeni, am răsuflat ușurată şi m-am 
apropiat tiptil de patul lui, unde am văzut o grămadă 
impresionantă de haine. 

Dându-mi părul ud peste un umăr, am început să caut 
prin hainele pe care mi le adusese. 

Cercetând vreo şase tricouri, l-am luat pe cel mai mic... 
care se întâmpla să fie mărimea XL. 

Era albastru, moale şi mirosea a Johnny. 

Mi l-am tras repede peste cap. 

Tivul mi-a alunecat până spre jumătatea coapsei, 
mânecile scurte ajungându-mi până la coate şi dându-mi 
de înţeles că eram un fel de hobbit în comparaţie cu el. 

Tremurând de frig, am continuat să scormonesc prin 
haine, neliniştea mea luând-o razna cu fiecare pereche 
uriaşă de pantaloni. 

Mi-am pus o pereche în fața mea şi am scos un suspin 
frustrat când am văzut că-mi ajungea până la piept. 

Ochii mi-au aterizat pe boxerii albi aruncaţi în mijlocul 
grămezii, şi am răsuflat. 

Îi lăsase intenționat acolo? 

Erau pentru mine? 

Era asta ciudat? 

La naiba, erau Calvin Klein? 

Privind mai atentă, mi-am confirmat că, într-adevăr, 
erau boxeri de designer. 

Lenjeria mea venea la pachet de şapte bucăţi pentru 
cinci euro. 

În clipa asta, eram pe deplin conștientă de diferenţa 
socială dintre noi. 

Mama lui era creatoare de modă, pentru numele lui 
Dumnezeu. 

A mea — menajeră. 

Tatăl lui era avocat. 

Iar al meu își petrecea o mulțime de timp în instanţă... 
de cealaltă parte a legii. 

În casa lui mirosea a bani şi a lux. 

În casa mea mirosea a whisky şi a durere. 


M-am uitat la pantalonii de trening din mâinile mele, 
apoi la boxerii cu bantă de elastic de pe pat. 

Boxerii erau singurii care mi se puteau potrivi cât de 
cât. 

Încercând să nu mă gândesc prea mult la asta, m-am 
întins spre boxeri și i-am tras pe mine. 

Bănuiesc că lui i se potriveau perfect, dar pe mine erau 
largi şi lălâi, deşi îmi stăteau totuşi pe şolduri. 

„Ce faci?“ 

„Ce naiba faci?“ 

„Penisul lui Johnny a atins perechea asta.“ 

„Şi acum, o atinge vaginul tău.“ 

„Practic, faci sex cu el!“ 

M-au cuprins îndoielile, așa că mi i-am scos repede 
înainte de a înşfăca pantalonii de trening şi de a-i trage pe 
mine. 

După cum îmi închipuisem, pantalonii de trening erau 
uriaşi pe mine, ajungându-mi până la piept, şi, când am 
dat drumul beteliei, mi-au căzut până la glezne. 

Ridicându-i repede la loc, mi-am apucat strâns betelia şi 
am intrat stânjenită în baie, încercând să nu mă împiedic 
în pantaloni. 

Recuperându-mi clama de păr de pe suportul de duș, 
am făcut un nod mai slab într-o parte a pantalonilor şi i- 
am fixat. 

Pentru vreo două secunde, după care au aterizat din 
nou pe podea. 

Morocănoasă, am luat din nou boxerii, am ignorat 
vocea din capul meu care îmi spunea că nu este în regulă, 
mi-am recuperat clama de la pantalonii de trening şi am 
făcut un nod mai strâns la boxeri. 

Neștiind ce să fac în continuare, m-am întors în camera 
lui şi am început să împăturesc hainele aruncate în toate 
părțile. 

Habar nu aveam de ce făceam asta, dar aveam senzaţia 
că el nu avea să o facă și nu voiam să rămână cu hainele 
şifonate pentru că le scosese pentru mine. 


Împătuream ultimul tricou de pe patul lui Johnny, când 
am observat ceva ieşind de sub patul lui. 

Ceva ce semăna cu mine. 

Aplecându-mă, am luat ziarul cu mâini tremurătoare şi 
m-am uitat la poza cu noi. 

Îl păstra. 

În camera lui. 

Sub patul lui. 

Inima mi-a tresăltat în piept. 

„Nu înseamnă nimic.“ 

„E o poză frumoasă.“ 

„Atâta tot.“ 

„Nu citi mai mult decât trebuie în asta.“ 

Eram complet cufundată în gânduri când un geamăt 
scăzut s-a auzit de undeva din apropiere. 

Scăpând ziarul, am rămas complet nemişcată şi am 
ascultat cu atenţie. 

Câteva secunde mai târziu, geamătul s-a auzit din nou. 

Din pat! 

Îngrozită, am înșfăcat la întâmplare un tricou împăturit 
şi mi-am coborât fața spre locul în care plapuma lui era 
mototolită la picioarele patului. 

Eram sigură că de acolo se auzeau gemetele. 

- Bună? am şoptit, cu ochii aţintiţi spre plapumă. 

Ceva-ul s-a urnit în semn de răspuns, pilota mișcându- 
se iute înainte şi înapoi. 

- Doamne! am ţipat, trăgându-mă în spate cu paşi 
împleticiți. Aruncând tricoul lui Johnny pe podea, mi-am 
apăsat o mână pe piept şi am privit patul de parcă ar fi fost 
o scenă din Poltergeist. E cineva acolo? am întrebat când 
mi-a revenit vocea. 

Sigur se întâmplase totul doar în imaginația mea. 

Nu se mişcase cu adevărat. 

Eram doar foarte alertă. 

Îmi pierdeam minţile. 

- Hei? 

Plapuma s-a mișcat din nou. 

- Oh, Doamne! 


Plapuma a început să se ridice. 

Oh, la naiba! 

De data asta, când am ţipat, am făcut-o cât mă ţineau 
plămânii, în timp ce am fugit de lângă pat. 

Lovindu-mă de comoda din spatele meu, mi-am 
pierdut echilibrul şi m-am prăbuşit cu fața în jos, 
zgâriindu-mi bărbia de podeaua din lemn de esenţă tare. 

Fără să mă las descurajată de căzătură, am sărit iute în 
picioare, doar ca să mă împiedic în grămada mototolită 
formată de pantalonii lui de uriaș pe care uitasem să-i 
ridic. 

Eliberându-mi piciorul şi continuând să țip cât mă 
țineau plămânii, m-am ridicat şi am luat-o la fugă spre ușa 
dormitorului. 

Uşa s-a deschis chiar când eu dădeam să trag de mâner, 
şi am fost întâmpinată de un Johnny nedumerit. 

- Ce s-a întâmplat? a întrebat el, cu ochii licărind de 
îngrijorare. Shannon, ce naiba s-a întâmplat? 

- E ceva în camera ta! am ţipat, repezindu-mă spre el. 
Oh, Doamne, aproape am ţipat, plângând, în timp ce m- 
am urcat pe corpul lui uriaş şi mi-am înfăşurat brațele şi 
picioarele în jurul lui. Trebuie să mă salvezi! 

- Cum adică e ceva în camera mea? a întrebat 
Johnny în timp ce brațele lui m-au cuprins de talie. 
Shannon? 

A încercat să mă dea jos de pe el, dar m-am ţinut mai 
strâns, încordându-mi coapsele şi braţele cu toată puterea. 

Cu un oftat, m-a mângâiat pe spate cu o mână şi a 
întrebat pe un ton mult mai blând: 

- Ce s-a întâmplat? 

- E ceva în patul tău. 

Cu ochii strâns închiși, m-am lipit de corpul lui cu toată 
forța. 

- Sub așternuturi, am spus cu sufletul la gură în timp ce 
un fior intens mi-a traversat tot corpul. Nu glumesc. L-am 
văzut mişcându-se... de două ori! Mi-am îngropat faţa în 
gâtul lui şi am spus cu glas înăbușit: Cred că ai o fantomă 
în pat! 


- Shannon, nu am o fantomă în pat, a răspuns Johnny, 
părând amuzat acum. 

- Ba da, ai, m-am repezit eu, tremurând din nou. Am 
văzut-o... Şi nu râde de mine! 

- Nu râd de tine, mi-a spus el - în timp ce râdea. Hai, o 
să-ți arăt că nu e nici o fantomă aici. 

El a dat să intre în cameră, dar mi-am întins brusc 
mâinile, strângând tocul uşii pentru a-l opri. 

- Du-mă acasă! am implorat eu, cu ochii mari și plini 
de groază. Te rog! Nu mă duce acolo! Sunt îngrozită, 
Johnny! 

M-a dus însă înapoi, intrând cu pași apăsaţi în cameră, 
cu mine înfășurată în jurul lui ca un pui de maimuţă. 

- Uită-te la fantoma ta, Shannon! a chicotit el când am 
ajuns lângă pat. 

- Nu pot. Am închis ochii şi am clătinat din cap, 
îngropându-mi din nou fața în gâtul lui. Nu vreau să văd. 

El mirosea atât de bine, parfumul lui gâdilându-mi 
nările, aşa că puteam măcar muri simțind parfumul acesta 
minunat. 

Atunci, am auzit un lătrat, trezindu-mă din momentul 
meu de colaps. 

- Hei, iubito, a gângurit Johnny. Mi-ai speriat prietena. 

„Iubito?“ 

Încet, am ridicat capul şi m-am întors cu faţa spre pat. 

Un labrador negru a scos capul de sub plapumă. 

Un tsunami de ușurare s-a dezlănțuit înăuntrul meu, 
urmat îndeaproape de trezirea la realitate. 

Câinele s-a strecurat de sub pături, dând din coadă atât 
de tare, încât lovea salteaua. 

- Shannon, ea este Sookie, a chicotit Johnny. Fantoma 
ta. 

- Oh! Desprinzându-mi brațele şi picioarele, am 
alunecat pe corpul lui, fiecare centimetru de piele 
arzându-mi de ruşine. Oh, asta are mai mult sens. 

Simţindu-mă ameţită, m-am lăsat pe marginea patului, 
mi-am pus mâna pe piept şi am răsuflat tremurat. 


- Câinele tău, am spus cu respiraţia tăiată, chinuindu- 
mă să trag aer în piept. Doarme în patul tău. 

Nu era o întrebare. 

Încercam doar să pun totul cap la cap. 

- I-am spus „bună“, şi ea a dat din coadă. Am crezut că 
este o... 

- Fantomă? a completat Johnny cu un zâmbet. 

Am clătinat din cap. 

- Nu glumi, am şoptit, încă tremurând, în timp ce 
adrenalina dinăuntrul meu se disipa încetul cu încetul. Nu 
încă. 

Sookie s-a atins cu nasul ud de coapsa mea goală şi m-a 
mângâiat uşor, distrăgându-mi atenţia. 

- Uită-te la tine! i-am şoptit. 

Era limpede după părul alb de pe faţa ei că era un câine 
bătrân. 

— Eşti atât de dulce. 

Întinzându-mă, mi-am pus mâna pe capul ei şi am 
mângâiat-o uşor. 

- Ea chiar este dulce, a spus Johnny. E a mea... şi se 
poartă mult mai frumos decât celelalte două. 

- Ei bine, Sookie, aproape am făcut infarct din cauza 
talentului tău impresionant de a te ascunde, am adăugat, 
simțind cum bătăile inimii îmi revin încet la ritmul lor 
normal. Dar tot foarte dulce eşti. 

- Eşti bine? m-a întrebat Johnny, pe un ton serios 
acum. 

Am simțit salteaua mișcându-se lângă mine, dar nu mi- 
am ridicat privirea de la câinele lui. 

- Trebuia să-ți spun că este aici, a adăugat. Sunt atât de 
obişnuit cu ea, că am uitat complet. Poate să doarmă ore 
întregi aici. 

- E OK, am şoptit, păstrându-mi atenţia aţintită spre 
Sookie. 

- E OK sau ești OK? 

Mi-am muşcat ușor buza şi m-am gândit o clipă înainte 
de a spune: 


- OK şi o să fiu OK. Lăsându-mi capul în mâini, am 
scos un geamăt scăzut. Doamne, mi-e aşa ruşine! M-aţi 
auzit ţipând din bucătărie, nu? 

- De fapt, eram doar eu, a răspuns el. Veneam să 
vorbesc cu tine când te-am auzit țipând. 

Bătăile inimii mele au luat-o razna. 

- Să vorbeşti cu mine? 

- Da, fratele tău a trebuit să plece pe neașteptate, cât 
erai la duş. 

- Joey a plecat? am murmurat, simțind cum mă 
străbate brusc un val de panică. S-a întâmplat ceva? 

Johnny a încuviinţat din cap şi şi-a împreunat mâinile, 
sprijinindu-se cu coatele pe coapsele lui uriașe. 

- Ce este? l-am întrebat cu glas stins. Spune-mi, 
Johnny! 

- Este, ah, mama ta, Shannon, a spus el în cele din 
urmă, pe un ton morocănos. 

- Ce e cu mama mea? am şoptit. Doamne, a murit? 

- Nu, nu, la naiba, nu, s-a grăbit Johnny să spună. 

Întorcându-se cu faţa spre mine, a oftat îndurerat, mi-a 
luat mâna tremurătoare în mâna lui mare şi caldă și mi-a 
spus: 

- A suferit un avort spontan. 

„A suferit un avort spontan.“ 

„Mama ta a pierdut copilul, Shannon.“ 

„Simte ceva!“ 

„Simte ceva, la naiba 

Eram moartă pe dinăuntru. 

Trebuia să fiu. 

Ori asta, ori eram de-a dreptul malefică. 

Nu exista altă explicaţie pentru asta. 

Să te simţi ușurat de pierderea unei sarcini era cea mai 


1“ 


dezgustătoare, oribilă şi de neiertat crimă de pe fața 
pământului. 

Și a fost primul lucru pe care l-am simţit la auzul 
cuvintelor lui Johnny. 

O uşurare copleşitoare mi-a cuprins corpul pentru 
câteva fracțiuni de secundă, în vreme ce creierul meu a 


perceput recunoştinţa ce mi-a cuprins inima pentru că nu 
avea să se mai nască încă un copil în iadul ăsta. 

Era și așa destul de rău că ne născuserăm noi în 
viaţa asta. 

- Îmi pare atât de rău, Shannon! a spus Johnny, 
strângându-mă de mână. Urăsc că a trebuit să-ți zic eu 
asta. 

- Ea e bine? am murmurat, când mi-am regăsit 
cuvintele. 

Johnny a încuviinţat din cap. 

- Fratele tău a spus că e bine și că a suferit un avort 
spontan vineri... deşi probabil știai că este în... 

- Da, am minţit repede, ca să acopăr măcelul, simțind 
cum lacrimile îmi înţeapă ochii în timp ce dezgustul şi ura 
de sine au pus stăpânire pe mine. Ştiam că este o 
problemă. 

Asta s-a întâmplat? 

Acolo s-a dus ea? 

A fost singură în spital tot weekendul și nici unul dintre 
noi nu a ştiut? 

Noi ne plângeam că este o mamă rea, şi ea a stat întinsă 
într-un pat de spital, pierzându-și copilul. 

Oh, Doamne! 

- Desigur. Johnny a încuviinţat din cap şi a scos un alt 
oftat. Joey mi-a zis să-ți transmit că tatăl tău o ia de la 
spital şi că ajung amândoi acasă în curând. 

Corpul mi-a încremenit. 

Durerea apăsătoare şi aşteptarea înfricoşătoare s-au 
aşezat pe umerii mei ca mâna unui vechi prieten. 

Atât de cunoscut îmi era sentimentul de frică. 

Inima mea nu ar fi putut fi mai grea nici dacă legam 
bolovani de ea şi o aruncam în ocean. 

EI s-a întors. 

De ce s-a întors? 

De ce nu pleca o dată pentru totdeauna? 

- Fratele tău vrea să stai aici o vreme. A zis că sună când 
poate veni să te ia... Johnny a făcut o pauză înainte de a 
adăuga: Dar pot să te duc acasă oricând vrei, bine? 


- Joey n-ar fi trebuit să te pună în situaţia asta, am 
murmurat, chinuindu-mă să-mi ţin emoţiile în frâu. Îmi 
pare atât de rău pentru asta! M-am ridicat. Pot să plec 
acum. 

- Shannon. Mâna lui Johnny s-a strecurat ușor spre 
mine şi m-a cuprins de încheietură. Nu vreau să pleci, a 
spus el ţâfnos, trăgându-mă lângă el. Te vreau aici. Și-a 
aşezat o mână pe pat chiar în spatele meu şi a venit mai 
aproape. Vreau să rămâi cu mine. 

Am clătinat din cap, incapabilă să mai scot vreun 
cuvânt. 

Simţeam un gust oribil în gură. 

Se potrivea perfect cu golul din stomacul meu. 

„Dezastrul iminent“, am recunoscut. 

Asta simţeam acum. 

Tata se întorsese. 

După ce plecam din casa asta şi mergeam acasă, cercul 
vicios nesfârşit avea să continue. 

Brusc, mi-am dorit să nu mai plec niciodată din camera 
asta. 

„Nu plânge, Shannon Lynch!“ m-am avertizat în sinea 
mea. „Să nu mai verși nici o lacrimă!“ 

Am lăsat capul în jos şi am clipit ca o nebună, încercând 
cu disperare să-mi înăbuş lacrimile care amenințau să mi 
se prelingă pe obraji cu picături mari. 

Nu a mers. 

O lacrimă mi-a alunecat pe obraz, urmată iute de încă 
una şi de încă una. 

- O să te iau în braţe, mi-a şoptit Johnny la ureche. 
Spune-mi dacă nu vrei, bine? 

Trăgându-mi nasul, m-am întors şi mi-am îngropat fața 
în el, răspunzând prin fapte la întrebarea lui. 

Johnny m-a cuprins în braţe, trăgându-mă mai aproape. 
Eu l-am apucat de cămașă, strângând țesătura în pumn, pe 
măsură ce suspinele îmi cutremurau corpul. 

- Sunt aici pentru tine, mi-a spus el, cu voce ursuză şi 
groasă, în timp ce mâna lui se mişca în cercuri lente pe 


spatele meu. Dacă ai nevoie să vorbeşti cu cineva, a zis şi 
m-a tras mai aproape de el, sunt aici. 

Nu mă puteam opri din plâns şi nu știam sigur dacă era 
din cauza fricii de a da din nou ochii cu tatăl meu, a 
avortului spontan suferit de mama sau a emoţiilor care se 
conturau înăuntrul meu din cauza băiatului care mă ţinea 
în braţe. 

Fiindu-mi imposibil să mă stăpânesc şi căutând cu 
disperare alinarea şi siguranţa pe care el le trezea în mine, 
am făcut ceva incredibil de nesăbuit. 

M-am urcat în poala lui. 

Corpul lui Johnny s-a încordat şi mâinile lui s-au 
îndepărtat de corpul meu, dar nu m-am oprit. 

Nu puteam. 

Cu genunchii de-o parte şi de alta a coapselor lui, l-am 
luat în braţe şi mi-am îngropat faţa în gâtul lui. 

- Ce vrei să fac, Shannon? m-a întrebat Johnny cu voce 
tremurată. Spune-mi ce să fac! 

- la-mă în braţe, am suspinat, cu faţa îngropată în gâtul 
lui. Nu-mi da drumul! 

- Bine. Mi-a cuprins ceafa cu mâna lui mare, iar cealaltă 
s-a oprit pe spatele meu, în timp ce m-a ţinut strâns la 
pieptul lui, legănându-mă încet în poală. Nu-ţi dau 
drumul, a şoptit el, ţinându-mă în braţe. 

Tremurând, m-am lipit de trupul lui şi m-am rugat ca el 
să fie puterea mea în acest moment, pentru că nu mai 
puteam face asta. 

Nu mai puteam trăi aşa. 

Eram atât de singură. 

Toată viaţa fusesem. 

Eram atât de speriată. 


CAPITOLUL 37 


Astăzi e ziua ta 


Shannon 


Am rămas douăzeci de minute în braţele lui Johnny, în 
timp ce am încercat cu disperare să-mi stăpânesc emoțiile. 

În cele din urmă, când am simţit că nu mai aveam 
lacrimi de vărsat, m-am tras în spate ca să mă uit la el. 

Ochii lui albaştri parcă ardeau înduioşaţi în vreme ce 
m-a privit cu atenţie. 

- Bună, am spus eu fornăit, simţindu-mă stânjenită. 

- Bună, a zis Johnny cu glas aspru şi mi-a dat părul 
umed de pe față peste umăr. 

- Mulţumesc, am murmurat, rezistând dorinţei de a-mi 
apăsa obrazul în mâna lui. 

- Pentru? a întrebat el cu voce groasă, aranjându-mi 
şuvițele de păr pe după urechi. 

- Pentru că m-ai ținut în braţe şi nu mi-ai dat drumul, 
am spus eu în şoaptă. 

El a zâmbit trist. 

- Oricând. 

- Vrei să plec acum? am întrebat, nesigură. Acum, că ți- 
am udat cămaşa şi gâtul? 

Johnny a clătinat din cap şi a repetat aceleași cuvinte de 
mai devreme: 

- Vreau să rămâi cu mine. 

- Da? 

Mi-am tras nasul şi l-am strâns mai tare. 

EI a încuviinţat încet din cap. 

- Da. 

- Bine, am şoptit, inima bătându-mi nebunește în piept. 

- Vrei să vorbim despre asta? m-a întrebat el, cu ochii 
albaştri intenşi fixându-i pe ai mei. 


Am clătinat repede din cap, ştiind că voiam să reprim 
totul şi să mă concentrez la singurul lucru bun din viaţa 
mea. 

El. 

Johnny m-a privit precaut. 

- Eşti sigură? 

- Vreau să uit de asta, am mărturisit. Nici nu vreau să 
mă gândesc la asta. Deloc... cel puţin, nu până când 
trebuie să mă întorc acasă și să înfrunt situaţia. 

- Dacă asta vrei, atunci aşa facem, a răspuns Johnny 
răguşit. 

Am răsuflat uşurată. 

Băiatul ăsta. 

Doamne! 

- 'Ţi-e foame? m-a întrebat, eliberându-mi şoldurile și 
îndepărtând senzaţia liniştitoare a mâinilor lui pe pielea 
mea. 

Stomacul meu a mârâit la propunerea lui, în timp ce am 
coborât fără tragere de inimă din poala lui. 

- O iau ca pe un da, a spus Johnny cu un chicot. 
Scuturând din cap, s-a ridicat şi a ajutat-o pe Sookie să 
coboare din pat înainte de a se întoarce spre mine să-mi 
zâmbească. Hai, Shannon ca râul! A plecat ușor capul 
spre ușă. Lasă-mă să te hrănesc! 

Pe picioare tremurânde, am luat-o pe urma lui Johnny 
şi a lui Sookie, rătăcind pe holul lung, până am ajuns la 
scările uriașe. 

A trebuit să mă lupt cu zâmbetul care ameninţa să mi se 
deseneze pe buze când Johnny s-a oprit în capătul scărilor 
ca să o ridice pe Sookie în braţe şi a coborât treptele, 
ținând uriașul labrador de treizeci şi ceva de kilograme de 
parcă ar fi fost un bebeluş. 

Zâmbind, i-am urmat. 

- Artrită, mi-a explicat pe un ton stânjenit când mi-a 
surprins privirea. Bătrâneţe. A lăsat-o cu grijă jos când a 
ajuns la parter şi a urmărit-o cum o şterge pe hol înainte 
de a adăuga: Dar are un suflet tânăr. 


În momentul în care am atins cu picioarele goale gresia 
rece, am scâncit și am sărit repede pe treapta cu mochetă. 

- Doamne, am spus cu voce pițigăiată, tremurând. 
Podeaua e atât de rece! 

- Stai așa, a zis Johnny, apoi a urcat repede scările, doar 
pentru a reveni câteva minute mai târziu cu o pereche de 
şosete. 

Mi-a întins şosetele, şi m-am așezat pe treaptă ca să mi 
le pun. 

- Mulţumesc, am şoptit, trăgându-mi şosetele negre 
uriaşe în picioare. 

Şi, ce să vezi, erau şosete Nike. 

Şi nu dintre cele false. 

- Stai liniştită, a răspuns Johnny cu ochii aţintiți spre 
mine. Frecându-şi maxilarul, a adăugat: Nu știu de ce nu 
m-am gândit să-ți dau nişte şosete. 

- Nu-i nimic, l-am asigurat, trăgându-le până spre 
gambe înainte de a mă ridica. Eu, hm... Am ridicat 
neputincioasă din umeri și am făcut semn spre picioarele 
mele dezgolite, doar cu coapsele acoperite de boxerii lui. 
Nici n-am reușit să fac pantalonii să stea pe mine. 

EI a strâns amuzat din buze. 

- Nu? 

Am clătinat din cap, cu obrajii în flăcări. 

- Sunt prea mică. 

- Nu-i nimic, a răspuns el ţâfnos. Îmi place. 

- Îţi place? 

- Adică, nu... El a clătinat din cap și a scos un oftat. 
Adică, nu mă deranjează. 

- Părinţii tăi nu o să fie deranjați? Mi-am dat agitată 
părul după ureche. Adică, nu o să se gândească... 

- Nu, a răspuns Johnny, dar părea distrat. 

- Eşti sigur? 

M-a cercetat din priviri, făcându-mi pielea să se înfioare 
sub o senzaţie de înflăcărare. 

- Nu, hmm, e în regulă. 

Sprâncenele mele s-au arcuit în sus. 

- E în regulă? 


EI s-a înroşit, făcând ca îmbujorarea din obrajii mei să 
se accentueze. 

„Oh, Doamne!“ 

- Suntem doar noi, a adăugat el tuşind. Mama nu se 
întoarce până mâine-dimineaţă. 

- Oh, bine. 

- Deci de ce ai chef? m-a întrebat Johnny, din fericire, 
schimbând subiectul şi revenind la mâncare. 

- Nu sunt mofturoasă, am îngăimat eu, urmându-l pe 
un hol lung până la ușa din capăt. 

Am rămas în prag, admirând bucătăria frumoasă, cu 
design modern, care mi s-a dezvăluit în fața ochilor. 

Nu semăna deloc cu restul casei, care era tradiţional şi 
măreț. 

- Slavă Cerului! a răspuns Johnny, atrăgându-mi atenția 
spre o insulă uriașă din marmură neagră, unde se oprise să 
se uite la telefon. Pentru că talentele mele în bucătărie 
sunt mai mult decât rudimentare, iar Gibsie mi-a devalizat 
frigiderul mai devreme. 

- Pot să gătesc eu? m-am oferit, timidă. 

- Ce... nu, a refuzat el repede, trimițându-mi un zâmbet 
mâhnit. Eşti musafira mea. Nu găteşti pentru mine. 

- Nu mă deranjează, i-am răspuns. 

- Ei bine, pe mine mă deranjează, mi-a spus el în timp 
ce şi-a aruncat telefonul pe blat și a revenit cu toată atenția 
spre mine. Un sendviş ar merge pentru tine? 

Am zâmbit încântată. 

- Sună bine. 

- O alegere potrivită, a chicotit el. Pentru că aveam de 
ales între sendvişuri şi cereale. 

- Putem să mâncăm doar cereale, am propus eu. Nu 
contează. 

Johnny mi-a făcut cu ochiul şi a spus: 

- Mergem pe varianta sigură şi le mâncăm pe 
amândouă. 

Nu m-am împotrivit. 

Eram mai mult decât încântată să înfulec orice mi se 
punea în față. 


- Bei ceai? 

- Numai la pliculeţ, i-am răspuns cu un zâmbet. Cu 
două lingurițe de zahăr şi un strop de lapte. 

EI a chicotit. 

- Deci ești mai degrabă genul care preferă ceaiul, nu 
cafeaua. 

Mi-am dus mâna la gură. 

- Uf! Urăsc cafeaua. 

Johnny a zâmbit şi a arătat spre insula mare de 
marmură din mijlocul bucătăriei. 

- Ia loc! mi-a zis el în timp ce s-a îndreptat spre 
dulapuri şi a început să scotocească. O să pun sendvișşurile 
în prăjitorul de pâine şi putem să mâncăm cereale până se 
fac. 

- Mulţumesc pentru asta, am spus eu încet. 

- Pentru ce? a întrebat el, pregătind sendvişurile în doi 
timpi şi trei mişcări. 

- Pentru că-mi găteşti, am răspuns, uitându-mă lung la 
spatele lui. 

Purta un tricou gri, iar materialul se mula încântător pe 
spatele lui lat. 

- Nu prea aș spune că un sendviș cu şuncă şi brânză 
înseamnă că gătesc pentru tine, a răspuns Johnny cu un 
zâmbet ştrengăresc. 

- Ei bine, pentru mine nu găteşte nimeni niciodată, aşa 
că apreciez asta, i-am spus, încă rămânând în prag. Eu mă 
ocup de gătit acasă. 

- Da? EI a părut surprins. De ce? 

- Pentru că sunt singura fată, am murmurat. Şi 
majoritatea treburilor din casă îmi revin mie. 

- Şi? a răspuns Johnny, tot cu spatele la mine. Faptul că 
ai un vagin nu te leagă automat de un aragaz... sau de un 
nenorocit de aspirator. El a scuturat din cap. Doamne, 
dacă m-aş gândi vreodată să-i livrez mamei aiurelile astea 
sexiste, mi-ar tăia ouăle. 

- E o perspectivă sănătoasă asupra vieţii, i-am spus, 
încântată de cuvintele lui. 


- E singurul mod de a aborda viaţa, a subliniat el. 
Suntem în secolul XXI, a adăugat. Nu în al XVIII-lea. 

A pus sendvișurile în prăjitorul de pâine şi s-a întors 
spre mine. 

- Poţi să te aşezi, Shannon, a spus cu blândeţe. E în 
regulă. 

- Hmm, bine? 

Mergând spre insulă, am dat să mă aşez pe unul dintre 
scaunele înalte şi am simţit că mor de ruşine când mi-am 
dat seama că nu mă puteam ridica pe el. 

Am mai încercat o dată şi am eşuat lamentabil. 

- E vreun mecanism care să coboare scaunul? 

Ştiam că sunt mică, dar situaţia de acum era pur şi 
simplu ridicolă. 

Scaunul din piele îmi ajungea la piept. 

- Hmm? a întrebat Johnny peste umăr în timp ce 
scotocea prin frigider, cu o cutie de cereale sub braţ. 

- Scaunul, i-am răspuns, roşie la față. Nu pot să mă 
aşez. 

A aruncat iute o privire peste umăr şi a zâmbit când mi- 
a observat necazul. 

- A fost, a explicat el şi s-a apropiat de mine. A pus pe 
insulă o cutie de Cheerios şi o cutie de lapte. Dar Gibsie 
are obiceiul să distrugă tot ce atinge. Pe neașteptate, 
Johnny m-a prins de şolduri şi m-a ridicat pe scaun. Îi 
place să o facă pe racheta care decolează, a adăugat el, 
neştiind cât de afectată eram de atingerea lui. 

Apropiindu-se de un alt dulap, a scos două boluri, apoi 
a deschis un sertar şi a luat două linguri. 

- Nemernicul a reuşit să rupă toate cele şase scaune 
într-o săptămână de când le-a cumpărat mama. A pus 
lingurile şi bolurile pe insulă şi mi-a zâmbit. Așa că au 
rămas blocate pe treapta cea mai înaltă. 

Am ridicat dintr-o sprânceană. 

- Mă iei peste picior? 

Johnny a zâmbit larg. 

- N-aş face niciodată asta. Împingând un bol şi o 
lingură spre mine, a adăugat: Cheerios pentru început? 


Am şi Rice Krispies, dacă vrei. 

- Cheerios e bine. 

Johnny s-a aşezat pe scaunul alăturat şi s-a întins spre 
cutia cu cereale. 

Braţul lui l-a atins în treacăt pe al meu în timp ce a 
turnat cereale în ambele boluri, şi am tresărit din nou. 

- 'Ţi-e frig? m-a întrebat el, întorcându-se spre mine. 

Am clătinat din cap. 

- Mi-e bine. 

- Eşti sigură? m-a întrebat el, turnând lapte în ambele 
boluri. 

Am încuviinţat din cap. 

- Eşti sigur că părinţii tăi nu o să se supere că sunt aici? 

El s-a încruntat. 

- De ce să se supere? 

- Nu ştiu, m-am grăbit să spun. 

- E în regulă, m-a liniștit. Nu o să se supere. 

- Da, bine. Incapabilă să îndur intensitatea din ochii lui, 
am coborât privirea spre bolul meu. Bănuiesc că s-au 
obișnuit să inviţi fete pe acasă. 

- Ce vrea să însemne asta? m-a întrebat el pe un ton 
ușor tăios. 

- Nimic. 

Înroşindu-mă, mi-am înşfăcat lingura şi am luat o gură 
zdravănă de Cheerios. 

- Shannon? a întrebat Johnny, cu ochii încă fixaţi pe 
fața mea. 

Am ridicat neputincioasă din umeri. 

- Nu aduc fete aici. 

- Nu? 

- Nu, a confirmat el. Nu aduc. 

- Dar Bella? 

Porumbelul mi-a scăpat de pe buze fără să-mi mai dau 
seama. 

- Ce e cu Bella? m-a întrebat el încruntat. 

- Nu ai o relaţie cu ea? 

Încruntarea de pe chipul lui Johnny s-a adâncit. 

- Asta a fost în trecut. 


- Îmi pare rău! Am mai luat o lingură de cereale, am 
mestecat şi am înghiţit, înainte să adaug: Aţi fost mult 
timp împreună, şi mi-am închipuit că a venit la tine acasă. 

Johnny s-a întors şi m-a privit nedumerit. 

- Am fost împreună mult timp? 

M-am încruntat. 

- Nu? 

EI a ridicat din umeri şi şi-a întors atenţia spre bolul lui. 

- Nu. 

- Ah, bine, am mormăit, absolut confuză. 

- Nu am fost împreună aşa, Shannon, mi-a explicat 
Johnny înainte să-şi bage o lingură uriaşă de cereale în 
gură. 

- Atunci, cum? l-am întrebat. Ce a fost între voi? 

Ştiam că ar fi trebuit să încetez să-mi bag nasul unde 
nu-mi fierbe oala, dar nu m-am putut abține. 

Trebuia să ştiu. 

Johnny a mai luat o gură de cereale, a mestecat o clipă, 
apoi a înghiţit înainte de a se întoarce spre mine. 

- Sincer? 

Am încuviințat din cap. 

- A fost o chestie fizică, a recunoscut el, părând să nu se 
simtă prea în largul lui. A fost doar sex, Shannon. 

- Doar sex, am repetat, cuvintele mele abia auzindu-se. 

- Da, a răspuns el. Şi, înainte să o spui, ştiu cum sună. 
Dar este adevărul, iar pentru ea a fost la fel. Deci să nu ai 
impresia că eu sunt băiatul cel rău din poveste şi că ea a 
vrut ceva mai mult de la mine, pentru că nu a fost deloc 
așa. 

— Şi ştii sigur asta? 

- Da, ştiu, a răspuns el, un pic în defensivă acum. Nu 
era interesată de mine ca om. Era fericită de ce puteam să 
fac pe teren şi sub fusta ei. A fost ceva pur fizic. lar când 
nu i-am putut oferi ce-şi dorea, a trecut la colegul meu de 
echipă. 

- Sună groaznic, am şoptit, cu obrajii arzând în flăcări. 

- Da, ei bine, uneori, lucrurile nu stau mereu pe roze, a 
mormăit el. Uneori să ţi-o tragi cu cineva înseamnă doar 


să ţi-o tragi cu cineva. 

- Poţi să nu mai vorbeşti despre asta acum, am șoptit, 
împingându-mi bolul din față. 

- Ai dreptate, a gemut el, lăsând lingura în bol. Nu 
trebuie să auzi asta. Ai doar 15 ani, pentru numele lui 
Dumnezeu. Fl a scuturat din cap. La ce naiba mi-a fost 
capul de am început să vorbesc cu tine despre chestiile 
astea? 

- Am 16 ani, l-am informat. Şi nu sunt un copil. 

Capul lui Johnny s-a întors brusc spre mine, cu o 
expresie prudentă pe chip. 

- Ai 15 ani. 

- Nu, nu am, am ripostat. Am 16 ani. 

Johnny s-a încruntat. 

- De când? 

- De astăzi, am răspuns. 

Johnny a rămas mut de uimire. 

- E ziua ta? 

Am ridicat din umeri. 

- De ce n-ai spus nimic? 

- Nu ştiu. Am ridicat din umeri din nou. Mi-a ieșit din 
minte? 

- Shannon, serios. 

- Pentru că nu e mare lucru, am răspuns la repezeală. E 
doar o altă zi. 

O zi proastă. 

O zi groaznică. 

„Luminată doar de faptul că sunt cu tine...“ 

- Nu, Shannon, a insistat Johnny, de parcă se simţea 
complet pierdut. E mare lucru. 

- Johnny, azi e ziua mea, am rostit eu stânjenită. 
Poftim! 

- Mi-ar fi plăcut să ştiu mai devreme, a mormăit el. Ţi- 
aş fi luat un cadou. 

- Nu am nevoie de un cadou, am spus cu un nod în gât 
şi cu inima palpitând. Nu spune prostii! 

Johnny a clătinat din cap şi a mormăit: 


- Da, ei bine, dacă îmi spuneai, îți puteam oferi ceva 
mai bun decât un bol de Cheerios. 

— Şi un sendviş, am adăugat eu cu glas stins. 

Johnny a oftat. 

— Şi un sendviş. 

- Nu trebuiau să fie gata până acum? l-am întrebat. 

- La naiba! 

Împingându-şi scaunul înapoi, Johnny s-a dus iute spre 
aparat şi le-a scos. 

- Nu sunt chiar arse, a anunţat el încruntat. Dar nici 
mult nu mai aveau. 

- Nu-i nimic, l-am asigurat când am sărit jos de pe 
scaun. Îmi place să fie crocante. 

Luând ambele boluri, m-am dus la chiuvetă să le spăl. 

- Nici să nu te gândeşti! m-a avertizat Johnny în timp 
ce a pus sendvişurile în farfurii. 

- La ce? am întrebat confuză. 

- Nu speli nimic de ziua ta, a spus el, ţinând câte o 
farfurie în fiecare mână. 

- Nu mă deranjează... 

- Şi fața ta. A scuturat din cap. Şi mama ta. Doamne, 
este ziua ta... 

- Ziceai că putem să nu ne gândim la asta, am spus cu 
glas sugrumat, simţindu-mi vocea cum tremură, pe 
măsură ce panica s-a instalat înăuntrul meu. 

Nu voiam să mă gândesc la asta. 

Ştiam ce avea să urmeze când plecam de aici. 

Şi voiam să uit. 

Pentru încă vreo câteva ore, voiam să mă prefac că iadul 
nu mă aştepta de cealaltă parte a ușii lui. 

Johnny părea că voia să mă contrazică, dar a clătinat din 
cap şi a scos un mârâit scăzut. 

- Ai dreptate. Îmi pare rău! a spus el în cele din urmă. 
Lasă bolurile în chiuvetă şi hai cu mine! Mă ocup eu mai 
târziu. 

Era împotriva firii mele să las dezordine în urma mea, 
dar m-am supus şi l-am urmat înapoi pe hol până într-o 
sufragerie mare, cu un foc care ardea în şemineu. 


Fără să mă gândesc, m-am apropiat de şemineu, 
gemând ușurată când am simţit căldura pe picioarele şi 
mâinile mele dezgolite. 

Johnny a pus farfuriile pe masa de sticlă şi a tras 
canapeaua de lângă perete, așezând-o chiar în fața 
şemineului. 

- Nu trebuie să faci asta pentru mine, m-am grăbit să 
spun. 

- E foarte frig, mi-a explicat el. Şi casa asta e atât de 
mare, încât durează o veşnicie să se încălzească. Făcând un 
semn cu mâna spre canapea, a spus: Fă-te comodă! Mă 
întorc într-o secundă. 

Fără un alt cuvânt, Johnny a plecat, lăsându-mă singură 
în sufrageria lui uriaşă. 

Prea uluită ca să fac altceva decât să mă uit nedumerită 
în gol, am rămas lângă foc, încălzindu-mi spatele şi 
încercând să-mi stăpânesc emoţiile. 

Johnny a revenit câteva minute mai târziu cu două căni 
de ceai. 

- Două linguriţe de zahăr şi un strop de lapte, a anunţat 
el făcându-mi cu ochiul, apoi a aşezat cănile lângă 
farfuriile noastre. 

- Mulţumesc, am şoptit, copleşită de bunătatea lui. 

Johnny s-a aşezat la un capăt al canapelei și şi-a arcuit o 
sprânceană spre mine. 

După câteva minute de îndoială, m-am alăturat, 
aşezându-mă la celălalt capăt al canapelei şi lăsând un 
spaţiu între noi. 

Luând telecomanda, Johnny a pornit televizorul montat 
pe peretele de deasupra şemineului. 

Era imens. 

Avea cel puţin 80 de inch. 

- Preferi ceva în mod special? m-a întrebat el, derulând 
ghidul de canale de pe ecran. 

Am clătinat din cap. 

- Ce vrei tu. 

- Tu alegi, că e ziua ta. 

Am roşit. 


- Vreau să mă las surprinsă. 

Johnny a aruncat o privire spre televizor şi a zâmbit 
sfios. 

- Irlanda are meci în Campionatul celor Şase Națiuni 
peste câteva momente. Ridicând din umeri, a adăugat: 
Aveam de gând să-l văd. 

- Atunci asta să fie, l-am încurajat. 

Sprâncenele lui s-au arcuit în sus. 

- Nu te superi? 

- E televizorul tău, i-am răspuns. De ce să mă supăr? 

- Dacă te plictiseşti, îmi spui, a mormăit el în timp ce a 
dat pe meci, cu ochii lipiţi de ecran, şi putem să ne uităm 
la altceva. 

Când echipa de seniori a Irlandei a defilat pe terenul 
pentru imnul naţional, toată faţa lui Johnny s-a luminat. 

Ochii îi dansau de emoție în timp ce bătea darabana pe 
canapea. 

Părea foarte tânăr. 

Şi adorabil. 

Am aşteptat ca Johnny să-şi ia sendvişul înainte de a-l 
lua şi eu pe al meu şi de a mușca puţin. 

Gustul de şuncă și brânză topită mi-a explodat pe cerul 
gurii şi am gemut înainte să mă apuc să-l devorez. 

- O să fiu şi eu acolo într-o zi, a spus Johnny, plecând 
uşor capul spre televizor. Cât de curând o să mă vezi şi pe 
mine acolo, Shannon. 

- Ştiu, am răspuns, crezând fiecare cuvânt. Muşcându- 
mi buza, m-am întors spre el şi i-am spus: Să nu mă uiţi 
când o să fii un jucător de rugby bogat şi faimos. 

- Nu se ştie niciodată, a spus el cu un zâmbet. Poate te 
iau cu mine ca să mă încurajezi din tribune. 

„Ie rog!“ 

„Ie rog ia-mă cu tine!“ 

- Eşti foarte sigur pe tine, i-am spus. 

- Poţi să porţi un tricou cu numărul meu şi să strigi 
„Johnny, Johnny“ din tribune, a chicotit el înainte de a se 
întoarce să urmărească meciul. 

„Nu mă tenta!“ 


Stând pe canapeaua din sufrageria părinţilor lui, cu un 
foc straşnic care trosnea în şemineu şi ploaia bătând în 
ferestre, am simţit cum corpul mi se relaxa încet în timp 
ce am încercat să urmăresc meciul. 

Nu forțam conversaţia ca să rup tăceri stânjenitoare 
pentru că nu existau. 

În clipa asta, să fiu aici cu el părea să vină pur şi simplu 
de la sine. 

A fost ciudat să fiu atât de aproape de Johnny, dar se 
întâmpla. 

Îmi plăcea să fiu cu el. 

Fl nu a insistat să vorbesc şi îmi plăcea asta. 

S-a aşezat lângă mine, cu o pernă uriaşă între noi, cu 
Sookie la picioarele noastre, în timp ce a continuat să 
lanseze ordine spre televizor. 

Când Johnny şi-a întins picioarele pe măsuţă, am 
aşteptat zece minute bune înainte de a încerca să fac 
acelaşi lucru, doar pentru a eşua monumental când 
degetele mele abia dacă au atins colțul şi au alunecat pe 
podea. 

Chicotind încet, Johnny s-a întins în faţă şi a tras masa 
mai aproape de canapea. 

Rușinată, mi-am ţinut picioarele bine înfipte în pământ. 

Nici un minut mai târziu, Johnny s-a întins, mi-a ridicat 
picioarele şi le-a aşezat pe masă. 

M-am întors să mă uit la el, dar era din nou concentrat 
asupra ecranului. 

Din când în când, Johnny se întrerupea din urmărit 
meciul pentru a pune nişte cărbuni sau lemne în foc 
înainte de a reveni pe canapea. 

După a treia oară, am luat perna atunci când el s-a 
aşezat şi am ţinut-o strâns la piept. 

Până la sfârşitul meciului, umerii noștri se atingeau 
unul de altul. 

Nu m-am îndepărtat. 

El era mare, solid şi cald, şi îmi plăcea să-l simt lângă 
mine. 


Câteva clipe mai târziu, când ochii au început să mi se 
închidă, el şi-a ridicat braţul, şi nici măcar nu am tresărit 
când l-a coborât pe umărul meu. 

În schimb, mi-am aşezat obrazul pe el și am închis 
ochii, lăsându-mă să adorm fără urmă de teamă, pentru că 
nu exista frică înăuntrul meu, nu când braţul lui era 
înfăşurat în jurul meu. 


CAPITOLUL 38 
Johnny 


Era ziua ei. 

Azi, Shannon împlinea 16 ani. 

Şi îşi petrecea ziua cu mine. 

Eram fericit. 

Ce nebunie, nu? 

Înainte de Crăciun, fata asta era o simplă necunoscută 
pentru mine, iar de la Crăciun încoace nu mai era zi în 
care să nu mă gândesc la ea. 

Nu voiam să o mai las să se ducă la ea acasă. 

Ceva înăuntrul meu îmi spunea că, dacă făceam asta, 
avea să mai capete o vânătaie. 

Măcar, dacă rămânea aici cu mine, era în siguranţă. 

Se întâmpla ceva foarte ciudat în viaţa ei. 

Ceva care mă făcea să-mi doresc să o iau pe sus şi să 
plec cu ea undeva, oriunde ar fi fost acest „undeva“. 

Nu eram vreun prost. 

Ştiam că cineva îi lăsase semnele pe faţă. 

Şi pe coapse. 

Şi pe braţe. 

Şi eram al naibii de sigur că, dacă o dezbrăcam, aveam 
să mai descopăr multe alte vânătăi. 

Nu ştiam ce se întâmpla sau cine o agresa, dar eram 
hotărât să aflu. 

În orice caz, ieşea din discuţie ideea de a o întreba 
direct. 

Era atât de rezervată, încât era aproape imposibil să te 
strecori dincolo de zidurile pe care le construise în jurul ei. 

Mi se părea că fac o treabă bună în sensul ăsta, dar, dacă 
insistam prea mult, prea repede, avea să se retragă înapoi 
în carapace. 


Voiam să-i zdrobesc carapacea şi să-i distrug pe cei care 
o făcuseră să se ascundă acolo. 

Era frumoasă. 

Al naibii de frumoasă. 

Nu trebuia să-şi ascundă strălucirea. 

Shannon a tresărit, şi mişcarea mi-a distras atenţia. 

Era trecut de 22.00, şi nu deschisese un ochi de când 
adormise, mai devreme în după-amiaza asta. 

— Şşşttt, am şoptit eu când a scâncit în somn. 

Nici măcar nu am încercat să mă opresc din a o 
mângâia pe păr. 

Eram pierdut când venea vorba despre ea. 

Îmi era imposibil să mă opresc. 

Totul înăuntrul meu se schimba, concentrându-se pe 
această fetiţă. 

Frecându-şi ușor obrazul de coapsa mea, Shannon s-a 
cuibărit mai aproape, făcându-se mai mică decât m-aş fi 
aşteptat să fie vreodată un om la vârsta ei. 

Ca un obsedat dubios, mi-am lăsat privirea să plutească 
pe obrajii ei învinețiţi, pentru a mia oară în seara asta. 

Ştiam că nu ar fi trebuit să mă uit. 

Imaginea îmi făcea corpul să tremure de furie. 

Şi totuşi, nu mă puteam opri. 

Am rămas cu privirea aţintită pe semnul de pe faţa ei, 
până când am simţit că înăuntrul meu se adună o furie 
suficient de mare încât să distrug un sat întreg, apoi mi- 
am îndreptat atenţia spre vânătăile de pe coapsele ei. 

Telefonul mi-a vibrat în buzunar, iar senzaţia m-a 
distras de la gândurile mele criminale. 

Mi-am scos telefonul şi m-am uitat la ecran, fără să 
recunosc numărul care pâlpâia în faţa ochilor mei. 

Atent să nu o trezesc pe Shannon, m-am strecurat de 
sub ea și am așteptat ca ea să se liniştească din nou. 

Scoţându-mi hanoracul, i l-am pus peste picioarele 
dezgolite şi am ieşit din cameră ca să răspund. 

- Da? am spus când am ajuns pe hol. 

- Ce face? 


Vocea lui Joey Lynch s-a auzit în receptor. 


- Doarme, i-am răspuns, vorbind în şoaptă, pentru că, 
dacă, se trezea şi îmi cerea să plece acasă, nu ştiam ce 
aveam să fac. Nu puteam să o refuz, dar sigur nu-mi 
doream să plece. A dormit toată ziua. 

- Bine, a răspuns el cu un oftat. Avea nevoie de asta. 

- Ce se întâmplă, Lynch? Îndreptându-mă spre ușa din 
față, am deschis-o şi am ieşit în aerul rece al nopţii. Ce 
naiba se întâmplă cu sora ta? 

- Ți-am spus deja, s-a răstit el. Întreab-o pe ea! 

- Te întreb pe tine, am mârâit. 

- Ajung la tine în cinci minute, a fost tot ce a răspuns 
Joey înainte de a întrerupe apelul şi de a mă lăsa la fel de 
nedumerit. 

Furios şi absolut pierdut, m-am plimbat de colo-colo pe 
hol, ştiind că trebuia să mă adun, dar fiindu-mi imposibil. 

După fix cinci minute, am auzit o bătaie uşoară de 
partea cealaltă a uşii din faţă. 

Ca un nebun scos din minţi, rămăsesem acolo, 
așteptând. 

Smucind uşa, am deschis gura, gata să-mi descarc nervii 
pe Joey Lynch, când vocea lui Shannon s-a auzit în spatele 
meu. 

- Joe? a spus ea cu o voce somnoroasă din pragul 
sufrageriei. 

Am dat să mă apropii de ea, să-i spun să se ducă în 
camera mea şi să rămână acolo, dar fratele ei a intervenit 
înainte să mai pot face ceva. 

- Trebuie să mergem, Shan, a anunţat Joey. 

- Da? Ochii ei s-au făcut mari de panică pentru o 
fracțiune de secundă, înainte de a se cufunda în 
resemnare. Bine. 

- Da. El a scos un oftat. Mama are nevoie de o mână de 
ajutor cu copiii. 

- Poate să rămână, m-am grăbit să spun. M-am uitat la 
Shannon şi am adăugat: Poţi să rămâi. 

- Nu, trebuie să mergem, a spus Joey în timp ce şi-a 
aşezat un braţ protector pe umărul lui Shannon şi a 


condus-o afară din casă. Mulţumesc pentru ajutor, 
Kavanagh! 

Agitat, m-am dus după ei. 

- Mulţumesc, Johnny, a şoptit Shannon, uitându-se la 
mine cu ochi trişti, în timp ce fratele ei o conducea afară. 
Pentru tot. 

- Shannon, nu trebuie să... 

- Hai, Shan, m-a întrerupt Joey. Trebuie să ajungem 
acasă. 

- Mama e bine? a întrebat Shannon când fratele ei a 
condus-o spre scaunul pasagerului și a deschis portiera. 

- O să fie bine, i-a spus Joey. Dar trebuie să mergem 
acasă. 

Habar nu aveam de ce picioarele m-au purtat iute spre 
partea pasagerului, dar asta s-a întâmplat. 

Simţindu-mă neputincios, l-am urmărit pe fratele ei 
cum o aşeza pe scaun înainte de a ocoli maşina ca să urce 
la volan. 

- Pa, Johnny! a şoptit Shannon când Joey a pornit 
motorul. 

Ea a dat să închidă portiera, dar mâna mea s-a avântat 
repede înainte şi a împiedicat-o. 

S-a uitat la mine cu ochi mari și albaștri. 

„Rămâi!“ 

„Rămâi cu mine, Shannon!“ 

„Eu te pot proteja...“ 

- Pa, Shannon, i-am spus şi, cu o reticenţă care aducea 
mai mult a regret, am închis portiera. 

Anvelopele mașinii au derapat pe aleea mea. 

Rămas în ploaia torențială, am privit cum era luată de 
lângă mine. 


CAPITOLUL 39 


Vești proaste și tot mai proaste 


Shannon 


- Simti şi tu? m-a întrebat Joey, cu mâinile strânse atât 
de puternic pe volan, încât degetele i se albiseră, în timp ce 
ne-am îndepărtat de casa lui Johnny Kavanagh. 

- Ce să simt? m-am chinuit să întreb. 

Joey m-a privit fix în ochi şi m-a făcut să mă simt ceva 
mai puţin singură în ruşinea mea când a spus: 

- Uşurare? 

Am încuviințat din cap, urându-mă pentru că gândeam 
aşa ceva, dar asta simțeam. 

Şi el la fel. 

- Ea e bine? am murmurat când am putut vorbi din 
nou. 

Joey a încuviinţat scurt din cap. 

- Ar trebui să fie. 

- Asta s-a întâmplat? am şoptit, simțind lacrimi în ochi 
în timp ce dezgustul și ura de sine au pus stăpânire pe 
mine. A fost în spital în weekend, şi noi nu am ştiut 
nimic? 

Din nou, fratele meu a încuviinţat scurt din cap. 

- Oh, Joey, am suspinat. A fost singură. 

- A fost cu el, a spus Joey pe un ton apăsat, cu maxilarul 
încleştat. El a fost cu ea şi acum este acasă. 

- Ce ne facem? l-am întrebat, având nevoie ca el să aibă 
răspunsurile pe care eu nu le aveam. Joe? 

- Nu ştiu, a răspuns în cele din urmă, cu vocea marcată 
de enervare. Nu mai ştiu ce să fac, Shannon. 

- Nu-i nimic, m-am străduit să spun. Nu trebuie să ştii. 
Ai doar 18 ani. 


- Nu pot să stau acolo, Shan, a zis el, cu o expresie de 
vinovăţie pe față. Nu mai pot să trăiesc așa. 

- Ştiu, am murmurat, simțind o senzaţie de leşin la 
auzul cuvintelor lui. 

Le mai auzisem. 

De la Darren. 

- Cred că ar trebui să ne gândim la ce a spus Aoife, a 
adăugat Joey, cu vocea copleşită de emoție. 

- La ce anume din ce a spus Aoife? am şoptit îngrozită. 

- Să raportăm situaţia asta. 

- Glumeşti, l-am întrerupt. 

Joey s-a uitat la mine cu ochi vinovaţi, dar nu a răspuns. 

- Eu nu mă duc la orfelinat! m-am răstit, simţindu-mă 
trădată. Tu eşti bine. O să-ţi vezi de viaţa ta şi o să pleci. 
Eu o să ajung într-o casă de copii! 

- Shannon, mi-a vorbit aseară despre viitorul meu şi 
avea mult sens... 

- Viitorul tău, am spus pe un ton caustic. 

Joey a gemut tare. 

- Nu doar al meu, Shannon. Al nostru, al tuturor... 

- Nu-mi vine să cred că te-ai gândi măcar la asta după 
tot ce s-a întâmplat cu Darren! am ţipat, ieşindu-mi din 
fire. Cum te-ai putea gândi să ne faci asta, Joey? 

Tata mă teroriza. 

Mă bătea. 

Trăiam într-o frică permanentă. 

Dar nu mă atinsese niciodată așa. 

Nu mă violase. 

Exact ce i se întâmplase lui Darren în repetate rânduri, 
luni şi luni întregi, la nesfârşit, până ce aproape fusese 
ucis. 

Am citit rapoartele la câţiva ani după ce se întâmplase 
totul. 

Ştiam totul despre operaţiile pe care fusese nevoit să le 
facă pentru a îndrepta dezastrul provocat de nenorociţii 
ăia. 

Şi acum, Joey se gândea să-şi asume riscul ăsta? 

„Întoarce-te!“ 


i hái 


„intoarce maşina şi întoarce-te la el 

„Întoarce-te la Johnny!“ 

„Spune-i totul!“ 

„Spune-i totul şi lasă-l să te ajute!“ 

„Ţi-a spus că o să te ajute.“ 

„Nu, idioato, nu poate să te ajute.“ 

„Nimeni nu poate să te ajute.“ 

„Propriul frate te lasă baltă!“ 

- Dacă vrei să pleci, pleacă! am ţipat în timp ce lacrimi 
fierbinţi mi se prelingeau pe obraji. Pleacă şi lasă-ne! Du- 
te cu Aoife şi trăiţi o viaţă minunată împreună! O să îi 
protejez eu pe băieți. 

- Tu nu te poţi proteja nici măcar pe tine! a urlat Joey. 
Eu fac asta, Shannon. Eu. Eu sunt cel care încearcă să 
atenueze loviturile, şi loviturile astea tot vin. 

- Atunci, poate că tu şi tata o să aveţi noroc şi o să 
termine o dată pentru totdeauna cu mine data viitoare, am 
şuierat printre dinţi, căci un suspin copleşitor ameninţa să 
pună stăpânire pe mine. Asta o să te scutească de griji, iar 
pe el, de energie. 

- Nu spune asta, Shannon! a urlat Joey, lovind cu 
pumnul în volan. 

- De ce nu? l-am întrebat cu respiraţia întretăiată. Este 
purul adevăr. 

- Shannon, respiră! mi-a poruncit Joey pe un ton mai 
blând în timp ce s-a întins spre mine şi m-a mângâiat pe 
spate. Trage aer în piept! 

Nu puteam. 

Nu puteam să respir. 

Aplecându-mă în faţă, am încercat cu disperare să trag 
aer în piept. 

- Aşa, a insistat Joey în timp ce a continuat să conducă 
cu o mână şi să mă mângâie pe spate cu cealaltă. Încetişor! 

Când am ajuns acasă, reuşisem să mă liniştesc într-atât 
încât să pot respira. 

Preţ de câteva minute, am stat în afara casei, uitându-ne 
lung la maşina tatei, parcată pe alee. 

Nu voiam să intru în casa aia. 


Şi nici Joey. 

Eram amândoi terminați. 

„Nu, tu eşti terminată. El o să fie bine...“ 

- Shannon? 

Vocea lui Joey m-a făcut să revin la realitate. 

Nu m-am uitat la el. 

Nici nu am răspuns. 

— Eşti atentă la mine? m-a întrebat el. 

Am încuviințat din cap încet, ţinându-mi ochii aţintiţi 
spre maşină. 

- Data viitoare când o să pună mâna pe tine, vreau să 
ripostezi. 

Am înţepenit. 

- Eşti atentă la mine? 

Am încuviinţat din cap. 

- Dacă te mai atinge, Shannon, vreau să iei cel mai 
ascuţit cuţit şi să i-l înfigi în inimă. 

Trăgându-mi nasul, m-am întors spre el. 

- Nu te mai întorci, nu? 

Joey s-a uitat lung la mine, cu ochii în lacrimi. 

- Nu pot, a şoptit el, şi o lacrimă i s-a prelins pe obraz. 
Dacă mă întorc în casa aia, îi omor pe amândoi. 

I-am privit chipul, am văzut adevărul pe care mi-l 
spunea în expresia lui, apoi mi-am decuplat centura de 
siguranţă şi am deschis portiera. 

- La revedere, Joey! am şoptit amorţită, apoi am coborât 
şi am intrat în casă. 


CAPITOLUL 40 


Limite și buldozere 
Johnny 


Eram într-o dispoziţie îngrozitoare luni dimineaţă, în 
parte alimentată de durerile îngrozitoare pe care le 
simțeam, dar în mare măsură pentru că nu închisesem un 
ochi noaptea trecută. 

Mă foisem toată noaptea cu gândul la Shannon. 

Toată noaptea, rămăsesem treaz numai cu regretele 
mele... şi cu imaginea aia afurisită din ziar. 

Ar fi trebuit să o opresc. 

Nu ar fi trebuit să-l las să o ia cu el. 

Habar nu aveam de ce, dar în mintea mea răsuna o voce 
care îmi cerea să o protejez. 

Voiam să o protejez. 

Pur şi simplu, nu ştiam de ce anume trebuia să o 
protejez. 

Sau de cine. 

Nu aveam nici cea mai vagă idee, înarmat şi gata să plec 
la război pentru o fată pe care nu o cunoșteam, împotriva 
unui inamic despre care nimeni nu voia să-mi spună 
nimic. 

Doamne, eram aşa dat peste cap din cauza ei. 

Eram scăpat de sub control. 

Îmi zguduia din temelii viaţa perfect liniştită pe care o 
duceam, şi nu ştiam cum să o scot la capăt. 

Fata asta îmi luase minţile şi mă lăsa fără puteri. 

Nu era corect şi nu avea nici un drept să intre aşa în 
viața mea într-un moment atât de important. 

Era ca o tornadă pe care nu o anticipasem vreodată. 

Singura problemă la care nu mă gândisem când îmi 
făcusem planurile. 


Singura persoană care îmi putea zădărnici toate 
eforturile. 

Şi cel mai enervant lucru în toate astea era că îmi 
plăcea. 

Îmi plăcea că îmi dădea viaţa peste cap şi îmi trezea 
idei şi sentimente pe care nu le mai experimentasem, și 
apoi uram faptul că îmi plăcea. 

Eram complet dependent de fiecare lucru legat de fata 
asta, şi nu avea nimic de-a face cu fizicul - dar până şi 
fizicul era al naibii de perfect. 

Cel mai important, ea nu mă privea de parcă aș fi fost o 
bucată de carne. 

Reuşea să privească dincolo de toate prostiile. 

Mă vedea pe mine. 

Mă vedea doar pe mine. 

Şi asta mă făcea să-mi doresc să schimb câteva chestii şi 
să o pun pe ea în centrul lumii mele. 

Ştiam că trebuia să deslușesc ce naiba era cu mine. 

Doar că nu puteam. 

Pentru că ea dădea dependenţă. 

Şi eu eram obsedat. 

Nici nu mai ştiam câți dintre băieţii cu care jucasem 
rugby de-a lungul sezoanelor renunţaseră sau îşi ieşiseră 
din formă din cauza unei fete. 

Nu îmi puteam permite să mi se întâmple şi mie una ca 
asta. 

Erau prea multe în joc. 

Totul era în joc. 

Înainte de Shannon, nu-mi fusese niciodată greu să mă 
concentrez. 

Înainte de ea, nu fusesem niciodată nesigur în privinţa 
unui lucru. 

Ştiam exact cine sunt, de unde vin şi unde mă duc. 

Şi acum? 

Acum, eram un dezastru. 

Nu aveam nevoie de asta. 

Nu aveam nevoie de tot stresul ăsta. 


În mai puţin de trei săptămâni, aveam niște examene 
asupra cărora trebuia să mă concentrez. 

Şi, dacă nu le treceam, îmi puneam tot viitorul în 
pericol. 

La asta trebuia să mă concentrez. 


La cariera mea. 
Nu la o fată. 


Când am ajuns la şcoală, eram cu mintea în toate 
părțile, descumpănit şi scos din minți. 

Ceva era foarte în neregulă cu mine, şi trebuia neapărat 
să rezolv cumva situaţia numaidecât. 

- Am nevoie de o favoare, au fost primele cuvinte care 
mi-au ieşit din gură când l-am găsit pe Gibsie lângă 
atelier, înainte de prima oră. Serios! Cu un oftat aspru, l- 
am împins pe hol, spre zona comună din anul cinci. 
Trebuie să mă ajuţi. 

- Bine, dar încep ora peste două minute, s-a plâns 
Gibsie, foindu-se de pe un picior pe altul în fața mea. 

- Şi eu, Gibs, l-am repezit, conducându-l în camera 
comună, care era, din fericire, pustie. Contabilitate dublă 
cu Moggy Dan. Dar problema mea e mult mai urgentă 
decât să stau să mă joc cu foi de calcul şi tu să proiectezi o 
măsuţă de cafea pentru mama ta. 

- Bine, prietene, relaxează-te! mi-a spus el. Eliberându- 
se din strânsoarea mea, s-a apropiat de una dintre mese şi 
şi-a tras un scaun. Lăsându-şi ghiozdanul pe jos, s-a aşezat 
şi s-a întors spre mine. Sunt numai ochi şi urechi. 

Trântind ușa în urma noastră, am apucat un fotoliu de 
piele şi l-am împins în ușă înainte de a mă prăbuşi pe 
scaun. 

- Ai avut dreptate, Gibs, am gemut. Sunt terminat. 

- Am avut dreptate? Fl şi-a arcuit surprins sprâncenele. 
Cu ce? Înainte să apuc să răspund, ochii lui s-au făcut 
mari, în ei aprinzându-se un licăr de amuzament. Să-ţi 
faci o labă? Ar fi fost comic dacă nu ar fi fost așa 
deprimant. La naiba, Johnny! N-ai făcut-o sau nu poţi? 

- Am încercat, nu mi-a ieşit, n-am mai încercat de 
atunci, aşa că acum sunt foarte sigur că nu pot, am zis eu. 


>o> 


Nu avea nici un rost să mai încerc să ocolesc întrebarea. 

El nu voia să renunţe la idee, şi în clipa asta aveam 
probleme mai mari decât  testosteronul meu 
temperamental. 

- Cât timp a trecut? 

- De dinainte de Crăciun, am răspuns repede, înainte 
de a adăuga: Dar nu e asta problema. 

- Doamne, Kav, aş spune că asta e o problemă foarte 
mare, prietene. Gibsie a scos un fluierat scăzut. Ai încercat 
cu lubrifiant? 

- Ce... nu! Încetează să mai vorbeşti despre scula mea! 
am răbufnit eu, apoi mi-am trecut frustrat o mână prin 
păr. E vorba despre ea, omule. Ai avut dreptate. Sunt 
complet dat peste cap, şi vreau să mă împiedici să fac vreo 
prostie cu fata aia. 

- Cu ce fată? 

- Cu ce fată crezi, idiotule? am mârâit. Cu Shannon. 

- Oh, cu fata aia. Gibsie a chicotit. Înviatoarea. 

- Nu mai râde! Nu e amuzant. Am nevoie de ajutorul 
tău, l-am întrerupt, zăpăcit. Şi înviatoarea nu e un 
cuvânt. 

- Ba da, este, m-a provocat Gibsie. lisus a înviat din 
morți. A fost o înviere săvârşită de Dumnezeu: înviatorul. 
Ca Shannon: înviatoarea boaşelor tale în ziua aia lângă 
sala de sport. Cu un zâmbet afectat, a adăugat cu voce 
guturală: Ea va apărea, şi el se va trezi din morți. 

- Ceea ce l-a făcut pe Dumnezeu înviator, am mârâit. 
Pe nicăieri nu a fost numit înviator. 

- Eu vorbesc din Biblie, nu din dicţionar. 

- Tu vorbeşti despre cai verzi pe pereţi, i-am răspuns 
eu. 

- Terminatorul se numeşte terminator, nemernicule, a 
ripostat Gibsie. Nu terminist. 

- Terminist, am spus eu gânditor. Un alt cuvânt care nu 
este un cuvânt. 

- Ei bine, înviator este un cuvânt. 

- Nu, nu este. Am clătinat din cap cu gravitate. Nu e 
corect fonetic sau gramatical. 


- Corect gramatical? Gibsie a făcut ochii cât cepele la 
mine. Uită-te la tine, Domnul Cult, care are impresia că 
ştie totul fiindcă a citit Marele Gatsby şi din Shakespeare. 
Ei bine, nu de data asta. A bătut cu un deget uşor în 
tâmplă. De data asta, eu sunt deșteptul dintre noi. 

- Se numeşte înțelegere de bază, Domnule Rudimentar, 
şi îţi spun că te înşeli. 

EI s-a scărpinat în cap. 

- Concentrează-te, Gibs! i-am cerut eu. Am nevoie de 
ajutorul tău, omule. 

- Nu pot, a mormăit el, cu sprâncenele încruntate. Știu 
că am dreptate, Johnny... Mă duc la liturghie în fiecare 
duminică, să ştii. 

- Mă bucur pentru tine, l-am luat eu peste picior. Poate 
ar trebui să te rogi la lisus să-ţi dea nişte minte... Am 
rămas fără cuvinte când el s-a apropiat de mine și a dat 
scaunul meu din drum. La naiba, Gibs! am urlat. Unde 
dracu: te duci? 

- La bibliotecă, a răspuns el, deschizând ușa. Tu te 
înşeli. Mă duc să caut pe Google. Și apoi, imprim şi lipesc 
foile prin toată şcoala, a adăugat el în timp ce ieşea. Uită-te 
la mine cum reînvii adevărul! 

- Bine, am mormăit obosit. N-ai decât. 

Peste mai puţin de zece minute, Gibsie s-a întors cu o 
expresie sfioasă pe chip. 

- Nu e un cuvânt, a anunţat el, trecând din nou pragul 
sălii. 

- Știu, am răspuns cu voce sarcastică. Acum, că ţi-ai 
scos asta din sistem, crezi că mă poți ajuta? 

- Pur şi simplu, nu înţeleg, a gemut Gibsie, prăbuşindu- 
se în fotoliul de vizavi. Cum nu este un cuvânt? 

- Gibsie, te rog! 

- Vreau cuvântul ăsta, Johnny. 

- Bine, e cuvântul tău, am zis eu exasperat. N-ai decât. 
N-ai decât să suni la ăia de la Oxford Dictionary şi să-ţi 
înregistrezi cuvântul. Numai ajută-mă! 

- Da, ei bine, s-ar putea să te ajut, a pufnit Gibsie, 
trecându-și o mână prin părul blond. Așa, povestește-mi 


despre problema ta! 

Am scos un oftat plin de năduf. 

- Îmi place de ea. 

- Biiine, a spus el tărăgănat. Spune-mi care e problema! 

- Asta e problema mea, am răbufnit. Îmi place de ea, 
Gibs. Cred că îmi place cu adevărat de ea, omule. Chiar 
îmi place, adică îmi place foarte mult. Mult mai mult 
decât doar să mi-o trag cu ea. Doamne! 

EI a ridicat din umeri. 

- Încă nu înţeleg care e problema aici, prietene. 

- Nu vreau să îmi placă de ea, am spus răspicat, 
pierzându-mi răbdarea. 

- Pentru că are 15 ani, iar tu 17? 

- Are 16 ani, am recunoscut cu un geamăt. A fost ieri 
ziua ei. 

- Deci îți dai seama că povestea asta cu vârsta e o 
prostie, nu-i aşa? a răspuns Gibsie. Te agăţi de un pai, 
prietene. Chestia cu vârsta este o scuză de zile mari, 
pentru că Shannon a ta te-a dat peste cap, şi ai intrat în 
panică, fiindcă nu te-ai simţit niciodată dat peste cap. 

- Sunt dat peste cap, am recunoscut fără ezitare. Al 
naibii de dat peste cap. 

- E genial, a chicotit Gibsie vesel, bucurându-se din plin 
de criza mea. 

- Nu e de râs! m-am răstit eu. 

- Glumeşti? a pufnit el. E cel mai amuzant lucru pe care 
l-am auzit în ultima vreme. 

Observând expresia ucigașă de pe chipul meu, s-a oprit 
din râs şi mi-a făcut semn să continui. Aplecându-mă 
neliniștit în față, am ignorat durerea din zona 
abdomenului şi m-am sprijinit cu coatele în coapse. 

- Am condus-o acasă săptămâna trecută, prietene. A 
pierdut autobuzul după mizeria pe care a făcut-o McGarry 
la baie, şi nu am putut să o las acolo... 

- Şi îmi spui abia acum? m-a acuzat el. 

Am ridicat din umeri neputincios. 

- Ştiu că ar fi trebuit să plec, dar nu am plecat. Am luat- 
o cu maşina şi am vorbit... ore. Și nu doar despre rugby, 


Gibs. Despre toate prostiile fără rost, care ar fi trebuit să 
mă plictisească de moarte. Dar nu m-au plictisit. A fost 
exact ca în ziua în care am lăsat-o inconștientă şi mi-am 
petrecut o oră în faţa biroului lui Twomey vorbind cu ea, 
doar că acum a fost perfect conştientă. E atât de uşor să 
vorbeşti cu ea, Gibs. Nici nu-ţi vine să crezi. Am scos un 
oftat prelung şi am spus: N-am vrut să o mai las să plece, 
prietene. 

Gibsie şi-a frecat maxilarul. 

- La naiba! 

- Exact. Aplecându-mă în faţă, mi-am împreunat 
mâinile şi m-am uitat la cel mai bun prieten al meu. În toți 
anii de când ne cunoaştem, Gibs, când mi s-a întâmplat 
asta vreodată? 

- E clar o premieră pentru tine, a încuviințat el cu o 
expresie gânditoare. 

- E şi mai rău de atât, am mormăit. 

- Şi mai rău? El s-a încruntat. Cum? 

- I-am povestit despre operaţia mea. 

Sprâncenele lui Gibsie s-au arcuit în sus. 

- Tu vorbeşti serios? 

- Mai mult decât serios. Am răsuflat frustrat. I-am spus 
totul, apoi m-am enervat tare pe ea. 

- De ce? 

- Am intrat în panică, Gibs, am răspuns pe un ton 
defensiv. I-am mărturisit totul şi am intrat în panică. Ştii 
ce s-ar întâmpla dacă antrenorii din U20 ar auzi că nu 
sunt complet în formă. 

Nu că mai conta prea mult acum, mi-am spus mâhnit în 
sinea mea. Dacă nu mă adunam, visurile mele se duceau 
pe apa Sâmbetei. 

- Şi crezi că ea ar spune ceva? m-a întrebat el. 

- Sincer, nu, omule. Nu cred că e genul de fată care să 
spună ceva despre cineva. Dar eu sunt mereu atât de 
atent, însă mi-am pierdut capul şi m-am speriat foarte 
tare. Am fost mai degrabă enervat pe mine şi am 
reacționat exagerat. Plecând capul de ruşine, am adăugat: 
Sunt ferm convins că am făcut-o să plângă. 


- Deci ţi-ai tăiat craca de sub picioare? 

- Aşa ai crede, am bombănit. Dar a venit la școală în 
dimineața următoare şi și-a cerut scuze. 

- De ce? 

- De unde să ştiu, prietene? 

- Şi ai îndreptat situația? 

- N-am putut, a plecat înainte să apuc, am mormăit. Şi 
am făcut-o din nou lată vineri. 

- Ce ai făcut? 

- Am luat-o cu maşina, am recunoscut. 

- Ca să vezi! 

- Şi am mers mai departe. 

- Cum? Gibsie m-a privit precaut. Ce ai făcut, Johnny? 

- Am lăsat-o acasă. Răsuflând iarăşi frustrat, m-am 
sprijinit de scaun şi am gemut. Și apoi, am luat-o înapoi. 

- Ce naiba? 

- Ştiu, am izbucnit eu. Ştiu. 

- Cum iei înapoi o fată, Johnny? 

Am ridicat din umeri neputincios. 

- Naiba știe, dar am făcut-o. 

- De ce? 

- Pentru că n-am putut să o las să plece, am recunoscut 
sincer, fără să mai spun că Shannon nu se simţea bine. N- 
am putut s-o las să plece, prietene. 

- Ai călărit-o? 

- Ce ţi-am spus adineauri despre scula mea? 

- Bine, ai încercat să o călăreşti? 

- Ce... nu! am răbufnit. Am dus-o la Biddies, idiotule. 

- Asta ar trebui să însemne ceva pentru mine? a ripostat 
Gibsie. Vorbeşti cu mine, prietene. Ştiu foarte bine ce se 
întâmplă acolo. Cu un zâmbet superior, a adăugat: De 
obicei, eu sunt capul răutăţilor. 

- Nu, nu am călărit-o. Şi nu mai vorbi despre călărit. 

- De ce nu? 

- Nu când vine vorba despre ea. Lăsându-mă pe spate, 
m-am apucat de podul nasului şi am oftat. Doar... nu când 
vine vorba despre ea, bine? 


- Bine, ai făcut dragoste cu ea? m-a luat el în zeflemea. 
În parcare? Sau la toalete? Sau în locul ăla mişto din 
spatele salonului? 

- Eşti un idiot, am mârâit. Eşti un mare nemernic. 

- Oh, Doamne! Gibsie a încremenit şi şi-a acoperit gura 
cu o mână. Oh, nu, a gemut el. N-ai putea, nu-i aşa? 

— Aş putea, Gibs! m-am repezit. Mi se scoală, idiotule. 
Doare doar atunci când... 

- Când ce? a întrebat el cu ochii mari. 

- Nu pot să termin, am mormăit. 

- Nu poţi să-ți dai drumul? m-a întrebat el uluit. Deloc? 

- Adică, presupun că aş putea dacă aş încerca. Am oftat 
abătut. Dar, ultima dată când am încercat, m-a durut atât 
de tare, că mi-am vomitat măruntaiele şi aproape am 
leşinat. 

- Doamne! Când ai încercat ultima dată? 

- În noaptea de Sfântul Ştefan. 

- La naiba, a icnit Gibsie. Johnny, asta a fost acum luni 
întregi. Trebuie să-ți dai drumul, prietene. 

- Şi crezi că nu ştiu asta? m-am răstit eu. Nu e ca şi cum 
mi-ar plăcea situaţia asta, Gibs. 

- Nu e firesc. 

- Da, Gibs, e scula mea. Ştiu foarte bine cât este de 
anormal. 

- Nu e de mirare că şchiopătezi, a mormăit el. 
Testiculele tale sunt așa pline de spermă, că atârnă greu. 

- Nu e deloc amuzant, Gibs. 

- Doamne! Dacă te-au cusut greşit? a şuierat el printre 
dinți, cu ochii bulbucaţi. La naiba, prietene, dacă ţi-au 
tăiat cordonul spermatic când au tăiat pe lângă scrot? 

- Cordonul spermatic? Am rămas gură cască la el. Ce 
naiba iei? 

- Am citit despre procedura asta, să ştii, a spus el, 
părând îngrozit. Se pot întâmpla atât de multe lucruri... 

- Nu. Am clătinat din cap, reprimându-mi groaza. Nu 
se poate întâmpla nimic. 

- Ba da, prietene, a spus el cu glas sufocat. Ba cum să 
nu?! Te-au tăiat atât de aproape de... 

- Încetează! am răbufnit eu, tremurând acum. Doamne, 
nu pot să aud asta. 

- Îmi pare rău! Înăbușindu-şi o grimasă, a fluturat o 
mână spre mine şi mi-a spus: Termină de povestit ce s-a 
întâmplat cu Shannon. 

- Nu am atins-o. Foindu-mă stânjenit, am mormăit: 
Dar am vrut. Mi-am lăsat capul în mâini şi am gemut. 
După Biddies, ştiam că trebuia să o las acasă, dar nu am 
putut, Gibs. Chiar nu am putut. Aşa că am dus-o la 
cinema. Doar că... aveam nevoie de mai mult timp cu ea, 
înţelegi? Nu a fost de ajuns. Aveam nevoie de mai mult... 

- Mai mult? El a arcuit o sprânceană. Mai mult din ce, 
Johnny? 

- Mai mult din ea, am răspuns posomorât. Îmi doresc 
mereu mai mult când vine vorba despre ea. Am clătinat 
din cap şi am oftat. Doamne, o vreau atât de tare, că nu 
mai pot să gândesc limpede, Gibs! 

- Mamă, a spus Gibsie gânditor. 

- Şi la bar l-am bătut de l-am ascultat cu urechea pe un 
nemernic din fosta ei şcoală, am recunoscut. 

- Idiotule! s-a răstit Gibsie. A văzut cineva? 

- Liam, am mormăit, trăgându-mă de păr. Mi-am ieşit 
din minţi, prietene. Au spus ceva despre ea, şi mi-am 
pierdut controlul de tot. 

- Ai noroc că nu a ajuns la urechile lui Dennehy, a 
subliniat el. 

- Da, Gibs, am mormăit. Ştiu foarte bine cât de aproape 
am fost să o încurc. 

„Nu am nevoie să-mi spună cineva...“ 

— Şi ieri? m-a întrebat el. La tine acasă? Acolo, despre ce 
a fost vorba? 

Am clătinat din cap şi m-am lăsat pe spătarul scaunului. 

- Mama ei a suferit un avort spontan. 

- La naiba! 

- Da. 

- E bine? 

- Nu ştiu. Am ridicat din umeri neputincios. Mi-a luat- 
o. 


- Cine ţi-a luat-o? 

- Joey-—aruncătorul. 

- Păi, este fratele ei, prietene, a spus Gibsie. Normal că 
avea să se întoarcă după ea. 

- Nu-mi pasă, m-am repezit, gândindu-mă la faţa ei 
învineţită. Nu am vrut să plece, Gibs, şi el a luat-o pur şi 
simplu de la mine. Iar eu l-am lăsat! 

— Ştii că n-ai voie să ai oameni ca animale de companie, 
nu-i aşa? m-a întrebat el ironic. Ştii că se aplică doar 
pentru câini și pisici, nu-i aşa? 

- Du-te naibii! am mârâit eu. 

- Relaxează-te! a mormăit el. Glumeam. 

— Ei bine, nu e deloc amuzant, Gibs, am răspuns. Nimic 
din toate astea nu e deloc distractiv. A trebuit să-mi adun 
toate forțele ca să o las să plece cu fratele ei aseară. Toate. 

- Păi, prietene, a spus Gibsie, scoțând un oftat. Într-o 
notă optimistă, măcar poţi să recunoşti, în sfârşit, că-ţi 
place de ea. 

- Dar nu vreau să-mi placă de ea, am răbufnit eu. Asta e 
toată ideea. Nu am timp să o plac. Nu o pot lăsa să-mi 
ocupe mintea, Gibs. Ştii care e miza pentru mine. Trebuie 
să rămân pe drumul cel bun, iar fata asta îmi face mintea 
să rătăcească în aşa hal, că este ridicol. 

„Deja am probleme.“ 

- Ei bine, în mod evident, nu ai nici un control în 
chestia asta, a răspuns Gibsie pe un ton ciudat de serios. 
Nu alegi de cine îţi place, Johnny. Asta e viața. 

- Nu viața mea, am replicat eu încet. Eu nu funcționez 
aşa. 

- Așa funcţionăm toți, m-a corectat el. 

- Doar că Shannon nu e o fată oarecare, Gibs, am spus 
eu descumpănit. Ea e diferită. Nu e o tipă cu care să ţi-o 
tragi într-o noapte sau o tipă care se ţine scai de tine. Nu 
pot să mi-o scot din sistem. Nici măcar nu ştie cine sunt, 
prietene. Habar n-avea. Şi a fost sinceră. Nu o făcea pe 
inocenta. Am întâlnit destule tipe care se lipesc de tine ca 
boala de omul sănătos şi mi-am dat seama că habar nu 


avea cine sunt. Am clătinat din cap şi m-am aplecat spre 
fotoliul din piele. Şi, pe lângă toate astea, este fragilă. 

- Fragilă? 

- Fragilă, am confirmat, nedorind să ofer mai multe 
informaţii. 

- Din cauza chestiilor pe care le-ai citit în dosar? 

L-am privit încruntat şi tensionat. 

- Relaxează-te! mi-a spus el, ţinându-șşi mâinile în aer. 
Nu am citit nimic. I l-am dat înapoi lui Dee. 

Am oftat apăsat şi am încuviinţat din cap. 

- Crede-mă când îţi spun că fata asta e o limită de care 
nu pot trece. 

- Atunci, nu trece, a răspuns Gibsie după o pauză 
lungă. Dacă te dă aşa tare peste cap când abia o cunoşti, 
atunci ar fi mai bine să iei distanță acum, prietene. 

- Asta e problema, prietene... Nu ştiu dacă pot, am 
recunoscut răguşit. Ştii cum sunt când îmi intră ceva în 
cap. Îmi pierd raţiunea şi intru cu totul în poveste. 

- Sigur că da, a chicotit Gibsie. Intri ca un buldozer. În 
tot şi în toți cei care îți stau în cale. 

- Păi, opreşte-mă! 

- Opreşte-te singur, a pufnit Gibsie. Foloseşte-ţi 
faimosul autocontrol. Rânjind, a adăugat: Ai avut din plin 
în ultima vreme. 

- Nu înţelegi, Gibs. Noaptea trecută aproape m-a 
omorât. Îţi jur, am stat toată noaptea treaz, uitându-mă la 
cheile mele, străduindu-mă din răsputeri să stau cuminte 
în patul meu, ca să nu mă duc până la ea și să o iau acasă 
cu mine, am recunoscut ursuz. N-am nici o urmă de 
reținere când vine vorba despre ea... motiv pentru care am 
nevoie de ajutorul tău. 

- Deci ce-mi ceri să fac, Johnny? m-a întrebat el cu un 
zâmbet. Vrei să spui că vrei să te iau pe sus? 

- Vreau să spun că, dacă mă vezi că depăşesc vreo 
limită, trage-mă înapoi, am izbucnit. Nu am încredere în 
mine când sunt în preajma ei. 

- Îţi dai seama că limitele care există între voi doi sunt 
cele pe care le-ai trasat în mintea ta, nu? 


- Nu pot să ajung acolo cu ea, Gibs, și nu o să fac asta. 

- Vorbeşti serios? 

Am încuviințat din cap. 

- E prea periculoasă pentru mine. 

- Pentru că... 

- Tocmai ţi-am spus! l-am repezit. 

— Nu. Fl a clătinat încet din cap. Practic, te-ai învârtit în 
jurul cozii, prietene. Ridicând din umeri, a adăugat: Încă 
n-am auzit un argument decent împotriva ei. 

Nu i-am răspuns din trei motive. 

În primul rând, nu ar înţelege. 

În al doilea rând, nu m-ar crede. 

În al treilea rând, nu eram sigur că mă credeam eu pe 
mine. 

- Deci eşti împăcat cu ideea de a face un pas în spate şi 
de a te uita cum McGarry sau vreun alt măscărici de la 
şcoală face o mișcare? m-a întrebat Gibsie. Nu ai nici o 
problemă cu asta? 

Încordarea corpului meu a fost un răspuns suficient. 

- E o fată superbă, Johnny, cu mult interes îndreptat 
spre ea, a spus Gibsie calm. Nu le poţi avea pe toate, 
prietene. El a ridicat din umeri. Ori o vrei, ori nu. Ori 
lupți pentru asta, ori faci un pas în spate. 

- Nu, am mârâit eu, încordat. 

A fost tot ce am putut spune. 

Pur și simplu, nu. 

- Şi eşti sigur că nu vrei să încerci cu ea povestea cu 
iubita? m-a întrebat el. 

- N-ar merge, am gemut. Pe lângă faptul că sunt prea 
mare pentru ea şi probabil că ea nu simte la fel ca mine, 
sunt prea ocupat și prea indisponibil ca să mă implic în 
ceva care seamănă şi de departe cu o relaţie. 

- Cine zice? 

- Ştii cum e viața mea, Gibs. Am mai scos un oftat 
puternic. Ştii de ce nu sunt cu cineva. E prea multă 
presiune, şi nu-mi permit să-mi pierd concentrarea. Nu 
am o oră liberă şi, când o să vină vara, o să plec de aici. 


Am ridicat din umeri neputincios. Nu ar fi corect față de 
nici o fată, nu? 

- Ai dreptate, a spus Gibsie cufundat în gânduri. Dar, în 
mod clar, ea nu este orice fată. 

- Exact, am spus. Ea e prea... mai... prea... mai bună... 
importantă... Întrerupându-mă brusc, mi-am trecut o 
mână peste față. N-ar merge niciodată între noi, am spus 
pe un ton obosit. Eu aş pleca până la urmă, s-ar scrie o 
grămadă de prostii prin ziare şi online, aşa cum fac mereu 
când plec, ea ar deveni paranoică, eu m-aș enerva, ea ar fi 
rănită, şi am ajunge amândoi să fim al naibii de nefericiți. 

- Uau, a murmurat Gibsie. Te-ai gândit mult la asta, 
nu? 

„În fiecare minut din fiecare zi de când am văzut-o 
pentru prima dată.“ 

Am încuviințat din cap posac. 

- Atunci, fii prietenul ei, a propus el. 

Am ridicat brusc capul. 

- Prietenul ei? 

- Da, tâmpitule, prietenul ei, a răspuns sarcastic Gibsie. 
Cunoşti conceptul de prietenie, nu? Crezi sau nu, chiar te 
pricepi destul de bine la asta. Și, dacă nu se poate altceva şi 
nu poți să stai departe de ea, atunci, nu poţi să mergi decât 
pe calea prieteniei. 

- Dar e fată, Gibs. 

EI şi-a dat ochii peste cap. 

- Da, Johnny, ştiu. 

- Eu nu am fete prietene. 

- Atunci, ea poate să fie prima ta prietenă. 

M-am gândit la acea idee. 

Puteam să fiu prietenul lui Shannon? 

Puteam să fiu doar prietenul ei? 

- Prieteni, am repetat eu, ridicându-mi privirea spre a 
lui. Cred că aş putea încerca, nu? 

- Acum, mai vii de acasă, m-a încurajat Gibsie cu un 
zâmbet mulțumit. 

Puteam să fiu prietenul ei. 

Puteam să fiu un prieten bun. 


Puteam să-i fac viaţa mai uşoară. 

Voiam să fac asta pentru ea. 

- Dar dacă nu vrea să fie prietena mea? l-am întrebat, 
simțind valul necunoscut de îndoială care părea să 
însoţească fiecare gând pe care îl aveam legat de fata asta. 

- Continuă să vorbeşti ca un penibil, şi nu o să mai 
vreau eu să fiu prietenul tău, papă-lapte ce ești, a pufnit 
Gibsie. „Dar dacă nu vrea să fie prietena mea?“ m-a luat el 
peste picior şi a pufnit. Du-te acasă şi adună-te naibii... 
amintește-ţi cine naiba eşti... şi, între timp, fă-ţi şi o labă. 
Chiar dacă leşini de durere, merită să ai un orgasm. 

- Deci o să mă ajuţi? l-am întrebat, alegând să ignor 
ultima lui remarcă. 

- Să ai orgasm? a ripostat Gibsie, clătinând din cap. Te 
iubesc, prietene. Dar nu atât de mult cât să te scot din 
neagra deznădejde. 

- Du-te naibii! am mormăit. 

- Relaxează-te, a zis el amuzat. Glumesc. 

- Da, viața mea este o mare glumă pentru tine, nu-i aşa? 
am ripostat. 

- Nu fi aşa sensibil, a chicotit el. 

- Gibs, l-am avertizat. Nu glumesc. Am nevoie să mă 
ajuţi cu asta. 

El a scos un oftat. 

- Chiar îți doreşti asta? 

„Nu.“ 

- Trebuie, am spus. 

- Bine, prietene, te ajut, a răspuns Gibsie cu un oftat. 
Chiar dacă nu o să meargă niciodată, povestea asta e 
sortită eşecului şi, mai mult ca sigur, o să ţin discursul de 
cavaler de onoare la nunta ta la o vârstă ridicol de fragedă, 
pentru că vei fi trecut toate limitele, dar, deocamdată, 
sigur o să te ajut să bagi capul în nisip. 

- Nu-i amuzant, Gibs! m-am răstit eu, zbârlindu-mă. 

- Ştiu, a răspuns el — în timp ce a râs pe săturate. E 
hilar. 


- Nici măcar un pic, am gemut. 


CAPITOLUL 41 


Blochează tot 


Shannon 


Mi-am petrecut următoarea săptămână acasă, având 
grijă de fraţii mei şi de mama, care, după cum bănuisem, 
nu vorbea cu mine. 

Nu vorbea cu nici unul dintre noi. 

În afară de el. 

EI se întorsese. 

Exact cum ştiam că avea să se întâmple. 

Avortul spontan fusese ocazia perfectă pentru ca tata să 
se strecoare pe sub pielea delicată a mamei mele. 

Când el s-a întors, în acea noapte, Joey a plecat. 

A plecat cu maşina şi nu a mai trecut pe acasă trei zile. 

Trei zile în care am trăit în groază, temându-mă că nu 
avea să mai vină niciodată acasă. 

În cele din urmă, s-a întors. 

Dar ştiam că nu avea să fie pentru totdeauna. 

Într-una dintre zile, Joey urma să iasă pe uşă, aşa cum 
făcuse Darren, şi nu avea să se mai întoarcă niciodată. 

Mama a revenit la muncă în sâmbăta următoare. 

Ca un robot, se îmbrăca în uniformă, cobora, îşi făcea 
cafea, fuma şapte țigări şi pleca la serviciu. 

Ştiam că mama nu ar fi trebuit să lucreze în situaţia ei, 
fiind evident că nu era în starea de spirit potrivită, dar, 
când am încercat să-i spun asta, nu a făcut decât să-mi 
trimită un zâmbet înlăcrimat, să mă sărute pe obraz şi să 
iasă pe uşă. 

Mi-am petrecut toată ziua făcându-mi griji pentru 
mama şi ascultând cum tata îmi spunea că din vina mea 
pierduse copilul. 

Eu eram curva. 


Eu îl făceam să-şi piardă cumpătul. 

Eu eram de vină că pusese mâinile pe mine. 

Şi eu eram motivul pentru care o bruscase pe mama 
când încercase să-l ia de pe mine în acea noapte. 

Eu eram motivul pentru care o plesnise. 

Totul era din cauza mea. 

Pentru că eram o curvă. 

Mda, corect, eram o fată de 16 ani care nici măcar nu se 
sărutase cu un băiat, dar, pentru tatăl meu, eram o 
stricată. 

Aseară, când şi-a încălcat promisiunea făcută față de 
mama că nu o să mai bea, nici măcar nu am fost surprinsă. 

Când mi-a folosit gâtul ca pe o jucărie, nici măcar nu 
am clipit. 

Eram atât de obosită! 

O parte din mine s-a rugat să se sfârşească totul. 

Chiar dacă Joey a coborât valvârtej pe scări şi l-a luat pe 
tata de pe mine, răul fusese deja făcut. 

A adăugat vânătăi proaspete peste cele vechi, şi mi-am 
petrecut bună parte din noapte gândindu-mă la cele mai 
rele lucruri. 

Nu aveam nici un moment de respiro de la asta. 

Nu aveam cale de ieșire. 

Nu în casa asta. 

Nici într-o casă de copii. 

Eram prinsă în capcană. 

Când am coborât din autobuz şi am intrat pe uşile de la 
Tommen în dimineaţa asta, uşurarea care mi-a inundat 
corpul a fost atât de puternică, încât mai că i-am simţit 
gustul. 

Să revin după o săptămână petrecută în iad a fost cea 
mai mare recompensă. 

Să le revăd pe Claire şi pe Lizzie şi să ştiu că mă iubesc, 
să-mi spună că mă iubesc m-au ajutat să refac o parte din 
corpul meu. 

Când mi-au oferit o brioşă şi cadouri la prânz, ca să 
sărbătorim cu întârziere ziua mea, aproape că am izbucnit 
în plâns. 


Mă cunoşteau destul de bine încât, atunci când le-am 
povestit versiunea oficială despre ce se întâmplase cu 
mama, să lase lucrurile așa. 

Nu mai voiam să vorbesc, să mă gândesc sau să îmi 
amintesc de asta. 

Vreodată. 

Claire şi Lizzie ştiau asta şi mi-au respectat dorinţa. 

M-am dus la toate cursurile și mi-am şters familia din 
minte pentru următoarele şapte ore. 

A fost minunat. 


CAPITOLUL 42 


La prins de pantofi și sentimente 
Shannon 


Ultima oră de luni a fost cea de educaţie fizică și, din 
cauza ploii torențiale de afară, domnului Mulcahy i s-a 
făcut milă de noi și a organizat o partidă de fotbal în sala 
de baschet. 

Domnul Mulcahy era antrenorul de rugby al şcolii şi, 
după felul în care stătea pe un scaun pliant pe marginea 
terenului, cu ochii aţintiţi spre clipboardul din mâinile lui, 
era destul de evident că nu era preocupat de ora noastră 
de educaţie fizică. 

Reuşisem să arunc şi o privire la respectivul clipboard 
când am încercat şi nu am reuşit să ies din joc, şi era plin 
de mâzgălituri şi de scheme de rugby. 

Sfârşisem prin a fi inclusă în echipă cu Claire, slavă 
Domnului, şi cu alte două fete, în timp ce Lizzie reuşise să 
scape şi să se ducă la bibliotecă. 

Mi-aş fi dorit să fiu la fel de convingătoare ca ea. 

În schimb, eu purtam o bavetă galbenă şi încercam să 
alerg şi să nu fiu strivită de băieți. 

Cu Lizzie la bibliotecă, rămăseserăm doar patru fete pe 
teren care să joace cu ceilalți optsprezece băieţi de la 3A. 

Eram, de departe, cea mai slabă la joc. 

Shelly şi Helen, celelalte două fete din clasa mea, nu se 
descurcau cu mult mai bine, dar aveam senzaţia că era mai 
degrabă din cauza dezinteresului lor față de joc decât din 
cauza lipsei de pricepere. 

Claire era extraordinară la sport, cea mai bună fată de 
pe teren, iar băieţii o tratau cu respectul pe care îl merita, 
pasându-i mingea de fiecare dată când reușea să se 
elibereze. 


Până acum, marcase de două ori. 

Ca să fiu corectă până la capăt, şi colegii mei au încercat 
asta cu mine mai devreme în joc, dar, după ce m-am 
împiedicat şi echipa a luat un gol, m-au evitat. 

M-am gândit că era cel mai bine așa. 

- Te distrezi? m-a întrebat Claire, alergând spre mine 
când unul dintre băieții din echipă a marcat din nou. 

Purta tricou negru, pantaloni scurți albi şi bavetă 
galbenă, la fel ca mine, dar, spre deosebire de mine, 
hainele de sport i se așezau minunat pe corp. 

Coada lungă, blondă şi creață la vârfuri i se legăna 
dintr-o parte în alta în timp ce se mișca. 

Obrajii îi erau îmbujoraţi şi ochii îi străluceau de 
încântare. 

Era dezgustător de uluitoare. 

- Nu e ăsta cel mai bun mod de a-ţi încheia ziua? 

- Hmm, da, sigur! 

M-am prefăcut că schițez un zâmbet şi am ridicat două 
degete entuziaste în sus. 

- Urăşti asta, nu-i aşa? Ea a râs şi şi-a sprijinit cotul pe 
umărul meu. Faptul că putea să facă asta cu uşurinţă nu 
mi-a arătat decât cât de mică eram. Nu-ţi face griji! Mai 
sunt doar zece minute. 

- Fotbalul chiar nu este pentru... M-am oprit ca să mă 
aplec, evitând la limită o minge în față. Nu e pentru mine, 
am dat eu să spun, dar Claire alerga deja după minge, 
țipând la coechipieri că e „la pasă“. 

Câteva clipe mai târziu, un puhoi de adolescenţi s-au 
îndreptat spre mine pe teren, vânând năstrușnica minge 
de fotbal. 

Aşa că am făcut ce ar fi făcut în locul meu orice om de 
un metru şi jumătate sănătos la cap - am alergat spre 
perete şi m-am lipit cu spatele de el. 

Evitând la mustață să nu fiu călcată în picioare, am 
decis că făcusem destulă mișcare pe ziua aceea. Mă 
chinuise o durere îngrozitoare de stomac toată ziua, şi 
alergatul nu mă ajuta prea mult. 

Corpul meu era franjuri. 


Durerea era aşa intensă, încât abia dacă mai suportam. 

Sinceră să fiu, am avut senzaţia că durerea de stomac 
era provocată de neliniște şi avea legătură cu tata. 

Începând de vineri aveam două săptămâni de vacanţă, 
şi, de fiecare dată când îmi permiteam să mă gândesc la 
toate zilele în care aveam să fiu închisă în casă cu tatăl 
meu, durerea se amplifica. 

Cei mai mulți oameni așteptau cu nerăbdare să intre în 
vacanţă. 

Între timp, eu eram un dezastru care tremura din toate 
încheieturile. 

Epuizată, mi-am scos baveta şi l-am căutat în hol pe 
domnul Mulcahy, să-l întreb dacă mă lăsa să termin mai 
devreme şi să stau în vestiar. 

Am simţit cum inima mi se răsuceşte în piept când l-am 
găsit la intrarea în hol, vorbind cu nimeni altul decât cu 
Johnny Kavanagh. 

„Oh, Doamne!“ 

De când era acolo? 

Sigur de suficient de mult timp cât să vadă încercarea 
mea jalnică de a evita moartea. 

Toată ziua l-am simțit privindu-mă. 

Oriunde mă duceam, puteam să jur că îi simțeam ochii 
aţintiți spre mine. 

Ştiam că voia să-mi vorbească, motiv pentru care îmi 
petrecusem toată ziua fofilându-mă şi evitându-l. 

Sigur avea întrebări despre săptămâna trecută. 

Voia să știe. 

Și nu avea să creadă minciunile mele. 

Era înspăimântător. 

Pentru că era prea deştept ca să stea în preajma unei fete 
în situaţia mea. 

Când eram cu el, uitam să mai mint şi să mă ascund. 

Uitam de toate. 

Domnul Mulcahy bătea în clipboard cu mâna, cufundat 
în discuţie cu Johnny - a cărui atenţie se plimba între ce 
scria el pe clipboard şi, ei bine, mine. 


Stăteam exact în colțul opus faţă de el, având curtea 
între noi, dar jur că simţeam înflăcărarea din privirea lui 
în fiecare celulă din fiinţa mea. 

De fiecare dată când îşi întorcea atenţia de la clipboard 
spre mine, întâlneam o privire atât de înflăcărată şi de 
intensă, încât nu puteam descifra ce vedeam. 

Era furie? 

Era frustrare? 

Era altceva? 

Nu-mi dădeam seama. 

Nu a trebuit să mă gândesc prea mult la asta, pentru că, 
la câteva secunde după aceea, domnul Mulcahy a fluierat 
şi ne-a spus să plecăm şi să ne schimbăm. 

Antrenorul şi Johnny au rămas la intrare, cufundaţi în 
discuţii, în timp ce clasa noastră a trecut târâindu-și 
picioarele pe lângă ei spre vestiare. 

Simţind că era cea mai sigură opţiune, m-am îndreptat 
țintă spre Claire, împletindu-mi brațul cu al ei şi 
punându-i o mulțime de întrebări inutile despre jocul pe 
care tocmai îl jucaserăm - ei bine, jocul pe care tocmai îl 
jucase. 

Am rămas cu ochii aţintiţi spre faţa ei, ascultându-i cu 
atenţie răspunsurile, când am trecut pe lângă ei. 

Abia când am ajuns în vestiarul fetelor, am scos 
răsuflarea tremurătoare pe care o ţinusem până atunci. 

- Au... Shannon, ce naiba se întâmplă cu tine? m-a 
întrebat Claire în clipa în care uşa vestiarului s-a trântit în 
urma noastră. 

- Hmm? 

- Brațul meu? a scâncit Claire. Chiar ai vrut să-mi 
opreşti circulația? 

Privirea mea s-a îndreptat spre brațul ei - mai precis, 
spre locul în care degetele mele i se înfigeau în piele. 

- Oh, Doamne! Eliberând-o, mi-am dus o mână la gură. 
Îmi pare foarte rău! 

- Ce s-a întâmplat? A făcut un pas mai aproape, 
îngrijorarea citindu-i-se pe chip. Pari foarte speriată. 


- Nimic, am răspuns repede. Sunt bine. Doar că... Am 
clătinat din cap şi am oftat tremurat. Nu mă aşteptam ca 
el să fie acolo. 

- Johnny? 

Am încuviinţat încet din cap. 

Atunci, ea a făcut ochii mari. 

- Oh, Doamne! Arătând cu degetul spre fața mea, a 
întrebat într-o şoaptă apăsată: M-ai minţit! Ceva s-a 
întâmplat săptămâna trecută, nu-i aşa? 

- Nu. Am clătinat din cap, cu obrajii în flăcări. Nu s-a 
întâmplat nimic. 

- EI se holba la tine acolo... de parcă te sorbea din 
priviri, a şuierat ea printre dinţi, părând puţin euforică. S- 
a întâmplat ceva? Te rog spune-mi că s-a întâmplat ceva! 

- Îți jur că nu s-a întâmplat nimic între noi, am răspuns 
eu, cu un nod în gât, regretând că pomenisem despre asta. 
Şi nu se holba la mine. 

- Dar voiai? 

Am deschis gura ca să neg, dar Claire m-a întrerupt: 

- Ha! Să nici nu îndrăznești să mă minți, te citesc ca pe 
o carte deschisă, a chicotit ea. Şi urechile ţi s-au înroșit. 

- Claire, te rog, să nu spui nimănui! am izbucnit eu 
îngrozită. 

- 'Ţi-am promis deja că nu spun. 

Am răsuflat uşurată. 

- Mulţumesc! 

- Dar ar trebui să ştii că se uita la tine, Shan. Adică, se 
uita serios la tine. Claire a bătut din palme, țipând tare. 
Doamne, sunt aşa fericită! 

- Nu, el nu se uita... Iar eu nu... Nu pot... Eu doar... 
Înăbuşindu-mi cuvintele, am tras aer în piept ca să mă 
liniştesc şi am încercat din nou: Ne-am certat în noaptea 
aia în maşina lui. 

- V-aţi certat? Sprâncenele lui Claire s-au arcuit în sus. 
Pe ce temă? 

- Nu contează, am îngăimat eu înroşindu-mă. Iar eu... 

- Tu ce? 

- M-a lăsat acasă şi vineri, înainte de ziua mea. 


Toată faţa i s-a luminat. 

- Oh, Doamne! 

- Și am vomitat în fața lui, am recunoscut eu posacă. 
Posibil şi pe el. 

Fusese foarte aproape de zona de pericol. 

„În timp ce îmi ţinea părul.“ 

Claire s-a înfiorat, plină de compasiune. 

- În mașina lui? 

- Nu, am răspuns cu glas stins. În şcoală. Lângă dulapul 
meu. 

Ea a zâmbit tristă. 

— Şi te-a lăsat acasă după aia? 

- Şi apoi, eu... 

- Tu ce, Shan? 

- Am fost cu el la pub. 

- La pub? a ţipat ea. Ce pub? 

Mi-a luat o clipă să-mi amintesc numele. 

- Biddies, cred? 

- Doamne, a icnit ea. Ăsta e pubul lui. 

- Poftim? Am făcut ochii mari. Familia lui îl deţine? 

Nu m-ar fi surprins. 

- Nu, nu, s-a grăbit Claire să spună. Nu e al lor, dar e ca 
şi cum ar fi pubul lui. E locul lui. Gen... cartierul lui 
general. 

- Ce înseamnă asta? 

- Acolo se duc toți, a spus Claire. Toţi băieţii din 
echipă. La Biddies îşi fac veacul. 

- Oh, am murmurat, agitată. Bine. 

- Deci, a spus ea gânditoare, ce aţi făcut la pub? 

- Mi-a făcut cinste cu cina, am mărturisit. 

- Stai... de ce te-a dus la Biddies dacă ţi-era rău? 

Am ridicat din umeri. 

- M-a dus până acasă, dar, când am ajuns la mine, m-a 
rugat să merg cu el la o plimbare. Încruntată, am adăugat: 
Şi m-a dus la cinema după Biddies. 

- Nu pot să cred, a spus ea cu o voce pițigăiată. 

- Iar de ziua mea, am ajuns cumva la el acasă. 

- Poftim? Claire chiar a ţipat. Acasă la el? 


- A fost vina lui Joey. Dar am fost acolo... şi am făcut un 
duş... apoi a gătit pentru mine... şi am adormit pe el... 

Am închis repede gura când uşa s-a deschis, iar Shelly şi 
Helen au dat buzna în încăpere. 

Claire şi-a arcuit sprâncenele spre mine, dar nu a mai 
spus nimic. 

Cu o privire spre chipul ei, îți dădeai clar seama că 
discuţia era departe de a se fi încheiat pentru ea. 

Am profitat de moment ca să-mi iau uniforma de pe 
bancă şi să mă strecor într-una dintre cabinele de duș, ca 
să mă schimb. 

Nu eram pudică sau ceva de genul ăsta, dar nu eram 
deloc dotată în comparaţie cu fetele astea. 

Scutindu-mă de o umilință inutilă, mă schimbam 
mereu într-una dintre cabinele de duș, cu o perdea strânsă 
în jurul cupelor mele A. 

După ce mi-am pus uniforma şi nervii mei fragili erau 
din nou sub control, m-am întors la fete chiar la timp ca 
să aud ultima dramă pe care o aveau Shelly şi Helen. 

Shelly era o brunetă înaltă, cu genul de forme pe care 
puteam doar spera că le voi avea şi eu într-o zi. Helen era 
versiunea lui Shelly cu părul roşcat, mai scundă și cu ceva 
mai puţine forme. 

Erau nişte bârfitoare de zile mari, care îşi petreceau 
toată ziua bot în bot, tot şuşotind şi chicotind, dar 
întâlnisem şi cazuri cu mult mai rele decât ele. 

De fapt, îmi plăcea de ele, în sensul că erau complet 
inofensive dacă nu le spuneai mai nimic despre tine. 

- Doamne, este o bunăciune! a continuat să urle Shelly. 

Stătea în sutien şi chiloţi, părând să se simtă foarte în 
largul ei cu corpul pe care îl avea, şi dădea animată din 
mâini spre prietena ei cea mai bună. 

- Îţi jur pe ce am mai sfânt, la naiba, l-aș tăvăli pe 
băiatul ăsta de să uite cum îl cheamă. Şi-a dat coada peste 
umăr şi s-a prefăcut că leșină. Și ar fi şi extraordinar la 
asta. 

- Nu minţi, Shell! a ripostat Helen cu un zâmbet afectat. 
Dacă s-ar uita la tine suficient de mult, ai leşina de şoc. 


- S-ar putea, a încuviințat Shelly cu un râset. Dar apoi, 
m-ar putea reînvia. Mișcând din sprâncenele frumoase, a 
adăugat: Cu limba. 

- Despre cine vorbim, fetelor? a intervenit Claire, cu un 
zâmbet prietenesc. Stătea pe bancă şi se încheia la nasturii 
de la cămașă. Cineva interesant? 

- Tu de cine crezi? a tachinat-o Shelly, cu un zâmbet 
uriaş pe buze. Despre Domnul Bunăciune în persoană. 

- L-ai văzut cum se uita la noi? a adăugat Helen 
încântată, mușcându-şi buza de jos. Se uita. L-am văzut. 
Chiar se uita la noi când eram pe teren. 

- Mi-aş dori eu. Shelly a oftat plină de jind. Doamne, de 
ce băieţii din anul nostru nu pot să semene cu el? 

- Știu, a încuviințat Helen visătoare. Băiatul ăsta este o 
bunăciune sută la sută locală, de Cork. 

- Nu e de aici, m-am surprins intervenind. E din 
Dublin. 

- Nu... a spus Helen, cu o expresie confuză pe chip. E 
din Ballylaggin. 

- Dacă vorbiţi despre Johnny Kavanagh, atunci 
Shannon are dreptate, a intervenit Claire. Sincer, fetelor, 
dacă v-aţi duce să vorbiţi cu băiatul ăsta, v-aţi da imediat 
seama că e din Dublin. 

- Nu e din Dublin, a spus Shelly, părând uşor îngrozită. 
Este din Cork. 

- Îmi pare rău că te dezamăgesc, dar Johnny este din 
Dublin, a replicat Claire cu un zâmbet larg. Doamne, 
fetelor, când deschide gura, e atât de evident! 

- Ei bine, tatăl lui este din Cork, aşa că e şi el pe 
jumătate din Cork, a mormăit Shelly. Şi locuiește în 
Cork. 

- Şi s-a născut şi a crescut în Dublin... ceea ce îl face din 
Dublin, a chicotit Claire. Întreabă-l ce culori o să poarte la 
finala Campionatului Irlandei, a adăugat. Bag mâna în foc 
că nu o să fie roşu. 

În mod evident, Shelly lua rivalitatea sportivă dintre 
Cork şi Dublin foarte în serios, deoarece a părut teribil de 
răvăşită la auzul veştii. 


- N-ai de unde să ştii asta, a protestat ea. S-a mutat aici 
când era mic. Probabil îi susține acum pe cei de la Cork şi 
Munster. 

- De fapt, chiar ştiu asta, a răspuns Claire cu un zâmbet 
larg. În septembrie, Hughie a chemat toți băieţii din 
echipă ca să vadă finala de hurling, şi ghici cine a fost 
singurul în albastru într-o mare de tricouri roşii? 

- Fi bine, nu-mi pasă, a oftat Helen. Accentul doar îl 
face mai sexy. 

- Exact, a spus Shelly cu glas fornăit. Tot l-aş tăvăli de 
să uite cum îl cheamă. 

- Atunci, ar fi bine să te grăbeşti cu tăvălitul ăsta, Shell. 
Râzând, Claire a continuat să pună sare pe rănile lui 
Shelly, căci a adăugat: Pentru că o să plece de aici după 
şcoală. După ce termină cu Academia şi greii de la 
națională îi oferă un contract, ascultă bine ce spun, omul 
ăsta nu o să rămână în Cork. O să se întoarcă la Dublin, şi 
acolo o să-l primească cu braţele deschise. Pentru că el 
este al lor, nu al nostru. 

- De unde ştii toate astea? a întrebat-o Helen, uitându- 
se la Claire de parcă i-ar fi crescut două capete. 

- Pentru că îmi petrec timpul înconjurată de băieţi care 
joacă rugby cu el, a răspuns Claire. I-am auzit pe Hughie 
şi pe Gerard vorbind despre cum Johnny o să rămână în 
Irlanda doar vreo doi ani. Băieţii spun că, mai mult ca 
sigur, o să joace în străinătate câţiva ani, în timp ce 
mijlocaşii de acum ai echipei naționale mai îmbătrânesc şi 
Johnny capătă experiență de joc la nivel profesionist. 
Fratele meu a pariat pe Franţa... cluburile de acolo au bani 
grei de cheltuit. Apoi, o să-l aducă acasă ca jucător de talie 
mondială, având de partea lui experienţa şi tinereţea. 

- Doamne, am mormăit, simţindu-mă puţin stânjenită 
de această conversaţie. Vorbeşti despre el ca şi cum ar fi o 
bucată de carne. 

- Pentru că asta e în lumea lor, Shan, a răspuns Claire, 
îndreptându-și atenția spre mine. O bucată mare, grasă şi 
suculentă de friptură de calitate superioară. 


- Nici nu-mi pot imagina cum e să fii sub atâta 
presiune, am şoptit, revenind de îndată cu gândul la 
noaptea aceea, în mașina lui. 

Nu era de mirare că reacționase atât de rău. 

Observasem atenţia pe care i-o acordau oamenii când 
eram în oraş. 

Toată viaţa lui Johnny se desfăşura în lumina 
reflectoarelor. 

Toată lumea vorbea despre el. 

Tot timpul. 

Cred că, dacă eram în locul lui, mă ascundeam sub pat 
şi nu mai ieşeam de acolo. 

Am simţit un val uriaş de empatie pentru el. 

- Sărmanul, am murmurat, gândindu-mă la cât de 
disperat trebuia să fie pentru că era nevoit să-şi ascundă 
accidentarea. 

- Sărmanul? a repetat Helen în glumă şi a scos un 
pufnet. Nu e nimic sărman la Johnny Kavanagh, 
Shannon. Splendida evoluţie a unui băiat care ajunge 
direct la profesionişti. Apare deja pe bloguri şi în reviste 
celebre de rugby. Îţi sună a tip sărman? 

- Ar trebui să vezi mulțimea de admiratori şi de 
jurnalişti la jocurile lui locale, a adăugat Helen cu un oftat 
visător. E o nebunie. 

„Ştiu.“ 

„Am văzut.“ 

Poate că avea să ajungă la profesionişti sau poate că nu. 

Nu credeam că era cazul să vorbim aşa despre el. 

Noi vorbeam fără menajamente despre viața lui, şi nu 
mă simţeam în largul meu. 

- Eşti foarte tăcută, Shannon, a spus Shelly în timp ce 
mă scruta din priviri cu mare interes. Nici să nu te prefaci 
că nu ţi se pare cel mai frumos băiat pe care l-ai văzut 
vreodată. 

Era, de departe, cel mai frumos băiat pe care îl văzusem 
vreodată în carne şi oase. 

Cu toate astea, aveam sentimentul că, fără vraja 
celebrităţii şi a banilor care veneau cu el la pachet, fetele 


astea nu ar mai fi fost atât de obsedate. 

„Sau poate ar fi fost.“ 

Între timp, mie nici că-mi păsa ce formă avea mingea pe 
care o învârtea pe teren. 

Rugbyul era un sport. 

Era un Joc. 

EI nu era doar asta. 

Era doar o parte din el. 

Singura parte care conta pentru fetele astea, aparent. 

Era dezgustător, şi refuzam să particip la o discuţie care 
îmi amintea foarte mult de conversațiile pe care le 
auzisem la alte fete despre Joey. 

- Bănuiesc. Am ridicat din umeri indiferentă. Joacă 
foarte bine. 

Ambele fete au izbucnit în râs. 

- Se înroşeşte toată, m-a tachinat Shelly. Uite, nici nu te 
mai deranja, Shan! 

M-am încruntat. 

- Cu ce să mă deranjez? 

— Să îţi placă de el, a răspuns ea. Johnny nu le aruncă o 
privire nici măcar fetelor din anul lui, darămite fetelor din 
anul trei. 

- De fapt, nu-i adevărat, a spus Claire cu viclenie. A 
dus-o acasă de la şcoală, a zis şi mi-a trimis un zâmbet 
malițios. De două ori. 

Roşind, mi-am notat în gând să nu-i mai spun niciodată 
nimic lui Claire. 

Ambele fete şi-au întors privirea spre mine. 

- A naibii norocoasă, a spus Shelly, cu ochii mari. 

- Ai fost în maşina lui? m-a întrebat Helen. 

Am ridicat din umeri, simţindu-mă foarte expusă în 
acest moment, dar nu am răspuns. 

- Şi a apărut în ziare cu el, a adăugat Claire. Mi-a arătat 
Hughie. Toţi băieţii au vorbit despre asta, pentru că 
Johnny nu stă niciodată să i se facă poze cu fetele. 

- Nu apare niciodată în ziare cu fete, a declarat Helen. 
Când s-a întâmplat asta? 


- Înainte să iasă la cină cu el la Biddies, a continuat 
Claire, cu un zâmbet larg pe buze. Şi la cinema. Ah, şi 
după aia, şi-a petrecut ziua de naștere la el acasă. 

- Oh, Doamne, Dumnezeule! au spus ambele fete într- 
un glas. 

- "Ţi-ai pus-o cu el? m-a întrebat Helen -— de fapt, a ţipat. 
Doamne, ţi-ai tras-o cu Johnny? 

Claire s-a uitat la mine cu o expresie de nerăbdare. 

- Nu! Doamne, bineînţeles că nu, am spus eu 
sugrumată, murmurându-mi cuvintele. De ce ai întreba 
aşa ceva? 

- Ah, pentru că el este Johnny Kavanagh. Shelly şi-a 
dat ochii peste cap sarcastic. Şi ai fost la el acasă. Orice fată 
normală la cap ar vrea să şi-o tragă cu el. 

- Nu şi Lizzie, a zis Claire şi a fluturat o mână prin aer. 
Ea disprețuiește jucătorii de rugby. 

- Pentru că Lizzie se ceartă cu Pierce. O să-i placă din 
nou jucătorii de rugby săptămâna viitoare, după ce o să-i 
intre iar pe sub piele, a răspuns Shelly, apoi s-a întors 
repede spre mine. Oh, Doamne! Punându-şi mâinile în 
şolduri, a ţipat: I-ai văzut dormitorul? Cum este? Are un 
pat uriaș? Pun pariu că este de-a dreptul uriaș. Te mai 
duce acasă de la şcoală? De asta e aici? Doamne, sunteţi 
un Cuplu? 
intervenit Helen. O să o ia razna când o să afle că umbli 
după tipul ei. 

- Johnny nu e tipul Bellei, a pufnit Claire. Ea, în 
schimb, este fata tuturor. 

- De fapt, a intervenit Shelly, ridicând un deget, zilele 
trecute le-am auzit pe unele dintre fetele de anul șase 
vorbind la baie că Bella este acum cu Cormac Ryan. 
Arcuind o sprânceană, a adăugat: Se pare că şi-o trage cu 
el de secole. 

- Când era cu Johnny? a întrebat Helen, cu respiraţia 
întretăiată. 

- Aha, a spus Shelly. Ce prostănacă, nu? 


- Ei bine, Cormac arată bine, a răspuns Helen, 
încruntată. Dar nu este Johnny Kavanagh. 

- Ştiu, nu? a fost Shelly de acord. 

Claire a făcut o reverență teatrală. 

- lată, a spus ea. Fata tuturor. 

- Dar totuşi. Helen şi-a ros uşor unghia, aţintindu-şi 
privirea spre mine. Bella nu o să fie deloc fericită să afle de 
tine. 

- Nu îl deţine pe Johnny, a pufnit Claire. Nu au fost 
niciodată un cuplu în adevăratul sens al cuvântului, şi, 
chiar dacă ar fi fost, Bella nu are nici un drept să spună 
nimic. Toată lumea ştie că şi-a făcut de cap cu jumătate 
din şcoală pe la spatele lui, luni în şir. 

- Da, dar el e calul ei de bătaie, a susținut Helen. 
Operaţiunea „Legarea Numărului Treisprezece“, nu? 

- Uf, fetele alea sunt prostuţe tare, a mormăit Claire. 
Credeam că întrecerea asta stupidă s-a terminat anul 
trecut. 

- S-a terminat, a spus Shelly cu glas mieros. Bella a 
câştigat. 

- Operaţiunea Legarea cui? am murmurat. 

- Legarea Numărului Treisprezece, a repetat Helen, 
uitându-se la mine de parcă aş fi fost picată din lună. 

În clipa asta, chiar aşa mă simţeam. 

- Ce înseamnă asta? 

- Fetele din anii cinci şi şase au inițiat competiţia asta 
stupidă anul trecut, ca să vadă cine reuşeşte să pună mâna 
pe Johnny, a mormăit Claire. l-au spus Operaţiunea 
„Legarea Numărului Treisprezece“, pentru că sunt nişte 
triste care n-au nici un dram de originalitate. Ea a făcut o 
grimasă înainte de a adăuga: Aparent, Bella a câştigat. 

- Nu înţeleg, am recunoscut eu, îngrozită. 

- Johnny are numărul treisprezece pe tricou, a explicat 
Claire, părând absolut dezgustată. Şi legarea se referă la 
tehnica de angajare într-o grămadă la rugby - deşi sunt 
convinsă că fetele s-au gândit să-l lege pe Johnny într-o cu 
totul altă poziţie. 

- Ce... de ce i-ar face asta? 


- Pentru că e incredibil de selectiv, a gemut Shelly. Și 
rareori se uită la vreuna dintre fetele de pe aici. Este un 
snob când vine vorba despre persoanele cu care iese. 

- Bănuiesc că-şi permite să se cupleze cu genul de femei 
care îi dau târcoale la turneele lui, a intervenit Helen. 

- Adevărat, a spus Shelly posacă. Le-ai văzut pe fetele de 
la ultimul lor turneu? 

- Modelul? a întrebat Helen și a încuviinţat din cap 
resemnată. Avea 27 de ani. ADA 

- Au apărut peste tot pe internet, a oftat Shelly. 

- Bella nu o să fie prea bucuroasă de competiţie, a spus 
Helen cu o grimasă. Shan, ar trebui să stai departe de el, 
pentru că fata asta e în stare să-ţi scoată ochii. 

- E o nemernică, a replicat Shelly. Nu contează dacă iau 
o pauză acum sau nu. O să se ia rău de tine. 

- Nu iau o pauză de la nimic, pentru că nu au fost 
niciodată într-o relaţie, a mormăit Claire. Erau prieteni cu 
beneficii, şi toată lumea ştia asta. Nu prea a fost povestea 
de dragoste a secolului. 

- Nu contează, a răspuns Helen. Tu ştii cum e, Claire. 
În ochii Bellei, ea şi Johnny sunt într-o pauză, şi o să o ia 
razna dacă cineva i se pune în cale. 

- N-am fost cu el, am zis cu glas sufocat, teama de a-mi 
fi scoşi ochii de o fată din anul șase făcându-mi stomacul 
să se întoarcă pe dos. Nu ar fi prima dată, şi încă aveam o 
cicatrice fină pe pleoapa dreaptă ca dovadă. Jur! 

- Shannon, relaxează-te! a intervenit Claire, venind 
lângă mine. Nimeni nu o să te atingă. 

- N-aş fi atât de sigură de asta, a spus Helen, părând 
îngrijorată. Bella poate să fie o nenorocită când vrea. 

- Oh, da? a întrebat Claire, punându-mi o mână pe 
umăr. Ei bine, şi eu pot. 

- Po... poftim? am şoptit, simțind că mai aveam un pic 
şi cădeam din picioare. Dar n-am fost... nu sunt... n-am 
făcut nimic... 

Soneria mi-a răsunat în urechi, întrerupându-mă, şi, în 
loc să încerc să găsesc o cale de a ieşi din discuţia asta 


încurcată, mi-am înșfăcat geanta de sport şi am luat-o la 
fugă spre uşă. 

- Shannon... stai! a strigat Claire după mine. Aşteaptă- 
mă! 

Nu am așteptat. 

În schimb, am fugit din sala de sport, croindu-mi drum 
pe lângă băieții care ieşeau din vestiarul lor şi coborând 
împleticit treptele în încercarea mea de a mă duce cât mai 
departe de o posibilă confruntare. 

Nu puteam suporta ideea. 

Nu azi. 

Nu mai puteam să fac faţă unor noi certuri. 

Nici cu părinţii mei, nici cu Bella Wilkinson, nici cu 
nimeni altcineva. 

Pur şi simplu, nu mai puteam. 

Era prea mult. 

Am ajuns pe aleea care ducea spre ieşirea din şcoală, cu 
picioarele încă lovind cu putere betonul, când tocul de la 
pantof mi s-a blocat într-o crăpătură din mijlocul 
drumului şi aproape m-a făcut să cad cu faţa în jos pe 
asfaltul ud. 

Din fericire, am reuşit să mă redresez la timp, ca să nu 
mă aleg cu o nouă contuzie. 

Conştientă că mai mulți elevi îmi urmăreau direct criza, 
am încetinit până la un mers cu pași mari. 

Înaintând spre alee, am aşteptat să treacă un grup de 
băieţi înainte de a începe să merg la câțiva paşi în urma 
lor. 

Doamne! 

Helen şi Shelly aveau dreptate? 

Bella avea să vină după mine? 

Pentru că Johnny mă dusese acasă? 

Doamne, inima mea, biata mea inimă obosită, îmi bătea 
cu putere în piept. 

Mi s-a întors stomacul pe dos. 

Am simţit că avea să mi se facă rău. 

Nu, chiar o să mi se facă rău. 


Sărind gardul jos care despărțea aleea de o zonă 
împădurită, am alergat în tufișuri, mi-am aruncat geanta 
pe iarba udă, m-am lăsat în spatele celui mai apropiat 
copac şi am vărsat violent. 

Mâncasem foarte puţin, dar mărul de mai devreme a 
reapărut în toată gloria. 

Tremurând de repulsie, am rămas ghemuită, respirând 
de câteva ori în încercarea de a mă calma. 

Corpul îmi tremura din toate încheieturile, și nu ştiam 
sigur dacă era de la ploaia care se năpustea asupra mea sau 
de la groaza din inima mea. 

Bănuiam că de la amândouă. 

Câteva minute mai târziu, când am fost sigură că mă 
puteam mişca din nou, m-am ridicat atentă şi m-am șters 
la gură cu dosul palmei. 

Apăsându-mi o mână pe stomac, am răsuflat şi m-am 
uitat în jur. 

Din fericire, reuşisem să mă opresc undeva unde eram 
ferită de orice priviri indiscrete ar fi venit dinspre alee. 

„De data asta.“ 

Mi-am băgat mâna în ghiozdan după sticla de apă şi mi- 
am dat seama că, în graba mea, luasem geanta greşită. 

Ghiozdanul era în sala de sport. 

- La naiba, am ţipat eu. 

Încovoiată, mi-am luat rucsacul de sport în spate şi am 
făcut cale întoarsă. 

Nu m-am mai obosit să alerg de data asta. 

Nu mai aveam energie. 

Nu mai aveam Nimic. 

Dacă Bella voia să-mi facă rău, nu mă putea salva de 
asta nimic, oricât de mult alergam. 

Ea avea să găsească o cale. 

Ei găseau o cale mereu. 

Îngrijorător era că nu ştiam cum arăta fata asta. 

Nu ştiam de cine să mă feresc. 

„De toată lumea“, a insistat mintea mea. „Să nu ai 
încredere în nimeni!“ 


Cu ploaia care turna cu găleata strecurându-mi-se prin 
haine, m-am întors spre sala de sport, cu capul plecat şi cu 
paşi înceți. 

Pe drum apa curgea şiroaie, iar canalul de scurgere din 
stânga aleii era ascuns sub un şuvoi de apă pe care am avut 
grijă să îl evit când l-am traversat, spre sala de sport. 

Spre deosebire de mai devreme, când alergasem şi nu 
dădusem nici o atenţie vremii, acum, eram teribil de 
conştientă de împrejurimi - şi de mizerabila vreme 
irlandeză. 

Doamne, dacă ploaia nu se oprea curând, oraşul urma 
să fie pus sub alertă de inundaţii. 

Nu era un lucru neobişnuit pentru Cork în timpul iernii 
şi uneori la început de primăvară. 

La naiba, inundaţii puteau avea loc şi vara în Cork. 

Lipsită de protecţia hainei pe care o lăsasem în dulap, 
eram udă până la piele. 

Picioarele îmi erau ude, şosetele - îmbibate de apă după 
încercarea mea de a găsi un loc în pădure unde să vomit. 
Senzaţia uniformei ude lipite de pielea mea la fel de udă 
mă făcea să mă simt şi lipicioasă, şi îngheţată. 

Toată lumea plecase când am revenit în sală, zgomotul 
şi forfota de mai devreme a colegilor mei de clasă fiind 
absente acum. 

Recunoscătoare că eram protejată pentru moment de 
musonul care se dezlănțuia afară, m-am dus direct spre 
vestiarele fetelor şi am răsuflat ușurată când mi-am văzut 
ghiozdanul pe banca pe care îl lăsasem. 

Încă nu mă obișnuisem cu faptul că, în şcoala asta, nu se 
atingea nimeni de lucrurile mele. 

M-am apropiat de ghiozdan şi l-am ridicat, doar ca să 
observ o foaie ruptă dintr-un caiet zăcând pe podea. 

Nu am băgat-o în seamă. 

Udă până la piele, mi-am luat ghiozdanul grăbită, mi- 
am târât picioarele până în baie şi m-am spălat repede pe 
dinţi, înecându-mă când peria mi s-a lovit de partea din 
spate a gâtului. 


După ce m-am spălat pe dinţi, am clătit periuţa, am 
băgat-o alături de pastă în punga mică cu fermoar şi m- 
am întors la geanta mea. 

M-am uitat la ceas şi am observat că era 16.25. 

În afară de pantalonii scurţi, un tricou şi o pereche de 
lenjerie curată, lucruri pe care le aveam mereu la mine, nu 
aveam alte haine de schimb la şcoală, aşa că trebuia să 
rezist până acasă. 

Autobuzul meu nu pleca decât peste o oră, dar preferam 
să aştept în staţie până venea decât să risc să mă ciocnesc 
de Bella pe undeva prin şcoală. 

Chiar dacă nu ştiam cum arăta, nu eram pregătită să 
trec prin genul ăsta de griji. 

Nici măcar pentru haina mea, care încă era în dulap. 

Merita să plătesc preţul ăsta pentru liniştea mea 
sufletească. 

Băgând gentuţa de urgenţă la loc în buzunarul din față 
al ghiozdanului, mi l-am pus în spate şi am aranjat 
curelele pe umeri, înainte de a întinde mâna spre bilețel. 


Shan, 


Trebuia să-mi ţin gura. Chiar nu am vrut să te 
supăr. Am crezut că glumim și am intrat în joc. 
Uneori, uit de toate lucrurile oribile pe care ţi le- 
au făcut fetele alea. E greu, pentru că pari așa 
fericită aici... Și diferită? Diferită în sens bun. 

Și nu le lua în seamă pe Shelly și Helen. Sunt 
niște nemernice obsedate de dramolete. Bella 
nu o să te atingă nici cu un deget. Îţi promit! 

În orice caz, îmi pare foarte rău și te rog să-mi 
trimiţi un mesaj când ajungi acasă. 

Te iubesc, Claire. X.X.X 


Am citit bileţelul de încă trei ori înainte de a-l îndesa în 
buzunarul de la fustă. Apoi, mi-am pus geanta cu 
echipamentul de sport sub banchetă, lângă geanta lui 
Claire, şi am ieşit din vestiar. 

Nu eram supărată pe Claire. 

Glumiţele lor erau perfect normale. 


Reacţia mea la glumiţe era ceea ce mă supăra. 

Reacţia mea mereu exagerată la tot. 

Trebuia să lucrez la asta. 

Trebuia să încetez să mai fiu speriată tot timpul. 

Dar era greu, când îmi petreceam majoritatea orelor de 
veghe într-o stare constantă de paranoia şi anxietate. 

Joey îmi spusese că trebuia să ripostez. 

O repetase din nou seara trecută, când mă mângâia 
încet pe spate în timp ce încercam să respir ca să-mi 
liniştesc atacul de panică. 

Îmi spusese că, dacă tata mai punea mâinile pe mine, 
trebuia să iau o armă. 

Totuși, îmi era frică să fac asta. 

Eram îngrozită să nu stârnesc ceva ce nu aş putea 
stăpâni. 

Din cauza lipsei mele de reacţie, fratele meu luase din 
nou bătaie aseară. 

Ştiam că Joey nu mă învinovăţea pentru nasul spart, dar 
mesajul primit de la el mai devreme, în care mă anunţa că 
rămânea la Aoife peste noapte, a făcut ca perspectiva de a 
mă duce acasă să fie cu atât mai îngrozitoare. 

El încerca să scape, şi nu îl puteam condamna pentru 
asta. 

Dacă aş fi avut un loc sigur în care să mă duc, nici eu nu 
aş fi ezitat o clipă. 

Asta era Aoife pentru fratele meu. 

Joey o avea pe Aoife, în timp ce eu nu aveam pe nimeni. 

Cufundată în gânduri, mă aflam în capătul treptelor din 
afara sălii de sport, când numele meu a răsunat prin aer. 

- Shannon. 

Întorcându-mă, l-am văzut pe Johnny cum cobora în 
pas alergător treptele abrupte, trăgându-şi peste cap gluga 
jachetei bleumarin. 

„Nu reacționa exagerat şi nu fugi“, mi-am poruncit în 
sinea mea, în timp ce picioarele au început să îmi tremure 
sub mine. „Spune-i bună, pur şi simplu!“ 

Dându-mi seama că încuviinţam din cap la lucrurile pe 
care mi le spuneam în minte, mi-am dres glasul şi am 


rostit cu voce firavă: 

- Bună, Johnny! 

- Bună, Shannon! a pufnit el, oprindu-se în fața mea. 
Ce faci? 

- Bine, m-am străduit să spun în timp ce am încercat 
să-mi păstrez o expresie impasibilă pe chip. Un lucru 
imposibil când fiecare picătură de sânge din corpul meu 
mi-a luat cu asalt faţa, încurajată de bătăile nebuneşti ale 
inimii mele. Hmm, erai în hol? 

- Da. Johnny a încuviințat din cap. Trebuia să discut 
ceva cu antrenorul. Un zâmbet i s-a desenat pe buze. Nu 
glumeai când ai spus că nu faci sport, nu? 

Am simţit că ard de ruşine. 

- Ah, nu, nu glumeam. 

- Cum e mama ta? m-a întrebat el, cu ochi albaştri 
cercetători. 

- Oh, ea... M-am oprit ca să-mi dau o şuviță udă pe 
după ureche. Se simte mult mai bine. 

- Mă bucur, a spus el, şi părea sincer. Ai rămas acasă să 
o ajuţi săptămâna trecută? De aia nu ai venit la şcoală? 

- Da, a avut nevoie de ajutor după... Am clătinat din 
cap înainte de a adăuga: Mama e bine acum. S-a întors la 
muncă şi toate cele. 

Sprâncenele lui Johnny s-au arcuit în sus. 

- Aşa repede? 

„Tu vorbeşti, Domnule Musșchi...“ 

Am ridicat din umeri. 

- Aşa a vrut ea. 

- Şi tu? m-a întrebat Johnny. 

M-am încruntat. 

- Şi eu ce? 

Ochii lui albaştri m-au privit lung când a spus: 

- Eşti bine? 

- Sunt bine, am murmurat, simţindu-mă incredibil de 
agitată fiindcă eram iarăşi atât de aproape de el. 

- Ştii, a spus el cu un aer gânditor, începe să-mi 
displacă sincer cuvântul ăsta. 


- Păi, dacă sunt, am spus eu cu un nod în gât. Bine, 
vreau să zic. 

- Asta e bine, a zis el. Şi familia ta... 

- Chiar nu vreau să vorbesc despre asta, am spus încet. 
„Vreodată.“ Trecem peste ce s-a întâmplat, aşa că aş 
prefera să nu mi se mai reamintească, am adăugat. Dacă e 
în regulă... 

- La naiba, da, a mormăit el. Nu o să mai aduc vorba 
despre asta. 

M-am simţit uşurată. 

- Şi mie îmi pare foarte rău, am murmurat. Pentru că 
te-am deranjat la tine acasă în ziua aia. 

- Poftim? Johnny s-a încruntat spre mine. Nu m-ai 
deranjat. 

- Ba cum să nu, am replicat eu stânjenită. Şi la fel te-a 
deranjat şi Joey. 

- Shannon, mie nu mi s-a părut aşa, a spus el cu glas 
dur. Deloc... Aşa că să nu crezi asta. Bine? 

- Bine. Am încuviinţat din cap. Păi, probabil ar trebui 
să plec acum. Cu un surâs, i-am făcut un mic semn şi i-am 
spus: Pa, Johnny, apoi m-am răsucit pe călcâie şi am 
plecat. 

Vezi, un progres! 

Nu mai alergam. 

- Stai! a strigat Johnny, vocea lui răsunând undeva 
aproape în spatele meu. Te duci acasă pe jos? 

Afectată irațional de apropierea lui, m-am apucat de 
baretele ghiozdanului şi am încuviințat din cap, dar nu m- 
am oprit din mers. 

- Pe vremea asta? m-a întrebat el, mergând umăr la 
umăr cu mine. 

- Nu, mă duc pe jos doar până în staţia de autobuz, i- 
am explicat încet, ţinându-mi ochii aţintiţi spre aleea din 
fața mea, având grijă să evit şuvoaiele de apă care păreau 
să bolborosească din fiecare canalizare. 

Nu era o sarcină prea uşoară, cu inima care încerca să- 
mi iasă din piept. 


Şi la asta trebuia să mai lucrez: la cum să-mi controlez 
reacţiile corpului în preajma acestui băiat. 

El mergea lângă mine, şi, de fiecare dată când făcea un 
pas, braţul i se atingea în treacăt de al meu. 

Era în mod evident o întâmplare, mă îndoiam că măcar 
observa asta, şi era atât de mare, încât eu eram ferm 
convinsă că nu avea de ales, dar asta nu însemna că trupul 
meu nu reacţiona la atingerea lui. 

Măcar acum simțeam că ardeam. 

Mă ajuta cu umezeala care mi se strecura în oase. 

- La ce oră e autobuzul? a întrebat Johnny, cu o voce 
adâncă şi gravă. 

Tremurând, mi-am şters cu limba o picătură de ploaie 
de pe buză înainte de a răspunde: 

- ÎL iau pe cel de la 17.30 în fiecare zi. 

- Mai e o oră până atunci. 

Nu am răspuns. 

Am continuat să merg. 

- Ai de gând să stai o oră în ploaie? m-a întrebat el, 
păşind în fața mea şi oprindu-mă brusc. 

Eram uzi ca doi şoareci, şi a trebuit să-mi feresc privirea 
ca să nu admir felul în care i se lipea de frunte părul ud. 

Avea un păr superb. 

Şi un miros superb. 

Pe care mi-a fost imposibil să nu-l inspir profund, din 
moment ce stătea mult prea aproape de mine. 

Deodorant Lynx, mireasma de iarbă proaspăt tăiată şi 
parfum de băiat... toate m-au învăluit dintr-odată. 

Pe cine încercam eu să păcălesc... totul era superb la el. 

Când m-am întors din divagaţiile mele și am ridicat din 
umeri, Johnny a scos un mârâit nerăbdător, fixându-mă 
din priviri cu ochii lui albaştri pătrunzători. 

- Hai! a spus el ţâfnos. Te duc acasă. 

„Oh, nu!“ 

„Doamne, nu!“ 

- Nu. Am clătinat repede din cap. Mulţumesc mult! 

El şi-a arcuit o sprânceană, intrând cu totul în spaţiul 
meu personal cu corpul lui uriaș. 


- De ce nu? 

- Pentru că m-ai mai dus acasă, i-am răspuns, făcând 
un pas înapoi. 

- Şi? a ripostat el, făcând încă un pas spre mine. 

- Şi e de ajuns. Mi-am coborât bărbia în piept şi am 
încercat să-l ocolesc. Mulţumesc oricum! 

Din nou, Johnny s-a pus în calea mea, blocându-mă cu 
corpul lui imens. 

Şi, la fel ca înainte, eu a trebuit să las capul pe spate ca 
să ridic privirea spre el. 

- Preferi să stai în ploaie o oră decât să mă laşi să te duc 
acasă? m-a întrebat el, cu ochii mari și înflăcăraţi. De ce? 

„Pentru că prietena ta cu care te tot împaci şi desparţi e 
posibil să vrea să mă bată de să-mi sune apa în cap.“ 

„Pentru că, prima dată când am urcat în maşină cu tine, 
povestea s-a terminat foarte prost.“ 

„Pentru că, a doua oară când am urcat în mașină cu 
tine, aproape ţi-am dezvăluit secretele mele.“ 

„Şi mai ales pentru că senzațiile pe care le trezești în 
mine mă sperie.“ 

Când nu am răspuns, căci chiar nu puteam, Johnny a 
mai scos un mormăit, care mi-a dat de înţeles că se simțea 
frustrat. 

- Eşti supărată pe mine? 

- Supărată pe tine? Am scuturat din cap, cu ochii mari 
cât cepele. Nu, nu, normal că nu. 

- Atunci, de ce te porti așa? 

- Cum mă port? 

- Mă eviti, a spus el încet. 

- Nu te evit, am minţit. Doar că... Doar că... 

- Doar că ce, Shannon? 

Am ridicat din umeri, fără cuvinte. 

EI a scuturat din cap, şi-a lăsat geanta să cadă la pământ, 
apoi s-a întins în față şi mi-a înşfăcat ghiozdanul de pe 
umeri — de pe ambii umeri, ca şi cum ar fi fost o nimica 
toată. 

Uluită, am privit cum îl aruncă jos lângă geanta lui, 
înainte de a se descheia la fermoarul de la haina de 

designer pe care o purta şi de a și-o scoate. 

- C.. ce faci? am întrebat fără suflare, dinţii 
clănțănindu-mi în gură de frig. 

- Ce crezi că fac? mi-a întors-o el când şi-a dus mâinile 
la spatele meu și mi-a pus gluga de la haină pe cap, apoi 
mi-a aşezat-o încet peste umeri. Eşti udă leoarcă. 

— Dar tu nu mai ai cu ce să te acoperi, m-am bâlbâit eu. 

- Însă tu ai, a spus el la repezeală. Acum, ai de gând să- 
ți treci braţele prin mâneci sau trebuie să fac și asta pentru 
tine? 

Când nu am făcut nici o mișcare, fiind prea mută de 
uimire ca să mai fac altceva decât să mă uit lung la el, 
Johnny a apucat geaca de-o parte şi de alta şi mi-a tras 
fermoarul până sub bărbie, lăsându-mi mâinile prinse în 
haină, mânecile goale legănându-se pe lângă mine. 

Mi-a tras gluga mai bine pe cap, ca să-mi apere părul de 
ploaie, apoi s-a întins şi a luat genţile noastre de pe jos. 

- Acum, a spus el, dând aprobator din cap, în timp ce 
şi-a pus pe fiecare umăr câte o geantă. Să mergem! Te duc 
acasă. Probabil că mama mă așteaptă la poartă. 

- Mama ta? am întrebat eu cu un suspin. 

- Da, a răspuns el. Maşina mea e la service pentru 
revizie. 

- Dar nu o cunosc pe mama ta, mi-a scăpat fără să 
vreau. 

Am încercat să-mi întind braţele în aer ca să-mi 
subliniez ideea, dar geaca cu fermoar îmi lăsa puţin spaţiu 
de manevră. 

- Mă cunoşti pe mine, a fost răspunsul lui. 

Am deschis gura să spun ceva, orice, dar Johnny a luat- 
o cu paşi mari pe alee — şi cu ghiozdanul meu în spate. 

- Mişcă-ţi picioarele, Shannon! a strigat el peste umăr, 
fără să se uite la mine. Înainte să facem amândoi 
pneumonie. 

Am fost atât de uluită de acţiunile lui, încât am făcut 
exact ce mi-a spus. 

Mi-am mişcat picioarele. 


Grăbindu-mă după el, am făcut slalom printre 
băltoacele formate şi crăpăturile de pe trotuar. 

Îmi era destul de greu să ţin pasul cu el pe tocuri de 
cinci centimetri şi aproape imposibil să-mi păstrez 
echilibrul cu braţele blocate pe lângă corp. 

- La naiba, am chițăit eu când am calculat greşit un salt 
şi am aterizat direct într-o băltoacă îngheţată. 

Nici nu era o băltoacă obişnuită. 

Nu, era o băltoacă irlandeză, adâncă de vreo zece 
centimetri şi formată dintr-o apă de ploaie plină de noroi, 
nămoloasă şi rece ca gheaţa. 

Imediat, apa a început să-mi intre în pantofi, fiindu-mi 
imposibil să mai merg. 

Sărind într-un picior, m-am chinuit să scot un braţ de 
sub geacă și să mă descalț de pantof. 

Întorcându-l cu susul în jos, am privit consternată cum 
dinăuntru se revarsă un şuvoi de apă. 

Ciorapul meu era ud leoarcă. 

Pe gambe aveam frunze şi un nămol maroniu. 

Am gemut disperată când mi-am strecurat piciorul 
înapoi în pantof, apoi mi-am golit şi celălalt pantof. 

- Ce faci? a strigat Johnny din fața mea. 

- Am apă în pantofi, am strigat eu, bombănind o serie 
de înjurături la adresa faimoasei vremi irlandeze. Nu pot 
să merg aşa. Lasă-mă o secundă doar... staaai... 

Pantoful mi-a alunecat din mână, şi m-am repezit după 
el. 

O idee proastă, din moment ce-mi ţineam echilibrul 
într-un picior și braţele îmi erau imobilizate sub geacă. 

În situaţia în care eram, am reușit să-mi înșfac pantoful 
din aer, doar ca să-l pierd din nou când mi-am regăsit 
echilibrul. 

Pantoful mi-a zburat din mână, şi m-am poticnit în 
spate, încercând, fără succes, să rămân în picioare. 

Ştiind că era o cauză pierdută, am renunţat la luptă şi 
mi-am pregătit corpul pentru căzătura pe care sigur 
aveam să o încasez. 


Am căzut pe spate, fundul meu atingând pentru scurt 
timp asfaltul, înainte de a fi ridicată. 

Strângând partea din faţă a gecii într-un pumn, Johnny 
m-a ţinut la propriu deasupra pământului, de parcă trupul 
meu ar fi fost ridicol de mic şi de uşor. 

Nu era. 

Aveam aproape patruzeci de kilograme, dar n-ai fi 
ghicit asta după felul în care mă ţinea cu un braţ. 

- Bună prindere, am spus eu, cu respirația tăiată, 
uitându-mă la faţa lui cu un amestec de şoc şi admiraţie, 
în timp ce el îmi ţinea întregul corp cu o mână. 

EI a strâns din buze. 

- Mulţumesc! 

- Ei, sigur eşti mai bun la prins decât la aruncat. 

Zâmbind, Johnny m-a tras în picioare înainte de a 
deschide fermoarul jachetei şi de a-mi elibera mâinile. 

- E mai bine aşa? m-a întrebat el, mâinile lui aşezându- 
se pe talia mea. 

Nu chiar, pentru că simțeam pe corp căldura mâinilor 
lui, şi, chiar dacă un strat zdravăn de haine îi despărțea 
atingerea de pielea mea, o simțeam totuși până în vârful 
degetelor. 

Era rău. 

Nu era atât de bine. 

Cu faţa îmbujorată, m-am agăţat de braţele lui, ţinându- 
mă în echilibru într-un picior, şi am bălmăjit singurul 
lucru la care mă puteam gândi în clipa asta: 

- Nu vreau să fiu bătută. 

Mâinile lui s-au încordat pe talia mea în timp ce m-a 
privit lung. 

- Cine să te bată? 

- Iubita ta. 

- N-am iubită, a răspuns el încet, prudenţa şi confuzia 
fiindu-i gravate pe faţă. Ştii asta. 

- Bella. 

- "Ţi-a spus ceva? a întrebat Johnny, pe un ton aspru şi 
cu o expresie furioasă pe chip. 

Am clătinat din cap. 


EI şi-a arcuit o sprânceană. 

- Nu? 

- Nu, am confirmat eu încet. 

- Eşti sigură că nu ţi-a spus nimic? a insistat el. 

- Sunt sigură, i-am răspuns. Dar nu vreau să-i dau 
vreun motiv. 

Johnny s-a uitat lung la mine şi a repetat afirmaţia de 
mai devreme, cu mici ajustări. 

- Nu a fost niciodată iubita mea, Shannon. 

- Da, ei bine, câteva fete din clasa mea ziceau că aţi avut 
0... 

- Ai vorbit despre mine? m-a întrerupt el cu glas sever. 
Cu ele? 

- Nu. Am clătinat din cap. Ele vorbeau despre tine. Cu 
mine. 

Johnny şi-a arcuit indignat o sprânceană. 

- E vreo diferenţă? 

- Da. Am încuviinţat din cap. O mare diferență. Am 
înghiţit în sec şi am clătinat din cap. Ascultă, Johnny, n- 
am nevoie de... Nu pot să intru în mai multe... Am oftat şi 
m-am străduit să mă uit la el. Nu vreau să mi se întâmple 
ceva pentru că ai vorbit cu mine. Mi-am rostit cuvintele 
repede şi pe nerăsuflate. N-am nevoie de probleme din 
astea în viața mea. Eu nu reacționez. Trebuie să-mi ţin 
capul plecat şi să trec prin şcoală fără mari drame. 

A urmat o lungă pauză, în care nici unul din noi nu a 
vorbit. 

- Crezi că aş lăsa pe cineva să-ţi facă vreun rău? m-a 
întrebat Johnny în cele din urmă, cu ochii întunecați, 
intenşi şi concentrați doar la fața mea. Crezi că aş permite 
să ți se întâmple ceva rău, Shannon ca râul? 

M-am uitat nedumerită la el, nesigură ce să spun şi 
neştiind ce să simt. 

Cum nu am răspuns, Johnny a scos un mârâit scăzut şi 
a clătinat din cap, făcând ca picături de ploaie să-mi 
stropească faţa. 

- Pentru că nu o să permit una ca asta, şi-a răspuns 
singur la propria întrebare. Nu o să ţi se întâmple nimic 


rău, a adăugat, cu ochii albaştri fixaţi într-ai mei. Pentru 
că nu o să las pe nimeni să-ţi facă vreun rău, bine? 

Am încuviințat din cap nesigură. 

- Bine? 

El m-a privit prudent, cu ochii înflăcăraţi. 

- Mă crezi? 

- Vreau să te cred, am murmurat în timp ce degetele 
mele au săpat adânc în umerii lui puternici - reacţia 
neputincioasă a corpului meu la cuvintele lui. 

„Doamne, îmi doresc să te cred...“ 

- Bine, a răspuns el supărat, apropiindu-se, cu mâinile 
pe talia mea. Şi eu vreau să mă crezi. 

O greutate ciudată a părut să se aștearnă între noi în 
vreme ce ploaia a continuat să curgă din cer. 

Ca o apăsare. 

De parcă aerul ar fi devenit mai rarefiat în jurul nostru. 

El mă privea lung, părând enervat şi încântat în acelaşi 
timp. 

Era o privire derutantă. 

Nu ştiam ce să înțeleg. 

Un Range Rover uriaş, negru, a oprit lângă noi chiar 
atunci, frângând tensiunea ciudată şi salvându-mă de la a 
mormăi ceva periculos. 

Geamul fumuriu a coborât, şi capul unei femei a apărut 
puţin în afară. 

- Johnny? a strigat femeia din Range Rover. Era blondă 
şi frumoasă şi părea uşor îngrozită în timp ce se uita la 
noi. Ce-i faci bietei fete? 

- Ea e mama mea, a mormăit Johnny, aruncând în 
treacăt o privire spre mama lui înainte de a-şi întoarce 
atenţia asupra mea. Hai! 

- Stai! am murmurat, strângându-l de braţe înainte ca el 
să mai apuce să se mişte din loc, încă stând într-un picior. 
Dar pantoful meu? 

Johnny a aruncat privirea spre picioarele mele, apoi în 
spatele meu. 

Scoţând un oftat greu, m-a cuprins cu un braţ de mijloc, 
m-a tras spre el, m-a ridicat de la pământ şi s-a îndreptat 


spre jeep. 

A deschis portiera cu o mână şi m-a așezat pe bancheta 
din spate cu cealaltă, înainte de a alerga înapoi pe alee ca 
să recupereze genţile noastre rămase pe jos. 

- Sunt udă până la piele, am avertizat eu, simţindu-mă 
stânjenită la gândul de a strica tapiţeria scumpă a maşinii. 
Serios, Johnny, am adăugat cu un fior când el a revenit cu 
bagajele noastre. Sunt udă leoarcă. 

Pentru o fracțiune de secundă, pe buzele lui a dansat un 
zâmbet, apoi el a clătinat din cap de parcă şi-ar fi alungat 
un gând nedorit din minte. 

- Mamă, ea este, ah... ea este Shannon, a recunoscut el, 
părând vizibil stânjenit. Mi-a aruncat o privire agitată, 
apoi s-a întors spre mama lui, dregându-şi glasul de două 
ori înainte de a adăuga: Este... hmm... este nouă. M-a 
împins un pic pe bancheta din spate a jeepului mamei lui 
şi a pus ambele genţi lângă mine. I-am zis că o lăsăm 
acasă. 

- Bună, Shannon, a spus mama lui, întorcându-se pe 
scaunul ei ca să-mi trimită un zâmbet încântat. 

- Shannon, ea e mama mea, a anunţat el arțăgos. Mă 
duc, hmm, să-ţi găsesc pantoful. 

A închis ușa mașinii, lăsându-mă înăuntru cu mama lui, 
şi a plecat. 

Îngrozită, m-am lăsat pe bancheta din spate a Range 
Roverului. 

Doamne, nu era asta stânjenitor? 

Nu, deloc. 

Era o sarcină dificilă să încerc să nu mă sufoc din cauza 
senzaţiei mistuitoare de disconfort, din moment ce eram 
sigură că intrasem într-o hipotermie în toată regula. 

- Îmi pare bine să vă cunosc, doamnă Kavanagh! am 
spus eu, cu genunchii tremurând fără încetare, în timp ce 
mi-am trecut mâinile în sus şi în jos peste braţe. 

Mă simţeam atât de mult în afara zonei mele de confort, 
încât habar nu aveam ce să fac. 

Nici faptul că lăsam apă pe interiorul din piele al 
maşinii acestei doamne amabile nu mă ajuta prea tare. 


- M...mulţumesc că mă d...duceți a...acasă. 

- Eu sunt Edel, scumpo, a răspuns ea, părând amuzată 
în timp ce privea pe geam. Ce Dumnezeu face băiatul meu 
acum? 

Mormăind o serie de înjurături nevinovate ca pentru 
sine, doamna Kavanagh a apăsat pe un buton de pe 
portieră şi a lăsat geamul în jos. 

- Johnny! a strigat ea. De ce tot alergi prin ploaie, 
afurisitule? Treci în maşină! 

- Caută un pantof, am subliniat eu, cu obrajii în flăcări. 
Pantoful meu... l-am scăpat. „Mai degrabă, a zburat.“ 
Încearcă să-l găsească. 

Doamna Kavanagh s-a întors să-mi zâmbească, dar 
zâmbetul i-a dispărut, expresia de pe chipul ei 
transformându-se într-o încruntare îngrijorată. 

- Doamne! a icnit ea. Uită-te la tine cum tremuri! Cred 
că mori de frig. 

Chiar muream de frig. 

Eram înghețată bocnă. 

Corpul mi se zgâlţâia violent în timp ce umezeala din 
haine continua să-mi asalteze pielea. 

Mama lui Johnny a pornit încălzitorul maşinii la 
maximum, iar eu am gemut de uşurare când un val de 
căldură mi-a lovit faţa. 

Ea şi-a scos cardiganul gros din lână pe care îl purta şi 
mi l-a pus peste picioare. 

- Gata, iubito, a spus pe un ton linișştitor. O să te 
încălzeşti imediat. 

- Mulţumesc foarte mult, am răspuns în timp ce am 
simţit că amorţesc încet. Micul ei gest de bunătate a fost 
copleşitor pentru mine. Nu v...vreau să vă m...murdăresc 
c...cardiganul. 

- Pentru asta s-au inventat maşinile de spălat, a răspuns 
ea, zâmbetul revenindu-i pe buze. 

Uau, mama lui Johnny era frumoasă. 

Și extrem de bine îmbrăcată. 

Serios, hainele ei erau extraordinare. 

Totul se asorta de minune, de la cercei până la curea. 


„Creatoare de modă, nu uita“, mi-a şuierat creierul. „E 
normal să arate bine.“ 

Cu părul blond şi ochii căprui, doamna Kavanagh nu 
semăna prea mult cu fiul ei, dar de la ea îşi moştenise, cu 
siguranţă, structura osoasă şi buzele pline. 

Johnny avea dreptate în privința accentului ei de 
Dublin. Era mult mai puternic şi mai evident decât al lui. 

- Se pare că ai un fan, a adăugat doamna Kavanagh, 
arătând spre locul unde Johnny alerga în sus și în jos pe 
alee, cercetând pământul și șanțurile în căutarea 
pantofului meu. 

La naiba, speram că nu fusese luat de apă. 

Tata risca să o ia razna dacă veneam acasă cu o nouă 
cheltuială. 

- Nu i-a reuşit deloc să păstreze secretul cu tine, a 
adăugat doamna Kavanagh cu un zâmbet. Te-am văzut în 
ziare cu el săptămâna trecută. Frumoasă poză, scumpo. 
Arătaţi absolut minunat împreună. 

Credea că... 

- Poftim? Oh, nu... Nu! M-am făcut roşie ca sfecla. Nu e 
așa. 

- Oh, nu? Ea a zâmbit ştrengăreşte. M-am gândit că 
poate Johnny şi-a făcut o iubită cât am fost plecată. 

- Hmm, nu. M-am foit stingheră. Suntem doar... 

- Prieteni? a glumit doamna Kavanagh, cu un zâmbet 
pieziş. Aşa am auzit. 

Eram prieteni? 

Nu ştiam sigur. 

Poate că el încă încerca să se revanşeze. 

Am încuviințat din cap şi am spus: 

- Da, suntem doar prieteni. 

- Ah, ce păcat! a răspuns ea după o pauză lungă. Pentru 
o clipă, am crezut că ai reuşit să faci imposibilul. 

- Imposibilul? 

- Să-i distragi atenţia de la rugby. 

- Oh! Mi-am împreunat mâinile, neştiind cum să 
răspund. Ei bine, nu, a fost tot ce mi-a venit în minte, 
urmat de: Suntem doar prieteni. 


Când doamna Kavanagh a vorbit din nou, pe frunte i s- 
a conturat o încruntare de îngrijorare. 

- Îmi iubesc fiul din toată inima, dar, uneori, mi-aş dori 
să-şi poată aminti că are 17 ani şi să o lase un pic mai 
moale. Să se distreze. Să se îndrăgostească. Să încalce 
regulile. Să fie un adolescent, nu o... 

- Maşinărie? am spus eu încet. 

- Da, a încuviințat mama lui, dând din cap cu ardoare. 
Aportul lui alimentar, antrenamentele, călătoriile, 
sponsorii, totul... este înfricoșător. Ea a oftat din nou, cu 
sprâncenele încruntate. Mi-aş dori doar să-și mai facă de 
cap din când în când. Știu cum sună asta spus de o mamă, 
dar el se controlează mereu atât de mult. Fiecare parte 
din viaţa lui este perfect organizată și planificată. E 
copleşitor pentru mine, ca mamă, să văd asta. Nu-mi pot 
imagina cum este să ai 17 ani şi să trăieşti aşa, zi de zi. Dar 
totul este rugby, rugby şi tot mai mult rugby la Johnny. 
Mănâncă, doarme şi respiră nenorocitul ăla de sport. 

Am deschis gura să spun ceva - orice —, dar doamna 
Kavanagh a continuat: 

- Se trezeşte şi se antrenează. Se duce la şcoală şi se 
antrenează. Vine acasă şi se antrenează. Apoi, se culcă şi o 
ia de la capăt a doua zi. 

- Sună obositor, am încuviinţat eu, simţindu-mă uşor 
inconfortabil cu perspectiva bruscă şi în detaliu care mi se 
oferea asupra vieţii lui. 

- Sigur e obositor să-l priveşti. Cu un mic oftat, ea şi-a 
atins fruntea şi a spus: Mi-aş dori doar să găsească un mod 
de a scăpa de frustrarea, furia şi orice altceva se adună 
înăuntrul lui. Mi-e teamă că într-una dintre zilele astea o 
să explodeze. 

Habar nu aveam ce să spun. 

Creierul meu se străduia să asimileze toate informaţiile 
noi despre Johnny. 

- Şi tocmai mi-am dat seama că am început să bat 
câmpii, a spus doamna Kavanagh, chicotind încet. Îmi 
pare rău! Soţul meu îmi atrage mereu atenţia în privința 
asta. 


- Nu-i nimic, am răspuns, în timp ce un fior mi-a 
străbătut corpul. Nu mă deranjează. 

Şi chiar nu mă deranja. 

Mă simţeam ciudat de în largul meu să o ascult vorbind. 

Mama lui Johnny era drăguță şi prietenoasă și exact la 
polul opus față de părinţii la care urma să mă întorc acasă. 

- Deci, spune-mi, cum v-aţi cunoscut tu şi Johnny? m-a 
întrebat ea. Sunteţi în aceeaşi clasă? Cum v-aţi 
împrietenit? 

- Hmm, nu, eu sunt în anul trei, am răspuns, foindu- 
mă pe scaun. 

- Serios? Doamna Kavanagh a făcut ochii mari. 
Credeam că eşti mult mai mare. 

Am zâmbit la compliment - cel puţin, aşa l-am luat, ca 
pe un compliment. 

Nu mi se întâmpla adesea ca oamenii să creadă că sunt 
mai mare decât eram. 

- Am 16 ani. Ar trebui să fiu în anul patru, i-am 
explicat, încântată că păream mai în vârstă. Dar am 
repetat un an în şcoala primară. 

- La fel şi Johnny, mi-a spus doamna Kavanagh cu un 
zâmbet afectuos. 

- În clasa a şasea, am zis eu cu o încuviințare din cap. 
Nu a fost prea fericit. 

- Nu, a zis ea râzând. Fără doar şi poate. Zâmbind, a 
adăugat: Trebuie să vă cunoaşteţi bine dacă ţi-a spus 
despre cum părinții lui i-au distrus viaţa când s-au mutat 
la mama naibii. 

- Nu chiar atât de bine, am recunoscut eu. Sincer, 
Johnny s-a oferit probabil să mă ducă până acasă doar ca 
să încerce să compenseze pentru că m-a tăbăcit pe teren. 

- Poftim? a pufnit doamna Kavanagh, cu ochii mari. 

- A fost un accident, am continuat eu iute. Nu a vrut. 
Dacă este cineva de vină, eu sunt aceea. Nu ar fi trebuit să 
o iau pe acolo. I-am distras atenția. Dar a avut grijă de 
mine după aceea. Am oftat înainte de a adăuga: A fost 
foarte amabil. 

- Şi când s-a întâmplat accidentul ăsta? 


- În ianuarie, i-am explicat, ducându-mi automat mâna 
la ceafă. Medicii de la spital au spus că totul este în regulă, 
şi cucuiul a dispărut de mult, dar Johnny a încercat să se 
revanşeze față de mine de când s-a întâmplat. 

— Chiar aşa? 

- Cred că încă se simte responsabil pentru cele 
petrecute, am spus eu cu o ridicare din umeri. Amândoi 
ştim că nu a fost cu intenţie. Nici unul din noi nu a vrut să 
se întâmple asta. A fost doar un accident. Dar ne-am 
lămurit acum. 

— Şi chiar ar trebui să se simtă responsabil! Faţa 
doamnei Kavanagh a pălit când a şuierat printre dinţi: O 
să-l castrez pe acest mic ticălos... 

- Doamne, nu! am strigat eu. 

Gândindu-mă la cuvintele mele, mi-am dat seama brusc 
de cât de rău trebuie să fi sunat în urechile doamnei 
Kavanagh şi, disperată să-i şterg expresia de groază de pe 
chip, am încercat să o lămuresc: 

- M-a lovit. Johnny m-a lovit. Nu m-a tăbăcit. 

„Oh, Doamne, fă-mă să mor!“ 

- M-a lovit, am repetat pentru a zecea oară. M-am ales 
cu un cucui. 

- Cum te-a lovit? a întrebat mama lui, părând tulburată 
şi totuși ușurată. 

Am oftat. 

- Cu bilele lui. 

- Cu bilele lui? a repetat ea, părând îngrozită. Johnny 
te-a dărâmat cu bilele lui? 

- Cu balonul, am subliniat, agitându-mă pe banchetă. 
Doar un balon... 

M-am oprit din vorbit, dându-mi seama că lucrurile îmi 
scăpau de sub control. 

- Bile? Cucuie? Te-a tăbăcit? Doamna Kavanagh a oftat. 
Shannon, scumpo, te rog să-mi explici toate astea, înainte 
să-mi dau duhul aici. 

- Nu sunt însărcinată sau ceva! am spus eu cu sufletul la 
gură, simțind nevoia să clarific acest aspect. Nu am fost 


niciodată însărcinată, am adăugat, ca să fie mai clar. Nici 
cu fiul dumneavoastră, nici cu altcineva. 

- E bine de știut, a răspuns mama lui, pe un ton din ce 
în ce mai puţin tăios. Acum, povesteşte-mi ce s-a 
întâmplat! 

- Oh, Doamne! Mi-am lipit mâinile pe obrajii care îmi 
ardeau şi am tras aer în piept înainte de a o lua de la capăt: 
Eu m-am transferat la Tommen după vacanţa de Crăciun. 
S-a întâmplat în prima mea zi de şcoală, şi întârziam la o 
oră, aşa că am luat-o pe terenul de rugby pe care se 
antrenau. Johnny a lovit mingea, şi mingea m-a nimerit în 
ceafă. Am căzut pe marginea terenului și mi-am spart 
capul. Probabil m-am lovit de o piatră sau ceva de genul 
ăsta atunci când am căzut, pentru că am leşinat. Nu-mi 
amintesc foarte bine detaliile, dar Johnny m-a ajutat să 
ajung la biroul directorului şi a aşteptat cu mine până a 
venit mama la şcoală. Mama m-a dus la spital, ca să mi se 
facă investigații. Am răsuflat şi am adăugat: Cam atât. 

Doamna Kavanagh m-a privit vreme îndelungată, 
măsurându-mă din priviri. 

Poate şi-a dat seama că spun adevărul, pentru că vocea 
îi părea foarte îngrijorată când a întrebat în cele din urmă: 

- Şi ai fost bine? 

- Da. Am încuviințat din cap, uşurată că am înlăturat 
greşeala dezastruoasă de comunicare. A fost doar o 
contuzie minoră. 

- Oh, Doamne, a icnit ea. Shannon, scumpo, îmi pare 
atât de rău! 

Întinzând mâna peste consolă, a luat de pe podea o 
poşetă de firmă și a deschis-o. 

- Facturile de spital, a început ea să spună, pe un ton 
absent, în timp ce scotocea prin geantă. Ştii cât au fost... 
La naiba, mi-am lăsat portofelul pe blatul din bucătărie. O 
să am nevoie de numărul de telefon al mamei tale. A 
continuat să scormonească în poşeta ei superbă. De ce nu 
m-a contactat nimeni de la şcoală? 

- Poftim? Am rămas mută de uimire şi am clătinat din 
cap. Nu, nu, doamnă Kavanagh. E în regulă. Nu a fost nici 


o factură. Am asigurare medicală. 

M-a privit câteva clipe înainte de a-şi scoate mâna din 
poşetă. 

M-am bucurat că a făcut-o, pentru că strângeam tare 
mânerul portierei şi mai aveam două secunde până să ies 
valvârtej din maşină - cu sau fără pantof. 

- Ei bine, îmi pare foarte rău că ţi s-a întâmplat asta, 
Shannon, a spus ea, aşezându-şi geanta înapoi pe podea. 
Dar tot aş vrea să vorbesc cu părinţii tăi, ca să-mi cer 
scuze. Poate am ocazia să fac asta când te lăsăm acasă... 

- Nu e nevoie, am izbucnit eu, simţindu-mi pieptul 
încordat de panică în timp ce sângele mi-a îngheţat în 
vene. Mama lucrează tot timpul, aşa că nu o să fie acasă, şi 
tata nu este... nu o să... vă rog să nu veniți... el nu este... 
Cuvintele mi-au rămas pe limbă. Am respirat adânc şi am 
spus cu un nod în gât: Nu e nevoie. 

Nesigură, doamna Kavanagh şi-a muşcat încet buza de 
jos în vreme ce mi-a studiat cu atenţie faţa. 

Ochii ei căprui erau plini de o îngrijorare nerostită, ce i 
se citea şi pe chip. 

- Shannon, scumpo, nu... 

Chiar atunci s-a deschis portiera pasagerului din faţă, 
luându-ne pe amândouă prin surprindere şi făcând-o pe 
doamna Kavanagh - slavă Cerului - să nu mai vorbească. 

- La naiba, e un ger de îngheaţă pietrele! a anunţat 
Johnny în timp ce a sărit înăuntru şi s-a scuturat, stropind 
totul în jur. Aş zice să o luăm din loc, fetelor. Vremea s-a 
stricat rău. 

- Zice geniul care a alergat prin furtună în ultima 
jumătate de oră, a glumit mama lui. E alertă portocalie de 
inundaţii, să ştii. A patra într-o lună. 

— Ştii că eu nu mă dau niciodată bătut, mamă, a răspuns 
Johnny, ridicându-mi pantoful cu un aer victorios. 
Răsucindu-se pe scaunul lui, şi-a arcuit o sprânceană spre 
mine şi a spus: Sfat pentru data viitoare când mai facem 
asta? Tonul lui era serios, dar în ochi îi dansa un licăr de 
malițiozitate, în timp ce apa îi curgea din părul pe care 
ploaia i-l lipise de frunte. Ţine-ţi pantofii în picioare! 


Făcându-mi cu ochiul, mi-a aruncat pantoful în poală 
înainte să se întoarcă și să se întindă după centura de 
siguranţă. 

- Îmi pare rău! am mormăit eu, roşie până în vârful 
urechilor. 

Luându-mi pantoful lipicios din poală, m-am încălțat 
fără tragere de inimă, tremurând când am auzit lipăitul 
apei. 

- Mulţumesc că mi-ai salvat pantoful! 

- Da, ei bine, mulțumeşte-mi învățând să mergi cu ei, 
m-a tachinat Johnny cu glas ştrengăresc. 

M-am înroşit toată. 

- Hmm, da, bine. 

- Să dea naiba, plouă zdravăn, pentru o zi de martie. 

- Ai grijă cum vorbeşti, l-a certat doamna Kavanagh 
când a pornit motorul şi a luat-o din loc. Şi ce-i cu 
povestea asta cum că ai lovit-o pe Shannon? 

Johnny s-a întors şi s-a uitat lung la mine, cu o expresie 
nedumerită pe chip. 

M-am făcut mică pe banchetă. 

- Deci? 

- Ce naiba, mamă?! 

- Ce ţi-am spus cu limbajul? s-a răstit doamna 
Kavanagh. Coboară tonul, Johnny! 

- Doamne! Johnny şi-a lăsat capul pe tetieră şi a gemut. 
Îmi suflă deja în ceafă Twomey, Lane, antrenorul şi mama 
lui Shannon. Te rog, nu începe şi tu! 

- Deci? a întrebat doamna Kavanagh, aruncând o 
privire rapidă spre fiul ei, înainte de a reveni cu ochii la 
drum. Nu crezi că ar fi trebuit să fiu anunţată? 

- Îmi pare rău, am spus încet, strângându-mi mâinile 
împreună, îngrijorată. Mama ta credea că sunt... că eram... 
că m-ai... cu bilele tale grele... uf... Mi-am dres glasul şi am 
şoptit: Îmi pare rău! 

Johnny s-a întors spre mine şi a zâmbit. 

- Bilele mele grele? 

- Nu, eu grea şi tu cu bilele, am bombănit și m-am 
strâmbat la auzul cuvintelor mele. Nu contează! 


Ignorându-mi divagaţiile, Johnny s-a întors spre mama 
lui şi i-a spus: 

- A fost un accident. S-a întâmplat pe teren, la 
antrenament. Nici măcar n-am văzut-o înainte ca mingea 
mea să o nimerească în cap. 

- Da, ştiu asta acum. Mi-a explicat Shannon, a răspuns 
doamna Kavanagh. Sper că ţi-ai cerut scuze, Johnny. 

- Bineînţeles că mi-am cerut scuze, a pufnit Johnny, cu 
umerii încordaţi. 

Din poziţia mea din centrul banchetei, l-am urmărit 
cum îşi trecea mâna peste coapsă... coapsa rănită. 

Scuturând din cap, Johnny a răsuflat frustrat şi a 
mormăit: 

- De atunci îmi tot cer scuze. 

- Totuşi, mi-ar fi plăcut să mi se spună despre asta 
atunci când s-a întâmplat. 

- Ei bine, acum, ştii, a zis el pe un ton înţepat. A fost un 
accident. N-am vrut să se întâmple aşa ceva şi nu mă apuc 
să le dau fetelor în cap pentru că n-am altceva de făcut. 

- Nu te ambala așa, Johnny! a răspuns ea, îndulcindu-şi 
glasul. Nimeni nu te acuză că ai făcut-o intenționat, 
dragule. 

- Da, cum să nu! a mormăit el. Las-o baltă, mamă! 

Părea agitat... nu, era mai mult decât atât. 

Părea copleşit de durere. 

Și probabil chiar era. 

Amintirile despre conversaţia avută în maşina lui mi-au 
revenit în gând cu lux de amănunte. 

„Nu se vindecă destul de repede.“ 

„E un dezastru.“ 

„Mă doare.“ 

„Să nu spui nimănui.“ 

Îngrijorarea s-a trezit la viaţă înăuntrul meu, şi m-am 
întrebat dacă mama lui ştia cât de mult suferea. 

Mă îndoiam. 

În lumina interacțiunii mele limitate cu femeia aceasta, 
nu mi s-a părut genul care să-şi lase fiul cu bună ştiinţă să 
se pună în pericol. 


- Mergi în direcţia greşită, a spus Johnny când doamna 
Kavanagh a făcut stânga la intersecţie, în loc să o ia direct 
pe autostradă. Shannon locuieşte în Ballylaggin... la capăt. 

- Oh, ştiu, dragul meu, a spus cu glas cântat doamna 
Kavanagh. M-am gândit că ar fi o idee bună să o invităm 
pe Shannon la un ceai. 

- La un ceai? am murmurat. 

Johnny a oftat. 

- Mamă. 

- Bei ceai, Shannon, scumpa mea? a întrebat doamna 
Kavanagh. 

- Hmm... da? 

- Mamă, a şuierat Johnny pe un ton scăzut. Ce faci? 

- Fetele sunt la coaforul din oraş, şi trebuie să le iau la 
19.00, a explicat doamna Kavanagh. Acum, este aproape 
17.00. Nu are sens să mergem până în Ballylaggin cu 
Shannon, doar ca să ne întoarcem iarăşi după câini. 

- Atunci, mergem să le luăm acum, a şuierat el, 
încordându-se. 

- Nu pot, a răspuns doamna Kavanagh. Mi-am uitat 
portofelul acasă. 

- Mamă, Nu, a spus Johnny pe un ton de avertizare în 
timp ce a clătinat încet din cap. Ea vrea să se ducă acasă. 

- Pe Shannon nu o deranjează să trecem pe la noi vreo 
oră înainte să o ducem acasă, a răspuns doamna 
Kavanagh. 

- Nici mäcar nu ai întrebat-o, a spus Johnny. 

- Shannon? Te deranjează, scumpo? 

„Refuză, Shannon!“ 

„Spune-i că te deranjează!“ 

„Dacă el află, o să te omoare.“ 

„Ştii că nu e bine ce faci.“ 

„Băiatul ăsta este un pericol pentru tine...“ 

- Nu mă deranjează, am spus eu încet, chinuită de frica 
din inima mea şi de curiozitatea mistuitoare din corpul 
meu. E în regulă pentru mine. 

- Vezi? a spus mama lui în glumă, mângâindu-l pe 
obraz pe Johnny. Pe Shannon nu o deranjează, dragul 


meu. 

Johnny s-a întors şi mi-a aruncat o privire plină de 
regret. 

Nu ştiam ce să spun sau să fac, aşa că am ridicat din 
umeri şi i-am trimis un zâmbet. 

S-a uitat la mine o clipă înainte de a scoate un oftat 
ascuțit şi s-a întors pentru a privi înainte. 

„Oh, Doamne!“ 

„Oh, Dumnezeule!“ 

„O, Doamne, Dumnezeule!“ 

„Respiră, Shannon, respiră!“ 

Am rămas tăcută, uitându-mă la interacţiunea dintre 
Johnny şi mama lui, şi am vorbit doar când mi se adresa 
direct o întrebare. 

A fost ciudat şi incomod, fiind tot timpul teribil de 
conştientă de prezenţa lui, simţindu-mi corpul în alertă 
maximă. 

Habar nu aveam de ce. 

Dar, de fiecare dată când eram în preajma lui, îmi era 
greu să respir. 

După câteva minute pe un drum lăturalnic îngust, ne- 
am oprit în fața bine cunoscutelor porţi negre de fier. 

Doamna Kavanagh a coborât geamul, a întins braţul şi a 
tastat codul pe ecran. 

Și, la fel cum se întâmplase cu puţin peste o săptămână 
în urmă, când venisem aici cu Joey, porţile uriaşe s-au 
deschis. 

Concentrându-mă la respiraţia mea, am încercat să nu 
mă uit la cât de frumoasă este casa lui şi să nu mă gândesc 
la cât de inferioară mă simţeam, din nou, gândindu-mă că 
urma să intru acolo. 

- Acum, a anunţat doamna Kavanagh, parcând în faţa 
unei uşi de peste doi metri, invită-ţi prietena înăuntru, 
dragul meu, şi dă-i ceva gros şi uscat cu care să se 
schimbe. 

A oprit motorul şi şi-a decuplat centura de siguranţă. 

- Trebuie să dau un telefon la serviciu, apoi vin să vă fac 
ceva de mâncare. 


- Mamă... a dat să spună Johnny, dar doamna 
Kavanagh a coborât din maşină şi s-a grăbit să descuie ușa 
din față. 

Uimită, n-am putut decât să urmăresc cum doamna 
Kavanagh se face nevăzută în casă, lăsându-ne singuri în 
Range Roverul ei. 

- Îmi pare atât de rău pentru asta! a anunţat Johnny, 
distrăgându-mi atenţia de la frământările mele interioare. 
S-a întors cu faţa spre mine. Habar n-am ce a avut în cap. 

- Nu-i nimic, am răspuns, strângându-mi tare mâinile. 
Mama ta e foarte drăguță. 

- E OK, a mormăit Johnny în şoaptă când a aruncat o 
privire peste umăr spre casă. Dar mama ta? 

Sprâncenele mele s-au arcuit în sus. 

- Ce e cu ea? 

- Trebuie să ajungi acasă? m-a întrebat el, încordându- 
se, un pic stânjenit. Să o ajuţi sau ceva? 

- E la serviciu, am răspuns eu încet. 

- La naiba, da, ai spus asta! a bombănit el, trecându-și o 
mână prin părul ud. Eşti bine? 

Am încuviințat din cap. 

- Şi asta ai mai spus, a mormăit el. La naiba, mi-ai zis să 
nu vorbim despre asta. 

- Ştiu, am şoptit. 

- Gata, a promis el. Nu o să mai aduc asta în discuţie. 

Am surâs. 

- Mulţumesc! 

M-a privit îndelung, de parcă ar fi încercat să-şi 
limpezească mintea, înainte de a scoate un oftat puternic. 

- Bun. Hai mai bine să intrăm! 

- Eu nu trebuie, am spus eu la repezeală, simțindu-mă 
stânjenită şi nesigură. Pot să aştept aici dacă preferi. 

- Ce... nu! Fl a coborât din maşină şi mi-a deschis 
portiera. Nu vreau asta. 

- Eşti sigur? am şoptit, simţindu-mi inima cum bate 
nesigură în piepi. 

Johnny a încuviinţat din cap, dar părea la fel de nesigur 
pe cât mă simţeam eu. 


- Vreau să intri, Shannon. 

- Da? 

- Da. 

Trăgând adânc aer în piept, am coborât din maşină şi 
m-am uitat lung la faţa lui, simţindu-mă foarte mică și 
foarte pierdută. 

Aveam nevoie ca el să preia inițiativa. 

Era un teritoriu necunoscut pentru mine. 

Nu ştiam cum să fac față situaţiei. 

- Hai, a spus Johnny până la urmă, din fericire preluând 
controlul asupra situaţiei ciudate, în timp ce m-a apucat 
de cot şi m-a condus prin ploaie. 

Când am intrat în casă, Johnny mi-a dat drumul şi a 
închis ușa în urma noastră. 

Între timp, eu am rămas în holul enorm de la intrare şi 
am încercat din răsputeri să nu mă uit la masa de epocă 
din hol de lângă perete sau la haina scumpă agăţată lângă 
uşă. Și am încercat să nu mă uit nici la uriașul ceas cu 
pendul, care ticăia tare, sau la nenumăratele tablouri 
agățate pe pereţii de un ivoriu imaculat. 

Când Johnny s-a descălțat, i-am urmat numaidecât 
exemplul, nedorindu-mi să las urme de noroi pe gresia 
perfect şlefuită cu model în alb şi negru. 

Stătusem chiar în încăperea asta acum vreo săptămână, 
dar fusesem prea agitată ca să fiu atentă la ce aveam în jur. 

Şi acum eram agitată. 

Poate chiar mai agitată decât atunci. 

Dar azi, era diferit. 

Nu era nici un Joey sau Gibsie care să-mi distragă 
atenţia. 

Eram doar eu şi Johnny. 

Și mama lui. 

„Oh, Doamne!“ 


CAPITOLUL 43 


Când își bagă mama nasul 
Johnny 


Ceva era foarte în neregulă cu mine. 

Să alerg de nebun într-o ploaie torențială douăzeci de 
minute după un pantof era semn că fata asta mă făcea să- 
mi pierd minţile. 

Când am văzut-o pe Shannon ieșind valvârtej din sala 
de sport, o dorinţă uriaşă de protecţie s-a descătuşat în 
corpul meu în vreme ce o urmăream cum încerca să se 
apere ca să nu fie călcată în picioare şi am ştiut că 
problema mea era mult mai mare decât anticipasem. 

Mi s-a năzărit chiar să mă duc în curte și să le spun 
colegilor ei de clasă să stea naibii departe de ea. 

Toată săptămâna trecută, mă purtasem ca un obsedat, 
urmărind-o pe holuri şi devenind din ce în ce mai agitat 
când nu o vedeam. 

Mi-am întins antenele la maximum, în speranţa de a 
distruge din faşă orice mizerie care ar fi putut să se 
întâmple fără ştirea mea, lăsând să se înţeleagă limpede că 
cine se lua de ea se lua de mine. 

Din fericire, s-a întors la şcoală astăzi, pentru că aveam 
de gând să mă duc la ea acasă în seara asta dacă nu apărea. 

Fusesem chinuit de griji în fiecare minut din fiecare zi 
de când fratele ei o luase de lângă mine. 

Nu ştiam de ce mă purtam aşa. 

Ştiam doar că ceva înăuntrul meu îmi impunea să o 
protejez. 

Nu aveam nici cea mai vagă idee despre ce era acest 
ceva sau de ce simţeam asta, dar era o senzaţie atât de 
puternică, încât aproape puteam să îi simt gustul. 


Nu ştiam cum să reacționez legat de avortul spontan al 
mamei ei. 

Habar nu aveam cum să o alin fără a intra prea brutal în 
viaţa ei. 

Părea că am obiceiul să fac asta când era vorba despre 
ea. 

Ştiam că trebuia să fac un pas în spate. 

Dar nu puteam. 

Reacţia pe care o trezea în mine doar s-a intensificat 
când am privit-o plecând în ploaie, mică şi nesigură, aşa 
că am intrat în acţiune şi am făcut uz de forță. 

Evident, nu voia să o duc până acasă, dar am insistat. 

Am făcut mai mult decât să insist. Am urcat-o aproape 
la propriu pe bancheta din spate a Range Roverului 
mamei, prea afectat şi tulburat de sentimentele mele ca să 
fac un pas înapoi şi să ascult. 

Da, a fost o mişcare stupidă. 

Nu ar fi trebuit să pun mâna pe ea. 

Pentru a o ajuta sau nu, nu era calea potrivită de urmat 
cu fata asta. 

Partea cea mai proastă era să ştiu că, dacă mama nu ar fi 
apărut de nicăieri, ar fi fost şanse mari să o fi sărutat. 

Îmi dorisem să fac asta. 

Foarte tare. 

Iar gândul ăsta era absolut înspăimântător. 

Și mai rău era că mama mea cea băgăcioasă mă trăsese 
pe sfoară şi o adusese pe Shannon la noi acasă. 

Îşi uitase portofelul acasă pe naiba. 

Femeia avea mereu un card de credit în buzunar. 

A făcut asta intenţionat. 

Ştiam eu. 

Mama ştia. 

Singura care nu ştia - slavă Cerului — era Shannon. 

Acum, ea era aici, în casa mea, uitându-se la mine cu 
ochii ei mari şi plini de dor, așteptând să fac ceva, iar eu 
eram complet dat peste cap. 

- Vrei să vii în camera mea? am întrebat-o, pentru că, 
sincer, ce naiba să fac cu ea? 


Să o duc în bucătărie şi să o las pe mama să-i pună 50 
000 de întrebări? 

Nici gând. 

Dacă era aici, atunci era aici cu mine. 

Ea era a mea, și nu voiam să o împart cu nimeni. 

- Hmm, bine? mi-a răspuns ea agitată, deşi a spus-o 
mai degrabă ca pe o întrebare. Dacă vrei tu! 

Doamne, trebuia să nu mă mai întrebe ce voiam să facă. 

Dacă mergea în ritmul ăsta, era posibil să fiu atât de 
prost, încât să-i spun adevărul. 

Şi atunci, eram amândoi terminați. 

Hotărând că era mai sigur să nu răspund, am făcut pur 
şi simplu semn spre scară şi am luat-o din loc, reuşind să 
urc până la a treia treaptă înainte de a-mi da seama că nu 
venea după mine. 

Când m-am întors, am găsit-o pe Shannon exact în 
locul în care o lăsasem, privindu-mă cu o expresie 
emoţionată. 

Îşi ţinea braţele înfăşurate protector în jurul ei, cu părul 
lung şi castaniu ud de ploaie și lipit pe faţă, iar eu nu 
văzusem niciodată în viața mea ceva atât de frumos. 

Doamne! 

Cum să-i dau de cap situaţiei ăsteia? 

Ce să mă fac cu ea? 

- Johnny! am auzit-o pe mama strigând de pe hol. I-ai 
dat lui Shannon ceva în care să se schimbe? Biata fată e 
udă până la piele. 

- Sunt bine, Johnny, s-a grăbit Shannon să-mi spună. 
Serios. 

Am privit-o neliniştit. 

Tremura din toate încheieturile, și apa care îi picura din 
haine forma o mică băltoacă în jurul ei. 

Doamne! 

- Vino, e în regulă, am spus eu, reluându-mi mersul. O 
să am eu grijă de tine. 

Și apoi, i-am luat mâna într-a mea şi am condus-o pe 
scări, ştiind că era o idee îngrozitoare, dar resemnat să o 
fac oricum. 


Eram absolut terminat. 


CAPITOLUL 44 


Deci asta e camera mea -— din nou 


Shannon 


Johnny Kavanagh mă ţinea de mână. 

Mă ţinea de mână și mă conducea sus. 

Din nou. 

În dormitorul lui. 

Din nou. 

Unde dormea. 

Pe patul lui. 

Probabil, cu foarte puţine haine pe el. 

Oh, Doamne! 

Spre deosebire de ultima dată când făcusem drumul 
ăsta cu Johnny, el mergea în ritm cu mine, dându-mi 
şansa de a mă bucura de casa lui absolut minunată. Greu 
să exprimi în cuvinte cât era de impresionantă. 

Spre deosebire de bucătăria imensă şi modernă în care 
mă dusese cu o săptămână în urmă, această aripă a casei 
avea un aer tradițional şi aproape... regal? 

Pe palierul de la etaj podeaua era din lemn de esență 
tare, iar tapetul avea modele splendide şi era atât de curat 
şi de strălucitor, încât ai fi zis că era mătase. 

Din câte ştiam despre ţesături şi modele, era foarte 
posibil. 

Toată casa asta şi băiatul care mă ţinea de mână 
vorbeau despre bani. 

Mulţi, foarte mulți bani. 

Era înspăimântător. 

Podeaua a scârțâit uşor sub picioarele noastre în timp ce 
am traversat aripa dreaptă a casei, trecând de nu mai puţin 
de alte cinci uşi, până am ajuns la uşa de la dormitorul lui. 


Johnny a deschis uşa, apoi am intrat în camera lui, încă 
ținându-ne de mână, încă făcându-mi inima să tresalte 
nebuneşte. 

Trist, dar mi-a eliberat mâna câteva clipe mai târziu, iar 
apoi am resimţit absenţa atingerii ca pe o pierdere ciudată. 

- Deci asta e camera mea, a spus el cu un zâmbet, 
fluturând o mână spre încăperea dezordonată. Din nou. 

- Şi tot o cameră frumoasă a rămas, am spus eu cu un 
zâmbet timid. 

El a zâmbit. 

- Nu sunt cea mai bună menajeră. 

„Îmi dau seama.“ 

Simţindu-mă teribil de stingherită să stau înmărmurită 
în mijlocul camerei lui, m-am apropiat de grămada de 
DVD-uri de lângă televizor, în speranţa că voi găsi un titlu 
cunoscut, ca să pot iniţia o conversaţie în loc să rămân 
țintuită locului, ca o prostănacă. 

Mi-am simţit obrajii în flăcări când am citit titlul de pe 
cutia DVD-ului pus deasupra grămezii... Pussy Pleasure 
XXX. 

- La naiba! a mormăit Johnny când a observat la ce mă 
uitam. S-a grăbit şi a azvârlit filmul porno undeva în 
spatele televizorului. Asta e... ah... Oprindu-se, a scos un 
oftat şi şi-a frecat faţa cu mâna. Îmi pare rău pentru asta! 
Nu obişnuiesc să vin cu fete aici. S-a încruntat o clipă 
înainte de a adăuga: Cu excepţia ta. 

Fâţâindu-mă stânjenită, i-am răspuns: 

- Nu-ţi face griji! 

- Deci, a spus el cu un aer gânditor. 

- Deci, am şoptit eu. 

- E destul de ciudată situaţia, a mormăit Johnny. 

- Da, am fost de acord, iar umbra unui zâmbet s-a 
furişat pe chipul meu. 

Johnny mi-a observat zâmbetul şi mi-a răspuns cu un 
zâmbet la rândul lui. 

- Bag mâna în foc că nu te gândeai să-ţi petreci seara 
aici, nu? 


- Chiar nu mă deranjează, i-am spus şi, în mod 
surprinzător, am vorbit serios. 

Să mă aflu aici întârzia momentul de a fi acasă pentru o 
altă noapte de drame. 

Și să fiu aici cu Johnny era un lucru înspăimântător, dar 
în sens bun. 

Voiam să fiu aici cu el. 

Îl voiam pe el, punct. 

- Deci, a spus din nou Johnny, mişcându-se neliniștit în 
timp ce şi-a trecut o mână peste coapsă, ce vrei să facem? 

- Nu contează, am răspuns. Facem ce vrei tu? 

- La naiba! 

Johnny a închis ochii şi a gemut. 

- Doamne, eşti bine? m-am grăbit să întreb, profund 
conştientă de durerea lui. 

- Sunt bine, m-a asigurat el pe un ton încordat. 

- Eşti sigur? l-am întrebat. 

Ochii lui albaștri păreau înnebuniţi şi plini de 
nesiguranță când a spus: 

- Sunt cumva în afara zonei mele de confort aici, 
Shannon. 

- Vrei să plec? 

El a scuturat din cap. 

- Eşti sigur? 

A încuviințat încet din cap. 

- Vreau să rămâi. 

- Bine, am spus, cu respiraţia întretăiată. 

Inspirând încet aer în piept, mi-am înfăşurat braţele 
peste mijloc şi m-am apropiat de biroul lui enorm, unde 
zăceau teancuri de manuale nedeschise. 

- Eşti un elev bun? l-am întrebat, aruncând o privire 
peste umăr. 

- Sunt decent, a răspuns Johnny, venind după mine. 

- Nici un exemplar din Chicken Licken? 

Johnny a izbucnit într-un hohot de râs. 

- Nu. Oprindu-se în spatele meu, el a chicotit: Sigur nu 
Chicken Licken. 


Cu fața în flăcări, mi-am păstrat atenţia aţintită spre 
biroul lui, urmărind cu degetul lucrările de control şi 
cărţile, în vreme ce privirea mea a rătăcit spre tabla de 
plută de deasupra biroului. 

- Uau, ai întâlnit o mulțime de oameni celebri, am 
şoptit, trecând cu privirea de la o fotografie la alta cu 
Johnny şi diverşi oameni celebri şi sportivi renumiţi. Care 
dintre ei e idolul tău? 

Mi-am închipuit că are unul. 

Era un adolescent. 

Toţi aveam idoli. 

Johnny s-a întins pe lângă mine şi a luat una dintre 
fotografii. 

Clema în care se ţinea aceasta a aterizat pe biroul lui. 

- Vezi poza asta? m-a întrebat el în timp ce a rămas în 
spate, cu braţul întins pe lângă corpul meu, ca să văd. 

„Respiră, Shannon, respiră!“ 

Străduindu-mă din răsputeri să mă concentrez la 
întrebarea lui, nu la felul în care corpul meu reacţiona în 
apropierea lui, m-am uitat la poza pe care o ţinea în mână. 

- Înţeleg, am şoptit, coborând privirea spre singura 
fotografie în care nu părea să apară o celebritate. 

Am recunoscut imediat în blonda uluitoare care stătea 
întinsă pe iarbă pe pătura de picnic o versiune mai tânără 
a doamnei Kavanagh. 

Avea ochelari de soare uriași care îi acopereau ochii şi o 
pălărie mare, albă, cu borul moale şi zâmbea fericită spre 
un bărbat. 

Bărbatul - un bărbat chipeş care părea să fie o versiune 
mai în vârstă a lui Johnny - stătea deasupra ei şi pe umeri 
purta un băieţel cu părul negru, care nu avea mai mult de 
cinci sau şase ani. 

Băieţelul era îmbrăcat într-un tricou cu dungi în 
albastru-deschis şi alb şi pantaloni scurţi albi. 

Părul lui era o învălmăşeală de şuviţe ciufulite, iar el 
ținea cu mândrie o minge de rugby deasupra capului, 
zâmbetul lui uriaş de pe buze dezvăluind două gropiţe şi 
câţiva dinţi lipsă. 


- Aste e poza mea preferată, a spus Johnny, trezindu- 
mă din reverie. A bătut uşor în fotografie. Iar el este idolul 
meu. 

- Tatăl tău? am şoptit, cu ochii lipiţi de imagine. Sunt 
mama şi tatăl tău aici? 

- Da, a răspuns Johnny. În plină glorie. 

- Şi e fotografia ta preferată pentru că sunteți tu şi 
părinţii tăi? 

Johnny a ridicat din umeri, iar mişcarea a făcut ca 
pieptul lui tare să se atingă în treacăt de spatele meu. 

-În parte, de asta e preferata mea. 

M-am înfiorat fără să vreau. 

— Şi altfel? am şoptit. 

- Pentru că este reală. 

- Reală? 

- Inocentă. Bună. Pură. Înainte de viaţa în lumina 
reflectoarelor, mi-a explicat el. Când tot ce conta pentru 
mine erau o minge şi ai mei. 

- Oh, am rostit eu, cu privirea spre cel care părea să fie 
cel mai fericit băieţel din lume. Ei, erai un copil superb. 

- Eram? a glumit Johnny. Adică nu mai sunt? 

- Hmm, nu... Adică, da, desigur... N-am... uf, acum, ai 
toţi dinţii în gură, m-am bâlbâit eu, simțindu-mă zăpăcită 
şi nesăbuită pentru că îmi spusesem gândurile cu voce 
tare. 

Johnny a chicotit la răspunsul meu. 

- Glumesc cu tine, Shannon. 

Ruşinată, am aşezat poza pe birou şi m-am îndepărtat, 
având nevoie să pun un pic de distanţă între noi. 

Nu mai puteam să gândesc când eram atât de aproape 
de el. 

- Joci GTA? am întrebat, privind cu entuziasm 
PlayStationul de pe podea. 

- Da. Johnny m-a privit curios: Tu? 

Am încuviințat din cap. 

- Sunt supertare. 

Fl şi-a arcuit o sprânceană. 

— Chiar aşa? 


- Aha. Eram groaznică la majoritatea lucrurilor din 
viața mea, dar eram foarte tare la GTA. Joey are Vice City 
şi San Andreas, dar am terminat ambele jocuri. 

Fl a ridicat din sprâncene. 

- Într-o săptămână. 

A rămas mut de uimire. 

- Nu se poate. 

- Oh, ba da. Am încuviinţat din cap cu un zâmbet 
mândru. Sunt cea mai bună. 

Johnny şi-a lăsat capul într-o parte, trimițându-mi un 
zâmbet curios. 

- Vrei să joci un joc? 

Am zâmbit. 

- Dacă vrei şi tu. 

El a zâmbit larg. 

- Crezi că eşti atât de bună? 

- Ştiu că sunt, i-am răspuns, căci, pentru prima dată în 
viaţă, aveam încredere să spun asta. 

Nu spunea prea multe despre mine ca om faptul că 
singurul lucru la care excelam în viață era GTA, dar era 
mai bine decât nimic. 

- Păi, micuţo, atunci pune-ţi banii la bătaie, a replicat 
Johnny cu un zâmbet superior. Pentru că eu sunt cel mai 
bun. 

Eu am pufnit. 

- Provocare acceptată, micuţule. 

Johnny a clătinat din cap, clar amuzat de replicile 
noastre, apoi s-a grăbit să pregătească jocul. 

- Fără carduri de memorie, a strigat el peste umăr. 
Începem de la zero, şi cel care termină cele mai multe 
misiuni înainte de a muri câştigă... Fetele încep primele. 

— Adică eu, am răspuns, acceptând controlerul pe care 
mi l-a întins. 

- Pentru că eşti fată? 

- Pentru că sunt cea mai bună. 

- Vrei să, hmm... Johnny s-a scărpinat în cap şi a făcut 
un semn spre patul lui. Vrei să jucăm aici? 

- Pe patul tău? am chițăit eu. 


EI a ridicat din umeri, părând la fel de nesigur pe cât mă 
simțeam și eu. 

- Sau pe fotoliile-puf dacă preferi? 

- Hmm, da, bine, am răspuns. M-am apropiat de 
fotoliile aşezate unul lângă altul, dar am şovăit şi m-am 
întors spre el. Dacă vrei să... 

- Stai naibii jos, micuță Lynch, ca să te bat! m-a 
întrerupt Johnny, pe un ton amuzat. 

M-am aşezat pe unul din fotoliile-puf şi i-am trimis o 
privire nimicitoare. 

— Să te faci comod, am menţionat când el s-a revărsat pe 
fotoliul de lângă mine. Pentru că o să stai să te uiţi o 
vreme. Dând drumul la joc, mi-am poziționat degetul 
mare pe controler, atenţia fiindu-mi absorbită de ecranul 
masiv al televizorului, şi am mormăit: Multă vreme. 


- Nu trişa! a izbucnit Johnny o oră mai târziu. Trişezi. 

- Ba nu, am zis eu în timp ce am mai introdus un cod, 
ca să îi dau viață avatarului meu. N-ai spus nimic despre 
codurile de trișat. 

- Ba cum să nu?! a pufnit Johnny lângă mine. 

- Fără carduri de memorie. „Începem de la zero, şi cel 
care termină cele mai multe misiuni înainte de a muri 
câştigă... Fetele încep primele“, i-am imitat vocea. N-ai 
spus nimic despre codurile de trişat. 

- Eşti periculoasă, a mormăit Johnny. Și alunecoasă. 

- Sunt cea mai bună, am chicotit când am mai terminat 
o misiune. Am încercat să te pun în gardă. 

- Da, bine, dar nu mă aşteptam să fii Bill Gates la Grand 
Theft Auto, nu? 

Am izbucnit în râs, simţindu-mă absolut în largul meu 
cu el în clipa asta. 

- Pentru ca sunt fată? 

- Pentru că am crezut că eşti drăguță, mi-a răspuns 
Johnny, şi nu trebuia să mă uit ca să ştiu că era bosumflat. 

Era bosumflat de aproape o oră. 

Am chicotit în sinea mea. 


- Acum, ştiu mai bine, a spus Johnny îmbufnat. Eşti o 
mică împielițată. 

Muşcându-mă de buză ca să nu râd de crizele lui, m-am 
concentrat şi mai mult să evit poliţiştii care mă vânau. 

- Cum faci asta? m-a întrebat atunci Johnny, evident 
indignat. Sărind înainte, a fluturat cu o mână spre ecran. 
Ai cinci stele. Cinci. Şi încă n-ai murit. 

Punând pauză, m-am întors şi l-am privit atent. 

- Nu ştii să pierzi, Domnule Sunt-Mare-Vedetă-în- 
Rugby? 

Faţa lui Johnny s-a colorat într-o nuanță amuzantă de 
roşu. 

- Nu-ţi place când te bate o fată? am continuat să îl 
tachinez, folosind aceleaşi glumiţe care îl înnebuneau pe 
Joey când ne jucam împreună. Nu poţi să-ţi accepţi 
înfrângerea ca un bărbat? 

- În clipa asta, ai aşa mare noroc că eşti fată, mi-a spus 
Johnny, ţuguind buzele. 

- De ce? am chicotit. Preferi să pierzi în faţa băieţilor? 

- Dă-mi nenorocitul ăla de controler, a mârâit Johnny 
şi s-a năpustit spre mine. Ți se urcă puterea la cap. 

- Nu! am ţipat şi am râs eu, răsucindu-mă pe o parte ca 
să-mi protejez controlerul. N-am terminat... Ahhhh! 

- Dă-mi-l, a zis Johnny şi a încercat să-şi strecoare 
mâna sub brațul meu. 

- Niciodată, am declarat eu printre hohote de râs. E al 
meu... încetează, te rog... Ahhhh, mă gâdil... 

- Vai, Shannon, scumpa mea, îmi pare atât de rău 
pentru asta! Telefonul meu de serviciu a durat mai mult 
decât mă aşteptam, a anunţat doamna Kavanagh intrând 
în camera lui Johnny fără să bată, făcându-ne pe mine să 
sar brusc de pe puful meu și pe Johnny să geamă disperat. 

- Du-te în baie şi schimbă-te de hainele alea ude! m-a 
instruit doamna Kavanagh în timp ce a aşezat o grămadă 
de haine împăturite pe patul lui. Îţi pun uniforma în 
uscător, şi o să se usuce înainte să pleci. 

- Nu, nu, am spus eu la repezeală, ţinând controlerul de 
la PlayStation în fața mea, de parcă ar fi putut cumva să 


anuleze bunătatea doamnei. Sunt bine așa cum sunt... 
mulțumesc. 

- Aiurea, scumpa mea! a spus doamna Kavanagh cu o 
fluturare a mâinii. Nu poţi să stai în hainele alea ude. O să 
răceşti. 

- Mamă, a spus Johnny cu un oftat îndurerat. S-a 
ridicat şi a scos un oftat frustrat. Nu vrei să o laşi în pace? 

- Nu fi atât de nepoliticos, Johnny! l-a mustrat doamna 
Kavanagh. Arată-i fetei unde e baia şi adu-mi hainele ei ca 
să se usuce. 

- Chiar sunt bine, am murmurat, privindu-l pe Johnny 
cu rugăminţi în ochi. Aproape s-au uscat. 

Nu era adevărat. 

Eram udă şi îmi era frig, dar mă distrasem aşa tare, 
încât uitasem complet de uniformă. 

Uitasem la propriu de problemele mele... de hainele 
mele ude, de părinţii mei, de toate, în ultima oră. 

Când creierul meu a simţit umezeala care mi se strecura 
în oase, am început să tremur. 

„La naiba!“ 

- Tocmai ţi-a spus că e bine, mamă, a gemut Johnny, 
privindu-şi îngrozit mama. Las-o în pace! Te rog! 

Ignorând protestele fiului ei, ea s-a întors spre mine cu 
un zâmbet. 

- Un duş fierbinte o să te încălzească, scumpa mea. 

- P... poftim? am murmurat. Nu pot să fac duș în casa 
dumneavoastră. 

„Din nou.“ 

„De ce oamenii îmi spun mereu să fac duş în casa 
acestui băiat?“ 

„Doamne!“ 

- Ba cum să nu poţi?! a replicat ea cu cel mai afectuos 
zâmbet pe care l-am văzut vreodată. 

- Mamă, poţi să pleci? a întrebat-o Johnny tăios. 
Acum? Făceam ceva aici. 

Ea i-a aruncat o privire severă. 

- Cam ce anume? 

Am făcut semn cu controlerul spre ea. 


- ÎI băteam la PlayStation. 

- Nu, m-a corectat Johnny. Nu mă bătea la nimic... 
Johnny a făcut o pauză, ca să se uite la mine. Încă n-ai 
câştigat... Şi s-a întors spre mama lui ca să adauge: Doar a 
mai tras de timp. 

- Ba nu, am mormăit eu în şoaptă. 

- Am auzit ce ai zis, a răspuns el cu un zâmbet afectat. 

Doamna Kavanagh s-a uitat de la unul la altul şi a 
zâmbit încântată. 

- Nu prea ştie să piardă, nu-i aşa? 

- Ba nu-i aşa, fir-ar! 

- Ştiu, am chicotit eu. 

- Tatăl lui e la fel, a adăugat doamna Kavanagh. Ar 
trebui să-l vezi dacă pierde un proces în instanță. Nu mai 
vorbeşte cu orele. 

- Mamă! s-a răstit Johnny. Poţi să ne laşi în pace? Te 
rog? 

- Vă las, a răspuns ea. După ce biata fată face un duș 
cald şi pune nişte haine uscate pe ea. 

- Nu vrea să... 

- Ştii ceva, Shannon, scumpo? a adăugat doamna, 
ignorându-şi din nou fiul. S-ar putea să am ceva care să ți 
se potrivească. M-a privit din cap până în picioare şi şi-a 
muşcat uşor buza înainte de a spune: Porţi mărimea 
britanică şase? 

Surprinsă, am rămas neclintită în timp ce doamna 
Kavanagh mi-a dat roată, cu o expresie concentrată. 

- Mamă! a răbufnit Johnny. Dă-te laoparte! 

- Nu, nu, a spus doamna Kavanagh cufundată în 
gânduri, ignorându-şi fiul. 

Încruntată, s-a apropiat de mine, a tras de tivul fustei şi 
a strâns din buze. 

- Porţi un patru. M-a cercetat din priviri. Ce structură 
osoasă impresionantă! Shannon, scumpo, păcat că nu eşti 
mai înaltă. Ai fi cel mai frumos mode... 

- Doamne, mamă! a răbufnit Johnny, trecându-şi 
exasperat o mână prin păr. Nu e o păpuşă. 


Ochii mamei lui s-au făcut mari de entuziasm când a 
spus: 

- Vrei să mergem să vedem dacă găsim ceva ce ai putea 
purta la mine în... 

- Nu, sigur nu vrea, a întrerupt-o Johnny în timp ce a 
luat-o uşor pe mama lui şi a condus-o până la uşă. Fa nu e 
un proiect, mamă, sau un cuier. 

- Bine, a pufnit doamna Kavanagh. 

- Mulţumesc! a mârâit Johnny. 

Întorcându-se spre fiul ei, a şoptit: 

- Uşa deschisă, Johnathon. 

I-a aruncat o privire severă înainte de a ieşi din camera 
lui, fredonând încet un cântecel. 

Johnny o urmărit-o cum s-a depărtat pe hol și s-a făcut 
nevăzută înainte de a închide ușa şi de a o încuia. 

Cu un oftat, s-a întors spre mine. 

- Din nou, îmi pare tare rău pentru asta! Johnny a 
ridicat din umeri neputincios. Nu ştiu ce se întâmplă cu 
femeia asta azi. 

- Nu-i nimic, m-am grăbit să-l liniştesc. E, hmm, e 
foarte prietenoasă. 

- Da, a mormăit el. Bucură-te doar că nu te-a târât în 
camera ei cu haine. Cu un fior, a adăugat: Nu mai ieşeai în 
veci de acolo. 

— Serios? 

- Oh, da, a mormăit el. 

- Oh! 

- Scuze din nou pentru chestia cu măsuratul din priviri! 
a spus el, părând îngrozit. Şi-a dorit o fată... de fapt, li s-a 
spus că o să aibă o fiică. Zâmbind timid, a adăugat: Şi s-au 
ales cu mine. 

- Un fiu de 1,90 care joacă rugby, am spus eu cu un 
zâmbet. Înţeleg de ce e posibil să o fi luat prin surprindere. 

- Da, a chicotit el şi s-a prins stânjenit de podul nasului. 
Ea şi tata îşi doreau o mulțime de copii, dar nu le-a ieșit. 
S-a strâns de nas, evident gândindu-se la ceva personal. 
Au încercat de nenumărate ori fertilizarea in vitro şi alte 


prostii de genul ăsta. A ridicat din umeri şi a făcut semn 
spre el. Și asta le-au adus banii lor. 

- Pe tine, am spus eu cu un zâmbet. 

EI a schițat un zâmbet viclean. 

- Ce noroc pe ei, nu? 

Da. 

„Ce noroc pe ei!“ 

- Ea e plecată cu serviciul mare parte din timp, a 
continuat el. Se întoarce la Londra mâine-dimineaţă 
pentru câteva săptămâni. Dar, când e acasă, îi place să-și 
bage nasul în viaţa mea. 

- E frumos, i-am spus. Eşti norocos să ai o mamă ca ea. 

- Da, a spus el sarcastic. Cum să nu! 

Chiar era. 

Johnny nu-şi dădea seama, dar mama lui se interesase 
de mine într-o oră sau două mai mult decât o făcuse a mea 
în câteva luni. 

„Poate chiar în ani.“ 

- Ascultă, mai bine faci un duş şi-mi dai hainele tale, a 
spus Johnny cu un oftat. Altfel, o să se întoarcă şi o să te 
bată la cap cu pneumonia şi toate aiurelile astea. 

Vorbea serios? 

Chiar trebuia să fac din nou duş în casa lui? 

- Vorbesc serios, a mormăit Johnny, citindu-mi 
gândurile. Și îmi pare rău! 

- Oh! Roşind, mi-am strâns mâinile în faţă şi am ridicat 
din umeri nesigură. Hmm, bine? 

S-a uitat la mine multă vreme înainte de a încuviința 
din cap. 

- Vino aici! 

- Aici unde? 

- Aici, mi-a spus el, făcându-mi semn să-l urmez în 
baia lui personală. 

Ca un mânz, m-am dus fuguța după el, cu picioarele 
tremurânde şi stângace. 

Rămânând în pragul băii lui luxoase, l-am privit cum se 
întinde peste cadă şi dă drumul la apă. 


- Ziceai că ai avut o problemă cu dușul data trecută, a 
mormăit el, ridicând din umeri. 

- Da? 

- Hmm, da, a răspuns el, mişcându-se stânjenit. Ai 
mormăit în somn că te opărești la duș. 

M-am făcut roşie toată. 

- Oh, Doamne, îmi pare rău! am spus eu cu un nod în 
gât, simțindu-mă din nou agitată. 

- Încetează! m-a avertizat el cu un zâmbet. A fost 
drăguţ. 

- Drăguţ? am suspinat, aproape fără aer. 

- Da, o să-ţi dau iar nişte haine. Obrajii lui Johnny s-au 
colorat într-o nuanţă de trandafiriu când m-a ocolit şi a 
revenit valvârtej în camera lui. La fel ca data trecută. 

- Unde îmi pun hainele? 

- Aruncă-le în cameră după ce te dezbraci... Ah, când 
eşti gata, vreau să zic, a mormăit el. O să le pun în uscător, 
a adăugat înainte să închidă uşa şi să mă lase singură în 
baie. 

Tremurând, m-am lăsat pe capacul coborât de la toaletă 
şi am răsuflat tremurat. 

„Oh, Doamne!“ 


CAPITOLUL 45 


Sunt virgin 
Johnny 


Eram în probleme până peste cap. 

Pentru prima dată în viață, problemele mele nu aveau 
nici o legătură cu mușchiul aductor, ci cu fata goală din 
baie. 

- Despre ce naiba a fost vorba acolo? am şuierat când 
am găsit-o pe mama în bucătărie. 

- Bună, scumpule, mi-a răspuns mama, în timp ce a 
continuat să taie morcovi, fără să-şi dea seama de 
indignarea mea. 

- Bună? am spus eu uluit. Asta e tot ce ai de zis? 

Aşezându-şi cuțitul pe tocător, ea s-a întors spre mine. 

- Fata asta e fragilă, Johnny. Mama şi-a muşcat încet 
buza, cu sprâncenele încruntate într-o expresie de 
îngrijorare. Are ceva care mă face să vreau să o iau în braţe 
şi să-i alin tristeţea din ochi. 

Da, cunoşteam sentimentul. 

Al naibii de bine. 

- Aşa că o fortezi să vină aici? am şuierat printre dinți. 
Spune-mi ce idee bună a fost asta? 

- Doamne, a spus mama lui, copleșită. Nu am supărat- 
o, nu-i aşa? 

- Nu, ea e bine, am răspuns eu tăios, dar eu nu sunt. 

Eram atât de departe de a fi bine, încât cuvântul 
aproape că nici nu exista pe radarul meu. 

- Ce s-a întâmplat, scumpule? 

- Ce s-a întâmplat? aproape am scuipat eu disprețuitor. 
Mamă, tocmai m-ai tras pe sfoară! Ce-a fost în mintea ta 
când te-ai gândit să o aduci aici? 


— Părea că vă distraţi acolo sus, a spus mama cu un 
zâmbet. Te bătea la PlayStation, nu? 

Da, mă bătea. 

Shannon mă bătea de mă asculta cu urechea la GTA şi 
termina şi alte părți din anatomia mea. 

Habar nu aveam cum de mâna asta de fată reuşise să mă 
dea peste cap cu totul, dar asta se întâmpla. 

Fusese al naibii de sexy să o privesc cum domină 
complet consola mea de PlayStation. 

Serios, iscusința cu care folosea un controler şi talentul 
de a mă bate aşa cum o făcuse o făceau doar infinit mai 
sexy. 

Era al naibii de perfectă. 

Eram așa fascinat de ea, că aş fi putut să stau acolo toată 
noaptea, doar ca să fiu cu ea. 

Şi apoi, mama mea a trebuit să intre ca să distrugă tot 
momentul și ca totul să redevină dubios şi încordat. 

Doamne, ea era goală în camera mea. 

Goală. 

Nu reușeam să-mi scot imaginea asta din cap. 

Nu când tot ce-mi doream era să fiu gol împreună cu 
ca. 

Aveam doar 17 ani. 

Era o tentaţie la care mă îndoiam că putea să reziste un 
bărbat de două ori mai mare decât mine. 

Am clătinat din cap şi am răsuflat frustrat. 

- De ce, mamă... de ce, pentru numele lui Dumnezeu, 
mi-ai face una ca asta? Şi asta... Am ridicat puloverul lui 
Shannon şi l-am fluturat în aer. De ce să o pui să facă duş 
aici? 

— A făcut duş? 

- Momentan, e În baia mea. 

- Oh, asta e bine. 

„Bine?“ 

- Ce încerci să-mi faci, mamă? am întrebat-o eu. De ce 
ai face una ca asta? 

- Era udă! s-a apărat mama. Şi tu la fel, a adăugat, cu o 
privire îngrijorată. Du-te şi schimbă-te de haine, să nu faci 


pneumonie! 

- Nu fac nimic, am mârâit eu. Când o să-mi spui de ce 
mi-ai tras clapa? 

- Nu ţi-am tras clapa, Johnny, a răspuns mama. Nu fi 
dramatic! 

- Ştiai că am o şedinţă de fizioterapie la care trebuia să 
ajung în seara asta. 

De când fusesem scos de pe teren, Jason, antrenorul 
meu personal, voia să stau în piscină în fiecare seară 
pentru tot restul săptămânii. 

Şi acum? 

Acum, încercam să-mi dau seama cum să ies dintr-o 
situație care avea un singur rezultat atractiv. 

Shannon goală pe patul meu. 

Cu mine gol deasupra ei. 

De preferat, în ea. 

Dacă penisul meu amărât putea să reziste. 

„Încetează, ticălosule!“ 

„Încetează cu gândurile astea!“ 

— Ştiai că trebuia să mă duci tu pentru că n-am maşină, 
am şuierat frustrat. Şi acum? Acum, am o fată goală în 
camera mea, mamă. O fată dezbrăcată, şi eu stau cu 
hainele ei în braţe. 

Apropiindu-mă de ea, am aruncat uniforma udă a lui 
Shannon pe blat şi m-am uitat încruntat la ea. 

- Ce mamă îi face una ca asta fiului ei? 

- Ei bine, tu eşti aici, cu mine, a răspuns mama calmă, 
bătându-mă uşor pe obraz. Deci te-am crescut bine. 

- Mamă, am mârâit. 

- Am crezut că nu-ți strică puţină odihnă, a pufnit ea. 
Pari atât de obosit, scumpule. 

„Dă-mi, Doamne, putere!“ 

- Şi părea că vă distraţi atât de tare, a adăugat cu un 
zâmbet trist. Nu te-am văzut relaxându-te așa de ani buni. 


Era adevărat. 

Dar nu era asta ideea. 

- Şi maşina mea? am întrebat-o. Ce mă fac fără maşina 
mea? 


- Tatăl tău o ia în drum spre casă, în seara asta, a 
răspuns ea, având răspuns pentru orice. Au intervenit ceva 
probleme cu cazul, așa că o să fie acasă în seara asta şi mă 
duce la aeroport mâine-dimineaţă. S-a uitat la ceas şi a 
oftat bucuroasă. Ar trebui să ajungă în orice clipă... a 
plecat din Dublin acum trei ore. 

În mod normal, când mama mă călca pe bătături, tata 
venea să mai calmeze lucrurile, dar nu şi de data asta. 

Nu, pentru că, oricât aş fi fost de încântat să aud că tata 
venea acasă în seara asta, mama chiar sărise calul. 

Îşi băgase nasul unde nu voiam să se amestece nimeni. 

Îşi băgase nasul în povestea cu Shannon. 

- De ce ai făcut asta? am repetat. 

- Pentru că mi se pare că între voi e ceva, a spus mama 
cu un zâmbet. Vă stă aşa bine împreună. 

- Între noi e ceva? Am rămas mut de uimire. Cum 
adică? Ştii foarte bine că n-am timp de aşa ceva! 

- Nu, scumpule, a chicotit mama. Adică, vă plăceţi în 
secret. Ridicând din umeri, a adăugat: Încercam să-ţi dau 
de înţeles că sunt de acord că ai o iubită şi încercam să o 
fac pe Shannon să se simtă binevenită. 

Doamne! 

Femeia asta. 

- Ei bine, pot să te asigur că nu ies în secret... cu nimeni, 
am ripostat eu. Suntem doar prieteni. 

- E o fată minunată, Johnny, a spus mama. Pare să ţină 
mult la tine. S-a întors să se uite la mine în vreme ce a 
continuat: Puteai să nimerești mult mai rău, nu o fată 
drăguță ca ea. 

- Da, ei bine, eu nu o văd aşa. 

Minciună. 

Minciună. 

Minciună sfruntată. 

- E doar o prietenă. 

Mai multe minciuni. 

- Nimic mai mult, mamă. 

- Sincer, chiar crezi că poţi să-mi vinzi mie gogoșile 
astea, Johnny Kavanagh? mi-a întors-o mama, cu un 


zâmbet pieziş. Sunt mama ta. Eu te-am adus pe lumea asta 
şi îmi dau mereu seama când îmi spui o minciună. 

- Nu mint, am minţit eu. 

- Mă minţi chiar în clipa asta. 

- Banu. 

- Nu-i nimic dacă mă minţi, scumpule, a spus mama pe 
un ton liniștitor. 

- Suntem prieteni, am zis eu. Nimic mai mult. 

- Dar îți place? m-a întrebat mama după un lung 
moment de tăcere. 

M-am întors spre ea. 

- Poftim? 

- De Shannon, a completat mama pe un ton blând. O 
placi? 

Am clătinat din cap şi am oftat puternic, fără să mă 
obosesc să răspund. 

Discuţia asta era mai mult decât tulburătoare. 

- Numai să fii atent și să ai răbdare. E mai mică decât 
tine, și sunt convinsă că eşti mai mult decât conştient că 
trebuie să te mişti în ritmul ei. 

- Mamă, te rog! Mi-am dat capul pe spate şi am oftat. 
Las-o baltă! 

- Tot ce încerc să spun este să fii atent, a răspuns 
mama. Să nu-i faci rău, Johnny. Mi-a cuprins obrazul în 
palmă şi a zâmbit trist. Nu când pare deja învinsă. 

- Nu-ţi face griji, am bombănit. N-am de gând să ajung 
cu ea acolo. 

- Să ajungi cu ea acolo? m-a întrebat mama. Acolo 
unde? 

- La o relaţie, am spus. Sentimente şi prostii de genul. 

- Oh, acolo. Mama a rămas tăcută o clipă înainte de a 
spune: Eşti sigur că nu eşti deja acolo, scumpule? 

Doamne, speram că nu. 

Pentru binele amândurora. 

- Are 15 ani, m-am hotărât să menţionez, nedorind să 
renunţ la supărarea pe care mi-o provocase amestecul ei 
în poveste. Înţelegi ce zic, nu? 

Mama a făcut ochii mari. 


— Credeam că are 16 ani? 

- Nu, mamă, are 15, am şuierat eu printre dinţi. 

- Nu, Johnny, a răspuns mama, cu sprâncenele 
încruntate. Sunt ferm convinsă că are 16 ani. 

Am rămas mut de uimire. 

La naiba! 

Avea dreptate. 

„La naiba!“ 

- Şi mai rău, am răbufnit eu tulburat. O fată goală de 
16 ani este în dormitorul fiului tău de 17 ani chiar în clipa 
asta — o fată pe care tu ai pus-o acolo, aş putea adăuga! 

- Johnny, scumpule, trebuie să te relaxezi... 

- Şi cum îmi propui să fac asta? am întrebat-o. Când 
aduci o adolescentă goală în camera mea? 

- O, scumpule, a mormăit mama, strângând din buze. 
Cred că e momentul să vorbim. 

- Să vorbim? Am rămas fără cuvinte. Vorbim. Avem o 
discuţie foarte importantă, mamă. Despre lipsa limitelor 
din familia asta. Despre cum trebuie să respecţi limitele 
mele! 

- Despre tine şi Shannon. 

- Ce-i cu mine și Shannon? 

- Despre sentimentele tale. 

M-am uitat nedumerit la ea. 

- Sentimentele mele? 

- Şi despre intenţiile tale, scumpule, a răspuns mama. 

- Intenţiile mele? 

„Ce Dumnezeu?“ 

- Ştiu că sunteţi la început, şi lucrul despre care vreau 
să-ți vorbesc e foarte departe pentru amândoi, dar este 
important să ştii despre asta. 

Am privit-o prudent. 

- Despre ce vrei să vorbeşti? 

- Despre sex, scumpule. 

Mi-a picat faţa. 

- De ce nu mă auzi? De ce nu mă mai aude nimeni? 

— Ştiu că tatăl tău ţi-a povestit acum câţiva ani despre 
păsări și albine. Mi-a pus o mână pe umăr şi m-a condus 


spre insulă, fără să audă nimic nici de data asta. Dar, la 
cum au evoluat lucrurile, cred că ar fi o idee bună să 
vorbim despre asta. Doar ca să înţelegem cât de important 
este să luăm lucrurile încet. 

- Au evoluat lucrurile? M-am așezat pe un scaun înalt și 
m-am uitat nedumerit la ea, nevenindu-mi a crede. Nu a 
evoluat nimic. Nu trebuie să vorbim despre nimic. 

- Chiar şi așa... Ridicând din umeri, mama s-a așezat pe 
scaunul de lângă mine și m-a bătut ușor pe coapsă. N-ar fi 
rău să-ţi reîmprospătezi memoria. 

- Sper din tot sufletul că glumeşti, mamă, am spus eu, 
descumpănit. 

- Poate ar trebui să o chemăm și pe Shannon, ca să 
vorbesc cu amândoi despre asta... 

- Să nu îndrăzneşti, am spus cu un nod în gât. O lași în 
pace pe ea. 

„Ai traumatizat-o și așa destul!“ 

- Bine, a răspuns ea. Am să vorbesc cu tine despre asta. 

- Te rog, nu... 

- Sexul e ceva minunat, scumpule, a spus mama pe un 
ton matern care mă făcea în clipa asta să vreau să-mi pun 
vată în urechi. Când se întâmplă între doi oameni care se 
iubesc şi sunt devotați unul altuia. 

Am ridicat o mână. 

- Suntem doar prieteni. 

- Aha, a spus mama în glumă, cu un zâmbet 
neîncrezător. Asta spun toţi. 

- Asta-i adevărul, am întrerupt-o. Asta suntem. 

„Doamne, până şi mama ta vede prin tine...“ 

- E absolut firesc să-ți doreşti să experimentezi plăcerea 
cu un partener, a continuat să spună mama, ignorându-mi 
rugăminţile. Când sunteți amândoi suficient de mari ca să 
înțelegeţi pe deplin actul iubirii. 

- Doamne fereşte, am gemut eu. Te rog, opreşte-te! 

- Dar ştiu cum se pot întâmpla lucrurile. Nu toată 
lumea aşteaptă, oricât ar fi de important să aștepte... Ea 
a făcut o pauză ca să mă privească în ochi. Când o să se 
întâmple -— şi sper că o să se întâmple peste mult, mult 


timp de acum încolo —, trebuie să foloseşti un prezervativ, 
a spus ea apăsat. Ştii să foloseşti unul cum trebuie, 
scumpule? Tata ţi-a explicat cum funcționează? Trebuie să 
te asiguri că penisul este... 

- Nu pot să ascult asta, am gemut disperat. Serios, 
mamă. 

- Sexul în viața reală nu seamănă deloc cu ce se 
întâmplă în toate filmele alea deocheate pe care ţi le dă 
Gerard, a continuat mama. Este important să ştii că o 
femeie are nevoi. În viaţa reală, nu toate fetele urlă şi au 
orgasm, ca vedetele din filmele porno. Şi trebuie să 
respecţi corpul unei fete în orice moment... 

- Te rog! Mi-am apăsat pumnii atât de tare pe ochi, că 
am văzut stele verzi. Încetează! 

- Încerc să te ajut, scumpule, ca să ştii la ce să te aştepţi. 

- Ştiu la ce să mă aştept, mamă, am gemut, în timp ce 
mă gândeam serios să mă spăl cu clor. Nu sunt un copil. 

Mama a întors brusc capul spre mine, cu ochii mari. 

- Deci nu eşti... 

- Nu, mamă. Mi-am lăsat capul în mâini şi am renunţat 
la dorința mea de a urla. Nu sunt virgin. 

- Oh, scumpule... bine. Bine, scumpule. E perfect în 
regulă, a început ea să bată câmpii pe un ton forțat. M-am 
gândit că, din moment ce n-ai mai adus niciodată o fată 
acasă şi nici nu ai vorbit despre vreo iubită, nu ai căutat o 
parteneră... 

- Continuă să mai vorbeşti, și o să sar pe geam, am 
avertizat-o. Nu glumesc. Mă duc sus şi mă arunc de pe 
acoperiş. 

- Ştiu că e incomod, dar poţi vorbi despre genul ăsta de 
lucruri cu mine, fiule, m-a îndemnat mama. Și eu am fost 
adolescentă cândva, să ştii, a adăugat ea, întinzându-se să 
mă mângâie pe umăr. Înţeleg toate nevoile pe care le are 
corpul tău, și o perspectivă de femeie poate să-ţi fie de 
ajutor. 

- Cum anume? am întrebat-o eu înecat şi îngrozit. 
Credeam că mă iubeşti. 

Mama a râs încet. 


- Bineînţeles că te iubesc. 

- Atunci, de ce îmi faci asta? am continuat cu un nod 
în gât. De ce te amesteci în viața mea? 

- Pentru că nu sunt oarbă, Johnathon, a răspuns mama, 
spunându-mi numele complet, ca să-mi dea de înţeles cât 
de serios vorbea. Am văzut cum te uiţi la Shannon și cum 
se uită ea la tine. 

- Suntem doar prieteni, am spus. 

- Eşti îndrăgostit. 

Am rămas mască. 

- Ba nicidecum. 

Mama mi-a aruncat o privire neîncrezătoare. 

- Iei lucrurile în ritmul ei? 

- Vorbesc serios, mamă, am întrerupt-o. Suntem doar 
prieteni. Nu am atins-o cu un deget. 

Mama a părut vizibil uşurată. 

- Deci nu ai făcut, hmm, să-i spunem chestia, cu 
Shannon... 

- Doamne, nu, mamă! am răbufnit, întrerupând-o 
înainte de a-mi provoca traume pentru totdeauna. 

- Oh, ce bine! a spus mama ușurată. Eşti un băiat bun. 

Un băiat bun? 

Eram un câine sau ce naiba? 

Şi nu era nimic bun în ce voiam să-i fac lui Shannon 
Lynch. 

- Dar mulţumesc că ai presupus că sunt un ticălos, 
mamă, am replicat eu. Chiar apreciez lipsa de încredere pe 
care o are propria mamă în principiile mele morale. 

- Păi, mi-ai dat vestea că nu eşti virgin în aceeași zi în 
care ţi-ai adus iubita acasă, a pufnit mama. Prima fată cu 
care te-am văzut vreodată, aş adăuga. Ce trebuia să cred? 
Am încercat să te pregătesc pentru viitor. 

- În primul rând, şi pentru ultima dată, Shannon nu 
este iubita mea, am izbucnit eu agitat. În al doilea rând, nu 
mai sunt virgin din primul an de liceu. Şi, în al treilea 
rând, pot să-mi pun un prezervativ pe întuneric, cu o 
mână legată la spate, așa că n-am nevoie de discuţii despre 
sex, de sfaturi sau de aiureli de genul ăsta. 


Mama a răsuflat îngrozită, şi, în gând, mi-am dat una în 
scăfârlie. 

- Mint, am menajat-o eu. Sunt virgin. 

- Din primul an, a suspinat ea. Primul an! 

- Nu, nu, nu, m-am grăbit eu să o asigur. Sunt virgin, 
mamă. Chiar sunt. 

- Nu, a suspinat ea, clătinând din cap. Nu eşti. 

Ce naiba să fac acum? 

Doamne, unde era tata când aveam nevoie de el? 

- Aveai doar 14 ani în primul an, a continuat ea să se 
tânguie. 

- 13, am şoptit eu în timp ce am strâns-o la piept şi am 
mângâiat-o uşor pe spate. 

- Doamne fereşte! a suspinat ea mai tare, clar auzindu- 
mă. 

La naiba! 

Fir-ar să fie! 

- Sunt virgin, am continuat să spun iar şi iar, în timp ce 
mama a plâns în cardiganul meu de şcoală. Mă păstrez 
pentru noaptea nunţii, mamă. 

- De la rugby e, a suspinat ea, încleștând un pumn în 
cardiganul meu. Numai rugbyul ăsta nenorocit e de vină 
pentru asta. 

- Pentru? 

- Pentru că ţi-ai pierdut inocenţa! a şuierat mama 
printre dinți. A ridicat privirea spre mine şi a izbucnit iar 
în lacrimi. Băieţii ăia cu care joci sunt prea mari pentru 
tine şi te-au dus la pierzanie. 

„Nu, mamă, scula mea m-a dus la pierzanie când a 
intrat pubertatea în scenă...“ 

- Şi ea e în dormitorul tău, s-a tânguit mama, lăsându-și 
din nou capul pe pieptul meu. Oh, Doamne! 

- Pentru că tu ai adus-o aici, mamă, nu eu, i-am 
răspuns în timp ce am continuat să o mângâi pe spate. Să 
spunem, de dragul discuţiei, că aş fi cu Shannon, da? 
Ceea ce nu sunt, am lămurit-o eu repede. Dar, dacă aș fi 
şi ţi-ai face griji că nu fac nimic bine, atunci de ce naiba ai 
aduce-o aici? 


- Pentru că aveam impresia că încă eşti virgin când am 
adus-o aici, nu? a pufnit mama, lovindu-mă în piept. 
Credeam că e prima ta dragoste. Credeam că te prind la 
timp. 

Corect. 

- Mamă, am aproape 18 ani, am încercat să o alin. Tu 
erai deja măritată cu tata la 18 ani. 

- Asta e altceva, a suspinat ea. 

- Cum anume? 

- Pentru că tu eşti copilul meu, a spus mama, trăgându- 
şi nasul. Doamne, copilul meu are o viață sexuală activă. 

- Nu, n-am, am încercat să o conving luând-o în braţe. 
Promit, nu fac sex. „Nu acum.“ Nu fac, mamă. 

- Măcar îţi iei măsuri de siguranță? m-a întrebat ea cu 
glas înăbuşit, uitându-se la mine cu ochi mari căprui și 
plini de lacrimi. 

- Mă joc pe PlayStation cu o fată, am spus eu 
deznădăjduit. Asta n-ar trebui să-ţi spună ce măsuri de 
siguranţă îmi iau? 

— Adevărat. 

Mama a încuviinţat din cap şi şi-a tras nasul. 

Eu am oftat. 

- Mulţumesc. 

- Deci nu trebuie să-mi fac griji, nu? a adăugat ea. Că 
ești în siguranță? A suspinat. Că foloseşti... oh, Doamne, 
prezervative... 

- Nu, mamă, nu trebuie să-ți faci griji, pentru că nu fac 
sex, am rămas la povestea mea și am tras-o la pieptul meu. 
Aşadar, calmează-te! 

Cum naiba ajunsesem în situaţia asta? 

Ce se alegea de viaţa mea? 

În decursul unei zile, supărasem nu mai puţin de trei 
femei. 

Pe cea care mă adusese pe lume spunându-i că mi-am 
pierdut inocenţa. 

Pe cea care mă folosise spunându-i printr-un mesaj să 
se ducă naibii. 

Şi pe cea care îmi făcuse mintea să o ia razna. 


Doamne, scula mea a avut multe răspunsuri de dat. 

Sincer, nu credeam că o supărasem pe Shannon azi, dar 
era încă devreme, şi chiar aveam un noroc de rahat, aşa că 
şansele de a scăpa din întâlnirea asta fără să o dau în bară 
erau mici. 

- Mamă, am spus după zece minute bune în care ea s-a 
tânguit la pieptul meu. Va trebui să mă întorc la Shannon 
acum. 

- Bine, scumpule, a suspinat ea. Nu o să faci nimic.. 

- Nu, mamă, am convins-o eu, eliberându-mă din 
strânsoarea ei şi ridicându-mă. Nu o ating nici cu un 
deget, pentru că suntem doar prieteni, iar eu sunt virgin. 

- Ştiu că nu eşti, a mormăit ea. Dar am încredere că faci 
ce trebuie. 

- Poţi să ai încredere în mine, pentru că nu se întâmplă 
nimic între noi, am repetat a mia oară. Dar trebuie să fac 
un duş, pentru că sunt ud leoarcă, aşa că o să folosesc baia 
ta, bine? M-am dus spre uşă, apoi m-am întors ca să spun: 
Cheamă-mă când trebuie să mă duc să-ţi recuperez câinii 
țăcăniţi. 

- Apropo, a spus mama, trăgându-şi nasul. 

- Ai minţit, nu-i aşa? I-am aruncat o privire acuzatoare. 
Nu trebuie să le iei pe Bonnie şi Cupcake de nicăieri în 
seara asta, nu-i aşa? 

Firește, minţise. 

O simplă privire la expresia sfioasă de pe chipul ei, şi 
mi-a fost limpede ca bună ziua. 

- Băgăcioaso! am acuzat-o eu. 

- Dezmăţatule! a răspuns mama pe un ton la fel de 
acuzator. 

Pentru numele lui Dumnezeu. 

Nu aveam sorți de izbândă în povestea asta. 

Ridicându-mi mâinile în semn de capitulare, m-am 
grăbit să ies din bucătărie înainte ca ea să mă înece iarăşi 
într-un iureş de lacrimi. 


CAPITOLUL 46 


Ce se întâmplă când săruţi băieţi în camera 
lor 


Shannon 


Ca ultima dată când am făcut duș în impresionanta baie 
a lui Johnny, nu m-am grăbit deloc. 

Nu m-am putut abţine. 

Am dat vina pe jeturile de apă. 

Şi pe gelurile lui de duş. 

Şi pe parfumul lui. 

Doamne, îmi pierdeam minţile. 

Când am ieşit, în sfârşit, din cadă, m-am înfăşurat într- 
unul dintre prosoapele uriaşe, pufoase şi albe, atârnate pe 
suport, şi am oftat când materialul somptuos mi-a 
mângâiat pielea. 

Johnny nu va înţelege niciodată cât de norocos era să fii 
crescut într-o asemenea casă, cu părinți ca ai lui şi 
prosoape atât de moi. 

Multă vreme, am rămas acolo, în mijlocul băii, fără să 
aud absolut nimic. 

Fără voci care ţipau. 

Fără paşi tropăind. 

Fără zăngănituri de mânere de uşi. 

Fără senzaţia unui dezastru iminent. 

Doar linişte şi pace. 

Când frigul m-a învins în sfârşit, m-am uscat și mi-am 
pus sutienul. 

Era inutil să port sutien, din moment ce nu aveam prea 
multe de ascuns, iar ceea ce aveam nu avea nevoie de 
susținere. 

Fără îndoială, nu se potriveau cu sânii pe care modelele 
de pe peretele din dormitorul lui îi afişau cu mândrie... 


Cu toate astea, după zece secunde de purtat sutienul, mi 
l-am scos repede cu un fior. 

Se udase şi el, împreună cu toată lenjeria mea. 

Mi-am petrecut exagerat de mult timp împăturindu-mi 
lenjeria înainte de a-mi înfăşura sutienul peste ea. 

Ruşinată că nu aveam ghiozdanul în care să le bag, am 
stat ca o prostănacă în mijlocul băii lui, panicată. 

Logica îmi spunea că eram o prostănacă, dar gândul că 
Johnny putea să îmi vadă lenjeria intimă îmi tăia 
respiraţia. 

Renunţând, m-am hotărât să o ascund în dresurile de 
şcoală înainte de a mă înfăşura într-un prosop şi de a mă 
întoarce în camera lui. 

De data asta, când am ieşit din baie, am fost pregătită 
pentru Sookie şi am găsit-o moţăind pe pat. 

Totuşi, nu am fost pregătită să-l văd pe Johnny în 
fundul gol. 

Stătea în faţa comodei, cu spatele la mine, cu un prosop 
zăcând pe podea la picioarele lui, şi era pe cale de a-şi 
trage o pereche de boxeri peste coapse. 

Doamne, chiar avea muşchi pe fund. 

Cum era posibil una ca asta? 

Apoi, Johnny a aruncat o privire peste umăr şi m-a 
surprins în flagrant. 

- Îţi place ce vezi? m-a tachinat el, arcuindu-și o 
sprânceană. 

- Oh, Doamne! am ţipat eu şi mi-am întors brusc 
privirea de la fundul lui rotund şi plin de muşchi. Îmi pare 
atât de rău! Întorcându-mă, mi-am muşcat buza și mi-am 
înăbuşit un geamăt. Nu mă aşteptam să fie cineva aici. 

- Nu-i nimic, Shannon, a zis el. Nu-ţi face griji! 

„Fă-mă, Doamne, să mor!“ 

„Doamne, să se caşte pământul şi să mă înghită.“ 

- Eu, hmm... Scuturând din cap, mi-am strâns mai tare 
prosopul. Adică... hmm... 

- Eu am făcut duș în baia părinţilor mei, mi-a explicat 
Johnny. Venisem să-mi iau nişte haine. 


- Oh! Am răsuflat tremurat şi mi-am mutat greutatea 
de pe un picior pe altul. Bine, da, are sens. 

- Nu-i nimic, Shannon, a spus Johnny, pe un ton blând. 
Totul e în regulă. 

- Ştiu asta, am izbucnit, panicată. 

El a chicotit încet. 

- Atunci, de ce mai stai cu faţa la perete? 

La naiba! 

Trăgând aer în piept, m-am întors cu faţa spre el. 

L-am măsurat din priviri, şi ritmul inimii a început să 
mi se înteţească. 

Pentru prima dată, fața lui Johnny nu era motivul 
pentru pulsul meu nebunesc. 

Nu, avea legătură cu toate celelalte. 

Cu trupul lui aproape gol. 

Purta o pereche de boxeri albi, strâmţi şi atât. 

Fără cămaşă. 

Fără pantaloni. 

Fără pulover. 

Fără şosete. 

Doar o pereche de Calvin Klein care se mulau pe şol- 
durile lui — identici cu perechea pe care o purtasem eu 
săptămâna trecută. 

Perechea în care dormeam de nopţi bune. 

Doamne, eram jalnică. 

Tot ce îmi imaginasem din clipa în care îl văzusem mi 
se dezvăluia chiar în fața ochilor. 

Şi, odată cu această privelişte nestingherită, mi-am dat 
seama că atât imaginația, cât şi memoria mea vizuală erau 
praf. 

Ştiam deja că avea un corp frumos. 

Îmi aminteam de pieptul lui din ziua aceea. 

Sau, cel puţin, aşa crezusem. 

Aparent, nu, pentru că, Dumnezeule, de aproape, el era 
cu totul altceva. 

Pieptul îi era dezgolit, şi avea pectoralii tonifiaţi, 
abdomenul sculptural. 

Adică, la propriu... sculptural. 


Nu precum pătrăţelele pe care le aveau fratele meu sau 
vreunul dintre băieţii pe care îi văzusem schimbându-și 
tricourile după meciurile lui Joey. 

Tot corpul lui era o masă solidă de mușchi tari și bine 
conturaţi. 

Mi-am ţinut respiraţia în timp ce mi-am lăsat privirea 
să hoinărească peste trupul lui, absorbind imaginea 
abdomenului sculptural, a pielii aurii sărutate de soare, a 
dârei de păr negru de sub buric şi mirosul lui uluitor. 

De săpun, iarbă şi Johnny. 

Nu era corect ca un singur om să se bucure de atâta 
frumuseţe. 

Ar fi putut să o răspândească prin toată şcoala, şi el tot 
ar fi rămas perfect. 

- Ce s-a întâmplat aici? m-a întrebat Johnny, 
distrăgându-mi atenția de la explorarea mea, în timp ce s- 
a apropiat de mine şi şi-a trecut degetul mare peste 
obrazul meu. 

Confuză şi năucită, am scos un oftat tremurat şi am 
ridicat privirea spre el. 

- Hmm? 

- Ai un semn roşu, a mormăit Johnny, încruntându-se 
la mine. Nu l-am observat mai devreme. 

Mi-am arcuit sprâncenele. 

- Da? 

El a încuviinţat din cap, cu ochii albaștri aţintiți spre 
mine. 

- Da, Shannon, da. 

Strecurându-mă pe lângă el, am intrat în baie ca să 
verific în oglindă. 

Fără doar şi poate, obrazul meu drept era roşu şi umflat, 
în vreme ce în rest pielea mea era albă ca spuma laptelui. 

„Dosul de palmă al tatălui meu“, m-am gândit în sinea 
mea. 

- Deci? a întrebat Johnny, sprijinindu-se de tocul uşii. 

M-am aplecat în faţă, întinzându-mă deasupra 
chiuvetei, ca să mă privesc mai bine în oglindă. 

Johnny mi s-a alăturat. 


Şi a rămas în spatele meu, cu pieptul dezgolit 
atingându-mi spatele, în timp ce s-a uitat lung la reflexia 
mea din oglindă, cu o încruntare adâncă pe chip. 

Nu credeam că-şi dădea seama că o făcea — că-şi atingea 
corpul de al meu. 

Concentrarea lui se mutase de pe obrazul pe gâtul meu. 

Expresia de pe chip i se întunecase, faţa lui căpătând o 
nuanţă de un violet-închis. 

- Ce naiba e asta? a şuierat el, cu maxilarul încleştat. 

I-am urmărit privirea spre urmele nedeslușite şi 
purpurii de degete care mi se desenau pe gât. 

Atunci, mi-am dat seama. 

Tata. 

Aseară. 

„Oh, Doamne!“ 

- Nu ştiu, am răspuns, prefăcându-mă confuză, 
hotărând că era mai sigur să mă ţin de povestea inițială. 

Dacă băteam în retragere acum, Johnny avea să-şi dea 
seama. 

- Nu ştii? m-a întrebat el încet, cu ochii fixaţi într-ai 
mei în oglindă. 

Scuturând din cap, mi-am lăsat umerii în față. 

- Habar n-am. 

- Cineva îţi face rău, Shannon? m-a întrebat el cu un 
calm ucigaș. 

- Nimeni nu-mi face rău, Johnny, am şoptit, incapabilă 
să-mi iau ochii de la imaginea lui în oglindă. 

Inima îmi bătea atât de tare, încât îmi era teamă să nu 
explodeze. 

A fost o combinaţie teribilă de frică, îndoială şi dorință, 
toate împletite în capul pieptului meu într-un iureş 
complicat de emoţii. 

Întinzând o mână, Johnny mi-a cuprins bărbia și și-a 
folosit mâna liberă pentru a-mi da ușor părul de pe gât. 

Nu m-a întrebat dacă mă poate atinge. 

Ci a făcut-o pur şi simplu. 

Apoi, a urmărit cu degetele semnele lăsate de tata, 
atingerea lui uşoară ca o adiere făcându-mi tot corpul să 


se înfioare. 

- Cineva te-a lovit, mi-a şoptit Johnny la ureche, 
lipindu-şi degetele pe semne. Vreau să ştiu cine. 

Am răsuflat într-un geamăt apăsat. 

Fiindu-mi imposibil să mă opresc, m-am lăsat pe 
pieptul lui, cu ochii aţintiţi spre reflexia noastră din 
oglindă, în timp ce el s-a uitat lung la mine, cu ochi 
albaştri care îmi citeau parcă până în suflet, așteptând o 
explicaţie pe care nu aveam să i-o pot da vreodată. 

- Spune-mi cine a pus mâinile pe tine, m-a îndemnat el, 
în timp ce a rămas în spatele meu, cu fața mea în mână şi 
degetele pe gâtul meu. Şi o să îndrept lucrurile. 

„Gândeşte-te, Shannon, gândeşte-te!“ 

- Deci? 

„Grăbeşte-te naibii odată!“ 

- Shannon? 

- Am fost strivită în sala de sport, a fost singurul lucru 
ce mi-a venit în gând. 

Johnny nu a răspuns. 

A continuat să se uite lung la gâtul meu, cu o expresie 
întunecată. 

Panicată, m-am grăbit să completez minciunile: 

- A fost vina mea. Le-am stat băieţilor în drum la fotbal, 
şi patru dintre ei s-au izbit de mine. 

Strecurându-mă pe lângă Johnny, m-am întors în 
dormitorul lui, căutând să pun puţin spaţiu între noi. 

- Cumva, m-am trezit sub ei. S-a întâmplat chiar 
înainte să vii tu. Scuturând din cap, m-am chinuit să 
schițez un zâmbet. A fost un masacru în toată regula. 

Johnny a rămas în pragul uşii de la baie, cu o expresie 
încordată pe chip, cu ochi scrutători şi inteligenți. 

- Deci mâna unui dintre băieţii din clasa ta s-a 
întâmplat să aterizeze pe gâtul tău? a întrebat el, pe un ton 
plin de neîncredere. Din pură întâmplare, degetele lui au 
ajuns să te strângă de gât? 

„Băiatul ăsta nu se lasă păcălit“, mi-am zis în sinea mea. 
„Minte mai bine, Shannon!“ 


- Nu s-a simţit aşa în clipa aia. Am ridicat uşor din 
umeri şi m-am aşezat pe marginea patului. Dar cred că 
asta s-a întâmplat. 

- Crezi? a repetat el, încrucişându-și braţele peste piept. 

Mișcarea a făcut ca bicepşii lui uriaşi să se împingă şi 
mai mult în tricou. 

Chiar era uriaș. 

Era incredibil de intimidant. 

Dar ştiam că nu avea să îmi facă nici un rău. 

Era unul dintre puţinele lucruri în viaţa mea de care 
eram absolut sigură. 

Băiatul ăsta nu-şi pune niciodată mâna pe mine la furie. 

Inspirând aer în piept ca să mă liniştesc, am adăugat: 

- Poate m-a apucat din greşeală, când încerca să se 
ridice. 

- Poate, a spus Johnny cu un aer gânditor, încuviințţând 
din cap. 

Am răsuflat uşurată. 

- Sau poate au fost din nou piesele alea de Lego. 

Am simţit un gol în capul pieptului. 

- Asta a fost? m-a întrebat Johnny. Ai căzut peste 
aceleaşi piese ca atunci când ţi-ai făcut o rană pe faţă de 
ziua ta? 

- Johnny... 

- Şi vânătaia de pe ceafă de mai înainte? Sau semnul 
roşu de pe faţa ta înainte de asta? Sau vânătăile de pe 
coapse? Şi de pe braţe? Şi de pe tot corpul? Mi-a trimis o 
privire feroce. Tot piesele alea enervante de Lego au fost 
de vină? 

- Crezi că s-a uscat uniforma mea? am schimbat eu 
subiectul. Probabil ar trebui să plec acasă. 

Da, trebuia să plec de aici. 

Cât mai repede. 

- Nu. Nu! Nu face asta! Johnny mi-a dejucat mişcarea. 
Nu încerca să mă dai laoparte, a mârâit el. Vreau să ştiu ce 
ţi s-a întâmplat, Shannon. 

- Eu vreau să plec acasă. Trăgându-mi nasul, mi-am 
şters repede fața cu dosul palmei. Acum, te rog! 


El şi-a trecut o mână prin părul ud şi a oftat. 

- Doamne, Shannon, nu plânge! 

Şi-a desfăcut braţele și s-a apropiat de mine, dar eu am 
clătinat din cap şi am ridicat o mână pentru a-l ţine la 
distanță. 

Johnny s-a oprit brusc şi şi-a trecut o mână prin păr. 

- Te pot ajuta, a insistat el. Lasă-mă să te ajut! 

- Atunci, ajută-mă să-mi recuperez hainele, am spus eu. 
E singurul ajutor de care am nevoie de la tine. 

Eliberând un geamăt îndurerat, Johnny a venit lângă 
mine şi s-a ghemuit în fața mea. 

- Vreau să te ajut. Şi-a aşezat mâinile pe coapsele mele 
şi a ridicat spre mine doi ochi albaştri mari şi sinceri. M-a 
strâns uşor de coapse. Nu trebuie decât să-mi spui ce se 
întâmplă, bine? Întinzându-şi mâna, mi-a aranjat o şuviță 
udă în spatele urechii. Doar spune-mi cine te răneşte, şi o 
să rezolv situaţia. 

„Nu poţi să mă ajuţi.“ 

„Nimeni nu poate.“ 

„Am luat bătaie pentru că am vorbit cu tine.“ 

„Pentru că am făcut o poză cu tine.“ 

„Eşti ultimul om care poate să mă ajute.“ 

- Sunt bine, Johnny, am murmurat, simțind cum 
lacrimile îmi curg din ochi. Nu trebuie să mă ajuţi. 

- Mă minţi, a mârâit el, părând furios. Mă minți, şi nu 
pot să suport asta. 

- Te rog, du-mă acasă, am spus eu cu glas sugrumat, 
îndepărtându-mă de el. Doar du-mă acasă, și nu trebuie să 
mă mai suporţi. 

Johnny a gemut. 

- Shannon, te rog! Nu-mi răstălmăci cuvintele! Ştii că 
nu asta am vrut să spun... 

- Vreau să plec acasă, Johnny, am murmurat eu, cu un 
nod în gât. Dacă nu vrei să mă duci tu, atunci îl sun pe 
Joey să vină să mă ia. 

- Bine, a oftat Johnny resemnat. Bine. Eliberându-mă, 
s-a ridicat şi şi-a ţinut mâinile în sus. Îţi aduc hainele şi te 
duc acasă. 


Răsuflând tremurat, am încuviinţat din cap. 

- Mulţumesc! 

M-a privit o clipă înainte de a clătina resemnat din cap. 

- Mă întorc imediat, bine? 

Cu o încuviințare din cap, l-am urmărit cum iese din 
cameră, așteptând să se facă nevăzut înainte de a mă 
prăbuşi pe pat. 

- Doamne! am izbucnit eu, înăbușşindu-mi furioasă 
lacrimile trădătoare. Adună-te, Shannon! 

„Nici măcar să nu te gândeşti să-i spui ceva.“ 

„Tatăl lui e avocat.“ 

„Ştii cum sunt tipii ăştia.“ 

„O să-şi bage nasul, o să fiți despărțiți şi o să ajungeţi la 
orfelinat.“ 

„Ca Darren...“ 

Căţeluşa lui Johnny s-a apropiat de mine, distrăgându- 
mă de la momentul meu de colaps, şi şi-a lăsat capul pe 
coapsa mea. 

- Bună, am suspinat eu, lăsându-mi mâna pe capul ei. 

Sookie mi-a dezmierdat mâna şi mi-a lins degetele. 

Afecţiunea ei nu a făcut decât să înrăutăţească felul în 
care mă simţeam. 

Nu meritam. 

Tocmai îl minţisem pe stăpânul ei. 

- Mi-aş dori să am un câine, i-am şoptit, concentrându- 
mi toată atenţia asupra ei, disperată să-mi alung gândurile. 
Un câine exact ca tine, i-am spus când mi-am ridicat 
picioarele în pat şi mi-am răsucit corpul spre ea. Dacă o 
să-mi iau vreodată un câine, o să fie unul care să arate la 
fel ca tine... pentru că eşti atât de drăguță. Da, chiar eşti. 

Mi-a răsplătit atenţia strecurându-se în poala mea - sau 
măcar a încercat. 

Era un labrador adult, şi probabil că eu cântăream mai 
puțin decât ea. 

- Ce vrei? am şoptit, scărpinându-i gâtul cu ambele 
mâini. Hmm? Gâdilându-i urechile, am apăsat un sărut pe 
boticul ei. Vrei să te iubesc? 


Ea a dat din coadă înnebunită de bucurie şi m-a copleșit 
cu săruturi ude pe toată faţa. 

Era o distragere binevenită, şi mi-am înăbușit râsetul 
provocat de entuziasmul ei. 

- Ce fetiță cuminte, am gângurit eu, începând să mă 
hârjonesc cu ea în joacă. Da. Eşti cea mai cuminte fată. 
Chiar eşti. 

Încurajată de reacţia mea, Sookie s-a cățărat pe mine, 
lăsându-şi toată greutatea pe pieptul meu şi făcându-mă să 
mă cobor între perne. 

- Ce zici? am chicotit printre lacrimi, în timp ce i-am 
ciufulit urechile. Îţi place de mine? 

Ea a scos un geamăt răguşit, fiind evident de acord, în 
timp ce s-a întins pe mine şi şi-a frecat boticul umed de 
faţa mea. 

- Mulţumesc! Am lăudat-o când şi-a pus laba pe 
umărul meu: Ce fetiță politicoasă, care îmi dă lăbuţa aşa! 

- Uniforma ta e încă udă, dar ţi-am adus-o oricum... 

Surprinsă de vocea lui Johnny, am încercat să mă ridic, 
dar nu am reuşit, pentru că Sookie nu avea de gând să 
renunţe la joculețul nostru. 

- Sookie, jos! i-a poruncit Johnny pe un ton încordat, 
cu ochii aţintiţi în ai mei. 

Ascultătoare, Sookie a coborât imediat de pe mine şi a 
sărit stângace de pe pat, alunecând cu labele pe podeaua 
de lemn. 

- Afară! i-a ordonat Johnny în timp ce a ţinut uşa 
deschisă, fără să-şi ia privirea de la mine. 

Sookie a ieşit din cameră, şi el a închis repede ușa, cu o 
expresie de furie pe chip. 

„Doamne!“ 

- Îmi pare rău! am murmurat, ridicându-mă pe coate. 
Mă jucam cu căţelușa ta. 

- Să nu-ţi pară, a răspuns Johnny cu voce încordată, 
apoi s-a apropiat de pat, mi-a lăsat uniforma şi s-a aşezat 
pe margine. 

Cu spatele la mine, Johnny s-a aplecat în față, muşchii 
lui încordându-se sub pielea aurie, s-a sprijinit cu coatele 


pe coapse şi a tras de mai multe ori aer în piept, parcă 
pentru a se calma. 

Și apoi, a făcut ceva care, ştiam, avea să mă determine să 
pierd nenumărați ani de somn: s-a întors cu fața spre 
mine, a apucat ambele părți ale prosopului meu și le-a 
petrecut una peste alta. 

Ca să mă acopere, mi-am dat seama. 

Pentru că, în mod evident, îl luasem prin surprindere. 

Căci, să recunoaştem, exact ăsta era norocul meu. 

- Îmi pare atât de rău, am spus eu, cu un glas sugrumat, 
absolut îngrozită. 

- Nu-i nimic, mi-a zis el pe un ton grav. 

- Am... mi-ai văzut... 

El a încuviinţat din cap. 

„Oh, Doamne!“ 

- Îmi pare foarte rău! 

- Nu-ţi mai cere scuze, a răspuns el, cu vocea încordată. 
N-are de ce să-ţi pară rău. 

- Îmi pare rău că a trebuit să vezi asta, am spus eu 
bulversată. 

Johnny a clătinat din cap şi s-a întors din nou cu spatele 
la mine. 

- Nu-ţi cere scuze că te-am văzut, a gemut el, lăsându-și 
capul în mâini. La dracu"! 

Inima îmi bătea atât de tare în piept în clipa asta, încât 
m-am surprins respirând mai repede, întretăiat şi agitat. 

Ce trebuia să fac? 

Să fug mâncând pământul? 

Să plec? 

Să mă ascund? 

Să mă arunc în braţele lui? 

Nu ştiam. 

Habar nu aveam ce să fac. 

Ştiam doar că trupul îmi era țintuit în salteaua lui şi 
ochii îmi erau aţintiți la spatele lui musculos. 

- O să te duc acasă acum, a spus Johnny încet, cu capul 
încă în mâini. 


- Da, bine, am şoptit când am început să-mi aud bătăile 
inimii în urechi. 

- Asta o să fac, a adăugat el, deşi nu eram sigură dacă 
vorbea cu mine sau singur. Te duc acasă, a repetat el, dar 
nu a făcut nici un gest cum că voia să se ridice. 

Câteva secunde a rămas complet nemișcat. 

Incapabilă să mai suport tensiunea din dormitorul lui, 
m-am întins şi l-am atins pe spate. 

- Johnny? 

Un tremur i-a secerat corpul imens. 

Şi apoi, s-a întors spre mine. 

- Nu pot fi singur cu tine aşa, a şoptit el, cu ochii aţintiţi 
spre mine. Eu... A răsuflat greoi. Nu aici... nu când arăţi 
așa. 

Ochii lui erau înflăcăraţi şi plini de îndoieli şi hoinăreau 
înnebuniţi peste corpul meu. 

Pieptul lui se ridica şi cobora într-un ritm alarmant de 
rapid, oglindindu-l la perfecţie pe al meu. 

M-am uitat în ochii lui, simțind cum inima mi se 
strânge atât de tare în piept, încât îmi era greu să mai 
respir. 

Dintr-o privire, am simţit ca şi cum ne ciocniserăm 
unul de altul. 

A fost o senzaţie instantanee şocantă. 

Sentimentele mele au explodat înăuntrul meu, parcă 
absorbind băiatul şi tot ce reprezenta el, ca un burete. 

Eram disperată după el. 

După el cu totul. 

Fiecare bucăţică și parte din el. 

Hormonii dezlănțuiți, încurajați de emoţiile mele 
năucite, mi-au anulat raţiunea, determinându-mă să fac 
ceva complet contrar firii mele. 

Eliberând o răsuflare tremurată, m-am întins spre el, l- 
am luat de gât şi i-am tras faţa spre a mea. 

Şi l-am sărutat. 

Habar nu aveam ce să fac mai departe, curajul 
părăsindu-mă chiar când aveam nevoie de el, dar am 
îngenuncheat pe patul lui şi i-am cuprins faţa în mâini. 


Ochii lui Johnny erau larg deschişi şi îi fixau pe ai mei, 
plini de uluială, când mi-am apăsat buzele peste ale lui. 

Dar el nu mă săruta înapoi. 

De fapt, eram ferm convinsă că nu respira. 

Gestul meu l-a transformat în stană de piatră sub 
mâinile mele. 

Am făcut ochii mari când am întrerupt sărutul şi l-am 
privit îngrozită. 

- Îmi pare atât de rău! am îngăimat, oripilată. 

- E în ordine, mi-a spus, respirând greu. 

- Nu. Am clătinat din cap cu furie. Nu, nu e în ordine. 

- Shannon, e în ordine... 

- Oh, Doamne! Ce am făcut? 

- Shannon, a încercat Johnny pe un ton mai ferm acum. 
Încetează! E în ordine... 

- Nu e în ordine, am spus eu buimacă, în timp ce am 
coborât de-a valma din pat şi m-am tras în spate, lovindu- 
mă de comoda lui. Eu doar... Oh, Doamne! 

Trăgându-mă înapoi cu paşi împleticiţi, am clătinat din 
cap şi am întins o mână pentru a-l avertiza când a făcut un 
pas spre mine. 

- Îmi pare foarte rău! 

- Shannon, e în ordine, a spus Johnny în timp ce şi-a 
ridicat mâinile. Doar încetează o secundă să te mai mişti şi 
vorbeşte cu mine, bine? 

N-am încetat să mă mișc. 

Și nu m-am oprit să vorbesc. 

Pentru că nu puteam. 

Eram panicată de moarte, şi, pentru prima dată în viaţă, 
am simțit cum se trezeşte în mine dorinţa de a fugi. 

- Trebuie să plec, am anunţat îngrozită. 

- Nu, nu trebuie să pleci, a răspuns el calm. Putem să 
vorbim despre asta. 

- Nu! Scuturând din cap, m-am strecurat pe lângă 
Johnny şi mi-am înşfăcat hainele de pe pat. Trebuie să 
plec, am adăugat înainte să intru în baie şi să mă încui 
înăuntru. 


- Shannon, te rog, a strigat Johnny, bătând la ușă. Des- 
chide ușa! 

Fără cuvinte, m-am apropiat de toaletă clătinându-mă, 
am coborât capacul şi m-am aşezat deznădăjduită. 

- Doamne, am spus eu, cu sufletul la gură, în timp ce 
mi-am lăsat capul în mâini. 

Ce naiba am făcut? 

Nu doar că am rămas goală în fața lui Johnny 
Kavanagh, dar am mers cu un pas mai departe şi l-am 
sărutat. 

Primul meu sărut. 

Prima dată când mi-am apăsat buzele pe buzele unui 
băiat. 

Și el nu mi-a răspuns. 

„Oh, Doamne!“ 

Ce naiba fusese în mintea mea? 

De ce simţeam că inima mi se frânge într-un milion de 
bucățele? 

Şi, mai important, cum aveam să ies din baia asta? 

Pentru că îmi era imposibil să dau ochii cu Johnny 
acum. 

De fapt, eram ferm convinsă că nu aveam să mai pot da 
ochii cu el niciodată. 


CAPITOLUL 47 
Fete în lacrimi și inimi în flăcări 
Johnny 


Cineva pusese mâinile pe ea. 

Semnele alea nu aveau cum să apară în nici o 
îmbulzeală, cu atât mai puţin într-un meci de fotbal în sala 
de sport. 

Era ridicol, şi ea era ridicolă pentru că îmi servea o 
asemenea gogomănie. 

Ce credea că sunt? Vreun tâmpit care nu putea face 
diferenţa dintre o vânătaie accidentală şi o agresiune? 

Jucam rugby. 

Îmi petrecusem toată viaţa provocând răni şi scoțând 
băieţi din joc. 

Normal că ştiam diferenţa dintre leziuni accidentale şi 
răni făcute cu bună intenţie. 

Cineva o strânsese de gât şi o strânsese atât de tare, 
încât îi lăsase urmele alea nenorocite. 

Dacă era agresată la Tommen, aveam să aflu. 

Dacă era McGarry, aveam să sfârşesc într-o celulă de 
puşcărie. 

Dacă erau nenorociţii de la BCS, atunci puteau la fel de 
bine să mă bage direct în cămaşa de forță. 

Eram la un pas să sun la poliţie ca să raportez situaţia, 
dar apoi ochii ei mari şi albaştri s-au umplut de lacrimi, şi 
iar am fost dat peste cap. 

Nu ştiam ce să fac cu fetele care plângeau. 

Iar lacrimile acestei fete, în mod special, mă afectau cu 
atât mai tare. 

Și ăsta a fost momentul în care am cedat... 

Acţionând în pofida oricărui instinct din mine, pentru 
că judecata îmi era încețoşată de dorinţa de a o alina, am 


cedat rugăminților ei de a-i da hainele și de a o duce acasă. 

Şi apoi, am văzut-o - am văzut-o pe toată - întinsă pe 
patul meu, cu câinele meu deasupra și cu prosopul 
depărtat, iar creierul mi s-a oprit şi corpul a preluat 
controlul. 

Şi ea a făcut un pas mai departe şi mi-a aruncat în aer 
lumea atent construită apăsându-şi gura pe a mea. 

Shannon m-a sărutat, şi eu am încremenit. 

Am rămas fără cuvinte, asediat de fiecare emoție şi 
senzaţie anormală şi străină la care un om s-ar putea 
gândi. 

Nu m-am aşteptat la asta. 

Nu m-am aşteptat la ea. 

Toate m-au izbit cu violenţa unei lovituri fatale, şi am 
înlemnit, simţindu-mă mai expus şi mai vulnerabil decât 
fusesem în toată viața mea. 

Oricât mă asigura trupul meu că era bine cu buzele ei 
apăsate pe ale mele şi oricât de mult mi se zbătea inima 
când ea era prin preajmă, mintea mea ştia mai bine. 

Nu era bine. 

Nu era deloc bine. 

Am fost nevoit să-mi folosesc până şi ultima fărâmă de 
autocontrol ca să mă abţin. 

Mai ales când totul înăuntrul meu îmi cerea să fac exact 
opusul. 

Dar eu ştiam. 

Ştiam că, dacă cedez dorinţei mistuitoare din mine şi o 
sărut înapoi, totul se termină aici și acum. 

Eram terminat. 

Şi Shannon la fel. 

Pentru că prezența mea aici era una temporară, şi fata 
asta îmi mirosea a ceva pentru totdeauna. 

Cel mai bun lucru pe care i-l puteam oferi era prietenia, 
chiar dacă era ultimul lucru pe care mi-l doream. 

- Shannon? Rezemându-mi fruntea de cadrul de lemn, 
am continuat să bat. Vrei să ieşi, te rog? Se închisese în 
baia mea acum treizeci de minute şi nu mai ieșise. Te rog? 

Tăcere. 


Răsuflând puternic, am bătut din nou. 

- Doar deschide uşa ca să vorbim despre asta. 

Nimic. 

- Te rog, Shannon! am mârâit, rezistând impulsului de 
a mă da cu capul de cadru. leşi, te rog! Nici măcar nu 
trebuie să vorbeşti cu mine dacă nu vrei. Te duc acasă şi 
nu o să spun nici un cuvânt dacă... 

Mi-am lăsat cuvintele să plutească în aer până când am 
auzit uşa descuindu-se. 

Câteva clipe mai târziu, ușa de la baia mea s-a deschis, şi 
ea a apărut, îmbrăcată în uniforma udă, cu ochii umflaţi 
de plâns şi cu pete în obraji. 

La naiba! 

Am făcut-o să plângă. 

Din nou. 

- Sunt pregătită să plec acasă acum, mi-a spus ea încet, 
fără să-mi întâlnească privirea. Dacă e în regulă? 

- Da, normal că e, am răspuns eu cu glas răguşit. 

- Mulţumesc! 

Cu capul plecat, Shannon a trecut pe lângă mine şi s-a 
dus spre uşa dormitorului meu. 

Părea atât de vulnerabilă şi de nesigură, încât tot ce-mi 
doream să fac era să o iau în brațe. 

Inima mea era în flăcări. 

„Adună-te, Kavanagh!“ 

„Nu face vreo prostie!“ 

„Nu o săruta!“ 

„Ştii că nu o să te poţi opri.“ 

Cu un efort extraordinar, nu m-am dus la ea şi m-am 
îndreptat spre dulap. 

- Dă-mi doar o secundă, bine? i-am spus. 

Ea a încuviințat din cap şi şi-a coborât privirea spre 
mâinile pe care şi le ţinea împreunate. 

Oftând, am deschis dulapul şi mi-am tras repede pe 
mine un tricou, pantaloni de trening şi un hanorac. 

Luând o pereche de şosete din comodă, m-am așezat pe 
pat şi mi i-am tras în picioare înainte de a încălța nişte 
adidaşi. 


În tot acest timp, Shannon a rămas tăcută lângă ușa 
mea, părul ud ascunzându-i faţa. 

Părea atât de singură în clipa asta, încât gândul de a mă 
uita la ea a trezit în mine o durere fizică. 

Pentru că ştiam că eram responsabil de asta. 

Şi inima îmi cerea să îndrept situaţia. 

Voiam să îndrept situaţia. 

Pur şi simplu, nu știam cum să fac fără să ne rănesc pe 
amândoi. 

- Poftim, am spus, luând o geacă de la picioarele patului 
meu. Pune asta pe tine! 

Ochii ei emoţionaţi au ţâşnit spre geaca pe care i-am 
întins-o, şi ea a început imediat să scuture din cap. 

- Nu, nu, nu, a murmurat. Sunt bi... 

- Eşti bine. Da, ştiu, am răspuns când m-am ridicat şi 
am parcurs distanța care ne despărțea. Dar afară încă 
plouă cu găleata, şi nu vreau să te îmbolnăveşti. Pune-o pe 
tine! 

- Eşti sigur? a întrebat ea, întinzându-se şovăitoare. 

Doamne, fata asta mă ucidea... 

- Absolut. 


Întinzându-i geaca, m-am îndreptat spre ușă, având 
grijă să nu o ating, ştiind că scula mea nu putea să îndure 
atâta presiune. 

Am aşteptat ca ea să-şi pună geaca, apoi am ieşit din ca- 
mera mea, ştiind că ea avea să mă urmeze, chiar dacă 
rămăsese în urmă. 

Mi se părea o situaţie de tot rahatul - exact invers decât 
ce trebuia, lucru care nu avea nici un sens, pentru că 
gândeam cu creierul acum, nu cu ce aveam între picioare. 

- Trebuie să iau cheile de la mama, i-am spus când am 
ajuns în holul de la intrare. Mă întorc imediat, bine? 

- Hmm, da, bine, a răspuns Shannon în timp ce şi-a 
strecurat mâinile în geaca mea. Să aştept aici? 

Mă întreba? 

Aşa părea. 

Nu ştiam sigur, pentru că nu se uita la mine. 


Nu puteam să-mi dau seama ce simţea, pentru că ochii 
ei - fereastra spre emoţiile ei - erau aţintiți cu 
încăpățânare spre picioare. 

Era cumplit, dar ştiam că trebuia să o las în pace acum. 

Însă, cu cât ne apropiam mai mult de uşa din faţă, cu 
atât mă simţeam mai deprimat. 

Scula mea era devastată. 

Îmi simţeam pieptul arzând în flăcări. 

Creierul îmi era plin de îndoieli. 

Eram absolut terminat. 


CAPITOLUL 48 


Ești bine 


Shannon 


Nu existau cuvinte care să explice învolburarea de 
emoții ce sfârâia prin corpul meu. 

Străduindu-mă să-mi păstrez sângele-rece, m-am 
concentrat să respir lent şi adânc. 

Nu ştiam ce să fac. 

Scuzele nu păreau să ajute. 

În plus, făcusem deja asta. 

M-am gândit să-i spun că îmi pierdusem pentru o clipă 
controlul asupra propriilor simţuri, dar m-am gândit că 
era posibil să ştie deja asta. 

Complet îngrozită de acțiunile mele, m-am uitat lung 
prin parbriz spre cerul întunecat şi l-am ignorat pe băiatul 
care stătea pe scaunul şoferului alături de mine. 

- O să vorbim despre asta? m-a întrebat Johnny în cele 
din urmă, după câteva minute de tăcere încordată. 

Am clătinat din cap, cu obrajii roşii de rușine, şi am 
continuat să mă uit în gol pe geam. 

- Ai de gând să vorbeşti cu mine? m-a întrebat el cu 
voce joasă şi țâfnoasă. 

Din nou, am clătinat din cap, prea stânjenită să mă uit 
la el. 

- Şi atunci, ce facem? a insistat el. O să mă ignori pur şi 
simplu? 

Am ridicat din umeri neputincioasă. 

Ştiam ce avea să se întâmple dacă vorbeam. 

Avea de gând să-mi țină discursul. 

Și, sincer, cu emoţiile zdruncinate şi stomacul chinuit 
de anxietate, nu credeam că puteam face față în clipa asta. 

Nu puteam să îndur respingerea lui. 


CAPITOLUL 48 


Ești bine 


Shannon 


Nu existau cuvinte care să explice învolburarea de 
emoții ce sfârâia prin corpul meu. 

Străduindu-mă să-mi păstrez sângele-rece, m-am 
concentrat să respir lent şi adânc. 

Nu ştiam ce să fac. 

Scuzele nu păreau să ajute. 

În plus, făcusem deja asta. 

M-am gândit să-i spun că îmi pierdusem pentru o clipă 
controlul asupra propriilor simţuri, dar m-am gândit că 
era posibil să ştie deja asta. 

Complet îngrozită de acțiunile mele, m-am uitat lung 
prin parbriz spre cerul întunecat şi l-am ignorat pe băiatul 
care stătea pe scaunul şoferului alături de mine. 

- O să vorbim despre asta? m-a întrebat Johnny în cele 
din urmă, după câteva minute de tăcere încordată. 

Am clătinat din cap, cu obrajii roşii de rușine, şi am 
continuat să mă uit în gol pe geam. 

- Ai de gând să vorbeşti cu mine? m-a întrebat el cu 
voce joasă şi țâfnoasă. 

Din nou, am clătinat din cap, prea stânjenită să mă uit 
la el. 

- Şi atunci, ce facem? a insistat el. O să mă ignori pur şi 
simplu? 

Am ridicat din umeri neputincioasă. 

Stiam ce avea să se întâmple dacă vorbeam. 

Avea de gând să-mi țină discursul. 

Și, sincer, cu emoţiile zdruncinate şi stomacul chinuit 
de anxietate, nu credeam că puteam face față în clipa asta. 

Nu puteam să îndur respingerea lui. 


- Shannon, a mârâit Johnny, vizibil frustrat. 

Apăsând butonul de avarii, a tras pe marginea drumului 
şi a oprit motorul. 

„Oh, nu.“ 

„Te rog, Doamne, nu!“ 

- Shannon. Întorcându-se pe scaun, a ridicat cotiera 
care ne despărțea şi s-a răsucit cu tot corpul spre mine. 
Trebuie să vorbim despre ce s-a întâmplat. 

- Îmi pare rău! am spus eu prima. Cu inima bătându- 
mi nebuneşte în piept, m-am întors spre el. Îmi pare 
foarte rău! 

- Nu vreau să-ți pară rău, a răspuns el, cu ochii albaştri 
arzându-mi sufletul. Ce s-a întâmplat în camera mea... 
Scuturând din cap, a scos un mormăit îndurerat. Nu mă 
aşteptam la asta... Nu mă aşteptam ca tu... Îi simţeam 
respiraţia pe față în timp ce vorbea, făcându-mi corpul să 
tremure. Nu regret, a adăugat el. Şi nu regret că ai făcut 
asta... 

- Dar? am completat eu, cu ochii spre mâinile mele 
încrucişate în poală, ştiind foarte bine că urma un dar. 

- Dar plec peste câteva luni, Shannon, a spus Johnny în 
cele din urmă. La vară, o să plec de aici şi nu mă mai 
întorc până reîncepe şcoala. 

- Ştiu, am şoptit, strângându-mi mâinile. 

Joey îmi povestise despre asta. 

Pleca să se facă mare vedetă. 

- Cam aşa merg lucrurile pentru mine, a adăugat 
Johnny, supărat. Şi situaţia doar o să se înrăutățească... 
plecări mai lungi. Mai multe călătorii. Mereu în mişcare. 
Asta mă aşteaptă. Foarte curând. Nu ar fi corect din 
partea mea să nu-ţi spun asta acum. A oftat obosit și şi-a 
trecut o mână prin părul răvăşit. Trebuie să ştii că nu o să 
mai fiu mult timp prin preajmă. 

- Ştiu, am şoptit, simțind durerea arzătoare din piept. Şi 
ştiu că nu ar fi trebuit să te sărut, am adăugat, cu un nod 
în gât. Bine? Ştiu. A fost greşit. Am înţeles. Doar că... Doar 
că... 

- Doar că ce, Shannon? m-a îndemnat el. 


- Am crezut că mă placi, am spus, cu glasul înăbuşit. 

- Doamne, a gemut Johnny, lăsându-şi capul în mâini. 
Bineînţeles că te plac. S-a tras de câteva şuviţe de păr şi a 
oftat. Cred că e al naibii de clar că sunt înnebunit după 
tine. Cu un geamăt îndurerat, am adăugat: Dar o să fac 18 
ani în mai, Shannon. 

- Eu am 16, am şoptit. 

- Ştiu, Shannon, la naiba, ştiu! a gemut el cu vocea 
sfâşiată. Dar încerc să fac ce trebuie aici. 

Inima mi-a tresăltat nesigură. 

Nu ştiam ce să cred sau cum să mă simt. 

Mă respingea şi îmi spunea că mă plăcea în acelaşi timp, 
şi era prea mult pentru inima mea. 

- Pentru cine? am murmurat. 

- Pentru amândoi, a spus Johnny chinuit. Cariera mea 
e în plin avânt, şi trebuie să rămân concentrat. Iar tu 
meriți pe cineva care să te pună pe primul loc. Și-a trecut 
din nou o mână prin păr, părând stresat şi obosit. Eu nu 
pot să fac asta. M-a privit în ochi şi mi-a spus: Îmi 
doresc... Chiar îmi doresc. Dar nu sunt în măsură să fac 
asta pentru tine. Cu un oftat puternic, a adăugat: Nu pot 
să-ți ofer o relaţie, Shannon, şi ar fi egoist din partea mea 
să-ți cer ceva ce nu pot oferi. 

Iată! 

Respingerea pe care o aşteptam. 

- Nu ţi-am cerut o relaţie, Johnny, am murmurat, 
simțindu-mă de-a dreptul umilită. Nu ţi-am cerut 
niciodată nimic. Aşa că nu-ţi face griji şi nu te mai obosi 
să mă refuzi cu blândeţe, pentru că nu e nevoie. 

Johnny a scos un mârâit frustrat. 

- Nu încerc să te refuz, Shannon, încerc să înţeleg asta 
în acelaşi timp cu tine... 

- Ascultă, Johnny, sunt foarte obosită, am şoptit, 
întorcându-mă spre geam. Nu-mi doresc decât să mă duc 
acasă acum. 

- Hai, Shannon, a gemut el pe un ton agitat. Nu poţi să 
eviți discuţia. 

Eram hotărâtă să-l evit pe el pentru tot restul vieţii. 


Eram hotărâtă să încep să-l evit imediat ce coboram din 
maşină. 

- Shannon, vorbeşte cu mine! 

Am rămas tăcută. 

- Shannon, hai, m-a rugat Johnny! Nu fi așa! 

Nu credeam că pot fi altfel dată fiind situaţia. 

Eu l-am sărutat. 

El m-a respins. 

Eu m-am expus în fața lui. 

El m-a refuzat. 

Era vina mea. 

Sută la sută. 

Îmi asumam responsabilitatea pentru nesăbuința mea. 

Dar asta nu însemna că eram atât de puternică încât să 
stau să ascult consecinţele verbale dureroase ale propriilor 
acţiuni. 

- Vorbeşte cu mine! mi-a cerut Johnny, nedorindu-și să 
renunţe. 

- Ce să-ți spun? am murmurat, întorcându-mă spre el, 
cedând în faţa insistențelor lui neobosite. Nu mă vrei. Am 
înțeles. Am priceput mesajul. 

- E clar că nu, dacă asta ai reținut, a ripostat el furios. 

Când nu am răspuns, Johnny a mârâit la propriu. 

- Bine, dacă nu vrei să discutăm despre asta, atunci nu 
o să mai spun nimic, m-a anunțat el, ridicând mâinile. 
Asta vrei, Shannon? 

- Asta vreau, Johnny, am şoptit. 

- N-ai decât, a izbucnit el, pornind din nou motorul. 
Mă dau bătut! 

Cu cuvintele lui de respingere răsunându-mi în urechi 
şi cu iureşul de emoţii în mine, am închis ochii şi m-am 
rugat ca timpul să treacă mai repede. 

Mă chinuia cea mai cumplită durere de stomac, în 
perfect acord cu durerea care îmi zvâcnea din piept şi care 
părea să înflorească şi să ardă cu fiecare kilometru de pe 
vitezometru. 

Când Johnny a oprit pe strada mea, am minţit la fel ca 
de fiecare dată când mă lăsase acasă şi i-am spus că 


locuiesc la celălalt capăt al străzii, ştiind foarte bine că, 
dacă mă vedea tata ieşind din maşina lui, eram ca şi 
moartă. 

Cu toate astea, nu m-am așteptat să oprească din nou 
motorul. 

- Eşti bine? m-a întrebat, întorcându-se cu fața spre 
mine. 

- Da, am murmurat. 

EI a încuviinţat încet din cap. 

- Shannon, ascultă... 

- Nu trebuie să mai spui nimic altceva, l-am oprit 
repede. Nu o să se mai întâmple. 

El s-a încruntat. 

- Nu, n-am vrut să spun asta... 

- Îmi pare rău, am adăugat la repezeală, apoi am apucat 
mânerul şi am deschis portiera. Chiar îmi pare foarte rău. 

Decuplând centura, am coborât din jeep şi am trântit 
portiera înainte ca el să mai spună vreun cuvânt. 

Nu puteam să suport mai mult. 

Nu în seara asta. 

Îngrozită, am mai pierdut vremea pe lângă gardul de la 
grădina vecinului, până când a fost limpede că Johnny 
aştepta să intru înainte de a pleca, apoi, am făcut singurul 
lucru care îmi mai rămânea de făcut. Am plecat capul şi 
am alergat pe aleea care ducea spre casa mea adevărată, 
fără să îndrăznesc să mai arunc o privire înapoi. 

Strecurându-mă înăuntru, am închis ușa în urma mea şi 
mi-am tras sufletul înainte să cercetez grăbită parterul. 

Casa era pustie. 

Ollie, Tadhg şi Sean stăteau la dădaca Murphy în timpul 
săptămânii, cu excepţia zilelor de vineri, când dădaca îi 
lăsa direct acasă după şcoală, pentru că se ducea la Beara 
în weekend să-și viziteze nepoata şi nu se întorcea acasă 
seara înainte de 20.00. 

Joey şi mama lucrau lunea, iar tatăl meu îşi făcea veacul 
pe la casele de pariuri în majoritatea serilor. 

Nimic nu s-a schimbat. 


Cu sau fără avort spontan, familia mea distrusă își 
vedea de viaţă, ca de obicei... 

Mulțumită că am evitat o altă confruntare inutilă, m-am 
descălțat şi m-am grăbit să merg la etaj, ca să scap de 
hainele mele ude. 

Aveam un uscător la mâna a doua în debara, pe care nu 
trebuia să îl folosesc pentru că era scump curentul, dar 
intenționam să o fac în seara asta. 

Nu aveam de ales. 

Revenită în casa suferinței, am închis uşa de la camera 
mea şi m-am dezbrăcat repede de hainele ude pentru a mă 
schimba în pijama. 

Eram la jumătatea scărilor, cu uniforma mototolită în 
mâini, când am auzit un ciocănit la ușa din faţă. 

Oprindu-mă din mers, am mijit ochii şi am încercat sä- 
mi dau seama cine putea fi umbra înaltă pe care o 
deslușeam la fereastra din sticlă mată. 

S-a mai auzit un ciocănit, mai puternic de data asta, aşa 
că am coborât în grabă treptele şi am deschis ușa, doar 
pentru a-l descoperi pe Johnny afară, în ploaie, semănând 
cu un fel de înger ud până la piele. 

Într-o clipită, inima mi s-a oprit în piept, apoi a început 
să bată atât de tare, încât aproape că mă durea. 

Pe bune, Doamne? 

De ce? 

- Bună, am şoptit, apucând uşa cu o strânsoare letală. 

Treapta de la intrare avea cel puţin treizeci de 
centimetri înălțime, dar tot m-am trezit nevoită să ridic 
privirea spre el. 

- Bună, a răspuns Johnny, cu ochii albaştri ațintiți spre 
mine. Locuieșşti la numărul 95. 

Am încuviințat din cap îngrozită. 

- Credeam că la numărul 81? EI s-a încruntat. Nu acolo 
te-am lăsat? 

Am ridicat din umeri neputincioasă, simțind că-mi vine 
să plâng. 

- Ei bine, ţi-ai lăsat geanta în maşină. 

Luând geanta de pe umărul lui drept, mi-a întins-o. 


- Îmi pare rău, am mormăit, simțind cum obrajii mi se 
înroşesc din nou. Geaca ta e în camera mea... Mă duc să o 
iau. 

Am dat să o iau la fugă spre scări, dar el m-a oprit 
apucându-mă de încheietură. 

- Nu-ţi face griji pentru asta, a zis el, retrăgându-și 
repede mâna. Mi-o dai la şcoală sau ceva de genul. 

- Bine. 

Băgându-şi mâinile în buzunare, Johnny s-a legănat pe 
călcâie, uitându-se lung la mine pentru o fracțiune de 
secundă, înainte de a răsufla. 

- Eşti bine? 

- Da, am şoptit, chiar dacă nu mă simţeam deloc bine. 

- Shannon, nu vreau să crezi că nu te vreau... 

- Te rog, nu mai spune nimic, l-am implorat, peste 
măsură de îngrozită în clipa asta. Te rog! 

- Lucrurile sunt complicate pentru mine acum... 

- Johnny, te rog, uită că s-a întâmplat! 

S-a uitat atent la mine pentru un moment dureros de 
lung, apoi a încuviinţat scurt din cap. 

- Dacă asta vrei. 

Am simţit un val de uşurare. 

- Da, asta vreau. 

Privirea lui s-a îndreptat spre gâtul meu, şi expresia de 
pe chipul lui s-a întunecat într-o secundă. 

- Trebuie să intru acum, am spus, de teamă să nu o ia 
de la capăt. 

- Corect, a zis el clătinând uşor din cap. Bineînţeles, da, 
iar eu aş face bine să plec. 

- Bine. 

- Bănuiesc că ne vedem mâine, a spus Johnny, apoi s-a 
întors şi a plecat. 

Îndurerată, mi-am mușcat buza în timp ce l-am urmărit 
cum se îndepărta. 

- Pa, Johnny! 

- Pa, Shannon! a răspuns el, trimițţându-mi un zâmbet 
peste umăr. 

„Oh, Doamne!“ 


Cu inima bătându-mi nebunește în piept, am închis uşa 
şi am urcat scările târşâind picioarele. 

Trebuia să mă întind un minut, ca să-mi analizez 
gândurile. 

Revenind în cămăruţă, m-am dus ţintă spre patul meu 
de o persoană, dorindu-mi doar să mă prăbuşesc pe saltea. 
Numai că m-am oprit brusc când ochii mi-au aterizat pe 
geaca lui Johnny. 

Ca o adevărată dubioasă, m-am lăsat să cad la picioarele 
patului, m-am întins spre geaca lui şi am strâns-o la piept. 

Parfumul lui era peste tot. 

Pe geaca lui. 

Pe mine. 

Ţinând strâns materialul ud, am tras adânc aer în piept, 
inspirând parfumul familiar al deodorantului lui, apoi m- 
am beştelit în gând pentru că sunt atât de ciudată. 

Ce făceam? 

De ce îmi permiteam să simt emoţiile astea? 

Erau periculoase. 

Trebuia să încetez. 

„EI nu te vrea.“ 

„Nimeni nu te vrea.“ 

Cu o senzaţie de rău în stomac din cauza regretului şi a 
anxietății, am dat cuverturile laoparte, m-am urcat în pat 
şi m-am făcut cât am putut de mică. 

Totul durea. 

Corpul meu. 

Creierul meu. 

Inima mea. 

Respirând încet, am încercat să-mi eliberez mintea de 
orice gând care mă chinuia. 

De orice amintire stânjenitoare şi mistuitoare a felului 
prostesc în care mă purtasem. 

Nu a durat mult. 

După cincisprezece minute de durere mută, am auzit 
uşa de la intrare. 

După nici trei minute, uşa de la camera mea s-a deschis 
brusc. 


- Unde e cina? 

Perfect nemişcată, am strâns plapuma în mâini în timp 
ce corpul mi-a înlemnit sub greutatea anxietăţii. 

- Am uitat. 

- Păi, coboară naibii din pat şi vino jos, a mârâit tata în 
prag. Ai treburi de făcut în casa asta, fato, inclusiv să 
pregăteşti cina. E timpul să-ţi meriţi pâinea. 

- Mi-e rău, am murmurat. 

Nu era o minciună. 

Aveam crampe. 

- O să te simţi mult mai rău dacă nu-ți mişti fundul 
inutil din patul ăla, m-a avertizat tatăl meu. Ţi-e rău, auzi 
tu. Lu maică-ta îi e al naibii de rău, și muncește să-ţi 
plătească taxele la nemernicii ăia, târfă nerecunoscătoare 
ce eşti. 

Ştiam că nu băuse azi. Dar, treaz, tata rămânea la fel de 
înspăimântător pentru mine. 

- Ai cinci minute să cobori scările alea, fato, a adăugat 
el. Să nu mă faci să mă întorc. 

A trântit ușa dormitorului, şi, în timp ce îl ascultam 
cum cobora bocănind pe scări, m-am gândit la opțiunile 
mele. 

Să rămân în pat şi să încasez o mamă de bătaie sau să 
fac cu mi-a zis şi să risc oricum să încasez o mamă de 
bătaie? 

Nu aveam de ales. 

Niciodată. 

În orice caz, nu eu. 

Dând cuverturile laoparte, am coborât din pat şi m-am 
întors în iad. 


- Mai vorbeşti cu mine? au fost primele cuvinte pe care 
le-a spus Claire când i-am răspuns la telefon, mai târziu în 
acea noapte. 

Tocmai terminam de dat cu mopul prin bucătărie 
înainte să mă duc la culcare, după ce am pregătit cina şi 
am spălat toate vasele. 


Ţinându-mi telefonul între ureche şi umăr, am turnat 
apa din găleată în chiuveta din bucătărie şi am pus totul 
bine în debara. 

- Din moment ce tocmai ţi-am răspuns la telefon, aş 
zice că e destul de evident că mai vorbesc cu tine, am 
răspuns eu în şoapiă. 

Era 23.00, dar tata încă era în sufragerie şi se uita la nu 
ştiu ce meci la televizor, şi ştiam că nu trebuia să-l 
deranjez. 

- Îmi pare atât de rău! a gemut Claire. N-am vrut să te 
fac de rușine azi, îţi jur! Mă săturasem să le ascult pe cele 
două vorbind verzi şi uscate despre Johnny şi am vrut să le 
pun la locul lor. 

- Nu-ţi face griji! Luând geaca lui Johnny din uscătorul 
de rufe, am stins lumina în bucătărie şi am ieşit tiptil. Nu 
sunt supărată, am adăugat în şoaptă. 

- Poţi vorbi? m-a întrebat ea. 

- Da, am şoptit eu, luând-o încet spre scară. Dă-mi doar 
două secunde! 

- Bine, a răspuns ea. 

Ţinându-mi telefonul la piept, am urcat scările pe 
vârfuri, evitând fiecare scârțâit cu o precizie de expert. 

- Gata, am revenit, i-am spus ceva mai tare de îndată ce 
am ajuns în dormitorul meu şi am încuiat uşa. 

- Sigur nu eşti supărată pe mine? 

Am clătinat din cap și m-am lăsat pe pat. 

- Chiar nu sunt. 

- O, slavă Domnului! a oftat Claire apăsat. Am fost 
praf toată seara făcându-mi griji pentru asta. Nu vin 
mâine la școală, și mi-a fost teamă că nu o să răspunzi 
când sun. 

Mi-a stat inima în loc. 

- Nu vii mâine la şcoală? 

- Am meciul de hochei cu şcoala, mi-a explicat ea. Dar 
Lizzie o să vină. 

Măcar mă puteam baza pe asta. 

- Ei bine, nu sunt supărată. 

- Sigur? 


- Am o veste bună, am spus, hotărându-mă să schimb 
subiectul. Altfel nu mai terminam în noaptea asta. Am 
uitat să-ţi spun săptămâna trecută, dar cred că o să-ţi 
placă. 

- Spune tot, Lynch! 

- Mama a semnat formularele. Le-am depus săptămâna 
trecută. Cu un oftat puternic, i-am spus: Am voie să merg 
cu tine la Donegal după Paşte. 

A trebuit să ţin telefonul departe de ureche pentru 
câteva clipe, în timp ce Claire şi-a urlat încântarea sus şi 
tare. 

- E cea mai bună veste pe care am primit-o vreodată, a 
izbucnit ea. Habar n-ai cât de fericită m-ai făcut. Credeam 
că o să rămân într-un comitat străin timp de două zile cu 
Lizzie şi Pierce pe cap, a continuat ea. Şi tu ştii cât de 
dubioasă e relaţia lor. 

- Un comitat străin, am râs eu pe înfundate, apoi am 
gemut când o durere ascuţită m-a săgetat în coaste. 

- Te simţi bine? 

- Da, e doar stomacul, i-am răspuns, mângâindu-mi 
pântecul. M-a chinuit toată ziua. Muşcându-mi ușor buza, 
am adăugat: Sper să n-am ceva. 

- Atunci, ai face bine să iei nişte paracetamol şi să-ţi 
treacă, mi-a ciripit Claire în ureche. Pentru că mergem în 
Donegal, scumpo! Suuuper! 

- După Paşte, i-am reamintit eu. 

- Şi? mi-a întors-o ea. Tot cea mai bună veste rămâne. 

Am râs de entuziasmul ei, pentru că, sincer, cum să nu 
râd? 

Era contagios. 

- Deci te-ai gândit cum o să reziști 48 de ore în preajma 
lui Gerard? am întrebat eu pentru a o tachina, 
recunoscătoare că-mi luam gândurile de la viaţa mea. 

Claire a scos un geamăt apăsat. 

- Mă înnebuneşte, Shan. 

- Te place, i-am spus eu. Şi, înainte să-mi închizi gura şi 
să-mi zici că lui îi place de toată lumea, ţin să-ţi spun că te 


place cu adevărat, Claire. Când sunteţi împreună, este 
evident interesat de tine. 

Chiar era. 

La şcoală, nu se pierdeau niciodată din ochi. 

El venea mereu la ea, făcând glumiţe și purtând 
conversații fără rost. 

Se purtau ca doi bătrânei căsătoriți când erau împreună, 
cu tot felul de glume hazlii şi replici usturătoare, și nu-mi 
dădeam seama de ce nu erau deja un cuplu. 

Părea atât de inevitabil. 

- Nu e vreun compliment că se poartă aşa cu mine, a 
mormăit Claire când am provocat-o să recunoască. 
Pufnind, a adăugat: Întoarce capul după toate fetele de pe 
stradă. 

- Da, dar la tine nu doar că întoarce capul, Claire, i-am 
spus. Cred că tu i-ai furat inima. 

- Nu poți să furi ceva ce nu există, Shan, a răspuns ea pe 
un ton trist. 

- Nu cred, am răspuns. 

- Pentru că nu-l cunoşti la fel de bine ca mine, a fost tot 
ce a spus ea. 

- Ei bine, cred că ideea de a fi împreună, tu şi Gibsie, 
are sens, am insistat. Mult mai mult decât Lizzie şi Pierce. 

- Nici n-ar fi greu, a chicotit Claire. Eu şi domnul 
Mulcahy avem mai mult sens decât ăia doi. 

- Adevărat, am confirmat eu gânditoare. 

- Deci uite cum facem, a spus ea. Tu mă ţii ocupată şi 
departe de Gerard la Donegal, iar eu o să fac la fel pentru 
tine cu Johnny. 

Am răsuflat cu un tremur. 

- Apropo de asta... 

- Continuă! m-a îndemnat ea. 

Închizând ochii, am spus ce aveam pe inimă: 

- M-a adus din nou acasă. 

- Poftim? a ţipat Claire. 

Am oftat. 

- Știu. 

- Doamne, Shan, despre ce e vorba în povestea asta? 


- Chiar nu ştiu, am gemut, trecându-mi o mână peste 
faţă. Sunt aşa confuză. 

- Confuză? 

Hotărând să-i dezvălui toate detaliile, i-am şoptit: 

- Nu m-a adus acasă, Claire. M-a dus iar la el acasă. 

- Nu te cred, a spus ea, cu respiraţia tăiată. 

Încuviinţând din cap, am gemut în mână. 

- Şi l-am sărutat. 

- Nu te cred! a repetat ea, de astă dată mai tare şi pe un 
ton mult mai încântat. Unde s-a întâmplat asta? 

- În dormitorul lui, i-am mărturisit şi am adăugat cu 
părere de rău: Pe patul lui. 

- Oh, Doamne! a strigat ea. Oh, Doamne, Dumnezeule, 
Shan! 

- El nu m-a sărutat înapoi, am recunoscut cu o grimasă. 

- Ce idiot, a mârâit ea, schimbând imediat tonul vocii. 

- Eu sunt idioata, Claire, m-am grăbit să spun, 
simţindu-mă la fel de îngrozită pe cât fusesem în mașina 
lui pe drumul spre casă. Ce naiba a fost în mintea mea? 

- A fost rău cu tine? m-a întrebat ea. Pentru că o să-i 
tăbăcesc fundul ăla mare şi pasionat de rugby dacă a fost 
rău cu tine... 

- Nu a fost rău cu mine, Claire, am murmurat. A fost... 
minunat. 

- Nu, Shannon, tu eşti minunată. El e un dobitoc, m-a 
corectat Claire furioasă. Pentru că numai un dobitoc poate 
să o ducă la el acasă pe prietena mea cea mai bună, să o 
invite la el în dormitor şi, când fata îşi ia inima în dinți 
pentru prima dată în viaţă, el să o respingă. 

- Eu l-am sărutat, Claire, am şoptit. Nu invers. 

- Şi e limpede că nu a meritat sărutul tău, a răbufnit 
Claire. Eşti prea bună pentru fraierul ăla. 

- Credeam că îţi place de Johnny. 

- Îmi plăcea, a încuviinţat ea mânioasă. Credeam că e 
un băiat de treabă. Credeam că este mai bun decât 
reputaţia pe care o are, a mârâit ea. Nu mai cred. 

- E vina mea, Claire. 


- Nu, Shan, a gemut ea. EI ţi-a făcut avansuri, iar tu 
meriți mai mult decât un idiot de rugbist care să-ţi facă 
asta. 

- Nu chiar, am recunoscut. A fost inițiativa mea. 

- Nu-mi pasă, a izbucnit ea. Fl este un fraier. 

- Ce mă fac acum? am întrebat-o nesigură. 

- Cum adică? 

- Am geaca lui, am mărturisit. Trebuie să i-o dau 
cumva înapoi. 

- De ce ai geaca lui? 

- Mi-a dat-o... Am făcut o pauză înainte de a adăuga: 
De fapt, e a doua geacă pe care mi-o dă. Mi-a dat şi haina 
lui după şcoală, dar era udă leoarcă, aşa că mi-a mai dat 
una. 

- Poftim! s-a răstit ea. Ţi-a făcut avansuri! 

- Nu cred că făcea asta, am protestat eu încet. A 
încercat, pur şi simplu, să fie drăguţ, Claire. Cu un suspin 
plin de năduf, am adăugat: E doar un băiat foarte bun. 

- Bine, a oftat ea, domolindu-şi un pic mânia. Dă-i 
haina pur şi simplu mâine la şcoală şi gata cu maimuţoiul 
ăsta! 

- Bine, am răspuns eu, întristată de acest gând. 

- E un prost, să ştii, a adăugat. Tu eşti superbă, bună, 
dulce şi loială şi într-un milion de alte moduri 
extraordinare pe care nu o să le găsească niciodată la 
cocote ca fata aia, Bella Wilkinson. 

- Mulţumesc, i-am răspuns, apreciind încercarea ei de a 
mă consola. Nu era adevărat, desigur, dar cuvintele ei 
chiar mă ajutau. Dar nu ai voie să-l urăşti pentru asta. 

- Pe bune? s-a văitat ea. Pe bune? 

- N-a făcut nimic rău, Claire, am insistat. Serios. Nici 
nu se putea să fie mai drăguţ cu mine. 

- Atunci, de ce nu te-a sărutat înapoi? m-a întrebat ea. 

- Pentru că nu mă doreşte, m-am dezlănţuit eu. În mod 
evident. 

- Atunci, e nebun, a bombănit ea. Dacă aş fi avut un 
penis sau mi-ar fi plăcut fetele, eu te-aş fi dorit. 


- Mulţumesc, am spus, plângând și râzând în acelaşi 
timp. Dacă aş fi avut un penis sau mi-ar fi plăcut fetele, şi 
eu te-aş fi dorit. 

- Deci chiar nu o să-l urâm? 

- Nu, am răspuns. Chiar nu. 

- Uf, a gemut Claire. Bine. 

- Eşti o prietenă minunată, Claire, i-am spus. Nu ştiu ce 
m-aş face fără tine. 

- Sunt o prietenă atât de minunată încât să aflu 
detaliile? 

- Ce fel de detalii? am întrebat-o agitată. Ce vrei să știi? 

- Toate detaliile, a răspuns ea. 

Uf! 

- E atât de jenant, am şoptit. Umilitor, de fapt. 

- Bine, îmi pare rău! a răspuns ea repede. Nu trebuie să 
vorbeşti despre asta. 

- El e aşa frumos, am şoptit eu după o pauză. 

- Da, da, a bombănit ea. Toată lumea ştie asta deja. 

- Nu, Claire, am insistat. El e chiar frumos. Închizând 
ochii, am şoptit: Pe sub haine. 

- Oh, Doamne! mi-a ţipat ea la ureche. De unde ştii ce 
are sub haine? 

- Pentru că a făcut duş şi era doar pe jumătate îmbrăcat 
când am ieşit din... 

- Când ai ieşit de unde? 

- Din baia lui. 

- Stai un pic! a chițăit Claire. Ai făcut duș cu Johnny 
Kavanagh? 

- Poft... nu! Am clătinat din cap. Am făcut un duş în 
baia lui. 

- Bine, trebuie să o iei de la început, pentru că mă pierd 
cu imaginaţia mea murdară. 

- Eram amândoi uzi până la piele, i-am explicat cu un 
oftat obosit. Mama lui mi-a luat hainele să le usuce. Eu am 
făcut duş în baia lui. El a făcut duş separat. Şi am ajuns 
amândoi în camera lui. 

- Fără haine? 


- EI avea pantaloni, i-am răspuns, înăbușindu-mi 
dorinţa de a-i spune ce văzusem înainte să-şi pună 
pantalonii. Atât. 

- Şi tu? a insistat ea. 

- Doar un prosop. Mi-am mușcat buza, simțind că îmi 
arde faţa. Cred că i-am arătat ce aveam pe dedesubt, hmm, 
ştii tu... şi nu prea ştiu cum s-a întâmplat, dar am ajuns 
amândoi în patul lui, am spus eu la repezeală, vorbind 
încet. Și el era acolo, adică faţa lui era atât de aproape de a 
mea... Cu un suspin tremurat, am adăugat: Şi mi-am 
pierdut minţile şi l-am sărutat. 

- Doamne, a spus Claire, cu respiraţia tăiată. E ca şi 
cum m-aș uita la un accident feroviar, doar că, în loc să 
mă uit, ascult. 

- Ştiu, am gemut. Apoi, am intrat în panică şi m-am 
încuiat în baia lui. Amintirea m-a cutremurat. Şi el a fost 
atât de bun cu mine, Claire. Adică, ar fi putut să mă scoată 
cu forța, dar a continuat să vorbească cu mine de cealaltă 
parte a ușii, încercând să mă convingă să ies... 

- Uf, nu pot, a gemut ea. Mă doare prea tare inima. 

- Mi-a promis că nu o să vorbească despre asta dacă ies, 
am continuat eu, în ciuda protestelor ei, având nevoie să- 
mi iau piatra asta de pe suflet. Normal, a minţit. Când ne- 
am întors, în mașina lui, mi-a ţinut discursul... 

- Nu discursul, a rostit ea. Te rog, spune-mi că nu ţi-a 
ţinut discursul. 

- Ba da, am zis eu descurajată. Şi a continuat să-mi 
spună că nu trebuie să-mi pară rău şi cred că a vorbit 
serios, dar îmi este așa rușine de toate astea. Jur, nu o să- 
mi mai pun niciodată inima pe tavă aşa! 

- La naiba, a oftat Claire. Mi-aş dori să nu am mâine 
meciul ăsta stupid. Nu vreau să fii singură la şcoală când te 
simţi aşa. 

- Şi eu mi-aş dori, am încuviințat posacă. Măcar o să fie 
Lizzie. 

- Poate ar fi bine să nu-i povesteșşti lui Liz despre asta, a 
intervenit Claire. O să-i taie jucăria cât ai zice peşte. 


- Nimeni nu trebuie să afle despre asta, Claire, am 
şoptit. Nimeni. 

- De acord. 

M-am apucat de stomac când un alt junghi m-a săgetat, 
făcându-mă să scot un nou geamăt de durere. 

- Hei... poate ar trebui să-ţi iei scutire mâine, a propus 
ea, părând îngrijorată. Nu pari a te simţi prea bine. 

- O să fiu bine, am şoptit. 

Şi chiar aveam să fiu. 

Speram. 


CAPITOLUL 49 


Am dat-o în bară 
Johnny 


- Neaţa, a spus Gibsie, așezându-se pe locul pasagerului 
în maşina mea, marți dimineaţă. Cum a mers 
antrenamentul de ieri? 

- Am dat-o în bară! am izbucnit eu. 

- Ai dat-o în bară? Gibsie şi-a arcuit o sprânceană în 
timp ce şi-a pus centura. La antrenament? 

- Nu. Am clătinat din cap. Nu m-am mai dus. 

- De ce nu te-ai dus? 

- Pentru că am dat-o în bară! 

- Cum? 

- Rău. Cu un geamăt, am pornit maşina şi m-am 
îndepărtat de casa lui. Atât de rău. Strângând mâinile pe 
volan, am scos un mârâit îndurerat. Al naibii de rău, 
Gibs. 

- Ai de gând să mai spui şi altceva decât cuvântul rău? a 
spus el tărăgănat în timp ce a scos un CD gol din ghiozdan 
şi l-a pus în carcasa lui. Apropo, ţi l-am făcut aseară, a 
adăugat cu un zâmbet. Cred că o să-ţi placă. 

- Mulţumesc, am mormăit, prea distrat ca să mă 
concentrez la altceva decât la gândurile mele turbate. 

- Acum, a spus Gibsie, scoțând un pachet de ţigări. Şi-a 
pus o ţigară între buze şi a aprins-o. Ai de gând să-mi spui 
cum ai dat-o în bară? 

- Coboară geamul, am mormăit. Ştii că nu suport cum 
miros chestiile astea. 

- Bănuiesc că toată criza asta are ceva de-a face cu 
micuța Shannon, nu? m-a întrebat el când a coborât 
geamul şi a scos un nor de fum afară. 

Am încuviinţat din nou din cap, simţindu-mă panicat. 


Aşteptasem toată noaptea să-mi iau piatra asta de pe 
inimă. 

Abia dacă mai puteam să respir cu toată presiunea pe 
care o simţeam în corp - asta, dar şi regretele mele și 
parfumul ei pe cearșafurile mele. 

Nu apucasem nici să mă bucur că iau cina cu tatăl meu, 
ceea ce nu mai făcusem de la Anul Nou, din cauza 
programului nostru încărcat. 

La cină, am fost prea pierdut în gândurile mele. 

Eram prea concentrat la ea. 

„Am crezut că mă placi.“ 

Naiba să mă ia, dar aproape mi s-a rupt inima când a 
spus cuvintele astea. 

- Ce ai făcut, Johnny? a insistat Gibsie, făcându-mă să 
revin la realitate. 

- Am făcut-o din nou, am recunoscut. 

El m-a privit prudent. 

— Ai condus-o din nou acasă? 

Cu o încuviințare din cap, am scos un geamăt înăbuşit. 

- Doar că, de data asta, am mers mai departe şi am 
forțat-o să se lase dusă acasă după şcoală. 

- Johnny... 

- Chiar am luat-o pe sus şi am băgat-o în maşină, Gibs. 
Răsuflând iar frustrat, m-am lăsat pe spate şi am gemut. 
Cu mama. 

EI a râs. 

- Eşti un idiot. 

- Ştiu, am mormăit eu. Apoi, mama a făcut ce ştie ea cel 
mai bine. 

- Şi-a băgat nasul unde nu-i fierbe oala, a completat 
Gibsie ştiind prea bine. 

- Am adus-o la noi acasă. 

Sprâncenele lui Gibsie s-au arcuit în sus. 

- La voi acasă? 

- Da, am şuierat printre dinţi, încă simțind un gust 
amar. Apoi, s-a apucat să-mi ţină discursul. 

Gibsie s-a cutremurat. 

- Oh, Dumnezeule! 


- Ştiu, prietene. Am clătinat din cap, străduindu-mă din 
răsputeri să mă concentrez asupra drumului. A fost 
cumplit. 

- Unde era Shannon când avea loc discuţia asta? 

- Asta e partea cea mai rea, am răspuns cu o grimasă, în 
timp ce am luat-o spre școală. Mama și-a zis că ar fi o idee 
minunată să o invite pe Shannon să facă un duş. I-am 
aruncat lui Gibsie o privire diabolică. Încă unul. 

- Tu glumeşti? 

Gibsie a chicotit. 

- Nu glumesc, am izbucnit, cotind pe aleea spre 
Tommen. Mama s-a mai gândit că era o idee fabuloasă sä- 
i ia hainele și să le pună în uscător. 

- Încetează! Nu pot. E de nepreţuit ce-mi povesteşti tu 
aici. Şi-a dat capul pe spate şi a izbucnit în hohote de râs. 
Mami Kavanagh e un ajutor mai bun decât mine! 

- Concentrează-te, Gibs! am răbufnit eu când am oprit 
în parcare. A fost rău. Al naibii de rău. 

- Cât de rău? m-a întrebat el. 

M-am încadrat în locul meu de parcare obişnuit şi am 
oprit motorul. 

- Cât de rău, Johnny? a insistat Gibsie. 

Cu un mârâit îndurerat, m-am întors cu faţa spre el. 

- M-a sărutat. 

Ochii lui Gibsie s-au luminat. 

- Da? 

Am încuviinţat din cap. 

- În patul meu. Acoperită cu un prosop. Arătând ca un 
vis. Şi-a apăsat pur şi simplu gura pe a mea, Gibs. 

- Acoperită cu un prosop? 

- Hainele ei erau la mama, mai ţii minte? am spus eu cu 
un nod în gât. Era înfășurată într-un prosop şi atât. 

Gibsie a zâmbit. 

- Şi atât? 

- Şi atât, am repetat, accentuând cuvântul „atât“. 

- Ai văzut... 

- Da, m-am repezit eu şi am gemut puternic. La naiba! 

- Şi? 


- Perfect. 

- La naiba! 

- Da. 

- Păi, ce să zic, prietene?! a spus Gibsie cu o expresie 
gânditoare pe chip în timp ce şi-a frecat maxilarul. N-aş fi 
bănuit niciodată că o să facă prima mişcare. Întorcându-se 
cu fața spre mine, a întrebat: Şi tu ce-ai făcut? 

- Am încremenit, am recunoscut cu un oftat, abătut. 
Am înghețat, prietene. Şi apoi, ea a intrat în panică și s-a 
încuiat în baie. A fost un dezastru. Mi-a luat o veşnicie să 
o conving să iasă, şi, după, nu mi-a spus mai mult de trei 
cuvinte pe drumul spre casă. 

- Ăsta... Gibsie a clătinat din cap. E un dezastru. 

- De cel mai înalt nivel, am încuviinţat posomorât. Am 
încercat să vorbesc cu ea, dar nici n-a vrut să audă, 
prietene. N-a vrut să asculte nimic din ce aveam de spus. 

- Ce ai încercat să-i spui? 

- Adevărul? am replicat eu obosit. Că plec peste câteva 
luni şi nu mă pot implica într-o relaţie cu ea. 

- Eşti un pic cam prost pentru un geniu, nu-i aşa? a 
spus Gibsie, cufundat în gânduri. 

M-am întors spre el. 

- Poftim? 

- O duci acasă de mai multe ori, o scoţi la pub, la 
cinema, o aduci acasă la tine - de două ori —, apoi, ea te 
sărută şi tu o respingi, a ripostat el. Ce te așteptai să facă? 
Să stea şi să te asculte? 

- Nu am respins-o! m-am răstit. Nu aş respinge-o 
niciodată! 

- Da, bine, a chicotit Gibsie. Sigur, nu ai respins-o. 

- Tu eşti cel care mi-a spus să fiu prietenul ei, l-am 
acuzat. 

- Ei bine, m-am înşelat, a răbufnit el. Nu poţi să fii. Nu 
o să meargă niciodată. Renunţă acum! 

- Ba da, o să meargă, am şuierat printre dinţi. Trebuie. 

- De ce trebuie să meargă? m-a întrebat el. 

- Pentru că am nevoie de ea... Am clătinat din cap şi am 
mai scos o răsuflare frustrată. Pentru că vreau să rămână 


în viaţa mea. 

- Vrei să rămână cu tine, punct, a răspuns Gibsie. 
Pentru că eşti îndrăgostit lulea de fata asta. 

- Încetează! l-am avertizat. 

- Bine. El şi-a aruncat mâinile în sus. Nu mai spun 
nimic despre asta. 

Am rămas cufundaţi în tăcere vreme îndelungată, în 
timp ce Gibsie a mai fumat o ţigară, înainte ca eu să spun, 
în cele din urmă: 

- Ştii că e al naibii de bună la jocurile pe PlayStation? 
Adică, joacă al naibii de bine? 

Gibsie m-a privit surprins. 

- Nu, zău? 

Am încuviinţat din cap. 

- M-a bătut de m-a ascultat cu urechea, prietene. N-am 
văzut niciodată pe cineva care să termine misiunile aşa 
repede ca ea. 

El a mai scos un nor de fum şi şi-a aruncat ţigara pe 
geam. 

- Avea foaia cu coduri la ea? 

- N-a avut nevoie, am mormăit eu în timp ce am apăsat 
un buton şi am închis geamurile. Ştia pe de rost fiecare 
afurisit de cod. 

- Doamne! a gemut Gibsie. Chestia asta e al naibii de 
sexy. 

Am arătat spre uşa pasagerului. 

- Coboară din maşina mea! 

- Nu mă gândesc la ea în sensul ăsta, a zis el râzând 
când a deschis portiera şi a coborât. 

Ba cum să nu. 


CAPITOLUL 50 


Menstruaţie și băieţi eroi 


Shannon 


Când m-am trezit marţi dimineață, mi-a luat ridicol de 
mult timp să mă ridic din pat. 

Aveam dureri aşa mari, încât nu-mi doream decât să-mi 
bag capul sub plapumă şi să rămân acolo. 

Faptul că ştiam că să lipsesc de la ore însemna să-mi 
petrec toată ziua în aceeaşi casă cu tata a fost un stimulent 
suficient de puternic încât să plec la şcoală. 

Dar nici gândul că trebuia să dau din nou ochii cu 
Johnny nu era mai bun. 

Nu îmi era bine. 

Eram ameţită, şi îmi simţeam corpul în agonie. 

Când am coborât din autobuz la Tommen, aveam 
impresia că întregul meu corp se destramă dinspre 
interior şi începe cu stomacul. 

Spălasem, uscasem şi pusesem geaca lui Johnny într-o 
pungă de plastic în buzunarul din față al ghiozdanului, 
pregătită să i-o dau înapoi, aşa cum discutasem cu Claire. 

Aveam de gând să i-o dau şi să o iau la sănătoasa după 
aceea. 

Şi mai bine, dacă îl vedeam pe Gibsie, puteam să i-o dau 
lui şi gata. 

Toată dimineaţa, l-am căutat pe holuri, dar nu ne-am 
intersectat. 

1001 de gânduri şi de griji ridicole mi-au luat mintea cu 
asalt. 

Era rănit? 

Ştiam deja că era rănit. 

Dar era mai rău? 

Musşchiul aductor era problema? 


Era în spital? 

Era bolnav? 

Doamne, eram jalnică. 

M-aş fi concentrat şi mai mult la absenţa lui dacă nu ar 
fi fost durerea îngrozitoare de stomac care îmi consuma 
toată atenţia. 

Aveam crampe, fiecare muşchi abdominal 
contractându-se chinuitor de parcă aş fi fost tăiată de sute 
de lame din interior spre exterior. 

Nu era o durere indusă de anxietate. 

Nu, asta era cu totul altceva. 

Durerea era atât de mare, încât cu greu m-am putut 
concentra la școală, şi nu le aveam nici pe fete să-mi 
distragă atenţia. Claire era la meciul din deplasare cu 
echipa de hochei a fetelor, iar Lizzie nu venise azi la 
şcoală. 

La ce noroc aveam, Lizzie avea vreun norovirus, care 
urma să se manifeste şi la mine. 

Am trecut prin rutina zilnică, m-am dus la toate orele, 
am stat singură, am încercat să mă pierd în peisaj şi m-am 
rugat să nu leşin. 

Până la pauza mare, mă săturasem deja de şcoală şi 
eram pregătită să fac tot felul de lucruri îndoielnice din 
punct de vedere moral pentru două tablete de paracetamol 
şi un pahar cu apă. 

Cu toate astea, ziua mea a luat o turnură şi mai 
cumplită când o fată din anul şase m-a tras deoparte pe 
hol şi a rostit cuvintele pe care fiecare adolescentă de pe 
faţa pământului se temea să le audă la școală. 

- Scuze, iubire, dar cred că ţi-a venit. 

Pentru că e vorba despre mine, mi-a luat câteva 
secunde să înţeleg ce-mi spunea şi cu atât mai multe ca să 
pricep la ce se referea. 

Când mi-am dat seama, mi-am dorit să se caşte o gaură 
în pământ şi să mă înghită cu totul. 

Nu, ba mai rău. Am vrut să izbucnesc în flăcări şi să mă 
dezintegrez, pentru că o fată de anul şase spunându-ţi că 
ţi-a venit în mijlocul unui hol, la şcoală, are efectul ăsta. 


Îngrozită, m-am dus valvârtej în baia fetelor ca să văd ce 
şi cum. 

Din fericire, baia era pustie când am intrat. 

Lăsându-mi ghiozdanul pe jos, am rămas cu spatele la 
oglindă şi mi-am întors capul. 

- Doamne, nu! aproape am izbucnit în plâns, cu 
respirația tăiată, când privirea mi-a aterizat pe pata de 
sânge de pe fusta mea gri de uniformă. 

Nu era o pată mică. 

Bineînţeles că nu. 

Aici vorbim despre mine, şi eu nu mă fac de ruşine pe 
jumătate. 

Deci asta era. 

Azi era ziua în care mama natură decisese să-mi facă o 
vizită. 

La nouă zile după ce împlinisem 16 ani. 

„Mai bine mai târziu decât niciodată.“ 

În mijlocul şcolii. 

„Oh, Doamne!“ 

Ei bine, măcar crampele chinuitoare de stomac căpătau 
un sens acum. 

În apărarea mea, de unde naiba să ştiu? 

Niciodată nu mai  avusesem asemenea dureri 
îngrozitoare în zona pelvisului. 

Pentru că era prima mea menstruaţie ca lumea. 

Luându-mi ghiozdanul de pe jos şi o mână de prosoape 
de hârtie, am intrat într-o cabină şi am încuiat uşa. 

Scoţându-mi repede fusta, mi-am dat jos ciorapii şi 
chiloţii, plângând când sângele a început să mi se prelingă 
pe picioare. 

Oh, Doamne! 

„Nu intra în panică, Shannon!“ 

„Nu te speria!“ 

Trăgând aer în piept ca să mă potolesc, am început 
rapid să mă curăţ, având un singur gând în minte. 

Să fug. 

De îndată ce arătam oarecum decent, mă duceam direct 
acasă, să-mi îngrop capul sub pături şi să mor de rușine în 


pace. 

Scoţându-mi telefonul, i-am trimis un mesaj gratis lui 
Joey, să mă sune. Ca de obicei, nu aveam credit şi, ca de 
obicei, aveam nevoie să vină să mă salveze. 

El nu a răspuns. 

Căutând în ghiozdan, am încercat să găsesc absorbantul 
pe care ştiam că nu aveam să îl găsesc, pentru că de ce 
naiba aş găsi unul? 

Se părea că mama natură decisese să mă onoreze în 
clipa asta cu durerile menstruale şi ruşinea a trei ani. 

Doamne! 

Am răsuflat apăsat, mi-am trecut braţul peste burtă şi 
am rămas nemișcată, sperând că voi găsi vreo formă de 
alinare a durerii. 

Nu a fost cazul. 

Am căutat şi banii pe care nu îi aveam ca să cumpăr 
absorbante pe care nu mi le puteam permite, de la 
aparatul din baie. 

Doi euro. 

Tot ce aveam nevoie era o monedă de doi euro, şi nu o 
aveam nici măcar pe asta. 

Din fericire, am găsit o pereche de chiloți de rezervă, aşa 
că mi-am improvizat un absorbant din prosoape de hârtie, 
în timp ce lacrimile mi se prelingeau pe obraji. 

Eram conştientă că nu trebuia să plâng din cauza asta. 

Era perfect normal. 

Dar eram supărată, jenată şi luată prin surprindere. 

Prima dată în viața mea când îmi doream ca lucrurile să 
meargă bine şi pentru mine. 

Eram atât de sătulă de viața mea chinuită. 

Aveam nevoie de un răgaz. 

Mi-am curăţat fusta cât am putut de bine înainte de a o 
îmbrăca la loc. 

Apoi, mi-am scos puloverul şi mi l-am legat în talie, ca 
să ascund pata ruşinii. 

Picioarele îmi erau goale, la fel şi braţele, şi păream 
inadecvat îmbrăcată pentru vremea de martie. 


Trăgându-mi nasul, am scotocit prin ghiozdan fără un 
scop anume, degetele mele plutind peste punga de plastic 
în care pusesem geaca lui Johnny. 

Scoţând geaca, mi-am pus repede dresurile şi lenjeria în 
pungă şi le-am îndesat pe fundul ghiozdanului. 

leşind din cabină, m-am dus greoi spre chiuvetă, am 
lăsat ghiozdanul şi geaca pe podea şi mi-am spălat mâinile 
cu o cantitate uriaşă de săpun, incapabilă să opresc 
lacrimile stupide care mi se prelingeau pe obraji. 

- Eşti bine? m-a întrebat o voce de fată, luându-mă prin 
surprindere. 

Mi-am tras nasul şi m-am întors. Am văzut o fată în 
uniformă ieşind din cabina de toaletă de la capătul băii — 
cea pe care scria că nu funcţiona. 

Un nor gros de fum plutea în jurul ei, nedetectat de 
alarma de fum dezactivată din tavan. 

Fusesem atât de acaparată de problemele mele, încât 
nici nu-mi dădusem seama că mai era cineva aici. 

- Îmi pare rău, am mormăit. Nu ştiam că mai e cineva 
aici. 

- Afară încă plouă cu găleata, a anunţat ea, fluturând un 
pachet de ţigări. Nu mi-a surâs ideea de a mă duce să 
fumez în ploaie. 

Uniforma era singurul lucru pe care îl aveam în comun 
cu fata din fața mea. 

Era mult mai mare decât mine... şi mult mai frumoasă. 

Părul negru îi era tuns într-un bob clasic, cum purtau 
toate vedetele în zilele noastre, şi chipul îi era de o 
frumuseţe fără cusur. 

Era înaltă şi avea un corp extraordinar în formă de 
clepsidră, cu sânii uriaşi care se împingeau în materialul 
puloverului bleumarin. 

S-a apropiat de mine şi s-a rezemat de chiuveta de lângă 
a mea. 

- De ce plângeai? 

- Oh, sunt bine, am evitat eu să răspund. N-a fost mare 
lucru. 


- Nu părea să nu fie mare lucru, a spus ea gânditoare, 
cu ochii albaştri aţintiţi asupra mea. Plângeai ca un copil. 

Am ridicat din umeri, simțind că mă înroşesc de ruşine. 

- Ai avut o zi proastă? 

„Mai degrabă, o viaţă proastă...“ 

Am răsuflat puternic. 

- Ai putea spune asta. 

- Am mai avut şi eu vreo câteva de genul ăsta, mi-a 
răspuns ea. 

Mă cam îndoiam. 

Părea perfectă şi nu avea cum să fi avut vreodată o zi 
proastă în viața ei. 

A lăsat uşor capul într-o parte, studiindu-mi faţa. 

- Tu eşti fata cea nouă. 

Am încuviințat din cap. 

- De la şcoala publică? 

Mi-a stat inima în loc. 

Frica mi-a înfiorat pielea. 

Dar am reuşit să încuviinţez iar din cap şi să rămân 
nepăsătoare. 

- Cum ziceai că te cheamă? 

- Hmm, eu sunt Shannon, am răspuns eu încet. 
Shannon Lynch. 

- Shannon. 

Ea a reacționat de parcă numele meu îi era familiar, şi 
nu eram sigură că-mi plăcea ideea. 

Simţindu-mă stânjenită, am trecut pe lângă ea, m-am 
dus spre uscător şi mi-am uscat mâinile trei secunde 
înainte de a-mi recupera lucrurile. 

- Eu sunt Bella, a anunţat ea, împingându-se dinspre 
chiuvetă. Şi asta - mi-a smuls geaca din mâini - nu-ți 
aparține. 

Am simţit cum se cască un gol înăuntrul meu. 

- De unde ai asta? m-a întrebat ea. Tonul ei era încă 
relaxat, dar expresia de pe chipul ei era înspăimântătoare. 
Ţi dat-o Johnny? 

- Oh, nu, îmi pare rău! am răspuns neconvingător, 
aranjându-mi ghiozdanul pe umeri. Trebuie să o fi luat 


din greşeală din cuier. 

- Nu minţi! m-a avertizat ea. De unde ai geaca lui? 

- Mi-a dat-o el, am şoptit în vreme ce un uşor tremur 
mi-a străbătut corpul. 

Ea şi-a arcuit o sprânceană frumoasă. 

- Johnny ţi-a dat geaca lui? 

Am încuviințat din cap şi am înghiţit în sec. 

- Când? m-a întrebat ea. 

- Ieri. 

Ea a mijit ochii mici. 

- De ce? 

- Ploua. 

- Şi? Suntem în Irlanda. Şi-a pus o mână în şold şi s-a 
uitat urât la mine. Plouă mereu. 

M-am foit stingheră. 

- A vrut doar să fie drăguţ. 

- Johnny nu este drăguţ şi cu atât mai puţin cu nişte 
străini! s-a răstit ea. 

Ridicând din umeri, am dat să trec pe lângă ea, dar ea a 
întins o mână şi mi-a blocat trecerea. 

M-am îndepărtat repede. 

- Stai! mi-a poruncit, privirea ei zburând de la geaca pe 
care o aveam în mână spre fața mea. N-am terminat de 
vorbit cu tine. 

„Dacă te loveşte, lovește-o și tu, Shannon“, mi-am 
repetat la nesfârșit sfaturile fratelui meu în gând. „Nu eşti 
sacul de box al nimănui. Nu lăsa pe nimeni să te împingă 
de colo-colo.“ 

- O păsărică mi-a spus că te-ai plimbat cu el cu maşina. 

Nu părea o întrebare, aşa că nu am răspuns. 

Aveam destule altercaţii la activ cu fete ca Bella pentru a 
şti că orice spuneam putea și avea să fie folosit 
împotriva mea. 

Era mai sigur să tac. 

- Tu ştii cine sunt eu? a întrebat ea în cele din urmă. 

Am încuviinţat din cap. 

— Şi ştii cine este el? 

Am încuviinţat din nou. 


— Acum, ştii ce ești tu? 

Am ridicat din umeri. 

- Un nimeni, a spus Bella încet. Eşti un nimic, fetiţo. 
Pentru el. Pentru mine. Ea a venit mai aproape, şi a trebuit 
să mă străduiesc din răsputeri să nu tresar. Deci, 
indiferent ce sfori tragi, trebuie să baţi în retragere, pentru 
că... S-a oprit să-mi dea părul de pe umăr, cu un zâmbet 
mieros. Indiferent ce dramoletă ai avut în cabina aia, o să 
fie nimic în comparaţie cu iadul pe care o să-l dezlănţui în 
viaţa ta dacă te gândeşti să umbli după el. 

- Nu-l vreau, am spus eu, sufocându-mă, aproape 
simțind că leşin. 

„Şi el nu mă vrea.“ 

Bella şi-a dat capul pe spate și a izbucnit în râs. 

- Toată lumea îl vrea, a răspuns ea în cele din urmă, 
continuând să râdă fără haz. Şi te avertizez: Tu nu ai 
nimic special. Johnny este drăguţ cu tine doar pentru că ai 
fost o panaramă proastă care şi-a băgat nasul la una dintre 
sesiunile lor de antrenament şi i-a provocat o mulțime de 
bătăi de cap. 

Inima mi s-a strâns în piept. 

- Credeai că nu ştiu despre micuța ta scenetă de pe 
teren din ziua aia? Ea şi-a arcuit o sprânceană. Ştiu tot ce 
se petrece pe aici. 

- A fost un accident, am şoptit, simţindu-mi ochii plini 
de lacrimi. 

- Da, cum să nu! A rânjit cu un aer superior. Voiai să-i 
atragi atenţia şi ai reuşit. 

- Nu, am îngăimat eu. Nu am vrut să atrag nimic. 

- Oh, te rog! a şuierat ea printre dinţi. De când ai apărut 
aici, nu i-ai făcut decât probleme. S-a certat cu Ronan 
McGarry? Ea şi-a arcuit o sprânceană. Pun pariu că ţi-a 
plăcut, nu? 

Am clătinat din cap îngrozită. 

— Sper că ştii că e drăguţ cu tine pentru că n-are de ales, 
a adăugat ea, uitându-se urât la mine. Pentru că mămica 
ta a încercat să-l suspende, şi are nevoie de un dosar curat 
la Academie. 


Am rămas mută de uimire. 

- Credeai că nu ştiu nici asta, nu? Ea a râs încet. Știu 
totul despre tine. Toate micile tale secrete. Toate scheletele 
pe care le ascunzi în dulap. 

- Nu... Eu n-am... Nu este... 

- Scuteşte-mă! s-a răstit Bella. Rolul tău de victimă n-o 
să-ți meargă cu mine. Îţi zic doar că orice ţi-au făcut fetele 
alea din şcoala aia de rahat din care vii o să ţi se pară floare 
la ureche în comparaţie cu ce o să fac eu dacă nu încetezi. 
Mi-a aruncat o privire aspră înainte de a adăuga: Acum, 
sunt prietenoasă, Shannon. Nu o să mai fiu atât de drăguță 
dacă trebuie să mă repet. 

- Nu va trebui, am spus eu cu voce sugrumată. sa 

Fără să-i mai dau ocazia să răspundă, m-am strecurat pe 
lângă ea şi am ieșit din baie. 

Trebuia să plec naibii de aici — și încă repede. 

Pentru că era ora prânzului şi afară ploua, coridoarele 
erau înțesate de alți elevi care se adăposteau de vremea 
urâtă. 

Cu inima bătându-mi nebunește în piept, m-am 
strecurat prin mulțime cu capul în jos şi concentrată să 
găsesc ieşirea. 

Ajunsesem la vreun metru și jumătate de ușa băii, când 
m-am izbit într-un perete de muşchi tari. 

Impactul m-a făcut să mă trag cu pași împleticiţi în 
spate și să aterizez ca o plăcintă pe podea. 

- Uau, fir-ar! a mormăit o voce cunoscută. Îmi pare rău 
pentru asta! 

Două mâini mari m-au cuprins de braţe și m-au tras în 
sus. 

- Nu te-am văzut, micuță Shannon, a chicotit Gibsie în 
timp ce m-a ajutat să mă ridic. Eşti bine? 

Ştiam că unde era Gerard Gibson era şi Johnny 
Kavanagh şi invers. 

Era o idee îngrijorătoare, în lumina războiului care 
tocmai mi se declarase. 

Am încuviințat din cap o dată şi am încercat să-l 
ocolesc. 


Problema a fost că Gibsie mi-a interceptat mişcarea și s- 
a pus în calea mea. 

- Hei, a spus el pe un ton brusc serios. Eşti bine... te-am 
rănit sau ceva? 

- S...sunt f...foarte b...bine, am spus fornăit, încercând 
cu disperare să-mi înăbuş suspinele. 

Nu a mers. 

Când s-a aplecat şi mi-a întâlnit privirea, un suspin 
uriaș mi-a făcut tot corpul să se cutremure. 

- La naiba, a mormăit el, privind agitat în jur. Te-am 
rănit. 

- N...nu, nu m-ai r...rănit. T...trebuie d...doar să mă 
d...duc a...acasă, am îngăimat eu, plângând ca un copil în 
faţa lui. C...chiar a...acum. 

Era prea mult pentru mine. 

Sângele. 

Ameninţările. 

Panica. 

Erau prea mult, şi eram speriată. 

- Ar trebui să te îmbrățișez? 

Am clătinat din cap. 

- Ar trebui să te duc acasă? 

Am ridicat din umeri neputincioasă. 

- Chiar acum? 

Mi-am tras nasul în loc de răspuns. 

- Da, hmm, bine, a răspuns Gibsie pe un ton foarte 
confuz. Te duc acasă acum. 

- Shannon? 

Numele meu strigat de cineva, urmat la câteva 
momente după aceea de un Johnny care a apărut din 
senin lângă Gibsie, nu a făcut decât să confirme teoria mea 
despre faptul că ei doi erau nedezlipiți. 

- Ce s-a întâmplat? a întrebat Johnny, privindu-mă 
îngrijorat. S-a întors spre Gibsie. Ce i-ai făcut? 

- Nimic, prietene, a răspuns repede Gibsie, ridicând 
mâinile. Jur! 

- La naiba, plânge, Gibs! s-a răstit Johnny, scrutându-şi 
prietenul din priviri. E evident că ai făcut ceva. 


Panica s-a trezit la viaţă în mine, încurajată de o Bella 
stând în fața ușii de la baie, observând interacțiunea 
noastră cu o expresie întunecată pe chip. 

Stiam bine expresia asta. 

Venea cu promisiunea suferinței. 

- Shannon, a mârâit Johnny, întorcându-şi privirea spre 
mine. Ce s-a întâmplat? 

- Te rog, nu vorbi cu mine, am spus eu sufocându-mă, 
înainte de a da să-l ocolesc. 

Reflexele lui Johnny au fost mult mai rapide decât ale 
mele, pentru că şi-a întins brusc mâna, și degetele i s-au 
înfăşurat peste cotul meu. 

- Shannon? 

- Nu mă atinge! am șuierat panicată şi mi-am smuls 
brațul din strânsoarea lui. 

Johnny s-a tras înapoi de parcă l-aș fi plesnit. 

- Care e problema ta? 

- Johnny, băiete, a intervenit Gibsie, venind după noi. 
Poate ar trebui să o asculți... 

- Gibsie, poate ar trebui să te duci dracu” şi să ne lași în 
pace, a răspuns Johnny enervat. Avem o discuţie privată 
aici. 

- N-ai decât, Domnule Buldozer, a răspuns Gibsie cu 
glas cântat înainte de a pleca. 

- Shannon, ce s-a întâmplat? a repetat Johnny, 
concentrându-se la fața mea. E pentru ce s-a întâmplat 
aseară? Pentru că nu trebuie să... 

- Nu, am spus eu mâhnită, rugându-mă la toţi sfinții ca 
Johnny să nu aducă vorba în mijlocul şcolii despre cele 
întâmplate aseară. Nu e vorba despre aseară. 

- Atunci, ce s-a întâmplat? m-a întrebat el. Vorbeşte cu 
mine! 

- Vreau doar să mă lași în pace, am spus cu un glas 
înăbuşit, încercând să-l ocolesc din nou. 

- O să te las... Johnny m-a apucat iar de braț când am 
încercat să trec pe lângă el şi m-a tras înapoi înainte de a 
termina: După ce-mi spui ce Dumnezeu se întâmplă, 
bine? 


Ochii mi-au țâșnit spre Bella, care îmi trimitea priviri 
ucigaşe. 

Am tresărit la vederea expresiei ei amenințătoare, iar 
Johnny a observat. 

EI a întors capul şi s-a încordat. 

- Doamne, a mârâit, trecându-şi o mână prin păr, cu 
evidentă frustrare. Ce a făcut? 

Am clătinat din cap. 

- Nimic. 

- Shannon, spune-mi ce ţi-a zis! Şi-a întors privirea 
aspră spre mine. Știu că ţi-a spus ceva. 

Când nu i-am răspuns, Johnny a clătinat din cap. 

- Bine, s-a răstit el, întorcându-mi spatele. O să aflu 
singur. 

- Stai! Apucându-l de spatele hanoracului bleumarin pe 
care îl purta peste uniformă, l-am tras înapoi la mine: Te 
rog să nu spui nimic! 

- Să nu spun nimic? Johnny a rămas mut de uimire. 
Shannon, dacă îţi face zile fripte, sigur o să spun ceva. S- 
a întors şi s-a uitat încruntat la Bella. O să spun o mulțime 
de lucruri. 

- Nu mi-a făcut nimic! am minţit, disperată să destind 
situaţia şi să evit orice complicaţii ulterioare. Jur! 

- Nici să nu te gândești să mă minţi din nou, a răspuns 
Johnny furios. Tu plângi, şi în spatele nostru e o fată care 
vrea să se răzbune pe mine și care ne trimite priviri 
ucigaşe. Mijind ochii, el a ridicat vocea: Eu ştiu 
matematică, Shannon, și doi plus doi fac o nenorocită. 

— Nu, te înşeli, eu doar... 

M-am oprit brusc şi am gemut în timp ce o durere 
ascuţită mi-a săgetat pântecul. 

- La naiba! Mâna lui m-a apucat de cot şi m-a ajutat să- 
mi păstrez echilibrul. Te simţi bine? 

- Da, am spus eu, cu un nod în gât, respirând pe nas, în 
timp ce el şi-a înfăşurat un braţ în jurul meu. Sunt bine. 

- Doamne! a exclamat Johnny, uitându-se la mine cu o 
expresie îngrozită. Te-a lovit? 

- Poftim... nu! am murmurat panicată. 


Privirea lui s-a întunecat. 

- Ea e? Fa ţi-a făcut probleme? EI s-a întins şi mi-a atins 
gâtul. Ea a făcut asta? 

Am scuturat din cap. 

- Nu mă minţi, Shannon! a mârâit el. Urăsc mincinoșii. 

- Nu te mint! 

- Atunci, spune-mi ce se întâmplă, mi-a cerut el, 
trecându-şi o mână prin păr. Cu un mormăit frustrat, a 
adăugat: Te rog, spune-mi, înainte să mă pierd cu firea şi 
să cedez. 

„Oh, Doamne!“ 

Îngrozită, i-am făcut semn lui Johnny să se apropie şi, 
după ce s-a apropiat, m-am ridicat pe vârfuri şi i-am şoptit 
la ureche: 

- Mi-a venit menstruaţia. Am închis ochii când i-am 
spus asta, muștruluindu-mă în gând pentru că îi spuneam 
aşa ceva. Este prima dată, am continuat repede, 
urmărindu-i cu atenţie chipul în timp ce îi destăinuiam cel 
mai urât vis. Şi am nişte dureri zdravene. 

Lăsându-mă pe călcâie, am răsuflat tremurat şi am 
aruncat o privire spre chipul lui, aşteptându-mă ca el să se 
răsucească și să fugă mâncând pământul. 

Fără îndoială, Johnny părea îngrozit și încremenise, dar 
nu a fugit nicăieri și nu şi-a mișcat nici mâna pe care o 
avea pe cotul meu. 

Ci şi-a întețit strânsoarea. 

Încremenită, m-am uitat îngrozită la el, pe măsură ce el 
mi-a oglindit groaza. 

- Vii, Kav? a strigat unul dintre prietenii lui. 

Johnny a fluturat o mână, făcându-i semn că era ocupat. 

- Johnny? 

- Dispari, Feely! l-a repezit el. Am o discuţie aici. 

- Bine, prietene, dar mergem în oraş să luăm prân... 

- Am spus că am o discuţie! a mârâit Johnny. Cară-te! 

- Probabil nu trebuia să-ţi spun asta, am zis eu la 
repezeală, făcând un pas în spate, lăsând puţin spaţiu între 
noi, obrajii arzându-mi într-o nuanţă deloc măgulitoare 
de stacojiu. Du-te cu prietenul tău! Eu sunt bine. 

- Asta se întâmplă? m-a întrebat el, ignorându-mi 
cuvintele, ochii albaştri căutându-i pe ai mei. De asta 
plângi? 

- Da, am şoptit. 

- Te doare? 

Mi-am muşcat buza şi m-am străduit să încuviințez din 
cap. 

Fl a răsuflat uşurat. 

- Am nişte ibuprofen în geantă. M-a privit cu o expresie 
plină de speranţă. Te-ar ajuta? 

- Doamne, da, am oftat eu, simțind cum mă cuprinde 
un val de recunoştinţă la gândul unui analgezic. 

- Am geanta în vestiarul de pe holul din sala de sport, a 
spus el, făcând semn spre intrare. Hai cu mine! 

Am aruncat o privire nesigură spre locul din care Bella 
încă mă privea încruntată şi mi-am gândit următoarea 
mişcare înainte de a hotări să plec cu Johnny. 

Aveam nevoie de medicamente, iar el îmi arunca o vestă 
de salvare care îmi oferea un răgaz de moment. 

„Ruşine sau durere, Shannon, ruşine sau durere?“ 

„Ruşine“, am decis şi m-am trezit mergând în acelaşi 
ritm cu el. 

- Curvă ce eşti! a strigat Bella, suficient de tare încât să 
atragă atenţia tuturor. 

Am gemut în sinea mea. 

- Exact, a şuierat ea când paşii mi-au şovăit. Despre tine 
vorbesc, curvă ce eşti! 

- Nu, l-am implorat când am simţit că se crispează 
lângă mine. Johnny, te rog să nu faci ni... 

Johnny nu mi-a dat şansa să termin, pentru că s-a 
răsucit pe călcâie şi s-a dus spre Bella. 

- Tu vorbeşti! 

Încremenită, le-am urmărit interacţiunea aprinsă, ştiind 
că era şansa perfectă să fug, dar neputând să-mi mişc 
picioarele. 

Eram sătulă de atâta fugit, şi, undeva, în străfundul 
meu, mă întrebam dacă nu cumva băiatul ăsta era ancora 
mea. 


Sigur așa părea după înjurăturile pe care le urla spre o 
Bella care ţipa cât o ţineau plămânii. 

O mulţime de oameni s-au strâns să privească, ceea ce 
nu părea să-l tulbure deloc pe Johnny. 

- Las-o naibii în pace! a urlat el. Fa nu e problema ta. 

- Tu eşti problema mea, a ţipat Bella la el. 

Johnny şi-a aruncat mâinile în aer. 

- Delirezi. 

- Înţeleg că m-ai minţit când mi-ai spus că nu e nimic 
între voi? a mârâit ea. 

- N-ai decât să înţelegi ce vrei, Bella. Nici c-ar putea sä- 
mi pese mai puţin de ce crezi tu, a răspuns el cu voce tare. 
Numai nu o implica pe ea în intrigile tale de rahat. 

El mă apăra. 

Nu fratele meu. 

Nu Claire. 

Nu Lizzie. 

Nu vreun profesor. 

Nu, băiatul care îmi făcea inima să mi se oprească în 
piept de fiecare dată și care anula orice urmă de rațiune 
din mine stătea pe coridorul de la şcoală şi-mi apăra 
onoarea. 

Mă respinsese aseară şi acum se lua la trântă cu 
agresorii mei. 

Mintea mea o lua razna; mă simţeam atât de confuză. 

- Ea, Johnny? a şuierat Bella, aruncându-mi o privire 
nimicitoare. Serios? 

- Stai departe de ea! a avertizat-o el pe un ton 
ameninţător. Nu o să-ţi placă ce se întâmplă dacă insiști. 

- Mă ameninţi? a şuierat ea printre dinţi. Ce crezi că o 
să spună antrenorii de la Academie despre asta? 

- De ce nu îi suni să afli? a replicat el pe un ton 
disprețuitor înainte să se răsucească pe călcâie şi să revină 
lângă mine. 

Expresia de pe chipul lui era atât de feroce, încât am 
simțit că mă fac mică. 

- Hai! mi-a poruncit Johnny când a ajuns în dreptul 
meu. Mi-a pus o mână pe spate şi m-a îndemnat să o iau 


din loc. Plecăm. 

Nesigură, l-am lăsat să mă ducă departe de mulţimea 
care ne urmărea. 

- Unde mergem? am şoptit, grăbindu-mă să ţin pasul. 

- Departe de aici, a spus el, încleştând maxilarul. 

- De ce? 

- Pentru că, dacă rămân aici, iar ea îţi spune ceva, o iau 
razna. Dacă tu rămâi aici, iar ea îți spune ceva, o iau razna, 
a explicat el cu voce încordată. Deci trebuie să plec - s-a 
oprit ca să deschidă uşa de sticlă şi să mă conducă afară —, 
iar tu trebuie să vii cu mine, a terminat el şi m-a scos în 
ploaie. 

- Eu, hmm, da, bine, am şoptit grăbindu-mă să merg în 
pas cu el. 

Emoţiile sfârâiau prin mine în vreme ce el mă conducea 
prin curte. 

- M-ai minţit, Shannon, a spus Johnny încet, în timp ce 
ne-am îndreptat spre sala de sport. Ea ţi-a spus ceva. 

- N-am vrut să creez probleme, am recunoscut. 

- Asta nu e decizia ta, a răspuns el. Ai minţit şi când 
mi-ai spus că nu ea te-a lovit? Şi de ce suferi? 

- Nu, am spus eu răguşit. Partea asta a fost adevărată. 

„Din păcate.“ 

- Şi gâtul tău? 

- Nu a fost ea, a răsunat răspunsul meu. 

Johnny a tăcut o clipă. 

- Să nu mă mai minţi niciodată, a spus în cele din urmă 
pe un ton liniştit şi mi-a trimis o privire piezişă. Nu suport 
ideea. 

- Nu o să te mai mint, i-am zis, urând minciuna chiar 
când mi-a zburat de pe buze. 

Am ajuns în sala de sport şi ne-am grăbit să intrăm, 
amândoi bucuroşi să scăpăm de ploaie. 

L-am urmat cu paşi şovăitori, el simțindu-se mai în 
largul lui în zona asta din şcoală decât mine. 

Mi-am ţinut ochii aţintiți spre spatele său, mergând în 
urma lui. 


Am şovăit când a intrat în vestiarul băieţilor, dar mi-a 
ţinut uşa deschisă şi mi-a făcut semn să intru, cu o privire 
nerăbdătoare. 

Ca un mânz zvăpăiat, m-am grăbit să intru doar pentru 
a tresări surprinsă când uşa grea s-a trântit în urma 
noastră. 

Mirosul greu masculin a fost primul lucru care m-a 
izbit. 

Mirosul de transpiraţie, deodorant şi fluide corporale 
era atât de puternic, încât a trebuit să-mi înăbuş senzaţia 
de sufocare. 

Nu era un miros cu care nu eram familiarizată — să nu 
uităm de Joey —, dar mirosul de aici îți făcea ochii să 
lăcrimeze, amplificat de faptul că patruzeci şi ceva de 
băieţi foloseau încăperea la un anumit moment. 

Simţindu-mă foarte aiurea şi cu nările asaltate fără milă, 
l-am văzut pe Johnny cum se îndrepta spre o băncuţă din 
partea dreaptă a încăperii. 

S-a lăsat pe băncuţă, a scos o geantă de dedesubt şi a 
desfăcut repede fermoarul. 

- Vino aici! mi-a ordonat el în timp ce a scotocit prin 
geantă, scoțând şosete, deodorante şi sticle goale de 
Lucozade. Vino aici, Shannon, a repetat el calm. 

M-am dus. 

M-am apropiat. 

Johnny a împins un ghiozdan de pe bancă şi a făcut 
semn spre locul pe care îl eliberase. 

— Aşază-te! 

M-am uitat prudentă la băncuţă. 

Clătinând din cap, Johnny s-a întins şi m-a apucat de 
mână. 

- Stai jos, a insistat, trăgându-mă pe băncuţă lângă el. 

Umerii ni s-au atins în treacăt, şi m-am îndepărtat doi, 
trei centimetri, înainte de a-mi cuprinde stomacul cu 
braţele. 

EI era mare, puternic şi de o frumuseţe intimidantă. 

Mă simţeam foarte mică în preajma lui. 

Foarte tânără. 


Foarte nesigură. 

Foarte respinsă. 

Eram intimidată, nu pentru că era înfricoşător, căci nu 
era sau cel puţin mie nu mi se părea. Sunt sigură că îi 
îngrozea pe băieţii cu care juca, dar nu despre asta era 
vorba aici. 

Nu pentru mine. 

Nu, eu eram intimidată pentru că el arăta aşa şi eu îi 
eram net inferioară. 

Orice scânteie de speranţă pe care o avusesem în inimă 
se stinsese. 

Fl nu avea să se uite niciodată la mine, când putea avea 
la dispoziţie fete ca Bella. 

Se potriveau. 

EI se potrivea cu ea. 

Cineva care arăta ca un model de revistă. 

Cineva care arăta ca o femeie demnă de asta. 

Eu eram o adolescentă căreia îi picase cu tronc un băiat. 

- La naiba, în sfârşit, a mormăit Johnny, scoțând o cutie 
dreptunghiulară de ibuprofen din buzunarul lateral al 
genții. 

A scos două tablete mici din folie şi mi le-a întins. 

Cu stângăcie, am încercat fără succes să-i iau tabletele 
dintre degete. 

Roșie la faţă, am încercat iar şi iar, eşuând lamentabil, 
până când am reuşit să le scap pe jos. 

- Relaxează-te! m-a încurajat el, aplecându-se să ia 
pastilele. L-am văzut cum le şterge de hanorac şi m-a 
năucit cu două cuvinte: Deschide gura! 

Am rămas mută de uimire. 

- Mă descurc. 

- Este evident că nu poţi, a răspuns el cu un zâmbet. 
Deschide gura! 

Am rămas încremenită câteva secunde înainte de a 
deschide, în cele din urmă, gura. 

Mi-a pus cele două tablete mici pe limbă şi mi-a făcut 
cu ochiul. 

Căutând în geantă, mi-a întins o sticlă de apă şi a spus: 


- Bea! 

Am băut. 

Ca un câine bine dresat, am făcut exact ce mi-a spus. 

Enervată pe mine însămi pentru că eram atât de 
îngăduitoare şi apoi enervată cu atât mai mult pentru că 
eram supărată pe un băiat care, în mod evident, își lua din 
pauza de masă ca să mă ajute, am înghiţit tabletele și am 
oftat. 

Am așteptat ca Johnny să se ridice şi să-mi spună că 
trebuia să se întoarcă la prietenii lui, dar nu a făcut-o. 

A rămas cu mine în timp ce analgezicele şi-au făcut 
efectul. 

Nu m-a luat peste picior și nu a dat bir cu fugiţii. 

Nu a reacţionat așa cum ar fi făcut majoritatea băieților. 

A preluat controlul asupra situaţiei. 

Am ştiut atunci şi acolo că era un om excepţional și că 
asta nu avea nimic de-a face cu capacităţile lui sportive. 

Era excepțional şi pe dinăuntru. 

- Trebuie să te întorci la prânz, nu? am murmurat. O să 
mă simt mai bine în câteva clipe... 

- Mă bucur să rămân, m-a întrerupt repede Johnny. Şi- 
a frecat gâtul cu mâna şi a spus: Îmi place când e linişte. 

Aşa că am stat pur şi simplu acolo. 

Am stat şi nu am spus Nimic. 

Nici măcar un singur cuvânt. 

Mă încercau o multitudine de emoţii în clipa asta, de la 
ruşine la groază şi frică, dar, cu fiecare minut care trecea, 
mă calmam încetul cu încetul. 

Câteva minute lungi de tăcere s-au scurs între noi când 
Johnny şi-a dres glasul. 

- Cum ești? 

- Nu mai sunt fel de rău, am şoptit, uşurată de viteza cu 
care medicamentele îşi făceau efectul. Nu mai simt că sunt 
înjunghiată de o mie de cuțite. 

Fl s-a încruntat îngrozit, iar eu am clătinat din cap, 
enervată că i-am dat iarăşi prea multe informaţii. 

- Habar n-am ce se întâmplă cu... hmm... corpul tău, a 
adăugat el, şi obrajii i s-au colorat într-o nuanţă de roz. 


Dar sper să se ducă naibii în curând. 

Cuvintele lui, atât de grosolane şi de băieţeşti, totuşi 
sincere şi pline de grijă, m-au făcut să izbucnesc într-un 
mic hohot de râs, care mi-a potolit agitația. 

- Nu cred că merge așa, i-am răspuns, străduindu-mă 
din răsputeri să-l privesc în ochi. Dar mulțumesc că m-ai 
ajutat! 

- Trebuie să spun că este o premieră pentru mine. S-a 
încruntat înainte de a mormăi: Slavă Cerului! 

- Doamne, îmi pare rău! 

Am sărit brusc să plec, dar el m-a prins de mână, 
trăgându-mă înapoi pe bancă. 

- Nu vreau să-ţi pară rău, a spus el ursuz. Nu are de ce 
să-ţi pară rău. Voiam doar să spun că nu am surori, aşa că 
nu ştiu nimic despre chestiile astea. 

- Îmi închipui, am murmurat eu stânjenită. 

Mă vedea ca pe o soră? 

Sigur aşa părea. 

Fără îndoială, aşa reacţionase la sărutul meu. 

Mă vedea ca pe o soră? 

- Încetează să mai despici firul în patru! mi-a spus 
Johnny pe un ton convingător, distrăgându-mi atenţia de 
la luptele mele interne. Totul e în ordine. 

M-am întors să mă uit la el. 

- Ce te face să crezi că despic firul în patru? 

El a ridicat din umeri, trimiţându-mi zâmbetul lui 
impresionant de ştrengăresc. 

- Mă înșel? 

Nu. 

Nu, normal că nu se înşela. 

Să despic firul în patru era specialitatea mea. 

„La naiba!“ 

- Nu mă pot abţine, am recunoscut eu, simțind cum 
faţa îmi lua foc. Îmi vine de la sine. M-am născut să-mi fac 
griji. 

- Ei bine, un lucru pentru care nu trebuie să-ţi faci griji 
este Bella. 


Când i-am auzit numele, am început automat să-mi fac 
griji. 

Să-mi fac griji şi să despic firul în patru. 

Ce avea să spună? 

Ce urma să facă? 

Trebuia să mă ascund de ea data viitoare când mă 
prindea în baie? 

Trebuia să fug acum? 

- Încetează! mi-a cerut Johnny, simţindu-mi panica. Nu 
trebuie să-ţi faci griji pentru ea. S-a rezemat de perete şi și- 
a împreunat mâinile în poală. Dacă se mai ia vreodată de 
tine, o să aflu şi o să mă ocup personal. 

- Geaca ta e la ea, am izbucnit eu. Am spălat-o şi am 
adus-o la școală, ca să ţi-o dau înapoi, dar ea... hmm... mi- 
a luat-o. 

- Mai am o mulţime de geci, a răspuns el. Îmi pare rău 
că s-a luat de tine din cauza mea. N-ar fi trebuit să ţi se 
întâmple asta. Ți-aş spune că e nebună, dar probabil ţi-ai 
dat seama şi singură de asta. 

- E supărată pe tine, Johnny, i-am spus încet. 

„Şi eu sunt...“ 

- E supărată pe stilul meu de viaţă, m-a corectat el cu 
un oftat apăsat. Nici măcar nu mă cunoaşte, Shannon. 

- Ce vrei să spui? 

- Sunt un premiu pentru ea. Un trofeu strălucitor, a 
mormăit el în barbă. Asta e tot ce sunt pentru majoritatea 
oamenilor. 

- Nu pentru mine, i-am spus. 

Johnny s-a uitat la mine. 

M-am străduit să nu mă întorc. 

- Nu? 

Am observat frustrarea şi speranţa pâlpâind în ochii lui 
albaștri. 

- Nu, am confirmat eu încet. 

- Păi, e bine de ştiut, a răspuns el, cu ochii albaștri 
aţintiţi spre ai mei, pe un ton morocănos. 

- Îmi pare foarte rău pentru ce am făcut aseară, am 
şoptit, obligându-mă să vorbesc despre elefantul din 


cameră. 

- Shannon. Johnny s-a aplecat înainte, şi-a sprijinit 
coatele pe coapse şi a oftat. N-are de ce să-ți pară rău. 

- Ba da, am bâiguit. N-ar fi trebuit să fac asta. 
Scuturând din cap, am rezistat dorinţei de a fugi, alegând, 
în schimb, să mă comport ca un adult. Lucru greu, date 
fiind vârsta mea şi emoțiile nestăpânite pe care le simțeam 
în preajma acestui băiat, dar am făcut-o. Nu o să se mai 
întâmple. 

- Nu vreau să-ţi pară rău, Shannon, a răspuns el ursuz. 

Am răsuflat tremurător. 

- Nu? 

Fl a clătinat încet din cap. 

- Nu. 

Și parcă aerul s-a schimbat brusc în jurul nostru. 

- Probabil ar trebui să plec, am şoptit, rupând tensiunea 
din aer. 

M-am ridicat înainte să fac vreo prostie, cum ar fi să-l 
sărut. 

Oh, stai, am făcut deja asta. 

Uf! 

- Am de prins un autobuz, care pleacă la 14.00. 

„Şi, dacă ajung acasă înainte de 18.00, nu va trebui să 
am de-a face cu tatăl meu.“ 

Johnny s-a încruntat. 

- Nu te întorci la ore? 

Am clătinat din cap. 

- Nu, trebuie să mă duc acasă, să-mi revin. 

- Da, hmm, bine, a mormăit el. Desigur. S-a uitat la 
ceas şi a spus: E 13.45. Apoi, şi-a întors privirea spre mine. 
Te duc eu. 

Am dat să refuz, dar Johnny mi-a luat-o înainte. 

- Vreau să te duc acasă, mi-a spus. Trebuie să mă asigur 
că eşti bine. 

- De ce? 

- Pur şi simplu. Ridicându-se, s-a întins după 
ghiozdanul meu și l-a pus peste umăr înainte de a se 
întoarce spre mine. Lasă-mă să te duc acasă, Shannon! 


„Nu o face, Shannon!“ 

„Nu te mai lăsa să treci prin asta!“ 

„Şi să nu îndrăzneşti să-ţi faci speranţe!“ 
Am răsuflat întretăiat. 

- Bine. 


CAPITOLUL 51 


Dus de val 
Johnny 


Shannon era din nou în maşina mea. 

Şi până aici mersese placa aia cu să nu fii ca un 
buldozer. 

Puteau la fel de bine să-mi lipească în frunte un 
autocolant JCB şi să mă pună pe avarii - părea că mă 
activam automat când eram în preajma ei. 

Şi eram agitat... aşa agitat, încât inima mea stupidă 
bătea atât de tare în pieptul meu, că ai fi zis că participa în 
cursa pentru aurul olimpic la box. 

Nemernica de Bella! 

Trebuia să-şi vadă naibii de ale ei şi să nu-şi mai bage 
nasul în viața mea. 

Trebuia să facă un pas în spate şi să renunţe. 

Nu voi accepta să se joace cu Shannon. 

Sper să fi înțeles mesajul clar şi răspicat azi, pentru că 
nu glumeam. 

Nu când e vorba despre fata care stă lângă mine. 

- Ți-e suficient de cald? 

Să-i dau căldura direct în faţă nu era, probabil, cea mai 
strălucită idee, dar nu ştiam ce altceva să fac. 

Aveam zero experiență când venea vorba despre cum 
funcționează corpul unei femei. 

Ştiam doar despre părţile distractive. 

Deja o forţasem să-şi pună hanoracul meu şi îi băgasem 
pastile pe gât, în încercarea mea jalnică de a o ajuta. 

Voiam să se simtă mai bine. 

Voiam să îndrept lucrurile. 

În orice fel avea nevoie de mine. 

Doar că nu ştiam cum. 


Indiferent de ce avea nevoie de la mine, eram mai mult 
decât dispus să-i ofer. 

Era un gând îngrijorător. 

Doamne, mă expusesem la pericol cu fata asta. 

- Sunt bine, a răspuns Shannon în timp ce s-a aşezat 
mai bine pe scaunul pasagerului. 

Şi-a scos părul lung şi castaniu din gulerul hanoracului 
meu şi l-a lăsat să cadă peste umăr. 

- Mulţumesc din nou, a adăugat sfioasă. Promit că ţi-l 
dau înapoi. 

- Nu e problemă. Încleştând maxilarul, m-am străduit 
să rămân cu ochii ațintiți asupra drumului şi nu asupra 
felului în care fusta îi era ascunsă sub marginea 
hanoracului sau asupra a cât de sus îi urca hanoracul pe 
coapsele goale când stătea așezată. Poţi să-l păstrezi. 

- Poftim? 

- Hanoracul. Mi-am dres glasul şi mi-am strâns mâna 
pe volan, ca să nu fac ceva nesăbuit. Să-l păstrezi. 

- De ce? 

Îi simţeam ochii albaştri aţintiţi asupra mea, ştiam că 
părea ciudat, dar puteam, iar senzaţia îmi făcea pielea de 
găină pe braţe. 

Am ridicat din umeri. 

- Pentru că îţi stă bine. 

Johnny, ameţitule! 

- Te simţi mai bine? m-am grăbit să întreb - şi să duc 
discuţia în altă parte. Au ajutat pastilele? 

I-am aruncat o privire şi mi-am înăbuşit un geamăt. 

Era atât de frumoasă, că mă durea să mă uit la ea, cu 
ochii ei mari şi albaştri care mă priveau nevinovaţi şi plini 
de îndoieli. 

Nu aveam nevoie de ispita care se trezea la viaţă când 
eram atât de aproape de ea. 

Problema era că, de fiecare dată când fugea, mă trezeam 
luând-o pe urmele ei imediat, disperat să fiu cu ea. 

- Sunt bine, Johnny, a răspuns ea încet. Tu m-ai ajutat. 
Ea a zâmbit timid. Din nou. 


Mi-am întors privirea spre drum şi m-am chinuit să-mi 
ţin corpul sub control. 

- Nu e nici o problemă. Habar nu aveam ce îmi face fata 
asta, dar simţeam că ard. Oricând. 

- Îmi place muzica ta, a spus Shannon, distrăgându-mi, 
din fericire, atenţia de la gândurile mele nesăbuite. Ai 
gusturi bune. 

- Ia vezi, am încurajat-o eu când degetele i s-au 
îndreptat timide spre CD-player. Întinzându-mă, mi-am 
înşfăcat iPodul conectat la CD-player şi i l-am oferit. 
Găseşte ceva ce-ţi place! 

- Eşti sigur? a întrebat ea, cu voce şoptită şi nesigură. 

Am încuviinţat din cap şi am zâmbit, încercând să o 
liniştesc. 

Trebuie să fi mers, pentru că ea a şoptit: 

- Îmi plac la nebunie toate! A început să treacă de la o 
piesă la alta. Ai gusturi extraordinare. 

- Mulţumesc! M-am foit stânjenit, simțind furnicături 
ciudate în adâncul stomacului. Îmi place muzica bună. 

Să-mi petrec nenumărate ore antrenându-mă singur 
îmi oferise ocazia de a-mi diversifica gusturile. 

- Şi eu, a recunoscut ea. Iar muzica ta este de poveste. 

Nu că nu eram obişnuit să primesc complimente. 

Doar că, de obicei, toate se învârteau în jurul rugbyului. 

În mod clar, Shannon nu era impresionată sau mișcată 
de rolul meu. 

Ceea ce era şi o uşurare, şi un motiv de îngrijorare. 

Nu ştiam cum să mă descurc cu aşa ceva. 

Ea mă dădea peste cap, de nu mai ştiam de mine. 

- N-aş fi zis că ești fan Beatles, a spus Shannon 
gânditoare, oprindu-se la o melodie clasică. Here Comes 
the Sun? a întrebat ea, cu sprânceana arcuită. Îți place? 

- E preferata mea de la ei, i-am spus, cu palmele 
transpirate sub privirea ei scrutătoare. 

- Şi a mea, a zis ea încet. Străbunica Murphy obişnuia 
să mi-l cânte când eram mică. 

Am aruncat o privire spre ea. 

- Da? 


Shannon a încuviințat din cap. 

- Da, de fiecare dată când mă speriam sau eram agitată, 
mă aşeza în poală şi îmi cânta versurile la ureche. A oftat 
mulțumită. Şi a mers întotdeauna. 

Dintr-un motiv necunoscut, am reținut informaţia şi 
am pus-o la păstrare pentru viitoare ocazii. 

Shannon a tăcut, clar absorbită de cântec. 

Între timp, eu mă ţineam de volan cu o strânsoare 
letală, încercând cu disperare să mă concentrez la drumul 
din față şi nu la fata de lângă mine, care îmi trimisese pe 
apa Sâmbetei toate planurile bine puse la punct. 

— Ai iPod? am întrebat-o când am oprit în fața casei ei — 
casa ei reală de această dată. 

Încercam să trag de timp, nu-mi doream să coboare din 
maşina mea. 

Străfulgerarea de dezamăgire pe care am simţit-o când 
am ajuns la destinaţie era aceeaşi care mă consuma de 
fiecare dată când ea pleca, fiind nespus de frustrant. 

- Aş putea să-ți pun câte ceva din muzica mea pe el? m- 
am oferit. Dacă vrei? 

- Eu? Shannon s-a făcut roşie în obraji şi a clătinat din 
cap. Nu, nu mi-aş permite niciodată unul. Și-a decuplat 
centura de siguranță. Folosesc un CD-player vechi de-al 
lui Joey ca să ascult muzică. 

Am încuviințat din cap cu nonşalanţă, muștruluindu- 
mă în gând pentru gafa mea. 

- Mergi pe clasic, nu? am aruncat eu întrebarea, 
simțindu-mă panicat când ea s-a întins spre mânerul 
portierei. 

- Da, a răspuns, întorcându-se cu fața spre mine, cu 
ochii strălucind de emoție. Tu? 

- Îmi plac multe lucruri, i-am spus. 


„Tu, mai ales. 

- Shake it off baby? 

Sprâncenele mele s-au arcuit în sus. 

- Poftim? 

- Shake it off baby. Shannon s-a uitat la mine, 
nevinovată şi dulce. Îți place? 


Mi-a luat câteva secunde să-mi dau seama că nu-mi 
spunea baby şi că se referea la un cântec. 

- Vrei să zici Twist and Shout, am corectat-o eu 
hotărât. Da, e o piesă bună. 

- Îţi plac cei de la Reckless Kelly? m-a întrebat ea. 

Am clătinat din cap. 

- Nu cred că am auzit vreodată de ei. 

- Au lansat o piesă nouă, se cheamă Wicked Twisted 
Road, mi-a explicat ea. Eşti sigur că nu ai ascultat-o? 

Inima mi s-a oprit în piept. 

Cântecul de la pub. 

Cel care mi-a pus capac. 

Doamne! 

- Ar trebui, a continuat Shannon. Să-l asculţi, vreau să 
spun. Obrajii i s-au înroşit când a spus: Îmi aminteşte de 
tine. 

Zguduit. 

Eram zguduit din temelii de fata asta. 

În parte, pentru că rezonasem cu versurile melodiei, dar 
mai ales pentru că ea rezona cu versurile alea în mintea 
mea. 

Buzele ei roşii şi obrajii trandafirii erau al naibii de 
frumoase, şi am avut nevoie de un minut înainte să pot 
scoate o propoziţie coerentă, ca să nu par un mare idiot. 

- O să o ascult, a fost tot mi-a venit în gând. 

- Ei bine, mulțumesc că m-ai salvat! a şoptit ea. Ochii ei 
s-au mutat de la ochii la gura mea de mai multe ori înainte 
să se aplece şi să-şi apese buzele pe obrazul meu. Din nou. 

A fost cel mai cuminte, scurt şi mai puţin sexy pupic, 
dar era dat de buzele ei, şi asta schimba complet datele 
problemei. 

La fel cum ce se întâmplase seara trecută schimbase 
totul. 

Subliniase tot ce încercasem cu disperare să neg. 

Semnele de care mă ascundeam. 

Acum, ieșeau la iveală ca niște afișe luminoase pe 
clădiri. 

Eram așa dat peste cap de fata asta. 


Uluit, nu am putut face altceva decât să mă uit ca un 
nătâng la ea şi să mormăi: 

- Cu plăcere! 

Cu obrajii roşii strălucitori, Shannon a deschis portiera 
şi a dat să iasă. 

- Stai! am strigat, din păcate, întinzându-mi o mână şi 
apucând-o de încheietură. 

Shannon s-a uitat la mine cu ochi mari. 

„Lasă-o să plece, idiotule!“ 

„Lasă fata să plece!“ 

„Nu te porţi cum trebuie cu ea.“ 

- Poftim... Vârând mâna în torpedou, am scos o husă 
de piele şi am căutat repede prin grămada de CD-uri 
amestecate, oprindu-mă când l-am găsit pe cel pe care îl 
voiam. Ascultă piesa cu numărul nouă. Practic, i-am 
împins CD-ul în mână şi am ridicat din umeri: Îmi 
aminteşte de tine. 

- O, bine, a răspuns ea, ţinând CD-ul cu grijă. O ascult. 

- Bine. 

- Mulţumesc! 

- Cu plăcere! 

- Pa, Johnny! a şoptit ea înainte să închidă repede 
portiera şi să plece grăbită. 

- Pa, Shannon! am răspuns eu ursuz, urmărindu-i 
fiecare mişcare în timp ce se îndepărta de mine. 

Probleme. 

Aveam mari probleme. 


Am condus tot drumul spre casă pe pilot automat, cu 
creierul năucit, cu hormonii dezlănţuiţi şi viaţa mea luând 
o întorsură ciudată şi neașteptată. 

Eram atât de cufundat în gânduri, încât, abia când am 
parcat în locul meu obişnuit din spate, am observat că 
ghiozdanul ei rămăsese în maşina mea. 

Am gemut, m-am dat cu capul de volan şi m-am rugat 
la o intervenţie divină. 

Aveam nevoie de una. 

Pentru că fata asta avea să mă ducă pe calea pierzaniei. 


O jumătate de oră mai târziu, stăteam în fața ușii lui 
Shannon, cu palmele transpirate şi inima bătându-mi 
nebuneşte în piept. 

Ce naiba căutam aici? 

Era o nebunie. 

„Lasă ghiozdanul şi pleacă naibii de aici“, mi-a spus 
partea mea rațională. 

Dar, firește, nu am ascultat. 

Nu, pentru că a trebuit să bat la ușă. 

Zgomotul de paşi tropăind ușor pe scară a răsunat de 
cealaltă parte a uşii, urmat de o cheie răsucită în broască, 
apoi a apărut ea în fața mea, anulând orice gând de a 
pleca. 

- Bună, Johnny, a spus Shannon cu voce şoptită, 
uitându-se la mine cu ochi mari şi ucigători. Te-ai întors. 

Da, m-am întors. 

Ca o miasmă care părea să o urmărească peste tot. 

- Da, m-am întors. Clătinând din cap, am dat jos 
ghiozdanul de pe umăr şi i l-am întins. L-ai uitat în 
maşina mea. 

- Îmi pare atât de rău! Obrajii i s-au colorat în cea mai 
adorabilă nuanţă de trandafiriu. Baţi de mult? S-a întins 
după ghiozdan şi l-a vârât în casă. Eram la duş. 

Da, îmi dădusem seama. 

Cu părul lung desprins, alunecându-i peste corp în 
bucle umede, purta o vestă albă şi cea mai mică pereche de 
pantaloni scurți de pijama pe care o văzusem vreodată, şi 
creierul meu nu putea să înregistreze decât pielea 
dezgolită — mult prea multă piele dezgolită. 

- Să nu-ţi pară, am spus eu ursuz, încercând să mă 
concentrez la cuvintele mele, nu la gândurile mele 
îndărătnice. Şi nu, tocmai am ajuns. 

- Păi, mulțumesc că mi l-ai adus înapoi! a spus 
Shannon, atrăgându-mi din nou atenţia spre faţa ei. Nici 
n-am observat. Aş fi intrat în panică maximă mâine- 
dimineaţă. 

- Din nou, nu e nici un deranj, i-am răspuns şi am 
continuat să mă uit lung la ea, ca un smintit. 


Ei bine, asta nu era deloc ciudat. 

„Mişcă-ţi picioarele, Johnny!“ 

„Lasă fata în pace!“ 

- Ai antrenament în seara asta? m-a întrebat ea. 

„Da.“ 

- Nu. 

- Vrei să intri? a propus ea agitată. 

Mi-am arcuit uimit sprâncenele. 

- În casă? 

Ea şi-a muşcat buza de jos şi a ridicat din umeri. 

Părea nesigură. 

De parcă nu trebuia să mă invite în casa ei. 

- Vrei să intru? am întrebat cu o încruntare. 

Ea a încuviințat din cap timid şi a deschis ușa mai larg. 

- Dacă vrei. 

„N-o face, prietene“, m-a pus în gardă mintea mea. „Nu 
te pune în calea ispitei!“ 

Împotriva raţiunii, am intrat. 

Băgându-mi mâinile în buzunare, am privit cum 
Shannon încuie repede uşa. 

Mi-am concentrat atenţia asupra ei, nu asupra 
interiorului dărăpănat. 

Locul era îngrijit, dar pereţii aveau mare nevoie de o 
nouă tencuială şi de vopsea proaspătă. 

- Nu e nimeni acasă până diseară, a anunţat ea în timp 
ce m-a condus pe holul scurt, până în bucătărie. 

Nu era o veste bună. 

Deloc. 

- Vrei o doză de cola? Deschizând frigiderul, a luat 
două doze și a zâmbit. Joey e dependent şi cumpără mereu 
marca originală. 

Ea mi-a întins o doză, dar eu am clătinat din cap. 

- Nu pot să beau asta, i-am răspuns, apoi m-am simţit 
ca un nemernic când zâmbetul i s-a stins pe buze. 

- Oh! 

- Vreau, am asigurat-o la repezeală. Dar sunt în 
antrenamente. 


- Oh, da, a mormăit ea, punând una din doze înapoi în 
frigider. Am uitat de povestea cu rugbyul. 

Mi-am înăbuşit un zâmbet. 

- Da, povestea cu rugbyul. 

Ea a ridicat privirea spre mine, părând la fel de nesigură 
pe cât mă simţeam eu. 

- Vrei să urci în camera mea? 

Sprâncenele mele s-au arcuit în sus — în perfect acord cu 
accelerarea bruscă a bătăilor inimii mele. 

- În camera ta? 

Roşind, ea şi-a dat părul după ureche şi s-a grăbit să 
spună: 

- În mod normal, nu stau aici, jos... Adică, da, dar nu... 
pentru că eu... Vocea i s-a stins, şi a oftat puternic. Nu 
contează, a fost o prostie... 

- Bine. 

Ea a făcut ochii mari. 

- Bine? 

Am încuviinţat din cap. 

- Ia-o înainte! 

Am aşteptat până când Shannon s-a întors înainte de a- 
mi da una peste frunte cu dosul palmei. 

Eram atât de prost! 

Era mai rău decât faptul că intrasem. 

Era greşit. 

Ştiam că era. 

Şi totuşi, am urmat-o pe o scară îngustă, evitând 
năstrușnicele piese Lego şi păşind peste jucării de copii 
când am urcat. 

Dormitorul în care m-a condus Shannon era o 
adevărată cutie de chibrituri. 

Ea a trecut pe lângă mine, ceea ce nu era uşor în spaţii 
mici, şi a răsucit cheia în uşă înainte de a face cei patru 
paşi care o despărțeau de patul ei. 

Între timp, eu am rămas înmărmurit ca un prost în 
dormitorul ei minuscul, fără să ştiu ce naiba să fac acum. 

Patul de o persoană împins în colțul opus al camerei 
ocupa toată lățimea peretelui. Lângă el se aflau o noptieră, 


o comodă lipită de celălalt perete şi cam atât. 

- E o casă mică pentru o familie de opt persoane, a 
recunoscut Shannon încet, observându-mi privirea. Şi-a 
pus cola pe dulapul de lângă pat şi a ridicat din umeri. 
Sunt singura fată, aşa că m-am ales cu cămăruța asta. 

- E o cameră drăguță, am răspuns eu, în timp ce m-am 
apropiat de patul ei şi m-am așezat. 

Eram deja în inima pericolului. 

Puteam la fel de bine să mă fac comod. 

- Nu minţi, a spus ea cu un zâmbet trist. Este o 
cămăruţă. 

- Nu, am ripostat. E drăguță. 

Am aruncat o privire prin micul ei dormitor, vopsit în 
violet, căutând un televizor, şi n-am văzut nimic. 

Nu avea. 

Nu avea nici un sistem stereo. 

Dar avea cărți. 

O mulțime. 

- Nu glumeai când ai spus că-ţi place să citeşti, am zis 
cu cu un aer gânditor, privind câteva grămezi de cărți 
stivuite frumos pe podeaua dormitorului, sub pervaz. 
Întorcându-mă cu fața spre ea, am zâmbit. Eşti o mică 
enciclopedie, Shannon Lynch? 

- Crede-mă, mi-aş dori să fiu, a răspuns ea cu o 
grimasă. Îmi place să citesc, dar nu sunt deşteaptă în sens 
academic. 

M-am încruntat spre ea neîncrezător. 

- Aiurea! 

- Nu, chiar nu sunt, a răspuns ea, clătinând din cap. 
Trebuie să muncesc atât de mult ca să ţin pasul la ore, iar 
majoritatea sunt materii de nivel mediu. 

- Ce materii îți dau așa multe bătăi de cap? am întrebat, 
relaxându-mă în discuţie. 

Cu aşa ceva mă puteam descurca. 

Să aflu mai multe despre ea hrănea monstrul - şi îl 
distrăgea pe celălalt. 

- Afaceri, a răspuns Shannon, strâmbând din nas. Și 
matematica... Sunt groaznică la calcule. 


- La astea mă pricep cel mai bine, am spus gânditor, 
scărpinându-mă în barbă. O să dau examenul de final de 
liceu la afaceri şi contabilitate. 

- Şi la mai ce? a întrebat ea, părând cu adevărat 
interesată. 

- Irlandeză, engleză, matematică, contabilitate, afaceri... 
M-am dat înapoi, până când spatele meu s-a rezemat de 
perete, apoi am continuat: Istorie și franceză. 

- De ce franceză? 

„Pentru că sunt șanse mari să mă mut acolo după ce 
termin şcoala.“ 

- Am nevoie de o limbă străină pentru universitate, am 
spus în schimb. Franceza e alegerea potrivită pentru mine. 

- Nivel avansat? m-a întrebat Shannon, părând 
impresionată. 

Am încuviințat din cap. 

- Serios? A făcut ochii mari. La care? 

- La toate. 

- De ce nu mă miră? a glumit Shannon când şi-a strâns 
picioarele sub ea şi a rămas cu privirea îndreptată spre 
mine. Şi-mi zici mie că sunt o enciclopedie. 

- Şcoala nu a fost niciodată o problemă pentru mine, 
am recunoscut cu o încruntare. 

- Ce noroc pe tine! a şoptit ea. Eu abia m-am descurcat 
de-a lungul anilor. 

- Pot să-ți dau o mână de ajutor, m-am auzit 
propunându-i fără să stau pe gânduri. 

- Poftim... Acum? a spus ea cu voce piţigăiată. 

- Sau mai târziu. Am ridicat din umeri, cu un aer de 
nonşalanţă prefăcută. Oricând vrei. 

- Faci asta? m-a întrebat Shannon, privindu-mă cu ochi 
mari şi nesiguri. Faci meditații cu alți elevi? 

„Cu tine aş face.“ 

- Tu ai certificarea Junior în iunie, nu? am întrebat-o în 
schimb. 

Shannon a încuviinţat din cap. 

- Eu am trecut deja prin asta, i-am explicat, încercând 
cu disperare să-mi păstrez tonul nepăsător şi relaxat. Dacă 


ai nevoie de cineva care să te îndrume, dă-mi de veste! 

- Ai face asta pentru mine? m-a întrebat ea cu voce 
blândă. 

„Aş face cam orice pentru tine.“ 

- Da, i-am răspuns, incapabil să-mi ascund 
morocăneala. Aş face. 

- Dar eşti atât de ocupat. 

- Nu contează. 

- De ce încerci mereu să mă ajuţi, Johnny? a şoptit ea, 
cu ochii albaştri parcă arzând găuri în mine. 

Era întrebarea de o sută de puncte. 

Şi habar nu aveam cum să-i răspund. 

- Pentru că vreau, am spus în cele din urmă, hotărând 
să zic adevărul. Vreau să te ajut, Shannon. 

- Da? m-a întrebat ea, cu respiraţia întretăiată. 

- Da. Întorcându-mi privirea de la ea ca să nu fac vreo 
prostie, m-am făcut comod pe pătuţul ei minuscul şi i-am 
spus: Acum, du-te şi ia-ţi cărţile ca să-mi arăţi unde ai 
probleme! 

- Da, bine, a răspuns Shannon în timp ce a coborât 
grăbită din pat şi s-a dus valvârtej spre uşă. S-a oprit în 
prag să mă întrebe: Eşti sigur? 

„Nu.“ 

- Eu sunt mereu sigur, Shannon. 

Cu un zâmbet, ea a încuviințat din cap şi a coborât 
scările ca să-şi ia ghiozdanul. 

- Fir-ar! 

Scoţându-mi telefonul din buzunar, i-am scris repede 
un mesaj SOS lui Gibsie, doar ca să-l şterg înainte de a-l 
trimite. 

Cu un oftat frustrat, am mai scris un mesaj, de data asta 
lui Jason, anunţându-l că nu ajung la sesiunea de piscină 
cu hidromasaj de după-amiază, şi mi-am închis repede 
telefonul, ca să nu mă sune şi să mă ia la rost. 

Ştiam deja că făceam ceva greşit. 

Ratasem sesiunea de ieri şi încă două cu câteva 
săptămâni în urmă. 

Din cauza ei. 


Pentru că, atunci când ea sărea în gol, eu mă 
duceam într-un suflet după ea. 

Nu aveam nevoie ca antrenorul meu să-mi spună ceva 
ce ştiam deja. 

Mi-ar spune că trebuia să revin în joc. 

Ar ţipa la mine şi mi-ar spune să mă concentrez asupra 
viitorului meu - la următorul test de condiţie fizică, de 
care aveam nevoie să trec mai mult decât aveam nevoie să 
respir. 

Problema era că nu mă puteam concentra. 

Pentru că mintea mea era plecată cu sorcova. 

O luase razna. 

Se pierduse în faţa acestei fete. 

Îmi strecuram telefonul în buzunarul pantalonilor de 
uniformă când Shannon s-a întors cu ghiozdanul. 

- Cred că la afaceri nu ar fi atât de greu dacă aș înţelege 
partea de matematică, a spus ea cu răsuflarea tăiată, în 
timp ce s-a apropiat cu ghiozdanul de pat. 

Lăsându-l pe podea, a alergat la ușă și a încuiat-o repede 
înainte de a reveni în pat, cu picioarele încrucișate şi cu 
fața întoarsă spre mine. 

- Am avut probleme de concentrare la fosta mea şcoală, 
a adăugat, în timp ce scotocea ceva în ghiozdan. Am reuşit 
să țin pasul cu orele de limbă şi literatură, dar matematica 
mi-a scăpat din mâini. 

Ştiam asta. 

Citisem totul despre asta în dosarul ei. 

- E de înţeles, i-am spus, încuviințând din cap. 

Shannon s-a uitat la mine cu o expresie prudentă. 

- De ce este de înţeles? 

La naiba! 

Mama mă-sii de treabă! 

- Pentru că trebuie să dai examene la foarte multe 
materii pentru certificarea Junior, am minţit eu cu 
neruşinare. Ridicând din umeri, am adăugat: Nu poţi fi 
bună la toate. 

- Pun pariu că tu ai fost, a răspuns ea, îndreptându-şi 
atenţia înapoi spre ghiozdanul ei, evitând un posibil 


dezastru. Şi-a scos manualul de matematică şi l-a pus pe 
patul dintre noi. Lasă-mă să ghicesc, ai dat examenele de 
nivel avansat la toate disciplinele? 

- Dă-mi cartea aia, am mormăit, simțindu-mă stânjenit. 

- Numai zece pe linie? m-a tachinat ea. 

- Nu, i-am întors-o, răsfoind paginile manualului. Am 
luat un opt la ştiinţe nivel mediu, i-am spus şi am oftat 
înainte de a recunoaște: La restul, zece, nivel avansat. 

- Serios? 

Am  încuviințat din cap, simțindu-mă tulburat şi 
înfierbântat. 

— Eşti deştept? 

Am ridicat din umeri. 

- Ei bine, eu am luat singurul meu zece la științe, a spus 
ea gânditoare. E singura mea materie de nivel avansat. 

- Ei bine, jos pălăria, am mormăit. Pentru că detest 
ştiinţele. 

- Încetează! a chicotit ea. Nu sunt o materie chiar atât 
de rea. 

Mi-am arcuit o sprânceană. 

- Oh, ca matematica, nu-i aşa? 

Ea a făcut o grimasă. 

- Bine punctat. 

- Hai, am spus eu cu un zâmbet, concentrându-mă din 
nou asupra manualului din mâini. Scoate-ţi caietul, şi te 
învăţ eu. 

- Mă înveţi tu? 

Ea a chicotit — şi, Doamne, era un sunet minunat. 

Shannon nu râdea destul. 

Mi-am stors creierii gândindu-mă la alte lucruri pe care 
le puteam spune ca să se repete acel sunet. 

Aveam o grămadă de idei — idei groaznice, îngrozitoare. 

„Concentrează-te, Kavanagh!“ 

M-am concentrat. 

În următoarea oră şi ceva, am trecut prin temele ei 
împreună, urmărind atent în timp ce ea încerca să rezolve 
fiecare problemă. 

Nu glumea când zicea că matematica i se părea grea. 


Shannon avea probleme serioase la materia asta. 

Văzând-o cum se chinuieşte, mi-am dorit să intervin şi 
să fiu iar ca un buldozer, exact ce păream că fac în timp ce 
am stat tolănit pe o parte, cu picioarele mele lungi 
atârnând peste marginea patului ei, analizând fiecare 
sumă, ecuaţie, fracție şi procent care ne ieşea în cale. 

Una dintre cele mai mari probleme cu care se confrunta 
era că nu ştia să-şi folosească eficient calculatorul. 

Imediat, am descoperit că habar nu avea despre sin, cos 
şi tan. 

Ea mergea la cacealma şi se prefăcea că știa ce făcea, 
când era evident că nu avea nici cea mai vagă idee. 

Când, în cele din urmă, a cedat şi mi-a aruncat 
calculatorul în poală pentru a recunoaște că nu avea habar 
ce făcea, mi-am mai petrecut trei sferturi de oră revăzând 
metodele de bază. 

Când, în final, a început să rezolve problemele fără să 
mai stau lângă caietul ei cu o gumă de şters, m-am simţit 
de parcă aş fi trecut printr-o încercare, atât eram de 
mândru de ea. 

Era ridicol câtă satisfacție simţeam când ochii mari şi 
albaştri se luminau pentru că ea dădea de cap unei 
probleme. 

Chiar când începeam să cred că Gibsie avea dreptate, iar 
eu şi ea reușeam să fim prieteni, m-am lovit de o problemă 
de-a mea. 

Într-o mişcare nesăbuită, mi-am lăsat privirea să 
rătăcească de la caietul pe care Shannon mâzgălea din greu 
şi să alunece peste corpul ei. 

Stătea cu picioarele încrucişate şi cu fața spre mine, dar 
se apleca înainte, chinuindu-se cu o sumă, ceea ce a făcut 
ca topul pe care îl purta să coboare, oferindu-mi o 
privelişte grozavă spre sânii ei fără sutien. 

Doamne! 

Îmi plăceau sânii la nebunie. 

Şi sânii care îi aparţineau acestei fete erau cu atât mai 
atrăgători. 

Erau mici şi obraznici, cu sfârcuri trandafirii. 


Era al naibii de frumoasă. 

Mi s-a sculat instantaneu. 

- Eşti bine? m-a întrebat Shannon, punându-și mâna 
mică pe brațul meu. 

- Hmm? 

Mi-am îndreptat privirea spre faţa ei, prins pe picior 
greşit. 

- Eşti bine? a repetat ea, cu ochii albaştri aţintiţi asupra 
mea şi cu o expresie nevinovată pe chip. 

Eram cât se putea de departe de a fi bine. 

Dar, de dragul ei, m-am străduit să încuviinţez din cap 
şi i-am spus: 

- Da, mi-e un pic foame. 

„Ce naiba, Johnny?“ 

- Să-ţi aduc ceva de mâncare? m-a întrebat ea repede. 
Ce ţi-ar plăcea să mănânci? 

„Pe tine.“ 

„Aş vrea să te mănânc pe tine, Shannon.“ 

- Probabil ar trebui să încheiem, am spus eu posac. Se 
face târziu. 

M-am prefăcut a mă uita atent la ceas, doar ca să mă 
încrunt când mi-am dat seama că se făcuse cu adevărat 
târziu. 

- La naiba! am mormăit. E 18.30. 

Eram de patru ore în camera ei? 

Când naiba trecuse timpul? 

Eu nu ratam niciodată o masă. 

Nici nu mă durea nimic. 

Nu-mi aminteam când petrecusem ultima dată patru 
ore stând jos. 

Nu s-a întâmplat. 

Doamne, fata asta mă făcea să pierd noţiunea timpului. 

- Hmm, da, sigur... desigur, a mormăit Shannon, 
împleticindu-se în cuvinte, în stilul adorabil pe care îl avea 
când era agitată. 

„Nu-ţi face griji, iubito“, m-am gândit în sinea mea. „Și 
eu sunt agitat.“ 


- Apreciez foarte mult că m-ai ajutat, a adăugat ea, 
închizând manualele şi băgându-le înapoi în ghiozdan. M- 
ai ajutat enorm. A oftat înainte de a adăuga: Din nou. 

- Putem să mai repetăm experiența, m-am oferit eu. 
Dacă vrei. 

Faţa i s-a luminat, iar ea s-a apropiat de mine. 

- Serios? 

Am încuviinţat încet din cap şi am rezistat dorinţei de a 
mă întinde să o ating. 

- Nu te-ar deranja? m-a întrebat Shannon, cu ochi 
mari, în timp ce s-a mai apropiat o idee de mine, până 
când genunchii ei au ajuns să-mi atingă coapsa stângă. 

- Nu, Shannon. Eşuând lamentabil, am întins mâna şi i- 
am dat o şuviţă rebelă pe după ureche. Nu m-ar deranja. 

„Încetează, Johnny!“ 

„Încetează acum!“ 

Am încercat. 

Serios, cu toată sinceritatea, am încercat să-mi fac 
corpul să se dea jos din patul ei, dar ea era acolo, la o 
aruncătură de băț, şi nu am găsit un dram de hotărâre 
înăuntrul meu. 

Am stat nemișcat, ştiind ce urma, ştiind că era cel mai 
rău lucru pe care îl puteam lăsa să se întâmple, dar 
dorindu-mi asta mai mult decât orice altceva în viața mea. 

- Poate data viitoare la bibliotecă, am reuşit să spun. 
Sau la şcoală. 

Faţa ei mică, în formă de inimă, s-a mişcat în sus şi în 
jos. 

- Bine. 

- Pentru că n-ar trebui să fiu aici, am adăugat cu voce 
stinsă. În camera ta. 

- Ştiu, a răspuns ea, cu glas încet şi şovăitor. 

- E, hmm... Am înghiţit în sec. Poate că ar trebui să plec 
acasă. 

- Johnny? a şoptit ea. 

- Da? 

- Bună, a vorbit ea în şoaptă, apropiindu-se mai mult. 


- Bună, am murmurat eu, încleştându-mi pumnii atât 
de strâns în cuvertura ei, încât am fost ferm convins că o 
să rup materialul. 

- Johnny? a şoptit din nou Shannon. 

- Da? 

- O să te îmbrăţişez acum. Ea şi-a trecut piciorul peste 
al meu. Pot? 

„Nu o face!“ 

„Nu o să-ţi mai revii niciodată după fata asta.“ 

- Da, am spus cu respiraţia întretăiată, simțindu-mi 
inima cum mi se zbătea în piept, pe măsură ce ea s-a 
apropiat. Poţi. 

- Mulţumesc pentru ziua de azi, mi-a şoptit ea la ureche 
şi s-a lăsat pe mine. 

- Cu plăcere, am răspuns eu cu un glas aspru, ţinând cu 
dinţii de firavul meu autocontrol. 

„Nu pune mâna pe ea!“ 

Mult prea târziu. 

Mâinile mi s-au mişcat ca de la sine şi au cuprins-o de 
şolduri. 

Senzaţia de a o avea deasupra mea era prea intensă. 

Era mult prea mult. 

- Ar trebui să plec, am gemut, în timp ce am tras-o în 
poala mea, fiindu-mi imposibil să nu mă împing spre ea. 

La naiba cu durerea din zona inghinală. 

Eram înnebunit după fata asta. 

Shannon şi-a încolăcit braţele peste umerii mei şi şi-a 
legănat atent şoldurile deasupra mea în cea mai 
extraordinară şi mai ciudată îmbrăţişare din câte 
primisem vreodată. 

- Şă ştii că nu vreau să pleci, a gemut ea — chiar a gemut 
la urechea mea. 

Cu un suspin, m-am mişcat în faţă şi am tras-o brusc 
spre mine, îmbrăţişând-o, legănându-mă cu ea şi 
pierzându-mi minţile în ea. 

„Te joci cu focul.“ 

„Fata asta o să te distrugă.“ 

La naiba! 


- Ar trebui să plec, am continuat să-i spun în timp ce 
mi-am îngropat faţa în gâtul ei superb şi m-am rugat ca o 
intervenţie divină să mă oprească înainte să îi răpesc ceva 
ce nu-i puteam înapoia vreodată. 

Înainte să-mi răpească ea ceva ce nu avea să îmi 
poată înapoia vreodată. 

Pentru că nu mai simţisem niciodată aşa ceva pentru 
nimeni. 

Și, odată cu gândul ăsta, am ştiut că nu aveam să mai 
pot fi niciodată egoist cu ea. 

- Shannon, chiar trebuie să plec acasă acum, i-am spus 
cu glas răgușit şi grav. Serios. 

- Oh... desigur. Îmi pare atât de rău! mi-a şoptit și s-a 
ridicat brusc din poala mea. Dacă asta vrei, a adăugat, 
retrăgându-se în celălalt colţ al patului. 

„Nu.“ 

Nu, nu-mi doream deloc asta. 

Dar era ce trebuia. 

„Fir-ar al naibii!“ 

Cu o stăpânire de sine de care nu mă ştiam în stare, m- 
am dat jos din patul ei şi m-am ridicat. 

Rămânând cu spatele la Shannon, m-am apropiat de 
fereastră şi m-am prefăcut că mă uit afară, în timp ce mi- 
am ajustat discret problema uriaşă pe care o aveam în 
pantaloni. 

Ştiam că probabil o băgam în sperieţi pe Shannon doar 
pentru că stăteam aici așa, dar nu puteam să plec până nu 
mă linișteam. 

Mă durea şi eram excitat. 

O combinaţie teribilă. 

Trăgând aer în piept de mai multe ori, am închis ochii 
şi m-am străduit să mă controlez, gândindu-mă la toate 
lucrurile deloc sexy pe care ţi le puteai închipui, de la 
răposata mea bunică, Domnul să o odihnească în pace, 
până la un Gibsie travestit. 

Când Shannon a vorbit din nou, reuşisem să mă 
liniştesc. 

- Johnny? a spus ea în şoaptă, de pe pat. Îmi pare rău! 


- Să nu-ţi pară, am răspuns cu glas răgușit, încrezător 
că nu aveam să o traumatizez odată ce mă întorceam. Nu 
s-a întâmplat nimic. Sunt, hmm, doar... Trebuie să plec 
acasă acum. 

- Bine. Ea a încuviinţat din cap sfioasă şi a coborât din 
pat. Te conduc. 

Am păstrat o distanță rezonabilă în timp ce am luat-o 
pe urmele ei, ştiind că, altfel, erau şanse mari să o duc 
înapoi în dormitor şi să fac lucruri pe care nu le mai 
puteam repara în veci. 

Ca de fiecare dată când plecam de lângă fata asta, cu cât 
mă apropiam mai mult de momentul plecării, cu atât mă 
simțeam mai deprimat. 

- Deci bănuiesc că ne vedem mâine? a spus Shannon 
când am ieşit. 

- Da. Băgându-mi mâna în buzunar, mi-am scos cheile 
de la maşină. Cu siguranţă. 

- Mulţumesc din nou pentru azi! 

- Mulţumesc că mi-ai arătat camera ta! i-am răspuns, 
tresărind pe dinăuntru la stupidul comentariu. 

- Oh, nici o problemă. O poţi vedea oricând, a răspuns 
Shannon cu un zâmbet. 

Am zâmbit ştrengăreşte la gafa ei. 

- Oh, Doamne! Și-a dus o mână la gură şi a făcut ochii 
mari. N-am vrut să... 

- Relaxează-te! am chicotit. Știu ce ai vrut să spui. 

Am făcut un pas înainte, pentru că eram un ticălos 
masochist căruia îi plăcea la nebunie să se chinuiască, şi 
am apăsat un sărut pe obrazul ei. 

- Pa, Shannon! 

- Pa, Johnny! a şoptit ea, tremurând în prag. 

M-am întors şi m-am dus direct la maşină, fără să 
îndrăznesc să arunc o privire înapoi. 

Masochist sau nu, dacă mă întorceam şi mă uitam din 
nou la ochii aceia albaştri ca inima nopţii, aveam să mă 
înec în ei. 


CAPITOLUL 52 


Cruda trezire la realitate 


Shannon 


- Ce faci trează? a urlat tata când am intrat în sufragerie 
mai târziu în noaptea aceea, ca să-mi iau telefonul uitat 
prosteşte pe canapea când făcusem o curăţenie de urgență 
după ce plecase Johnny. 

- Mi-am uitat telefonul aici, jos, i-am explicat repede. 

Fusesem atât de tulburată de Johnny, încât a trebuit să- 
mi fac toate treburile casnice într-un timp-record. 

- Atunci, ia-l şi pleacă! mi-a poruncit tata. Joacă 
United. 

Nu-mi stătea în fire să las lucruri împrăştiate peste tot, 
dar eram cu capul în nori. 

În norul Johnny, mai exact. 

Ştiam că jucasem un periculos joc de ruletă rusească 
atunci când îl invitasem în camera mea după-amiază. 

Dacă tatăl meu ar fi venit acasă, m-ar fi ucis. 

Problema era că, dacă se mai ivea ocazia, ştiam că 
aveam să o fac din nou. 

Era minunat să mă bucur de prezenţa lui în spaţiul meu 
personal, chiar şi pentru puţin timp. 

Era personal. 

Şi îmi dădea senzaţia de siguranţă. 

De parcă nimic nu mă putea atinge când eram cu el. 

Într-un mod foarte dubios, cred că o făcusem 
intenţionat, nu? 

De parcă aproape aş fi sperat ca tatăl meu să vină acasă 
doar ca să-l vadă pe băiatul uriaş, care ştiam că nu l-ar fi 
lăsat să-mi facă nici un rău. 

Era un gând nebunesc. 

Eram nebună de legat. 


Gândul la Johnny stând pe patul meu, oferindu-se să 
mă ajute cu lecţiile, mi-a făcut inima să-mi bată cu putere 
în piept. 

EI era atât de inteligent! 

De fapt, era extraordinar de inteligent, de răbdător şi 
într-o mie de alte moduri uluitoare. 

După ce a plecat, mi-am petrecut restul serii într-un 
iureş de emoții, gândindu-mă la cât de nesăbuit mă 
purtasem. 

Nu ştiu ce a fost în mintea mea când m-am urcat în 
poala lui, dar nu-mi păsa, pentru că Johnny mă 
îmbrățişase la rândul lui. 

M-a ţinut lipită de corpul lui şi m-a îmbrățișat atât de 
tare, încât încă tremuram din cauza atingerii. 

Şi apoi, m-a sărutat de rămas-bun. 

Desigur, pe obraz, dar totuşi... 

Buzele lui îmi atinseseră corpul fără constrângere. 

Nici măcar nu-mi mai păsa de Bella acum. 

Cel puţin, nu în seara asta. 

Îmi era greu să mă gândesc la lucrurile negative, când 
tocmai mi se întâmplase ceva atât de extraordinar de 
pozitiv. 

Am înţeles că nu mă vedea aşa cum îl vedeam eu pe el şi 
am înţeles că nu aveam să fim niciodată mai mult decât 
prieteni, dar nu-mi păsa, pentru că părea să rămână prin 
preajmă. 

Părea hotărât să mă ajute. 

Nu eram sigură de ceea ce se întâmpla, dar, orice ar fi 
fost, nu voiam să se oprească. 

Eram fericită să fiu prietena lui. 

Nu-mi doream decât să rămână în viaţa mea. 

Oricum se putea. 

Voiam ca el să rămână... 

- Eşti surdă? 

Vocea împleticită a tatălui meu m-a trezit din reverie, 
readucându-mă la realitate cu o bubuitură deprimantă. 

- Poftim? 


- Am zis să te dai naibii din drum! a urlat tata, 
aruncând cu telecomanda în mine. Nu văd meciul de tine! 

Telecomanda mi s-a izbit în şold şi a aterizat pe podea, 
ea rostogolindu-se sub canapea şi bateriile zburând în 
toate direcţiile. 

- Îmi pare rău! M-am grăbit să mă dau din faţa 
televizorului, apoi să recuperez bateriile şi să le pun înapoi 
în telecomandă pentru el. 

- De ce eşti aşa? m-a întrebat tata, privindu-mă cu ochi 
tulburi şi neîncrezători. 

Răsuflând încet, am așezat telecomanda pe măsuţa de 
cafea şi mi-am ridicat telefonul înainte de a mă întoarce 
spre el. 

- Aşa cum, tată? 

- Te porţi ciudat, m-a acuzat el, aruncându-mi o 
căutătură încruntată. Rânjeşti ca o proastă. 

O ridicare din umeri a fost singurul meu răspuns, 
neştiind ce să spun. 

- Ce se întâmplă? a mârâit el, uitându-se la mine ca un 
uliu, cu ochii căprui aspri şi neînduplecaţi. 

- Nu se întâmplă nimic, am răspuns eu încet. 

EI s-a împins în fotoliu şi s-a ridicat. 

Mişcarea a descătuşat un tsunami de groază, care mi-a 
inundat tot corpul, şi m-am tras repede înapoi. 

- Dă-mi-l! mi-a spus el, întinzând o mână. 

Mi-am arcuit sprâncenele nedumerită. 

- Telefonul? 

- Da, telefonul, a rânjit el. Dă-mi-l! 

Tremurând, m-am apropiat de el şi i l-am pus în palmă. 

Imediat, a început să-mi parcurgă mesajele şi lista de 
apeluri. 

Nu am înţeles de ce, pentru că se legăna atât de tare pe 
picioare, încât mă îndoiam că putea să citească ceva în 
starea lui. 

Dar nu am îndrăznit să mă mișc, ştiind că, dacă plecam, 
lucrurile puteau să degenereze. 

- Unde e numărul lui? a întrebat el, ţinându-mi 
telefonul în mâna uriașă. 

- Al cui număr, tată? am murmurat. 

- Băiatul care umblă după tine, a mârâit el. $mecherul 
din ziare. 

Inima mi s-a oprit în piept. 

- Poftim? 

Privirea lui a trecut de la telefon la mine. 

- Fran, vecina de alături, a zis ca a văzut un băiat de la 
şcoală trecând pe aici, a spus el, cu limba împleticindu-i-se 
în gură. A zis că te-a adus azi acasă de la şcoală. EI şi-a 
întors atenţia înapoi spre telefonul meu. Unde e numărul 
lui? Unde sunt mesajele lui? Cu cine dracu” îţi faci de cap? 
El e, nu? Nemernicul ăla de la rugby? Jigodia de 
Kavanagh? 

„La naiba, Fran!“ 

- Cu nimeni, tată, am minţit printre dinţi. Mi s-a făcut 
rău azi la şcoală, iar Claire şi fratele ei Hughie m-au adus 
acasă. 

- Hughie Biggs? a şuierat tata, legănându-se din nou 
pe picioare. Filfizonul ăla parvenit? De aia te preumbli pe 
aici cu rânjetul ăla de rahat pe față? 

- Poftim... Nu! Am clătinat din cap şi m-am tras înapoi. 
Nu sunt cu Hughie. Nu sunt cu nimeni. 

- Nu te cred, a urlat el. 

- Nu mint, am spus eu, cu un nod în gât. N-am nici un 
iubit. 

- Nu trebuie să ai un iubit ca să te prostituezi, a şuierat 
el. Întreab-o pe mă-ta! 

- Nu mă văd cu nimeni, am spus eu mâhnită, intrând în 
panică. Jur pe ce am mai sfânt, chiar nu! 

Întinzându-se, m-a apucat de umăr şi m-a apăsat în jos 
cu putere. 

- Dacă mă minți... 

- Nu te mint, tată, am ţipat, cedând sub forța atingerii 
lui. Te rog... 

Cuvintele mi s-au frânt când pumnul tatălui meu s-a 
înfipt în obrazul meu, lovindu-mă atât de tare, încât capul 
mi s-a smucit pe spate de la forţa loviturii. 

„Ripostează, Shannon!“ 


„La ceva!“ 

„Orice.“ 

„Fă ceva!“ 

Durerea mi-a ars faţa, lacrimile mi-au umplut ochii — şi 
totuşi, n-am făcut nimic. 

Nu am ripostat. 

Nu am încercat să fug. 

Am rămas încremenită acolo. 

- Treci aici! a mârâit el. Cu mâna încleştată pe umărul 
meu, cu degetele înfipte până la os, tata m-a târât în 
bucătărie şi s-a oprit la chiuvetă. 

- Dă drumul la apă! mi-a cerut el. 

Fără să ezit, m-am întins şi am deschis robinetul. 

- Umple-o, mi-a poruncit el, răsturnând o halbă de pe 
scurgător în bazinul chiuvetei. 

Din fericire, nu s-a spart, şi m-am grăbit să umplu 
halba, rezistând impulsului de a sări şi de a mă sustrage 
din strânsoarea lui. 

- Vezi, fato? a şuierat el când mi-a aruncat telefonul în 
apă. 

Nemişcată, am încuviințat din cap, privind cum 
telefonul se scufundă pe fundul halbei. 

- Dacă aflu că mă minţi, acolo nu o să mai fie telefonul 
tău, a mârâit el, înfigându-şi degetele atât de tare în 
umărul meu, încât m-am încovoiat fără să vreau. Mă auzi? 

- Te aud, am scâncit eu, tremurând din cap până în 
picioare. 

- Să nu te duci cu poveşti la frate-tău, mi-a şuierat la 
ureche. Împingându-mă deoparte, a adăugat: Sau vă arunc 
pe amândoi în stradă. 

„Mi-aş dori să o faci“, m-am abținut să spun. 

Pentru că ce s-ar fi întâmplat cu Tadhg, Ollie şi Sean 
dacă noi doi plecam? 

Tadhg era următorul la rând, aşa că el ar avea de 
îndurat consecinţele mâniei tatălui meu. 

Detestam simpla idee. 

Întinzând mâna, mi-am frecat obrazul şi m-am chinuit 
să nu plâng. 


El mi-a aruncat o ultimă privire înainte de a clătina din 
cap. 

- Haide... cară-te de aici! 

Fără un alt cuvânt, am ieșit valvârtej din încăpere, cu 
lacrimi în ochi. 

„Te urăsc!“ am urlat în sinea mea, în timp ce am alergat, 
ca de obicei, spre camera mea. „Te urăsc din toată inima!“ 

Alergând într-un suflet până în camera mea, am decis 
să trec tiptil pe lângă camera lui Joey, străduindu-mă din 
răsputeri să nu scot vreun sunet, apoi m-am încuiat 
repede în dormitorul meu. 

Am stins lumina, m-am băgat iute în pat, mi-am tras 
plapuma peste cap şi mi-am înșfăcat CD-playerul. 

La mai puţin de două minute, a răsunat o bătaie uşoară 
în uşă. 

- Shan? Vocea lui Joey s-a auzit de cealaltă parte a uşii. 
Eşti bine? 

M-am gândit să nu-i răspund, dar am decis să nu fac 
asta, ştiind că ar trage concluzia corectă şi că s-ar 
dezlănţui iadul. 

Tocmai se întorsese de la Aoife în seara asta. 

Nu voiam să plece din nou. 

Aşa că am strigat: 

- Sunt bine, Joey. Doar obosită. 

A urmat o pauză lungă înainte ca el să vorbească din 
nou: 

- Sigur? 

- Da, am murmurat, apăsându-mi degetele pe buza de 
jos, ca să nu se miște şi vocea să nu-mi tremure. 

- Nu pari bine, a răspuns fratele meu. 

„La naiba!“ 

Mi-am dres glasul și am adăugat: 

- Am probleme femeieşti. 

- Probleme femeiești? a strigat el, părând confuz. 

- Mi-a venit. 

- Ce naiba, chiar nu aveam nevoie să ştiu asta, Shan, a 
gemut Joey, şi mi l-am închipuit înfiorându-se de cealaltă 
parte a uşii. 


Câteva momente mai târziu, am auzit cum se închide 
uşa de la camera lui. 

Răsuflând tremurat, mi-am înăbuşit lacrimile fierbinţi 
care îmi ardeau obrajii. 

Într-una dintre zile, aveam să plec din casa asta. 

Şi, după ce plecam, nu aveam să mă mai întorc 
vreodată. 

Cu gândul ăsta în minte, cu acea mică rază de speranţă, 
şi cu cântecele de pe CD-ul de la Johnny în urechi, m-am 
cufundat într-un somn agitat. 


CAPITOLUL 53 


Cadouri lipicioase 
Johnny 


De la şase ani mă concentrasem exclusiv la rugby. 

Am crezut în mine și în abilităţile mele. 

Ceva în mine parcă prindea viață, o senzaţie de 
înfiorare aproape îmi dansa pe piele când aveam mingea 
în mâini. 

Ştiam că aveam să ajung la Academie și, când am ajuns 
acolo, nu am fost deloc surprins. 

Atât eram de sigur de viitorul meu. 

Am refuzat să accept orice altă cale în viață. 

O carieră în rugbyul profesionist a fost scopul vieţii 
mele, scopul existenței mele, destinul pe care nu aveam de 
gând să-l ratez. 

Nu eram o fire impulsivă. 

Eram stabil. 

Orientat spre obiective. 

Ambiţios. 

Hotărât. 

Probabil aveam o mulțime de alte trăsături negative, dar 
mă concentram doar la punctele mele forte. 

Singurele puncte slabe despre care voiam să aflu mai 
multe erau cele care îmi afectau jocul. 

Odată descoperite, munceam ca un nebun să mă 
corectez. 

Eram o persoană foarte hotărâtă. 

Nu şovăiam în privinţa deciziilor mele sau rahaturi de 
genul. 

Luam o decizie şi mă țineam de ea. 

La fel ca la șase ani, când am decis că vreau să fac o 
carieră din pasiunea mea. 


Simplu. 

Sau când am hotărât că o diplomă în afaceri era 
retragerea perfectă pentru mine. 

Simplu. 

Făceam o alegere și mă ţineam de ea. 

Trebuia să fiu al naibii de atent cu alegerile mele, pentru 
că, odată luată o decizie, după ce îmi puneam ceva în cap 
sau, mai rău, în inimă, era în firea mea să merg până la 
capăt, cu o dorință obsesivă. 

Fără cale de întoarcere, fără îndoieli și fără să mă 
răzgândesc. 

Personalitatea mea avea mult de-a face cu şovăiala mea. 

Nu cream legături cu oamenii doar de dragul de a face 
asta... şi niciodată cu fetele. 

Eram conștient că aveam o personalitate obsesivă. 

Era motivul pentru care ajunsesem în poziția mea la o 
vârstă atât de fragedă. 

Știind acest lucru, situația mea actuală nu reuşea decât 
să fie cu atât mai deprimantă. 

În câteva luni, îmi pierdusem capul din cauza unei fete. 

Şi inima? 

Să-mi trag una, roata destinului chiar funcționa până la 
urmă și îmi aplicase o lecţie pe cinste când decisese să mă 
ataşez de o uscăţivă din anul trei, cu codițe castanii și ochi 
albaştri care îmi mistuiau sufletul. 

Trebuia să fiu tare atent la următoarea mea mișcare, 
pentru că, de îndată ce hotăram că ea era fata pentru 
mine, rămânea bătut în cuie. 

Când mă implicam, când inima mea o revendica pe a ei, 
îmi puteai la fel de bine lipi pe frunte o etichetă pe care să 
scrie: „Sunt al tău, te rog fii blândă cu mine, pentru că 
sunt aici ca să rămân . 

Cel mai înfricoşător era să ştiu că abia mă mai 
abțineam, pasul hotărâtor părând tot mai atractiv de 
fiecare dată când o vedeam. 

- Ce faci? m-a întrebat Gibsie când a intrat în 
dormitorul meu fără să bată, marți seară, distrăgându-mi, 
din fericire, atenţia de la gândurile mele. 


- Ce ţi se pare că fac? 

Lăsând stiloul pe birou, m-am întors în scaunul rotativ 
şi m-am uitat lung la el. Teme pentru acasă. 

Nu era un lucru neobişnuit ca Gibsie să treacă pe la 
mine în orice oră din zi sau din noapte. 

Eram bucuros că nu venise cu pisica de data asta. 

Era mai mult decât o posibilitate când venea vorba 
despre el. 

- Băiete, ești o enciclopedie ambulantă. Gibsie şi-a 
aruncat ghiozdanul lângă birou şi s-a trântit pe patul meu, 
încrucișându-şi braţele la ceafă. Ai primit un mesaj de la 
antrenor? 

- Da, i-am răspuns, terminând o problemă de 
trigonometrie la care lucram când intrase el. Să sperăm că 
reuşeşte să aducă pe altcineva decât pe doamna Moore ca 
să ne dădăcească de data asta. 

Gibsie s-a cutremurat. 

- Femeia aia e bătută în cap. 

- Da, este, am încuviinţat. 

Antrenorul trimisese un mesaj de grup cu vreo oră în 
urmă, anunțându-ne că cei de la Royce acceptaseră, în 
sfârşit, să joace cu noi. 

Vineri. 

La Dublin. 

Pe terenul şcolii lor. 

Cu condiţia ca eu să nu joc. 

Am zâmbit în sinea mea, fericit că aveam un asemenea 
efect asupra antrenorilor lor. 

- Ticäloşi de Dublin, a mormăit Gibsie. Le complică 
tuturor viaţa. 

- Alo, nemernicule? am ripostat. Eu sunt un ticălos de 
Dublin! 

- Tu, nu, a răspuns el, zâmbind ca un nătărău. 

- Mă rog, culchie, omul munţilor ce eşti, am mormăit 
în timp ce schițam răspunsul la întrebarea B. 

- Ştii că nu se acceptă social vorbind, a răspuns Gibsie. 
Să-mi spui culchie. 


- Se aplică şi la tine când îmi spui jackeen, am răspuns 
eu. Totuşi, o faci în fiecare zi. 

- Eşti un jackeen, a susţinut el. 

Mi-am dat ochii peste cap. 

- Iar tu ești un nenorocit de culchie împuţit venit de la 
capătul lumii. 

- Du-te naibii, prietene de oraş ce ești! 

- Du-te tu naibii, băiat de la ţară ce eşti! 

- Mare sculă de capitală. 

- Labagiu de la țară. 

Gibsie a chicotit. 

- Cum de suntem prieteni? 

- Mă întreb asta de ani buni, prietene, i-am răspuns, cu 
privirea fixată la temele mele. Este unul dintre cele mai 
mari mistere nerezolvate ale lumii. 

- Am teme de făcut, a anunţat el. 

- Ştiu, i-am răspuns, fără să clipesc. Mi-a plăcut cum ți- 
ai scăpat ghiozdanul lângă biroul meu, în stilul tău lipsit 
de orice subtilitate. 

- Nu le dau de cap, a gemut el. 

- Nu, l-am corectat cu calm. Poţi să le dai de cap. 
Scoţând calculatorul, am tastat formula de care aveam 
nevoie şi mi-am scris rezultatele. Eşti doar mult prea 
leneş. 

- E greu, s-a văitat el. 

- Viaţa e grea, Gibs, am spus. Scoate cărțile! Eu nu-ţi 
mai fac temele. 

- Dar tu eşti mult mai bun la asta decât mine, a gemut 
el. 

- Spune tipul care tocmai mi-a zis că sunt un jackeen, 
am spus eu tărăgănat. 

— Ştii că e un compliment, a susținut el. Hai, Johnny! 

- Bine, dar sunt obosit şi trebuie să trec dimineaţă pe la 
piscină înainte de şcoală, aşa că le fac doar la o materie, 
am replicat, terminându-mi propria temă. Spune-mi ce 
alegi! 

- Engleza, mi-a zis el încuviințând din cap. Am de scris 
un eseu pentru mâine. 


Scoţând un oftat greu, i-am desfăcut fermoarul de la 
ghiozdan şi am scos manualul de engleză. 

— Ştii că anul viitor va trebui să citeşti cărţile înainte de 
examene? am adăugat. Nici toate temele din lume nu o să 
te ajute dacă te prezinţi fără să înveți. 

Gibsie a zâmbit. 

- Promit că recuperez în vacanţa de Paşte, tati. 

- Nu-mi livra mie aiurelile astea cu tati, am mormăit în 
timp ce am citit repede ce avea de făcut. Trebuie să începi 
să-ți pui capul la contribuţie, Gibs, am adăugat înainte să 
mă blochez. Terminăm vineri şcoala, prietene. Trebuie să 
profiți de cele două săptămâni libere ca să recuperezi. 

- O să recuperez, a mormăit el. 

- Ai face bine, l-am avertizat. 

Gibsie m-a lăsat să lucrez în linişte vreo douăzeci de 
minute, ceea ce era un record pentru el, înainte de a-mi 
întrerupe concentrarea cu o întrebare: 

- Ai rezolvat cu Bella pentru scena de la şcoală? 

- Cum să nu?! am mârâit, înfuriat când mi-am amintit. 
I-am trimis un mesaj mai devreme ca să vadă negru pe 
alb. 

- Shannon a fost bine? m-a întrebat el. Ce i-a spus? 

- Nimic bun, am mormăit, terminând un paragraf. Nu 
a vrut să-mi zică, prietene, dar amândoi ştim ce toxic 
trebuie să fi fost, venind de la Bella. 

- Uf, a gemut el. Nu ştiu cum ai putut să o atingi 
vreodată. 

- Nici eu, am recunoscut cu un tremur. 

- Apropo? a spus Gibsie gânditor, distrăgându-mi încă 
o dată atenţia. Iar ai intrat ca un buldozer. 

M-am întors să mă uit la el. 

- Banu. 

- Ba da, prietene, a chicotit el. Am încercat să te opresc, 
după povestea de săptămâna trecută cu „Salvează-mă, 
Gibsie, te rog, salvează-mă de mine însumi“, dar tu ţi-ai 
văzut de treabă şi ai intrat ca un buldozer. 

- Păi, ce naiba trebuia să fac? am izbucnit, aruncându- 
mi stiloul. Să stau cu mâinile în sân şi să nu fac nimic în 


timp ce Bella a numit-o curvă de față cu jumătate de 
şcoală din cauza mea? 

- Bella a numit-o pe Shannon curvă? a replicat Gibsie în 
zeflemea, înfoind o pernă. Ea vorbeşte. 

- Știu, am mormăit. Asta am spus şi eu. 

- Deci ai dispărut de la școală cu Shannon şi nu te-ai 
întors după prânz, a adăugat el, arcuind o sprânceană. Iar 
ai dus-o cu maşina? 

- Poate, am spus eu tăios. 

- Ai făcut altceva decât să o lași la ea acasă? 

- Ca de exemplu? 

- Nu ştiu. EI a ridicat din umeri. Să o inviţi la ceai sau 
vreo chestie ă la Johnny? 

Am lăsat capul în jos. 

- Ca un buldozer, a râs Gibsie. 

- Taci, am mormăit, îndepărtându-mă de birou. 

Gata pe seara asta! 

Orice urmă de concentrare mai avusesem dispăruse de 
mult. 

- Ţi-am făcut o lucrare de zece, i-am spus, făcându-i 
semn spre eseul de cinci pagini, scris frumos. Să fii al 
naibii de recunoscător! 

- Sunt recunoscător, m-a asigurat el cu un zâmbet 
încântat înainte de a spune: Şi cred că trebuie să 
revizuieşti noțiunea de prietenie. Ţi-am zis de dimineaţă şi 
repet... nu o să meargă niciodată. 

- Nu. Am clătinat din cap. Te înşeli. Pot să fac chestia 
cu prietenia. 

- E clar că nu poţi, a chicotit Gibsie. Amorezatule! 

- Am ajutat-o azi, am izbucnit eu încordându-mă. Asta 
fac prietenii pentru prietenii lor. 

- Apropo, Robbie Mac m-a întrebat la prânz dacă pot 
să-i fac rost de numărul ei de la Claire, a spus Gibsie pe un 
ton nepăsător. Ridicându-se pe coate, s-a uitat la mine și a 
adăugat: A spus că i-ar plăcea să o ducă pe micuța 
Shannon la cinema în weekend. 

- Sper că l-ai pus pe nenorocit la locul lui! am şuierat. 
Gibs, ar fi bine să nu-i dai fraierului numărul ei. 


Fl s-a trântit la loc pe pat şi a izbucnit în râs. 

- Glumesc cu tine. Robbie nu e vreun sinucigaş. Toţi 
băieţii te-au auzit foarte clar în ziua aia, Cap. 

M-am uitat urât la el. 

- Nu e amuzant. 

- E caraghios, a chicotit el. Eşti o cauză pierdută cu fata 
aia. Zâmbind larg, a adăugat: Mai bine îţi repari scula şi 
testiculele, prietene! Nici o fată nu vrea o sculă defectă. 

- Nu... Făcând o pauză, m-am apucat de podul nasului 
şi mi-am adunat până la ultima picătură de răbdare 
înainte de a continua: Nu ajung acolo cu ea, iar scula și 
testiculele mele sunt treaba mea. 

- Eu îţi zic doar să ai grijă de tine, a răspuns Gibsie. Oh, 
aproape că am uitat... Şi-a băgat o mână în buzunarul 
blugilor şi a scos o sticlă de dimensiuni reduse. Poftim, a 
spus el, aruncându-mi sticla. Ca de la testiculele mele la 
ale tale. 

Am prins sticla în aer şi am citit descrierea. 

- Lubrifiant? am răbufnit eu. Doamne, Gibs! 

- Hei... nu refuza ideea până nu încerci, a spus el în 
glumă. Am făcut un efort uriaş să aduc laolaltă vreo zece 
chimiști diferiți ca să-ţi fac rost de asta. Mişcând din 
sprâncene, a adăugat: Farmacistul mi-a zis că e pentru 
atingerile ultrasensibile. 

M-am uitat lung la el. 

- E pe jumătate goală. 

Fl a ridicat din umeri. 

- A trebuit să îl testez înainte să ţi-l recomand. 

Am aruncat imediat sticla pe podeaua din dormitorul 
meu. 

- Eşti al naibii de dezgustător, am gemut, ştergându-mi 
mâinile pe coapse. Doamne! 

- Nu fi prost, a chicotit Gibsie. Este perfect normal. 

- Lubrifiantul este normal, am încuviinţat eu. Tu, pe de 
altă parte, nu eşti. 

- Nu văd care e problema, a răbufnit el. Ţi-am 
cumpărat un cadou. Nu e nimic ciudat în asta. Ar trebui 
să-mi mulțumeşti că mă interesează viaţa ta. 


- Prietene, tocmai i-ai cumpărat sculei mele un cadou, 
am spus eu caustic. Nici că se poate ceva mai ciudat de 
atât. 

- N-ai decât, prietene. A ridicat din umeri, indiferent. 
Nu-mi pasă de ce crede lumea. 

- Da, Gibs, am răspuns. Cred că am stabilit deja asta. 

- Dar ştii cui îi va păsa? a continuat el, cu un aer 
gânditor şi un zâmbet larg. Lui Shannon a ta. 

- Nu e Shannon a mea, am răbufnit. 

- Şi nu o să fie niciodată dacă nu-ţi rezolvi problema! a 
ripostat el. 

„Doamne fereşte!“ 

- Nimic nu s-a schimbat, am spus pe un ton cât se 
poate de răbdător. Nu pot, nu vreau şi nu voi merge 
niciodată acolo. 

Minciuni. 

Minciuni. 

Minciuni. 

Prietenul meu cel mai bun m-a privit vreme 
îndelungată înainte de a întreba: 

- Eşti sigur de asta, Johnny? 

„Nici măcar un pic.“ 

- Absolut. 

- N-ai decât, a răspuns Gibsie. 

- Mulţumesc! 

- Dar doar ca să ştii? A fost mereu Shannon a ta. 


CAPITOLUL 54 


Fond de ten 


Shannon 


- Nu întreba, am avertizat-o pe Claire când am găsit-o 
lângă baia fetelor, miercuri dimineață, cu o expresie 
îngrozită pe faţă. 

Împletindu-mi braţul cu al ei, am tras-o după mine în 
baie. 

- Doar ajută-mă să ascund cumva asta. 

- Shannon, eu... eu... Claire a clătinat din cap şi s-a uitat 
la mine. Shan... 

- Te rog, m-am repezit, lăsându-mi ghiozdanul pe jos şi 
luând-o de mâini. Ajută-mă! 

Ochii i s-au umplut de lacrimi. 

- Nu face asta! am implorat-o, strângându-i mâinile. 
Doar ajută-mă! 

Ea s-a uitat la mine lung parcă pentru o veşnicie, cu o 
expresie aproape ca în transă, înainte de a-şi reveni. 

- Bine. A adulmecat şi apoi mi-a oferit un zâmbet 
strălucitor. Am exact ce trebuie. 

Am scos un oftat uriaş de uşurare. 

- Mulţumesc! 

Douăzeci de minute mai târziu, mă uitam la reflexia 
mea în oglindă şi aproape nu mă mai recunoşteam. 

- A trebuit să-ți fac un machiaj intens care să meargă cu 
nuanța fondului de ten pe care am folosit-o ca să-ţi 
acopăr... Vocea ei a şovăit, şi şi-a dres glasul de mai multe 
ori înainte de a adăuga: Deci ce zici? 

- Uau, am spus, cu respiraţia tăiată, atingându-mi 
buzele date cu roşu. Buzele mele sunt imense. 

- Da, sunt, a fost de acord Claire. Femeile plătesc mii de 
euro pentru buze ca ale tale, și tu nici măcar nu le 


apreciezi. 

- Şi ochii mei. Am clătinat din cap şi am rămas mută de 
uimire, fluturându-mi genele cu admiraţie. Uau, sunt... 

- Minunate? a sugerat Claire, venind lângă mine. 
Pentru că eşti cu adevărat de minunată. 

- E de la machiaj, am asigurat-o stânjenită. 

- E de la fată, m-a corectat Claire în timp ce mi-a trecut 
un braţ peste umăr. 

Am tresărit la atingere, zona fiind încă sensibilă, iar 
expresia lui Claire s-a schimbat. 

- Shannon, nu pot să păstrez... 

Uşa de la baie s-a deschis cu un scârţâit, şi Lizzie a 
înaintat câţiva pași, făcând-o pe Claire să închidă gura şi 
pe mine să răsuflu uşurată. 

- Haideţi, fetelor! a spus ea, făcându-ne cu mâna. Am 
întârziat la ore. 

Niciodată în viața mea nu am fost mai recunoscătoare 
să o văd decât în acest moment. 


- O omor pe căţeaua aia, a şuierat Lizzie mai târziu în 
acea zi, la prânz. 

Se răspândise în şcoală zvonul despre incidentul cu 
Bella, şi prietena mea clocotea de furie. 

- Serios, a adăugat Lizzie, privind încruntată spre masa 
din colțul opus al sălii de mese la care stăteau cel puţin 
cincizeci de elevi - printre care şi Bella Wilkinson. 

- Dacă se mai uită o dată spre noi, mă duc acolo şi îi 
smulg extensiile alea noi şi lucioase. 

- Sunt destul de urâte, a replicat Claire cu o grimasă. 

- Urâte? s-a răstit Lizzie. Zici că şi-a cusut nişte alge 
negre în păr. Mormăind şi altceva în barbă, a adăugat: E 
un trol. 

- Nu o lua în seamă, am rugat-o, alegând să-mi ţin ochii 
ațintiți asupra sendvişului meu şi nu asupra mesei de la 
care mi se trimiteau priviri letale. 

Era mai sigur să stau cu capul plecat. 

Toată ziua, peste tot, m-au urmărit priviri curioase. 

Nu ştiam cum să gestionez genul ăsta de atenţie. 


Trebuia să ţin nava pe linia de plutire. 

Şi să-mi petrec timpul cu Johnny era ca şi cum aș fi 
scufundat nava. 

Mă intersectasem cu el de nu mai puţin de trei ori între 
ore azi, şi, de fiecare dată, îmi trimisese zâmbetul lui 
frumos cu gropiţe, mă întrebase cum îmi mergea şi 
spusese că vorbim mai târziu. 

Îi simţeam ochii aţintiţi asupra mea chiar acum, din 
colţul opus al încăperii. 

Şi situația mă îngrozea. 

Pentru prima dată în viața mea de elevă, la Tommen mi 
se oferise o frumoasă mantie de invizibilitate. 

Johnny Kavanagh ameninţa să mă lase fără ea, şi eu nu 
eram suficient de curajoasă ca să-i permit să facă asta. 

Toată bunătatea de noaptea trecută fusese anulată de 
amenințările tatei şi de frica pe care mi-o trezea mânia 
Bellei. 

Acum, îmi era din nou frică. 

De Bella. 

De tata. 

De celelalte fete din şcoală. 

De sentimentele mele. 

De Johnny. 

De însăşi umbra mea. 

- Şi a avut tupeul să te numească pe tine curvă, a 
continuat să trăncănească Lizzie, eu şi Claire uitându-ne 
neputincioase la ea. Ea se călăreşte cu Cormac Ryan. 

- Nu contează, i-am spus repede, rugându-mă să o lase 
baltă. 

- Ba contează, Shannon! s-a răstit Lizzie. Nimeni nu 
poate să-ţi facă asta. Nu aici. Nu din nou! 

- Liz, a spus Claire pe un ton scăzut, de avertizare. Las- 
o baltă, bine? 

- Vineri luăm vacanţă, am şoptit, mai mult pentru mine 
decât pentru fete, în timp ce încercam cu disperare să mă 
liniştesc. Două săptămâni fără Bella. 

- Exact, a spus Claire cu blândeţe. Toată lumea o să uite 
de asta până când ne întoarcem din vacanţă. 


- Nu-mi vine să cred! s-a răstit Lizzie, uitându-se urât la 
Claire. Cum poți să fii așa liniștită, când nemernica aia 
vorbeşte aiurea despre cea mai bună prietenă a noastră? 

- Nu sunt împăcată cu asta, a răspuns Claire pe un ton 
neutru. Doar că să ne dăm în spectacol este ultimul lucru 
de care are nevoie cineva. 

— Ştii ce spune toată lumea? a întrebat Lizzie, apoi a 
continuat, înainte să putem răspunde ceva. Toţi spun că 
Shannon face sex cu Johnny Kavanagh. 

- Grozav, am gemut şi mi-am lăsat capul în mâini. 

Claire a pus o mână liniştitoare pe umărul meu. 

- Ei bine, nu e adevărat. 

- Eu ştiu asta, a răbufnit Lizzie. Dar Bella spune la toată 
lumea că Shannon este motivul pentru care ea şi Johnny s- 
au despărțit, a şuierat Lizzie. Din cauza acestei ticăloase și 
a minciunilor ei, toată lumea din şcoală vorbeşte despre 
prietena noastră şi zice că trebuie să aibă un vagin de aur 
dacă i-a luat mințile fraierului... 

- Nu! a şuierat Claire. Nu repeta! 

- Mă duc acasă, am izbucnit eu, împingându-mi 
scaunul în spate, gata să fug. 

- Nu, a răspuns Claire calmă, împingându-mă înapoi 
pe scaun. Nu te duci. 

- Pe naiba te duci acasă! a mârâit Lizzie. Nu ai făcut 
nimic rău. 

Rău sau nu, aici nu mai stăteam. 

Strângând mâna lui Claire, mi-am împins scaunul în 
spate şi m-am ridicat. 

- Îmi pare rău, am spus cu un nod în gât, aruncând o 
privire spre prietenele mele. Dar nu mai pot să trec prin 
asta din nou. 

- Venim cu tine, a strigat Claire după mine. Shan, 
numai să nu fugi... 

- Nu, e în ordine, am bolborosit. Voi rămâneţi. Doar 
că... Eu mă duc acum. Întorcându-mă, am trecut pe lângă 
mesele și scaunele care îmi stăteau în drum şi am luat-o 
spre ieşire. 


Cu toate astea, nu mă aşteptam la mâna care s-a 
strecurat dinspre masa de rugby în dreptul pragului şi m-a 
apucat de încheietură, făcându-mă să mă opresc brusc. 

- Ce s-a întâmplat? Johnny stătea pe scaun, cu mâna pe 
încheietura mea, uitându-se la mine cu o expresie 
îngrijorată. Shannon? 

Scuturând din cap, mi-am tras mâna, dar Johnny nu 
mi-a dat drumul. 

În schimb, m-a tras mai aproape de el, înrăutăţind şi 
mai mult situaţia. 

- Ce se întâmplă? m-a întrebat el. 

- Eu, hmm, trebuie să plec acasă, am spus încordată, 
aruncând agitată o privire în jur şi găsind câteva perechi 
de ochi îndreptate spre fața mea. Întorcându-mă spre 
Johnny, am şoptit: Trebuie să plec acum. 

- Acasă? Johnny s-a încruntat. De ce? 

- Aruncă o privire în jur, Domnule Bunăciunea Naibii! 
a şuierat Lizzie printre dinţi, venind lângă mine. Sau, şi 
mai bine, ciuleşte urechile! 

- Am ochii deschişi, a răspuns Johnny în timp ce mi-a 
eliberat mâna şi şi-a îndreptat atenţia spre Lizzie. Şi 
ciulesc urechile. 

- Lizzie, am murmurat, clătinând din cap. Las-o baltă! 

- Nu, dacă are ceva să-mi zică, poate să-mi zică, a spus 
Johnny cu glas tărăgănat. Dă-i drumul! 

- Bine, a mârâit Lizzie, luându-mă de mâna pe care o 
eliberase Johnny. Târfa ta diabolică spune minciuni 
despre prietena mea, iar eu te consider pe deplin 
răspunzător, pentru că nu ai îndreptat situaţia şi nici nu ai 
pus-o la punct. 

- Despre ce vorbeşte? a întrebat Gibsie, care stătea 
vizavi de Johnny. 

- Habar n-am, a spus Johnny. 

- Vorbesc despre faptul că reputaţia prietenei mele a 
fost compromisă pentru că ai fost atât de prost încât să ți- 
o tragi cu fata aia, a răbufnit Lizzie. 

- Ce fată? a întrebat Hughie Biggs, întorcând capul 
dinspre gâtul iubitei lui. Cu cine ţi-ai tras-o, Cap? 


- Du-te naibii, Hughie! s-a răstit Johnny, cu ochii 
ațintindu-se asupra mea. 

M-am înroşit şi mi-am întors privirea. 

- Oh, Doamne, ce ai mai făcut acum, Gibs? a întrebat 
un băiat care stătea cu ei. 

Patrick Feely, parcă așa zicea Claire că se numea. 

- Nu eu, Feely, a chicotit Gibsie. 

- Da, a mormăit Patrick. Pentru prima dată. 

- Puteţi să nu-mi mai distrageţi atenţia? a izbucnit 
Lizzie. Încerc să rezolv ceva aici. 

- Iubito, a strigat un băiat cu capul ras, aşezat câteva 
locuri mai sus. Ce faci? 

- Vezi-ţi de treaba ta! a răspuns Lizzie. 

- Iubito... 

- Suntem într-o ceartă acum, Pierce O Neill, aşa că nici 
nu te uita la mine! 

Scoţând un fel de geamăt îndurerat, Pierce şi-a împins 
scaunul în spate şi a ocolit masa, ca să vină spre noi. 

- Un sfânt, a spus Gibsie cu o tuse prefăcută, bătând din 
palme la trecerea băiatului. 

- Îmi pare rău! a anunţat Pierce, cu mâinile în aer, în 
timp ce s-a apropiat prudent de iubita lui. E vina mea. 

- Pentru ce-ţi pare rău? l-a întrebat ea. 

- Pentru tot? a răspuns Pierce, deşi părea mai degrabă a 
fi o întrebare. Pentru ce vrei să-mi pară rău? 

- Voiai să spui ceva în mod special? a întrebat Johnny, 
atrăgând atenţia tuturor asupra lui. 

- Da! s-a răstit Lizzie, aruncându-i o privire încruntată. 

- Atunci, dă-i drumul! a ripostat el cu voce glacială. 

- Bine, a şuierat Lizzie. Ziceam că Bella a povestit 
tuturor că te-ai despărţit de ea pentru că ţi-o tragi cu 
Shannon. Ziceam că toată lumea vorbeşte că prietena mea 
trebuie să fie al naibii de bună la pat dacă te-a dat peste 
capul ăla mare ca o minge de rugby. 

- Capul lui nu are forma unei mingi de rugby, a spus 
Gibsie în glumă. Ai zis asta şi despre capul meu. 

- Nu e momentul, Gerard, l-a mustrat Claire şi s-a 
prăbuşit pe scaunul de lângă el. 


- Ea minte! s-a răstit Johnny încordat. 

- Evident, a rostit Lizzie, cu o expresie batjocoritoare pe 
chip, scuturându-se de mâna lui Pierce când el a încercat 
să şi-o aşeze pe umărul ei. Deci, acum, vreau să ştiu ce ai 
de gând să faci în privinţa asta. 

- Nimic, am spus eu cu un nod în gât. Nu o să facă 
nimic în privința asta, pentru că nu are nimic de făcut! 

- E vina ta, Johnny, a continuat Lizzie să vorbească pe 
deasupra mea. E din cauza ta. Fa este fosta ta iubită 
nebună. Deci rezolvă situaţia. 

Johnny a rămas complet nemișcat vreo cincisprezece 
secunde, cu ochii aţintiţi asupra lui Lizzie, fără să scoată 
un cuvânt, înainte să intre în acţiune. 

Şi-a împins scaunul în spate şi s-a ridicat, cu ochii 
aţintiți asupra mea. 

- Hai! 

- P...poftim? am întrebat eu gâtuit, uitându-mă uluită la 
el. 

- Hai cu mine! mi-a cerut el, întinzându-mi mâna. 
Rezolvăm situaţia asta acum! 

M-am uitat de la Lizzie, care avea mâinile încrucişate la 
piept şi o expresie mulțumită pe faţă, la Gibsie, care părea 
extaziat, la Claire, care părea ruşinată, la ceilalți băieţi care 
păreau pur şi simplu confuzi, înainte de a mă opri, în cele 
din urmă, la Johnny. 

Părea furios. 

Şi nerăbdător. 

- Nu, am spus eu descumpănită, clătinând din cap. În 
nici un caz. Nu mă duc acolo. 

- Ea o să-şi ceară scuze în văzul tuturor, mi-a spus el. O 
să îndrepte situaţia, în fața tuturor! A aruncat o privire 
prin încăpere înainte de a adăuga: Şi am de gând să 
lămuresc toate celelalte porcării care au venit la pachet cu 
minciunile ei, în văzul tuturor! 

- Nu. Am făcut ochii mari de groază. E în ordine. Nu 
vreau scuze. 

Fl a răsuflat frustrat. 

- Nu e nimic în ordine, Shannon... 


- Nu mă duc acolo, am repetat, tremurând la acel gând. 
Nu vreau. 

- Bine, a mârâit Johnny, trecând pe lângă mine. A dat 
laoparte un scaun din calea lui, făcându-i pe Pierce și pe 
Lizzie să se îndepărteze din drumul lui înainte de a ocoli 
masa. Mă descurc singur. 

- Nu... Mergând grăbită după el, l-am apucat de mâneca 
puloverului şi mi-am înfipt tocurile în pământ. Te rog, nu! 

Johnny m-a târât după el vreun metru și ceva înainte de 
a se opri, în sfârșit. 

- Atunci, ce vrei să fac? a întrebat el, întorcându-se spre 
mine. 

- Nimic! am îngăimat, încă strângându-l de mânecă. 
Absolut nimic. 

- Nu pot să nu fac nimic. Şi-a trecut mâna liberă prin 
păr, evident agitat. Vorbesc despre tine. 

- Nu contează. Am clătinat din cap, ignorând privirile 
îndreptate spre mine, şi l-am tras de mânecă. Nu-mi pasă. 

Johnny m-a privit lung înainte de a clătina din cap. 

- Da, ei bine, mie îmi pasă, a spus în cele din urmă. Îmi 
pasă foarte tare! 

- De ce nu o ştergem cu toţii de aici pentru tot restul 
zilei? a intervenit Gibsie, în timp ce aproape a căzut de pe 
scaun în încercarea de a-l prinde din urmă pe Johnny. Să 
luăm o pauză de la toată drama asta, a adăugat şi l-a 
apucat de umeri pe Johnny. Şi să ne facem un pic de cap. 

Johnny i-a aruncat o căutătură încruntată. 

- Despre ce vorbești? 

- Un plan excelent, prietene, a susținut Hughie când s-a 
apropiat de masă şi a venit lângă Gibsie. 

- Pentru asta sunt pregătită, a spus Claire cu voce 
piţigăiată. 

Gibsie i-a aruncat o privire recunoscătoare. 

- Mama ta a plecat la Londra, nu-i aşa? a întrebat el, 
întorcându-şi privirea de la Claire, ca să se uite la 
prietenul său, cu mâinile încă pe umerii lui. Deci stai într- 
o casă goală? 


Johnny a încuviinţat încet din cap, plimbându-şi 
privirea între Gibsie, Hughie şi masa din spatele lor. 

- A plecat ieri-dimineaţă. 

- Atunci, venim la tine şi stăm vreo oră, a spus Gibsie 
calm, înainte de a-şi întoarce ochii cenușii spre mine. Ce 
zici, micuță Shannon? Mi-a aruncat o privire cu 
subînțeles. Ai chef să o ştergem de aici înainte să 
transforme Kav sala de mese într-o scenă din Urzeala 


tronurilor? 
Gândul m-a cutremurat, după ce citisem toate 


volumele. 

- De fapt, Thor cred că are mai mult sens de data asta, a 
spus Lizzie, încercând să-și dea cu părerea. S-a întors spre 
mine şi a spus: Dă-i drumul! 

„Să-i dau drumul?“ 

„Să-i dau drumul cu ce?“ 

- Hmm... deci? 

- Perfect! Gibsie s-a prefăcut că bate la tobe pe pieptul 
lui Johnny înainte de a-şi pune un braț peste umărul lui şi 
de a-l conduce spre ieşire. Să mergem! a strigat el peste 
umăr înainte de a se face nevăzuţi prin arcadă. Acum! 

Habar nu aveam ce se întâmpla, dar am mers în ritm cu 
ceilalți, în urma lui Johnny şi a lui Gibsie. 

- Probabil se duc undeva ca să i-o sugă, a strigat o voce 
îngrozitor de familiară, destul de tare încât să atragă din 
nou atenţia tuturor. Ştiţi cum sunt fetele din Elk Terrace. 
Sunt în stare de orice. 

- Oh, la naiba, nu! a mormăit Johnny şi s-a eliberat din 
strânsoarea lui Gibsie şi a trecut valvârtej pe lângă noi toți. 
Rezolvăm problema asta acum! a urlat el în timp ce a 
ocolit masa şi s-a îndreptat spre Bella. 

- Ce mama dracului? a gemut Hughie. 

- Pur şi simplu, nu te poţi abţine, nu? a răcnit Johnny, 
arătând cu degetul spre Bella. 

- N-am făcut nimic. Bella a izbucnit în râs. Am spus 
doar purul adevăr. 

- Adevăr? a şuierat Johnny, livid. Tu n-ai şti să 
recunoști adevărul nici dacă te-ar izbi în faţă. 


Nu ştiam de unde venise curajul meu brusc, dar s-a 
dezlănțuit cu putere în corpul meu şi mi-a împins 
picioarele spre el. 

- Johnny, nu, am spus, cu un nod în gât, în timp ce am 
luat-o pe urmele lui, cu sufletul la gură. 

Pentru prima dată în viață, mă bucuram că eram mică. 

Mi-a permis să mă strecor în spaţiul îngust dintre 
Johnny şi masa spre care se apleca. 

- Johnny, am vorbit în şoaptă, apăsându-mi mâinile cu 
putere în pieptul lui. Pleacă! 

El nu s-a uitat la mine. 

- Johnny, am repetat, întinzându-mă şi atingându-i 
faţa. 

Fl şi-a întors privirea furioasă spre mine. 

- Pleacă! i-am cerut, uitându-mă la el înspăimântată. Te 
rog! 

O venă a zvâcnit în tâmpla lui Johnny în timp ce a con- 
tinuat să se uite lung la mine, părând mai supărat decât îl 
văzusem vreodată. 

Nu am îndrăznit să mai respir când l-am urmărit 
făcându-şi alegerea. 

În cele din urmă, a eliberat un mârâit furios şi a 
încuviințat din cap cu un aer aspru. 

Am răsuflat uşurată. 

Slavă Cerului! 

- Să nu îndrăznești să-i mai rosteşti vreodată numele, a 
mârâit el, cu pieptul opintindu-se, în timp ce mi-a permis 
să-l îndepărtez de masă. 

- E o târfă infectă, de locuinţă socială, a spus Bella cu 
răutate. Asta nu e o minciună. 

- Mai bine ţi-ai ţine nenorocita aia de gură! a mârâit 
Johnny, strecurându-se pe lângă mine. 

Inima mi s-a oprit în loc. 

„Am încercat şi nu am reuşit.“ 

- De ce? Ce ai de gând să faci dacă nu-mi ţin gura, 
Johnny? a şuierat Bella printre dinţi, sărind de pe scaun şi 
plesnindu-l peste piept. O să dai în mine? 


- Nu... Johnny s-a oprit să-l ridice de pe scaun pe cel 
căruia Lizzie îi spusese Cormac Ryan. O să-l lovesc pe el. 

Și apoi, şi-a înfipt pumnul în faţa lui Cormac Ryan. 

Spre deosebire de ieri, nu am aşteptat să văd cum se 
termină totul. 

În schimb, m-am răsucit pe călcâie şi am ieşit valvârtej 
din sala de mese. 

Pentru că ştiam că se putea termina într-unul din două 
moduri. 

Oricum ar fi fost, eu ieşeam în pierdere. 

Mai luasem parte la asemenea incidente, în care Joey 
intervenea ca să-mi apere onoarea. 

Pentru fetele ca ea nu conta. 

Eu pierdeam întotdeauna. 


CAPITOLUL 55 


Stai calm! 
Johnny 


- Ce naiba faceți? am mârâit eu când Gibsie şi Hughie 
m-au târât afară din sala de mese înainte să-i trag lui 
Cormac al doilea pumn. 

- Te împiedicăm să faci o chestie absolut stupidă, mi-a 
explicat Gibsie calm în timp ce mă conducea afară din 
clădirea principală. larăși, ca un buldozer. 

- Ce naiba a fost în capul tău? a întrebat Hughie când 
am ajuns în curte. Ştii câte probleme ai avea cu Academia 
dacă s-ar afla că te baţi la şcoală! 

- La naiba cu Academia! am mârâit, smulgându-mă din 
strânsoarea lor. Am încercat să o apăr. 

- Păi, ai reuşit doar să o faci pe fată de rușine! a urlat 
Hughie. Felicitări, Cap! De parcă nu are destule mizerii de 
care să se ocupe. Ai făcut-o să devină ţinta fiecăreia dintre 
micuţele tale admiratoare. 

Furios, mi-am trecut o mână prin păr, ca să nu-i dau 
una vreunuia dintre prietenii mei. 

- Ai auzit ce a spus, am şuierat, simțindu-mi corpul 
vibrând de furie. Ce te așteptai să fac? 

- Nu a vrut să o aperi, prietene, a adăugat Gibsie. Ţi-a 
mai spus asta. 

- Ei bine, s-a înşelat! m-am răstit. 

- Ei bine, acum, ea a plecat, mi-a spus Gibsie. Deci stai 
calm! 

„A plecat?“ 

Asta m-a făcut să mă opresc o clipă. 

Întorcându-mă, am văzut cum Claire, vipera şi Kate 
stăteau lângă noi, dar nu şi Shannon. 


- Da, a plecat, a adăugat Feely, în timp ce s-a apropiat 
de noi, cu mâinile în buzunare. 

- Tu şi fata cea nouă, Cap? a întrebat Pierce, 
alăturându-se grupului nesfârşit ce îi dădea bătăi de cap. 
N-ai zis nimic. 

- Poftim... nu, am mormăit, scoțând un oftat obosit 
când furia îmi dispărea din trup. Nu mai ştiu ce sunt. Nu 
ştiu ce naiba se întâmplă cu mine. 

- Ei bine, a spus Lizzie, tocmai ai câştigat câteva puncte 
importante în ochii mei. M-a bătut pe braţ. Şi, crede-mă, 
nu le ofer prea des. 

- Nu, a adăugat Pierce, cu o grimasă. 

- Mai mergem la tine acasă? m-a întrebat Feely. Mi se 
pare inutil să ne mai întoarcem acum. 

Am clătinat din cap, având nevoie de un minut ca să-mi 
adun gândurile. 

Ce naiba se întâmplase? 

Cum de îmi permisesem să-mi pierd controlul în halul 
ăsta? 

Şi unde naiba plecase ea? 

Era bine? 

Aveam să omor pe cineva. 

Simţeam cum mânia se dezlănțuie din nou înăuntrul 
meu când mă gândeam la expresia resemnată de pe chipul 
lui Shannon. 

Da, părea al naibii de resemnată. 

Ar fi trebuit să fie furioasă. 

În schimb, acceptase situaţia ca atare. 

Poate că aşa se întâmplase la BCS, dar nu așa aveau să 
stea lucrurile la Tommen. 

Ea nu era ţinta nimănui, şi aveam de gând să mă asigur 
de asta. 

- Johnny? 

Auzul numelui meu m-a smuls din propriile gânduri. 

— Ce? 

Mi-am ridicat ochii şi m-am uitat la prietenii mei, 
simțindu-mă complet pierdut. 


- Mergem? m-a întrebat Hughie, aruncându-mi o 
privire ciudată. 

- Unde să mergem? m-am repezit, tulburat, căci nu îmi 
plăcea deloc genul ăsta de atenţie. 

Mă simţeam de parcă eram în pielea goală, cu 
sentimentele mele năucite date complet peste cap, 
permițându-le celor şapte să se uite la ceva ce nici măcar 
eu nu înțelegeam. 

- Ar trebui să o găsesc, am spus mai mult pentru mine. 
Intrând în panică, m-am întors brusc. Ar trebui să văd ce 
face. 

- Nu, a spus Hughie calm, ar trebui să te duci acasă şi să 
te linişteşti. E evident că nu vrea să vină cu noi, prietene. 
De aia a plecat. 

Mi-am îndreptat privirea spre el. 

- Ce ştii tu despre ce vrea ea? 

Sprâncenele lui Hughie s-au arcuit în sus. 

- Dă-mi cheile de la casă, Cap! mi-a cerut Gibsie, 
păşind în faţa mea. 

Fără să comentez, mi-am scos cheile din buzunar şi i le- 
am întins. 

- Vă ajungem din urmă, le-a spus Gibsie prietenilor 
noștri în timp ce i-a aruncat cheile lui Hughie şi mi-a 
trecut un braț peste umăr, conducându-mă înapoi spre 
holul din sala de sport. 

M-am dus cu el pentru că ghiozdanul meu rămăsese în 
hol şi nu ştiam ce altceva să fac. 

- Eşti bine? m-a întrebat Gibsie când am intrat în 
vestiarul pustiu. 

- Nu! am urlat eu. Nu sunt nici pe departe bine, nu mai 
ştiu ce înseamnă cuvântul ăsta. 

- Ştiu că acum nu e momentul să spun asta, dar o voi 
spune oricum, a replicat Gibsie. Ți-am zis eu. Ţi-am spus 
din anul patru, când a început să-şi bage nasul, că nu e o 
idee bună. 

- Nu am nevoie să îmi reaminteşti! m-am răstit în timp 
ce m-am apropiat de bancă şi mi-am luat lucrurile. Ştiu că 
am dat-o de gard. 


- Da, a încuviințat el, fără să se mai obosească să mintă, 
în timp ce şi-a luat geanta. Ai văzut doi sâni drăguţi, o 
viaţă ușoară, şi ţi-ai lăsat scula, care funcţiona pe atunci, să 
gândească în locul tău. Ridicând din umeri, şi-a pus 
geanta în spate şi a spus: Iată rezultatul! Alta care se agaţă 
de tine şi nu vrea să-ţi mai dea drumul. 

- Ei bine, scula mea nu mai gândeşte! am răbufnit eu. 

- Slavă Cerului! Și, dacă are vreo importanţă, şi eu mi- 
aş fi pierdut cumpătul, a adăugat. Dacă vreo nemernică ar 
fi vorbit aşa despre Claire, aş fi făcut prăpăd. 

- E vina mea că i s-a întâmplat asta, am mârâit. Bella se 
ia de Shannon din cauza mea. 

— Nu, m-a corectat Gibsie şi a clătinat din cap. Bine, da, 
ea se ține după tine mai degrabă, dar nu e vina ta, 
prietene. 

- Nu vrea să mă lase în pace, Gibs. Cu un oftat 
tremurat, mi-am trecut o mână prin păr şi am mârâit. Nu 
încetează odată. 

- N-ai putea să vorbeşti cu tatăl tău, ca să obţii, nu ştiu, 
un ordin de restricţie sau ceva de genul? 

- Pentru ce, Gibs? am întrebat eu tulburat. Pentru că e 
enervantă la şcoală? 

- Şi pentru că umblă după tine prin puburi, a intervenit 
el. 

Am clătinat din cap. 

- Nu, singura restricție era să-mi restricționez scula. 

Gibsie a izbucnit în râs când am ieşit din vestiar. 

- Să-ţi restricționezi scula. 

- Nu e amuzant, am răbufnit. N-am mai făcut sex cu ea 
de la Halloween. Suntem în martie, Gibs. În martie. Te-ai 
fi gândit că avea să-i treacă până acum. 

- Trebuia să fi pus capăt lucrurilor atunci. El a deschis 
uşa de la hol, şi am ieșit amândoi în soarele amiezii. Ai 
lăsat lucrurile să tărăgăneze până în ianuarie, Johnny. 

- Da, păi, am avut multe pe cap, am pufnit, coborând 
treptele. În plus, ea a terminat-o cu mine, aşa că habar n- 
am de ce naiba nu mă lasă în pace. 


— Ştii de ce nu te lasă în pace, prietene, a răspuns Gibsie, 
bătându-mă uşor pe umăr în timp ce am înaintat prin 
parcare. 

Am oftat puternic. 

Da, ştiam. 

Afurisitul de rugby. 

- Poţi să-mi promiţi ceva? m-a întrebat el, în timp ce și- 
a scos cheile de la maşină şi şi-a deschis Fordul nou-nouţ. 

- Da, prietene, am oftat, punându-mi bagajele în 
portbagaj. 

- Promite-mi că nu o să te întorci niciodată la ea, oricât 
ar fi de tentant. 

M-am burzuluit la el. 

- Gibs, nu m-aş întoarce la ea nici dacă ar fi ultima fată 
de pe faţa planetei. 

EI a râs la auzul răspunsului meu şi s-a urcat în mașină. 

- Serios, i-am spus, aşezându-mă pe scaunul 
pasagerului. Nu m-aş mai atinge de fata aia nici dacă ar fi 
singurul remediu pentru scula mea cu probleme de 
ejaculare... Am făcut o pauză, ca să-mi pun centura de 
siguranţă. Aş prefera să umblu pentru restul vieții cu nişte 
testicule vinete şi un penis zbârcit decât să mai pun 
mâinile pe ea. Atât de respingătoare mi se pare. 

- Ei bine, mă bucur pentru tine. Gibsie a pornit 
motorul. Pentru că fata asta îşi doreşte așa tare să pună 
gheara pe tine, că mă sperie. 

- Nu o să pună nimeni gheara pe mine, am ripostat eu. 
Cu atât mai puţin ea. 

EI şi-a arcuit o sprânceană. 

— Eşti sigur de asta? 

- Tacă-ţi fleanca şi pune-ţi centura de siguranţă! i-am 
spus, uitându-mă în jur, ca să mă asigur că nu loveşte pe 
cineva. Şi verifică-ţi oglinzile! 

- Da, tati, a mormăit Gibsie, respectându-mi 
instrucțiunile. 

- Bine, poți porni acum... încetişor, i-am spus când am 
fost sigur că poate să iasă din parcare fără să provoace 


leziuni grave cuiva - ceea ce ar fi fost în stare să facă. 
Încet, Gibs! 

- Legarea Numărului 'Treisprezece, a chicotit Gibsie 
când a pornit mult prea în viteză din parcare. Micuța 
Shannon a aruncat în aer toată şandramaua. 

- Încetineşte naibii odată! am urlat eu, înăbuşindu-mi 
impulsul de a apuca volanul. Şi ce naiba înseamnă 
„legarea numărului treisprezece“? 

- Nu ştii? 

Am clătinat din cap. 

- Evident că nu, din moment ce întreb. 

- Aşa se zice, prietene, a explicat Gibsie. 

- Cine zice? am întrebat, apucându-mă strâns de 
mânerul portierei şi zicând de vreo câteva ori „Doamne 
ajută!“ în gând. 

„Nu-l lăsa pe nemernicul ăsta să mă omoare!“ 

- Fetele de la şcoală, a chicotit el, încadrându-se pe 
drumul principal fără să se asigure din ambele sensuri şi 
evitând la mustață o cisternă cu lapte. Asta se spune 
despre tine. 

Oh, Doamne! 

Aveam să mor în maşina asta. 

Mă omora cu zile. 

Salutându-l umil pe lăptarul care îşi flutura pumnul 
spre noi, m-am întors cu o privire încruntată spre Gibsie. 

- Îmi spun legarea numărului treisprezece? Am 
clătinat din cap. De ce? Nu înţeleg. 

- Nu-ţi spun aşa, a replicat el. Asta vor să-ţi facă. 

- Poftim? 

- Tu eşti numărul treisprezece, a zis el. Şi vor să se 
lege cu tine. S-a întors spre mine, ridicând complice din 
sprâncene. În stil grămadă. 

- Asta e.. al naibii de dubios, am mormăit, 
cutremurându-mă. Ţine ochii la drum! 

— Sută la sută. Gibsie a râs, îndreptându-şi atenţia spre 
parbriz. Claire mi-a povestit despre asta anul trecut. Zicea 
că a auzit la baie vreo câteva fete din anul şase vorbind 


despre ceva de genul Operaţiunea „Legarea Numărului 
Treisprezece“. 

- Doamne! am bombănit eu. 

- Chiar în perioada în care ai început să ţi-o tragi cu 
Bella, a completat el. Faci tu socotelile! 

Nici nu trebuia. 

Îmi dădusem deja seama. 

- Oh, fir-ar să fie! am gemut. 

- Da, a încuviințat Gibsie cu o grimasă. Bucură-te că ai 
scăpat, Johnny! Fii al naibii de bucuros! 

Eram. 

Mai mult decât puteam exprima în cuvinte. 

- Ce mă fac, Gibs? 

- Cu Shannon? 

Am încuviinţat din cap posac. 

- Cedează, a răspuns el fără ezitare. 

- Nu pot, am murmurat. 

- Ba poţi, m-a asigurat el. Doar că eşti speriat. 

Da, mi-era frică. 

Îmi era groază de sentimentele mele pentru ea. 

- Nici nu simt că aş mai avea de ales, am mărturisit. Îmi 
pierd minţile, Gibs. 

- Nu, mintea ta e încă acolo unde trebuie, a chicotit 
Gibsie, bătându-mă uşor pe umăr. Îţi pierzi inima, 
prietene. 

- La naiba, am murmurat, muşcându-mi buza în timp 
ce groaza mi-a cuprins pieptul în ghearele ei. 

- Da, a încuviinţat el. E al naibii de incomod, nu-i aşa? 

- Mie îmi zici?! am bombănit. 


CAPITOLUL 56 


Ameninţări 
Johnny 


Ea nu s-a întors la şcoală joi. 

Am ştiut asta pentru că m-am uitat după ea pe holuri în 
fiecare pauză. 

Nu a apărut. 

Nu mi-a picat prea bine, ştiind că exista o posibilitate 
foarte mare ca Shannon să renunţe la școală din cauza 
celor întâmplate în sala de mese. 

Nu-mi pica prea bine, pentru că știam că era vina 
mea. 

Nu m-am putut concentra la nimic toată ziua. 


Fiecare lecție, cuvânt şi instrucţiune mi-au trecut pe 
lângă urechi, pentru că mintea mi-a rămas la ea. 

Era bine? 

Era supărată pe mine? 

Să mă duc la ea? 

Să o las în pace? 

Nu ştiam. 

Şi nici măcar nu aveam numărul ei de telefon ca să o 
sun, să văd ce face. 

Mâine intram în vacanţă pentru două săptămâni. 

Mâine aveam un meci la Dublin. 

Dacă nu o mai vedeam înainte? 

Dacă nu se întorcea la şcoală? 

Ce naiba mă făceam? 

Doamne, îmi pierdeam minţile. 

Am avut nevoie de fiecare fărâmă de autocontrol ca să 
mi-o scot din minte, în timp ce mă duceam la 
antrenament, după şcoală. 


Pentru că nu aveam nevoie ca asta - nu aveam nevoie 
ca sentimentele astea — să-mi dea peste cap jocul. 

- Eşti cu ea? m-a întrebat Bella când am ajuns la 
intrarea sălii de sport, distrăgându-mi atenţia de la 
gândurile mele. 

Clătinând din cap, nu m-am oprit din mers, hotărât să o 
ignor, dar ea m-a apucat de braţ şi a şuierat printre dinţi: 

- Răspunde-mi! 

- Vezi-ţi de treburile tale, m-am repezit eu, înăbuşindu- 
mi impulsul de a mă cutremura la atingerea ei. Și stai 
departe de mine! 

Aveam nevoie să nu se mai apropie de mine. 

Clocoteam de furie şi nu credeam că mă puteam 
controla dacă mă presa. 

- Răspunde naibii la întrebare, Johnny! a şuierat Bella, 
cu o notă de ameninţare în glas. 

- Şi dacă nu răspund? i-am întors-o, uitându-mă 
încruntat la ea. Ce se întâmplă? 

- Atunci, eşti un idiot, a şuierat ea, cu un licăr de 
suferință şi de furie în ochi. Pentru că fata asta are scris în 
frunte cuvântul „virgină“. 

- Nu se rezumă totul la sex, Bella, am ripostat eu, 
smulgându-mi braţul din strânsoarea ei. Şi nu mai pune 
mâinile pe mine, am adăugat, pe un ton plin de dispreţ. 
Nu-mi place când mă atingi. 

- Nu se rezumă totul la sex? a rostit ea pe un ton 
dispreţuitor. Ha! Îți dau o lună până o să te plictiseşti de 
frigida aia şi o să o iei la sănătoasa. 

- M-am plictisit de tine după o noapte, am zis şi am 
zâmbit batjocoritor. 

- Atunci, de ce te-ai tot întors la mine după aia? m-a 
întrebat ea. 

- Pentru că am fost leneș, şi tu ai fost o pradă uşoară. 
Mi-am pierdut cumpătul şi am şuierat: Erai la un telefon 
distanță, Bella... Un simplu mesaj, şi aveam cu cine să mi- 
o trag. E tot ce ai însemnat vreodată pentru mine. 

Mă aşteptam la palma care mi-a plesnit obrazul. 

O meritam. 


Nici o fată nu merita să i se spună că era o ușuratică, 
oricât de adevărat era lucrul ăsta. 

Fusese o lovitură sub centură, şi m-am trezit cerându- 
mi scuze. 

- N-am vrut să spun asta, am izbucnit. A fost de rahat. 

- Da, Johnny, a fost, a pufnit ea, încrucişându-şi braţele 
pe piept. 

- Știu, m-am repezit eu, negăsind nici o urmă de 
răbdare înăuntrul meu ca să mă mai descurc cu fata asta. 
De aia am spus că a fost de rahat. 

- De ce eşti aşa? m-a întrebat Bella, tonul ei căpătând o 
notă de blândeţe. De ce eşti crud cu mine? 

- Nu sunt în nici un fel cu tine, am spus eu caustic. 
Vreau doar să ajung la antrenament, iar tu îmi stai în cale. 

- Pentru că vreau să vorbesc cu tine, a răspuns ea cu 
înverşunare. 

- Nu avem nimic să ne spunem, Bella, i-am zis, 
scuturând din cap. Nu mai avem. 

- M-ai văzut? m-a întrebat ea, doar ca să mă prindă în 
plasă. Cu colegul tău de echipă? 

- Nu-mi pasă ce faci cu colegii mei de echipă, i-am 
răspuns calm. 

- Nu-l vreau. 

- Asta e treaba ta. 

- Te vreau înapoi. 

- Nu mă poţi avea înapoi. 

- Johnny. 

- Bella. 

- Serios! 

- Nu, mulţumesc! 

Bella s-a uitat la mine parcă pentru o veşnicie, înainte să 
se apuce să urle şi să bată din picioare. 

Chiar a bătut din picioare. 

- De ce ești atât de absurd? a şuierat ea. Îmi pare rău că 
am făcut-o pe la spatele tău, bine? Îmi pare rău! 

- Bine, eşti mai mult decât iertată, am izbucnit eu, 
trecându-mi o mână prin păr, într-o frustrare absolută. 


Acum, n-ai decât să ţi-o tragi cu Cormac sau cu cine naiba 
vrei tu. Chiar nu-mi pasă. Doar lasă-mă în pace! 

- Spui sincer că eşti de acord ca eu să fiu cu Cormac? 
m-a întrebat ea, punându-se în uşă când am încercat să 
trec pe lângă ea. El m-a invitat să ieşim, să ştii. Sunt iubita 
lui acum. Nu simţi nici un pic de gelozie? 

- Nu-mi pasă, am izbucnit eu. Nu ştiu ce altceva să fac 
sau să spun ca să-ţi fie mai clar. 

- Chiar crezi că panarama aia e mai bună decât mine? 
m-a întrebat ea. Serios, Johnny? Apropo de coborât 
standardele. Măcar are sâni? 

- Nu vorbi prostii despre ea! am ripostat. N-ai decât să 
spui ce vrei despre mine, dar nu te lua de ea. 

- E purul adevăr! s-a răstit ea, dispreţuitoare. E ca un 
băț. Ridicând din umeri, a adăugat: Zici că e anorexică. 

- Şi tu zici că eşti şi vorbeşti ca o ticăloasă cu inima rece. 
Străduindu-mă să nu mă pierd cu firea aici, în hol, mi-am 
adunat fiecare dram de calm şi am spus printre dinţi: Dacă 
te mai iei de ea, te distrug! 

Ea m-a privit cu duşmănie. 

- Mi-ar plăcea să te văd încercând să faci asta. 

- O să te distrug, am repetat, cu voce glacială. Reputația. 
Statutul. Prietenii. Relaţiile viitoare. Tot. Dacă te mai iei 
de Shannon Lynch, te las fără nimic. 

Ea a făcut ochii mari. 

- Johnny... 

- Ştii că pot, am adăugat, vorbind în şoaptă. Contrar 
convingerilor pe care le ai despre mine, nu sunt doar un 
tricou cu numărul treisprezece şi o sculă. 

- Dacă ţi-aş spune că sunt însărcinată? m-a întrebat ea 
cu voce gâtuită. Ce ai mai zice atunci? 

Mi-am dat capul pe spate și am izbucnit în râs. 

- Eşti incredibilă. 

- Nu mai râde! a plâns ea prefăcut. Nu e amuzant. 

- 'Ţi-aş spune să te duci să vorbeşti cu Cormac, pentru 
că eu nu te-am atins de patru luni şi jumătate. Zâmbind 
dezgustat, am adăugat: În plus, sunt ferm convins că ai fi 


folosit până acum chestia asta împotriva mea. Și sunt şi 
destul de sigur că s-ar vedea. 

- Nu neapărat, a spus ea sarcastic. 

- Vrei să spui că ai rămas însărcinată, Bella? am întrebat 
ironic. Ai mare grijă cum răspunzi! 

Ea ştia cine era tatăl meu. 

Ştia unde aveau să ducă minciunile dacă se apuca să-mi 
bage pe gât prostiile astea. 

Bella m-a privit lung înainte de a mormăi: 

- Nu, nu sunt însărcinată. 

- Ştiu, am zis şi am zâmbit cu un aer dispreţuitor. 

- A fost o întrebare ipotetică, a răspuns ea, cu un aer 
defensiv. 

- Nu, am corectat-o eu. A fost o manipulare eşuată. 

- Te iubesc! a suspinat ea. Îmi pare rău că vreau să fac 
cumva să meargă lucrurile între noi. 

- Păi, nu mă iubi! am răbufnit eu. Pentru că eu nu te 
iubesc şi nici nu o să te iubesc vreodată! Răsucindu-mă 
într-o parte, m-am strecurat pe lângă ea și am luat-o pe 
hol. De acum înainte, stai naibii departe de mine! 


CAPITOLUL 57 


Excursii neașteptate 


Shannon 


Nu m-am mai întors la ultimele trei ore miercuri şi am 
rămas acasă joi. 

Ştiam că era greşit să chiulesc de la şcoală, dar pur şi 
simplu nu puteam face faţă situaţiei. 

Era prea mult. 

Bella, Johnny, privirile, şoaptele pe la spate. 

Era mult prea mult. 

Mă simţeam epuizată emoţional şi afectată fizic şi 
aveam nevoie de un timp ca să-mi revin înainte de a mă 
întoarce. 

Încercarea de a-mi lua un mic răgaz pentru mine a fost 
un adevărat dezastru, tatăl meu pierzându-și minţile 
aseară pentru că am ars cina şi răsplătindu-mă cu un 
pumn pe care l-am încasat direct în față. 

Aparent, habar nu aveam să gătesc spaghete bolognese. 

Şi se părea că era o crimă suficient de mare ca să mă 
mai strângă o dată de gât. 

Mă simţeam ca naiba în dimineaţa asta, dar m-aș fi târât 
din casă în patru labe dacă ar fi fost nevoie. 

Nimic din ce-mi făcea Bella la școală nu se putea 
apropia măcar de ce era în stare să-mi facă el acasă. 

Când, în sfârşit, am ajuns la şcoală - cu o întârziere de 
peste o oră, pentru că dormisem mai mult decât în mod 
normal, fără să mă mai pot bizui pe alarma mea de 
nădejde de la telefon -, domnul Mulcahy, profesorul de 
educaţie fizică, mai că m-a decapitat pentru că din cauza 
mea se întârzia spectacolul. 

- Ce spectacol? l-am întrebat, pentru că, sincer, habar 
nu aveam ce naiba se întâmpla. 


Se pare însă că nu am fost considerată demnă de 
informaţia asta, pentru că, în loc să-mi explice ce se 
întâmpla, domnul Mulcahy aproape m-a împins într-un 
autocar plin ochi şi mi-a spus să-mi găsesc repede un loc 
şi să mă aşez. 

Ceea ce m-a adus în situaţia îngrozitoare de a sta în acel 
autocar fără să înţeleg ce se petrecea sau de ce fusesem 
forțată să urc într-un autocar plin cu feţe necunoscute. 

- Shan! a strigat Claire, făcându-mi semn. 

Ochii mei au găsit-o în al treilea rând din față, cu Lizzie 
alături. 

Toate fetele din autocar păreau să stea în față, lângă 
şofer. 

Mai erau doar alte patru fete în clasa mea, iar Shelly şi 
Helen stăteau împreună, în spatele prietenelor mele. 

Alte câteva fete din anul şase stăteau lângă ele - inclusiv 
o Bella încruntată și un băiat uriaş, cu părul negru, care 
avea braţul înfăşurat în jurul ei şi fața dezmierdându-i 
gâtul. 

Străduindu-mă din răsputeri să nu mă uit la Bella, m- 
am grăbit spre Lizzie şi Claire. 

- Ce se întâmplă? am şuierat când am ajuns în dreptul 
lor. 

- E ziua meciului, mi-a spus Claire, şi zâmbetul i-a 
dispărut de pe buze. Ai uitat? 

M-am uitat nedumerită la ea. 

— Ce meci? 

Claire a făcut ochii mari. 

- Doamne! a şoptit ea printre dinți. Marţi seară s-a 
trimis un mesaj despre asta. 

- Un mesaj? am murmurat. N-am primit nici un mesaj. 

- E nouă, așa că probabil nu e în sistem, a mormăit 
Lizzie. 

„Nu, nu am primit mesajul, pentru că telefonul meu 
băltea de apă marți seară.“ 

- Ce se întâmplă, fetelor? am întrebat cu glasul 
sugrumat, îngrozită de-a dreptul. 

M-am uitat agitată în jur. 


- Azi se joacă semifinala, mi-a explicat Lizzie. Între 
Tommen şi Royce. 

M-am uitat absentă la ea. 

- Poftim? 

- Pentru numele Domnului, Claire, a gemut Lizzie. Nu- 
mi vine să cred că nu i-ai dat de veste! 

- Credeam că ştie! a răspuns Claire, roşie la față. Îmi 
pare rău, Shan! Credeam că ştii că meciul e azi. 

- Nu, nu, nu, am murmurat. Meciul din Donegal se 
joacă abia după vacanţă. Care trebuia să înceapă azi. Îţi 
aduci aminte? 

- Royce College a câştigat ultimele trei partide, mi-a 
spus Lizzie, pe un ton plin de empatie. 

Aparent, păream şi năucită, şi înlemnită, căci Lizzie nu 
făcea risipă de priviri pline de empatie când nu era cazul. 

- Câştigând ultimul meci, Royce College a ajuns la 
egalitate cu Tommen, s-a grăbit ea să-mi explice. Royce şi 
Tommen joacă semifinala azi, pentru a vedea cine ajunge 
cu Levitt în finală. 

M-am ciupit de podul nasului, chinuindu-mă să înţeleg 
ce mi se spunea. 

- Dar trebuia să mergem în Donegal după Paşte! 

- Nu o să mai fie nici o călătorie la Donegal dacă băieții 
nu câştigă azi, mi-a explicat Claire. 

- De ce nu mi-aţi spus despre asta? 

- Nu ştiam sigur când o să aibă loc meciul. 

- De ce? 

- Pentru că cei de la Royce fac nazuri, a răspuns Lizzie. 
Şi complică lucrurile pentru Tommen, în speranţa că 
Johnny nu o să poată juca. 

- Poftim? 

- Fl are un program, mi-a explicat Claire. Tot ce face 
legat de rugby trebuie să treacă pe la Academie. Ridicând 
din umeri, a adăugat: Cred că sperau să prindă echipa 
Tommen pe picior greşit. 

- Ceea ce nu s-a întâmplat, a spus Lizzie în zeflemea. 
Ghinionul lor. 


- Doamne, am murmurat eu, tulburată. Unde are loc 
meciul? 

- La Dublin, a spus Claire, cu o grimasă. 

- N-am voie să merg la Dublin. Am făcut ochii mari. 
Dacă află tata... 

- Este doar o excursie de o zi, m-a întrerupt ea. Ne 
ducem şi ne întoarcem. Ajungem acasă pe la 22.00. 

- La 22.00? am suspinat. În seara asta? 

Oh, Doamne! 

Eram moartă. 

- Fetelor, eu nu pot merge, am murmurat, panicată de 
ce avea să spună tatăl meu dacă ajungeam acasă seara la 
22.00. Nu am bani, şi părinţii mei nu ştiu... 

- Domnişoară Lynch! a urlat domnul Mulcahy, 
întrerupând-o pe Claire şi atrăgând asupra noastră atenția 
tuturor celor din autocar. Ia loc! 

- Mă mut eu, a intervenit Lizzie, dând să se ridice. 
Shannon, poţi să stai aici... 

- Stai jos, domnişoară Young! s-a răstit domnul 
Mulcahy. Domnişoara Lynch ne-a dat programul peste 
cap cu problemele dumneaei de punctualitate. Îşi poate 
găsi şi singură un loc. 

- Nu-i nimic, am spus eu îngrozită, cu un nod în gât. 
Îmi găsesc un loc. 

- Azi ar fi grozav, a mormăit el. 

Cu capul plecat şi cu vocea nerăbdătoare a domnului 
Mulcahy în urechi, a trebuit să fac temuta paradă a ruşinii, 
târşâindu-mi picioarele pe culoar, cu ghiozdanul în spate, 
uitându-mă dintr-o parte în alta pentru a vedea dacă 
găsesc vreun loc liber. 

Nu am găsit. 

În cele din urmă, am ajuns până spre partea din spate a 
autocarului, unde stătea echipa de rugby. 

Cu cât mergeam mai în spate, cu atât agitația sporea. 

Voiam să mă întorc. 

Voiam să cobor din autocar şi să mă duc acasă. 

„Nu“, m-am întărit în sinea mea. „Nu. Nu mai fugi!“ 

„Eşti bine.“ 


„Eşti bine.“ 

„Cui îi pasă dacă se holbează la tine?“ 

„Ei nu te cunosc.“ 

„Doar respiră!“ 

În cele din urmă, ajunsă la capătul autocarului şi, 
văzând rândul din spate, am simțit că obrajii îmi erau atât 
de fierbinţi încât mai aveau puţin şi luau foc. 

Sincer, dacă puneai o felie de bacon pe faţa mea, sigur 
ar fi sfârâit. 

Tot rândul din spate era ocupat de membrii echipei de 
rugby. 

„Oh, Doamne!“ 

Eram în zona de pericol. 

Cu coada ochiului, am observat că scaunul de la geam 
din dreapta mea, chiar în faţa rândului din spate, era liber. 

Uşurată, mi-am strâns şi mai tare bretelele de la 
ghiozdan şi m-am întors ca să mă aşez, dar m-am oprit 
brusc când am observat cine stătea pe scaunul dinspre 
culoar. 

Inima mi s-a oprit în piept. 

Johnny avea căştile în urechi, şi muzica răsuna atât de 
tare din ele, încât puteam desluşi limpede vocea lui Jay-Z, 
cântând despre cele 99 de probleme pe care le avea. 

„Te înţeleg, Jay-Z...“ 

El nu se uita la mine. 

El nu se uita la nimeni. 

Se concentra exclusiv la iPodul din mâinile lui. 

Îngrămădite pe scaunul de lângă el — singurul loc liber 
din tot autocarul - se aflau o mulțime de genţi cu 
echipament, evident aparţinând echipei. 

Oh, Doamne! 

Dregându-mi glasul, am făcut semn spre scaun. 

El nu a ridicat privirea. 

Părul lui perfect aranjat era singura parte a capului pe 
care o vedeam în timp ce el a continuat să se uite lung la 
iPodul din mâinile lui. 

Motorul autocarului a pornit, vibrând sub picioarele 
mele, şi m-am cufundat într-un val uriaş de panică. 


M-am întins şi l-am bătut uşor pe umăr înainte de a-mi 
retrage repede mâna. 

Capul lui Johnny s-a ridicat brusc, şi străfulgerarea de 
enervare care i-a traversat chipul s-a transformat imediat 
într-o privire surprinsă când m-a măsurat din cap până în 
picioare. 

- Shannon? 

- Trebuie să mă aşez, m-am chinuit eu să-i spun, în- 
grozită de fluierăturile şi de comentariile insinuante venite 
de la restul băieţilor. 

În ultimele două nopţi, mă luptasem cu emoţiile pe care 
el le trezea în mine, abia dormisem şi fusesem chinuită de 
panică şi de îndoială de sine. 

Acum, că mă confruntam cu perspectiva neașteptată de 
a-mi petrece câteva ore lângă Johnny, simțeam că mă 
pierd cu firea. 

Serios, îmi chiorăia stomacul, şi eram ferm convinsă că, 
dacă nu mă așezam curând, aveam să vărs şi ce nu 
mâncasem. 

„Dumnezeule!“ 

Cu sprâncenele încruntate, Johnny a continuat să se 
uite lung la mine, în timp ce eu am continuat să mă bâlbâi. 

- Nu mai e nici un loc liber în autocar, şi şoferul o să 
plece acum, aşa că te rog să mă laşi să trec... Privirea mi-a 
țâşnit de la el spre hoarda de oameni care ne priveau, apoi 
spre locul liber. Ai putea să te aşezi pe celălalt scaun sau să 
muţi bagajele ca să mă aşez eu, te rog? 

- Scuze! a spus Johnny cu părere de rău. Şi-a întins 
mâna şi şi-a smuls căştile din urechi. N-am auzit nimic 
din ce ai zis. 

Hohote de râs au izbucnit de la băieţii din spate. 

Făcându-mă roşie ca racul, am arătat spre stiva de genţi 
de pe scaunul alăturat şi i-am şoptit: 

- N-am unde să stau. 

- La naiba, da, scuze! a răspuns Johnny şi a început 
repede să arunce genţile pe podea, la picioarele mele. Dă- 
mi o secundă să scap de astea! 


- Pentru numele lui Dumnezeu, Lynch, stai jos acolo! a 
urlat domnul Mulcahy din partea din față a autocarului. Şi 
pune-ţi centura! 

Stânjenită, m-am uitat abătută la Claire, dar am întâlnit 
privirea furioasă a Bellei. 

Oh, la naiba! 

„O să te omoare, Shannon.“ 

„Bella Wilkinson o să te omoare.“ 

„Dacă nu reuşeşte tatăl tău să facă primul asta...“ 

Îngrozită, m-am strecurat spre scaun, încercând să trec 
pe lângă picioarele prea lungi ale lui Johnny, în timp ce el 
s-a întins să mai mute o geantă. 

Povestea nu s-a încheiat prea frumos. 

O mulţime de mişcări agitate, membre încurcate, unul 
din genunchii mei înfigându-se cu forță maximă în nasul 
lui şi un cor de oooohh şi oh, la naiba izbucnit de la 
băieţii din jurul nostru. 

- Doamne fereşte! a şuierat Johnny. Rezemat de tetieră, 
şi-a cuprins fața în mâini şi a mârâit. Fir-ar, Shannon! 

Mi-am pus o mână peste gură, cu ochii mari. 

- Îmi pare foarte rău! 

- Hai, Johnny, băiete! a strigat unul dintre băieți din 
rândul din spate. Capul sus! 

- Du-te naibii, Luke! s-a răstit Johnny. 

Și-a atins nasul de două ori, asigurându-se că nu îi 
curgea sânge şi, mulțumit să constate că nu, a scos un 
mârâit grav. 

- Chiar n-am vrut să fac asta, am spus îngrozită, în timp 
ce încercam cu disperare şi fără succes să mă strecor 
printre coapsele lui. 

Nici nu era prea uşor, cu ghiozdanul în spate. 

Aveam la mine manualele pentru toată ziua, din 
moment ce nu ajunsesem la dulapul meu înainte de a fi 
împinsă în acest autocar, iar greutatea pe care o căram în 
spate mă dezechilibra. 

Ţinându-mă de spatele tetierei lui Johnny, am ridicat 
un picior şi am încercat să îl trec peste piciorul lui, dar 
piciorul meu trebuie să fi ajuns periculos de aproape de 


zona lui intimă, pentru că Johnny s-a întins şi m-a prins 
de gleznă, ţinându-mi piciorul nemișcat şi făcându-mi 
fusta să se ridice. 

- Ai grijă! a urlat el în timp ce ochii i s-au aprins de 
îngrijorare. Nu te mai mişca! 

Nu l-am condamnat pentru îngrijorare. 

Eram o adevărată povară. 

Clătinând din cap, Johnny a răsuflat apăsat, mi-a 
eliberat glezna şi s-a ridicat. O mișcare teribil de 
neinspirată, pentru că trupurile ni s-au ciocnit unul de 
altul, fără aproape nici o urmă de spaţiu între noi. 

- M-aş fi mutat eu, să ştii, mi-a explicat Johnny, cu 
ochii aţintiţi asupra mea. Eram atât de aproape, încât 
simțeam parfumul coloniei lui. Dacă mi-ai fi dat ocazia. 

Am dat să răspund, dar nu am fost în stare decât să scot 
un pufnet. 

Îmi era greu să mai formulez vreun cuvânt, prinsă între 
pieptul lui şi scaunul din față, fiindu-mi imposibil să scap 
din cauza ghiozdanului meu stupid. 

- Şi-o trag sau ce fac? a strigat cineva. 

- Sigur aşa pare, a chicotit un altul. 

- Ce naiba se întâmplă acolo? a urlat domnul Mulcahy 
cât îl ţineau plămânii. Kavanagh! Lynch! Încetaţi cu 
giugiulitul şi aşezați-vă odată! 

Toată lumea din autocar a izbucnit în fluierături şi 
hohote de râs. 

Eu am simţit că mor de rușine. 

- Încercăm! a răcnit Johnny înapoi. Daţi-ne un minut, 
bine? 

- Cât de greu e să te aşezi pe un scaun, Kavanagh? l-a 
întrebat profesorul. 

- Foarte greu, se pare, a mormăit Johnny în barbă 
înainte de a-şi întoarce atenţia asupra mea. 

- Du-te spre stânga la trei, m-a instruit el. Unu, doi... 

Am făcut ochii mari. 

— Stânga mea sau stânga ta? 

- Doamne! Îngăimând o serie de înjurături în barbă, 
Johnny a mormăit: Nu contează, doar vino aici! Apoi, m-a 


apucat de mijloc, mi-a tras corpul mai aproape de al lui - 
dacă mai era cu putinţă - şi ne-a întors pe amândoi într-o 
parte. 

Mi-a eliberat talia, și eu aproape m-am prăbuşit pe 
scaunul de la geam, cu faţa în flăcări şi corpul tremurând. 

De îndată ce ne-am aşezat, autocarul a început să se 
miște. 

- Mulţumesc, am murmurat cu un nod în gât, în timp 
ce m-am cufundat în scaun, cu umerii plecați în față. 

- Cu plăcere, a mormăit Johnny în timp ce s-a lăsat pe 
spate, atingându-şi podul nasului. Doamne, ești un mic 
pericol, nu? 

- Ah, da, am reuşit să răspund, deși vocea mi-a răsunat 
şoptit şi ascuţit în acelaşi timp. Îmi pare foarte rău că te- 
am lovit cu genunchiul în nas! 

Dându-mi ghiozdanul de pe umeri, l-am împins pe 
podea şi m-am lăsat pe spate. 

Johnny s-a întors spre mine, cu un zâmbet pieziș. 

- Eşti sigură că nu încercai să mă nimerești între 
picioare? 

- Poftim... nu! m-am împotrivit eu, clătinând din cap. 
Normal că nu. Chiar n-am vrut să... 

- Calmează-te, Shannon! a chicotit el. Fac mişto de tine. 

Da, sigur făcea mişto de mine. 

De capacitatea mea de a respira. 

De bătăile nebuneşti ale inimii mele. 

Johnny s-a mişcat pe scaun, evident încercând să 
regăsească poziţia confortabilă pe care o avea înainte să-l 
deranjez. 

- Urăsc să merg cu autocarul, mi-a explicat el, când şi-a 
găsit, în sfârşit, locul. 

Şi-a întins picioarele, aşezându-și piciorul stâng în aşa 
fel încât să se sprijine de genunchiul meu. 

Nu şi-a mişcat piciorul, alegând să-l lase acolo unde era, 
în timp ce eu mă chinuiam să nu tremur. 

Era clar că nu o făcea intenţionat. 

Avea 1,90 şi era mult prea mare pentru spaţiul mic care 
îi revenea. 


Totuşi, era prea aproape. 

El era prea aproape. 

Mult prea multă apropiere între noi. 

- Stai pe partea mea de scaun, i-am șoptit, 
înghiontindu-i coapsa cu genunchiul, rugându-mă să 
scap. 

Nu am reușit. 

El nu şi-a mutat piciorul. 

În schimb, a arcuit o sprânceană şi mi-a spus: 

- Şi tu stai în autocarul meu. 

Obrajii mi-au luat foc. 

Lăsându-mi capul în jos, m-am concentrat să culeg o 
scamă imaginară de pe cardiganul de uniformă - singurul 
cardigan de uniformă din tot autocarul. 

Nu primisem nici mesajul „Fără uniformă“. 

„Doamne!“ 

- Glumeam, a spus Johnny, distrăgându-mi atenţia de 
la gândurile mele. 

— Ştiu, am răspuns, chiar dacă nu ştiam. 

Nu-l puteam descifra. 

Eram confuză. 

Mă simţeam zăpăcită. 

Şi voiam să cobor din autocarul ăsta. 

- Deci clasa ta a fost aleasă să vină la meci? m-a întrebat 
el, făcând conversaţie. 

Am încuviințat din cap şi am încercat să ignor piciorul 
lui care îl atingea pe al meu. 

— Aşa se pare. 

El a arcuit o sprânceană. 

- Aşa se pare? 

Am scos un oftat puternic. 

- Nici nu am ştiut de meciul ăsta stupid înainte să ajung 
la şcoală şi să fiu azvârlită în autocarul ăsta. 

- Meciul ăsta stupid? a pufnit el. Mulţumesc! 

— Scuze! 

- Nu-ţi face griji, a răspuns el. Deci chiar nu ştiai de 
meci? 

Am scuturat din cap. 


- Nu aveam nici cea mai vagă idee. 

- La naiba! a mormăit el. Deci n-ai nimic cu tine? 

- Am manualele pentru toate cele nouă ore de azi, am 
spus cu glas stins şi umerii căzuţi în față. 

- Dacă se face târziu, s-ar putea să rămânem peste 
noapte, a spus el încruntat. 

- Poftim? am murmurat. Te rog nu-mi spune asta! 

Johnny a ridicat din umeri cu părere de rău. 

— Se mai întâmplă. 

- Doamne, am spus eu, cu sufletul la gură. 

- Vrei să fugi până acasă şi să-ţi iei ceva cu tine? m-a 
întrebat el. Pot să vorbesc cu antrenorul şi să-l rog să 
oprească la tine acasă... 

- Nu, am spus eu mâhnită. Doamne, nu, e în regulă. 

- Eşti sigură? 

Eu am încuviinţat din cap. 

- Ascultă, te duc eu acasă după meciul de diseară, a 
spus Johnny cu o încruntătură adâncă pe chip. Dacă de 
asta îți faci griji. 

- Griji? Am clătinat din cap. Nu-mi fac griji. 

- Pare că-ţi faci griji, a spus el încet, cu ochii îndreptaţi 
spre ai mei. 

- Hmm, eu doar... Înăbuşindu-mi un val de neliniște, 
am întrebat: Pot să-ți împrumut un pic telefonul, te rog? 
Agitându-mă stânjenită, am adăugat: Trebuie să-l anunţ 
pe fratele meu că ajung târziu. 

„Şi să-l rog pe Joey să înceapă pregătirile de 
înmormântare, pentru că sunt ca şi moartă...“ 

- Da, nici o problemă, a răspuns Johnny. 

El şi-a strecurat mâna în buzunar și şi-a scos telefonul 
frumos înainte de a-mi întinde dispozitivul de un negru 
strălucitor. 

- Hmm. M-am uitat la ecran, nedumerită. Poţi să-l 
deblochezi? 

- La naiba, da, îmi pare rău, a mormăit el în timp ce s-a 
întins şi a deblocat ecranul. 

Când am continuat să bâjbâi cu telefonul lui, mi l-a luat 
din mână şi m-a rugat să-i spun numărul. 


- Mulţumesc, am şoptit, luând telefonul de la el. 

Apăsând pe butonul verde ca să inițiez apelul, l-am 
ţinut la ureche şi m-am rugat ca Joey să răspundă. 

Câteva secunde mai târziu, a intrat mesageria lui. 

„Bună, aici Joey. Ştii ce să faci...“ 

- Joey, am spus eu, cu un nod în gât, ferindu-mi faţa. 
Sunt eu... Shannon. Sunt cu școala în drum spre Dublin. O 
să mă întorc târziu în seara asta. Poţi să-i spui mamei? 
Telefonul meu este la el, aşa că să nu mă suni, bine? Nu o 
să poţi lua legătura cu mine, dar sunt bine, Joe. Nu-ţi face 
griji pentru... 

Telefonul a piuit, dându-mi de înțeles că nu mai aveam 
timp. 

Încheind apelul, i-am returnat telefonul lui Johnny și 
am răsuflat tremurător. 

- Mulţumesc! 

- La cine e telefonul tău? m-a întrebat Johnny, 
punându-și telefonul în buzunar. 

- Oh, hmm, la tata, am mormăit eu. 

- De ce? 

Eu am ridicat din umeri, dar nu am răspuns. 

- Ăsta arată altfel, a spus el. 

M-am uitat nedumerită la el. 

- Poftim? 

EI s-a întins şi mi-a atins obrazul. 

- Machiajul. 

- Oh. Mi-am întors fața, simţindu-mă teribil de 
recunoscătoare pentru geanta de machiaj pe care mi-o 
dăduse Claire miercuri dimineaţă. Îmi era absolut 
necesară. Ştiu. 

Johnny s-a foit pe scaun, evident încercând să-şi găseas- 
că locul. 

Lăsând capul în jos, m-am concentrat să culeg aceeaşi 
aţă imaginară de pe pulover. 

- Eşti supărată pe mine? 

Întrebarea lui m-a surprins, şi mi-am ridicat privirea ca 
să îi întâlnesc ochii albaștri pătrunzători. 

- Supărată pe tine? 


Johnny a încuviinţat încet din cap. 

- Pentru ce am făcut în sala de mese? 

Inima a început să-mi bată cu putere în timp ce m-am 
gândit la întrebare. 

Mi-era ruşine. 

Eram nesigură. 

Mi-era frică. 

Dar nu eram supărată pe el. 

- Nu, am răspuns într-un final. Nu sunt supărată pe 
tine. 

- Nu te-ai mai întors, a spus el, cu voce joasă. 

Am ridicat din umeri şi mi-am coborât privirea. 

- Nu m-am simţit bine. 

- Eşti mai bine acum? 

- Bănuiesc, am răspuns încet. 

- Din cauza menstruației? m-a surprins Johnny 
întrebându-mă direct. 

„Doamne!“ 

- Hmm... da. Cu faţa roşie, m-am foit stânjenită. Dar 
acum sunt bine. 

- Nu face asta! a spus Johnny încruntat. 

- Ce? 

- Să fii ruşinată. Mi-a dat uşor un ghiont în umăr. Este 
ceva firesc, Shannon. 

„Oh, Doamne!“ 

Eram peste măsură de ruşinată. 

Eram la un pas distanţă de o umilire epocală. 

- Bine? m-am chinuit eu să spun. 

El a scuturat din cap şi a zâmbit. 

- Ai ascultat piesa nouă? 

Acum, eram din nou stânjenită. 

- Da, am şoptit. 

- "Ţi-a plăcut? 

- Hmm. 

Am ridicat din umeri, neștiind ce să spun. 

- Ce s-a întâmplat? 

- Nu ştiu ce să înţeleg, sincer. 

El s-a încruntat, așteptând o explicaţie. 


M-am mişcat stânjenită înainte de a spune: 

— Fuck Her Gently? 

Johnny a rămas gură-cască la mine. 

- Poftim? 

- Piesa nouă de pe CD? Am ridicat din umeri. Era Fuck 
Her Gently de Tenacious D. 

- Dammit! 

- Nu, asta e de Blink 182, şi era piesa patru, i-am 
răspuns. 

- Fuck! 

- Nu, l-am corectat. FACK de Eminem era piesa zece. 

- Poftim... nu! Johnny a clătinat din cap şi a gemut. 
Doamne, ce mai era pe CD? 

M-am gândit o clipă înainte de a spune: 

- Pretty Fly for a White Guy, The Ballad of Chasey 
Laine... hmm... Stacey's Mom, The Bad Touch, Pony şi 
alte câteva de care nu-mi amintesc. 

Johnny a gemut din nou. 

- Ți-am dat CD-ul greşit. 

- Da? 

Fl a încuviințat încet din cap. 

- Ăsta era CD-ul lui Gibsie. 

- Tu ce ai vrut să-mi dai? 

Johnny era tras la față când a spus: 

- O melodie de la Maroon 5. 

- Oh? Am ridicat privirea spre el. Care? 

EI s-a foit stingherit. 

- She Will Be Loved. 

Oh! 

Oh, uau! 

Când nu i-am răspuns, pentru că sincer nu puteam, 
Johnny mi-a mai pus câteva întrebări la întâmplare, 
evident încercând să iniţieze o discuţie. 

Când nu i-am oferit decât câteva răspunsuri 
monosilabice, el s-a lăsat pe spate, braţul lui atingându-l 
pe al meu, şi și-a scos iPodul. 

S-a jucat cu butoanele de pe ecran, trecând de la un 
cântec la altul, până când s-a oprit în cele din urmă la 


Daughters, al lui John Mayer. 

- Să-mi zici dacă mai ai nevoie de telefon, bine? mi-a 
propus el înainte de a-şi pune căştile în urechi. Sau dacă 
mai ai nevoie de altceva. 

A dat volumul iPodului atât de tare, încât nu a mai fost 
nevoie să-mi scot CD-playerul, nu când puteam să aud 
clar fiecare cuvânt, de pe scaunul meu. 

Recunoscătoare pentru un moment de respiro de la 
intensitatea pe care o reprezenta el, am răsuflat tremurat şi 
am încercat să-mi controlez emoţiile. 

Dar nu a fost uşor. 

Nu când sursa tuturor neliniştilor mele stătea alături. 

Şi cuvintele acelui cântec nu-mi dădeau pace. 

„Dacă ar şti cât de adevărate sunt versurile alea“, m-am 
gândit în sinea mea. 

„Dacă ar şti...“ 


Z Joc de cuvinte inspirat de înjurătură şi de titlul melodiei celor de 
la Blink 182 (n.red.) 
8 Joc de cuvinte inspirat de celebra înjurătură şi de titlul melodiei 
lui Eminem (n.red.) 


CAPITOLUL 58 


Unde mi-e capul? 
Johnny 


Tocmai am întrebat-o despre menstruaţia ei. 

Ce naiba se întâmpla cu mine? 

Măcar era permis să întrebi o fată despre menstruația 
ei? 

Habar nu aveam. 

Doamne, trebuia să-i rog pe doctori să-mi scaneze şi 
creierul, nu doar testiculele, pentru că nu prea mai aveam 
țiglele pe casă. 

Shannon stătea chiar lângă mine, parfumul ei îmi îmbia 
nările, braţul ei îl atingea pe al meu, şi abia dacă puteam să 
formulez o propoziţie coerentă. 

Serios, nu era normal. 

Îmi petrecusem toată viaţa în lumina reflectoarelor, ca 
un ponei de expoziţie, şi nimic nu mă tulburase vreodată. 

Dar ea mă tulbura. 

Fata de lângă mine mă tulbura. 

Poate că stătusem atât de mult pe uscat, că îmi 
recuperasem virginitatea, pentru că sigur mă simțeam de 
parcă aş fi redevenit virgin. 

Nici un băiat de vârsta mea care se respectă, cu 
experiența mea de viață, nu se lasă cutremurat de o fată. 

La naiba, eu eram cutremurat. 

Și totuși, iată-mă aici, încercând să-mi fac corpul să se 
liniştească naibii odată, ca să mă pot preface măcar că sunt 
oarecum normal şi să nu o bag în sperieţi şi să o fac să se 
retragă în carapacea în care îi place să se ascundă. 

Întrebările mele erau peste măsură de stânjenitoare, dar 
îmi era imposibil să mă abţin. 

Era machiată. 


O faţă plină de machiaj care mă făcea să-mi doresc să 
urlu. 

Era superbă fără să-şi dea cu nimic pe faţă, dar nu mă 
simțeam în largul meu ştiind că era machiată în preajma 
colegilor mei de echipă. 

Ştiam că se holbau la ea. 

Numai în ultima jumătate de oră, a trebuit să-i arunc lui 
Luke o privire ucigașă, ca să nu se mai zgâiască la ea din 
locul lui de peste culoar. 

Era atât de deplasat, încât m-am trezit mișcându-mă pe 
scaun doar ca să o ascund de el - și de toţi ceilalți. 

Slavă Cerului pentru doamna Moore, care fusese 
convocată să-l ajute pe antrenor şi să ne însoţească în 
călătorie! 

Consiliera de orientare de la Tommen era o ţăcănită, 
dar avea planificate o mulțime de jocuri de echipă pentru 
călătoria de trei ore şi jumătate cu autocarul. 

Avea chiar şi o pungă de ouă de Paşte şi mici diagrame 
laminate ca premii. 

Făcea asta de fiecare dată când plecam într-un meci în 
deplasare, şi, de obicei, o ignoram pe femeie până când 
renunţa şi mă lăsa în pace. 

Eu stăteam mereu singur, ca să nu mă pună în echipă cu 
persoana de lângă mine şi să mă facă să particip la 
exerciţiile ei stupide şi, Doamne, la sesiunile de reflecţie — 
pe care le iubea atât de mult. 

Dar azi? 

Azi, m-am trezit participând la chestionarele 
plictisitoare ca naiba şi la jocurile de societate. 

Ştiam că Gibsie, Hughie şi Feely râdeau pe înfundate de 
mine - ştiau prea bine că nu participam niciodată la 
jocurile astea —, dar mă durea în cot, pentru că, dacă 
jucam, Shannon trebuia să vorbească cu mine. 

De fiecare dată când câștigam, fata de lângă mine 
zâmbea. 

De fiecare dată când îi mai întindeam un ou de Paşte 
sau vreun mic premiu stupid, ea mai făcea un pas afară 
din cochilia în care se ascundea. 


Merita toată zeflemeaua pe care aveam să o încasez de la 
echipa mea. 
Ea merita totul. 


CAPITOLUL 59 


Șușoteli și culori adevărate 


Shannon 


Să stau în autobuz cu Johnny Kavanagh a fost 
neașteptat de minunat. 

Când doamna Moore, excentrica noastră consilieră de 
orientare, ne-a cerut tuturor să fim atenţi şi a început să 
ne distribuie chestionare şi jocuri pe care să le jucăm, mă 
aşteptam ca Johnny să o ignore - pentru că, să 
recunoaştem, era o vedetă în lumea rugbyului. 

Dar nu a făcut asta. 

Nu, Johnny a jucat. 

Pentru că stăteam unul lângă altul, am făcut echipă la 
jocuri şi activități şi am reuşit să lucrăm împreună într-o 
armonie ciudată, completându-ne cu ușurință. 

Jocurile care ni se propuseseră erau stupide şi 
copilăreşti, dar, după vreo oră, m-am simțit complet 
relaxată în preajma lui. 

Ajuta şi faptul că partenerul meu părea să fie acest 
geniu ciudat care, atunci când fiecare pereche a primit 
câte un cub Rubik de rezolvat, l-a terminat cu mare 
uşurinţă pe al nostru în mai puţin de zece minute. 

A fost de-a dreptul impresionant, din moment ce nici o 
altă persoană din autocar nu rezolvase cubul. 

Am câştigat fiecare test sau activitate competitivă 
împotriva celorlalte echipe. 

Ei bine, Johnny a câştigat. 

Dar el era colegul meu de echipă, ceea ce însemna că şi 
eu câştigam. 

Nu câştigasem niciodată atâtea concursuri inutile — sau 
ouă de Paşte. 

De fapt, până acum, nu am câştigat niciodată nimic. 


Aveam la activ un teanc de douăsprezece ouă de 
ciocolată, pentru că băiatul părea să strălucească şi să 
exceleze în tot ce făcea. 

Douăsprezece ouă. 

Tadhg, Ollie și Sean aveau să fie încântați. 

Era atât de distractiv să fii cu Johnny şi m-am cufundat 
atât de serios în jocul cu el, încât nu am mai avut timp să- 
mi fac griji. 

Curioasă şi fascinată, l-am studiat în timpul sesiunilor 
noastre de reflecţie - o chestie pe care o făcea cu plăcere 
doamna Moore -, absorbind fiecare mic detaliu, reţinând 
diversitatea rafinată a cântecelor pe care le asculta şi felul 
în care îşi programa mesele și de câte ori se bătea ușor cu 
degetul pe coapsă, ceea ce se întâmpla în mod constant. 

Părea imperturbabil, calm şi liniştit, dar, dacă te uitai 
dincolo de aparenţă, observai că era ca un animal în cușcă 
în autocarul ăsta. 

Johnny era prea mare pentru scaun, prea incomod în 
rândurile minuscule, prea lat ca să se simtă cu adevărat în 
largul lui şi se revolta întinzându-se cu fiecare ocazie, 
indiferent dacă mă atingea sau nu. 

Eram sigură că făcea asta pentru că trebuia să-şi 
dezmorţească picioarele lungi. 

În timpul primei noastre şedinţe de reflecţie, la 
patruzeci de minute după ce plecaserăm, Johnny a băgat 
mâna în geantă şi a scos un shaker mare şi scump, pe al 
cărui conţinut l-a dat gata în câteva secunde. 

În următoarea sesiune, s-a uitat la ceas şi a mâncat o 
banană. 

În cea de după, s-a uitat iar la ceas şi a devorat un baton 
proteic. 

Eram mult prea conştientă de el, dar era imposibil să nu 
fii. 

Când şoferul a oprit la o benzinărie, la două ore de la 
începutul călătoriei, restul echipei şi elevii s-au grăbit să se 
ducă la toaletă şi să-şi cumpere provizii, dar Johnny nu a 
coborât din autocar. 


- Vrei să mergi la magazin? m-a întrebat el, oferindu-se 
să se dea laoparte pentru mine. 

Am clătinat din cap. 

- Nu, e în regulă, nu mi-e foame. 

„Şi nu am bani.“ 

- Eşti sigură? m-a întrebat el, lăsându-se pe spate, 
picioarele lui atingându-se în treacăt de ale mele. Pot să-ţi 
aduc ceva dacă... 

- Nu, nu, n-am nevoie de nimic, l-am întrerupt repede. 
Mulţumesc! 

- Dacă eşti sigură. 

- Sunt. 

Johnny şi-a întins din nou mâna în geanta cu provizii 
nesfârşite şi a scos un recipient etanş şi o furculiță. 

M-am uitat cu coada ochiului când a scos capacul, 
dezvăluind o gamă de legume fierte, patru piepţi de pui 
simpli fără piele şi câteva plicuri de piper negru. 

- Vrei să le încălzeşti? m-am auzit întrebând, gura mea 
vorbind fără permisiunea creierului. 

- De ce? S-a întors să-mi zâmbească. Ai un cuptor cu 
microunde prin rucsac? 

- Nu, dar s-ar putea să fie unul în magazin, am spus, 
străduindu-mă din răsputeri să nu întorc privirea. O să fie 
mai bune la gust dacă sunt calde. 

- Nu, m-am obișnuit, a răspuns el şi şi-a băgat o 
furculiță de mâncare în gură. În plus, mănânc toate astea 
ca să am energie, nu pentru savoare. 

- Sună îngrozitor, am zis eu fără să gândesc. 

Johnny a zâmbit afectat între îmbucături. 

- Este ceea ce este. 

- Vrei să iei prânzul cu ei? Am arătat pe geam spre locul 
unde o mulțime de colegi de-ai lui Johnny stăteau în jurul 
unei mese de picnic din afara magazinului, ronțăind câte 
ceva şi discutând. Nu mă deranjează, am adăugat, 
nedorindu-mi să simtă că trebuia să rămână aici cu mine, 
când toţi prietenii lui erau împreună acolo. 

- Îmi place aici, a respins el repede propunerea mea. 


- Chiar nu ai voie să mănânci mâncare normală? nu m- 
am putut abţine să întreb, amintindu-mi ce îmi spusese în 
ziua aceea la pub. Ştiu că faci antrenamente... Am 
strâmbat din nas la acel gând, înainte de a adăuga: Dar, 
serios, nu ai niciodată o zi de respiro? 

Johnny s-a întors să se uite la mine. 

- Puiul şi legumele nu ţi se par mâncare normală? 

- Ei bine, da, fireşte, am bolborosit, înăbuşindu-mi 
disconfortul. Dar toţi ceilalți băieți din echipa ta mănâncă 
sendvişuri cu pui şi delicatese. Iar tu mănânci mâncare 
preambalată. 

- Da, păi, toți ceilalți băieți din echipă n-au bătăi de cap 
cu un afurisit de nutriționist, mi-a explicat el între 
mușcături. Sau o grămadă de antrenori şi de selecționeri 
care să le sufle în ceafă. 

Hmm. 

M-am gândit o clipă la asta. 

- Te deranjează? l-am întrebat. 

EI a zâmbit afectat. 

- Nu, iubito, nu mă deranjează. 

Inima mi s-a oprit în piept. 

Faţa lui Johnny s-a îmbujorat, şi el a clătinat din cap. 

- Adică... 

- Nu-i nimic, am şoptit. E în regulă. 

S-a uitat la mine cu o expresie îndurerată și a expirat 
puternic. 

Scuturând din cap, a pus cutia de prânz la loc în geantă 
şi şi-a frecat fruntea. 

Disperată să frâng tensiunea rece care ne învăluia, am 
spus fără să mai stau pe gânduri: 

- Învaţă-mă câte ceva despre rugby! 

Johnny m-a privit surprins. 

- Vrei să... Vocea i s-a stins, și el şi-a arcuit o 
sprânceană. De ce? 

- Sunt iar obligată să mă uit la voi cum jucaţi, am 
răspuns. Ar trebui să pricep la ce mă uit. Ridicând din 
umeri, am adăugat: De exemplu, pe ce poziţie joci? 


A Păi Ai 
ue ete 


- Eu sunt centru, mi-a explicat el, continuând să se uite 
la mine cu o expresie nedumerită. În preajma centrului 
mă simt cel mai confortabil. 

- Bine. Am încuviințat din cap, absorbind informaţia. 
Deci participi la grămezi şi alte chestii? 

Johnny a pufnit. 

- Ce-i? am ripostat, în defensivă. M-am uitat doar la 
unul dintre jocurile voastre şi nu prea am reţinut regulile. 
Ti-am spus deja că sunt o fată GAA. 

- Ştiu. Chicotind, a ridicat mâinile şi a spus: Nu judec. 

- Dar râzi, l-am admonestat. 

M-a privit vreme îndelungată înainte de a întreba: 

- Chiar vrei să te învăţ? 

Am încuviinţat din cap. 

- Vreau să ştiu. 

Johnny a răsuflat şi a încuviinţat și el din cap. 

- De ce nu?! a spus, cu un aer gânditor. O să ne treacă 
timpul mai uşor până la următoarea porcărie pe care ne-o 
dă de făcut țăcănita. 

- Cred că ne pune să medităm după ce plecăm de aici, 
am chicotit eu. 

- Încetează! Johnny s-a cutremurat. Ai un pix şi o hârtie 
în ghiozdan? 

M-am încruntat la cererea lui, dar n-am pus alte 
întrebări. 

În schimb, mi-am băgat mâna în buzunarul din faţă al 
ghiozdanului, am luat un caiet mic şi un pix şi i le-am 
întins. 

- Ce naiba e asta? m-a întrebat Johnny, uitându-se la 
căciulița roz pufoasă care atârna în vârful stiloul de bun- 
venit la Tommen pe care mi-l cumpărase Claire. Doamne! 
A scuturat căciulița, făcând-o să licărească, apoi și-a 
îndreptat o privire acuzatoare spre mine. Ai putea să fii şi 
mai fată de atât? 

- Ai spus că nu o să judeci, am mormăit, simţindu-mi 
obrajii în flăcări. Şi sunt fată. 

— Ai dreptate. Scuturând din cap, şi-a îndreptat atenţia 
spre caietul meu. Hai să facem asta! a anunţat el, 


dregându-şi glasul. Pregăteşte-te să primeşti o lecţie! Mi-a 
trimis un zâmbet îngăduitor înainte de a adăuga: Din nou. 

Am zâmbit larg. 

- Sunt numai ochi și urechi. 

Johnny a deschis caietul la o pagină albă și a început să 
schiţeze un teren format din cincisprezece pătrăţele mici, 
explicându-mi în timp ce desena. 

În fiecare pătrățel, a mâzgălit cuvinte precum „pilieri“, 
„taloner“, „aripă de trei sferturi dreapta“, „aripă de trei 
sferturi stânga“, apoi mi-a explicat fiecare poziţie. 

În dreptul fiecărui pătrăţel a scris câte un număr. 

Lângă pătrățelul pentru „Centrul exterior“, a scris 13. 

- Centrul exterior... ăsta eşti tu, da? am întrebat. Ai 
numărul treisprezece? 

Johnny a încuviinţat din cap. 

- Număr cu ghinion pentru unii, am spus eu 
gânditoare. 

- Nu şi pentru mine, a răspuns el cu un zâmbet larg. 

— Şi s-a dus şansa ta de a mima modestia. 

- N-are nici un rost, a răspuns el, ridicând nonşalant 
din umeri. Sunt ce sunt și nu-mi cer scuze pentru asta. S-a 
bătut uşor cu pixul pe nas. Acum, concentrează-te! 

M-am concentrat. 

- Ai înaintaşii: numerele de la unu la opt. Deci cei doi 
pilieri, cele două aripi de grămadă, talonerul, cei doi 
jucători din linia a II-a şi numărul opt. Tipii ăştia sunt, de 
obicei, cei mai masivi şi mai grei jucători, mi-a explicat el 
în timp ce mâzgălea notițe. 

Scrisul lui Johnny era surprinzător de îngrijit pentru un 
băiat - litere mici, cu distanţe între ele și citețe. 

Am reținut detaliul pentru mai târziu. 

- Şi apoi, ai linia dinapoi, a anunţat el, atrăgându-mi 
atenţia înapoi spre el. Numerele de la nouă la 
cincisprezece. Şi avem mijlocaşul la grămadă, mijlocaşul la 
deschidere, cei doi centri, cele două aripi de trei sferturi şi 
fundaşul. Fi sunt jucătorii mai mici, mai uşori şi, în 
general, cei mai rapizi din echipă. Cu un oftat mulțumit, a 


fluturat o mână spre pagină. Şi iată... cele cincisprezece 
poziţii care alcătuiesc o echipă de rugby. 

- Deci băieţii ăștia sunt atacanţii? am întrebat, arătând 
spre numerele de la unu la opt. 

Johnny a încuviinţat din cap. 

- Exact. 

- Ca în fotbal? 

- Nu, nu ca în fotbal, aproape s-a înecat el îngrozit. Nu 
e deloc ca în fotbal. 

- Ca în fotbalul galic? 

- Nu, a mormăit el, apucându-se de podul nasului. 

- Ca în hurling? 

- Poftim... Nu! Nu mai spune nimic! Furios, şi-a trecut 
o mână prin păr şi a bombănit: Uită de alte sporturi 
pentru o vreme şi pur și simplu ascultă! 

- N-ai fost un profesor aşa autoritar data trecută, am 
mormăit eu. 

- Nici tu n-ai fost o elevă aşa sâcâitoare, mi-a întors-o 
el, lovind cu pixul în caiet. Acum, concentrează-te! 
Răsuflând frustrat, a spus: La rugby, linia de dinapoi este 
poziționată în spatele înaintaşilor la începutul jocului. 
Asta e regula. Aşa se joacă. 

- Deci toţi tipii de aici formează grămada? am întrebat 
arătând spre numerele de la unu la opt. Înaintaşii? Cu o 
încruntare, am adăugat: Şi ei se leagă, se poziţionează şi se 
angajează cu cealaltă echipă când arbitrul cere să se facă o 
grămadă? 

- Da, a încuviinţat el, dând din cap încurajator. 

- Ce este o legare? l-am întrebat, gândindu-mă la ce îmi 
povestiseră Claire, Helen şi Shelly despre fetele de anul 
şase care se întreceau să-l lege. 

- Legarea este atunci când înaintarea unei echipe se 
conectează cu înaintarea adversă, a explicat Johnny. 

- Ca şi cum s-ar ciocni? l-am întrebat. Conectare prin 
forță? 

- E ceva mai complicat şi mai tehnic decât atât, dar da, 
a răspuns el, frecându-şi nasul în sus şi în jos. De dragul 
lecției noastre, să-i zicem aşa. 


M-am încruntat la acea idee, căci nu mi se părea deloc 
atractivă, înainte de a întreba: 

- Şi mijlocaşul la grămadă aruncă balonul în grămadă? 

- Exact. 

- Şi balonul trebuie pasat mereu spre înapoi? O pasă 
sau o aruncare spre înainte duce la o penalizare? 

- Da. Ochii lui s-au luminat. Foarte bine, Shannon! 

Lauda lui m-a făcut să mă îmbujorez. 

Încurajată, l-am ascultat cu atenţie. 

Rugbyul părea să fie viaţa lui, şi voiam să aflu totul 
despre sportul ăsta. 

Fiecare detaliu nesemnificativ. 

Era patetic din toate punctele de vedere, dar m-am 
consolat spunându-mi că era un mod inofensiv de a face 
să mai treacă timpul. 

Johnny a continuat să vorbească, încercând să mă 
înveţe regulile jocului şi rolul fiecărui jucător, ca să nu mai 
vorbim despre diferite strategii şi formaţii. 

Sincer, era o cantitate uriaşă de informaţii de asimilat, şi 
mare parte din ce-mi povestea a trecut pe lângă mine. Dar, 
când a început să-mi explice rolul unui centru, am ascultat 
cu atenţie. 

- Deci într-o echipă, sunt doi centri - centrul interior şi 
centrul exterior. Să fii centru înseamnă că trebuie să 
distrugi linia defensivă a adversarului, mi-a explicat el. 
Mai trebuie şi să aperi propria linie defensivă, să desluşeşti 
jocul adversarului, să anticipezi direcţia balonului, să ştii 
când să te lansezi într-un atac defensiv şi când nu. 

- Pare incredibil de complicat, am recunoscut, 
simțindu-mă puţin copleșită şi uluită. 

- Nu este o poziţie uşoară, a încuviinţat Johnny. Toată 
lumea vorbeşte despre mijlocaşul la deschidere, dar cei doi 
centri sunt esenţiali în joc. Cred că poţi spune că 
reprezintă mijlocul unei echipe de rugby. 

- Dar ai spus că tu eşti în linia dinapoi. 

- Sunt în linia dinapoi. 

- Dar tocmai ai zis că eşti mijlocaş. 

- Sunt. 


- Cum? 

- Doamne, te rog nu mai pune întrebări şi ascultă-mă! 
Johnny s-a ciupit de puntea nasului şi a mormăit mai 
multe înjurături în barbă. Îţi explic cât de bine pot, 
Shannon. 

- Îmi pare rău! am murmurat. Nu te supăra pe mine 
din cauza asta. 

- Nu mă supăr pe tine. Încerc să... Johnny s-a oprit 
brusc şi a tras adânc aer în piept înainte de a încerca din 
nou. În afară de jucătorii cu numerele nouă şi zece, care 
tind să controleze strategia, viteza şi direcţia jocului, 
centrii sunt cei care fac jocul propriu-zis, mi-a explicat el, 
acum pe un ton mai blând. Noi protejăm mijlocaşul la 
deschidere, avem grijă de mijlocaşul la grămadă, încasăm 
placajul înaintaşilor din echipa adversă, care sunt mult 
mai mari decât noi. Noi suntem mai mici, mai rapizi şi 
mai ageri decât înaintaşii. Trebuie să fim, ca să jucăm 
balonul repede, să facem legătura şi să ajutăm alţi jucători 
din echipă. 

- Dar... Mi-am ridicat mâna şi am aşteptat ca el să mă 
lase să vorbesc, înainte de a spune: Te-am văzut jucând. 
Tu eşti cel mai masiv din echipă. 

Johnny a clătinat din cap, cu un zâmbet în colţul gurii. 

- Ce jucăm acolo e rugby de şcoală. Majoritatea 
băieţilor din ligile şcolare joacă de amuzament. În rugbyul 
profesionist, de competiţie, nu sunt cel mai mare tip. 

- Dar eşti uriaş! am exclamat. 

- Sunt înalt, m-a corectat el înainte de a continua 
repede: Viteza este esenţială pentru un centru. Trebuie să 
fii agil şi să bagi viteză când se iveşte ocazia. 

Mie mi se părea că Johnny era masiv, dar ce ştiam eu? 

Aparent, nu multe. 

— Ţin şi apăr... asta e treaba mea ca număr treisprezece, 
a spus el. Ţin linia și o apăr. Declanșez atacul din spate sau 
răstorn o grămadă. Şi asta trebuie să fac, a adăugat el. 
Numerele doisprezece şi treisprezece joacă foarte 
îndeaproape unul cu altul. 

- Cine este numărul doisprezece din echipa şcolii? 


Johnny a lăsat uşor capul spre grupul de băieți. 

- Patrick Feely. 

- Oh! Şi sunteți prieteni buni, nu? 

EI a încuviințat din cap. 

- Da, e un tip de treabă. Eu mă uit constant la Feely şi 
invers. Dacă are balonul, trebuie să rămân aproape în 
urma lui, gata să preiau pasa şi să valorific pasând către 
una dintre aripile de trei sferturi. 

- Aripile de trei sferturi? 

- Numerele unsprezece şi paisprezece, mi-a explicat el. 

Am încuviințat din cap. 

- Bine. Numerele unsprezece şi paisprezece sunt aripile 
de trei sferturi. 

- Exact. Acum, trebuie să existe o încredere între cei doi 
centri — numerele doisprezece şi treisprezece, a adăugat el. 
Trebuie să aibă încredere deplină unul în celălalt, să-şi 
cunoască partenerul ca în palmă, să-i citească mişcările, 
limbajul corpului — la naiba, şi gândurile, uneori. 

- De ce? 

- Pentru că, dacă eu scot adversarii din grămadă, 
doisprezece trebuie să controleze interiorul şi invers. Dacă 
unul din noi o dă în bară, are de suferit şi celălalt, adică 
suferă toată echipa. A oftat apăsat și a spus: Este o 
colaborare strânsă, care îți cere o comunicare 
transparentă. 

- Nu puteai să-ţi faci viața un pic mai uşoară, nu-i așa? 
am vorbit eu în şoaptă, simțindu-mă intimidată. A trebuit 
să alegi cea mai dificilă poziţie din echipă. 

- Fiecare poziţie are partea ei de provocare, a spus el. 
Ca spițele unei roți, dacă se rupe una, se duce naibii toată 
roata. 

- Execuţi şi lovituri? 

Johnny a ridicat din umeri. 

- Pot să execut şi lovituri şi o fac la nevoie, cum ar fi 
lovituri de linie sau lovitura Grubber, dar nu e o parte 
importantă din jocul meu. 

- Lovitura Grubber? 

- O lovitură pe teren după care trebuie să alergi. 


- Dar nu faci asta des? 

- Nu prea des. 

- De ce nu? 

- Pentru că, de obicei, sunt ocupat să mă lupt pentru 
balon şi să apăr linia defensivă. Trebuie să fac față 
opoziţiei atât în atac, cât şi în apărare. Corpul meu trebuie 
să fie pregătit pentru loviturile pe care le primesc - şi 
primesc multe lovituri, Shannon. 

- De ce faci asta? 

- Ce vrei să spui? 

- Rugby, i-am explicat. De ce faci rugby? 

- Iubesc sportul ăsta, a răspuns el pur şi simplu. Totul la 
el. Forma balonului. Partea fizică a jocului. Adrenalina. 
Presiunea. Recompensele. Faptul că-mi forţez limitele. 
Iubesc jocul în sine. 

„Eu te iubesc pe tine“, aproape mi-a scăpat, însă mi-am 
înăbuşit la timp îngrozitoarele cuvinte. 

Oh, Doamne! 

De unde apăruseră? 

Nu îl iubeam pe Johnny. 

Nici măcar nu-l cunoşteam. 

Nu bine, cel puţin. 

Şi, cu siguranță, părţile pe care le ştiam despre el erau 
părți bune, părţi decente, părţi frumoase, dar asta nu 
însemna în nici un caz că simțeam pentru Johnny ceva 
mai profund decât o atracţie fizică evidentă şi o pasiune de 
adolescentă. 

Era ridicol. 

Eram ridicolă. 

„Nu te mai minţi singură“, a şuierat creierul meu. „ÎL 
iubeşti cu fiecare părticică din inima ta frântă...“ 

Surprinsă şi dezorientată de un asemenea gând 
tulburător, am avut nevoie de câteva clipe ca să-mi dau 
seama că el îmi vorbea în continuare. 

- .. Ți se atribuie o tonă de alte prostii, şi nu vreau să 
intru în detalii, ca să nu te plictisesc, am reuşit să mai 
prind din ce spunea. 


Fl se mişca din nou, cu picioarele întinse într-un unghi 
ciudat. 

- Eşti bine? l-am întrebat. 

- Da. Şi-a lăsat mâna pe coapsă, dar şi-a retras-o repede, 
aruncându-mi o privire prudentă. Detest la modul cel mai 
serios drumurile astea lungi cu autocarul, mi-a explicat el. 
Stau prea înghesuit. 

- Deci de asta preferi să stai singur? l-am întrebat, 
oferindu-i o cale de ieşire. Ca să ai loc pentru picioare? 

- Da. Johnny a încuviinţat din cap, ochii licărindu-i de 
ușurare. La gabaritul pe care îl am, este mai uşor. 

— Şi stai singur şi la ore? 

EI a încuviinţat din cap. 

- Da, prefer aşa. 

- De ce? 

- Pentru că sunt lat în umeri, a răspuns el. Şi băncile 
alea sunt înguste ca naiba. 

Era lat în umeri. 

Era uriaş. 

Şi frumos. 

Johnny mi-a aruncat o privire piezişă, cu un zâmbet pe 
buze, şi a spus: 

- Totuşi, aş sta cu tine în bancă. 

Inima mi-a tresăltat în piept. 

- Da? 

EI a zâmbit. 

- Eşti atât de micuță, că nu se pune. 

Am scos un oftat. 

- Ba se pune. 

- Ştii ce vreau să spun, a zis el râzând încet. Nu trebuie 
să mă zbat prea mult ca să am loc pentru picioare. A 
coborât privirea spre picioarele mele, cu același zâmbet pe 
buze, şi m-a tachinat: Măcar atingi podeaua cu picioarele? 

- Bineînţeles, am confirmat, apoi am dat să simt repede 
pământul cu vârful, să văd dacă am dreptate. Vezi? M-am 
tras în spate, bucuroasă să descopăr că, de fapt, aveam 
dreptate. Desigur, vârfurile picioarelor mele abia atingeau 
podeaua, dar sigur o atingeam în treacăt. Ha... ha! 


- Ha... ha? Johnny şi-a lăsat capul pe spate şi a izbucnit 
în râs. Ai patru ani? 

- Spune tipul care m-a tachinat pentru înălțimea mea, i- 
am răspuns, aruncându-i cea mai bună privire indignată. 

- Eu doar relatez fapte, a răspuns el cu inocenţă. Un 
zâmbet neastâmpărat i s-a desenat pe faţă înainte de a 
adăuga: Aproape mă aşteptam să vii cu înălțător în 
autocar. 

Împotriva voinţei mele, am zâmbit la remarca lui. 

Era ceva în tonul lui care mă asigura că nu era un 
comportament răzbunător. 

Johnny glumea. 

Era un lucru ciudat, neaşteptat şi binevenit. 

- Am hotărât să-l las acasă, m-am impresionat pe mine 
spunând. Slavă Cerului că am făcut asta, pentru că abia 
dacă mai are omul loc pe aici de egoul tău! 

- Shannon Lynch are glumele la purtător. Johnny s-a 
lăsat pe spate, părând impresionat fără voia lui. Cine ar fi 
zis? 

- Ei bine, e evident că tu nu. 

I-am trimis un zâmbet dulce, ignorând fluturaşii din 
stomacul meu când mi-a spus numele, în timp ce corpul 
mi s-a relaxat încetul cu încetul, iar simţul umorului meu 
a aruncat o privire peste zidurile de protecție înalte până 
la cer, intrigat de capacitatea de convingere a acestui băiat. 

- Ei, ca să vezi! Johnny zâmbea acum. Eşti sarcastică 
atunci când vrei să fii, nu-i aşa? 

Sub impulsul brusc al unei explozii de veselie, am 
ridicat din umeri şi am spus: 

- Ştiu că tu ești, dar eu ce sunt? 

- Acum, eşti o ştrengăriţă. 

- Ştiu că tu ești, dar eu ce sunt? am repetat cu un surâs. 

- Sticks and stones will break my bones, a glumit 
el, făcându-mi jocul acum. But girls will never hurt me. 

- Words will never hurt me, l-am corectat eu şi m-am 
trezit că îi oglindeam zâmbetul. Nu girls. 

- Nu în lumea mea, a răspuns el cu un chicot gutural. 


-  Mincinosule,  mincinosule! am izbucnit eu. 
Mincinosu' roade osv. 

El a scos un pufnet puternic. 

- Presupun că o să-mi ţii acum şi lecţia aia cu „căţea 
înseamnă câine, câine înseamnă natură şi natura 
înseamnă frumuseţe“, nu? a chicotit el. 

- Depinde, l-am provocat eu, simţindu-mă deopotrivă 
agitată şi în largul meu în prezenţa lui. 

Începeam să-mi dau seama că mă avântam într-un iureş 
mistuitor de emoţii de fiecare dată când eram cu el. 

Un iureş de emoții care mă tulbura şi mă năucea. 

Nu avea sens pentru mine. 

Dar zâmbetele lui creau dependenţă. 

Cu cât îmi oferea mai mult, cu atât tânjeam după mai 
mult. 

Johnny a venit mai aproape, cu ochii licărind de 
entuziasm. 

- De ce? 

- Dacă îmi spui sau nu că sunt o căţea. 

- Nici nu mi-ar trece prin cap una ca asta, a răspuns 
Johnny, pe un ton sarcastic. În plus, dacă aş face asta, 
probabil te-ai duce repede să-i povesteşti mamei mele. 

- Ştii că n-am vrut să fac asta, am protestat. N-a fost 
niciodată intenția mea să-ți fac probleme cu cineva. 

- Ba cum să nu! a insistat Johnny, făcându-mi amuzat 
cu ochiul. De fiecare dată când eşti pe lângă mine, 
problemele nu întârzie să apară. A zâmbit larg, 
dezvăluindu-şi gropiţele din obraji. Dacă nu te-aş 
cunoaşte, aş zice că-ţi face o plăcere nebună să mă bagi în 
belele cu autorităţile. 

Nu eram atât de naivă cât să nu-mi dau seama că 
discuţia noastră se plasa undeva la limita dintre glumă şi 
flirt. 

Cel puţin, aşa o simţeam. 

Probabil Johnny nici nu se gândea la aşa ceva. 

Dar nu conta, pentru că, atunci când mă privea așa, 
numai zâmbete şi priviri interesate, nu aveam cum să nu 
intru în joc. 


M-am chinuit să nu roşesc şi i-am răspuns: 

- Nu e adevărat. 

- Oh, nu? În aceeași notă de tachinare, mi-a mai făcut o 
dată cu ochiul şi a adăugat: Acum, cine e mincinosu' care 
roade osu'? 

- Tot tu, i-am răspuns. Iar eu nu port roz. 

EI s-a încruntat nedumerit. 

- Poftim? 

- Roz ca să îi faci pe băieţi să întoarcă ochii după tine, l- 
am lămurit eu, bucurându-mă că îl prind la cotitură cu 
joculeţul nostru. Eu port albastru, nu roz. Aşa că nu e 
nevoie să întorci ochii după mine. 

Cu un rânjet diabolic, Johnny s-a aplecat spre urechea 
mea şi mi-a şoptit: 

- Dar mă gândesc c-aş putea să-ţi fac obrajii frumoşi să 
se îmbujoreze. 

M-am făcut roşie. 

- P... poftim? 

- A fost prea uşor, a zis şi a izbucnit în râs, absolut 
încântat de sine. 

Conştientă că era în avantaj şi nereuşind să răspund cu 
o replică decentă la o evaluare dureros de exactă, m-am 
mulțumit să scot limba la el. 

Privirea lui Johnny a alunecat spre gura mea, în ochii 
lui dansând un licăr de maliţiozitate când a spus: 

- Continuă să mai scoţi limba la mine şi o să vezi tu că 
ţi-o prind. 

Mi-am băgat limba imediat în gură şi am rămas mută 
de uimire. 

- Da, vezi să nu! 

- Încearcă, a îndrăznit el, cu un zâmbet larg. Hai! 

Am făcut ochii mari şi m-am tras brusc înapoi. 

Nu aveam încredere că nu avea să-şi ducă la îndeplinire 
ameninţarea. 

Reacţia mea l-a făcut pe Johnny să râdă şi mai tare. 

- Nu te mai uita aşa la mine! mi-a cerut el, apăsându-şi 
o mână într-o parte, ca să se oprească din râs. 


- Aşa cum? Nu fac nimic! am răspuns, incapabilă să-mi 
înăbuş zâmbetul care mi-a înflorit pe buze. Tu eşti cel care 
mă ameninţă că-mi smulge limba. 

- Cu ochii tăi mari şi agitaţi, mi-a explicat Johnny, 
râzând ca pentru sine. Nu-ţi face griji, a spus el cu un aer 
gânditor, zâmbindu-mi. Nu-ţi fur limba. 

M-am prefăcut neîncrezătoare. 

- Nu sunt convinsă că te cred. 

- Crede-mă, m-a asigurat el, pe un ton plin de 
încredere. 

- Oh, da? Mi-am arcuit o sprânceană. Ce te face să fii 
atât de sigur? 

- Faptul că ai încredere în mine, mi-a răspuns el cu un 
zâmbet strălucitor. 

- Eu nu am încredere în nimeni, Johnny, am rectificat 
încet, simțind cum relaxarea mea se evaporă, fiind 
înlocuită de greutatea familiară a disperării care atârna 
neîncetat deasupra capului meu ca un nor de ploaie. 

Johnny a tăcut pentru o clipă, gândindu-se la cuvintele 
mele. 

- Din cauza a ceva ce s-a întâmplat? m-a întrebat el în 
cele din urmă. În trecutul tău? 

- Din cauza multor lucruri, a fost tot ce i-am răspuns, 
incapabilă şi nedorindu-mi să-i ofer mai multe detalii. 

- Lucruri rele? a insistat el, cu voce joasă şi cercetătoare. 

- Lucruri personale, am murmurat, fără să-mi placă 
turnura bruscă şi serioasă pe care o luase conversaţia. Mi- 
am dres glasul şi am adăugat: Lucruri intime. 

- Lucruri după care îţi este greu să mai ai încredere în 
oameni, a intuit Johnny în cele din urmă, privindu-mă cu 
mare grijă. 

- Nu. Clătinând din cap, mi-am împreunat mâinile 
strâns şi am răsuflat greoi. Lucruri după care îţi este 
imposibil să mai ai încredere în oameni. 

- Vrei să vorbim despre asta? 

Am clătinat din cap. 

- Ştii ce se spune despre problemele împărtășite, a 
insistat el. 


- Nu mereu, am şoptit. 

El m-a studiat vreme îndelungată, gândindu-se la 
cuvintele mele. 

- Vrei să ştii ce cred eu? m-a întrebat el până la urmă. 

- Ce anume? 

- Cred că nu vrei să ai încredere în nimeni, a spus, 
continuând să insiste pentru mai mult. Dar ai încredere în 
mine chiar dacă nu vrei. 

Am dat să deschid gura ca să neg, dar m-am oprit, 
încurcată de cuvintele lui. 

Avea dreptate? 

Aveam încredere în el? 

Poate că aveam, în felul meu ciudat. 

Adică, aveam încredere că nu avea să încerce să-mi facă 
rău sau să mă saboteze de bunăvoie. 

Aveam încredere că era un om bun, cu o inimă bună şi 
o minte frumoasă. 

Dar orice altceva? 

Părţile înfricoşătoare? 

Sentimentele înspăimântătoare pe care le trezea 
înăuntrul meu şi în care nu îndrăzneam să citesc, 
temându-mă de necunoscut? 

Nu eram atât de sigură. 

- Pentru că poţi, Shannon. Vocea lui Johnny mi-a 
întrerupt şirul gândurilor. Poţi să ai încredere în mine. 
Privirea lui a rămas aţintită spre mine, ochii albaştri, de o 
intensitate izbitoare, parcă arzându-mi inima. Nu o să-ţi 
fac rău. 

- Nu mi-e frică de tine, am ripostat eu în defensivă, 
simțindu-mă zdruncinată de afirmaţia lui ciudat de 
exactă. 

- Bine, a răspuns Johnny calm, cu ochii aţintiți spre ai 
mei. Nu vreau să-ţi fie. 

- Ei bine, nu-mi este. 

- Mă bucur. 

Simţindu-mă incredibil de expusă şi de vulnerabilă, am 
rămas nemișcată, incapabilă să formulez o propoziţie 


coerentă, în timp ce m-am uitat lung la băiatul care îmi 
dăduse inima peste cap încă din prima zi. 

„O să te dezamăgească“, a susținut partea defensivă din 
creierul meu. „O să te rănească mai rău decât toţi ceilalți.“ 

- Nu o să fac asta, a spus Johnny, aparent în stare să-mi 
citească gândurile. Indiferent de lucrurile cu care eşti 
obişnuită, a continuat el, cu ochii aţintiţi spre ai mei. Sau 
de oamenii cu care eşti obişnuită. Indiferent de ce a 
provocat privirea tristă din ochii tăi... El a făcut o pauză 
pentru a-şi trece degetul mare peste obrazul meu. Nu sunt 
eu, nu sunt așa şi nu-ți voi face asta. 

- Promiţi? am şoptit şi m-am muştruluit în gând. 

Când eram neliniştită, ceream mereu o promisiune. 

Era un obicei teribil pe care îl aveam pentru că îmi 
petrecusem ani din viaţă într-o stare constantă de 
anxietate incertă. 

De obicei, ceream promisiuni de la fratele meu, iar Joey 
îmi oferea o mulțime, pentru a reduce o parte din stres. 

Nici nu conta dacă fratele meu avea de gând să se ţină 
de promisiuni sau nu, simpla afirmaţie, oricât de 
imposibilă sau de ridicolă, liniştea ceva în mine pentru o 
vreme, făcându-mi viaţa ceva mai suportabilă. 

- Îţi promit, m-a surprins Johnny spunând. 

În acel moment, cu cele două cuvinte, Johnny 
Kavanagh a făcut, fără să ştie, o gaură în zidul din jurul 
inimii mele. 

- Te rog nu face asta, am şoptit/implorat, în timp ce 
încercam înnebunită să acopăr gaura pe care o lăsase 
înăuntrul meu cu detalii precum: „Nu te atașa, pentru că 
pleacă în curând“ și cu experiențe trecute precum noaptea 
în care mă făcuse să sufăr sau, mai rău, noaptea în care mă 
respinsese. 

Johnny s-a încruntat. 

- Ce să nu fac? 

- Vreo promisiune, am răspuns eu cu un oftat, inima 
zbătându-mi-se frenetic în piept. Te rog, nu! 

- Tocmai am făcut-o, mi-a spus, fără să pară a regreta. 
Am făcut-o şi nu am de gând să o retrag. 


Am simţit un gol în stomac. 

Inima mi s-a oprit brusc. 

Mi s-a cutremurat tot corpul. 

„Chestia asta nu e sigură“, m-a avertizat creierul meu. 

„Blochează-l!“ 

„Protejează-te!“ 

„Nu-l lăsa să intre!“ 

- Eu nu-mi retrag promisiunile, Shannon, a adăugat 
Johnny. Deci va trebui să faci cumva să te descurci cu 
ideea. 

Apoi, şi-a îndreptat atenţia spre caietul pe care încă îl 
avea în mâini şi a început să mâzgălească ceva, înainte de a 
mi-l da înapoi, un minut mai târziu. 

- Ce zici? a întrebat el cu un zâmbet. 

Am coborât privirea spre pagină şi mi-am înăbuşit un 
râset. 

Cu majuscule îngrijite erau scrise cuvintele: 
„SHANNON CA RÂUL. VREI SĂ FII PRIETENA MEA, 
TE ROG?“ 

Două căsuțe desenate de mână erau schițate sub scris. 

O căsuță avea un „da“ în ea, cealaltă avea un „nu“. 

Căsuţa cu „da“ era însoțită de o față zâmbitoare. 

Căsuţa cu „nu“ — de o față tristă. 

În partea de jos a paginii erau cuvintele: „Semnat de“ 
lângă o linie uşor strâmbă, cu semnătura lui mâzgălită 
peste. Sub linia cu numele lui Johnny era o linie goală 
pentru numele meu, şi pusese data 10 ianuarie 2005, 
prima mea zi la Tommen. 

O notiţă scrisă undeva pe lateral ocupa ultimele rânduri 
de pe pagină şi spunea: „P.S.: SHANNON PROMITE SĂ 
NU-L DEA ÎN JUDECATĂ PE JOHNNY, DUPĂ CE EL 
VA SEMNA CONTRACTUL PENTRU LIGA 
PROFESIONISTĂ, PENTRU ORICE SUFERINȚE PE 
CARE SE POATE SĂ I LE FI PROVOCAT SAU NU LA 
DATA MAI SUS MENŢIONATĂ. ACEASTA ESTE O 
DECLARAŢIE DE EXONERARE A RĂSPUNDERII 
VALABILĂ, PE BUNE“. 


Era ridicol, adorabil - şi nu mi-am putut şterge 
zâmbetul nătâng de pe faţă. 

- Ca să fiu sincer, cred că suntem prieteni de ceva 
vreme, a spus Johnny cu un zâmbet copilăresc. Scriu şi 
negru pe alb ca să nu te mai fofilezi la şcoală. 

- Nu te-am evitat la şcoală, am negat repede - prea 
repede. 

Johnny şi-a arcuit o sprânceană, şi privirea pe care mi-a 
trimis-o spunea limpede că nu credea o iotă. 

- Bine, te-am evitat la şcoală, am recunoscut îngrozită. 

- Îmi place sinceritatea, a replicat el cu o notă de umor 
complice în voce. Este fundamentul unei prietenii solide. 

Am râs şi am zâmbit spre bileţel. 

- Şi chiar vrei să semnez asta? 

- Mi-am folosit mare parte din imaginaţie ca să scriu, a 
răspuns Johnny. Aş fi insultat dacă nu ai face-o. 

Am scuturat din cap şi mi-am înăbuşit un zâmbet. 

- Eşti ridicol. 

- Dar... avertisment, a chicotit el. Nu am surori şi nu 
am fost niciodată prieten cu o fată până acum, așa că, dacă 
o dau în bară sau spun ceva greşit, va trebui să ai răbdare 
cu mine. 

- Păi, eu am o mulţime de fraţi, am răspuns, aşa ca m- 
am obişnuit ca băieţii să spună ce nu trebuie. 

Bifând căsuţa cu „da“, mi-am scris numele pe pagină, 
apoi am rupt-o din caietul meu înainte de a i-o întinde lui 
Johnny. 

Zâmbetul cu care m-a răsplătit era larg, autentic şi 
uimitor de frumos. 

Doamne, părea alt om când zâmbea. 

Toată fața i se transforma. 

Ochii i se luminau. 

Gropiţele din obraji îi deveneau vizibile. 

Era pur şi simplu frumos, şi mai că i-am spus asta. 

Din fericire, m-am oprit chiar la timp, îngăimând un: 

- Arăţi minunat. 

Sprâncenele lui Johnny s-au arcuit în sus, cu o expresie 
surprinsă pe chip, în timp ce eu m-am afundat mai mult 


pe scaunul meu. 

- Arăt minunat? m-a întrebat în timp ce m-a privit cu 
interes, cu un zâmbet care i se contura pe buze. 

- Într-o stare minunat de excelentă, m-am corectat la 
repezeală şi mi-am dres glasul de mai multe ori, câştigând 
ceva timp ca să inventez o minciună, înainte să găsesc una 
şi să adaug: Având în vedere că ai o accidentare atât de 
gravă. 

O străfulgerare de panică s-a aprins în ochii lui pentru o 
fracțiune de secundă, înainte ca el să se închidă. 

Şi aşa, versiunea jucăuşă şi duioasă a lui Johnny a 
dispărut. 

- Nu bate acolo, Shannon! a avertizat el, buzele lui 
zâmbitoare aplatizându-se într-o linie subţire, în timp ce 
tot corpul i s-a încordat vizibil. S-a uitat în jur, observând 
elevii care se îngrămădeau să intre în autocar, înainte de a 
reveni cu atenţia spre mine. Şi, mai ales, nu aici. 

Am resimţit reacţia lui ca pe o palmă peste faţă. 

- Eşti bine? l-am întrebat, detestând cât de nesigură 
păream. Ştii că n-am vrut să spun... 

- Sunt bine, a încheiat el în locul meu. Şi ştiu. Nu-i 
nimic. Eu doar... nu pot... Las-o baltă, te rog! 

Respingerea nu era niciodată un sentiment plăcut, exact 
ceea ce mi se întâmpla de fiecare dată când mă 
deschideam prosteşte față de acest băiat. 

Avea un talent extraordinar să mă construiască din 
cuvinte, zâmbete şi speranțe false, doar ca să mă 
zdrobească prin tăcere. 

A durut mai mult decât ar fi trebuit. 

M-a dărâmat. 

Câţiva elevi s-au întors în autocar, iar vorbăria lor ne-a 
distras pe amândoi. 

- Era şi timpul, la naiba! a mormăit Johnny în barbă. 

Chircindu-mă ca reacţie la schimbarea lui bruscă de 
dispoziţie, m-am concentrat asupra elevilor care se 
întorceau în autocar. 

Mai mulți băieţi din echipă au trecut pe lângă noi, 
oprindu-se să-l bată pe Johnny pe umăr în timp ce 


înaintau. 

I-a ignorat pe toţi, ţinându-și atenţia aţintită la hârtia 
din mâini. 

- Faceţi schimb de scrisori de dragoste? l-a luat Gibsie 
peste picior când a venit spre locurile din spate. Ce 
romantic! 

- Du-te naibii, Gibs! a răspuns Johnny, părând iritat, în 
timp ce a împăturit bileţelul şi l-a băgat în buzunar. Nu 
sunt în formă pentru prostiile tale azi. 

- Da, ei bine, ţi-aş spune să te duci fix în acelaşi loc, dar 
văd că te-ai ocupat deja de asta, a spus Gibsie râzând. 

Comentariul lui a fost primit cu multă atenţie de alţi 
elevi care au decis să i se alăture şi să lanseze tot felul de 
comentarii sugestive. 

- Vedeţi asta, băieți? Au rămas în autocar, când noi 
eram afară. 

- Nu-i era foame de ce aveau în magazin. 

- Bagă viteză! 

- Bravo, Johnny, băiete! 

- Treci la atac, pușştiule! 

Neliniştită, m-am întins ca să le fac semn lui Claire şi 
Lizzie, rugându-mă ca una din ele să facă schimb de loc cu 
mine, dar m-am afundat repede în scaun când ochii mi-au 
aterizat pe Ronan McGarry, la două rânduri mai în spate, 
de cealaltă parte a autobuzului. La vreo şase rânduri mai 
încolo era Bella. 

Simţindu-mă prinsă în capcană, m-am uitat la Johnny, 
care se răsucise pe scaunul lui şi schimba insulte cu băieții 
din spatele nostru. 

- Marchează pe teren, marchează în autocar. Câte 
încercări ai băgat pe linia ei de ţintă, Johnny? 

Am simţit că iau foc de ruşine şi am lăsat capul în jos, 
înțelegând repede că a-ți petrece timpul cu Johnny 
însemna să fii mereu la un pas de foarte multă atenţie. 

Atenţie nedorită. 

Nu prea am înţeles ce s-a spus după aceea, dar Johnny a 
sărit de pe scaun şi s-a îndreptat spre partea din spate a 


autocarului, aşa că am presupus că era vorba despre 
diverse lucruri explicite. 

Nu am îndrăznit să mă uit. 

În schimb, mi-am ţinut capul în jos, şi privirea mi s-a 
concentrat la mâinile mele tremurânde. 

- Ce naiba spui despre ea? 

-  Glumeam... Ah, la naiba, încetează! Doamne, 
relaxează-te! A fost o glumă. 

- Ți se pare că râd, Robbie? 

- Relaxează-te, Cap! 

— Ți se pare că râd, idiotule? 

- Nu. Doamne... Au! Încetează! 

- Crezi că ea râde? 

- Nu. 

- Nu. Johnny a rânjit. Nu mă mai provoca, ameţitule! 

- Scuze! 

- Repetă! 

- Îmi pare rău, Johnny... 

- Să te audă ea! a urlat Johnny, destul de tare încât a 
atras atenţia tuturor din autocar. Cereţi-vă scuze faţă de 
ea! Acum. 

- Scuze, Shannon! a strigat un cor de voci masculine. 

- Hmm, nu-i nimic, am răspuns eu, pentru că ce naiba 
să fac? 

- Fraieri de doi bani, a mârâit Johnny când şi-a ocupat 
din nou locul lângă mine, un minut mai târziu. 

Atingându-mi piciorul cu al lui, m-a făcut să mă întorc 
spre el. 

- Nu-ţi bate capul, a spus pe un ton scăzut. Este vorba 
despre mine, nu despre tine, bine? 

Încuviinţând din cap, am răsuflat tremurat şi am 
revenit cu privirea spre geam. 

M-a rănit. 

M-a pus la punct. 

Și apoi, s-a dus să-mi apere onoarea. 

Şi acum? 

Acum, eram atât de confuză, încât mă durea mintea. 


Autocarul a pornit peste câteva minute. Doamna Moore 
ne-a atras tuturor atenţia şi a anunțat sesiunea de 
meditaţie. 

Nu fusesem niciodată mai uşurată să aud asemenea 
cuvinte. 

În tăcere, am încercat să trec peste emoţiile mele 
violente. 

- Shannon, îmi pare rău! 

Surprinsă, m-am întors spre Johnny, întrebându-mă 
dacă mi se păruse că-l aud, dar l-am găsit uitându-se la 
mine, cu o expresie de nerăbdare pe chip. 

- Poftim? 

- Sunt un ticălos. Johnny a clătinat din cap şi a scos un 
oftat frustrat. Îţi spun să ai încredere în mine, apoi îti 
întorc spatele şi mă port aşa? s-a grăbit el să-mi explice, 
doar ca să se împleticească în următoarele cuvinte. N-ar 
trebui... Doar că... În mod normal, niciodată... Nu... Eşti 
singura fată pe care o... A răsuflat şi a făcut un gest între 
noi, pentru a spune în cele din urmă: Nu mă pricep la asta, 
Shannon. 

- La ce nu te pricepi? Acum, era rândul meu să par 
confuză. La vorbit? Pentru că nu trebuie să vorbeşti despre 
asta. Nu ţi-am cerut. 

- Nu înţelegi! s-a răstit el, apoi a scuturat din cap, 
părând supărat pe sine. Nu. Nu o spun cum trebuie. 

- Ce anume? 

Johnny şi-a trecut frustrat o mână prin păr şi a respirat 
aspru. 

- Am reacționat exagerat, a spus el în cele din urmă. 

- Da, am răspuns categoric. Eşti destul de bun la asta. 

Dezamăgită, mi-am încrucişat braţele peste piept și m- 
am întors spre geam, dar el m-a apucat de braţ, trăgându- 
mă înapoi cu faţa spre el. 

- Nu face asta! mi-a spus, cu voce joasă şi ursuză, 
ţinându-și mâna pe braţul meu. 

Am eliberat o respiraţie tremurândă, forţându-mi 
corpul să nu întrerupă contactul, şi l-am întrebat: 

- Ce? 


- Nu mă ignora! 

- Râde ciob de oală spartă, am ripostat, întorcându-mi 
faţa. 

- Nu mă poţi ignora, a insistat Johnny, încercând să 
mimeze o urmă de umor. Avem un contract de prietenie. 

Eu nu râdeam. 

- Atunci, rupe-l, i-am spus şi mi-am smuls brațul din 
strânsoarea lui. 

- Shannon, lasă-mă să-ți explic! 

- Lasă-mă în pace! 

- Shannon, haide... 

- Nu. 

- Uită-te la mine! 

Mi-am încrucișat iar braţele la piept. 

- Nu. 

Johnny a oftat. 

- Shannon, te rog! 

- Am spus nu! Mi-ai făcut asta în mașină și o faci din 
nou acum. Este un tipar. Nu-mi plac astfel de tipare. Deci, 


nu! 
Johnny a scos un mârâit frustrat. 


Câteva secunde mai târziu, i-am simţit mâna pe gâtul 
meu în timp ce s-a aplecat peste scaunul meu și mi-a tras 
corpul într-o parte, ca să mă întorc cu fața spre el. 

Uimită, n-am putut face altceva decât să mă uit lung la 
el. 

- C...ce faci? 

Ochii lui Johnny erau înnebuniţi şi înflăcăraţi, panicaţi 
şi interesaţi, în timp ce privirea lui a trecut de la ochii la 
buzele mele. 

Pentru o fracțiune de secundă, am crezut că avea să mă 
sărute. 

Dar nu a făcut-o. 

„Normal că nu a făcut-o.“ 

În schimb, a răsuflat întretăiat, mi-a cuprins partea 
laterală a gâtului, aducându-mă mai aproape, şi şi-a atins 
obrazul de al meu. 


Apăsându-şi buzele de urechea mea, a spus cu voce 
şoptită: 

- Mi-e frică, Shannon. 

- Frică? 

L-am simţit cum încuviințează din cap, obrazul lui 
împietrit frecându-se de al meu. 

- De ce? 

- De tine. 

- De mine? Inima mi-a tresăltat în piept. De ce? 

- Ce ţi-am spus în noaptea aia? mi-a şoptit el, 
strângându-mă uşor de gât cu mâna lui uriaşă. Tot rahatul 
ăla despre operaţia mea şi ce dureri mari am? Sunt furios 
pe mine pentru că mi-am pierdut capul și ţi-am spus ceva 
ce poate fi folosit împotriva mea. Ți-am dat putere asupra 
mea, şi acum sunt al naibii de panicat, bine? Mi-am 
pierdut cumpătul cu tine în maşină pentru că ai atins un 
punct sensibil. Pentru că mi-ai strigat în față toate 
prostiile mele. Pentru că ai avut dreptate. 

- Da? 

A încuviinţat din cap, şi mişcarea a făcut ca obrazul lui 
să se atingă de al meu. 

- Nu sunt bătut în cap, a şoptit el mai departe. Ştiu ce 
risc când joc, dar totul se bazează pe următoarele 
cincisprezece luni - pe corpul meu care trebuie să reziste. 
E cariera mea, mi-a spus, şi vocea abia i se mai auzea. 

Cuvintele lui au răsunat scăzut și în viteză, marcate de 
un accent de Dublin tot mai pronunţat, încât mă 
străduiam să ţin pasul. 

- Este viitorul meu, și nu vreau să-mi scape printre 
degete. M-am străduit prea mult să ajung în poziţia asta ca 
să renunţ la tot. Mă pun să dau un test, Shannon. N-am 
spus nimănui despre asta. Şi dacă nu trec — dacă se află că 
nu sunt sută la sută apt —, o să mă retragă şi o să stau pe 
bară luni întregi, Shannon. Luni. Poate ţie nu ţi se pare 
mare lucru, dar, pentru mine, e viaţa mea. O să ratez şansa 
mea cu U20 în iunie. O să ratez tot. O să pierd tot. Așa 
ceva nu poate să se întâmple. 


Buzele lui îmi atingeau lobul urechii în timp ce îmi 
vorbea. 

Nu era o mișcare intenționată sau pentru flirt, ci era 
doar agitat, dar tot a trebuit să-mi înăbuși un fior. 

- Şi faptul că tu ştii toate astea? Că eu ţi-am spus? Să știi 
că asta ar putea să mă ţină pe loc? Johnny a oftat greoi, 
respirația lui caldă plutind peste linia maxilarului meu. Eu 
nu fac asta, Shannon. Nu îmi permit să fiu vulnerabil în 
faţa nimănui. Niciodată. Degetele lui tremurau pe gâtul 
meu în timp ce vorbea. Şi sunt speriat ca naiba că ţi-am 
oferit genul ăsta de putere. 

- Atunci, de ce ai făcut-o? l-am întrebat, în timp ce un 
fior mi-a străbătut coloana. Lăsându-mă pe spate ca să-i 
pot privi chipul, l-am întrebat: De ce mi-ai spus? 

A părut atât de neputincios când a ridicat din umeri. 

- Mi-am pus mult timp aceeaşi întrebare şi încă nu am 
un răspuns, Shannon, a murmurat el, cu ochii albaştri 
chinuiti ațintiți spre mine. Nu înțeleg ce se întâmplă între 
noi. 

Mi-am dat seama că asistam la un rar moment de 
vulnerabilitate din partea lui Johnny, iar inima mea abia 
dacă mai reușea să îndure tensiunea. 

Să îl văd așa... atât de expus şi de nesigur? 

A avut un efect asupra mea. 

M-a făcut să simt dorinţa de a-l proteja. 

De parcă aveam nevoie să-l îngrijesc sau ceva de genul — 
o nebunie, căci era evident că nu avea nevoie de protecţia 
nimănui. 

Totuși am simțit asta. 

L-am privit cum mă studiază parcă o veşnicie, 
cufundată în expresia deznădăjduită de pe chipul lui şi în 
felul în care se uita la mine aproape cu speranță, de parcă 
eu aș fi avut răspunsurile la toate întrebările lui. 

Nu le aveam. 

Cel mai bine ar fi fost să-l consolez cu încurajări. 

Nu am făcut asta. 

În schimb, am şoptit adevărul meu: 


- Nu vreau să joci. Aruncând prudența pe fereastră şi 
mergând pe instinct, mi-am strâns picioarele sub mine, 
m-am apropiat şi mi-am lipit buzele de urechea lui. Nici 
azi, nici mâine. Nu vreau să ieși pe teren şi să te pui în 
pericol, Johnny. Nu vreau să ţi se întâmple ceva. Vreau să 
te oprești. Vreau să-ți odihneşti corpul. Vreau să ai grijă 
de tine. 

- Shannon... 

- Lasă-mă să termin, am şoptit. 

EI a încuviinţat din cap rigid. Tremurând, m-am întins 
şi i-am cuprins maxilarul în mână. 

- Am vorbit serios când ţi-am spus că nu zic nimănui. 

Am simţit cum corpul lui încremeneşte, dar nu m-am 
îndepărtat, nevoia de a-l mângâia făcându-mă să merg 
mai departe. 

- Nu sunt de acord cu alegerile tale, am spus. Dar le 
respect, pentru că îţi aparţin. 

Ceva dinăuntrul acestui băiat mă îndemna să acționez. 

Habar nu aveam ce anume, dar îmi dădea curaj. 

Mă făcea să-mi doresc să ies din zona mea de confort şi 
să-l ajut — chiar dacă a-l ajuta însemna să fac ceva greşit. 

- Pot să ţin un secret, Johnny Kavanagh, i-am şoptit, 
mângâindu-l pe obraz. Şi promit că păstrez secretul tău! 

Cu mâna încă pe gâtul meu, Johnny a scos un oftat 
puternic şi şi-a lăsat capul să se încline în față, părul lui 
atingându-mi delicat gâtul. 

- Mă doare atât de tare, Shannon, a mărturisit el, cu 
glas răguşit. Tot timpul, a adăugat, acoperindu-mi mâna 
cu a lui. Doare atât de tare, încât abia pot să închid ochii 
noaptea. Nu mă pot concentra la chestiile de la şcoală. O 
dau în bară pe teren. La antrenamente. Totul o să se ducă 
dracului, şi singurul om cu care pot vorbi despre asta este 
o fată pe care abia o cunosc. Răsuflând puternic, m-a tras 
mai aproape. Eşti singurul lucru care îmi distrage atenţia, 
singurul lucru la care mă pot concentra şi nici măcar nu te 
cunosc. Mă simt mai apropiat de tine decât de propriii 
coechipieri. Îţi spun lucruri pe care nu le-aş spune nici 


celui mai bun prieten al meu. Cât de ciudată e chestia 
asta? 

- Nu e ciudată. Inima îmi bătea atât de tare în piept, 
încât mă făcea să răsuflu greu şi întretăiat. E în regulă. 

- Nu e în regulă, a replicat Johnny, îngropându-și fața 
în gâtul meu. Nimic din ce se întâmplă în viața mea acum 
nu e în regulă. 

Într-o clipă, avea faţa îngropată în gâtul meu, iar, în 
următoarea, a dispărut. 

- La naiba, a mârâit Johnny, îndepărtându-se de mine 
de parcă l-aș fi ars. La dracu’! a zis el, trecându-şi o mână 
prin păr. Am făcut-o din nou. Am făcut-o iar. 

Uimită, am rămas sprijinită pe genunchi, urmărindu-i 
fiecare mişcare. 

- E vreo şansă să uiţi tot ce ţi-am spus adineauri? m-a 
întrebat el cu ezitare, în timp ce mă privea, cu ochii arzând 
de disperare. 

Incapabilă să spun ceva, m-am uitat lung la el şi am 
scuturat din cap. 

Nu puteam să mă prefac. 

Nu mai puteam. 

- Nu, a aprobat Johnny şi şi-a frecat fața cu palma. Mă 
gândeam eu. 

Justificarea următoarei mele afirmaţii s-a bazat mai 
degrabă pe un instinct uman de bază decât pe gânduri, 
încurajată fiind de nevoia disperată de a-l împiedica pe 
acest băiat să-şi facă rău. 

- Eu am fost hărțuită, mi-a scăpat, surprinzându-ne pe 
amândoi. 

Voiam să-l liniștesc, şi m-am gândit că o puteam face 
doar printr-o mărturisire profund personală. 

- Rău de tot, am clarificat, vocea mea fiind mai mult o 
şoaptă. 

Ochii lui Johnny s-au aţintit într-ai mei. 

- În fosta ta şcoală? 

- Da. 

Am încuviințat din cap, apoi am clătinat din cap. 

- Nu doar la BCS. S-a întâmplat peste tot. 


- Peste tot? a repetat Johnny încet, cu sprâncenele 
aproape unite într-o încruntare adâncă. 

- Peste tot, am confirmat, muşcându-mi buza ca să nu 
tremure. 

- Cât timp? a întrebat el în cele din urmă, întorcându-şi 
corpul înapoi spre mine. 

- Toată viața, am spus obosită, străduindu-mă din 
răsputeri să nu întrerup contactul vizual. Nu-mi amintesc 
vreun moment în care să nu fi fost urâtă de toată lumea. 

- Poftim? a întrebat el, părând îngrozit. Nu! Shannon, 
n-ar trebui să gândeşti aşa... 

- Este adevărul, Johnny, m-am grăbit să clarific. Sunt 
neplăcută. E un fapt. Pur şi simplu. 

- Asta e o prostie, a mârâit el. Nu eşti neplăcută. 

- Nu e o prostie, am răspuns eu. Sunt neplăcută. 

- Mie îmi place de tine, a răspuns Johnny fără ezitare. 

„Ei bine, te iubesc, Johnny Kavanagh!“ 

„Chiar dacă pleci.“ 

„Chiar dacă nu simți la fel.“ 

„Chiar dacă iubirea pentru tine o să-mi frângă inima.“ 

„Te iubesc din tot sufletul.“ 

„Și probabil o să te iubesc pentru totdeauna.“ 

- Ei bine, eşti unul dintre puţinii. Am răsuflat tremurat. 
Am fost detestată în copilărie, Johnny! Detestată serios. 
Nimeni nu voia să se joace cu mine. Nimeni nu mă voia în 
echipa sport sau să stea cu mine la clasă şi nu am fost 
niciodată invitată la zilele de naştere ale celorlalți copii. Îşi 
băteau mereu joc de mine. De părul meu. De înălțimea 
mea. De hainele mele. De manualele mele la mâna a doua. 
De maşina pe care o avea familia mea. De cartierul din 
care veneam. Pentru că respiram. Nu a contat ce făceam 
sau cât de mult mă străduiam să mă înțeleg cu ceilalți 
copii, ei găseau mereu ceva greşit la mine. Am clătinat din 
cap şi am oftat obosită. Am avut două prietene toată viața 
mea. Atât. 

- Claire Biggs şi iubita lui Pierce O Neill? m-a întrebat 
Johnny, cu voce gravă. 


- Lizzie Young, am confirmat cu un semn din cap. Da, 
am fost în aceeaşi şcoală primară şi, sincer, dacă nu ar fi 
fost ele, aş fi fost complet singură. 

- Dar s-au mutat la Tommen după primară? 

- Da. 

- Şi tu te-ai dus la BCS? 

- Da, am murmurat. 

Nedumerirea era întipărită pe chipul lui Johnny, de 
parcă i-ar fi fost greu să înțeleagă. 

Şi, pentru un tip ca el, probabil aşa era. 

Nu ducea lipsă de prieteni sau de fete care să-l adore. 

Era popular şi o mare vedetă. 

Habar nu avea cum era să fii de cealaltă partea a 
popularității. 

Unde mă aflam eu. 

Tonul lui Johnny a fost prudent când a întrebat: 

- A fost la fel acolo? 

- Nu. Inspirând adânc aer în piept, am continuat să mă 
deschid către pericol. A fost mai rău. 

Johnny a tăcut o clipă lungă înainte de a întreba: 

- Te-au rănit? 

Reprimându-mi un fior, mi-am forțat un mic semn din 
cap. 

- Shannon? 

- În fiecare zi, am mărturisit. 

- Doamne, aproape a mârâit el şi şi-a trecut o mână 
prin păr. Nu e de mirare că mama ta s-a luat de mine în 
ziua aia. 

Am oftat cu năduf. 

- Nu a fost primul drum de la şcoală la Urgenţe. 

- Doamne! A răsuflat greoi şi a venit mai aproape. Cât 
de rău a ajuns să fie? 

Am ridicat din umeri neputincioasă, incapabilă să-mi 
rostesc cuvintele - sau poate că nu eram dispusă să-mi 
exprim trauma în cuvinte. 

Voiam să-mi dispară din memorie. 

Voiam ca partea asta a vieţii mele să fie ştearsă pentru 
totdeauna. 


- Shannon? a insistat Johnny pe un ton dureros de 
blând, în timp ce m-a tras atât de aproape, încât genunchii 
mei i-au atins coapsa. Ţinând un braț pe spatele meu, s-a 
aplecat mai aproape şi a repetat întrebarea: Cât de rău a 
ajuns să fie? 

„Atât de rău, că mi-am dorit să mor.“ 

- Atât de rău, încât mama a fost nevoită să se îngroape 
în datorii ca să mă transfere la Tommen, am recunoscut 
eu în şoaptă. Şi atât de rău încât am lăsat-o să facă asta, am 
adăugat, străduindu-mă din răsputeri să mă uit la el şi 
detestând expresia de compasiune de pe chipul lui. 

— Fetele alea? m-a întrebat el. De la pub? 

Am încuviinţat din cap. 

- Ciara a fost cea mai rea. 

Ochii lui s-au întunecat. 

- Blonda. 

Am aprobat din cap. 

- Nu m-am putut întoarce la BCS după Crăciun. Se 
întâmplaseră prea multe lucruri, şi situația scăpase de sub 
control. 

- Scăpase de sub control? Johnny m-a privit atent. Sigur 
scăpase de sub control de ani buni. 

- Oh, ştiu. Dar chiar începea să-l afecteze pe fratele 
meu, şi părinţii mei erau îngrijoraţi. 

- Fratele tău, a răspuns Johnny sec. 

- Da. Joey era mereu suspendat, pentru că se bătea 
pentru mine. Ajunsese deja la patru suspendări din cauza 
mea până la Crăciun, iar mama era îngrozită că avea să fie 
exmatriculat în ultimul an. Tata era furios, pentru că avea 
impresia că purtarea lui Joey urma să îl coste locul în 
echipa mică. A fost de coşmar. Ridicând din umeri, am 
scos un oftat greu şi i-am spus: Până la urmă, mama l-a 
convins pe tatăl nostru că era mai bine pentru Joey dacă 
mă retrăgeau de la BCS. 

- Şi tu? m-a întrebat Johnny, cu ochii albaştri ațintiți 
spre ai mei. A fost mai bine pentru tine? 

- A fost cea mai bună decizie luată vreodată pentru 
mine, am răspuns fără şovăială. 


- Şi la Tommen? a insistat Johnny, concentrându-se 
asupra mea. Cum e pentru tine? 

- În afară de povestea cu Ronan, n-am avut nici o 
problemă la Tommen, i-am răspuns sincer, cu obrajii 
arzând sub privirile lui scrutătoare. Oh, şi Bella, care mi-a 
declarat război pentru că vorbesc cu tine. 

- Şi asta? Şi-a trecut degetele peste gâtul meu, 
mistuindu-mă cu ochii lui albaştri. Trebuie să ştiu despre 
asta. 

Am tremurat sub atingerea lui. 

- Ţi-am spus. 

- Nu mă minti! a insistat el. 

- Atunci, nu mă face să mint, l-am rugat, ştiind că îi 
dezvăluiam totul — inima mea, secretele mele, încrederea 
mea -— şi că nu mă puteam opri. Te rog, nu mă presa! 

- Shannon..., a început el şi s-a oprit brusc. M-a cercetat 
atent o clipă, înainte de a încuviinţa din cap până la urmă. 
Pentru moment. 

M-am simţit uşurată. 

- Mulţumesc! 

- Dar o să aflu, a şoptit. Fie că îmi spui, fie că nu. Mi-a 
mângâiat obrazul cu degetul mare. O să aflu şi o să-i fac 
să plătească. 

Inima mi s-a strâns în piept. 

Ştiam asta. 

El nu avea să renunţe. 

O văzusem în ochii săi în noaptea petrecută în 
dormitorul lui. 

Johnny Kavanagh era hotărât să-mi descopere 
secretele. 

- Şi Bella nu o să facă nimic, a continuat Johnny pe un 
ton aspru, cu ochii pătimaşi și intenși. Dacă intră în război 
cu tine, atunci intră în război şi cu mine. 

- Nu-mi plac războaiele sau confruntările, am răspuns 
agitată, intrând în panică numai gândindu-mă la 
înspăimântătoarea lui fostă iubită şi la daunele pe care 
putea să mi le provoace. Nu vreau să mă urască, Johnny. 
Eu nu am greşit cu nimic. 


— Se simte amenințată de tine, a spus el posac. Reacţia ei 
față de tine este dată de gelozie. 

- Amenințată de mine? Am clătinat din cap. De ce? 

- Pentru că eşti frumoasă, a răspuns, făcându-mi obrajii 
să se îmbujoreze într-o nuanţă aprinsă de trandafiriu. 

Nici un băiat nu îmi mai spusese că sunt frumoasă. 

Nu așa. 

Nu atât de direct. 

Nu cu atâta sinceritate. 

Totuşi, Johnny zisese, şi inima mi se zbătea în piept ca o 
pasăre înnebunită care se chinuia să scape dintr-o colivie. 

El şi-a dres glasul, părând să nu se simtă în largul lui, şi, 
pentru o clipă, am crezut că avea să îşi ia complimentul 
înapoi. Dar şi-a înăsprit trăsăturile, mi-a dat o şuviță pe 
după urechi şi mi-a şoptit: 

- Şi pe dinăuntru, şi pe dinafară. 

Cuvintele şi-au făcut efectul. 

Cuvintele lui m-au topit. 

Îmi simţeam trupul tremurând în timp ce mi-am ferit 
privirea. 

- Da? 

El a încuviinţat încet din cap. 

- Peste tot. 

Oh, Doamne! 

Inima mea. 

Nu puteam să mai rezist. 

Nu ştiam ce să mă fac cu el... 

Panicată şi nesigură de sentimentele mele, m-am grăbit 
să continui: 

- Acum, suntem chit. Eu ştiu secretele tale şi tu le ştii pe 
ale mele, aşa că fii sigur că nu o să mă apuc să vorbesc 
despre suferința ta cu nimeni, i-am spus, simțindu-mă 
vulnerabilă şi expusă. Nu când mă ai deja la mână cu 
secretele mele. 

- Da, cred că suntem chit, a răspuns Johnny pe un ton 
gânditor, înainte de a da repede înapoi. Stai... mi-ai spus 
toate astea ca să am un atu asupra ta? 

Am ridicat din umeri. 


Johnny s-a încruntat. 

- De ce ai face una ca asta? 

- Încercam să te fac să te simți în siguranță, am spus. 

- Vrei să mă faci să mă simt în siguranță? 

Nu puteam descifra expresia de pe chipul lui Johnny în 
timp ce se uita la mine cu ochi albaştri întunecaţi. 

- De ce? 

- Pentru că eşti speriat că ştiu despre... hmm... despre... 
Am arătat spre zona lui inghinală, cu obrajii în flăcări, şi 
apoi am răsuflat. E evident că te supără, şi am vrut să te 
fac să te simţi mai bine. Am vrut să-ţi ofer asta, ca să nu te 
simţi încolţit. 

- Nu înţeleg. Johnny a clătinat din cap, vizibil confuz. 
Adică, mă bucur că mi-ai spus... Sunt al naibii de onorat... 
Dar îmi spui ceva atât de personal, gândindu-te că aş 
putea să folosesc ce ştiu împotriva ta, şi te aştepţi să mă 
simt bine? Faptul că n-ai o problemă cu asta... că ai crezut 
că n-aş avea o problemă cu asta? Fl a gemut. Asta e partea 
pe care nu o înţeleg. 

- Poate ai avut dreptate când ai zis că am încredere în 
tine în ciuda voinţei mele, am şoptit, simțind cum valuri 
de căldură şi de gheață mi se ciocnesc în piept. 

Sprâncenele i se ridicară. 

- Deci ai încredere în mine. 

Am ridicat din umeri neputincioasă, pentru că exact aşa 
mă simțeam în acest moment: dezarmată şi absolut 
neputincioasă. 

- Cuvinte, Shannon, a insistat el, pe un ton morocănos. 
Am nevoie de cuvinte. 

- Ce vrei să-ţi spun? am murmurat. 

- Spune-mi de ce ai încredere în mine! 

- Pentru că, atunci când sunt cu tine, mă simt... 

- Cum te simți? 

- În siguranţă, bine? i-am spus eu descumpănită. Când 
eşti prin preajmă, mă simt în siguranţă. 

- Pentru că ești, a confirmat Johnny pe un ton 
răbdător. Ţi-am spus deja că nu o să-ţi fac rău, şi, la naiba, 
sper că ţi-am şi arătat asta. 


Am răsuflat tremurat şi m-am aplecat în faţă, disperată 
să ascund cât de profund mă afectau cuvintele lui. 

- Shannon, uită-te la mine! 

Am clătinat din cap, refuzând rugămintea lui. 

Nu puteam. 

Era prea mult. 

El era mult prea mult. 

- Vită-te la mine! a repetat el pe un ton blând şi 
convingător. 

Când nu am făcut nici o mişcare, Johnny mi-a ridicat 
bărbia, forţându-ne privirile să se întâlnească, ochii lui 
albaştri fixându-i pe ai mei. 

- Tu eşti în siguranţă, a spus el, enunţând fiecare cuvânt 
cu o încetineală dureroasă, în timp ce şi-a ţinut degetul 
mare peste bărbia mea. Tot ce ţi s-a întâmplat în fosta ta 
şcoală, a spus el, strecurându-se din nou prin zidurile 
mele de protecţie, nu o să se repete la Tommen. Cu ochii 
albaştri strălucind de sinceritate şi hotărâre, a adăugat: Nu 
o să permit să ţi se întâmple nimic rău aici. Şi-a lipit 
fruntea de a mea şi a scos un oftat îndurerat. Şi, dacă îmi 
spui unde trebuie să te mai ţin în siguranţă, o voi face. 

- De ce? 

O întrebare încărcată de gânduri şi idei nerostite, dar a 
fost singurul lucru pe care l-am putut spune. 

Johnny a ezitat o clipă şi a zis: 

- Pentru că îmi pasă. 

- De ce? 

- Pur şi simplu. A ridicat din umeri neputincios. Nu mă 
pot abţine. 

- Tu ai fost, nu-i aşa? am şoptit. Tu eşti motivul pentru 
care nimeni nu s-a luat de mine după incidentul de pe 
teren? Tu m-ai protejat? 

S-a uitat atent la mine, dar nu a răspuns. 

- Hai, Johnny, am oftat. Nu sunt bătută în cap. Ştiu că 
ai avut ceva de-a face cu asta. Am fost pe jumătate goală în 
fața unui câmp plin cu băieți. Am vomitat lângă dulapul 
meu, pentru numele lui Dumnezeu. Bârfele de genul ăsta 
nu se evaporă pur și simplu în neant. 


- Ți-am spus în ziua aia, în faţa biroului lui Twomey, că 
nu o să las pe nimeni să-ți facă rău, a recunoscut el în cele 
din urmă. 

„Da, a promis.“ 

„A promis.“ 

„Și s-a ţinut de promisiune...“ 

- Ei bine, mulţumesc pentru că-ţi pasă, am spus cu glas 
emoționat. 

- Mulţumesc că meriţi, a răspuns Johnny, cu mâna încă 
pe obrazul meu. 

Înfiorată de intimitatea momentului, m-am aplecat sub 
atingerea lui, dorindu-mi mai mult. 

Mă străduiam atât de mult să mă controlez, dar îmi era 
aproape imposibil cu mâinile lui pe corpul meu. 

Îmi doream să mă caţăr în poala lui şi totodată să fug 
departe de el. 

Nu avea nici un sens pentru mine. 

Mă simţeam incredibil de confuză. 

Sentimentele mele mă îngrozeau. 

Cuvintele lui. 

Ochii lui. 

Acţiunile lui. 

Mă dădea peste cap. 

Mă pierdeam. 

- Ce mai fac porumbeii? a răsunat o voce familiară 
aproape de urechea mea. 

Surprinsă, m-am uitat peste umărul lui Johnny şi am 
dat de un Gibsie zâmbitor. 

- Hei, micuță Shannon, a spus Gibsie tărăgănat, cu o 
licărire malițioasă în privire. Nu mă lua în seamă. Trebuie 
doar să îmi împrumuțţi prietenul o secundă. 

„Oh, Doamne!“ 

Îngrozită, m-am tras repede înapoi, întrerupând 
contactul. 

Johnny a înşirat vreo câteva înjurături de neînțeles în 
barbă şi s-a întors. 

- Ar fi bine să fie al naibii de important! s-a răstit el, cu 
umerii încordaţi. 


- Depinde, a răspuns Gibsie cu nonşalanţă. 

- De ce? a urlat Johnny. 

- Dacă mai vrei sau nu să-ţi amintesc ce mi-ai cerut să- 
ți amintesc. 

- Ce anume? Johnny a clătinat din cap. Ce? Despre ce 
naiba vorbeşti? 

- Limite şi buldozere, prietene, a răspuns Gibsie, cu o 
privire plină de înţeles. 

Habar nu aveam la ce se referea Gibsie, dar era limpede 
că Johnny da, pentru că a scos un oftat apăsat, însoţit de 
un „La naiba!“. 

- Cu plăcere, a răspuns Gibsie, mângâindu-l pe Johnny 
pe umăr înainte de a se întoarce la locul lui. 

- Ce a fost asta? l-am întrebat când eram din nou relativ 
singuri. 

- Hmm? a răspuns Johnny, evident distras. 

S-a întors să se uite la prietenul lui. 

- Eşti bine? am şoptit. 

- Poftim? Da, da, minunat. 

Mi-a aruncat o privire în treacăt şi s-a întors să îi mai 
spună ceva lui Gibsie. 

Nu aveam habar ce îşi spuneau. 

Păreau să comunice prin limbajul corpului — deşi a fost 
destul de uşor să-mi dau seama ce a vrut să spună Johnny 
când i-a arătat lui Gibsie degetul mijlociu. 

Scuturând din cap, am renunţat să mai încerc să 
descifrez conversaţia lor nerostită şi mi-am îndreptat 
atenţia spre iPodul lui Johnny - la ceva ce mi-a dat să 
ascult în timpul uneia dintre pauzele noastre de reflecţie 
de mai devreme. 

Punându-mi căşștile în urechi, am derulat atent listele de 
redare şi aproape că mi s-a oprit inima când ochii mi-au 
aterizat pe cea numită „Cântece pentru Shannon“. 

Cu inima bătându-mi nebunește, am aruncat repede o 
privire spre Johnny, dar el încă era cufundat în limbajul 
semnelor cu Gibsie. 

Cu un oftat discret, am apăsat pe lista de redare și am 
derulat repede cântecele. 


COLDPLAY - YELLOW 

GUNS N’ ROSES - SWEET CHILD O' MINE 

GOO GOO DOLLS - IRIS 

THE FUREYS - WHEN YOU WERE SWEET SIXTEEN 

HOWIE DAY - COLLIDE 

DECLAN O ROURKE - WHATEVER ELSE 
HAPPENS 

THE OFFSPRING - WANT YOU BAD 

BUSTED - FALL AT YOUR FEET 

AEROSMITH - CRAZY 

COUNTING CROWS - COLORBLIND 

DAVID GRAY - THIS YEAR'S LOVE 

BON JOVI - IN THESE ARMS 

WESTLIFE - WORLD OF OUR OWN 

EAGLE-EYE CHERRY - SAVE TONIGHT 

METALLICA - TUESDAY'S GONE 

SNOW PATROL - RUN 

THE VERVE - LUCKY MAN 

HIM - WICKED GAME 

THE LA'S - THERE SHE GOES 


Toate erau cântece de dragoste. 

Toate erau cântece de dragoste. 

Salvate într-o listă de redare cu numele meu. 

De ce? 

De ce ar face una ca asta? 

El...? 

Nu. Nu, nu. 

Normal că nu. 

Atunci, de ce... 

- Shannon, putem vorbi? 

Vocea lui Johnny mi-a întrerupt gândurile, luându-mă 
prin surprindere şi făcându-mă să scap iPodul. Din 
fericire, mi-a aterizat în poală, nu pe podea. 

M-am întors cu faţa spre el, simțindu-mi inima bătând 
de să-mi iasă din piept. 

- Să vorbim? 


- Da. Johnny a încuviințat încet din cap, cu ochii 
albaştri întunecaţi şi fierbinţi. Trebuie să vorbesc ceva cu 
tine. 

- Hmm, da, bine... Ştergându-mi palmele pe fustă, am 
respirat tremurând înainte de a adăuga: Despre ce vrei să 
vorbim? 

- Nu aici, a spus Johnny, aruncând o privire prin 
autocar. În seara asta, a adăugat, cu ochii îndreptaţi din 
nou spre ai mei. După meci. Te duc acasă şi vorbim în 
maşină? 

- Hmm... Mi-am muşcat buza, simţindu-mă panicată la 
gândul că trebuia să aştept atât de mult. Dacă vrei tu aşa. 

- Probabil e cel mai bine, a răspuns el morocănos. 

Oh, Doamne! 

Era de rău? 

Avea de gând să-mi spună ceva groaznic? 

- Nu fi atât de speriată! a spus Johnny, distrăgându-mi 
iarăşi atenţia de la gândurile mele. Nu o să te rănesc. 
Întinzându-se, mi-a împins bărbia în sus cu dosul palmei 
şi mi-a zâmbit. Îți promit! 

Eram atât de pierdută în băiatul ăsta, încât abia dacă 
mai puteam să respir. 

- Bine, toată lumea, timpul de reflecţie a trecut, a strigat 
doamna Moore, bătând din palme pentru a atrage atenţia 
tuturor. Mai avem doar patruzeci de minute până 
ajungem la Dublin, aşa că vă mai propun un test. 

- Pentru numele lui Dumnezeu, a gemut Johnny, 
coborând mâna. Nu încă un test. 

Am chicotit la reacţia lui. 

- Ce e amuzant? m-a întrebat el, zâmbind afectat spre 
mine. Nu-mi spune că îţi plac chestiile astea! 

„Îmi place să fiu cu tine.“ 

- Sunt în echipa câştigătoare, l-am  tachinat, 
înghiontindu-l uşor în umăr cu al meu. Normal, îmi place 
la nebunie. 

- Adevărat, a încuviințat Johnny cu un zâmbet pieziş. 
Scoţând din geantă teancul de certificate pe care le 


adunaserăm de-a lungul zilei, mi le-a pus în poală şi mi-a 
spus: Facem o echipă destul de bună, Shannon ca râul. 
Da. 
Aşa era. 


Am așteptat ca toţi ceilalți să coboare din autocar 
înainte să mă ridic de pe scaun. 

- Baftă azi! i-am spus în timp ce am luat-o pe culoar, 
privind cum Johnny scotoceşte printre rucsacurile 
aruncate în partea din spate a autocarului, căutându-l pe 
al lui. 

- Poftim? a răspuns Johnny distras, în timp ce a 
mormăit în barbă ceva despre niște nemernici 
dezordonați. 

Părea stresat. 

Cu cât ne apropiasem de Royce College, cu atât fusese 
mai agitat. 

Acum, că ajunseserăm, Johnny parcă vibra de 
încordare. 

Înţelegeam de ce. 

Iniţial, mersese la şcoală aici, ceea ce însemna că, mai 
mult ca sigur, urma să joace împotriva foştilor lui prieteni 
şi colegi de echipă. 

Era multă presiune. 

Și el ascundea o accidentare. 

- La meci, am clarificat eu. Sper să câştigi. 

I-am făcut un mic semn înainte de a mă grăbi spre 
ieşire pe culoar, disperată să pun un spațiu atât de necesar 
între Johnny Kavanagh şi inima mea. 

- Shannon? a strigat Johnny după mine. 

Făcând o pauză la uşă, m-am întors spre el. 

- Da? 

Ochii lui albaştri parcă m-au străpuns când a spus: 

- Mulţumesc! 

- Pentru? am şoptit. 

Johnny a zâmbit. 

- Pentru că nu semeni deloc cu ceilalți. 

- Hmm, bine? 


- Ne vedem curând, OK? 

Am încuviințat din cap. 

- Pa, Johnny! 

Simţindu-mă dezamăgită, am coborât iute din autocar, 
fiind imediat oprită atât de Shelly, cât şi de Helen. 

Împletindu-şi braţele cu ale mele, m-au dus departe de 
autocar. 

- Fato, ai să ne dai niște explicaţii, a spus Shelly 
încântată. 

- Şi vrem toate detaliile, a întărit Helen cu un semn din 
cap. 

— Detaliile? am întrebat, simțind cum roşesc sub rafala 
întrebărilor lor. Despre ce? 

- Nici să nu te gândeşti la asta! m-a avertizat Helen. 
Tocmai ţi-ai petrecut trei ore în compania lui Johnny. 

- N-am avut de ales, i-am răspuns. Scaunul de lângă al 
lui era singurul liber. 

- Despre ce aţi vorbit? m-a întrebat Shelly, cu ochii 
dansând de emoție. Ce ţi-a spus? 

- Nu ştiu. Am ridicat din umeri, simţindu-mă 
stânjenită. Doar chestii. 

- Doar chestii? a pufnit Helen. 

- Shannon, eu încerc aici să trăiesc indirect prin tine. 
Trebuie să-mi spui mai mult decât „doar chestii“, a 
răbufnit Shelly. 

- Înapoi, uliilor! a urlat Lizzie. Mergeţi şi găsiţi-vă alt leş 
pentru care să vă bateți. 

Stătea rezemată de partea din spate a autocarului, cu un 
băiat uriaş în faţa ei. 

L-am recunoscut imediat ca fiind Pierce. 

Mi-am dat seama că trebuiau să fie din nou împreună 
când am văzut mâinile ei aşezate pe talia lui şi felul în care 
el o săruta pe gât. 

Claire, Gibsie, Hughie, antrenorul Mulcahy şi Patrick 
Feely stăteau undeva pe aproape, deși nu ne acordau 
atenție. 

De fapt, toţi păreau să discute ceva, adunaţi în jurul 
antrenorului Mulcahy. 


- Lizzie! s-a văitat Shelly. Întrebam doar. 

- Dacă vrei să ştii despre ce vorbeşte Johnny Kavanagh, 
du-te şi întreabă-l pe Johnny Kavanagh, a răspuns Lizzie. 
Nu pe Shannon. Întorcându-şi privirea spre mine, mi-a 
spus: Hai, Shan! Suntem aici! 

Recunoscătoare pentru intervenţia ei, m-am strecurat 
printre reginele bârfei, le-am făcut repede un semn cu 
mâna, le-am ignorat expresiile dezamăgite de pe chip şi 
m-am apropiat valvârtej de prietenele mele. 

Cu cât mă apropiam de ele, cu atât discuţia dintre 
ceilalți părea să devină mai aprinsă. 

- El joacă, domnule antrenor, a mârâit Hughie. Nu pot 
face asta. 

- Sunt de acord, Biggs, a răspuns antrenorul, cu 
telefonul la ureche. Prostiile astea nu o să ţină... Bună ziua, 
da, aş vrea să discut cu domnul director. 

Cu mobilul lipit de ureche, antrenorul s-a îndepărtat în 
grabă, urlând tot felul de ordine în telefon. 

- Ce lichele! a izbucnit Gibsie furios. 

- Nişte fricoşi, a încuviințat Hughie. 

- Ca să fim corecţi până la capăt, a spus Patrick Feely 
gânditor, echipa pare dispusă să joace. Antrenorul lor e 
problema. 

- Problema? am întrebat, apropiindu-mă de Claire, 
pentru că gura lui Lizzie era ţinută momentan ocupată de 
limba lui Pierce. Ce se întâmplă? S-a anulat meciul? 

- Antrenorul de la Royce refuză să permită echipei lui 
să joace dacă antrenorul îl bagă în joc pe Johnny, mi-a 
explicat Claire, arătând la fel de furioasă ca toţi ceilalți. 

- Poftim? Am rămas mută de uimire. De ce? 

- Pentru că sunt o haită de laşi, prea speriaţi să joace 
împotriva lui? a propus Gibsie pe un ton plin de sarcasm. 
Nişte fraieri. 

- Deci ce... încearcă să-l pedepsească pentru că este un 
jucător bun? am întrebat, sincer şocată. 

- Cred că are mai mult de-a face cu faptul că e un 
jucător cu cincisprezece selecţii pentru Irlanda, Shan, a 
răspuns Hughie. 


- Selecţii pentru Irlanda? 

- De câte ori a jucat pentru ţara lui, a explicat el la 
repezeală. 

— Şi ce dacă? am răspuns eu în defensivă. A meritat. Nu 
i-a fost dată vreo ocazie pe tavă. 

— Sunt de acord cu tine, a răspuns Hughie cu un chicot. 
Dar chestia asta îi intimidează pe unii antrenori. 

- Ce se întâmplă? 

Vocea lui Johnny mi-a răsunat în urechi, cu câteva clipe 
înainte ca el să se oprească lângă mine. 

Braţul lui l-a atins în treacăt pe al meu, şi, chiar dacă ne 
despărțeau mai multe straturi de haine, am simţit cum mă 
înfior. 

- Aceleaşi mizerii, l-a informat Gibsie. Nu vor să joace 
dacă joci tu. 

Johnny a ridicat din umeri nonşalant. 

- Aha. 

M-am întors să mă uit la el, uluită de lipsa lui de reacţie. 

- Se întâmplă foarte des, mi-a explicat repede Johnny, 
observându-mi expresia. Antrenorul o să rezolve situaţia. 
Apoi, s-a întors spre băieţi şi le-a spus: Hai, adunaţi-i pe 
toţi în vestiar! Schimbaţi-vă ca să începem încălzirea! 

Încuviinţând din cap, Hughie şi celălalt băiat au plecat 
spre club, chemând după ei colegii de echipă. 

- Johnny, prietene, poate să dureze ore până se 
lămureşte treaba, a gemut Gibsie. 

Cu orice urmă a vulnerabilităţii lui dispărută de mult, 
Johnny a spus: 

- Atunci, o să ne antrenăm ore. Acum, mișcă-ţi fundul! 

- Spune o rugăciune pentru mine, i-a zis Gibsie lui 
Claire. 

Apoi, s-a năpustit asupra ei şi i-a apăsat un sărut 
zgomotos şi lipicios pe obraz înainte de a pleca valvârtej. 

- Scârbos, Gerard! a strigat Claire după el, ştergându-şi 
obrazul îmbujorat cu mâneca. 

- Pierce! s-a răstit Johnny, îndreptându-şi atenţia spre 
băiatul cu capul ras care o săruta de mama focului pe 
prietena mea. Lasă fata şi treci pe teren! 


Mormăind în şoaptă ceva despre căpitanul care îţi 
strică tot cheful, Pierce a mai apăsat un ultim sărut pe 
buzele lui Lizzie şi s-a dus să se alăture echipei. 

Johnny şi-a înclinat capul spre mine. 

- Eşti bine? 

Eu am încuviinţat din cap. 

EI şi-a întins mâna şi mi-a dat o şuviţă de păr în spatele 
urechii, apoi mi-a şoptit: 

- Ne vedem mai târziu! 

După aceea, s-a întors și a fugit spre colegii lui de 
echipă. 

„Uau, hotărârea curge prin venele băiatului ăstuia la fel 
cum curge groaza prin ale mele“, m-am gândit în sinea 
mea. 

- Johnny? am strigat după el, incapabilă să mă abțin. 

Când s-a oprit din alergat şi s-a întors spre mine, m-am 
grăbit să micşorez spaţiul care ne despărțea, oprindu-mă 
doar când am ajuns în fața lui. 

- Ce s-a întâmplat? m-a întrebat el, privind confuz spre 
mine. 

- Nimic, doar... Scuturând din cap, am întins mâna și 
am așezat-o pe gâtul lui, trăgându-i fața spre a mea. 
Ridicându-mă pe vârfuri, i-am şoptit la ureche: Am nevoie 
să fii în siguranţă acolo, bine? Înăbuşindu-mi impulsul de 
a mă lipi de el, i-am dat drumul şi am făcut un pas în 
spate. Ai grijă! Am mai făcut un pas în spate, cu ochii 
ațintiţi asupra lui. Bine? 

Johnny a încuviinţat încet din cap, cu ochii albaştri 
înflăcărați. 

- Bine. 

- Pa, Johnny, am şoptit şi m-am întors. 

Johnny m-a apucat de mână şi m-a tras înapoi cu fața 
spre el. 

— Vii cu mine acasă în seara asta? m-a întrebat el ursuz, 
cu ochii plini de patimă, în timp ce se juca absent cu 
şuvița mea rebelă de păr. O să mai vrei să faci asta? 

- Da, am şoptit, apropiindu-mă, incapabilă să rezist 
tentaţiei de a-mi îngropa degetele în cămaşa lui. Da. 


- Shannon, sunt atât de... A scos un oftat ascuţit și a 
clătinat din cap. În seara asta. Mâna lui s-a mutat de pe 
părul meu, pentru a-mi cuprinde obrazul în palmă. 
Vorbim în seara asta. 

- Bine, Johnny, am spus eu, cu respiraţia tăiată, 
odihnindu-mi obrazul în palma lui mare. 

Fără un alt cuvânt, el s-a aplecat şi a apăsat un sărut pe 
fruntea mea. 

Apoi, s-a întors şi a plecat. 

Tulburată, l-am urmărit până când a dispărut înăuntrul 
clubului şi m-am întors la prietenele mele. 

„Confuză“ nu descria nici măcar pe departe felul în care 
mă simţeam. 

Profunzimea sentimentelor mele pentru el nu era 
sănătoasă. 

Adoraţia, dorința, pasiunea pe care le nutream pentru 
el... erau o nebunie. 

Nu mai simţisem niciodată atât de mult. 

Nu mă mai simțisem niciodată atât de mult pradă 
propriilor sentimente. 


CAPITOLUL 60 


Săgeata lui Cupidon 
Johnny 


Dacă sentimentele erau lucruri, atunci atârnam pe 
marginea unei mari prăpăstii, iar dacă fetele erau arme, 
atunci Shannon Lynch era cea mai puternică armă de 
distrugere în masă la care fusese vreodată expusă inima 
mea. 

Pentru că eram terminat. 

Nu m-am mai obosit să neg. 

Nu avea nici un rost. 

Nu mai nutrisem niciodată asemenea sentimente 
pentru nimeni, în viaţa mea. 

Am avut nevoie de fiecare dram de autocontrol ca să 
plec de lângă ea. 

Mai ales când totul înăuntrul meu îmi cerea să o iau pe 
sus şi să o păstrez numai pentru mine. 

„Am nevoie să fii în siguranță acolo, bine?“ 

Da, în clipa asta, puteam spune cu certitudine că eram 
absolut terminat când venea vorba despre fata asta. 

Nu mai puteam face asta. 

Nu mai puteam să mă lupt cu sentimentele mele. 

La fel ca în jocul de pe PlayStation, ea făcea ravagii. 

Când ea mi-a destăinuit poveştile ei despre hărțuire, 
despre care, din păcate, ştiam deja, am simţit cum ceva se 
frânge în mine. 

Am simţit cum mi se duce pe apa Sâmbetei și ultima 
fărâmă de hotărâre. 

Vulnerabilitatea din ochii ei, când îşi expusese secretele, 
a fost ceea ce m-a făcut să cedez. 

Fetele pe care le ştiam nu făceau asta. 

Nu se purtau ca Shannon. 


Dacă nu ar fi apărut Gibsie, aș fi sărutat-o. 

Ştiam că aş fi sărutat-o. 

Ştiam deja cum se simțeau buzele ei. 

Îmi doream atât de mult să le gust din nou. 

Și chiar aveam să le gust din nou. 

Tânjeam după ea şi după tot ce era ea. 

După fiecare părticică din ea. 

Pe dinăuntru şi pe dinafară. 

Voiam să port toate bătăliile ei. Voiam să-i ofer toate 
zâmbetele pe care le schiţa şi să o fac să râdă, şi să o fur 
din lume și să o ţin pentru mine. 

O voiam doar pe ea. 

Pentru totdeauna. 

Ştiam că era incredibil de egoist din partea mea și mai 
ştiam că probabil aveam să sfârșesc prin a distruge totul şi 
a-i frânge inima, dar problema era că şi inima mea era 
implicată în poveste. 

Trebuia să vorbesc cu ea în seara asta, pentru că trebuia 
să îi mărturisesc totul. 

Nu mai putea să treacă o zi fără să-mi iau piatra asta de 
pe inimă. 

Luni în care o dorisem, tânjisem şi mă gândisem fără 
încetare la ea mă aduseseră într-un punct în care nu mai 
vedeam nimic limpede. 

Pentru că aveam sentimente pentru Shannon. 

Sentimente uriaşe. 

Pentru totdeauna. 

Ştiam că eram prea mare pentru ea. 

Ştiam că era prea dulce şi pură pentru a fi târâtă în 
lumina reflectoarelor care veneau la pachet cu viața mea. 

Și ştiam că era prea zdruncinată pentru ca un tip ca 
mine să se încurce cu ea. 

Dar simțeam deja că mă înecam cu ea. 

Atât eram de mistuit de fata asta. 

Atât de mult o iubeam. 


[s 


„La naiba 


CAPITOLUL 61 


Respiră, Shannon, doar respiră 


Shannon 


Toată lumea de la Royce College era naşpa. 

Serios, erau toți de-a dreptul jalnici. 

Jocul a fost amânat cu mai bine de două ore pentru că 
antrenorii de la Royce au avut o criză de furie în văzul 
lumii din cauză că Johnny era în echipă. 

Era jenant. 

Două ore de stat în ploaie, în timp ce antrenorii de la 
Royce au încercat cum au putut să-l scoată pe Johnny din 
cărți. 

Au tot bătut apa în piuă despre cât de nedrept era ca un 
internaţional irlandez să joace în ligă. 

Acesta era un meci de rugby între şcoli. 

Johnny era elev de la una dintre şcoli. 

Era minor. 

Avea tot dreptul să joace dacă voia. 

Tommen nu încălcase nici o regulă. 

În cele din urmă, după mai multe telefoane la consiliu, 
o fluturare absolut jenantă în public a regulamentului şi 
nenumărate urlete între antrenorul Mulcahy şi antrenorul 
principal de la Royce, echipele au intrat pe teren la 18.30... 
cu un Johnny defilând în tricoul cu numărul 13, purtând 
un zâmbet nonşalant pe față. 

Încă de la începutul jocului, a devenit limpede de ce 
antrenorul Royce era atât de împotriva ideii ca Johnny să 
joace. 

Echipa lui era groaznică. 

Ei bine, poate nu groaznică, dar nu se compara cu o 
echipă Tommen în plină formă. 


Nu înţelegeam cum de reuşiseră să ajungă pe locul doi, 
alături de Tommen, pentru că nu aveai realmente cu cine 
să joci. 

Mândria pe care am simţit-o urmărindu-l cum dădea 
ochii cu vechii lui prieteni şi le venea de hac era de-a 
dreptul înfricoşătoare. 

Eram ridicol de fascinată de acest băiat şi m-am trezit 
urlând şi aplaudându-l de pe margine, ignorând privirile 
letale primite de la Bella şi prietenii ei. 

Nu-mi păsa. 

Eram atât de mândră de el. 

La pauză, Tommen domina cu 48 la 3. 

Cu cinci minute înainte de sfârşitul jocului, scorul arăta 
chiar mai rău pentru Royce, Tommen asigurându-și încă 
trei încercări în repriza secundă. 

Totul a mers în favoarea echipei de la Tommen până la 
ultima fază a meciului. 

Cu mai puţin de un minut înainte de final, Johnny l-a 
deposedat de minge pe unul dintre atacanţii de la Royce. 

Asta părea să fie specialitatea lui: să dea lovitura finală 
în ultimul minut de joc. 

Cu o viteză neegalată de nimeni altcineva, Johnny a 
traversat terenul, vizând ultimul punct al jocului. 

A urmat o învălmășeală de mișcări care l-a făcut să 
pună balonul pe pământ, cu câteva secunde înainte ca o 
grămadă de jucători din echipa adversă să se năpustească 
asupra lui. 

Încercarea le-a fost acordată. 

Echipa a început să sărbătorească. 

Dar el nu se ridica. 

Fratele lui Claire, Hughie, s-a pus pe poziţie în fața 
pilierilor şi a marcat eseul, asigurând victoria, înainte de a 
se repezi spre Johnny - care tot nu se ridica de la pământ. 

- Claire, am murmurat eu, strângând-o de braț pe 
prietena mea în timp ce urmăream îngrozită cum colegii 
de clasă şi din şcoală sărbătoreau în jurul nostru. Se 
mişcă? 


Toată lumea din şcoala noastră ovaţiona şi aplauda, 
băieţii din echipă se îmbrăţişau bucuroşi, dar Johnny încă 
zăcea cu faţa în jos, în spatele liniei de ţintă. 

Hughie, împreună cu câţiva jucători de la Royce 
College, stăteau îngenuncheaţi lângă el. 

Unul dintre ei flutura o mână spre antrenorii de pe 
margine. 

Un altul urla la arbitru. 

Hughie îl striga pe antrenorul Mulcahy. 

- Claire, am repetat panicată. Ce se întâmplă? 

- Nu ştiu! a mormăit ea, părând la fel de panicată acum. 

O puzderie de tricouri în alb şi negru s-a năpustit spre 
ei, adunându-se în jurul căpitanului. 

Am sărit în sus, picioarele mele mişcându-se ca de la 
sine, şi m-am strecurat prin mulțime. 

- A murit? am tipat, cu mâna încă împletită cu a lui 
Claire, care venea chiar în urma mea. Doamne, Claire, a 
murit? 

- Nu, nu, nu, a tot repetat ea, dar nu părea sigură. 

- Claire! 

- Nu ştiu, Shannon! a urlat ea. 

Nu am ajuns prea departe, doar până la marginea 
terenului, înainte de a fi înghițite de o mulţime de alți 
elevi. 

Sărind, am încercat să văd peste umerii lor, dar eram 
prea mică de înălțime. 

Străduindu-mă să găsesc repede o soluţie, m-am lăsat în 
genunchi și am aruncat o privire printre picioarele lor. 

Johnny încă zăcea la pământ. 

Cu faţa în jos. 

Nemişcat. 

Cu coada ochiului, am văzut doi bărbaţi în salopete 
galbene alergând pe teren cu o targă. 

Timpul a părut să se oprească atunci, în vreme ce i-am 
privit cum îngenunchează lângă Johnny şi se apucă să-l 
mute pe targă. 

Ţipetele şi aplauzele se transformaseră în şoapte pe 
măsură ce toată lumea urmărea cu atenţie ce se întâmpla. 


Inima mea, care părea să mi se fi oprit în piept în 
ultimele minute, a început să se zbată puternic când 
Johnny s-a ridicat încet. 

Avea ochii deschişi, pieptul i se mișca şi, chiar dacă 
părea că suferea groaznic, era în viață. 

A clătinat din cap şi a refuzat toate propunerile de a fi 
ridicat pe targă. 

Nu auzeam ce se spunea, dar buzele i se mişcau repede, 
în timp ce continua să scuture din cap și să urle ceva către 
medici. 

În cele din urmă, bărbaţii au renunţat la încercarea lor 
de a-l ajuta şi s-au dat înapoi. 

Mulțimea, atât susținătorii echipei Tommen, cât și cei ai 
echipei de la Royce, a început să aplaude când Johnny s-a 
ridicat. 

Braţele îi atârnau peste umerii lui Hughie şi ai lui 
Gibsie, şi ţinea capul plecat în timp ce ieşea şchiopătând 
de pe teren. 

„În timp ce practic a fost scos de pe teren de ei.“ 

Pentru o clipă, am rămas îngenuncheată acolo, în patru 
labe, pe iarba plină de noroi, şi am respirat, lăsându-mă 
cuprinsă de un tsunami de uşurare câtă vreme l-am 
urmărit plecând. 

Nu mi-am înţeles reacția şi nu mi-a păsat. 

EI era bine. 

Se simţea bine. 

Și eu puteam să respir din nou, în sfârşit. 


CAPITOLUL 62 


Timpul s-a scurs, băiete 
Johnny 


- Gata, Johnny! mi-a şuierat Gibsie în ureche când m-a 
ajutat să ies din duș şi să mă aşez pe patul pliant pe care 
îmi petrecusem ultima oră, fiind examinat, împuns şi 
cusut de medicul de urgenţă din incintă. 

- Poţi să vorbeşti naibii mai încet? am şuierat, aruncând 
o privire spre uşa care ne despărțea de restul echipei. Nu 
vreau să afle nimeni. 

- Prea târziu pentru asta! s-a răstit Gibsie. Ai lăsat o 
dâră de sânge de la club până pe teren. 

- Doamne, am spus eu descumpănit, tremurând. 

- Chestia asta încetează chiar acum, Johnny, m-a 
avertizat el din nou în timp ce mi-a tras o pereche de 
pantaloni pe coapse, având grijă să nu-mi atingă zona 
inghinală. Gata cu antrenamentele! a mârâit, aranjându- 
mi betelia pe şolduri. Nu-ţi mai ascunde durerea! S-a dus 
la bancă şi a luat un prosop. Gata cu minciunile! Mi-a 
şters o dâră de sânge de pe coapsă. Gata! 

- O să fiu bine, am spus cu un glas descurajat, 
tremurând din cap până în picioare. 

- Bine? a răbufnit Gibsie, făcând o pauză ca să se uite 
urât la mine. Oh, da, pentru că arăţi al naibii de bine 
acum, sângerând pe tot patul. 

- Încetează! 

- Îţi faci rău singur. Îţi dai seama de asta, nu? Înţelegi 
că-ți pui viaţa în joc pentru un nenorocit de tricou verde 
care nu înseamnă nimic pe termen lung. 

- Gibs, încetează, prietene! l-am implorat. N-am chef să 
ascult asta acum. 

- Oh, ba o să asculti! 


- Ba nu ascult nimic, am spus cu un nod în gât şi cu 
vocea frântă. Bine? Nu pot... 

- Uită-te la tine! mi-a cerut Gibsie, înghiontindu-mă cu 
un deget între picioare. Uită-te în ce stare eşti! 

Sângele curgea din rana care fusese cusută pe piciorul 
meu. 

- Asta trebuia să se vindece de săptămâni bune, a 
şuierat el. E martie, Johnny. La naiba, e martie, şi tu umbli 
de colo-colo cu o rană deschisă pe picior. 

- M-a lovit cu crampoanele, m-am înecat eu. I se putea 
întâmpla oricui. 

- Da, ei bine, n-ar fi putut să o deschidă în halul ăsta 
dacă îţi lăsai naiba corpul să se vindece cum trebuie de la 
bun început! mi-a răcnit Gibsie în față. Eşti slăbit. Corpul 
tău nu se vindecă. Şi aproape ţi-ai decapitat scula! 

Cu un geamăt, mi-am lăsat capul pe patul pliant şi am 
scos un oftat îndurerat. 

- Nu e chiar așa rău. 

- Nu e chiar așa rău? aproape a urlat el, cu o expresie 
furioasă pe chip. Prietene, piciorul tău pare să fie la vreo 
patru ore distanţă de o septicemie în toată regula! 

- Gibs... 

- Nu, Johnny! a izbucnit el, clătinând din cap. Ai auzit 
ce a zis doctorul. Ai auzit cât de grav a spus că putea să fie! 

- L-am auzit, Gibs, am mormăit, acoperindu-mi fața cu 
brațul. 

Desigur, auzisem ce spusese. 

Cum naiba să nu fi auzit, când îmi făcuse lumea 
tändäri? 

Operatie. 

Mai multe operații. 

Imediat. 

Ceea ce însemna mai mult timp. 

Timp pe care nu îl aveam. 

Se terminase. 

Campania de vară. 

U20. 

Simţeam cum îmi scăpa printre degete. 


Totul mi se luase. 

Și nu aveam ce să fac. 

- Antrenorul l-a sunat pe Dennehy la Academie. 
Inspirând tremurat, a făcut un pas în spate şi a ridicat 
mâinile în aer. lar eu am sunat-o deja pe mama ta. 

- Doamne, am spus eu descumpănit, simțind cum 
lacrimile îmi înceţoşează privirea. 

- Vine cu următorul zbor spre Dublin, a adăugat el. L- 
am sunat şi pe tatăl tău. Ne vedem cu el la spital. 

Am clătinat din cap, incapabil să înfrunt ce auzeam. 

Incapabil să respir din cauza senzaţiei de devastare 
absolută care mă sfâşia. 

- O să mai joci, Johnny, a spus Gibsie pe un ton mai 
calm. Doar că nu chiar acum. 

- Chiar acum contează să joc, am răspuns eu, cu un nod 
în gât. Chiar acum e tot ce contează. 

- Nu, prietene, a replicat el. Să te faci bine e tot ce 
contează. 

- Ce o să mă fac, Gibs? am întrebat eu sufocat, ţinându- 
mi mâna peste față. E viața mea. 

L-am auzit oftând puternic, apoi i-am simţit mâna pe 
umăr. 

- O scoatem noi la capăt, Johnny. Mi-a strâns braţul. 
Odihneşte-te aici un pic şi lasă medicamentele să-și facă 
efectul! Ambulanţa nu o să întârzie să apară, prietene. 

- Nu vreau să merg acolo. Am clătinat din cap. Nu 
vreau să mă vadă. 

- Nimeni nu ştie detalii, m-a asigurat. Doar că ai fost 
accidentat. 

- Să nu spui, am implorat. Te rog... nu pot... 

- Nu spun, a promis el. 


CAPITOLUL 63 


Ups, am făcut-o din nou 


Shannon 


Nu aveam o explicație raţională pentru care să îmi fi pe- 
trecut ultima oră şi jumătate stând în faţa clubului, într-o 
ploaie torențială. 

Nu voiam să mă gândesc prea mult la asta. 

Sentimentele mele erau treaba mea, dar nu la fel de 
mult precum ce se întâmpla în vestiar. 

Ar fi trebuit să mă întorc la autocar cu Claire, Lizzie şi 
cu toți ceilalți elevi de la şcoala noastră, dar nu am putut. 

Părea că-mi era imposibil să iau o decizie dictată de 
rațiune. 

În schimb, am aşteptat. 

Şi mi-am făcut griji. 

Și m-am luptat disperată cu dorința de a da buzna în 
vestiarul vizitatorilor. 

Pândind pe afară în întuneric, am privit cum jucătorii 
de la Royce şi Tommen ies din club, urmaţi de antrenori, 
de domnul Mulcahy şi de medicul oficial al jocului. 

Nimeni nu părea să mă observe, şi asta nu mă 
surprindea. 

Toţi băieții păreau să fie cu cel puţin treizeci de 
centimetri mai înalți decât mine. 

Până când a ieşit Gibsie. 

- Hei, micuță Shannon, a spus el, observându-mă 
imediat. Ce faci aici, în ploaie? 

- Oh, doar... voiam să... el a fost... şi eu... Dând din 
mâini neputincioasă, am renunțat şi am ridicat din umeri. 
Îmi făceam griji. 

- Pentru Johnny? 

M-am aplecat în față şi am încuviinţat din cap înfrântă. 


- Este rău? 

Gibsie s-a încruntat, părând nesigur. 

- Te rog, Gibsie! Spune-mi! 

- E bine, micuță Shannon... 

- Nu mă minţi! am zis eu cu un nod în gât. Te rog! 
Răsuflând tremurat, am continuat: Trebuie să ştiu. 

- E într-o stare proastă, a recunoscut el încet. În funcţie 
de ce spun medicii când ajunge la spital, riscă să stea o 
perioadă bună pe margine. A oftat puternic, apoi şi-a 
trecut o mână prin păr. Sigur nu prinde finala. 

- Nu vreau să ştiu dacă mai poate sau nu să joace rugby, 
am spus cu voce stinsă în timp ce am simțit un val de 
vinovăţie. Vreau să ştiu dacă el este bine! El. Johnny! 
Omul. Nu afurisitul de jucător de rugby! 

Gibsie a plecat capul într-o parte, studiindu-mă cu o 
privire curioasă. 

- Ca să vezi, dar nu eşti tu un înger păzitor? a spus el 
încet, cu un aer gânditor. 

- Poftim? 

- Nimic. Gibsie a clătinat din cap şi a răsuflat apăsat. 
Am auzit un antrenor sunând pe la hoteluri, ca să vadă 
dacă ne poate găzdui cineva peste noapte. Cu o grimasă, a 
adăugat: Se zice că Johnny intră direct în operaţie în seara 
asta. 

„Oh, Doamne!“ 

Inima mi s-a oprit în piept. 

Știusem că nu ar fi trebuit să joace. 

Știusem că era rănit. 

Ştiusem asta şi nu făcusem nimic. 

Ar fi trebuit să-i spun ceva mamei lui. 

Ar fi trebuit să-i zic antrenorului lui. 

Știusem că juca accidentat. 

Ca de obicei, nu făcusem Nimic. 

- E vina mea, am spus, înecându-mă de emoție. 

- Pentru că ştiai? a şoptit Gibsie. 

Am plecat capul ruşinată. 

- Atunci, e şi vina mea, mi-a spus el. Du-te înăuntru, 
micuță Shannon! a adăugat, cu urma unui zâmbet pe 


buze. E singur acolo, aşteaptă să plece la plimbare cu 
ambulanţa. 

- Hmm, poate n-ar trebui... 

- Ar trebui, m-a întrerupt el. 

- Ar trebui? l-am întrebat nesigură. 

Gibsie a încuviinţat din cap. 

- Ar trebui. 

Şi, fără vreun alt cuvânt, a plecat spre autocar. 

Am rămas neclintită încă vreo cinci minute bune, 
încercând să mă îndepărtez de marginea prăpastiei în care 
părea că urma să sar. 

Nu a mers. 

Nimic nu mai părea să aibă sens. 

Nimic în afară de a mă duce la el. 

Tremurând din cap până în picioare, mi-am făcut curaj 
şi am intrat grăbită în clădire, apoi am luat-o pe coridorul 
cu podea din beton, oprindu-mă doar în faţa unei uşi albe 
pe care scria „Vizitatori“. 

Trăgând adânc aer în piept ca să mă liniştesc, am 
împins uşa şi am păşit în vestiarul gol, doar pentru a fi 
imediat asaltată de un miros înțepător de Deep Heat. 

Era atât de puternic, că am început să lăcrimez. 

Dinspre o arcadă plutea un nor de aburi care probabil 
ducea spre zona de dușuri. 

Majoritatea vestiarelor erau amenajate la fel: sală mare, 
pereţi de cărămidă vopsiți în alb, bănci de lemn pe 
margini şi duşuri situate în spate. 

„E la duş, fraiero.“ 

„Ce faci?“ 

„leşi!“ 

„leşi acum!“ 

Ruşinată, m-am răsucit pe călcâie și m-am îndreptat 
valvârtej spre uşă, doar ca să mă opresc brusc când Johnny 
mi-a strigat numele. 

- Shannon? 

Îngrozită, m-am întors cu faţa spre el. 

- Bună, m-am chinuit să spun, străduindu-mă din 
răsputeri să respir, chiar dacă am simţit cum inima a 


început să-mi bată nebunește în piept la vederea lui. 

Johnny avea un prosop care îi atârna peste umăr, 
strângea în mână o cârjă de metal şi avea o expresie 
îndurerată pe chip. Purta din nou o pereche de boxeri 
Calvin Klein. 

Negri în seara asta. 

- Bună, a răspuns Johnny, distrăgându-mi atenţia de la 
gândurile mele periculoase. Ce faci aici? 

- Voiam să văd cum ești, am spus pe nerăsuflate, 
încercând cu disperare să nu rămân cu privirea aţintită 
spre felul în care i s-au contractat muşchii abdomenului 
când s-a îndreptat spre bancă, lăsându-se cu toată 
greutatea în cârjă. Eram îngrijorată. 

El şchiopăta din nou, acum mai mult decât evident, 
făcându-mă să intru imediat în panică. 

Eram panicată şi îngrijorată. 

- Sunt îngrijorată, am mormăit. 

- Unul dintre ticăloşii ăia de la Royce m-a lovit cu 
crampoanele, a mormăit Johnny. 

S-a aşezat cu grijă, şi-a sprijinit cârja lângă el şi şi-a pus 
prosopul pe coapsa dreaptă. 

- Cu crampoanele? l-am întrebat îngrozită. 

„Oh, Doamne!“ 

Cu un oftat puternic, Johnny s-a lăsat pe spate şi s-a 
sprijinit cu capul de peretele din faianță. 

- Nişte nemernici. 

- Nu te-ai ridicat, Johnny, am şoptit eu, muşcându-mi 
buza. Privirea mi-a zburat spre coapsa lui. Mult timp. 

- Am leşinat de durere, a recunoscut el, fără tragere de 
inimă. 

- Te trimit la spital? l-am întrebat, străduindu-mă să 
rămân locului şi să nu fug la el, aşa cum îmi doream cu 
disperare să fac. Pentru analize? 

- Aşa zice protocolul în astfel de situaţii. Expirând 
puternic, s-a lăsat pe spate şi a rămas cu capul sprijinit de 
peretele din faianţă. E o bătaie de joc. 

„Mincinosule!“ 

„Ştiu că o să fii operat.“ 


— Cât de rău este, Johnny? m-am chinuit să-l întreb. 

Fl a aruncat o privire spre mine, cu ochii albaştri 
înflăcărați. 

- Sunt bine, Shannon. 

Mai multe minciuni. 

Simţeam cât îl durea din felul în care scrâşnea din dinţi 
când vorbea. 

Îl durea. 

Şi era speriat. 

— Eşti sigur? am insistat. 

S-a uitat la mine cu ochii plini de căldură. 

- Dar tu? 

- Nu ştiu. Am ridicat din umeri neputincioasă. Mi-e 
atât de frică pentru tine. 

Johnny şi-a arcuit o sprânceană la auzul răspunsului 
meu, şi m-am făcut roşie ca o sfeclă. 

- Ar trebui să te las în pace. Mi-am împreunat mâinile 
şi am înghiţit în sec. Mă duc să aştept în autocar. 

M-am întors şi m-am îndreptat grăbită spre uşă. 

- Poţi să rămâi cu mine? 

Picioarele mi s-au oprit şi inima a început să-mi bată 
mai repede. 

M-am întors spre el. 

- Poftim? 

- Te rog! a rostit Johnny încordat. Nu vreau să fiu 
singur. 

Inima mi s-a strâns în piept, şi mi s-a tăiat respiraţia. 

- Să mă duc să-l chem pe Gibsie? am propus eu încet. 

Johnny a clătinat din cap. 

- Te vreau doar pe tine. 

Ştiam că ar trebui să plec. 

Ar trebui să ies din camera asta şi să mă duc la autocar. 

Aşa ar fi corect. 

Decizia raţională. 

Dar ştiam că nu aveam să fac asta. 

Pentru că nu puteam să-l las aici singur. 

M-am îndreptat stângace spre el, oprindu-mă abia când 
m-am aşezat lângă el. 


Creierul meu nu avea încredere şi era prudent, dar 
inima mea nu, iar corpul meu era mai mult decât fericit să 
compenseze pentru ambele. 

Eram atrasă fizic de el, legată emoţional şi îngrozită 
mintal. 

Ceea ce deschidea înăuntrul meu un îngrozitor câmp de 
luptă dominat de angoasă. 

Îngrijorarea pentru acest băiat se dezlănţuia în mine cu 
forța unei furtuni. 

Nu înţelegeam ce mi se întâmpla şi, în clipa asta, dar 
nici nu-mi păsa. 

Eram încă pe deplin copleșită de ușurarea resimţită 
când trecusem pragul uşii şi îl văzusem în viaţă şi 
respirând. Ştiam că se gândea cu groază la viitorul lui în 
rugby, dar singurul gând din mintea mea era că el este 
teafăr. 

Uşurarea şi îngrijorarea copleşitoare care îmi sfârâiau 
prin vene m-au determinat să fac următoarea mişcare. 

- Nu-i nimic, i-am promis, luându-i mâna mare într-a 
mea. O să fii bine. 

Johnny a încremenit, dar nu şi-a retras mâna dintr-a 
mea. 

Nici eu nu i-am dat drumul. 

I-am tras mâna în poala mea şi am ţinut-o strâns. 

- Mă doare, Shannon, a mărturisit el, lăsând capul în 
jos. Îmi este aşa frică. 

- Ştiu, am şoptit, apropiindu-mă mai mult, degetele 
zvâcnindu-mi sub dorinţa de a cerceta rănile pe care le 
ascundea sub prosop. Ţi-au dat ceva pentru durere? 

Johnny a răsuflat tremurat. 

- Da, doctorul mi-a dat ceva... un calmant muscular, 
cred. 

— Ajută? 

EI a scuturat din cap. 

- Pun pariu că ţi-ai dori să nu fi irosit tot ibuprofenul 
ăla pe mine, nu? am glumit eu, încercând să-i distrag 
atenţia de la disconfortul evident în care se afla. Ar fi fost 
de ajutor acum. 


- Un tranchilizant ar fi de ajutor, a răspuns el 
posomorât, cu umerii laţi căzuți în față. 

— Lasă-mă să te văd! l-am rugat încet. 

Ţinându-mi mâna dreaptă împletită cu a lui, i-am 
întors bărbia cu stânga. 

- Nenorociţii ăia, am mormăit, uitându-mă la vânătăile 
de pe o parte a obrazului şi la tăietura de deasupra 
sprâncenei, unde sângele începea să se coaguleze. Sărmana 
ta față! 

Johnny a chicotit. 

- Ce e amuzant? l-am întrebat, încântată să aud râsetul 
lui. 

- E ciudat să te aud cum spui nenorocit, mi-a explicat 
el cu un zâmbet obosit. 

- Sunt foarte receptivă la înjurături, să ştii, i-am zis, 
încercând cu disperare să-i distrag atenţia de la durerea 
lui. 

- Nu, nu eşti, a răspuns el ursuz, prea deștept pentru 
binele lui. Spui asta doar ca să-mi distragi atenția. 

- Merge? 

EI a încuviinţat din cap cu un aer rigid. 

- Nu te opri! 

Căutând ceva de spus, mi-am lăsat privirea să 
hoinărească peste el, asimilând fiecare adâncitură şi 
fiecare porțiune tare, până s-a oprit la mâna împletită cu a 
mea. 

Mâna lui era mare şi masculină, încheieturile degetelor 
având o formă ciudată, probabil de la anii de ciocniri 
violente. Avea degete lungi, unghiile tăiate scurt şi o 
cicatrice lungă care îi traversa dosul palmei stângi. 

Am arcuit o sprânceană. 

Lăsându-mi degetele să plutească peste linia crestată din 
dosul palmei, l-am întrebat: 

- Ce s-a întâmplat aici? 

- Crampoane, mi-a explicat el, uitându-se la mâinile 
noastre împreunate. Mişcare nepermisă într-o grămadă în 
timpul unei semifinale de club acum doi ani, șapte copci şi 
un vaccin antitetanos. 


Am tresărit. 

- Au! 

EI a oftat aspru. 

- Da. 

— Ai şi altele? 

- Am vreo câteva, a răspuns el, privindu-mă curios. 

- Pot să le văd? 

Johnny m-a privit o clipă înainte de a încuviinţa încet 
din cap. 

- Dacă vrei. 

- Da, i-am răspuns, dorindu-mi să-i ţin mintea ocupată 
în timp ce aşteptam să vină ambulanţa. 

- Pe ăsta mi l-am spart de nu mai ştiu câte ori, mi-a 
spus Johnny, arătând spre nas. Cel mai rău a fost vara 
trecută. A făcut o grimasă înainte de a adăuga: Au trebuit 
să pilească osul şi să-l spargă din nou ca să-l pună la loc. 

Am făcut ochii mari. 

- Să-l pună la loc? 

- Da. El a zâmbit afectat. Umblam cu nasul atingându- 
mi obrazul. 

- Doamne! am gemut, stomacul întorcându-mi-se pe 
dos. Asta e barbar. 

- Aşa e în rugby. 

EI a râs şi a mormăit zgomotos, tresărind de durere. 

- Ce altceva? m-am grăbit să-l întreb. 

Eliberând un oftat îndurerat, Johnny mi-a descris în 
detaliu cum i-a cedat apendicele când avea 13 ani și cum i 
s-a deformat stomacul în perioada de recuperare, ceea ce a 
dus la o altă procedură, înainte de a-mi povesti cu lux de 
amănunte despre cicatricea de pe burtă. 

Burtă era un cuvânt stupid când venea vorba despre el. 

Era un termen prea slab, prea inocent ca să descrii ce 
avea el. 

Băieţii aveau burtă. 

Era limpede că Johnny nu mai era un băiat. 

Muşchii şi dâra întunecată de păr de sub buricul lui 
confirmau asta. 


Johnny s-a aplecat în faţă şi a arătat spre o bucată de 
piele zbârcită de deasupra genunchiului drept. 

- Asta m-a ţinut pe bară o vară întreagă. 

- Ce s-a întâmplat? am scâncit eu. Rugby? 

- De data asta, nu. S-a întâmplat în afara terenului, 
când aveam zece ani, mi-a răspuns el. Câţiva dintre băieţii 
mai mari de la școală m-au provocat să sar de pe stâncă la 
Sander's Point... 

- Sander's Point? 

- E un loc de scufundări, la vreo cincisprezece metri, 
unde obişnuiam să pierdem vremea, mi-a explicat Johnny. 
Eram un nemernic țăcănit pe atunci, mă luam după băieții 
mai mari, crezându-mă mare şmecher. El a clătinat din 
cap şi a zâmbit cu drag. Se pare că nu eram, şi am 
radiografiile şi o săptămână în spital ca dovadă. 

- Doamne! am spus eu cu un nod în gât. Aveai doar 
zece ani! Puteai să mori. 

- Acum, sunt mai mare. El a zâmbit trist. Mai greu de 
distrus. 

- Da. I-am ţinut mâna strâns. Eşti. 

Johnny mi-a mai arătat câteva dintre rănile lui, 
chicotind de fiecare dată când eu gemeam sau rămâneam 
mută de uimire. 

Discuţia părea să-i distragă atenţia de la durerea pe care 
o simţea, ceea ce mă bucura. 

Umerii lui nu mai erau atât de încordaţi, şi, cu cât 
vorbeam mai mult, cu atât corpul lui țeapăn părea să se 
relaxeze. 

- Oh, şi mi-am fracturat obrazul când aveam 14 ani. 
Johnny şi-a apropiat fața de a mea. Vezi aici? A arătat spre 
o linie subţire şi argintie care se desena pe partea de sus a 
obrazului stâng. Acum, abia dacă se mai vede, dar a durut 
ca naiba. 

- Oh, da, am spus eu, cufundată în gânduri, cercetând 
cicatricea subțire. Nu am observat-o până acum. Mi-am 
aţintit privirea spre sprânceana lui. Fiindu-mi imposibil să 
mă abţin, am întins mâna şi mi-am lăsat degetul mare să 
urmărească linia sprâncenei lui. De ce sângerează mereu? 


- Nu apucă să se vindece, mi-a explicat, rămânând 
perfect nemișcat în timp ce eu îl atingeam într-un mod 
atât de nepotrivit. O să se închidă cum trebuie când se 
termină sezonul. 

- Oh, am şoptit, scrutându-i chipul în căutarea mai 
multor răni ascunse. 

Când i-am întâlnit din nou privirea, am observat că se 
uita la mine cu ochii înflăcăraţi aţintiţi spre ai mei. 

- Jucătorul de la Royce te-a rănit acolo? Am plecat ușor 
capul spre locul în care coapsa îi era acoperită de prosop. 
De asta ai leşinat? 

Johnny a încuviinţat din cap cu reticență. 

- Pot să văd? l-am întrebat eu, mai mult în şoaptă. 

El s-a încordat. 

- Te rog? 

A clătinat încet din cap. 

- Shannon, nu cred că este o idee bună. 

- Te rog? am repetat, privindu-l agitată. Ştiu deja că este 
acolo, şi mi le-ai arătat pe celelalte. 

- Arată rău, Shannon, a răspuns el supărat. Crede-mă, 
nu vrei să vezi. 

- Poţi să ai încredere în mine, am şoptit. Nu o să spun 
nimic. 

Johnny s-a uitat la mine vreme îndelungată, cu ochii în 
ochii mei, înainte de a răsufla puternic. 

Cu umerii încovoiați, şi-a lăsat mâinile de-o parte şi de 
alta a corpului, dar nu a făcut nici o mişcare ca să-mi 
arate. 

- Pot? l-am întrebat. 

El a închis ochii şi a încuviinţat scurt din cap. 

Îmi lăsa mie frâu liber, mi-am dat seama, să fac ce-mi 
doream. 

Tremurând, am ridicat prosopul şi m-am uitat lung la 
ce părea a fi o cicatrice cusută recent pe interiorul coapsei 
drepte. 

Coapsa era umflată, învineţită, iar cicatricea urâtă 
supura şi era parţial ascunsă de materialul boxerilor. 


- Oh, Doamne, Johnny, am spus cu sufletul la gură, 
alunecând de pe bancă pe podea, ca să văd mai bine. 

- Să nu mă răneşti! m-a atenţionat el pe un ton sfâşietor 
de vulnerabil. 

- Nu te rănesc, i-am promis în timp ce am 
îngenuncheat între picioarele lui şi am aşteptat să-mi dea 
voie. 

Încuviinţând cu un gest maşinal, Johnny şi-a lăsat capul 
pe spate şi a închis ochii, cu maxilarul încleştat. 

Cu blândeţe, am întins mâna spre tivul boxerilor lui şi 
am ridicat cu grijă materialul de pe piele, simțind cum mi 
se taie respiraţia. 

Pe coapsă avea păr, mai puţin într-o zonă de vreo 
cincisprezece centimetri. 

Şi acea fâşie de piele de cincisprezece centimetri era 
umflată, arăta urât şi avea o nuanţă îngrozitoare de 
galben-maroniu. 

- Supurează, am şoptit, trecându-mi degetele peste dâra 
formată de cusătură. Copcile fragile, abia vindecate, 
fuseseră rupte de crampoanele jucătorului de la Royce, 
care i se înfipseseră în zona inghinală. Puroiul care se 
scurgea din rană era de o nuanță galbenă-roşiatică. 
Johnny, arată rău. 

- Ştiu, a spus el printre dinţi, cu ochii încă închiși. Mi-a 
spus doctorul. 

Uşor, am urmărit cu degetele cicatricea şi vânătăile. 

- Doare când te ating aşa? 

- Doare, a răspuns el cu glas răguşit. 

Răsuflând, i-am mângâiat coapsa şi m-am luptat cu 
dorinţa de a depune un sărut pe tăietură. 

- Dintr-un motiv cu totul diferit, a murmurat el. 

Și atunci, am observat ce făceam... ce făcusem în ultimul 
minut şi ceva. 

Stăteam în genunchi între picioarele lui, mângâindu-i 
interiorul coapsei, încercând să-i alin durerea. 

Ochii mi-au ţâşnit spre zona lui intimă, şi am simţit că 
mi se usucă gura. 

Deci de asta spuneau oamenii că „e sculată“. 


Nu eram sigură că asta se putea spune şi în cazul 
adolescentului din fața mea, pentru că la Johnny nu doar 
că era sculată, ci stătea în poziţie de drepți. 

Scoţând un geamăt înăbuşit, mi-a îndepărtat mâinile şi 
a dat să-şi apropie coapsele, dar l-am oprit. 

L-am oprit. 

- Nu, am murmurat cu voce şoptită și blândă. 

Puteam simţi pe fața mea înflăcărarea din privirea lui. 

A dat să-şi apropie din nou picioarele, şi am clătinat din 
cap. 

Ochii îi erau din nou deschişi, pupilele — negre şi 
dilatate. 

- Ce faci? a şoptit, muşcându-şi buza plină de jos. 

Nu ştiam ce făceam. 

Nu ştiam la ce mă gândeam. 

Nu puteam vorbi. 

Abia mai puteam să respir. 

Îmi pierdeam minţile aici, în genunchi, într-un vestiar 
din Dublin. 

Și totul numai din vina lui. 

O secundă de nebunie m-a făcut să mă aplec în faţă şi să 
apăs un sărut pe coapsa lui. 

Sunetul pe care l-a scos Johnny a fost un geamăt gutural 
şi plin de durere. 

- Shannon, te rog... 

L-am sărutat din nou. 

- La naiba! a mormăit el, cu picioarele tremurând 
acum. Nu pot... 

A treia oară când l-am sărutat, mi-a strâns părul în 
pumni şi mi-a tras faţa spre a lui. 

- Shannon, a gemut, vorbind îndurerat şi cu răsuflarea 
tăiată, în timp ce şi-a apăsat uşor fruntea pe a mea. Nu 
putem să... 

Am redus la tăcere ce era pe cale să spună când mi-am 
apăsat buzele pe ale lui. 

Și, la fel ca mai înainte, el s-a transformat în stană de 
piatră. 


- Îmi pare rău! m-am chinuit să spun, trăgându-mă 
înapoi. Am făcut-o din nou. 

- Nu-i nimic, mi-a spus el, răsuflând greoi, ca mai 
devreme. 

- Nu, nu, nu, am spus cu un nod în gât, în timp ce m- 
am ridicat şi am dat năvală spre uşă. Tu eşti rănit! Aştepţi 
să te duci la spital, pentru numele lui Dumnezeu, şi eu... 
Doamne! Îmi pare foarte rău! 

- Shannon, aşteaptă, a strigat Johnny în timp ce s-a 
grăbit să-şi ia cârja. Aşteaptă! 

Nu am aşteptat. 

Am făcut ce ar fi trebuit să fac mai devreme. 

Am fugit repede de Johnny Kavanagh. 

Grăbindu-mă spre uşă, am deschis-o. 

S-a întredeschis vreo câţiva centimetri înainte de a se 
închide din nou - fără îndoială, din cauza palmei care se 
apăsa în ea. 

- Aşteaptă! mi-a poruncit el, atât de aproape de mine, 
încât îi simţeam pieptul înălțându-se şi coborând pe gâtul 
meu. 

Cu inima zbătându-mi-se în piept, m-am răsucit pe 
călcâie şi mi-am ridicat privirea spre Johnny, în timp ce el 
m-a țintuit în capcana corpului său masiv. 

- Îmi pare atât de rău! i-am șoptit, incapabilă să-mi 
feresc privirea. Eu doar... eu... Scuturând din cap, am tras 
aer în piept şi i-am şoptit: Nu trebuia să fac asta. 

Fl a clătinat din cap şi şi-a folosit cârja pentru a se 
apropia, apăsându-şi corpul peste al meu. 

- Şi mie îmi pare rău, a răspuns supărat, privirea lui 
zburând de la ochii la gura mea. 

- Pentru ce să-ţi pară rău? l-am întrebat, cu respiraţia 
tăiată, înfiorată din cap până în picioare. 

Mi-a cuprins obrazul în mâna liberă şi mi-a ridicat 
bărbia. 

- Pentru că nu ar trebui să fac asta, a şoptit el. 

Şi m-a sărutat. 

În clipa în care buzele lui s-au apăsat peste ale mele, o 
explozie incandescentă de căldură mi-a străbătut tot 


corpul, aprinzând în pântecul meu o durere delicioasă şi 
mistuitoare. 

Incapabilă să mai gândesc limpede, cu atât mai puţin să 
respir, am făcut singurul lucru pe care îl mai puteam face 
în acest moment: m-am întins spre el, l-am prins de braţe 
şi l-am sărutat înapoi. 

Era primul meu sărut adevărat, exceptând dezastrul din 
dormitorul lui, şi habar nu aveam ce făceam. 

Ştiam doar că nu voiam să se mai oprească niciodată. 

Când am simţit că una din mâinile lui îmi alunecă uşor 
pe braţ şi se opreşte pe şoldul meu, m-am pierdut cu firea. 

Mi-am pierdut complet minţile. 

Tremurând necontrolat, mi-am lăsat spatele să se 
lipească de tocul uşii în timp ce şoldurile mi s-au împins 
mai aproape de el. 

Simţeam că mă scufund în sentimentele mele pe măsură 
ce şi-au dezlănţuit iureşul în mine. 

Cu cât mă săruta mai mult, cu atât trupul îmi tremura 
mai necontrolat. 

Cu atât îmi doream mai mult. 

Am gemut peste buzele lui când l-am simţit urmărindu- 
mi cu vârful limbii buza de jos. 

Dându-mi seama că aştepta să mă deschid, am depărtat 
buzele şi mi-am ţinut respiraţia când i-am simţit limba 
alunecându-mi în gură. 

Cu blândeţe, şi-a atins limba de a mea cu mişcări lente 
şi răbdătoare. 

Oh, Doamne! 

Oh, Dumnezeule! 

Îl sărutam pe Johnny Kavanagh. 

Johnny Kavanagh mă săruta înapoi. 

Limba lui îmi explora gura, mâna lui era în părul meu şi 
inima mea îi aparținea. 

Era.. 


Era... 
Tot ce nu mă așteptasem vreodată să fie şi mai mult. 


Nesigură, mi-am lăsat limba să exploreze şi am 
dezmierdat-o pe a lui. 


Johnny m-a răsplătit cu un geamăt gutural aprobator, 
care părea să vină de undeva din adâncul pieptului. 

Tremurând, l-am cuprins de talie şi l-am tras mai 
aproape de mine, nesigură de ce făceam, dar ştiind că 
trupul meu avea nevoie de mai mult. 

Încrederea mea a crescut cu fiecare atingere între buzele 
noastre, cu fiecare dans al limbilor, până am ajuns să gem 
în braţele lui, legănându-mi nerăbdătoare corpul spre al 
lui, în timp ce ne-am mişcat stângace spre cea mai 
apropiată bancă. 

Cum s-a întâmplat asta? 

De ce s-a întâmplat asta? 

Nu ştiam. 

Nu ştiam şi nu-mi păsa. 

Johnny s-a tras în spate cu paşi împleticiţi şi s-a lăsat 
greoi pe banca de lemn. 

Mişcarea l-a făcut să scoată un mormăit de durere, dar 
nu şi-a despărţit o clipă buzele de ale mele, în timp ce şi-a 
aruncat cârja deoparte şi m-a tras între picioarele lui. 

Mâinile lui s-au mutat de pe fața pe talia mea, strângând 
puternic. Mişcarea mi-a smuls un geamăt răguşit, parcă 
din adâncul ființei. 

La geamătul meu de plăcere surprinsă, el a răspuns cu 
un mârâit scăzut de aprobare. 

- Eşti bine? am şoptit pe buzele lui în timp ce mă 
tineam strâns de umerii lui. 

- Continuă să mă săruţi! a spus el cu glasul sugrumat. 
Te vreau atât de mult! 

Corpul mi-a fost traversat de un fior violent. 

- Da? 

- Atât de mult, a gemut el pe buzele mele, apoi mâinile 
lui au alunecat pe coapsele mele, degetele lui ridicându-mi 
fusta mulată până la şolduri înainte de a mă trage în poala 
lui, încurajându-mă să mă urc pe el. 

Atentă la rana lui, mi-am trecut coapsele de-o parte şi 
de alta a corpului său şi m-am sprijinit astfel încât să nu- 
mi las greutatea pe el, în timp ce i-am cuprins faţa 


frumoasă cu mâinile mele mici și l-am sărutat din tot 
sufletul. 

Johnny a tremurat la atingerea mea, dar nu m-am 
retras. 

Nu mă puteam abţine. 

Voiam să-i ating faţa. 

Voiam să-l ating peste tot. 

- Fac ce trebuie? l-am întrebat năucită pe buzele lui, 
îngrozitor de conştientă de lipsa mea de experienţă. 

- Mai mult decât ce trebuie, m-a asigurat el, 
revendicându-mi încă o dată gura. 

- Ăsta e primul meu sărut, am gemut pe buzele lui. 

- Eşti absolut perfectă, m-a asigurat el, explorându-mi 
gura cu limba lui fierbinte. 

Cufundându-mă într-un sărut adânc şi hipnotizant, mi- 
am permis să mă relaxez şi să asimilez senzațiile care mă 
copleşeau. 

Se simţea atât de bine. 

Buzele lui erau atât de moi. 

Corpul lui era atât de tare. 

Mirosea atât de frumos. 

Avea un gust atât de dulce. 

Mă înecam în senzaţii. 

Neputând să mă opresc, mi-am strecurat o mână prin 
părul ud şi am tras. 

M-a răsplătit pentru curaj cu un mârâit scăzut când şi-a 
înfipt mâinile în şoldurile mele şi m-a tras în poala lui, 
împingându-şi în acelaşi timp şoldurile în sus. 

Cu respiraţia întretăiată pe gura lui, m-am lăsat dusă de 
val, prea mistuită de senzaţia îmbătătoare a corpului lui 
apăsat pe al meu ca să mă mai gândesc că îl puteam răni. 

Era limpede că îi plăcea. 

I-am simţit bucuria când s-a încordat sub mine. 

Cuibărit între picioarele mele, Johnny nu a încercat să 
se împingă mai mult spre mine. 

În schimb, a continuat să mă sărute cu dezmierdări 
fierbinţi ale limbii, revendicându-mă doar cu gura lui. 

Mă simţeam înflăcărată, şi mă durea tot corpul. 


Pierzându-mă cu totul şi dorindu-mi atingerea lui, am 
gemut pe gura lui şi m-am apăsat tare în poala lui. 

Johnny a mormăit în gura mea, şi am încremenit, 
conştientă brusc de rana lui. 

- Îţi fac rău? l-am întrebat pe buzele lui. 

- Doar dacă te opreşti. 

Mi-a cuprins ceafa în palmă şi a adâncit sărutul. 

„Cred că sunt îndrăgostită de tine.“ 

„Cred că mă îndrăgostesc.“ 

„Te rog să nu mă răneşti!“ 

„Te rog să nu mă răneşti niciodată!“ 

În mintea mea se învolburau de-a valma gânduri 
nebunești, pline de dorinţă, şi toate îl aveau în centru pe 
Johnny. 

Păream incapabilă să nu trec de linia sinuciderii 
emoţionale. 

Îl doream nebunește. 

Cu lăcomie. 

Aveam nevoie de băiatul ăsta. 

Eram disperată după el. 

L-am dorit şi am tânjit după el, şi recunoşteam asta 
acum, cu mintea deschisă şi inima vulnerabilă. 

Cu cât mă legănam mai mult în braţele lui, cu atât mă 
încuraja mai mult să mă mişc, trăgându-mă de şolduri, 
lipind trupurile noastre. 

Am fost atât de pierdută în sărutul nostru, încât nu am 
auzit cum se deschidea şi se închidea uşa de la vestiar și 
abia dacă mi-am dat seama când cineva şi-a dres glasul. 

Realitatea s-a năpustit asupra mea cu o forță 
nimicitoare doar când antrenorul Mulcahy a spus: 

- Văd că te simţi mai bine. 

- La naiba! a gemut Johnny pe gura mea. 

Uimită, am întrerupt sărutul şi am încercat să mă ridic 
din poala lui Johnny. 

Am încercat, pentru că Johnny m-a apucat de mână şi 
m-a tras înapoi spre el. 

Când s-a întins şi mi-a tras fusta în jos, mai că am simțit 
că mor. 


- Comportament nepotrivit în incinta şcolii, Kavanagh! 
s-a răstit antrenorul Mulcahy, aruncându-ne amândurora 
priviri necruțătoare. Ce Dumnezeu se întâmplă cu tine? 

Privirea mea a aterizat spre cei doi paramedici amuzaţi, 
care stăteau în spatele antrenorului, şi am suspinat tare. 

- Nu suntem în incinta școlii, domnule, a răspuns 
Johnny calm, în timp ce m-a tras să mă aşez lângă el. 

- Eşti în timpul şcolii, a izbucnit antrenorul. 

- De fapt, nu suntem, a ripostat Johnny, luându-mă de 
mână. 

Eram incredibil de recunoscătoare pentru atingerea lui. 

Mă ajuta să rămân cu picioarele pe pământ și să mă 
liniştesc şi îmi oprea puseurile de vomă anxioasă. 

Ceva pentru care eram faimoasă. 

- E 21.30, a adăugat Johnny, ridicând din umeri. S-a 
terminat de mult programul la şcoală. 

- Este un comportament nepotrivit! a urlat antrenorul, 
aruncându-ne o privire furioasă. Nu mă lua cu detalii 
tehnice! Sunteţi amândoi minori. Vizibil furios, a adăugat: 
Va trebui să le raportez asta domnului Twomey şi 
părinţilor voştri. 

- Oh, Doamne! am zis eu panicată. Vă rog să nu le 
spuneţi! 

- Un sărut? Johnny a zâmbit afectat, strângându-mi 
mâna tremurândă. Vreţi să raportați un sărut? A râs fără 
urmă de amuzament. Plimbaţi-vă pe culoarul autocarului, 
domnule antrenor. Sunt ferm convins că o să descoperiţi 
chestii mai rele decât un sărut. 

- Eşti un elev minor care a fost găsit singur cu o colegă 
minoră într-un vestiar, a răspuns profesorul cu 
înverșunare. Într-o poziţie extrem de compromițătoare. 
Antrenorul s-a întors spre mine. Ăsta e genul de reputaţie 
pe care ţi-o doreşti la Tommen, domnişoară Lynch? m-a 
întrebat el. Vrei să fii una dintre acele fete? 

Mi-am simţit ochii în lacrimi şi am clătinat repede din 
cap. 

- Vă rog... să nu-i vorbiţi aşa! s-a răstit Johnny, 
aplecându-se în față, ferindu-mă de domnul Mulcahy. 


- Hai, Johnny! a mormăit antrenorul nerăbdător. 
Gândeşte-te numai la cum pare asta! 

- Mă doare în cot cum pare, a mârâit Johnny. S-a 
ridicat brusc doar ca să se clatine repede înapoi şi să se 
prăbușească pe băncuţă cu un mormăit îndurerat. Nu 
vorbiţi aşa despre ea! insistă el, cu nările dilatate. Nimeni 
nu vorbeşte aşa despre ea. 

- Uită-te la tine! a spus antrenorul, făcând un semn mai 
jos de mijlocul lui Johnny. Uite în ce stare eşti! 

Johnny nu s-a uitat, eu da. 

M-am uitat şi am scos un geamăt înăbuşit. 

Îi curgea sânge din locul în care fusese nimerit de 
crampoanele jucătorului de la Royce. 

- Johnny, am murmurat, întinzându-mă din nou spre 
mâna lui. 

Oh, Doamne, mâna îi tremura. 

M-am întors spre el. 

Tot corpul lui Johnny tremura. 

Faţa îi era contorsionată de durere. 

Tremura din toate încheieturile. 

- Eşti accidentat, puştiule! s-a răstit antrenorul. Mă 
auzi? Corpul tău cedează, şi tu îți faci de cap cu o fată! 

- Bine, să ne calmăm! a cerut paramedicul în timp ce s- 
a apropiat de Johnny şi a îngenuncheat în faţa lui. Ce 
avem aici, fiule? 

- l-am spus deja doctorului! s-a răstit Johnny, 
tremurând violent acum. 

- Hai, fă-mi pe plac, a răspuns paramedicul. 

- Aductor rupt. Cu răsuflarea întretăiată, Johnny s-a 
lăsat pe spate şi a închis ochii. Am fost operat pe 20 
decembrie, i-a explicat el, părând complet învins. Nu s-a 
vindecat. 

- Pentru că nu a stat liniştit să se vindece, a intervenit 
antrenorul. Colegul şi prietenul lui mi-a spus că e o 
problemă pe care ne-a ascuns-o în tot timpul ăsta. 

- De parcă v-ar păsa, a mârâit Johnny, cu ochii licărind 
de furie. Aveţi asigurate trofeele şi finala, nu-i aşa? 


- Normal că-mi pasă, ameţitule! s-a răstit antrenorul. 
Îmi pasă foarte mult de tine, chiar dacă nu pricep de ce! 

- Ni s-a spus că ai leșinat câteva minute în timpul unui 
meci de rugby, a zis celălalt paramedic, luând notițe. 

- Din cauza durerii, a recunoscut Johnny ţâfnos. N-am 
avut nici o leziune la cap. 

- Deocamdată, a spus antrenorul. E timp şi pentru asta. 

- Fac tot ce pot, a mormăit Johnny abătut. 

Capul i-a alunecat ușor, şi el şi l-a ridicat brusc, încă 
tremurând. 

- Hei... hei, e în regulă, i-am şoptit, cuprinzându-i fața 
în mâini ca să-l mai liniştesc. Eşti bine. 

Fl a clătinat iar din cap, cu ochii uşor înceţoşați, înainte 
de a reuşi să se concentreze la fața mea. 

- Îmi pare rău! a murmurat, cu glas uşor tremurat. 

- Pentru? 

- Pentru că... A închis ochii şi a scos un geamăt 
îndurerat. Că nu te-am sărutat în noaptea aia. 

- Nu-ţi face griji pentru asta, am şoptit, cuprinzându-i 
faţa în mâini. Nici să nu te gândeşti la asta acum, bine? 

- Am vrut, a mormăit el, închizând ochii, în timp ce 
corpul i-a fost zguduit de un fior uriaş. Îţi jur! 

- Johnny, e în regulă, am murmurat, clipind ca să-mi 
înăbuş lacrimile. 

Părea că suferea aşa tare, că nu mai suportam. 

- Trebuie verificat din cap până-n picioare, a izbucnit 
antrenorul pe un ton îngrijorat. Analize de sânge. Raze X. 
Tomografii. Indiferent de ce vă spune, nu-l băgaţi în 
seamă. E un mic ticălos, care nu o să vă zică dacă are o 
problemă. 

- Am înţeles, a spus paramedicul cu clipboardul. 

- Are contract cu Academia Irlandeză de Rugby, a 
adăugat antrenorul, frecându-şi fața cu o mână. Toate 
informaţiile lui sunt în Cork, dar trebuie cocoloşit... 

- Am înţeles, a răspuns paramedicul. Întorcându-se 
spre Johnny, i-a făcut cu ochiul. Nu eşti primul puşti de la 
Academie de care mă ocup. 


- Prietena ta ar putea să aştepte afară, Johnny, a sugerat 
paramedicul. 

Răspunsul lui Johnny a fost să-mi strângă mâna. 

Doamne, tremura atât de tare, încât până şi corpul meu 
vibra de la atingerea lui. 

- Da. Antrenorul a încuviinţat din cap și şi-a îndreptat 
atenţia spre mine. Domnişoară Lynch, îți sugerez să mergi 
la autocar! a urlat antrenorul, expediindu-mă. 

- Te simţi bine? am întrebat, întorcându-mă spre 
Johnny. 

Nu părea să se simtă bine. 

Arăta ca un animal încolţit. 

Rănit şi disperat. 

S-a uitat la mine parcă pentru o veșnicie, cu ochii 
arzând de neliniște, înainte de a încuviința resemnat din 
cap şi de a-mi elibera mâna. 

- Pot să rămân? am şoptit, nesigură dacă trebuia să îl las 
aici. Sau să aştept afară? 

Nu eram împăcată cu ideea de a-l părăsi. 

De fapt, totul mi se părea greşit. 

- O să fiu bine, mi-a spus Johnny, făcându-mi cu ochiul 
înainte de a geme de durere când paramedicul i-a palpat 
coapsa. La dracu’! 

- Afară, domnişoară Lynch! s-a răstit antrenorul, 
împingându-mă spre uşă. 

- Pot să merg cu el? m-am auzit întrebând. Vă rog? 

- Te poţi întoarce la autocar, aşa cum ţi-am spus, a 
ripostat el. Acum, afară! 

Rușinea, vinovăția şi responsabilitatea au pus stăpânire 
pe corpul meu în timp ce m-am îndreptat spre ușă. 

- Pa, Johnny! am şoptit, zăbovind o clipă în prag, 
luptându-mă cu dorința de a mă întoarce lângă el. 

Ochii lui plini de durere i-au întâlnit pe ai mei. 

- Pa, Shannon! 

„Te iubesc.“ 

„Sunt teribil de îndrăgostită de tine.“ 

„Te rog să fii bine.“ 


CAPITOLUL 64 


Jocul așteptării 


Shannon 


- Shan? mi-a şoptit Claire la ureche. Mai ești trează? 

- Sunt trează, am murmurat în timp ce m-am întins pe 
o parte, complet nemişcată, şi m-am holbat prin fereastră 
la luminile capitalei. 

Nu mă mişcasem din poziţia asta de când fusesem 
vârâtă în camera de hotel cu Claire, Lizzie, Shelly şi Helen, 
cu câteva ore în urmă, şi o doamnă Moore epuizată îmi 
ceruse să nu mă mişc de aici. 

Fetele adormiseră de mult, Lizzie în patul de o persoană 
de lângă al nostru, iar Shelly şi Helen în patul dublu din 
colțul opus al încăperii. 

Eu, însă, nu. 

Nu închisesem un ochi. 

Muream din cauza grijilor. 

Din când în când, mai verificam ora pe ceasul analogic 
de pe noptieră. 

5.38 era ultima oră pe care o văzusem. 

Johnny era pe acolo, pe undeva, întins pe un pat, într- 
unul dintre spitalele mari şi puternic luminate. Şi numai 
Dumnezeu ştia cum se simţea. 

Eu nu ştiam ce se întâmpla. 

Nimeni nu voia să-mi spună nimic. 

Nu aveam numărul lui de telefon şi, chiar dacă l-aş fi 
avut, nu aveam un telefon de pe care să sun. 

Inima îmi era îngheţată în piept. 

Mă chinuia o frică diferită de orice experimentasem 
până acum. 

Eram îngrozită pentru el. 

- Crezi că a ieşit din operaţie? m-a întrebat Claire. 


Am ridicat dintr-un umăr, simţindu-mă amorţită până 
în măduva oaselor. 

Întorcându-se pe o parte în patul de o persoană pe care 
îl împărțeam, Claire şi-a înfășurat braţul în jurul meu. 

- A intrat în operaţie pe la miezul nopții... nu asta a 
spus Gerard? 

Din nou, am ridicat din umeri neputincioasă. 

Nu aveam nici cea mai vagă idee. 

- O să fie bine, Shan, a şoptit ea, strângându-mă tare. 
Sunt sigură de asta. 

- Simt că nu pot să respir, am mărturisit în timp ce 
lacrimă după lacrimă mi s-au prelins pe obraz. Claire, îmi 
este atât de frică pentru el, şi corpul meu este îngheţat. 

- E de înţeles, a răspuns ea, mângâindu-mă liniştitor pe 
braţ. 

- Da? am întrebat-o descumpănită, înăbuşindu-mi 
dorinţa de a urla. Pentru că nu înțeleg de ce simt că mor în 
clipa asta. Trăgându-mi nasul, am tras de câteva ori aer în 
piept, disperată să-mi țin emoţiile sub control. Nu mi-a 
mai fost niciodată atât de frică. 

- Shan, a oftat Claire încet. Simţi asta pentru că-ți pasă 
de Johnny. 

Încuviinţând din cap, am închis ochii strâns şi mi-am 
încordat corpul ca să opresc tremurul ce mă străbătea. 

- Şi poate pentru că îl iubeşti? 

Răsuflând tremurat, m-am răsucit pe spate şi m-am 
întors să mă uit la prietena mea cea mai bună. 

- Sunt atât de îndrăgostită de el, Claire, i-am mărturisit, 
apoi am izbucnit în plâns. Îl iubesc atât de mult, încât 
gândul că nu este bine mă ucide. 

- Johnny ştie ce simţi pentru el? 

Am clătinat din cap şi am plâns mai tare. 

- Nu trebuia să-l las, am suspinat. Trebuia să rămân cu 
el. 

- Nu aveai cum, a spus ea cu blândeţe. Domnul 
Mulcahy nu ţi-ar fi permis asta niciodată. 

- Părea atât de speriat, Claire, am spus cu glas sugrumat 
şi corpul secerat de suspine. Nu l-ai văzut, dar era atât de 


speriat! Şi apoi, l-au luat cu ambulanţa. L-am privit 
plecând. M-am uitat cum îl luau cu ei. Şi acum? Acum, nu 
ştiu unde este sau dacă e singur... 

- Gata, m-a îndemnat ea, cuprinzându-mă în braţe. 
Gata, gata! Totul o să fie bine. 

- Dacă i se întâmplă ceva? Am plâns în hohote, 
agățându-mă de ea cu toată forța. Dacă ceva nu merge 
bine în... 

- Nu, m-a întrerupt ea cu o şoaptă aspră. O să fie bine... 

O bătaie uşoară în uşă m-a speriat şi ne-a făcut pe 
amândouă să ne ridicăm brusc din pat. 

Ochii mei s-au aţintit spre cele trei fete care dormeau, 
apoi din nou spre Claire. 

Ea m-a privit lung, cu ochii mari. 

- Fetelor, s-a auzit o voce familiară, şoptită, de cealaltă 
parte a uşii. Lăsaţi-mă să intru! 

Claire a ridicat o mână, făcându-mi semn să rămân în 
pat, înainte să se strecoare din pat şi să traverseze tiptil 
camera. 

- Gerard? a şoptit ea, lipindu-şi urechea de uşă. 

- Da, eu sunt, iubito, s-a auzit vocea lui Gibsie de 
cealaltă parte. 

„Slavă Cerului!“ 

Coborând din pat, m-am grăbit spre uşă chiar în clipa 
în care Claire a deschis. 

Am tresărit când lumina din hol aproape ne-a orbit pe 
amândouă. 

- Bună, a spus Gibsie în timp ce a rămas în prag, cu 
haina pe el şi o căciulă pe cap. Mă gândeam că nu dormiti. 

- Ce se întâmplă? l-a întrebat Claire la repezeală. Ai 
aflat ceva? 

- Johnny e bine? l-am întrebat eu. A ieşit din operaţie? 

- Ai vorbit cu părinţii lui? a întrebat Claire. Mama lui 
este cu el? 

- Este bine? am repetat, ridicând vocea. 

- Pe rând, fetelor, Doamne! a mormăit Gibsie în timp 
ce a revenit în hol şi ne-a făcut semn să-l urmăm. 

Ne-am dus amândouă după el fără nici o ezitare. 


- Tocmai am vorbit cu tatăl lui, a spus Gibsie 
rezemându-se de perete, părând palid şi extenuat. Asta 
rămâne doar între noi trei, a adăugat, aruncându-ne 
priviri de avertizare. Clar? 

Am aprobat din cap amândouă. 

Şi Gibsie a încuviințat din cap obosit. 

- A ieşit din operaţie... totul a mers bine, a adăugat el 
repede, uitându-se la mine. Băiatul tău e bine, micuță 
Shannon. Poţi să respiri acum. 

- Slavă Cerului! am spus, cu sufletul la gură, apăsându- 
mi o mână pe piept. 

Uşurarea care mi-a inundat corpul a fost atât de 
puternică, încât a trebuit să fac câțiva pași în spate şi să mă 
sprijin de perete. 

- Când l-au deschis, au găsit o aderenţță uriaşă unde i- 
au operat mușchiul aductor de Crăciun, a explicat el. 
Aparent, era destul de urâtă situația. 

- Cât de urâtă? am şoptit eu, din nou panicată. 

Gibsie a făcut o grimasă. 

- După spusele tatălui său, îi bloca lui Johnny cordonul 
spermatic sau o catastrofă îngrozitoare de genul ăsta. 
Tremurând, a adăugat: I-ar fi afectat serios şansele să aibă 
o familie mai târziu. 

- Asta îi provoca atâta durere? am murmurat, chinuită 
de gândul că era într-o asemenea agonie. Oh, Doamne! 

- Nu doar asta, a spus Gibsie cu un oftat. Are o infecţie 
gravă la picior, şi John Sr. a spus că trebuie să-i facă o 
chestie care se cheamă „intervenţie concomitentă“, pentru 
că Johnny suferea de ceva care se numea pubalgie, ceva ce 
se observase la ultimele analize şi investigaţii. 

- Ce naiba e aia? a întrebat Claire cu un icnet. 

- Naiba ştie, iubito, i-a spus Gibsie. Nu sunt doctor şi 
habar n-am ce dracu' înseamnă toate astea, dar, orice ar fi, 
îl afecta grav. 

- Este o hernie sportivă, am şoptit, amintindu-mi că 
citisem despre asta într-un articol la școală. 

- E destul de rău, nu? a întrebat Claire. 


- E insuportabil, am spus eu, sufocată, pălind la cât de 
multă durere trebuie să fi îndurat Johnny în ultimele luni. 
Trebuie să fi avut dureri groaznice jucând cu genul ăsta de 
accidentare. 

Gibsie a încuviinţat din cap, serios. 

- Medicii i-au spus tatălui său că nu știu cum a reuşit să 
meargă cu durerea asta, darămite să joace în continuare 
rugby. 

— E treaz? l-a întrebat Claire, cu o expresie plină de 
speranţă. 

Gibsie a clătinat din cap. 

— Nu, este încă la terapie intensivă. I-au administrat o 
groază de medicamente, aşa că o să mai fie inconştient un 
pic. 

- Te duci să-l vezi? l-am întrebat. 

- Da, cum să nu, mă duc să-l văd, a mormăit Gibsie. Şi 
tu vii cu mine. 

- Eu? 

- Da, tu, micuță Shannon, a răspuns Gibsie. O să vrea 
să te vadă. 

- Da? 

Fl a încuviințat din cap. 

- Du-te să te îmbraci! Eu chem un taxi. 

- Dar domnul Mulcahy? a adăugat Claire, muşcându-şi 
îngrijorată buza. El şi doamna Moore au spus că nu avem 
voie să ieşim din camerele noastre. 

- Antrenorul n-are decât să mă pupe undeva, a răspuns 
Gibsie fără şovăială. Prietenul meu cel mai bun e pe un pat 
de spital, iubito. 

- Dar, Gerard, e doar 6.00 dimineaţa, a adăugat Claire, 
părând îngrijorată. Şi nu vreau să intri în belele... Ea s-a 
oprit ca să se uite la mine. Nu vreau să intre nici unul din 
voi. 

- După cum spunea marele şi mult regretatul Freddie 
Mercury, nu mă opri acum, i-a spus el. Tu întoarce-te în 
pat, şi îţi trimit mesaj cât de curând. 

- Shannon, nu pleca! mi-a spus Claire cu ochii plini de 
îngrijorare. Dacă te prind şi îi spun tatălui tău... 


- Mă duc, am murmurat, oprind-o înainte să mai 
termine fraza. 

Ştiam ce s-ar întâmpla. 

Ştiam şi că avea să se întâmple oricum. 

Eu eram la Dublin, când trebuia să fiu acasă. 

Oricum, avea să mă omoare. 

Trebuia să mă duc. 

Revenind într-un suflet în cameră, mi-am tras uniforma 
pe mine - deloc uşor pe întuneric şi cu colegele de cameră 
dormind - şi m-am repezit înapoi pe hol, unde Claire încă 
stătea cu Gibsie. 

- Ai grijă de ea, Gerard Gibson, mă auzi? a şuierat ea 
printre dinţi. Nu o lăsa singură nici o clipă şi pentru nici 
un motiv din lume. Şi, dacă vă prinde cineva, să iei vina 
asupra ta, ne-am înțeles? Nu-mi pasă ce trebuie să faci, dar 
găseşti tu ceva ca să nu fie învinuită pentru asta... 

- Micuţă Shannon, a anunţat Gibsie, dându-i un ghiont 
lui Claire, ca să-i dea de veste că m-am întors și că îi 
auzeam. 

- Bună, am zis, netezindu-mi haina. 

- Eşti gata să evadăm din închisoare? a adăugat el cu un 
zâmbet larg. 

M-am uitat la Claire, care îşi mușca îngrijorată buza şi 
clătina din cap, înainte de a mă întoarce spre Gibsie. 

Alungându-mi din minte imaginea tatălui meu, am 
răsuflat tremurat şi am încuviințat din cap. 

- Sunt gata. 


CAPITOLUL 65 


Găseşte fata! 
Johnny 


Când am deschis ochii, m-am trezit într-o cameră 
cufundată în întuneric şi cu sunet de monitoare bipuind. 

Neştiind unde naiba mă aflam, am început să intru în 
panică şi să trag de firele care îmi erau prinse pe piept şi 
de braţe. 

Unele îmi erau înfipte şi în nas, şi m-am apucat să mi le 
scot, încercând să mă eliberez. 

Îmi simţeam mâinile ciudat... de parcă nu ar fi fost ale 
mele. 

Capul la fel. 

Ochii mi se mişcau după voia lor. 

Serios, nu reușeam să mi-i controlez. 

Am încercat să mă concentrez, m-am străduit din greu 
să-mi dau seama unde eram, dar ochii îmi clipeau fără 
încetare şi camera se învârtea cu mine. 

Eram drogat? 

Gibsie mi-a dat ceva? 

„Ticălosul...“ 

- Johnny... totul e în regulă, fiule. Vocea tatălui meu se 
auzea din apropiere. Nu trage de perfuzie. O să te răneşti. 

- Tată? 

- Sunt aici, fiule. 

Am auzit zgomotul unui scaun zgâriind gresia. 

- Tată, am murmurat, liniştindu-mă când i-am simțit 
mâna caldă peste a mea. Unde sunt? 

Nu îl vedeam, dar ştiam că era aproape. 

Vocea lui a răsunat la urechea mea, făcându-mă să mă 
simt în siguranţă. 


Mâna lui mi-a atins fruntea, dându-mi părul pe spate, 
aşa cum obișnuia să facă în copilărie. 

- Eşti la terapie intensivă, fiule. 

Doamne, da? 

Îmi aminteam doar drumul cu ambulanţa până la spital. 

Totul era învăluit ca într-o ceaţă. 

Şi nu durea. 

Nu aveam dureri. 

Nimic. 

- Te-ai operat, fiule, mi-a explicat tata. 

- La naiba! am mormăit. Scula mea mai e acolo? 

- Mai e, a chicotit încet tata. 

— Şi testiculele? 

- Tot acolo, a spus el gânditor. Toate în perfectă stare 
de funcţionare. 

Am răsuflat uşurat. 

- Slavă Cerului! 

- Îţi aminteşti meciul de aseară? m-a întrebat el. Ai ieşit 
rău, fiule. 

- Îmi amintesc de fată, am îngăimat eu. De ce e 
întuneric? 

- Pentru că ar trebui să dormi, mi-a spus tatăl meu. Este 
6.00 dimineaţa. Afară e încă întuneric. 

- Deci n-avem lumini pe nicăieri? l-am întrebat confuz. 
Au plecat toate? 

I-am auzit râsul liniştit. 

- Nici o lumină încă vreo câteva ore, Johnny. 

— Eşti sigur că scula mea e la locul ei? Am încercat să-mi 
mişc picioarele, dar nu s-au sinchisit să mă asculte. Îmi 
place foarte mult scula mea, tată. O să plâng dacă rămân 
fără ea. 

- Celor mai mulţi băieţi le place partea asta din 
anatomia lor, Johnny, a chicotit tata. Şi îți promit că este 
încă acolo. 

- Verifică, am mormăit, simțindu-mă ameţit ca naiba. 
Doar să mă asigur. 

L-am auzit pe tata oftând apăsat şi apoi am simţit cum 
mi se ridică cearşafurile de pe corp. 

- E la locul ei, prietene, m-a asigurat el înainte de a mă 
acoperi din nou cu cearşafurile. 

- Nu mai merge, tată! am gemut, simțind cum un val 
uriaş de devastare îmi copleşeşte corpul. Am stricat-o. 

- Medicii au reparat-o, mi-a spus el. Şi-a revenit. 

- Pot să mi-o ating din nou? 

- Da, Johnny, a zis el amuzat. Peste câteva săptămâni, o 
poţi atinge cât vrei. 

- Am mintea încețoşată, tată, am îngăimat eu. Mi-e cald 
şi mă furnică peste tot... şi mă simt ameţit ca naiba. 

- De la pastile, Johnny. Îţi dau somnolență, mi-a spus. 
Culcă-te la loc, şi o să te simți mai bine în scurt timp! 

- Ce mai face? a întrebat o voce necunoscută, urmată de 
un licăr de lumină şi sunetul unei uși care s-a deschis. 

- Vorbeşte aiurea, a spus tata. 

- Ah, de la morfină, a spus vocea, apropiindu-se. 
Încercaţi să-l faceţi să doarmă! Mă întorc peste o oră. 

- Tată, e o fată aici, am anunţat când ușa s-a închis din 
nou. 

- Ştiu, Johnny, a spus tata calm. E asistenta ta. 

- Nu, nu, nu, am mormăit, clătinând din cap. E o fată, 
tată. O fată. 

- Unde fiule? 

- Este o fată în autocar, am spus. Trebuie să o găsești 
pentru mine. 

- Nu e nici o fată, scumpule, mi-a răspuns tata. Nu e 
nici un autocar. E de la morfină. 

- Oh, la naiba! am gemut. Mor sau ceva? 

- Nu, Johnny, dragule, nu mori. 

- Slavă Cerului! am gemut. Pentru că vreau să o văd pe 
fata aia din nou. 

- Bine, Johnny. Doar relaxează-te, amice! 

- Nu, nu, nu, tată, vorbesc serios, am continuat să 
îndrug eu. Cred că o iubesc pe fata aia. 

- Ei bine, cine este fata asta? 

- E un râu. Am oftat și am închis ochii. O păstrez, tată. 

- Bine, fiule, a continuat el. Păstrezi fata. 

- Îmi face inima să o ia razna. 


- Da? m-a întrebat el gânditor. 

- Tare de tot, tată, am oftat. Bum, bum, al naibii de 
bum-bum! Am clătinat din cap. Tot timpul. 

- E treaz? am auzit vocea mamei, urmată de o altă 
străfulgerare de lumină şi de zgomotul altei uşi deschise. 

- E bine oarecum, a chicotit tata. 

- Johnny, dragul meu, sunt mama. 

- Mamă, am murmurat, simțind cum mâna ei îmi 
atinge obrazul. Nu fi supărată! 

- Sunt foarte supărată, a suspinat ea. Puteai să mori. 

- Plânge, tată? l-am întrebat, dând laoparte ceva ce îmi 
atingea nasul. Pentru că am făcut sex. Zâmbind, am 
adăugat: Mult sex. Am râs în sinea mea, dar părea 
amuzant. Glumesc, mamă... fără sex pentru mine. 

- Edel, draga mea, l-au îndopat cu medicamente, l-am 
auzit pe tata. Nu o să-şi mai amintească nimic din ce 
spune acum. Mai bine aştepţi până îşi revine ca să-i ţii 
morală. 

- Morală, am gemut eu tare. A naibii morală! 

- Johnny, dragul meu... 

- Sexul e un lucru frumos, am spus. Când e făcut cu 
cap. 

Mama a râs. 

- Deci mă asculti, totuși. 

- Mamă! am exclamat. O cunoşti pe fată! 

- Ce fată, iubire? 

- Fata mea. Mi-am trecut o mână peste nas, ca să mă 
scarpin. Nu mai ştiam nimic de nimic, dar mă simțeam al 
naibii de bine. Vezi, tată? M-am bătut în piept. Bum, bum, 
bum! 

- Despre ce vorbeşte, John? 

- Dumnezeu ştie, a răspuns tatăl meu, părând foarte 
amuzat. Dar nu m-am mai distrat aşa de multă vreme. 

- Scula mea funcționează din nou, mamă, am chicotit. 
A verificat tata. Şi testiculele mele sunt la locul lor. 

- Oh, Doamne! a mormăit mama. 

- E în regulă, am gângurit, ţuguind buzele. Ea are 16 ani 
acum, iar eu am... Mi-am dat o palmă peste frunte. 17. 


- Despre ce vorbeşti, Johnny? 

- Fracţiile, mamă, am gemut. Se apropie. 

- Ce fracţii, iubire? 

- Nu mai e mult. Am oftat. Slavă Cerului, pentru că 
sunt îndrăgostit. 

- Eşti îndrăgostit? 

Am încuviinţat din cap fericit. 

- Şi ea este un râu. 

- Fi bine, e... minunat, scumpule, a spus mama, părând 
confuză. Ce băiat bun! 

- O să mă dau cu barca pe râul ei, am chicotit eu. Cu 
scula mea. 

- Pot face cumva să-l adoarmă? a mormăit mama. 
Toate discuţiile astea o să-mi provoace un infarct. 

- Nu-i nimic, mamă, am insistat eu. O să am grijă şi de 
ea. O să fac toţi copiii cu ea, pentru că îmi merg testiculele 
acum... şi tata spune că pot să-mi ating din nou scula. 
Uau! 

- John! a spus mama, cu respirația tăiată. Ce i-ai zis 
fiului nostru? 

Tata a râs. 

- Are 17 ani, Edel. E primul lucru pe care l-ar întreba 
după o astfel de operaţie. 

- Oh, Doamne! a gemut mama. 

- Şi o să-i cumpăr un inel... şi un câine... şi o să merg cu 
o barcă... şi o să mă uit la sânii ei, pentru că pot. Am oftat 
mulțumit. Are cei mai mişto sâni din lume, tată. 

- Cioc, cioc, a strigat o voce familiară, urmată de mai 
multă lumină şi de mai multe uși deschise şi închise. Cum 
se simte pacientul nostru? 

- Gerard, a oftat mama fericită. 

- Gibs! am strigat, căutându-mi prin cameră prietenul 
cel mai bun, fără să dau de el. Gibs, omule! Ce afurisite de 
droguri mi-ai dat? 

- E foarte... ameţit acum, Gibs, i-a explicat tata. Să nu 
ţii cont de ce spune! 

- Da? Gibsie a chicotit. Bună, prietene! Cum merge 
treaba? 


- Mi-au reparat scula, Gibs. Cu un efort extraordinar, 
am reușit să ridic degetul mare şi să-mi flutur mâna prin 
aer fără direcţie. Ce zile fericite! 

- Uraaa! a exclamat şi a aplaudat Gibsie, prinzându-mă 
de mână. E cea mai bună veste pe care am primit-o tot 
anul. Mi-a strâns mâna. Ştii ce înseamnă asta, nu? 

- Tricoul de tăvăleală, am spus. 

- Exact, a chicotit Gibsie. De îndată ce te pui pe 
picioare, te scoatem la plimbare. 

- Băieți, a zis mama pe un ton mustrător. Gerard, nu-l 
încuraja! 

- Tu înţelegi, Gibs, am mormăit fericit. Tu mă înţelegi. 

- Te înţeleg, amice, mi-a confirmat el, strângându-mă 
de mână. Nu trebuia să iasă deja? 

- Trebuia, a răspuns tatăl meu, părând amuzat. Dar 
flăcăul este puternic ca un taur. 

- Sunt un taur, am îngăimat. 

Gibsie a chicotit. 

- Eşti un taur? 

Am încuviințat din cap. 

- Cu testicule mari. 

Gibsie a izbucnit în râs. 

- Cu testicule mari care funcționează. 

- O să folosesc lubrifiantul ăla, Gibs, am mormăit, 
răsucindu-mă ca să îl găsesc în cameră. Hei... unde te-ai 
dus? 

- Sunt chiar aici, mi-a spus, atingându-mă uşor pe cap. 
Şi o să-ți cumpăr un coş mare plin cu lubrifianţi când 
ajungem acasă. 

- Eşti cel mai bun prieten din lume, i-am spus, dar el 
arăta ca o pernă. Îmi place capul tău mare ca o minge de 
rugby. 

Mama a gemut. 

- Oh, Johnny. 

- Ascultă, a spus Gibsie pe un ton serios. Am venit cu o 
prietenă, să te vadă. 

- Eşti prietenul meu, i-am răspuns cu un oftat. 
Prietenul meu preferat, nenorocitule! 


- Știu, amice, mi-a spus Gibsie, strângându-mă de 
mână. Şi tu al meu. 

- O prietenă? l-a întrebat mama. 

- Da, hmm, e chiar afară. 

- Ai găsit-o, Gibs! am exclamat. Doamne, îţi 
mulțumesc! Am crezut că am pierdut-o. 

- Am găsit-o, amice, a chicotit încet Gibsie. Am adus-o 
pe Shannon înapoi la tine. 

- Shannon ca râul, am oftat mulțumit. 

- Shannon Lynch? a exclamat mama. Despre ea spunea 
toate cele? 

- Oh, da, a confirmat Gibsie. 

- Ce s-a întâmplat cu a fi doar prieteni, Johnny? l-a 
întrebat mama. 

- Am minţit, am chicotit. Am minţit tot timpul. 

- Oh, Johnny, a oftat mama. Nu trebuie să minţi 
niciodată, dragul meu! Îmi place fata. 

- E a mea, am mormăit eu. Nu poate să fie a ta. 

Gibsie a izbucnit în hohote de râs. 

- Toată lumea ştie asta, Cap. 

Întorcându-mi capul, am încercat să dau de tata. 

- Tată? 

- Sunt aici, m-a asigurat tata, strângându-mi mâna 
dreaptă. 

- Ea e aleasa, am șoptit, încercând să-l deslușesc în 
întuneric. Cu sânii perfecţi. 

- I-ai văzut sânii? m-a întrebat Gibsie. 

Am încuviinţat din cap fericit. 

- Da. 

- Când? 

- Când se juca la computerul meu, am murmurat. O 
iubesc, Gibs. Atât de mult. O iubesc la nebunie! 

- Știu, a spus Gibsie, bătându-mă uşor pe umăr. 
Buldozer ce eşti. 

Am ridicat din umeri. 

— Şi nici măcar nu-mi pare rău. 

- Gerard, poate n-ar trebui să o aduci pe Shannon aici, 
a spus mama, părând îngrijorată. Pare că spune tot ce-l 


taie capul în clipa asta. 

- Nu, nu, nu, am mormăit eu, nefericit acum. Vreau s-o 
văd. 

- Johnny, dragul meu, poate să vină în vizită când o să- 
ți mai revii... 

- Shannon? am urlat, strigându-i numele din toți 
rărunchii. Shannon? 

- Lasă fata să intre, Edel, a spus tata. Altfel, o să urle ca 
un copil mic. 

- Shannon! 

- Oh, Doamne, bine! a murmurat mama. Să te porţi 
frumos, Johnathon! 

Am auzit zgomot de tocuri răsunând pe gresie și apoi 
am fost orbit de lumină. 

Au trecut câteva clipe, întrerupte doar de şoapte 
nedesluşite. 

Şi atunci, am auzit cele două cuvinte. 

- Bună, Johnny. 

- Bum, bum, al naibii bum-bum, tată, am gemut eu, 
lovindu-mă cu o mână în piept. S-a terminat. 


CAPITOLUL 66 


Nu te las 


Shannon 


- Shannon, scumpo, a spus doamna Kavanagh când a 
ieşit din salonul de spital al lui Johnny şi m-a găsit 
furişându-mă pe coridor. Mă bucur să te revăd! 

- Bună ziua, doamnă Kavanagh! am exclamat eu, teribil 
de nesigură. 

Pândisem rezerva lui Johnny mai mult de zece minute, 
străduindu-mă din răsputeri să nu dau buzna înăuntru. 

Ştiam că părinţii lui erau acolo, şi gândul ăsta ar fi 
trebuit să mă îngrozească, dar nu mă îngrozea. 

Pentru că dorinţa de a-l vedea era mai mare decât frica. 

Împingându-mă dinspre perete, mi-am împreunat 
mâinile şi am întrebat-o: 

- Johnny e bine? 

- Păi, a spus ea, prinzându-şi îngrijorată buza între 
dinți. Nu e prea în formă acum, scumpo. 

Oh, Doamne! 

Îngrijorarea m-a înghiţit cu totul. 

- Pot să-l văd? mi-am adunat curajul să întreb. 

Doamna Kavanagh s-a încruntat. 

- Vă rog? Nu stau mult, am implorat, sperând ca mama 
lui să aibă milă de inima mea fragilă. Am nevoie să-l văd 
doar o clipă... adică, trebuie să mă asigur că e... bine. 

Cu un oftat apăsat, doamna Kavanagh a încuviinţat din 
cap şi mi-a făcut semn să intru. 

Cu picioarele tremurânde, am pătruns în camera 
întunecată, luminată doar de luminile oraşului care 
străluceau de cealaltă parte a ferestrei. 

Ochii mei s-au aţintit spre patul din mijlocul încăperii. 


Un bărbat stătea pe un scaun în dreapta lui Johnny, iar 
Gibsie stătea în stânga. 

L-am recunoscut numaidecât pe bărbat ca fiind cel din 
fotografia din camera lui Johnny. 

Eroul. 

Tatăl lui îl ţinea de mână pe Johnny, chiar la căpătâiul 
lui, semănând cu fiul său în varianta de peste vreo 30 de 
ani. 

Între timp, eu am rămas ca înlemnită, în mijlocul 
rezervei de spital, cu inima zbătându-mi-se în piept şi cu 
ochii fixaţi spre trupul lui lipsit de vlagă. 

- Bună, Johnny! am spus în şoaptă. 

- Bum, bum, la naiba cu bum-bum, tată! a strigat 
Johnny, lovindu-se cu o mână în piept. S-a terminat. 

Cuvintele l-au făcut pe Gibsie să izbucnească într-un 
hohot de râs şi pe doamna Kavanagh, care ni se alăturase 
din nou, să geamă de disperare. 

- Adu luminile înapoi, tată! l-a instruit Johnny, 
murmurând cuvintele. Aprinde lumina! Trebuie să o vezi 
pe fata asta. 

- Johnny, a spus mama lui pe un ton de avertizare. 
Poartă-te frumos! 

- Vreau s-o văd, mamă, a gemut el. Nu pot s-o văd. 

Inima mi-a tresăltat în piept. 

- Pe mine? am suspinat. 

- Mereu pe tine, a gemut Johnny. Testiculele mă-sii! 

- Nu e în apele lui, Shannon, s-a grăbit să spună 
doamna Kavanagh. Nu băga în seamă nimic din ce-i iese 
pe gură! 

- Hmm... M-am uitat la ea şi am încuviinţat din cap 
nesigură. Bine? 

Tatăl lui i-a aprins o luminiță deasupra capului, 
scăldând încăperea într-o strălucire delicată. 

Cu inima bătându-mi nebuneşte, l-am văzut pe Johnny 
conectat la un aparat de lângă patul lui. 

Avea fire prinse pe pieptul dezgolit şi un alt fir care îi 
ieşea din braţ şi era agăţat la o perfuzie. 


Pentru prima dată, am reuşit să nu mă holbez la pieptul 
lui gol, concentrându-mă asupra chipului lui frumos, plin 
de vânătăi şi obosit. 

- O vezi, tată? Vezi? E al naibii de frumoasă! a anunţat 
Johnny. Eu v-am spus. 

„Oh, Doamne!“ 

- Oh, Johnny, a oftat mama lui. 

- Lasă-l în pace, Edel! a chicotit tatăl lui. Nu se poate 
abține acum. 

- Shannon, a murmurat Johnny, părând groaznic de 
ametit. E prea departe. 

- Sunt aici, Johnny, am spus eu emoţionată. 

- Eşti aici? EI a încuviinţat din cap, mai mult pentru 
sine decât pentru altcineva. Să nu mă lași iar! 

Inima mi s-a făcut mică în piept şi cuvintele mi-au 
zburat de pe buze cu un oftat. 

- Nu te las. 

Mă simţeam teribil de incomod, cu părinţii lui în 
încăpere, dar mi-am înăbuşit sentimentele şi mi-am forțat 
picioarele să se apropie. 

- Cum te simţi? l-am întrebat, traversând spaţiul dintre 
noi şi alegând să o iau pe partea cu Gibsie. Te simţi bine? 

- Vino mai aproape! a spus Johnny tărăgănat, cu ochii 
somnoroşi ațintiți spre fața mea, în timp ce mi-a făcut 
semn cu degetul să mă apropii. Vreau să-ţi arăt ceva. 

- Hmm, OK? 

Ocolindu-l pe Gibsie, m-am apropiat. 

- Nici să nu îndrăzneşti! a strigat doamna Kavanagh, 
făcându-mă să mă trag brusc înapoi şi pe Johnny să 
geamă. 

- Îmi strici toată plăcerea! a pufnit Johnny. 

- John, bagă păturile alea sub saltea, a spus ea înainte de 
a-şi îndrepta privirea spre fiul ei. Nu-mi pasă de cât eşti de 
înalt, Johnathon Robert Kavanagh Jr., ţi-o tai dacă te 
gândeşti să i-o arăţi. 

- Ce să-mi arate? am întrebat agitată. 

- Scula mea, a anunţat Johnny, întorcându-se spre 
mine. Vrei să o vezi? Mi-a zâmbit galeş. Acum, totul e mai 


bine. 

Gibsie şi-a dat capul pe spate și a izbucnit în hohote de 
râs. 

Domnul Kavanagh i s-a alăturat. 

- Să ne ferească Dumnezeu! a suspinat doamna 
Kavanagh. 

- E mare, micuță Shannon, a explicat Gibsie, fără să se 
oprească din chicotit. Ca în vise. 

- Oh, ca să vezi! am şoptit eu, simțind cum obrajii îmi 
ard de rușine. 

- Ia-mă de mână! mi-a cerut Johnny, întinzându-mi o 
mână. 

M-am uitat la mama lui, neştiind dacă era deranjată să 
îi ating fiul în starea asta. 

Doamna Kavanagh doar a oftat şi a încuviinţat din cap. 

- Mi-am făcut griji pentru tine, i-am spus, luându-i 
mâna mare într-a mea. M-ai speriat de moarte. 

- Şi eu mi-am făcut griji pentru tine, a răspuns Johnny, 
cu ochi mari şi sincer. Îmi fac mereu griji pentru tine. 

M-a tras cu putere spre pat. 

- Johnny! 

- Nu-i nimic, l-am asigurat pe domnul Kavanagh 
înainte de a mă aşeza nesigură pe marginea patului. 

Nu prea aveam de ales. 

Fie mă aşezam pe marginea patului lui Johnny, fie îl 
lăsam să mă tragă peste el, pentru că nu avea de gând să- 
mi dea drumul. 

- Nu ştiam unde ești, a continuat Johnny în timp ce a 
scuturat din cap, părând tulburat şi confuz. Am crezut că 
te-am pierdut... Şi capul meu? Şi am capul mare cât un 
balon, iubito. 

„Ţi-a spus iubito.“ 

„Ţi-a spus, din nou, iubito.“ 

- Sunt aici acum, am şoptit, incapabilă să nu zâmbesc la 
cât era de adorabil în acest moment. Şi o să fii bine. 

- Te iubesc, Shannon ca râul, a spus el. 

Inima mi s-a oprit în piept. 

Oare tocmai...? 


Nu. 

Normal că nu. 

- Te iubesc ca un nebun, a spus din nou Johnny. 

Oh, Doamne! 

Ba da. 

Ba chiar da. 

De două ori. 

„E ameţit, Shannon.“ 

„Nu ştie ce spune.“ 

„Nu îl lua în serios.“ 

- Gibs? 

- Da, băiete? 

- Nu mi s-a rupt cordonul spermatic. Johnny a oftat 
fericit. Nu mi-au explodat testiculele. 

Gibsie a chicotit. 

- Bine de ştiut, Cap. 

- Vezi, mamă, a bălmăjit Johnny. O să-mi facă copii... 
Şi-a întors capul dintr-o parte în alta până mi-a zărit fața. 
Şi a zâmbit. O să-mi faci copii, nu-i aşa? 

- Eu... Mi-am dres glasul şi am răsuflat tremurat. Eu... 

- Shannon, îmi pare atât de rău! a spus doamna 
Kavanagh spăsită. 

- Spune-mi! a gemut Johnny, strângându-mă de mână. 
Spune-mi că o să-mi faci copii! 

- Johnny... 

- Spune-mi asta, a implorat el cu voce tare. Spune-o, 
Shannon! Te rog! Nu mai pot. 

- Sigur? am cârâit eu, simțind că-mi dau duhul. Cum 
vrei tu, Johnny. 

- Gibs, a strigat fericit Johnny. Ai auzit, prietene? 

- Normal, buldozer mic ce eşti. 

- N-am făcut bine, tată? a continuat să îndruge. Vezi? 
Am găsit-o! 

- Te-ai descurcat de minune, i-a confirmat domnul 
Kavanagh. 

- Îmi pare rău, oameni buni, dar domnul Kavanagh are 
voie să rămână doar cu un singur membru al familiei în 
afara orelor de vizită, a strigat o asistentă din prag, 


surprinzându-mă şi scutindu-mă de la a-i mai răspunde 
lui Johnny. Dacă sunteţi din familie, puteţi face cu rândul, 
a adăugat ea. Există o sală pentru familie la etajul trei, dar 
trebuie ca trei dintre dumneavoastră să plecaţi. 

- Eu rămân, a anunţat doamna Kavanagh. John, poţi să- 
i duci pe Shannon şi pe Gerard să ia micul-dejun. Te sun 
peste câteva ore. 

- Uite, trebuie să plec, am şoptit, revenind cu atenţia 
spre Johnny, cu inima încă zbătându-mi-se nebuneşte în 
piept. Încerc să mă întorc mai târziu, înainte să plece 
autocarul, bine? 

- Nu, nu, nu, a gemut Johnny, ţinându-mă cu ambele 
mâini. Ai spus că nu mă lași. 

Oh, Doamne! 

- Johnny, ştiu, dar trebuie să plec, am şoptit tulburată. 
Doar familia poate să rămână. 

- E soţia mea, a anunţat el atunci, dându-mă peste cap. 

- Johnathon Kavanagh! s-a răstit mama lui. Încetează 
imediat! O sperii pe fată. 

- Despre ce vorbeşti? a întrebat Johnny, cu limba 
împleticită. Nu o sperii. O iubesc. 

- Johnny, mă întorc, l-am convins, scoțând o răsuflare 
tremurătoare. Promit că mă întorc, bine? 

Am încercat să-mi eliberez mâna dintr-a lui, dar nu mi- 
a dat drumul. 

A clătinat din cap şi a ridicat privirea spre mine, cu ochi 
mari şi tulburi. 

- Trebuie să plec, am repetat, cu inima îndoită. Îmi pare 
atât de rău! 

- Vin cu tine, a anunţat el, apoi şi-a rupt cu o mână 
toate firele. 

- Încetează! i-am poruncit, apucându-l de mâna rebelă 
cu mâna mea liberă. O să te răneşti. 

- Te vreau, a gemut el, trăgându-mă de braţe. Numai pe 
tine. 

Pierdută, mi-am ridicat privirea spre părinţii lui, care se 
uitau la mica noastră trântă. 


Domnul Kavanagh doar a clătinat din cap şi l-a condus 
pe un Gibsie rânjind cu gura până la urechi afară din 
rezervă. 

- Plec, i-am promis doamnei Kavanagh. Trebuie doar 
să... 

Am rămas fără cuvinte când Johnny şi-a înfășurat 
braţele în jurul taliei mele şi s-a lipit de mine. 

- Eşti o şopârlă, am mormăit disperată, simțind ochii 
mamei lui fixaţi asupra mea. 

- Stinge lumina şi rămâi cu mine, Shannon ca râul! 

- Îmi pare atât de rău pentru asta, m-am chinuit să 
spun când am încercat fără succes să mă eliberez din 
strânsoarea lui. Doar un minut... 

- Rămâi cu el! 

Am ridicat brusc privirea. 

- Poftim? 

- N-are rost să-l agităm, a spus ea încet, cu privirea spre 
fiul ei, care îmi mângâia acum abdomenul. Dacă te simţi 
în largul tău să rămâi cu el, Shannon, poţi rămâne. 

Nu voiam să-l las. 

Nici în vestiarul de la Royce. 

Nici acum. 

Niciodată. 

Încuviinţând încet din cap, am şoptit: 

- O să am grijă de el. 

- Bine. Doamna Kavanagh a oftat puternic. Mă întorc 
repede. 

Apoi, s-a răsucit şi a ieşit. 

- Ai încurcat-o cu mine, i-am spus lui Johnny după ce 
s-a închis uşa, rămânând singuri. După ce-ţi revii, 
discutăm despre ce ai făcut adineauri. 

- Nu-mi pasă, a bolborosit el. Am obţinut ce mi-am 
dorit. 

- Şi ce ţi-ai dorit? l-am întrebat. Să o faci de râs pe 
mama ta? 

- Pe tine, a răspuns el. Pe tine. 

Oh, Doamne! 

Inima mea. 


- Johnny, spui lucruri ciudate în clipa asta, am zis, cu 
respiraţia întretăiată. 

„Și trebuie să încetezi!“ 

„Pentru că doare.“ 

- Uită-te la feţişoara aia, a şoptit el, uitându-se la mine 
cu o expresie stranie pe chip. Te ţin cu mine. 

- Bine. Cedând în faţa nebuniei lui, l-am convins să se 
lase pe pernă. Poţi să mă ţii. 

Aşezându-mă lângă el, m-am aplecat în față, mi-am 
sprijinit capul într-o mână şi l-am mângâiat pe obraz cu 
mâna rămasă liberă. 

Mâinile lui erau încă strânse în jurul taliei mele, dar nu 
chiar atât de tare acum. 

- Închide ochii! i-am spus încet. O să fiu aici când te 
trezeşti. 

- Spune-mi că mă iubeşti, m-a rugat el. z 

- Johnny... 

- Spune-mi! 

Trăgând adânc aer în piept, i-am şoptit: 

- Johnny, te iubesc! 

- Slavă Cerului! a gemut el, cu un oftat apăsat. 

- Nu o să-ţi aminteşti de asta, am adăugat cu voce 
tremurată. Dar eu o să-mi amintesc. 

Singurul motiv pentru care îi dezvăluiam adevărul 


meu. 
- Îmi plac sânii tăi, mi-a dat de veste. 


- Nu i-ai văzut. 

El a încuviinţat, solemn, din cap. 

- Ba da. 

Am clătinat din cap. 

- Nu, probabil te gândești la altcineva. 

- Mă gândesc doar la tine, a răspuns el. Doar la tine. 

Inima mea. 

Sărmana mea inimă. 

Nu avea nici o şansă cu băiatul ăsta. 

- Şi păsărica ta. A închis ochii şi a gemut. Am văzut şi 
asta. 

Da. 


Da, o văzuse. 

Oh, slavă Domnului că nu zisese asta de față cu părinții 
lui... 

- E a mea. 

- Ce e a ta? am întrebat. 

- Tu. A oftat şi m-a strâns mai tare în braţe. Şi păsărica 
ta perfectă. 

- Johnny, am spus eu, cu sufletul la gură. Nu poți să 
spui aşa ceva. 

- Atinge-mă! 

- Nu, Johnny, nu te ating. 

- Eşti sigură? 

Eu am chicotit. 

- Sunt sigură. 

- Dar o să mă atingi, nu? m-a întrebat el trist. Într-o zi? 

- Într-o zi, i-am şoptit la ureche. Îți promit! 

Mi-a zâmbit, cu expresia lui adorabilă şi năucită. 

- Sărută-mă, a spus tărăgănat. 

Scuturând din cap, m-am aplecat în față şi mi-am 
apăsat buzele peste ale lui. 

- Să nu mă laşi! a gemut el, cu fața contorsionată de 
durere. Nu mai sunt bun... dar nu pleca, da? 

- Poftim? 

- Sunt... defect. 

Am clătinat din cap. 

— Nu ești defect. 

Johnny a gemut de parcă ar fi avut dureri. 

- S-a terminat cu... rugbyul, a îngăimat el şi a clătinat 
din cap. 

- Nu contează. 

A încuviinţat serios din cap. 

- Ba da. 

- Uită-te la mine! I-am înclinat faţa spre a mea. Johnny 
Kavanagh, deschide ochii şi uită-te la mine! 

Cu mult efort, a făcut-o. 

Am așteptat câteva clipe să se concentreze la fața mea 
înainte de a continua: 


- Valorezi cu mult mai mult decât rugbyul. I-am sărutat 
buzele, pentru că, sincer, aveam o problemă cu săruturile 
nepotrivite când venea vorba despre băiatul ăsta. Dacă n- 
ai mai ține niciodată o minge de rugby în mână, tot n-ar 
conta pentru mine. 

- Cred că trebuie să te păstrez pentru totdeauna, a 
îngăimat el. 

— Şi eu cred că trebuie să mă păstrezi pentru totdeauna, 
am mărturisit. 

- Eşti atât de frumoasă, mi-a spus. În prima zi. Bum. 

- Bum? 

Am chicotit. 

A încuviințat serios din cap. 

- Bum. 

- Ascultă, mă aşez pe scaunul de lângă patul tău, am 
încercat să-l conving în timp ce am căutat să mă 
descâlcesc din fire şi mâini alunecoase. Poţi să dormi 
puţin. 

Johnny a clătinat din cap şi m-a tras mai aproape. 

- Dormi cu mine! 

- Johnny, tocmai ai ieşit din operaţie, am oftat. Trebuie 
să te odihneşti. 

- Dacă asta e iubire, atunci, tu eşti, mi-a răspuns el, 
făcându-mă să mă întind lângă el. 

- Poftim? l-am întrebat în timp ce m-am aşezat pe o 
parte şi am făcut tot posibilul să nu-i lovesc picioarele. 

- Tu, a mormăit el somnoros, lăsându-și un braţ greu să 
mă ia de umeri. 

- Eu ce? am şoptit în timp ce mi-am pus mâna pe 
abdomenul lui şi m-am ghemuit lângă el. 

- Tu ești iubire. A oftat mulțumit. Rămâi cu mine! 

„Pentru totdeauna.“ 

- Rămân cu tine, am şoptit, simțind în acest moment 
mai mult decât puteam îndura. 

— Cine te întristează? m-a întrebat el cu voce neclară şi 
somnoroasă. Spune-mi, iubito! 

- Nimeni, Johnny. 


- Minţi, şi mă doare inima, a gemut el, strângându-mă 
mai tare în braţe. Toate semnele alea. Mă doare când știu 
că cineva îi face rău lui Shannon a mea. 

- Johnny... 

- Cine îţi face rău, iubito? a îngânat el somnoros. A 
căscat tare și apoi a oftat. Rezolv eu problema. 

- E un secret, am spus, cu respiraţia tăiată, simţindu-mi 
trupul tremurând. 

- Nu o să spun nimic, a şoptit el. 

Inspirând adânc, mi-am închis ochii şi mi-am apăsat 
buzele pe urechea lui. 

- Tatăl meu. 

Am aşteptat câteva clipe ca el să spunä ceva. 

Nu a zis nimic. 

Când am deschis ochii şi m-am uitat la fața lui, mi-am 
dat seama de ce. 

Johnny dormea. 

Ziceai că m-a călcat trenul. 

Simţeam o apăsare în piept. 

Ceva nu era în regulă. 

Şi simţeam miros de cocos? 

Apoi, mi-am amintit. 

Se terminase. 

Toată munca mea grea. 

Toţi anii de antrenamente necruțătoare şi istovitoare 
fuseseră în zadar. 

Pentru că trupul meu renunțase la mine. 

Şi acum, eram defect. 

Trezindu-mă, am deschis brusc ochii, simţindu-mă 
panicat şi la un pas de o cădere nervoasă. 

Câteva clipe, m-am uitat lung în tavan, absorbind doar 
senzaţia de devastare care îmi secera inima. 

Inspirând adânc de mai mult ori, am dat să mă ridic, 
doar ca să mă las la loc pe spate când am observat un corp 
micuţ ghemuit pe pat lângă mine. 

„Doamne!“ 

- Shannon? 

- Hmm? 

- Shannon, am murmurat eu, înghiontind-o uşor cu 
mâna. Trezeşte-te! 


Căscând încet, ea s-a îndepărtat din scobitura brațului 
meu, unde se cuibărise până atunci. 

- Eşti treaz, a spus ea cu un zâmbet. 

Am încuviințat prudent din cap. 

— Ştii unde eşti? 

Am încuviinţat din nou din cap. 

- Îți mai aminteşti meciul? 

- Îmi amintesc de ce sunt aici, am mormăind, 
simțindu-mi gura uscată şi vocea răguşită. Nu-mi 
amintesc de ce eşti tu aici. 

Shannon s-a uitat la mine vreme îndelungată, apoi a 
făcut ochii mari și s-a îndepărtat iute de pat. 

- Ai vrut să stau cu tine, mi-a explicat ea pe un ton 
liniştit, împreunându-şi mâinile. 

M-am încruntat. 

- Da? 

Nu-mi aminteam. 

Totul era învăluit ca într-o ceaţă. 

Shannon a încuviințat din cap. 

- Da, am venit cu Gibsie să te vedem de dimineaţă... ei 
bine, era 6.00 dimineaţa, deci bănuiesc că aș putea spune 
noaptea trecută? Nu ştiu... 

- Cât timp? am întrerupt-o. 

Mă simţeam prea disperat ca să ascult nu știu ce 
bălmăjeli. 

Shannon m-a privit nedumerită. 

- Hmm? 

- Cât stau pe bară? am întrebat-o eu apăsat. 

Ea s-a uitat la ceas. 

- Este 11.45, deci de aproape şase ore. 

- Nu. Am clătinat din cap şi am scos un mormăit 
frustrat. Cât stau pe bară? 

Ea a clătinat din cap. 

- Nu înţeleg. 

- Cât timp stau pe bară din cauza accidentării? i-am 
şuierat, strângând aşternuturile în pumni în timp ce 
devastarea a pus stăpânire pe inima mea distrusă. 

- Johnny, nu contează... 


- Contează, Shannon! m-am răstit, cu vocea aspră. 
Contează pentru mine. 

Ea doar m-a privit lung cu ochi mari plini de frică, 
îngrijorare şi compasiune. 

Nu puteam să-i fac față. 

Nu acum. 

Nu voiam să mă vadă cedând. 

Nu puteam suporta ideea. 

- Poţi să-mi dai chestia aia, te rog? Am arătat spre fişa 
medicală atârnată la picioarele patului meu. Trebuie să 
văd. 

Ea şi-a muşcat ușor buza de jos, aruncând o privire 
agitată spre fişa mea. 

- Johnny, poate ar trebui să aştepţi să vină un doctor... 

- Trebuie să văd fișa, am insistat, înecându-mă. Trebuie 
să văd cu ochii mei. 

Shannon a tresărit, şi m-am simţit mai rău ca niciodată. 

- Te rog! Am scos un oftat greu. Dă-mi fişa! 

Fără vreun alt cuvânt, ea mi-a întins clipboardul. 

- Mulţumesc! 

Ea a lăsat capul în jos şi a fornăit. 

La dracu’! 

La dracu'! 

- Poţi să-l chemi pe tata? am întrebat-o, încercând cu 
disperare să-mi stăpânesc emoțiile. 

Ea m-a privit îndurerată şi rănită. 

- Dacă asta e ce vrei, cum să nu? 

Mi-am înăbușit un geamăt şi am încuviințat din cap. 

- Asta vreau. 

— Şi... mama ta? 

- Nu, doar pe tata, am avertizat-o. Doar pe tata. 

- Bine, a şoptit Shannon, privind nesigură spre ușă. 

Mi-am ţinut respiraţia, disperat să nu cedez în faţa ei. 

- Atunci, să mă duc? a spus ea, dar era mai degrabă o 
întrebare. 

Am încuviinţat din cap ţeapăn, înăbușindu-mi impulsul 
de a o implora să rămână, să mă ţină în braţe şi să facă 
promisiuni pe care nici unul din noi nu le putea ţine. 


Ea nu putea să repare lucrurile pentru mine, şi eu eram 
îngrozit să pierd mai mult decât pierdusem deja. 

Ştiam că era fragilă şi nu voiam să o sperii. Dacă 
rămânea în încăperea asta, exact asta urma să fac. 

Dacă făceam asta - dacă vedea partea mea urâtă, 
slăbiciunea din mine —, o pierdeam şi pe ea. 

Nu puteam să o pierd şi pe ea. 

Cu inima bătându-mi nebuneşte, am privit-o cum 
deschide ușa și se opreşte în prag. 

- Pa, Johnny! a şoptit ea, aruncându-mi o ultimă 
privire. 

Am înghițit în sec înainte de a mă chinui să spun: 

- Pa, Shannon! 

Am aşteptat până când ușa s-a închis în urma ei înainte 
de a azvârli aşternuturile de pe mine, ca să văd 
stricăciunile. 

„Doamne sfinte!“ 

Lăsându-mi capul pe pernă, mi-am mușcat pumnul şi 
mi-am înăbușit plânsul. 

Când a intrat tata în rezervă, o jumătate de oră mai 
târziu, era singur. 

- Bună dimineaţa, campionule! a spus el cu un zâmbet. 

- Tată, am zis eu sufocat, lacrimile prelingându-mi-se 
pe obraji. 

Când tata a văzut expresia de pe chipul meu, zâmbetul 
lui a dispărut. 

Punându-şi paharul de plastic pe noptieră, s-a lăsat pe 
marginea patului şi m-a strâns în braţe. 

- Johnny, a oftat el. Descarcă-te, fiule! 

Și atunci, am început să plâng ca un copil pe umărul 
tatălui meu. 

- Ce mă aşteaptă? l-am întrebat, cu glasul sugrumat, 
când mi-am regăsit cuvintele. 

- Minimum şase săptămâni, mi-a spus cu sinceritatea 
pentru care îl respectam. 

- Tată, s-a terminat. Am clătinat din cap şi am rezistat 
dorinţei de a urla. Campania de vară... U20... S-a 
terminat pentru mine! 


- Nu s-a terminat, m-a asigurat el. Sunt şanse mici, dar 
nu e imposibil. 

- Şanse mici, am spus cu un nod în gât, simţindu-mi 
inima bătând atât de tare, încât credeam că se putea opri 
cu totul. La naiba! 

- Nu uita cine eşti! EI s-a ridicat şi m-a ajutat să mă aşez 
pe marginea patului. Eşti fiul meu, a adăugat el, 
coborându-mi picioarele pe podea. Şi eşti un luptător. 

Am lăsat capul în jos. 

- Nu mă simt deloc ca un luptător. 

- Eşti un luptător din ziua în care te-ai născut, m-a 
corectat el, ridicându-mi bărbia şi obligându-mă să-i 
întâlnesc ochii albaștri. Niciodată n-ai lăsat nimic să-ți 
stea în cale, şi sigur nu o să te lași oprit de şase săptămâni. 

- Şi dacă nu reușesc? l-am întrebat sufocat, 
exprimându-mi cea mai mare frică. Dacă nu reușesc să-mi 
revin până atunci? 

- Atunci, nu reușeşti, a răspuns el pur şi simplu. 

Am clătinat din cap şi am scos un suspin îndurerat. 

- Tată, n-am cum să fac faţă... 

- Dacă nu reuşeşti vara asta, atunci NU reuşeşti vara 
asta, a repetat el. Tot Johnny Kavanagh eşti. Tot elev 
eminent rămâi. Tot om bun rămâi. Și tot eşti cel mai bun 
lucru care mi s-a întâmplat. 

Pentru a milioana oară în viaţă, m-am trezit uitându- 
mă la bărbatul care m-a crescut şi întrebându-mă: „O să 
fiu vreodată la fel de puternic ca tine?“ 

L-am privit pe tata cum trage un scaun şi îl pune în fața 
mea. 

- Acum, a spus el în timp ce s-a aşezat şi şi-a slăbit 
cravata, să fim realişti, fiule. 

Oh, la naiba! 

- Realişti? am murmurat. 

Tata a încuviințat din cap. 

— Să zicem că nu reuşeşti să ajungi în iunie în U20... 

- Tată, nu pot... 

- Ascultă-mă! a spus el calm. 

Descumpănit, am aprobat din cap. 


- Să zicem că nu reușești în iunie, a continuat tata, 
exprimând cu voce tare cel mai cumplit coşmar al meu. 
Este devastator. Eu şi mama ta înțelegem. Poate crezi că 
nu, dar noi te-am adus pe lume şi, în fiecare moment 
dureros din viața ta şi cu fiecare obstacol de care te 
împiedici, suntem aici pentru tine, Johnny. Suntem cu 
tine, simţim totul. Durerea, frustrarea şi fricile tale. Totul 
se oglindeşte şi în noi. Realizările tale sunt ale noastre şi 
durerea ta este a noastră. Pentru că tu eşti tot ce avem, 
Johnny. Doar tu. Atât. 

Acum, mă simțeam mai rău decât când mă trezisem. 

— Tată... 

- Când o să fii mai mare şi o să ai copiii tăi, un fiu al 
tău, o să înţelegi ce vreau să spun, a adăugat el, calm ca 
întotdeauna. Dar, deocamdată, trebuie să mă crezi pe 
cuvânt. 

Am încuviințat din cap, simţindu-mă ca naiba şi ştiind 
foarte bine ce urmează. 

- Ce ai făcut, Johnny? m-a întrebat tata. În ce pericol te- 
ai pus? EI a clătinat din cap şi a răsuflat tremurător. Nu 
există cuvinte să descrie cât de devastaţi am fost aseară, 
când am fost sunaţi. S-a aplecat în faţă pe scaun și şi-a 
împreunat mâinile. Să ştim că băiatul nostru îşi risca 
sănătatea şi viitorul aşa -— și că făcea asta de luni în şir. 

Umerii mi s-au prăbușit de ruşine. 

- Îmi pare rău, tată! 

- Nu am nevoie de scuze, a răspuns tata fără urmă de 
furie în glas. Am nevoie să înţelegi. Să faci un pas în 
spate faţă de visul ăsta pentru care ai luptat atât şi să-ți dai 
seama că viața ta se întâmplă deja. 

- Doar că-mi doresc asta atât de mult, tată, am 
mărturisit, muşcându-mi buza. Atât de mult! 

- Şi eu îmi doresc asta pentru tine, mi-a spus. Vreau sä- 
ți urmezi visurile, Johnny. Vreau să le transformi în 
realitate. Vreau ca fiecare lucru pe care ţi-l doreşti să ţi se 
întâmple. Dar am nevoie să faci toate astea cu mintea 
limpede. S-a lăsat pe spate în scaun şi s-a uitat la mine o 
clipă înainte de a vorbi din nou: Până şi cei mai buni se 


prăbuşesc uneori, fiule. Ce o să faci mai departe - cu 
gândire clară, calculată, logică - este ce o să te definească. 

„Da.“ 

„Am înţeles.“ 

Înțelegeam. 

Cu un oftat puternic, mi-am trecut o mână peste față şi 
l-am întrebat: 

- Deci care e planul? 

Tata a zâmbit, cu un aer superior. 

M-am încruntat. 

- De ce te uiţi aşa la mine? 

El şi-a lăsat capul într-o parte, cu zâmbetul încă pe 
buze. 

- Mă uit la băiatul meu şi sunt recunoscător să văd din 
nou cum s-a aprins flacăra din ochii lui. 

Am ridicat din umeri neputincios. 

- Dispăruse? 

- Nu mult timp, mi-a spus. Iar planul este să-ți revii şi 
să stai la pat. Între şapte şi zece zile. 

Am răsuflat tremurat. 

- Doamne, tată... 

- Ăsta e planul, fiule, a spus tata sever. După, ne 
ocupăm mai departe de recuperare. 

- Academia? Am înghițit în sec. Te-a contactat 
antrenorul Dennehy? 

- Sunt furioși pe tine, a răspuns tata fără ocolișuri. Ceea 
ce e de aşteptat când mijlocaşul numărul unu din ţară 
aproape îşi încheie cariera înainte de a face 18 ani. 

Eu am gemut. 

- Doamne, nu o spune așa! 

- Adevărul e mereu mai tare decât o minciună, a 
răspuns el, cu un zâmbet înțelegător. Mai dureros, dar 
mult mai benefic pe termen lung. 

- Eşti avocat, am pufnit. Eşti plătit cu bani grei ca să 
minţi. 

- Nu pe tine, a răspuns tata cu un rânjet. Tu te poţi 
bucura de serviciile mele pe gratis şi cu toată sinceritatea. 


Zâmbind, a adăugat: Dacă vrei pe cineva care să te 
liniştească, atunci ar trebui să ai discuţia asta cu mama ta. 

- Da, bine, am bombănit. Ai putea să-ţi mai șlefuiești 
un pic colţurile, tată. Doare. 

- Durerea te întăreşte, mi-a spus. Lumea e mare şi rea, 
fiule. Numai colţuri ascuţite are. 

- Dar contractul meu cu Academia? am îndrăznit să-l 
întreb. 

- E încă în picioare. 

Am scos un oftat uriaş de uşurare. 

- Să nu te surprindă, a spus tata gânditor. Eşti genial. 
Un idiot imprudent, încăpățânat şi sinucigaş, cu o minte 
strălucită în rugby şi un talent care să te ducă la orice 
nivel. Ei ştiu asta, Johnny. Nu o să te lase să pleci. 

Când mi-a spus asta, am ştiut că nu bătea câmpii. 

Nu ar fi bătut câmpii cu mine. 

- Crezi că o să reuşesc, tată? l-am întrebat atunci, 
uitându-mă la faţa tatălui meu. Crezi că pot face asta? 

- Da, a răspuns el fără ezitare. 

Inima mi-a tresăltat în piept. 

- Serios? 

Tatăl meu a încuviințat din cap. 

- Da, Johnny. Serios. 

Cu aceste cuvinte, am simţit o mică rază de speranță 
aprinzându-se înăuntrul meu. 

„Puteam să-i dau de cap.“ 

„Puteam să o fac.“ 

Tatăl meu credea că puteam. 

- Dar eşti liber de îndatoriri, a adăugat tata. 

Am oftat apăsat. 

- De aşteptat. 

- Şi antrenorul Dennehy o să aibă o discuţie serioasă cu 
tine. 

Am făcut o grimasă. 

- Era de aşteptat şi asta. 

- Şi va trebui să treci de trei evaluări separate înainte de 
a intra din nou pe teren, indiferent că e vorba despre 


rugby la Academie, la club sau la şcoală, a spus el. Şi nu 
mai pui piciorul pe iarbă până în mai. 

- Minunat! Mi-am trecut o mână prin păr şi am oftat. 
Doamne! 

- Nu intra în panică! a spus el calm. Ştii care e planul. E 
aici. Chiar în fața ta. O condiţie importantă pentru 
revenirea în echipă este să te vindeci. Să-ţi odihneşti 
corpul în clipa asta este la fel de important ca orice alt 
antrenament sau angajament la rugby. 

Înțelegeam asta. 

- E doar nasol, am mormăit. 

- Priveşte lucrurile altfel, a spus tata cu un zâmbet. O să 
ai tot timpul să stai cu Gibsie. 

- Oh, Doamne! 

Tata a râs. 

- Care bănuiesc că nu o să te mai slăbească după azi- 
noapte. 

- Nu. M-am strâmbat. Probabil că nu. M-am uitat la el 
şi l-am întrebat: Deci cât timp rămân în spital? 

- Încă vreo câteva zile, a răspuns tata. Apoi, te ducem 
acasă şi poţi începe recuperarea. 

- Chiar crezi că pot să întorc situaţia, tată? 

Tata a încuviinţat din cap. 

- Dacă începi să respecţi regulile, absolut, poţi întoarce 
situația. 

Am clătinat din nou din cap. 

- De ce naiba n-am vorbit cu tine cu luni bune în urmă? 

- Pentru că sunt un tată dependent de munca lui, care 
ar fi trebuit să-şi petreacă mai mult timp asigurându-se că 
fiul lui e în afara oricărui pericol în loc să-i ţină pe fiii 
altora afară din închisoare, a răspuns el. 

- Tată, încetează! l-am avertizat. Nu e vina ta. Sau a 
mamei. 

- Nu, e vina ta, a încuviinţat el, livrându-mi din nou 
crudul adevăr. Dar eşti tânăr, fără experiență şi 
încăpățânat, şi trebuia să fiu acolo, ca să te mai temperez. 
O să fiu prezent de acum, Johnny, a adăugat el. Mai mult. 


- Nu te condamn că-ţi iubeşti munca, i-am răspuns. Și 
eu sunt la fel. 

El a zâmbit. 

- Ştiu. Mi-am eliberat programul pentru restul zilelor 
de Paşte. 

Sprâncenele mele s-au arcuit în sus. 

- Vii acasă? 

- Da, fiule. 

- Și mama? 

Tatăl meu a izbucnit în râs. 

- Oh, Johnny, dacă ar putea, te-ar pune la loc în 
cărucior şi te-ar lua după ea. Nu o să te scape din ochi. 

- La naiba! 

- Trebuie să o recâştigi, fiule. 

- Încrederea? 

Tata a încuviinţat din cap. 

- Exact. 

- Şi ea unde este? am mormăit, gândindu-mă la câte 
plânsete aveam să îndur de la mama. 

- Se întoarce curând, a spus tata. S-a dus să-ţi ia nişte 
haine. 

- Şi Gibsie? 

- E la cantină, a răspuns el cu un zâmbet. Casieriţa i-a 
atras privirea. 

- Îmi închipui, am mormăit. 

„Nemernic în călduri.“ 

- Gibsie rămâne cu noi până te ducem acasă în Cork, a 
spus tata. Şi probabil o să primească o suspendare când te 
întorci din vacanţa de Paşte. Cu un zâmbet, tata a adăugat: 
Trebuia să auzi cum l-a făcut pe antrenorul tău când a 
venit mai devreme la spital — de asta mi-a luat atât de mult 
până să vin la tine. Gerard a refuzat să se întoarcă în 
autocar. Se pare că a plecat pe furiș din hotel ca să vină să 
te vadă, la primele ore ale dimineţii. Are probleme 
serioase cu directorul vostru. A trebuit să sun la şcoală şi 
la părinţii lui înainte ca antrenorul Mulcahy să accepte să- 
| lase cu noi. 


- Oh, Doamne, iartă-mă! am gemut. Nu poţi să mergi 
nicăieri cu el. 

- Îţi este un prieten loial, Johnny, a răspuns tata. Eşti 
norocos că-l ai. 

Știam și asta. 

- Şi Shannon? am murmurat, tresărind când mi-am 
amintit cât de urât mă purtasem după ce îmi revenisem. E 
bine? E la cantină cu Gibs? Am înghiţit în sec, simțindu- 
mă teribil de expus în clipa asta. Poţi să o aduci la mine, 
tată? Chiar trebuie să vorbesc cu ea. 

Tata a oftat puternic. 

- Shannon a plecat acasă, Johnny. 

Inima mi-a stat în loc. 

- M-a lăsat, am mormăit eu. 

„Asta era.“ 

„Ăsta era începutul.“ 

„Nu eram nimic fără rugby.“ 

- Nu. Ea a rămas cu tine, m-a corectat tata. Când erai 
cu mintea în toate părţile şi orice om sănătos la cap ar fi 
fugit mâncând pământul, fata asta a rămas lângă tine, 
ascultând toate prostiile pe care le îndrugai. 

- Da, ei bine, a plecat, nu-i aşa? am mormăit, părându- 
mi al naibii de rău. 

- Când ai fost cu spatele la zid aseară, cine a stat aici cu 
tine? 

M-am uitat la el. 

- Cine te-a ţinut de mână, Johnny? 

- Tată... 

- Cine a aşteptat cu tine ambulanta? 

- Tată, încetează! 

- Cine a venit să vadă ce faci când îţi era cel mai rău? 

M-am uitat la el. 

Ce...? 

- Da, ştiu foarte bine ce s-a întâmplat între voi doi în 
vestiar. Tata a zâmbit. Antrenorul tău mi-a povestit cu lux 
de amănunte despre poziția compromiţătoare în care v- 
a găsit pe tine şi pe Shannon. 

- 'Trădătorul naibii! am mormăit eu. 


- E profesorul tău, Johnny. Trebuie să raporteze astfel 
de incidente. Nu are de ales. E obligat. 

- Părinţii ei? 

— Tind să cred că sunt la curent cu situația. 

Am clătinat din cap. 

- Fir-ar să fie! 

Tata a oftat înainte de a adăuga: 

- Cred că şi ea are destule probleme pe cap fiindcă a 
venit aici. 

- La naiba! Mi-am lăsat capul în mâini şi am ignorat 
durerea arzătoare care mi-a săgetat picioarele. La naiba, 
tată, am fost un nemernic cu ea când m-am trezit. 

- Atunci, repară lucrurile, a răspuns el calm. 

- Nu înţelegi, am spus cu un nod în gât, simţindu-mă 
cel mai groaznic om de pe planetă. M-am panicat şi m-am 
descărcat pe ea, dar ea e fragilă, tată. E atât de... Și eu sunt 
atât de în... 

- Îndrăgostit de ea? Tata a zâmbit. Da, am aflat cu toții, 
Johnny. Ai urlat asta sus şi tare, cât te-au ţinut plămânii. 

- La naiba! am gemut. S-a speriat? 

- Mama ta sigur s-a speriat, a zis tata amuzat, atunci 
când i-ai spus că Shannon o să fie mama copiilor tăi. 

- Doamne fereşte! am scâncit eu. De ce nu m-ai oprit? 

- Nu aveam cum, a răspuns el. Nu o voiai decât pe 
Shannon. Ai adormit în braţele ei. 

„Uf!“ 

„Doamne!“ 

- Mä duc să-mi iau o cafea şi să văd ce face prietenul 
tău cel mai bun, a anunţat tata ridicându-se de pe scaun. 
Dar poţi să-mi faci o favoare? Când o să vină mama ta mai 
târziu, ai putea să o calmezi? Zâmbind, a adăugat: Unele 
dintre peroraţiile tale de aseară au speriat-o zdravăn pe 
biata femeie. 

- Nu-mi amintesc nimic, am gemut. Totul e neclar. 

- Poate că tu nu-ţi aminteşti, a chicotit tata în timp ce s- 
a îndreptat spre uşă şi a deschis-o, dar ea o să-şi 
amintească pentru tot restul vieţii. 


Am aşteptat până când tata a ieşit din rezervă înainte de 
a-mi lua telefonul. 

„Tatăl meu.“ 

„Tatăl meu.“ 

De ce naiba o auzisem pe Shannon spunând cuvintele 
astea? 

Și de ce inima îmi spunea că era ceva important? 

Doamne, trebuie să-mi fi administrat nişte 
medicamente al naibii de puternice. 

„Concentrează-te, Johnny!“ 

„Aminteşte-ţi!“ 

Mi-am derulat lista de contacte ca să o sun să-mi cer 
scuze, doar ca să mă las cuprins de consternare când mi- 
am amintit că nu am numărul ei. 

Şi, chiar dacă l-aş fi avut, nu aş fi putut să o sun. 

Pentru că tatăl ei îi luase telefonul. 

„Tatăl meu.“ 

„Tatăl meu.“ 

Ce-mi scăpa? 


CAPITOLUL 68 


Frici pline de frustrare 


Shannon 


Nu voiam să mă duc acasă. 

Dar ştiam că trebuia. 

Nu voiam să fiu bătută. 

Dar ştiam că urma să fiu. 

Într-un mod complet anapoda, mi-am acceptat soarta. 

Ştiam că nu exista altă cale de ieşire. 

Aşa că nu am fost deloc surprinsă că pumnul tatălui 
meu a fost primul lucru care m-a întâmpinat atunci când 
am intrat pe uşă, sâmbătă seară. 

Forţa loviturii mi-a tăiat respiraţia, şi m-am prăbușit în 
patru labe pe podeaua din hol. 

- Ştiam eu! a bodogănit tata în timp ce s-a înălțat 
deasupra mea, cu ochi tulburi şi duhnind a whisky. Ştiam 
că te-ai dus să te destrăbălezi, a răcnit el. I-am spus maică- 
tii, şi n-a vrut să mă creadă. 

Nu am avut șansa să răspund sau să mă apăr înainte ca 
el să se întindă şi să-şi înfigă pumnul în părul meu, 
târându-mă prin casă. 

- Dă-mi drumul! am ţipat, agățându-mă de mâna lui în 
timp ce şi-a înfipt-o dureros în scalpul meu. Încetează! 

„Gata!“ 

„Asta e ziua în care mori.“ 

- Eşti o vagaboandă, a mârâit tatăl meu, fără să se 
oprească până am ajuns în bucătărie. 

M-a ridicat la propriu pe picioare doar ca să mă azvârle 
cât colo ca pe o păpuşă de cârpe. 

Cu o bufnitură puternică, m-am lovit cu faţa de colțul 
mesei din bucătărie şi m-am prăbuşit pe podea, aterizând 
cu toată forța pe gresia rece. 


- Au sunat javrele de la şcoala ta! a urlat tata, cuvintele 
împleticindu-i-se în gură în timp ce a venit mai aproape. 
Mi-au spus cum te-a prins profesorul, târfuliță infectă ce 
eşti! 

- N-am făcut nimic! am ţipat, pe măsură ce lacrimile 
fierbinţi au început să-mi alunece pe obraji. Mi-a dat 
sângele! am suspinat, cuprinzându-mi fața cu o mână în 
timp ce umezeala mi s-a prelins pe degete. 

- O să-ţi dea şi mai tare după ce termin cu tine! mi-a 
urlat tata în față. Apucându-mă de braţ, m-a scuturat atât 
de tare, încât capul a început să mi se zgâlțâie violent 
înainte şi înapoi. Vagaboandă ce eşti, să te călăreşti prin 
vestiare. 

- N-am făcut asta! am ţipat, încercând să mă eliberez 
din strânsoarea lui. Dă-mi drumul! 

- Vrei să ajungi ca mă-ta? mi-a spus el dispreţuitor. Da? 
M-a scuturat mai tare. Vrei să rămâi borțoasă la 16 ani? 

- Dă-te de pe ea! a strigat o voce. 

Ochii mi-au ţâşnit spre fratele meu de 11 ani, care 
rămăsese în prag, şi inima mi-a stat în loc. 

- Nu, Tadhg! am spus eu fără aer. Du-te sus! 

- Cară-te dracului de aici, băiete! a zbierat tata, dându- 
mi drumul. Dacă ştii ce-i bine pentru tine. 

- Las-o pe sora mea în pace, a mormăit Tadhg, făcând 
un pas în bucătărie. 

- Sor-ta e o panaramă, a spus tata, îndreptându-şi 
atenţia spre fratele meu mai mic. Vrei să iei apărarea unei 
panarame, băiete? 

- Ollie, a strigat Tadhg curajos. Du-te să ceri ajutor! 

Cu coada ochiului, l-am observat pe fratele meu de 
nouă ani ghemuit pe hol, cu Sean ascuns sub braţ. 

Toţi cei trei băieţi semănau leit cu tata, cu un păr blond 
nisipiu şi ochi mari căprui, şi toți îl priveau îngroziţi pe 
tata în acest moment. 

— Mişcaţi-vă pe scările alea înainte să vă arăt eu vouă! a 
mârâit tata. 

Sean a luat-o grăbit spre scară, iar Ollie s-a năpustit spre 
ușa din față. 


Dar Tadhg a rămas țintuit locului. 

- Nu poţi să-i faci asta, a spus el, uitându-se la tata, cu 
bărbia împinsă în față. Joey zice că nu dăm în fete. 

Tremurând, m-am ridicat şi m-am grăbit să ajung la 
Tadhg înaintea tatei. 

- Du-te la Fran şi sună-l pe Joey, l-am rugat, în timp ce 
am încercat să-l împing din bucătărie şi să-l feresc de 
pericol. Chiar dacă avea doar 11 ani, era deja mai înalt şi 
mai puternic decât mine. Dar era fratele meu mai mic, şi 
eram dispusă să-l protejez cu preţul vieţii. Te rog, Tadhg, 
l-am implorat eu. Du-te! 

Tadhg nu s-a clintit din loc. 

- Te apăr eu, mi-a spus el, înainte de a se întoarce spre 
tata. 

„Doamne, nu!“ 

- Nu mi-e frică de tine! a şuierat el printre dinți, 
mutându-se protector în fața mea. Crezi că eşti tare şi 
mare, dar nu eşti decât o jigodie îmbuibată de alcool care 
dă în fete! 

Tatăl nostru a făcut un pas ameninţător mai aproape, şi 
inima mi-a fost cuprinsă de groază. 

Într-o panică înăbuşitoare, mi-am înfăşurat braţele în 
jurul fratelui meu mai mic si m-am pregătit de impact. 

Lovitura mi s-a înfipt între mijlocul omoplaţilor, 
lăsându-mă fără aer şi făcându-mi picioarele să cedeze. 

Prăbuşindu-mă pe podea, m-am încolăcit cum am 
putut, în timp ce cizma tatei a început să lovească în 
spatele meu parcă la nesfârşit. 

- Opreşte-te! a țipat Tadhg, izbind cu pumnii în spatele 
tatălui nostru. O omori. 

- Tadhg, fugi! 

Chinuindu-mä sä respir, am încercat să mä ridic, dar 
tata m-a prins de coadă şi m-a târât. 

- Eşti o nemernică mincinoasă, a mârâit el cu câteva 
secunde înainte ca pumnul să i se înfigă în fața mea. O 
târfă infectă. 

- Shannon! a ţipat fratele meu mai mic, agitându-se 
neputincios. Shannon! 


- Îmi pare rău! am spus eu cu noduri în gât, tuşind 
când sângele mi s-a prelins pe gât. Te rog, opreşte-te! 

Un alt pumn în față mi-a zgâlțâit dinţii atât de tare, 
încât picioarele mi-au cedat din nou, şi m-am prăbușit pe 
podea, simțind cum o şuviță de păr mi se dezlipeşte de 
scalp. 

- Las-o în pace, a implorat Tadhg în hohote, 
cuprinzându-mi corpul în braţe. Te rog, nu-i face rău! 

Am auzit ţipătul fratelui meu mai mic chiar când a fost 
tras de pe mine. 

- Tată, am spus eu cu respiraţia tăiată, încercând cu 
disperare să trag aer în piept. Tată, te rog, doar... 

Cizma lui m-a izbit în faţă, şi vederea mi s-a înceţoșat. 

Capul mi-a căzut pe spate. 

Mi-am dat ochii peste cap. 

„O să te termine.“ 

„S-a terminat.“ 

Tremurând, m-am făcut cât am putut de mică şi am 
închis ochii. 

„Eşti din nou în camera aia cu Johnny.“ 

„Îţi spune că te iubeşte.“ 

„Eşti bine.“ 

Lovitură după lovitură, după lovitură. 

Scuipând şi horcăind, am încercat cu disperare să mă 
agăț de imaginea chipului lui. 

Care dispărea încetul cu încetul. 

Corpul nu mă mai durea atât de tare. 

Nu mai simţeam loviturile acum. 

Nu mai auzeam ţipetele fraților mei. 

Totul era cald. 

Cald şi uşor. 

„Mori!“ 

„Doar închide ochii şi renunţă!“ 

„Închide ochii, Shannon, şi totul o să se termine în 
curând!“ 

- Vine! l-am auzit pe celălalt frăţior al meu, Ollie, 
țipând în timp ce zgomotul uşii de la intrare trântindu-se 
mi-a răsunat în urechi. Dă-te jos de pe sora mea! 


Folosindu-mi ultimul dram de energie rămasă în corp, 
m-am străduit să-mi acopăr capul cu mâinile şi să mă 
protejez de loviturile tatălui meu. 

„Stai trează!“ 

„Nu s-a terminat încă.“ 

„Nu vei muri în casa asta.“ 

„Nu azi.“ 

Atunci, am auzit voci: pe a mamei şi pe a lui Joey. 

Joey. 

Îl auzeam pe Joey. 

Fl era aici. 

Şi, brusc, durerea a dispărut. 

Loviturile s-au oprit. 

Simţurile mi-au fost asaltate de două perechi de mâini 
care s-au înfășurat în jurul corpului meu - ce mai 
rămăsese din el —, şi am deschis ochii, surprinzând 
încercările fraţilor mei mai mici de a-mi proteja corpul cu 
al lor. 

Tadhg sângera. 

Cel puţin, aşa credeam. 

Obrazul îi era mânjit cu sânge de un roşu aprins. 

Poate era sângele meu. 

Nu-mi dădeam seama. 

Gâfâind, m-am străduit să trag aer în piept, în timp ce 
vederea mi s-a înceţoşat pentru câteva secunde înainte de 
a redeveni clară. 

Mama stătea în mijlocul bucătăriei. 

Tatăl meu se retrăsese la câţiva paşi de mine, privind 
prudent spre uşă. 

Mama s-a uitat la mine, la Ollie şi la Tadhg ghemuiţi pe 
podea şi a izbucnit în lacrimi. 

Joey, încremenit în prag, a avut o altă reacţie. 

Lăsându-şi geanta pe podea, s-a năpustit spre tata, 
trântindu-l la pământ. 

- Nemernicule! a mârâit el în timp ce şi-a îngropat 
pumnii în faţa lui. Animal nenorocit! 

Trăgându-se înapoi, l-a lovit pe tata şi a sărit în 
picioare. 


- Loveşte-mă! a cerut el, târându-l pe tata pe podea. 
Haide, nemernicule! Bătându-se cu pumnii în piept, i-a 
făcut semn tatei să-l lovească. Loveşte pe cineva mare cât 
tine! 

- Joey! a strigat mama. Te rog, nu... 

- Taci naibii! a răcnit Joey la ea. Eşti cea mai jalnică 
mamă de pe faţa pământului. 

- Rahatule! Tata şi-a fluturat un pumn și l-a înfipt în 
obrazul fratelui meu. Îţi vin eu de hac, băiete! 

- Ai văzut asta? a întrebat Joey, îndreptându-și 
întrebarea spre mama. Ai văzut că m-a lovit? Evitând încă 
un pumn de la tatăl nostru, Joey s-a tras în spate şi l-a 
răsplătit pe tata cu un pumn în faţă. Nu vezi ce le face 
copiilor tăi? 

Stropi de sânge au zburat peste tot. 

Tata s-a împleticit în spate, prăbuşindu-se pe podea, şi 
Joey s-a aruncat deasupra lui. 

- Joey, am spus eu cu voce înăbuşită, strângându-mă de 
piept, simţindu-mi sternul cât pe ce să se desprindă de 
corp. Opreşte-te! Nu merită să ajungi la închisoare pentru 
asta. 

Joey nu s-a oprit. 

A continuat să lovească. 

- Dă-te jos de pe el! a tipat mama. Joey, opreşte-te, o să- 
l omori! 

- Foarte bine! a urlat Joey în timp ce s-a urcat pe tatăl 
nostru şi a continuat să-l lovească. 

Pumnii lui se mişcau atât de repede, că-mi era greu să-i 
urmăresc. 

- Joey... Scuipând sângele din gură, m-am chinuit să mă 
ridic în patru labe şi mi-am târât trupul distrus până la 
fratele meu, disperată să-l salvez de la ceva ce nu avea cale 
de întoarcere. Mi-ai promis, am murmurat în timp ce am 
încercat cu ultima urmă de putere să-l trag de braţ. 
Ameţită, am scuturat din cap şi am încercat din nou, 
forțându-mi mâinile să se supună când l-am strâns de 
braţ. Ai promis că nu o să mă părăseşti niciodată. 


Cuvintele au părut să aibă un efect asupra fratelui meu, 
pentru că el a scos un oftat învins şi s-a tras în spate. 

Încuviinţând din cap, Joey şi-a lăsat braţele să cadă în 
lateral și a coborât de pe tata. 

- Teddy, a suspinat mama, clătinând din cap. Cu o 
mână pe abdomen, a îngenuncheat lângă tata. Doamne, 
Teddy, ce ai făcut? 

Amorţită, m-am dus repede la Ollie, care stătea cu 
spatele lipit de frigider şi plângea în hohote. 

Tadhg, pe de altă parte, se uita la tata cu o expresie 
înspăimântătoare pe chip. 

O cunoşteam. 

Era aceeaşi pe care o avea şi Joey. 

- Gata, am şoptit, încercând și eşuând lamentabil să-l 
alin pe Ollie. Șşşttt, gata, gata! 

- Am crezut că o să mori, a plâns el, luându-mă în braţe 
şi făcându-mă să tresar de durere. 

- Ollie, a zis Joey, întorcându-se cu faţa spre noi. Du-te 
sus şi ia-l pe Sean! 

- De ce? a întrebat fratele nostru mai mic, trăgându-şi 
nasul. 

- Pentru că plecăm! a spus Joey tăios. Nu mai stăm o zi 
în casă cu nemernicul ăsta. 

Fără un alt cuvânt, Ollie s-a desprins din braţele mele și 
a fugit spre scări. 

- Tadhg, a zis Joey, strâmbându-se când a observat 
expresia de ură de pe chipul fratelui nostru. Du-te cu 
Ollie! 

- Dar eu... 

- Te rog! s-a răstit Joey, trecându-şi o mână prin părul 
blond şi pătându-și şuviţele cu urme de roşu. Du-te sus şi 
fă-ţi bagajele, puştiule! 

Tadhg i-a aruncat lui Joey o privire aspră înainte de a 
încuviinţa din cap şi de a ieşi. 

Întorcându-şi atenţia spre mine, Joey s-a apropiat de 
locul în care zăceam pe podea şi s-a lăsat în genunchi 
lângă mine. 


- Eşti bine, mi-a şoptit el la ureche, cuprinzându-mă în 
braţe. Sunt aici... Sunt aici, Shan. 

Amorţită până în măduva oaselor, am rămas acolo, 
lipită fără vlagă de corpul lui mare, cu mâinile atârnându- 
mi molatice pe lângă mine, în timp ce fratele meu a 
încercat să mă consoleze. 

Toată atenţia îmi era îndreptată spre părinţii noştri. 

- "Ţi-a dat sângele, a spus mama sufocându-se în timp 
ce l-a şters pe tata cu mâneca puloverului. Oh, Doamne, 
Teddy! 

Cuvintele ei au făcut ca Joey să se încordeze. 

- Tu eşti oarbă? a urlat el. Întorcându-se spre ei, mi-a 
dat uşor părul de pe faţă şi a arătat spre mine. Şi ei i-a dat 
sângele, a mârâit Joey, arătând spre mine. Lui Shannon. 
Fiicei tale! 

- Shannon, a plâns mama, tresărind de groază. Oh, 
scumpo, faţa ta! 

Nu-mi mai păsa de cum arătam. 

Nu mai conta. 

Pentru că mama tocmai îmi spulberase lumea. 

Se dusese la el. 

Fl ne bătea. 

Ne teroriza. 

Ne tortura. 

Şi ea se dusese la el. 

ÎI alesese pe el. 

Mama noastră. 

- Să nu îndrăznești să o iei cu „oh, scumpa mea“, a 
mârâit Joey când s-a ridicat şi m-a ajutat şi pe mine să mă 
ridic. Cu braţul înfăşurat în jurul umerilor mei, m-a dus la 
masă şi m-a aşezat încet pe un scaun. Totul este bine, a 
continuat el să-mi şoptească, şi nu eram sigură dacă o 
spunea mai mult pentru mine sau pentru el însuşi. Totul 
este bine. Sunt aici. Sunt aici, Shan. 

Luând un prosop de pe scurgător, Joey s-a întors la 
mine şi l-a lipit de o parte a feţei mele, în timp ce eu am 
rămas încremenită acolo, uitându-mă la oamenii care ne 
aduseseră pe lume. 


- Shannon, a spus tata cu glas împleticit, clătinând din 
cap de parcă s-ar fi trezit dintr-un somn adânc. N-am vrut 
să... 

— Să nu îndrăzneşti să vorbeşti cu ea, nebunule! a urlat 
Joey, făcând un pas ameninţător spre el. Te omor cu mâna 
mea, a răbufnit el pe un ton glacial şi înspăimântător de 
sincer. Mă auzi? Îţi tai gâtul dacă te mai uiţi vreodată la 
sora mea. 

Ollie, Tadhg şi Sean au venit buluc în bucătărie, cu 
rucsacurile în spate. 

Toţi trei s-au dus ţintă spre Joey. 

Pentru că el ne proteja. 

Era motivul pentru care eram întregi cu toții. 

Era eroul nostru. 

- Deci uite cum stă treaba, a mârâit Joey, punându-se în 
faţa noastră, ca să ne ferească de părinţii noştri. Ori tu - a 
arătat spre mama - mai găseşti vreo urmă de instinct 
matern în inima aia rece ca gheaţa pe care o ai şi îl 
izgoneşti pe nenorocitul ăsta o dată pentru totdeauna, ori 
eu plec din casa asta cu copiii, şi aici nu o să se mai 
întoarcă în vecii vecilor. 

- Joey, a suspinat mama. Îmi pare atât de rău... 

- Nu-ţi mai cere scuze! a mormăit dispreţuitor fratele 
meu. Protejează-ţi copiii şi dă-l afară de aici! 

- Joey, eu... 

- Alege, mamă! a mârâit Joey cu ochii aspri ațintiți spre 
mama. El sau noi? 


Shannon pe măsură ce sentimentele ei pentru Johnny se 
intensifică: The Chainsmokers - Dont Let me Down 

Johnny pe măsură ce sentimentele lui pentru Shannon 
iau amploare: Dean Lewis - Lose My Mind 

Shannon şi Johnny în vestiar în Dublin: James Last - 
Here Comes the Sun 

În dormitorul lui Johnny, când Shannon plânge: 
Imaginary Future - Here Comes the Sun 

Sentimentele lui Joey față de Aoife: Walking on Cars - 
Flying High Falling Low 


Gibsie şi Johnny în majoritatea scenelor: Chester See & 
Ryan Higa - Bromance 

Confruntarea lui Joey cu tatăl lui: The Red Jumpsuit 
Apparatus - Face Down 

Johnny se lasă dus de val cu Shannon: Jamie Lawson - 
Ahead of Myself 

Johnny când îşi dă seama că se îndrăgosteşte de 
Shannon: The Killers - Mr. Brightside 

Când Shannon merge în camera lui Johnny prima oară: 
The Fray - l'Il Look After You 

Johnny după operaţie, cu tatăl lui: X Ambassadors - 
Unsteady 

Shannon în scena de final: Raign - Knocking on 
Heaven's Door 


CÂNTECE PENTRU SHANNON 


Adele - River Lea 

Boy & Bear - Fall at Your Feet 
Joshua Radin - Here Comes the Sun 
Astroline - Close My Eyes 

Adele - One and Only 

Sia - Breathe Me 

Raign - Knocking On Heaven's Door 
Natalie Merchant - My Skin 

Carly Rae Jepson - | Really Like You 
Nora Jones - Come Away With Me 
The Fray - You Found Me 

Imelda May - Johnny Got a Boom 
Jessica Simpson - With You 

Robyn - Dancing On My Own 
Natasha Bedingfield - Wild Horses 
Hayley Williams - Airplanes 
Paramore - The Only Exception 
Lady Gaga - Paparazzi 

Pink - Family Portrait 

Madonna - Crazy For You 

The Corrs - Runaway 

Miley Cyrus - Malibu 

Hunter Hayes - Invisible 

Camilla Cabello - Consequences 
Taylor Swift - Love Story 
Anne-Marie - 2002 

Celine Dion - A New Day Has Come 
The Chainsmokers - Dont Let Me Down 
Kate Nash - Nicest Thing 

Haley Reinhart - Cant Help Falling In Love 
Rachel Platten - Stand by You 


Anne-Marie - Alarm 

Paramore - Still into You 

Katrina and the Waves - Walking on Sunshine 
Anna Nalick - Breathe (2am) 


CÂNTECE PENTRU JOHNNY 


The Coronas - Give Me A Minute 
Picture This - 95 

Lewis Capaldi - Bruises 

Kid Rock - First Kiss 

Picture This - Jane 

Troye Sivan - YOUTH (Acoustic) 

John Mayer - Daughters 

Eminem - Superman (Remix) 

Gym Class Heroes - Cupid's Chokehold 
Eagle-Eye Cherry - Save Tonight 

Bend Sinister - Shannon 

Gym Class Heroes - Stereo Hearts 
MAX -l'Il Come Back for You 

Ed Sheeran - Give Me Love 

You Me At Six - Take On the World 
Chuck Berry - Johnny B. Goode 
Richie Valens - We Belong Together 
Reckless Kelly - Wicked Twisted Road 
Nelly & Tim McGraw - Over and Over Again 
Jamie Lawson - Ahead of Myself 
Jason Derulo - Trumpets 

Jamie Lawson - A Little Mercy 

A1 - Same Old Brand New You 

Jamie Lawson - Cant See Straight 
Making April - Paparazzi 

Jamie Lawson - Dont Let Me Let You Go 
Jamie Lawson - In Our Own Worlds 
Jamie Lawson - l'm Gonna Love You 
Westlife - Bop Bop Baby 

David Gray - This Year's Love 

New Hollow - She Ain't You 


Nelly Furtado - Try 

Imagine Dragons - Thunder 
Scouting for Girls - Heartbeat 
Picture This - You & |I 

Scouting for Girls - Marry Me 
Placebo - Every You Every Me 
Boyzone - Love Me for a Reason 
The Script - Nothing 

Every Avenue - Only Place | Call Home 
Justin Timberlake - Mirrors 

Blake Shelton - Sangria 


MULTUMIRI 


În primul rând, vreau să le mulţumesc tuturor celor 
care au dat o şansă cărților mele și s-au îndrăgostit de 
personajele mele. Asta este a douăzecea mea carte, şi sunt 
incredibil de recunoscătoare pentru susţinerea de care am 
avut parte. 

Vreau să le mulțumesc soțului şi copiilor pentru că sunt 
fix aşa cum sunt şi au făcut să merite fiecare noapte 
nedormită şi fiecare deadline infernal. Vă iubesc cu toată 
fiinţa şi sunt recunoscătoare că sunteţi familia mea. 

Ca de fiecare dată, îi mulțumesc mâinii mele drepte, 
Aleesha Davis, pentru sprijinul ei necondiţionat. Fără ea, 
această carte nu ar fi avut nici o şansă. De fapt, încă ar 
zăcea în computerul meu. Nici un scriitor nu a avut 
vreodată un asemenea om de nădejde alături. Colaborarea 
noastră de-a lungul anilor a condus la o prietenie 
neobişnuită şi pe alocuri ciudată. Dar nu e altcineva în 
lumea asta cu care aș vrea să împărtășesc asemenea 
experienţe. Mulţumesc pentru implicarea ta! Este o parte a 
vieţii de scriitor de care nu sunt conştienţi prea mulți 
oameni, dar tu eşti esenţială pentru mine şi pentru 
poveştile mele, și vreau să îţi mulțumesc din toată inima 
fiindcă eşti o persoană minunat de onestă. Te apreciez 
enorm! 

Brookie, draga mea! Ce pot spune? Eşti o ființă pe 
cinste! Te iubesc nespus şi îi mulțumesc lui Dumnezeu 
pentru mesajul pe care mi l-ai dat după ce a fost publicat 
romanul Inevitable. Acum, nici nu concep să nu am 
zilnic schimburi de mesaje cu tine şi sunt recunoscătoare 
pentru prietenia ta şi pentru cât de nebuneşte de bine te 
pricepi să dai sens vorbelor mele. Îți mulțumesc pentru 
prestaţia ta de primă clasă! Te iubesc! 


Dragile mele admiratoare, aşa cum spun de fiecare dată, 
fără voi nu aş face asta. Voi îmi oferiţi motivaţia şi 
sprijinul de care am nevoie în momentele mele sumbre şi 
mă faceţi să mă prăpădesc de râs de zeci de ori pe zi. 

Sper din suflet că povestea lui Johnny şi a lui Shannon a 
meritat aşteptarea şi că îi îndrăgiţi la fel de mult ca mine. 

Mamă, ai fost sprijin important pentru mine pe 
parcursul scrierii acestei cărţi şi, chiar dacă ne ciondănim 
ca şoarecele și pisica, tu îmi dai direcţia în viaţă. Te iubesc 
acum și pentru totdeauna! 

Micuța mea Lizzie - în vreme ce scriu aceste rânduri, tu 
eşti în spital, şi vreau să ştii că mă gândesc la tine şi te 
iubesc enorm. Mi-ai fost sprijin extraordinar şi sunt 
recunoscătoare pentru compania ta în timpul lungilor 
nopţi de lucru. Te iubesc, verișoară! 


